
Aš, Larsas Turmsas, nemirtingasis, pabudau pavasarį ir išvydau žaluma pra- 
sprogusią žemę. 

Apsidairiau puikiame savo name. Pažvelgiau į auksą ir sidabrą. Pažvel- 
giau į bronzines statulas. Į vazas raudonais paveikslėliais. Į ištapytas sienas. 
Tačiau turtu nesipuikavau. Ar nemirtingasis gali ką turėti? 

Iš krūvos brangenybių ištraukiau prasčiausią molinį indą. Išverčiau per 
daugybę metų sukrautus akmenėlius į saują ir suskaičiavau. Tai buvo ma- 
no gyvenimo akmenys. 

Indą su akmenėliais vėl pastačiau po deivės kojom. Tuomet sudaviau į 
bronzinį skydą. Tylomis įėjo tarnai. Raudonai išdažė man veidą, plaštakas 
ir rankas, apsiautė šventuoju apsiaustu. 

Ką padariau - dėl savęs padariau, ne dėl savojo miesto ir ne dėl savo 
tautos. Todėl nesėdau į šventinius viešpaties neštuvus. Pėsčias žingsniavau 
per miestą mūrų link. Išvydę raudonai išdažytą mano veidą ir rankas, žmo- 
nės traukėsi man iš kelio, vaikai liovėsi žaidę, nutilo prie vartų dvišakę flei- 
tą pūtusi mergaitė. 

Pėsčias išėjau pro vartus ir nusileidau į slėnį keliu, kuriuo kadaise atke- 
liavau. Dangus tviskėjo mėliu, ulbėjo paukščiai, burkavo deivės balan- 
džiai. Mane pamatę žmonės laukuose paliaudavo dirbti. Išvysdavau nu- 
rudusius vyrų ir baltus moterų veidus. Paskui jie nusigręždavo ir vėl im- 
davosi darbo. 

Žengiau ne lengvuoju šventojo kalno keliu, kuriuo vaikščiodavo ak- 
menskaldžiai. Zengiau šventaisiais laiptais, apstatytais dažytom medinėm 
kolonom. 

Statūs tai buvo laiptai. Lipau jais atbulas, nenuleisdamas akių nuo sa- 
vojo miesto. Nesigręžiojau. Koja grabinėdamas pakopas pamažėle kopiau. 
Daugybę kartų kluptelėjau, bet nenugriuvau. Palydovus pavariau - ne- 
leidau manęs prilaikyti. Jie išsigando, nes dar niekas šitaip į šventąjį kalną 
nebuvo lipęs. 

Kai pasiekiau šventąjį kelią, saulė jau buvo aukštai. Praėjau kapų angas 
ir jas ženklinančius apvalius kūginius akmenis. Tėvo kapą taip pat praėjau 
ir užkopiau į kalno viršūnę. 

Aplinkui plytėjo didžiuliai mano krašto slėniai ir miškingos kalvos. Toli 
šiaurėje tamsiu mėliu žėrėjo mano ežeras. Vakaruose, priešais mirusiųjų 
amžinų būstų kalną, kūpsojo tykus deivės kalno kauburys. Visa tai buvau 
atradęs, visa tai pažinau. 


Dairiausi ieškodamas ženklo. Ant žemės gulėjo glotni balandžio plunks- 
na - ką tik pamesta. Pakėliau ją. Pakėliau ir šalia gulėjusį mažytį rausvą 
akmenėlį. Paskutinį akmenėlį. 

Treptelėjęs koja pasakiau: 

- Čia mano kapo vieta. Iškirskite kalne man kapą ir papuoškite jį kaip 
lukumono*. 

Zilpstančiomis akimis pažvelgęs į dangų išvydau sklandančias bekūnes 
šviesos esybes — retą gyvenimo valandėlę jas matydavau. Ištiesiau rankas 
delnais žemyn. Netrukus per giedrą dangų - nuo vieno žemės krašto iki 
kito - nugaudė tas nepaprastas garsas, kurį žmogus išgirsta tik kartą gyve- 
nime. Tai buvo tarytum tūkstančio trimitų gausmas, sudrebinęs žemę ir 
orą. Kūną jis sukaustė, bet širdį suvirpino. To garso nepalyginsi su jokiu 
kitu, jį išgirsti tik vieną kartą. Tačiau vos išgirdęs pažįsti, nes jis nepanašus į 
jokį žemišką garsą. 

Išgirdę tą gausmą mano palydovai puolė ant Žemės ir įsikniaubė į del- 
nus. Viena ranka palytėjau kaktą, kitą ištiesiau į tolį ir pasveikinau dievus 
tardamas: 

— Sudie, mano laike. Didieji metai baigėsi, prasideda kiti. Naujais dar- 
bais, naujais papročiais, naujomis mintimis. 

O savo palydovams pasakiau: 

— Kelkitės ir būkit laimingį, kad išgirdote dievišką laikų permainos gaus- 
mą. Tai reiškia, jog pasauly išmirė visi, pastarąjį kartą jį girdėjusieji. Tarp 
gyvųjų dabar nėra nė vieno, kuris išgirstų jį dar sykį. Tik dar negimusieji 
JĮ 15g1IS. 

Jie tebedrebėjo, virpėjau ir aš - tokio gaudesio šiame gyvenime žmogus 
antrąkart neišgirsta. Gniauždamas delne paskutinį gyvenimo akmenį, dar 
sykį treptelėjau koja savo kapo vietą. Tą akimirką virš manęs greitu gūsiu 
prašvilpė vėjas. 

Jau neabejojau - žinojau kada nors sugrįšiąs. Kada nors, gūsingam vėjui 
papūtus, žengsiu iš kapo nauju kūnu po giedru dangum. Pavėsingų pušų 
sakų kvapas. Mėlynas deivės kalno kupolas. Jei tuomet neužmiršiu, iš kapo 
brangenybių pasiimsiu tik prasčiausią molio puodelį. Susibersiu akmenė- 
lius į delną, sugniaušiu juos ir prisiminsiu praėjusį gyvenimą. 

Raudonai išdažytu veidu, raudonai išdažytom rankom, grįžau tuo pačiu 
keliu į savo miestą, į savo namus. Mažytį akmenėlį įmečiau į juodo molio 
taurę priešais deivę. Paskui užsikniaubiau ir pravirkau. Aš, Turmsas nemir- 
tingasis, išverkiau paskutines mirtingo kūno ašaras, trokšdamas vėl nugy- 
venti savo gyvenimą. 


* Lukumonais buvo vadinami itin kilmingi etruskai. 
(Cia ir toliau paaiškinimai vertėjos.) 

Buvo pilnatis - prasidėjo pavasario šventė. Mano palydovai ketino nuprausti 
šventaisiais dažais išteptą mano veidą ir rankas, ištrinti mane aliejumi ir 
užkabinti ant kaklo gėlių vainiką, tačiau aš juos atstūmiau. 

— Imkite miltų ir iškepkite viešpaties paplotėlių, - liepiau. - Išrinkite iš 
mano galvijų bandos auką. Didžiausiems neturtėliams taip pat padalykite 
dovanų. Kaip įprasta, šokite aukojimo šokius, žaiskit dievų žaidimus. Aš 
pasitraukiu į vienatvę ir nuo šiol vienas spręsiu, ką veikti. 

Vis dėlto liepiau abiem augurams*, abiem žaibų aiškintojams ir abiem 
žyniams žiūrėti, kad visa vyktų kaip įprasta. Pats savo kambaryje deginau 
smilkalus, kol nuo dieviškų dūmų ėmė stigti oro. Atsukau veidą į mėnulį, 
atsiguliau ant savo minkštasuolio su trigubu čiužiniu ir tvirtai sukryžiavau 
rankas ant krūtinės. 

Nugrimzdau į sapną, bet nieko nesapnavau, kol nekrustelėjau. Paskui 
mano sapne pasirodė juodas deivės šuo. Tačiau jis nelojo ir jo akys nedegė 
taip kaip anksčiau. Buvo meilus, spraudėsi po pažastim, laižė veidą. Prakal- 
bau sapne: 

— Nenoriu, deive, pas tave ateiti kaip požemio dvasia. Davei man turtų, 
kurių neprašiau. Davei man valdžią, kurios netroškau. Nėra žemiškos gė- 
rybės, kuria galėtum mane papirkti, idant tau nusilenkčiau. 

Juodas jos šuo iš mano užančio dingo. Nerimastis praėjo. Tarytum šešė- 
liai mėnulio šviesoj pakilo mano skaidrios mėnuliškos rankos. 

Tačiau pasakiau: 

— Net būdamas dangiškas nenoriu tarnauti tau, deive. 

Mėnuliškas kūnas manęs jau nesuklaidino. Ir prieš akis išaugo švytintis 
sparnuotos mano globėjos kūnas - gražiausias iš žmogiškųjų kūnų. Už že- 
miškąjį žmogų gyvesnė, ji priartėjo prie manęs, prisėdo ant minkštasuolio 
krašto ir ilgesingai nusišypsojo. 

Tariau: 

— Palytėk mane, kad pagaliau atpažinčiau tave. Tiktai tavęs ilgiuosi pa- 
vargęs trokšti visa, kas žemiška. 

— Ne, ne, - nesutiko ji. - Dar nepažįsti manęs, bet kada nors pažinsi. Jei 
ką žemėje mylėjai — tiktai mane jame mylėjai. Mudu - tu ir aš - neišski- 
riami, tačiau visada būsime skyrium, iki apglėbsiu tave ir ant tvirtų spar- 
nų išsinešiu. 

— Ne tavo stiprių sparnų ilgiuosi, - atsakiau. - Tavęs pačios ilgiuosi. Tavo 
prisilietimo. Trokštu tave apkabinti. Jeigu ne šiame gyvenime, tai kuriame 
nors kitame priversiu tave įsikūnyti žemišku pavidalu, kad galėčiau susi- 
rasti tave žmogaus akimis. Tik dėl to kada nors grįžti trokštu. 


iš Žyniai, aiškinę dievų valią iš paukščių skrydžio. 

Laibų pirštų galiukais palytėjusi man kaklą, ji tarė: 

— Koks tu baisus melagis, Turmsai! 

Žvelgiau į jos tobulą grožį. Ji buvo panaši ir į žmogų, ir į ugnį. Apsvilau į 
ją bežiūrėdamas. 

— Pasakyk savo vardą, kad atpažinčiau tave, - paprašiau. 

— Kaip tu trokšti valdyti, - šypsodama papriekaištavo ji. - Net žinoda- 
mas mano vardą man valdovas nebūsi. Bet nenuogąstauk. Kai pagaliau 
apkabinsiu tave, sušnibždėsiu vardą tau į ausį. Tik labai bijau, kad, nemir- 
tingumo griausmo vėl pabudintas, būsi jį užmiršęs. 

— Neketinu užmiršti, - tariau. 

Ji neatlyžo: 

— Kadaise užmiršai. 

Daugiau neprieštaravau. Siekdamas ją apkabinti ištiesiau apsvilusias ran- 
kas, tačiau jos graibstė tuštumą, nors tebemačiau ją priešais. Pamažu per 
jos švytintį kūną ėmiau įžiūrėti daiktus AED Pašokau, puoliau grabi- 
nėti mėnulio šviesą. 

Nusiminęs puldinėjau po kambarį, lytėdamas įvairius daiktus. Bet mano 
rankos nepajėgė nė vieno jų pakelti. Mane vėl apėmė nerimastis - trenkiau 
kumščiu į bronzinį skydą, šaukdamas palydovus, kokią nors gyvą dvasią. 
Tačiau bronzinis skydas tylėjo. Jis nė nedunkstelėjo. Ę 

Pabudau iš šios pražūtingos nerimasties. Gulėjau lovoje aukštielninkas, 
tvirtai sukryžiavęs ant krūtinės rankas. Pakirdęs vėl įstengiau judėti. Atsi- 
sėdau ant lovos krašto ir užsidengiau rankomis veidą. 

Siurpioje mėnulio šviesoje, smilkalų dūmų siaustomas, pajutau nemir- 
tingumo metalą burnoje. Užuodžiau nemirtingumo ledą. Prieš akis sužibo 
šalta nemirtingumo ugnis. Suūžė nemirtingumo audra. 

Priešindamasis atsistojau ir išskėčiau rankas. 

— Nebijau tavęs, Chimera, - šaukiau vienas kambaryje. - Tebegyvenu 
žmogaus gyvenimą, aš, Turmsas nemirtingasis, tebesu žmogus tarp pana- 
šių į save. 

Dar kartą savo atšakumą išrėkęs supratau, jog tai netiesa. Nebesu pana- 
šus į žmones, esu kitoks. Nebeturiu ko trokšti. Turtų man jau gana. Valdžia 
mane slegia. Valgis alsina. Vynas manęs nebedžiugina. Įžūliausi šokiai man 
pakyrėjo. Zmonių kalbos vargina mane. Begalės įstangų prireikia sprendi- 
mams. 

Bet negalėjau užmiršti. Vėl prakalbau į ją, neregimai tvyrojusią šalia — 
savo sparnais mane globiančią. 

— Prisipažįstu, - pasakiau. - Prisipažįstu. Visi mano gyvenimo darbai iš 
mano valios radosi, užgaidžiai mano valia atlikti, visi tie darbai nederami — 
man pačiam ir kitiems pragaištingi. Tik tavo gairių laikydamasis, - pats 
nežinau kodėl, - tarytum miegeivis Žengiau teisingu keliu. Tačiau dar no- 
riu sužinoti, kas aš, Turmsas, esu ir kodėl esu toks. Ne tavo valia, o savo 
valia - idant neužmirščiau. 


Paaiškinęs kandžiai ją pašiepiau tardamas: 

— Išties darei ką įmanydama, kad patikėčiau, bet dar netikiu. Tiek dar 
tebesu Žmogus. Tiktai tada patikėsiu, kai kada nors, su audros griausmu 
kitame gyvenime atsigodęs, prisiminsiu ir pažinsiu save. Kuomet tai atsi- 
tiks — tapsiu tokiu kaip tu. Tada galėsime vienas kitam sąlygas kelti. 

Pasiėmiau priešais deivę stovėjusį molinį puodą, dėjau į delną akmenėlį 
po akmenėlio ir ėmiau prisiminti. O prisiminęs užrašiau tai, ką prisiminiau. 

Mūsų pažinimu, žmogaus gyvenimas dalijasi į tam tikrus laiko tarpsnius. 
Kiekvienam tarpsniui pasibaigus, žmogus atsinaujina, jo mintys pasikeičia. 
Vieni sako, jog tokio laiko tarpsnio trukmė - penkiasdešimt penki mėne- 
siai. Kiti sako, jog kiekvienas laikotarpis trunka penkerius metus ir septynis 
mėnesius. Sitaip mano tie, kurie visur kur siekia tikrumo, nors pasaulyje 
tikrumo nėra. Žmonės skirtingi, ir žmogaus gyvenimo tarpsniai skirtingį. 
Kaip nesvarbu, ar molinis puodas su akmenėliais statomas mirusiojo gal- 
vūgalyje, ar prie kojų, ar kartu su aukom - ant grindų, taip bergždžia pri- 
gimtinį žmogaus amžių - metus ir mėnesius - skaičiuoti akmenėliais iš puo- 
do. Vienas laiko tarpsnis gali būti treji metai ir du mėnesiai, o kitas — ištisi 
dešimt metų. 

Diduma žmonių niekada nepakelia akmens nuo žemės ir nepasideda jo 
kaip vieno gyvenimo tarpsnio pabaigos ir kito pradžios ženklo. Todėl at- 
leistina, kad saviškiai prirenka į puodą apvalių akmenėlių, suskaičiavę jais 
mirusiojo metus ir mėnesius. Akmenėliai parodo tik žmogaus amžių, bet 
nieko nepasako apie jo gyvenimą: atrodo, kad jis nugyveno pilką gyveni- 
mą ir buvo juo patenkintas. 

Kaip žmogui, taip ir tautoms lemta nugyventi tam tikrus laiko tarpsnius — 
didžiuosius dievų metus. Ir mes, lakumonai, žinome, jog dvylikai etruskų 
tautų ir dvylikai miestų lemta gyventi ir išmirti per dešimtį didžiųjų metų. 
Sakome - tūkstantį metų, nes taip paprasčiau. Tačiau didžiųjų metų truk- 
mė - ne šimtas metų, gali būti ir daugiau, ir mažiau. Bet pabaigą ir pradžią 
žinome, nes gauname aiškų ženklą. š 

Pažinimu žmogus siekia tikrumo, kurio nėra. Žyniai lygina paaukotų 
gyvulių kepenis su molinėmis kepenimis, kuriose išbraižytos dievų juostos 
ir surašyti jų vardai. Dieviškojo suvokimo čia nebėra. Todėl jie ir klysta. 

Ir paukščių žyniai mintinai iš senolių išmoksta daugybę paukščių skry- 
džių ir sąskrydžių dermių. Tačiau, išvydę nematytą negirdėtą ženklą, jie 
suglumsta ir pranašauja aklai - tarytum su maišais ant galvų. 

Aš, Turmsas, nenoriu nė kalbėti apie žaibų aiškintojus, kurie kylant 
perkūnijai kopia į šventąsias viršukalnes. Padaliję pasaulio šalis bei dan- 
gų dievams, jie kalbasi tarp savęs apie žaibų spalvas, pavidalus ir, sudarę 

nuostatus bei dogmas, išdidžiai moko šio pažinimo savo sekėjus. Širdyje 
jie nepasikliauja dieviškuoju suvokimu, todėl aiškią žaibų kalbą perskaito 
neteisingai. 

Bet patylėsiu, nes šitaip turi būti. Visa apmiršta, stingsta, sensta. Ir nieko 
nėra liūdniau už senstantį ir nykstantį pažinimą. Klaidus žmogiškasis paži- 
nimas, o ne dieviškasis suvokimas. 

Daug žmogus gali išmokti, tačiau išmokimas nėra pažinimas. Vieninteliai 
tikrojo pažinimo šaltiniai —- prigimtinis tikrumas ir dieviškasis suvokimas. 

Taigi aš, Turmsas, brėžiau raides rašikliu vaškuotoje lentelėje. Paskui su- 
pratau bergždžiai rašęs ir ištryniau. 

Bet ar kartą įbrėžtas įrašas — net ištrintas — išnyksta? Vaškuota lentelė 
išlieka, ji išlieka ir yra net daugybę įrašų ištrynus. 

Tai šitas klausimas žmogui sunkiausias? Ar išlieka įrašas - net ištrintas? 
Paveikslai taip pat sunyksta, laikas juos ėda, kol ant sienų matyti tik dažų ir 
apybraižų dėmės ir jau niekas nežino, kas buvo nupiešta. Išlydytos bronzi- 
nės statulos pavidalo nebelieka. Ir vis dėlto: ar pavidalas išnyksta? 

Yra dieviškų daiktų, turinčių tokią galią, kad juos palietęs ligonis pa- 
sveiksta. Yra daiktų, saugančių jų savininką. Ir kitokių - žalojančių ir išpil- 
dančių prakeiksmą. Yra vietų, kurios laikomos šventomis, nors ten nėra nei 
aukurų, nei aukojimo akmenų. 

Taip pat yra aiškiaregių, kurie, laikydami rankoj kokį nors daiktą, regi 
praeities žmones ir nutikimus. Kad užsidirbtų košei ir aliejui, jie pasakoja 
nedvejodami, tačiau niekas nežino, kas jų kalbose tikra, iš tiesų nutikę, o 
kas tik sapnas ar jų pačių pramanas. Net jie patys šito nežino. Galiu tai 
patvirtinti, nes pats turiu tą gebėjimą. 

Tiktai manau, kad kažkas lieka daiktuose, kuriuos žmonės mylėjo, ilgai 
jais naudojosi ir kurie susiję su dorais ar piktais darbais. Kažkas, didesnis 
už patį daiktą. Tačiau šitai neaišku — ūkanota lyg sapnas, tiek pat klaidu 
kiek tikra. Panašiai žmogų apgauna jausmai, vien aistros žadinami. Aistros 
pamatyti, aistros išgirsti, aistros lytėti, aistros uosti, aistros skanauti. Du žmo- 
nės to paties vienodai nemato ir neskanauja. Ir tas pats žmogus kaskart vis 
kitaip girdi ir lyti. Kas nors vienu metu gali būti malonus ir geistinas, o 
netrukus — bjaurus ir bevertis. 

Todėl žmogus, tik savo jausmais tikįs, meluoja sau visą gyvenimą. 

Suvokiu šitaip rašąs tik todėl, kad esu senas ir nurimęs, gyvenimas man 
gaižus ir žemėje jau nebėra nieko, ko link trokščiau ranką ištiesti. Jaunesnis 
būdamas šitaip nerašyčiau. Vis dėlto tai, ką būčiau parašęs jaunesnis, būtų 
tokia pat tiesa kaip tai, ką rašau dabar. Tai kodėl rašau? 

Rašau, norėdamas nugalėti laiką ir pažinti save. 

Bet argi nugalėsi laiką? Šito niekada nesužinosiu, juk nežinau, ar išlieka 
išnykęs arba ištrintas įrašas. Taigi rašysiu, kad pažinčiau save. 

Tebūnie mano užrašai tik žaidimas ir įgeidis, juk gyvenimas taip pat tėra 
žaidimas ir įgeidis. Ir ką parašysiu - netrinsiu, o rašysiu išliekamomis raidė- 

mis patvariame klijuotų nendrių popieriuje. Parašęs netaisysiu ir nekeisiu. 
Rašysiu taip, kaip prisimenu. Rašysiu raudonais ar juodais dažais —- kaip 
man patiks. Iš dešinės į kairę ar iš kairės į dešinę - kaip manysiu esant 
geriausia. Helėnų kalba rašysiu apie tai, ką išgyvenau tarp graikų, finikie- 
tiškai — apie tai, kuo prasikaltau finikiečiams, o dieviškus dalykus rašysiu 
sava kalba ir savais rašmenimis. 

Rašydamas, tyrinėsiu save, idant pažinčiau. Iš pradžių, paėmęs glotnų 
juodą akmenėlį, papasakosiu, kaip pirmąkart pajutau esąs tas, kas iš tikro 
esu, o ne tas, kuo tariausi esąs. 

Tai atsitiko rūškanų Delfų kalnų kelyje. Paliekant pakrantę, tolimų vakari- 
nių kalnų viršūnėse žybsėjo žaibai. Pasiekus kaimą, gyventojai perspėjo 
piligrimus dėl tolesnės kelionės. Ruduo, - sakė jie, - ir kyla perkūnija. Ji 
galinti nuskelti kalnų uolas ir užversti jomis kelią. Vandens srovės galinčios 
nusinešti keleivį. 

Tačiau aš, Turmsas, ėjau į Delfų orakulo teismą. Atėnų kariai buvo mane 
išgelbėję ir suteikę man savo laive prieglobstį - mat Efeso gyventojai jau 
antrą kartą gyvenime vos neužmėtė manęs akmenimis. 

Todėl per audrą Delfų pakelėje nesustojau. Kaimiečiai gyveno iš piligri- 
mų, dėl to visokiom dingstim juos, keliaujančius į vieną ar į kitą pusę, sulai- 
kydavo. Jie priruošdavo gardžių valgių, paklodavo minkštas lovas, parda- 
vinėdavo atminus iš medžio ir akmens. Jų įspėjimais netikėjau. Neišsigan- 
dau perkūnijos ir žaibų. 

Kaltės deginamas, toliau keliavau per kalnus. Dangus vidur dienos sute- 
mo. Debesys ritosi nuo viršūnių žemyn. Aplink tvyksčiojo žaibai. Nepa- 
liaujamas griausmas aidu skardėjo kalnų klonyje. Nebūčiau manęs, kad 
tokį griausmą gali ištverti žmogaus ausis. 

Žaibai aplink skaldė uolas. Lietus ir kruša čaižė kūną. Audros šuorai stū- 
mė į bedugnes. Kelius ir alkūnes susikruvinau į akmenis. 

Tačiau skausmo nejaučiau. Žaibai aplink mane kryžiavosi, tarytum ro- 
dydami akinamą jėgą. Griausmas be paliovos grumėjo man ausyse. Pirmą- 
kart gyvenime mane apėmė ekstazė. Nesusivokdamas, ką darau, ėmiau 
Delfų kely šokti. Žaibams tvyksčiojant, griaudžiant perkūnijai Delfų kely 
mano kojos ėmė kilotis, rankos - mosuoti, bet šokau ne ką nors mėgdžio- 
damas, ne kokį išmoktą šokį - šokis buvo ir gyveno manyje, mano rankos 
kojos, visas kūnas šoko, nepaprasto džiugesio pagautas. 

Turėjau bijoti dievų pykčio dėl savo nusikaltimo. Tačiau mane apėmė 
spindulingas tikrumas ir suvokimas, jog esu per didis prisiimti kaltę. Kry- 
žiuodamiesi ir šakodamiesi virš galvos, žaibai sveikino mane kaip sūnų. 
Gūsingas vėjas sveikino mane kaip sūnų. Kalnų slėnis dundėjo nepaliauja- 

mu sveikinimo griausmu. Nuo atšlaičių pagarbiai šokčiojo uolų nuoskalos. 

Tuomet pirmąkart save pažinau. Nieko bloga man negalėjo nutikti. Nie- 
kas negalėjo man pakenkti. 

Šokdamas Delfų kely prapliupau svetimos, nesuprantamos kalbos žo- 
džiais. Dainavau juos, kartojau be paliovos - taip, kaip pilnaties naktų pats 
nuo savo šauksmo pabudęs be perstogės kartodavau nesuprantamus žo- 
džius. Dainos ritmo nebuvau girdėjęs. Sokio žingsnių nebuvau regėjęs. Ta- 
čiau, gaivalingai ekstazei apėmus, visa manyje pratrūko ir tai buvau aš, 
nors nesuvokiau, kodėl taip nutiko. 

Apsukęs kalno uolą, išvydau juodų debesų nugultą, lietaus užtemdytą 
apskritą Delfų slėnį. Tą akimirką audra nuščiuvo, debesys išsisklaidė ir vir- 
šum Delfų pastatų, statulų ir šventyklos sušvito saulė. 

Rudeniška žemė sutvisko sidabriniais lašais, kruša ištirpo - dar nebuvau 
matęs tokių tamsžalių, taip žvilgančių laurų kaip tąkart aplink Delfų šven- 
tyklą. Pats vienas atradau šventąjį šaltinį, pasidėjau ant žemės odinį kelion- 
maišį, nusirengiau nešvarius drabužius ir panirau į vandenį. Lietus buvo 
sudrumstęs apskritą tvenkinį, tačiau iš liūto nasrų plūstantis vanduo prau- 
sė man rankas, veidą, plaukus, kelius. Nuogas išlipau į saulėkaitą, o ekstazė 
manęs neapleido, todėl kūną it ugnimi degino ir nesušalau. 

Pamatęs ateinant šventyklos tarnus, plazdančiais drabužiais, galvas šven- 
tom juostom apsijuosusius, žvilgtelėjau aukštyn ir išvydau net už šven- 
tyklą aukštesnį juodą skardį ir juodus paukščius, po audros skraidančius 
ties praraja. Iškart supratau, jog tai nuosprendžio vieta — čia neišsipirkę 
nusikaltėliai nustumiami į prarają. Pasileidau terasomis aukštyn, šventyk- 
los link - pro statulas ir paminklus, šventojo kelio nesilaikydamas. 

Prispaudžiau delnus prie didžiulio aukuro priešais šventyklą ir sušukau: 

— Aš, Turmsas iš Efeso, atsiduodu dievo globai ir orakulo teismui. 

Pakėlęs akis šventyklos frontone išvydau bėgančią Artemidę su šuni- 
mis ir puotaujantį Dionisą. Supratau, kad tiek negana. Piktai šaukdami 
tarnai sugriebė mane. Ištrūkau iš jų rankų ir puoliau į šventyklą. Bėgau 
per priešsalį, pro didžiules sidabrines urnas, pro brangias statulas ir šven- 
tinimo dovanas. Įbėgau į galinę šventyklos vienutę ir pamačiau amžiną 
mažojo aukuro ugnį, o šalimais - nuo šimtmečių dūmų pajuodusią Že- 
mės bambą. Prispaudžiau delnus prie šventojo akmens ir atsidaviau die- 
vo globai. 

Nuo šventojo akmens į delnus ir visą mano esybę plūstelėjo neapsako- 
ma ramybė. Drąsiai apsižvalgiau. Pamačiau numintas akmenines pakopas 
bedugnės link. Dioniso šventąjį kapą. Viršuje - švenčiausiojo prieblandoje - 
išvydau vyriausiojo dievo erelius. Buvau saugus. Tarnams čia draudžiama 
įžengti. Čia galėjau sutikti tik Delfų žynius, įšventintuosius, viešpaties pra- 
našautojus. 

Tarnai sukėlė triukšmą, ir jie atskubėjo — keturi seniai, keturi šventieji. 
Įėjo jie taisydamiesi savo antkakčius ir pasikeldami apsiaustų skvernus. Jų 

veidai buvo suniurę, akys nuo miego paburkusios. Jie jau gyveno žiema ir 
svarbių piligrimų nelaukė. Šiandien, siaučiant audrai, jie išvis nieko nelau- 
kė. Todėl mano pasirodymas juos suerzino. 

Tačiau aš, nuogas, abiem rankom apkabinęs žemės bambą, gulėjau ant 
švenčiausiojo grindų ir jie negalėjo manęs paliesti. Jie net neketino manęs 
liesti nesužinoję, kas esu. 

Suirzę jie tyliai tarėsi. Pagaliau paklausė: 

— Ar tavo rankos kruvinos? 

Nedelsdamas atsakiau, kad mano rankos nėmaž nekruvinos. Nebuvau 
kruvinai nusikaltęs. Tai juos nuramino. Antraip jiems būtų tekę valyti 
šventyklą. 

— Nusikaltai dievams? - pasiteiravo jie. 

Valandėlę pamąstęs atsakiau: 

— Helėnų dievams nenusikaltau. Atvirkščiai - šventoji mergelė, jūsų vieš- 
paties sesuo, globoja mane. 

— Tai kas esi ir ko nori? — piktai kvotė jie. - Kodėl atėjai šokdamas ir 
neprašęs leidimo panirai į švenčiausiąjį vandenį? Kaip drįsti laužyti šven- 
tyklos tvarką ir papročius? 

Laimė, atsakyti neteko, nes, dviejų tarnaičių prilaikoma, šventykloje pa- 
sirodė pitija*. Tai buvo dar jaunyva moteris. Jos nepridengtas veidas buvo 
šiurpus, akys išplėstos, žengė ji svyrinėdama. Ji žvelgė į mane tarytum ge- 
rai pažinodama ir nukaitusiu veidu neaiškiai suriko: 

— Pagaliau atėjai, lauktasai. Nuogas, šokdamas, šaltinyje išsiprausęs. Mė- 
nulio sūnau, jūrų kriauklės sūnau, jūrų arkliuko sūnau. Pažįstu tave. Atėjai 
iš vakarų. 

Norėjau pasakyti, kad ji labai klysta — atėjau iš rytų, iš Jonijos, ir taip 
greit, kaip tik karo laivų irklai ir burės plukdė. Vis dėlto jos žodžiai mane 
sukrėtė. 

— Sventoji moterie, ar išties pažįsti mane? - paklausiau. 

Ji prapliupo tūžmiu juoku, stumtelėjusi tarnaites žengė dar arčiau ma- 
nęs ir tarė: 

— Kaip galiu tavęs nepažinti? Kelkis ir pažvelk į mane. 

Priverstas pažvelgti į tą šiurpų nepridengtą veidą, patraukiau rankas nuo 
šventojo akmens ir įsižiūrėjau. Jos veidas keitėsi, mainėsi akyse. Jame įžvel- 
giau kaistantį Dionės veidą, Dionės, kuri sviedė man obuolį, žievelėje iš- 
braižiusi savo vardą. Tačiau Dionės veidas pavirto juodu iš dangaus nukri- 
tusios Efeso Artemidės statulos veidu. Paskui - giedru moters veidu, bet šis 
tik blykstelėjo lyg sapne ir pradingo migloje - tarytum šydas jį būtų užden- 
gęs. Ir vėl žvelgiau į niršias pitijos akis. 

- Ir aš tave pažįstu, pitija, - tariau. 


* Senovės Graikijoje - žynė pranašė. 

Jei tarnaitės nebūtų sulaikiusios, ji būtų mane apkabinusi. Tačiau tik kai- 
rę ranką ištraukusi palytėjo man krūtinę. Pajutau jos rankos galią pereinant 
į mane. 

— Šis jaunikaitis mano, - tarė ji. - Nesvarbu, ar jis įšventintas, ar ne. Ne- 
lieskite jo. Nesvarbu, ką jis padarė - jis tai padarė dievų valią vykdydamas, 
ne savo. Jis nekaltas. 

Zyniai suniurzgė tarpusavyje ir tarė: 

— Tai ne dieviška kalba. Ji nesėdi ant šventojo trikojo. Tai netikra ekstazė. 
Išveskite ją. 

Bet ekstazės apimta pitija buvo stipresnė už tarnaites. Ji ėmė spyrioda- 
masi rėkti ir sustūgo: 

- Regėjau gaisro dūmus anapus jūros. Šis vyras atėjo suodinomis ranko- 
mis. Suodinu veidu, apdegusiais šonais. Aš jį švariai nuprausiu. Jis bus šva- 
rus ir laisvas. Galės išeiti ir pareiti, kada panorės. Ne tada, kai jūs panorėsite. 

Tiek daug ji pasakė nuovokiai ir suprantamai. Paskui ją ėmė tampyti 
traukuliai, iš burnos virto putos, ji klykė ir tarnaičių prilaikoma nugrimzdo 
nejautron. Tarnaitės ją išnešė, o žyniai, tirtėdami iš išgąsčio, apsupo mane. 

— Turime pasitarti, - pasakė jie. - Bet nebijok. Orakulas išlaisvino tave, o 
tu nesi šiaip sau Žmogus - antraip, vos tave išvydus, pitijos nebūtų apėmu- 
si šventoji tūžmastis. Vis dėlto jos žodžių užrašyti negalime, nes ištarė juos 
ne ant šventojo trikojo sėdėdama. Tačiau juos prisiminsime. 

Reikšdami palankumą, jie lauro pelenais iš aukuro ištrynė man rankas ir 
kojas, išsivedė iš šventyklos ir atidavė tarnų globai - kad šie mane pavalgy- 
dintų ir pagirdytų. Nuo šventojo tvenkinio kranto tarnai buvo parnešę ne- 
švarius mano drabužius ir odinį kelionmaišį. Pačiupinėję puikią viršutinių 
mano drabužių vilną, Žyniai suprato, kad nesu prasčiokas. Jiems dar labiau 
atlėgo, kai atrišau savo krepšį ir ištiesiau maišelį su gera sauja liūto galvom 
iškalinėtų Mileto auksinių ir bitės atvaizdu paženklinto Efeso sidabro. 

Galiausiai padaviau jiems abi užantspauduotas vaškuotas lenteles, turė- 
jusias kalbėti už mane. Žyniai pažadėjo jas perskaityti, o paskui išklausinėti 
mane. Tarnai uždarė mane paprastame kambaryje. Kitądien jie patarė man, 
kaip pasninkauti ir apsišvarinti, idant mano liežuvis ir širdis būtų švarūs 
vėl pas Žynius žengiant. 

Kopdamas tuščio Delfų bėgimo takelio link pamačiau žybtelint lekiančią 
ietį, nors takelis jau buvo kalno šešėlyje. Ietis žybtelėjo ir vėl pradingo šešė- 
lyje, o tas žybtelėjimas persmelkė man širdį kaip ženklas ir pranašystė. Pas- 
kui išvydau jaunikaitį - vienaamžį, bet už mane tvirtesnį, lengvai bėgantį 
ištraukti žemėn įsmigusios ieties. 

Bėgdamas takeliu įsižiūrėjau į jį. Jo veidas buvo atšiaurus ir priešiškas, 
ant krūtinės — bjaurus randas, ant rankų ir kojų gumbsojo raumenys. Jis 

visas švytėjo savikliovos ir jėgos grožiu - man jis pasirodė gražiausias iš 
visų matytų jaunikaičių. 

— Bėkim! - šūktelėjau jam. - Įkyrėjo pačiam su savimi rungtis. 

Jis įsmeigė ietį žemėn ir atbėgo prie manęs į starto vietą. 

- Jau! - tarė jis ir leidomės bėgti. Būdamas už jį lengvesnis, tariausi ne- 
sunkiai nugalėsiąs, tačiau jis bėgo sparčiai, todėl turėjau įtempti visas jėgas, 
kad vos per liemenį jį įveikčiau. 

Abu uždusę šniokštavom, nors stengėmės vienas nuo kito šitai nuslėpti. 

— Bėgi greit, - tarė jis. - Išmėginkime jėgas sviesdami ietį. 

Jo ietis buvo spartietiška. Pasvėriau ją rankoje, bet nepanorau prisipažinti, 
kad nesu pratęs tokios sunkios ieties mėtyti. Įsibėgėjau ir sviedžiau - atrodė, 
dar niekada man nebuvo pavykę taip puikiai sutelkti jėgų. Ietis nuskriejo 
toliau, nei tikėjausi. Bėgdamas jos pasiimti ir ženklindamas įsmigimo vietą, 
norom nenorom nusišypsojau. Tebesišypsojau ietį paduodamas jam. Tačiau 
jis lengvai nuskraidino ją per daugybę ilgių už mano žymės. 

— Tai bent! - ištariau apstulbęs. - Bet šokti į tolį turbūt esi per stambus. 
Nori pamėginti? 

Bet ir šokdamas į tolį nė per plauką jo nepergalėjau. Jis tylomis mostelė- 
jo į diską. Mečiau, vis dėlto jo sviestas diskas it sakalas nuskriejo toli už 
mano žymės. Tuomet jis nusišypsojo ir tarė: 

— Lems imtynės. 

Pažvelgęs į jį, imtis kažkodėl nepanorau. Ne todėl, kad supratau jį lengvai 
mane įveiksiant. Tik nenorėjau, kad jis mane paliestų ir apsivytų savo ranko- 
mis. Jis šypsojo, tačiau kažkoks jo niūraus žvilgsnio žybsnis mane sulaikė. 

— Esi mitresnis už mane, - pasakiau. - Pripažįstu tave nugalėtoju. 

Daugiau vienas kitam nė žodžio nepratarėme ir tuščiame žaidynių lau- 
ke iki devinto prakaito rungtyniavome kas sau. Kai žengiau rudeninio lie- 
taus ištvindyto upokšnio link, jis dvejodamas nusekė paskui mane. Aš nu- 
siprausiau ir švariai nusitryniau kūną smėliu, jis padarė taip pat. Nusukęs 
akis paprašė: 

— Nutrink smėliu man nugarą. 

Svariai nutryniau jam nugarą, o jis nutrynė man - taip stipriai, kad ma- 
niau, sutrūkinės oda. Saukdamas išsiveržiau iš jo rankų ir tėškiau jam į akis 
vandens. Jis nusišypsojo, tačiau į tokį vaikišką žaidimą nesileido. Parodęs 
pirštu į randą ant krūtinės, paklausiau jo: 

— Ar tu karys? 

Jis išdidžiai atsakė: 

— Aš iš Spartos. 

Dar labiau susmalsau, nes tai buvo pirmas sutiktas lakedaimonietis*. Ta- 


* Pietryčių Peloponeso srities Lakedaimono (vėliau Lakonijos) gyventojas. Kartais 
Lakedaimonu vadinama Sparta. 


17 


čiau jis nebuvo grubus ir bejausmis, kokius sakydavo Spartą auklėjant savo 
piliečius. Žinojau, kad jo miesto nesiautė mūrai — Spartos vyrai buvo vie- 
nintelis savojo miesto mūras ir tuo didžiavosi. Taip pat žinojau, kad spar- 
tiečiams iš savo krašto leidžiama išvykti tik būriu ir tik į karą. Jis perskaitė 
šią mintį iš akių, nes neklaustas paaiškino: 

— Kaip ir tu, esu orakulo belaisvis. Mūsų karalius Kleomenas - mano 
dėdė - regėjo mane blogam sapne ir ištrėmė mane iš šalies. Esu Heraklio 
palikuonis. 

Norėjau pasakyti, jog, žinant Heraklio būdą ir keliones, turbūt visose 
pasaulio šalyse yra tūkstančiai jo palikuonių. Tačiau pažvelgęs į jį užslopi- 
nau mintyse kilusią jonėnišką pašaipą. Jis buvo gražus pažiūrėti ir stotin- 
giausias iš visų mano matytų jaunuolių. 

Neprašomas išvardijo man savo giminę ir galiausiai pridūrė: 

— Mano tėvas Dorėjas buvo pripažintas gražiausiu iš visų amžininkų. 
Tėvynėje jis sukėlė pavydą ir iškeliavo į vakarinį užjūrį, ketindamas užsika- 
riauti naują tėvynę Italijoje ar Sicilijoje. Zuvo ten prieš daugelį metų. 

Niūriai suraukęs antakius, jis staiga suriko: 

— Ko spoksai į mane?! Dorėjas buvo tikras mano tėvas. Todėl turiu teisę 
iškeliavęs iš Spartos tarti Dorėjo vardą, jei noriu. Motina man apie jį pasa- 
kodavo, iki sukakau septynerius metus ir ji atidavė mane auklėti valstybei. 
Teisėtas mano tėvas negalėjo turėti vaikų. Todėl jis nusiuntė Dorėją pas 
mano motiną slapta - juk Spartoje net sutuoktiniai susitinka tik vogčiomis, 
slapta. Tai tiesa ir aš tikrai nebūčiau ištremtas iš Spartos, jei tikrasis mano 
tėvas būtų ne Dorėjas. 

Galėjau pasakyti, kad nuo Trojos karo spartiečiai ne be pamato įtarinėjo 
pernelyg gražius vyrus ir pernelyg gražias moteris. Tačiau supratau, kad 
jam bus skaudu. Supratau, nes mano paties kilmė buvo dar keistesnė. Ty- 
lomis apsirengėme ant tvinstančio upokšnio kranto. Apskritas Delfų slėnis 
po mūsų kojomis teo. Lelijų mėliu tvaskėjo kalnai. Kūną apėmė rungty- 
nių nuovargis. Buvau švarus, guvus, stiprus. Širdyje įsiplieskė palankumas 
tam nepažįstamam Dorėjui, kuris susirungė su manim neklausdamas, kas 
ir koks esu. 

Zingsniuojant kalnų taku žemyn - šventyklą supančių pastatų link, jis 
vis žvilgčiojo į mane skersom ir pagaliau prabilo: 

— Tu man patinki, nors mes, lakedaimoniečiai, svetimšalių lenkiamės. 
Bet esu vienas, o vienam man negera, nes visą jaunystę augau tarp kitų 
jaunikaičių. Atsiskyręs nuo savo tautos, nebesu jos papročių saistomas. Vis 
dėlto papročiai tebėra manyje ir kausto mane it grandinės. Todėl verčiau 
būčiau žuvęs kare, o mano vardas — antkapio akmenyje iškaltas, nei kad 
šičia delsiu. 

— Aš taip pat vienas, - tariau. - Savo valia atkeliavau į Delfus - apsivalyti 
arba mirti. Pamaniau: nėra jokio tikslo gyventi, jei tik prakeiksmą savo mies- 
tui ir visai Jonijai grasau užtraukti. 


Jis įtariai pažvelgė iš po šlapių garbiniuotų plaukų. Maldaujamai ištie- 
siau rankas ir paprašiau: 

- Neteisk manęs neišklausęs. Švento įkvėpimo apimta pitija paskelbė 
mane nekaltu. Ji nekramtė lauro lapų, nesėdėjo ant trikojo, jai neprireikė 
svaigių bedugnės garų. Vos mane pamačius, ją apėmė ekstazė. 

Jonėniško neryžtingumo ir išauklėjimo skatinamas nusišypsojau ir atsar- 
giai apsižvalgiau. 

- Ji man pasirodė vyrų geidžianti moteris, - pasakiau. - Be abejonės, tai 
šventa moteris, bet man atrodo, žyniai turi gerokai pavargti, aiškindami jos 
klejones pagal savo išmanymą. 

Dorėjas persigando ir reikšdamas nepritarimą mano žodžiams atstatė 
delnus. 

— Netiki orakulais? - paklausė jis. — Ar tik nevainoji dievo? Tuomet ne- 
noriu su tavimi prasidėti. 

— Nesibaimink, - nuraminau. - Visa turi dvi puses: regimą ir neregimą. 
Mes, jonėnai, mielai vainojame dievus ir pasakojame apie juos niekinamas 
istorijas. Tačiau tai mums nekliudo uoliai jiems tarnauti ir aukoti. Įtariu 
orakulą esant žemišką, bet tai man nekliudo jį pripažinti ir paklusti jo nuo- 
sprendžiui - net jeigu man atimtų gyvybę. Juk žmogus turi kažkuo tikėti! 

— Nesuprantu tavęs, - apstulbęs tarė jis. 

Šitaip tą vakarą išsiskyrėme, o kitą ar dar kitą dieną, - nebeprisimenu, - 
jis pats mane susirado ir nustebęs paklausė: 

— Ar tai tu, vyre iš Efeso, Sarduose padegęs Lidijos deivės šventyklą, 
sudeginai visą miestą? 

— Situo nusikaltau, - prisipažinau. — Aš ir tik aš, Turmsas i iš Efeso, kaltas 
dėl Sardų gaisro. 

Mano nuostabai, apvalainos Dorėjo akys sublizgo, jis abiem rankom pa- 
tapšnojo man per pečius ir pagyrė: 

— Argi tu nusikaltėlis? Juk tu helėnų didvyris. Argi nežinai, kad Sardų 
gaisras tarsi pergalės laužas įplieskė maištą visoje Jonijoje - nuo Helespon- 
to iki Kipro? 

Jo žodžiai mane sukrėtė - nieko kvailesnio nebuvau girdėjęs. 

- Vadinasi, Jonijos vyrai iš galvos išėjo, - tariau. - Tiesa, laivams iš Atėnų 
atplaukus tris dienas tarsi avių banda, avino vedama, bėgom į Sardus. Ta- 
čiau mūrų apsupto miesto ir tvirtovės užimti nesugebėjome. Net nemėgi- 
nome - greičiau nei atėję sprukom atgal. Persų pastiprinimas išžudė bega- 
lę. Tamsoje, per suirutę net vienas kitą žudėme. Ne, ne, - pridūriau, - mū- 
sų žygis į Sardus nebuvo didvyriškas. Juolab kad už Efeso mūrų įsimaišė- 
me į nakties šventę švenčiančių moterų minią. Efeso vyrai puolė iš miesto 
pagelbėti žmonoms bei dukterims ir išpjovė mūsų daugiau, nei persai kely 
buvo išpjovę. Tai buvo aklas žygis ir gėdingas pabėgimas. 

Dorėjas papurtė galvą ir pasakė: 

— Tikras graikas šitaip nekalba. Karas yra karas ir visa, kas kare nutinka, 

turi būti vadinama tėvynės garbe ir kritusiųjų šlove — nesvarbu, kaip jie 
krito. Išties nesuprantu tavęs. 

— Juk nesu helėnas, - paaiškinau. — Aš svetimšalis. Prieš daugybę metų 
atsiradau po žaibo perkirstu ąžuolu prie Efeso, o aplink mane tysojo negy- 
vos avys. Mane atgaivino avinas ragais po žemę raičiodamas. Net drabu- 
žius žaibas buvo nuplėšęs ir juodą rėžį mano kūne palikęs. Tačiau žaibu 
Dzeusas gyvybės iš manęs neatėmė, nors mėgino. 

Artėjant žiemai pasikvietė mane keturi Delfų žyniai. Buvau sublogęs nuo 
pasninko, nuo kūno pratybų palengvėjęs ir visais atžvilgiais taip apsivalęs, 
kad mane krėtė drebulys. Kaip seniokai papratę, pradėjo patys: iš pradžių 
liepė papasakoti viską, ką žinau apie Jonijos miestų maištą ir persų paskirtų 
tironų nužudymus ar ištrėmimus. 

— Aš pats mačiau tik Hermadoro ištrėmimą iš Efeso, - pasakiau. - Net 
nuo mūro žemyn jo nenumetėm - išlydėjome pro vartus į Sardų kelią. 
Sokome laisvės šokį, tačiau Hermadoro nelietėme, nors perso daiktus rū- 
muose išdaužėme. Hermadorą iš tikrųjų ištrėmėme tik todėl, kad jis buvo 
geriausias ir teisingiausias iš Efeso vyrų, o ne todėl, kad buvo perso paskir- 
tas Efeso reikalų žiūrėti. Sitai jam pasakėme, ir dar pasakėme, kad nepa- 
kenčiame geresnių už kitus, o jeigu kuris yra geresnis už kitus, tai verčiau 
tegyvena kur nors kitur, o ne Efese. 

Delfų Žyniai linkčiodami pritarė: 

- Šitai žinome geriau už tave, bet pasakok toliau, idant galėtume tavo 
žinias palyginti su kitų. 

Papasakojau jiems viską, ką žinojau apie gėdingą mūsų įsiveržimą į Sar- 
dų satrapo“ miestą. Paskui pridūriau: 

- Efeso Artemidė — šventa deivė, aš skolingas jai gyvybę, nes ji ėmėsi 
mane globoti, kai aš, svetimšalis, žaibo sužalotas atkeliavau į Efesą. Tačiau 
pastaraisiais metais juodoji Lidijos deivė Kibelė** susirungė dėl įtakos su 
helėnų Artemide. Jonėnai - lengvapėdžių tauta, įsigeidžianti visko, kas nau- 
ja. Todėl persų laikais daugybė helėnų keliavo į Sardus, aukojo Kibelei ir 
slapta dalyvavo gėdingose jos apeigose. Išvykstant su Atėnų vyrais į karo 
žygį man buvo pasakyta, - ir aš turėjau pamatą tikėti, - jog maištas ir karas 
su persu yra taip pat šventosios mergelės karas su juodąja deive. Padegda- 
mas Kibelės šventyklą tariausi atliekąs girtiną darbą, - tęsiau. - Ne mano 
kaltė, jog tuo metu įsisiautė stiprus vėjas. Vėjui šėlstant ugnis išplito po visą 


* Senovės persų provincijos (satrapijos) vietininkas. 
** Frigų derlingumo ir vaisingumo deivė. 

nendrinių stogų miestą — Sardai supleškėjo iki pelenų net anapus mūrų. 
Vėjo skraidinamos liepsnojančios nendrės apsvilino man šonus, daugybė 
mūsiškių bei lidų sudegė mieste. Ugnis plito taip greit, kad ne visi spėjo 
nubėgti iki upės. 

Dar papasakojau apie mūsų pabėgimą ir susirėmimus su persais trau- 
kiantis. Kai pabodo kalbėti, tariau: 

— Juk turite užantspauduotas vaškuotas lenteles, kurias atsinešiau. Pati- 
kėkite jomis, jeigu manimi netikite. 

Jie atsakė: 

- Atlaužėm ir perskaitėm jas. Apie Jonijos įvykius ir karo žygį į Sardus 
žinios teisingos. Tavo laimė, karo žygio nešlovini ir apgailestauji dėl savo 
poelgio. Juk yra mulkių, garbstančių šį karą kaip šlovingiausią helėnų žygį. 
Tačiau šventyklos sudeginimas - sunkus nusikaltimas, kad ir dygimės azi- 
jietiška Kibele ir smerkiame jos apeigas. Jei deginamos šventyklos, nebe- 
saugu darosi ir helėnų dievams. 

Mano paprašyti, jie dar kartą perskaitė abi vaškuotas lenteles ir liepė 
man pačiam jas perskaityti. Štai kokie tai buvo laiškai: 

„Artemisija iš Efeso Artemidės šventyklos sveikina šventąją Delfų Apo- 
lono žynių tarybą. 

Būdama skaisčiosios deivės aprengėja, geriausiai žinau jos apsireiškimo 
pavidalą Efese bei jos apeigas. Patikinu, jog šis Turmsas iš Efeso yra pelnęs 
didžiausią deivės malonę. Todėl patikliai atiduodu jį dieviškojo mūsų bro- 
lio Apolono globai. Teišlaisvina jį orakulas, nes jis nieko bloga nepadarė, 
veikiau gera. Kai metė dervos deglą į tą prakeiktą šventyklą, deivė jo ranką 
prilaikė. Patys matote, kad tai dailus jaunikaitis. Jo antakiai žaviai išlinkę, 
burna plati, besišypsanti. Toks jis prieš keletą metų žaibo apglumintas atbė- 
go į šventyklą. Piemenys vijosi jį ir lazdomis mušė. Tačiau balandžių būrys 
pirm jo skrido, jis buvo apsitaisęs vilnonėmis gijomis, kurias merginos Kite- 
rietės* garbei buvo sukabinusios ant krūmų aplink šaltinį. Jis nesusivokė ką 
darąs, tačiau Kiterietė jį aprengė, o Artemidė apsiėmė jį globoti. Jei jis turi 
būdo ydą ar pašaipiai šypsosi, - jaunas dar, todėl atleiskite. Tai ne jo paties, 
bet jo auklėtojo yda. Jį išpirko mūsų aukų valdovo brolis Herakleitas iš 
Kodro giminės, - kai kurie jį sako esant išmintingą, nors tai rūstus vyras. 
Kai berniukas atėjo, Herakleitas prie šventyklos su vaikais žaidė kauliukais. 
Jis atlygino už žaibo užmuštas avis ir sumokėjo išperkamąsias aukas. Bet 
prieš metus, per neramumus dėl laisvės, šis Turmsas pats nusipelnė Efeso 
pilietybę, taigi visais atžvilgiais yra laisvas vyras ir bet kuriam kitam šiame 
mieste prilygsta. Herakleitas, surašęs savo išmintį į knygą, atidavė saugoti į 
šventyklą. Liepiau perskaityti man šią knygą: tas vyras nelabai gerbia savo 
akis bei savo ausis ir net Homerą. Dėl jo auklėjimo vargšas berniukas, man 


* Kiterietė - Afroditės prievardis; pagal Kiteros salą - viena svarbiausių Afroditės 
kulto vietų. 

atrodo, daugiau žalos negu naudos patyrė. Jis pats, Herakleitas, sako, jog 
vienas esąs dešimties tūkstančių vertas, tačiau Efeso gyventojai tuo netiki. 
Šiais laikais nedera taip sakyti. Bet pitija jis tiki. Taigi likite sveiki ir gyven- 
kite sveiki, ir suteikite šią teisę berniukui. Jis dailus.“ 

Kita vaškuota lentelė buvo štai kokia: 

„Epenidas, Efeso senolių tarybos įgaliotas, pagarbiai sveikina švenčiau- 
siąjį Delfų orakulą ir jo žynius. 

Mūsų aukų valdovo prašymu, raginame jus teisingai nuteisti Turmsą, 
dievų šaipūną, maištininką ir šventyklos padegėją. Sardų sudeginimas - 
didžiausia piktadarystė, kokia tik galėjo ištikti Joniją. Baiminamės didžiojo 
karaliaus pykčio. Bet jei darbas padarytas, tai padarytas. Leidome triukš- 
madariams kurstytojams keliauti su Atėnų vyrais į Sardus, nes negalėjome 
jų suvaldyti ir tikėjomės persus juos išžudysiant. Jiems iškeliavus teisingi 
vyrai paėmė miesto valdžią. Tokį didelį pyktį šis triukšmas vardan laisvės 
sukėlė, kad kovojome su jais ir už miesto. Persų persekiojami, jie sugrįžo ir 
naktį puolė mūsų moteris. Neįleidome padugnių pro vartus, liepdami eiti 
kur nori. Vis dėlto Aristagoras iš Mileto grasina pasiųsti laivyną bei kariuo- 
menę mūsų miesto užimti, jeigu vėl neatversime maištui vartų. Tik taikos 
trokštame. Ar su persais privalom kariauti, ar su savo tautiečiais? 

Visa ko priežastis yra jaunimo ištvirkimas, lengvabūdiški papročiai ir pui- 
kybė. Tačiau ką mes galime, jei Jonijos išminčiai daro ką įstengdami, idant 
sugriautų tikėjimą dievais. Herakleitas taip pat įžeidus. Paprašytas pagal- 
bos, jis liepė mums eiti ir pasikarti. Jis moko, kad visa gimė iš ugnies ir į 
ugnį grįš aukštyn ir žemyn vedančiais laiptais. Jo mokymą gavo šis Turm- 
sas ir netikime, kad jis būtų sudeginęs Lidijos Kibelės šventyklą, jei Herak- 
leitas nebūtų be perstogės jam apie ugnį plepėjęs. 

Negerus laikus gyvename. Taigi liepkite nustumti nuo skardžio tą Turm- 
są, idant jis neužtrauktų dar didesnio prakeiksmo miestui, nei jau užtrau- 
kė. Išgirdę jį esant negyvą, mielai atsiųsime Delfų šventnamiui sidabrinį 
trikojį. Turime čia patyrusių sidabrakalių.“ 

Perskaitęs šį piktą laišką, turėjusį mane pateisinti, įsiutau: 

— Ar jie tikisi bailumu sutramdysią persą? Ne, ne, jie plaukia vienu luotu 
su kitais Jonijos miestais. Nesvarbu, kokia mano kilmė, bet dabar didžiuo- 
juosi, jog nesu tikras Efeso gyventojas. 

Tai taręs suglumau. Sitai pastebėję Žyniai tuoj paklausė: 

— Tai kokia tavo kilmė? 

Atsakiau: 

— Žaibas nutrenkė mane už Efeso. Daugiau nieko nežinau. Paskui dau- 
gybę mėnesių sirgau. 

Jie perklausė: 

— Ar tavo liežuvis švarus? Ar tavo širdis švari? 

Jų žodžiai sugėdino mane. Ko vertas gyvenimas, jei tik melu gali jį išsau- 
goti! Todėl prisipažinau: 

- Ilgam praradau atmintį. O kai prisiminiau, pasidarė negera ir prisimin- 
ti nebenorėjau. Pilnaties naktimis sapnuodavau keistus sapnus: gyvenau 
svetimuose miestuose, sutikdavau žmonių, geriau pažįstamų už sutinka- 
mus gyvenime. Tokius sapnus tebesapnuoju ligi šiol. Todėl nežinau, kas 
yra sapnas, 0 kas - praėjusio gyvenimo tiesa. - Atidžiai svėriau žodžius: — 
Esu bėglys iš Italijos Sibaridės. Esu iš tų, kurie buvo išsiųsti į Miletą prieš 
sunaikinant Sibaridę. Buvau dešimties, kai atsidūriau Milete. Sitai žinau tik- 
rai, nes mano auklėtojas Herakleitas liepė pasiteirauti apie mano kilmę Mi- 
lete. Išgirdę, kad Krotono vyrai sulygino Sibaridę su Žeme ir net nukreipė 
upę jos griuvėsių link, Mileto gyventojai taip sielvartavo, kad nusikirpo 
plaukus. Bet plaukams ataugus jie užmiršo svetingumą ir visą Sibaridės 
gerą. Mane mušė. Atidavė mokytis pas kepėją. Paskui tapau piemeniu. Bė- 
gau iš Mileto kur akys mato, iki žaibas nutrenkė po ąžuolu už Efeso. 

Delfų žyniai iškėlė rankas ir vienas kito klausė: 

— Kaip išspręsime šį sunkų klausimą? Juk Turmsas - ne graikiškas var- 
das ir nieko nereiškia. Tačiau jis nėra vergo sūnus. Antraip nebūtų jo iš- 
siuntę iš Sibaridės. Keturi šimtai miesto šeimų žinojo ką daro. Diduma bar- 
barų Sibaridėje siekė graikiško išsilavinimo. Bet jei berniukas barbaras, tai 
kodėl jis išsiųstas į Miletą, o ne į savo namus? 

Zvelgiant į akis tiems keturiems susirūpinusiems seniams su dieviškom 
juostelėm apie galvas, mano savimeilė užvirė. 

— Atidžiai į mane pažiūrėkit, - pasiūliau. - Argi mano veidas barbariškas? 

Jie atidžiai įsižiūrėjo į mane ir tarė: 

— Iš kur mums žinoti? Tavo drabužiai jonėniški. Esi graikiškai išauklėtas. 
Veidų yra tiek kiek žmonių. Ne iš veido svetimšalį pažinsi, o iš drabužių, 
plaukų, barzdos ir kalbos. 

Žiūrėdami į mane, jie ėmė mirksėti, nusisuko ir susižvalgė. 

Sušalusį po apsivalymo, mane staiga užplūdo dieviškas karštis, akyse 
sušvytuliavo dieviška šviesa. Kiaurai permačiau tuos keturis vyrus. Mačiau, 
kad žinios ir žmonių pažinimas juos taip išsekino, jog patys savimi nebeti- 
ki. Buvau už juos stipresnis. Žinojau daugiau už juos. 

Žiema buvo čia pat, dievas tuoj turėjo iškeliauti į šiaurę - ežerų ir gulbių 
kraštą, o Delfai likti Dioniso valiai. Jūroje siautė audros, laivai sustodavo 
uostuose, piligrimai Delfuose jau nesilankė. Siems senukams reikėjo atos- 
togų, jie vangstėsi griežtų sprendimų, ilgėdamiesi tik žarijų indo šilumos ir 
nenumaldomo žiemos snūdulio. 

— Senoliai, duokite man ramybę, - paprašiau. — Ir sau duokit ramybę. 
Išeikime po atviru dangum ir laukime ženklo. 

Išėjome po niūriu dangum. Gaubstydamiesi apsiaustais žvarbstančius 
kūnus, jie pažvelgė į dangų. Iš dangaus sukdamasi ir sūpuodamasi leidosi 
melzgana balandžio plunksna. Pagavau ją. 

-— Stai ženklas, - džiūgaudamas tariau. 

Supratau, kad kažkur aukštai viršum mūsų bus pralėkęs balandžių bū- 

rys. Juk ne iš tuščio dangaus ta mėlyna plunksna nuknito. Vis dėlto pavadi- 
nau ją ženklu. 

Zyniai susispietė apie mane. 

— Balandžio plunksna, - sakė apstulbę. - Balandis - Kiterietės paukštis. Ji — 
meilės kūdikis. Žiūrėkit, Afroditė ant jo užmetė aukso šydą. Jo veidas švyti. 

Stiprus vėjo šuoras taip pūstelėjo mūsų drabužius, kad turėjome pasi- 
lenkti. Vakaruose, tamsioje kalno viršūnėje, blausiai plykstelėjo žaibas. Pas- 
kui devyneriopu aidu atidundėjo ligi Delfų slėnio. | 

Valandėlę luktelėjome, bet daugiau nieko nenutiko. Zyniai žengė į šven- 
tyklą, o mane paliko laukti prieangyje. Perskaičiau septynis aforizmus ant 
jo sienų. Apžiūrėjau sidabrinius Kroiso baseinus. Pažvelgiau į Homero at- 
vaizdą. Nuo amžinosios aukuro ugnies man į šnerves tvoskė lauro dūmai. 

Ilgai taręsi žyniai sugrįžo ir paskelbė nuosprendį: 

— Gali eiti kur nori, Turmsai iš Efeso. Dievai atsiuntė ženklą. Pitija pa- 
skelbė ištarmę. Dievai per tave įvykdys savo ketinimus, bet ne tu pats. Tar- 
nauk Artemidei taip, kaip ligi šiol tarnavai, aukok Afroditei, tavo gyvybę 
išgelbėjusiai. Delfų dievui nėra ką su tavimi veikti. Jis tavęs neteisia, bet ir 
tavo nusikaltimo neprisiima. Tagul tavo kaltę prisiima Efeso Artemidė, pa- 
kilusi į kovą su Azijos deive. 

— Kur man eiti? - pasiteiravau. 

Jie atsakė: 

— Eik į vakarus - juk iš ten kadaise atkeliavai, - taip sako pitija, ir mes 
taip sakome. 

— Tai dieviškas įsakymas? - paklausiau nusivylęs. 

— Tai ne įsakymas! - sušuko jie. - Ar negirdėjai, kad Delfų dievas nenori 
su tavimi prasidėti — nei įsakinėti, nei drausti. Tai tik geras patarimas tavo 
paties labui. 

Dvylika Jonijos miestų buvo sukilę prieš persus. Rytuose siautė lais- 
vės audra. Anksčiau ar vėliau Efesas turėjo vėl atverti maištui vartus. 
Šitaip galvojau. Bet nieko nepasakiau, kad dar labiau jų nesuerzinčiau. 

— Nesu įsišventinęs slaptosioms Artemidės apeigoms, - tariau. — Tačiau 
per pilnatį sapne man apsireiškė Artemidė su juodu šunimi. Ji apsireiškė 
kaip požemio Hekatė*, kai per pilnatį žynės valia miegojau šventykloje. 
Todėl žinau, jog būsiu turtingas. Praturtėjęs atsiųsiu įšventinimo dovaną 
šventyklai. 

Bet jie atsakė: 

— Ne, niekada Delfų dievui nesiųsk įšventinimo dovanų. Mes nenorime. 

Jie net liepė iždininkui grąžinti man pinigus, atskaičiavus tik mano, kaip 
šventyklos belaisvio, maitinimo ir švarinimosi apeigų išlaidas. Jie nepasiti- 


* Nakties vizijų, burtų ir kerų globėja. 

kėjo manimi ir visa kuo, kas tuomet atkeliaudavo iš rytų. Jie atsisakė auksu 
puošto persiško skydo, kurį Atėnų vyrai buvo pagrobę kelyje į Sardus ir 
ketino atsiųsti šventyklai kaip įšventinimo dovaną. 

Aš buvau laisvas, tačiau Dorėjas dar nebuvo sulaukęs Delfų žynių atsaky- 
mo. Įžūliai pasprukom iš šventyklos teritorijos ir prie gynybinės sienos drau- 
ge leidom laiką, minkštame akmenyje kalinėdami savo vardus. Netoliese 
gulėjo pliki šventieji akmenys, kurie net tūkstantį metų prieš Apolonui at- 
vykstant į Delfus buvo garbinami kaip požemio dievų akmenys. 

Caižydamas juos gluosnio šakele Dorėjas kalbėjo: 

— Negaliu nustygti, visa manyje kibirkščiuoja. Aš išauklėtas karui ir vy- 
riškiems darbams dirbti. Aš išauklėtas valgyti ir miegoti tarp panašių į save. 
Nuo vienatvės ir dykinėjimo mano galvoje rezgasi tik beprotiškos mintys. 
Imu abejoti orakulu ir jo surukusiais žyniais. Mano reikalas politinis, ne 
dieviškas. Jį galima kalaviju išspręsti. Ne lauro lapus kramsnojant. 

Tariau: 

— Leisk man pabūti tavo orakulu. Gyvename perversmų metu. Keliauk 
su manimi į rytus, per jūrą į Joniją. Ten jau sušoktas laisvės šokis. Maištau- 
jantiems miestams gresia perso kerštas. Sumanus karys ten laukiamas, jis 
gali laimėti grobio ir tapti vadu. - Dar pridūriau: - Laukėme pagalbos iš 
visų Heladės miestų, tačiau tik Atėnai atsiuntė dvidešimt laivų, ir tuos pa- 
čius atšaukė, kai pabėgom iš Sardų. 

Jis abejingai atsakė: . 

— Mes, Spartos vyrai, nemylime jūros ir į užjūrio reikalus nesikišame. Juk 
jūsiškis Aristagoras iš Mileto praėjusią žiemą lankėsi Spartoje, norėdamas 
mus papirkti. Jis rodė vario lentelėje išraižytus šalis ir miestus. Tačiau visi jį 
išjuokė išgirdę, jog pirmiausia reikėsią plaukti per pavojingą jūrą, o paskui 
trisdešimt tris dienas žygiuoti į Sūzus didžiojo valdovo versti. Heilotai* tuo- 
met buvo sukilę. Į Spartą būtų įsiveržę priešiški kaimynai. Ne, į užjūrio 
reikalus Sparta nesikiša. 

- Esi laisvas, - tikinau. -— Tautiečių prietarai tavęs nebekausto. Jūra nuo- 
stabi net per audrą. Jonijos miestai - nuostabūs. Juose žiemą nešalta, o va- 
sarą nekaršta. Būk mano draugas, keliaukim kartu į rytus. 

Jis pasiūlė: 

— Meskim kiekvienas avies kaulus ir pamatysim, į kurią pusę eiti. 

Prie niaurių požemio dievų akmenų metėme avies kaulus. Vienu meti- 
mu netikėdami, metėme po tris sykius. Kaskart jie aiškiai rodė vakarus. 


* Senieji Lakonijos gyventojai. 

Dorėjas niūriai burbtelėjo: 

- Šitie avies kaulai įskilę. Jie nelemia. 

Supratau, kad sieloje jis trokšta keliauti su manimi į karą su persu. Todėl 
tarsi dvejodamas tariau: 

— Savo akimis mačiau perpieštą Hekatajo pasaulio žemėlapį. Be abejo- 
nės, didysis valdovas - šiurpus priešininkas. Jis valdo tūkstantį tautų nuo 
Egipto lig Indijos. Tik skitų jis nepajėgė įveikti. 

Dorėjas piktai pasakė: 

— Juo stipresnis priešininkas - juo garbingesnė kova. 

— Aš neturiu ko bijoti, - priminiau. - Ar gali žmonių ginklai sužeisti ma- 
ne - tą, į kurį žaibas bergždžiai trenkė? Tikiu, kad kare manęs nesužeis. 
Tau kitaip. Daugiau nekviesiu tavęs į pavojingą kelionę. Kaulai rodo vaka- 
rus. Tikėk jais. 

— Kodėl tu nevyksti su manim į vakarus? - paklausė jis. - Kaip sakai, esu 
laisvas, tačiau laisvė — ne laisvė, jei neturi bičiulio ir draugo, su kuriuo ja 
galėtum dalytis. 

Atsakiau: 

— Man kaulai rodo vakarus ir Delfų žyniai liepė eiti į vakarus. Grįšiu į 
rytus, kad įrodyčiau sau, jog ženklai ir dieviški įspėjimai nesutrukdys man 
pasielgti taip kaip noriu. 

Dorėjas nusijuokė: 

— Prieštarauji pats sau. 

— Tu nesupranti, - tikinau. - Noriu įrodyti sau, kad likimo neišvengsi. 
Todėl elgsiuos taip, kaip pats noriu, ženklų bei pranašysčių nepaisydamas. 

Kaip tik tada šventyklos tarnai atėjo išsivesti Dorėjo. Jis ūmiai pakilo nuo 
požemio dievo akmens, veidas užsiplieskė. Bėgte pasileido į šventyklą, o aš 
likau prie didžiulio aukuro. Jis grįžo nunarinęs galvą ir tarė: 

— Pitija paskelbė ištarmę. Zyniai ištyrinėjo pranašiškus ženklus. Spartai 
grės prakeikimas, jei kada nors į tėvynę grįšiu. Todėl turiu keliauti užjūrin. 
Jie pataria man plaukti į vakarus. Turtinguose vakarų miestuose bet kuris 
tironas noriai mane nusisamdysiąs. Vakaruose mano kapo vieta, - sako jie. 
Vakaruose manęs laukia neblėstama šlovė, - sako jie. 

— Taigi keliaujam į rytinį užjūrį, - tariau šypsodamas. — Tu dar jaunas. 
Ko tau skubėti į kapą? 

Tą pačią dieną iškeliavom į jūros pakrantę. Tačiau jūroje siautė audra 
ir laivai nebeplaukė. Todėl keliavome sausuma, nakvodami piemenų tro- 
belėse. Avys jau buvo išgintos iš aptvarų į slėnius, šunys naktimis trobe- 
lių nesaugojo. Kaimuose mus pasitikdavo nesvetingai, nors keliavom iš 
Delfų. Už Megaros sustojom pasvarstyti, kur link sukti į Joniją. Atėnuose 
turėjau Sardų žygio draugų. Bet Atėnus į jau valdė nuosaikiųjų šalininkai, 
vengę kištis į Jonijos maištą. Todėl pamaniau, kad draugai nenorės prisi- 
minti to žygio. 

O Korintas buvo svetingiausias Graikijos miestas. Iš abiejų jo uostų laivai 

plaukė ir į rytus, ir į vakarus. Finikiečių laivai taip pat laisvai atplaukdavo, 
svetimšalių ten nesišalino. 

— Keliaukim į Korintą, - pasiūliau. - Ten gausime naujausių žinių apie 
Jonijos įvykius. Iš ten galėsime, - vėliausiai pavasarį, - plaukti į Joniją. 

Dorėjas apsiblausė: 

— Mudu draugai, o tu, kaip jonėnas, apie keliones bei pasaulio miestus 
žinai daugiau už mane. Tačiau aš, kaip spartietis, negaliu klausyti patarimų 
nepaprieštaravęs. 

— Taigi meskime avies kaulus dar kartą, - pasakiau. 

Nubrėžiau kaip mokėdamas smėlyje pagal saulę pasaulio šalis ir Atėnų 
bei Korinto kryptis. Dorėjas metė avies kaulus ir jie neginčijamai rodė va- 
karus. Dorėjas niauriai tarė: 

— Taigi keliaukime į Korintą. Tačiau tai mano sprendimas - ne tavo. 

Jo valia, be abejonės, buvo tvirtesnė už manąją. Todėl sutikau: 

— Jonėnų papročiai mane išlepino. Mano būdą sugadino Žmones nieki- 
nančio išminčiaus mokymas. Tas, kuris kaupia žinias, valią silpnina. Taigi 
tavo valia keliaukime į Korintą. 

Sieloje jam palengvėjo, jis nusišypsojo, įsibėgėjo ir atsilošęs iš visų jėgų 
sviedė ietį Korinto kryptimi. Nubėgome abu prie ieties. Tačiau pribėgę pa- 
matėme ją įsmigus į sutrešusią jūros išmesto laivo siją. Abu širdyje suvo- 
kėm, jog tai blogas ženklas, bet nė žodžio nepratarėm, net nepažvelgėm 
vienas į kitą. Dorėjas ištraukė ietį ir bėgomis, nesižvalgydami atgal nusku- 
bėjome Korinto link. 

Korinte svetimšaliui draugai nereikalingi, nes ten yra nakvynės namų, ku- 
riuose susimokėjęs gauni valgį ir nakvynę. Ten nesmerkia ir neįtarinėja dėl 
kitoniško veido, drabužių ir net odos spalvos, o miesto gyventojų pagarbą 
svetimšaliui lemia jo pinigų kapšelio svoris. Man atrodo, kad diduma Ko- 
rinto miesto gyventojų neturi jokio padoraus užsiėmimo, tik vienintelį tiks- 
lą - priversti svetimšalius kuo greičiau iššvaistyti pinigus. 

Be abejonės, Korinte yra daugybė įdomių dalykų, tarkim, Pegaso šalti- 
nis. Šventykloje, po priedanga, stovi visiškai nudilęs ir kirvarpų suėstas Ar- 
go* laivo pirmagalis. Bet jei tikėtum viskuo, ką Korinto gyventojai pasakoja 
apie savo miesto įdomybes - tikrai metus ten pragyventum klausydamasis 
vis naujų istorijų apie dievus. 

Atvykę į Korintą, sutikome ten gausybę Jonijos miestų pabėgėlių, dau- 
giausia turčių, bijojusių laisvės ir liaudies savivalės, o dar labiau - perso 
keršto. Jie manė, jog po karo žygio į Sardus perso kerštas gresia visiems 


* Į Kolchidę plaukusių herojų - Jasono ir jo draugų - laivas. 

Jonijos miestams, išvijusiems savo tironus, išdraskiusiems perso rūmus ir 
atstačiusiems mūrų bokštus. Diduma jų laukė pavasario, ketindami su pre- 
kiniais laivais išplaukti į didžiuosius vakarinius graikų miestus Sicilijoje ar- 
ba Italijoje ir šitaip kuo toliau pasprukti nuo perso. Buvo tarp jų išminčių, 
išsimokslinusių Žmonių ir gydytojų, poetų ir muzikantų. 

Jie sakė: 

— Vakaruose - Didžioji Graikija, turtingi miestai ir erdvė kvėpuoti. Vaka- 
ruose - ateitis, rytuose tik oro stygius ir nepaliaujamas dusulys. 

Tačiau jie turėjo pripažinti, jog maištas išplito iki Kipro, jūroje viešpatau- 
ja Jonijos laivai ir visi Jonijos miestai vėl maištauja. Efese laikinoji senių 
valdžia taip pat buvo nuversta. 

Dorėjo valia nuėjome į Heraklio šventyklą paaukoti jo protėviui. O di- 
džiausia ir turtingiausia Korinto šventykla buvo aukštam kalne mūrų ap- 
suptas žemiškasis Korinto Afroditės būstas. Ištaiginguose rūmuose ten gy- 
veno tūkstantis tarnystės meilės deivei išmokusių moterų. 

Korinto Afroditė iš tiesų nebuvo šlovingiausias deivės apsireiškimo pavi- 
dalas, tačiau Delfų žyniai patarė man aukoti Afroditei. Todėl po kelių die- 
nų pasiūliau Dorėjui: 

— Užlipkim į kalną ir paaukokime Afroditei. 

Dorėjas atsakė: 

— Bergždžias šio nerimastingo miesto gyvenimas jaudina mano sielą, o 
nesiliaujanti fleitos muzika veria man ausis. Jie taip gardina valgį, kad kū- 
nas įkaista ir kraujas suplūsta į galvą. Bijau, jog paaukojęs Afroditei užmir- 
šiu privaląs nepaklusti kūnui. Ne, kūnas turi būti drausmingas mano valios 
tarnas. 

Pavasarį su pirmais laivais išplaukėme į Joniją. 

Šitai rašydamas aš, Turmsas, kramčiau lauro lapą ir prisiminiau Delfus. 
Užsilašinau ant rankos rožių vandens ir vėl kvėpavau Korinto oru. Tryniau 
pirštais džiovintus jūros dumblius, trokšdamas vėl prisiminti Dorėjo ietį, 
įstrigusią į sutrešusią laivo siją pakrantėje. Dabar deduosi į burną druskos 
krislelį ir liežuviu jaučiu kalavijo ašmenų geležį. 

Trejus metus trukusios mūsų kelionės po Joniją — tai gaisrų dūmai ir 
mūšio trinkesys, puolimai ir bėgimas, mirties dvokas viršum arimų ir pū- 
vančių žaizdų smarvė, bergždžios karo su persu pergalės ir bergždi pralai- 
mėjimai. Sutvirtėjau per šiuos metus, iki persas privertė Jonijos pajėgas 
trauktis į jūrą ir ėmė supti sukilusius jos miestus. 


ANTROJI KNYGA 
Fokajos Dionisijas 

Kare su persu pelniau linksmo vyro šlovę, nes nebijojau mirties. Dorėjas 
pelnė šlovę, nes jo vadovaujamiems buvo saugu kautis. Bet persui iš sausu- 
mos apsupus Miletą Dorėjas tarė: 

— Miletas užstoja Jonijos miestus. Tačiau sausumoje persas už mus stip- 
resnis. Kiekvieno jonėno širdį virpina mirtina baimė dėl savojo miesto. To- 
dėl viskas aplink mus sužlugo, viešpatauja suirutė. Tik laivynas prie Ladės 
kyšulio dar laikosi. - Dorėjas buvo barzdotas vyras. Jo šalmą puošė kuodas, 
skydą — sidabro kalstiniai. Zvalgydamasis aplink jis tęsė: - Sis aukso mies- 
tas su savo turtais ir neįveikiamais mūrais - man pinklės. Aš nepratęs ginti 

mūrų. Man vienintelis mūras - skydas. Mano drauge Turmsai, palikim Mi- 
letą. Sis miestas dvokia mirtimi. 

Paklausiau: 

— Paliksime tvirtą žemę ir pasirinksime karui svyrinėjantį laivo denį? Juk 
tu jūros nekenti, o laivui sūpuojant tavo veidas išblykšta. 

Dorėjas atsakė: 

— Dabar vasara - jūra rami. Be to, mano ginklai sunkūs - kaudamasis ant 
laivo denio galėsiu kvėpuoti gaiviu oru. Laivas juda. O mūrai nejuda. Plau- 
kim į Ladę ir apsižvalgykim. 

Liepėme nuirti mus į Ladę. Nebuvo sunku, nes tarp miesto ir Ladės 
knibždėte knibždėjo valčių. Iš miesto plukdydavo laivynui maistą, vaisius 
ir vyną, oO iš laivyno vyrai be perstogės plaukė žiūrėti auksinio miesto. 

Ladėje pamatėme daugybę visų Jonijos miestų karo laivų — didelių ir 
mažų, o didžiausi buvo galingieji Mileto laivai. Laivai iš ankšto sąsiaurio į 
atvirą jūrą plaukdavo eilėmis. Mokydamiesi smogti po vandeniu daužikliu 
į priešo laivo šoną, išsirikiuodavo įsauly žybčiodami irklų mentėmis ir pasi- 
leisdavo taip, kad vanduo suputodavo. 

Tačiau diduma laivų buvo nuvilkti į salos pakrantę. Dengdamiesi nuo 
saulės kariai jų bures buvo išskleidę kaip stogus. Visa sala gaudė nuo preki- 
jų šūksnių, girtų klegesio, vadų ginčų ir įprasto graikiško plepėjimo. Bet 
dauguma, nepaisydami triukšmo, kietai miegojo. 

Dorėjas užkalbino keletą jūrininkų ir paklausė: 

— Ko voliojatės ir geriate vyną, kai perso laivynas artinasi? Kalbama, kad 
Jį sudaro trys ar keturi šimtai karo laivų. 

Vyrai atsakė: 


— Manykime, kad persas turi tūkstant laivų, ir galėsime greitai užbaigti 
šį apmaudų karą. Juk esame laisvi Jonijos vyrai, sumanūs sausumoje ir dar 
sumanesni jūroje. Jūroje persas dar niekada mūsų neįveikė. 

Vis dėlto pasigyrę vyrai ėmė dejuoti: 

— Gailestaujame tik dėl to, kad tuščiagarbiai ir pamišę dėl karo mūsų 
vadai, spiriantys mus įsaulyje irstytis pirmyn ir atgal, engia mus labiau, nei 
persas engtų. Mūsų delnai pūslėti, veidai nusvilę. 

Jie rodė savo delnus - iš tiesų buvo nušerpetoję, nes tie vyrai buvo mies- 
tiečiai, visuomet gyvenę po stogu, amatais versdamiesi. Todėl, jų manymu, 
kvaila laivus pirmyn ir atgal irstyti, mirtinai sekinant žmones. 

- Ne, - sakė jie. - Išrinkome naujus, išmintingesnius vadus ir nusprendė- 
me pailsėti, sukaupti jėgas, kad persui pasirodžius būtume stiprūs kaip liūtai. 

Ejome pakrante iš vienos stovyklos į kitą, apžiūrinėdami karo laivus. Vi- 
sur girdėjome tokį patį niurzgesį. Taip pat girdėjome vadus ginčijantis dėl 
vadystės ir dėl to, katras katram turi paklusti. Dar išgirdome, kad laivyne 
dešimčiai sunkiosios ginkluotės karių reikia šimto irklininkų. 

Dorėjas papurtė galvą ir tarė: 

— Ne vyrų skaičius pergalę lemia, o jų pasirengimas. Bet jeigu kautis turi 
neapmokyta kariuomenė, tai pirmoji sumanios kovos taisyklė - varinėti 
karius pirmyn ir atgal iš vienos vietos į kitą, iki jie taip išvargs, išalks ir 
nusimins, kad veikiau iš paskutiniųjų smogs priešui, nei įstengs pagalvoti 
apie bėgimą. Todėl, mano manymu, tie vadai, kurie liepia irstyti laivus pir- 
myn ir atgal, yra išmintingiausi. 

Vakarop atvėso, ramus jūros paviršius paraudo lyg vynas ir paskutiniai 
penki laivai yrėsi iš jūros į salos pakrantės stovyklą. Jie turėjo tik po pen- 
kiasdešimt irklų, tačiau irklai kilo ir leidosi, pagal įsakymus bei ženklus ir- 
klininkai lenkėsi ir lošėsi taip sutartinai ir ritmingai, tarytum juos būtų tik 
vienas vyras yTęs. 

Dorėjui šie laivai patiko ir jis pasiūlė: 

— Eime paklausti, iš kurio miesto šie laivai ir kas jų vadas. 

Irklininkai, įtraukę irklus ir sušokę į vandenį, nutempė laivus paskuiga- 
liu į krantą ir iš jų į jūrą įmetė kelis nualpusius vyrus. Vanduo juos atgaivi- 
no tiek, kad šie įstengė iššliaužti į krantą ir visu ūgiu išsidrėbė, nebepajėg- 
dami nė rankos kilstelėti. Keli jų būtų prigėrę, tačiau draugai ištempė juos į 
krantą. Laivai buvo be puošmenų, be dievų statulų, bet stiprūs, siauri — 
tinkami plaukioti jūra ir iš tolo atsidavė sakais ir derva. 

Palaukėme, kol užkaitė puodus. Jų valgis buvo košė ir šakniavaisiai, duona 
ir aliejus. Užuodę valgį sušliaužė prie puodų ir tie, kurie drybsojo krante, 
bet atsistoti neįstengė. Priėję prie valgančiųjų paklausėme: 

— Kas ir iš kokio miesto esate ir kas jūsų vadas? 

Jie atsakė: 

— Esame iš Fokajos miesto - neturtingi ir prasti vyrai, o mūsų vadas Dio- 
nisijas — žiaurus ir negailestingas, - užmirštume jį, jei tik išdrįstume. 

Tačiau tai sakydami jie juokėsi ir vaipėsi, o valgis, nors nebuvo toks rie- 
bus kaip Mileto laivuose, jiems patiko. Vyrai parodė mums savo vadą: pa- 
žiūrėti jis neatrodė geriau už juos - buvo aukštas, barzdotas ir nevalus. 
Dorėjas žengė jo link žvangindamas antblauzdžiais, linguodamas šalmo 
kuodu ir žybčiodamas skydu su sidabro kalstiniais. 

— Dionisijau, Fokajos laivų vade, — tarė jis. - Nusamdyk mane ir mano 
draugą kautis savo laivo denyje su persu. 

Dionisijas prapliupo iš visos gerklės kvatoti ir pasakė: 

- Jei turėčiau pinigų, tikrai nusamdyčiau tave kaip laivo simbolį ir turbūt 
vien tavo stotas nuvytų persą. Juk pats teturiu tik odinį galvos dangalą bei 
odinius šarvus, o kovoju ne dėl pinigų, bet dėl savo miesto ir savo paties 
šlovės. Tiesa, dar tikiuosi užimti keletą persų laivų dėl grobio savo vyrams 
ir sau. Antraip jie užmuš mane ir išmes į jūrą, kaip kasdien žada ir keikda- 
miesi bei bliūvodami prisiekinėja. 

Įsikišau į kalbą perspėdamas: 

— Nesiutink mano draugo. Jis negreitas juoktis. Vyrui su sunkia ginkluo- 
te, sutinkančiam kautis ant laivo denio, šiandien moka penkias ir net de- 
šimt drachmų* per dieną. 

Dionisijas tarė: 

— Aš taip pat negreitas juoktis, gal net lėtesnis už tavo draugą. Bet per 
šias dienas išmokau daugiau juoktis. Antspauduoto perso aukso šioje laivų 
stovykloje klaidžioja daugiau, nei galėčiau tikėti ką nors pagrobus iš perso. 
Cia geriama ir lėbaujama, šokama ir dainuojama, giriamasi ir ginčijamasi 
tiek, kad ir aš, rūstus vyras, išmokau juoktis ir net juokinu savo vyrus. Ta- 
čiau kvailiausia, ką išgirdau - kad jūs, pažiūrėti du karo matę vyrai, prašo- 
tės mano nusamdomi, nors aš neturiu nei burių spalvingais dryžiais, nei 
aukso apyrankių. 

— Tai tik kario išmintis, - atsakė Dorėjas. - Už atlygį ar be atlygio kau- 
siuos mieliau laive, kurio irklai ritmingai iria pagal vado valią, nei nusisam- 
dysiu į laivą, kurio vadą kariai savo valia renka ir iš kitų išskiria. Jūros karo 
nesu patyręs, bet iš visų, ką šiandien mačiau Ladėje, man atrodai vieninte- 
lis tikras jūrininkas. 

Dionisijas mus išklausė ir mes jam patikom. Mudu turėjome atlygį už 
tarnybą bei pinigų iš karo grobio. Galiausiai nuėjome ir nupirkome aukai 
ant Poseidono aukuro apsčiai mėsos. Vyno taip pat nupirkome ir viską pa- 
dalijome išvargusiems Dionisijo jūrininkams. Dionisijas labai nustebo ir ga- 
liausiai tarė: 

— Mes, Fokajos vyrai, gyvename ir mirštame jūroje. Mūsų protėviai įkū- 
rė Masilijos nausėdiją vakariniame užjūryje - toliau nuo visų graikų. Mūsų 
tėvai jūros karo išmoko vakaruose, kovodami su tirėnais, tačiau mūsų mo- 


* Senovės graikų sidabrinis pinigas. 

kyti to meno jau nesugųįžo. Todėl mes šio meno turime mokytis patys, 
nepasikliaudami kitais. 

Aiškindamas, ką turi galvoje, jis nakties tamsoje netikėtai liepė pūsti 
kriauklę ir spyriais pabudinti nuvargusius vyrus. Įsakė jiems pulti į laivus ir 
šie tamsoje atrišo stiebą, pakėlė, įtvirtino jį į stovą ir išskleidė bures greičiau, 
nei aš spėjau įsiropšti į laivo denį. Tačiau Dionisijas keikdamasis ir rėkda- 
mas žiauriai šniorijo vyrus lyngaliu, vadindamas juos sraigėmis. 

Nuo šio triukšmo pabudo visa laivų stovykla - kriaukle paskelbus pavo- 
jų, netikėtai pasklido gandas, kad atplaukia persas. Daugelis žliumbė, mė- 
gindami pasislėpti salos krūmynuose. Veltui vadai įsakinėjo vyrams - sto- 
vykloje siautė didesnė suirutė nei dieną. Kai paaiškėjo, kad Dionisijas tik 
savo pramogai, norėdamas pamiklinti savo vyrus, įsakė pūsti kriauklę, o 
tamsoje atrišti ir pakelti stiebą, su plikais ginklais atbėgo vadai, grasindami 
mus išpjauti, jei trukdysime jiems ir jų vyrams miegoti. 

Dionisijo vyrai bėgo jų link ištempę lynus - vadai užkliuvo už jų ir 
dauguma tamsoje pametė savo skydus bei kalavijus. Sitaip saloje tarp 
jonėnų būtų kilęs tikras karas, jeigu visi nebūtų buvę pernelyg miegūsti 
kautis. Tiesą sakant, diduma šen bei ten su ietimis ir kalavijais puldinė- 
jančių vyrų buvo tokie girti, kad rytą nebeprisiminė, kur pametė savo 
ginklus. 

Jūros karas Žiaurus - joks sausumos karas jam neprilygsta. Pats jūros karą 
patyręs, apie Mileto ir kitų sąjungininkų laivus labai blogai nekalbėsiu, nes, 
be abejonės, tai buvo puikūs laivai, o jų pėstininkai narsūs. Kiek pavaitoję 
jie irdavosi į jūros pratybas ir alsindavosi su irklais. Vyrui nėra nieko bai- 
sesnio už irklą, jeigu prie jo nepripratęs: susidaužo irklu galvą, susilaužo 
juo šonkaulius. Pats šitai puikiai žinau, nes Dionisijas padavė man irklą ir 
jau pirmą dieną jis nutrynė man delnus. 

Miletas išsiuntė į jūrą rąstais ir vytimis pakrautus pratybų laivus — Nors 
tų laivų šonai buvo pramušti, jie nenuskendo. Bet diduma vadų nepanoro 
daužyti taikinio laivų. Jie baiminosi, kad bronziniai daužikliai sulinks, irklai 
sulūš, laivas, iširęs per sandūras, ims leisti vandenį. Tačiau Dionisijas tarė: 

— Turime išmėginti savo laivų patvarumą bei daužiklių tvirtumą ir pasi- 
tikrinti, ar gebėsime, netikėtai smogę į priešo laivą, atsitraukti. 

Po pirmo smūgio aukštyn kojom nuskridau nuo suolelio, susimušiau gal- 
vą ir vos nepaleidau irklo. Nuo laivo denio taip pat sklido skambčiojimas, o 
nuo pirmagalio iki paskuigalio - barškesys, - tarytum vergas būtų ant grin- 
dinio pažėręs kaugę bronzinių indų. Bet tai tebuvo Dorėjas, laivui smo- 
giant į taikinį nesisaugojęs ir žnektelėjęs kaip ilgas. 

Vis dėlto tas pratybas jūroje man nemalonu prisiminti. Mano kūnas bu- 

vo puikiai išlavintas, bet prie irklo nepratęs. Todėl vakarais, šokdamas į 
vandenį, trokšdavau verčiau būti miręs nei gyvas. Sūrus vanduo graužė 
nutrintus delnus, o dar skaudžiau sielą graužė puikybė. Norėjau sau įrody- 
ti esąs irklui toks pat gabus kaip kiti ar veikiau - gabesnis už bet kurį. 

Dionisijas net nemėgino pasodinti Dorėjo prie irklo, nes gerbė jį kaip 
kilmingąjį. Dorėjas puikiai bėgiojo su ginklais, buvo įpratęs su visa karine 
apranga šokinėti per aukščiausias kliūtis. Todėl laive jis viską atlikdavo ge- 
riau, nei Dionisijas tikėjosi, o pažvelgęs į savo gumbus ir kruvinas alkūnes 
tik niūriai šypsodavo. | 

Įsitikinęs gera mano valia, Dionisijas atleido mane nuo irklo ir pasiėmė į 
denį, nes gebėjau rašyti ir skaityti. Jis išmokė mane laivyno skydų ženklų 
bei trimito garsų, privalomų mokėti laivams kaunantis grupėmis ir rikiuo- 
tėmis. Kai jam vėl atnešė Mileto miesto ir laivyno tarybos vaškuotų lente- 
lių, jis liepė man perskaityti jas garsiai ir parašyti atsakymus. Iki tol Dionisijas 
mesdavo jas į jūrą. Kai išmokiau rašto, jis, didelei nuostabai, surašė tik ma- 
žytę vaškuotą lentelę, užsisakydamas iš miesto savo laivams aukojimo jau- 
tį, tris avis ir vieną valtį vaisių bei šakniavaisių. 

Pasakiau: 

— Tavo miestas privalo atlyginti už šias produktų atsargas kilnojamam 
sąjungininkų sandėliui Milete. Jeigu tik nori, iš ten taip pat gali užsakyti 
fleitininkų, aliejaus, vyno ir varinių liūtagalvių — skiriamųjų ženklų savo 
vairininkams. 

Dionisijas tarė: 

— Nieko kvailesnio negirdėjau. Gal-ir persui nusiųsti vaškuotą lentelę, 
paprašyti jo iškelti stiebą ir plaukti namo? Iš tiesų, nors kilnojamame Mileto 
sandėlyje verkiau, keikiausi ir trepsėjau koja - negavau savo laivui nė vie- 
no maišelio miltų. O tu turtini mane vien vaške raides braižydamas. Galbūt 
šis karas nėra toks blogas, kaip maniau. 

— Kodėl manei, kad jis blogas? - paklausiau. 

Jis žvilgtelėjo į mane iš po vešlių antakių, klastingai nusijuokė, parody- 
damas baltus dantis, ir atsakė: 

— Tu tikras padūkėlis, Turmsai. Pats nesupranti, todėl bus geriau, jei ne- 
aiškinsiu. 

Man pasirodė, kad visą laivyną apėmusi nuojauta, jog karas pakrypo 
bloga linkme. Tik Mileto įtaka telkė laivyną ir neleido laivams grįžti į gim- 
tuosius miestus. Ar gali žlugti Miletas - šimtą nausėdijų įkūręs turtingiau- 
sias pasaulio miestas? 

Atslinko naktis, pajūrio dangus suplisko raudoniu ir netrukus laivų sto- 
vykloje pasklido žinia, kad persas užgrobė, apiplėšė Jonijos Apolono šven- 
tyklą ir ją padegė, duodamas savo laivynui ženklą. 

Tąnakt žvelgiant į gaisruojanųį dangų mane apėmė gniuždantis tikru- 
mas, jog tai perso kerštas už Sardų Kibelės šventyklos sudeginimą. Todėl 
buvau laimingas, kad neatpažintas gyvenu mažoje Fokajos Dionisijo laivų 

stovykloje. Likęs Milete, būčiau atpažintas ir įniršusi minia tikrai būtų ma- 
ne užmušusi. 

Ladėje įsigalėjo baimė ir suirutė. Tačiau naktį visa nurimo. Daugumas 
sakė, kad persas, sugriovęs orakulą, užsitraukė prakeiksmą. Kiti sakė, kad 
Jonijos jau niekas nebeišgelbės, jei pats dievas neįstengė apsaugoti savo 
didžiausios šventyklos. Vis dėlto visi, ruošdamiesi mūšiui, apsišvarino, su- 
sipynė plaukus, išsitepė aliejumi veidus ir apsirengė geriausiais drabužiais. 

Tą pačią naktį į Dionisijo laivų stovyklą atklydo orfikas žynys - skambin- 
damas lyra jis dainavo apie Orfėjo žygį į mirusiųjų karalystę. Jis pasakė: 

— Neįšventintiesiems negaliu pasakoti apie slaptąsias mūsų apeigas. Bet 
paguosiu tuos, kurie rytoj, neišvengę likimo, kris, tardamas, jog mes, įšven- 
tintieji, mirties nepripažįstame. Yra žmonių, kurie anksčiau gyveno ir vėl 
gims žemėje. 

Dionisijas tarė: 

- Lankiausi tokiose slaptose apeigose, apie kurias kalbėti negalima. Mes, 
Dioniso įšventintieji, žinome, kad Eleusine* Dionisas apsireiškia Jakchu, par- 
vedęs Persefonę - savo dukterį Korą — iš mirusiųjų karalystės. Kviečio grū- 
das turi mirti, kad naujas kvietys iš jo išaugtų. Tačiau kai nemirtingumą 
vergai ir moterys dalijasi su laisvais vyrais, man nepatinka. 

Dorėjas įsiterpė: 

— Nemirtingumas man - tik vardas, iškaltas kapo akmeny, kurį pastato 
kovoje kritusiems. 

Orfikas paklausė: 

— Ak jūs mažatikiai, ar tikrai jums kaip šešėliams pakaks tik bejėgiškos 
kraujo aukos iš žemės duburėlių? 

Apimtas ekstazės, jis stebeilijo aplink, skambino lyra aistringą melodiją ir 
sušuko: 

— Nejau tarp jūsų nėra nė vieno, kuris pažintų mane ir man atsakytų? 

Kažkas manyje atsiliepė į melodiją - tarsi kadaise ją būčiau girdėjęs. Akys 
man atsivėrė ir šūktelėjau: 

— Aš tau atsakysiu. Matau neryškų švytėjimą apie tave. 

Vesdamas akimis nuo vieno vyro prie kito mačiau daugumą jų švytint 
blausia šviesa: rausva, žalia, gelsva. Tačiau keletas nešvytėjo. Klajūnas orfi- 
kas suėmė mano galvą rankomis, pažvelgė į akis ir tarė: 

- Pažįstu tave. Tu iš grįžusiųjų. Ko tepiesi krauju, žudydamas žmones - 
panašius į save, juk esi iš Orfėjo genties? 

Ištrūkau iš jo rankų ir papurtęs galvą atsakiau: 

— Manęs neapgausi. Tai tik sapnas ir kvaišulys, kuris įsaulyje išsisklaido. 
Ir anksčiau, pilnaties naktimis nusekęs paskui Artemidę, klajodavau po keis- 
tus miestus, nors mano kūnas gulėdavo lovoje. Bet visada pabusdavau. 
Netikiu tavimi. 


* Atikos miestas. 

Pasivedėjęs nuošaliau, jis pamokė mane sakydamas: 

- Iš kūno į kūną klajojantiems pabudimo ir atminties akimirkos nušvinta 
retai. Pažįstu tave iš akių, todėl patarsiu tau, nors šiame gyvenime dar nesi 
įšventintas. Šešėliu klajodamas po mirusiųjų karalystę pajusi baisų troškulį. 
Įveik jį ir apeik šaltinį, tavo kelyje pasitaikiusį, iš kurio dauguma atsigerti 
lenkiasi. Tai užmaršties šaltinis. Mirusiųjų karalystėje yra ir atminties šal- 
tinis. Įšventintieji moka jį susirasti, tačiau tau šios misterijos apsakyti ne- 
galiu - tegaliu ją tik paminėti. 

Jis buvo pagautas ekstazės, bet aš mačiau vien karštakošį, nesusivokiantį 
vyrą, nes Efese mano širdį buvo persmelkusi abejonė - legendomis nebeti- 
kėjau. Jam kalbant man galvą siautė šaltas vėjas. Kai jis su savo lyra iškelia- 
vo, grįžau į jaukų draugų būrį. Uždėjęs stiprias rankas man ant pečių, Dio- 
nisijas tarė: 

— Žmogui lengviau gyventi nežinant mirusių pasaulio bei dangiškųjų 
paslapčių. 

Nuo jo tvirto prisilietimo mano kūnas vėl atgijo. Visas tirtėdamas išsiva- 
davau iš apžavų, kojomis pajutau rupų smėlį, nakties vėjas atnešė švelnų 
jūros dumblių kvapą, burnoje jaučiau aliejaus skonį. Tačiau pirmąkart su- 
abejojau savo abejone. 

Brėkštant sausumoje tebekilo tirštas dūmų stulpas - tarsi ženklas persų lai- 
vynui, šimtai jo laivų, kurstydami mus mūšiui, naktį išplaukė į jūrą. Su- 
skardėjus kriauklėms ir trimitams, tarybos nustatyta rikiuote išsiyrėme prie- 
šais jį: didžiausi laivai per vidurį, lengvesnieji - iš šonų. Palikome auksinį 
Mileto miestą. Slinkom iš lėto. Laivai trukdė vienas kitam, irklai lūžinėjo. 
Juo labiau artinomės prie perso, juo arčiau glaudėsi laivai — tarsi vienas kito 
paramos prašydami. 

Matėm finikiečių laivų sidabro ir bronzos tviskesį, baugias jų dievų sta- 
tulas. Priešo laivų kolonoje matėm ir graikiškų Kipro bei jonėnų laivų. Fini- 
kiečiai aukojo belaisvius jonėnus - per laivų pirmagalius į jūrą liejosi jų 
kraujas. 

Jūra knibždėjo persų laivų. Tačiau sąjungininkų laivynas taip pat plūste- 
lėjo. Vis greičiau mušė vėzdai į bronzinius skydus. Irklininkų daina darėsi 
vis nirtesnė. Purslojančiais pirmagaliais, pasileido viena priešais kitą laivų 
menis. Paskui - trinksėjimą ir bildesį, visišką sąmyšį, vandens teliūškavimą 
ir mirštančiųjų siaubo šūksnius. 

Per pirmąjį puolimą mums sekėsi. Mūsų laivai, paklusę Dionisijo žen- 
klams, priešo link yrėsi įžambiai — tarsi siūlydami savo šonus pramušti. Ta- 
čiau nemažindami greičio apsisukome ir daužiklis braškėdamas prakiurino 

didelio laivo šoną - tas pasviro į mus, tarytum versdamas mūsiškį. Jo vyrai 
krito į jūrą ir ant mūsų laivo denio. Ore zvimbė strėlės. Yrėmės šalin nuo 
laivo, palikę jį skęsti. Traukdamiesi paskuigaliu trenkėmės į kitą laivą. Iš jo į 
mūsų laivą sušoko kariai ir, bildant denio lentoms, susikovė vyras su vyru. 
Penki mūsų laivai pradingo tarp priešo laivų. Mūsų irklininkai puolė su 
ginklais į denį, tačiau dažnas krito perso strėlės pakirstas. Per šį nirtulingą 
sąmyšį atsidūriau finikiečių laivo denyje greta Dorėjo. Greičiau, nei suvo- 
kiau, kaip visa nutiko, mes užėmėm laivą, nuo pirmagalio nuvertėm į jūrą 
dievo statulą, sušokdinom į vandenį tuos, kurie nesiryžo kautis griuvinė- 
dami ant glitaus nuo kraujo denio. 

Mūsų buvo nedaug, todėl turėjome atsisakyti laivo ir palikti su sulūžu- 
siais irklais plūduriuoti kaip kokį šlamštą. Surmuliui rimstant Dionisijas pa- 
šaukė laivus, visi penki jam pakluso ir mes pamatėme pramušę spragą priešo 
laivų virtinėje. Užgulę irklus, visi penki laivai puolėme kitos priešų laivų 
gretos vidurin - ten, kur smūgiavo galingi Mileto laivai. Pusiaudienį abu 
mūsų penkiasdešimtirkliai pradėjo mums po kojomis grimzti ir gelbėda- 
miesi turėjome užimti dvieilį finikiečių laivą. Dionisijas parodė karo ženklą 
šio laivo link, bet staiga ėmė žvalgytis aplink ir paklausė: 

— Ką tai reiškia? 

Pamatėm grimztančius ir plūduriuojančius laivus, plaukikus ir jūros sū- 
puojamus kūnus, irklų ir laivų nuolaužų įsikibusius vyrus. Ladės sąsiaurio 
saugoti paliktas jonėnų laivynas didžiausiu greičiu lėkė iš užnugario į mus. 
Greičiau, nei susivokėme, jis smogė iš užpakalio savo gentainių laivams. 
Dionisijas tarė: 

- Jie delsė, iki pamatė, kieno pergalė. Dabar pirks iš perso gimtajam mies- 
tui malonę. Pergalės deivė Joniją apleido. 

Todėl toliau kovėmės pagal Dionisijo nurodymus ir nelygioje kovoje pra- 
radome du laivus, tačiau išgelbėjome juose likusius gyvuosius - taigi surin- 
kome reikiamą trims laivams pėstininkų skaičių. Dionisijas įsakė finikiečių 
irklininkams vergams šokti į jūrą, nes jais nepasitikėjo, pasitraukė iš kovos 
ir pasuko į atvirą jūrą. Daugybė jonėnų laivų spruko šiaurės link, bet per- 
sas rungčiomis sparčiai yrėsi paskui. Jonėnų irklininkams dabar prireikė 
jėgų, sukauptų ištisas savaites drybsant saloj po pavėsingom burėm. 

Buvau ten, todėl turėčiau daugiau papasakoti apie Ladės jūros mūšį. Ta- 
čiau jūros kare buvau nepatyręs, o mano akys nebuvo pratę atskirti laivų. Iš 
tiesų kovos eigą aiškinomės daugybę savaičių kas atokvėpio valandėlę - kiek- 
vienas vis kitaip, vis sklandžiau pasakojo ir teisingiau vertino tai, kas įvyko. 

Mano patyrimo stoką jūros kare geriausiai įrodo tai, kad labai apstulbau 
laive išvydęs gausybę brangenybių skrynelių, vertingų ginklų, aukojimo 
taurių bei indų, aukso apyrankių ir grandinių. Kaudamasis dėl gyvybės 
nespėjau nė apsižvalgyti, o Dionisijas ir jo prityrę jūrininkai turėjo laiko 
susikrauti iš mūsų užgrobtų laivų brangenybes, pjaustinėti rankas ir nykš- 
čius, skubomis numaustydami aukso apyrankes ir žiedus. 

Dionisijui patiko užgrobtasis finikiečių laivas. Pastuksenęs storas kedro 
lentas, apžiūrėjęs būstus bei irklininkų suolelių eiles, jis tarė: 

— Tai bent laivas! Turėdamas šimtą tokių laivų, pilnų Fokajos vyrų, už- 
valdyčiau visas jūras. 

Jis nesudaužė laivo dievo statulos, o paaukojo jam ir paprašė: 

— Pereik į mano pusę, finikiečių dieve, - nesvarbu, kuo tu vardu, - ir 
kaukis už mus. 

Jis nieko laive nekeitė. Atvirkščiai - išdalijo finikiečių skydus bei laivo 
ženklus abiejų penkiasdešimtirklių vyrams. Tik abiejose pirmagalio pusėse 
nupiešė dideles akis, kad net tolimose jūrose laivas rastų kelią. 

Vakarop jūra buvo tuščia. Nakčiai Dionisijas į krantą neskubėjo, tik įsakė 
laivams plaukti vienam nuo kito šūksnio atstumu, o irklininkams vienam 
kitą pavaduoti. Laivas ūžė nuo sužeistųjų dejonių ir vaitojimo, bet Dionisi- 
jas mokėjo tik vienaip gydyti - apiplauti žaizdas jūros vandeniu ir patepti 
derva. Dorėjas buvo stipriai sumuštas — net jo šalmas buvo taip suplotas 
irklu, kad nuimant galvos oda sutrūko, todėl jis sakė, jog jam veikiau reikia 
kalvio nei gydytojo. 

Nakties tamsyje žvelgdamas į visus baisumus, susigėdau, kad pats esu 
sveikas, ir paplūdau ašaromis. Tai buvo pirmos ašaros po to, kai Herakleitas, 
išvadinęs mane nedėkinguoju, išvijo iš savo namų. Sokau laisvės šokį, padė- 
jau žmonėms išvyti Hermadorą iš Efeso ir Herakleitas už tai man neatleido. 

Dionisijas užtiko mane verkiantį, tamsoje palytėjo ranka man skruostą ir 
paklausė nustebęs: 

— Ko verki, Turmsai, vienintelis vyre, kurį mačiau kovoje juokiantis? Juk 
be paliovos juokeisi, kai mirtis staugė aplinkui. 

- Atleisk už ašaras, - paprašiau. - Turbūt esu dar silpnesnis, nei tariausi 
esąs. Juk net nežinau, ko verkiu. Man rodos, verkiu ne dėl Jonijos. Verkiu 
prisimindamas tvaikų orą, rašiklį ir vaškuotą lentelę, patyčias ir išmintį sa- 
vo mokytojo namuose. Jis sakydavo, kad ilgiausia kelionė į patį save. Savo 
paties ribų niekas nepasiekia. Turbūt todėl verkiu. 

Priglaudęs didžiulę jo ranką sau prie skruosto raudojau, aimanavau: 

— Kadaise Dionė sviedė man obuolį, žievėje išrašiusi savo vardą. Tas obuo- 
lys man buvo brangesnis už visą mokytojo išmintį. Dėl to obuolio šokau 
laisvės šokį. Dėl to obuolio įmečiau deglą į Sardų Kibelės šventyklą. Verkiu, 
nes jau neįstengiu prisiminti Dionės veido. 

— Amžinoj kovoj priešybės viena kitą iškelia, - kalbėjau. - Nieko nėra 
amžino, tačiau visa keičiasi kas akimirką ir aš pats keičiuosi. Visa tėra ug- 
nies švytėjimas — net Žemė ir vanduo. Iš ugnies visa radosi ir į ugnį visa 
sugrįš. Dievas — naktis ir diena, žiema ir vasara, alkis ir sotis. Todėl jis at- 
mainus it rusenantys smilkalai: su kiekvienu nauju kvapu jie vis kitaip va- 

ami. 

Dionisijas susirūpino ir puolė čiupinėti mano pakaušį klausdamas: 

— Ar per galvą gavai? 

Jis pauostė orą, lyžtelėjo pirštą, nustatė vėjo kryptį, pasiklausė vandens 
čiurlenimo laivo pirmagalyje ir pažvelgė į žvaigždes. Paskui tarė: 

— Esu nemokytas vyras, bet pažįstu jūros sroves, vėjus ir laivo sandarą. 
Jei būtum paprastas jūrininkas, išgydyčiau tavo ašaras keliais lyngalio kir- 
čiais. Bet tu mano draugas. Todėl gali iš grobio išsirinkti gražiausią grandi- 
nę - tik liaukis verkęs. Nuo tavo verksmo man nugara šiurpsta labiau nei 
nuo perso staugimo. 

Nusikeikiau ir atsakiau: ž 

— Mesk į jūrą savo grandinę. Siandien žudžiau Žmones - į save panašius, 
kalaviju ir ietimi žudžiau. Jų šešėliai slankioja apie mane. Matau jų veidus, 
kalaviju perkirstas gerkles. Jaučiu jų šaltą alsavimą ties savo galva. 

Dionisijas prapliupo juoku, pažadėjo iš ryto paaukoti reikiamas atpirki- 
mo aukas ir liepė man gultis miegoti į mira kvepiančią finikiečių vado lovą. 
Miros kvapas nustelbė kraujo skonį. Užmigau giliu it mirtis miegu ir sapne 
šypsodama magia šypsena pas mane atėjo nuoga sparnuotoji šviesos esy- 
bė. Tačiau kai siekiau apkabinti, ji ištirpo ir dingo it šešėlis. 

Kai pabudau, saulė buvo aukštai, vanduo laivo pirmagalyje ošė, irklininkai 
dainavo bronzos dūžių taktu, bet, pažvelgęs į saulę, savo nuostabai pama- 
čiau, kad plaukiame į pietus, o ne į šiaurę, Fokajos link. 

Laivo pirmagalyje, prispaudęs prie galvos šlapią skudurą, sėdėjo Dorė- 
jas. Priesaikaudamas visais jūros dievais paklausiau: 

— Kur plaukiame? 

Kairėje mačiau rudas pakrantės kalvas, dešinėje - mėlynus salų šešėlius. 

Dorėjas tarė: 

— Nežinau ir net nenoriu žinoti. Galvoje dūzgia bičių spiečius ir vos pa- 
žvelgus į jūrą man susiverčia viduriai. 

Pakilo vėjas, bangos plakė laivo šonus, o paskui mus nustatytu atstumu 
plaukė kiti du laivai. Per irklaskyles kartais kliūstelėdavo vanduo. Tačiau 
Dionisijas, stovėdamas greta vairininko, džiugiai juokėsi ir ginčijosi su juo 
dėl kalnų šešėlių bei pakrančių ženklų. 

— Kur plaukiam? - paklausiau. - Juk plukdai mus į perso vandenis. 

Dionisijas nusijuokė: 

- Jonijos laivai sprunka į šiaurinius miestus — išskyrus Mileto laivus, ieš- 
kančius priebėgos savame uoste. Esame perso laivyno užnugaryje, todėl 
niekam į galvą nešaus mus vytis. 

Priešais laivo pirmagalį, sublizgęs šonu, persivertė delfinas. Dionisijas 
parodė jį ir pasakė: 

— Ar nematai: jūros nimfos, apvaliais klubais gundydamos, veda mus. 
Visi ženklai geri, jei tolina mus nuo perso ir prarastosios Jonijos. 

Bet iš jo akių blizgesio mačiau, kad jis tik juokauja ir jau apsisprendė, 
nors juoku nuo manęs šitai slepia. 

Tariau: 

-— Tu teisus. Joniją praradom. Protingesni už mus buvo tie, kas prieš dau- 
gelį metų pabėgo iš Jonijos. 

Suraukęs vešlius antakius Dionisijas atrėžė: 

— Apie pabėgimą nekalbėk. Darėme, ką įstengėme. Prieš amžinai atsi- 
sveikindami su savo gimtaisiais miestais galime dar paerzinti persą. 

— Ką ketini daryti? - surikau. 

Tačiau Dionisijas, parodęs į mėlyną didelės salos šešėlį priešais, davė 
ženklą vairininkui ir atsakė: 

— Stai gydytojų sala - Kosas. Nesiginčyk, o verčiau pažiūrėk, ar daug 
mūsiškių reikia kelto mokesčiui įbrukti pinigą į burną. 

Užmiršau save, nebemačiau blyksint aptakaus delfino šono, nejaučiau 
nuostabaus jūros vėjo, negirdėjau švokščios irklininkų dainos. Nulipau į 
apačią pas sužeistuosius — į kraujo ir išmatų smarvę. Tamsą vos nušvietė 
per irklaskyles sklindanti blausi šviesa, jie nebevaitojo. Laivo dugnas nuo 
kraujo glitėsių buvo slidus. Man ėmė svaigti galva, staiga prisiminiau orfiką 
žynį ir laivo dugne išskyriau iš kitų mirusiuosius - jie buvo tamsūs, nebe- 
švytėjo. Apie gyvuosius dar tebepleveno blanki šviesa. 

Pasikalbėjęs su sužeistaisiais grįžau ant denio - į gyvenimo šviesą ir pa- 
pasakojau Dionisijui: 

— Vieni mirę, kiti blyškūs it vaškas ir nebeįstengia nė rankos pakelti, treti 
mėgina atsisėsti, prašo vandens ir valgio. 

Dionisijas įsakė: 

— Negyvėlius - Poseidonui“ ir jo nimfoms. Pasiliksiu tik tuos, kurie patys 
įstengs išsirepečkoti ant denio. Kitus paliksime sapnuoti Koso salos gydyto- 
jo šventykloje. 

Tą patį jis sušuko kitiems dviem laivams, kurie yrėsi paskui mus. Foka- 
jos vyrai nurengė numirėlius, įspraudė kiekvienam į burną po pinigą ir 
sumetė į jūrą. O dauguma sužeistųjų rungčiomis, keikdamiesi ir šaukda- 
miesi dievų pagalbos, išsirepečkojo į vėjuotą denio saulėkaitą, nes Koso 
saloje nė vienas nenorėjo likti. Persas sudegino Didimus**, todėl netikėjo- 
me, kad jis pasigailės Apolono sūnaus šventyklos, pripažinęs ją sužeistųjų 
priegloba. 

Ropščiantis į viršų kai kurių žaizdos vėl atsivėrė, rankos nusilpo, kraujas 
čiurkšlėmis pasruvo ant laivo grindų ir jie krito atgal į laivo dugno tamsą. 
Tai matydamas įniršau: 

— Tu žiaurus, Dionisijau! 


* Jūrų dievas. 
** Miestas netoli Mileto. 

Papurtęs susitaršiusią galvą, jis tarė: 

— Ne, ne, Turmsai, atvirkščiai, saviems esu gailestingas. 

Ir pridūrė: 

— Tegu nelabieji, tu teisus, Turmsai. Tie sužeistieji - mano gentainiai, aš 
tapau jų vadu, dalijausi su jais duona ir druska, kad taptų tikrais jūrinin- 
kais, mušiau juos storu lyngaliu. Tačiau žmogus tik savo jėgomis išlieka. 
Nemirtingieji nesugriebs manęs už plaukų ir neištemps ant denio, jeigu 
pats bejėgis gulėsiu laivo tamsoje. Aš pats turėsiu stengtis, kad ir dantimis, 
save išvilkti ant denio. Iš jų daugiau nei iš savęs nereikalauju. 

Jis abiem rankom tampė grandinę ant kaklo, į barzdą riedėjo ašaros. Nu- 
sigręžiau ir pasakiau: 

— Vakar pamačiau, kad žmogus turi šiurpiai daug kraujo. Kraujas raudo- 
nom dėmėm nudažė jūrą prie Ladės. Kraujas pliuškeno laivų dugnuose 
prieš jiems nuskęstant. 

Abiem rankom susiėmęs galvą Dorėjas piktai suriko: 

- Ladę jau nugyvenom, mūsų laukia ateitis. Taigi daugiau nekalbėk apie 
Ladę, daugiau net pažiūrėt į Jonijos pusę nenoriu. 

Dionisijas nusišluostė ašaras, atsiduso ir tarė: 

— Jau niekada nebepamatysiu Fokajos. Tačiau žinau ne kartą žiūrėsiąs 
Jonijos pusėn. Dar Kyrui perėmus Joniją iš Kroiso ir jos miestus užkariavus, 
Fokajos vyrai pasirinko laisvę ir išplaukė savo laivais į naujus miestus. Iške- 
liaudami jie nugramzdino uoste geležinį luitą ir prisiekė nesugrįšią, iki jis 
neiškilsiąs į paviršių. Nuplaukę ligi vakarinių jūros pakrančių, jie įkūrė Ma- 
siliją. Bet dauguma viską metę sugrįžo ir turėjo ilgokai panardyti, kol gele- 
žies luitą iškėlė. Manau, visos priesaikos bergždžios, nes žmogaus siela at- 
maini ir jis iš tikro nežino, ko nori. Tačiau aš tariuosi žinąs, ko noriu. 

Bet kol kas jis nesutiko pasakyti, ką ketina daryti. Yrėmės Koso salos 
uosto link, kaip pakraščio ženklo laikydamiesi Asklepijo* šventyklos. Uoste 
nebuvo nė vieno didelio laivo — tik žvejų ir narų valtelės. Dideliais laivais 
traukdamasis buvo išplaukęs persas. Tačiau miesto jis nesugriovė. 

Pakrantėje mus pasitiko žyniai bei gydytojai ir Dionisijas įsakė sunkiau- 
siai sužeistus iš visų trijų laivų nešti į krantą. Dauguma nugrimzdę nejaut- 
ron kliedėjo, regėdami dieviškus reginius. Zyniai sutiko priglausti juos šven- 
tykloje, kad šie užmigtų ten gydomuoju miegu. Jie sakė: 

— Perso pykčio nebijome. Gydytojui nerūpi ligonio tautybė nei kalba, 
barzda nei drabužio sukirpimas. Ir persas iš savo laivų atnešė į šventyklą 
ligonių. 

Dionisijas nusijuokė: 

— Gerbiu šventyklą. Laimė, mano vyrai kliedi ir nugrimzdę nejautron. 
Antraip, suguldyti šalia persų ant šventyklos grindų, prišliaužtų ir plikomis 


* Graikų medicinos dievas. 

rankomis juos nusmaugtų. Gydytojui nerūpi ligonio tautybė ar kalba, bet 
aš visada maniau jį įdėmiai žiūrint ligonio kapšelio. 

Drąsiai žvelgdami jam į akis žyniai atsakė: 

— Diduma išsigydžiusiųjų miegu ir nuo mirties slenksčio sugrįžusiųjų 
aukojo šventyklai aukas. Tačiau neturtingojo paaukota molinė koja gydy- 
tojui tiek pat brangi kaip turtingojo sidabrinė statula ar trikojis. Gydome 
ne dėl pinigų, o ugdydami dieviškąjį gebėjimą, kurį Asklepijas perdavė 
mums - savo paveldėtojams. Šitai prisiekiame akimi, ranka ir nosimi, ugni- 
mi, adata ir peiliu. 

Dionisijas norėjo žvilgtelėti į šventyklos priešsalį, bet Žyniai neleido. 
Vos pamatę sužvėrėjusias Fokajos vyrų akis ir barzdotus veidus, jie ėmė 
grasyti lazdom su apsiraičiusiom gyvatėm*. Miesto gyventojai skubomis 
sunešė iš namų valgių šventinei puotai ir „pavaišino mus vynu, - bet at- 
skiedė į jį penkiomis dalimis vandens. Jie žinojo, kokie būna įkaušę jūri- 
ninkai, ir nenorėjo, kad pasigertumėm. Nusileido saulė, suliepsnojo kal- 
nų viršūnės, jūra sutvisko purpuru, tačiau Dionisijas delsė išplaukti. 

Piktai sužiurę į jį Žyniai užsiminė neketiną suteikti prieglobsčio karo lai- 
vams, - net ir jonėnų, - o tik ligoniams. 

— Suprantu, - tarė Dionisijas. - Neneigiu, kad Jonijos laisvė jūroje ir sau- 
sumoje palaužta. Nuo šiol privalėsite geriau suprasti persą nei savo gentai- 
nius. Išplauksiu vos gavęs palankų ženklą. 

Kai salą apgaubė violetinė prieblanda ir vėsa padvelkė šventyklos so- 
dų kvapsniais, Dionisijas nusivedė mane atokiau, pasikasė barzdą ir pa- 
prašė: 

— Patark man, Turmsai, juk esi mokytas vyras, o mane užgriuvo baisi 
neganda. Tikrai nenoriu tų senukų bei jų dievo įžeisti, tačiau išplauksime į 
pavojingus vandenis, o aš negaliu bergždžiai prarasti nė vieno prityrusio 
jūrininko. Todėl ketinu pagrobti kurį nors Asklepijo meno paveldėtoją. Ne- 
labai seną - antraip jis nepakels jūros sunkumų. Jis turi mokėti gydyti žaiz- 
das, jūros karštines bei pilvo skausmus. Ir dar būtų gerai, kad mokėtų fini- 
kietiškai - kaip daugumas šitų žynių. 

— Taigi ką ketini daryti? - paklausiau. 

Jis dėbtelėjo į mane išsprogusiomis akimis tarytum kaltę jausdamas ir 
pagaliau prisipažino: 

— Ar nesuvoki, Turmsai, persas sutelkė savo laivyne visus Kipro ir Finiki- 
jos karo laivus iki pat Egipto. Jūra atvira ir nesaugoma kaip karvės pilvas. 
Tepadeda man Kairas - tarnausiu palankios akimirkos dievui. 

— Prisiekiu nemirtingaisiais, - tariau pasibaisėjęs..—- Garbingas karas dėl 
laisvės — tai ne plėšikavimas atviroje jūroje. Jūros plėšiko amžius trumpas, 
mirtis šiurpi, jo šlovę teršia gėda. Jis negailestingai persekiojamas nuo vie- 


* Graikų medicinos dievo atributas. 

no iki kito jūros kranto, niekur neranda prieglobos, vien jo vardas kelia 
šiurpą visiems garbingiems žmonėms. 

— Neplepėk bergždžiai, Turmsai, - įspėjo Dionisijas. - Ar tau, šventyklos 
padegėjui, mane smerkti? 

— Mudu su Dorėju tau nepritarsime, - ryžtingai atkirtau. 

— Tai likite abu čia, —- pašaipiai tarė Dionisijas. — Iš tiesų lik pas šiuos 
malonius žynius. Paskui paaiškinsi persui, kas esi ir iš kur atkeliavai. Kada 
nors susitiksime palaimintųjų laukuose, bet galiu prisiekti, kad atsirasiu ten 
senesnis už tave. 

Sis perspėjimas paskatino mane susimąstyti. Dionisijas skubino mane: 

— Greitai sutems. Taigi patark, kaip pagrobti gydytoją. Sumanaus gydy- 
tojo reikia dabar, ne po kelių dienų. 

— Mokyti gydytojai labai jautrūs, - pasakiau. - Tai suprantama, nes, įsmi- 
gus kalavijui, sunkiai įgytas mokslas išteka kartu su krauju. Juk išmintingi 
Mileto gydytojai nesutiko plaukti laivais, nors pažadėjo po pergalės visus 
sužeistuosius be atlygio gydyti. Ne, savo noru į jūros plėšikų laivą jokio 
gydytojo neprisikviesi. 

— Ne plėšikai būsime, jei, kitiems atsisakius, savo vandenyse toliau su 
priešu kausimės, - tikino Dionisijas. - Padarysiu gydytoją turtingą - kaip 
kiekvieną, paskui mane eisiantį. 

— Net jei išliks gyvas - menkas bus jam džiaugsmas iš turtų, jei kada 
nors bus atpažintas ir paaiškės jo praeitis. Jokia tauta, joks miestas jo ne- 
priglaus. 

— Turmsai, - įspėjo Dionisijas, - nori nenori paliksiu tave Koso saloje, jei 
nesiliausi tauškęs ir nekalbėsi apie reikalą. 

Atsidusau ir nuėjau šalin nuo jo aimanuodamas dėl to, ką turiu padaryti. 
Kiek pasižvalgęs pamačiau nuo kitų atsiskyrusį žemaūgį vaikiną, kurio iš- 
vaizda man pasirodė tokia pažįstama, kad pasveikinau jį šūksniu, tardama- 
sis anksčiau jį matęs. Tik paskui pastebėjau, kad rankoje jis laiko lazdą su 
gyvate. Buvo apskritaveidis, jo akys nerimastingai švytavo, tarpuakyje rė- 
žėsi raukšlelė. 

— Kas tu? - paklausiau. - Prieblandoje palaikiau tave pažįstamu. 

— Aš vardu Mikonas, - atsakė jis. - Esu įšventintas, tačiau tavęs neatpa- 
žinsiu, jei neduosi man ženklo. 

— Mikonas, - pakartojau. - Žygyje į Sardus pažinau atikietį, molinių puo- 
dų piešėją, vardu Mikonas. Jis išėjo į karą, vildamasis už pergalės grobį 
pasistatyti degimo krosnį. Tiesa, jis grįžo į Atėnus toks pats skurdžius, koks 
išėjo, tačiau tai buvo tvirtas vyras, rankų raumenys kieti it gumbuotos me- 
džio šaknys — nebaisu buvo su juo nuo perso bėgti. Bet jis niekada neatro- 
dė man taip pažįstamas kaip tu, kai prieblandoj tau į veidą žvelgiu. 

Jis tarė: 

— Pataikei geru metu, svetimšali. Mano siela nerimsta, kibirkščiuoja it 
plėnys vėjyje. Ko iš manęs nori? 

Norėdamas permanyti jo sielą pašlovinau Koso salos Asklepiją, šventyk- 
lą ir išmintingus gydytojus. Jis paprieštaravo: 

— Ne visada balta barzda - išminties ženklas. Tradicijos pančioja taip pat 
kaip gydymo papročiai. Tikras gydytojas, kai reikia, lazda su gyvate apsi- 
brėžia aplink save šventą vietą. Tradicijų šlovės šešėlyje kvailumas greitai 
leidžia šaknis. 

Patvirtinau: 

— Žinoma, Koso sala ne vienintelė vieta, kurioje galima gydyti. Kalbama, 
kad Italijos Krotono gydytojai geriausi pasaulyje. Vienas jų, kaip girdėti, 
gydė taip, kad pasiekė didįjį karalių ir gavo asmens gydytojo tarnybą. 

Mikonas tarė: 

— Dauguma graikų ginklu tarnauja didžiojo karaliaus nemirtingųjų ka- 
riuomenėje“*. Tai nėra patys blogiausi graikai. 

— Nežinau, ar tu teisus, - pasakiau. - Graikas vergas, man rodos, - blo- 
gas graikas, nors su aukso grandine ant kaklo. 

— Smerki kitus už vergystę? - papriekaištavo jis. - Argi pats nesi vergas? 
Argi netampai savo kūno kaip vergo grandinių? Visi esame vergai, kol lai- 
komės šio pavidalo. 

— Juk nesi orfikas? - paklausiau. 

Papurtęs galvą, jis atsakė: 

— Žinau tik, kad niekas nenutinka be tikslo. Bet mes patys jo nežinome. 
Tik retkarčiais nelyg per šydą jį įžvelgiame, jei turime tokį gebėjimą. Tu irgi 
su tikslu kaip tik šį vakarą prie manęs priėjai. Žiūrėk, virš jūros jaunatis 
kaip aukso gija švyti. Gal tu Artemidės pranašas, nors pats apie tai nežinai? 

Suvirpėjau nuo jo žodžių. 

— Mikonai, pasaulis didelis ir žinios ne vienoj vietoj kaupiamos. Tu dar 
jaunas. Ko čia sėdėsi po perso padu? 

Svelniai palytėjęs mane, jis paaiškino: 

— Ne vien tik Koso saloje kaupiau žinias. Daugybę šalių apkeliavau, net 
Egiptą pasiekiau. Moku daugybę kalbų ir išmanau ligas, kurios čia negirdė- 
tos. Taigi sakyk, ko iš manęs nori. 

Man jo prisilietimas pasirodė pažįstamas - tarytum jis būtų kadaise ma- 
ne lytėjęs. Susijaudinęs pasakiau: 

— Mikonai, gal išties visi esam savo likimo vergai. Esi tas, kurio reikia 
mano laivo vadui. Turiu parodyti jam tave, trenkti tau per galvą ir nuvilkti 
į mūsų laivą. 

Jis neišsigando, tiktai tiriamai pažvelgęs į mane paklausė: 

— Kodėl tu mane įspėji? Kas tu? Tavo veidas negraikiškas. 

Kai jis į mane pažvelgė, pajutau nenugalimą jėgą veržiantis iš savęs. Ji 
privertė mane ištiesti rankas delnais žemyn auksinės jaunaties link. 

— Nežinau, kodėl tave perspėjau, - prisipažinau, - nežinau, kas aš. Tik 
Žinau, kad laikas iškeliauti - ir tau, ir man. 


* Čia: karaliaus asmens sargyboje. 

— Tai keliaukim, - nusijuokė jis, įbruko ranką man po pažastim ir nusive- 
dė mane pas Dionisiją. 

Buvau suglumęs — nesuvokiau, kaip visa įvyko. 

— Ar su niekuo nenori atsisveikinti? — paklausiau apstulbęs. - Nesusi- 
krausi daiktų, drabužių? 

- Jei iškeliausiu, tai keliausiu iš čia, kur stoviu, — pasakė jis. — Antraip 
išvykimas neturi prasmės. Žinoma, naudinga būtų pasiimti vaistų dėželę, 
bet bijau, kad mano išvykimas susitrukdytų, nors dar nesu supančiotas. 

Dionisijas įtariai įsikišo į kalbą: 

— Net nemėgink eiti dėželės. Bet jei savo noru tapsi mano gydytoju, tai 
mano garbė nenukentės. 

Linksmai šypsodamas Mikonas papurtė galvą ir atsakė: 

— Savo noru ar prievarta - tai tik žodžiai. Man nutinka tik tai, kas turi 
nutikti, ir negaliu nieko pakeisti. 

Nusivedėme jį į laivą. Dionisijas įsakė pūsti kriaukles ir sušaukti vyrus. 
Trys mūsų laivai nusiyrė į ramią violetinę jūrą. Iškeliaujant iš Koso salos 
uosto danguje švytėjo plonas kaip gija negailestingosios mergelės mėnuo. 

Nusiyrėme toli į atvirą jūrą — salos ir žemės nebeliko nė šešėlio. Irklininkai 
pradėjo pūkštuoti, kai kurie išvėmė visą puikų Koso salos maistą. Jie keikė 
Dionisiją sakydami, jog šitoks plaukimas - beprotystė, nes pirmoji išmanios 
jūrininkystės sąlyga — nenutolti nuo žemės ir žinoti kur plaukti. Be to, jie 
kovėsi ir yrė, kovėsi ir vėl yrė taip ilgai, kad pradžios nė neprisiminė. Del- 
nuose jiems atsivėrė žaizdos, užpakaliai nutirpo, nors sėdėjo ant nendrinių 
finikiečių pagalvėlių. Išmintingas vadas nakčiai laivą ištempia į krantą, sau- 
godamas jį nuo pavojų ir leisdamas žmonėms pamiegoti. 

Dionisijas jų tūžmių kalbų klausėsi juokdamasis ir lyngaliu čaižydamas 
šnekiausiųjų nugaras — veikiau geraširdiškai nei piktai. Sie vadino jį bjau- 
riais vardais, tačiau nė vienas nemetė irklo, iki Dionisijas įsakė suplukdyti 
laivus vieną prie kito ir surišti iki ryto. 

— Ne todėl, kad gailiuosi jūsų ir jūsų kūnų, - pasakė jis. - Bet spėju, jog 
kovos svaigulys iš jūsų galvų išsisklaidė ir jūsų sielos labiau nustekentos 
nei kūnai. Todėl spieskitės apie mane - turiu jums daug pasakyti. 

Žvaigždžių šviesoje nuilsę vyrai dūsaudami susispietė apie jį. Naktis bu- 
vo tokia tyki, kad jo gergždžiantis balsas pasiekė visų ausis, nors jis garsiau 
neprakalbo. Jūra retkarčiais atsidūsėdavo, laivai tarkštelėdavo vienas į kitą. 
Dionisijo vairininkas ir kitų dviejų laivų vadai bei takto mušėjai prasibrovė 
arčiau, jo, tačiau Dorėjas, užmiršęs galvos skausmą, nustūmė juos į šalį ir 
atsistodamas jo dešinėje trūktelėjo artyn mudu su gydytoju Mikonu, vi- 
siems parodydamas, ko vertas jis ir ko verti mes. 

Dionisijas pradėjo vograuti nė žodeliu neužsimindamas savo vyrams apie 
Ladėje atliktus žygdarbius. Atvirkščiai - prilygino juos klusniam žemdir- 
biui, kuris už savo menkas santaupas ketino mieste nusipirkti asilą, bet iš- 
pabudo tuščiame kambaryje, nežinodamas kur esas, suplėšytu apsiaustu, 
kruvinas, net apavą pametęs. Jis pastebi brangius daiktus, brangenybių dė- 
želes ir susivokia per svaigulio ir muštynių triukšmą įsilaužęs į kažkurio 
galingojo namus. Brangenybės jo visai nedžiugina ir jį apima dar didesnis 
siaubas, kai supranta esąs ieškomas ir nebegalįs grįžti namo. 

— Taip, taip, šitokia dabar jūsų padėtis, nelaimingieji, — tarė jis. — Bet 
dėkokite nemirtingiesiems, kad išsirinkote į save pačius panašų vadą, ži- 
nantį, ko nori. Aš, Dionisijas, Fokajos sūnus, jūsų nepaliksiu. Nereikalauju 
eiti paskui mane tik todėl, kad esu stipresnis ir labiau patyręs jūrininkas už 
bet kurį jūsų, gudresnis už jus visus - kitų savo dorybių nevardysiu. Ne, ne 
todėl eikite paskui mane, juk čia yra ir kitų stiprių vyrų - spartietis Dorėjas, 
kurį pirma paminėjau tik todėl, kad jis puikuojasi savo kilme. Beveik tiek 
pat patyrę jūrų pėstininkai yra narsieji mano vadai bei gabieji mano jūri- 

„O už mane išmintingesnis turbūt Turmsas iš Efeso, kuris kaudama- 
sis juokiasi, o po kovos verkia. Su mumis keliauja išmanus Koso salos gy- 
dytojas Mikonas, jo, tiesa, dar nepažįstu, bet jis atrodo esąs visokeriopai 
taikingas vyras. Vis dėlto nepatariu jo rinkti vadu. 

— Ne, ne, - atsidusęs tęsė Dionisijas. - Ištyrinėkite save kiekvienas ir ge- 
rai pamąstykite, ar kuris iš jūsų galėtų būti sumanesnis vadas už mane. 
Jeigu taip, drąsiai ženkite į priekį ir į akis man tai pasakykite. Paskui pama- 
tysime, kas bus. 

Jis apsižvalgė, tačiau niekas nė nekrustelėjo ir nesuabejojo jo vadyste. 

— Dabar matote, - pergalingai tarė Dionisijas. - Aš jūsų vadas, nes ge- 
riausiai tinku šitam darbui, nors kuris kitas galbūt kitam darbui gabesnis. 
Kaip, pavyzdžiui, Likimnijas, kurio vyriškasis įnagis yra toks didelis, kad 
narsiausia moteris jį pamačiusi sprunka. Siuo atžvilgiu su juo lygintis ne- 
mėginsiu. 

Prapliupę juoku vyrai rodė į Likimniją, kuris šiaip buvo romus, petingas 
vyras ir dėmesys jį labai vargino. Dorėjas tuoj paklausė, ar Likimnijas ne iš 
Heraklio giminės, nors šio stotas nebuvo didvyriškas - veikiau prastakil- 
mio, kad ir turėjo vardą bei skiriamuosius ženklus. 

Likimnijas ėmė mikčioti ir pasisakė esąs tik Fokajos kalnų kiauliaganys. 
Jo tėvas esą buvo kiauliaganys kaip ir jo senelis bei, kiek pamenąs, šiojo 
tėvas. Jie visi buvo vardu Likimnijas, nes kiauliaganys turėjo ir kitokių dar- 
bų nei galvoti sūnums naujus vardus. 

Dorėjas grasiai pasakė, kad, kaip visi gerai žino, pirmasis Likimnijas bu- 
vo Heraklio dėdė. Kiauliaganio sūnų pavadinti Likimniju reiškia piktnau- 
džiavimą geru vardu. 

Nuo galvos skausmo sušiurkštėjęs jo balsas visai supainiojo Dionisijo kal- 

bą. Ramindamas Dorėją, Mikonas švelniais delnais suspaudė jo smilkinius, 
o Dionisijas piktai liepė sugirdyti jam vyno, kad nutiltų. 

— Dabar tikrai ne metas dėl kilmės ir vardų ginčytis, - tarė Dionisijas. 
Kiekvienas tebūnie savo giminės protėvis kaip aš: mielai prisipažįstu, kad 
nežinau nė savo tėvo vardo. Verčiau prisipažinsiu šitai, nes jūs, Fokajos 
vyrai, vis tiek žinote, - taigi man nėra ko meluoti. 

Mikonas švelniai glostė gydančiais pirštų galiukais Dorėjo smilkinius 
ir tarė: 

— O aš verčiau užmiršiu savo tėvo vardą ir neketinu girtis savo gimtąja 
vieta. Juk kiekvienas žmogus gimsta kaip tik tada ir kaip tik toje vietoje kur 
lemta ir, mano manymu, jie niekaip negali šito pakeisti. Ratu sukasi jų su- 
grįžimas ir gimimas. 

Dionisijas kaip įmanydamas tvardėsi ir dėdamasis ramiu paklausė: 

— Ar galiu kalbėti, ar dar kas nori ką nors svarbaus pasakyti, - kad jo 
nenutraukčiau - taip, kaip mane nutraukia kaskart, kai pagaliau prieinu 
prie reikalo. 

Mikonas švelniai atsiprašė ir pažadėjo visada tylėti, kai kalbės Dionisijas. 
Rūsčiai apsižvalgęs Dionisijas tęsė: 

— Be abejonės, aš iškalbos dovanos neturiu ir šiuo atžvilgiu su gabesniais 
nesirungiu. Tik privalau paaiškinti, kodėl turite eiti paskui mane. Savo do- 
rybes jau išvardijau - bet kurios jų pakaktų šiam rangui. Tačiau nesu pagy- 
rūnas ir nereikalausiu jūsų eiti paskui mane vien dėl prigimtinio mano pra- 
našumo jūroje. Ne, Fokajos vyrai ir jūs kiti, kuriuos viena ar kita priežastis 
atvedė į mūsų būrį, reikalauju eiti paskui mane tik todėl, kad mane, kaip 
vadą, lydi sėkmė, - visi tai galite patvirtinti. Sumaniausias vadas, kurį sėk- 
mė apleido, tik pražūtin savo vyrus veda ir pats į ją žengia. Tegu nelabieji, 
visą gyvenimą mane lydėjo sėkmė - net tariama nesėkmė visada pavirsda- 
vo sėkme. Šitai sakau ne pasigirti norėdamas - nenoriu sukelti dievų pavy- 
do, sakau jums kaip paprastą dalyką, kurį patys žinote ir patvirtinsite, kai 
apmąstysite. Tol, kol paskui mane eisite - jus lydės sėkmė, o jei manęs 
atsisakysite — jums nesiseks. 

Keletas vyrų, prisiminę savo draugus, sumurmėjo, kad Dionisijo sėkmė 
jau sumetė visą būrį šaunių vyrų jūros vėžiagyviams. Tačiau jie šnibždėjo 
tyliai, o Dionisijas pergalingai tęsė: 

— Tik dėl sėkmės reikalauju jūsų eiti paskui mane, apie jūsų pačių gerą 
galvodamas. Taip tikiu savo sėkme, kad tikrai galėsite mane atstumti ir 
išsirinkti kitą vadą pamatę, jog sėkmė mane apleidžia. 

Šitaip įtikinęs vyrus, jis atskleidė savo ketinimą ir pasakė: 

- Į Fokają grįžti negalime, nes Jonija pražuvo. Perso laivynas lopo skyles 
ir apskritai įnikęs atitverti Miletą bei kitus Jonijos sąjungininkų miestus iš 
jūros pusės. Į Ladės mūšį persas atvijo karo laivus iš Kipro, Kilikijos, Finiki- 
jos miestų, net nuo Egipto. Todėl jūra atvira ir ketinu aukoti Poseidonui, 
kad jis rytojaus rytą atsiųstų mums gūsingą vakarų vėją. 

Vyrai apstulbę šūktelėjo, bet Dionisijas pakėlė balsą ir džiaugsmingai 
suriko: 

— Vakarų vėją - kaip tik vakarų, idant galėtume pailsinti savo nuvargin- 
tus kaulus: nepajudinus irklo vėjas nuneš mus į priešo vandenis - ligi Kip- 
ro ir Finikijos krantų. Ten platūs ir lėti laivai savo pilvuose nesaugomi pluk- 
do visokiausius rytų ir vakarų turtus. Dabar pats laivybos metas, ir nors 
vyksta karas, prekyba nenutrūko. Greitais irklais, smūgiuodami pirmaga- 
liais, apsisuksime priešo vandenyse ir po mėnesio - prisiekiu — visi būsime 
turtingi, turtingesni, nei kada nors savo suodinose lūšnelėse tarp Fokajos 
mūrų svajojome. 

Tačiau vyrai neužsidegė dideliu noru ir nepratrūko džiaugsmo šūksniais, 
pagalvoję apie priešo vandenis, kur kiekviena stiebo viršūnė ar putų pėd- 
sakas reiškė mirtiną pavojų. Dionisijas žiūrėjo į juos ir tikino: 

— Po mėnesio - pasakiau, - daugiau iš jūsų nereikalauju. Nebijokite žaiz- 
dų, jūros karštinių bei pilvo skausmų, nes turime sumanų gydytoją. Paskui 
su dievų pagalba iššauksiu jums stipriausią rytų vėją ir plauksime tiesiai į 
vakarus per visą jūrą ligi Masilijos. Per laivybos metą suspėsime, o rudens 
audros paklaidins mūsų persekiotojus. Masilijoje mūsų gentainiai priims 
mus išskėstomis rankomis. Ten palei upes driekiasi didelės derlios žemės ir 
niekas mums netrukdys įkurti nausėdijų ir savo karine išmone pavergti 
barbarų, jei išliksime drąsūs ir jūs pasikliausite mano sėkme. 

Keletas jo vyrų ramiai pasakė, jog ganėtinai grobio susikaupė dar per 
Ladės jūrų mūšį. Kelias į Masiliją svetimais vandenimis nepaprastai ilgas ir 
per visą laivybos metą vargu ar suspėsime jį nukeliauti. Už Sicilijos ir Itali- 
jos jūrą pavydžiai saugo kartaginiečiai ir tirėnai. Rengiantis plaukti iki Ma- 
silijos, geriausia tuoj pat ir nedelsiant pirmagalius nukreipti į vakarus ir 
maldauti palankių vėjų. Tačiau išmintingiausia ieškoti prieglobsčio graikiš- 
kuose Sicilijos arba Italijos miestuose - tuose didžiuosiuose vakaruose, ku- 
rių turtų ir prabangaus gyvenimo garsas po pasaulį sklinda. O tolimoji Ma- 
silija yra ties priešiško pasaulio riba - nepatikima vieta gyventi. 

Dionisijas išrietė sprandą kaip jautis, suraukė antakius ir galiausiai apsi- 
mestinai švelniai paklausė, ar dar kas nors turi ką jam - savo vadui - patar- 
ti. Geriausia esą išsakyti viską atvirai, nes po šio pasitarimo jis daugiau ne- 
pakęsiąs jokio niurzgėjimo už nugaros. 

- Atvirai, - pasakė jis. - Sužinosime, kas yra kas. Visi turime teisę kalbėti, 
balsuoti ir išreikšti savo nuomonę. Juk dėl demokratijos ir laisvės Ladėje 
traškinome pirmagalius į perso tironiją ir vienvaldystę. Kalbėkite laisvai, 
tautiečiai ir mano gentainiai. Taigi pirmiausia pasisakykite, kas norite tiesiai 
sprukti į Siciliją ar Italiją, kur kiekvienas graikų miestas niršiai saugo savo 
bei aplinkinę teritoriją ir žemė jau prieš keletą šimtmečių pasidalyta. 

Daugybė vyrų sakėsi tarpusavyje pasitarę, kad verčiau vienas Žvirblis 
rankoje nei dešimt ant šakos. Jie nuolankiai paprašė savo grobio dalies ir 
vieno laivo, kad nuplaukę į Siciliją galėtų pradėti naują gyvenimą. 

Dionisijas atsakė: 

- Teisingai ir vyriškai kalbate, laisvai reikšdami savo mintis. Gausite sa- 
vąją grobio dalį, ir nemažą, tačiau laivo negaliu jums atiduoti. Laivai mano 
ir net už grobį laivo jums neparduosiu. Vis dėlto geriausia išsiskirti, ir kuo 
greičiau - idant visi gautume, ko norim. Taigi imkite savo grobio dalį ir 
nerkite Sicilijos link su auksinėmis grandinėmis ant kaklų. Jei suabejosite, 
kalavijo smaigaliu mielai sušokdinsiu į jūrą. Vanduo šiltas, o kryptį pasi- 
rinksite pagal žvaigždes. 

Jis iš tiesų grėsmingai žengtelėjo dvejojančiųjų link, o kiti juokdamiesi ir 
triukšmaudami puolė spausti juos prie laivo krašto - neva ketindami nu- 
stumti į jūrą, kol anie labai pasigailėjo neapgalvotų savo žodžių ir puolė 
maldauti Dionisiją pasiimti kartu. 

Dionisijas pagaliau sutiko ir išbarė juos: 

— Esate aikštingį, jei vieną akimirką norite vieno, o kitą — kito. Tačiau 
būkime vėl kaip viena didelė šeima, kurioje kiekvienas turi teisę reikšti sa- 
vo mintis ir balsuoti kaip nori. Taigi balsuokime ir tegul pakelia ranką kiek- 
vienas, laisva valia plauksiąs su manim į Finikijos vandenis perso apmau- 
dyti, o paskui - į Masiliją. 

Visi noromis pakėlė rankas, taip pat mudu su Dorėju, nes nieko daugiau 
negalėjome padaryti, kad nesupykintume Dionisijo. Tik apskritaveidis Mi- 
konas tylomis šypsojo ir nekėlė rankos. 

Zengdamas nuo vieno vyro prie kito Dionisijas plekšnojo šiems per pe- 
čius ir vadino juos narsiais vyrais sakydamas: „Teisingai“, „taip ir reikia“ ir 
„teisingai nusprendei . Tačiau, sustojęs prie Mikono, jis paniuro ir paklausė: 

— O tu, gydytojau, rengiesi ant delfino nugaros namo joti? 

Mikonas drąsiai pažvelgė jam į akis ir patikino: 

— Klusniai eisiu paskui tave, Dionisijau. Išties eisiu paskui tave tol, kol 
reikės, tačiau kur pakliūsime iš Finikijos vandenų - likimo valia, ir mes šito 
nežinome. Todėl neprieštarausiu nemirtingiesiems, pakeldamas ranką dėl 
reikalo, kuris yra toks pat netikras kaip visi kiti žemiškieji reikalai. 

- Tai mano sėkme nepasikliauji? - paklausė apstulbęs Dionisijas. 

— Kodėl nepasikliauju? - atsakė Mikonas. - Tik patariu tau prisiminti, jog 
nuo taurės ligi lūpų kelias ilgas. 

Gydytojas laikėsi taip ramiai, kad Dionisijui žodžiai užstrigo gerklėje. Jis 
daugiau nespaudė Mikono ir vėl kreipėsi į savo vyrus sušukdamas: 

— Taigi teatpučia rytojaus rytą gūsingas vakarų vėjas. Savo laivo pirma- 
galio finikiečių dievui jau paaukojau, ištepiau jo veidą, rankas ir kojas žmo- 
gaus krauju, nes žinau Finikijos dievus šitai mėgstant. O Poseidonui ir jū- 
ros dievams paaukosiu šią rūmų ir vynuogynų vertą grandinę nuo kaklo, 
kad įrodyčiau jums pasikliaująs savo sėkme. Su džiaugsmu ją paaukosiu, 
nereikalaudamas jūsų aukoti savo grobio dalies, nes gerai žinau netrukus 
atgausiąs lygiavertę ar net brangesnę. 

Sitaip riaumodamas Dionisijas žengė į savo laivo pirmagalį ir taip sviedė 

į jūrą sunkią aukso grandinę, kad net vanduo supurslojo. Vyrai nejučia 
aiktelėjo, pamatę rinktinį papuošalą dingstant vandenyje. Bet įtikėjo Dioni- 
siją išties pasikliaujant savo sėkme, liaupsino jį ir remžė nagais laivo denį, 
savo ruožtu prisidėdami prie aukos ir keldami jo prašomą vėją. 

Dionisijas liepė visiems eiti ilsėtis, pažadėjęs iki aušros pats pasirūpinti 
sargyba. Visi už tai jį dar labiau liaupsino ir netrukus per jūros alsavimą ir 
laivų braškesį girdėjosi tik duslus knarkimo gaudesys. Kažkas per miegus 
suriko, kažkas sudejavo, tačiau nuovargis atsiėmė savo —- miegojo visi, iš- 
skyrus mudu su Dionisiju. 

Galvodamas apie neaiškią ateitį negalėjau sumerkti akių. Avies kaulai 
rodė vakarus, kiti mudviejų su Dorėju išmėginti ženklai taip pat rodė vaka- 
rus. Užgaidžiai iškeliavom į rytus, į Joniją, vis dėlto sparnuotas likimas ne- 
trukus turėjo nunešti mus toli į vakarus, ligi toliausio jūros krašto. 

Suvokus, kad amžiams praradau Joniją, taip išdžiūvo gerklė, jog turėjau 
per miegančius vyrus grabinėti ligi vandens indo. Atsigėręs išlipau į denį, 
pažvelgiau į dangaus sidabrą ir alsuojančią juodą jūrą, įsiklausiau į bangų 
pliuškenimą, laivui vangiai svyrinėjant po kojomis. 

Tylus žvangtelėjimas į laivo šoną pabudino mane iš minčių. Basas, ne- 
girdimai žengdamas, užėjau Dionisiją, kuris persilenkęs per pirmagalį kaip 
tik kažką Žvejojo. Jis vis graibstė ir graibstė, laikydamas rankose juodą siū- 
lą, ir aš nustebęs paklausiau: 

— Gaudai žuvį? 

Dionisijas taip sudrebėjo, kad vos nepersisvėrė per kraštą ir vos neišme- 
tė pagaliau sugauto dzingsinčio daikto. 

— A, čia tik tu, Turmsai, - pažino jis, stengdamasis paslėpti tą daiktą už 
nugaros. 

Tačiau bergždžiai jį slapstė. Net tamsoje pamačiau, kad tai grandinė, 
kurią prie savo vyrų akių taip išdidžiai sviedė į jūrą. 

Pastebėjęs, jog viską supratau, jis visai nesigėdydamas nusijuokė ir tarė: 

— Būdamas raštingas vyras, turbūt nepaisai aukojimo prietarų ir panašių 
dalykų. Mano auka Poseidonui buvo, taip sakant, tiktai palyginimas - Joni- 
jos išminčiai taip pat pasakoja mitus kaip palyginimus ir įvairiai juos aiški- 
na. Kaip taupus vyras, prieš mesdamas brangenybę jūron, žinoma, pririšau 
prie grandinės siūlą, o jo galą tvirtai primazgiau prie pirmagalio. 

— O kaipgi vėjas, kurio prašei, - vakarų vėjas? —- paklausiau nustebęs. 

- Iš jūros spalvos ir tamsos atsidūsėjimų dar vakar supratau, kad pūs 
vakarų vėjas, - ramiai prisipažino Dionisijas. - Pamatysi - ir be grandinės 
pūs gūsingas vakarų vėjas. Išvysi saulę į debesį kylant ir su vėju atlėks 
šventinanti liūtis. 

Jo nuoširdumas mane išgąsdino - juk net didžiausias šaipūnas slapčiau- 
sioje širdies kertelėje išsaugo pagarbą aukoms. 

- Išties netiki dievais? — paklausiau. 

Dionisijas išsisukinėdamas atsakė: 

— Nesvarbu, kuo tikiu, tik tiek žinau, kad ir šimtą grandinių sumetęs į 
jūrą nebūčiau prišaukęs vakarų vėjo, jeigu jūros ženklai ligi tol nebūtų man 
jo parodę. 

Dionisijas rūpestingai nušluostė grandinę apsiausto skvernu ir nunešęs 
užrakino skrynelėje. Paskui nusižiovavo, pasirąžė taip, kad kaulai subraš- 
kėjo, ir liepė man eiti miegoti bergždžiai galvos nesukus, pažadėjęs jūroje 
galvoti už mane. 

Kaip Dionisijas sakė, paryčiais ant mūsų galvų prapliupo šventinanti liūtis. 
Plaukėme per suputojusią jūrą braškančiais stiebais į rytus. Bangavo taip 
stipriai, kad Dorėjas be paliovos vėmė, nes tebekentėjo nuo galvos sutren- 
kimo. Diduma Dionisijo vyrų taip pat visai nevalgę gulinėjo denyje, laiky- 
damiesi laivo kraštų. 

Papūtus vakarų vėjui, į vakarus plaukiantys krovininiai laivai turėjo 
prisiglausti uostuose. Dionisijas drąsiai irklavo per tuščią jūrą palei salas 
ir pakrantes. Sėkmė jį lydėjo - kai pasiekėme sąsiaurį tarp Rodo salos ir 
žemės, vėjas nurimo. Paryčiais, pūstelėjus sausumos vėjui, priešais pasi- 
rodė ištisa vilkstinė kupinai prikrautų laivų, gabenusių perso laivynui į 
Mileto pusę grūdus ir aliejų. Jūrininkai džiaugsmingai mus sveikino, nes 
mūsų laivas buvo finikietiškas ir Dionisijas buvo palikęs perso skiriamuo- 
sius ženklus. 

Man rodos, Dionisijui tas grobis nelabai rūpėjo - jis tik norėjo savo vy- 
rams ir sau įrodyti toliau kariaująs Jonijos karą. Užgrobėme didžiausiąjį 
laivą taip staiga, kad jo vyrai nespėjo susivokti, kas nutiko. Išgirdęs, jog, tai 
graikų laivai iš Kipro Salamino ir tarnauja persui, Dionisijas tuoj pat liepė 
abiem penkiasdešimtirkliams smūgiuoti ir nuskandinti mažuosius laivus. 
Grūdų ir aliejaus mums nereikėjo, juolab kad patys jų gabenti negalėjome. 

Jūrininkai mokėjo plaukti, nes buvo jonėnai. Todėl Dionisijas įsakė dau- 
žyti irklais ir smaigstyti ietimis sprunkančius plaukikus — taigi jūra aplink 
numargo raudonomis dėmėmis. Jis niekam neleido pasprukti, nes nors vie- 
nas išsigelbėjęs būtų pirm laiko paskelbęs, kad perso vandenyse plaukioja 
trys plėšikų laivai su finikiečių karo ženklais. 

Pamatę skęstančius laivus ir krauju jūrą dažančius draugus, keli didžiau- 
siojo laivo vyrai puolė melsti pasigailėjimo, tačiau dauguma pakluso liki- 
mui - man atrodo, jiems visa buvo vis tiek. Laivo vadas, kuris buvo ir visos 
vilkstinės vyresnysis, drąsiai prakalbo į Dionisiją ir patikino, kad jam ne- 
svarbu, ar jis mirs šiandien, ar rytoj. Siaip ar taip, persas pasodins jį ant 
kuolo, nes prarado laivą, juolab kad jis ir šiaip nėra perso draugas, nors 
aplinkybių verčiamas jam tarnauja. 

Dionisijas palaikė jo kalbą išmintinga, nes anas iš tikro jau nebeturėjo ką 

prarasti ir pasiėmė jį bei jo vairininką laivavedžiais. Jie žinojo Kipro pakraš- 
čio ženklus ir buvo daugybę kartų plaukę iš Salamino į didžiuosius Finiki- 
jos miestus. 

— Tačiau, - tarė Dionisijas, - tavo vyrai mato, kad perso išsižadi. Išsirink 
iš jų du tris geriausius jūrininkus, o paskui, parodydami gerą valią, visus 
kitus išpjaukite. 

Laivo vadas ir jo vairininkas iš pradžių dvejojo, bet būdami nuovokūs 
vyrai suprato, jog, žengus vieną žingsnį, reikia žengti ir antrą. Iš daugybės 
jie išsirinko geriausius, o kitus išžudė, prieš tai vis dėlto kiekvieno atsiprašę 
ir paaiškinę savo poelgio būtinybę. Dionisijo įsakymu jie kirviais prakapojo 
laivo dugną ir kruvini nuo galvos iki kojų sulipo į mūsų laivą. 

Burėmis bei irklais nukreipėme laivą Kipro link ir pakeliui užklupome 
turtingą prekinį laivą - didelį, gražiai išpuoštą, gabenantį ne tik brangias 
prekes, bet ir keliauninkus. Laivo pėstininkai bergždžiai kėlė ginklus, kai 
apsupome jį iš visų pusių ir aukštais laivo šonais ropštėmės ant denio. Į 
pažliugusį nuo kraujo denį, atsipeikėję iš išgąsčio, susirinko beginkliai, iš- 
keltom rankom keliauninkai ir vienas per kitą įvairiausiomis kalbomis ėmė 
siūlyti vis didesnes išpirkas už save, savo žmonas bei dukteris. Bet Dionisi- 
jas buvo atsargus vyras - nenorėjo, kad kas gyvas jį ir jo vyrų veidus kada 
nors po daugelio metų pažintų, - juolab kad tai buvo jo valioje. Todėl savo- 
mis rankomis kirviu sparčiai išdaužė keliauninkus, tik moteris paliko savo 
vyrams, iki baigs laivą plėšti. 

- Paskubėkite, brangieji gentainiai, - sakė jis. - Neatimsiu moterų teikia- 
mo džiaugsmo iš jūsų, nes jūros gyvenimas nuobodus ir pavojingas. Bet 
atsiminkite, kad savomis rankomis užmušiu kiekvieną, pamėginusį parsi- 
vesti ir paslėpti laive kokią moterį. Šitai tik kivirčus ir nesantaiką sukelia. 

Aistros apimti jo vyrai rovėsi barzdas ir blizgančiomis akimis stebeilijo į 
moteris, kurios raudodamos griebėsi viena kitos. Tačiau Dionisijas nusijuo- 
kęs priminė: 

— Taip pat prisiminkite, mano narsūs kariai, kad už džiaugsmą reikės 
susimokėti. Kiekvienas, kuris šį trumpą laiką švaistys savo vaikiškas aistras 
tenkindamas, o ne protingų vyrų papratimu grobį nešdamas, neteks savo 
dalies. Valia rinktis - kaip Herakliui, kai deivė parodė siaurą gėrio ir platų 
nedorybės kelią. 

Fokajos vyrų godumas ir grobio troškimas buvo toks didelis, kad tik ke- 
letas jų puolė moteris. Kiti išsivaikščiojo po laivą ir susirinkome jame aukso 
ir sidabro pinigų bei prekių: gražių skulptūrų, moteriškų papuošalų, spal- 
votų audinių, net du rietimus purpurinio audeklo. Taip pat pasiėmėme 
laivo prieskonių atsargas bei vyną ir neilgai užtrukome, nes Fokajos vyrai 
žinojo, kur ieškoti ir ką pasiimti. Keliauninkų daiktus bei drabužius jie taip 
pat sumetė į mūsų laivus. 

Lengviausia būtų buvę laivą padegti, nes mūsų daužikliai negalėjo pra- 
mušti tokio didžiulio kedrinio laivo šono. Tačiau jūroje Dionisijas nenorėjo 

duoti dūmų arba ugnies ženklų. Todėl vargiai dugne pramušėme tokias sky- 
les, kad jis greitai nuskęstų. Kai laivas pradėjo grimzti ir nustojo sūpuotis, 
Dionisijas ėmė spardyti vyrus, pasirinkusius moteris, o ne grobį, ir liepė vy- 
rams perpjauti moterų gerkles, idant jų mirtis būtų lengva - kaip atlygis už 
patirtą gėdą. Bet vieno iš vyrų jis jau nebeprikėlė, nes stipriausioji moteris, 
pargriauta ant denio, dideliu plaukų smeigtuku išdūrė savo skriaudėjui akis, 
o paskui pati nusižudė. Dionisijas ir kiti vyrai nepaprastai žavėjosi šios mo- 
ters didvyriškumu ir prieš laivui nugrimztant pagarbiai uždengė jos veidą. 

Tik Dorėjas neplėšė laivo ir neprievartavo moterų, o po užgrobimo tuoj 
pat grįžo į laivą. Mikonas nesikovė, bet laivą apžiūrėjo ir pasiėmė iš jo dram- 
blio kaulu puoštą dėželę su gydytojo įrankiais. 

Dionisijas barė Dorėją už tingumą, tačiau Dorėjas atsakė kovojąs tik su 
ginkluotais vyrais. Juo priešininkas laviau naudojasi ginklu - juo geriau. 
Beginklių žudymas ir plėšimas menkiną jo garbę. Dionisijas liko patenkin- 
tas ir pažadėjo Dorėjui dalį grobio, nors šis jo nekaupė. Dorėjas taip apsi- 
džiaugė, kad išdrįso pasakyti: 

— Žinoma, žudau ir beginklius, jeigu tai būtina auka dideliems sunku- 
mams užgriuvus. Tačiau tada reikia pašlakstyti vandeniu, papuošti aukos 
galvą vainiku ir pelenais įtrinti jos kaktą. Ir moterį galiu paimti jėga, jei ji 
kilmingos giminės ir šiaip verta paliesti. 

Šitai apsakęs jau tikrai būsiu papasakojęs apie mūsų žygį, nes paskui 
viskas nutikdavo taip pat. Skyrėsi tik laivų dydis ir skaičius, paros metas, 
priešininko stiprumas, grobio gausa ir kitos nereikšmingos smulkmenos. 
Kiprą apiplaukėme iš jūros pusės ir nuskandinome daugybę Kuriumo bei 
Amačio laivų, prisivilioję juos perso skydais ir karo ženklais. Deja, mums 
nepavyko pasislėpti nuo keleto valčių žvejų, mačiusių, kas nutiko, ir spru- 
kusių papasakoti, ką matė. Todėl skubėjome, o Dionisijas denyje trepsėda- 
mas koja šaukė palankų vėją, kad galėtų plaukti tiesiai į Finikijos pakran- 
tes, į judresnius laivų kelius, ten niekas negalės suprasti, kur mes keliauja- 
me. Juk jau ištisos jūrų plėšikų kartos nedrįso įplaukti į šiuos saugiausius 
išsivysčiusio pasaulio vandenis. 

Bet švelnus vėjas pūtė tik Kipro link - dienomis vėjas pučia žemės link, 
o rytais - nuo sausumos į jūrą, jei tik audros ar įnoringi viesulai jūroje 
nesiaučia. Sitaip sutvarkė jūros žvejų dievai, kad Žvejas prieš aušrą galėtų 
išplaukti į jūrą ir su dienos vėju grįžtų į krantą. Tačiau mums kliudė ne tik 
dienos vėjas, stūmęs mūsų laivus kranto link, bet ir stipri jūros srovė, apie 
kurią mus įspėjo Salamino vyrai, prieš ją mūsų irklai buvo bejėgiai, kad ir 
kaip stengėmės plaukti Dionisijo nurodyta kryptimi. 

Todėl jis trepsėjo koja į denį, mušė skydą ir šaukė palankų vėją. Mikonas 
priėjo prie mūsų šypsodamas, pažvelgė į mane su pažįstama raukšlele tar- 
puakyje ir pasiūlė: 

— Pašauk ir tu vėją, Turmsai, pašauk nors pramogai. 

Ir negaliu paaiškinti, kodėl taip padariau, bet pakėliau rankas ir pašau- 

kiau vėją: tris kartus, septynis kartus, galiausiai - dvylika kartų, ir vis gar- 
siau, iki mano paties šauksmas taip apkvaišino mane, kad jau nesuvokiau, 
kas dedasi aplink. 

Kai atsipeikėjau, Mikonas, prilaikydamas mano galvą, sugirdė vyno, Do- 
rėjas spoksojo į mane apstulbęs ir net Dionisijas atrodė išsigandęs, nors 
niekuo netikėjo. Giedrai švytėjęs dangus staiga persimainė ir vakaruose 
pakilęs juodas audros debesis tarytum tūkstantgalvė didžiulių, juodų it sma- 
la besiplaikstančiais karčiais arklių kaimenė lėkė į mus. Dionisijas sušuko 
pakelti bures ir tą akimirką išgirdome šuoliuojančių kanopų dundesį, jūra 
pajuodo, suputojo ir virš mūsų sublyksėjo žaibai. Laivai pasviro ir į abu 
penkiasdešimtirklius plūstelėjo vanduo. Paskui pyškančiomis burėmis, kru- 
šos ir purslų apakintus ėmė nešti vėjas ir mums nieko kita neliko, kaip 
leistis jo nešamiems, kad nenuskęstumėm namo didumo bangose. 

Žaibams blykčiojant gulėjome ant braškančio laivo denio, įsikibę, ką su- 
griebėm. Mikono sugirdytas vynas trenkė man į galvą, virtuliavau laikyda- 
masis stiebo lyno, mane pagavo ekstazė ir pamėginau šokti ant siūbuojan- 
čio denio - kaip kadaise Delfų kely. Šokis užvaldė mano kūną ir iš gerklės 
išsiveržė as žodžiai. Tik audrai rimstant kritau ant denio visai 
nusikamavęs 

Šalia manęs atsiradęs Mikonas apkabino ranka man kaklą ir tarė: 

— Turmsai, nesvarbu, kas esi, jaučiau, kad pažįstu tave - kaip tu iškart 
pažinai mane. Tačiau būtų pakakę tris kartus pašaukti vėją. Dabar nežino- 
me, kur bangų nešami plaukiame. 

— Nesuprantu, ką kalbi, - paprieštaravau ir įsispoksojau į jo nerimastin- 
gas akis. Jos buvo deguto spalvos ir geriau pažįstamos nei kurio kito sutikto 
žmogaus. 

Man rodos, iš pat pradžių pažinojau Dionisiją, bet aš nieko bendra su 
juo neturėjau, nors pamilau jį kaip žmogų. Dorėją taip pat pažinojau ir 
nevalingai prisirišau prie jo, nes likimas lėmė, kad vienas prie kito prisiriš- 
tume. Tačiau jo būdas, jo tikslas ir visa jame buvo man svetima, taigi mano 
prisirišimas prie jo veikiau buvo neapykanta nei palankumas, nors, aišku, 
neapykantos jam nejaučiau, nes buvo mano draugas. O Mikoną pažinau 
kaip panašų į save ir visa jame mane traukė. 

- Nesuprantu, - pakartojau, paliesdamas pirštu jo kaktą. - Kas iš tiesų 
esi? 

Mikonas paklausė: 

— Kodėl palytėjai pirštu man kaktą - juk neva nesupranti. Laimini mane 
ar tik atsiliepi į mano ženklą? 

Smalsiai žiūrėdamas į mane, jis sukryžiavo rankas ir tris kartus greitai 
sumainė pirštus. Nieko nesupratęs tik papurčiau galvą. 

Netikėdamas savo akimis, jis apstulbęs tarė: 

— Ar išties savęs nepažįsti, Turmsai, ar išties nežinai, kas esi? Ar pirmą- 
kart išmėginai savo galią? 


53 


Jo paslaptingumas mane suerzino. 

— Aš neturiu jokios galios, - riktelėjau. - Tik savo pramogai pašaukiau 
vėją. Nieko apie save nežinau, tik tai, kad žaibas nutrenkė mane po ąžuolu 
prie Efeso. Kai pabudau, buvau nuogas, iš naujo gimęs ir apie savo praeitį 
nieko nežinojau. 

— Tačiau nešiojiesi praeitį savyje, - patikino Mikonas. - Kodėl šitaip pa- 
kėlei rankas ir kalbėjai į vėją nesuprantama kalba? Ir tavo kūnas trūkčiojo it 
šventąjį šokį šokdamas. Zinai daugiau, nei tariesi žinąs, Turmsai. 

Galėjome ramiai kalbėtis, nes jūrininkai iš baimės pasitraukė į šalį, Dio- 
nisijas susikaupęs vairavo laivą, o Dorėjas paspruko į apatinį denį. 

- Visi nešiojamės savyje praeitų - mes, vienas kitą pažįstantys, - pakarto- 
jo Mikonas. - Gausybę praeities, nors ne viską žinome ar prisimename. 
Taip pat gausybę ateities. Kodėl nežaidi nemirtingųjų žaidimo, Turmsai? 
Juk jau prilygsti dangaus dvasioms. 

Uždraudžiau jam kalbėti tokias baisias kvailystes. 

— Pažįstu tave, esi mano draugas, Mikonai, - tariau. - Bet tai įgimta, juk 
vieniems žmonėms iškart jaučiame prielankumą, o kitų be jokios dingsties 
nuo pirmos akimirkos vengiame. 

— Kodėl? - paklausė Mikonas. - Negali paaiškinti. Sielos gilumoje Žinai, 
bet neigi, nes Efese išmokai abejoti. 

Jo žodžiai mane suerzino labiau, nei norėjau. Paliečiau ranka tvirtą laivo 
denį, karštą savo kaktą. Gyvenu, esu, aš, Turmsas. 

— Ką tu išmanai, - pasakiau. — Tesi tik įšventintasis. Tačiau įšventintai- 
siais netikiu. Eleusine leidžiama įsišventinti net vergams ir moterims. Toks 
pažinimas nieko vertas. 

— Kai susitikome, kalbėjome apie vergiją, - priminė Mikonas. - Ne gran- 
dinė ar šeimininko valia pavergia žmogų, o jo paties aklumas, kurtumas, 
neigimas. Dėl dievų, - pasakė jis susijaudinęs, - juk jau matei šiame laive, 
ką gali žmonės. Dorėjas neprilygstamas kovotojas, bet kas jis be ginklų? 
Dionisijas gimęs jūrai, tačiau kas jis būtų, jei gyventų krante ir niekada 
jos nematytų? Koks džiaugsmas jūros stebėtojui iš žvalgių akių, jei jį ap- 
gaubia rūkas? Kur gimęs naru pritaikytų savo lavumą, jei neturėtų kur 
nerti? Ar nesupranti, Turmsai, tu esi aiškiaregys ir naras, bet atsisakai re- 
gėti, atsisakai nardyti. Ar išties ketini visą gyvenimą gyventi rūke ir kran- 
te? Koks džiaugsmas tau iš tokio gyvenimo? Tu privalai grįžti, grįžti ir 
grįžti, iki suprasi. 

- Jei nori pasakyti, kad audra pratrūko man pašaukus vėją, - tikinau 
atkakliai, — tai šitai neįmanu ir priešinga prigimčiai. Audra vis vien būtų 
pratrūkusi, - nori nenori. Tik prietaringas jūrininkas taria audrą pratrūks- 
tant nuo šauksmo. Tikriausiai tu esi gamtos žinovas ir iš kokio nors žen- 
klo, - šviesos, debesio, žuvėdrų skrydžio arba jūros bangavimo, - pama- 
tei atlekiant viesulą. Todėl pakurstei mane šaukti vėją, norėdamas įtikinti 
tuo, kas prieštarauja sveikam protui. Ne, verčiau manysiu, kad audros 

protrūkis yra tik atsitiktinumas - kaip kartais būna, kai du draugai susitin- 
ka svetimame mieste, galybės Žmonių maišaty, nors jie akivaizdžiai turi 
šimtus tūkstančių ir net daugiau galimybių nesusidurti kaip tik ten ir kaip 
tik tą valandėlę. 

— Kaip tik taip, - pasakė Mikonas, - kaip tik ten ir kaip tik tą valandėlę. 
Šitai tu, Turmsai, vadini atsitiktinumu? Tuomet atsitiktinumas yra šis tas 
daugiau, nei manai. 

Jo užsispyrimas pasidarė nebepakenčiamas. 

— Tebūnie, -— tariau. —- Saulė jau šypsosi, nurimo putotos jūros bangos. 
Įrodysiu tau, vėl pašaukdamas vėją. Pamatysi - vėjas nepūs, nes rimsta 
paskutiniai viesulai. 

Pašokau, pakėliau rankas vėl šaukdamas vėją. Mikonas sugriebė mano 
rankas, mėgindamas mane sulaikyti, ir persigandęs paprašė: 

-N edaryk šito, Turmsai. Nuskandinsi laivą, teks tau joti ant delfino nu- 
garos į krantą ir pakliūsi į Kipro finikiečių rankas. Ten tave gyvą visų siau- 
bui pasodins ant kuolo. 

Pašiepiau jį: 

— Juk pats sakei, kad niekas nenutinka be tikslo. Jei tikslas - kad pašauk- 
čiau vėją, turėsi išgyventi pasekmes. Pats šitą žaidimą pradėjai. 

Dionisijas nuo galinių irklų išgirdo mūsų ginčą, atšuoliavo prie mūsų ir 
taip pliaukštelėjo man dideliu delnu per veidą, kad nugriuvau ant denio. 

— Daugiau be mano leidimo vėjo nešauk, Turmsai, - griežtai uždraudė 
jis. - Jau pučia vėjas taip kaip reikia, ir net stipriau, nei reikia. Be to, ne į tą 
pasaulio šalį nukreipei, nes Kipro pakrantė tebemėlynuoja ir Salamino vy- 
rai persigandę tikina atpažįstą gimtojo miesto pakraščio ženklus. Taigi už- 
sičiaupk, nuleisk rankas - verčiau gulkis ant denio ir net nesistok, kol ne- 
įveiksime šio sunkumo. 

Įtūžau dėl jo kvailų žodžių taip, jog kraujas suūžė galvoje, ir sušukau: 

— Ko kalbi kvailystes, Dionisijau, juk gerai žinau, kad netiki niekuo - net 
Poseidonu. 

Dionisijas apdairiai apsižvalgė, atlyžo ir sušnibždėjo: 

- Gal ir niekuo netikiu, kaip sakei, bet atsarga gėdos nedaro. Žinoma, 
netikiu, kad sugebi pašaukti vėją, bet mums visiems bus geriau, jei net ne- 
mėginsi. 

Kai jis nuėjo, pasitryniau peršintį skruostą ir prapliupęs juoku tariau Mi- 
konui: 

- Aišku, žinau, kad esama lietaus sukėlėjų, tačiau jie naudojasi dažyta 
vilna, tarškyne ir gaudžiu būgnu. Kartais jie sukelia lietų, o kartais — ne, 
tuomet kenčia gėdą. Pražūtingai sausrai svilinant leidžiama pasitelkti viso- 
kiausius būdus, ir išmintingas didikas samdosi juos, nes geriau išmėginti 
bergždžias priemones nei jokių. Bet kvaila manyti, jog kas nors gali sukelti 
audrą vos ištiesęs rankas ir pašaukęs vėją. 

— Pagyvensim - pamatysim, - taikiai pasakė Mikonas. 

- Arba ne, - tarstelėjau norėdamas baigti ginčą. Tačiau tebegaudžiant 
ausyse prisiminiau neramius pilnaties naktų sapnus ir svetimus miestus, 
kurių gatvėmis vaikščiodavau, kurių namus ir aikštes pažinojau. Taip pat 
prisiminiau šydu prisidengusią moterį, kuri Efese per sapnus niekada ne- 
parodė veido. Priešingai žodžiams ir protui, mane persmelkė neapsakomas 
tikrumas, kad galbūt pats nežinodamas nešiojuosi savyje praeities naštą. 
Gal išties esu kažkas daugiau, nei tariuosi esąs, tačiau pabūgau Mikonui 
šitai pasakyti. 

Ligi vėlyvo vakaro plaukėme palei giedruojančią Kipro pakrantę, bergž- 
džiai verždamiesi į jūrą. Tolygiai gūsingas vėjas nešė mus į šiaurės rytus. 
Apsukome burę, bet negelbėjo - rodės, nepalaužiama valia neša kita kryp- 
timi. Bergždžia per tokį vėją irkluojant eikvoti jėgas - vyrams jų galėjo 
prireikti didžiulei įstangai, jei vėjas pradėtų stumti mus į sausumą. Užslen- 
kant tamsai Dionisijas įsakė iki pusės susukti bures ir surišti laivus, kad 
naktį vieni nuo kitų nenuklystume. Jis liepė pusei miegoti, o pusei klausyti 
ir įspėti apie pakrantės bangų mūšą, ir pats budėjo, nes labai nerimavo. 

Miegojome ramiai, o auštant mus pabudino jūros stebėtojų nuostabos 
šūksniai. Paryčio ūkanoj užlipę į denį pamatėm, kad per nurimusią jūrą 
atplūduriavome iki pat rytinio Kipro kyšulio. Iš jūros kilo rausvai auksinė 
saulė ir iškyšos kalno viršūnėje T Achrajos Afroditės šventyklą su 
kiekvieną smulkmeną, išgirdome viršum vandens atsklindant garsiosios Af- 
roditės juodų gaidžių giedojimą. 

Salamino vyrai karštai sušuko, jog tai ženklas ir pranašystė. Galingoji 
Achrajos Afroditė atsiuntė audrą, norėdama mus Ga atsiplukdyti. Tai buvo 
jūrininkų Afroditė, galingiausia rytinės jūros Afroditė, kurią finikiečiai gar- 
bino kaip Astartę - ji vienu pavidalu apsireikšdavo kaip rytų ir vakarų dei- 
vė. Be to, Afroditė buvo kilusi iš Kipro — čia žengė iš kriauklės, vien tik 
aukso plaukais prisidengusi baltą lyg puta kūną. Todėl mes privalėjome 
išlipti į krantą ir paaukoti Achrajos Afroditei. Antraip užsitrauktume jos 
pykų — kaip Žinia, įpykusi Afroditė yra išradingiausia ir aikštingiausia iš 
visų deivių. 

Tačiau Dionisijas griausmingu balsu sušaukė vyrus prie irklų — plaukti 
toliau, nes, jūros stebėtojams užsižiopsojus į šventyklą, tik per stebuklą ne- 
pakliuvome ant rifų, glūdėjusių tarp mažų salelių. Visi nusiminė, kai mūsų 
laivų pirmagaliai pasisuko į atviros jūros pietryčius, o Salamino vyrai karš- 
tai sušuko, jog, Afroditė padariusi stebuklą ir jie negalį pasitraukti jai nepa- 
aukoję. 

Dionisijas tarė: 

— Mielai pripažįstu visą auksaplaukės galią ir pažadu jai paaukoti, kai 
atsiras palanki proga. Patys matote, kad uosto priebėgoje yra didelių laivų. 
Kaip tik dabar maldingai pasukę aukoti įkištume galvas tiesiai į skruzdėly- 
ną. Ne, vyručiai, viskam savas metas. Verčiau kęsiu Afroditės pyktį, nei 
užsitrauksiu karo dievo rūstį. 

Takto mušėjams Dionisijas liepė mušti greito irklavimo taktą - kaip puo- 
lant priešą — ir pagrasino: 

— Su prakaitu išvarysiu iš jūsų norą aukoti Afroditei. 

Netrukus uždusę vyrai supūškavo ir plušėjo prie irklų nebeįstengdami 
nė žodžio pratarti. Nėrėmės iš kailio, tačiau vairininkai pastebėjo, jog grei- 
tis per menkas, o irklininkai niurzgėjo, kad niekada nebuvo taip sunku 
irkluoti. 

Kai pagaliau šventyklos apybraižos dangaus pakraštyje dingo, laivai pa- 
judėjo greičiau, irklininkai atgavo kvapą - tarsi išsivadavome iš slogaus sap- 
no. Giedras dangus mums vėl šypsojosi, jūra alsavo lengvai — rodės, visa 
aplink nušvito, išskaidrėjo. 

Dionisijas pergalingai sušuko: 

— Patys matote - jūroje Kiprietė neturi galios. 

Irklininkai iš palengvėjimo uždainavo taip, kad dainos gausmas nustel- 
bė takto mušėjų dūžius. Tik keletas dainavo gražiai ir teisingai, o kiti plyšo- 
jo lyg varnai, klykė kaip žuvėdros, nes kiekvienas norėjo dainuoti su visais. 
Jie traukė: 


- Jos akys lyg, violetinės vėjažolės, 
kūnas - baltas lyg puta, 
plaukai lyg saulė spindi. 


Jai nusišypsojus žmogaus širdis sutirpsta, 
kai Kiprietė nusišypso —- uždainuoja nebylys, 
neregiui akys atsiveria, senuko galva liaujas tirtėjusi. 

Juo garsiau jie dainavo, juo greičiau traukė irklus — tarytum irklavimas 
būtų ne darbas, o džiaugsmas. Vanduo laivų pirmagaliuose putojo, mūsų 
paliekamas pėdsakas purslojo, irklai abiejose laivo pusėse plakė vandenį. 
Daina pagavo ir mane - pravėrė man lūpas ir suvirpino gerklę. 

Pusiaudienį jūros stebėtojai vienu balsu sušuko matą jūroje stiebo viršū- 
nę ir dažytą burę. Laivas plaukė tiesiai į mus ir netrukus pamatėme jį visą — 
dažytus tašyto medžio šonus, sidabru ir dramblio kaulu tviskančią dievo 
statulą, saulėje blyksintį irklų varį. Priešais mus spinduliuojančioj jūroj lėkė 
siauras, greitas, gražus lyg sapnas laivas. 

Ganėtinai priartėjęs, jis iškėlė plazdančias vėliavėles ir parodė skydą. Sa- 
lamino vyrai pasakė: 

— Tai Tyro laivas. Turbūt jūros karalienės nepykdysi, Dionisijau? 

Tačiau Dionisijas nedvejodamas parodė perso skydą, davė nepažįsta- 
mam laivui ženklą sustoti ir įsakė kovotojams ginklu jį užimti. Pakibome 


57 


ant laivo šono ir įsiveržėme, bet ten niekas nė neketino priešintis. Finikie- 
čiai tik šaukė gergždžiais gerkliniais balsais ir prieštaraudami atstatė mums 
delnus. Tarp jų buvo raudonskvernių šventikų su perlais nusagstytais ant- 
kakčiais, sidabro skambalėliais ir varpeliais ant kaklų. 

— Ką jie rėkia? - nuleisdamas ginklą paklausė Dionisijas. 

Salamino vyrai išsigandę paaiškino: 

— Tai šventas laivas. Į Achrajos šventyklą jis gabena smilkalus ir aukas 
jūrininkų Afroditei. 

Dionisijas stebeilijo aplink ir nepaprastai suglumęs kasėsi barzdą. Šven- 
tikai puolė skambinti skambalėliais, šaukti prakeiksmus, rankomis rodyti 
grėsmingus ženklus. Dionisijas sumaurojo, kad šie nutiltų, tačiau jie paklu- 
so tik niršiai pakėlus kirvį. 

Lydimas laivo vadų ir vairininkų, jis apžiūrėjo laivą: be abejonės, jo kro- 
vinys buvo vertingas, bet mums nereikalingas, išskyrus keletą brangakme- 
niais bei perlais puoštų aukojimo apsiaustų. Dionisijui panorėjus įžengti į 
laivagalio pastogę, šventikai neleido atskleisti durų uždangos, todėl Dioni- 
sijui teko ją nuplėšti. Jis žengė vidun, bet tuoj pat išraudęs sugrįžo ir tarė: 

— Ten nieko nėra. Tik keturios Astartės dukterys. 

Susmalsome. Salamino vyrai pakalbino šventikus ir sužinojo, kad tos ke- 
turios dukterys yra Tyro Astartės dovana seseriai - Achrajos Afroditei, nes 
Tyras, kaip jūros karalius, valdė visas keturias pasaulio šalis. 

— Tai pranašystė, - sakė vyrai ir vienas per kitą šaukė norį tas merginas 
pamatyti. Pastebėjau Dionisiją mintyse valandėlę svarstant, ar plėšti ir skan- 
dinti laivą. Jis pažvelgė į auksinį dangaus tviskesį, šypsančią saulę, tamsiai 
mėlynas jūros akis ir prapliupęs juoku liepė merginoms išeiti. 

Iš savo pastogės jos žengė drąsiai, grakščiai ir visiškai nuogos — tik su 
papuošalais plaukuose, karolių vėriniais ir deivės diržais. Pirmoji buvo bal- 
ta lyg sniegas, antroji - geltona tarsi garstyčia, trečioji — raudona kaip varis, 
o ketvirta - juoda lyg derva. Šūktelėjome visi iš nuostabos, nes nė vienas 
nebuvome matęs geltonodžio. Keletas nepatikliai šūktelėję pasakė, jog mer- 
gina nudažyta. Dionisijas paspjaudė delną ir patrynė jos nuogą petį paro- 
dydamas, kad jis nedažo. Zvelgdama į mus juodomis įkypomis akimis mer- 
gina nesipriešino. 

Dionisijas tarė: 

— Neneigiu, jog tai ženklas ir pranašystė. Deivė suprato, kad negalėjome 
jai paaukoti. Todėl atsiuntė mums auką, kuriai lygios nebūtume įstengę jai 
paaukoti. Užėmėme laivą. Jis mūsų —- kaip ženklą įkertu į denį kirvį ir pa- 
švenčiu laivą Achrajos deivei. 

Vyrai liko patenkinti sprendimu ir patvirtino iš tiesų su dievais ir įšven- 
tintomis mergelėmis nekariaują, nors apskritai yra skurdžiai ir nori jūroje 
praturtėti. Atminčiai jie taikiai susirinko šventikų papuošalus ir skambalė- 
lius, bet iš merginų neėmė nieko. 

Matydamos, kad su šiomis gėrybėmis ketiname palikti laivą, tarp savęs 

karštai sušnekusios merginos ėmė pirštais rodyti į mus. Negrė kibo Dio- 
nisijui į barzdą, geltonodė smalsiai sužiuro į Likimniją, o sniegiškoji piršto 
galu kviečiamai palytėjo man lūpų kamputį. Dionisijas suraukė antakius 
ir paklausė: 

— Ko jos nori? 

Tyro šventikai atšakiai paaiškino, kad, merginų manymu, mes privalo- 
me aukoti Afroditei. Kadangi visi šito padaryti negalime, tai jos pačios išsi- 
rinko iš mūsų tuos, iš kurių priims auką. Tačiau šventikai nepritarė, nes, jų 
nuomone, mes neturime jokios teisės į laivą. Vienintelė mūsų auka - laivo 
denin įkirstas Dionisijo kirvis, kurį jie pažadėjo nugabenti į Achrają. 

Dionisijas atplėšė negrės pirštus nuo savo barzdos ir kovodamas sunkią 
sielos kovą pasakė: 

- Kas žengė vieną žingsnį privalo žengti kitą. Šiaip ar taip, mes turime 
maitintis ir valgyti karštą maistą, kol jūra rami. Bet nenoriu naudotis vado 
padėtimi. Meskite burtus ir išrinkite keturis vyrus, kurie atstos mus visus. 
Ir aš pats mielai trauksiu burtus, nors man paprastai nesiseka. 

Visų manymu, jis pasielgė teisingai ir gražiai. 

Deivė šypsojosi nešališkai, nes trims laivams kliuvo laimėtini akmenys — 
raudonas, juodas ir geltonas. Neįtikėtina, tačiau aš iš statinės ištraukiau bal- 
tą akmenį. Išsigandau išvydęs jį savo delne ir, rodos, vėl pajutau ant savo 
lūpų kampučio švelnų laibo piršto prisilietimą. Didesnę palaimą nemaniau 
galįs patirti. Todėl įbrukau baltąjį akmenį Mikonui, nes jis buvo guvaus 
proto, o Dorėjas būtų ėmęs dvejoti ir klausinėti, ką noriu pasakyti. 

Žiūrėdamas į baltą akmenį delne Mikonas tarė: 

- Jau pradedu suprasti. Juk pasakojai, kad atsipeikėjęs nuo žaibo apsivy- 
niojai nuogą kūną vilnos gijomis, kurias ant krūmų buvo sukabinusios mer- 
ginos. Numaniau, kad tave valdo mėnulis. Tik dabar suvokiu, kodėl tavo 
sukelta audra nunešė mus prie Achrajos šventyklos. 

Liepiau jam užsičiaupti ir, pakėlęs jo ranką su akmeniu, parodžiau vi- 
siems. Irklininkai nuprausė, švariai nutrynė ir ištepė aliejais laimėjusius drau- 
gus ir pareikalavo Dionisijo duoti iš bendro grobio grandinių bei žiedų. 

Kai mes išsirikiavę žingsniavom pro puodus, keturi laimingieji, - Miko- 
nas dėl savo rango pirmas, - žengė į Tyro laivagalio pastogę. Sventikai vėl 
pakabino Dionisijaus nuplėštą uždangą ir ėmė traukti gergždžias dainas. 
Mums burtų laimę atstojo karštas valgis, o Dionisijas liepė šią šventišką 
valandėlę atmiešti vyno. Vis dėlto daugelis valgančiųjų, akimis įsibedę į 
Tyro laivagalio pastogę, užmiršo rankose laikomus puodelius. 

Kai pavalgėme ir atsigėrėme, saulė grėsliai palinko į vakarus ir Dionisijas 
ėmė nekantrauti. Pagaliau pasakė: 

- Atveskite aukotojus. Jeigu kuris nespėjo paaukoti - tegul save kaltina. 

Tačiau pamatę iš laivo pastogės irklininkų velkamus tris draugus neju- 
čia delnais užsispaudėm lūpas. Vyrų akys buvo išvirtusios, jie vos laikėsi 
ant kojų, nukarinę liežuvius iš pražiotų burnų. Mikonas, apsikabinęs ir- 

klininkus, klupinėjo, o pamėginęs pats įšokti į mūsų laivą žnektelėjo veidu 
į denį. 

Dionisijas įsakė vyrams imtis irklų ir nuvairavo laivą į šiaurės rytus — 
tarytum ketindamas nuo sausumos pusės apsukęs Kiprą grįžti į Jonijos van- 
denis. Jis gerai numanė, jog Tyro šventikai nedelsdami praneš persui apie 
plėšikus ir pasiųs visus Kipro laivus mūsų vytis. Bet negirdėta Dionisijo 
plano drąsa mus geriausiai apsaugojo. Juk niekam į galvą negalėjo šauti, 
kad plauksime tiesiai į Finikijos vandenis — mirčiai į nasrus. Kai aukojimo 
laivas dingo iš akiračio, Dionisijas liepė vairininkams vėl pasukti į pietry- 
čius. Laivams sukantis viršum jūros pūstelėjo švelnus vėjelis - tarytum pati 
jūrininkų Afroditė įnoringai išreiškė savo palankumą. 

Dionisijas tarė: 

— Ne be reikalo tokie kaip aš abejoja dievais. Bet akivaizdu, kad Achrajos 
Afroditei mes patikome ir aukojimo laivą ji mieliau priima kaip mūsų, jonė- 
nų, o ne kaip finikiečių dovaną. Todėl teisingai pasielgėme leidę tam bran- 
giam laivui plaukti ir pranešti Kipre tariamą mūsų plaukimo kryptį. 

Drebėdamas Mikonas atrėpliojo vidur denio ir atsisėdęs ėmė vemti, nes 
išsekęs prie laivo krašto prišliaužti neįstengė. Jo akys vėl suspindo išminti- 
mi ir jis pamėgino man nusišypsoti. 

— Nieko panašaus per savo keturiasdešimt metų nesu patyręs, - nusika- 
mavęs prabilo jis. - Tariausi daug žinąs, tačiau nieko nežinojau ir jau tikiu 
nematomuoju Afroditės aukso tinklu, kuriuo ji be vargo stipriausią vyrą 
supančioja. 

Nusileidus saulei ir jūrai nusidažius melsvu raudoniu, jis ištiesė man tą 
glotnų baltą akmenį ir pasiūlė: 

— Turėk jį, Turmsai, jis buvo skirtas tau - ne man, deivės numylėtini. 

Paėmiau akmenį ir išsaugojau jį, kaip išsaugojau juodą akmenį nuo Sar- 
dų Kibelės šventyklos plūktinių grindų. Traukiant burtus jis pakliuvo man 
į ranką ir reiškė vieno mano gyvenimo tarpsnio pabaigą, nors šito tuomet 
nežinojau. 

Tačiau Mikonas mane įspėjo: 

— Dievai daug duoda išrinktiesiems, bet dar daugiau gali atimti. Tavo 
deivė - Artemidė, visa tai liudija. Mėnuliu ji valdo tave, prislėgdama sielą 
tamsaus mėnulio metą, bet sustiprindama jam pilnėjant, iki per pilnatį tavo 
siela pratrūksta karščiu. Siaip ar taip, Afroditė išsirinko tave ir šitai tau pa- 
vojinga. Dvi galingiausios deivės pavydi viena kitai. Neaukok pernelyg daug 
nei tai, nei tai. Pasistenk išsaugoti abiejų palankumą joms dėl tavęs run- 
giantis. 

Atsakiau: 

— Tavo žodžius suprantu kaip palyginimą, Mikonai. Mėnuo ir žvaigždės 
visada tarp savęs rungėsi. š 

- Ne, ne, - paprieštaravo Mikonas. - Sitaip suprasdamas, supranti netei- 
singai. Mėnulis ir žvaigždės veikiau tėra palyginimai ir išoriniai ženklai jė- 

gų, gyvenančių mumyse ir anapus mūsų. Tačiau šią tiesą patiria tik įšven- 
tintieji ir žodžiais tai nepaaiškinama. 

Staiga jis iškėlė rankas ir paplūdęs ašaromis sušuko: 

— Pavydžiu tau, Turmsai. Siurpioje kūno ekstazėje pažinau tavo deivę ir 
šią akimirką viską atiduočiau, kad tik galėčiau jai iki mirties dienos aklai 
paklusti. Palaiminga ir šiurpi jos galia. Ji užmaršina kitus dievus ir aš nė 
akimirkos nedvejodamas įžeisčiau bet kurį dievą, jei šitaip pelnyčiau Kip- 
rietės palankumą. 

Dar jis pridūrė: 

— Anksčiau žinojau, kad pasninkaudamas, alsindamas kūną ir nemiego- 
damas kaip įšventintasis gali pažinti dievus ir išvysti nematomuosius. Bet 
nežinojau, jog visiškoje juslių ekstazėje taip pat gali pamatyti nematomuo- 
sius, buvusiuosius ir ateisiančiuosius. Afroditė, nors lengvabūdė, - išmin- 
tingesnėe deivė, nei tariau. Galbūt kaip tik jos įnoringumas - didžiausia iš- 
mintis. 

Išdidžiai nusišaipiau iš jo žodžių. Mikonas, mano manymu, buvo jautrus 
vyras. Aš pats maniausi esąs tvirtesnis. 

Sunkiai iriantis į Finikijos vandenis, visa tai netrukus užsimiršo. Mėnulis 
papilnėjo ir mes siautėjome jūroje lyg laukiniai Artemidės šunys: žudyda- 
mi, plėšdami, skandindami laivus. Skandinome net egiptiečių laivus, kol 
mūsų laivai, apsunkę nuo grobio, vos judėjo. Palei Finikijos pakrantę lieps- 
nojo signalinės ugnys ir apmaudžioje kovoje, smogę visa jėga turėjome 
nuskandinti du lengvus karo laivus, kurie užklupo mus jūroje. Praradome 
nemažai vyrų, daugybė kentė nuo sužalojimų. Tie, kuriems Mikonas ne- 
įstengė padėti, išgargė paskutinį kvapą per gerkles, kiti su kruvinom pu- 
tom išspjovė jį ant denio. Tačiau mane nematomi skydai taip saugojo, kad 
likau visai sveikas. 

Daugelis Dionisijo vyrų ėmė vaitoti regį laivų tamsoje judančius miru- 
siųjų šešėlius, o užmigę jaučią jų šaltų pirštų žnaibymą. Kerštingų mirusių- 
jų vora slinko paskui mus, nes jūra ir oras apie laivus dažnai be regimos 
priežasties apsiniaukdavo. 

Matydamas mirusiuosius, Dionisijas daugybę kartų aukojo. Prašydamas 
palankaus vėjo jis spjaudė į jūrą ir remžė nagais laivo pirmagalį. Sėkmė 
pradėjo jį bauginti, nes jūra mums visai nepadarė žalos. Tik po susidūrimo 
su karo laivais mūsiškis ėmė per siūles leisti vandenį, todėl turėjome iš 
vidaus užkamšyti jo šonus. 

Kai dangaus pakrašty pasirodė plonas it gija sidabrinis jaunaties pjautu- 
vas, Dionisijas tarė: 

— Ganėtinai išmėginau sėkmę ir į mūsų laivus daugiau niekas nebetelpa. 
Nesu toks godus, kad tinkamus jūrai laivus aukočiau dėl grobio. Zygis bai- 
gėsi ir mums nieko kita nelieka kaip gelbėti gyvybes bei grobį. Taigi nu- 
kreipkime laivų pirmagalius į vakarus ir tepadeda mums Poseidonas per- 
plaukti neaprėpiamą jūrą. 

Jis paliko gyvus kelis užgrobtų laivų laivavedžius, kurie buvo plaukioję 
tolimuose vandenyse, nors jais nepasikliovė. Juk finikiečių jūrininkui di- 
džiausias nusikaltimas — išduoti svetimšaliui laivo kelią, pakraščio ženklus 
bei vėjo kryptį. Į savo laivus Dionisijas taip pat buvo priėmęs iš karo laivų 
jūron sušokusių vyrų. 

Su džiaugsmingais Fokajos vyrų šūksniais sukant pirmagalius vakarų link, 
Dionisijas meldėsi Finikijos ir Jonijos dievams, tepė krauju laivo dievo veidą, 
rankas ir kojas, liepė kiekviename laive paaukoti belaisvių ir išlieti jų kraują į 
jūrą. Jūroje leistina, kas krante draudžiama, todėl niekas šioms barbariškoms 
aukoms nesipriešino. Tik Mikonas sakė jas laikąs nereikalingomis. 

Paaukojęs Dionisijas sušuko tviskančiai jūrai: 

- Dabar, visi jūros dievai, svetimi ir man žinomi, atsiųskite rytinę vėtrą, 
kad nuneštų mus į tuščią jūrą ir suklaidintų mūsų persekiotojus. Verčiau 
kaip Fokajos berniukas per audrą nuskęsiu, nei persekiojamas spruksiu kaip 
žiurkė. 

Apkvaišę nuo kraujo bei grobio ir ligtolinės sėkmės susibūrė irklininkai 
rytų viesulo pagalbon šaukti. Laivybos metas ėjo į pabaigą, viršum jūros 
lakstė neramūs paukščių pulkai, vanduo keitė spalvą. Saulė tebekepino, 
tvaskus dangaus pakraštys svilino akis, bet mums palankus vėjas nepūtė. 
Galiausiai nušerpetojusiais delnais, užkimusiom gerklėm irklininkai su- 
šuko: 

- Turmsai, Turmsai, tu pašauk mums vėją. Verčiau nuskęsti nei mirti 
prie irklų pernelyg sunkų grobį plukdant. 

Su jų šauksmais tuštėjo mano galva ir aš išvydau aplink mirusiųjų šešė- 
lius, jų keršto iškreiptus šešėliškus veidus, šešėliškas rankas, įsikibusias į 
mūsų laivų šonus, kad nepaspruktume. Mane apėmė ekstazė - pasijutau 
esąs už mirusiųjų šešėlius stipresnis ir pašaukiau rytų vėją. Visi siutingai 
šaukė kartu, kartodami mano žodžius, kurių nė pats nesupratau. Tris kar- 
tus pašaukiau vėją, paskui septynis kartus, galiausiai - dvylika kartų. Persi- 
gandęs Mikonas apsisiautė galvą antpetine, tačiau man netrukdė, nes mū- 
sų gyvybėms, šiaip ar taip, grėsė pavojus ir kerštaujantys Finikijos bei Egipto 
laivai sekė pavymui. Kariai mušė skydus, virėjai samčiais daužė puodus, o 
Dionisijas pūtė į orą spalvotus vilnos kuokštelius. Tik rudaveidžiai fikinie- 
čių laivavedžiai su aukso žiedais ausyse spoksodami į mus rūškanai tylėjo. 

Paskui jūra rytuose nugelto ir kunkuliuojančiais verpetais, atsinešdamas 
tolimų dykumų dulkes, mus apakino viesulas. Galiausiai išvydome atviroje 
jūroje linguojantį vandens stulpą, kuris mums už nugarų pakilo iki dan- 
gaus. Suspėjau jį pamatyti, iki be nuovokos kritau ant dunksinčio laivo de- 
nio ir Mikonas su Dorėju, nunešę mane apačion, pririšo prie šoninės sijos, 
kad laivo mėtomas neužsimuščiau. 


TREČIOJI KNYGA 
Himera 

Garsingesnis už Ladės mūšio žygdarbius, garbesnis už medžioklės Finikijos 
vandenyse išmanumą buvo Fokajos Dionisijo laivybos išmanumas jūroje. Ru- 
dens vėjams siautėjant, laivams jau skubant iš jūros į žiemos uostus, jam per 
tris savaites pasisekė atplaukti prie Sicilijos krantų. Visus tris laivus jis ligi ten 
atplukdė nė karto sausumoje nesustojęs ir kelyje laikydamasis tik Kretos kal- 
nų pakraščio ženklų. Šis neįtikimas jo žygdarbis tikrai šlovės vertas. 

Tačiau dvokėme, sirgome, graužė sūrus vanduo, buvome tokie sužaloti 
ir apžilpę, kad regėjome jūroje apgaulingus reginius, raguotus jūros žvėris 
bei Poseidono mergeles. Pagaliau išvydę vakaruose mėlyną žemės šešėlį ir 
juo patikėję, paplūdome ašaromis ir vyrai ėmė rėkti, jog Dionisijas privaląs 
išsilaipinti pirmame pasitaikiusiame krante - nesvarbu, ar tai Afrikos šalis, 
ar Italija, kartaginiečių ar graikų gyvenama. 

Mūsų laivai taip leido vandenį, o ruduo buvo taip įsigalėjęs, kad net 
Dionisijas jau nebemanė galįs nuplaukti antra tiek kelio nepažįstamais van- 
denimis iki Masilijos. Todėl jis susikvietė pasitarti laivų vadus bei vairinin- 
kus ir tarė: 

— Matote priešais didžiulį kalno šešėlį su dūmų kepure? Iš jo suprantu, 
kad atplaukėme į Sicilijos pakrantę. Jei ilgitės didelių miestų, galime plaukti 
į šiaurės Italiją — į Krotoną arba į pietus, į Sirakūzus — didžiausią Sicilijos 
miestą, jei Akragantas pietinėje salos pakrantėje nėra dar didesnis. 

Nepaprastai nudžiugę vairininkai sušuko: 

- Esame turtingi - dideliame mieste pelningiausiai parduosime grobį. Jo 
uoste netrukus pataisysime laivus arba, nusipirkę naujų, pavasarį galėsime 
nuplaukti į Masiliją pas fokajiečių gentainius. Bet pirmiausia trokštame po- 
ilsio ir sotaus valgio, šokių, muzikos, dainų, vyno ir vainikų, kad po išken- 
tėtų vargų atsigautume. 

Dionisijas tarė: 

— Geidžiamas linksmybes, be abejonės, greičiausiai rasite dideliame ir 
išsivysčiusiame mieste. Tačiau dideli miestai - stiprūs miestai: su mūrais ir 
samdytais kariais, saugomais uostais, net karo laivais. Prekiaudami jie gau- 
na naujienų iš viso pasaulio greičiau nei skurdūs maži miesteliai. Todėl 
labai bijau, kad po pirmųjų džiaugsmų mums ant galvų uždės įkaitintos 
geležies lankus, o ne vainikus. - Atidžiai peržvelgęs savo vyrus, jis tęsė: — 
Mūsų sąžinė švari - žinom kariavę teisėtą karą su persu. Bet esame perne- 
lyg turtingi, kad nesukeltume įtarimų, net ir aiškindami grobį užsitarnavę 

Ladės jūros mūšyje ir tiesiai iš jo atplaukę savo brolių graikų prieglobstin 
vakaruosna. Ir anksčiau dažnas įkaušęs iki pramuštos galvos prisikalbėdavo. 
Patys žinotės esą plepūs. Juk mes Jonijos vyrai — iš visų tautų nemirtingieji 
kaip tik mūsų genčiai vingriausius liežuvius davė. Ne, - sakė jis, — turime 
ieškoti žiemai kuo atokesnio miesto ir nusipirkti jo tirono draugystę. Trys 
karo laivai ir toks kaip mūsų būrys - nemenka parama mažyčiam tironui, 
kuris, didžiųjų Sicilijos miestų valdžios spaudžiamas, stengjasi išsaugoti savo 
nepriklausomybę. Tokių miestų yra šiaurinėje Sicilijos pakrantėje ligi Panor- 
mo ir kartaginiečiams rūpimos srities. Ten atsidursime priešais Tirėnų jūrą — 
perją turime plaukti į Masiliją. Todėl reikalauju iš jūsų paskutinės pastangos, 
narsieji mano ginklo broliai. Vyriškai perplaukime sąsiaurį, kur šimtų laivų 
laukė mirtis. Antraip prarasime visa, ką kančiomis laimėjome. 

Net narsieji vairininkai išblyško pagalvoję apie nepaprastus sąsiaurio sū- 
kurius, jūros sroves ir klastingus vėjus. Dionisijas leido kiekvienam išlieti šir- 
dį ir nusiraminti. Užslinko vakaras, išgirdome duslų dundesį ir viršum kalno 
su dūmuojančia viršūne išvydome raudonai dangų dažant ugnies stulpą. 
Ant denio pabiro pelenų mutulai, ir irklininkai jau nebesiveržė į krantą. 

Dorėjas tarė: 

— Mano tėvo žūties žemė sveikina mane ugnies stulpais ir griausmu. 
Tokio ženklo man pakanka. Jau Žinau, kodėl avies kaulai rodė vakarus, kai 
klausiau patarimo. 

Mikonas savo ruožtu pasakė: 

— Dionisijas, pasikliaudamas savo sėkme, mus čia atplukdė. Tegul jis mus 
ir toliau veda. 

Aš taip pat maniau, kad dievai mūsų nėmaž nesaugos nuo jūros verpe- 
tų, stengdamiesi gėdingai nugramzdinti mūsų laivus negandingame 5ą- 
siauryje. Sitaip baigėsi pasitarimas, ir Dionisijas pasiekė savo. Nakties tyloje 
jis paaukojo negailestingiems sąsiaurio dievams finikiečių laivavedžius. Rytą 
pastebėjęs, kad jų laive nebėra, susisielojau, nes bendravau norėdamas pra- 
mokti jų kalbos ir supratau, jog jie, nors svetimšaliai, yra į mus panašūs. 

Nors auka buvo žiauri, sąsiauris išties buvo negandingas - daugybę 
dienų vargome, kad plaukdami per jį nepakliūtume į bangų mūšas ar ant 
uolų. Nuo Zanklės atsiyrė greitoji žinianešių valtis ir pareikalavo sustoti 
uoste bei susimokėti mokestį už sąsiaurio perplaukimą. Tačiau Dionisijas, 
taikiai kreipęsis į mokesčių rinkėjus, paaiškino, jog mūsų laivai - kariniai 
ir mes keliaujame iš karo su persu į naujas gyvenamąsias vietas. Juk karo 
laivams nereikia mokėti mokesčio, tik prekiniams. Paskui jis, būdamas 
kuklus žmogus, nutilo ir liepė, kad vairininkai papasakotų Zanklės mo- 
kesčių rinkėjams apie jo žygdarbius Ladės jūros mūšyje, ir vairininkai jo 
nuopelnų nesumenkino - taigi mokesčių rinkėjai klausėsi išsižioję ir savo 
reikalą užmiršo. 

Veikiau mirę nei gyvi, su nepaliaujamu bangų mūšos dundesiu ausyse, 
nusigavome į rudeniškai mėlyną Tirėnų jūrą ir palankus vėjas nešė mus 

mėlynakalne šiaurės Sicilijos pakrante. Dionisijas paaukojo padėkos aukų, 
nuliejo į jūrą vyno, o kaip didžiausią auką nukirto finikiečių dievui kojas ir 
įmetė jį jūron sakydamas: 

— Man tavęs, dieve, tikriausiai jau nebereikia, nes šių vandenų tu nepa- 
žįsti. 

Kiauri laivai, po sąsiaurio išmėginimų dar labiau apgadinti, vos judėjo, o 
mes visi ilgėjomės žemės: galų gale atsigerti nesušvinkusio vandens, suval- 
gyti vynuogių ir obuolių. Bet Dionisijas, išplėstom šnervėm uosdamas kranto 
vėją, kalbindamas žvejus ir pirkiodamas iš jų mums šviežią žuvį, plaukė 
toliau. Sukaupęs ganėtinai žinių, jis tarė: 

— Jeigu gerai supratau, visi graikiški Sicilijos miestai tarp savęs pešasi ir 
retkarčiais pakariauja. Tačiau perėję per sąsiaurį būsime ramūs ir su niekuo 
nesusikirsime. Taigi prašykime dievų ženklo, kur apsistoti. Avies kaulų mė- 
tymu netikiu, bet įsiminkit šiąnakt visi savo sapnus, o paskui laikykimės 
sapne gautojo pranašiško ženklo. 

Dionisijas, man rodos, šitaip pasakė tik siekdamas laimėti dar vieną nak- 
tį. Jis vargu ar tikėjo sapnais - tik norėjo prieš savo vyrus pasirodyti gaunąs 
dievišką išankstinio sprendimo palaiminimą. 

Nes rytą pabudęs jis apsimetė nepaprastai nustebęs, puolė prie laivo kraš- 
to atlikti savo reikalo, kartu stebėdamas krantą. Nakt atsidūrėme pernelyg 
arti žemės ir atidžiai įsižiūrėjęs Dionisijas sušuko: 

— Dievai mums iš tikro palankūs. Sapnavau tą kyšulį ir kalną - tarsi seno 
asilo įlinkusią nugarą. Skubinai irkimės pro jį ir lipkime į sausumą. Už jo — 
mano regėtas gražus krantas su upokšniais ir šaltiniais, pasėliais ir vaisme- 
džiais. 

Vyrai net nevalgę puolė prie irklų — taip nepaprastai jų kojos ilgėjosi 
kietos žemės. Jau iš vakaro buvome nusiprausę, išsitepę aliejumi į ir apsitai- 
sę švariais drabužiais. Dauguma mūsų susipynė plaukus ir finikiečių lai- 
vuose rastais puikiais ašmenimis nusiskuto barzdas. Iki skutų sutrešusius 
drabužius buvome išmetę į jūrą ir laivuose deginom smilkalus, slopindami 
jų dvoką ir skatindami dieviškus sapnus. 

Tačiau vyrams iriant aplink miškingą kyšulį Dorėjas rūsčiai suraukė an- 
takius ir grėsmingai tarė: 

— Nežinau, kurio sapnas šventesnis, Fokajos Dionisijau, bet mano sapnas 
buvo tikresnis už tikrovę ir jame man pasirodė mano protėvis Heraklis, už 
visas žemiškąsias esybes didesnis. Ant dešiniojo peties jis laikė ąžuolo sto- 
rumo gumbuotą vėzdą, o ant kairiojo - be paliovos giedodamas viena koja 
stovėjo gaidys. Tik šiam sapnui kaip ženklui noriu paklusti, o ne tavajam, 
fokajieti. 

Dionisijas piktai nusijuokė ir paklausė: 

— Kaip paaiškinsi savo sapną? 

Pasičiupinėjęs kalaviją prie šono Dorėjas pasakė: 

— Nemoku jo paaiškinti - Spartos vyrai sapnuoja retai, O susapnavę sap- 

nui paklūsta. Todėl turėsiu su tavimi kovoti už savo sapną, Dionisijau, jei 
geruoju juo netiki. 

Dionisijas suprato, kad Dorėjas nejuokauja. Vyrams toliau iriant, jis krei- 
pėsi į mus klausdamas, ką sapnavome. Mikonas papasakojo: 

— Sapnavau padebesius siekiančius mūrus ir baisų gaisrą tarp jų siau- 
čiant. Regėjau bėgant vyrus su brangenybių dėželėm bei namų dievais glė- 
biuose ir moteris už rankų tempiant verkiančius vaikus į laivą, kad iš de- 
gančio miesto pabėgtų. 

Dorėjas džiugiai nusišypsojo ir tarė: 

— Tavo sapnas paaiškina manąjį. Sapnavai degančią Troją. Tie, kurie išsi- 
gelbėjo iš Trojos gaisro, nuplaukė iki Sicilijos, įkūrė Eriką bei Segestą ir ver- 
gė ten gyvenusius sikanus, iki mano protėvis Heraklis keliaudamas prošal 
juos pergalėjo. Nuo tol vakarinė Sialija yra Heraklio paveldėtinė žemė. Mano 
tėvas Dorėjas plaukė jos atsikariauti, tačiau bus kritęs kovoje, nes paskui 
apie jį nieko negirdėjau. Dievai prieš mano valią atvedė mane į vakarus, 
kad tęsčiau savo tėvo darbą. Gaidys mano sapne ant Heraklio kairiojo pe- 
ties giedojo pergalę. Taigi plaukime į Eriką ir užkariaukime jo žemę. 

Dionisijas kibo sau į plaukus ir sušuko: 

— Šalin man iš akių tą pakvaišusį spartietį! Jei mūsų laivai atlaikys iki 
Eriko, pakliūsime tiesiai į Kartaginos finikiečių nagus. Eriko žemė - jiems 
rūpima sritis, o Afrikos Kartagina pakrantėje priešais Eriką — Žiauriausias iš 
visų jūroje viešpatavusių miestų. 

Mikonas raminamai tarė: 

— Sapnai daugiaprasmiai, Dorėjau. Galbūt dėl ilgo pasninko jūroje sap- 
nas priminė tau giedančius Achrajos Afroditės gaidžius. Pajutai, kad tavo 
vyriškumas prilygsta tavo protėvio vyriškumui, ir gumbuota lazda buvo to 
ženklas. Bet nesvarbu, kas tai buvo - nieko neprarasime, jei iš pradžių pa- 
klusime Dionisijo sapnui ir gražioje pakrantėje ieškosime priebėgos. 

Tą akimirką vairininkai ir irkluotojai prapliupo džiaugsmo šūksniais. Už 
kyšulio mums prieš akis atsivėrė atvangus uostas su lėkštais krantais, tar- 
piomis pievomis, vaismedžiais ir tamsžaliais miškais. Pakrantės kalvą supo 
pylimas iš rąstų bei dumblo, o už jo pamatėme šventyklą ir daugybę naujų 
ręstinių namų. Pavandeniu mūsų ausis pasiekė linksmas piemenų dūdelių 
tūtavimas, avių bliovimas ir galvijų maurojimas. 

Tačiau Dorėjas grieždamas dantimis kurstė savo tūžmastį, išsitraukė ka- 
laviją, trenkė plokščiąja puse Mikonui per ausį ir pagrasino ašmenimis Dio- 
nisijui: 

— Pirmyn! - įsakė jis. - Heraklio balsas man sako, kad tikrųjų vakarų dar 
nepasiekėme. Plauksime į krantą tik laivui pradėjus grimzti. Tokio ženklo 
pakaks, fokajieti. 

Pasibaisėjau jo kvailumu, bet dėl mūsų draugystės privalėjau žengti su 
juo. Dionisijas bergždžiai jį ramino, kol ir pats įdūko. Iš burnos jam ėmė 
veržtis putos ir jis taip staiga sviedė kirvį, kad tas perskėlė Dorėjo skydą ir 
sužeidė jam ranką. 


— Turi gaidį kairėje rankoje, - sumaurojo Dionisijas ir pagriebė nuo de- 
nio ietį, ketindamas perverti Dorėją. 

Tačiau tą akimirką atlėkė į mus vėjo gūsis, taip nusverdamas giliai įgrimz- 
dusį laivą, kad vanduo šliūkštelėjo per irklaskyles ir irklininkai ėmė šaukti, 
jog nuskęsime. 

Dionisijas turėjo skubinai pasukti laivą pavėjui ir pakelti burę, kad stovė- 
dami neprapultume atsiritančiose putotose bangose. Vėjas nunešė mus pro 
gražų krantą, nors vos keletas yrių skyrė mus nuo tykių žalio kyšulio sau- 
gomo uosto vandenų. Merkė šaltas rudens lietus, pakrantė užtemo. Dorė- 
jas patrynė nutirpusią ranką, nusišluostė kruvinus pirštus ir tarė: 
pamatysi patį Heraklį įlipus į laivą ir pučiantį burę - liudijantį, jog mano 
sapnas teisingas. 

Fokajos vyrai šaukė ir aimanavo manydami, kad nuskęs. Mudu su Mi- 
konu taip pat nusimetėme drabužius, ruošdamiesi plaukti į krantą. Miko- 
nas pasakė: 

— Tikrai nenuskęsime - tik ne tu ir ne aš. Greitai suprasime tikslą. 

Stiprus vėjas taip varė mus į priekį, kad buvo bergždžia irkluoti į krantą. 
Bet liūčiai nuslinkus vėjas sušvelnėjo ir audringais šuorais laivų patvarumo 
daugiau nebemėgino. Linksmai ošdamos šuoliavo prošal putotos bangų 
keteros, ir vėl atrodė, kad nematoma jėga globdama sumaniai mus veda 
pirmyn. Dionisijas taip pat pasidavė neišvengiamybei ir tarė: 

— Sapnai tėra sapnai - tik barnius sukelia. Užmirškim sapnus ir pakluski- 
me jūros bei vėjo valiai. Jūrą bei vėjus pažįstu ir prieš juos nemaištauju. 

Rimstantis vėjas pavakare nunešė mus prie kranto. Išvydome upės žio- 
tis, uostą bei tvirtų mūrų supamą miestą. Aplink jį iš karštų šaltinių kilo 
garų stulpai, o už miesto mėlynavo aukšti kalnai. Kai vanduo pasiekė irkli- 
ninkų suolelius, vyrai liovėsi jį samstę ir griebėsi irklų. Noromis nenoromis 
turėjome irtis į krantą, nes mūsų laivas grimzdo. Kai irklininkai subėgo į 
denį ir laivo viduje sušniokštė vanduo, išgirdome traškesį ir trinkį - laivas 
dunktelėjo į dugną visai netoli kranto. Išsigelbėjome, nors bangos skalavo 
denį, o laivas, sunkiai atsidusęs, pasviro. Abu penkiasdešimtirkliai pasiekė 
krantą ir visi, sušokę į vandenį, ištempėme juos į sausumą. Tik tada griebė- 
me ginklus ir pasiruošėme gintis, nors žemė dar lingavo po kojomis, svyri- 
nėjome, kai išsižergę pamėginome stovėti. 

Abiejuose upės krantuose riogsojo daugybė atvilktų laivų - paramstytų ir 
uždangstytų, nes laivybos metas buvo pasibaigęs. Prie mūsų artinosi drą- 
Si ir smalsi minia - margaspalvė, įvairiausiom kalbom liepsningai šūkalo- 
Janti. Pamačiusi mūsų ginklus, ji saugiu atstumu sustojo, tačiau keletas 

išsilaužė lapuotų medžių šakelių ir kaip draugystės ženklą sumosavo jomis 
virš galvų. 

Numetėme ant žemės skydus ir ginklus. Minia beregint prisiartino, puo- 
lė kalbinti, iš visų pusių apžiūrinėti ir timpčioti drabužius — taip, kaip visų 
šalių smalsuoliai papratę. Diduma jų kalbėjo graikiškai, nors keista tarme. 
Prekijai atsinešė prie mūsų krepšius vynuogių bei kitų vaisių. Užmokesčiu 
jie mielai ėmė perso auksinius, o grąžą atidavė smulkiais savo sidabriniais. 
Jie pasakė, kad jų miestas vadinasi Himera. Kadaise jį įkūrė Zanklės gyven- 
tojai bei čia persikėlę sirakūziečiai, kuriems pakyrėjo pilietiniai Sirakūzų 
karai. Dauguma krašto gyventojų buvo pirmykščiai sikulai*, su jais graikai 
kūrė šeimas. 

Saulei nusileidus miesto vartus uždarė. Tą vakarą mes nebenorėjome 
bendrauti - kritome miegoti ant plikos žemės, ten kur stovėję. Žemės kva- 
pas, žolė, vien prisilietimas prie žemės po laivų smarvės bei kietų gulto 
lentų teikė kūnui palaimą. 

Tačiau po sauso maisto ir košės su aliejumi persivalgę vynuogių taip 
baisiai suviduriavome, kad, aušrai palytėjus kalnų viršūnes, tupėjome ste- 
nėdami, vaitodami jūros pakrantėje ir mums rodės, kad viduriai sruvena į 
vandenį. 

Kai kurie įtarinėjo, kad svetimšaliai mus nuodijo, ketindami užgrobti mū- 
sų laivą. Bet Dionisijas tikino, kad viskas teisingai ir gerai. Miesto vartams 
atsivėrus jis nusiuntė mus nupirkti jaučio ir avių. Papuošėme jautį vainiku 
ir paaukojome, o jo šlaunikaulius bei avių taukus sudeginome. Paskui ant 
ugnies išsikepėme mėsos ir, užmiršę rytinius pilvo raižymus, prisivalgėme 
iki soties. Vėl atslinko prekijai su gurios duonos bei meduolių krepšiais ir 
mes švaistėme pinigus, mokėdami daugiau, nei jie prašė, iki Dionisijas ne- 
tikėtai nutraukė tą išlaidavimą, pataręs prisiminti, jog esame jonėnai. 

Mūsų stovykloje siautė nerūpestingas džiugesys - žemė, man rodos, nie- 
kada nebūna tokia palaiminga kaip po ilgos kelionės jūra. Grojome finikie- 
tiškais instrumentais, ulbinome fleitas ir dauguma dar prieš pusiaudienį 
ėmė šokti begėdiškus ožių šokius. Triukšmas į mūsų stovyklą priviliojo prastą 
miesto liaudį, taip pat moterų, kurios, droviai dengdamosi veidus apsiaus- 
tų skvernais, vis dėlto aistriai blizgino akis į nirtingus ožio šokio šokėjus. 
Tačiau Dionisijas griežtai uždraudė savo vyrams liesti moteris pirm laiko ir 
laivuose pastatė sargybinius, nes nepaprastai susmalsusi svetima liaudis ver- 
žėsi pasirausti kroviniuose, kurių svetimšaliams nederėjo matyti. 

Pagaliau iš miesto, ginkluotų asmens sargybinių ir daugybės raitelių ly- 
dimas, mūsų pasveikinti bei pasiteirauti apie ketinimus atėjo Himeros tiro- 
nas Krinipas. Tai buvo gunktelėjęs retabarzdis vyras, su savo palyda visada 
vaikštąs pėsčias, kukliu šiurkščiu apsiaustu apsitaisęs. Dionisijas su garbin- 


* Senieji vakarų Sicilijos gyventojai, giminingi Italijos lotynams. 

giausiais vyrais jį pasitiko, papasakojo jam istoriją apie Ladės jūros mūšį, iš 
perso atimtą grobį ir paprašė prieglobsčio žiemai, idant, įsigalėjus pavasa- 
riui, galėtume plaukti į Masiliją. Jis paprašė lyno ir jaučių, kranų ir stalių, 
kad Žiemai išvilktų į krantą savo nugrimzdusį laivą bei kitus du laivus, ir 
pažadėjo už viską deramai atsilyginti. 

Jam kalbant Krinipas atidžiai apžiūrinėjo jį bei kitus mūsiškius ir iš jo 
akių buvo matyti, jog; tas kukliu drabužiu apsitaisęs vyras nėra prasčiokas. 
Dionisijui baigus, jis tarė: 

— Piliečių valia esu Himeros patvaldys, nors valdyti man nepatinka. Ne- 
galiu spręsti, nepaklausęs savo piliečių nuomonės. Tačiau yra dalykų, ku- 
rių nedera teikti liaudies susirinkimui, nes kiltų triukšmas. Todėl ateik į 
mano rūmus mieste tarp keturių sienų pasikalbėti apie žemiškus ir dieviš- 
kus dalykus. O jei abejoji manimi, dar nežinai mano įpročių, tai dviese 
pasikalbėkime nuošaliau tavo vyrams matant, tačiau taip, kad jie negirdė- 
tų. Esu atsiskyrėliško būdo, vengiu žmonių, nesu iškalbus. Todėl nepaken- 
čiu, kai aplink mane telkiasi pernelyg daug klausytojų. 

Dionisijas paslaugiai sutiko su jo pasiūlymu ir tas žilas žmogus drąsiai 
paėjo su Dionisijum tolėliau į pievą, nors šis buvo už jį aukštesnis ir plikom 
rankom galėjo jo laibą sprandą nulaužti. Matėme juos sėdantis ant žemės 
ir įninkant į rimtą pokalbį. Krinipo ginklanešiai šokdino arklius ir išdidžiai 
šypsodami sakė: 

— Puikus vyras mūsų tironas Krinipas - paskelbtume jį karaliumi, bet 
jam nepatinka karaliaus vardas. Rūmuose jis turi daugybę šventų požemio 
talismanų, todėl jokių varžovų nebijo. Ir niekas nežino, iš kur jis juos gavo, 
tačiau, pabauginęs jais, nutildo visus kivirčus mieste, o valdo mus taip iš- 
mintingai, kad mūsų draugais tapo kartaginiečiai ir tirėnai, ir net Sirakūzai 
mūsų laisvės nedrįsta pažeisti. 

Dar jie papasakojo, kad Krinipas buvo vedęs kilmingą Kartaginos moterį 
ir, nepaisydamas tautybės, teisingai žiūrįs visų miesto gyventojų naudos. 
Turtai jam nelabai rūpį, tačiau nepaprastai branginąs savo talismanus. Jo 
nustatyti mokesčiai nuosaikūs ir juos jis išleidžia miesto mūrams stiprinti, 
uosto statybai bei šventykloms. Iš miesto iždo jis davęs paskolų smulkių 
pirklių laivams statyti bei sumokėjęs už sudužusius laivus. Žodžiu, jų pasa- 
kojimu, Himera buvo laimingųjų miestas, kuriame niekas nepatyrė baimės 
ir neteisybės. 

Pagaliau pamatėme Krinipą ir Dionisiją stojantis ir paslaugiai valant vie- 
nas kitam žolę nuo užpakalių. Jie drauge grįžo prie mūsų ir Dionisijas, pa- 
raudęs iš įkarščio, įsakė savo vyrams mušti skydus, pakelti ietis ir šūksmais 
pašlovinti Krinipą. Krinipas su savo palyda grįžo į miestą, o Dionisijas pra- 
kalbo į mus: 

— Sudariau sąjungą su tuo sumaniu valdovu. Nuo šiol galėsime kiekvie- 
nas įeiti į miestą ir iš jo išeiti savo valia, su ginklais ar be jų. Galėsime nuo- 
motis būstus mieste ir patys statytis namus. Panorėję galėsime verstis pre- 

kyba, tarnauti miesto ar saviesiems dievams - kaip panorėję, vesti jo mote- 
ris ar kitaip laimėti jų palankumą - kaip norėsime mes arba kaip norės 
moterys, nes čia papročiai laisvi. Tik smurtauti bei įžeidinėti miesto gyven- 
tojų nevalia, ir dar privalome įsipareigoti ginti miesto mūrus kaip savus tol, 
kol tarp jų gyvensime. 

Vyrams kilo abejonių ir jie pasakė: 

— Visa tai pernelyg gerai ir gražu, kad būtų tiesa. Krinipas klastingesnis, 
nei manai. Įsiviliojęs į miestą, lieps savo vyrams užklupus išpjauti mus ir 
pasigrobs mūsų lobius, užkerės mus savo talismanais arba sugundys lošti 
lošimus, per kuriuos prarasime visa, ką taip sunkiai sukaupėme senatvei. 

Dionisijas liepė jiems užsičiaupti ir pasikliauti juo. Krinipas per pokalbį 
taip laidavęs ir užtikrinęs, kad nėra ko abejoti. Bet pirmiausia jis įsitikinęs, 
jog ir Krinipas, ir jis siekią to paties, o tai svarbiau už švenčiausias šviesas. 
Todėl jis nusprendė sukrauti į rakinamas Krinipo lobyno skrynias ir užant- 
spauduoti maišuose mūsų brangenybes - kaip mūsų gero elgesio laidą - ir 
pažadėjo kol kas išdalyti vyrams grobio tik tiek, kad per žiemą būtų aprū- 
pintas jų laisvas gyvenimas mieste. Krinipas nenorėjo, kad mieste atsirastų 
pernelyg daug pinigų, nes tuomet pakiltų kainos ir pasunkėtų gyvenimas. 

Suniurę jo vyrai įtarinėjo, jog Krinipas jau užbūrė Dionisiją garsiaisiais 
talismanais. Tačiau miesto ir jo siūlomų džiaugsmų pagunda buvo tokia 
didelė, kad netrukus, Dionisijui paskyrus seniausius vyrus saugoti laivų, 
būriais žengėme per atvirus vartus į miestą. š 

Vartų sargybiniai iš tikro įleido mus į miestą neklausę apie ginklus. Zeng- 
dami gatvėmis matėme amatininkų dirbtuves, dažyklas bei plušančius au- 
dėjus. Matėme turgų, jo dengtose prekyvietėse dirbančius mokytojus, raš- 
tininkus bei prekijus, Krinipo rūmus bei nuostabią Poseidono šventyklą su 
rantuotomis akmeninėmis kolonomis. Matėme taip pat Demetrai bei karta- 
giniečių Baalui pastatytas šventyklas. Kur ėjome, ten miesto gyventojai mus 
sveikino, iš paskos bėgo vaikai, vyrai ir moterys timpčiojo už apsiaustų skver- 
nų, kviesdami į svečius. Himera išties buvo jaukus ir svetingas miestas, o 
dėl įvairiakalbių šūksmų gatvėse atrodė laisvas ir nerūpestingas. 

Taip ilgai kankinęsi jūroje, vyrai neatsispyrė pagundai — vis dviese ar 
trise užsukdavo pasimėgauti malonių kvietėjų svetingumu. Sitaip mūsų bū- 
rys tirpte tirpo, o virš staktų buvo kabinami vainikai, į namus nešami vyn- 
maišiai, pro atdaras duris sklindąs gardžių valgių kvapas magiai virpino 
šnerves ir netrukus gatvėse bei skersgatviuose pasigirdo daina, fleitų gar- 
sai, skardus moterų juokas. Kol susivokėme, pamatėme gatvėje stovį trise: 
Dorėjas, Mikonas ir aš. 

Dorėjas tarė: 

— Radęs Heraklio šventyklą, nueičiau jam paaukoti. Teisingai jis man 
sapne pasirodė ir mano sapnas reiškė tiesą. Turbūt matėte gaidį ant akme- 
ninės miesto vartų sąramos, gaidys iškaltas ir ant jų pinigų. Į šį miestą mums 
buvo lemta atkeliauti ir likti čia likimo brandinti. 

Mikonas pasakė: 

— Bereik mes čia nešiojamės ginklus bei skydus, nes gyventojai tik rodo 
pirštais ir juokiasi iš mūsų bailumo, tardami mus esant barbarais. 

Uosdamas magius miesto kvapus svarsčiau: 

— Kur rasime mūsų garbės nemenkinančius namus ginklams bei apran- 
gai pasidėti bei maloniai pailsėti? Krinipo rūmai manęs nevilioja, nes jis, 
kaip girdėjau, yra nuosaikių papročių ir dėl savo pilvo valgo tik daržoves. 
O į svečius pas prasčiokus garbė mums neleidžia eiti. 

Tiesa, paprasti miesto gyventojai, pamatę Dorėjo šalmą su juodais plas- 
nojančiais arklio karčiais, mūsų trijų lenkėsi ir mieliau į svečius kvietėsi pa- 
prastus jūrininkus bei irklininkus. Buvome alkani, ištroškę, tačiau nenorė- 
jome iš prekijo pirkti vynmaišio ir grįžti į laivų stovyklą kelti puotos vieni. 
Dėdamasis rimtu Mikonas pasiūlė: 

— Dabar tu patark mums, Heraklio įpėdini Dorėjau. Kur eiti ir kuriam 
namui suteikti garbę? Jei tavo sapnas mus į šį miestą atvedė, tai tu Žinai, 
kur mums čia pasukti. 

Dorėjas atsakė: 

— Be jokios abejonės. Eikime į vakarus iki miesto galo ir atsidursime ar- 
čiausiai mano paveldėtinės žemės. 

Taigi nuėjome į miesto vakarus, kur didžiuliai namai į gatvės pusę sto- 
vėjo belangėm sienom, o sodus tvėrė mūrai. Tačiau gatvė buvo tyki ir šiukš- 
lina, namų sienų molis sudaužėjęs. Vis dėlto mano žingsniai lengvėjo, gal- 
va tuštėjo, akys sublyksėjo ir sušukau: 

- Šia gatve vaikščiojau sapne! Pažįstu šituos namus. Sapne ja dardėjo 
keturkinkiai vežimai, aklas poetas virpino lyrą, duris bei vartus puošė mar- 
gos priedangos. Taip, tai mano sapno gatvė. Nejaugi? 

Dvejodamas sustojau apsižvalgyti, nes prisiminimas tik akimirksnį žyb- 
telėjo, ir, rodės, vėl tarsi skraistė ant akių užkrito. Mačiau tik šiukšlių krūvas 
prie vartų ir nuniokotą gatvę. Mikonas tarė: 

- Čia tebegyvenama, bet anksčiau tai buvo turtingųjų ir kilmingųjų gat- 
vė. Tai rodo mūrų ir vartų apkaustai bei bronziniai aptaisai. Tačiau kilmin- 
gų giminių laikai praėjo, kai į savo rankas valdžią paėmė liaudis, o liaudimi 
ėmė rūpintis tironas. 

Nesiklausiau jo, nes tą akimirką pamačiau blykšant ką tik nukritusią bal- 
čiausią balandžio plunksną. Pasilenkiau jos pakelti ir sustojau apsidairyti. 
Dideliuose vartuose buvo mažos durelės. Ant jų bronzinio belstuko satyras 
siekė apkabinti sprunkančią nimfą. Tačiau belsti nereikėjo, nes stumtelėjus 
durys girgždėdamos atsivėrė. Žengėme į kiemą ir išvydome jame vaisme- 
džius, tamsžalius kiparisus ir akmeninį baseiną. 

Mus pasitiko sunkiai raišuojantis senas vergas, kurio kelis pagal užmirš 
tą barbarų paprotį kadaise buvo sutvirtintas karštu akmeniu. Jis prieštarau- 
damas pakėlė ranką ir įtariai mus pasveikino. Jo kalbos nesupratome, bet 
turbūt jis klausė, ko norime. Nepaisydami jo apsižvalgėme sode. Mikonas 

nusiplovė rankas gelsvame baseino vandenyje ir šūktelėjo, kad vanduo la- 
bai šiltas. Mudu su Dorėju taip pat kyštelėjome rankas į vandenį, jis išties 
buvo maloniai karštas. Spėjome, jog; tai tas pats vanduo, kuris aplink mies- 
tą trykšta iš karštų žemės gelmių, todėl vakaro vėsoje šaltiniai garuoja. 

Senasis vergas nuėjo vidun šauktis pagalbos ir po valandėlės, dviejų tar- 
naičių lydima, prie mūsų priėjo aukšta moteris, apsisiautusi juostuotu vil- 
noniu apsiaustu. Ji užkalbino mus Himeros graikų tarme ir paklausė, ar 
mes plėšikai, kad ginkluoti įsibrovėme į bejėgės našlės kiemą. 

Vis dėlto ji nebuvo visiškai bejėgė, nes senasis vergas rankoje laikė vėz- 
dą, o ant namo laiptų stovėjo tvirtas atgrasus vyras su finikietišku lanku. 
Moteris išdidžiai žvelgė į mus juodomis it anglis akimis — iš visa ko buvo 
matyti, jog kadaise ji buvo graži, nors dabar apie akis, kumpą nosį ir šaipias 
lūpas vagojosi raukšlės. 

Mikonas nuolankiai atsakė: 

— Esame tik Jonijos pabėgėliai, užjūryje kariavę su persu. Jūros dievai 
atnešė mus į Himeros pakrantę ir valdovas Krinipas pažadėjo mums, bena- 
miams, žiemai prieglobstį. 

Tačiau Dorėjas supyko už jo nuolankumą ir sušuko: 

— Tu gal pabėgėlis ir benamis! Aš esu iš Spartos ir atkeliavau čia ieškoda- 
mas naujos žemės — ne kaip prašytojas, o savo kilmės vedamas. Atėjome į 
tavo sodą, nes visų kitų miesto namų gyventojai vienas per kitą siūlė drau- 
gystę ir svetingumą prastakilmiams jūrininkams. Tiktai mes neradome gar- 
bės nemenkinančių namų ir čia turbūt pataikėme ne į tuos vartus. Nepra- 
šysime bejėgės našlės svetingumo. 

Tebelaikiau rankoje balandžio plunksną. Moteris priėjo prie mūsų, nerū- 
pestingai paėmė plunksną ir tarė: 

— Atsiprašau už nesvetingumą, bet, būdama silpna moteris, išsigandau 
pamačiusi puikius jūsų ginklus bei puošnius skydus. Nesvarbu, kuris ne- 
matomasis jus atvedė prie mano vartų, - laiminu jį. Džiaugiuosi jus maty- 
dama, o savo tarnams liepsiu tuojau suruošti jūsų vertą puotą. Iš išvaizdos 
matau, kad nesate visai prasti vyrai, o aš taip pat nesu visai prasta moteris. 
Aš vardu Tanakilė. Jeigu jums jis nieko nereiškia, galiu patikinti, jog; tai 
garsus vardas, ir ne vien tik Himeroje. 

Ji nusivedė mus į namus, paprašė ginklus pakabinti prieangyje ir parodė 
mums puotų menę, kurioje stovėjo minkštasuoliai, o ant jų pūpsojo po tris 
čiužinius bei spurguotos pagalvėlės alkūnėms atremti. Buvo ten rytietiškais 
paveikslėliais išpaišytų dėželių bei brangiais drabužiais aprengtas finikiečių 
namų dievas dramblio kaulo veidu, išdažytu tarsi gyvas. Vidury stovėjo 
didelis korintietiškas miešimo indas, o palei sienas - Atikos vazos: ir seno- 
vinės - juodais piešiniais, ir šiuolaikinės —- raudonais piešiniais. 

Tanakilė kukliai tarė: 

— Patys matote, kokia nejauki mano puotų menė, kertėse jau vorai tin- 
klus nuaudė. Todėl labai džiaugiuosi matydama kilmingus svečius, mano 

namų skurdo nepaniekinusius. Jei pakentėsite, liepsiu savo virėjai ruošti 
valgį, atšaldysiu vyno indus, pasiųsiu vergą nupirkti aukojimo mėsos bei 
nusamdyti muzikantų, mokančių groti ir siringe, ir fleita. 

Ji nusišypsojo ir, žybtelėjusi juodomis it degutas akimis, tęsė: 

— Esu sena ir bjauri, bet būkite ramūs, turiu didelę gyvenimo patirtį ir 
nelabai paisau žmonių prietarų. Gerai žinau, ko reikia vyrams po jūros ke- 
lionės, ir tariuosi jūsų nenuvilsianti. 

Ji pasiūlė laukiant valgio išsimaudyti sieringame sodo vandenyje. Nusi- 
metėme drabužius ant baseino krašto, nuo karšto vandens kūnai atlėgo ir 
pajutome saldų nuovargį. Mūsų nuprausti atėjo vergai: remžė odą, švarino 
plaukus, trynė kūnus brangiais aliejais. Kol jie mus nuogus čiustijo, Tanaki- 
lė nesidrovėdama prisiartino ir gėrėdamasi apžiūrinėjo. 

Ištrūkę iš tarnų rankų, pasijutome tarsi ką tik gimę - vien gyvastis tei- 
kė mums malonumo. Mūsų drabužius tarnai buvo surinkę išskalbti, bet 
gavome ploniausios vilnos marškinius, pečius mums apsiautė klostytais 
apsiaustais. Apsirengę Žengėme į puotų menę ir įsitaisėme ant minkšta- 
suolių. Tarnai ant sidabrinių padėklų atnešė visokiausių gardžių užkan- 
džių, sūdyta žuvimi kimštų alyvų, baltos bei juodos žuvies, ploniausiai 
supjaustytos ir susuktos rūkytos mėsos su aliejaus, kiaušinių, saldaus pie- 
no bei prieskonių įdaru. 

Užkandžiai taip sužadino alkį ir troškulį, kad neilgai pakentėme aklo 
fleitininko grojimą bei tris dailias merginas, kurios skambiais balsais daina- 
vo senovines himeriečio Stesichoro dainas. Pagaliau persirengusi brangiau- 
siais drabužiais pasirodė Tanakilė. Buvo susišukavusi ir plaukus viršugal- 
vyje susisukusi į aukštą kuodą. Rankas ir kaklą buvo apsinuoginusi: kaklą 
pasipuošusi aukso grandinėle su geltonais brangakmeniais, rankas bran- 
giomis įvijomis aukso bei sidabro apyrankėmis. Veidą buvo išsidažiusi — 
lūpos ir skruostai degė raudoniu, iš po juodų antakių blikčiojo aštrios akys. 

Dvelkdama rožių vandeniu, ji su žaisminga šypsena išliejo maišą vyno į 
miešimo indą, paskui pripylė ne vieną saiką šalto kaip ledas vandens. Dai- 
nuojančios merginos puolė pripildyti žemų plačių taurių ir ištiesė jas mums, 
priklaupusios ant vieno kelio - jų dailios kojos iš po trumpų suknelių gra- 
žiai apsinuogino. 

Tanakilė tarė: 

— Numanau, kad esate ištroškę. Numalšinkite troškulį vynu su vande- 
niu, kad neapsvaigtumėte. Jau tikriausiai girdėjote doringą dainą apie pie- 
menaitę, sunykusią iš meilės. Valgydami mėsą išgirsite legendą apie Dafnį 
ir Chloję. Ji ganėtinai nuobodi ir jums valgyti netrukdys, bet pagerbkime 
Himeros papročius. Kada nors, žinoma, patirsite, kodėl ir kaip gerbiame 
gaidį, laikydami jį savo miesto ženklu. 

Kai apmaldėme troškulį atmieštu vynu, dengtuose dubenyse mums at- 
nešė avienos, veršienos ir ant iešmo keptų paukščių be kaulų. Pagardui 
gavome šakniavaisių su prieskoniais, garstyčių padažo ir gardžiausių kruo- 

pų. Mums be paliovos nešė vis kitokius valgius, nors jau buvome sotūs, o 
išgertą taurę merginos kaskart pakeisdavo kita ir jos dugne pamatydavom 
naują menišką paveikslėlį. Tokiai puotai paruošti Tanakilė tikriausiai turėjo 
prisikviesti daugybę pagalbininkų. 

Kai pagaliau nuo persivalgymo ėmėm pūkštuoti ir maldauti pasigailėji- 
mo, ji atnešė įvairių vaisių bei rausvų vynuogių, riebių pyragėlių ir kitokių 
saldumynų. Ji pati nulaužė ąsočio antspaudą ir pripylė į taures mėtomis 
pagardinto vyno, kuris atšaldė burnas ir ūmai trenkė į galvas - nors sotūs 
tysojome ant minkštasuolių, atrodė, kad skraidom. Ištuštinę tas taures pa- 
matėme jų dugnuose tokius juokingus piešinėlius, kad prajukome balsu ir 
ėmėme keistis jomis tarpusavyje, apžiūrinėdami tuos paveikslėlius. Apgau- 
lingas mėtų vynas uždegė kūnus - sužiurome į tas padoriai dainavusias 
merginas kitomis akimis. 

Pastebėjusi mūsų žvilgsnius, Tanakilė pasitaisė drabužius taip, kad per 
aukso apyrankes pamatėme jos kaklo ir rankų baltumą. Puotų salės prie- 
blandoje ji buvo visai nebjauri, o kai iškeldavo galvą, amžius į akis nekrito. 
Ji tarė: 

— Jums dainavusios ir patarnavusios merginos geba šokti tik nekaltus 
piemenų šokius. Tikriausiai žinote, kad Himeros valdovo Krinipo pilvas 
nesveikas, todėl jis neleidžia tikrų amatininkių į miestą įvežti. 

Ji šūktelėjo fleitininkams ir davė ženklą merginoms. Sios leidosi šokti 
pagal dvišakės fleitos melodiją, laigydamos aplink it kumelaitės, šokdamos 
nusirengė drabužius ir ėmė plevėsuoti sukneles sau apie galvas. Sokis ne- 
buvo lavus ir man neatrodė nekaltas, nes jos tenorėjo tik visai nuogos pasi- 
rodyti mums. Kai apsikabinusios, karštai alsuodamos jos sustojo priešais 
mus, baisiai persigandau ir pasakiau: 

- Tanakile, Tanakile, tu nenuspėjama šeimininkė. Tavo patiektas valgis 
buvo puikus, tačiau tavo mėtų vynas - apgaulus, o šitos nuogos merginos 
magjau už taurių paveikslėlius kaitina jusles. Nevesk mūsų į pagundą, nes 
pažadėjome, kad nesmurtausime ir neįžeidinėsime šio miesto gyventojų. 

Tanakilė pavydžiai nužvelgė tas tris merginas ir giliai atsidususi paaiš- 
kino: 

— Nesmurtausite ir jų neįžeisite, jas liesdami. Tai padorios merginos, ta- 
čiau joms, kaip „prastakilmėms, leidžiama imti dovanas iš vyrų, jei tai ne- 
tampa įpročiu. Sitaip jos susikrauna geresnį kraitį nei kokį kitą darbą dirb- 
damos, susituokia su kokiu nors jūrininku, amatininku ar žemdirbiu ir nie- 
kas už tai nesmerkia. 

Mikonas tarė: 

— Kiekvienas kraštas turi savo papročius. Lidijoje yra toks pat paprotys, 
o Babilone merginos prieš ištekėdamos privalo už pinigus paaukoti savo 
mergystę šventykloje. Rodydami didžiausią pagarbą skitai nuveda savo 
žmoną nakčiai į svečio lovą. Kodėl turėtume smerkti Himeros papročius, 
jei šis puikus miestas mums suteikė prieglobstį savo mūruose? 

Merginos puolė prie mūsų, apsivijo rankomis kaklus ir apsikabinusios 
ėmė bučiuoti. Tačiau Dorėjas piktai atplėšė merginos rankas ir atsisėdo ant 
minkštasuolio krašto sakydamas: 

— Prisiekiu gaidžiu, tupėjusiu ant Heraklio peties, pernelyg gerbiu savo 
aistrą, kad liesčiau prastakilmę merginą. Tai menkina mano garbę, tačiau 
aš, žinoma, duosiu merginai tokią dovaną, kokios ji panorės. 

Mikonas nuliejo ant grindų vyno šlakelį, aistringai apsikabino taurę at- 
nešusią merginą ir pasakė: 

— Nedoriausias nusikaltimas - pažeisti svetingumo įstatymus. Laikas grei- 
tai pirm manęs lekia. Aukodamas Achrajos Afroditei tariausi daugiau nie- 
kada nenorėsiąs į mirtingą moterį pažvelgti. Tačiau labai klydau, nes kaip 
tik dabar Afroditė keri man akis ir nuo geismo man ima niežėti kūną. 

Pagriebęs į glėbį, jis nusinešė merginą į vakaro šviesos apgaubtą sodą. 
Tanakilė atsiduso ir liepė temstančiame kambaryje uždegti lempas. Bet Do- 
rėjas suturėjo ją už rankos: 

— Ne, ne, nedek lempų, Tanakile. Tokia šviesa dera tavo veidui, sušvelni- 
na išdidžius tavo bruožus. Tavo spindinčios akys ir sakališka nosis man 
apie tave pasakoja. Prisipažink, juk esi kilmingos giminės. 

Pastebėjau, kad Dorėjas girtas kaip pėdas, ir pamėginau sulaikyti jį tar- 
damas: 

— Žiūrėk, neįžeisk mūsų šeimininkės. 

Tanakilė taip apstulbo, kad net išsižiojo. Tačiau tuoj pat užsidengė ranka 
burną, slėpdama švarples, ir pasakė: 

— Teisingai spėji, Spartos vyre. Kas tu bebūtum, tariuosi tikrai galinti su 
tavimi kilme rungtis. Esu Kartaginos duktė, o mano protėviai kilę iš karalie- 
nės, miesto įkūrėjos, o ji juk buvo dieviškos kilmės. 

Ji taip užsidegė, kad atsinešė iš vidinių kambarių savo giminės kartų 
lentelę. Lentelė buvo surašyta finikietiškomis raidėmis ir aš nemokėjau jos 
perskaityti, bet Tanakilė pati perskaitė mažiausiai trisdešimt keisčiausių var- 
dų ir baigusi paklausė: 

— Ar dabar jau tiki? Man belieka tik savo amžiumi bei savo veido raukš- 
lėmis skųstis - mielai tau parodyčiau trokštamą svetingumą. 

Ištiesusi ranką ji glostė Dorėjo sprandą ir spaudėsi krūtine prie jo peties, 
šonu - prie jo šono. Dorėjas dar labiau įkaito ir pratrūko: 

— Tiesą sakant, esi aukštaūgė - prilygsti vyrui ir tavo vynuogės tikrai 
atrodo nesudžiūvusios. Kilmė ir brandžios moters patirtis svarbiau nei 
amžius. 

Įraudusi nuo vyno Tanakilė staiga atsistojo, trūktelėjo Dorėją savęsp ir 
nusivedė jį į vidinį kambarį, sunkią giminės kartų lentelę po pažastimi pa- 
sikišusi. Likome trise - tos dvi merginos ir aš, ketvirtasis buvo kampe dvi- 
šake fleita švelniai ringavęs aklas muzikantas. 

Pabudau paryčiais nuo nežemiško šimtų Himeros gaidžių giedojimo. Ausy- 
se griaudė, smilkiniai tvinkčiojo ir iš pradžių nesusivokiau, kur ir kas esu. 
Kai akys prašvito, pamačiau gulįs ant minkštasuolio kartaginietės Tanaki- 
lės puotų menėje sumaigytu vainiku pasipuošęs, prisidengęs tik dažytu 
vilnoniu apsiaustu. Ir tas buvo vynu sulaistytas, bjauriai dvokė. Plonus 
apatinius su lūpų dažų dėmėm buvau nuspyręs po kojom. Nieko neprisi- 
miniau ir nežinojau, kas man buvo nutikę, ant kito minkštasuolio išsižio- 
jęs, sunkiai knarkdamas tysojo Koso salos gydytojas Mikonas. Į jį pažvel- 
gęs prisiminiau, kad ligi vėlyvos nakties gėrėme vyną ir kalbėjome apie 
nepaprastus dalykus, tačiau iki mirties nebeprisiminsiu, kokias paslaptis 
jis man patikėjo. 

Merginų ir fleitininkų jau nebuvo. Pasitrynęs akis tarytum sapne prisi- 
miniau švelnių merginų kūnų prisilietimus. Burnoje buvo kartu, puotų me- 
nėje —- siaubinga nešvara. Ant grindų buvom pridaužę brangių taurių ir 
gėrimo dubenėlių, šlitiniuodami nuvertę finikiečių dievo statulą, o vienas iš 
mudviejų - kampe privėmęs. Nepaliaujamas gaidžių giedojimas rėžė man 
ausis ir aš nusprendžiau daugiau niekada nebegerti mėtinio vyno. 

— Pabusk, Mikonai, - prašiau. — Pabusk ir apsidairyk, kaip atsidėkojome 
už garbiausios Himeros moters svetingumą. Sitas namas užkerėtas ir tos 
kerėtojos galia čia mus atvedė, nes balandžio plunksna atidariau geležimi 
kaustytus vartus. 

Pripurčiau Mikoną ir jis susiėmęs galvą atsisėdo. Suradau bronzinį veid- 
rodį su nugarėlėje plonytėmis linijomis išraižytu Odisėjo grįžimu. Pažvel- 
gęs į savo veidą, įbrukau veidrodį Mikonui į ranką. Atidžiai pasižiūrėjęs į 
savo atvaizdą, jis sušvebeldžiavo: 

— Kas tas išpurtusio veido nedorėlis, kuris į mane žiūri? 

Jis sunkiai atsiduso ir staiga persigandęs sušuko: 

— Turmsai, mano drauge, mudu abu pražuvę - aš tai tikrai užsitraukiau 
baisiausią prakeiksmą. Kiek prisimenu, naktį ilgai kalbėjomės ir aš savo va- 
lia atskleidžiau visas įšventinimo paslaptis. Prisimenu tave draudus man 
kalbėti, bet aš pats SUEES E tave už rankos ir priverčiau klausytis savo 
beprotiško veblenimo. 

— Dėl to nesirūpink, - nuraminau. - Man rodos, tai joks nusikaltimas, 
nes net ir labai norėdamas neprisiminčiau nė vieno tavo pasakyto žodžio. 
Mano broli Mikonai, pabudę mes jaučiamės baisiai, tačiau dar baisiau jausis 
mūsų draugas Dorėjas. Baisiai bijau, kad girtas jis padarė didžiausią gėdą 
ne tik šeimininkei Tanakilei ir sau, bet mums visiems trims — net Fokajos 
Dionisijui, juk jam galiausiai teks atsakyti už mūsų poelgius. 

— Kur jis? - žvalgydamasis krauju pasruvusiomis akimis paklausė Mi- 
konas. 

— Nežinau, - atsakiau, - ir nenoriu žinoti, aš tai tikrai neisiu į vidinius 

kambanus jo ieškoti. Taip baisiai bijau reginio, kurį mano akys gali išvysti. 
Geriausias ir vienintelis dalykas, kurį galime padaryti, Mikonai, - ištykinti 
iš namų, ir tai bus draugiška paslauga Dorėjui. Nemanau, kad šiandien jis 
norės pažvelgti kuriam nors draugui į akis. 

Atsargiai išsėlinome — tik prie slenksčio užkliuvome už girtutėlio vartų 
sargo. Spigindama auksu kilo saulė, giedojo visų Himeros namų gaidžiai, 
rudens oras buvo gaivus įkvėpti. Išsimaudėme, nusiprausėme karštame ba- 
seino vandenyje, prieangyje šalia ginklų susiradome išskalbtus ir suklosty- 
tus savo drabužius. Apsirengę abu nusprendėme grįžti į puotų menę ir dėl 
drąsos išgėrėme visą miešimo inde likusį vyną. Paskui išėjome pro vartus ir 
žengėme į miestą. Gyventojams kaičiant puodus, sutikome kelyje daugybę 
už galvų susiėmusių bei vaitojančių nelaimingųjų ir prisidėjome prie jų, o 
kai išėjome pro miesto vartus, mūsų jau buvo apie šimtas irklininkų bei 
jūrininkų ir visi mes jautėmės vienodai prastai. 

Atsivaręs prie mūsų laivų visą vorą nešulinių asilų, įvairių darbinių gy- 
vulių ir dvikinkių jaučių vežimų su vežėjais, Dionisijas dirbo išsijuosęs, kei- 
kėsi ir vainojosi, nes jis su vairininkais pas Krinipą gavo tik vandens ir žir- 
nių sriubos. Didžiulis jo pilvas dusliai gurgė. Užtai jis dar labiau niršo ir 
šniorydamas negaluojančius vyrus lyngaliu liepė visiems nešti iš laivų gro- 
bį ir krauti į odinius maišus, statines bei skrynias. Mudu su Mikonu tik iš 
klusnumo prie to sunkaus triūso prisidėjome - tai buvo ne mūsų darbas. 

Sunkiausia buvo iškrauti didįjį laivą, nes slėgus krovinys jį buvo taip 
giliai nugramzdinęs į upės mulvę, kad į sausumą jo jau nebeišvilkome, nors 
lynus tempė ne tik vyrai, bet ir pakinkyti jaučiai bei kiti darbiniai gyvuliai. 
Krinipo meistrai laivui iš mulvės iškelti surentė tvirtų rąstų gervę, tačiau 
mūsų grobis buvo toks sunkus, kad ir tai negelbėjo. Liko tik palengvinti 
laivą, iškilojus dalį krovinio. Himeros koralų narai su džiaugsmu pasirengė 
pavojingam darbui, bet Dionisijas nenorėjo parodyti mūsų lobių. Jis sakė: ir 
gerai, tegul mano paties ištvirkėliai ir girtuokliai gaiviam jūros vandeny 
išsiblaivo galvas ir atsišaldo kūnus. 

Išrūšiavus ir suskaičiavus abiejų penkiasdešimtirklių grobį, sukrovus jį į 
maišus bei skrynias, valtys nusiyrė prie nugrimzdusio laivo denio angų, 
virvėmis į laivą nuleido krepšius su švino svambalais ir geriausi mūsų na- 
rai, laikydamiesi lyno nunėrę į vandenį, turėjo laivo tamsyje krauti grobį į 
krepšius. Pritrūkę kvapo, jie iškildavo pamėlę nuo šalčio ir baimės į van- 
dens paviršių ir lipdavo į valtis ilsėtis, kol Dionisijas lyngaliu įpliekdavo 
jiems kūno šilumos ir nusiųsdavo atgal į laivo glūdumą. Daugybė nelaimė- 
lių tądien prakeikė vaikystėje išmoktą nardymo meną. 

Dionisijas nusprendė sunumeruoti odos maišus, skrynias bei statines ir 
sudaryti jų turinio sąrašą. Tačiau tarp pagrobtų daiktų buvo tokių, kurių 
pavadinimų bei paskirties nežinojome. Nesunku buvo pasakyti, pasverti ir 
užrašyti: sidabrinė finikietiška kaukė juodų akmenų akimis, svoris - 12 mi- 
nų, arba: dievo statula, bronzinė, tuščiavidurė, paauksuotu veidu ir ranko- 


77 


mis, svoris - 1 talentas ir 5 minos*, arba: auksinė grandinė, sidabro ir aukso 
mišinio, papuošta 15 įvairiaspalvių akmenėlių, svoris - 5 minos. Bet kaip 
ištinusia galva, liežuviui veliantis pavadinti auksu aptaisytas dramblio iltis 
arba moteriškus nosies ar spenelių auskarus, įvairias audinių rūšis bei jų 
raštus? 

Mudviem su Mikonu, kaip raštingiems, teko ta sunkiausioji užduotis, o 
Dionisijas pats braižė ant statinės numerius, iki jų pritrūko. Paskui, nekreip- 
damas dėmesio į mūsų rašomus tikslius skaičius, jis tik užantspauduodavo 
maišus bei statines delno didumo persišku auksiniu antspaudu. 

— Prisiekiu Hermiu**, — tarė jis, - mane begal siutina mintis, kad būsiu 
apvogtas, bet vis tiek verčiau liksiu aiškaus proto, nei painiosiuosi sąrašuo- 
se bei skaičiuose. 

Didžiulio grobio iškrovimas, dėliojimas bei rūšiavimas nepaprastai su- 
erzino vyrus, išskyrus narus, kurie buvo nuogi ir neturėjo kur slėpti pa- 
vogtų daiktų. Pavakare ištuštinome abiejų penkiasdešimtirklių grobį, tai- 
gi buvo likęs tik didysis laivas. Visi linksmai nusišypsojome, kai Dionisi- 
jas pagaliau liepė baigti darbą ir leido mums (EtEB į Himerą mėgautis 
svetingumu. 

Tačiau mūsų džiaugsmas virto nusivylimu, kai Dionisijas įsakė visiems 
iš eilės nusirengti ir pats patikrino visų drabužius, surinkdamas iš jų dau- 
gybę papuošalų, auksinių pinigų ir brangenybių. Keletui jis įsakė prasiskirti 
plaukus, ir nuo galvos pabiro auksas bei brangakmeniai. Vienam švebel- 
džiavusiam liepė išsižioti ir išžvejojo iš jo burnos auksinę žuvelę. Jis taip 
pat ištyrinėjo pažastis bei tarpkojus, nepasibjaurėjo kažkuriam įkišti pirštą į 
užpakalį ir ištraukė iš ten dailiai papuoštą sidabrinę dūdelę, todėl vyrai 
pasibaisėjo nepaprastu vienas kito nesąžiningumu. 

Iš manęs jis paėmė dešimties minų aukso grandinę, kurią pats grąžinau 
pamatęs, kas gresia, o Mikonas išsitraukė iš pažasties ir atidavė auksu ap- 
lietą sparnuotą liūtą. Kartėlio apimti dėl jo godumo, nusivylę vienas kito 
nesąžiningumu galiausiai prapliupome šaukti, jog norime patikrinti ir Dio- 
nisijo drabužius, nes ilgainiui jis vis sunkiau judėjo, o vaikščiodamas skimb- 
čiojo Žvangčiojo. 

Dionisijas nukaito ir iš pykčio drebančiu balsu paklausė: 

- Kas Jūsų vadas ir kas jums padėjo pasiekti neblėstamą šlovę Ladės 
jūrų mūšyje, kas jus praturtino, kas iš jūros platybių atvedė jus į naująją 
žemę? Kuo labiau galite šiame pasaulyje kliautis, jeigu ne manimi? 

Jis nužvelgė vyrus blykčiojančiomis jaučio akimis, susijaudino nuo sa- 
vo paties žodžių taip, kad net barzda ėmė tirtėti, ir paplūdęs ašaromis 
sudejavo: 


* Svorio vienetai. 
** Gimnastikos, prekybos, turto dievas, vagių globėjas. 

— Ak, koks Žmogaus piktumas, baisus nedėkingumas, jei kiekvienas spren- 
džiate apie kitus — net apie mane - savo ištvirkusiu protu. 

Apimti kartėlio šaukėme: 

— Užsičiaupk, Dionisijau! Būdamas mūsų vadas, nesi geriausias, o blo- 
giausias iš mūsų ir kaip tik todėl esi mūsų vadas, ir nė negerbtume tavęs, 
jeigu nemėgintum gauti iš mūsų naudos, o laikytume tave kvailiu. 

Bliaudami ir juokdamiesi puolėme jį ir užgriuvę parvertėme. Plėšėme 
drabužius, kol jis pūkštuodamas liko gulėti prisidengęs tik gamtos dovano- 
tais tankiais plaukais. Pamatėme jį pasikabinus odinius maišus ant pilvo, 
po pažastimis, tarp šlaunų ir juos pakračius skambėdami žvangėdami pa- 
biro pinigai, papuošalai, antspaudai, grandinės bei apyrankės - jo pasivog- 
tų daiktų krūva prilygo visų mūsų pavogtų daiktų krūvai. 

Šitai pamatę suklikom iš juoko, keli net pritūpdami, mušdami delnais 
per kelius juokėsi iki dusulio, o dauguma šluostėsi juoko ašaras. Pastatėme 
Dionisiją ant kojų, pliaukšėjome per tvirtus jo pečius ir gyrėme sakydami: 

— Sventa tiesa, esi tikras mūsų vadas, sumaniausias iš mūsų —- niekada 
tavęs neatsisakysime. 

Paskui ilgai žodžiavęsi nusprendėme, kad kiekvienas kaip išankstinį at- 
lygį gali turėtis pavogtojo grobio dalį, nes kiekvienam kaip tik jo pasivogtas 
daiktas buvo mieliausias. Ir Dionisijui nuoširdžiai leidome pasiimti savąją 
vado dalį, nes jis pasirodė esąs gudriausias iš mūsų. Tik pavargę narai ap- 
maudžiai dejavo ir kilnodami rankas šaukė: 

— Mums neteks nieko, nors atlikome sunkiausią darbą! 

Tačiau Dionisijas juos keikdamas tarė: 

— Nėra nė vieno doro, jūs godūnai. Tik tylėkite: išsižvejokite jūros dugne 
ir po plokščiais pakrantės akmenimis paslėptus daiktus ir būkite patenkinti 
savo dalimi. O jei kuris liks be dalies, tai tegul kaltina savo kvailumą. Tokio 
kvailio į savo laivą neimsiu. 

Narai pažvelgė vienas į kitą, į mus ir nuėję pakrantėn ėmė vėl nardyti, 
kapstyti po akmenimis ir juos ritinti. Vienas rado auksinį puodą, antras — 
papuošalą, trečias - sidabrinį trikojį, o kitas ir visą dėželę - taigi paaiškėjo, 
kad jie prisirinko didžiausių ir brangiausių daiktų, - neapšovė tik Dionisi- 
jo, - ir tik todėl, kad dirbdami buvo be drabužių, kuriuose būtų galėję 
pasislėpti ką pavogę. Bet mielai atidavėme jiems visa tai už gyvybei pa- 
vojingą darbą - visai nenorėjome vietoj jų nardyti tamsiose laivo gelmėse 
su moliuskais, žirkliakojais vėžiagyviais ir deginančiom medūzom. 

Dionisijas tarė: 

— Paaukokime Himeros dievams deramą grobio dalį dėkodami, kad gro- 
bį pradėjome dalytis santarvėje ir šypsodami, o ne žaizdodami vienas kitą. 

Sitai, mūsų manymu, buvo teisinga ir suprantama. Išrankiojome iš gro- 
bio bronzinius trikojus, varinius puodus bei prisiminimui pasiliktą bronzinį 
finikiečių laivo daužiklį, nes nebeliko ką imti. Juos paaukojome įvairioms 
Himeros šventykloms, o persišką skydą - Kartaginos pirklių šventyklai. 

Dorėjo nematėme visą dieną. Kai nusileido sutemos ir svetimame Hime- 
ros danguje sužibo žvaigždės, nebegalėjau sutramdyti nerimo. Pasakiau 
Mikonui: 

— Nors dėl paliktos nešvaros nemalonu, bet turime sugrįžti į Tanakilės 
namus. Kažkas nutiko Dorėjui - nenustebčiau, jei ta išdidi moteris, keršy- 
dama jam už doros įžeidimą, girtam užmigus plaukų smeigtuku bus per- 
vėrusi gerklę. 

Mikonas atsakė: 

— Išprakaitavau sunkiausias vyno pagirias, tačiau mano galva tebėra ap- 
dujusi, riaugtelėjęs burnoje pajuntu bjaurias mėtas. Kaip gydytojas, vis dėl- 
to patikinu, kad šitaip jausdamasis žmogus bereik pervertina savo nusikal- 
timus, tardamasis jokiam padoriam Žmogui niekad į akis pažvelgti negalė- 
siąs. Išties, ką mes bloga padarėm - juk garbingiausias vyras tavo vietoj 
būtų taip pat pasielgęs. Kiek prisimenu, šokai ant stalo finikietišką šokį, 
rodydamas merginoms savo lavumą, bet šitaip vadai bei patarėjai iki tavęs 
elgdavosi ir tai jų šlovės nesumenkino. 

Aičiodamas iš gėdos užsidengiau rankomis veidą ir paprašiau: 

— Dėl švelniųjų deivių, Mikonai, neprimink man, ką dariau. Tokios nuo- 
taikos apniktas galiu pasikarti, nes dabar tamsaus mėnulio metas ir mane 
prie žemės slegia. Ir man nė kiek ne lengviau nuo minties, kad kiti girtom 
galvom dar blogiau elgiasi. Tačiau Dorėjas mano draugas, mudu turime jį 
gyvą ar mirusį susirasti ir jei jis miręs - sumokėti už jo garbės nemenkinan- 
tų laidotuvių laužą. 

Mikonas tarė: 

— Dorėjas - nenuspėjamas vyras ir ribotų minčių, - sumanūs kariai daž- 
nai būna tokie, jie taria, kad reikalus geriausia spręsti žudant. Jis gimęs kelti 
nietynes ir negailestaučiau, jei mums tektų surengti jam garbingą šermenų 
puotą. Tačiau manau, jog, jaunaties paveiktas, tu pernelyg skubi. Verčiau 
vyriškai eikime pasižiūrėti, kas nutiko, ir kartu, atsidėkodami už svetingu- 
mą, nuneškime deramą dovaną Tanakilei. 

Nudžiugęs atsakiau: 

— Esi išmintingiausias iš mano sutiktų vyrų, Mikonai, ir kaip draugas esi 
man brangesnis už Dorėją. Iš tiesų nesu godus ir nelabai man reikia bran- 
gių daiktų. Deivė Artemidė apsireiškė man kaip Hekatė ir, juodam šuniui 
po kojų lojant, anglinas šakes iškėlusi pažadėjo man, jog niekada neteks 
bijoti skurdo. Todėl padovanokime Tanakilei mano pasivogtąją dešimties 
minų aukso grandinę su akmenėliais. Nė pats gerai nesuprantu, kodėl, su- 
rašinėdamas grobį, įsikišau ją į užantį. Vis dėlto taip atsitiko — tikriausiai 
kad suminkštintume Tanakilės širdį. Turėkis savo auksinį sparnuotą gyvū- 
ną - tau tai malonus prisiminimas. 


Mikonas mano pasiūlymui paprieštaravo, tačiau matė, kad tokios nuo- 
taikos apniktas visai nejuokauju. Jis širdingai dėkojo. Pasiekę Himeros tur- 
gų išvydome, jog; prekyvietė lyg dieną - skaisčiai deglų nušviesta ir daugu- 
ma prekijų tebeprekiauja. Ten išgėrėme nedidelį odmaišį vyno, ir šitai ne- 
paprastai pakėlė prislėgtą mano dvasią. Užkandome aliejuje išlaikytos žu- 
vies ir gardžios pelenuotos Himeros duonos. 

Mums valgant ir geriant, kaip galingas vyras su savo palyda pasirodė 
Dionisijas, liepė užkurti vidur turgaus laužą ir dalijo prie jo bėgantiems 
žmonėms aukojimo mėsą bei vyną. Suskambo visokiausi instrumentai, Hi- 
meros moterys net mus papuošė vainikais. Tačiau nebuvome nusiteikę puoš- 
tis vainikais. Pakėlę dvasią išklupinėjome nakties tamsyje į vakarinį miesto 
galą, o kai dingome iš minios akių, aš nusiėmiau vainiką nuo galvos ir de- 
ramai nešiausi rankoje. 

Laimė, Tanakilės namų vartų laikiklyje dervos deglas tebesmilko. Ant- 
raip vargu ar būtume suradę jos namus, o iš deglo supratome, kad mūsų 
laukiama. Pastūmėme girgždančius vartus, įėjome į vidų, pakabinome prie- 
angyje ant sienos ginklus ir įžengėme į lempų apšviestą puotų menę. Cia 
ant minkštasuolio, alkūne į pagalvę pasirėmęs, drybsojo Dorėjas - kuo gy- 
viausias, tačiau rūškanu veidu ir apsitaisęs tokiais puikiais finikietiškais dra- 
bužiais, kad iš karto jo nepažinome. Priešais, ant minkštasuolio drybsojo 
Tanakilė - ji irgi atrodė apsiniaukusi, tarytum pernakt surukusi. Skruostai 
buvo įkritę, paakiai pajuodę, nors dažais ji mėgino pataisyti išvaizdą. Tarp 
minkštasuolių stovėjo staliukas bronzinėm kojom, ant jo - valgis ir pusė 
indo gelsvo atmiešto vyno. Nešvaros pėdsakų nebelikę, mozaikinės grin- 
dys išplautos, ąsočio šukės surinktos, namų dievas vėl pastatytas. 

— Oi, Tanakile, - paprašiau, - atleisk, kad pastarąją naktį pridarėme gė- 
dos ir namams žalos. Tavo vaišės buvo gausios ir mes, jūros išsekinti ir prie 
mėtų vyno nepratę nelaimėliai, tiek nepakėlėme. 

Tačiau Tanakilė, ranka dengdamasi burną, pažvelgė į Mikoną ir paklausė: 

— Ar tik nesi graikas gydytojas? Sakyk, ar galima padaryti naujus dantis 
vietoj prarastųjų? 

Mikonas atsakė: 

— Tai ne gydytojo, o veikiau išmoningo amatininko darbas. Melskis He- 
faistui*, jei nori. 

Pasibaisėjęs sušukau: 

— Brangioji mūsų šeimininke, ar mūsų draugas Dorėjas išmušė tau dantis? 

Dorėjas, paminėjęs protėvį, riebiai nusikeikė ir tarė: 

— Nekalbėk kvailysčių, Turmsai. 

Drebančia ranka jis dubenėliu pasisėmė vyno iš miešimo indo ir, varvin- 
damas per smakrą, išgėrė iki dugno. 


* Kalvystės globėjas. 

Tanakilė pasakė: 

— Dorėjas man nieko bloga nepadarė. Taigi neįžeidinėkite nepadoriais 
įtarinėjimais Dorėjo, kuris visais atžvilgiais su manimi elgėsi taip, kaip kil- 
mingos giminės vyras privalo elgtis su moterimi. 

Neapsakomai palengvėjusia širdimi tesuspėjau ištarti: „Tai gerai“, tačiau 
Dorėjas užėmė man burną ir nusikeikė: 

— Ar Hade* buvote, prakeiktieji nedraugai? Ko aš tampausi iš paskos, 
dangstau skydu kovoje savo draugus, jeigu jie palieka mane nelaimėje kaip 
tik tada, kai man jų labiausiai reikia. 

Tanakilė tarė: 

— Išties, kur slapstėtės? Baisiai kenčiu, nes neturiu kelių dantų. Buvau 
apie tai net užmiršusi, iki Dorėjas pastebėjo, kad aš, kaip moteris, kitokio 
trūkumo neturiu. Zinau, kad tirėnų gydytojai moka gaminti dantis iš dram- 
blio kaulo ir pritvirtina juos aukso kilpelėmis ten, kur jų anksčiau būta. Ir 
Kartaginoje dauguma vyrų liepia auksu aptaisyti dantis, puošiasi juos žyb- 
čiojančiais akmenėliais. Tačiau šitaip jie daro veikiau iš puikybės nei iš rei- 
kalo. Krūminiai dantys man nerūpi - juos gyvenimas visiems sudilina — 
juo geresnį maistą valgai, juo greičiau, todėl sugedę dantys tėra tik aukštos 
kilmės ženklas. Bet šitai manęs neguodžia, nes man trūksta kelių priekinių 
dantų. Dėl to prie Dorėjo akių drįstu kalbėti tik ranka prisidengusi burną. 

Dorėjas taip trenkė dailią taurę į stalą, kad ta suskilo, ir subliuvo: 

— Liaukis kalbėjusi apie savo dantis, mylimoji! Tave piktos jėgos apsėdu- 
sios, jei apie nieką kita negali kalbėti. Iš tikro man tavo dantys nerūpi. Tik 
užsiminiau apie juos, pabudęs vidudienį, beje, skaudama galva, ir pamatęs 
tave išsižiojusią gulint. Vien gera maniau sakydamas, jog tu, kaip moteris, 
kitokio trūkumo neturi. Dauguma tavo amžiaus moterų tikriausiai jau ši- 
tiek dantų nebeturi. 

Tanakilė taip paplūdo ašaromis, kad dažai išterliojo įkritusius skruostus, 
1r suaimanavo: 

- Taip, taip, dabar jau pradedi iškalbinėti dėl mano amžiaus, nors pasta- 
rąją naktį jo neklausei. Prisiekiu dalgiakirvių dievu, nepaprastai gailiuosi 
išvis tave sutikusi — užgaulioji mane esant pernelyg seną ir be perstogės 
pjauni dėl kelių trūkstamų dantų. 

Dorėjas pašoko ir išpampusiom smilkinių gyslom sušuko: 

— Nutilk, moterie! Daugiau šito nepakęsiu. Jei nesiliausi, užsidėsiu šar- 
vus, pasiimsiu kalaviją ir spruksiu iš čia. Tu būsi kalta, jei nejuokais įtūžęs 
nudėsiu kiekvieną po kojų pasipainiojusį Himeros gyventoją. Savo kalbo- 
mis varai mane iš proto. 

Jis susiėmė galvą ir sudejavo: 

— Draugai, draugai, kodėl mane palikote? Aš rimtai negaluoju. Galvą 


* Hadas - mirusiųjų karalystė. 


82 


kaip ugnimi degina, skauda pilvą, kūnas tarytum suknežintas. Visą dieną 
vėmiau, neįstengdamas sulaikyti pilve valgio, ir tik vakarop galėjau kiek 
prastų užkandžių sukrimsti, degančią gerklę vynu praskalauti. 

Mikonas sunerimo, pačiupinėjo jo galvą, nykščiu atvertė vokus ir apžiūrė- 
jo akis, dirstelėjo į gerklę ir delnu spustelėjo pilvą, klausdamas, ar skauda. 

Dorėjui aikčiojant Tanakilė užmiršo savo liūdesį, o aš, norėdamas nu- 
kreipti jos mintis, ištiesiau tą brangią grandinėlę kaip padėką jai už svetin- 
gumą, vildamasis ja atlyginti mūsų padarytą žalą. 

Tanakilė mielai priėmė grandinėlę ir užsikabino ją ant kaklo, maždaug 
taip pasakydama: 

— Nesu smulkmeniška moteris. Koks džiaugsmas Žmogui iš turto, jei jis 
negali draugams namuose puotų rengti! Jūsų sudaužytos taurės išties bu- 
vo puikaus darbo ir Atėnų amatininkai buvo pasirašę jų paveiksluose. Ta- 
čiau visi ąsočiai kada nors suduš, ir net namų dievą nemanau nusiminus, 
nes iš ankstaus ryto aprengiau jį naujais drabužiais ir smilkiau priešais jį 
brangius smilkalus. Sito reikėjo dėl jūsų paliktos nešvaros, bet visi vyrai 
tokie - buvau pasirengusi. Taigi jokios žalos aš nepatyriau ir gražią dovaną 
priimu tik nenorėdama jūsų įžeisti. Vienintelis nuostolis — tai, kad viena iš 
jus linksminusių merginų prarado žadą ir nebeprataria nė žodžio. Ar ją 
kaip nors išgąsdinote - ji taip išsekusi, kad brėkštant abi draugės turėjo ją 
namo nešti ir net tada ji buvo akis išvertusi. 

Mudu su Mikonu kaltai susižvalgėme, nes nė vienas gerai neprisimi- 
nėme, kas iš tikro nutiko. Mikonas manė, kad mergina turbūt išsigando 
mano ugningo ožio šokio, bet paaiškėjo, kad kalbama apie tą merginą, 
kurią Mikonas iš pat pradžių glėby išsinešė į sodą. Kiek prisiminėme, ji 
tikrai nesugrįžo iš sodo į puotų menę, o draugiškai ten su kitom dviem 
merginom žaidė pinigų ieškojimą šaltinyje, iki Mikonas, parėjęs iš sodo, 
užsimanė kalbėti apie dieviškus dalykus, todėl visai užmiršome žemišką- 
sias linksmybes. 

Mikonas teisinosi, kad nelaimingoji tikriausiai užmigo rasotoje žolėje ir 
jai visai užtino gerklė. Jis neprisiminė daręs merginai ką nors, kas jai galėjo 
atimti žadą, - veikiau priešingai. 

Tačiau Tanakilė tarė: 

- Liūdna, kad šitaip atsitiko —- jums gresia nešlovė, nes esate svetimšaliai. 
Himeros gyventojai prietaringi, o pirmasis gerą pavyzdį rodo mūsų valdo- 
vas Krinipas su branginamais kerėtojo daiktais. Ant manęs bei mano namų 
taip pat krinta šešėlis dėl šio nutikimo, nes visi žino, jog žmogus kalbos 
dovaną netikėtai praranda kerėtojo paveiktas, jeigu netyčia nėra įžeidęs 
kokio nors tuščiagarbio dievo. 

Mikonas susijaudino tarsi būdamas kaltas ir patikino: 

— Vienintelis dievas, kurį galėjome įžeisti - iš putos gimusioji, tačiau pri- 
siekiu jos stebuklinguoju diržu, kad tik garbstėme ją visokiais Achrajos Af- 
roditės aukų laive išmoktais būdais ir mergina - bent tuo metu - savo kal- 

bos dovanos neprarado, net pernelyg garsiai šaukė, todėl būgštavau, jog, 
susierzins kaimynai. 

Permąsčiusi tai, kas nutiko, Tanakilė pasakė: 

— Nekaltinu tavęs. Esi visais atžvilgiais švelnus ir geraširdis vyras. Jau 
nusiunčiau merginai atmokestį nuo jūsų, bet jos tėvai jaudinasi dėl to, kas 
nutiko, ir baiminasi, kad mergina, nebeatgavusi žado, neištekės. 

Dorėjas apmaudžiai pasakė per šiandieną išmokęs, kad nebylė žmona - 
tikrai geriausia dovana, kokią dievai galį duoti vyrui. Tarytum neišgirdusi 
Tanakilė tęsė: 

— Labai bijau, kad tie vargšai sikulai praras kantrybę dėl savo dukters 
kančios, kai ji žodžio negali ištarti ir akys jai vis išsiverčia. Jūs pražuvę, 
jeigu jie pasiskųs Krinipui, Krinipas — savotiškas tironas, nes saugo maža- 
turčius bei čionykščius sikulus kaip savo akį. Turtingųjų bei kilmingųjų ai- 
manoms jis kurčias kaip akmuo, o neturtėliui pasiskundus dėl patirtos ne- 
teisybės pašoka it blusos užpakalin įkąstas. 

Papurtęs galvą Dorėjas pasakė negalįs suprasti tokios valstybės ir tokio 
valdymo. Jo supratimu, čionykščiai sikulai —- tokie kaip Spartos heilotai, o 
Spartoje heilotą nužudyti - veikiau girtinas piliečio darbas nei nusikalti- 
mas. Tačiau Mikonas riktelėjo: 

— Ne apie politiką kalbėkim, Dorėjau, o apie tai, kas nutiko! Nors esu 
sumanus gydytojas, tikrai nežinau, kaip prakalbinti nebylę. Tai veikiau Žy- 
nio ar pranašo nei gydytojo užduotis, nors aš taip pat esu įšventintas. 

Tanakilė nusiuntė parvesti merginos, kad savo akimis pamatytume, kaip 
ji jaučiasi. Rūškanos smelkiami likome laukti. Pagaliau tėvo bei motinos 
vedama mergina atėjo ir man buvo sunku pakelti smerkiamus tų papras- 
tų Žmonių žvilgsnius, matyti merginą bergždžiai Žiojantis mūsų pasvei- 
kinti. 

Mikonas mėgino pasislėpti mums už nugarų, tačiau jį pamačiusi mergį- 
na ištrūko iš tėvų, pripuolė prie jo džiugiai mosuodama, atsiklaupusi pabu- 
čiavo jam rankas ir meiliai prisiglaudė jo delną prie skruosto. Mikonas nu- 
sigalavęs žvilgtelėjo į jos tėvus, pakėlė merginą nuo žemės ir draugiškai 
apkabino, pabučiuodamas į lūpas. Ir nieko daugiau nereikėjo. Mergina gį- 
liai įkvėpė ir prapliupo kalbėti, šaukė, verkė, juokėsi, tarškėjo be paliovos. 
Tėvai iš džiaugsmo plojo rankomis ir sikuliškai pasakė, kad nieko bloga 
nenutiko ir kad apžavai tikriausiai buvo atsitiktiniai. 

Laikydama Mikono ranką mergina tarškėjo, iki jos tėvai susidrovėjo i ir 
liepė jai užsičiaupti. Mikonas davė jiems saują sidabrinių, todėl jie džiaug- 
damiesi sėkme išėjo ir dukterį išsivedė. 

Kai šis liūdnas nutikimas taip gerai baigėsi, padėkojau Tanakilei už visą 
jos svetingumą ir tariau, kad mums turbūt jau reikia pasiieškoti mieste nuo- 
latinio būsto. Tanakilė persigando ir suskubo pasakyti: 

— Turbūt mano namas kuklus, ištaigingojoj Jonijoj esate pripratę prie ge- 
resnių sąlygų, nei mažytėje Himeroje galiu jums pasiūlyti. Bet jeigu mano 

namas jums ne per prastas, svečiuokitės pas mane kiek panorėję. Juo ilgiau 
pas mane viešėsite, juo didesnis man džiaugsmas, kad pakenčiate bjaurias 
švarples tarp mano dantų. 

Ji priekaištingai žvilgtelėjo į Dorėją, kuris teįstengė tik sunkiai atsidusti. 
Norėdama svariau patikinti ir įrodyti kvietusi mus visai ne dėl dovanų, ji 
puolė į vidinius kambarius, atidarė papuošalų dėžutę ir įteikė mums kiek- 
vienam po dovaną. Dorėjui ant nykščio užmovė aukso žiedą, Mikonui ji 
padovanojo vaškuotą lentelę dramblio kaulo rėmeliais, o man ant juostelės 
nešiojamą mėnulio akmenį, saugantį nuo pamišimo. 

Sios vertingos dovanos padėjo mums išsivaduoti iš Liūdesio. Greitai bė- 
ginėdama Tanakilė liepė pastatyti gretimai tris lovas ir pakloti minkštus 
čiužinius. Lovų kojos buvo varinės, dugnai - pintos geležies. Jos buvo 
tirėnų darbo. Atsigulėme ilsėtis ir tikriausiai būtume greitai užmigę, jeigu 
Dorėjas dūsaudamas ir vartydamasis nebūtų taip girgždinęs geležinio 1o- 
vos dugno. 

Galiausiai jis nusimetė apklotus ir riktelėjo, kad jis, kaip karys, prie minkš- 
tų čiužinių nepratęs ir mieliau gulįs ant kietos žemės, apsiklojęs skydu. Jis 
tamsyje išsigrabinėjo iš kambario ir išgirdome jį trankantis į skrynias, var- 
tant daiktus, kol kažkur spigiai riktelėjusi Tanakilė įžiebė lempą. Dorėjas 
liepė jai tuoj pat užgesinti šviesą, nes spartietis turįs tokį kelią rasti tamsyje, 
niekieno nematomas. Daugiau Dorėjo nebeišgirdome, jis mums nebetruk- 
dė ir naktį išmiegojome gerai. 

Įsikūrėme namuose kaip Tanakilės svečiai ir puikiai apsipratome. Kai pali- 
kome saugoti grobį už geležinių Krinipo lobyno durų, gyvenimas ėmė sru- 
venti lyg upė. Vienintelį nuostolį Dionisijas patyrė dėl to, kad neturėjo kan- 
trybės ganėtinai iškrauti laivo: pamanęs jį palengvėjus, gelbėdamas vėl puolė 
jį tempti į krantą. Tokia didžiulė buvo meistrų suręstų gervių jėga bei lynų 
patvarumas, kad laivas per vidurį perskilo. Tai buvo smagus reginys, Hi- 
meros gyventojai net po mėnesio vos paminėjus laivo tempimą į krantą 
prapliupdavo juoku. 

Taigi turėjome pakrantės mulvėje graibyti iš laivo pasklidusį grobį. Dar- 
bą pabaigus Dionisijas nesismulkino, - buvome laisvi kaip dangaus paukš- 
Čiai ir galėjome gyventi mieste kaip panorėję. 

Tačiau po kurio laiko Himeros gyventojai ėmė apmaudžiai dejuoti, kad 
viskam savas metas ir sava pabaiga. Todėl Krinipas turįs padaryti galą fo- 
kajiečių siautėjimui mieste. 

— Fokajiečiai painioja prigimtą mūsų dienos tvarką, - skundėsi jie. - Anks- 
Čiau, gaidžiams užgiedojus, keldavomės darbų dirbti. Dabar visuose na- 
muose iki pusiaudienio girdėti knarkimas, bet svečių žadinti nedrįstame, 

nes pažadinti iš miego jie įniršta. Pernelyg nevaržome savo žmonų ir duk- 
terų doros, tačiau kraujas užverda matant jas nuo ryto iki vakaro įsikibu- 
sias į jūrininkų barzdas arba meiliai ieškančias jų galvose utėlių. Kas dedasi 
naktimis - gėda net pasakoti. 

Krinipas pašoko nuo paprasto medinio krėslo, kurio pasostė buvo nu- 
pinta iš nelaimingo jo pirmtako odos, pešiojo retą barzdą ir niršiai apsižval- 
gęs kreipėsi į žmones: 

— Laiku atėjote, piliečiai, - kaip tik laikiau rankose požemio dvasių talis- 
manus, kurių kilmės negaliu niekam pasakyti. Iš jų perskaičiau apie Hime- 
rai gresiantį pavojų, o Sirakūzuose apsilankę mano žvalgai patvirtino, jog 
tai tiesa. Todėl, atsidėkojant už mūsų svetingumą, liepsiu Dionisijui su sa- 
vo jūrininkais trimis uolektimis paaukštinti mūsų miesto mūrus. Manau, 
kad Sirakūzai, išgirdę Himeros mūrus per žiemą pakilus trimis uolektimis, 
verčiau trauks užkariauti kurio kito miesto. 

Dionisijas nelabai tikėjo Krinipo talismanais, tačiau pats suprato, jog šiam 
šurmuliui nesiliovus jūrininkai pavirs nesutramdoma banda. Būdami triukš- 
mingį, jie vaidydavosi ir būriais mušdavosi tarp savęs: vieno laivo vyrai su 
kito laivo vyrais, priešvėjinės pusės irklininkai —- šu pavėjinės pusės irkli- 
ninkais ir šiaip — bet kokia dingstimi statydavo galvose gumbus vienas ki- 
tam, žaizdodavo vienas kitą kalavijais. 

Taigi Dionisijas skubiai atsakė: 

— Tavo planas puikus, valdove Krinipai. Patikinu, kad drausmingi mano 
vyrai mielai pasidarbuos aukštindami šio draugingo miesto mūrus. Tik pa- 
sakyk: tardamas — tris uolektis, turi galvoje graikišką ar finikietišką uolekį? 

Krinipas buvo gudrus vyras, todėl iš pusės žodžio suprato užuominą, 
meiliai žvilgtelėjo į Dionisiją ir paaiškino: 

— Patinki man, Dionisijau, bet aišku, kad turiu galvoje finikietišką, o ne 
graikišką uolektį. Vien iš pagarbos savo sąjungininkams kartaginiečiams 
turiu matuoti mūrus finikietiška uolektimi. 

Dionisijas persiplėšė marškinius ir pešdamasis barzdą savo vyrams su- 

šuko: 
„ - Girdite, kaip tas niekingas tironas žeidžia mūsų, Jonijos vyrų, garbę? 
Žinoma, paaukštinsime Himeros mūrus trimis graikiškomis uolektimis — 
tai teisinga ir suprantama, bet nė per pirštą daugiau! Ne, Krinipai, ne, ko- 
voję už Jonijos laisvę ir vien iš meilės laisvei atidavę savo gimtąjį miestą, 
dabar nenusileisime. Ne persiška uolektis, ne egiptietiška, ne finikietiška, o 
tik graikiška uolektis tebūnie mums matu! Argi ne taip, brangieji gentai- 
niai, ištikimieji mano draugai? 

Jo vyrai suriaumojo, o nekantriausieji puolė parsinešti ginklų iš namų, 
kuriuose buvo įsikūrę. 

— Graikiška uolektis, graikiška uolektis! - kaukė jie gerai žinodami, kad 
graikiška uolektis per tris pirštus trumpesnė už finikietišką. Randuoti Krini- 
po tvarkos sergėtojai bergždžiai lazdomis kelią kirto - prasiveržę prie Kri- 
nipo, jie vos nenuvertė garsiojo sosto. 

Krinipas patenkintas atsistojo už savo krėslo ir pradėjo ugningas dery- 
bas su Dionisiju, tačiau turėjo nusileisti - matu naudoti graikišką uolektį, 
todėl Dionisijo vyrai, tarpusavio kivirčius užmiršę, staugė iš džiaugsmo ir 
glėbesčiavosi tarytum didžiulę pergalę iškovoję. Sitaip Dionisijas pasiekė, 
kad jie savo noru visą žiemą dirbtų sunkų vergišką darbą, aukštindami 
Himeros mūrus trimis uolektimis, - jei tik tos uolektys bus graikiškos. 

Užbaigęs šį reikalą Krinipas nurodė - tiek saviems Himeros gyvento- 
jams, tiek svetimšaliams —- po saulėlydžio būti savo būstuose, o keltis gai- 
džiams užgiedojus. Nakties metu sutiktas gatvėje turėsiąs sumokėti bau- 
dą į valstybės iždą arba atsidurs ant baslio, jeigu nepasiteisins vedęs pri- 
buvėją gimdyvei, netikėta liga arba tam tikrų dievų apeigomis skirtingu 
mėnulio metu. Užkluptas po gaidžio giesmės miegąs pirmą kartą išsipirks 
bauda, antrą kartą atsidurs ant baslio, o trečią kartą bus ištremtas iš Hi- 
meros. Nemanau, kad koks nors tironas buvo paskelbęs savo piliečiams 
žiauresnį įstatymą. 

Vis dėlto Dorėjui, Mikonui ir man Dionisijas neliepė statyti mūrų, nes 
sąmyšio mieste nekėlėme. Tanakilės namuose galėjome gyventi kaip pano- 
rėję, o man Krinipas padarė išimtį - leido klajoti naktį po miestą, ypač pil- 
načiai šviečiant, nes pilnaties naktimis mane smelkdavo nerimas. 

Tačiau neilgai pagyvenus Tanakilės namuose tie abu sikulai - vyras su 
žmona — vėl atsivedė dukterį. Mergina buvo nusilpusi, sumenkusi, akys 
klejojo. Tie dori žmonės tarė: 

— Mums labai gėda, kad šitaip turime jus trukdyti, kilmingieji svetimša- 
liai. Bet mūsų duktė iš tikro užkeikta. Vos parsigavusi namo, ji neteko žado 
ir daugiau nepratarė nė žodžio. Išvydę, kaip staiga čia atgavo kalbos dova- 
ną, pamanėme ją tik aikštijantis. Tačiau bergždžiai plakėme, talžėme an- 
tausius ir tąsėme už plaukų. Ji nė necyptelėjo. - Teisindamiesi jie dar pri- 
dūrė: - Nėmaž nenorime jūsų apkaltinti kerėjimu, vis dėlto tikrai keista, 
kaip lengvai, tik pabučiavęs, tas graikas gydytojas išjudino jos liežuvį. Te- 
gul vėl pamėgina - pažiūrėsime, kas bus. 

Karštai paprieštaravęs Mikonas pasakė, kad viskam savas metas ir kad 
jis nesutinkąs bučiuoti moters, svarstydamas dieviškus dalykus, nes tai pai- 
nioja mintis. 

Tačiau Tanakilė ir Dorėjas ėmė įtarinėti, jog vis dėlto jis — tyčiomis ar 
netyčiomis — supančiojo merginą, ir pareikalavo, kad jis priglaustų lūpas 
prie merginos lūpų. Iš pradžių nieko nenutiko, bet kiek palaikęs merginą 
glėbyje Mikonas paraudo ir ėmė daug aistringiau ją bučiuoti. Ištrūkusi iš jo 
glėbio mergina prapliupo kalbėti, verkė, juokėsi ir bučiavo Mikonui rankas, 
gyvai aiškindama niekaip negalėjusi įveikti apžavų. Jai būnant namie, be 
Mikono, jos gerklė išbrinkusi ir ji negalėjusi pajudinti liežuvio. Todėl ji pra- 
šė ir maldavo, kad jai leistų likti pas Mikoną. 

Mikonas subarė ją tardamas, jog apie tai negali būti nė kalbos. Jos tėvai 
taip pat griežtai paprieštaravo sakydami, kad mergina, atgavusi gamtos 

dovaną, privalo grįžti namo ir pagelbėti namų ruošoje. Niekas jai nedrau- 
džiąs retkarčiais padainuoti, pašokti svetimšaliams ir užsidirbti didesnį kraitį, 
tačiau negali būti nė kalbos, kad ji persikeltų į svetimus namus ir gyventų 
su svetimšaliu. Padori mergina šitaip netenka garbės, laikoma lengvabūde, 
todėl joks garbingas žmogus nebenorės jos vesti. 

Mergina įniršo ir suriko negalinti gyventi be Mikono. Ją ėmė tampyti 
traukuliai, be nuovokos ji krito ant grindų ir neatsigavo, nors tėvas talžė jai 
skruostus, Tanakilė šliūkštelėjo ąsotį šalto vandens ant galvos, o motina 
plaukų smeigtuku badė šlaunį. Įdūrus net kraujas neištryško, todėl išsigan- 
dome ją mirus. 

Tačiau, Mikonui pasilenkus jos paglostyti, mergina ėmė rodyti gyvybės 
ženklų, veidas atgavo spalvą, ji atsisėdo, apsižvalgė ir nustebusi paklausė: 

— Kur aš, kas nutiko? 

Mikonas tarė: 

- Tai rimta. Jei mergina nuo vaikystės būtų deramai lavinta, būtų galėju- 
si tapti pitija ir aiškiarege. Stebiuosi, kad ne iškart tai supratau, nors mano 
akys moka įžiūrėti požymius. 

Pasakiau, jog susitikdamas su mergina Mikonas buvo pernelyg girtas 
pamatyti kokios nors ligos požymius. Merginos tėvai taip pat tvirtino, kad 
ji ligi šiol nesiskyrusi nuo kitų merginų, tik greičiau susisielodavusi. Neju- 
čia Mikonas tuo, kas nutiko, susidomėjo kaip gydytojas ir pasiūlė tėvams 
išsivesti dukterį, norėdamas pamatyti, ar ši vėl neteks žado. Vos išėję į gat- 
vę jie sugrįžo ir patvirtino, kad už vartų duktė nebeišgalėjo žmoniško žo- 
džio ištarti. 

Mikonas surimtėjo, pasikvietė mudu su Dorėju ir pasakė: 

- Jau seniai įtariau, kad mus veda nematomieji. Turėjau numanyti iš 
balandžio plunksnos, rodžiusios į šį namą kelią. Pakliuvome į Afroditės raiz- 
gus. Si mergina mano kelyje - tik Afroditės kilpa man supančioti. Pagaliau 
po visų klajonių galiu netrikdomas mąstyti ir kaip tik buvau prie dieviškojo 
suvokimo slenksčio, o auksaplaukė nepakenčia, kai vyras galvoja ne apie 
jos srities dalykus. Jei liepsime merginai išeiti ir ji liks nebylė, suerzinsime 
visą miestą ir šitaip — Krinipą. Ką darysime? 

Mudu su Dorėju vienu balsu atsakėme, kad geriau bus, jei jis kalbės apie 
save, nes mudu su tuo nesusiję. Pats Mikonas girtas nusivedęs merginą į 
sodą ir tikrai jai kažką padaręs - tai, ko nederėję jautriai merginai daryti, 
todėl ji galinti galvoti tik apie Mikoną. 

- Viskas paprasta, - baigiau. - Jokių dieviškų paaiškinimų čia nereikia. 

Įsižeidęs Mikonas tarė: 

— Nemėgink nusiversti sau nuo sprando kaltės, Turmsai. Tu neprašomas 
tą baltą akmenį man į delną įspraudei, tu mane į šitą namą atvedei, todėl 
man teko susitikti su ta prakeikta mergina. Afroditė šiame name paspendė 
pinkles. Šitai žino ir Dorėjas. Antraip nebūtų į senos bobos glėbį puolęs. 

Sugriežęs dantimis Dorėjas atkirto: 

- Tanakilė išmintinga ir neprietaringa moteris. Be reikalo perdedi jos 
amžių. Išties negaliu suprasti tavęs, Mikonai, ir Turmso, jei vien geismo 
pagauti galite prastakilmes merginas liesti. Dabar patys matote, kokių san- 
kirčių šitai sukelia. Tanakilė puiki moteris - net nesvajojau prašyti daugiau, 
nei galiu gauti. 

Mikonas pasakė: 

— Tebūnie, kaip yra, Blaškaisi auksiniame tinkle, pats šito nežinodamas. 
Aš irgi esu į jį Įsipainiojęs. Tačiau tu, Turmsai! Tavęs man gaila. Tave ji 
pasirinko. Mus ji tik erzina, norėdama įrodyti tau savo galią, bet nė nedrįs- 
tu įsivaizduoti, kokius baisius žabangus ji tau paspendė. 

— Sapnuoji vidury dienos, Mikonai, - rėžiau išdidžiai. - Perdedi deivės 
galią. Mielai priimu jos dovanas, mėgaujuosi jos draugyste, tačiau jos ga- 
liai tikrai neketinu paklusti. Jūs abu turite kažkokią kliaudą, jei leidžiate 
tai lengvabūdei deivei palaužti valią. Šiuo atžvilgiu esu už jus pranašes- 
nis ir stipresnis. 

Ištaręs tuos beprasmius žodžius staiga užsidengiau ranka burną, nes tai 
buvo atviras iššūkis iš putos gimusiajai, ir nesuvokiu, kodėl šitai pasakiau. 
Nemokėdami patarti ar padėti Mikonui, grįžome prie kitų. Mergina dar 
labiau užsispyrė ir prisiekė, jog vieną rytą rasime ją negyvą kabančią ant 
vartų deglo laikiklio. Paskui, jei gebėsime, turėsime pasiaiškinti žmonėms 
bei Krinipui, kaip ir kodėl šitaip nutiko. 

Dėl jos grasinimų atsidūrėme keblioje padėtyje. Mikonui pakyrėjo bergž- 
džias kivirčas ir jis galų gale pasiūlė: 

— Tebūnie - pasiimsiu merginą, nusipirksiu ją sau už vergę, jei pasiten- 
kinsite pusėtina kaina. Pernelyg daug už ją negaliu mokėti, nes esu tik 
vargšas klajojantis gydytojas. Taip pat prisiminkite, jog, šitai nutinka pačios 
merginos, O ne mano V 

Merginos tėvai pasibaisėję susižvalgė ir taip puolė kumščiais Mikoną, 
kad vos įstengėme juos atplėšti. 

— Kaip galime parduoti savo vaiką į verges! - šaukė jie. - Esame laisvi 
sikulai ir tikri savo krašto žemdirbiai — taip kaip Eriko žemės sikanai. 

— Ko tada norite? - nusikamavęs galų gale paklausė Mikonas. 

Ateidami merginos tėvai tikriausiai šito nežinojo, tačiau pokalbis ir mer- 
ginos elgesys nuskaidrino jų mintis. Jie sušuko: 

— Turi ją vesti, svetimšali, nors dukteris už svetimųjų nenoriai tekiname! 
Pats užkerėjai ją, todėl kaltink tiktai save. Sikulų papročiu duosime dukte- 
riai kraitį - gausesnį, nei manai, nes ji pati užsidirbo, o ir mes nesame tokie 
mažaturčiai, kaip atrodo. 

Raudamasis plaukus Mikonas šaukė: 

- Tai nepakeliama ir neteisinga, tai tik deivės įnoris atitolinti mano min- 
tis nuo dieviškų dalykų! Koks vyras, gavęs žmoną, gebės protingai mąstyti 
apie ką kita nei kasdienos rūpestį? 

Grąžydama rankas, mergina pasakė trokštanti verčiau būti mirusi nei 

sukelti tokį Mikono apmaudą. Tėvai sugriebė jos ranką, jėga įbruko ją Mi- 
konui į delną ir pasakė: 

— Ji vardu Ahura. 

Jiems savo keista kalba ištarus merginos vardą Mikonas staiga susigriebė 
už galvos ir sušuko: 

— Aura, jeigu ji išties vardu Aura, tai nieko nebegalėsime padaryti! Tai 
deivės išdaiga. Juk Aura buvo greita lyg vėjas Artemidės medžioklės drau- 
gė. Dionisas ją įsimylėjo, tačiau vikresnė už jį mergina visada pasprukda- 
vo, iki Afroditė atėmė protą, ir šitokia ji atsidavė Dionisui. Juk ir Dionisas 
čia prisidėjo, nes pasigėrėme, o ši jautri mergina tikriausiai visai nebūtų 
pasidavusi mano valiai, jeigu Afroditė jos nebūtų apkvailinusi. Vardas - tai 
pranašystė. Pakliuvau į spąstus ir nebegaliu iš jų išsivaduoti. 

Nepasakyčiau, kad labai apsidžiaugėme šiuo sprendimu, bet nieko kita 
negalėjome padaryti, jei nenorėjome susikirsti su miesto gyventojais. Buvo 
sutarta vestuvių diena ir sikulų name, tarp galvijų ir ožių, dainomis ir šo- 
kiais atšventėme vestuves. Rodydamiesi kaimynams tėvai išdėliojo kraitį, 
pripjovė, prikepė, privirė ir pričirškino tiek, kad visiems sočiai pakako, ir 
įsigalėjo visuotinė linksmybė. Kai pagaliau jie, savo papročiu paaukoję ba- 
landį, ištepė jo krauju nuotakos bei jaunikio drabužius, užgrojo visi instru- 
mentai, atnešė tokią gausybę vyno, kad jaučiams maurojant ir vištoms ku- 
dakuojant net aš įsimaniau sušokti ožio šokį ir labai tiems paprastiems žem- 
dirbiams patikau. Tačiau saulei leidžiantis, paklusdami naujajam Krinipo 
įstatymui, privalėjome grįžti į namus ir kartu išsivedėme Aurą. 

Prieš vestuves Mikonas buvo nusiminęs ir galvojo, kad jam turbūt reikia 
įsigyti savo namą, pasikabinti ant varčios lazdą su gyvate ir likus Himeroje 
verstis gydytojo amatu. Bet Tanakilė nenorėjo apie tai nė girdėti. Per vestu- 
ves Mikonas atsigavo, pagyvėjo — tikriausiai ir vynas padėjo, - nes jis pir- 
mas priminė, kad turime suspėti į Tanakilės namus. Ryte gaidžiams užgie- 
dojus gerokai pavargome, kol jį pabudinome. Ir dar ilgai Mikonas neįkyrė- 
jo man kalbomis apie dieviškus dalykus. 

Taigi šitaip nepasisekė Mikonui, tačiau iš to turėjau naudos - galėjau iš- 
mokti sikuliškai. O Tanakilė mane mielai mokė taisyklingos Kartaginos fi- 
nikiečių kalbos. Ji siekė savų tikslų, bet jos dėka daug sužinojau apie Karta- 
ginos papročius ir įstatymus, prekybą, žygius bei dievus. 

lais, nes visi jie, versdamiesi prekyba ir tarp savęs bendraudami, šnekėjosi 
paprasta mišria kalba, pusiau graikų, pusiau finikiečių - skolintais visų kal- 
bų žodžiais. Tiesa, graikas niekada neištars keistų finikietiškų gomurinių 
garsų. Jonijoje buvau papratęs niekinamai sakyti, jog finikiečiai kranksi kaip 

varnos. Himeroje, savo nuostabai, išgirdau, jog kartaginiečiai sako graikus 
kaip varnus kranksint. 

Aura greitai išmoko graikiškai ir Mikonaš vos po mėnesio sklandžiai si- 
kuliškai šnekučiavosi su savo uošviais - nėra geresnio kalbos mokytojo už 
moterį vyrui ir vyrą moteriai, kai jiedu gyvena drauge. Santuokoje šitaip 
atsitinka dar dėl to, kad vyrui ir žmonai, norint pasibarti, reikia mokėti vie- 
nam kito kalbą. 

Tačiau Dorėjas niekino svetimą kalbą ir kalbėjo tik sava. 

— Kur beeičiau, nešuosi savąją kalbą, - sakė jis. - Kas jos nesupranta ir 
nenori suprasti — tik sau bloga daro. 

Kai nusipelnėme Auros pasitikėjimą, ji išsivedė mus į žygį po miesto 
apylinkes - miškus bei kalnus, ir parodė mums šventuosius šaltinius, me- 
džius bei akmenis, kur sikulai, nenorėdami įžeisti požemio dvasių, tebeau- 
kojo kuklias aukas, nors mieste garbino graikų dievus. Patikliai rodydama 
tas šventas vietas, kurių svetimšalis nė nepastebėtų, Aura sakė: 

— Kai liečiu šitą šventą akmenį, rodos, kūną dilgčioja. Kai uždedu delną 
ant šio akmens gumbo, ranka suglemba. Žvelgdama į savo atvaizdą šiame 
šaltinyje, rodos, grimztu į sapną ir manęs nebėra. 

Drauge klajodamas, savo nuostabai, pradėjau justi, kad priartėjom prie 
kurios nors seniausiai sikulų garbinamos vietos. Laikydamas Aurą už ran- 
kos, staiga sakydavau: 

— Cia ta vieta. Tas medis. Tas šaltinis. 

Iš kur tai žinojau - negaliu paaiškinti. Retkarčiais Aura mėgindavo mane 
apgauti: 

— Ne, ne, klysti, eikime toliau. 

Tačiau paskui ją neidavau ir ji sugrįžusi turėdavo pripažinti, jog; atspėjau. 

Netrukus man nebereikėjo Auros rankos, o jai mostelėjus į kurią nors 
pusę, žengdavau toli pirm kitų ir pats tardavau sustojęs: 

— Čia jaučiu galią. Tai šventa vieta. 

Mikonas tvirtino, kad šį mano gebėjimą vienaip ar kitaip lėmė Aura ir 
kad be jos šventųjų sikulų vietų nerasčiau. Todėl leidausi klajoti vienas ir 
retkarčiais pajusdavau - silpniau ar stipriau - radęs sikulų garbinamą po- 
žemio dvasių buveinę. Juo tuštesnė mano galva būdavo, juo greičiau pa- 
jusdavau galią ir prie jos artėdavau - apsukui, lankstais; ji tai silpnėdavo, 
tai vėl stiprėdavo, kol suvirpindavo kūną ir priversdavo sušukti: 

— Požemio dvasia, kas tu bebūtum - suradau tave! 

Ta pajauta nebuvo nemaloni - veikiau svaigiai palaiminga, - rodės, po- 
žemio dvasios man prielankios. Tik kartą tolimame kalno slėnyje užėjau 
uolingą įklonį, kur priešiška galia į mane taip piktai dvelktelėjo, kad, rodės, 
nepramušama siena iškilo. Kai paaiškinau, kur ta vieta, Aura papasakojo, 
jog kadaise, seniai seniai, Himeros įkūrimo laikais, sikulai surengė ten pa- 
salą, iki paskutinio vyro išžudė visą būrį ir jų nepalaidojo - kūnus sumetė 

įklonin. Paskui daugybė sikulų prie tos vietos suklupdavo, nusilauždavo 
koją arba išsisukdavo sąnarį, kol visi ėmė to įklonio lenktis. 

Apie mano gebėjimą Mikonas pasakė: 

— Juk vos pamatęs tave supratau, kad esi iš grįžusiųjų. Būtų geriau, jei 
įsišventintum - tuomet galėtum iškart pereiti prie slaptų įšventintųjų tradi- 
cijų ir tau nereikėtų pačiam klaidinėti į pažinimą, prieš kurį prigimtinis protas 
maištauja, bet kuriam kada nors vis tiek paklusi. Tavo gebėjimas gali būti ir 
pavojingas. Gali susisaistyti su požemio dvasiomis ir pasiduoti jų galiai. 
Daugybė vyrų dėl menkniekio išėjo iš galvos ir apsiputoję paskutinį kvapą 
išleido. Jeigu nenori įsišventinti, verčiau ugdyk gebėjimą ieškodamas po- 
dirvio šaltinių bei rūdingų gyslų, o ne požemio dvasių buveinių. 

Nirčiai atsakiau: 

— Leisk man žaisti taip, kaip aš noriu, nes kol kas visa tai tik juokai, kurie 
mane patį stulbina. 

Himeroje buvo tirėnų prekybos namai, kuriuose pardavinėjo geležinius 
daiktus ir nepaprastai dailaus darbo aukso papuošalus. Dionisijas liepė man 
susidraugauti su prekybos namų tirėnais, kad slapčia surinkčiau žinių apie 
jūrą, per kurią turėsime plaukti į Masiliją. Tačiau nežinia kodėl vangsčiausi 
tų mažakalbių keistais veidais vyrų, jie nesiderėdavo ir nemalė liežuviu 
kaip graikai, verčiau nurungdami parduodamų prekių ypatumu. Išgirdus 
juos sava kalba šnekantis man pasirodė, tarsi sapne būčiau ją girdėjęs ir 
viską galėčiau suprasti, jei tik kažkokį nesuvokiamą slenkstį peržengčiau. 

Paklausinėjus Himeros gyventojų apie tirėnus bei jų papročius, visi per 
kits kitą puolė aiškinti, jog tirėnai — žiauri ir malonumų geidžianti tauta. 
Tokie pasileidę ir tokių patvirkusių įpročių, kad net kilmingos moterys jų 
puotose geriančios ant vieno minkštasuolio su vyrais. Jūroje jie šiurpūs prie- 
šininkai ir iš visų tautų sumaniausi geležies kalėjai. Jie esą pirmieji sugalvo- 
jo inkarą ir karo laivo pirmagalio daužiklį. Patys save jie vadina rasenais, o 
kovojančios Italijos tautos juos vadina etruskais. 

Neįstengdamas suprasti savo priešiškumo, galų gale ryžtingai nuėjau į 
jų prekybos namus. Tačiau vos įkėlęs koją į kiemą pasijutau tarsi svetimų 
dievų supamas. Rodės, dangus apsiblausė, sudrebėjo žemė. Vis dėlto atsi- 
sėdau į pirklių pasiūlytą krėslą ir ėmiau derėtis dėl dailiai nukaltos laibako- 
jės smilkyklės. Kai apžiūrėjau kitus daiktus, iš vidinių kambarių atėjo jų 
vyresnysis, jo apvalainos akys, tiesi nosis ir pailgas veidas man pasirodė 
pažįstamas. Jis įsakmiai mostelėjo kitiems išeiti iš kambario, nusišypsojo ir 
pasakė man kelis žodžius sava kalba. Papurtęs galvą darkia miesto šnekta 
paaiškinau nesuprantąs. Puikia graikų kalba jis paklausė: 

— Ar išties nesupranti, ar tik apsimeti? Gal turi dėtis graiku dėl tam tikrų 
priežasčių, kurių nežinau ir, kaip paprastas pirklys, net nenoriu žinoti? Tik- 
riausiai ir pats nutuoki, kad, mūsiškai susišukavusį, nusiskutusį barzdą ir 
apsitaisiusį mūsų drabužiais, tave bet kur etrusku palaikytų? 

Staiga suvokiau, iš kur pažįstu jo veidą. Panašias akis ir raukšlę tarpua- 

kyje, tiesią nosį ir plačias lūpas matau žvelgdamas į veidrodį. Tačiau pasi- 
sakiau esąs iš Efeso — iš Jonijos pabėgėlių ir juokomis tariau: 

— Man rodos, šukuosena ir drabužių kirpimas kuria žmogų. Įvairių tau- 
tų dievai skiriasi vienas nuo kito taip pat labiau drabužiais nei veidais. 
Man nėra ko abejoti savo jonėniška kilme, bet tavo užuominos neužmir- 
šiu. Taigi papasakok man, kas jūs per tauta - etruskai, apie kuriuos daug 
bloga kalbama. 

Jis papasakojo: 

— Turime dvylika susijungusių miestų, tačiau kiekvienas miestas turi sa- 
vo papročius, savo įstatymus ir savo valdymą - nesame įsipareigoję laikytis 
vienas kito papročių. Turime dvylika šypsančių dievų ir dvylika pasaulio 
šalių ateičiai spėti, dvylika paukščių ir dvylika kepenų juostų, lemiančių 
mūsų gyvenimą. Delnuose turime po dvylika linijų ir į dvylika tarpsnių 
dalijamas mūsų gyvenimas. Ką dar nori sužinoti? 

Dygiai atsakiau: 

- Jonijoje mes taip pat turime dvylika susijungusių miestų, kovojančių su 
dvylika perso satrapų. Dvylika kovų laimėjome. Ir mes, graikai, turime dvyli- 
ka dangiškųjų ir dvylika požemio dievų. Tačiau nesu pitagorininkas ir nesi- 
ginčiju dėl skaičių. Verčiau papasakok man ką nors apie buitį bei papročius. 

Jis tarė: 

— Mes, etruskai, žinome daugiau, nei dauguma mano, bet mokame tylė- 
ti. Ir apie jūros karą bei jūsų žygį Žinau tai, kas tau ir tavo vadui Dionisijui 
nenaudinga, bet nebijok — mūsų, etruskų, valdžios jūroje dar "nepažeidėte. 
sų sąjungininkai, todėl etruskų laivas plaukia per Kartaginos vandenis taip 
pat saugiai kaip Kartaginos laivas per mūsų vandenis. Graikams irgi esame 
pakantūs, o kadaise leidome jiems įkurti Pestą ir Kumus Italijoje, mūsų 
jūros pakrantėje. Mūsų pakrantės miestuose gyvena graikų pirklių ir ama- 
tininkų, į kapus dedame graikiškas vazas. Mielai pritaikome naudingiau- 
sius kitų tautų išradimus ir parduodame geriausius savo gaminius. Tačiau 
žinių kitoms tautoms neparduodame. Jeigu jau prakalbome apie prekybą - 
ar jau susitarei dėl tos smilkyklės kainos? 

Paaiškinau, kad dar ganėtinai nepasilygau, bet tuoj pat pridūriau: 

— Ne todėl, kad noriu lygtis, tačiau bendraudamas su graikais bei finikie- 
čiais pastebėjau, kad lygdamiesi prekijai patiria daugiau džiaugsmo nei par- 
duodami ir kad tikras prekijas skaudžiai įsižeidžia, jei jo pasiūlyta kaina iš 
karto tinka. Tokius pirkėjus jie laiko avingalviais arba mano juos puikuo- 
jantis turtais, kokių jis neturi. 

Etruskas atsakė: 

— Gausi smilkyklę veltui. Padovanosiu ją tau. 

Susvyravęs paklausiau: 

— Kodėl turėtum ją man dovanoti, juolab kad nežinau, ar turėsiu tinka- 
mą dovaną tau? 

Jis staiga surimtėjo, nunarino galvą, kairiąja ranka užsidengė akis ir, pa- 
kėlęs dešiniąją, tarė: 

— Dėl tavo veido ją tau dovanoju, jokios dovanos sau neprašydamas. 
Tačiau džiaugčiausi, jei sutiktum su manim išgerti dubenėlį vyno ir valan- 
dėlę pailsėti lovoje. 

Neteisingai supratęs jo žodžius griežtai atsisakiau: 

— Nors esu jonėnas, šituo neužsiimu. 

Supratęs, ką pamaniau, jis labai įsižeidė ir pasakė: 

— Ne, ne, šioje srityje mes, etruskai, tikrai jūsų, graikų, nemėgdžiojame. 
Nėmaž nebijok. Nedrįsčiau nė pirštu tavęs paliesti, kas tu bebūtum! 

Šitai jis pasakė taip reikšmingai, kad mano sielą staiga užliejo ilgesys. Jau 
nebejaučiau jam priešiškumo, atvirkščiai - ėmiau pasikliauti šiuo nepažįs- 
tamuoju. 

— Taigi kas aš esu? — paklausiau. - Iš kur žmogus gali žinoti, kas jis? Juk 
visi nešiojamės savyje kitą, nepažįstamą save, kuris nelauktai mus apstulbi- 
na, priversdamas daryti tai, ko nenorime. 

Tiriamai šypsodamas, jis pažvelgė į mane apvalainomis akimis ir paprieš- 
taravo: 

— Ne visi. Tikrai ne visi. Juk didžioji dalis žmonių tėra gyvuliai, kuriuos 
nugena pagirdyti prie upės ir pargena atgal į ganyklą. 

Nepaprasto liūdesio smelkiamas pasakiau: 

— Pavydėtinas ir geriausias likimas žmogaus, susitaikančio su savo dalia. 
Pavydėtinas taip pat likimas žmogaus, kuris su savo dalia ne susitaiko, o 
ima siekti to, ką gali pasiekti. Jei geisčiau valdžios — pasiekčiau ją. Jei geis- 
čiau turto — susikraučiau turtus. Jei geisčiau malonumų — visokeriopai jų 
siekčiau. Tiesa, net tuomet nuolat jausčiau nepasitenkinimą, nes valdžio- 
troškai galios niekada negana. Turtuoliui niekada negana turtų - jis nepa- 
liauja jų siekęs. Malonumai tik dar labiau sustiprina Žmogaus geismą, iki 
tas geismas keisčiausiais būdais iššvaistomas. Bet mane, nesusitaikiusį, pir- 
myn vestų spindintis tikslas, kurį žmogus gali pasiekti. Tačiau man atrodo, 
kad siekiu nepasiekiamo. 

— Bet tariesi pasieksiąs? - paklausė jis. 

— Nežinau, - prisipažinau. - Savo motiną tik sapne mačiau, tėvą man 
atstojo apmaudus išminčius, žaibas mane pagimdė po medžiu už Efeso, o 
Efeso Artemidė mane išgelbėjo, kai piemenys norėjo akmenimis užmėtyti. 

Jis vėl kaire ranka užsidengė akis, nunarino galvą ir pakėlė dešinę ranką 
tarsi mane sveikindamas. Tačiau nepratarė nė žodžio ir aš pasigailėjau bergž- 
džiai šitiek apie save visiškai svetimam pripasakojęs. Jis nusivedė mane į ma- 
žą puotų menę, pats atnešė ąsoų vyno, supylė jį į juodą miešimo indą ir 
gaiviu vandeniu atmiešė. Kambarį užtvindė svaigus našlaičių kvapas. 

Nuliejęs iš dubenėlio šlakelį gėrimo ant grindų, jis tarė: 

— Geriu už deivę. Jos galvą puošia diadema. Jos ženklas - gebenės lapas. 
Tai mūrų deivė, tačiau kūno mūrai prieš ją neatsilaiko. 

Jis iškilmingai išgėrė taurę iki dugno. Paklausiau: 

— Apie kokią deivę kalbi? 

Jis atsakė: 

— Apie Turanę*. 

— Tokios deivės nežinau, - tarstelėjau. 

Jis nieko neatsakė - tik žvelgė į mane su paslaptinga šypsena, tarytum 
netikėdamas. Iš mandagumo ištuštinau taurę, bet pasakiau: 

— Nežinau, ar gerai darau su tavimi vyną gerdamas. Tavo našlaičių vyno 
kvapas gali apsukti man galvą. Ir šiaip pastebėjau jau nebemokąs vyno 
gerti saikingai - kaip išsilavinę žmonės geria. Siame mieste jau du kartus 
maukiau tol, kol nukaušau, ėmiau šokti nepadorų ožio šokį ir galiausiai 
praradau atmintį. 

Jis tarė: 

— Taigi dėkok vynui. Esi laimingas žmogus, jei gali nerimastį vynu nu- 
malšinti. Aš vardu Larsas Alsiras. Ko iš manęs nori? 

Vėl atkišau jam juodą gėrimo dubenėlį, vynas pradžiugino sielą ir prisi- 
pažinau: 

— Juk gerai Žinai, ko iš tavęs norėdamas atėjau. Padėtum, gavęs man 
jūros, pakrančių, pakraščio ženklų, vėjų, jūros srovių bei uostų periplą“*, 
kad, pavasariui įsigalėjus, mūsų laivai saugiai pasiektų Masiliją. 

Larsas Alsiras atsakė: 

— Atiduodamas kelionių aprašymą svetimšaliui, nusikalsčiau. Juk nesa- 
me fokajiečių draugai. Prieš porą žmonių kartų teko kariauti jūros karą su 
fokajiečiais, kai šie mėgino įsitvirtinti didelėse Sardinijos bei Korsikos salo- 
se, kur mes prižiūrėjome geležies rūdos kasyklas. Nuskandinome jų laivą, 
o atkilėlių kaulus palikome Alalijoje boluoti. - Dar jis pridūrė: - Net jeigu 
duočiau tau mūsų jūros periplą, juo nepasinaudotum. Vis tiek niekados 
nepatektum į Masiliją. Tavo vadas Dionisijas turėtų gauti savo laivams ir 
Kartaginos, ir etruskų leidimus per mūsų jūrą plaukti. Net už visus prisi- 
plėštus lobius jis jo nenusipirktų. 

— Grasini? 

— Visai ne, - paneigė jis. - Ar galiu grasinti tau, jei išties, kaip pasakojai, 
esi žaibo sūnus? 

— Larsas Alsiras, - mąsliai pakartojau jo vardą, tačiau jis pertraukė ir, 
mėgdžiodamas mano rimtumą, paklausė: 

— Ko iš manęs nori, Larsai Turmsai? 

— Ką sakai! - įtariai nusistebėjau. - Mano vardas išties Turmsas, bet ne 
Larsas Turmsas. . 

— Tik pagarbą tau reiškiu, - patikino jis. - Sitaip sakome pagerbdami 
vienas kito kilmę. Ne, tau negresia joks pavojus, nes esi Larsas. 


* Etruskų deivė Turanė - visos gyvybės valdovė. 
** Kelionės jūrų pakrantėmis aprašymas. 

Nesupratau jo, bet pasakiau įsipareigojęs Dionisijui ir fokajiečiams. Jeigu 
jis negalįs už Dionisijo pinigus slapčia parduoti man reikiamo periplo - gal 
galįs pasiūlyti mums laivavedį, kuris pažįsta jūrą, sargybos vietas ir sutiks 
praplukdyti mus pro jas į Masiliją. 

Nepakeldamas į mane akių Larsas Alsiras braižė pirštu ant grindų ir 
atsakė: 

— Kartaginos pirkliai taip griežtai slepia laivų kelius į savo prekybos 
uostus, kad bet kuris jų laivavedys, priverstas šniukštinėti graiko laivui, 
verčiau užplauks ant seklumos ir šitaip kartu su svetimšaliu žus, nei at- 
skleis slaptą kelią. Mes, etruskai, nesame tokie paslaptingi, bet, kaip jūros 
valdovai, turime savo tradiciją. Man atrodo, etruskų laivavedys net gre- 
siant mirčiai nukreiptų Dionisijo laivus tiesiai į mūsų karo laivų daužik- 
lius. Suprask mane, Larsai Turmsai, - užvirė jis ir pakėlęs galvą vėl pa- 
žvelgė man į akis. - Niekas man nesutrukdytų brangiai parduoti klaidin- 
gą periplą arba parūpinti tau laivavedį, užplukdysiantųį jūsų laivus ant 
rifų. Bet su tavim šitaip negaliu pasielgti, nes esi Larsas. Dionisijas tegul 
pjauna ką pasėjęs. Užmirškime šį nemalonų pokalbį - verčiau pasikalbė- 
kime apie dieviškus dalykus. 

Apmaudžiai pasakiau, jog nesuprantu, koks įšėlis skatina žmones vos 
vyno išgėrus kaip tik man brukti dieviškus dalykus. 

— Ar aš iš tikrųjų turiu ant kaktos prakeiksmo atspaudą? - paklausiau 
palengva girsdamas nuo jo našlaičių vyno. - Efeso piemenys norėjo užmė- 
tyti mane akmenimis, nes žaibas mane nutrenkė ir nuplėšė drabužius. Ta- 
čiau Artemidė mane išgelbėjo — teisingiau, nuo senatvės pakvaišusi žynė 
Artemisija, kuri susižavėjo mano stotu. 

Susivokiau niekus maląs nepažįstamajam. Atsidusau ir paaiškinau: 

— Noriu pasakyti, kad paskui niekada nieko nebebijojau - nei dievų, nei 
žmonių. Ar gali žmogus, į kurį trenkė žaibas, ko nors bijoti? Ne, pavojus 
man tik sukelia ekstazę - skydams aplink barškant, kaukolėms skeldėjant, 
garsiai juokiuosi, o audra mano kūną šokdina. Ir tavęs nebijau, Larsai Alsi- 
rai, - nei tavęs, nei tavo šypsančių dievų. Atvirkščiai, kaip tik šią valandėlę, 
rodos, sėdžiu, palubėj žvelgdamas žemyn ir tu prieš mane mažytis. 

Vos girdimas šnabždesys pasiekė mano ausis iš tolo: 

- Taip ir yra, Larsai Turmsai, sėdi ant apskritos kėdės, atsilošęs į apskritą 
atkaltę, o ką turi rankose? 

Tvirtai prispaudęs prie šonų alkūnes, ištiesiau delnus, pažvelgiau į juos 
ir apstulbęs pasakiau: 

— Vienoje rankoje turiu granato vaisių, o kitoje - kankorėžį. 

Zemai, toliame prietėmyje klūpantis Larsas Alsiras pakėlė į mane aistrų 
veidą ir patikino: 

— Kaip tik taip, Larsai Turmsai, kaip tik taip. Vienoje rankoje turi žemę, 
kitoje — dangų ir tau nėra ko bijoti mirtingųjų. Bet šypsančių dievų dar 
nepažįsti. 

Jo žodžiai man buvo tarsi iššūkis. Kažkas manyje neaprėpiamai išsiplėtė, 
žemės skraistė perplyšo ir lyg šešėlį išvydau deivę. Jos galvą puošė diade- 
ma, rankoje ji laikė gebenės lapą, tačiau jos veido nemačiau. 

Iš bekraštės tolybės mano ausis pasiekė Larso Alsiro klausimas: 

— Ką matai, žaibo sūnau? 

Sušukau: 

— Matau, pirmą kartą matau tą, kurią tik sapne regėjau! Bet veidą dengia 
šydas, todėl jos neatpažįstu. 

Tą akimirką kritau iš savo aukštybių, iki šešėlių nublankęs pasaulis ap- 
link mane vėl tapo tvarus, nepermatomas, jutau savo kūną ir Larsas Alsiras 
purtė mane, gulintį puotų menės lovoje, už pečių. Šaltai spoksodamas į 
mane jis paklausė: 

— Kas tau, vyre? Tave staiga apėmė ekstazė. 

Susiėmiau rankom galvą, ištuštinau prie lūpų prispaustą juodą vyno du- 
benėlį, o paskui, atstūmęs jį, riktelėjau: 

— Kokius nuodus man girdai? Taip greitai neapsvaigstu. Tariausi matąs 
moterį su šydu, aukštesnę už žemiškąsias moteris, tačiau buvau su ja lygus 
ir tarsi debesis. Jei esi stebukladarys arba galvos glostytojas, tai su manimi 
elgeisi nepagarbiai, Larsai Alsirai. 

Tačiau jis karštai paprieštaravo: 

— Tikrai nesu stebukladarys nei galvos glostytojas. O šis vynas - papras- 
tas našlaičių vynas. Bet gal juoda taurė paveikė tavo ranką. Įdaviau tau 
pamėginti šventąją taurę. Mat etruskų dievai seka paskui etruską visur — 
kur jis beeitų ir kur beatgimtų. Jei ją matei, Larsai Turmsai, tai neatskleisiu 
jokios paslapties papasakodamas, kad mes, kaip ir kitos tautos, turime dvy- 
lika dievų, bet virš jų yra šyduotieji dievai, kurių vardų ir skaičiaus niekas 
nežino. — Dar jis pasakė: - Tavo ranka pažino šventąją taurę, nors tau atro- 
dė, kad tai paprasta vyno taurė. Mes, etruskai, tikrai akmenimis neužmėto- 
me žmogaus, į kurį trenkė žaibas. Atvirkščiai - tai mums liudija jo dievišką 
kilmę. Dangus žaibu valdo jį kaip savo sūnų. Iš visų tautų tik mūsų tauta 
pažįsta žaibus ir išsimokslinę mūsų žyniai perskaito žaibų kalbą taip aiškiai, 
kaip kiti perskaito raštą. 

- Išties tvirtini, kad aš etruskų, o ne graikų kilmės? - paklausiau. 

Jis įtikinamai atsakė: 

— Dievai tave žaibu vis tiek pasirinko - net jei tu vergo ar kekšės sūnus. 
Tačiau patarsiu tau: nesipasakok apie save bet kam ir nesigirk kilme į mūsų 
šalį pakliuvęs, nes tariu tave pakliūsiant. Tave kada nors atpažins. Turi gy- 
venti it raiščiu akis užsirišęs. Pats kelio neieškok. Dievai vis tiek nuves tave 
kur panorėję. Daugiau nieko negaliu tau pasakyti, nes nežinau. 

Menkai tikėjau jo žodžiais, vėl jausdamasis belaisviu kūno, tarsi mūrais 
mane uždariusio. Užuodžiau savo prakaito kvapą, vyno atrūgos graužė 
gerklę. Prietaringieji etruskai — atvirkščiai nei graikai - gerbė žaibo nutrenktą 
vyrą. Bet pats tariausi esąs graikų kilmės, nes mane sakė kilus iš Sibari- 

dės pabėgėlių. Gal išties esu tik kekšės sūnus, o mano tėvas buvo koks nors 
Sibaridėje viešėjęs etruskas. Šitai galėjo paaiškinti keistus mano veido bruo- 
žus, tačiau nepavertė manęs etrusku. Jaučiausi esąs jonėnas, nes buvau ga- 
vęs jonėnišką išsilavinimą. 

Larsas Alsiras neatrodė esąs visagalis ar malonumų geidžiąs žmogus. Jis 
buvo išmaningas prekijas, Himeroje rūpinęsis etruskiškų jūros miestų nau- 
da. Puoselėjau jo draugystę, taip pat norėdamas išmokti etruskų kalbos. 
Išmokau jos taip greitai tarsi vaikystėje girdėjęs. Išties nešiojausi praeitį sa- 
vyje, nors žaibo smūgis iš mano atminties ją buvo ištrynęs, todėl pakliuvęs 
į Herakleito namus Efese ir tapęs jo mokiniu buvau tarsi tuščia vaškuota 
lentelė. 

Larsas Alsiras apie mano kilmę daugiau nekalbėjo. Rodės, kad, geriau 
su juo susipažinęs, nuo jo nutolau. Jis elgėsi su manimi kaip su gerbiamu 
svetimšaliu, keitėmės įprastomis dovanomis, tačiau man pasirodžius mes- 
davo visus darbus. 

Papasakojau Dionisijui, kad su tirėnais sunku suartėti ir jūros reikaluose 
svetimšalis jų pasitikėjimo papirkinėdamas neįgis. Kaip ir maniau, Dionisi- 
ją mano žodžiai įsiutino ir jis sušuko: 

— Fokajos vyrų kaulai ilsisi jų jūros pakrantėse! Protėvių kaulais pašven- 
tintas mūsų kelias! Jeigu tirėnams geriau graužti geležį nei leisti man ra- 
miai keliauti į Masiliją, tai persipjovę lūpas tegul save kaltina. 

Jis buvo pradėjęs statydintis naują karo laivą ir kartu prižiūrėjo Himeros 
mūrų aukštinimą per tris graikiškas uolektis. Vis dėlto pernelyg smarkiai 
savo vyrų darbu nevargino - tik tiek, kad nepašlytų drausmė. Daug Foka- 
jos vyrų, kaip Mikonas, Himeroje vedė ir rengėsi pavasarį pasiimti žmonas 
į Masiliją. 

Sicilijos žiema buvo švelni ir šilta. Man patiko Himeroje gyventi ir ieškoti 
savęs, kol sutikau Kidipę - tirono Krinipo vaikaitę. 

Kaip pasakojau, Krinipo pilvas buvo nesveikas ir jis valgė vien daržoves, 
nors nebuvo pitagorininkas. Atvirkščiai - jis buvo ištrėmęs iš miesto pitago- 
rininkus, kurie, didžiuodamiesi baltais savo apsiaustais, tikino dėl aritmeti- 
kos išmanymo esantys iš visų protingiausi ir dėstė abejones dėl Krinipo 
talismanų vertės. Tačiau pitagorininkų kratėsi ir kiti miestai, kuriuose jie 
mėgino kurti slaptas draugijas. Nesuprasdami politikos, pitagorininkai kly- 
do skleisdami mintį ne apie giminės ir turtų lemiamą valdžią, o apie išmin- 
tingiausiųjų ir dorovingiausiųjų vyrų valdžią. 

Krinipas išvarė juos iš Himeros sakydamas: 

— Išmintis ir dora su valdymu nesusiję. Jeigu būčiau išmintingas, nebū- 
čiau užsikrovęs sau ant sprando kartais nepakeliamos vienvaldystės naš- 

tos, kuri tik pilvą man sargdina. Jei būčiau dorovingas, tikrai dėl savo tau- 
tos naudos nebūčiau vedęs finikietės iš Kartaginos. Laimė, spėjau palaidoti 
ją pirmiau nei ji mane. Ne, valstybės gyvenime išmintis ir dorovingumas 
tarp piliečių tik rietynes sukelia, trukdo sudaryti visokiausias naudingas 
sąjungas ir skatina kaimyninių miestų nesantaiką. 

Kęsdamas baisius pilvo skausmus, Krinipas tokias karčias tiesas dėstė 
mokydamas savo sūnų Terilą, kurio pakaušis jau buvo praplikęs bergždžiai 
belaukiant tėvo mirties ir jo talismanų paveldėjimo. Teko girdėti Krinipo 
pamokas, nes jis pasikvietė Mikoną kaip gydytoją į savo rūmus ir aš iš 
smalsumo nuėjau kartu. Vaistai apmaldė Krinipo skausmus, tačiau Miko- 
nas jį perspėjo: 

— Negaliu tavęs išgydyti, valdove Krinipai, trumpalaikis palengvėjimas — 
tai ne išgydymas. Nuryta valdžia pasiekė tavo pilvą ir graužia tave iš vi- 
daus lyg vėžys. 

Krinipas atsiduso: 

— Ak, mielai jau mirčiau. Bet negaliu galvoti vien apie savo džiaugsmą. 
Rūpestis dėl Himeros užgulė man širdį ir nesuvokiu, kaip paliksiu miesto 
valdymą nepatyrusiam sūnui. Greit bus keturiasdešimt metų, kai aš, laiky- 
damas jį už rankos, mokau politinės išminties, tačiau kam neduota, iš to 
negali reikalauti. 

Terilas timpčiojo auksinių lapų vainiką, kurį nešiojo slėpdamas plikę, pe- 
šiojo barzdą kaip jo tėvas ir niauzgė: 

— Mielas tėve, išmokei mane, kad Himeros nepriklausomybę ir ramybę 
lemia draugystė su Kartagina. Eriko deivė davė man žmoną iš Segestos. 
Šiaip pasitenkindamas sugulovėmis visus tuos metus ją pakenčiau, idant 
sąjunga su Eriko žeme būtų stipri, jei Sirakūzai grasintų mus praryti. Ta- 
čiau mano Žmona pagimdė tik Kidipę. Dėl tavo politinės išminties neturiu 
net sūnaus, kuriam kada nors galėčiau perduoti iš tavęs paveldėtus talis- 
manus. 

Krinipas sudejavo ant nešvariu avikailiu užkloto suolo ir Mikonas, čiuop- 
damas jo pulsą, įspėjo: 

— Nesikarščiuok, valdove, įniršis ir širdgėla tik sustiprins tavo negalią. 

Krinipas apmaudžiai tarė: 

— Visas mano gyvenimas - tik įniršis ir širdgėla, todėl keistai jausčiausi, 
jei niekas be perstogės mano sielos negraužtų. Tačiau tu, Terilai, valdžios 
perdavimu nesirūpink, nes baisiai bijau, jog maža ką turėsi palikti. Tu laiku 
nutekink Kidipę į tokį miestą ir už tokio valdovo, kuriuo gali pasikliauti, 
kad praradęs Himerą pas jį kampe galėtum išmaldos žiauberę graužti. 

Terilas buvo jautrus vyras ir dėl piktų tėvo žodžių apsipylė ašaromis. 
Krinipas nurimo ir gyslota ranka patapšnojęs jam per kelį pasakė: 

— Ne, ne, nebaru tavęs, mano sūnau. Juk pats tave į pasaulį paleidau ir 
turiu atsakyti už pasekmes. Gimei blogesniu metu nei aš ir nežinau, ar 
šiandienos Himerą net talismanų padedamas gebėčiau palenkti, kad mane 

patvaldžiu išrinktų. Žmonės jau nebėra tokie patiklūs kaip senais gerais 
laikais. Šituo tik džiaugiuosi, sūnau Terilai, nes, man rodos, dėl žynio rango 
niekas tavęs nelaikys mano talismanų paveldėtoju. Turėsi nusikratyti val- 
džios naštos ir be rūpesčio gyventi Kidipės išlaikomas. 

Jis liepė: 

— Atvesk Kidipę pabučiuoti senelio. Noriu ją šitiems vyrams parodyti. 
Tik į naudą, jei šlovė apie jos grožį pasklis už miesto. 

Per daug iš tos Kidipės nesitikėjau, nes žinojau, kad meilė vaikaičiams 
atima seneliams sveiką protą. Tačiau Terilui atvedus Kidipę, rodės, niūrioje 
menėje saulė nušvito. Ji tebuvo penkiolikos, bet jos rudos akys žiburiavo, 
oda buvo balta lyg pienas, o šypsant maži balti dantukai žibėjo it perlai. 

Droviai pasisveikinusi Kidipė puolė bučiuoti senelį ir ėmė glostyti retą 
barzdą, nesidygėdama blogo jo burnos kvapo. Krinipas pasukiojo ją tary- 
tum parduodamą telyčią, kilstelėjo smakrą, pakreipė jos veidą šonu ir išdi- 
džiai paklausė: 

— Ar kada matėte mielesnę mergelę? Netikite, kad jos grožis gali net 
politiškai nuovokų vyrą išvesti iš proto? 

Mikonas atšiauriai tarė, kad negerai tokiai jaunai merginai žinoti apie 
savo grožį. Krinipas kreksėdamas juokėsi: 

- Jeigu ji būtų kvailesnė - teisingai, negerai, tačiau Kidipė ne tiktai graži, 
bet ir protinga, nes pats ją išauklėjau. Netikėkite jos akių švelnumu ir šyp- 
senos drovumu. Sirdyje ji jau pasvėrė ir apskaičiavo, kokia iš jūsų nauda. 
Argi ne, Kidipe? 

Rausvu delnuku Kidipė užčiaupė jam bedantę burną, subarė jį ir raus- 
dama pasakė: 

— Ak, seneli, kodėl tu visada toks piktas? Net norėdama apskaičiuoti ne- 
galėčiau. Jų manymu, tikriausiai net graži nesu. Darai man gėdą. 

Mudu su Mikonu vienu balsu šūktelėjome, j jog ji gražiausia iš visų maty- 
tų mergelių, o Mikonas dėkojo likimui, kad jau buvo vedęs ir negalėjo, 
savo pražūčiai, siekti mėnulio danguje. Aš tariau: 

— Ne, ne, ji ne mėnulis, o skaisčiausias, akis žilpinantis saulėtekis. Žiūrė- 
damas į tave, Kidipe, trokštu būti karalium, kad tave gaučiau. 

Ji palenkė galvą ir pažvelgusi į mane iš po auksinių ilgų blakstienų atsakė: 

— Dar nesu tokio amžiaus, kad apie vyrus galvočiau. O jei pagalvoju, tai 
tik apie gražuolį, kurio židinį saugosiu, kuriam savo avių vilną ausiu. Tur- 
būt tik pašiepi mane: mano drabužiai suklostyti ssnamadiškai, batai juo- 
kingi ir blogai suraišioti. 

Ji avėjo raudonus minkštos odos batus. Jie iki pakinklių buvo suvarstyti 
purpurinėm juostelėm, todėl juos rodydama Kidipė apnuogino kelį. Krini- 
pas išdidžiai tarė: 

— Pats pusę amžiaus vaikščiojau basas ir net dabar dažnai nusiaunu ba- 
tus, kad be reikalo nedrengčiau. Sita tuščiagarbė savo įnoringumu mane 
skurdina. Glostydama barzdą, ji švelniai šnibžda: „Seneli, nupirk man et- 

ruskiškus batus“. Bučiuodama kaktą kužda: „Seneli, šiandien mačiau fini- 
kietiškas šukas — jos papuoštų man plaukus“. O jei imu rautis plaukus dėl 
jos tuščiagarbiškumo, ji aiškina: „Ne dėl savęs, o tavo garbei, seneli. Vėl 
drebi iš šalčio? Nori, kad ateičiau tavęs po kailiniu apklotu sušildyti? Tuo- 
met aš pražuvęs - nuperku jai ne tik šukas, bet ir auskarus. 

Kidipė subarė: 

— Ak, seneli, ko prie svetimų mane erzini. Puikiai žinai, kad nesu nei 
tuščiagarbė, nei įnoringa. Juk ne visi tokie kaip tu. Net su nuskurusiu 
apsiaustu, basas, esi Himeros patvaldys, o mano tėvas turi nešioti aukso 
lapelių vainiką, kad minioje išsiskirtų, ir aš aukojimams bei švenčių eise- 
noms turiu pasipuošti, kad koks nors asilų varovas ar jūrininkas neįgnyb- 
tų į šoną. 

Karštai tariau, kad be jokio papuošalo, net be drabužių, nuoga, ji išsiskir- 
tų iš moterų būrio tarytum aukso papuošalas vario krūvoje. Tačiau Krini- 
pas suraukęs antakius įspėjo: 

- Tavo mintys pernelyg drąsios, jonėne. Šiaip tu teisus ir aš pats šitai 
puikiai žinau, nes savo rankomis prausiau ją nuo vaikystės ir anksčiau mie- 
lai žiūrėdavau, kaip ji su tarnaitėmis maudosi upėje. Bet dabar tai neteikia 
džiaugsmo, nes turiu bėgioti pakrante, smaigstyti ietimi meldynus ir laidyti 
į krūmus strėles, saugodamas jos skaistumą nuo viešų žvilgsnių. 

Paklausiau, ar vanduo upėje nusekęs, ar ne per šaltas žiemą. Kidipė gy- 
vai patikino nebijanti šalto vandens, juolab kad už miesto turinti karšto 
vandens šaltinį. 

Išėjus iš Krinipo namų Mikonas mane perspėjo: 

— Ta Kidipė - beširdė ir tokio amžiaus, kad trokšta išmėginti savo galią 
bet kuriam vyrui. Tik nemėgink jos siekti. Pirmiausia, tau nepasiseks, nes 
jos garbėtroška beribė. Bet dar blogiau bus, jei pasiseks, nes ji tau tik kančių 
suteiks ir galiausiai Krinipas lieps tave užmušti it įkyrią musę. 

Bet apie tokią neįtikimai gražią merginą neįstengiau nieko bloga pagal- 
voti, o jos nekaltas tuščiagarbiškumas man atrodė tik vaikiškas noras žavė- 
ti. Prisiminus ją, rodės, saulė akyse nušvisdavo ir nieko kita galvoti nebega- 
lėjau. 

Pradėjęs vaikštinėti aplink Krinipo rūmus aikštės pakrašty, kad nors pro- 
bėgšmais žvilgtelėčiau į Kidipę, prisiminiau jos užuominą apie karštą šalti- 
nį. Vieną rytą iš tolo pamačiau ją tarnaičių būry einant maudytis. Basas 
Krinipas, batus į rankas pasiėmęs, ją lydėjo ir iš tiesų bėginėjo aplink ga- 
ruojantį šaltinį, smaigstydamas ietimi kiekvieną krūmą. 

Galėjau susitikti ją tiktai tarnaičių lydimą į krautuves ir poros randuotų 
tvarkos sergėtojų prižiūrimą. Ji eidavo tyras akis nudūrusi į žemę, su vaini- 
ku ant galvos, auskarais ausyse, įvijomis apyrankėmis bei minkštais iki kulkš- 
nių suvarstomais sandalais. Linksmi vyrų šūkčiojimai „ah“ ir „0 pavymui 
Jai nepaprastai patikdavo. Radusi patinkamą daiktą arba papuošalą, ji pa- 
žvelgdavo į prekiją didelėmis akimis, nusimindavo išgirdusi kainą ir imda- 

vo viltingai guostis baisiu senelio šykštumu. Abejingų prekijų jos didelės 
akys nejaudino. Atvirkščiai - pamatę ją ateinant jie pakeldavo kainą, nes ji 
buvo Krinipo vaikaitė. Bet kartais koks nors nepatyręs padėjėjas įkliūdavo į 
jos pinkles ir parduodavo papuošalą nuostolingai. 

Daugiau nieko nebesugalvojau, todėl paprašiau Larso Alsiro pagalbos. 
Jis mielai sutiko man padėti, bet suniekino mane tardamas: 

— Ar tau išties pakaks tokių lengvų žaidimų, Turmsai, kai siūlomi nuosta- 
būs dievų žaidimai? Jei geidi tos kietaširdės, kodėl neveiki jėga? Papirkimu 
jos nelaimėsi. 

Pasakiau, jog vos pamatęs Kidipę netenku jėgų. Taigi dar kartą atėjusi 
pasižiūrėti etruskiškų papuošalų ir Larsui Alsirui stoglangio šviesoje sužibi- 
nus juos ant juodo audinio, Kidipė susižavėjo grūdėtų aukso lapelių vėri- 
niu ir paklausė jo kainos. Larsas Alsiras nusiminęs papurtė galva: 

— Jau pardaviau jį. 

Kidipė, žinoma, paklausė, kas jo pirkėjas, ir Larsas Alsiras, kaip buvome 
iš anksto susitarę, atsakė mane jį nupirkus. Kidipė nusistebėjo: 

— Turmsas iš Efeso - juk aš jį pažįstu. Ką jis su tuo papuošalu darys? Juk 
jis vienstypis? 

Larsas Alsiras tarė manąs, jog aš tikriausiai turiu kokią draugę, tačiau 
nusiuntė manęs pašaukti i ir aš, žinoma, buvau netoliese. Kidipė nusišypso- 
jo man saldžiausia š šypsena ir droviai pasisveikinusi tarė: 

- Ak, Turmsai, taip susižavėjau tuo dermingu vėriniu! Jis dailaus darbo 
ir tikriausiai nėra brangus, nes auksiniai lapeliai tokie ploni. Ar nesutiktum 
mano džiaugsmui jo atsisakyti? 

Apsimečiau sumišęs ir atsakiau jau pažadėjęs jį dovanų kitai. Kidipė taip 
susidomėjo, kad, uždėjusi ranką ant manosios, atsidūsėjo man į veidą ir 
susmalso, kam ketinu jį atiduoti. 

— Tariau tave esant rimtą, - pasakė ji. - Kaip tik šitai tavyje žavėjo mane 
taip, kad negalėjau tavęs ir tavo apvalainų akių užmiršti. Išties tavimi nusi- 
vyliau. 

Reikšmingai šnibžtelėjau, jog nedera šitaip kalbėti smalsioms tarnaitėms 
girdint. Ji tuoj pat išvarė savo palydą į kiemą, taigi likome trise: ji, Larsas 
Alsiras ir aš. Tyrai žvelgdama man į akis Kidipė paprašė: 

— Parduok papuošalą man, idant tau pagarbos neprarasčiau. Antraip gau- 
siu galvoti, jog; esi lengvabūdis, lakstai paskui nepadorias moteris. Tik ne- 
dora moteris gali iš svetimo vyro tokią brangią dovaną priimti. 

Tarytum susvyravęs paklausiau: 

— Na, kiek už jį sumokėtum? 

Larsas Alsiras supratingai atsuko mums nugarą. Šitai pastebėjusi Kidipė 
sugniaužė minkštą kapšelį ir dėdamasi nelaiminga suaimanavo: 

— Ak, man beliko apie dešimt sidabrinių, senelis jau bars mane už išlaidu- 
mą. Galėtum parduoti man tą papuošalą - išgelbėtum savo dorą nuo kažko- 
kios godžios moters pagundų. Mažai verta meilė, jei ji pašvaitais perkama. 

Sutikau, kad jos žodžiuose yra tiesos. 

— Kidipe, - pasiūliau, — tikrai parduosiu tau vėrinį — tarkim, už vieną 
sidabrinį su iškalinėtu gaidžiu, jei dar leisi man pabučiuoti tave į lūpas. 

Ji apsimetė nepaprastai apstulbusi ir ranką prisidengusi lūpas ištarė: 

— Pats nežinai, ko prašai. Mano lūpų dar nė vienas vyras nebučiavo - tik 
tėvas ir senelis. Senelis perspėjo mane, kad mergina, kuri leidžiasi vyro 
pabučiuojama į lūpas - pražuvusi, nes jokiam vyrui tiek negana, jis paskui 
įsigeidžia pačiupinėti krūtis, o tuomet mergina nusilpsta ir nebeįstengia at- 
sisakyti kitokių, dar pavojingesnių glamonių. Tiesa, aš nežinau, ką tai reiš- 
kia, ir nesuprantu, kaip mergina gali nusilpti, vyrui nekaltai palytėjus krūti- 
nę. Tačiau tikrai negaliu tau leisti pabučiuoti į lūpas. Ne, Turmsai, nė ne- 
prašyk, nors tikiu, kad neturi piktų užmačių. 

Kalbėdama ji nustebusi purtė galvą, pasikišo po drabužiu ranką ir pasi- 
čiupinėjo krūtinę, todėl įtariau ją ketinant sutaupyti vienintelę mano prašo- 
mą drachmą. Skubiai pasakiau: 

- Teisingai supratai mano mintis, man tikrai gėda, kad ketinau dovanoti 
tą vėrinį vienai lengvabūdei moteriai, jos palankumo siekdamas. Bet leng- 
viau ją užmirščiau gavęs pabučiuoti tavo nekaltas lūpas. 

Kidipė dvejodama paklausė: 

— Ar tikrai pažadi, kad niekam nepasakosi? Išties labai noriu tų dailiai 
nukaltų aukso lapelių, bet dar mieliau išgelbėsiu tave iš nedorų pagundų, 
jei patikinsi, jog paskui tik mane prisiminsi. 

Pagunda buvo tokia didelė, kad mano širdis sutirpo ir buvau besušunkąs, 
jog kartą ją pamatęs į jokią kitą moterį negaliu net pažvelgti. Bet susitvar- 
džiau pasiryžęs tylėti. Dar kartą pasižiūrėjusi, ar Larsas Alsiras stovi atgręžęs 
mums nugarą, Kidipė pasistiebė ant pirštų galiukų, pravėrė lūpas bučiniui ir 
praskleidė drabužį. Bet, sujaudinusi mane, ji staiga atšlijo, pasitaisė drabužį, 
iškrapštė iš kapšelio sidabrinį ir pasiėmusi vėrinį atžariai pasakė: 

— Turėkis savo drachmą. Manau sudariusi gerą sandėrį. Senelis buvo 
teisus perspėdamas, kur vyrai siekia įbrukti ranką, tačiau dėl manęs jis kly- 
do. Tikrai nenusilpau ir, tiesą sakant, bučiuojant tave man atrodė, jog šla- 
pią veršiuko snukį bučiuoju. Juk neįsižeidi, kad atvirai šitai sakau? 

Ji buvo už mane gudresnė ir išties nieko nelaimėjau ją pabučiavęs — tik 
bergždžia ugnis uždegė kūną ir Larsui Alsirui likau skolingas už brangų 
vėrinį. Tai turėjo būti man pamoka, tačiau saugojau sidabrinį su iškalinėtu 
gaidžiu kaip jos prisiminimą ir kaskart, paėmęs į ranką, suvirpėdavau. 

Veltui meldžiau Afroditę pagalbos, žadėdamas jai paaukoti. Jau ėmiau 
įtarinėti, kad aikštingoji Afroditė mane atstūmė ir kad Mikono kalbos jūroje 
buvo tik plepalai. Bet iš tikrųjų deivė man pražūties tinklą buvo užmetusi 
Visai kitaip, nei tariau - Kidipė tebuvo prievilas, kurį Afroditė nusviedė 
man ant kelio, kad nuvestų kur panorėjusi. 

Tačiau iš kur galėjau šitai žinoti! Todėl iš meilės lysau, prastai miegojau, 
iki Dorėjas, pūstelėjus pavasario vėjams, pasišaukė mane nuošaliau ir tarė: 

— Turmsai, šiais mėnesiais daug galvojau, taigi mano sprendimas subren- 
dęs. Ketinu keliauti į Eriką ir trauksiu sausuma, kad pamatyčiau visą vaka- 
rinį krantą. Tanakilė keliaus su manimi, nes Eriko auksakaliai moka iš auk- 
so bei dramblio kaulo daryti dantis. Ja patikės, nes ji sakys keliaujanti aukoti 
Eriko Afroditei dėl savo našlystės. Mikonas su Aura keliaus kartu ir norė- 
čiau, kad dėl suprantamų priežasčių tu irgi pamatytum grūdų miestą Se- 
gestą bei Eriko Žemę. 

Nepaisiau niūraus jo veido rimtumo - galvojau tik apie Kidipę ir nu- 
džiugęs sušukau: 

— Tavo ketinimas nuostabus ir nesuprantu, kaip pats šito nesugalvojau. 
Aš taip pat turiu reikalą į Eriko Afroditę. Juk tai šlovingiausia vakarinės 
jūros Afroditė - kaip Achrajos Afroditė, rytinės jūros valdovė. Keliaukime 
tuoj pat — verčiau šiandien nei rytoj. 

Kitą rytą arkliais, asilais ir dengtais neštuvais iškeliavome į Eriką. Sky- 
dus palikome Tanakilės namuose - pasiėmėme tik keliauninkams būti- 
nus ginklus nuo plėšikų ir laukinių Žvėrių apsiginti. Kidipei uždegus ma- 
no jausmus, buvau pribrendęs, pasirengęs šiam išvykimui ir, Eriko Afro- 
ditės padedamas, tariausi pasieksiąs, ko trokštu. Tačiau deivė buvo išma- 
nesnė už mane. 


KETVIRTOJI KNYGA 
Eriko deivė 

Šitiek parašęs aš, Turmsas, pavargau ir išėjau į lauką. Pamačiau, kad stojo 
kitas metų laikas. Mačiau gelsvus laukus banguojant slėnyje, kalnų mels- 
vumą, tolėliau - savo ežero veidrodinį mėlį. 

Pažvelgiau į mirusiųjų kalną. Jo laiptus. Kolonas. Tolėliau - toli nuo ma- 
nęs - akmenskaldžiai minkštame kalno akmenyje kirto man paskutiniuo- 
sius namus. Trobelėje dailininkas ir jo mokiniai jau piešė metmenis, ruoš- 
damiesi kapo freskose pavaizduoti kadaise mano patirtas linksmybes. Puo- 
džiai puošė juodus puodus lipdiniais. Pirkliai keliavo po pajūrio miestus, 
pirkinėdami mano kapui gražiausias Atikos vazas. 

Mano džiaugsmui, dėkodami, kad buvau. Niekas nesupranta, kad dova- 
nos man jau nieko nereiškia. Tiktai prasčiausias molio puodas. Tik sauja 
akmenų. 
tik Turmsas, žmogus. Sirdy šaukiausi apmaudaus jaunystės mokytojo. Jis 
dar kartą manęs paklausė: „Koks kelias ilgiausias?“ Dar kartą atsakė: „Net 
visas žemes apkeliavęs, savęs neatrastum - tik nuo savęs bėgtum. Tavyje 
pačiame ilgiausi keliai glūdi. Kiek savyje benukeliautum - ribų nerasi. Į tą 
pačią upę antrąkart nebejįbrisi . 

Tačiau jis taip pat sakė: „Pitijos žvilgsnis siekia tūkstantmetį . 

Tuomet grįžo mano galia. Iš slaptingo mano širdies kampelio ji perėmė 
visą kūną, pasiekė plaukų šaknis ir pirštų galiukus. Visus kūno plaukelius 
superšėjo nuo tos galios ir sumirgėjau ugnimi, vilnijau ugnimi savyje ir 
anapus savęs. 

Vėl pamačiau žemę per šydą. Kojomis jaučiau sustingusią žemės ugnį. 
Kiekvienas akmuo gyveno akmeniniame sapne. Ir vanduo sužvilgo ugni- 
mi, ir oras - ugnimi. Skradžiai žemę pamačiau sapną - vandens sapną, oro 
sapną, žmogaus kūno sapną. Bet spindulingų šviesos esybių bekraščo žais- 
mo per visą dangaus skliautą jau nebemačiau. Sugrįžau į save. Mano žinios 
į mane grįžo ir jau neabejojau. 

Kadaise aklą nemirtingųjų žaismą laikiau žiauriu ir neteisingu. Perpratęs 
nemirtingumą, suvokiau, kad tik žmogus žino, kas teisinga ir kas neteisin- 
ga, o nemirtingieji yra anapus tiesos ir netiesos. Jų nepančioja laikas. Vieta 
jų nepančioja. Jie grįžta užmiršę ir vėl prisimena, spindulingai šypsodami. 
Tačiau viršum jų - šyduotieji dievai. 

Lengviau sugrįžti, vėl grįžti, vėlei žmogaus kūne gyventi, nei šyduotus 
dievus pažinti. Gerklę jau degino šiurpiausias žemės troškulys, kurį jaus- 
damas net visa žinąs nemirtingasis prie užmaršties šaltinio lenkiasi. Todėl 
aš, Turmsas, kada nors sugrįžęs noriu save atrasti savo raštuose. 

Galbūt atminties troškimas bergždžias, nes užmaršties troškulys jau džio- 
viną man gerklę. Galbūt kada nors kitame krašte atgimęs savo kapo vietos 
jau neberasiu. Tačiau ją priėjęs išgirsiu audros griausmą. Sugniaušiu delne 
šio gyvenimo akmenėlius ir atpažinsiu save. Tuo tikiu. 

Aš, Turmsas, iš Himeros keliaująs į Eriką, jau buvau kitoks — ne tas, kuris 
kadaise per audrą šoko Delfų kely. Kiekvienu gyvenimo tarpsniu žmogus 
iš lėto auga, iki suvirpa suvokęs, jog ankstesnįjį save jau sunku prisiminti. 
Taigi gyvenimo tarpsniai - tai nauji atgimimai, o kiekvieno tarpsnio pra- 
džia - tarytum staigus šuolis per bedugnę, kuri už nugaros prasiveria tiek, 
kad praeitin sugrįžti jau neįmanu. 

Svelni pavasarinių debesų ūkana gaubė skardingus Sicilijos kalnus, į tan- 
kius Sicilijos miškus, tvindydami nusekusias upes, žiro šilti pavasario spin- 
duliai, kai iškeliavome iš Himeros į vakarus - Eriko link. Per žiemą patogio- 
se Tanakilės lovose ir prie puotų stalo spėjome išglebti. Todėl Dorėjas, aš ir 
Mikonas net džiaugėmės galėdami iki skausmo išmankštinti kūnus ir vėl 
pajusti raumenis nuo jėgos išsipučant. 

Traukėme piligrimų keliu ir kalnuose bei gūdžių miškų glūdumoje gy- 
venantys sikanai mums netrukdė. Jie garbino deivę, tačiau tebesilaikė pir- 
mykščių papročių ir sakėsi esą pirmieji krašto gyventojai. Krašto gilumoje 
įsikūrusių elimiliečių miestų turtai juos skatino ne prekiauti, o vystyti žem- 
dirbystę. Todėl jie gyveno ne taip turtingai kaip Kartaginos įkurti prekybi- 
niai pakrantės miestai — išskyrus Segestą, už grūdus galėjusią įpirkti visą 
graikų bei Kartaginos prabangą. 

Prasibrovę pro sunkiai įveikiamus kalnus ir miškus, artindamiesi prie 
šypsančių Segestos slėnių, pamatėme laimikį vejančius stiprius skalikus. Kil- 
mingi medžiotojai, apsitaisę graikišku papročiu, tikino savo šunis kilus iš 
šunų dievo Krimiso, kuris buvo vedęs nimfą Segestą. Jie įžūliai atitraukė 
dengtų neštuvų užuolaidas, pažino Tanakilę ir paklausė: 

— Ko Erike ieškai tu, garsioji našle? Juk jau daug, net per daug iš deivės 
gavai. Pasilik verčiau Segestoje - mes rungsimės tarpusavyje, kad kurį iš 
mūsų savo turtų paveldėtoju pasirinktum. 

Jiems pasitraukus Mikonas priminė: 

— Sie laukai derlūs nuo daugybės tautų kraujo. Ir Fokajos atkilėlių čia 
guli. Pakluskime Dionisijo patarimui ir paaukokime jiems kapo auką. 

Ir mums nereikėjo slapstytis, nes Segestos gyventojai patys buvo pastatę 

aukurus vyrams, mėginusiems užkariauti jų šalį. Išdidžiai rodydami pa- 
minklus arimo pakraštyje, jie sakė: 

— Daug buvo čion besiveržiančių, bet maža iš čia sugrįžusių. 

Jų protėviai ir tėvai laikėsi papročio laukuose laidoti priešų kūnus, tačiau 
jie ramino mus: 

- Gyvename kitokiais laikais ir mums jau nebereikia ginklu Eriko žemės 
ginti. Jei kas nors pamėgintų mus engti - sukeltų karą su Kartagina, o tur- 
būt nėra tokio drąsuolio, kuris tyčiomis žiebtų kivirčą su ja. 

Paaukojus ant finikiečių aukuro, Dorėjas ėmė akimis aplink kažko ieško- 
ti ir paklausė: 

- Jeigu jie didvyriams stato aukurus, tai kur mano tėvo, spartiečio Dorė- 
jo, aukuras? Iš teisybės tai turėtų būti didingiausias paminklas. Juk jis buvo 
iš Heraklio giminės ir atkeliavo užvaldyti šios žemės kaip Heraklio pavel- 
dėtinės. 

Laimė, Segestos gyventojai nesuprato jo tarmės. Paklausiau jų apie spar- 
tiečio Dorėjo paminklą, bet jie purtė galvas, nieko apie tai nežinodami. Ga- 
liausiai pasakė: 

— Tiesa, įveikėme kovoje daugybę nausėdijos įkūrėjų spartiečių, bet jie 
nebuvo verti prisiminti ir jų vardų neįsidėmėjome. Tačiau su jais atkeliavo 
Filipas iš Krotono. Tai buvo daugkartinis Olimpijos žaidynių nugalėtojas, 
gražiausias iš amžininkų - tokio gražaus kūno, kad pastatėme jam atminti 
šventyklą. Jo atminimui rungiamės kas ketveri metai. 

Jie parodė mums tą didžiulį paminklą ir priešais įrengtą žaidynių lauką. 
Iš pradžių Dorėjas neįstengė nė žodžio pratarti. Paskui taip įniršo, kad vei- 
das pajuodo ir perpetiniai diržai sutrūko. 

— Kvailystės! - sušuko jis. — — Tai mano tėvas Dorėjas Olimpijoje laimėjo 
laurų vainikus ir buvo gražiausias iš amžininkų. Argi koks nors krotonietis 
galėtų su juo lygintis? Tik iš pavydo mano tėvui svetimi dievai apkvailino 
Segestos gyventojus, kad šie palaidotų jį svetimu vardu ir sutrukdytų tapti 
nemirtūnguoju. 

Segestos gyventojai, pabūgę jo įniršio, išsilakstė. Vargais negalais mudu 
su Mikonu numaldėme jo didystę. Atgavęs kvapą, jis tarė: 

— Dabar suprantu, kodėl mano tėvo dvasia nedavė man ramybės ir ko- 
dėl avies kaulai, kad ir kaip mečiau, nenumaldomai rodė vakarus. Žemė po 
mano kojomis dreba. Šios kalvos, slėniai ir laukai - tai Heraklio paveldėtinė 
žemė, taigi mano tėvo ir mano žemė. Bet jau netrokštu jos užvaldyti. Nuo 
šiol didžiausias mano troškimas - atitaisyti siaubingą klaidą, idant tėvo dva- 
sia gautų ramybę. 

Pabūgau jį sukelsiant Segestoje rietynes, sutrukdysiančias mums kelio- 
nę. Todėl pasakiau: 

— Juo mažiau šiame mieste kalbėsi apie savo tėvą ir herakliškus paveldė- 
jimo poreikius, juo geriau bus mums visiems. Neužmiršk, kad keliaujame į 
Eriką, o ne paminklo sau Segestos laukuose ieškomės. 

Ir Tanakilė pridūrė: 

- Tavo mintys karališkos, Dorėjau. Tačiau leisk man, kaip sutarėme, būti 
tavo patarėja. Jau palaidojau tris vyrus ir turiu reikalų su jais patirties. Eri- 
ke, kaip žadėjau, gausi atsakymą į savo klausimus. 

Mikonas perspėjo: 

— Pats sau esi pavojingesnis už segestiečių pyktį, Dorėjau. Taip nertėda- 
mas senatvės nesulauksi — tavo gyslos trūks anksčiau, nei vilies. Galbūt 
Ladėje irklo smūgis pakenkė tau labiau, nei manėme. Tavo protėvį Heraklį, 
stuktelėjus galvą, taip pat ištikdavo įniršio priepuolis, jis girdėdavo tariamą 
vaiko verksmą. 

Dorėjas piktai patikino, kad tai buvęs ne irklo, o kalavijo smūgis ir galvos 
nesužeidęs — tik šalmą suplojęs. Šitaip perėjome prie protingo pokalbio ir 
Segestos gyventojų jis daugiau nebegąsdino. 

Segesta su savo šventyklomis, aikštėmis bei maudyklėmis buvo išsi- 
vystęs ir malonus miestas - graikiškų papročių čia buvo laikomasi uoliau 
nei Himeroje, nors Segestos gyventojai buvo elimiliečiai. Patys jie tvirtino 
esą trojėnų kilmės ir jų promotė buvusi trojėnė, kuria susižavėjo šunų 
dievas Krimisas. 

Čia mėgavomės svetingumu Tanakilės ir jos antrojo vyro sūnų namuo- 
se. Tai buvo turtingi namai su daugybe kiemų, priestatų ir talpių grūdų 
sandėlių. Mus priėmė su didžiausia pagarba, tačiau Tanakilė uždraudė sū- 
nums mums pasirodyti nenusiskutus barzdų ir nepakeitus šukuosersų. Šis 
reikalavimas, man rodos, juos apmaudijo, nes tai buvo jau suaugę vyrai ir 
glotnūs smakrai bei berniukiškos garbanos jų nebeatjaunino. Bet iš pagar- 
bos motinai jie pakluso ir per mūsų viešnagę išsiuntė iš namų savo suaugu- 
sius vaikus, kad jų buvimas neprimintų Tanakilei amžiaus. 

Siaip galėjome netrukdomi apžiūrinėti miestą ir jo įdomybes. Upės die- 
vo Krimiso šventyklos aptvare pamatėme šventąjį šunį, kuris pagal tradici- 
ją būdavo kasmet slaptosiomis apeigomis apvesdinamas su gražiausia miesto 
mergele. Dorėjas mieliau vaikštinėjo palei Segestos gyventojų apleistą mū- 
rą, stebėdamas rungtynes, kumštynes ir imtynes, kurias kilmingųjų pra- 
mogai rengdavo samdomi atletai. Tačiau jis susivokė tylėti ir miesto barba- 
riškų papročių garsiai nesmerkdavo. 

Paskutinį rytą, prieš iškeliaujant iš miesto, Dorėjas dūsaudamas atsisto- 
jo, papurtė galvą ir suvaitojo: 

— Kasnakt laukiau sapne pasirodysiant tėvo dvasią ir duosiant man žen- 
klą. Bet nieko nesapnavau. Todėl esu sutrikęs ir nežinau, ką apie savo tėvą 
manyti 

Atkeliavę į tuos namus gavome naujus drabužius, o kelionėje suteptus 
palikome tarnams išskalbti. Ruošiantis išvykti Dorėjui prisireikė storos vil- 
nonės antpetinės. Ieškojome jos visur, Tanakilė barė sūnus, iki pastebėjo- 
me, kad apsiaustas tebekabo ant sijos. Apsiaustas buvo storesnis nei kiti 
drabužiai ir lėčiau džiūvo, todėl tarnai jį užmiršo. 

Tanakilė irzliai pasakė sūnums, kad jos namuose šitaip niekada nebūtų 
atsitikę. Dorėjas savo ruožtu apmaudžiai tarė, jog, vienišas ištremtas toli 
nuo tėvynės, jis jau pripratęs prie įžeidinėjimų ir pažeminimų. Kitokio el- 
gesio šiame mieste jis ir nesitikėjęs. 

Taip vietoj padėkos už svetingumo malonumus vos nekilo aršus kivir- 
čas. Uždraudęs sutrikusiems tarnams padėti, Dorėjas trūktelėjo apsiaustą 
nuo sijos. Tą akimirką iš po apsiausto skvernų išplasnojo mažutis paukšte- 
lis ir neramiai plastėdamas sparneliais ėmė sukti ratus apie jo galvą. Netru- 
kus pakilo antras ir abu, piktai čirkšdami, ėmė plastėti apie Dorėją. 

Nustebęs jis papurtė apsiaustą. Iš jo klosčių iškrito paukščių lizdelis ir iš 
jo išriedėję ant akmeninių grindų sudužo du maži kiaušinėliai. Per ttumpą 
mūsų viešnagės laiką paukšteliai suspėjo Dorėjo apsiauste susisukti lizdelį 
ir sudėti kiaušinius. 

Tačiau Dorėjas nesupyko. Jis nusišypsojo ir sušuko: 

— Ziūrėkit, tai mano lauktasis ženklas! Mano apsiaustas norėjo likti šiame 
mieste, nors pats rengiausi išvykti. Paukšteliai susisuko lizdelį mano ap- 
siauste. Šaunesnio ženklo nesugalvosi! 

Išsigandę paukšteliai plastėjo aplink savo iširusį lizdelį. Mudu su Miko- 
nu susižvalgėme, blogu ženklu palaikę tai, kad Dorėjas iškratė lizdą su kiau- 
šinėliais. Tačiau Tanakilė nušvito kaip saulė ir, droviai prisidengusi delnu 
burną, pasakė: 

— Oi, Dorėjau, neužmiršk šito ženklo. Erike tau jį priminsiu. 

Kitądien iš tolo pamatėme aukštą šventojo Eriko kalno kaukarą. Jo viršū- 
nę gaubė purūs debesys, bet jie išskido, mūsų kaulus ėmė šildyti saulė ir 
kalno viršūnėje išvydome amžinąją Eriko Afroditės šventyklą. 

Eriko žemėje skleidėsi pavasaris, laukus margino gėlės, giraitėse be per- 
stogės burkavo balandžiai, nors jūra nerimo. Nelaukę leidomės aukštyn, 
niūrų kalną aprietusiu tuščiu piligrimų keliu. Saulėlydžio raudoniui dažant 
jūros tamsį bei visą Eriko žemę su miškais ir laukais, pasiekėme mažą mies- 
telį kalno viršūnėje. Sargybiniai matė mus ir delsė uždaryti vartus, todėl į 
miestą įžengėme nesutemus. 

Prie vartų mus pasitiko būrys triukšmadarių, jie rungčiomis, tampydami 
mus už skvernų, visokiausiomis kalbomis siūlė svetingumą. Tačiau Tanaki- 
lė pažinojo miestą bei jo papročius ir įgiliais žodžiais išvaikiusi įkyruolius 
nuvedė mus per miestą iki šventyklos, į sode skendintį namą, kur ją pagar- 
biai pasitiko. Mūsų arklius bei asilus nuvedė į arklides, o mums įkūrė kait- 
rių sakingų malkų ugnį, nes ankstyvą pavasarį po saulėlydžio šventajame 
kalne kanda pagela. 

Tamsiaveidis svečių namų šeimininkas sklandžia graikų kalba pasveiki- 
no mus sakydamas: 

— Artėja pavasario šventė, jūra nerami, o deivė dar neatkeliavo iš užjū- 
rio. Todėl mano namai tebėra žiemiški ir nežinau, ar galėsiu jums surengti 

garbingą puotą. Bet jei jums tinka šalti kambariai, nepatogios lovos ir pra- 
stas mano valgis, viešėdami Erike jauskitės kaip namuose. 

Nepasmalsavęs apie mūsų reikalus, jis su išdidžia pagarba išėjo, 0 mu- 
mis pasirūpinti atsiuntė vergą ir tarną. Jo elgesys man padarė gerą įspūdį 
ir Tanakilės paklausiau, ar jis kilmingas. Dygiai nusijuokusi Tanakilė pa- 
aiškino: 

- Jis buvo godžiausias ir žiauriausias viso miesto šantažistas, auksu sve- 
riantis kiekvieną siūlomą kąsnį. Tačiau jo namas - vienintelis mūsų garbės 
nemenkinantis namas ir gyvendami čia apsisaugome nuo kitų šio švento 
miesto siurbėlių. Iš tikrųjų Erikas pabunda tik per pavasario šventę ir klesti 
iki rudens, kol deivė savo auksiniu laivu išplaukia. Bet dabar mieste iš tikro 
nėra nė vieno gyventojo, kuris nešantažuotų, nemeluotų, nesukčiautų, ne- 
bruktų savo prekių ir negraužtų svetimšalio iki paskutinės leptos*. Turtin- 
gieji puola turtinguosius, o skurdžiai - skurdžius. Nėra tokio turčiaus, kuris 
liktų čia be vertingo atmino, ir tokio neturtėlio, kuriam nebūtų siūlomi be- 
verčiai moliniai paveikslėliai ar meilės gėrimai. Tik nuo šventyklos priklau- 
so miestiečių pajamos. Jeigu deivę į pavasario šventę neatvyktų, jie greitai 
nuskurstų. Lengvabūdiškoji Afroditė jiems mielai leidžia kiek suspėjant ap- 
gaudinėti svetimšalį, o ir verta: Juk net nuogai apiplėštas, jis vėl sugrįžta 
pas deivę - nors išmintingesnis nei pirmąkart. Aš pati, būdama jauna naš- 
lė, karčiai šiame mieste pasimokiau. Dabar, brandžiame amžiuje, moku ge- 
riau apsisaugoti. 

— Vadinasi, - paklausiau nusivylęs, - prie tuščios šventyklos turėsime 
laukti iki pavasario šventės? Juk neturime laiko. 

Gudriai nusišypsojusi Tanakilė atsakė: 

— Kaip ir kiti dievai, Eriko Afroditė turi savo misteriją. Prasidėjus laivy- 
bos metui, ji su savo palyda atplauks purpurinių burių laivu iš užjūrio Afri- 
kos. Vis dėlto ne visiems šventykla žiemą tuščia. Atvirkščiai, svarbiausios 
valstybinės viešnagės rengiamos, brangiausios dovanos aukojamos kaip tik 
ramiu metu, kai triukšmingos minios bei prekijai netrikdo misterijų. Sena- 
sis deivės šaltinis sruvena ištisus metus. Deivė apsireiškia šventykloje, nors 
tik per pavasario šventę brenda į šaltinį maudytis. 

Jos žodžiai sukėlė man abejonių ir pažvelgęs į jos parausvintus skruos- 
tus bei gudrias akis paklausiau: 

— Tanakile, ar išties tiki deive? 

Nenuleisdama nuo manęs akių Tanakilė rimtai atsakė: 

— Turmsai iš Efeso, nežinai, ką kalbi. Deivės šaltinis Eriko kalne senas. 
Senesnis už graikus, už tirėnus, net už finikiečius. Jis buvo šventas iki tol, 
kol deivė finikiečiams apsireiškė kaip Astartė, o graikams kaip Afroditė. 
Kuo turėčiau tikėti, jei ne deive? 


* Senovės graikų varinė moneta. 

Iš karštos smalkios tvankumos išėjau pakvėpuoti pageliu kalno viršūnės 
oru. Mažutės pavasario Žvaigždelės blykčiojo danguje, išretėjusiame ore 
tvyrojo žemės ir pinijų kvapas. Po naktiniu dangum viršum terasų, mūrų 
apsupta, stovėjo galingoji šventykla. Mane persmelkė nuojauta, jog aikštin- 
goji deivė yra baugesnė mįslė, nei maniau. 


3 


Tačiau kitą rytą pabudus vėl visa atrodė kitaip. Vakaro prietemoje svetimas 
miestas regėjosi didesnis ir paslaptingesnis nei įprastoje dienos šviesoje. 
Kai išplėtęs akis apsižvalgiau, šventasis Eriko miestas su savo rąstinėmis 
lūšnelėmis ir akmeniniais nameliais man pasirodė labai varganas. Juk bu- 
vau regėjęs Delfus, gyvenęs Efese, matęs šiuolaikinį Mileto didmiestį, ku- 
riam lygaus pasaulyje nėra. Sis mažutis svetimas miestelis su rėkalojančiais 
gyventojais bei gatvės pardavėjais man atrodė niekingas, palyginti su tuo, 
ką buvau matęs, ir dar menkesnis - nuo akmenų ir žemių pylimo pažvel- 
gus į didžiulę erdvę. Jį supo bekraštė jūra. Tai buvo išsivysčiusio pasaulio 
toliausias vakarų kyšulys — anapus jo iki Heraklio stulpų, paskui ligi pasau- 
lio vandenyno plytėjo tik nepažinti finikiečių vandenys. Sausumoje niūk- 
sojo lyguma su kaštonų giraitėmis, alyvmedžiais bei želdynais, o už jų dū- 
lavo skardingi Eriko žemės kalnai. 

Vėjui ūžaujant, jūros begalybės apžilpintas žvelgiau į šventyklą, jos ga- 
lingus mūrus bei barbariškai gremėzdiškas kolonadas ir, palyginti su mano 
matytomis šventyklomis, ji man atrodė niekingai maža. Ką tariausi ten ra- 
siąs? Mane smelkė šiurpi pajauta, kad gimiau pasaulyje vienišas, ir dievais 
jau nebetikėjau. 

Tanakilei susitarus dėl apsilankymo šventykloje, išsimaudėme ir apsi- 
rengėme švariais drabužiais, nusikirpome po kuokštelį plaukų ir sudegino- 
me ugnyje. Paskui pasiėmę savo aukos dovanas nuėjome į šventyklą. Sven- 
tykla buvo atokiau nuo miesto nei tvirtovė, ją supo statūs skardžiai, saugo- 
jo akmens luitų mūrai. 

Vidiniame kieme buvo ankštoka. Per pavasario šventę, kai eisena deivę 
nešdavo kalną apsivijusiu keliu, jos į šventyklą didžiulės minios neatlydė- 
davo. Šventikų ir tarnų būstai pilkavo paprastumu, o pati šventykla su vėjo 
nugludintomis akmeninėmis kolonomis buvo statyta Kartaginos meistrų. 
Šventąjį šaltinį supo grakščios kolonos ir mozaikinės piršto galo didumo 
marmurinių plytelių grindys. 

Nekliudomi įėję į šventyklą, priešsalyje apžiūrėjome įšventinimo dova- 
nas ir tuščią postamentą deivės vienutėje. Pora surukusių žynių mus paly- 
dėjo ir net nepadėkoję pasiėmė aukas. Brangių įšventinimo dovanų nema- 
tėme - tik kelis didelius sidabro puodus, tačiau žyniai paaiškino, kad dei- 
vės drabužiai ir papuošalai saugomi lobyne. Jai žieminius drabužius nusi- 

rengus ir senajame šaltinyje išsimaudžius, ji vėl apvelkama savo neprilygs- 
tamais apdarais, papuošiama perlais ir brangakmeniais. 

Iš tikrųjų atrodė, kad lankomės kažkokiame viešame rūme. Tik žengda- 
mas šaltinio link, deivės balandžiams purptelėjus iš po kojų, pajutau galios 
artumą. Šaltinis buvo didelis, gilus ir nepastebimai įtekėjo į kalną. Vanduo 
buvo iki pusės nusekęs, tykus jo tamsis atspindėjo mūsų veidus. Siuolaikiš- 
koje kolonadoje šaltinį supo seni kūgiški akmenys. Žyniai tikino, kad vyriš- 
ką pajėgą praradusiam vyrui tereikią tik ranka paliesti šį akmenį ir jis iškart 
pasitaisąs. 

Šventyklos mergelių nemačiau. Šventikai aiškino, kad jos su deive atke- 
liaujančios pavasarį — atlikti šventinių apeigų ir aptarnauti užgaidžių sve- 
čių. O rudenį, kartu su deive, iškeliaujančios. Bet šiaip Eriko Afroditei toks 
aukojimas tarp mūrų nepatinkąs. Sitai galima atlikti mieste. Iš visų kraštų 
vasarą į Eriką susirenkančios kekšės ir anapus mūrų palei kalno atšlaitę 
jūrininkams bei liaudžiai pastatančios lapines. 

Žynys pasiteiravo, ar aš iš tikro neturiu kitokių reikalų į Eriko Afroditę. 

— Jūs, graikai, menkai suprantate apie Afroditę, - niekinamai tarė jis. — 
Afroditės galią ne vien tik kūniškas lavumas lemia. Jutimų pagunda ir at- 
mainingas malonumas tėra tik jos priedanga - kaip ir jos devyniaeilis perlų 
vėrinys, kuriuo ji pasipuošia tik todėl, kad gyva oda prie negyvos medžia- 
gos gražiau tviskėtų. 

Tanakilė raminamai kreipėsi į jį ir paklausė: 

- Ar neprisimeni manęs? Jau du kartus deivė man apsireiškė parodyda- 
ma būsimą vyrą. Iš pradžių ji nutekino mane į Segestą, paskui į Himerą. 
Abu kartus aukojau jai padėkos aukas - gavusi vyrą, o paskui jį palaidojusi. 
Tikiuosi deivę trečią kartą man apsireikšiant. 

Zynys iš pradžių pažvelgė į ją, paskui į Dorėją ir išsišiepęs tarė: 

- Žinoma, pažįstu tave, Tanakile, tu neišgydomoji. Deivė tau palanki, 
nors ir jos galia ribota. 

Jis pasisuko į mus ir Mikonas suskubo ištarti: 

- Esu įšventintas ir, būdamas gydytojas, noriu pažinti dieviškus dalykus. 
Deivės įnoriu turėjau vesti šitą sikulę. Kai ją palytėjau - prarado kalbos 
dovaną, bet kai ją vedžiau, ji ėmė pernelyg daug kalbėti ir daugiausia kaip 
tik tada, kai noriu apie dieviškus dalykus mąstyti. Todėl mano gebėjimas ją 
lytėti mažo be paliovos, iki tapau visai nepajėgus. Taigi norėčiau, kad deivė 
apsireikštų ir padėtų mudviem geresnę santuokos santarvę pasiekti. 

Aš pasakiau: 

— Afroditė buvo man palanki, kai kartą savo nuogumą prisidengiau šven- 
tomis jos vilnos gijomis. Mano galvoje dieną naktį skamba vienintelis var- 
das. Tačiau jį drįsiu ištarti tik pačiai deivei, jeigu ji man apsireikš. 

Apsižvalgęs aplink pamačiau balandžių nudergtą kiemą, neskaldytus mū- 
ro akmenis ir vėjo nugludintas akmenines jaučių galvas, pamačiau, kaip 
visa pigu, menka, ir pridūriau: 

— Vis dėlto netikiu, kad deivė man apsireikš. 

Žynys mano žodžių nepaisė. Jis pasikvietė mus į savo būstą, pats atmie- 
šė gana prasto vyno ir nustatė mums dietą bei švarinimosi apeigas, kurių 
privalėjome laikytis laukdami deivės apsireiškimo. Patarinėdamas jis žvel- 
gė į mus iš eilės ir mosavo rankomis. Mikonui jis reikšmingai pasakė: 

— Esi gydytojas ir iš mano nurodymų turėjai suprasti, kad deivė jokių 
vaistų vartoti nereikalauja. 

Mikonas staiga pakilo, priėjo prie durų, sumišęs pažvelgė laukan ir po 
valandėlės sugrįžo sakydamas: 

— Turėjau kažką padaryti, bet staiga užmiršau ką. 

Per pokalbį mane apėmė nenugalimas noras dar kartą nuėjus prie šal- 
tinio pažvelgti į savo veido atspindį vandenyje. Sis noras buvo toks stip- 
rus, kad turėjau pakilti vidur žynio kalbos. Saltinio kolonadoje suklupau 
ant mozaikinių grindų ir įsispoksojau į apvalų nuotėkio burbulą šaltinio 
paviršiuje bei tamsų savo veido šešėlį. Nežinia kodėl šaltinio paviršius 
suribuliavo ir atvaizdas susidrumstė, man apsisuko galva - rodės, sap- 
nuoju. Valandėlę pasėdėjau prie šaltinio nunarinęs galvą, o paskui grįžau 
į Žynio būstą. Kiti jau buvo beišeiną. Uždėjęs man ant peties ranką žynys 
tarė: 

— Nėmaž nedvejok ir nepulk į neviltį. Manau, deivė tau apsireikš ir išva- 
duos tave iš skausmo. 

Jam mane palietus, staiga pradingo mieguistumas, kūnas palengvėjo ir 
žynys man jau atrodė ne piktas senis, o pasitikėjimo vertas mokytojas. No- 
rom nenorom pasakiau jam: 

— Mačiau Delfų pitiją. Ji sakėsi mane pažįstanti. Tačiau tai buvo nerimas- 
tūnga ir tūžli moteris. Tavimi pasitikiu. 

Paliepęs kitiems eiti priekyje, jis sulaikė mane už peties ir pažvelgė į 


- Atkeliavai iš toli. 

— Atkeliavau iš toli. Nukeliausiu gal dar toliau. 

— Ar tu jau supančiotas? — paklausė jis. 

— Nesuprantu, ką turi galvoje, - atsakiau. - Tačiau vienas vardas mane 
supančiojo ir atvedė pas deivę. 

— Toks buvo tikslas, - pasakė jis. - Akivaizdu, jog deivė norėjo, kad pas 
ją ateitum. Nesirūpink. Ji tikrai tau apsireikš. Ką ji supančioja, tą ji ir iš- 
laisvina. 

Dar tą patį vakarą Dorėjas su Tanakile išėjo į šventyklą nakvoti prie tuš- 
čio deivės postamento ir laukti deivės apsireiškimo. Mudu su Mikonu ilgai 
nemiegojome ir jaudrindami dvasią gėrėme vyną. Gerdamas vyną įsidėjau 
į burną džiovintą datulę, bet turėjau išspjauti, kad neapsivemčiau. Nuste- 
bęs žvelgiau į datulę - negalėjau suprasti, kodėl mane supykino, juk datu- 
les visada mėgau. 

Mikonas tarė: 

- Žiūrėk, žiūrėk, deivės dieta jau tave paveikė. 

Stebėdamasis atsakiau, jog žynys visai man neuždraudė valgyti datulių, 
tačiau Mikonas paaiškino, kad šitai labai įprasta slaptosiomis apeigomis įsi- 
šventinant. Pasninko metu reikią atsisakyti tam tikrų valgių. Iš pradžių jie 
gali masinti, bet kai įsišventinimui subręstama, vien juos pamačius supyki- 
na. Žynys, vadovaujantis slaptoms apeigoms, tikrindamas tinkamumą įsi- 
šventinti galįs be įšventinamojo žinios nustatyti, kuris valgis jam bus ne- 
skanus. 

- Šitas Eriko žynys geras kerėtojas, - pasakė jis. - Jam nereikia mįslingų 
drabužių, talismanų ir burtų. Man išties smalsu, ar deivė man apsireikš ir 
kokiu pavidalu ji apsireikš. 

Jis prapliupo juoku ir mane patį buvo apėmęs toks linksmumas, kad 
juokiausi drauge. Vėl įsidėjau datulę į burną, gavau ją išspjauti ir dar labiau 
prajukau. Paskui dar gėrėme vyną su mokytu amatininku, kuris pašildytu 
vašku iš vakaro buvo nuėmęs iškritusių Tanakilės dantų atspaudus. Jis pa- 
sakojo apie savo meistriškumą ir tikino išmokęs to Kartaginoje. Jis išpjausti- 
nėjąs iš dramblio kaulo naujus dantis ir aukso kilpelėmis pritvirtinąs juos 
prie likusiųjų. 

— Tačiau, - pasakė jis, - paskui gali valgyti tik supjaustytą maistą. Etrus- 
kai tikina gebantys įtaisyti dirbtinius dantis tvirčiau, nei laikosi tikrieji. Bet 
man atrodo, kad jie tik giriasi. 

Jis buvo daug apkeliavęs. Kalbantis apie keliones, jis papasakojo savo 
akimis Kartaginos Baalo šventykloje matęs odas trijų nuo galvos iki kojų 
plaukuotų žmonių, kuriuos, išplaukę iš sąsiaurio pro Heraklio stulpus ir 
nukeliavę į pietus tiek, kiek siekia pasaulio vandenynas, atsigabeno finikie- 
čių keliautojai. Tik nuo žemyno jūros plūstelėjusios karštos srovės juos su- 
stabdė. Iš visų tautų vieninteliai kartaginiečiai žiną pasaulio vandenyno pa- 
slaptis, — tvirtino jis. Ir į šiaurę jie nuplaukė pasaulio vandenynu net ligi 
ten, kur jūra suledėja, ir į vakarus - ligi ten, kur laivai jūros dumbliuose 
užklimpsta. 

Dar daug neįtikėtinų dalykų pripasakojo jis apie Kartaginos finikiečius ir 
taip pasigėrėme, kad šeimininkas liepė tarnui dantų pjaustinėtoją parvesti 
namo, o Aura Mikoną pasiguldė graudžiai verkdama. Nežinau, ar vynas 
įjaudrino mūsų dvasią deivei sutikti. Tik tiek žinau, kad kitą dieną visų 
deivės dietos leistinų valgių skonis man priminė dervą. 

Dorėjas su Tanakile rytą grįžo iš šventyklos stipriai laikydamiesi vienas 
kito, žiūrėdami tik vienas į kitą ir į mūsų klausimus neatsakinėjo. Jie tuoj 
pat atsigulė miegoti ir išmiegojo iki vakaro. Vakare į šventyklą išėjo Miko- 
nas su Aura. Atsikėlęs Dorėjas liepė paruošti valgio, vadino Tanakilę Afro- 
ditės balandžiu ir pasisakė man ketinąs ją vesti. 

— Pirmiausia, - svarstė jis, - Tanakilė yra gražiausia moteris pasaulyje. Ir 
anksčiau ją gerbiau. O šventykloje į ją įsikūnijo Afroditė, jos veidas suspin- 
do kaip saulė, kūnas degino it laužas ir aš supratau, kad nuo šiol ji man 

pasaulyje vienintelė. Antra, ji be galo turtinga. Trečia, dėl ankstesniųjų san- 
tuokų ir dėl savo kilmės ji su Eriko žeme susisaisčiusi daugybe naudingų 
ryšių. Iki šiol ji nesusivokė politiškai jais pasinaudoti, nes tėra tik moteris. 
Pažadinsiu jos garbėtrošką. 

Ziojausi paprieštarauti, bet Dorėjas sulaikė: 

— Numanau, ką ketini sakyti, bet palauk, kol jai sudės naujus dantis. 
Kaip spartiečiui, man ji ir be dantų tiktų. Bet jei manimi netiki, tai nors 
ženklu patikėk, Turmsai. Tie du maži paukšteliai Segestoje, susisukę ma- 
no drabužio klostėse lizdelį, be abejo, reiškė Tanakilę ir mane. Mudviejų 
lizdas bus Segestoje ir tai bus jau nebe mažo paukštelio, o erelio lizdas. 
Šitai man buvo taip įtikinamai išaiškinta, kad nesuprantu, kaip pats iš 
karto nesusivokiau. 

— O kaip tie du sudužę kiaušinėliai, kurie iš lizdo išriedėjo? - paklausiau. — 
Ar nebijai juos bloga lemiant? 

Dorėjas pažvelgė į mane suraukęs antakius: 

— Spartos Leukipidžių šventykloje savo akimis mačiau išsaugotus Ledos 
kiaušinio lukšto gabalėlius, kai Dzeusas, pasivertęs gulbinu, ją apvaisino. Tai- 
gi nesišaipyk iš sudaužytų kiaušinių, kai kalbama apie Herakleidą. - Tai ne- 
trukdo, - suskubo pridurti jis, — prisireikus paveldėtojų pasiimti sugulovę. 
Tačiau čia tikrai šiurpiai kartojasi mano giminės istorija. Juk mano senelis 
turėjo pasiimti sugulovę, nes jo pirmoji ir tikroji žmona, taip pat ir jo sesers 
duktė ilgai buvo nevaisingos. Bet, vos sugulovė pastojo, tikroji žmona irgi 
pagimdė sūnų. Tai buvo mano tėvas Dorėjas - dvigubas Herakleidas. Tas 
valdžiotroška Kleomenas, kuris ištrėmė mane iš Spartos ir kitokios žalos Spartai 
pridarė, tėra sugulovės sūnus ir tik iš vienos pusės Herakleidas. 

— Dėl deivės! - sušukau. - Užmiršk Ledos kiaušinius ir savo senelio ve- 
dybų istorijas! Ar išties ketini susipančioti su finikiete boba, kuri galėtų tau 
senele būti? Juk tu toks pat pasiutęs kaip tavo dėdė Kleomenas. 

Tačiau Dorėjas dėl mano žodžių nė nesupyko, tik apgailestaudamas pa- 
purtė galvą ir atsakė: 

— Tu kvailas - ne aš. Tikriausiai kažkokie kerai tau akis aptemdė, jei ne- 
matai, kokie švelnūs Tanakilės veido bruožai, kaip spindi jos akys ir koks 
tarpus jos kūnas. 

Jo akys sužaižaravo kaip buliaus, jis pakilo ir pasičiupinėjęs rankas pasakė: 

— Ko gaištu laiką niekus su tavimi pliaukšdamas? Mano balandėlė, mano 
Afroditė, naujus dantis išmėginusi, tikriausiai jau manęs nekantriai laukia. 

Matant jo aistrą, man buvo neramu dėl Tanakilės, tačiau namų šeiminin- 
kas, nugrimzdęs į prisiminimus, papasakojo, kad jo namuose iš meilės lai- 
mės užduso tik vienas vienintelis vyras. Tai buvęs labai įkūnus graikų pir- 
klys, kurį jo varžovas Zanklėje sukurstė keliauti į Eriką. Besirungiantys pir- 
kliai vėliau susidėję atsiuntė Eriko Afroditei sidabrinį mirtų vainiką. 

Nieko negalėjau padaryti - tik gėriau iš lėto vyną, o vėlyvą vakarą, kai 
balsai namuose nutilo, pirštą prie lūpų prisispaudusi iš miegamojo kamba- 

rėlio išsėlino Tanakilė, priėjo prie manęs, paplekšnojo abiem rankom man 
skruostus ir švytėdama džiaugsmu paklausė: 

- Ar Dorėjas jau tau papasakojo mūsų didžiąją naujieną? Turbūt ir pats, 
būdamas nuovokus, dar Himeroje pastebėjai, jog jis nedorai mano našlyste 
naudojasi. Tačiau su deivės pagalba Dorėjas pažadėjo grąžinti man garbę 
ir susisaistyti su manimi santuokos saitais ir pagal dorėnų, ir pagal finikie- 
čių įstatymus. 

Karštai pasakiau, kad Dorėjas, kaip spartietis, meilės reikaluose yra ne- 
patyręs. Ji, Tanakilė, būdama trikartė našlė, turėtų susiprasti ir nevilioti aist- 
ringo vyro. Bet Tanakilė priekaištingai atsakė: 

- Tai Dorėjas iš pat pradžių mane viliojo — visai ne aš. Kai mano namuo- 
se pasirodėte, man nė į galvą nešovė jį gundyti. Juk greta jo esu sena mote- 
ris. Dar praėjusią naktį tris kartus atmečiau jo siūlymą tekėti, tačiau tris 
kartus jis mane pergalėjo. 

Šitai ji pasakė taip nuoširdžiai, kad patikėjau. Ir nežinau, ar deivės ke- 
rai, ar vynas man akis užtraukė, bet dervos deglo šviesoje Tanakilės bruo- 
žai pagražėjo, jos juodos akys gundomai sublizgo, ir aš pradėjau suprasti 
Dorėją. 

Pastebėjusi, kad mano širdis atsileido, Tanakilė atsisėdo šalia manęs, už- 
dėjo ranką man ant kelio ir paaiškino: 

— Dorėjo potraukis nėra toks neįprastas, kaip manai. Jis man daug ką 
pasakojo — net tai, ko pats nesupranta, tačiau aš, palaidojusi tris vyrus, iš 
pusės žodžio vyrų mintis perprantu. Pasakojo apie tą savo protėvį Heraklį, 
kad šis ištisus metus, apsitaisęs moteriškais drabužiais, audė ir kitokius mo- 
teriškus darbus dirbo. O šiaip buvo vaidingiausias vyras. Kartą dalis jo pa- 
vogtų galvijų perplaukė sąsiaurį tarp Italijos ir Sicilijos. Bandoje buvo bran- 
gus bulius, vardu Europa. Heraklis, palikęs kitus galvijus likimo valiai, iške- 
liavo į Siciliją ieškoti pabėgusiųjų. Juos vydamasis pasiekė Eriką, užmušė 
Eriko valdovą, kuris mielai būtų pasilaikęs tą bulių veislei pagerinti. Vis 
dėlto Heraklis atidavė Eriko žemę elimiliečiams, bet pasakė, kad kuris nors 
jo palikuonis grįš į jo paveldėtinę žemę. 

Tanakilė pliaukštelėjo sau per skruostą ir suglumusi paprašė: 

- Atleisk, kad iš laimės viską pliauškiu labai sumišai. Bet, kiek suprantu, 
Dorėjas, kaip Heraklio paveldėtojas, manosi esąs vienintelis teisėtas Eriko 
žemės, taigi ir Segestos valdovas. Mane, kaip moterį, šitai domina mažiau 
nei jį. Vyras, žinoma, turi turėti visokiausių politinių užmojų. Šitaip jis lei- 
džia laiką. Tačiau mano dėmesį sužadino tai, kaip susižavėjęs Dorėjas dau- 
gybę kartų pasakojo apie Heraklio rengimąsi moteriškais drabužiais. Taip 
pat jis pasakojo, kad Spartos berniukai jau nuo septynerių metų atskiriami 
nuo motinų ir gyvena tik tarp vyrų. Akivaizdu, kad Dorėjas širdies gilumo- 
je slepia motiniško rūpesčio ir meilumo ilgesį — jis, vargšelis, niekada to 
nepatyrė. Sitai paaiškina jo potraukį prie tokios senos moters kaip aš. Su- 
prantu jo slaptus polinkius geriau, nei kokia kita moteris galėtų suprasti. 

— Bet, - pasakiau, — mes įsipareigoję savo laivo vadui Dionisijui. Laivy- 
bos metui prasidėjus turėsime iškeliauti su juo Masilijon - į kitą jūros pusę. 

Mano galvoje šmėkščiojo beprotiška mintis, kad su Afroditės pagalba 
iškeliausiu pasigrobęs į laivą Kidipę. Tačiau Tanakilė, ryžtingai papurčiusi 
galvą, atsakė: 

- Dorėjas ramiai liks namie ir daugiau į nežinomą jūrą neplauks. Juk jis 
išsilavinęs sausumos karui! Ko jam keliauti į nežinia kokį barbarų kraštą, jei 
čia turi paveldėjimo reikalais rūpintis? 

- Ar iš tiesų ketini kurstyti beprotiškas Dorėjo svajones? - šūktelėjau. — 
Ar negana tave įspėjo įsiveržėlių kapų aukurai bei paminklai? Jau palaido- 
jai tris vyrus. Ar leisi Segestos gyventojams palaidoti ketvirtą? 

Parėmusi ranka smakrą Tanakilė mąstė. 

— Vyrai turi vyriškų rūpesčių, - galiausiai tarė. - Tiesą sakant, dar neži- 
nau, ką darysiu. Dorėjas, be abejonės, yra karališko stoto vyras. Argi jis 
negalėtų pasipuošti Segestos šuns šalmu? Man atrodo, kad vis dėlto jis per- 
nelyg kvailas valdyti sunkiomis politinėmis Sicilijos sąlygomis. Valdymo 
menas - ne skydų barškinimas ir ne kaukolių skaldymas kalaviju. Bet jei jis 
būtinai nori padaryti mane ne tik garbinga moterimi, o ir karaliene, tai tu- 
riu paklusti jo valiai. 

Ji žengė į miegamąjį kambarėlį ir uždarė medines duris. Atsiguliau į lo- 
vą, užsidengjau avikailio apklotu galvą ir užmigau tarsi šulinin įkritęs. 

Rytą, vienas kitą prilaikydami, iš šventyklos grįžo Mikonas su Aura - abu 
mirtinai išblyškę, nuo nemigos pajuodusiais paakiais. Mikonas paguldė Aurą 
į lovą, užklojo ir pabučiavo į kaktą. Paskui linkstančiais keliais atėjo pas 
mane ir, nusišluostęs kaktą, tarė: 

- Zadėjau papasakoti tau apie deivės apsireiškimą, kad pasiruoštum. Ta- 
čiau tas apsireiškimas buvo toks keistas, kad neturiu žodžių jam apsakyti. 
Manau, kad deivė kaskart apsireiškia vis kitaip, pagal kiekvieno poreikius. 
Be to, prisiekiau niekada niekam neatskleisiąs, kaip deivė man apsireiškė. 
Bet pastebėjai, kad parėjusi Aura tylėjo kaip žemė. Visa tai panašu į Askle- 
pijo šventyklos ligonių užmigdymą glostant. Man dabar tereikia tik ranka 
paliesti Aurą ir ji nutils, o aš galėsiu ramiai gilintis į nepaprastus dalykus. 

Vėlyvą popietę Aura pabudo ir iškart ėmė šauktis Mikono. Mikonas mirk- 
telėjo man, nuėjęs atsisėdo ant lovos krašto, nutraukė apklotą ir piršto galu 
palytėjo merginos krūties spenelį. Iš Auros krūtinės išsiveržė gilus atodū- 
sis, veidas dar labiau išblyško, išplėstos akys stebeilijo į tuštumą, kūnas su- 
virpėjo ir apmirė. 

— Matai, Turmsai, - išdidžiai pasakė Mikonas, - kokią galią man suteikė 
Afroditė? Dabar ji nors tylės. Tačiau žmogus, kuriam deivė pažeria šitokių 

besaikių dovanų, miršta jaunas. Ne apie save kalbu - apie Aurą. Aš lytėda- 
mas jokio pasitenkinimo nepatiriu - tik dvasinį malonumą, jausdamas galįs 
valdyti jos kūną kaip panorėjęs. 

— Bet, - paklausiau, - iš kur žinai, kad tiktai tu ir kaip tik tu gali ją 
paveikti? Gal tą patį padaryti gali bet kuris kitas vyras? Tuomet tikrai tau 
nepavydžiu. 

Mikonas tebespoksojo į mane: 

- Juk paskui mane ji bėgo, kai įšventinau ją Achrajos Afroditės glamonė- 
mis. Dabar Eriko Afroditė parodė savo galybę, įjautrindama ją taip, kad vos 
man palytėjus ją apima ekstazė. Dabar aš išvengsiu vargų ir sutaupysiu 
laiko dieviškų dalykų apmąstymui. Nesuprantu, kaip kitas galėtų ją prisi- 
lietimu paveikti. 

Deivės apžilpintas pasiūliau: 

— Geriausia būtų išmėginti - bent kaip gydytojas pasmalsauk. Aš nesu- 
prantu, kuo tu skiriesi nuo bet kurio kito vyro, kad Aura taip įsijautrino. 

Mikonas išdidžiai nusišypsojo: 

— Oi, oi, nežinai, ką kalbi, Turmsai. Tu jaunesnis už mane - aš tuos daly- 
kus išmanau. Bet pamėgink, jei šitai tave pasmagins, ir pamatysime. 

Tikinau ne apie save kalbąs ir pasiūliau leisti kad ir nakvynės namų šei- 
mininkui pamėginti. Tačiau Mikonas atsakė, jog, kaip gydytojui, jam ne- 
malonu net pagalvoti visiškai svetimą ranką žmonos krūtis lytint. 

- O tu esi mano draugas, Turmsai, ir tavimi pasitikiu, - pasakė jis. - Tik 
noriu įrodyti, kad esi neteisus, gerai žinodamas, jog visai nenori jos grabi- 
nėti ir darai tai tik suprantamo smalsumo skatinamas. Smalsumas - ir žmo- 
giškojo, ir dieviškojo pažinimo motina. Išmėginkime, idant patirtume tikrą- 
ją tiesą, nors jau dabar manau, kad tau nepasiseks. 

Juo atkakliau atsisakinėjau, juo karščiau jis siūlė pamėginti, pūsdamasis 
iš pasitenkinimo it varlė. Taigi kai Auros vokai vėl suvirpčiojo ir ji atsisėdo 
lovoje bejėgiškai klausdama, kas atsitiko, Mikonas prievarta stumtelėjo ma- 
ne prie jos. Ištiesiau smilių ir smalsiai palytėjau jos krūties spenelį. 

Nelemto mėginimo padarinys pranoko visus mūsų lūkesčius. Nuo ma- 
no piršto spragtelėjo kibirkštis - ranką tarytum nematomu rimbu perliejo. 
Auros kūnas sušvito, burna prasižiojo, veidas nuo suplūdusio kraujo nu- 
tamso ir trūkčiojantis jos kūnas krito į lovą. Ji gargaliavo leisdama kvapą iš 
plaučių. Akys sustingo, o paskui tikriausiai ir šiaip silpna širdis iš nepakelia- 
mo malonumo plyšo, nes išleido kvapą prie mūsų akių - net nespėjus susi- 
vokti, kas dedasi. 

Jos smakrui žiojantis, mirčiai tuštinant kūno ertmes, stebeilijome delnais 
prisidengę burnas, nustėrę iš baimės - net ir Mikonas, kuris buvo gydyto- 
jas. Tačiau net mirčiai užslinkus tos glebios lūpos, suledėjusios akys tebe- 
šypsojo tokia sopulingos palaimos šypsena, kokios, kartą pamatęs, niekada 
neužmirši. Mikonas gaivindamas puolė trinti jos rankas, bet greit susivokė, 
jog bergždžiai. 

Mūsų šūksmų išgąsdinti į kambarį įpuolė Tanakilė su Dorėju, tarnai nu- 
skubėjo parvesti nakvynės namų šeimininko. Iš pradžių jis puolė grąžyti 
rankas, šaukti ir keiktis, kad buvęs blogas ženklas, kai iš vakaro sugun- 
džiau jį papasakoti apie tą Zanklės pirklį. Bet paskui atsikvošėjo ir, parodęs 
ranka į Auros veidą, pripažino: 

— Laimingesnės mirties niekas netrokštų. Iš veido matyti, nuo ko ji mirė. 

Mikonas gailestavo turėjęs pagalvoti apie Auros silpnumą. Kelionės var- 
gai, laukimo įtampa, nemiga, deivės dieta ir apsireiškimo aistrumas taip ją 
išsekino, kad nebeišlaikė. Namų šeimininkas savo ruožtu pasakė, kad die- 
vai matuoja kiekvieno Žmogaus kelionės trukmę, todėl nė vienas net pa- 
saulio krašte mirties neišvengs. 

— Tai, man rodos, vienintelis dalykas, kurį tikrai žinome ir kurio iš dievų 
galime tikėtis, — įtikinamai tarė jis. - Neškime į šventyklą ir pašlovinkime 
šią jauną moterį laimingąja, nes jai baltųjų tuopų laužą sukrausime ant mar- 
murinių grindų prie deivės šaltinio, o jos pelenai bus saugomi šventyklos 
aukų urnoje, - kaip saugomi visų iš meilės mirusiųjų pelenai. 

Kai Mikonas pradėjo garsiai vaitoti - ir jausmams pagavus, ir gerų pa- 
pročių laikydamasis, Tanakilė jį ramino: 

- Iš tikrųjų deivė tavo norus išpildė geriau, nei prašei, Mikonai. Ar neno- 
rėjai, kad ji nutiltų? Dabar ji iš tikro tyli. Be to, ši santuoka iš pat pradžių 
tau nepatiko. Juk tu, kuris linkęs atsiskyrėliškai mąstyti, santuokai nesi tin- 
kamas. Merginos tėvai dukters mirtį Erike palaikys per garbę. Juk čion ret- 
karčiais atkeliauja neišgydomo meilės liūdesio kankinami žmonės. Neretas 
prisigeria aguonų gėrimo ar prie šaltinio persipjauna gyslas, idant jų pele- 
nai liktų šventykloje. 

Liūdesio sugniuždytas Mikonas susiėmė galvą ir krito į krėslą, o Tanaki- 
lė su namų šeimininku skubinai rikiavo prausti kūną, nešti iš kambario, 
valyti lovą. Dorėją šis įvykis taip sukrėtė, kad jis vėl nusikirpo kuokštelį 
plaukų ir sudegino. Plekšnodamas Mikonui per nugarą, jis stengėsi paguosti: 

- Lengvai atėjo - lengvai išėjo. Aurą pernelyg lengvai gavai, stačiai ta- 
riant, ji tau begėdiškai pakliuvo į nasrus. Man kitaip -— visą žiemą atkakliai 
kovojau užsispyrusios moters valią lenkdamas ir savęs vertos žmonos siek- 
damas. Sitokia santuoka tvers, o tavoji užsimirš vos laidotuvių laužo dū- 
mams išsisklaidžius. 

Ir aš guodžiau Mikoną: 

- Patikėk manimi, nelaimingas mėginimas - ne mano, o tavo paties kal- 
tė. Pats šito norėjai ir šitaip tikrai bus geriau. Juk tavo gyvenimas būtų ne- 
pakeliamas žinant, kad nuo atsitiktinio bet kurio vyro palytėjimo tavo žmo- 
ną apima ekstazė. Tarkim, jei grįžtant mulų varovas netyčia uždėtų ranką 
ant kelio - ją tikriausiai būtų sutraukęs mėšlungis, ji būtų nukritusi nuo 
mulo ir nusisukusi sprandą. Ką gali žinoti, gal nepaprastas jos jautrumas 
ilgainiui būtų taip išdidėjęs, kad pakaktų vyro žvilgsnio ir ji iškart... na, 
pagalvok ir apie tą reikalo pusę. 

Mikonas kumščiais nusibraukė per apvalius skruostus srūvančias ašaras, 
pagyvėjo ir tarė: 

— Tu teisus, Turmsai, tikriausiai deivė turėjo tikslą, kad mes išmėgintu- 
me. Antraip tokia mintis nebūtų šovusi į galvą. Ir išsekęs jos kūnas tikrai 
nepaliaujamų malonumų ilgai nebūtų ištvėręs. Kam šuns uodegą po gaba- 
lėlį kapoti, jei kada nors visą reikės nukirsti. - Jis mąsliai tęsė: - Aura turėjo 
prigimtinį polinkį dar prieš mums susitinkant ir tik gera norėdamas įšven- 
tinau ją įvairiausiais kūniško malonumo būdais. Čia j ji įsijaudrino tiek, kad 
užteko paliesti. Netrukus gal tokia būsena ją būtų apėmusi vien pamačius 
vyrą. O paskui nebereikėtų nė vyro - pakaktų pamatyti vyrą primenantį 
daiktą. Kai kurios moterys šiuose reikaluose išties būna nepaprastai įnorin- 
gos. Man pasakojo, kad vieną Rodo salos moterį nuo jaunystės vos pama- 
čius paprasčiausią ąsotį nežinia kodėl apimdavo ekstazė. Santuoka jos ne- 
tenkino - ji niekino ir atstumdavo savo vyrą, kol šis sugalvojo pasiguldyti į 
lovą ąsotį. Nuo tol jie iki žilos senatvės gyveno laimingai ir žmona pagimdė 
aštuoniolika vaikų - iš jų keturiolika suaugo ir neturėjo jokių kliaudų, tik iš 
tėvų paveldėtą įvairiausių ąsočių rinkinį. 

Mąstydamas Mikonas pasiguodė ir liūdesys jo nebegniuždė. Dar tą patį 
vakarą susirinkome šventyklos kieme, kur Aura, gražiai aprengta, išdažy- 
tais skruostais ir lūpomis, perlamutro šukomis papuoštais plaukais, ilsėjosi 
ant baltųjų tuopų laužo dailesnė nei būdama gyva. Sventykla laužui paau- 
kojo smilkalų ir kvepalų. Mikonas įdegė jį sakydamas: „Deivei“. Paklusę 
žynių valiai nusamdėme ne raudotojas, o jaunas mergeles, kurios vaini- 
kuotos šoko aplink laužą deivės šokius ir elimilietiškom giesmėm ją šlovi- 
no. Liepsnoms po vaiskiu vakaro dangum plėvojant, kūno tvaiką smilkalų 
kvapui stelbiant, tai buvo graudulingas reginys - liejome rungčiomis 
džiaugsmo ašaras dėl Auros, linkėdami vienas kitam tokios mirties — gra- 
žios, šventoje vietoje, netikėtos. 

- Ilgas amžius tikrai nėra dievų malonė, - svarstė nurimęs Mikonas, - jis 
veikiau rodo, kad žmogus lėtas, užsispyręs ir tikslą vykdo ilgiau nei kitas, 
miklesnis. Ilgas amžius dažnai užtemdo akis, ankstesnius laikus žmogus 
linkęs laikyti geresniais už dabartinius. Net likus šešėliu mirusiųjų karalys- 
tėje — tikima, kad daugelis neįšventintųjų lieka šešėliais — net mirusiųjų 
karalystėje jaunos akys geriau už senas. Jei būčiau protingesnis, turbūt kris- 
čiau į tą laužą ir iškeliaučiau kartu su Aura, tačiau turiu gauti įtikinamą 
ženklą. Iš viso, kas nutiko, matau tik tiek, kad ta santuoka buvo klaida. Sis 
suvokimas padeda man vyriškai ištverti nepakeliamą liūdesį. 

O mane visą laiką graužė neišsprendžiamas klausimas, ar Aura tikrai 
būtų, kurio kito vyro palytėta, mirusi, ar kaip tik aš iš netyčių ir vien aš 
galėjau sukelti jos mirtį. Žiūrėjau į savo rankas ir įtikinėjau save, jog nuo 
kitų žmonių nesiskiriu. Tačiau deivės dieta ir žynio įsakymu jau trečia die- 
na geriamas vynas sudrumstė man prigimtinį protą. Sieloje šileno prisimi- 
nimas apie audrą Delfų kelyje ir apie jūrą, kuri suputojo man pašaukus 

vėją. Ir šventąsias sikulų vietas tikrai lyg miegeivis pajusdavau, ir su etrus- 
kų šventąja juoda taure ligi lubų pakilau. Gal todėl Aura mirė nuo mano 
prisilietimo, kai neatsargiai, vien iš smalsumo ją pirštu palytėjau. 

Saulei nusileidus laidotuvių laužas išblėso, jūra nusidažė melsvu rau- 
doniu. Mikonui kviečiant žmones į šermenų puotą prie manęs priėjo Žy- 
nys ir tarė: 

— Laikas ruoštis susitikimui su deive. 

Maniau, kad dėl netikėtos Auros mirties man dar nereikės budėti šven- 
tykloje. Tačiau žyniui mane palytėjus staiga pajutau, jog kaip tik dabar tu- 
riu eiti. Liepsnojančio mirusiosios laužo karštyje, smilkalų kvapui virpinant 
šnerves, jūrai vėjažolės spalva nusidažius ir pirmai žvaigždelei sužibus ma- 
ne persmelkė nepaprastas tikrumas, jog jau esu šią valandėlę išgyvenęs. 
Pasijutau toks lengvas, kad vos kojom žemę liesdamas nusekiau paskui 
žynį į jo būstą. 

Jis iepė man nusirengti, nužvelgė mane, pirštų galais pakėlė akių vokus, 
apžiūrėjo akių baltymus, pūstelėjo man į burną ir paklausė, iš kur ant ma- 
no rankų šviesios dėmelės. Sąžiningai atsakiau, kad tai gaisro randai, bet 
nemaniau, jog; privalau aiškinti, kad juos paliko ūžaujančios ugnies nešioja- 
mos Sardų stogų nendrės. Apžiūrėjęs jis gailiu tepalu patepė man pažastis, 
krūtinę bei kirkšnis ir davė kvapnių žolių delnams ir padams pasitrinti. 
Jam mane lytint vis lengvėjau, ir mano kūnas pasidarė lyg oras. Kunkulia- 
vau džiaugsmu, todėl bet kurią akimirką galėjau prapliupti juoku. 

Galų gale, kad šventykloje budėdamas nesušalčiau, jis apsiautė mane 
vilnoniu apsiaustu su balandžiais ir mirtom. Paskui abejingai palydėjo ma- 
ne iki šventyklos laiptų sakydamas: 

- Eik vidun. 

— Ką turiu daryti? — paklausiau. 

— Tai tavo reikalas, - atsakė jis. - Daryk, ką nori, bet po valandėlės tave 
nusmelks nuovargis, smelks vis alsiau ir alsiau, dar alsiau. Jis perims kūną, 
merks akių vokus, visai užmerks - nebepajėgsi atsimerkti, tuomet ilsėsies — 
ilsėsies geriau, nei kada ilsėjaisi, bet nemiegosi. Paskui kažkas nutiks ir, at- 
merkęs akis, išvysi deivę. 

Stumtelėjęs mane jis apsisuko ir sugrįžo į savo būstą. Vaikštinėjau po 
nebylią šventyklos tamsą, kol mano akys priprato prie naktinės stoglangio 
šviesos ir įžiūrėjau tuščią deivės postamentą. Priešais stovėjo minkštasuolis 
su liūto kojom — vos jį pamačius mano kūnas suglebo. Vargais negalais 
atsiguliau ant jo toks apsunkęs, kad nusistebėjau, kaip lengvutė lova mano 
svorį išlaiko ir kaip skradžiai akmeninių grindų nenugrimztu į žemės gel- 
mes. Akys užsimerkė ir net panorėjęs nebūčiau jų atmerkęs. Suvokiau ne- 
miegas, tačiau grimzdau ir grimzdau, be paliovos grimzdau. Nebuvo bau- 
gu. Netikėtai atsimerkiau spindulingame įsaulyje ir susivokiau sėdįs ant 
akmeninio suolelio turgaus pakraštyje, žvelgdamas į nuvaikščiotą grindinį, 
kuriuo slinko žmonių šešėliai. 

Apstulbęs pakėliau galvą ir apsižvalgiau. Miesto ir turgaus nepažinau, 
dangus spinduliavo mėliu, dirbdami kasdienius darbus bei prekiaudami 
žmonės garsiai šūkčiojo ir nė vienas į mane net nepažvelgė, kaimiečiai 
vedžiojosi daržovių krepšiais apkrautus asilus, o visai šalia manęs raukš- 
lėta senutė buvo išdėliojusi kelis sūrius. Atsistojau ir nuėjau, o eidamas 
supratau, jog kadaise vaikščiojau po šį miestą. Namus puošė dažytos mo- 
linės plytelės, akmeninis gatvių grindinys buvo nuvažinėtas greitų kinki- 
nių, o pasukęs už kampo išvydau šventyklą su kolonomis ir statulomis 
ant stogo. Zengiau į vėsią šventyklos prieblandą ir mieguistas sargas mos- 
telėjo manęs link šlakstykle kelis lašus švęsto vandens. Tą akimirką išgir- 
dau skimbčiojimą. 

Vėl atmerkęs akis, pamačiau gulįs tamsoje ant Eriko Afroditės šventyk- 
los minkštasuolio ir susivokiau, kad mano regėjimas tebuvo sapnas, nors 
nemiegojau, nors galėjau prisiekti, jog; tai, ką mačiau, tiesa - kadaise paži- 
nau tą turgų, gatvę ir statulas ant šventyklos stogo, ir žmonių veidus. 

Skimbčiojimas vėl pašokdino mane nuo minkštasuolio. Niekada nesijau- 
čiau toks pailsėjęs, toks gyvastingas ir įsijaudrinęs. Stoglangio šviesoje įžiū- 
rėjau prie tuščio deivės postamento sėdint šyduotą moterį. Nuo galvos iki 
kojų ją siautė sunkus žėrinčiai siuvinėtas apdaras. Galvą puošiantis tvaskus 
vainikas prilaikė veidą dengiantį šydą. Moteris krustelėjo, jos apyrankės 
sujudėjo ir aš vėl išgirdau tą patį skimbčiojimą. Ji judėjo, ji buvo gyva, tikra. 

- Jei tu deivė, - ištariau drebėdamas, - parodyk man savo veidą. 

Syduotoji nusišaipė. Patogiau išsitiesusi, ji prakalbo kaip svetimšalė, ta- 
čiau suprantama graikų kalba: 

— Deivė neturi veido. Kokį veidą geidauji pamatyti, Turmsai, šventyklos 
padegėjau? 

Krūptelėjau persmelktas įtarimo, nes ji juokėsi žmogišku juoku, kalbėjo 
žmogaus balsu, tačiau Erike niekas nežinojo, jog kadaise padegiau Sardų 
Kibelės šventyklą. Tik Dorėjas arba Mikonas galėjo nepažįstamajai apie tai 
išplepėti. Man užvirė širdis ir atžariai pasakiau: 

— Nesvarbu, koks tavo veidas, — čia pernelyg tamsu, kad jį įžiūrėčiau. 

- Tu įtarus, - tarė ji skambiai juokdamasi. - Manai deivę bijant šviesos? 

Skimbčiodama apyrankėmis ji taip žiebė ugnį, kad kibirkštys pažiro, ir 
uždegė šalia stovinčią lempą - jos ryški šviesa apakino prie tamsos a 
džiau švelnų ambros dvelksmą. 

—- Tu žmogus, kaip ir aš, - pasakiau nusivylęs. - Tu moteris, panaši į 
kitas. Tariausi deivę sutiksiąs. 

— Argi deivė ne moteris? - paklausė ji. - Juk moteris, moteriškesnė už 
visas žemiškąsias moteris. Ko iš manęs nori? 

— Parodyk savo veidą, - liepiau ir žengtelėjau jos link. 

Ji suniuro. Jos balsas persimainė: 

— Tik neliesk manęs. Sitai draudžiama. 

- Ar ligi pelenų sudegsiu, - įgiliai paklausiau, - ar be kvapo krisiu tave 
palietęs? 

Ji perspėjo: 

— Sitaip nejuokauk. Verčiau prisimink, kas tau šiandien nutiko - žmo- 
gaus auką deivei paaukojai. 

Prisiminiau Aurą ir daugiau šaipytis nebenorėjau. Kažkas šyduotosios 
balse mane sulaikė. 

— Parodyk savo veidą - noriu tave pažinti, - paprašiau dar kartą. 

— Kaip geidauji, - atsakė ji. - Bet prisimink: deivė beveidė. 

Nusiėmusi žybčiojantį vainiką, ji nusitraukė šydą, atsuko veidą į šviesą 
ir ūmai karštai šūktelėjo: 

— Turmsai, Turmsai, argi manęs nepažįsti? 

Suvirpęs iki širdies gelmių pažinau tą džiaugsmingą balsą, pažinau tas 
besijuokiančias akis ir apvalų mergišką smakrą. 

— Dione, - šūktelėjau, - Dione, kaip čia pakliuvai? 

Akimirką man išties švystelėjo mintis, kad Dionė pabėgo į vakarus iš 
perso įbūgusios Jonijos ir dėl kažkokio keisto likimo užgaido pakliuvo į 
Eriko Afroditės šventyklą. Tik paskui susivokiau, kad daugybė metų prabė- 
go nuo tos dienos, kai Dionė sviedė man obuolį. Ji nebegalėjo būti tokia 
jauna kaip kadaise ir aš nebebuvau toks apspangęs jaunikaitis. 

Moteris vėl užsidengė šydu veidą ir paklausė: 

- Tai pažinai mane, Turmsai? 

Suirzęs atsakiau: 

- Šešėliai ir plastanti lempos šviesa man akis sutrikdė. Tariau tave mergi- 
na, kurią kadaise jaunas sutikau Efese. Tačiau tu - ne ji. Nesi jauna. 

Ji tarė: 

— Deivės metų nesuskaičiuosi. Deivė beamžė ir bemintė. Jos veidą lemia 
žiūrinčiojo akys. Ko iš manęs nori? 

- Jeigu būtum deivė, - atsakiau nusivylęs, - be žodžių suprastum, ko 
pas tave atėjau. 

Ji sūpavo rankoj blykčiojantį vainiką — ir aš negalėjau nuo jo atplėšti 
akių. Kita ranka dengdamasi veidą, ji pasiūlė: 

- Atsigulk dar. Atsipalaiduok. Pailsėk. 

Saugodamasi suskambinti kulkšnių žiedais, ji grakščiai žengtelėjo prie 
lovos kojūgalio. Negalėjau atplėšti akių nuo jos rankos sūpuojamo vainiko. 
Vėl nurimau. Praradau budrumą. Man buvo gera, malonu. Staiga ji atsitie- 
sė, atsidengė veidą ir įsakmiai paklausė: 

— Kur tu, Turmsai? 

Jos veidas nutamso, sublizgo aliejumi, jos apsiaustą puošė amazonių pa- 
aukotos krūtys, galvą gaubė mėnulis, liūtai po jos kojom ilsėjosi. Pajutau 
šventas vilnones deivės gijas apsivejant apie kūną - kaip tuomet, kai triukš- 
mingos minios akmenų genamas bėgau į Artemidės šventyklą. Priešais mane 
stovėjo pati Artemidė, tačiau ji buvo ne iš dangaus nukritusi juoda medinė 

statula. Ji buvo gyva, grasi, jos juodą veidą perkreipė Žiaurus šypsulys. Pa- 
jutęs apsivejančias vilnones gijas, pamėginau jas nusimesti, bet čiupinėjau- 
si tik nuogą kūną, nors tikrai jutau šventų vilnonių gijų pančius. 

Balsas pakartojo: 

— Kur tu, Turmsai? 

Vos įstengdamas pajudinau liežuvį ir sušukau: 

— Artemide, Artemide! 

Neapsakomos gailiaširdystės ranka užspaudė man akis, mano kūnas at- 
sidūsėjo ir aš išsivadavau iš nerimasties. Mėnulis jau neturėjo man galios. 

Balsas tarė: 

— Išvaduosiu tave iš svetimos deivės galios, jei nori ir pažadi tik mane 
garbinti. Užmiršk mėnulio niaurumą, tai atvesiu tave į džiaugsmą ir saulės 
šviesą. 

Sušnibždėjau, o gal tariausi šnibždąs: 

- Tu, iš putos gimusioji, pati mane atsivedei prie savo šaltinio, priversda- 
ma nuogumą spalvotom gijom prisidengti. Tau pasišvenčiau anksčiau, nei 
Artemidė mane užvaldė. Daugiau niekada manęs nepalik 

Man ausyse sugriaudėjo, minkštasuolis po manimi ėmė sūpuotis, o bal- 
sas be paliovos kartojo: 

— Kur tu, Turmsai? Pabusk, atsimerk. 

Tačiau atilsis ir svaigulys man teikė tokią palaimą, kad atsimerkti nebe- 
norėjau. Griausmas ausyse virto nežemišku, burnoje pajutau metalą, pasi- 
rėmiau ant alkūnių ir išspjoviau iš burnos pinigą. Girdėjau jį skambtelint į 
akmenį, atsimerkiau ir vėl sušvito saulė ir akinamai mėlynas dangus. Nuri- 
męs ir išvargęs atšlijau nuo moters, kurią laikiau glėbyje. Dienos šviesoje ji 
buvo nuoga ir aš buvau nuogas. Tik gėlių vainikas puošė kaklą. 

Iš nežinia kur atsklido įsakmus balsas: 

— Kur tu, Turmsai? 

Apsižvalgęs ėmiau pasakoti: 

— Aš nuostabiame sode. Sodas stačiakampis. Marmurinę tvorą supa aukšti 
kiparisai. Matau gėlynus ir fontaną. Ilsiuosi įsaulyje vidur plačios marmuri- 
nės pakylos. Guliu ant minkštų čiužinių, apglėbęs moterį. Sypsodama ji 
čiupinėja gėlių vainiką ant mano kaklo. Man rodos, anksčiau jos nesu ma- 
tęs. Tolėliau į darbą einantys rudai nudegę javų pjovėjai smalsiai žvilgčioja 
mano pusėn. Bet man nė į galvą nešautų juos niekinti. Aš gyvenu visai 
kitokį gyvenimą. Esu nepalyginti kilnesnis už juos. Labai susitelkęs tikriau- 
siai prisiminčiau, kur esu ir kas per moteris mano glėby. Tačiau nenoriu 
prisiminti. Sią valandėlę aš laimingas. Saulė skrodžia kiparisų tamsį. Jos 
oda balta. Savo glėby laikau tikrą gražuolę. 

Balsas tarė: 

— Dar kartą užsimerk. 

Užsimerkiau. Griausmas ausyse virto audros gaudesiu. 

Amžinybės audra nunešė tolyn. Tačiau balsas vėl įsakė: 

— Turmsai, Turmsai, atsimerk. Kur tu? 

Atsimerkiau ir nustebęs papasakojau: 

— Matau nuostabų kalnų klonį. Dangų remia snieguotos kalnų viršūnės. 
Užuodžiu žoles. Šilta gulėti įkalnėje. Gražesnio klonio niekada nemačiau. 
Bet aš vienas. Žmonių nematau. Nė takelio. Nė gyvos dvasios. 

Iš tolo išgirdau šnabždes;į: 

— Sugrįžk, Turmsai, sugrįžk. Pabusk pagaliau. Kur tu? 

Vėl atsimerkiau. Naktis. Stovėjau nematytame kambaryje. Užgniaužęs 
kvapą žvelgiau į lovoje gulinčią Kidipę. Ji miegojo išsižiojusi, užmerkusi 
akis ir per miegus dūsavo. Krūptelėjusi pabudo, išvydusi mane persigando 
ir prisidengė nuogumą apklotu. Pažinusi mano veidą nusišypsojo, jos ran- 
ka kilstelėjusi sustojo. Puoliau prie jos. Apkabinau. Ji žiojosi šauksmui, ta- 
čiau nusilpo mano glėbyje. Ir nesipriešino - leido daryti ką noriu. Bet jos 
mergiškos lūpos manąsias tvilkė šalčiu. Jos širdis neplastėjo kartu su maną- 
ja. Kai ją paleidau, susigėdusi užsikniaubė - supratau, kad mudviejų nie- 
kas nesieja. Tolau, nebejausdamas nė menkiausio noro ją liesti. Atvirkščiai, 
jos šaltas skaistumas man buvo nemalonus. 

Man iš burnos išsiveržė nusivylimo aimana. Nykau, tolau ir vėl atsimer- 
kiau, iškėlęs sustingusias rankas, ant Eriko Afroditės šventyklos minkšta- 
suolio. Greta, ant krašto sėdėjo ta nepažįstama moteris, kuri mane kalbino, 
o dabar mėgino jėga nulenkti rankas. 

— Kas tau, Turmsai? - klausė ji ir palenkė galvą, norėdama pažvelgti į 
veidą lempos šviesoje. 

Pamačiau ją nusirengus nuo siuvinėjimų pastirą apdarą. Jis dryksojo ant 
akmeninių grindų, ant jo - šydas su vainiku. Ji buvo nusikabinusi vėrinį, 
nusimovusi apyrankes. Vilkėjo tik plonus apatinius marškinius, šviesius 
plaukus buvo susikėlusi ant viršugalvio. Kai jos veidas priartėjo prie mano- 
jo, supratau, jog niekada nesu jos matęs. Siauručiai jos antakiai buvo aukšti 
ir linko taip, kad akys atrodė įkypos. Aš jos nepažinojau, tačiau jaučiausi 
tarsi pažįstąs. Mano rankos suglebo ir nukrito prie šonų. Kūnas tysojo iš- 
vargęs lyg po sunkaus darbo. Ji pirštu palietė man antakius, palytėjo akis, 
lūpas ir ėmė abejingai braukyti ant nuogos krūtinės ratą. Jos veidas blyško 
akyse ir staiga apstulbau pastebėjęs, kad ji verkia. 

— Kas atsitiko? - paklausiau persigandęs. 

— Nieko, - riktelėjo ji, staiga atitraukdama ranką nuo mano krūtinės. 

— Tai ko verki? 

Ji stipriai krestelėjo galvą - pora ašarų kaptelėjo man ant krūtinės — ir 
patikino: 

— Visai neverkiu. 

Staiga ji skaudžiai tėškė delnu man per skruostą ir niršiai paklausė: 

— Kas ta Kidipė, kurios vardą pakerėtas kartojai be paliovos? 

— Kidipė? - tariau. - Juk dėl jos čia atkeliavau. Ji Himeros tirono vaikaitė. 

Tačiau manęs ji jau netraukia. Gavau ko ieškojęs ir deivė mane iš jos 
išvadavo. 

Ji aikštingai tarė: 

- Tai gerai. Taip puikiai paveikė galia. Ko neini savo keliu, kartą gavęs, 
ko troškai? 

Ji pakėlė ranką tarytum ketindama man vėl suduoti. Greit sugriebiau jos 
riešą. Jis buvo laibas, dailus. 

- Kodėl mane muši? Nieko bloga tau nepadariau. 

- Ak, nepadarei man nieko bloga, - mėgdžiojo ji. - Nė vienas vyras nėra 
man tiek bloga padaręs kiek tu. Verčiau jau eik iš kur atėjęs. Eik. Daugiau 
niekada negrįžk į Eriką. 

— Neišeisiu, nes sėdi ant manęs, - pasakiau. - Be to, pasiėmei mano ap- 
siaustą. 

Išties tarytum šaldama ji buvo mano apsiausto skvernais susisupusi 
kelius. 

- Kas iš tikro esi? - paklausiau palytėdamas jos baltą kaklą. 

Ji krūptelėjo ir sušuko: š 

- Tik neliesk manęs - tavo prisilietimas man nemalonus. Sitos rankos 
man šlykščios. 

Kai mėginau pakilti, ji vėl už pečių mane paguldė, nulenkė galvą ir karš- 
tai pabučiavo į lūpas. Šitai ji padarė taip netikėtai, kad nesuvokiau, kas 
dedasi, kol ji vėl atsitiesė ir, išdidžiai iškėlusi smakrą, atsisėdo ant lovos 
krašto. 

Sugriebiau jos ranką ir paprašiau: 

— Pasikalbėkime kaip žmonės. Juk tu Žmogus, į mane panašus. Kas at- 
sitiko? Ko verki ir mane muši? 

Ji tvirtai gniaužė kumštį, tačiau leido jį man laikyti. 

- Veltui atkeliavai į Eriką pagalbos, - piktai pasakė ji. - Tu daugiau žinai 
apie deivę nei aš. Esu tik kūnas, kuriuo deivė apsireiškia, tačiau tavo pajėga 
įėjo į mane ir daugiau nieko tau negaliu padaryti. Ne, ne, nesuprantu, kas 
atsitiko, - dejavo ji. - Aš privalėjau susirinkti drabužius ir tave palikti. Bū- 
tum pabudęs vienas ir savo regėjimą palaikęs atsakymu. Išties nesuvokiu, 
kas mane prie tavęs laiko. Pasakyk, ar jau tikrai nemiegi? 

Pasičiupinėjau galvą, kūną. 

— Rodos, nemiegu, - atsakiau. - Bet neseniai, kai buvau ne čia, o visai 
kitur, irgi tvirtai galėjau prisiekti nemiegąs. Šito anksčiau nesu patyręs. 

- Tikriausiai, - abejingai tarė ji - Turbūt moterims tu niekada nepatikai — 
juk tau reikia deivės pagalbos. 

Spoksojau jai į veidą, laikydamas mažą jos kumštelį. 

- Tavo lūpos gražios, - kalbėjau. - Prisimenu tavo antakių linkius. Ir 
tavo akis pažįstu, ir skruostus. Ar tu iš grįžusiųjų - esi man nesuvokiamai 
pažįstama? 

- Iš grįžusiųjų? — paklausė ji. - Nesuprantu, apie ką kalbi. 

Apkabinau jos pečius ir prisitraukiau. Jos kūnas buvo įsitempęs, bet ji 
nesipriešino. 

— Tavo rankos šaltos, - tariau. - Tau šalta. Leisk, sušildysiu tave savo 
kūnu. Ar jau rytas? 

Ji žvilgtelėjo per stoglangį į dangų. 

- Iki ryto dar yra laiko, - atsakė ji. - Bet ko dar iš manęs nori? Ko tau 
mane šildyti? Juk gavai, ko norėjai. 

Staiga ji prigludo veidu man prie kaklo, graudžiai pravirko ir drebančiu 
balsu paaiškino: 

— Nepyk, kad kankinu tave. Tamsaus mėnulio metu pasidarau aikštinga. 
Paprastai klusniai vykdau ką įsakyta. Tačiau tu verti mane užgaidauti. 

Per plonus marškinius jutau jos kūno minkštumą. Supurtė drugys. Nu- 
smelkė šiurpas — rodės, stoviu dvejodamas ant slenksčio akmens, kurį per- 
žengus jau nebėra kelio atgalios. 

- Pasakyk savo vardą, - paprašiau, - kad pažinčiau tave ir galėčiau į tave 
vardu prakalbti. 

Ji karštai papurtė galvą. Jos plaukai išsidraikė, pasklido ant nuogos krūti- 
nės. Glausdamasi veidu man prie kaklo, ji apsikabino mane per juosmenį. 

- Žinodamas mano vardą, užvaldytum mane, - tarė ji. - Argi nesupranti — 
aš deivės nuosavybė. Joks vyras negali manęs valdyti. 

- Nuo manęs nepabėgsi, - pasakiau. - Pradėdamas naują gyvenimą žmo- 
gus išsirenka naują vardą. Kaip tik dabar duosiu tau naują vardą. Tebūnie 
tai tavo vardas ir tuo vardu aš valdysiu tave, Arsinoja. 

- Arsinoja, - nustebusi pakartojo ji. - Kodėl tokį sugalvojai? Ar turėjai 
kokią Arsinoją? 

— Visai ne, - patikinau. — Tiesiog; tas vardas šovė man į galvą. Toks buvo 
tikslas, nes žmogus, man rodos, pats vardo nesugalvoja. Iš nežinia kur tas 
vardas man atėjo arba buvo manyje. 

- Arsinoja, - pakartojo ji dar sykį, tarytum skanaudama. - O jeigu nepai- 
sysiu tavo duotojo vardo? Kokią tu turi teisę mane nauju vardu pavadinti? 

— Arsinoja, —- pasakiau. — Kai šitaip šildau tave savo glėbyje, kai šitaip 
apsiaučiu vilnoniu apsiaustu su deivės balandžiais, esi man iš visų artimiau- 
sia, nors visai tavęs nepažįstu. 

Svarsčiau: 

— Tu ne graikė - šitai suprantu iš tavo kalbos. Bet ir finikietė negali būti, 
nes tavo veidas nėra rusvo raudonio. Mano glėbyje tu balta lyg puta. Ar 
nesi tolima Trojos pabėgėlių palikuonė? 

— Kas man tauta, - tarė ji. - Deivė neskirsto pagal tautą ar gentį, kalbą ar 
odos spalvą. Zmones ji renkasi įnoringai - gražų padaro dar gražesnį, bjau- 
rų - gražuoliu. Bet pasakyk, Turmsai, ar dabar matai mano tikrąjį veidą? 

Ji pakreipė veidą, sprandu atsišliejusi mano peties. Pažvelgiau ir apstul- 
bęs atsakiau: 

— Niekada nemačiau tokio gyvastingo ir atmainaus veido kaip tavo, Ar- 
sinoja. Kiekvienas tavo sielos virptelėjimas jame atsispindi. Dabar supran- 
tu, kad deivė dangsto tikrąjį begale tariamų veidų. Regėdamas deivės sap- 
ną šventykloje kiekvienas vyras tariasi matąs išsiilgtąjį ir kadaise mylėtąjį 
veidą. Tačiau dabar, kai šitaip žmogiškai šliejiesi manęs, tariuosi matąs tavo 
tikrąjį veidą. 

Atsitraukusi ji tiriamai pažvelgė į mane, palytėjo mano antakius, lūpų 
kampučius. 

- Turmsai, - paprašė ji, - prisiek, kad esi tik žmogus. 

— Prisiekiu deive, kad juntu alkį ir troškulį, nuovargį ir mieguistumą, 
geismą ir širdgėlą kaip žmogus, - pasakiau. - Bet kas esu, - negaliu prisiek- 
ti, nes ir pats nežinau. Ar tu prisieki, kad netikėtai iš mano glėbio nedingsi 
ir šio veido daugiau nepakeisi? Jis gražiausias iš visų mano matytų veidų. 

Ji prisiekė ir tarė: 

— Kartais deivė apsireiškia manyje ir tuomet savęs nepažįstu. Kartais dir- 
bu įprastą darbą ir žinau tik nuvilsianti žmones, kurie sapnuodami šven- 
tykloje vaizduojasi matą deivę. Turmsai, kartais netikiu deive ir noriu būti 
laisva, gyventi paprastą gyvenimą. Mano pasaulis - tik Eriko kalnas. Dei- 
vės šaltinis bus mano kapas, kai visai nusistekensiu ir kita stos mano vieton 
deivės siekiams tarnauti. 

Ji spirtelėjo ant akmeninių grindų dryksančius drabužius ir papurčiusi 
galvą tarė: 

— Ne, ne, Turmsai, baisu, kad tau, nepažįstamam, apie tai kalbu. Turėjau 
susirinkti drabužius ir deivės papuošalus. Turėjau išnykti, idant patikėtum 
mane dieviška esybe buvus. Sakyk, gal turi galios kerėti žmones - neįsten- 
giau laiku tavęs palikti. 

Tačiau mane ėmė kankinti keista mintis. Paliečiau ranka jos pečius, šoną 
ir kelį. 

— Sapne, - jei tai tik sapnas, - pasakiau, - buvau Himeroje, Kidipės 
kambaryje. Apkabinau ją taip, kaip vyras apkabina moterį, ir ji leido, kad 
tai nutiktų. Man jos jau gana. Atitolau ir supratau, kad mane tik geismas 
žilpino - iš tikrųjų manęs su ja niekas nesieja. Tačiau tai, kas nutiko, buvo 
tikra. Jaučiu tai savo kūnu. Taigi ką aš apkabinau, kūnu būdamas čia - ne 
Himeroje? | 

Išsisukdama nuo mano klausimo, ji karštai riktelėjo: 

- Liaukis šnekėjęs apie tą Kidipę! Jau prisiklausiau ganėtinai, net per 
daug. Tačiau, - tęsė ji piktdžiugiškai, — tau jos nėra. Jos tėvas jau gavo 
pranašišką deivės ženklą. Toji Kidipė bus mulų kinkiniu, kiškiui pirm veži- 
mo bėgant, nuvežta į vestuvinį kambarį. Kiškis - Regijo ženklas, o Regijas 
valdo sąsiaurį Italijos pusėje taip, kaip Zanklė jį valdo Sicilijos pusėje. Kar- 
taginai naudinga Regiją savo įtakon įtraukti, idant sąsiaurio vandenyse įsi- 
galiotų palankus nešališkumas ir graikai jo neatitvertų vien savo laivams. 
Eriko deivė apreiškimais bei pranašystėmis įgyvendina politinius tikslus. 

Todėl ne visada reikia deive tikėti. Iš tikrųjų, - tęsė ji, - Eriko šventykla yra 
visos vakarų jūros santuokų tarpininkė. Išmintingjieji nelabai tiki deive ir 
verčiau tariasi su šventikais, iš anksto galvotai numatydami naudingiausias 
santuokas. Daugybė nieko nenutuokiančių vyrų ir moterų kaip ženklą ga- 
vo kvietimą į Eriką ir kaip apreiškimą šventykloje susapnavo būsimą su- 
tuoktinį, nors anksčiau nebuvo apie jį nė girdėję. Prieštaraujančius deivė 
palenkia. 

— O kaip aš? - paklausiau. - Vadinasi, ir aš esu kokios išankstinės užma- 
čios auka? 

Baugjiai surimtėjusi ji patikino: 

— Nesuprask manęs klaidingai. Deivė galingesnė, nei manome. Kartais ji 
savo valią išreiškia sugriaudama naudingiausias užmačias. Kodėl turėjau 
likti su tavimi ir tau pasirodyti? Ne, Turmsai, - kalbėjo ji, pirštu nedrąsiai 
liesdama mano lūpas. - Ir karštis mane muša, ir šaltis purto, kai pažvelgiu į 
tavo apvalainas akis, plačias lūpas. Stipresnė už mane jėga pančioja prie 
tavęs — keliai man linksta, neprisilenkiu nuo grindų susirinkti drabužių ir 
deivės papuošalų. Kažkas baisaus nutiks — rodos, verčiau būčiau mirusi. 

— Aš jau buvau miręs, - pasakiau. - Tebejaučiu metalo skonį burnoje. 
Arsinoja, išspjoviau pinigą, kurį įspraudė man į burną, kad susimokėčiau 
keltininkui. Tvirtai tikiu, kad kažkas netikėta nutiks mums abiem. 

Ji nerimastingai žvilgtelėjo į šventyklos stoglangį. 

— Dangus jau blykšta, - šūktelėjo ji. - Kokia trumputė ši naktis. Turiu 
eiti. Daugiau niekada nebesusitiksime. 

Sugriebiau ją. 

— Neik dar, Arsinoja, - liepiau. - Turime dar kartą susitikti. Pasakyk, ką 
turiu daryti? 

— Nežinai, ką kalbi, - paprieštaravo ji. - Ar negana, kad jau viena moteris 
nuo tavo prisilietimo numirė? Šventykloje daug apie tai kalbėjo. Nori, kad 
ir aš numirčiau? 

Tą akimirką išgirdome plazdėjimą, sparnų šnaresį. Kažkas vaikščiojo po 
šventyklos kiemą, nes purptelėjo išgąsdintas balandžių pulkas. Kažin kas 
įsklendė pro stoglangį į lempos šviesos ratą ir atsūkuriavo mums po kojų. 
Nuo akmeninių grindų pakėliau mažutę balandžio plunksnelę. 

— Deivė davė mums ženklą, - džiugjai šūktelėjau. - Pati deivė mus palai- 
ko. Jeigu anksčiau nebūčiau ja tikėjęs, tai dabar patikėčiau. Tai stebuklas ir 
ženklas. 

Jos kūnas mano glėby iš baimės virpėjo. 

— Kažkas kieme vaikščiojo, - sušnibždėjo ji. - Daugybė melų mano gal- 
voje jau šmaižo lyg driežai. Gal deivė įpūs man savo pramanumo. Turm- 
sai, Turmsai, kodėl su manimi šitaip pasielgei? 

Per prievartą bučiavau jos priešgynias lūpas, kol ji pakluso ir įdegė man 
savo ugnį. 


- Turmsai, - galiausiai tarė ji apsiašarojusi. — Baisiai bijau. Ar pažintum 
mane iš veido dienos šviesoje? Lempos šviesa apgaulinga. Galbūt esu bjau- 
resnė, senesnė, nei tari, ir mane pamatęs nusivilsi. 

— O kaip mano veidas? - paklausiau. 

— Tau nėra ko rūpintis, Turmsai, - nusijuokė ji. - Tavo veidas dieviškas. 

Tą akimirką mane visą supurtė drebulys ir neapsakomos ekstazės apim- 
tas pasijutau esąs didesnis nei iš tikrųjų - nebuvo nieko, ko negalėčiau įveikti. 

— Arsinoja, - pasakiau, - gimei dėl manęs - ne dėl deivės, o aš gimiau 
dėl tavęs. Todėl norom nenorom turėjau atkeliauti į Eriką tavęs sutikti. Esu 
čia, esu laisvas, stiprus. Taigi eik, nebijok. Jeigu nesusitiksime dieną - susi- 
tiksime naktį, nesvarbu kaip, bet žinau, kad susitiksime — jokia pasaulio 
galybė nesutrukdys. 

Padėjau jai nuo grindų susirinkti drabužius ir papuošalus. Ji užpūtė lem- 
pą, pasiėmė ją ir išėjo iš šventyklos per siauras duris už deivės postamento. 
Išsitiesiau ant minkštasuolio, užsitraukiau mira kvepiantį vilnonį apsiaustą 
ir ranka glostinėdamas išsiuvinėtus balandžius stebeilijau pro stoglangį į 
blykštantį dangų. 

Saulė jau buvo aukštai, kai pabudau nuo žynio prisilietimo. Jis atėjo į šven- 
tyklą ieškoti manęs, atsinešdamas gražiai išpaišytą taurę. Jį išvydęs akimir- 
ką nesusivokiau, ar visa, ką patyriau, nebuvo tik sapnas. Tačiau prisiminus 
mane užplūdo laimės puikybė ir aš džiaugsmingai nusikvatojau. 

— Oi, žyny! - sušukau. - Deivė išvadavo mane iš meilės kančios. Naktį 
regėjau merginą, kurią tariausi mylįs, glėbesčiavau ją, nors ji buvo toli Hi- 
meroje. Tačiau ji pavirto kiškiu, spruko iš mano glėbio ir man daugiau jos 
nebereikia. 

- Išgerk, - pasiūlė jis, atkišdamas man taurę. - Iš tavo veido matau, jog 
deivės jaudulys dar nepraėjo. Šis gėrimas tave nuramins. 

— Nenoriu nusiraminti, - patikinau. - Atvirkščiai, šis jaudulys palaimin- 
gas - nenoriu, kad jis nusloptų. Bet padarysiu, kaip nori, idant nuplaučiau 
bjaurų metalo skonį. Mat jau gulėjau lyg negyvėlis su pinigu burnoje. Be 
to, tu Žinai deivės paslaptis. Ko man slėpti, kad aš, svetimšalis, siekiau ne- 
pasiekiamo - susižavėjau Himeros tirono vaikaite Kidipe. Laimė, deivė iš- 
vadavo mane iš kankynės. 

Taukšdamas niekus gėriau jo paduotą vyno ir medaus mišinį. Tiriamai 
žiūrėdamas į mane jis raukė antakius. 

- Išties sakai, kad Kidipė pavirto kiškiu ir iš tavo glėbio ištrūko? - nepa- 
tikliai paklausė jis. - Jeigu taip, deivė tikrai tau buvo palanki, nes šis žen- 
klas patvirtina kitus, mūsų jau gautus ženklus apie tą Kidipę. 

— Kidipė, - pakartojau. - Dar vakar vien ištarus šį vardą suvirpėdavau 
visu kūnu. Bet dabar man net nerūpi, kad jos daugiau nepamatysiu. 

— Ką dar regėjai? - susmalso jis. - Įtempk atmint. 

Džiugesio virpinamas pakėliau ranką ir prisidengiau akis tarytum sun- 
kiai prisimindamas. 

— Ko gera, mačiau mulų kinkinį ir sidabru puoštą vežimą. Mulai trau- 
kė vandeniu per sąsiaurį. Bet kaip šitai dėjosi - nesuprantu. Tavo vais- 
tams pradėjus veikti ryškius reginius jau traukia rūkas. Ne, daugiau nie- 
ko nematau ir nieko neprisimenu. Bet man vis tiek. Ta Kidipė manęs 
nebejaudina. 

Jis tarė: 

— Be abejonės, tu turi aiškiaregystės dovaną. 

Grįžau iš šventyklos į nakvynės namus ir priekiemyje virš mano galvos 
aukštyn purptelėjo balandžiai. Nakvynės namuose pamačiau šermenų puo- 
tos pėdsakus su vyno balom ant grindų bei sudaužytais indais. Liūdesio 
apniktas Mikonas taip kietai tebemiegojo, kad net papurtęs jo nepabudi- 
nau, o Tanakilė jau buvo atsikėlusi ir aimanuodama leido dantų meistrui 
matuoti dirbtinius dantis. Jos dantenos kraujavo, tačiau ji pasistiprino vynu 
ir liepė dantų meistrui be gailesčio žnaibyti replėmis ir tvirtai užtraukti auk- 
sines dantų kilpeles, kur jos turi būti. Dantų meistras gyrė jos didvyrišku- 
mą ir net pats stebėjosi padarytųjų dantų dailumu. Galų gale sustatęs dan- 
tis į vietas, jis sutepė kruvinas dantenas žolių tepalu ir pareikalavo atlygio 
už darbą. Atlygis buvo nemažas, o gavęs dar daugiau, jis įbruko Tanakilei 
dantų valiklių, veido tepalų, antakių dažų bei kartaginietiško veido raukš- 
les išlyginančio skaistalo. 

Kai jis pagaliau išėjo, sugriebiau nekantriai abi Tanakilės rankas ir pa- 
sakiau: 


— Mudu abu suaugę — tu ir aš. Žinai slaptąsias čionykštės Eriko deivės 
apeigas, tačiau aš irgi turiu jėgų, apie kurias nežinai. Prisimink, kas nutiko 
Aurai, kai ją palytėjau. Kas ta moteris, kurios kūnu šventykloje deivė pagal- 
bos prašantiems apsireiškia? 

Tanakilė nepaprastai persigando ir apsižvalgiusi paprašė: 

— Kalbėk tyliau, nors nesuprantu, apie ką kalbi. 

Atsakiau: 

- Tai moteris, kaip ir aš - kūnas ir kraujas. Prisimink, kad galiu atskleisti 
Dorėjui visokiausių dalykų, net nuo tavęs jo širdį nugręžti, nors jau turi 
naujus dantis. Taigi būk su manimi atvira ir papasakok, ką žinai. 

Ji valandėlę svarstė, o paskui paklausė: 

- Ko iš tikrųjų nori? Būkim draugai. Žinoma, jei tik galėsiu, padėsiu. 

— Noriu vėl susitikti su ta moterimi iš šventyklos, - pareikalavau. - Kiek 
įmanu greičiau ir verčiau dienos šviesoje, ir tik dviese. 

- Šitai draudžiama, - tikino Tanakilė. - Juolab kad ji tėra pigus indas, 

kurį deivė panorėjusi pripildo vyno. Indai keičiasi, tik deivės vynas visada 
toks pat. Ji neturi galios. Ji tik deivės mokyklą išėjusi vergė. 

— Nesvarbu, - pasakiau. — Kaip tik pigaus indo noriu, ir geriau tuščio, be 
vyno. Ketinu jį savojo vyno pripilti. 

Svarstydama Tanakilė gudriai pažvelgė į mane, pasičupinėjo pirštu nau- 
juosius dantis ir sutiko: 

— Esu, kaip numanei, įsišventinusi. Tiesą sakant, esu visai sutartinai su ta 
moterimi juokavusi, pagelbėjusi suktybėse, kurias ji krečia vyrams, kai šie 
deivės sapnus sapnuoja. Kaip tik ji padėjo Dorėjui pamatyti mane gražes- 
nę už Trojos Helenę ir mano glėby nelauktų malonumų patirti. 

— Kas ji? - paklausiau. 

- Iš kur man žinoti, - gūžtelėjo pečiais Tanakilė. - Tokios moterys nu- 
perkamos jaunos ir išauklėjamos šventykloje. Ši, man rodos, auklėta Karta- 
ginoje ir po kitas šalis keliavusi būtinų gebėjimų ugdyti. Šventyklos dažnai 
tarp savęs laviomis moterimis keičiasi. Bet Eriką pasiekusiai moteriai dides- 
nių aukštumų nebėra. Ji gali gyventi kaip deivė ir visus deivės malonumus 
patirti, iki praranda protą arba nusistekena tiek, kad pasidaro netinkama. 
Nedrįsk apie ją galvoti, Turmsai, nes tik veltui laiką švaistai. 

- Tanakile, - tariau, - sakeisi tikinti deive. Aš taip pat ja tikiu ir kaip galiu 
netikėti, jei ji šitokia daugybe ženklų man apie save paliudijo. Ji gali supai- 
nioti žmonių, net savo žynių, savanaudiškus kėslus. Pati žinai, kad ją glu- 
mintoja, kiršintoja vadina. Dėl jos įgeidžio atkeliavau į Eriką. Dėl jos įgei- 
džio pamačiau tą moterį. Dėl jos įgeidžio privalau vėl su ta moterimi susi- 
tikti. Kaip jos įgeidžiui pasipriešinti? Tanakile, padėk man. Dėl savęs, dėl 
manęs ir dėl tos moters. 

Tanakilė irzliai paprieštaravo: 

— Ko nepatiki savo rūpesčio žyniui? Jis geriau įrodytų, kaip klysti. 

- Tu nueik pas žynį, - paprašiau. - Patikink jį, jog prisireikei daugiau 
patarimų, kurių tik moteris moteriai gali duoti. Ta moteris turbūt nėra 
kalinė. Turbūt patikimoje draugėje ji gali iš šventyklos išeiti. Pagalbos pra- 
šantiems ji apsireiškia vis kitokiais deivės pavidalais. Kas, be judviejų ir, 
žinoma, šventyklos tarnų, jos tikrąjį veidą pažins? Turbūt ji, kaip moteris, 
gali vaikščioti su moterimis, nors naktimis šventykloje įgyvendina deivės 
tikslus. 

- Aišku, ji turi savų pramogų, - sutiko Tanakilė. - Iš tikro tai didžiausia 
man žinoma paleistuvė. Vasarą ji leidžia laiką apsireikšdama net jūrinin- 
kams, asilų varovams ir piemenims kalnų atšlaitėse. Ne, Turmsai, nukreipk 
mintis nuo jos. Aš patyrusi ir net klastinga senė, tačiau ji patirties ir klastos 
turi nepalyginti daugiau nei aš. 

Pikti jos žodžiai mane išgąsdino, bet pamaniau, jog ji tyčia apmaudžiai 
kalba apie Arsinoją, kad mane suklaidintų ir išgelbėtų nuo nelaimės. Ma- 
čiau tuos įkypus, aukštus antakius, gyvastingą veidą, gražias lūpas ir baltą 

kaklą. Tebejutau kūnu jos moterišką šilumą ir visa manyje priesaikavo, kad 
ji negali būti nedora. | 

— Tanakile, - pasakiau, - pažvelk man į akis. Privalai man paklusti. Jeigu 
šitai taip paprasta, eik ir atvesk ją man. Dėl deivės, reikalauju išpildyti ma- 
no prašymą. Antraip ji tavęs išsižadės. 

Po šių mano žodžių Tanakilė susvyravo. Kaip moteris, ji už mane geriau 
žinojo deivės aikštis ir ją nusmelkė baimė, kad deivė ją išties atstums. 

- Tegul bus, kaip nori, - atsidūsėjo ji išsigandusi. - Bet tik su ta sąlyga, jei 
ta moteris pati norės su tavimi kaip su žmogumi tarp žmonių vidur dienos 
susitikti. Šituo man sunku patikėti, nes dienos šviesoje jos veide nėra nieko 
nepaprasta. 

Susišukavusi plaukus, išsidažiusi veidą ir pasipuošusi grandinėlėmis, ji 
išties nuėjo į šventyklą. Nauji dantys jai suteikė ryžto, žengė atlošusi galvą. 
Ji neužtruko - greitai grįžo per vartus su moterimi, nuo galvos iki kojų 
apsitaisiusia finikietišku apdaru, veidą nuo saulės po spurguotu skėčiu sle- 
piančia. Gyvai šnekučiuodamosi jos praėjo pro namą terasos link ir patrau- 
kė į žydinčių vaismedžių sodą. Karštos bangos nusirito mano kūnu, išvy- 
dus jas ateinant. Tanakilė paliko moterį ant akmeninio sodo suolelio, skubi- 
nai pasakiusi einanti vyno ir valgio. 

— Turmsai, - pašaukė ji, - ateik ir pasaugok, kad tuo tarpu joks prastas 
tarnas netrukdytų šios šventyklos žynės. Noriu pati savo viešniai patarnauti. 

Zengjant tuos kelis žingsnius Arsinojos link mano kūnas buvo vangus 
lyg vanduo, lūpos virpčiojo. Vaismedžių žiedlapiai biro po kojų, tolimoj 
kalno papėdėj siautė jūra. Ji nuleido skėtį, kilstelėjo galvą ir pažvelgė man į 
veidą. 

Pažinau tuos įkypus antakius, tačiau veido nepažinau, nepažinau akių ir 
rėksmingai dažytų lūpų. 

— Arsinoja, - sušnibždėjau ir ištiesiau rankas, bet paliesti jos nedrįsau. 

Moteris nekantriai suraukė iškilią kaktą ir riktelėjo: 

— Saulė skaudina man smilkinius, aš mažai miegojau. Jei negerbčiau Ta- 
nakilės, iš tikro nebūčiau dar atsikėlusi ir pas ją į svečius atėjusi. Bet tavęs 
nepažįstu. Ar į mane kreipiesi ir ko nori? 

Išdažytas jos veidas atrodė griežtas. Kalbėdama ji stipriai prisimerkė. Jos 
akių kampučius vagojo raukšlelės. Iš veido ji atrodė labiau patyrusi, nei 
naktį, lempos šviesoje, tariau. Juo ilgiau į ją žiūrėjau, juo aiškiau per dažus 
permačiau jos naktinį veidą. 

— Arsinoja, - pakartojau šnibždomis, - ar išties neatpažįsti manęs? 

Jos lūpų kampučiai suvirpo. Ji išplėtė akis - akys jau nebuvo piktos, o 
suspinduliavo šypsena. 

— Turmsai, ak, Turmsai, - tarė ji. - Ar išties dienos šviesoje pažįsti mano 
veidą - tokį, koks jis iš tikro? Ar išties manęs bijai tarytum mažas berniukas 
prie uždraustų vartų? Ak, Turmsai, kad žinotum, kaip aš bijojau! 

Ji pašoko, puolė man į glėbį ir aš apkabinęs pajutau po drabužiu jos 
tirtantį kūną. 

- Arsinoja, Arsinoja, - sušnibždėjau drebančiu balsu. - Tai tu - pažinau 
tave. 

Jos veidas nušvito — rodės, laikau pačią deivę glėbyje. Dangus viršum 
mūsų liejosi skaisčiu mėliu, o man ausyse sudundėjo kraujas. 

- Arsinoja, — pasakiau, — dėl šito gimiau, dėl šito gyvenau, dėl šito nera- 
mius sapnus regėjau. Sydas nebedengia tavo veido. Parodei man jį. Sią 
valandėlę jau subrendau mirti. Arsinoja, - kalbėjau, - laikas dunda prošal 
lyg kraujas mano ausyse. Net iš pelenų pakilčiau, iš po žolės sugrįžčiau, 
kad tave dar kartą apkabinti galėčiau. Eriko kalnas amžinas, - sakiau. - Per 
amžius jūra jį glamonės. Per amžius šypsosis slėniai jo papėdėje. Kol jūra 
glėbesčiuos Eriko kalną, tol aš tave glėbesčiuosiu. 

Uždėjusi delnus man ant krūtinės, ji tarė: 

- Išterliojai man lūpų dažus ir šukuosena išdriko. Visai nemiegojau. Išsi- 
maudžiau ir pasipuošiau, vis persirenginėjau drabužius, vis kitaip šuka- 
vausi plaukus, kad tau labai bjauri nebūčiau. Vis dėlto labai bijojau. Taip 
pat maniau, kad pagaliau pabudęs tarsiesi tik sapną regėjęs. Strėlė pervėrė 
man širdį, - sakė ji, - kraujas stingsta, vos į mane pažvelgi, Turmsai. Kai 
nusišypsai man savo dieviška šypsena, nusilpstu visai. Koks stiprus ir gra- 
žus tavo kūnas. Apkabink mane tvirtai, kad nenugriūčiau. 

Ji priglaudė lūpas man prie kaklo, kandžiojo krūtinę, trūkčiojo mano glė- 
byje, kol jos antpetinė segė atsisegė ir drabužis nuslydo ant žemės. Sušvil- 
pė vėjas, pabirusius vaismedžių žiedlapius pūsdamas į mus, tačiau jokia 
pasaulio jėga nebūtų įstengusi mūsų išskirti. Kas nors galėjo perverti mus 
viena ietimi ir, man rodos, mudu net nebūtume pajutę. Iki jos lūpos atšalo, 
akių vokai suvirpo, iš gerklės išsiveržė riksmas ir ji suglebo. Tik tada atsi- 
kvošėjau ir apsižvalgiau. Draskydamas vaismedžių šakas švilpė viesulas, o 
greta vėjo plakamais drabužiais stovėjo Tanakilė ir nustėrusi spoksojo į mus. 

— Ar proto netekote? — baugščiai suspigo ji. - Ar neužtenka proto kaip 
padoriems žmonėms nors į krūmyną nueiti? 

Drebančiomis rankomis ji padėjo Arsinojai atsisėsti ir apsirengti. Vėjo 
gūsiai skraidino žiedlapius, net šakas, nuplėštų stogų nendrės užtemdė dan- 
gų, putotom bangų keterom kunkuliavo jūra. Zemai, po mūsų kojom, nuo 
dangaus pakraščio Eriko link ritosi debesų tumulai. 

— Begėdišku poelgiu sukėlėte nemirtingųjų pyktį, - pavydžiai blykčioda- 
ma juodomis akimis barėsi Tanakilė. - Bet deivė jūsų pasigailėjo, nusviedė 
šydą jums prisidengti. Net man akis užtemdė - tarytum rūku jus apgaubė. 
Ką išties manėte? 

— Kyla audra, - pasakiau tebepūškuodamas, - vakarinė audra. Nesiste- 
biu. Mano ir mano kūno. audra siaučia visame Erike. 

Arsinoja žiūrėjo į žemę tarytum išdaigą krečiant pagauta mergaitė, nuo- 
lankiai sugriebė Tanakilės ranką ir paprašė: 

— Atleisk, palaimingiausioji iš moterų. Dar pagelbėk man - mat turiu 
apsiprausti. 

— Eikime visi tarp akmens sienų pasislėpti, - pasiūlė Tanakilė. 

Ji nusivedė Arsinoją į kambarį, o ten visa jau buvo paruošta — ta klastin- 
ga, patyrusi moteris buvo sunešusi rankšluosčius ir šiltą vandenį, todėl Ar- 
sinojai apsišvarinus galėjau nusiprausti ir aš. Baigę visi trys nebesidrovėda- 
mi vienas kito prajukome. 

Šluostydamasi juoko ašaras Tanakilė pasakė: 

- Turmsai, Turmsai, ar nesakiau, kad tai bjauriausia man žinoma paleis- 
tuvė? Bet tikrai pavydas suėmė, kai neseniai išgirdau ją tavo glėby spie- 
giant, jei tik neapsimetė stengdamasi, kad didesnį malonumą patirtum ir ji 
greičiau tave užvaldytų. Niekada netikėk moterimi, Turmsai. Moters kūnas 
meluoja taip pat išmaniai kaip jos akys ir liežuvis. 

Palaimingai šypsodama Arsinoja tarė: 

— Ak, Turmsai, netikėk šia pavydžia moterimi. Juk pats jutai, kaip kalnas 
po mumis skeldėjo, žemė siūbavo. 

Kalbėdama ji žvilgčiojo pro petį į bronzinį Tanakilės veidrodį ir Tanaki- 
lės aliejumi mitriai šluostėsi skruostus bei lūpas. Ką tik nuo aistros pabur- 
kęs jos veidas vėl tapo mažas lyg vaiko, tačiau tamsios akys žiburiavo, o 
mėlynai dažyti aukšti antakiai paryškino jų spindesį. 

— Tavo veidas vėl pasikeitė, Arsinoja, - pasakiau. - Bet šis man atrodo 
tikresnis. Nesidažyk daugiau, kai būsi su manimi. 

Ji papurtė galvą ir pasileido plaukus ant nuogos nugaros. Kaip ir iš putos 
gimusiosios, jie švytėjo auksu. Tiriamai žiūrėdama į savo atvaizdą veidro- 
dyje ji suraukė nosį. Kiekviena mintis matėsi jos aikščiai permainingame 
veide. Pavyduliaudamas veidrodžiui uždėjau ranką ant jos nuogo peties ir 
atgręžiau ją į save. Ji metė veidrodį ir užsidengė veidą delnais. 

— Dėl deivės, - iš tikro nustebusi šūktelėjo Tanakilė. - Matai - ji rausta, 
vos tau ją palietus. Ar tik nebūsite iš tikro įsimylėję? Tai štai kodėl tu, Turm- 
sai, visada paslaptingai šypsaisi. Eriko deivė tave apžavėjo. 

— Tanakile, - paprašiau, - jau eik savo žadėtųjų i dalis gėrimų ir 
kokio užkandžio. Nepajėgiu klausyti ir suvokti, ką sakai 

Ji palinksėjo galvą lyg lesiojantis paukštis ir tyliai nusijuokusi atsakė: 

— Nors užsisklęskite, kad ateidama pabelsčiau. 

Jai išėjus stebeilijome vienas į kitą. Arsinoja pamažu blyško, jos vyzdžiai 
išsiplėtė ir akys pasidarė lyg juodi tvenkiniai. Ištiesiau ranką jos link, tačiau 
ji sulaikydama pakėlė savąją ir paprašė: 

— Nesiartink. 

Bet mano pajėga manyje siautė ir jos priešgyniavimo nepaisiau. Atvirkš- 
čiai: pajutus, kaip ji paklūsta mano valiai, mano džiugesys visai pašėlo. Va- 
karinės audros dundesys lauke stiprėjo, blaškė langines — rodės, nelabos 
jėgos veržiasi į kambarį. Stogas braškėjo, per durų plyšius ėmė švilpti page- 

lus vėjas. Dangaus dvasios džiugiai siautė aplinkui - atrodė, kad sūpuoja- 
mės ant audros nešamo debesies. 

Kai galų gale išsekę atsisėdome ant lovos krašto, ji prigludo skruostu 
prie mano peties ir tarė: 

- Šitaip palaimingai ir šiurpiai joks vyras manęs nėra mylėjęs. 

— Arsinoja, - pasakiau, - tu man nepažinta, nelytėta. Kad ir kiek tave 
liesčiau, esi man nepažinta, nelytėta. 

Audra švilpė per durų plyšius, bildino langines. Girdėjome pagalbos 
šauksmus, vaikų verksmą, galvijų baubimą. Tačiau tai, kas dėjosi aplink, 
mūsų nejaudino. Tik žiūrėjome vienas kitam į akis ir aš laikiau jos rankas 
savosiose. 

Ji tarė: 

— Lyg nuodų būčiau išgėrusi. Regiu juodus šešėlius. Kūnas šąla. Kai į 
mane žiūri, rodos, iš lėto mirštu. 

— Arsinoja, - pasakiau, - niekada nebijojau ateities. Aistriai, nekantrau- 
damas lėkiau į ateitį. Dabar bijau. Ne dėl savęs, o dėl tavęs. 

Arsinoja atsakė: 

— Deivė yra manyje ir dalis manęs. Antraip man nieko panašaus nebūtų 
nutikę. Klausausi savęs. Liepsningos bangos sliuogia mano kūnu, jaučiu 
nemirtingųjų palaimą. Deivė mus saugos. Antraip ja nebetikėsiu. 

Tą akimirką išgirdau beldžiant į duris. Atitraukus skląstį įžengė Tanaki- 
lė, po pažastim pasispraudusi nedidelį vynmaišį, su pora taurių rankoje. 

- Jūs, padūkėliai, net audros siautulio nebijote? - paklausė ji. - Namų 
stogai skraidžiojo, griuvo sienos, sužalota daugybė žmonių. Poseidonas pur- 
to kalną, jūra iš siaubo putoja. Kad būtų drąsiau, nors vyno turiu išgerti. 

Pakėlusi vynmaišį nukreipė jį tiesiai sau į burną. Ganėtinai nugėrusi pri- 
pylė taures, padavė mudviem ir tarė: 

— Mano didvyris Dorėjas užsidengė drabužiu galvą ir blaškosi lovoje 
verkšlendamas, kad žemė po kojom linguoja. Gydytojas Mikonas susiėmęs 
galvą tariasi pakliuvęs į mirusiųjų karalystę. Vidur dienos sutemo - niekas 
neprisimena tokios netikėtos ir siautingos audros, nors pavasariniai Eriko 
orai visada nenuspėjami. O judu tik smaginatės lūpas suglaudę, tarytum 
be vyno būtumėte įkaušę. 

Didžiuokliško džiaugsmo apimtas žiūrėjau į suglumusią Tanakilę ir gal- 
vą nunarinusią Arsinoją. Nežinia kokia jėga pakėlė mano rankas ir mano 
kūnas ėmė šokti — rodės, šokis glūdėjo manyje. Šokau po kambarį audros 
šokį, stuksendamas kojomis į grindis, o rankomis tarytum debesis žemėn 
tampydamas. Audra atsiliepė į mano šokį būgnais, trimitais, švilpynėm. Su- 
stojau pasiklausyti ir kažkas pražiodė mano burną šūksmui: 

— Nurimk, vėjau, liaukis, audra, man tavęs jau nebereikia! 

Ir po valandėlės pagelus vėjas lyg suklusęs liovėsi švilpęs per durų ply- 
šius, dundesys ir triukšmas nutolo, kambarys nušvito ir visa aplink nurimo. 
Audra man pakluso. 

Ekstazė sklaidėsi. Apsižvalgiau. Protas tikino mane, jog tai netiesa. Tik 
nujaučiau, kad audra nusisuko sprandą, todėl iš mano burnos išsiveržė įsa- 
kymas. Tačiau Tanakilė spoksojo į mane iš baimės suapvalėjusiomis akimis 
ir paklausė: 

— Ar tai tu, Turmsai, ar tavo kūną užvaldė audros tramdytojas? 

— Tai aš, Turmsas, iš žaibo gimęs, audros viešpats, - atsakiau. - Dangaus 
dvasios man paklūsta. Kartais, - pridūriau prigimtinio proto skatinamas. — 
Jeigu galia yra manyje. 

Tanakilė priekaištingai parodė į Arsinoją: 

— Vakar, vos pirštu palietęs, nužudei nekaltą merginą. Šiandien dar dau- 
giau nekaltų dėl tavęs nukentėjo. Jei negalvoji apie žmonių gyvybes, pagal- 
vok nors apie ūkio nuostolius, kurių pridarei šiam niekuo dėtam miestui. 

Išėjome į lauką ir pamatėme, kad audra, guldydama mišką, lyguma trau- 
kėsi Segestos link. O virš Eriko jau šypsojosi saulė, nors jūra tebeaudrojo, 
tebeputojo, bangos daužėsi į pakrantės uolas, drebindamos kalną. Kai ku- 
rių namų stogai buvo nuplėšti, sienos sugriuvusios, audra išgalabijusi na- 
minius paukščius. Zemė baltavo nuo vaismedžių žiedų. Laimė, gyventojai 
suspėjo užgesinti namuose ugnį ir gaisras neįsiplieskė. 

Geraširdiškais skruostais varvindamas ašaras atsvirduliavo Mikonas ir 
įsikibęs mūsų paklausė: 

- Ar jūs taip pat mirę ir į mirusiųjų karalystę pakliuvę? Labai nuogąstau- 
ju per apsirikimą atsigėręs iš užmaršties šaltinio, nes visai neatsimenu, kas 
atsitiko. Ar Kora čia yra? Kur mano nelaimingos žmonos šešėlis? Bet jeigu ji 
čia ir tokia pat šneki kaip gyvenime, tai verčiau jos nesutikti. 

Pakankamai mane apčiupinėjęs, papešiojęs Arsinoją už plaukų, jis įsi- 
tikino: 

— Tebesate gyvi - kūnas ir kraujas. Tai ir aš tebesu kūnas ir gyvenu. Būk 
gailestingas, Turmsai, imk akmenį, perskelk man kaukolę ir išleisk piktą 
bičių spiečių, kuris ūždamas mano galvoje trukdo mąstyti. 

Pagaliau jo akių blanda išsisklaidė, jis ėmė žvalgytis aplink ir nepapras- 
tai sukrėstas sušuko: 

— Prisimenu vakare pradėjęs šermenų puotą mylimos žmonos atmini- 
mui, kai šitaip netikėtai jos atsikračiau. Turbūt išgėriau skitišką“, nes barba- 
rų šalyje reikia gyventi barbariškai. Bet nemaniau, kad pasiutęs nuo vyno 
pajėgsiu šitaip siaubingai griauti. Aš tikrai nenuplėšiau tų stogų. Tą tikriau- 
siai padarė už mane stipresnis Dorėjas. 

Jis nusirovė kuokštą plaukų ir sutrypęs jį nusikeikė: 

— Pažiūrėkite į kiaulę - ramiausią iš visų gyvūnų. Tačiau įsisiautėjusi ji 
parodo iltis. Ir aš, geraširdis žmogus, esu ne geresnis už kiaulę ir galiu pa- 
siteisinti tik pasakydamas, jog gėriau iš liūdesio — tikrai ne iš džiaugsmo. 


* Skitai gerdavo neatmieštą vyną. 

Kai jį nuraminome, pasirodė Dorėjas, pečius susiglamžiusiu drabužiu 
apsisiautęs, ir paklausė: 

— Kas atsitiko? Aiškiai regėjau sapną, jog plaukiu laivu. Laivas suposi po 
manimi, bangos daužė laivo šoną, todėl man rodės geriausia gulėti ant pil- 
vo, laikantis lovos kraštų. 

Jis apsižvalgė ir įsijautęs šūktelėjo: 

— Regėjau karą įsiplieskiant be mano žinios. Kodėl palikau savo skydą 
Himeroje? Bet paduokite man nors kalaviją, parodykit, ką nudėti, ir aš sa- 
vo ruožtu parodysiu, kaip lakedaimonietis kaunasi. 

Jis įtempė raumenis, išplėtęs šnerves pauodė orą ir sušuko: 

— Tegu nelabieji, mano nosis ilgisi dūmų ir liepsnų kvapo, šilto žmogaus 
kraujo garų. Trokštu aplink girdėti strėlių švilpesį, skruostikaulių traškesį 
smingant iečiai, kalaviją iš geriausio vyro krūtinės ištraukti, kad siela per 
burną iššvokštų. Dar niekada toks stiprus nesijaučiau. 

Matydamas Mikono ir Dorėjo pamišimą supratau, kad ne vynas kaltas, 
ir pradėjau abejoti savimi. Gal mano jutimus sutrikdė deivės sapnas, todėl 
tikrovės dar gerai nesupratau ir savo potyrius perdėjau? 

Tačiau mieste siaučianti suirutė buvo tikra. Žmonės skubėjo į šventyklą, 
vilkdami sužeistuosius, už rankų tempdami klykiančius vaikus. Niekas į 
mus nė nepažvelgė. Turtuoliai ir vargšai, prekijai į ir piemenys, šeimininkai 
ir vergai buvo susimaišę į vieną rėkiančią minią. 

Tanakilė tarė: 

- Jei būtume išmintingi, tyliai išsivestume tarnus, asilus ir arklius ir pali- 
kę šeimininkui atsisveikinimo dovanas iškeliautume iš Eriko. Aš žinau ir tu, 
Turmsai, puikiausiai Žinai, kodėl ši nelaimė ištiko miestą. Miesto gyventojai 
ir žyniai taip pat gali greitai viską perprasti. 

Jos žodžiai buvo gana išmintingi, tačiau žvilgtelėjau į Arsinojos veidą, 
putlias lūpas, žibančias akis ir supratau negalėsiąs jos atsisakyti. Su didžiuok- 
liška drąsa pasakiau: 

— Keliaukime, bet tu, Arsinoja, turėsi keliauti su manimi. 

Mano draugai nustebę žvelgė tai į mane, tai į Arsinoją. Suskubau ištarti: 

— Apsirenk Auros drabužius, pakeisk savo veidą į Auros. Juk tavo veidas 
keičiasi tavo ir deivės valia. Visa nutiko su tikslu ir taip, kaip turėjo nutikti. 
Vietoj tavęs Erike liks Auros kaulai. Per šią suirutę nesunkiai ištrūksime iš 
miesto. 

Tačiau Arsinoją mano žodžiai apstulbino. Ji susiraukė ir paprieštaravo: 

— Nežinai, ką kalbi, Turmsai. Esi vyras ir svetimšalis. Kaip galiu tavimi 
pasikliauti ir ką gali man pasiūlyti? Kaip Eriko Afroditės žynė, pasiekiau 
aukščiausią moters padėtį. Ar galiu atsisakyti prabangaus gyvenimo, dei- 
vės papuošalų ir nuostabių drabužių tik todėl, kad žiemai prailgus tave 
pamilau? Atvirkščiai, turiu tavęs bijoti ir bėgti nuo tavęs kaip tik dėl tos 
galios, kuria keistai paveikei mane ir mano kūną. 

Pasirėmusi mano rankos, ji paprašė: 

- Oi, Turmsai, į mane taip priekaištingai savo apvalainomis akimis ne- 
žiūrėk. Pati gerai žinau, kad verksiu ir ilgėsiuosi tavęs. Bet greitai iš užjūrio 
atkeliaus deivė. Šventinės pavasario eisenos ir slaptos apeigos, džiaugsmas, 
permaina ir žmonių knibždėlynas nustelbs mano širdgėlą. Tu irgi būk pro- 
tingas ir neviliok manęs siūlydamas tai, kas neįmanu. 

Iš įniršio aptirpusiom lūpom surikau: 

— Ką tik savo lūpomis ir deivės vardu prisiekei, verkdama iš džiaugsmo 
prisiekei negalėsianti be manęs gyventi! 

Arsinoja suirzo, pajudino koją ir nudelbė akis. 

- Ką tik buvo ką tik, - atsakė ji, - o dabar yra dabar. Sakiau tiesą - nėmaž 
nemelavau. Išties neįsivaizdavau gebėsianti mylėti kokį nors vyrą taip kaip 
tave. Tačiau šitai negali pasikartoti - nedrįsčiau nė pamėginti. Man jau skau- 
da galvą, akys dega, krūtinę gelia. Vien nuo tavo bjauraus pasiūlymo silps- 
tu iš baimės. 

Į pokalbį įsikišo Tanakilė: 

- Ar nesupranti, kvailas Ž žmogau, ji — deivės vergė. Jei pagrobsi ją iš šven- 
tyklos, tau pridurmais pasileis visas Erikas. 

Mikonas tarė: 

- Tikrai, Turmsai, nežinau, apie ką kalbate, bet šiukštu niekada nesikišk į 
dieviškus dalykus. Juk net nesi įšventintas. 

Liepęs jam užsičiaupti karštai paklausiau Arsinojos: 

— Tu vergė ar laisva? 

Sukdama akis ji vangstėsi atsakyti tiesiai: 

— O kas? Ar paniekintum, jei būčiau vergė? 

Nusiminiau, bet atsakiau: 

- Tai skirtingi dalykai. Gimei verge ar tave vaikystėje į vergiją pardavė? 
Be to, verge gimusioji, turinti teisę pasišvęsti kokiai nors deivei, tarp žmo- 
nių laikoma laisva. 

Tanakilė susijaudino ir riktelėjo: 

— Dorėjau, trenk per galvą Turmsui, kad jo nelabos lūpos užsičiauptų, o 
tu, moterie, nedelsdama grįžk į šventyklą! 

Arsinoja žengė skubriu žingsniu, tačiau sustojo, dvejodama sugrįžo ir 
paklausė: 

— Kur mano skėtis? Užmiršau jį sode. 

Tariau, kad audra turbūt nunešė jį į jūrą, bet ji paplūdo ašaromis saky- 
dama, jog tai buvęs brangus daiktas. Nuėjau jo ieškoti ir galų gale radau jį 
taip įstrigusį vaismedžio šakumoje, kad spalvotas audinys traukiant suply- 
šo. Pamačiusi sugadintą skėtį ji pravirko ir puolė kaltinti: 

— Matai, per tave man vien nelaimės. Audinys suplyšo, dramblio kaulo 
rankena sulūžo. 

Apimtas siuto dėl jos smulkmeniškumo, kai reikėjo spręsti nepalyginti 
svarbesnius klausimus, paprašiau Tanakilės paskolinti man kelis auksinius 
naujam ir geresniam Arsinojos skėčiui. Tanakilė suaimanavo jau pernelyg 

daug išleidusi, tačiau Dorėjo liepta atidarė savo dėželę ir įdėjo man į delną 
pinigus. Arsinoja nušvito šypsniu, suplojo rankomis ir pasakė žinanti fini- 
kietį prekiją, kuris pardavinėja tokius ir dar puošnesnius skėčius - apskri- 
tus ir keturkampius, kutuotus ir spurguotus. 

Netikėdamas pažvelgiau jai į akis ir paklausiau: 

— Arsinoja, kaip gali galvoti apie skėčius, kai miestas aplink sugriuvęs, o 
tu man esi gyvenimo ar mirties klausimas? 

Ji pasižiūrėjo į mane vylingai mirksėdama ir atsakė: 

— Ak, Turmsai, juk esu moteris. Ar dar nesupranti? Jeigu ne - tau dar 
daug reikia mokytis. 

Ir keisčiausia, kad, linksmai pirm mūsų šokčiodama per gatvę užgriuvu- 
sius rąstus bei sienų akmenis, ji nusivedė mus visus į to finikiečių prekijo 
krautuvę. Finikiečio namas buvo tvirtai suręstas ir didelės žalos nepatyrė. 
Mums pasirodžius jis uždegė smilkalus priešais ant sienos kabantį Baalą, 
pasitrynė rankas, pasirengęs pelningai prekybai. 

Tanakilei su Arsinoja renkantis skėčius ir rodant mums kitokius gražius 
daiktus, Mikonas tarė: 

— Mano drauge Turmsai ir mano drauge Dorėjau, šis miestas - beprotys- 
tės miestas. Žiūrėdamas į aistrų šių dviejų moterų pirkinėjimą manau, jog, 
tai truks ligi vakaro. Ir mums trims nieko protingesnio nelieka, kaip dar 
kartą pasigerti, iki apsivers akys. 

Dorėjas pripažino: 

— Tiesą sakant, išvėmiau visa, ką pilve turėjau, tardamasis esąs laive ir 
sergąs jūros liga. Vynas nuramintų mano sielą. Ant Delfų prieangio sienos 
mačiau užrašą: „Pažink save“. Nuo tol stengiausi pažinti save ir savo ydas. 
Iš teisybės kaip tik dabar jaučiuosi esąs dirglus ir pernelyg linkęs svetima- 
me mieste sukelti kivirčą. 

Žiūrėdamas, kaip Arsinoja mikliais pirštais čiupnoja skėčių audinius 
bei jų kraštų kutus, girdėdamas jos juoko skambesį lygstantis su finikie- 
čiu, susiėmiau galvą rankomis, čiupinėdamas, ar ji dar išvis tebėra kur 
buvusi. 

- Išties, ko mums rūpintis rytojumi, —- sutikau. - Vyno svaigulys tikrai 
sveikesnis už šiurpų deivės svaigulį. Jis bent nieko nepablogins, nes visa 
jau taip blogai, kad blogiau būti negali. 

Finikietis nusiuntė vergą parnešti vyno. Jo smilkalų ir prekių kvapas 
mus pykino, todėl išėję į gatvę susėdome ant duris sergstinčių akmeninių 
liūtų nugarų ir nė nemirktelėję ištuštinome ąsotį brangaus saldaus vyno. 

— Elgiamės kaip barbarai, - pasakiau, - neturime net miešimo indo, o aš 
dar nebuvau gėręs vyno tiesiai iš ąsočio. 

Dorėjas linksmai priminė, kad ne vynas vyrą išverčia, o vyras - vyną. Šis 
sąmojis jį pralinksmino, jis įsikvatojo, pliaukšėjo rankomis per šlaunis ir net 
Tanakilei išrėkė savo proto protrūkį. 

- Šis vynas atsiduoda pelėsiais, - paskui tarė jis. - Jis laikytas su kvapnio- 
mis medžiagomis, kurios paleidžia pilvą. Išgerkime verčiau sakais pagar- 
dinto vyno. 

Tuštinome maišą sakais pagardinto vyno ir šlakstėme juo vienas kitam 
galvas kaip gėrimo auką. Arsinoja priėjo prie durų pasimatuoti dailaus no- 
sies auskaro ir paklausė, ar mums patinka. Mikonas užsidengė delnu akis ir 
suvaitojęs atsakė: 

— Tariau savo žmoną Aurą mirus, bet štai ji vėl gyva. 

Dorėjas niekinamai riktelėjo: 

— Tau vėl, kaip praėjusią naktį, regisi. Tai tik šventykloje apsireiškianti 
deivė. Atpažįstu ją iš ausų. Tačiau, palyginti su Tanakile, ji - niekas. Tarsi 
įmerktum pirštą į medų ir nulaižytum. O apkabinęs Tanakilę tarytum sta- 
čia galva į šulinį krentu. Netrukus tapsime vyru ir žmona - ir pagal finikie- 
čių, ir pagal dorėnų įstatymus. Tada, jei panorėsite, mielai galėsite pačiupi- 
nėti. Lakedaimonietis savo draugams nieko nedraudžia. 

Drumstomis nuo vyno akimis, jis toliau mąstė. 

- Bet jei tai padarysite - nudėsiu, - pridūrė jis. - Šitaip bus geriausia, nes 
kartą Tanakilę paglėbesčiavę labiau norėsite mirti nei gyventi. Sunku iš šu- 
linio dugno išlipti. 

Jis susiėmė galvą, krūpsėdamas apsiverkė ir suvaitojo: 

— Motina mane septynerių paliko gyventi su berniukais, tėvą užmušė 
segestiečiai, o brolių aš neturiu. Vienišas pasaulyje esu ir jau niekada nebe- 
simaudysiu Euroto upėje. Tiesa, vasarą jo vanduo dumblinas, bet vis tiek 
net į šventą Eriko šaltinį jo nekeisčiau. - Jis pakėlė galvą ir subliuvo: - Pri- 
siekiu.savo protėviu, kas kalba apie vandenį, kai yra vyno? Ne, jūs netikri 
mano draugai, jei nesiliaujate man kalbėję apie vandenį. 

Liedamas ašaras Mikonas tarė: 

— Visi trys pasaulyje esam vieniši, vieniši čia atkeliavome ir vieniši Čion 
vėl grįšime, ir šitai tikrai kvaila. Nesiginčykime tarp savęs, verčiau gerkime 
vyną, štai taip - saikingai, mąstydami. Ar jau pasakojau, kad praėjusią nak- 
ų į požemio karalystę nusekiau savo žmoną Aurą, kitaip tariant, draugiškai 
palydėjau ją į kelią. Iš kur ji, nemokyta sikulų mergaitė, galėjo žinoti visas 
požemio karalystės vingrybes ir gudragalvystes. Prisimenu, mačiau ten Korą 
su varpų vainiku ir susilygau dėl šunyčių. Bet galiausiai susigaudžiau netu- 
rįs nė varioko. Keltininkas spjovė man po kojų ir prakeikęs mane skubinai 
nusiyrė į aną krantą. Suirzo žmogus dėl menkniekio. 

Dorėjas ėmė glostyti akmeninio liūto gaurus, žadėdamas pasiimti jį kaip 
Eriko atminą. Apglėbęs pamėgino jį kilstelėti, tačiau liūtas buvo pernelyg 
sunkus ir net visi trys kartu nė kelių žingsnių nepajėgėme jo panešėti. Tą 
valandėlę iš krautuvės išėjo Arsinoja ir parodė išsirinktąjį skėtį. Jis buvo 
poros delnų didumo, keturkampis ir kutuotu kraštu - be abejonės, pui- 
kus daiktas, tačiau nuo saulės vargu ar galėjo net varlę apsaugoti. 

- Oi, Turmsai, kaip džiaugiuosi šiuo skėčiu, - šūktelėjo ji. - Ir senąjį skėtį 
prekijas žadėjo pataisyti, todėl paskui turėsiu du. Bet dabar turiu eiti. Tikrai 
prisiminsiu tave, Turmsai, ir geriausiai prisiminsiu į šį nuostabų skėt pa- 
žvelgusi. Geros kelionės, ir tu manęs greit neužmiršk. 

— Arsinoja, - ištariau grasiai. - Prisimink, jog daviau tau naują vardą. 
Šiuo vardu nori nenori tave valdysiu. 

Ji paglostė man skruostą ir paikai juokdamasi atsakė: 

- Kaip tik taip, mielasis Turmsai, tikrai taip, kaip nori. Bet dabar tu toks 
girtas, kad negali už savo žodžius atsakyti. 

Viena ranka grakščiai atrėmusi į petį naują skėtį, kita prilaikydama ilgus 
apdaro skvernus ji lengvai nušokavo gatve per audros suverstas griuve- 
nas. Pamėginęs bėgti iš paskos užkliuvau už pirmo rąsto, parvirtau 
kniūbsčias ant grindinio ir nepakilau, iki Dorėjas su Mikonu už pažastų 
mane pastatė. Pasiramstydami vienas kito patraukėme atgal į nakvynės 
namus, o Tanakilė, atrėmusi į petį skėtį, nusekė mums iš paskos. 

Pabudau vidur nakties nuo stingdančio skausmo, rodės, gyvatė man būtų 
įgėlusi ir mano gyslom jos nuodai tekėtų. Pabudęs suvokiau ir prisiminiau 
visa, kas nutiko. Suvokiau deivę mane užvaldžius. Deivė privertė mane 
įsimylėti lengvabūdę - nė vienu jos žodžiu negalėjau pasikliauti, o jos kū- 
nas mano glėbyje tikriausiai melavo. 

Tačiau juo ilgiau ir blogiau apie ją galvojau, juo aiškiau regėjau jos aikš- 
čiai permainingą veidą, įkypus antakius, akyse vėl plėtėsi juodi jos vyz- 
džiai. Gal ji pažino tūkstantį vyrų. Gal, kaip sakė Tanakilė, buvo paleistuvė. 
Tačiau vos apie ją pagalvojus širdį imdavo draskyti aistra, jaudulys ir šird- 
gėla, ir suvokiau, jog kiekviena valandėlė, kurią teks gyventi be jos, bus 
šiurpiai pragaištinga. 

Išsvirduliavau į kiemą ir, nusikabinęs nuo durų staktos molinį ąsotį, atsi- 
gėriau šalto vandens. Balsų nesigirdėjo, ugnys mieste buvo išblėsusios. Dan- 
gaus skliautą barstė žvaigždės, o jo pakrašty aštriu pjautuvu man grasė 
jaunatis. 

Nuėjau į arklidę ir pasiėmiau iš krepšio Tanakilės kelioninės palapinės 
smaigus. Nakties tamsyje nutykinau prie šventyklos vartų. Jie buvo užda- 
ryti, tačiau ant mūro sargybinių nesimatė, už mūro nesigirdėjo nė garso. 
Vaikštinėjau aplink, kol suradau tinkamą vietą palapinės smaigui tarp ak- 
menų įkišti, paskui pasispyriau jo ir įbedžiau į kitą skylę antrą smaigą. Ši- 
taip pasidariau laiptus ir užlipau ant mūro. Kad niekas nepamatytų po at- 
viru dangum, šliaužiau pilvu, iki radau medinius sargybinių laiptelius ir be 
vargo nusileidau į vidinį kiemą. 

Visą kiemą audra užvertė šiukšlėmis, kurios buvo dar nesurinktos. Tam- 
soje pamačiau tviskant marmurines šaltinio kolonas. Grabinėjausi šaltinio 
link ir kritęs kniūbsčias ėmiau maldauti: 

— Tu, iš putos gimusioji, dėl tavo šaltinio, išgydyk mane nuo meilės kan- 
čios. Tu ją įplieskei, tik tu ją gali užblėsinti. 

Tįstelėjęs karklo vytele pasiekiau vandens paviršių ir įsitėškiau į burną 
kelis lašus vandens. Atsargiai įmečiau į šaltinį sidabrinį pinigą. Jaunatis su- 
švito skaisčiau. Pikta lemiančiu žvilgsniu deivė Artemidė žvelgė iš dangaus 
į tai, ką padariau. Bet negailavau. Nebijojau pražūtingų jos strėlių, juolab 
kad ant mano kaklo kabėjo nuo pamišimo saugantis mėnulio akmuo. 

— Ateik, - pakviečiau, - pasirodyk man, tu iš dievų nuostabiausioji. Be 
žynio, be žemiškosios moters tarpininkavimo - net jei tave pamatęs iki pe- 
lenų sudegsiu. 

Šaltinio gelmėje pasigirdo pliumptelėjimas - tarytum kažkas atsiliepė į 
mano kvietimą. Zvelgiau į gelmę ir, rodės, mačiau vandens ratilus. Man 
apsvaigo galva, todėl turėjau atsisėsti ir pasitrinti akis, kad neprarasčiau 
nuovokos. 

Ilgai nieko nenutiko. Paskui prieš akis ėmė augti šešėlinis, švytintis kū- 
nas. Jis buvo sparnuotas, nuogas, tačiau toks neapčiuopiamas, kad kiaurai 
jo tebemačiau kolonas. Jis buvo skaistesnis už visų žemiškų moterų. Net 
gyvastingas Arsinojos grožis tebuvo šio švytinčio kūno atspindys molyje. 

— Afrodite, Afrodite, - sušnibždėjau, - ar tai tu, deive? 

Ilgesingai papurčiusi galvą, ji pažvelgė į mane liūdnomis akimis ir pa- 

ausė: 

— Ar nepažįsti manęs? 

— Ne, tu manęs nepažįsti, - atsakė. - Bet kada nors apkabinsiu tave ir 
nusinešiu ant stiprių sparnų. 

- Tai kas tu? - paklausiau. - Noriu pažinti tave. 

Ji nusišypsojo spindulinga šypsena. Šypsena sudilgė man širdį. 

— Aš tavo dvasia globėja. Pažįstu tave, esu su tavim susisaisčiusi. Nesi- 
melsk žemiškiems dievams. Nepasiduok jų valiai. Juk tu nemirtingas - jei 
tik išdrįsi tai sau pripažinti. 

— Esu žmogus, - pasakiau, - esu kūnas ir kraujas. Liepsnoju, geidžiu 
žemiškos moters. Arsinojos, tik Arsinojos trokštu - būdamas kūnas ir krau- 
jas, aistra ir geidulys. Nieko kita netrokštu. 

Nepaprastai nusiminusi, ji papurtė dailią galvutę. 

— Kada nors tavo statulas kalinės, - kalbėjo ji, - aukas tau aukos. Būsiu 
tavyje ir tavimi ligi paskutinės akimirkos, kol atpažinsi mane ir aš pagaliau 
nubučiuosiu žemišką dvasią nuo tavo lūpų. Oi, Turmsai, nesusisaistyk su 
žemiškais dievais. Artemidė ir Afroditė, - jos abi tėra pavydžios, aikštingos 
piktanorės žemės ir dangaus dvasios. Jos turi galios ir apžavų. Jiedvi tarpu- 
savyje dėl tavęs kovoja. Nesvarbu, kurią pasirinksi - mėnulį ar saulę, nė 

viena nesuteiks tau nemirtingumo, tik pasodins į užmaršties sostą ir tu vėl 
turėsi grįžti, vėl kartu su manimi susisaistyti gimimo skausmu ir gyvu, gos- 
liu žmogaus kūnu. 

Mano žemiškos akys rijo jos švytinčio kūno gražumą. Tačiau sielą apni- 
ko dvejonė. 

— Tesi reginys, - tariau, - panašus į kitus reginius. Kodėl kaip tik dabar 
pasirodei man, jei visą gyvenimą mane lydi? 

- Tau gresia pavojus susisaistyti, - įtikinamai pasakė ji. - Dar niekad šito 
nenorėjai. Dabar esi pasirengęs tai padaryti dėl žemiškos moters - putos ir 
malonumo. Atėjai norėdamas susisaistyti su Afrodite, nors esi audros sū- 
nus, kurį net mėnulis įprašinėja paklusti. Labiau savimi tikėdamas, Turm- 
sai, geriau suprastum. 

Atšakiai rėžiau: 

— Ta moteris, Arsinoja, man reikalinga kaip kraujas. Be jos negaliu 1 
nenoriu gyventi. Šitaip tūžmiai dar niekada nieko negeidžiau. Todėl aš pa- 
sirengęs susisaistyti su Afrodite, jeigu deivė ją šiam gyvenimui man duos. 
Kitokio gyvenimo net neprašysiu. Negundyk manęs, nepažįstamoji, kokia 
graži bebūtum. 

— Ar iš tikro tau esu graži? - paklausė ji suplastėdama sparnais. Bet čia 
pat supykusi dėl savo puikybės riktelėjo: - Nemėgink manęs gluminti, 
Turmsai. Norėčiau būti panaši į širdijančias žemės dvasias, idant nors va- 
landėlei įsikūnyčiau į moterį - kad antausį tau skelčiau. Toks nedoras esi ir 
taip sunkiai nusaugomas. 

— Tada eik savo keliu, išnyk, - įsakiau. - Ne tave kviečiau, o deivę. Dėl 
manęs tu laisva. Palik mane. Man tavęs visai nereikia. 

Jos švytintis kūnas iš pykčio suvirpo, tačiau valandėlę patylėjusi ji liūd- 
nai pasakė: 

— Kad žinotum, kiek kartų norėjau tave likimo valiai palikti! Bet dėl tavo- 
jo nemiringumo esu su tavimi susaistyta, Turmsai. Jei tu turėsi gįžti — 
grįšiu ir aš. Nesvarbu, kiek kartų gersi iš užmaršties šaltinio - visada turė- 
siu su tavimi grįžti. Kartais už tai baisiai tavęs nekenčiu, Turmsai. 

— Nekalbėk šitaip, - paprašiau, - nes susigraudinsiu. Net jei esi tik regi- 
nys, į kitus reginius panašus, labai norėčiau tavimi tikėti. Tada žinočiau, 
kad niekada nebebūsiu vienišas. Iki šiol vienatvė manęs nekankino, tačiau 
susisaistęs su Afrodite žinau dėl vienatvės kentėsiąs. Nesu, kaip tari, visai 
kvailas, mano globėja, dangiškoji gražuole. Gerai suprantu, jog šalia tos 
moters visada būsiu vienišas - kad ir ką daryčiau. Gerai numanau, kad ji 
varys mane iš proto. Bet likime draugai - tu ir aš, idant skaudžiausią valan- 
dėlę visai vienas nebūčiau. 

Sparnuota ir nuoga, ji buvo neapsakomai graži. Jeigu ji būtų buvusi iš 
žemės molio, jeigu mano mirtinga ranka būtų galėjusi ją paliesti, tikriausiai 
būčiau susigundęs sekti paskui ją. Bet mano kūno aistra pernelyg aršiai 
siautėjo. Negalėjau. 

Ji nunarino galvą ir nuolankiai tarė: 

— Tebūnie, kaip nori, Turmsai, tačiau dėl tavo paties nemirtingumo įspė- 
ju - nesusisaistyk. Gausi visa, ko trokšti. Jėga gausi visa, jeigu savimi tikė- 
si. Ir ją gausi - tą kalę Arsinoją. Bet nemanyk, kad trokštu būti šalia tau 
glamonėjant jos nepakenčiamą žemišką kūną. Artemidė tau apsireiškė ir 
pažadėjo visus žemiškus turtus. Leiskis paperkamas, jeigu šitaip lengviau. 
Bet nesusisaistyk su jomis niekada. Už jų dovanas nesijausk skolingas. 
Priimk visa, ką žemėje gausi. Nemirtingiesiems aukojama. Visada tai pri- 
simink. 

Ji kalbėjo skubomis, jos sparnai plykstelėjo. 

- Turmsai, būsi daugiau nei žmogus, jei tik tuo patikėsi. Nieko nebijok. 
Nei šiame pasaulyje. Nei aname. Turmsai, didžiausia drąsa - tikėti, kad 
esi daugiau nei žmogus. Koks pavargęs, koks nusiminęs būtum, niekada 
nepasiduok pagundai susisaistyti su žemės dievais. Tai pikčiausia nuodė- 
mė. Baugiausia pagunda. Džiaukis bjauriu savo kūnu, jei nori. Tai man 
nerūpi. Manęs tai nejaudina. Kad tik nesusisaistytum. Niekada - nei iš 
pagundos, nei iš baimės. 

Regėdamas ją taip įtikinamai kalbant įgijau drąsos. Savo paties galia tu- 
riu gauti Arsinoją. Galia manyje. Žaibas mane pašventino. To vienintelio 
įšventinimo man šiame gyvenime pakaks. 

Ji skaitė mano mintis, jos švytintis kūnas akinamai sutvisko, veidas spin- 
duliavo. 

- Turiu eiti, manasis Turmsai, - pasakė. - Bet nors akimirksniais mane 
prisimink. Nors retkarčiais ilgėkis manęs. Tikriausiai jau suvoki, kodėl trokštu 
mirties akimirką tave pagaliau apkabinti. 

Ji sklaidėsi akyse lyg ūkana ir per jos šešėlinį kūną vėl pamačiau marmu- 
rines kolonas. Tačiau jos tikrumu jau neabejojau. Nepaprasto džiugesio ap- 
imtas pakėliau ranką atsisveikinti ir šūktelėjau: 

— Dėkoju tau, mano globėja. Tikiu tavimi. Ilgėsiuosi tavęs kitaip nei Že- 
miškos moters. Ilgainiui vis labiau. Tikriausiai esi vienintelė tikra mano meilė. 
Jei esi - ir mane suprask. Tada, galbūt stipriausio ilgesio valandėlę, glėbes- 
čiuodamas žemišką moterį, ir tave glėbesčiuosiu. 

Ji išnyko. Vėl likau vienas prie Eriko Afroditės šaltinio. Paliečiau ranka 
mozaikines marmuro grindis. Jos buvo šaltos. Giliai įkvėpiau. Suvokiau esąs 
gyvas, suvokiau esąs, suvokiau, jog tai buvo ne sapnas. 

Sėdėjau po nebyliu žvaigždėtu nakties dangumi, grėslioj plonyčo mė- 
nulio pjautuvo šviesoj prie senojo deivės šulinio ir mane apniko neviltis. Tą 
akimirką išgirdau durų girgždesį ir išvydau šviesos atošvaistę - iš savo na- 
melio manęs link su finikietiška lempa žengė žynys. Jis apšvietė mane ir 
pažinęs iš veido piktai paklausė: 

— Kaip čia pakliuvai, ko žadini mane iš miego, prakeiktas svetimšali? 

Jam pasirodžius deivės nuodai vėl plūstelėjo man į kraują, aistra mane 
uždegė — tarytum karštos gijos rėžėsi į odą. 

— Atėjau su ja susitikti, - atsakiau, - su žyne, kuri pasirodo šventykloje ir 
skatina nesusipratėlius vaizduotis matant deivę. 

— Ko iš jos nori? - paklausė žynys, ir jo kaktoje įsirėžė gili stačia raukšlė. 

Tačiau manęs ji netrikdė. Pareikalavau: 

— Noriu jos, ji suleido deivės nuodų į mano kūną ir nebegaliu iš jos išsi- 
vaduoti. 

Žynys nirčiai spoksojo į mane, paskui sutriko ir lempa rankoje ėmė 
drebėti. 

— Piktžodžiauji, svetimšali, - pasakė jis. - Pašaukti sargybinius? Galiu 
nudėti tave kaip šventyklos išniekintoją. 

— Sauk sargybinius, jei nori, - pasiūliau linksmai. - Liepk jiems mane 
užmušti. Tuomet tavo šventyklos šlovė tikriausiai išaugs. 

Jis nustebęs žvelgė į mane. 

— Kas iš tikro esi? - paklausė. 

— Turėtum žinoti, - išdidžiai atsakiau. - Ar laužas šventyklos kieme dar 
neparodė? Ar nepažinai iš audros, kuri man džiūgaujant nušlavė miesto 
namų stogus ir šlamštu užvertė tavo šventyklos kiemą? Bet panorėjęs tikrai 
galėsi apie mane daugiau sužinoti. 

Zynys niekinamai nusivaipė, sviedė kažką į šulinį - net vanduo į šalis 
ištiško ir paliepė: 

— Pažvelk į šulinį, svetimšali, tuomet sužinosiu. 

Jis atkišo lempą. Klūpom pasilenkiau virš šulinio. Pamačiau didėjančius 
ir mažėjančius juodo vandens ratilus bei lempos atspindį. Žiūrėjau į šulinį, 
kol vanduo nutyko, paskui atsistojau, nusišluosčiau kelius ir paklausiau: 

— Ir ką? 

Jis nustebęs stebeilijo į mane. 

- Tikrai žiūrėjai į šulinį ar užsimerkei? —- suabejojo jis. 

— Mačiau vandens ratilus šulinyje, mačiau tavo lempos atspindį, ir ką? — 
vėl pakartojau. 

Jis lėtai lingavo lempą. Kiek pagalvojęs nusprendė: 

— Eikš paskui mane į šventyklą. 

Linksmai padėkojau: 

— Daugiau nieko nė neprašau. 

Tebelaikydamas rankoje lempą jis žengė pirma manęs. Naktis buvo to- 
kia bežadė, jog lempos šviesa einant nė neplastelėjo. Eidamas paskui žynį 
oda jutau nakties vėsą, tačiau kūną taip kaitino aistra, kad nešalau. Įėjome į 
šventyklą, jis pastatė lempą ant tuščio deivės postamento ir atsisėdo į krės- 
lą varinėm kojom. 

— Tai ko nori? - pakančiai paklausė jis. 

— Tos moters - nesvarbu, kuo ji vardu, - atsakiau taip pat pakančiai. — 
Tos atmainiu veidu. Aš ją vadinu Arsinoja, nes man taip patinka. 

— Išgėrei skitišką, — pasakė jis. — Išsimiegok ir ateik atsiprašyti, galbūt 
atleisiu tau. 

— Plepėk neplepėjęs, seni! - riktelėjau nekantriai. - Aš jos noriu ir turiu ją 
gauti. Nesvarbu - su deivės pagalba ar be deivės pagalbos. 

Raukšlė jo kaktoje gilėjo ir gilėjo, rodės, galva perskils. Finikietiškos lem- 
pos šviesoje jis piktai blizgančiomis akimis įsispoksojo į mane. 

- Ar šiai nakčiai? - galų gale paklausė, kai įgriso. - Gal ir galėsi - jei esi 
ganėtinai turtingas ir niekam neišsiplepėsi. Susitarkime šitaip. Esu senas 
vyras ir sankirčių vengiu. Tikriausiai deivė tau atėmė protą, jei jau negebi 
atsakyti už savo poelgius. Kiek siūlai? : 

- Ar už vieną naktį? - paklausiau. - Nieko. Sitai žinau bet kada gausiąs. 
Ne, seni, nesupratai manęs. Trokštu jos visos. Ketinu ją iš čia išsivežti ir 
gyventi drauge iki jos ar savo mirties. 

Jis pašoko drebėdamas iš įniršio ir sušuko: 

— Nežinai, ką kalbi, beproti! Gali būti, kad mirsi greičiau, nei tari. 

— Veltui karščiuojiesi, - nusijuokiau. - Tik paskutines jėgas eikvoji. Ver- 
čiau ištyrinėk mane, idant suprastum mane sakant tiesą. 

Jis piktai pakėlė ranką jo akys beregint pasidarė kaip lėkštės. Neturėda- 
mas savyje galios, būčiau jų išsigandęs. O dabar šypsodamas atlaikiau jo 
žvilgsnį, kol jis, parodęs į šventyklos grindis, paliepė: 

— Žiūrėk, svetimšali, —- gyvatė. 

Pasižiūrėjau į grindis ir nejučia atšokau per žingsnį, nes ant grindų be- 
matant išaugo didžiulė, kelių vyrų ilgumo ir šlaunies storumo gyvatė. Ji 
raitėsi. Oda žybčiojo Žvynuotu marginiu. Ringuodama kilpas ji pakėlė į 
mane plokščią galvą. 

- Tik pamanyk, - ištariau. - Esi stipresnis, nei tariau, seni. Pasakojama 
tokią senovėje gyvenus — požemio dvasių laikais Delfų prarajoje Žemės 
bambą saugojus. 

- Pats saugokis! - baugiai šūktelėjo žynys. 

Gyvatė žaibiškai pašoko nuo grindų ir apsivijo mane - po akimirkos jos 
ringės surakino visą mano kūną, o galva grėsliai lingavo prie mano veido. 
Oda jutau jos šaltį. Ji buvo neapsakomai slogi. Iš aklo išgąsčio vos nesuak- 
menėjau. Tačiau prapliupau juoku ir pasakiau: 

- Jeigu nori, mielai dar su tavimi pažaisiu, žyny. Bet nebijau. Nei pože- 
mio, nei žemiškųjų, net dangiškųjų nebijau. O mažiausiai to, kas net nėra 
tiesa. Tačiau aš pasirengęs žaisti tavo vaikiškus žaidimus kad ir pernakt, jei 
šitai pasmagins. Pamėginęs ir pats ką nors smagaus parodyčiau. 

— Nereikia, - paprašė jis sunkiai alsuodamas ir pasitrynė ranka akis. Tą 
akimirką gyvatė dingo, nors oda tebejutau jos slogias ringes. Pasipurčiau, 
pasitryniau rankas kojas ir šypsodamas patvirtinau: 

— Tu stiprus senis. Bet dėl manęs nesivargink. Verčiau sėdėk ramiai — aš 
irgi parodysiu tai, ko tikriausiai nenorėtum matyti. 

— Nereikia, - pakartojo jis, ėmė tirtėti ir susmuko į krėslą. 

Jis vėl tebuvo senis dygiom akim ir su raukšle tarpuakyje. Daugybę kar- 
tų giliai atsikvėpęs, jis atsimainiusiu balsu paklausė: 

— Kas iš tikro esi, svetimšali? 

- Jei nenori manęs pažinti, verčiau liksiu nepažintas, - nerūpestingai 
atsakiau. 

— Bet turbūt suvoki, - tarė jis raminamai, - jog prašai neįmanomo. Vien 
tavo prašymas įžeidžia deivę. Turbūt nenori jos supykinti, nors mane, bejė- 
gį, drįsti širdyti. 

— Tikrai nenoriu nieko pykdyti nei širdyti, - paaiškinau maloniai. - Visai 
neįžeidinėju deivės. Atvirkščiai. Ar nesupranti, seni, kad žynės prašyda- 
mas išreiškiu nuolankumą? 

Jis staiga pravirko, užsidengė delnais veidą ir ėmė visu kūnu krėsle lin- 

oti. 

22 Deivė mane apleido, - vaitojo jis. - Atgyvenau savo — prasideda nauji 
laikai. Net nežinau, kas esi. Nepažįstu tavęs. 

Nejučia j jį apėmė noras pasigirti savo išmanymu. Šluostydamasis iš barz- 
dos ašaras jis susierzinęs suspigo: 

- Žmogus tu negali būti, nors esi įsikūnijęs žmogaus pavidalu. Žmogus 
neatlaiko gyvatės apžavų šokio. Ta didžiulė gyvatė yra žemės ženklas, že- 
mės trauka, žemės jėga. Tas, kurio ji nepakeri, yra nemirtingas. Ne, tu ne- 
gali būti mirtingas, — tarė jis imdamas ir vėl - bet jau nuolankiai - pasižiū- 
rėjo į mane. - Antraip ji tave būtų sutraiškiusi. Atleisk, kad įpykęs palaikiau 
tave paprastu žmogumi. Nebūčiau jos šaukęs, jei tavo prašymas nebūtų 
toks neįmanus. 

Pasinaudodamas proga pasakiau: 

- Jei kalbame apie mano prašymą - tai buvo draugiškas prašymas, tikrai 
ne reikalavimas. Aš kaip įmanydamas vangstausi kivirčo. Todėl norėčiau 
viską baigti tarpusavio susitarimu. Bet aš, senasis žmogau, pasirengęs rei- 
kalauti. Tuomet aš irgi pasinaudosiu savo galia. 

Jis vėl suspigo: 

— Nors nesi mirtingas, nepažįstamasai, vis tiek tavo prašymas neįmanus. 
Iš kur žinai, kad ta moteris norės su tavimi iškeliauti? Kas atsisakys deivės 
dėl svetimšalio? Ne, ne, pats nesuvoki, ką kalbi. 

- Ne, ji nenorės, - linksmai pertariau. - Bet lems mano valia, o ne jos ar 
tavo. 

Norėdamas pasitrinti pavargusias akis kilstelėjau rankas, tačiau jis netei- 
singai suprato mano judesį ir, atšokęs su visu krėslu, saugodamasis atstatė 
delnus. 

— Ne, - paprašė dar kartą. - Leisk pamąstyti. 

Nevilties smelkiamas jis aiškino: 

— Ji, ta moteris atmainiu veidu, - retas moters stebuklas. Tokios kaip ji 
gimsta retai. Auksu jos neatsversi. 

- Zinau, - kunkuliavau džiugjai ir virpulingos bangos nusirito mano kū- 
nu, prisiminus Arsinoją. — Juk laikiau ją savo glėby. 

— Ak! - riktelėjo seniokas. - Jos kūnas daro tai, ko deivė trokšta. Tai labai 


148 


reta. Ji išėjo deivės mokyklą. Tačiau jos veido atmainumas - stebuklas. Ji 
gali būti tuo, ko noriu, kaip noriu, daryti tai, ko siekiu. Ir ta moteris nėra 
kvaila. Ji - didžiausias stebuklas. 

— Jos protas man nerūpi, - pasakiau nesuvokdamas, ką sakau. - Bet visa 
kita galbūt yra tiesa ir dar daugiau. Ji prilygsta deivei. 

Zynys ištiesė į mane gyslotas rankas: 

— Eriko šventykloje ji tarnauja visai vakarinei jūrai: Kartaginai, Sicilijai, 
tirėnams, graikams. Jos kūnu kuriama taika tarp priešingų jėgų. Nėra tokio 
pareigūno ar tirono, kuris netikėtų deive. 

Nepasidaviau mintims apie vyrus, kurie perėjo Arsinojos glėbį, vaizduo- 
damiesi deivę apsireiškiant. 

— Užteks, - tariau, - jos praeitis man nerūpi. Priimsiu ją tokią, kokia yra. 
Jau daviau jai naują vardą. 

Senis kibo sau į barzdą. Paskui žiojosi šaukti. 

— Liaukis, - uždraudžiau. - Iš pradžių pagalvok, ką darai. Ką, manai, 
sargybiniai gali man padaryti? Nepykdyk manęs. 

Jo pražiota burna sustingo, liežuvis burnoje virpčiojo, tačiau jis negalėjo 
nei aiktelėti, nei susičiaupti. Žiūrėjau nustėręs, kol susivokiau, jog mano 
galia paveikė jį taip, kaip jo išlavinta galia pirma sukaustė mane. Vėl pra- 
pliupau juoku. 

- Užsičiaupk ir tesugrįžta tavo kalbos dovana, - kilniaširdiškai leidau. 

Jis užsičiaupė kaukštelėdamas dantimis ir pajudinęs žandikaulius suvil- 
gė liežuviu lūpas. Tačiau nirčiai tarė: 

— Tau leidęs ją išsivesti, pats nukentėsiu. Man lengviau atleistų šventyk- 
los įšventinimo dovanų pasisavinimą. Jokia mano sukurta istorija nepatikė- 
tų. Juk gyvename pažangjais laikais ir jau ne deivė apsireiškia žyniams, 
kad savo valią išreikštų, bet Žyniai savo valią reiškia. 

Jis mąstė kretindamas galvą ir jo veide radosi gudri išraiška. Nusišypso- 
jęs sau jis pasakė: 

— Ne, gali tik viena - pagrobti ją ir išsigabenti tokią nuogą, kokia į pasaulį 
atėjo. Ji negali jokio deivės daiktelio pasiimti. Išsivesk ją jėga ir slapta - 
tuomet užmerksiu akis ir tik po kelių dienų atskleisiu ją dingus. Niekas nė 
nesužinos, kas ją pagrobė, nors, žinoma, bus įtarinėjami visi miesto svečiai. 
Grįžusi ji galės apsiginti sakydama, kad jėga ją pagrobei. 

- Ji negrįš, - pertariau ryžtingai. 

- Grįžusi, - tęsė senukas taip pat ryžtingai, — ji išsigražins deivės papuo- 
šalais ir bus išmintingesnė nei ligi šiol. Antraip juk nebūtum čia atėjęs? Ant- 
raip juk deivė nebūtų tavęs apakinusi? 

Jis nudžiugo. 

— Tačiau tu, - pasakė, - ramios dienos nebeturėsi. Nesakau, kad tave 
persekios visi Kartaginos ir gimtosios Sicilijos miestai. Ne, sakau, kad kartu 
su ja gausi geluonį. Net jei tu nemirtingas - kūną vis dėlto turi, ir ji taps 
šiurpiausia tavojo kūno kančia. 

Jis krizendamas glostinėjosi barzdą ir piktdžiugiškai žvelgė į mane. 

- Išties nežinai, ką kalbi, - pakartojo. - Deivė savo gijomis tave supančio- 
jo. Iki širdies jos degins tau kūną, kol trokši būti miręs. 

Bet jo žodžiai mane tik pakurstė — vėl pajutau palaimingą deivės gijų 
ugnį ir pagavo nekantra. 

— Arsinoja, - sušnibždėjau, - Arsinoja. 

- Jos vardas Ištafra! - riktelėjo senis. - Turėtum tai Žinoti. Aš mirsiu — 
dabar ar vėliau, bet geriau vėliau. Tik tai svarbu. Vis dėlto kada nors turė- 
siu mirti. Prisiminus šitai, menka man rodosi visa, kas jai arba tau nutiks. 
Veltui jėgas eikvojau. Veltui iš minkštos lovos kėliausi. Daryk, ką nori — 
man vis tiek. 

Ir daugiau nesiginčijome. Jis pasiėmė lempą ir nusivedė mane už tuščio 
deivės pjedestalo, atidarė siauras dureles ir pirma manęs nulipo akmeni- 
niais laiptais. Koridorius buvo toks siauras, kad plačius pečius turėjau pa- 
sukti šonu. Pro deivės lobyną jis nusivedė mane į Arsinojos kambarį ir pri- 
purtė ją iš gilaus miego. 

Kai įžengėme, Arsinoja miegojo užsiklojusi tik vilnoniu apklotu, o ran- 
koje laikė naująjį skėtį. Pabudusi ir išvydusi mano veidą, ji baisiai įniršo ir 
sušuko: 

— Koks tu neišauklėtas, Turmsai, - neleidi moteriai ramiai miegoti, kai ją 
miegas lenkia! Tikrai esi kvailas, jei veržiesi į slaptuosius deivės kambarius 
manęs ieškoti. 

Įpykusi, nuoga, su skėčiu rankoje, Arsinoja buvo tokia kerinti, kad mane 
apėmė nenugalimas noras, nustūmus žynį nuo durų, ją apkabinti. Tačiau 
supratau, jog šitai truks iki ryto. Todėl sutramdęs jaudulį pasakiau: 

- Arsinoja, būk laiminga. Deivė dovanoja man tave, bet turime tuoj pat 
slapta iškeliauti, ir tu turi iškeliauti kaip stovi. 

Žynys patvirtino: 

- Taip, Ištafra. Sio svetimšalio galia didesnė nei mano. Todėl geriau ke- 
liauk su juo. Jo atsikračiusi, galėsi grįžti, o aš paliudysiu, kad jis tave jėga 
pagrobė. Tačiau norėčiau, jog, ligi tol kaip įmanydama kartintum jo gyveni- 
mą. Nuodyk kiekvieną akimirką, leisk jam savo kailiu patirti beprotystės 
padarinius. Toks, man rodos, deivės tikslas. 

Snaudulio tebelenkiama, Arsinoja nieko nesuprato ir sakė: 

— Nenoriu keliauti su juo, niekada jam šito nežadėjau. Net nežinau, kuo 
apsirengti. 

Nekantriai paaiškinau, jog ji turinti išeiti kaip stovi, nes pažadėjau žy- 
niui, kad nepasiimsianti jokio deivės daiktelio. Nenoriu iš deivės vogti, juo- 
lab kad man balta Arsinojos oda - gražiausias jos drabužis, kol nenupirkau 
kitokių. 

Man prakalbus apie drabužius, ji šiek tiek atlyžo ir ryžtingai pasakė pasi- 
imsianti nors skėtį, nes skėtį jai aš padovanojęs. Tačiau ji tikrai neketinanti 
su manimi eiti ir kaip kvailė leistis pirmo svetimšalio suviliojama. 

Įtūžęs pasakiau: 

— Tebūnie. Trinktelėsiu tau per galvą ir išsinešiu persimetęs per petį, jei 
šitaip geriau, nors bijausi sužalosiąs tavo gražią odą. 

Šitai ją apramino ir ji atgręžė nugarą — neva pamąstyti. Žynys ištiesė 
man apskritą puodelį bei akmeninį peilį ir pasiūlė: 

— Tai įsišventink. 

- Įsišventink, - pakartojau. - Ką tai reiškia? 

— Įsišventink deivei, - riktelėjo jis, - visam gyvenimui susisaistyk su Af- 
rodite. Tai turbūt mažiausia, ko galiu iš tavęs reikalauti, - nesvarbu, ar tu 
mirtingas, ar ne. 

Man nutilus, jis tarė mane stebintis įsišventinimo papročiu, todėl puolė 
irzliai aiškinti: 

— Įsibrėžk deivės peiliu šlaunį. Peilis toks senas kaip deivės šulinys. Var- 
vink kraują į puodelį. Puodelis iš deivės medžio. Lašas po lašo kartok pas- 
kui mane įsišventinimo žodžius. Tiek pakaks. 

— Bet, gerasis Žmogau, - paprieštaravau, - visai neketinu susisaistyti su 
Afrodite. Būsiu toks, koks esu. Tegul deivė pasitenkina, kad priimu šią mo- 
terį kaip dovaną. 

Iš pradžių žynys žiūrėjo į mane savo ausimis netikėdamas. Paskui jo 
smilkiniai ir lūpos i iš pykčio paburko, jis neįstengė pratarti nė žodžio, tik 
susmuko ant žemės išmesdamas deivės peilį ir puodelį. Išsigandau, kad iš 
įsiūčio jį ištiko stabas, bet neturėjau laiko jo gaivinti. 

Arsinoja spoksojo į mane kietai sučiaupusi lūpas. Panūdau atminimui 
pasiimti senovinį deivės peilį bei puodelį, bet įveikiau pagundą ir sugriebęs 
Arsinoją už rankos pasukiojau, apžiūrėdamas iš priekio ir iš nugaros, kad 
tik ji nepasiliktų jokios deivės nuosavybės. Jos plaukus taip pat iščiupinėjau 
ir vien prisilietimas mane svaigino. Apgaubiau ją savo antpetine ir išsive- 
džiau. Netardama nė žodžio, ji klusniai nusekė aukštyn į šventyklą. Ten ją 
dar kartą papurčiau ir grasiai pasakiau: 

- Jei šauksi — trenksiu tau per galvą. 

Ji linktelėjo supratusi. Klupinėdami už audros suneštų šakų perėjome 
tamsų kiemą ir užlipome ant mūro ten, kur aš nusileidau. Lipau tamsoje 
pirmas, dėliodamas jos kojas ant kiekvieno palapinės smaigo, todėl ji nuli- 
po vos kelis kartus įsidrėskusi. Paskui dar sykį užsikoriau į viršų ir nusileis- 
damas ištraukiojau smaigus, kad niekas nesužinotų, kaip naktį pakliuvau į 
šventyklą. Apkabinau Arsinoją ir nusivedžiau plastančia širdimi į nakvynės 
namus. Ji nepratarė nė žodžio. 


7 
Tačiau vos atsidūrėme tarp keturių molio sienų, jos elgsena visai pasikeitė. 
Urgzdama it leopardas, ji išspjovė iš burnos saują aukso papuošalų, plaukų 
smeigtukų bei žiedų, puolė mane mušti ir spardyti, daužė mane kur pa- 

kliuvo, iki kraujo draskė nagais, kol apstulbęs ėmiau gintis. Ji be paliovos 
plūdosi baisiausiais žodžiais, bet, laimė, jos graikų kalbos atsargos išseko ir 
turėjo keikti mane finikietiškai — taigi jos žodžių šiurpumo gerai nesupra- 
tau. Negalėjau nė žodžiu jos pabarti už tai, kad mano pažado nepaisyda- 
ma ji pasivogė ir susikišo į burną deivės papuošalus. Gerokai privargau 
tramdydamas ją besispardančią ir delnu spausdamas jos kandžiojančią bur- 
ną, kad klyksmu nepažadintų viso namo. 

Dabar prisiminęs vis dėlto turiu pripažinti, jog iš tikrųjų ji klykė ne gar- 
siai, O atsargiai, tarytum nenorėdama pažadinti kietai įmigusių mano drau- 
gų bei nakvynės namų tarnų. Tačiau tą valandėlę, nakties tylumoje, jos 
balsas man skambėjo garsiau už pavojaus būgnus. Todėl sutelkiau visas 
jėgas, idant ją staiga sutramdyčiau. Bet ją palietus ir pajutus siutingą jos 
kūno priešinimąsi, Afroditės ugnis mano kūne dar karščiau suliepsnojo. 
Prievartingai užčiaupiau ją lūpomis, o po valandėlės jau gulėjome apsika- 
binę, ir aš krūtine jaučiau jos širdį mušant taip stipriai, kaip daužėsi manoji. 
Paskui jos kūnas suglebo, ji apsivijo rankomis kaklą ir, atlošusi galvą, karš- 
tai atsidūsėjo man į veidą. 

— Oi, Turmsai, - sušnabždėjo galiausiai. — — Kodėl su manim šitaip elgiesi? 
Visai nenorėjau. Ne. Priešinausi iš visų jėgų, bet tu už mane stipresnis. 
Eisiu paskui tave nors į pasaulio kraštą. 

Ji aistriai glėbesčiavo man šonus, be nuovokos bučiavo veidą, pečius, glos- 
tinėjo įdrėskimus ir šnibždėjo: 

— Juk nieko bloga tau nepadariau, mielasis. Tikrai nenorėjau. Turmsai, 
Turmsai, nė vienas vyras tau neprilygsta. Aš tavo, tik tavo, ir visa. Apka- 
bink mane tvirtai. 

Pasirėmusi alkūnėmis ji glostė mano veidą ir meiliai žvelgė į mane lem- 
pos šviesoje blizgančiomis akimis. 

— Eisiu paskui tave nors į pasaulio kraštą, mielasis, - priesaikavo ji. - Dėl 
tavęs paliksiu deivę, prabangą ir visus kitus vyrus. Oi, Turmsai, net jei bū- 
tum vargšas elgeta, mielai dalyčiausi su tavimi vargšo koše, gerčiau tik van- 
denį, nes toks esi ir nieko negaliu padaryti. Taip neapsakomai tave myliu, 
Turmsai. Tikrai beprotiškai myliu, Turmsai. Ir tu mane turbūt truputėlį my- 
li, jei puoli į tokį didelį pavojų, grobdamas mane iš šventyklos. 

Sugniužęs lyg pertrėkšta slyva, patikinau mylįs ją labiau už visa gyveni- 
me. Ji klausėsi patenkinta, nuo mano žodžių pagyvėjo ir vaikštinėdama po 
kambarį bei mostaguodama rankomis ėmė aiškinti, kokių ketinanti įsigyti 
drabužių ir ko jai būtiniausiai reikią. Aš buvau visai nuogas - tik ant kaklo 
virvele pasirišęs mėnulio akmenį. Vaikštinėdama Arsinoja pastebėjo jį, nuo 
mano alsavimo sušvytavusį, ir išsiblaškiusi palietė. 

-- Gražus, - pasakė ji. - Galiu pasižiūrėti? 

Nelaukusi atsakymo ji nusikabino akmenį nuo mano kaklo ir pasipuošu- 
si juo sukinėjo galvą, kraipėsi norėdama pamatyti, kaip atrodo, ir aimana- 
vo, kad kambaryje nėra veidrodžio. 

— Ar jis nedailus ant mano odos? - klausinėjo ji. - Bet man reikia plonos 
auksinės grandinėlės, kokias tirėnai kala. 

Tarstelėjau, kad ta paprasta virvelė yra iš Artemidės plaušų, taigi turi 
būti prie mėnulio akmens. 

— Bet dėl manęs turėkis jį, - nusišypsojau. - Jis neapsaugojo manęs nuo 
pamišimo, nes dėl tavęs visai pakvaišau. 

Ji įsistebeilijo į mane ir piktai paklausė: 

— Tai šitaip, šitaip, ką sakai? Tavo manymu, mane mylėti - pamišimas? 
Tuomet bus geriau, jei viską iškart baigsime ir aš tučtuojau grįšiu į šventyk- 
lą. Turėkis savo kvailą akmenį, jeigu jo šykšti. 

Ji nutraukė plaušinę virvelę, sviedė į mane akmenį, užsidengė delnais 
veidą ir ėmė graudžiai verkšnoti. Iš širdgėlos pakvaišęs šokau nuo lovos jos 
guosti, tikinau ją labai klydus, jos pirštai gniaužėsi, bet aš jėga įspraudžiau 
akmenį jai į delną ir pažadėjau vos grįžęs į Himerą nupirkti trokštamą gran- 
dinėlę. 

— Man tikrai jo nereikia — man tai visiškai bevertis akmuo, - tikinau. 

Ji pro ašaras pažvelgė į mane ir apkaltino: 

-— Tai šitaip, Turmsai, bruki man bevertes dovanas? Ne, tu tikrai bešir- 
dis. Aš, žinoma, turiu pasitenkinti menkaverčiu šlamštu. Taip, taip, ketini 
mane per šunį laikyti. Ak, vargšė aš! Kodėl mano širdis kaip tik dėl tavęs 
suliepsnojo? 

Kai man pakyrėjo, tariau: 

— Akmuo dailus, bet dėl manęs nors ir per langą jį mesk. Jis ką tik 
gražiai žybčiojo ant tavo krūtinės, bet aš mieliau apžiūrinėjau dailias tavo 
krūtis. Man rodos, tai geriausi tavo papuošalai ir vien jų gana, kad būtum 
gražiausia. 

Ji griežtai atsakė: 

— Vis dėlto nereikalauk, kad nuoga keliaučiau į pasaulio kraštą apgailėti- 
nu likimu su tavimi dalytis. 

— Klausyk, Arsinoja ar Ištafra, - nesvarbu, kas tu, - pasakiau. - Yra svar- 
besnių darbų nei tarp savęs kivirčytis. Juk turime visą gyvenimą. Dėl dei- 
vės, dabar užsičiaupk. Net jei turėčiau išteklių ką tik tavo išvardytiems bū- 
tiniems daiktams nupirkti, jų susikrautų mažiausiai dešimt krepšių, todėl 
mums prireiktų daug asilų su varovais jiems gabenti. Privalome iškeliauti 
kiek galėdami greičiau, niekieno akių neatkreipę. Rengsiesi kol kas Auros 
drabužiais ir perimsi Auros veidą, iki pasieksime Himerą. Ten pažiūrėsime, 
ką galiu dėl tavęs padaryti. 

Arsinoja šaltai atsakė tetrokštanti, kad numirčiau, ir juo greičiau - juo 
geriau. Ji pati irgi troštanti mirti, nes su ja taip storžieviškai kalbėjau, nė- 

Žž nepaisydamas, kad ji yra moteris. 

Kaip galiu rengtis šiurkščiais prastakilmės sikulės drabužiais? — pa- 
klausė ji. - Kaip galiu pasirodyti žmonėse nepasipuošusi plaukų? Ne, ne, 
nesuvokiu, ko iš manęs reikalauji, Turmsai. Dėl tavęs aš pasirengusi bet 

kokioms aukoms, tačiau nemaniau, kad tokių žeminančių aukų iš manęs 
reikalausi. 

Lempos šviesoje jos veidas atrodė visai baltas, nes pagrobiau ją tiesiai iš 
lovos tokią kaip stovi. Akyse jai tvenkėsi ašaros ir ritosi skruostais. Stengiausi 
mandagiai paaiškinti, kad Aura, šiaip ar taip, buvo graikų gydytojo sutuokti- 
nė ir kad Mikonas už amato pajamas nupirko jai ganėtinai drabužių, nors 
apie moteriškus apdarus maža nutuokiau. Tiesa, Aura buvo tokia jauna, jog, 
jai nereikėjo dažytis lūpų ir spalvoti akių, bet Arsinoja juk galinti pasinaudoti 
Tanakilės dažais, kad atrodytų jaunesnė ir labiau panėšėtų į Aurą 

Šito man nereikėjo sakyti ir pasiteisinti galiu tik tuo, kad Gar dar nelabai 
pažinojau moteris. 

— Tai šitaip, laikai mane sena, Turmsai? — pradėjo ji ir įsiliepsnojo aršes- 
nis kivirčas nei ankstesnės rietenos. Mane apėmė siaubas: į kambarį plūste- 
lėjo ryto pilkuma ir, kol Arsinoją nuraminau, mieste užgiedojo pirmasis 
gaidys. Bijodamas prasižioti, - nes visa, ką pasakydavau, buvo pikta ir ne- 
teisinga, - puoliau purtyti Dorėjo ir Mikono, mano draugai dar tebegeibė- 
jo, bergždžiai jiems būčiau ką nors aiškinęs, todėl nubėgau visko iškloti 
Tanakilei. 

Tanakilė buvo patyrusi moteris, tučtuojau perprato lemtingą nutikimą ir 
kaltinimams laiko nešvaistė. Ji skubinai aprengė Arsinoją geriausiais Auros 
drabužiais, apavė perlais puoštais savo bateliais, nes Auros buvo per dideli, 
ir padėjo Arsinojai išsidažyti veidą taip, kad panėšėtų į Aurą. Paskui ji rykš- 
te pabudino tarnus, susimetė daiktus ir atsiskaitė su namo šeimininku. Saulei 
rausvinant Eriko žemės viršūnes jau skubėjome per miestą ir pasiekėme 
mūrus, snūdiems sargybiniams veriant girgždančius vartus. Miestą paliko- 
me netrukdomi ir leidžiantis kalną aprietusiu piligrimų keliu mūsų arkliai 
džiugiai sužvengė, subliuvo asilai. 

Savo dengtuose neštuvuose Tanakilė buvo paruošusi vietą Arsinojai. 
Mums pasiekus kalno pusiaukelę, saulė jau buvo aukštai, dangus šypsojo 
spindulingomis mėlio akimis ir nuščiuvusi jūra žaismingom bangelėm va- 
dino laivų pirmagalius pradėti laivybos metą. Niūrus skardingo kalno kū- 
gis buvo prasprogęs žaluma, klonyje baltų ir juodų jaučių poros arė laukus, 
žemdirbiai bėrė sėklą, žemė margavo gėlėmis. 

Niūromis žiūrėdamas į jaučius Dorėjas tarė: 

— Tai grynaveisliai jaučiai. Užmušęs Eriko karalių, mano protėvis Herak- 
lis turbūt geranoriškai leido čiabuviams sukergti savo galvijus su tuo pabė- 
gėliu bulium. 

Kaip spartietis, jis savo kančių nerodė, o Mikonas nuo vyno tebebuvo 
toks įkaušęs, kad jojo iš paskos apdujęs, siūbuodamas ant asilo kaip maišas. 
Pamatęs Arsinoją, jis sunkiai atsiduso, užkalbino ją kaip Aurą ir paklausė, 
kaip jaučiasi. Supratau jį užmiršus, kad Aura mirė, arba laikant tai tik girto 
sapnu. Tikriausiai jam atrodė, kad visa buvo kaip buvę, nors jis neatrodė 
toks patenkintas kaip išvakarėse. 

Aš nedrįsau kalbinti Arsinojos, kol leidomės kalno atšlaite. Bet pasiekus 
slėnį ir sustojus pagirdyti gyvulių, o paskui pasukus į Segestos kelią, ji pati 
atitraukė dengtų neštuvų užuolaidą ir tyliai pašaukė mane. 

— Oi, Turmsai, - guviai tarė, - ar žemės oras iš tikro toks nuostabus, o 
pelenuota duona tokia gardi? Oi, Turmsai, dar niekad nebuvau tokia lai- 
minga. Man rodos, iš tikrųjų tave myliu. Daugiau niekada nebūk su ma- 
nim toks širdus kaip šįryt, kai be paliovos kėlei vaidus. 

Pasukome į Segestos kelią ir vangstydamiesi žmonių galų gale laimingai 
pasiekėme Himerą - tiesa, po kelionės vargų sudirgę, tačiau gyvi ir niekie- 
no nepersekiojami. Parkeliavę į miestą, Dorėjo pasiūlymu pirmiausia paau- 
kojome Herakliui didžiausią Himeros gaidį. 


PENKTOJI KNYGA 
Žmogaus auka 

Mūsų grįžimas į Himerą nieko nesudomino. Penketas iškeliavo - penketas 
grįžo. Arsinoja buvo taip perėmusi Auros veidą ir elgseną, kad Mikonas 
tebelaikė ją savo žmona. Tiesa, Arsinoja matė ir girdėjo Aurą, kai ji leido 
naktų šventykloje, ir vis dėlto Mikonas turėjo ją geriau pažinti. Jo aklumą 
galėjai pateisinti tik daugiadienio girtavimo Erike aptemdytu protu. Kelio- 
nės metu turėjau nemaža vargo vaikydamas jį iš Arsinojos guolio, kai pagį- 
rių kankinamas jis reikalaudavo sutuoktinio teisių. 

Dorėjas viską žinojo, tačiau jam buvo vis tiek. Kaip Heraklio palikuonis, 
jis nemanė labai įžeidęs Afroditę, nors prisidėjo prie žynės pagrobimo. 

Himeroje turėjau galvoti ne vien apie mūsų grįžimą iš piligrimiškos ke- 
lionės į Eriką. Pavasario audroms artinantis Sirakūzuose apsilankęs Žinių 
laivas atgabeno į Siciliją žinią apie Mileto žlugimą. Visą žiemą siautę Miletą, 
persai jį puolė: plėšė, degino, žudė arba pardavinėjo per vergus į Sūzus jo 
gyventojus ir galiausiai sulygino Miletą su žeme. Didžiojo karaliaus įsaky- 
mu sukilimą įplieskusiame Milete turėjo nelikti akmens ant akmens ir jo 
karo vadai sąžiningai tai įvykdė — su tokia didžiule kariuomenės įstanga, 
kokios prireikė daugybės šimtų tūkstančių gyventojų Miletui su Žeme su- 
lyginti. Vis dėlto jie pasitelkė karo mašinas ir mūrdaužius bei tūkstančius 
graikų vergų. 

Laisvės šokis buvo sušoktas. Tačiau su Jonijos miestais buvo žiauriai el- 
giamasi ne didžiojo karaliaus įsakymu. Į juos vėl buvo paskirti graikų tiro- 
nai ir persui pakako tik dar kartą nuversti aukštutinius mūrų akmenis. Ne, 
kitokio blogio pasidavusiems miestams kęsti neteko — tik įprastus žudy- 
mus, padeginėjimus, prievartavimus, plėšimus ir girtų karių išpuolius - net 
griežčiausia drausmė negalėjo suvaldyti tokios įvairiatautės kariuomenės. 
Maištui žlugus savi piliečiai kaip visada buvo žiauresni už svetimšalius ir 
grįžę tironai taip pjovė laisvės šokio šokėjus, kad laimingiausiais derėtų 
vadinti tuos, kurie laiku susivokė sprukti į vakarus, saugiai išsigabendami 
šeimas bei turtus. 

Šitaip buvo pasakojama apie Joniją. Tiesa, mane nelabai jaudino Mileto 
likimas, nes po Ladės jau buvau jo išsižadėjęs ir maniausi savaip prisidėjęs 
prie Jonijos sukilimo. Tačiau su Miletu amžiams buvo palaidota daugel pra- 
bangos, prašmaitnumo ir malonumų. Po žinios apie jo žlugimą, rodės, lai- 
kai pasidarė žiauresni nei ligi tol, oras pagelesnis kvėpuoti. Mudu su Dorė- 

ju išgėrėme geriausio Tanakilės vyno Mileto atminimui, bet plaukų nesikir- 
pome. Manėme, jog, šitai būtų veidmainystė. 

Iš Dionisijo gavau tiksliausių žinių apie tuos dalykus, nes jis, būdamas 
patyręs vyras ir pats linkęs pasakodamas perdėti, išmintingai apgenėjo be- 
protiškai išpūstus gandus. 

— Vis dėlto Atėnai dar nesugriauti, - sakė jis, - nors diduma jau tvirtai 
priesaikauja patį didįjį karalių išplaukus keršyti atėniečiams už tai, kad pri- 
sidėjo prie žygio į Sardus. Sitam prireiks daugybės metų. Pirmiausia persas 
turi sustiprinti salų valdymą, o karo žygiui per jūrą į Graikijos metropoliją 
prireiks ilgo pasirengimo. Bet pasakojama, ir tikrai tuo tikiu, kad jis liepęs 
savo asmens sargybiniams retkarčiais šnibžtelėti į ausį: „Valdove, neužmiršk 
atėniečių“. 

— Tai tokie reikalai, - žvilgčiodamas į mus jaučio akimis tęsė Dionisijas. — 
Miletui žlugus, rytinė jūra dabar pereina finikiečiams, o begalė Jonijos laivų 
atitenka persui. Metropolijai liko tik vakarų Graikija ir ją tarp savęs spau- 
džiantys Kartagina su tirėnais. Todėl geriausia bus, jei kuo skubiausiai pasi- 
ėmę iš Krinipo lobyno maišus negaišdami išplauksime į Masiliją. Nors - jei 
gyvi, dievams leidus, liksime - perso gniaužtai gali net Masiliją pasiekti. 

Mikonas persigandęs iškėlė rankas ir paprieštaravo: 

— Tikriausiai perdedi, Dionisijau, nes, kiek žinau iš istorijos, dar niekas 
viso pasaulio nevaldė - net Egiptas ir Babilonas. Tiesa, niekas nemanė Egiptą 
žlugsiant, nes Egipto valstybė sena kaip pasaulis. Bene dvylikos buvau, kai 
saloje pasklido gandas, kad didysis karalius Kambisas užkariavo Egiptą. 
Mano tėvas buvo mokytas vyras ir pats lankęsis Naukratijoje. Iki paskuti- 
nės akimirkos jis tuo neįmaniu gandu netikėjo, o kai teko patikėti, pasakė 
nebenorįs tokiais laikais gyventi, apsimuturiavo galvą drabužiu, atsigulė ir 
numirė. Po to Atikoje pradėjo gaminti ąsočius su raudonais paveikslėliais — 
kaip ženklą, kad pasaulis apsivertė aukštyn kojom. Tačiau skitų net Darėjas 
nepajėgė sužlugdyti. 

Dorėjas suirzo: 

— Užsičiaupk, gydytojau, nes apie karo reikalus nieko neišmanai. Skitų 
niekas negali sužlugdyti, nes jie su savo galvijais klajoja iš vienos vietos į 
kitą, apsistodami tai šen, tai ten. Tai ne valstybė ir jų sužlugdymas kariui 
menka garbė. Man puikiai suprantama mintis apie viešpatavimą pasaulyje. 
Laikai turbūt šitam pribrendę. Galbūt geriausią dalią pasirinko graikai, par- 
sisamdydami didžiojo karaliaus nemirtingaisiais. Tačiau man likimas lėmė 
kita ir privalau kol gyvas savo paveldėtine žeme rūpintis. 

Jis nutilo, kramtė lūpas ir niūromis stebeilijo į Dionisiją, svarstydamas, 
kaip pradėti. 

— Gerbiu tave kaip vadą jūroje, Fokajos Dionisijau, - pagaliau tarė jis. — 
Jūros karo reikaluose turbūt nėra už tave galvotesnio. Tačiau aš esu gimęs 
sausumos karui ir man rūpi sausumos reikalai. Manau, kad artinasi Graiki- 
jos valanda. Taigi sakau: šitai vakarinei Graikijai laikas sustiprėti. Pirmas 

uždavinys —- užimti Segestą ir visą Eriko žemę ir nušluoti į jūrą Kartaginos 
prieigų įtvirtinimus Sicilijoje. 

Dionisijas raminamai atsakė: 

- Teisingai kalbi ir tavo mintis graži, lakedaimonieti. Bet šitai ne vienas 
mėgino. Segestos laukuose trūnija ir Fokajos vyrų kaulai, kiek pamenu, per 
savo piligrimišką kelionę tu irgi tuose kraštuose pagerbei mirusio tėvo dva- 
sią. Be to, - pridūrė jis ir pasikasė galvą, - švaistome laiką plepėdami nie- 
kus. Mūsų uždavinys - tik skubinai nuplaukti į Masiliją ir įkurti nausėdiją — 
arba nuostabioje krašto gilumoje palei upę, arba, kartaginiečių apmaudui, 
Iberijos pakrantėje. 

Dorėjas pakilo ir ėmė žvangiu žingsniu matuoti Tanakilės puotų menę. 
Pagaliau sustojo priešais Dionisiją ir pervėręs jį žvilgsniu paklausė: 

- Sį ir paskutinį kartą, Fokajos Dionisijau: ar tavo ketinimas su savo laivais 
ir savo vyrais plaukti į Masiliją, laisvės reikalą užmiršus, nepakeičiamas? 

Dionisijas nuoširdžiai nustebo: 

- Ar nuo tokio lašelio vyno pasigėrei, Dorėjau, ar tai kažką kita reiškia? 

Susijaudinęs Dorėjas treptelėjo koja ir atlošęs galvą suriko: | 

— Klausykite visi, o judu, Turmsai su Mikonu, būkite mano liudininkai! 
Tas išpuikėlis apsigimęs vergas įžeidinėja mano namus ir mano žmoną! 

Dionisijas susigaudė jį keliant kivirčą, tuoj susitvardė ir prapliupęs juoku 
pasakė: 

- Šitaip nelemtai Ladės mūšyje gautas irklo smūgis atsiliepia tavo gal- 
vai, Dorėjau! Kaip aš įžeidžiau tavo namus, - jei tai tavo namai, ar tavo 
žmoną, - jei Tanakilė tavo žmona? 

— Tik paklausykite, - irzo Dorėjas, - jis jau vadina mano žmoną pa- 
leistuve. 

Dionisijas atsistojo ir tarė: 

- Sis žaidimas pernelyg toli mus nuves. Paaiškink savo žodžius, nes per- 
duosiu šį reikalą spręsti Krinipui. 

Dorėjas suglumo, jo akys ėmė klydinėti ir siuto purtomas suriko: 

- Kad gyvenu Tanakilės name ir su ja miegu, tai, tegu tave nelabieji, 
vadini ją kekše, mūsų teisėtais ryšiais suabejojęs. Ir mano namus įžeidei 
tvirtindamas, jog, šioje puotoje tau per mažai vyno patiekė. Dėl protėvio 
Heraklio, man jau gana tavo niekingų užuominų, Dionisijau. 

Susiėmęs galvą Dionisijas kreipėsi į mudu su Mikonu ir aimanuodamas 
paklausė: 

— Ką jis čia kalba ir ko nori? 

Bet mudu su Mikonu išmintingai tylėjome. Vis dėlto Dorėjas suprato, 
kad jo elgesiui nepritariame. Sušvelnėjęs jis tarė: 

- Po kandžių įžeidinėjimų tikrai turiu teisę nusikabinti nuo sienos kala- 
viją ir juo tave perverti, kad už įžeistą žmonos garbę pasiimčiau tavo lobį ir 
laivus. Tačiau taip elgtis tokiam kaip aš nedera. Todėl šaukiu tave, Dionisi- 
jau, kautis su manimi dėl laivų ir vyrų. 

- Palauk, palauk, - geranoriškai sulaikė Dionisijas. - Tikrai esu paprastas 
žmogus — nesuprantu giliausios tavo žodžių prasmės. Taigi nori kautis su 
manimi dėl vadystės? Kodėl ne - galim. Ar manaisi geriau už mane suge- 
bėsiąs į Masiliją nuplaukti? 

Dorėjas neteko kantrybės: 

— Dėl manęs plauk nors į mirusiųjų karalystę! Apie Masiliją jau tiek pri- 
siklausiau, kad galvą skauda. 

— Tai tas Ladės irklo smūgis, - supratingai palinksėjo Dionisijas ir žvilg- 
telėjo į mus tarytum prašydamas Mikono, kaip gydytojo, pagalbos. 

- Kalavijo smūgis, dėl Heraklio, nekurstyk manęs, pažeidus svetingumo 
įstatymus, šičia tave nudėti! - užriko Dorėjas, visai pametęs galvą. - Neke- 
tinu plaukti į Masiliją, ketinu užvaldyti Segestą bei Eriko žemę - kaip He- 
raklio palikuonis, turiu visą teisę. Dėl šios teisės esu pasirengęs ginčytis su 
Kartaginos teisėjais kad ir dešimt metų, jei tik pirmiau užvaldysiu žemę. 
Todėl man reikia tavo vyrų, tavo laivų ir mūsų lobio, Dionisijau. Ketinimas 
paremtas tvirtu pamatu, nes mano Žmonos antrojo vyro sūnūs jau rengia 
maištą Segestoje, o iš Tanakilės išteklių į sąjungininkus papirksime daugy- 
bę sikanų. - Įsijautęs į savo žodžius, jis pasidarė malonesnis ir paaiškino: — 
Segestą paimti nesunku, nes jos kilmingieji užsiima tik skalikų auginimu, o 
rungtis už save samdo atletus. Eriko kalnas galbūt neįveikiamas, tačiau aš 
turiu moterį. - Jis nutilo, žvilgtelėjo į mane, jo veidas užsiplieskė, ir pasitai- 
sė: — Mes turime moterį - Afroditės žynę, pažįstančią požeminius Eriko 
koridorius. Jos padedami užimsime šventyklą ir kartu deivės įšventinimo 
dovanas. 

Tuomet jau aš pašokau ir drebančiu iš pykčio balsu paklausiau: 

— Kaip ir kada spėjai už mano nugaros suregzti tas pinkles su Arsinoja? 
Kodėl ji nė Žodžiu apie tai neužsiminė? 

Dorėjas nepajėgė pažvelgti man į akis. 

— Tikriausiai jūs kalbatės apie ką kita, - abejingai spėjo jis. - Nenorėjome 
tavęs trukdyti. Arsinoja mielai už tave pagalvoja. 

Mikonas užmerkė ir vėl atmerkė akis, papurtė galvą ir paklausė: 

— Atleiskite, bet kas ta Arsinoja? 

Paaiškinau: 

— Moteris, kurią tari Aura, yra ne Aura, o Afroditės žynė, kurią pasigro- 
biau iš Eriko. Ji tik apsimetė Aura, kad galėtume sprukti nepersekiojami. 

Mikonas užsidengė veidą rankomis ir nunarino galvą. Drąsinamai pa- 
plekšnojęs jam per nugarą pasakiau: 

— Ar neprisimeni, kad Erike dėl neleistino tavo smalsumo Aura netikėtai 
mirė? Juk pats sukrovei baltąsias tuopas ir laistei jos kūną ant laužo. 

Mikonas staiga pakėlė galvą. Akys sušvito ir džiugiai šūktelėjęs jis tarė: 

— Vadinasi, dėkui deivei, tai tiesa, nors tariau šitai tik vyno klejonėmis, o 
vyrui, ypač gydytojui, kuris tiek vyno kaip aš geria, nedera apie tai net 
savo draugams prisipažinti. Taigi esu vėl laisvas: laiminu Auros kaulus — 
rodos, grandinės nuo kojų nukrito. 

Iš džiaugsmo jis stryktelėjo nuo minkštasuolio — ėmė šokti aplink stalą, 
plojo rankomis ir garsiai nusijuokęs sušuko: 

— Man atrodė įtartina, kad Aura taip pasikeitė! Bet tariau deivę savo pa- 
slaptimis ją įšventinus. Tik dabar suprantu, kodėl pastaruoju metu jos glė- 
byje patyriau tokių netikėtų smagumų. 

Jo žodžių prasmė aiškėjo man taip iš lėto, kad mano burna plačiai išsi- 
žiojo. Pirštai kaipmat sulinko kibti jam į gerklę. Bet Dorėjas mane aplenkė. 
Pamėlusiu iš pykčio veidu jis sudaužė brangją taurę ir suriko: 

- Tu, pasigailėtinas šundaktari, drįsai paliesti Arsinoją? Nieko šlykštes- 
nio negirdėjau! 

Jis puolė Mikoną, tačiau mano šūksmas jį sutramdė. Sulinkusiais pirštais 
gniauždamas sau gerklę paklausiau: 

— Mikono apsirikimą galima suprasti, bet kodėl tu, Dorėjau, taip karštai 
gini Arsinojos neliečiamybę ir garbę? Paaiškink, kol neužsismaugjau. Ir dar: 
kada sukurstei ją regzti Eriko reikalų pinkles? 

Dorėjas sukosčiojo ir puolė gintis: 

- Visai jos nekursčiau, Turmsai, - galiu deivės vardu prisiekti. Tik ji jaus- 
minga ir daili moteris, todėl nepadorus Mikono elgesys mane žeidžia. Tur- 
būt nieko bloga, kad pasikalbėjau su ja apie Eriko reikalus. 

Mane apėmė noras šaukti, verkti, daužyti indus, bet Dorėjas suskubo 
ištarti: 

— Tvardykis, Turmsai. Kam kalbėti apie tai prie svetimų ausų. 

Jis žvilgtelėjo į Dionisiją ir šis tuoj pat pasakė: 

— Smalsu buvo klausytis jūsų politinių planų, tačiau, tiesą sakant, dar 
smalsiau man pamatyti moterį, kuri trims gabiems vyrams tokius beprotiš- 
kus jausmus žadina. 

Ir jam daugiau nieko nereikėjo sakyti: į vidų, pakėlusi durų užuolaidą, 
įžengė Arsinoja, o paskui ją - Tanakilė, apsitaisiusi geriausiu drabužiu, to- 
dėl eidama skambėjo ir žvangėjo sunkiais savo papuošalais lyg ginkluotas 
hoplitas*. O Arsinoja buvo kukliai apsirengusi, - net kukliau, nei būčiau 
norėjęs, nes vilkėjo tik ant vieno peties didele sege susegtu plonu drabu- 
žiu, veikiau apnuoginančiu nei aprengiančiu. Auksinius plaukus deivės pa- 
pročiu buvo susišukavusi į viršų ir susisegusi iš Eriko šventyklos pavogtais 
papuošalais. Tarp krūtų lyg pikta lemianti akis švytėjo mano dovanotas 
didžiulis mėnulio akmuo, užnertas ant grūdėtos etruskų darbo aukso gran- 
dinėlės. Grandinėlės jai nebuvau dovanojęs, nes per skubinas dienas Hi- 
meroje visai apie tai užmiršau. 

— Galingasis jūros vade Dionisijau, - mandagiai pasveikino ji. - Džiau- 
giuosi savo akimis matydama. Tiek daug girdėjau apie tavo žygdarbius 
jūroje, — tikrai jais tikiu, - taip pat apie brangenybes, atiduotas į tirono Kri- 
nipo lobyno pasaugą. 


* Sunkiai ginkluotas (skydu, ietimi, kalaviju) pėstininkas. 

Dionisijas nudėbė didelėmis jaučio akimis ją nuo galvos iki kojų, paskui — 
nuo kojų ligi galvos ir apmaudžiai nusikeikė: 

— Ar proto netekote, vyrai, ar pasiutęs šuo jus apriejo, jei išties moteriai 
paslaptis patikėjote. 

Arsinoja ramiai nulenkė galvą. 

— Aš tik silpna moteris, - pasakė ji. - Bet patikėk manimi, gražusis Dioni- 
sijau, - mano širdyje didžiausios vyrų paslaptys saugomos geriau nei tavo 
brangenybės akmeninėje godaus Krinipo saugykloje. 

Arsinoja nusišypsojo švelnia, visai man nepažįstama šypsena, o Dionisi- 
jas staiga pasitrynė akis ir karštai papurtė jaučio galvą. 

— Vienintelio dalyko, - tarė jis apmaudžiai, - mane motina vergė, dar 
vaiką ant liesų rankų sūpuodama, išmokė, vienintelio dalyko, - kad nieka- 
da negalima tikėti jūrininkais. O mane patį nuotykingas gyvenimas karčiai 
pamokė netikėti nė vienu moters žodžiu. Vyras lengviau paslaptį išsaugos 
išbliovęs per karščiausią turgaus prekymetį nei tamsoje tarp akmens sienų 
moteriai į ausį pašnibždėjęs. Tačiau tau šitokiom liūdnom akim į mane žvel- 
giant, žyne, apima klaidi pagunda tikėti, jog tu gali būti išimtis. 

— Arsinoja, - riktelėjau, - draudžiu tau šitaip žiūrėti į vyrus! 

Bet verčiau būčiau sienai kalbėjęs. Arsinoja, tarytum manęs nematyda- 
ma, prisėdo ant Dionisijo minkštasuolio krašto. Tanakilė ištraukė dar vieną 
vyno taurę ir Arsinoja įdavė ją Dionisijui. 

Abejingai mostelėjęs šlakelį ant grindų, Dionisijas išgėrė ir tarė: 

— Jau nebeprisimenu, ką sakiau, bet iškart apstulbau nuo savo žodžių. 
Tiesa, stipriu mane vadino ir vyrai, ir moterys, tačiau gražiu niekas nesiry- 
žo į akis pavadinti - net mano motina. Dėl dievų, ką norėjai pasakyti, mo- 
terie, gražiu mane vadindama? 

Arsinoja parėmė delnu smakrą, palenkusi galvą pažvelgė į Dionisiją ir 
paprašė: | 

— Netrikdyk manęs savo žvilgsniu, jūros vyre, nes verti mane raudonuo- 
ti. Tikriausiai moteriai nedera šitaip stačiai vyrui sakyti, bet neseniai, įžen- 
gus į vidų ir pirmą kartą tave pamačius su šitais didžiuliais aukso žiedais 
ausyse, mane supurtė virpulys - rodės, išvydau baugiai didžiulį, dailų juo- 
dabarzdį dievą. 

— Vyriškas grožis toks retas, - tęsė Arsinoja tarytum apimta ekstazės. — 
Toks retas ir vis kitoks. Kai kas laibus, lieknus jaunikaičius gražiais laiko. Aš 
ne. Ne, vyras, kurio rankos ir kojos didelės ir tvirtos it rąstai, vyras, kurio 
garbanotos barzdos įsikibusi moteris net nenusvarintų didžiulės galvos, vy- 
ras, kurio akys didelės ir blizga it dailiausio buliaus, - toks vyras man gra- 
žus. Ne, Dionisijau, stulbstu dėl tavo šlovės, bet labiausiai žaviuosi pačiu 
tavimi, nes mano akims esi gražiausias vyras iš visų matytų. 

Jos vyzdžiai išsiplėtė, ji, tarytum be nuovokos ištiesusi laibą pirštą, palie- 
tė auksinį Dionisijo auskarą ir šis sulingavo. Dionisijas sudrebėjo lyg bota- 
gu perlietas. 

— Dėl Poseidono, - pasakė tyliai. Didžiulis Dionisijo delnas jau kilo paly- 
tėti Arsinojos skruostą, tačiau jis susitvardė ir taip vertėsi į kitą pusę minkš- 
tasuolio, kad tas triokštelėjo, ir pašoko ant kojų. 

— Mėšlas, - nusikeikė jis, - mėšlas ir dar kartą mėšlas — netikiu nė vienu 
žodžiu. 

Jis iškart puolė per duris, griebė nuo prieangio sienos skydą ir suklupo 
ant laiptų, išgirdome jį aukštyn kojom griūvant ant barškančio skydo. Bet 
kai atskubėjome į pagalbą, jis jau buvo atsigaivelėjęs ir išlėkęs į gatvę, tran- 
kiai subildindamas vartus. 

Sugrįžę į vidų susižvalgėme tarp savęs ir kaip vienas išsižiojome nesusi- 
vokdami, nuo ko pradėti. Viską išsprendė Arsinoja, gudriai žvilgtelėjusi į 
mane ir pasakiusi: 

— Mielasis Turmsai, eikš su manim. Visai be reikalo įsikarščiavai. Turiu 
tau kai ką pasakyti. 

Išeinant spėjau pamatyti, kaip Dorėjas pliaukštelėjo delnu Mikonui per 
veidą, šis trenkėsi į sieną ir, kritęs užpakaliu ant grindų, glumiai susiėmė 
skruostą. 

Kai likome dviese, įsispoksojau į Arsinoją tarytum pirmą kartą matydamas. 
Nežinodamas, kaip pradėti, griebiau visai ne nuo to galo: 

— Ar nesigėdini pusnuogė visai svetimam vyrui rodytis? 

— Bet, - paprieštaravo Arsinoja, - juk pats trokšti, kad rengčiausi kukliai. 
Juk pats šimtą kartų sakei, kad tavo išteklių neužteks nė mažyčiams prašy- 
mams išpildyti ir kad besaikiais reikalavimais per kelias dienas tave į skolas 
visiems metams įklampinau. Tiek to. Ar galėjau dar kukliau apsirengti? 

Kai prasižiojau, ji sulaikydama uždėjo savo ranką ant manosios, prikan- 
dusi lūpą nunarino galvą ir paprašė: 

- Ne, Turmsai, dabar nieko nesakyk. Iš pradžių pamąstyk, ką sakysi. 
Nes daugiau neištversiu. 

— Daugiau neištversi? - paklausiau nustėręs. - Tu? 

— Kaip tik taip, - įtikinamai tarė ji. - Mylinčios moters kantrybė taip pat 
turi ribas. Per šias kelias dienas Himeroje jau ganėtinai aiškiai supratau, 
kad niekuo tau neįtinku. Ak, Turmsai, kaip mums galėjo šitaip nutikti! 

Nemeluotos nevilties apimta, ji krito ant lovos išdrikusiu drabužiu ir už- 
sidengusi delnais veidą ėmė šniurkščioti. Kiekvienas šniurkštelėjimas virpi- 
no man širdį, todėl jau nebežinojau ką galvoti, net ėmiau svarstyti — gal 
pats esu kaltas dėl visko, ką ji padarė. Bet ką ji iš tiesų padarė? Prisiminęs 
Dorėjo sutrikimą ir kaltą Mikono veidą, užmiršau Dionisiją, kraujas plūste- 
lėjo man į galvą ir aš pakėliau ranką, norėdamas smogti. Tačiau mano ran- 
ka sustingo, nes tą akimirką pamačiau, koks bejėgiškai magus po plonu 

audiniu graudžiai trūkčiojantis jos kūnas. Ir keisčiausia, kad jos rankos vėl 
apsivijo mano kaklą, ir išmušė valandėlė, kai visa aplink išnyko ir pasijutau 
gulįs su ja ant debesies. 

Akimirksniu pažvalėjusi, ji vėsia ranka palytėjo šlapią mano kaktą ir ap- 
kaltino: 

— Ak, Turmsai, kodėl tu visada toks negeras man - juk taip stipriai tave 
myliu. 

Ir jos veidas nemelavo. Ji tai pasakė nejuokaudama. 

- Arsinoja, - sušukau savo ausimis netikėdamas, - kaip gali šitaip sakyti! 
Net nesigėdini į mane skaisčiomis akimis žiūrėti, nors ką tik paaiškėjo, kad 
už nugaros apgaudinėjai mane su dviem geriausiais mano draugais. 

— Netiesa, - nesutiko ji, tačiau jos akys vangstėsi manųjų. 

- Jei iš tikrųjų mane mylėtum... - pradėjau, bet mane ėmė smaugti ap- 
maudas ir nuoskauda, todėl nutilau. 

Ji surimtėjo ir persimainiusiu balsu tarė: 

— Turmsai, žinau, kad galbūt esu nepastovus žmogus. Juk esu moteris. 
Galbūt ne visada gali tikėti manimi, nes ne visada ir pati savimi tikiu. Ta- 
čiau vienintelis dalykas, kuriuo gali tvirtai tikėti - dabar, visada, amžinai, — 
kad myliu tave ir tiktai tave. Antraip argi būčiau dėl tavęs atsisakiusi anks- 
tesniojo gyvenimo? 

Sitai ji pasakė taip nuoširdžiai, kad supratau sakant tiesą. Mano kartėlis 
virto liūdesiu. 

- Iš Mikono žodžių paaiškėjo, kad... - pradėjau. 

Ji švelniu delnu užspaudė man lūpas ir paprašė: 

— Liaukis. Tai tiesa, bet visai šito nenorėjau. Tik dėl tavęs tai padariau, 
Turmsai. Pats juk sakei, kad tavo gyvybei iškils pavojus, pirm laiko paaiš- 
kėjus, jog nesu Aura. 

— Bet Mikonas sakė... - dar kartą pratariau. 

— Taip, taip, žinoma, - tęsė ji. - Bet šiuo kartu moters savigarba taip pat 
šį tą reiškia. Turi tai suprasti. Privalėjau dėl tavęs paklusti, bet tikrai negalė- 
jau elgtis kaip prasta sikulų mergina. Zinoma, jis pastebėjo skirtumą, tačiau 
deivės dėka nieko nejįtarė. - Ji mąsliai pridūrė: - Juolab kad pats Mikonas 
nėra negrabus vyras. 

— Nutilk! - sušukau. - Dar giriesi! Bet, Arsinoja, Arsinoja, kas buvo tarp 
tavęs ir Dorėjo? 

— Zinoma, kalbėjausi su juo, Tanakilei įtraukus mane į jo ketinimus, - 
patvirtino Arsinoja. - Jis dailus vyras - kiekvieną moterį galėtų suvilioti. 
Galbūt jis neteisingai suprato mano susidomėjimą, be to, nieko negaliu pa- 
daryti, kad esu graži. 

— Vadinasi, ir jis, - spygtelėjau ir pašokau kalavijo. 

Arsinoja mane sutramdė: 

- Žinoma, nieko nedora tarp mudviejų nenutiko. Paaiškinau jam, kad 
šitaip nedera. Jis atsiprašė ir susitarėme, kad būsime tik draugai. - Su šyp- 

sena stebeilydama į tolį ji pridūrė: - Matai, Turmsai, galiu būti naudinga jo 
politinėms užmačioms. Juk jis nėra toks kvailas, kad įžeidimu atgręžtų ma- 
ne prieš save. 

Vilčiai ir abejonei širdyje grumaiantis įsispoksojau į ją. 

— Ar prisieki? - galų gale paklausiau. —- Ar prisieki, kad Dorėjas tavęs 
nepalietė? 

— Nepalietė, nepalietė, - apmaudžiai pakartojo ji. - Liaukis kvailystes 
šnekėjęs. Siaip gal jis mane šiek tiek palietė. Bet, kaip vyras, jis manęs net 
netraukia — ne. Taip, kaip galvoji - tikrai ne. Prisieksiu kokio tik nori dievo 
vardu. 

— Mūsų meile, - saikdinau. 

— Mūsų meile, - pakartojo ji kiek padvejojusi. 

Tačiau dvejonės virptelėjimas jos skaisčiose akyse viską nulėmė. Pakilau 
jai nespėjus sulaikyti. 

— Gerai, - pasakiau, - eisiu ir viską išsiaiškinsiu. 

— Neik, - suglumusi šūktelėjo ji, bet pastebėjusi, kad mano sprendimas 
tvirtas, veikiai pridūrė: — Arba eik. Taip bus geriausia. Išsiaiškink, jei mani- 
mi netiki. Tačiau to iš tavęs nesitikėjau, Turmsai. 

Jos ašaringas kaltinantis žvilgsnis tebekankino mano sielą. Bet norėjau 
išgirsti tiesą iš paties Dorėjo lūpų. Nes jau nebesitikėjau sutramdysiąs abe- 
jones. Toks naivus tuomet dar buvau. Tarytum gyvendamas su Arsinoja 
galėjau nors valandėlę nuraminti širdį. 

Radau Dorėją tysantį šiltame kiemo baseine. Gelsvas vanduo dvokė sie- 
ra, O jo raumeningas kūnas vandenyje atrodė dar didesnis. Tvardydamasis 
prisėdau ant baseino krašto ir šildydamas vandenyje kojas pradėjau: 

— Dorėjau. Prisimink Delfų rungtynių lauką. Prisimink mūsų drauge mes- 
tus avies kaulus. Prisimink Korintą ir Jonijos karą. Juk mūsų draugystė už 
visa svarbiau. Esi vyras ir supranti, jog, net karti tiesa geriau už saldų melą. 
Nelaikysiu pykčio, jei pasakysi tiesą. Dėl mūsų draugystės, pasakyk, ar mie- 
gojai su Arsinoja? 

Dorėjas neatlaikė mano žvilgsnio. Atsigręžęs į mane jis patvirtino: 

— Na, taip. Kartą ar du. Ir kas? Nieko bloga nenorėjau. Jos pagunda buvo 
nenugalima. 

Tiesus prisipažinimas parodė jį esant šiuose reikaluose tokį naivų kaip aš, 
nors tuomet šito nesupratau. Siurpuliams per nugarą bėgant paklausiau: 

- Jėga ją paėmei? 

— Aš - jėga? - Dorėjas tebespoksojo į mane išplėtęs akis. - Prisiekiu He- 
rakliu, mažai tu ją pažįsti. Juk jau sakiau: jos pagunda buvo nenugalima. 

Sitaip atsivėręs jis išsiliejo: 

— Tik nesugalvok papasakoti Tanakilei. Visai nenoriu jos skaudinti. Ma- 
tai, susižavėjusi mano raumenimis, Arsinoja pati pradėjo tą žaidimą. Ji sa- 
kė, jog kaip vyras, palyginti su manimi, esi niekam tikęs. 

— Tikrai? — pratariau dusliai. 

— Tikrai, — tęsė jis. - Tanakilė išgyrė Arsinojai mano pajėgą, todėl ją esą 
suėmęs pavydas. Pats Žinai, jog neilgai jos blauzdas reikia glostyti, kad gai- 
dys užgiedotų. Tiesą sakant, tada nė nepagalvojau apie draugystę, garbės 
nuostatas — nieko apskritai negalvojau. Ar toliau pasakoti? 

— Pakaks, - atsakiau, - jau supratau, gerai supratau. 

Ir vis dėlto kai ko negalėjau suprasti. 

— Dorėjau, - tariau, - neperprantu: ji pati tvirtino, jog tu, kaip vyras, jos 
netrauki. 

Dorėjas pratrūko išdidžiu juoku, žvilgtelėjo į mane, įtempė po vandeniu 
raumenis ir atsakė: 

— Ne? Na, gal ji iš gailesčio pasakė, bet kad būtum girdėjęs ir pats matęs! 

Atsistojau taip ūmai, kad vos stačia galva neįvirtau į baseiną. 

- Tebūnie, Dorėjau, - pasakiau įsitempęs. - Tau pykčio nenešiosiu ir dėl 
šito nepyksiu. Tiktai daugiau nepasakok. 

Išbėgau karštas ašaras liedamas - suvokdamas, kad jau nebegalėsiu nė 
vienu žmogumi pasaulyje pasikliauti, o visų mažiausiai galėsiu pasikliauti 
Arsinoja. Šią apmaudžią tiesą kiekvienas kada nors suvokia, jei nėra jautis 
ar avinas. Tai gyvenimo ir žmogaus dalios lemta — kaip lemta pelenuota 
duona ir nuo slogos varvančios akys. 

Tačiau žengdamas į Tanakilės puotų menę buvau ramus. Mane apėmė 
keistas palengvėjimas, nes staiga supratau nesas Dorėjui nieko skolingas. 
Ne, mudviejų draugystė jau nebesaistė, nes pats ją sugriovė, nors ne jis 
vienas dėl to buvo kaltas. 

Kai vėl įėjau į mūsų kambarį, Arsinoja ūmai pakilo lovoje ir paklausė: 

— Na, Turmsai, ar jau ištardei Dorėją ir ar tau dabar dėl bjaurių abejonių 
ne gėda? 

- Ar man ne gėda! - pasakiau nusiminęs. - Kokia tu įžūli, Arsinoja. Do- 
rėjas prisipažino. 

— Ką prisipažino? - nustebo Arsinoja ir atsiklaupė lovoje. 

- Miegojęs su tavimi, kartą ar du - juk pati žinai. - Šleptelėjau ant lovos 
ir užsidengiau delnais veidą. - Ko man melavai ir neteisingai mūsų meile 
prisiekei? Oi, Arsinoja, jau niekada tavimi nebetikėsiu. 

Įtaigaudama ji uždėjo ranką man ant sprando. 

- Bet, Turmsai, kokius baisius niekus tu kalbi? - paklausė ji. - Juk negali 
Dorėjas prisipažinti! Ar tas spartietis, sėdamas tavo širdy bjaurius įtarinėji- 
mus, nori tarp mudviejų įsipainioti? Nesuprantu. 

Prisiversdamas su godžia viltim pažvelgiau į jos skaistų veidą. Mano akyse 
ji skaitė norą tikėti, nes guviai paaiškino: 

— Oi, Turmsai, dabar suprantu. Aišku, įžeidžiau jo vyrišką puikybę, taip 
griežtai atsisakiusi jo meilinimosi. Melu apie mane jis keršija, nes žino tave 
esant lengvatikį. 

— Nedrįsk, - paprašiau, — oi, nedrįsk, Arsinoja, juk jau esu mirtinai su- 
gniuždytas. Dorėjas nemelavo. Pažįstu jį geriau nei tave. 

Arsinoja suėmė mano galvą ir įsižiūrėjo man į akis. Bet staiga jai pakyrė- 
jo ir atstūmusi mane riktelėjo: 

- Tebūnie! Daugiau nepajėgiu kovoti už mūsų meilę, jei kitais tiki labiau 
nei manimi. Daugiau nė žodžio nesakyk. Viskas baigta. Sudie, Turmsai. 
Rytoj grįžtu į Eriką. 

Ką dar galėjau pasakyti? Man nieko kita neliko — tik pulti ant kelių ir 
maldauti atleidimo už bjaurias abejones. Ji jau buvo mano kraujas ir iš jos 
išsivaduoti negalėjau. Vėl užsiropštėme ant žilpinančio debesies, o nuo jo 
pažvelgus visa žemėje rodėsi menka - net melas ir apgaulė. 

Taigi buvo laivybos meto pradžia ir Fokajos vyrai, per žiemą aukštinę Hi- 
meros mūrus, uosdami vėją ir stebeilydami į dangaus ženklus, nekantravo 
iškeliauti. Dionisijas naująjį laivą įstūmė į vandenį, penkiasdešimtirkliai bu- 
vo užkamšyti ir patikimai išdervuoti. Nebuvo irklo, lyno ar šakelės skylės 
laivo šone, kurių Dionisijas savo akimis nebūtų patikrinęs. Vakarais jūri- 
ninkai jau pustė ginklus, per žiemą nutukę sunkiaginkliai kriokuodami ma- 
tavosi šarvus, metalinių žvynų sijonus bei antblauzdžius, bedžiojo daugiau 
skylių pritvirtinimo dirželiuose. Irklininkai dainavo įžūlias atsisveikinimo 
dainas, o rudenį himerietes vedę vyrai kasydamiesi galvas ėmė svarstyti, 
ar tikrai verta silpnas moteris stumti į jūros kelionės pavojus. Ramindami 
žmonas jie sakė: 

— Laukiesi kūdikio ir jau apsunkai? Jūra baisesnė, nei manai. Visai neno- 
nei Taigi pakentėk - pasiekęs Masiliją, atsiųsiu tau Žodį. 

Jie kalbėjo įtikinamai, apvaliomis akimis nuoširdžiai žvelgdami į savo 
žmonų akis. Apsipylusios ašaromis žmonos imdavo vaizduotis jūros ne- 
gandas. Parpuolusios ant žemės, vyrų kelius glėbesčiuodamos, jos prašy- 
davo šių pasilikti saugioje Himeroje. Bet vyrai priesaikavo: 

— Nieko geresnio netrokščiau. Neslėk verksmu man sielos, kuri ir šiaip 
prislėgta. Juk daviau baugią priesaiką Dionisijui, savo vadui, ir negaliu, su- 
laužęs ją, dėl gyvenimo Himeroje išsižadėti vado. 

Tačiau Krinipas išleido įstatymą, kad kiekvienas vedęs vyras, atsižvel- 
giant į jo rangą ir padėtį laive, privaląs žmonos pragyvenimui palikti pini- 
gų: nuo irklo - trisdešimt drachmų, o nuo kalavijo - šimtą. Be to, kiekviena 
žiemą pastojusi Himeros moteris, - nesvarbu, mergina ar sutuoktinė, - turi 
gauti dešimt sidabrinių drachmų iš Dionisijo grobio. Šis žiaurus plėšikavi- 
mas įširdijo jūrininkus ir susirinkę į aikštę jie staugė, jog Krinipas - nedė- 
kingiausias tironas ir godžiausias vyras, apie kokį jie kada girdėję. 

— Argi mes vieninteliai Himeroje turime vyrišką daiktą tarpukojy? - šau- 
kė jie žliumbdami. - Juk jūsų simbolis - gaidys ir mes nekalti, jog užsikrėtė- 

me jūsų miesto svetimavimu, kad ir kaip vyriškai mėgindami tvardytis! 
Visą žiemą galavai mus tokiu vergišku darbu, jog vakarais net norėdami 
nebūtume pajėgę vaikų daryti. Be to, pats išleidai žiaurų įstatymą, kad po 
saulėlydžio gatvėse draudžiama linksmintis. Ka dar galėjome vakarais 
veikti — tik gultis į lovą, ir ne mes kalti, kad miesto merginos ir net ištekė- 
jusios moterys pas mus atsėlindavo. Net nepajėgdami privalėjome joms 
už svetingumą atsilyginti. 

Krinipas užsidengė delnais ausis ir negailestingai įsakė: 

- Įstatymas yra įstatymas ir mano žodis bus Himeroje įstatymas tol, kol 
barzda man ant smakro drebės. Bet mielai leisiu jums laivais išsigabenti 
žmonas, taip pat nėščias Himeros merginas drauge pasiimti. Laisva valia 
rinktis. 

Per šurmulį Dionisijas tyliai laikėsi nuošaliau ir savo vyrų ginti nepuolė. 
Juk dar turėjo gauti laivams vandens, maisto atsargų ir pirmiausia visą mū- 
sų lobį iš akmeninės Krinipo saugyklos. Vyrams aikštėje triukšmaujant jis 
tiriamai kiekvieną apžiūrinėjo. Kai jie iš pykčio ėmė plėštis nuo savęs dra- 
bužius, Dionisijas staiga sugriebė už rankos triukšmingjiausiąjį irklininką ir 
nirčiai paklausė: 

— Koks ženklas tau ant nugaros? 

Pasižiūrėjęs per petį į mentę irklininkas karštai paaiškino: 

- Tai šventas kerėtojo ženklas - jis nenusiplauna ir daro mane kovoje 
nesužeidžiamą, o visas kerėjimas tekainavo vieną drachmą. 

Daugybė vyrų užsidegę susirinko aplink ir nusimetę nuo pečių drabu- 
žius taip pat parodė davęsi išpjaustinėti ant mentės tokį šventą ženklą. Dio- 
nisijas paniuro ir tarė: 

- Jūs it trakų tvarkos sergėtojai, kurie ant skruostų mėlynus skritulėlius 
išsipjausto. Kiek jūsų turi tokį ženklą ir kas jį jums padarė? 

Daugiau nei pusė vyrų tarp savęs rungdamiesi buvo suspėję pasidaryti 
ant mentės saugantį ženklą - net žaizdos dar buvo neužgijusios, nes klajo- 
jantis kerėtojas Himeroje tik prieš keletą dienų pasirodė. Tai buvo mėlynas 
mėnulio pjautuvo rėžis kairiosios mentės apačioje. Kerėtojas išpjaustydavo 
jį aštriu peiliu, patepdavo žaizdą mėlynais dažais, patrindavo šventaisiais 
pelenais ir galiausiai apspjaudavo šventosiomis seilėmis. 

— Atveskite man tą kerėtoją —- noriu jo paties mentę apžiūrėti, — grėsliai 
įsakė Dionisijas. 

Vyrai apsižvalgė, sakydami jį dar ką tik turgaus kampe ant rašomosios 
lentelės braižius šventuosius ženklus, bet jis staiga tarytum skradžiai Že- 
mę prasmego. Ir jo jau neberado, nors jūrininkai apieškojo visą miestą ir 
kiekviename name klausinėjo. Todėl jie nusprendė, jog tai iš tikro šven- 
tas Žmogus, O vyrai, nesuspėję pasidaryti ženklo, apkaltino paženklintuo- 
sius nedraugingumu, nes šie apie viską laiku nepapasakojo. Visi sakė, 
kad tai apyjaunis vyras, rausvai rudo finikietiško veido, nors kalbėjęs grai- 
kų tarme. 

Apžiūrai aikštėje užtrukus, Krinipo veidas persikreipė ir jis, pasiskun- 
dęs pilvo skausmais, nuskubėjo į rūmus. Ir Dionisijas atrodė tarytum su- 
viduriavęs, tačiau savo vyrams nieko pikta nesakė. Tą patį vakarą jis atėjo 
į mūsų namus tik pirmojo didžiojo laivo vairininko lydimas ir kreipėsi į 
mus: 

— Dėl to mėlyno ženklo mus ištiko nelaimė. Nakčia Krinipas ateis čion su 
mumis pasitarti, nes nemano, kad jo rūmai ganėtinai slapti tartis. Neprasi- 
žiokime apie savo reikalus ir paklausykime jo. 

Dorėjas susijaudino: 

— Tavo ketinimai visiškai aiškūs. Aš laimingas, kad net tu, Dionisijau, 
savo valia prie manęs prisidedi ir mudviem nebereikia tarpusavy dėl va- 
dystės kovoti. 

Dionisijas pakančiai atsiduso: 

— Kaip tik taip ir teisingai, tik nė žodžio nešnibžtelėkite apie Segestą Kri- 
nipui girdint. Antraip jis neišleis mūsų į jūrą. Ar negalėtume susitarti: aš 
nurodinėsiu jūroje, o tu sausumoje prisiimsi vadystę. Netikėtu puolimu 
galėsime užimti kurį nors Eriko pakrantės miestą, kad turėtume atraminį 
punktą - juk reikia ir apie laivus pagalvoti. 

Pamąstęs Dorėjas pritarė: 

— Sitaip turbūt geriausia. Bet išlipus į sausumą mums jau nebereikės lai- 
vų. Dėl tikrumo liepsiu juos sudeginti, idant kuris, kautynių pabūgęs, ne- 
susigundytų sprukti. 

Slėpdamas veidą Dionisijas nunarino galvą, tačiau linktelėjo pritariamai. 
Mikonas susmalsęs paklausė: 

— Kodėl mus dali to mėlyno ženklo ištiko nelaimė? Ko paisai sukčiaus, 
kuris užsidirba apgaudinėdamas lengvatikius? 

Dionisijas liepė vairininkui pasaugoti, kad moterys nepritykintų klausy- 
tis prie durų užuolaidų. 

— Jūroje prie Himeros matyti kartaginietiškas sargybos laivas, - atsakė 
jis. - Man rodos, tai žinių laivas, laikąsis netoli miesto, jis, mums išplaukus į 
jūrą, nuneš žinią Kartaginos karo laivams. 

— Juk Himera nekariauja su finikiečiais, — tikinau. — Atvirkščiai, Krinipas — 
Kartaginos draugas, nors rūpinasi savo miesto nepriklausomybe. Kuo čia 
tas kerėtojas ar ženklas dėtas? 

Dionisijas spustelėjo storu smiliumi man po kaire mente ir nuožmiai nu- 
sišypsojęs paaiškino: 

— Kaip tik nuo šitos vietos Kartaginos žyniai pradeda dirti gyvą jūros 
plėšiką. Galvos, rankų i ir kojų į jie nenudiria, todėl belaisvis i 5; Išgyvena daugy“ 
džia ir kitokiais būdais, jei norėtum išgirsti. 

Dorėjas neteko žado, o Dionisijas tęsė: 

— Siaip ar taip, įkliuvome: Kartagina žino, kad mūsų grobis ne iš Ladės 
jūros mūšio. Kartaginos karo laivai laukia, kol išplauksime. Savo sąjungi- 

ninkams etruskams jie tikrai davė žinią, kad esame jūrų plėšikai. Šitai, 
aišku, nesvarbu, nes jau žinome, jog, tirėnai vis tiek mums neleistų savo 
jūra plaukti. 

Mikonas buvo įkaušęs, nes gėrė vyną nuo ryto. Trūkčiodamas apskritą 
skruostą jis tarė: 

— Nesu bailys, bet mane išvargino jūra ir, tau leidus, manau liksiąs Hi- 
meroje verstis gydytojo amatu, Dionisijau. 

Dionisijas prapliupo kvatoti, paplekšnojo jam per petį ir geraširdiškai 
pažadėjo: 

- Pasilik, Mikonai, ir vis tiek Krinipas anksčiau ar vėliau bus priverstas 
atiduoti tave finikiečiams, o tavo oda pakibs ant Kartaginos jūros vartų. 
Matai, tavo veidą ir mano veidą, Dorėjo ir Turmso bei sumaniausių vairi- 
ninkų veidus jų žvalgai tikrai įsiminė. Tačiau finikiečiai galvoja ne vien apie 
šiandieną, o dešimt metų į priekį, jei mums pasisektų pasiekti Masiliją. 

- Bet į Masiliją neplauksime, - nutraukė Dorėjas. 

- Žinoma, ne, - nuramino Dionisijas, — šitaip galvoja jie, nes tokia Žinia 
pasklido. Todėl kaip jūrų plėšikus jie pažymėjo tuo žynio dyrimo ženklu 
net prasčiausius laivų vyrus, kad bet kada ir bet kur pasigavę pažintų. Jūrų 
plėšikams prieglobsčio net graikai negali suteikti. Kaip tik dėl to Krinipas 
taip susijaudino. - Jis sugnybo savo paties odą, tarytum mėgindamas, ar ji 
lengvai luptųsi, ir tęsė: - Vadinasi, jei pasiektume Masiliją, - ten neplauksi- 
me, nusiramink, Dorėjau, — net bedantės senatvės sulaukęs, pasaulio pa- 
krašty plaukdamas krovininiu laivu bet kuris irklininkas gali būti finikiečių 
karo laivo patikrintas. Parodyk savo mentę, - sako jie, - ir ženklas jį išduo- 
da, nors jis pats seniai užmiršęs, kaip tas turtas atsirado. Netrukus jo oda 
kybo padžiauta, o nudirtas kūnas raitosi pririštas prie karo laivo paskuiga- 


laisto sūriu jūros vandeniu. 

Po jo žodžių mes surimtėjome. Pažvelgęs į mūsų veidus Dionisijas nusi- 
juokė ir šiurkščiai tarė: 

— Vyras, kuris kiša ranką į bičių kelmą norėdamas pasigriebti korį, Žino, 
ką daro. Gerai žinojote, ką darote prie manęs prisidėdami. 

Tai nebuvo gryna tiesa, tačiau neturėjome noro su juo ginčytis. Gerai 
suvokėme, kad esam visom gyslom su juo susipančioję - bent finikiečių 
akyse. Ir Dionisijas neįstengė užgniaužti pašaipos: 

— Tokie reikalai, Dorėjau, ir nelabai tikiu, jog Kartagina pripažintų jūros 
plėšiką Segestos karaliumi — kad ir kaip su jais dėl Eriko žemės kivirčytu- 
meisi. Plėšikavimą jūroje kartaginiečiai laiko sunkiausiu nusikaltimu. Tėva- 
žudystė, jų manymu, palyginti su plėšikavimu - tik smagį išdaiga. 

Tačiau Dorėjas ugningai pasakė: 

— Anksčiau ar vėliau būsiu Segestos karalius — taip rodė avies kaulai ir 
pats savo tėvo dvasiai prisiekiau. Tikriausiai prisimeni, kaip <alnas spjaudė 

ugnį, dundėjo žemė, ant laivo denio pelenais lijo — tai buvo ženklas tėvo 
mirties žemę pamačius. 

Drąsindamasis Mikonas tuštino vieną taurę vyno po kitos ir spėliojo: 

— Geriau pagalvojus vis dėlto galiu eiti paskui tave — visa laimėti ar į 
bedugnę nugarmėti, Dionisijau. Juk esu įsišventinęs ir, kaip gydytojas, išti- 
kus blogiausiam, gebėsiu atimti sau gyvybę ūmai ir be skausmo. Tiesa, gy- 
dytojas, rankoje turįs Asklepijo lazdą su gyvate, neliečiamas, bet jei mes 
pakliūsime į kartaginiečių ar tirėnų rankas, neketinu dėl to derėtis, tik ūmai 
brūkštelėti sau per gyslą. 

Tą akimirką, iš sutrikimo trindamas rankas, nuo durų atėjo vairininkas ir 
pasakė namų šeimininkę su drauge veržiantis į vidų. Dionisijas susijaudino 
ir žengtelėjęs atgal suriko: 

— Ne, nenoriu matyti tos moters! 

Bet Arsinoja taip įlėkė į vidų, kad durų užuolaida susiūbavo. Neapsako- 
mai žavėdamasi, ji laikė glėbyje blizgaus kailio gyvūną, atkišo jį man ir 
šūktelėjo: 

— Oi, Turmsai, Turmsai, žiūrėk, ką nusipirkau! 

Pasižiūrėjau į šnypščiantį gyvūną žibančiomis akimis ir supratau, jog tai 
katė, kurią egiptiečiai laiko šventa, todėl kituose kraštuose ją retai pamaty- 
si. Buvau matęs katę Milete, kur, laikydamosi kitokių palaidų papročių, kil- 
mingos moterys turėjo namuose kačių, nors apie jas mažai išmanė. Ir todėl 
nesistebiu, kad Miletas žlugo. 

— Tai katė! - sušukau. - Tučtuojau mesk šalin tą pavojingą gyvūną. Ar 
nežinai, kad minkštose letenėlėse ji slepia aštrius nagus? 

Man suspaudė širdį, nes žinojau, kad katės brangios, o aš niekada iki 
galo neišsiaiškindavau, kaip ir iš kur Arsinoja gauna pinigų pirkiniams. Ta- 
čiau Arsinoja linksmai nusijuokė ir šūktelėjo: 

— Oi, Turmsai, iškart nesupyk! Paimk ją į glėbį, paglostyk -— pajusi, kokia 
ji švelni, ir tikrai susižavėsi. 

Ji metė katę man į glėbį. Ta šnypšdama suleido nagus man į krūtinę, 
nubraukė kruvinus rėžius per ranką, užsiropštė ant viršugalvio ir, pašiau- 
šusi uodegą, stryktelėjo ant finikiečių dievo peties. 

— Koks geras ženklas, - susižavėjo Tanakilė, įžengdama paskui Arsinoją į 
puotų menę. 

Tiesą sakant, bijojau to lanksčiai liuoksinčio žibančiomis akimis plėšrūno. 

- Arsinoja, aš stengiuosi būti pakantus, - pasakiau virpėdamas iš pykčio. — 
Bet šito per daug. Prijaukintas leopardas - naminis gyvūnas, jis padeda 
medžioklėje. O katė nenaudinga ir pavojingesnė už leopardą. Antraip visa 
žinantys egiptiečiai jos šitaip nebijotų ir lyg dievo negarbintų. Tuoj pat nešk 
ją ten, kur nusipirkai. 

Tačiau Arsinoja pasigriebusi katę paglostė ir ši nurimo. Kad būtų leng- 
viau katę glėbyje laikyti, ji neprašoma, tarytum netyčia, prisėdo ant Dioni- 
sijo minkštasuolio, nors, tiesą sakant, karštai kalbėdamiesi dar nespėjome 
išsitiesti ir pradėti gerti vyno. 

Mikonas, kaip salos gyventojas, katės nebuvo matęs. Susmalsęs jis ženg- 
telėjo artyn ir nustebo: 

— Paklausykite, paklausykite, ar man ausyse vynas ūžia? 

Tuomet visi tai išgirdome. Iš Arsinojos glostomos katės pilvo sklido tai 
stiprėjantis, tai tilstantis urzgesys, nors ji nežiojo nasrų ir nešiepė dantų. To 
grėsmingo urzgesio išgąsdinti žengtelėjome atgal. 

- Oi, Turmsai, visą gyvenimą troškau tokio žavingo gyvūno, - tauškė Ar- 
sinoja. - Patikėk manimi, ji tikrai prijaukinta. Pats ją šiurkščiu balsu išgąsdi- 
nai baimingai surikdamas, kai įdaviau į glėbį. Pagalvok, koks minkštas ka- 
muoliukas miegos lovoje, sergėdamas mano miegą. Jos akys tamsoje dega 
lyg įspėjantys žibintai. Negali man uždrausti tokio nepaprasto džiaugsmo. 

Mano veidas nukaito pajutus pagailius Dionisijo, Dorėjo ir Mikono 
žvilgsnius. 

— Aš nerėkiau, - atkirtau. - Ir šito žvėries nebijau. Tačiau tai nenaudin- 
gas gyvūnas ir į laivą jo pasiimti negalime, nes tuoj pat išplaukiame į jūrą. 

— Verčiau sakyk - į Hadą, - dygiai tarstelėjo Dionisijas. - Na, taip, ne- 
maniau, jog kaip tik tu, Turmsai, iš mūsų didžiausias plepys. 

— Bet juk jau visas miestas žino, kad išplaukiate į jūrą, - tiesiai pasakė 
Arsinoja. - Kartaginos taryba pareikalavo Krinipo jus suimti arba ištremti. 
Tą žinojo net prekijas, laikęs narvelyje šį žavų gyvūną ir smilkęs priešais jį 
smilkalus. Prekijas man jį pardavė pigiai, idant jūroje atneštų mums laimę. 

Neteisingai supratusi mano žvilgsnį, ji riktelėjo: 

- Taip, taip, žinoma, taip pat todėl, jog esu graži moteris, tačiau tai nėra 
mano yda ir nieko negaliu padaryti, kad vyrai duoda man dovanų ar su 
didele nuolaida parduoda man prekes. Išmintingas vyras tai privalumu lai- 
kytų. Bjauri moteris vyrui atsieina brangiau nei graži, nes jai niekas nieko 
neduoda veltui. 

Tačiau buvome tokie nustėrę nuo jos žinių, kad nebesiklausėme. Dioni- 
sijas iškėlė rankas ir paprašė: 

- Tegul dievai mūsų pasigaili. Daugiau nėra ko tikėtis. 

Pagalvojęs tariau: 

— Aišku, jog tai finikiečių karinės gudrybės. Jie įbruko katę Arsinojai, kad 
ši mums atneštų nelaimę. Ar pirklys buvo ne finikietis? 

Arsinoja grėsliai suspaudė žvėrelį glėbyje. 

— Atvirkščiai, - pasakė ji, - prekijas buvo tirėnas ir dar tavo draugas, 
Turmsai. Jis vardu Larsas Alsiras. Todėl davė man katę skolon. 

Sitai nuritino nuo širdies akmenį, nes nemaniau Larsą Alsirą linkint man 
bloga. Dionisijas išsyk linksmai prajuko ir atsargiai ištiesęs savo didžiulę 
ranką paglostė katę Arsinojos glėbyje. Klastingasis gyvūnas ištempė kaklą, 
o Dionisijas pakasė smiliumi jam pakaklę. Arsinoja dėkinga pakėlė į jį šyp- 
santį veidą. 

— Oi, Dionisijau, tai tu geriausiai supranti mane, - šūktelėjo ji. Tikriausiai 
būtų puolusi Dionisijui ant kaklo, jei glėbyje nebūtų laikiusi katės. Todėl 

toliau malė liežuviu: — Ar tau neatrodo, kad Turmsas naivus - nemato, 
kas po nosimi dedasi. Juk joks finikiečių prekijas nebūtų galėjęs man ka- 
tės parduoti, nes jie liovėsi prekiavę, laisvus miesto vyrus nusamdę su 
kirviais rankose kiemuose stovėti. Tikrai, jie uždraudė kitiems prekijams 
su jumis prekiauti, pagrasinę, jog jokia Kartaginos prekė niekada neatke- 
liaus į Himerą, jeigu kas nors jums bent ką parduos - kad ir duonos ar 
džiovintą datulę. Manau, jog tai kvaila. Juk prekijai turi keistis prekėmis, 
o ne tam kliudyti. 

Abejingai taršydamas katės kailį, Dionisijas pasišaukė vairininką ir pa- 
liepė: 

— Skubinai pažadink Poseidono žynius ir liepk bet kokia kaina paaukoti 
už mus dešimt jaučių. Jei jų tau neparduos, liepk žyniams arba kokiam 
patikimam Himeros gyventojui nupirkti jaučius savo vardu ir sumokėk už 
vargą. Šlaunikauliai ir riebalai tegul lieka ant aukuro, o mėsą dar šiąnakt 
nugabenk į laivus. 

Arsinojai jis mandagiai tarė: 

- Atsiprašau, kad nutraukiau, tačiau žiūrint į tave ir tavo katę mane apė- 
mė nenumaldomas noras paaukoti Poseidonui. Turbūt supranti šitai. 

Gudriai primerkusi akis Arsinoja tęsė: 

— Larsas Alsiras vargu ar būtų išdrįsęs parduoti man katę, jei žmonės 
žinotų, kad esu Turmso draugė. Bet juk niekas nežino, kas esu, nors visi 
labai stebisi matydami mieste mane vaikščiojant su mažu berniuku, man 
virš galvos laikančiu skėtį. 

Man beliko tik susiimti galvą, nes buvau griežtai uždraudęs jai išeiti iš 
namų ir atkreipti į save dėmesį. Sugriebęs jos ranką Dionisijas paprašė: 

— Dar papasakok, ką girdėjai ir matei mieste. 

Ir Arsinoja papasakojo: 

— Prekijai taip pat atsisakė atiduoti valstybinę paskolą, kurią tironas Kri- 
nipas pasiėmė miesto mūrams paaukštinti, todėl žmonės labai juokiasi ir 
spėlioja, kas bus: ar, neatgavę paskolos, finikiečiai nesugriaus pastatyto 
mūro. - Staiga ji apsiblausė ir dygiai pasižiūrėjusi į mane pasakė: - Dabar 
prisiminiau, kad Larsas Alsiras man kai ką papasakojo apie Krinipo vaikai- 
tę ir tave, Turmsai. Kas iš tikrųjų buvo tarp tavęs ir tos merginos? 

Kaip tik tą akimirką įsiveržė patikimiausias Krinipo vedlys ir šnopuoda- 
mas pranešė atvykstant savo poną. Ir iškart, laikydamas batus rankose, į 
vidų įlėkė Krinipas. Paskui jį išsigandęs įpuolė Terilas, aukso vainiku pliką 
pakaušį prisidengęs, ir lyg piktybės priviliota Kidipė. Ją pamačiusi, Arsinoja 
paleido katę ant grindų ir pašoko blykčiodama akimis. 

— Nuo kada, - paklausė, - mergužėlės paprato lakstyti paskui vyrus? Iš 
Himeros visko tikiuosi, bet vis dėlto nesitikėjau, kad tikras tėvas kaip sąva- 
dautojas atlydėtų dukterį spausti vyro, kuriam ji nerūpi, juolab - kuris jai 
neprilygsta. Už tai dar sumokėsi, Turmsai. Man tavo vietoj būtų taip gėda, 
kad skradžiai žemės prasmegčiau. 

Ji grasiai žengtelėjo Kidipės link ir dygiai nusivaipiusi pasakė: | 

— Ji net krūtinės neturi. Ir akys per toli viena nuo kitos, ir jos kojos di- 
džiulės. 

Man nieko kita neliko: trūktelėjau ją į savo glėbį ir besispardančią nusi- 
nešiau į mudviejų kambarį. Katė šmurkštelėjo pro mane ir įšoko į lovą grei- 
čiau, nei spėjau nusviesti paskui ją Arsinoją. Arsinoją bloškiau taip stipriai, 
kad jai užgniaužė kvapą ir ji, beveik pagarbiai žvelgdama į mane, švokšte- 
lėjo oro į plaučius. 

— Oi, Turmsai, - sušnibždėjo ji galiausiai. - Kaip gali šitaip žvėriškai su 
manimi elgtis — nejau taip myli tą ištvirkėlę? Juk dėl jos keliavai į Eriką. 
Atsiviliojai mane čia, laikydamas žaisliuku. 

— Kidipe, - ištariau netyčia - taip sumišęs aš buvau. - Ne, norėjau pasa- 
kyti - Arsinoja. Susitvardyk ir pataupyk jėgas svarbesniam. Manau, turėsi- 
me dar šiąnakt išplaukti į jūrą, o rytoj rytą būsime žuvų mitalas. Susikrauk 
daiktus ir melskis deivei, kad būtum pasiruošusi, nes netikėto išvykimo 
valandėlę nebespėsiu paklausti, ko tau trūksta. 

Tačiau ji sugriebė mane už krūtų ir papurčiusi sušuko: 

— Neišsisukinėk, apgaulusis Turmsai, ir tuojau prisipažink, kas tave su ta 
mergina sieja, nes nueisiu ir ją užmušiu. Kad žinotum! Aišku, tu jau manei 
per miegus mane bergždžiai tavęs ilgėsiantis, ketindamas savo geidulį pa- 
taupyti šitam slapta surengtam susitikimui. 

Mano sąžinė buvo tokia nešvari, kad skubiai patikinau: 

- Brangioji Arsinoja, labai klysti. Tikrai dar labiau už tave apstulbau pa- 
matęs Kidipę ir nesuvokiu, kodėl pakvaišęs senelis atsiternpė ją į slapčiau- 
sią pasitarimą. Dėl manęs gali turėtis tą katę, daugiau dėl jos nė žodžio 
nesakysiu, jei tik nesiguldysi jos į mūsų bendrą guolį. Tariau Larsą Alsirą 
draugu ir negaliu suvokti, kodėl jis priplepėjo niekų apie tai, ko net minėti 
neverta. 

Nusiraminusi Arsinoja pasakė: 

- Prisimenu Larsą Alsirą siuntus tau kažkokią žinią, bet ką jis prašė pasa- 
kyti —- niekaip neprisimenu, nes labai susijaudinau tave su ja nučiupusi. 
Gerai, kad išplauksime į jūrą, kur prie tavęs nesibruks viliūgiškos mergį- 
nos, nes atrodo, jog tu greitai sugundomas. 

Tik tuomet man blykstelėjo slogi tiesa, kad laive mus sups tik vyrai ir 
kad tokia moteris kaip Arsinoja ir be katės pagalbos greitai pražudys visą 
laivo įgulą. 

— Arsinoja, - paklausiau, - ar jūra tavęs nebaugina? 

Tyrai pažvelgusi į mane, ji atsakė: 

— Visai ne, jei tik leisi katę pasiimti. 

— Bet, - perspėjau, - jūroje mums gali tekti kautis. 

Arsinoja tarė: 

— Labai šito laukiu: noriu pamatyti, kaip Dionisijas mojuoja kirviu, kaip 
Dorėjas kalaviju skaldo kaukoles, bet tau tikriausiai nebūtina pirmam mau- 

tis ant iečių. Žinoma, galėtum šiek tiek susižaloti - vos vos. Tačiau mums 
nieko bloga nenutiks, Turmsai. Juk turime katę, kuri neša laimę. 

— Prisiekiu nemirtingaisiais, - nejučia pasakiau apstulbęs. - Tu kvaila mo- 
teris, Arsinoja. 

Ji prisiglaudė skruostu prie katės kailio ir patikino: 

- Gal vis dėlto ne tokia kvaila, kaip manai, Turmsai. Matai, esu pernelyg 
daili moteris, kad galėčiau ką nors bloga patirti. Jei mūsų laivas grims, šok- 
siu į jūrą - moku plaukti ir tikiu, kad finikiečiai ners iš paskos, norėdami 
mane išgelbėti. 

— Arsinoja, - paklausiau stingstančia širdimi, - nejau man žuvus išties no- 
rėtum gyventi arba savo akimis matyti, kaip sučiupę mane gyvą nudiria? 

Ji papurtė galvą ir subarė: 

- Visada galvoji apie blogiausia, kvailas žmogau. Nesirūpink - kol aš 
gyva, kvėpuoju ir esu moteris, niekas tavęs nenudirs. Jei tau lemta žūti, 
manau, nebepajėgčiau gyventi - nusižudyčiau. - Ji mąstė raukydama kak- 
tą ir skubinai pridūrė: - Tvirtai, žinoma, negaliu pažadėti. Tai lems tuome- 
tinė mano nuotaika ir ar būsi mane įtūžinęs. Už tą bjaurią Kidipę aš dabar 
galėčiau tave karštomis replėmis žnaibyti. 

— Bet, Arsinoja, - prisiekiau nevilties smelkiamas, - patikėk manimi, ji 
man nieko nereiškia — pirštu jos nepaliesčiau. Tave sutikus nė mintis apie 
Kidipę nešmėkštelėjo, o ją vėl pamatęs negaliu suvokti, kuo ji mane traukė. 
Ją bjauroja akys, įsegtos toli viena nuo kitos, jos kojos išties didelės, nors 
kol neparodei - nepastebėjau. 

Arsinoja kibo nagais man į veidą ir suklykė: 

- Liaukis kalbėjęs apie tą Kidipę, nes akis išdraskysiu. Ką tik rijai ją aki- 
mis, nieko aplink nematydamas. 

Ji ėmė raustis užantyje ir tarė: 

— Jau prisiminiau Larso Alsiro žinią. - Gundančioje slaptavietėje ji rado 
nykščio didumo juodo akmens jūros arkliuką, atkišo jį man ir tęsė: — Sitą 
siuntė tau prisiminimui, nors jis nėra daug vertas. O skolą galėsi atiduoti 
parkeliavęs į savo tėvynę, - juokais pasakė jis, - todėl jo sandėlyje išsirin- 
kau ne tik katę, o ir kelis mažus papuošalėlius. Be to, jis padovanojo man 
auksinį jūros arkliuką, kad tikrai tau parneščiau tą pigų akmeninį daikčiu- 
ką, sau nepasilikčiau. Nesuvokiu, kaip jis galėjo šitaip mane įtarinėti, nors 
tas jūros arkliukas tikrai dailus. 

— Ojo Žinia? — paklausiau nekantriai. 

— Neskubink manęs, - paprašė Arsinoja suraukusi kaktą, kad prisimin- 
tų. - Tik painioji man mintis. Taip, jis pasakė, jog viliasi tau nenutiksiant 
nieko bloga, tačiau tu prisirišęs prie žemės, - taip jis pasakė ir pridūrė, jog 
mane pamatęs šituo visai nesistebi. Todėl tau gali prireikti gero patarimo. 
Tas patarimas, - jis įkalė tą patarimą man į galvą, - kad du Kartaginos karo 
laivai vakarinėje Himeroje ištempti į sausumą, o anapus mūrų, prie Jakcho 
aukuro, sukrautas laužas. Prie aukuro — idant niekas nesistebėtų, tačiau 

tikroji paskirtis - uždegti jį kaip ženklą, jei naktį išplauksite į jūrą. Atplau- 
kia daugiau karo laivų, - sakė jis, - todėl išmintingiausia būtų pasisaugo- 
ti. - Kiek pagalvojusi ji baigė: - Viskas. Taigi visai be reikalo man priekaiš- 
tauji. Jau susikroviau savo daiktus — tą mažumytį, kurį galėjau įsigyti, 
tavo šykštumo baimindamasi. Visa tilpo į vienintelę dėžę ir skrynią, tiesa, 
dar porą krepšių ir du maišus bei kelis visai mažyčius ryšelius bei narvelį, 
su kuriuo nusinešiu katę į laivą ir kurį iš prekijo gavau viršaus, nes jam 
narvelio jau nebereikėjo - mat jis daugiau kačių neturi, o paukščių jame 
laikyti negalima, nes prisigėręs katės smarvės. Tikrai pasiaukojamai ir ta- 
vęs nevargindama viską susiruošiau ir esu pasirengusi iškeliauti, o tu vis 
kaltini mane dėl niekų. 

Ji atsiduso ir viliūgiškai išsitiesė lovoje, abejingai atstūmusi katę. Tačiau 
jos papasakotos naujienos buvo svarbios ir jos pusėn pažvelgti nesiryžau. 

- Turiu eiti, Arsinoja, - pasakiau nekantriai. - Prasidėjo pasitarimas ir aš 
reikalingas Dionisijui. 

- Ar atsisveikindamas manęs nepabučiuosi? - paklausė vos girdimai. — 
Taip stipriai geidauji pamatyti tą didžiakoję? 

Užmerkęs akis pasilenkiau jos pabučiuoti ir ji glaudė mano galvą prie 
krūtinės tol, kol džiaugsmingai patyrė, kaip man sunku nuo jos atsitraukti. 
Šitai pastebėjusi ji abiem rankom atstūmė mane ir priekaištingai tarė: 

— Oi tu, Turmsai, net tokią pavojingą naktį nieko kita negali galvoti — 
visada tą patį. Tik šito iš manęs trokšti, nors norėčiau taip pat būti tavo 
patarėja, savo moteriška išmintimi tau pagelbėti. 

Ji stumtelėjo mane eiti, tačiau, kai išsitiesė lovoje ir prisitraukė į glėbį 
katę, jos akys spinduliavo pergalingu džiugesiu. 

Man rodos, jei būtų išdrįsęs, godusis tironas Krinipas mielai būtų pasilaikęs 
mūsų lobį ir vieną naktį išpjovęs miegančius Dionisiją bei jo vyrus. Tačiau jis 
buvo gudrus, todėl nuovokiai vertino Dionisijo apsukrumą - manė jį nieka- 
da neprarandant budrumo ir ėmusis atsargos veiksmų netikėtumams išvengti. 

Vis dėlto labiau nei baimė dėl savo kailio jį tramdė priesaika talismanais. 
Tas senas nesveiko pilvo žmogus taip ilgai ir klotingai valdė Himerą su 
šventųjų Demetros daiktų pagalba, kad, man rodos, galiausiai ir pats jais 
įūkėjo. Žinodamas, jog mirtis lyg vėžys ėda pilvą, jis nenorėjo priesaikos 
laužymu supykdyti požemio dvasių. 

Taigi kai sugrįžau į puotų menę, jis draugiškai ginčijosi su Dionisiju dėl 
savosios lobio dalies. Krinipas reikalavo ne tik paties apdėtų baudų, bet ir 
dešimtadalio lobio, jei Dionisijas norįs ramiai su savo laivais išplaukti. 

— Fokajos Dionisijau, - graudžiai aimanavo jis, — suprask ir mane. Tu esi 
laisvas, traukti kur nori. O aš, paliegęs senis, einu sunkias patvaldystės pa- 

reigas ir niekas negali apskaičiuoti, kiek tai atsieina. Turiu sutvirtinti mūrus 
ir apginkluoti karius, statyti šventyklas, apmokėti už puotas ir šventines 
eisenas, chorus, muzikantus bei aukas, bet juk patvaldys negali savo mies- 
to smaugti tokiais sunkiais mokesčiais kaip demokratiškasis nūdienos mies- 
tas, kuriame, iškilus pavojui ar prisireikus pamaloninti dievus, liaudies su- 
sirinkimas privalo pats save mokesčiais apdėti. Dėl nepaliaujamos nerimas- 
ties, kurią visus tuos metus man kėlė patvaldystė, norėčiau, kad Himera 
vieną kartą patirtų naująsias pamokas. - Išspaudęs kelias ašaras, jis atsidu- 
so: - Jei suprastum, Fokajos Dionisijau, kokioje sunkioje politinėje padėtyje 
per tave atsidūriau, negailėtum kelių drachmų. Netrukus tavo lobis nusės 
jūros dugne. Tuomet tave paguos mintis, kad net dešimtadalis jo atnešė 
džiaugsmo sergančiam seniui. Mažiausiai tiek esi man skolingas, nes prida- 
rei man daug rūpesčių ir vargo, per savo vyrus mieste išplatinai pasileidi- 
mą, švariausiai apvalgei miesto apylinkes, tiek pakeldamas kainas, kad geri 
laikai į Himerą niekada nebegrįš. 

Dionisijas priminė jam Himeros mūrų aukštinimą ir pasakė, jog, ko gera, 
Krinipas liekąs jam skolingas, nes jis su savo vyrais per žiemą darė ką pa- 
jėgdamas, kad artimiausioje ateityje pagausėtų jūrininkystei tinkamų Fo- 
kajos kraujo Himeros gyventojų. Dėl kainų kilimo Krinipas pats esąs kaltas, 
nes, mėgindamas apgauti jūrininkus, sumažinęs Himeros sidabrinių pini- 
gų su gaidžio atspaudu svorį. 

Krinipas pavargo ir susiėmęs pilvą atsakė: 

— Nepajėgiu su tavimi ginčytis, nors net dievai tavo nedėkingu goduliu 
baisisi. Vis dėlto atsisveikindamas turbūt paliksi pusėtinų dovanų man bei 
mano išsižiojėliui sūnui, kuris įstengė pasauliui tik Kidipę duoti. - Jis stum- 
telėjo Kidipę prie Dionisijo ir sudejavo: - Mane gali paniekinti, mano sūnų 
gali net išspirti, jei tik iškeliaudamas bent kiek pagalvosi apie Kidipę. 

Laikydamas už rankos jis taip meiliai žiūrėjo į merginą, kad pastebėjęs 
mūsų žvilgsnius net pats susigėdo ir skubinai paaiškino: 

— Matai, Kidipės santuoka turi laiduoti politinę Himeros padėtį ir nepri- 
klausomybę, todėl ji tikisi jus pagausinsiant kraitį, nors pati yra pernelyg 
išdidi ir drovi tiesiai paprašyti. 

Prašomai šypsodama Kidipė nužvelgė mus visus, tačiau aš, susidūręs su 
jos mergiškai šaltu žvilgsniu, suskubau perpasakoti Arsinojos perduotas ži- 
nias. Tą valandėlę įėjęs vairininkas pranešė, kad aukos ugnis ant Poseido- 
no aukuro jau liepsnoja, jaučiai papjauti. Dionisijas liepė jam pasiųsti vyrus 
už miesto vandeniu aplieti ir išnešioti į šalis prie Jakcho aukuro sukrautą 
signalinį laužą ir kuo tyliau surinkti vyrus iš būstų, kuriuose tie apsistoję. 

Supratęs, jog nieko nepeš, Krinipas liovėsi kaulyti ir pasakė: 

— Siąnakt laiminu savo išleistą įstatymą, draudžiantį miesto gyvento- 
jams po saulėlydžio vaikščioti gatvėmis. Aukojantiems žyniams šis įstaty- 
mas negalioja ir jei tavo vyrai gatvėje susitiks tvarkos sergėtoją, tai tegul 
be rūpesčio duoda jam į srėbtuvę, kaip iki šiol darydavo. Tuomet tie nu- 

sikamavę vargšeliai, iš netyčių pamatę jūsiškius nakčia tykinant, verčiau 
nusigręš ir nesikiš. 

Jis susitarė su Dionisiju, kad patikimiausi šio vyrai vidurnaktį įsiverš į jo 
rūmus ir, primušę sargybinius, įsilauš į lobyną. Atsisveikinimo dovanas iš- 
mėtysime ant grindų bei koridoriuose - tarytum per skubą išbarstę kelis 
krepšius ar maišus. 

— Tačiau savo rūmų sargybinių neleidžiu užmušti, —- perspėjo jis. - Jie 
patikimi žmonės — pakaks, kad surišite juos ir užkimšite burnas. O prie 
vartų galėsite su malonumu nudėti kelis sargybinius ir aplink pašlakstyti 
kraujo, idant visa įtikinamai atrodytų. Ten šiąnakt pastačiau šnekius vyrus, 
kurių vienokia ar kitokia dingstimi noriu atsikratyti. Pačiam patvaldžiui ne- 
dera kraują lieti, nes tai žmones bjauriu slogučiu prislegia. Todėl galėtum 
padaryti man šią paslaugą, kartu sutvarkydamas savo reikalą. 

Užmiršęs pilvo skausmus, jis ėmė rizenti ir pasiglostė retą barzdą. 

— Nežinau, ar patikės finikiečiai tave per prievartą su savo vyrais bei 
lobiais išsiveržus iš miesto į jūrą, - pasakė jis. - Tačiau Kartaginos taryba — 
patyrę žmonės ir jiems labiau patinka taika bei prekybiniai santykiai nei 
bergždi sankirčiai. Todėl, visa apmąstę, jie greitai supras, jog visiems nau- 
dinga tikėti tuo, kuo juos tikinu. Sitaip mano šlovė liks švari, nors visą Žie- 
mą savo mieste jūros plėšikus globojau. 

Glostinėdama jo skruostą Kidipė prašė: 

— Brangus seneli, nesivargink bergždžiai tiek daug kalbėdamas. Visa vyks 
idant negirdėtum, kas dedasi. Bet turbūt leisi, kad palinkėdama sėkmės 
kelionėje šiuos dosnius vyrus išbučiuočiau. 

Ji apkabino jautišką Dionisijo kaklą ir ilgai bučiavo jo barzda apžėlusias 
lūpas, nors, tiesą sakant, Dionisijas tą valandėlę apie kitką galvojo. Ji pabu- 
čiavo ir Dorėją bei Mikoną, o mane pasiliko paskutinį: žengė priešais, pasi- 
stiebė ir tiriamai pažvelgė į akis. Nė žodžio netarusi, ji staiga taip įkando 
man lūpą, kad užsiėmiau ją ranka. Taip skaudžiai krimstelėjo, kad lūpa 
beregint ištino, ir aš nusiminęs daugiau galvojau ne apie nakties pavojus, o 
apie tai, kaip pasiaiškinsiu Arsinojai. 

Atsisveikinę su Krinipu, palinkėję jam ilgo amžiaus bei padėkoję už jo 
neįkainojamą svetingumą, paaukojome po vyno auką ir Herakliui, ir fini- 
kietiškam Tanakilės namų dievui. Aukojant Dorėjas prapliupo ilgai tram- 
dytu gardžiu juoku ir tarė: 

— Norėčiau pamatyti Krinipo veidą, kai jis išgirs mus išlipus į krantą Eri- 
ke ir patraukus į karo žygį prieš Segestą. Kartaginos tarybai jis gaus pasiaiš- 
kinti išsamiau, nei mano. 

Kinksėdamas savo jaučio galvą Dionisijas patvirtino: 

— Tikrai, ir man labai juokinga, o išplaukę į jūrą nuspręsime, kuria kryp- 
timi turime sukti ir kaip suklaidinti Kartaginos karo laivus. 

Tokia didžiulė buvo Dorėjo savimyla ir taip jį buvo apžilpinę jo ketini- 
mai, kad, meiliai paplekšnojęs Dionisijo nugarą, atsakė: 

- Jūroje tu valdovas. Iš tikrųjų jaučiuosi laimingas, kad Kartaginos akyse 
esame įkaltinti. Nes, mums sulipus į laivus, tave slogią valandėlę galėjo 
pagauti pagunda vis dėlto plaukti Masilijon. Dabar atvirai leisdamasis Eri- 
ko žemės užimti, nieko neprarasi, nes Kartagina vis tiek tave nudirtų. 

Dionisijas tik pritarė: 

— Tu šitai pasakei, o kalbi kaip tikras Heraklio palikuonis. 

Dorėjas juo patikėjo, bet įtariu Dionisiją turėjus galvoje, kad iš Heraklio 
šis perėmęs jėga ir įkarštį, tačiau mažokai paveldėjęs proto. 

Turėjome skubėti ir Dionisijas pareikalavo, kad eičiau su juo, nes norėjo 
ritele pamatuoti, ar Krinipas nenugvelbė lobio daugiau, nei derėjo. Dorėjas 
pasakė, kad įsilaužimai ir užmušinėjimai menkiną jo garbę. Per likusią nak- 
ties valandėlę jis norįs atsisveikinti su žmona Tanakile ir pagaliau susitarti 
su ja dėl žinių bei ženklų, pagal kuriuos Tanakilės sūnūs Segestoje bei Eriko 
miškuose gyvenantys sikanai sukelsią maištą. Jis paslaugiai pažadėjo paly- 
dėti Arsinoją su daiktais į laivą, tačiau juo nelabai klioviausi. Todėl papra- 
šiau Mikono užmesti į ją akį bei pažiūrėti, kad kartu iškeliautų katė. 

Visa įvyko greitai ir tvarkingai - kaip buvo sutarta, ir tirono Krinipo rū- 
mų sargybiniai ramiai atidavė ginklus. Dionisijo vyrai juos surišo ir kojomis 
smagjai įstatė jiems gumbų bei mėlynių, kad atrodytų, jog šie žiauriai prie- 
šinosi. Taupusis Krinipas buvo palikęs po akių raktą, kad nesulaužytume 
sudėtingos brangių lobyno durų spynos. Radome sumenkusius mūsų 10- 
bius ir, sargybiniams šaipantis iš naktinio jūrininkų triūso, šie, naštų slegia- 
mi, išvirtuliavo pro miesto vartus. Kai kuriuos sunkiai gabenamus daiktus 
Dionisijas išmėtė ant grindų kaip atsisveikinimo dovanas Krinipui bei jo 
šeimai. Tačiau tai jis padarė veikiau dėl savo šlovės nei iš pareigos atsily- 
ginti, nes net mane suėmė pamatuotas įniršis išvydus, kiek lobio nusigvel- 
bė Krinipas. 

Dionisijas patarė man susiimti ir pamokė, kad jūrų plėšiko amatu ver- 
čiantis sunku ne grobti, o bet kokia kaina atsikratyti krauju suteptų daiktų. 
Atiduodamas lobį į Krinipo rankas, jis numatęs nuostolį. 

Darbo užteko visiems jūrininkams. Jie susinešė į laivus Poseidonui paau- 
kotų jaučių mėsą ir, man rodos, paskutinę valandėlę išmėgino rankos taik- 
lumą, nes iš keleto namų pasigirdo graudūs riksmai. Laivuose reikėjo pa- 
pildyti aliejaus ir žirnių atsargas, todėl Dionisijas užmerkė akis ir nelabai 
ėmė į galvą, nors matė jūrininkus į laivus nešant vyno maišus. Moterims 
šiurpiausiai klykiant jis tepasakė: 

— Žmonos verkia į jūrą iškeliaujančių vyrų, tačiau verksmas ir klyks- 
mas — moters prigimtinė teisė, šito joms neuždrausi. Greitai jos džiugiai 
juoksis čiūčiuodamos ant rankų stiprius kūdikius. Man rodos, Himeroje 
paliksime neblėstamą prisiminimą. 

Iš šių žodžių supratau, kad, prisiminus visą Himeroje patirtą gerą, jį taip 
pat graudulys smelkia. Pro vartus išėjome paskutiniai. Įsitikinęs, kad Dorė- 
jas, Arsinoja ir Mikonas taip pat pasiekė laivą, Dionisijas davė savo vyrams 

ženklą ir šie staiga ūmai nudėjo sargybinius, kurie taip piktdžiugiškai šai- 
pėsi iš mūsų. Kaip buvo sutarta, jūrininkai gausiai palaistė žemę krauju ir 
tai padarė su malonumu, maldydami išvykimo širdperšą. Galiausiai jie su 
didžiule įstanga nusidaužė nuo vartų sąramos prisiminimui akmeninį gai- 
dį ir nusinešė į laivą. 

Alsavo pavasario naktis, į pakrantės akmenis daužėsi jūra ir ropšdamiesi 
į linguojant atrištą vado laivą sušlapome kojas. Buvo taip tamsu, kad at- 
skyrėme tik vienas kito šešėlius. Kai kojomis pajutome laivą pajudėjus, Dio- 
nisijas išplėtė šnerves, pauodė orą ir pasižiūrėjęs į šiaurę bei vakarus tarė: 

— Turmsai, vėjo kūrėjau, pasinaudok savo galiom ir sukelk mums gū- 
singą vėją, jei nenori savo akimis išvysti, kaip balta tavo oda sudrimba po 
tavo kojų. 

Sitai, man rodos, jis pasakė juokais, ne iš tiesų, nes neliepė pakelti stie- 
bų, o įsakė visiems vyrams išrikiuoti laivus mūšiui ir sumerkti į vandenį 
irklus. Abu penkiasdešimtirkliai pliuškėdami irklais nusliuogė pirma mū- 
sų ir lyg šešėliai išnyko tamsoje — girdėjome tik vandeniu atsklindantį 
atsargų takto mušėjų skimbčiojimą. Paskui Dionisijas įsakė irklininkams 
imtis darbo, o vairininkams - būti budriems. Į vandenį paniro trys eilės 
vienas už kito kliūvančių irklų ir iš apatinio naujojo laivo denio pasigirdo 
vyrų, prisignybusių nykščius tarp irklų, riksmai. Svyrinėdami išplaukėme 
į vandenis ir tolome nuo kranto, o keli sausumos vėjo šuorai padėjo mums 
neužplaukti ant seklumų, nes vyrai dar nebuvo įvaldę irklų, laivas nepa- 
kluso vairininkams. 

Šitaip iškeliavome iš Himeros ir mano akys paplūdo karštom graudulio 
ašarom. Bet, man rodos, ne dėl Himeros, o dėl savo vergystės verkiau. Tik 
Dionisijui paprašius vėjo supratau, ką Larsas Alsiras turėjo galvoje sakyda- 
mas mane prisirišus prie žemės. Arsinoja traukė mane prie Žemės, painiojo 
mintis, trikdė dvasią, nereikšmingus dalykus pavertė svarbiais. Ketinda- 
mas šaukti vėją jaučiau didžiulį savo kūno svorį. Atsiradus Arsinojai galia 
apleido mane. 

Pastebėjęs mane tylomis alsiai dūsaujant Dionisijas paplekšnojo man per 
sprandą ir pasakė: 

— Bergždžiai nesistenk. Geriau bus, jei irklais pradėsime prie naujojo lai- 
vo pratintis - suprasime, kaip jis paklūsta bangoms. Antraip audros šiaurys 
plaukiant trūktelės stiebą ir nusvarins laivą į gilversmes. 

— Kur link mes plaukiame? - paklausiau. 

— Palik tai Poseidono valiai, - geraširdiškai atsakė jis. —- Bet dėl manęs 
gali patikrinti, ar tavo kalavijas per tingią žiemą prie makšties neprirūdijo. 
Mat pirmiausia plauksime tiesiai pasveikinti tų dviejų kartaginietiškų karo 
laivų, nes, manau, kaip tik šito niekas iš mūsų nesitiki. Stumdamas laiką 
žvejodavau palei šias pakrantes ir kartu su Žžvejais stebėdavau aptakių tu- 
nų būrius. Todėl žinau vakarų pakraščio ženklus ir numanau tarpuolį, kur 
Kartaginos laivų vadai tikriausiai savo laivus nutempė, nes yra sumanūs 

jūrininkai. Jeigu aš klystu ir jų ten dar prieš aušrą nerasiu, iškart sau į užan- 
ų spjausiu. 

— Maniau, kad veržiesi tamsoje į jūrą, norėdamas juos suklaidinti, - pa- 
sakiau. - Juk liepei aplieti vandeniu jų signalinį laužą. Paryčiu būtume jau 
toli, dingę iš akių. 

— Kad juos, kaip skalikus, primasinčiau įkandin! - paniekinamai riktelėjo 
Dionisijas. - Ne, dviem laivais jie su mumis neketina kautis — tik nuvilioti 
mus į atplaukiančių karo laivų glėbį. Kodėl man šituo nepasinaudojus? Mano 
vyrai puikiausiai nusiteikę — tik gaivingos pergalės reikia išvykimo graudu- 
liui iš sielos išvyti. Irklininkai taip pat greičiau prie irklų pripranta, kai iriasi 
stengdamiesi išvengti bangose pražūtingai šniokščiančio bronzinio tarano. 
Bet jei tau kuo nors nepatinka kautynės, Turmsai, tai leiskis į laivo apačią ir 
atsigulk pas Arsinoją. 

Plaukiant tamsyje palei sausumą, laivui dugnu čiuopiant bangas, mane 
perėmė šiurpi nerimastis. Aš nieko nežinojau apie jūros srovių bei potvy- 
nių poveikį laivui, nemokėjau skaityti iš debesų taip kaip Dionisijas ir vėjas 
man jau nebepakluso. Tebuvau žemė ir kūnas, nebetikėjau, kad žaibas ma- 
ne pašventino. Visa, kas man nutiko, tebuvo aklas atsitiktinumas. Laivui 
linguojant dūsaujančios jūros tamsoje, neguodė ir tai, jog apatiniame de- 
nyje manęs ramiai laukia Arsinoja, jos keliamas liūdesys ir pasitenkinimas, 
kad mudviem teks kartu gyventi, mane smelkė skaudžiausia kančia. 

Paskui nuėjau prie laivo krašto, atsisėdau ant denio, įsikibau į gylio 
matavimo kartelę ir vien iš kančios nusivėmiau į jūrą. Tuomet man pa- 
lengvėjo. | 

Man rodos, neilga Dionisijo kelionė pavasariškai tamsų vidurnaktį buvo 
išmoningesnis jūrininkystės menas nei mūsų laivų išgelbėjimas iš jūros gil- 
versmių, nors tuomet šito nesupratau. Brėkštant susirinko visi trys mūsų 
laivai ir nuplaukėme tiesiai į tarpuolį, kur netrukus sugriaudėjo finikiečių 
pavojaus trimitai, subarškėjo variniai būgnai. Abiejų Kartaginos karo laivų 
stebėtojai buvo budrūs, bet, man rodos, kai auštant išsiyrėme iš pamėkliš- 
kų jūros šešėlių, jie nepatikėjo savo akimis. Vis dėlto jie buvo tokie suma- 
nūs jūrininkai, kad suspėjo įstumti abu karo laivus į vandenį ir pasičiupti 
ginklus, kol pasiekėme saugią įlankėlę. Išvydę artinantis didelę ir baugią 
naują trierą, tarytum auksinių skalikų dviejų penkiasdešimtirklių lydimą, 
tie lengvi karo laivai tikriausiai mieliau būtų sprukę stebėti mūsų iš tolo. 
Sutrikę iš netikėtumo laivų vadai bei vairininkai rėkė prieštaringus įsaky- 
mus, taktų mušėjai jaudinosi, irklai kliuvinėjo. 

Dionisijas padrąsinamai subliuvo savo vyrams ir jo stulbinama sėkmė 
mus lydėjo, netvirtai irkluojamas mūsų laivas tarytum kerėdamas nusekė 
atsitraukiantį finikiečių laivą ir visu svoriu užgriuvo jį - tas sutriuškėjo it 
kiaušinio lukštas į pakrantės uolas, kartu sukliudydamas mums užplaukti 
ant kranto. Iš apačios pasigirdo Fokajos vyrams pažįstamas mirtino siaubo 

staugsmas, Kartaginos sunkiaginkliai sukrito į jūrą, o irklininkai šoko į van- 
denį ir nuplaukė į krantą. Iš suknežinto laivo tik pora lankininkų mėgino 
mums pakenkti, tačiau Dorėjas sviedė dvi ietis - viena įsmigo į laivo lentą, 
o kitą irklininkai irklais numušė į vandenį. 

Matydamas, kad artėja neišvengiama žūtis, kitas finikiečių karo laivas 
pasuko į sausumą, o žmonės iš jo spruko į pakrantės mišką. Likę gyvi su- 
traiškytojo laivo vyrai nusekė paskui juos ir nuo pakrantės krūmynų iškart 
atšvilpė strėlės. Mes ant denio turėjome gerokai paplušėti dangstydamiesi 
skydais, o per laivo irklaskyles įlėkusios strėlės sužeidė kelis irklininkus, 
todėl Mikonas, didžiam savo džiaugsmui, turėjo darbo apatiniame denyje. 
Strėlės lėkė taip dažnai ir tiksliai, kad Dionisijas įsakė skubiai irti laivus į 
plačius vandenis ir paaiškino: 

- Senovinių finikiečių papročiu jie turi daugiau lankininkų nei kalavijuo- 
čių. Bet nė nemanau išsigąsti ir trauktis. Privalau saugotis, kad nesudužtu- 
me į pakrantės akmenis. 

Tuo metu kartaginiečiai, šūksmais drąsindami vienas kitą, tempė už pa- 
žastų sužeistuosius į krantą, grasino mums kumščiais, įvairiausiomis kalbo- 
mis, taip pat graikiškai, bliovė prakeiksmus. Daugumos oda buvo rausvai 
ruda, tačiau tarp jų buvo ir negrų bei bebarzdžių vyrų. Apimtas niršto Do- 
rėjas parodė jiems skydą ir pasiūlė: 

— Lipkim į krantą ir išskerskime juos. Nors juos išgainiojome - gėda to- 
kias patyčias kęsti. 

Mąsliai žiūrėdamas į jį Dionisijas tarė: 

- Jei išlipsime į sausumą, jie, vikriau už mus bėgdami, įsivilios mus į 
mišką ir išpjaus po vieną. Iš laivo, kurį apvertėme, nieko gera nebus, bet tą 
sveikąjį turime sudeginti, nors dūmai mus išduos. Nenoriu, kad jis atsektų 
mums iš paskos. 

Dorėjas pasakė: 

— Padegimas - toks pat garbingas kario žygis kaip žudymas. Leisk mane 
į krantą garbės užpelnyti. Atmušinėsiu Kartaginos vyrus, kol kas nors su 
ugnies reikmenimis padegs laivą. 

Dionisijas pasižiūrėjo į jį išsižiojęs, bet guviai sutiko: 

— Geriau nė nenorėčiau. Būčiau pats šitos nedidelės paslaugos tavęs pra- 
šęs, bet pabūgau, kad palaikysi ją pernelyg niekinga. Tiesa, tu turi plačiau- 
sią skydą, tvirčiausius šarvus ir tarp mūsų esi sumaniausias karys. 

Dorėjas bemat garsiai riktelėjo klausdamas, kas norėtų kaip jo palydovas 
užpelnyti neblėstamą šlovę. Tačiau Fokajos vyrai sumanė ką kita. Dionisi- 
jui tarstelėjus, kad karo laivuose taip pat yra vertingo grobio, prie mūsų 
priartėjo antrasis penkiasdešimtirklis, pasiėmė Dorėją į denį, pasuko prie 
kranto ir Dorėjas su ginklais nuo aukšto laivagalio nušoko ant žemės. Pora 
padegėjų su ugnies reikmenimis greitosiomis įlipo į Kartaginos karo laivą, 
o penkiasdešimtirklis nusiyrė toliau, idant jo nepagriebtų ugnis. Dionisijas 
raminamai šūkčiojo padegėjams, kad neskubėtų. 


181 


Pamatę ant kranto vienintelį skydu grasanųį Dorėją su glėbiu sunkių ie- 
čių po pažastim, kartaginiečiai taip apstulbo, kad liovėsi bliovę. Dorėjas tūž- 
mingai suriko ir trepsėdamas koja pašaukė juos į kovą. Tik išvydęs nuo 
juodai ir raudonai dažyto laivo kylančius dūmų tumulus, karo laivo vadas 
šoko iš miško su savo sunkiaginkliais jo gelbėti. Jų buvo apie dvidešimt 
vyrų ir, beprotiško įniršio pagauti, jie vienas paskui kitą lėkė Dorėjo link. 
Dorėjas taikliai svaidė pražūtingas ietis ir užmušęs arba sužeidęs keturis 
paklojo. Paskui išsitraukė iš makšties kalaviją ir, šaukdamas protėvį Heraklį 
pasižiūrėti, beregint puolė gyvuosius. Tie sutriko, pora jų apsisukę spruko, 
kitus Dorėjas nudėjo - pirmiausia karo laivo vadą, kuris, įniršęs už padegtą 
laivą, it proto netekęs šoko ant Dorėjo kalavijo. 

itai išvydęs Dionisijas riebiai nusikeikė ir raudamasis barzdą sušuko: 

— Koks karys! Kodėl jam Ladėje pataikė irklu per galvą? 

Gavęs atsikvėpti, Dorėjas pasilenkęs išplėšė Kartaginos laivo vadui iš au- 
sų auksinius auskarus ir nusikabino nuo kaklo grandinę su liūto figūrėle. O 
tada turėjo gerokai paplušėti skydu atmušinėdamas strėles bei ietis, kurias 
jo link svaidė į mišką sulindę finikiečiai. Skydą svarino susmigusios ietys ir 
net laive girdėjome, kaip strėlės skimbčioja į jo šarvus, geležies žvynų sijo- 
ną bei antblauzdžius. 

Tuo tarpu aniedu Fokajos vyrai pasiruošė padegti karo laivą, atidžiai 
ištyrinėję jo kambarėlius. Tik tada, jiems sudaužius aliejaus ąsočius, į viršų 
pliūptelėjo liepsnos. 

Ant kranto Dorėjas geležiniu batu laužė į skydą įsmigusias ietis. Tačiau 
netrukus turėjo išsitraukti vieną strėlę iš šlaunies, o kita jam bliaunant įšvil- 
pė į burną ir pervėrė skruostą. Finikiečiai džiaugsmingai šaukdami vėl pa- 
sileido iš miško Dorėjo link, bet jis, lengvai šlubčiodamas, puolė finikiečius 
toks augus ir nirtus, kad tie išsyk apsisukę pasipustė padus. Girdėjome, 
kaip bėgdami jie šaukėsi savo dievo Melkarto pagalbos. 

Išvydęs tą neįtikimą reginį Dionisijas apsipylė graudžiom ašarom ir pa- 
ė: 

— Akys netveria žiūrint, kaip toks narsus vyras bergždžiai niekingoje ko- 
voje žūsta, nors šitai mums visiems būtų į naudą. 

Tą akimirką ir aš suvokiau slapčia trokštąs Dorėjo žūties. Todėl net ne- 
mėginau jam pagelbėti - tik, šiurpios kaltės perimtas, žiūrėjau, kaip jis kau- 
nasi. Jau buvo per vėlu, nes Dionisijas, pasišaukęs penkiasdešimtirklį, įsakė 
jam grįžti į krantą Dorėjo. Kartaginos karo laivas skendėjo skaisčiose lieps- 
nose, keldamas į dangų juodų dūmų kamuolius. Abu padegėjai, ant kaklų 
pasikabinę grobio maišus, jau plaukė savo laivo link. Supratau Dionisiją iš 
pradžių ketinus palikti Dorėją ant kranto mirties nasruose. Tačiau jis per- 
prato, jog po tokios vyriškos kovos palikęs Dorėją nelaimėje neteks šlovės. 

Taigi penkiasdešimtirklis, lenkdamasis karo laivo liepsnų, pasuko į kran- 
tą, O vyrai, suėmę už rankų, įkėlė Dorėją į laivą. Prakiurdytą skydą jis išsau- 
gojo, bet ropščiantis į laivą kraujas sruveno jam iš šlaunies, raudonai da- 
žydamas vandenį. 


Stebint Dorėjo kovą iš įtampos mums taip užgniaužė kvapą, kad tik ta- 
da, kai padėjome Dorėjui persirepečkoti iš penkiasdešimtirklio paskuigalio 
į didžiojo laivo denį, pamačiau man už nugaros stovinčią ir išplėstom akim 
į Dorėją spoksančią Arsinoją. Ji buvo apsitaisiusi ttumpučiu apsiaustėliu ir 
susijuosusi plačiu sidabriniu, liemens laibumą išryškinančiu diržu. 

Dionisijas su vairininkais užmiršo Dorėją ir įbedė akis į ją. Net takto mu- 
šėjas nustojo dunksėti skydą, todėl, jam per denio angą įsispoksojus į Arsi- 
noją, susipainiojo irklai. Dionisijas turėjo nedelsdamas užbliauti ir keikda- 
mas lyngaliu vyti vyrus prie darbų. Laivo pirmagalys sušniokštė ir pakran- 
tėje plėvojančio laivo liepsna liko už nugarų. 

Pagelbėjau Dorėjui nusiimti kario reikmenis, Mikonas patepė jo žaizdas, 
o paskui atsigręžiau į Arsinoją ir piktai paklausiau: 

— Ką sau manai, šitaip pasirodydama jūrininkams? Tavo vieta laivo apa- 
čioje - ten ir likis. Strėlė galėjo tave sužeisti. 

Išblyškusi Arsinoja atsakė: 

— Iš saldžiausio miego mane pabudino siaubingas traškesys - pamaniau, 
kad sudužo laivas, todėl nespėjau susižiūrėti, ką rengiuosi. Kovos šūksnius 
išgirdusi panorau numirti prie tavo krūtinės, tavo skydu pridengta, o ne 
dvokiančioj laivo glūdumoj likti. Tikrai taip - net nepasirūpinai mane įkur- 
dinti - laimė, vairininkai buvo malonesni nei tu: įtaisė mane patogiai ir katę 
paglostė, kad ši jūros nesibaugintų. Troškau tave nors besikaunantį pama- 
tyti, kad galėčiau tavimi pasididžiuoti. Bet nemačiau tavęs net išsitraukiant 
kalaviją — tik bailiai niekingų strėlių vangstantis. 

Manęs nepaisydama ji žengtelėjo prie Dorėjo, žvelgdama pakerėtu žvilgs- 
niu užkalbino jį ir pagyrė: 

— Oi, Dorėjau, koks tu didvyris! Tariausi išvydusi patį karo dievą visa 
didybe - nebetikėjau tave žmogumi esant. Koks skaistus kraujas tau per 
kaklą teka. Jei tik galėčiau - pabučiuočiau tą pervertą skruostą, kad sugytų. 
Nežinai, kaip mane aistrina niršto puta ant tavo lūpų ir vyriškas kautynių 
prakaito kvapas. 

Tvarstydamas Dorėjo žaizdas Mikonas stumtelėjo ją į šalį, tačiau Dorėjo 
rankos kojos nustojo virpėti, lūpos nebetrūkčiojo. Akyse žybtelėjo proto ug- 
nelė, jis geidulingai pažvelgė į Arsinoją ir niekinamai - į mane. 

— Norėjau, kad Turmsas, kaip kadaise, būtų šalia, - pasakė. - Laukiau, 
tačiau jis nepasirodė. Jei būčiau žinojęs tave žiūrint, būčiau tavo grožiui 
daugiau kartaginiečių paaukojęs. Dabar paleidau juos, kad bėgdamas su- 
žalotos šlaunies nevarginčiau. 

Arsinoja žvilgtelėjo į mane, pašaipiai timptelėjo viršutinę lūpą ir kelia- 
klupsčia puolė ant kietų denio lentų priešais Dorėją sakydama: 

— Kokia neblėstama kova! Jeigu būčiau galėjusi, prisiminimui apie tave, 
Dorėjau, tikrai būčiau nuo kranto pasiėmusi nors smėlio saujelę ar kriauk- 
lę, - toks neįtikimas buvai su kalaviju rankoje. 

Dorėjas pergalingai nusijuokė: 

— Būčiau prastas karys, jei karui prisiminti man pakaktų smėlio ar kriauk- 
lės. Imk šituos ir turėkis geram prisiminimui apie mane. 

Jis atkišo Arsinojai auksinius laivo vado auskarus su ausų lezgeliais. Arsi- 
noja džiaugsmingai suplojo rankomis ir paėmė, nepabūgusi kraujo. Pažvil- 
gino juos šviesoje ir žavėdamasi šūktelėjo: : 

- Jei taip jau nori - tavęs neįžeisiu, dovanos atsisakydama. Žinoma, su- 
pranti, kad ne jų auksą vertinu. Man jie nepalyginti brangesni kaip tavo 
kovos prisiminimas. 

Valandėlę paklūpėjusi ant denio, ji suniuro, kad Dorėjas nieko daugiau 
nesako, paskui nieko nesuprasdama papurtė galvą ir veidmainingai pasakė: 

— Ne, ne, vis dėlto negaliu jų priimti. Juk tu pats jokio atmino apie kovą 
nebeturėsi. 

Išsklaidydamas tą abejonę Dorėjas išsitraukė iš užjuosčio laivo vado gran- 
dinę ir parodė ją Arsinojai. Arsinoja paėmė ją, norėdama atidžiau apžiūrėti, 
ir šūktelėjo: 

— Oi, žinau, žinau, tai karo laivo vado ženklas! Tokią grandinę su liūtu iš 
patenkinto svečio gavo viena mergina, su kuria kartu lankiau šventyklos 
mokyklą. Gerai prisimenu, kaip verkiau iš pavydo galvodama, kad tokios 
tikrai niekada negausiu. 

Dorėjas nepasidavė, nes, kaip spartietis, nebuvo švaistūnas, atkišo Arsi- 
nojai savo grandinę su medaliais ir pasakė: 

— Turėkis nors šitą, jeigu ji suteiks tau džiaugsmo. Man ji maža reiškia, o 
Turmsas tokios, manau, niekada tau nepelnys. 

Arsinoja apsimetė nepaprastai nustebusi, vis atsisakinėjo ir tvirtino: 

— Ne, ne, tikrai negaliu jos priimti, ir neimčiau, jei nenorėčiau užmiršti 
šventyklos mokykloje patirtų pažeminimų. Niekada neatsilyginsiu už tavo 
gerumą ir tikrai negalėčiau jos priimti, jei nežinočiau, kokie judu su Turm- 
su geri draugai. 

Žiūrėdamas tą prastą spektaklį draugystę užmiršau. Gavusi grandinę ir 
supratusi, kad Dorėjas daugiau nebeturi ką duoti, Arsinoja nedelsdama pa- 
kilo, pasitrynė į laivo lentas nubruožtus nuogus kelius ir pasakė daugiau 
nebenorinti varginti Dorėjo, nes jį tikriausiai kamuojančios žaizdos. 

Dionisijas buvo surikiavęs laivus į eilę ir kaip padūkęs spartino irklų tak- 
tą, norėdamas išvengti pakrantės antpuolio ir kuo greičiau atviroje jūroje 
dingti. Bet iš šalies jis stebėjo, kas dedasi, ir, mąsliai čiupinėdamasis didžiu- 
lius aukso auskarus, priėjo prie mūsų. 

— Arsinoja, —- pagarbiai tarė jis, - mano vyrai, žiūrėdami į tave, tariasi 
laive deivę turį. Tačiau bežiūrint sutrinka irklavimas bei kryptis ir, kiek juos 
pažįstu, į tave pavėpsojus, jiems kyla dar pavojingesnių minčių. Todėl Turm- 
sui būtų geriau, jei tuoj pat nusileistum į laivo apačią ir pernelyg dažnai 
nesirodytum. 

Iš Arsinojos veido mačiau, kad ji tik ir laukė progos pagrasinti Dionisijui. 
Skubinai pasakiau: 


- Žinau, niekas negali tavęs priversti, bet būtų liūdna, jei kaitri saulė 
subjaurotų tavo baltą kaip pienas odą. 

Arsinoja sukliko iš išgąsčio ir skubinai puolė rankomis dangstytis nuo- 
gumą. 

— Kodėl iš karto nepasakei? — subarė ji ir bemat nulėkė į apatinio denio 
kambarėlį, kurį jai patogiai įruošė vairininkai. 

Dionisijas sunkiu žingsniu atsekė paskui mus. Arsinoja meiliai paprašė jį 
sėstis ir kaip prielankumo ženklą įbruko į glėbį katę. Dionisijas atsiduso ir 
tarė: 

— Nenorėjau įžeisti Dorėjo, kuris ir šiaip yra ūmaus būdo, bet ar išties esi 
tokia kvaila moteris, Arsinoja, kad nesuvoki mane vien rankos mostu Karta- 
ginai daugiau žalos už Dorėją padarius? Juk sutraiškiau pirmagalio taranu jų 
laivą, o mano valdoma didžioji triera - tarytum gyva esybė ir man uoliai 
paklūsta. Dorėjo kova buvo tik draugiškas pasipriešinimas ir iš to nebūtų 
buvę naudos, jeigu mano vyrai, jo skydo dangstomi, nebūtų padegę laivo. 
Nesuvokiu, kaip gali žavėtis jo putotom lūpom ir beprasmėm žaizdom. 

Pagarbiai į jį žvelgdama Arsinoja atsakė: 

— Oi, Dionisijau, ar nesuvoki, kad Dorėjas yra šiurkštus ir prievartingas, 
todėl kaip vyras man nepatinka. Tačiau pamačiusi putas jam iš burnos ver- 
žiantis pamaniau, kad greičiausiai jį nuraminsiu savimeilę pamaloninda- 
ma. Man pasisekė, gavau šituos vertingus kovos atminus. O tu neturi jokio 
prisiminimo apie sutriuškintą laivą. 

Drybsodamas lovoje su kate glėbyje Dionisijas sunkiai kriokavo. Kamba- 
rėlio prieblandoje blizgindamas jaučio akimis į Arsinoją pasakė: 

— Oi tu, moterie, gerai žinau, ko nori, ir turėčiau būti išmintingesnis, bet 
nieko negaliu padaryti. - Mano nuostabai, jis išsivėrė iš ausų didelius auk- 
sinius auskarus, atkišo juos Arsinojai ir tęsė: - Ne į mane tu gosliai žiūrėjai, 
bet į mano ausyse kabančius papuošalus. Jie bent sunkesni ir geresnio auk- 
so nei tie, kuriuos gavai iš Dorėjo. Turėk juos kaip mano ir neseniai nu- 
skandinto laivo prisiminimą. 

Tačiau Arsinoja apsipylė graudžiomis ašaromis ir suaimanavo: 

— Niekini mane, tardamas mane godžia. Verčiau mesiu jūron Dorėjo do- 
vanas, nors protingiausia būtų bergždžiai jo neerzinti, nes jis jau dėl savo 
žaizdų suirzęs. Ne, Dionisijau, tavo auskarų neimsiu, kad ir ant kelių atsi- 
klaupęs maldautum. Prisiminimui mieliau išpešiu plaukų iš tavo juodos 
barzdos, nes man tai gražiausia vyro barzda. 

Tuomet ašaros plūstelėjo ir iš jautiškų Dionisijo akių ir, graudžiai suai- 
manavęs, jis sušuko: 

— Netikiu tavo žodžiais — aš Žinau, kaip yra iš tikro, o mano guvus protas 
nesnaudžia. Bet būtų geriau, kad priimtum tuos auskarus ir išsirautum iš 
mano, o ne iš Dorėjo ar mano vairininko ausų. 

Paleidęs iš glėbio katę, jis puolė ant kelių ir liedamas ašaras prašė Arsi- 
noją priimti auskarus. Galiausiai ji pasigailėjo ir išpūtusi akis tarė: 


185 


— Nesuprantu, ką sakai, bet labai gailiuosi sutikusi paimti iš Dorėjo tuos 
pigius papuošalus, nes dabar esu priversta ir tavo dovaną priimti. Vienin- 
telė paguoda, kad tavo gražios galvos išties nereikia prieš moteris puošti — 
ji gražiausia tokia, kokia yra. 

Dionisijas ėmė smarkiai drebėti, užsidengė delnu akis ir paprašė: 

- Turmsai, mano drauge, pasirūpink, kad tavo moteris laikytųsi slapčia 
nuo vyrų ir nė trumpam man nesirodytų. Antraip savomis rankomis ją į 
jūrą išmesiu. 

Arsinoja vėl paplūdo ašaromis ir pasakė: 

. - Oi, Dionisijau, ar taip labai tau trukdau? Mielai leisiuosi išmetama į 
jūrą, jeigu tikrai šitai savo stipriomis rankomis padarysi. - Ji pamąstė ir 
pridūrė: - Vis dėlto netikiu, kad išmestum mane į jūrą, jei iš tikrųjų palies- 
tum šiomis nuostabiai plaukuotomis savo rankomis. 

Daugiau Dionisijas neištvėrė ir kliuvinėjančiom kojom išsvyrinėjo iš kam- 
barėlio. Netrukus išgirdau jį stūgaujant irklininkų denyje ir lyngaliu šniori- 
jant vyrų nugaras. Jam išėjus Arsinoja prapliupo linksmu juoku, apsivijo 
baltomis rankomis mano kaklą, pabučiavo į lūpas ir šūktelėjo: 

— Ar matei, kaip greitai ir išmaniai atsikračiau jo, kad galų gale nors va- 
landėlę liktume dviese. Oi, Turmsai, kaip džiaugiuosi, jog esi išmintingas ir 
įsivėlęs į kovą beveik nė nesusižeidei. Tikrai būčiau mirusi, jeigu tau kas 
bloga būtų nutikę. 

Tačiau pamačiusi mano žvilgsnį ji staiga surimtėjo ir tarė: 

— Nebūk paikas, Turmsai, - negalvok blogai apie mane. Prisiekiu deive, 
verčiau išmesiu šitas dovanas į jūrą, nei tokias tavo akis matysiu, Turmsai. 
Gal esu godoka ir man pernelyg patinka papuošalai, ir, žinoma, vyrų dova- 
nas priimu mielai - mieliau tokias, kurios turi išliekamą vertę, nei bevertes. 
Nepaneigsi, Turmsai, kad pats dar nepadovanojai man jokios brangesnės 
dovanos. - Apsivijusi rankomis mano kelius, ji suskubo pridurti: - Žinoma, 
man tavo dovanų nereikia, nes pats man esi dovana. Bet pasielgtum niek- 
šiškai, uždraudęs priimti kitų dovanas. Jau pastebėjau, kad nesi sumanus 
vyras ir negalvoji apie ateitį - kaip vyras, savo likimą su moterimi susaistęs, 
turėtų galvoti. Tinki man toks, koks esi: mudviejų guoliui ryšelio nendrių 
pakaktų, valgiui - sūdytos žuvies. Bet geriau, žinoma, jei turėtume gražų 
namą, jį prižiūrėtų patikimi tarnai, o laukuose dirbtų vergai. Todėl, kol ga- 
liu, leisk man žvelgti į priekį. 

Jos žodžiai numaldė mano apmaudą. Juk tie žodžiai rodė ją galvojant 
apie bendrą mudviejų gyvenimą iki mirties. Pastebėjusi, kad atlyžau, ji pa- 
glostė man skruostus ir paprašė: 

- Suprask, Turmsai, ir mane - negalvok tik apie save. Grožis - vieninte- 
lis mano turtas ir jis ilgai nesilaikys. Todėl atleisk, kad niekuo nenusikalsda- 
ma naudosiuosi juo, kol galėsiu. Mylėk mane tokią, kokia esu, nieko bloga 
nemanydamas. Aš negaliu pasikeisti. 

— Oi, Arsinoja, - sudejavau. - Pliuškeni kaip vanduo ir nepaliauji kas 

akimirką mainytis. Bet tikriausiai už tai tave myliu ir dėl tavęs kenčiu. Sams- 
tau tave, tačiau tu dingsti iš saujos. Pasakyk, brangioji, kaip tave sugauti? 

Ji išplėtė akis, pažvelgė palaimingai įžūliu žvilgsniu į mane ir atsakė: 

— Ak, Turmsai, pats geriau žinai - negaliu tau patarti. 

Irklams barškant, jūrai į laivo šonus pliuškant suspaudžiau ją glėbyje, 
tačiau jos kūno niekaip nepajėgiau sugniuždyti - kad ir ką dariau, ji atsi- 
gosdavo ir atgydavo. Pavakare ji buvo tarytum atgaivingas vynuogynas, o 
aš kaip plokščia plekšnė. Nieko neįstengiau jai padaryti. 

Irklų mostai sulėtėjo, takto mušėjo skydas ėmė dunksčioti snaudulingai. 
Laivo paskuigalyje Dionisijas su Dorėju ir Mikonu gulsčiom, alkūnėmis at- 
sirėmę į Krinipo atsisveikinimo dovaną, - arkliais atsiduodančią vilnonę 
pagalvę, - gėrė vyną. Retkarčiais Dionisijas užmesdavo akį į jūros stebėto- 
ją, sėdintį ant paskuigalio sijos, ir sustūgdavo, kad tas neprarastų budru- 
mo. Siaip jau Dionisijas buvo nesmagus, o Mikonas tyliai jam pasakojo apie 
užmaršties sostą, įšventinimą ir sugrįžimą. 

Dionisijas tarė: 

- Nelabai tikiu sugrįžimu. Kol mano raumenys gumbsos it geležis, pilvas 
mals sugedusį jūrininko davinį, kol nepamesiu dantų, tol būsiu patenkin- 
tas ir nieko daugiau negeidausiu. Tačiau šitokį vakarą, kai jūrą dažo vyno 
raudonis, o ausys staiga užgirsta irklų tarškesį, norėčiau grįžti - nors balta 
žuvėdra, kad dar kartą pamatyčiau per jūrą iriantis grakštų siaurą laivą — 
irklų eilėm kylant ir leidžiantis, vandeniui pridurmais nepaliaujant putoti. 
Be abejonės, šventyklos gražios, dievų statulos žadina pamaldumą, juodi 
bei raudoni taurių paveikslėliai džiugina akį, bet man turbūt gražiausias 
graikišku papročiu pastatytas laivas - tūkstantmetis penkiasdešimtirklis ar 
šiuolaikinė triera. 

Dorėjas pasakė: 

— Gražios rantuotos šventyklų kolonos, gražus saulę užstojantis kalnas. 
Graži derli lyguma, miestas be mūrų, graži dumblo nugelsvinta Euroto upė. 
Gražūs nuogi berniūkščiai, kurie prie Artemidės aukuro plakami nė necyp- 
teli, gražus suprakaitavęs nugalėtojas, kuris kvapstosi išsižiojęs Olimpijos 
rungtynių lauke. Bet gražiausias turbūt karys, dėl savo tėvynės kruvina 
galva nuo neįveikiamo priešo krintąs. 

Mikonas tarė: 

— Gražus baltas balandis, gražiai raitosi gyduolė gyvatė, tačiau man gra- 
žiausias įšventintasis, kai, mirtino prakaito išmuštas, pašoka išplėtęs akis ir 
šypsodamas kiaurai žemiškojo nežemiška regi. 

Ir aš įsikišau į kalbą: 

— Nesakysiu, kas gražiausia, nors puikiausiai šitai žinau ir jūs žinote. To- 
dėl vynu ir plepalais stengiatės guostis. 

Matomumas menko, sužibo žvaigždės ir Dionisijas šūktelėjo takto mu- 
šėjui ir irklininkams mesti irklus ir surišti laivus, idant vyrai, pavalgę ir iš- 
miegoję per naktį, atgautų jėgas. 

Mikonas gražiai švelniu balsu padeklamavo: 

— Miegas - mirties brolis, 

kančia - Žmogaus sesuo, 

žmogus priverkia ašarų jūrą. 

Bet esu įsišventinęs, todėl, 

įšventintųjų dieve, apsireikšk man, 

išimk iš burnos pinigą, 

nuvesk prie tikrojo šaltinio 

ir man iš paskos užmaršties vartų neužrakink, 
Jaoo0, jao00. 


Tačiau jo karštas pabaigos šūksmas, man rodos, tebuvo Jakcho šauks- 
mas, O ne įsišventinusiojo užkalbėjimas. 

Tris dienas yrėmės per atvirą jūrą, bet vėjas nesustiprėjo - greičiau plaukti 
nepajėgėme. Naktimis surišdavome laivus ir Arsinojos katė degančiomis 
akimis leisdavosi tykinti laivo paramsčiais, todėl irklininkai pajuto jai prie- 
taringą pagarbą. Ir jie neniurzgėjo — noriai yrė, tikėdami kiekvienu irklo 
trūktelėjimu tolstą nuo žiauriųjų Kartaginos laivų. 

Tačiau ketvirtą vakarą Dorėjas prisikabino prie juosmens kalaviją, ėmė jį 
kalbinti, kurstė savo nirštą dainuodamas karines Lakedaimono dainas ir 
galų gale išsižergęs stojo priešais Dionisiją. 

- Ką iš tiesų ketini daryti, Fokajos Dionisijau? - paklausė jis. - Jau ilgokai 
vangstomės Kartaginos laivų. Iš saulės ir žvaigždžių matau mus į šiaurę 
iriantis. Sios krypties laikydamiesi Eriko niekada nepasieksime. 

- Taigi taigi, tu teisus ir pats net norėjau užsiminti apie šį reikalą, - gera- 
širdiškai atsakė Dionisijas. Tą akimirką jis nykščiu davė ženklą savo vy- 
rams ir šie, supuolę ant Dorėjo, taip greit jam surišo rankas ir kojas, kad tas 
net nespėjo kalavijo paliesti. Subliuvęs iš nuostabos, jis priminė savo garbę, 
nutilo ir įbedė į Dionisiją žudantį žvilgsnį. 

— Matai, Dorėjau, Heraklio palikuoni, - raminamai tarė Dionisijas, netie- 
siogjai kalbėdamas ir savo vyrams, kurie labai nenoriai puolė Dorėją. - Ger- 
biame tave kaip didvyrį ir savo kilme esi už visus mus nepalyginti kilnes- 
nis, tačiau pats turi pripažinti, kad tas Ladės irklo smūgis retkarčiais tau 
atsiliepia. Dieviškasis tavo protėvis Heraklis kartkartėm visai pamišdavo ir 
tik vaiko verksmą girdėdavo. Labai susirūpinau pamatęs tave kalaviją tary- 
tum gyvą esybę kalbinant, nors tai tėra šalta geležis. Bet dar labiau susirū- 
pinau išgirdęs tave kalbant apie žvaigždes, saulę ir jūrininkystę, nes apie 
tai nieko neišmanai. Dėl tavo paties sveikatos turiu tave į laivo pirmagalio 
kambarėlį uždaryti, iki nusiraminsi ir pasieksim Masiliją. 

Vyrai taip pat smagino jį plekšnodami per pečius ir prašė: 

— Nepyk ant mūsų - juk tavo paties labui šitai padarėme. Bekraštė jūra 
greitai suūžina nepratusią galvą. Net išmintingasis Odisėjas, ėmęs regėti 
sirenas ant pakrantės uolų ir išgirdęs jų dainą, prisirišo prie stiebo. 

Dorėjas iš įniršio taip sudrebėjo, kad suvirpėjo laivas, ir sušuko: 

— Tikrai neplauksime į Masiliją. Siūlau jums puikias sausumos kautynes 
vietoj siaubingos kelionės jūra, o pasipuošęs galvą Segestos šuns karūna 
padalysiu jums Eriko žemes ir pastatysiu vyrų namus, kad drauge gyven- 
tume ir savo sūnus kariais auklėtume. Elimiliečius atiduosiu jums kaip ver- 
gus žemei dirbti, o pramogai, jei norėsite, galėsite medžioti sikanus bei jų 
moteris. Šitą gerą Dionisijas rengiasi apgaule iš jūsų atimti. 

Tildydamas jo kaltinimus Dionisijas prapliupo kvatoti ir, pliaukšėdamas 
delnais per šlaunis, suriko: 

— Paklausykit, paklausykit, jis visai pamišęs! Ar mes - Fokajos vyrai, atsi- 
sakę jūros, žemę kapstysime? Nieko kvailesnio nesu girdėjęs! 

Bet jo vyrai ėmė neramiai mindžikuoti, tarp savęs žvalgytis, irklininkai, 
pasistoję nuo suolelių, lipo į denį, penkiasdešimtirklių vyrai, kad geriau 
girdėtų, rabždinosi ant paskuigalio sijos. Dionisijas surimtėjo, tildydamas 
užspaudė koja Dorėjui burną, ir tarė savo vyrams: 

— Plauksime į šiaurę, kad tiesiausiu keliu pasiektume Masiliją - jau esa- 
me tirėnų vandenyse. Jūra plati ir sėkmė mane tebelydi. Jei reikės - įveiksi- 
me tirėnų laivus ir prasiveršime. Masilijoje gaminamas raudonas vynas, 
ten net vergas duoną į medų dažo, už kelias drachmas pieno baltumo ver- 
gės pardavinėjamos. 

Dorėjas trūktelėjo galvą iš po jo kojos ir sustugo: 

— Vietoj nežinomų pavojų ir svetimų dievų siūlau jums pažįstamą žemę, 
kur šventyklos statomos graikišku papročiu, kur barbarams garbė graikų 
kalbą mokėti. Trumputę kelionę jums siūlau ir lengvą karą. Savomis akimis 
matėte mane kaunantis ir likusį gyvenimą, mano šuns karūnos globojami, 
galėsite kaip didikai ir vadai nugyventi. 

Dionisijas norėjo spirti jam į galvą, bet vyrai sulaikė. Kai kurie surimtėję 
vienas kitam sakė: 

— Dorėjo žodžiuose yra tiesos - nežinome, kaip mus Masilijoje sutiks 
gentainiai. Tirėnai be vargo nuskandino šimtą mūsų protėvių laivų. Mūsų 
tėra trys šimtai vyrų ir trijų laivų neužteks, kai jūra juoduos raudonuos 
tirėnų laivais. 

Dorėjas sušuko: 

— Trys šimtai narsių mano skydu dangstomų vyrų - kariuomenė, juo- 
lab kad jūsų į kovą pirm savęs nevarysiu - galėsite žengti iš paskos. Tai 
jums, o ne man galvoje negerai, jei ne manimi, o pažadą sulaužiusiu Dio- 
nisiju tikite. 

Dionisijas raminamai kilstelėjo ranką ir paprašė: 

— Leiskite man kalbėti - nekrykit it ančių būrys tvenkiny. Tiesa, kad ta- 
riausi su Dorėju. Tiesa ir tai, kad kariaudami Eriko žemėje nieko nepraloš- 

tume, nes Kartagina vis tiek mūsų nepasigailės. Tačiau tam esu pasirengęs 
tik tuo atveju, jei dievai viena ar kita dingstimi neleis mums pasiekti Masi- 
lijos. Kur nors Eriko pakrantėje išsilaipinsim tik paskutiniojoj. 

Jūroje Dionisijas buvo galingesnis už Dorėją ir vyrai, kiek pasiginčiję, 
nusprendė plaukti į Masiliją. Juk mintį apie Masiliją jie iš pat pradžių buvo 
į galvas įsikalę. 

Tačiau svetima jūra baugino. Dar kiek paplaukiojus ir užgaidiems vė- 
jams mus pamėčius, ėmė gesti gėlas vanduo, todėl daugumas susirgo jūros 
karštlige ir matydavo reginius. 

Gyvenimą laive sunkino ir retkarčiais iš pirmagalio kambarėlio pasigirs- 
tantis Dorėjo staugsmas ir trinkesys. Arsinoja nublyško, ėmė skųstis nepa- 
liaujamu pykinimu ir gulinėjo dvokiame kambarėlyje trokšdama būti mi- 
rusi. Kasnakt ji reikalaudavo, kad atpančiočiau Dorėją ir sukelčiau laive maiš- 
tą, nes bet koks likimas rodėsi geresnis už betikslį plūduriavimą jūroje min- 
tant sušvinkusiu vandeniu bei kirmėlėtais miltais su laiškiu aliejumi. 

Pagaliau priartėjome prie žemės. Dionisijas ragavo ir uostė vandenį, mė- 
tė į dugną svambalą, atidžiai tyrinėdamas prie jo prikibusį dumblą. Tačiau 
turėjo prisipažinti: 

— Nepažįstu šios žemės. Ji driekiasi į šiaurę ir į pietus kiek akys aprėpia. 
Man rodos, tai Italijos žemė - per toli rytuose atsidūrėme. 

Netrukus sutikome du apvalius krovininius graikų laivus. Sužinojome, 
jog tai Kumų laivai, grįžtą į Kumus. Pakrantė esanti etruskų. Maloniai pa- 
prašėme jų šviežio vandens bei aliejaus, tačiau Kumų vyrai, nepatikliai pa- 
žvelgę į susivėlusias mūsų barzdas ir saulės išsausintus veidus, pasakė: 

- Jūroje svetimšaliams vandens ir maisto negalime duoti, bet irkitės į 
krantą. Jei parodysite kelionės knygą, žvejai duos, ko reikia. 

Dionisijas nenorėjo jų plėšti, nes jie buvo graikai. Paleidome laivus ir drą- 
siai nukreipėme pirmagalius į krantą - mums nieko kita neliko. Greitai rado- 
me upelio žiotis ir kelias trobeles nendrių stogais. Tai buvo išsivystęs kraštas, 
nes gyventojai nuo mūsų nebėgo. Jų namai buvo rąstiniai, jie turėjo geleži- 
nių puodų bei degto molio dievų statulų, moterys gražinosi papuošalais. 

Vien šypsanti žemė ir mėlynos kalvos mums atrodė tokios nepaprastos, 
kad net irklininkai nepanoro smurtauti. Gėlo vandens nešiojimas į laivus už- 
truko, bet nė vienas iš mūsų neskubėjo į jūrą - net Dionisijas, nors išmintis 
jam kuždėjo, kad nepažįstamame krante užgaišti nevalia. Tebebuvome prie 
šaltinio bei aukojimo medžių, kai prie mūsų dvikinkiu karo vežimu, laikyda- 
masis už vadelėtojo juosmens, atlėkė ginkluotas vyras. Jis griežtai prakalbo į 
mus ir iš jo kalbos supratome klausiant, ar turime leidimą plaukti. Apsimetė- 
me nesuprantą. Tiriamai apžiūrėjęs mūsų ginklus, jis uždraudė mums iš- 
plaukti ir nudardėjo, bronziniais ratais keldamas dulkių kamuolius. Po va- 
landėlės atlėkė uždususių ietininkų būrys ir netoliese sustojo mūsų saugoti. 

Jie netrukdė mums grįžti į laivus, bet, nustūmus juos į vandenį, ietinin- 
kai ėmė mums grasiai šaukti, sviedė pavymui kelias ietis. Išplaukę ant pa- 

krantės kalvų išvydome dūmų ženklus ir nuo šiaurės spėriai atsiiriančių 
greitų burinių karo valčių būrį. Pasukome į atvirą jūrą, bet vanduo nešė 
mus atgal, o irklininkai buvo išvargę, todėl karo valtys mus greitai pavijo. 
Jie parodė skydą, tačiau mes jo nepaisėme. 

Į ženklus neatsakėme, todėl iš pirmosios valties į mūsų laivą atlėkė strėlė 
su kraujyje pamirkyta plunksna. Dionisijas nuplėšė ją ir atidžiai apžiūrėjęs 
pasakė: 

— Man rodos, žinau, ką tai reiškia. Bet esu kantrus ir kausiuos tik puola- 
mas. Taip bus geriausia, nes tokių siaurų ir lengvų laivų nepavyčiau. 

Valtys iki pavakarės atkakliai sekė pridurmui. Saulei leidžiantis, pakran- 
tei tolumoje temstant, jos išsklido vėduokle ir staiga nelauktai putotais pir- 
magaliais puolė. 

Išgirdome lūžinėjančių irklų ir iš abiejų pusių mus saugojusių penkias- 
dešimtirklių šonų traškesį smailiems daužikliams juos kiužinant. Girdėjo- 
me irklininkų mirties riksmus strėlėms bei ietims per irklaskyles įzvimbus. 
Mūsų penkiasdešimtirkliai pasviro, sustojo ir tą akimirką puoląs laivas su- 
laužė abu vairinius mūsų irklus. Niršto perimtas Dionisijas suriko ir pats 
sviedė kablį su grandine, taip sumaniai užkabindamas jį už lengvojo laivo 
paskuigalio, kad nuo staigaus trūktelėjimo subraškėjo lūžtantis medis. Ka- 
rių skydų dangstomi irklininkai puolė atkabinti kablio, o mums nuo aukšto 
denio nebuvo sunku juos ietimis smaigstyti bei irklais vandenin stumdyti. 

Pirmagalys taip pat treškėjo, tačiau nedidelė karo valtis smailiu dau- 
žikliu storų ąžuolinių mūsų laivo lentų nepramušė. Ji iškart nusiyrė atgal 
ir pamėgino dar kartą tūžmingai smogti, bet daužiklis sulinko, valtis šonu 
trenkėsi į mūsų laivą ir daugumas jos vyrų žuvo, irklininkams nespėjus 
nuirti šalin. 

Mūšis, trukęs tik keletą akimirkų, pridarė mums daug žalos - ypač pen- 
kiasdešimtirkliams. Tiesa, nuskandinome Dionisijo užkabintąją valtį, bet ant- 
puolio narsa Dionisiją suglumino. Skubomis susitaisėme vairinius irklus, 
penkiasdešimtirkliai avikailiais užkamšė daužiklių pramuštas spragas. Iki 
vėlyvos nakties jie samstė į sausutėlius laivus prasisunkusį jūros vandenį, 
kuris sugadino gėlą vandenį ir iš pakrantės namų susineštą maistą. 

Blogiausia, kad neatsikratėme etruskų karo valčių. Tiesa, apkiužintosios 
nusiyrė kranto link ir dingo tamsoje, tačiau dvi laikėsi netoliese ir, tamsai 
užslinkus, ant jų paskuigalio pakylų suliepsnojo deglai. Porą kartų mėgino- 
me jas nuskandinti, bet jos vikriai išsilenkdavo ir kaskart ant mūsų denio ir 
per irklaskyles pasipildydavo ietys bei strėlės. 

Dionisijas tarė: 

— Nežinau, ką daryti. Neįprasta, kad smailus kaip adata laivas pultų trie- 
rą - kad ir vairinių irklų laužyti. Tirėnai nesilaiko paprasčiausių karo taisyk- 
lių, nurodančių, kad pulti galima vienodo dydžio laivus, o lengvosios val- 
tys turi kitokias užduotis atlikti. 

Pasakiau: 


191 


- Etruskų pajūrio miestuose tikrai yra didelių karo laivų. Įtariu, kad plė- 
vojantys deglai juos kviečia mūsų skandinti. 

Dionisijas apmaudžiai pritarė: 

— Rodos, jau girdžiu triukšmą ir alasą pakrantės miestuose, sparčius tak- 
to mušėjų skimbčiojimus ir raginamus laivų vadų šūksmus, laivams rung- 
čiomis atlekiant. Tiesa, nesu girdėjęs, kad etruskai jūrų plėšikus dirtų, nes 
kadaise jie patys visose žinomose jūrose puldinėjo laivus. Bet tai žiauri, 
malonumų geidžianti tauta, pramogai verčianti belaisvius tarp savęs kautis 
ir vienam kitą žudyti. Esu tikras, kad jūros tvarkos pažeidėjus jie kitokia 
žvėriška piktybe baudžia. 

Iš tamsos į naktines klajones negirdimai ištykino Arsinojos katė, stabtelė- 
jo pasitrinti į Dionisijo blauzdą, paskui išsitiesė ir puolė nagais garsiausiai 
remžti denį. Dionisijas susižavėjęs šūktelėjo: 

- Tas šventas gyvūnas išmintingesnis už mus! Matai, ji atsuko nugarą į 
rytus ir drasko denį šaukdama mums rytų vėją. Pulkim visi remžū, švilpki- 
me, kaip švilpia vėjas, ir šaukime audrą. 

Jis įsakė vyrams remžti lentas, kutenti stiebo papėdę ir švilpti. Keletas 
pamėgino šokti iš tėvų išmoktus Fokajos gilumos lietaus šokius. Siugžde- 
sys, švilpimas, trepsėjimas ir bruzdesys mūsų laivuose išgąsdino etruskus — 
jie nuyrė savo valtis tolėliau. Tačiau vėjo nesulaukėme. Atvirkščiai, švelnus 
vakaris visai nuščiuvo, jūra net nekvėptelėjo. Pagaliau Dionisijas atsisakė 
bergždžių užmačių ir pririšo penkiasdešimtirklius prie mūsų laivo šono, 
kad vyrai, ruošdamiesi apyaušrio mirčiai, pailsėtų, pasimelstų dievams, nu- 
sipraustų, susišukuotų ir išsiteptų aliejais. 

Dionisijas parodė man kablį su stipria varine grandine, kurią etruskų 
laivo vadas mėgino kalaviju perkirsti, iki jo gerklę ietis pervėrė. Ant grandi- 
nės buvo matyti gilios kalavijo smūgių žymės. Dionisijas tarė: 

— Dabar matai, kokiais kalavijais mus pasitiks, nors su jų didžiausių karo 
laivų taranais susidorotume. Tirėnai - nagingiausi geležies kalviai, net puo- 
dus iš geležies kala. Savo akimis nematęs netikėčiau, kad prasčiausi netur- 
tėliai valgį geležiniuose puoduose verdasi. Tokie jie turtingi. Savo šiaurinė- 
je saloje jie turi neišsenkamas geležies rūdos kasyklas su raudoniausia rūda 
pasaulyje. Paprastas skydas neatmuša kalavijo, įkertančio varį. 

Tirėnų valčių ugnys nutolo ir dingo iš akių. Susyk stojo visiška tamsa — 
vargiai jūros žvilgesį palei laivų šonus įžiūrėjai. Džiugiai šūktelėjau: 

— Ak, Fokajos Dionisijau, tavo sėkmė mus tebelydi! Karo valtys dingo. 
Pabūgę jūros tamsos, etruskai grįžta į krantą. 

Dionisijas žvelgė į jūrą nieko nematydamas ir šitaip pražiūrėjo lemtin- 
gas akimirkas. Nuo mūsų paskuigalio atsklido traškesys ir kirvio smūgiai. 
Tik uždegę deglus pamatėme, kad etruskų karo valtys tamsoje tyliai atsiy- 
rė mums už nugarų ir nekliudomos kirviais nukapojo mūsų laivo paskui- 
galio irklus. Dauguma vyrų šaukė, kad Tirėnų jūrą valdo svetimi dievai, 
kuriuos pamaloninę galėtume pasprukti. Kiti pašaipiai klausinėjo: 


192 


— Kur tavo sėkmė, vade Dionisijau? 

Atitolę etruskai vėl užsidegė deglus, Dionisijas taip pat turėjo nušviesti 
savo laivus, kad iki ryto galėtume susitaisyti paskuigalio irklus. Raudama- 
sis barzdą jis apmaudžiai tarė: 

— Niekada nemaniau, jog mano laivas plūduriuos jūroje apšviestas lyg 
viešnamis. 

Pasijutau kaltas pagalvojęs, kad pagrobiau Arsinoją iš šventyklos ir sau- 
gaus gyvenimo į neišvengiamą žūtį jūroje. Nulipau į jos kambarėlį. Ji gulė- 
jo ant pagalvėlių sulysusi ir išbadėjusi, spingsulės šviesoje juodos akys dar 
ryškiau žiburiavo. 

- Arsinoja, - pasakiau, - etruskų valtys seka mums įkandin. Paskuigalio 
irklai sulaužyti. Brėkštant atplauks didieji jų karo laivai mūsų šonų knežin- 
ti. Joks jūrininkystės išmanumas mūsų neišgelbės, kai jūra rami ir vėją šaukti 
bergždžia. 

Arsinoja tik atsiduso: 

— Oi, Turmsai, kaip tik susiskaičiavau pirštais dienas ir nusistebėjau. Be 
to, mane apėmė stiprus noras užvalgyti traiškytų kiaukutų, kuriais vištas 
lesina. 

Pamaniau, kad iš baimės jai galvoje pasimaišė, ir pačiupinėjau kaktą, bet 
karščio neturėjo. 

- Arsinoja, — tariau, - negerai padariau tave iš šventyklos pagrobdamas. 
Bet dar ne vėlu. Taikos ženklais galime pasikviesti etruskų karines valtis ir 
prieš mūšį jiems tave perduoti. Kai pasisakysi esanti Eriko Žynė, jie tavęs 
neįžeidinės, nes etruskai - dievų tauta. 

Bet Arsinoja nesuprato, kaip sunkiai pats su savimi kovojau, iki apsi- 
sprendžiau. Įtariai spoksodama į mane paklausė: 

— Ką vėl negerai padariau? Ar jau įsisvajojai apie tas pieno baltumo Ma- 
silijos verges, nes aš sudžiūvau, subjurau, mane nuolat pykina? 

Bergždžiai būčiau ją įkalbinėjęs susiprotėti. Dar mėginau įprašinėti, bet ji 
puolė į į ašaras, apsivijo rankomis kaklą, stipriai prisispaudė man prie krūži- 
nės ir pasakė: 

— Oi, Turmsai, išties nenoriu be tavęs gyventi, nors gal esu kiek lengva- 
būdė. Bet myliu tave, tik tave ir net nebemanau galėsianti kokį kitą vyrą 
mylėti. Be to, labai bijau, kad nuo tavęs pastojau ir turėsiu gimdyti. Šitai 
nutiko patį pirmąjį kartą, kai užmiršau šventykloje slaptą sidabrinį žiedą. 
Net nenumaniau vidur dienos tiesiai tau į glėbį pulsianti. Pameni, kokia 
audra dėl to pratrūko? 

— Dėl deivės! - šūktelėjau iš nuostabos galvą pametęs. - Juk tai neįmanu. 

Ji įširdo: 

— Kodėl neįmanu? Nors didžiausia gėda, nes esu žynė. Bet tuomet, tavo 
glėbyje, apie tai negalvojau. Juk niekada nebuvau tokių nepaprastų dalykų 
patyrusi, Turmsai. Rodės, galime mirti ta pačia ietimi perverti. 

— Oi, Arsinoja, - pasakiau apstulbęs ir stipriai prisispaudžiau ją prie krū- 

tinės. - Dabar suprantu - šitaip turėjo atsitikti. Juk ir pats nesitikėjau nieko 
panašaus patirsiąs, ir audra pratrūko. Koks aš laimingas, Arsinoja. 

- Laimingas, - pamėgdžiojo ji raukydama nosį. - Aš tikrai nesu laimin- 
ga ir taip blogai jaučiuosi, kad tiesiog neapkenčiu tavęs — niekada nebū- 
čiau patikėjusi kokį nors vyrą tiek bloga man padarysiant. Jei norėjai ma- 
ne prie savęs pririšti, Turmsai, tai jau padarei šitai, bet už savo poelgį 
gausi atsakyti. 

Apglėbęs ją - tokią gležną ir bejėgę, piktą ir pašaipią, uosdamas ne alie- 
jais įtrintos odos, o silpną vėmalų kvapą, dar didesnį švelnumą jai pajutau. 
Ir nė menkiausia abejonė manęs nesuvirpino - tariausi, jog kaip tik todėl 
Erike džiugi audra įsišėlo. Man pasidarė nesvarbu, nieko nebereiškė, ką ši 
lengvabūdė paskui su Dorėju ir Mikonu už mano nugaros darė, - atleidau 
už tai. Taip tvirtai ja tikėjau. 

Prisiminiau, kur esame, kas dedasi, ir supratau, kad tik mano galia išgel- 
bės Arsinoją ir mano negimusį kūdikį. Apie save negalvojau. Prasto valgio 
ir jūros vargų, nemigos ir slogių minčių išsekintas, ūmai vėl pajutau atsi- 
kratąs svaraus žemės molio. Mano galia įdegė mane it liepsna lempą ir jau 
nebebuvau panašus į žmogų - tikėjau savimi ir savo galia. Paleidau Arsino- 
ją, išsitiesiau ir mano padai jau nebejuto laivo lentų - rodės, pakilau į orą. 
Rankos nejučia pakilo - net norėdamas jų nebūčiau nuleidęs. Puoliau į de- 
nį. Atkraginęs galvą, iškėlęs rankas džiugiai pasisukiojau į visas pasaulio 
šalis ir sušukau: 

- Pūsk, vėjau, kilk audra, aš, Turmsas, žaibo pašventintasis, šaukiu vėją! 

Toks garsus buvo mano šauksmas tamsioje jūroje, taip siautulingai galia 
mane virpino, kad jūrininkai pašoko, dailidės nusvarino įrankius. Atskubė- 
jęs pas mane Dionisijas paklausė: 

— Ar šauki vėją, Turmsai, ar nejuokauji? Jei šauki, tai šauk rytų vėją. Jis 
mums greičiausiai padės tikslą pasiekti. 

Kojos, nepaklusdamos mano valiai, ėmė trypti po denį ir, smagiai šokda- 
mas šventąjį šokį, riktelėjau: 

— Nurimk, Dionisijau, neniekink dievų! Šaukiu dievus, galingesnius, 
iškilnesnius už graikiškuosius. Jie lemia vėją. Savąja galia šaukiu audros 
dundesį. 

Tą akimirką jūra atsidūsėjo, mūsų laivai susvyravo, rišamieji lynai su- 
braškėjo, oras sudrėko ir viršum mūsų prašvilpė vėjo gūsis. Dionisijas 
sušuko vyrams užgesinti deglus ir jie tai padarė paskutinę akimirką, nes 
iš debesimis aptraukto naktinio dangaus audringais šuorais viršum jūros 
nuūžė vėjas. Etruskai iškart nesuprato, kas dedasi. Nuo artimiausios val- 
ties atsklido baimės ir skausmo stūgsmai - kaukiantys vėjo gūsiai sviedė 
jiems į akis liepsnojančius deglus ir ištaškė degantį degutą valtyje, todėl 
ši beregint paskendo skaisčiose liepsnose. Vėjui papūtus bangos įsiaudro- 
jo. Per jūros ošimą ir vėjo švilpesį išgirdome perpus triokštelint kitą etrus- 
kų valt. 


Juo siautingiau šokau, juo garsiau šaukiau vėją, kol Dionisijas trenkė ma- 
ne kaip ilgą ant denio, kad nutilčiau, idant siautulingas vėjas neįsidūktų ir 
mūsų nenuskandintų. Trinktelėjus galvą į denį, galia iš manęs tarytum iš 
prakiurusio puodo išsiliejo — vėl apsunkau ir pajutau savo kūną. Turėjau iš 
visų jėgų įsikibti lyno ir užtvaros strypo, kad manęs nenuplautų į jūrą. 

Per audros ūžesį Dionisijas stūgavo įsakymus ir pats kirviu nukapojo 
lynus, rišusius prie mūsų laivo penkiasdešimtirklius, nes audros užklupti 
jūrininkai brangius lynus kirsti delsė. Iš vieno penkiasdešimtirklio pasigir- 
do pagalbos šūksmai: vyrai šaukė, jog etruskų daužiklio pramuštoje skylėje 
avikailiai nesilaiką ir vanduo plūstąs vidun. Mūsų triera pasviro taip, kad 
per apatines irklaskyles almėjo vanduo, kol irklininkai jas užkamšė. Lai- 
vuose viešpatavo visiška sumaištis, ir Dionisijas, staugdamas iš įniršio ir 
nevilties, įsakė grimztančio penkiasdešimtirklio vyrams palikti savo laivą ir 
lipti ant trieros denio. Jie taip ir padarė, o keletas net išsigelbėjo savo daik- 
tus, bet akmeninis Himeros vartų sąramos gaidys kartu su laivu nugarmėjo 
į dugną; du vyrus besidaužantys laivų šonai negyvai užmušė. Kitas pen- 
kiasdešimtirklis pradingo griaudėjančioj jūroj. 

Dionisijas su savo vairininkais liepė viršutinės eilės irklininkams imtis 
darbo, nors jie griuvinėjo nuo suolelių ir bangos išmušinėjo jiems iš rankų 
irklus. Irklais pavyko laivą apsukti pavėjui, todėl neapvirtome. Nesupran- 
tu, kaip vyrai įstengė judėti ir dirbti jūros blaškomame laive, kur niekas nė 
valandėlę nestovėjo vietoje, - aš trankiausi veidu į denio lentas, mestelėtas 
nuo denio kildavau į orą. Bet Dionisijas pastatė stiebą, nukreipė pusę burės 
į vėją ir laivas pakluso laikiniems vairiniams irklams. Ir pačiu laiku - dau- 
gumas irklininkų buvo susilaužę šonkaulius ir sugriuvę po savo suoleliais 
vaitojo, šaukdami, jog išmušė paskutinioji. 

Kai laivas nusistovėjo, Dionisijas priėjo prie manęs, pakėlė už sprando ir, 
prilaikydamas mane rankomis, subliuvo į ausį: 

— Kam vėl pašaukei vėtrą? Nors netikiu tave prišaukus vėją - tikriausiai 
užuodei jį atlekiant ir puolei šaukti, norėdamas prieš mano vyrus pasirody- 
ti. Ir pats užuodžiau ir jutau skonį, ir laukiau jo brėkštant, kai vairinius 
irklus susitaisysim. Nuspėjau stiprų palankų vėją, tačiau tu viską supainio- 
jai ir pridarei mums nepataisomos žalos - praradome penkiasdešimtirklį su 
daiktais, kartu akmeninį Himeros gaidį, kuris Masilijoje mums būtų bran- 
giausias karo atminas. 

Numaniau jį kaltinant mane vien iš pavydo, nes vėjo reikaluose gebėjau 
nepalyginti daugiau nei jo, kaip jūrininko, patirtis. Aplink dundant ir šniokš- 
čiant, prisiminiau žydinčius Eriko nakvynės namų vaismedžius, atsisegan- 
čią antpetinę Arsinojos segę, audros nušluotus Eriko stogus. Supratau, kad 
audra manęs negali sužeisti. Net nuplautas į jūrą nesusižaločiau, nes esu 
tokia pati sklidžios jūros ir švilpiančio vėjo puta. Tą akimirką skaistus žai- 
bas perskėlė dangaus skliautą ir akimirksnį mačiau laivą, išpūstą burę ir 
įstangos perkreiptus daugybės jūrininkų, užgulusių vairinius irklus, veidus. 

Pamačiau įsišėlusios jūros putotas keteras, su bangom nušuoliuojantį nartų 
Poseidono ketvertą. Žaibas tarytum sveikino mane, skaistus jo blyksnis iš 
dangaus tarytum žadėjo man kuo geriausią klotį. 

Po žilpinamo žybsnio visai virš mūsų galvų sugriaudęs dundesys man 
užtrenkė ausis. Dionisijas šiurkščiai nustūmė mane pro angą į apatinį denį, 
kur visa daužėsi, buvo girdėti dūžtančių ąsočių barškesys ir vandens pliuš- 
kenimas. Nusigrabinėjau iki Arsinojos kambarėlio. Išskėtusi rankas, ji gulė- 
jo ant pilvo mėgindama laikytis sienų, iš nosies tekėjo kraujas. 

Užčiuopusi tamsoje mano ranką, ji iškart pratrūko verkti ir žiaukčioda- 
ma apkaltino mane: 

- Ar čia tu, Turmsai? Argi vertėjo vien iš tėvystės džiaugsmo tokią šiur- 
pią audrą sukelti? Pamėginęs tikrai galėjai mus kitaip išgelbėti. Non, kad 
laivas mane užmuštų. 

Glėbiau ją savo kūnu saugodamas, kol, nuo vienos kambario sienos prie 
kitos ridinėjamas, buvau mėlynai sumuštas, apdaužytas ir mano viduriai 
persivertė. Bet likom po audros gyvi, o saulei tekant jūra nušvito, audra 
nurimo ir, kaip norėjo Dionisijas, gūsingai papūtė palankus vėjas. Ištempę 
burę lėkėme rungdamiesi su didžiulėmis bangomis į vakarus ir mūsų lai- 
vas skrodė vandenį šokčiodamas ir prunkščiodamas lyg arklys. Vyrai ėmė 
juoktis, šūkalioti. Dionisijas liepė padalyti visiems po taurę neatmiešto vy- 
no, paaukojo nuo laivo pirmagalio šiek tiek vyno ir Poseidonui, nors, dau- 
gumos manymu, bergždžiai. 

Jūros stebėtojai sušuko matą tolumoje burę. Akyliausias vyras užsiropštė 
į stiebo viršūnę ir džiugjiai riktelėjęs pasakė, jog tai juostuota mūsų penkias- 
dešimtirklio burė. Iki pusiaudienio paviję laivą pamatėme, kad jis nėra la- 
bai nuniokotas. 

Sukilęs vėjas iš tikrųjų buvo rytys, nors manau, kad ne mano dėka jis 
atlėkė. Dangus švytėjo giedriu, o žvarbus vėjas dvi dienas didžiausiu grei- 
čiu lakino į vakarus abu mūsų laivus, kol trečią dieną atsidūrėme netoli 
žemės ir tarytum debesis danguje išvydome mėlynus kalnų pavidalus. Dio- 
nisijas tarė: 

- Tai viena iš dviejų didžiųjų salų, kuriose mūsų seneliai mėgino įkurti 
nausėdiją. Jas skiria sąsiauris. Jei mus lydės sėkmė, prasibrausime juo į atvi- 
rą jūrą ir šiaurinėje jos pakrantėje susirasime Masiliją. 

Kiek išdrįso, jis pasuko laivų pirmagalius į šiaurės vakarus - laikydama- 
sis kranto ketino plaukti šiaurės link, tačiau vėjas pamažu stūmė mus pa- 
rūdų lydymo iškasų tumulais virstančius dūmus. Artėjant prie žemės vėjas 
ėmė gūsiuoti ir vyrams vėl teko griebtis irklų. Nespėję susigaudyti atsidū- 
rėme salų labirintuose, išvydome aplinkui į povandenines uolas dūžtančias 
bangas, o mūsų laivą pagavo sukioti jūros srovės. 

Dionisijas pasiuntė žemą penkiasdešimtirklį išžvalgyti kelio ir pats nuo 
pirmagalio bei šonų žvalgėsi. Jis vis ieškojo vietos išsilaipinti, nes negalėjo- 

me pernakt tuose pavojinguose vandenyse plūduriuoti, be to, turėjome nu- 
tempti laivus į sausumą ir atitaisyti audros padarytus nuostolius. 

Sukdamas pro uolynus penkiasdešimtirklis užklupo žvejų valtį, iki pu- 
sės priverstų žuvų, tinklų ir žeberklų. Paėmėme iš jos tris rudai nudegu- 
sius juodaakius sardus į nelaisvę, kad parodytų mums kelią. Jie nekalbėjo 
jokia mums suprantama kalba ir labai gąsčiojosi, bet Dionisijo lyngalis 
buvo puikus kalbų mokytojas. Dionisijas išsiaiškino, jog, norėdami pa- 
kliūti į sąsiaurį tarp didžiųjų salų, turime kaip įmanydami lenktis klaidžių 
salelių. Kiek Dionisijas iš jų aiškinimų sugaudė, sąsiauris yra nepavojin- 
gas ir neapmatomai platus. 

Jų žeberklai buvo geležiniais ašmenimis. Iš to supratome juos esant et- 
ruskų valdiniais ar bent prekiaujant su etruskais. Norėdamas juos pamalo- 
ninti, Dionisijas įsakė penkiasdešimtirkliui tempti valtį ir neleido vyrams jų 
žeberklų laužyti bei sumokėjo jiems už žuvis porą Krinipo atspauduotų 
Himeros sidabrinių. 

Jie domiai pavartė pinigus delnuose ir, išvedę mus į plačius vandenis, 
parodė skurdžią salą - ant jos slėnaus kranto galėjome nakčiai sutempti 
laivus. Nuo krūmingos kalvos išvydome tolumoje niūksant plačią žemę ir 
Dionisijas uždraudė mums kaisti puodus. Beliko žuvį pasisūdyti ir valgyti 
žalią. Tačiau buvome tokie išbadėję ir taip nepaprastai išsiilgę šviežienos, 
kad net žalia žuvis su visais kaulais lengvai slydo gerkle. 

Sugulėm ir kietai įmigom. Akmenuotas pakrantės smėlis ir kvapi žolė po 
kietų laivo lentų mums buvo minkštesni už vilnonį čiužinį, nors mingant 
atrodė, kad visa sala po mumis sūpuojasi, o daugumai, per daug žalios 
žuvies prisivalgius, susuko pilvus. Arsinoja miegojo man ant krūtinės, 
nosį po pažastim įkišus. Tačiau Dorėjo iš pirmagalio kambarėlio išlais- 
vinti dar negalėjome, nes audros apdaužytas jis nenurimo ir sunkiai pra- 
plėšęs akis patikino, jog vos atrišime, jis kad ir plikomis rankomis nuga- 
luos Dionisiją. 

Brėkštant pabudome sustirę iš šalčio. Pirmiausia pamatėme, kad sar- 
dai su valtimi, tinklais bei žeberklais dingę. Dionisijas puolė lyngaliu 
šnioryti sargybinius, bet tie greitai apsigynė sakydami, kad Dionisijas 
įsakęs jiems tik laivų ir mūsų saugumo žiūrėti. Apie sardus jis nieko 
nesakęs, o anie po pusiaunakčio mostelėję į savo valtį bei žeberklus ir 
ženklais parodę iškeliaują pagauti mums šviežios žuvies. Dar parodę 
abu sidabrinius pinigus, išreikšdami norą užsidirbti tokių daugiau, to- 
dėl sargybiniams nė į galvą nešovę juos sulaikyti. Dionisijas įniršęs ba- 
rėsi, kad tokie kvaili vyrai negalį būti kilę iš Fokajos - tikriausiai koks 

nors klajojantis abderietis* buvo įsėlinęs į jų motinų lovas ir iš jo jie pa- 
veldėję minkštas galvas. 

Mus persmelkė bloga nuojauta, ir Dionisijas suskubo tempti laivus į 
vandenį, nors tikėjomės jį liksiant krante visą dieną kamšyti laivų ir tik 
sutemus veršiantis pro Sardų sąsiaurį. Pradėjom bambėti, o jis pasakė, 
kad net jo jūrininkystės išmanumas nepadės nakties tamsoj uolotais van- 
denimis be laivavedžių mus pro nepažįstamą sąsiaurį praplukdyti. Be to, 
sardai tikriausiai jau bus spėję pranešti apie pavojų pakrantės etruskams 
ir tas pats rytų vėjas, kuris taip lengvai ir greitai atnešė mus į Sardiniją, 
lygiai greitai mums pavymui genąs etruskų karo laivus. Juk per audrą jie 
negalį prieš vėją irtis savo krantų link. Todėl greitis esąs vienintelis mūsų 
išsigelbėjimas. Jei reikėsią, turėsime, išsiveržę iš sąsiaurio, ginklu prasi- 
skinti kelią Masilijon. Dionisijas vėl paragino mus pasikliauti jo sėkme, 
kuri ligi šiol neapleido. 

Tačiau nuo tol visa buvo tarytum užkeikta: nepažįstamos pakrantės po- 
tvyniai ir atoslūgiai buvo tokie apgaulingi, kad mūsų laivai, rodės, užstrigo 
krante. Gerokai paplušėjome ir viską išmėginome stumdami trieros pas- 
kuigalį nuo kranto. Diduma įtarinėjo sardus tyčiomis mums užkeiktą salą 
parodžius, kad pražūtume, bet Dionisijas tikino audrą pernelyg pakėlus 
pakrantės vandenį, todėl jis nuslūgęs tik vėjui nurimus - taigi prigimtinė 
atoslūgių tvarka susipainiojusi. Jis kaltino save - esą turėjęs apie tai pagal- 
voti, ir graudžiai sudejavęs, kad jam jūrininko gabumo ne visada pakanka, 
paklausė, kam iš tikrųjų jis laikąs vairininkus, jei šie visai neprotaują. 

Saulė jau buvo aukštai, kai pagaliau atsidūrėme vandenyje. Sąsiaurio 
vandenys ėmė mus nešti ir spausti prie kranto, rytuose išvydome daugybę 
didžiulių burių, o netrukus ir raudonai juodai nudažytus karo laivus, kurie 
grėsliai artėjo į mus. Penkiasdešimtirklio vyrai nerimastingai šūkčiodami 
saikdino Dionisiją, kad kilus kautynėms jų nelaimėje nepaliktų - kaip be 
gailesčio palikęs aną penkiasdešimtirklį audroje skęsti. 

Toldamas Dionisijas savo ruožtu jiems subliuvo: 

— Nešvari sąžinė nerimsta! Patys tariatės kilus kautynėms greičiau už 
trierą paspruksią. Bet patikėkite manimi, vieni niekados nerasite Masilijos. 
Mes draugėj stiprūs. Jei atsiskirsite, tirėnams bus lengva mūsų laivus po 
vieną sutriuškinti. 

Dangus tviskėjo mėliu, tačiau tądien net jis mums rodėsi bloga lemian- 
tis, dar blogesnės lemties rodėsi žemė, kurios šešėlin mus nešė vanduo. 
Vėjas sustiprėjo ir pasisuko į šiaurę spausdamas mus prie kranto, todėl ky- 
šulį vargiai apsukome. Pamanėme sąsiaurį jau įveikę. Bet pakrantėje už 
kyšulio išvydome uostą su laivais, ant kalno - miestą ir kūginius akmens 


* Apdero miesto gyventojai antikoje laikyti kvailiais ir atsilikėliais; abderietis buvo 
mulkio ir provincialo sinonimas. 

bokštus. Žvejų sukelti sargybos laivai tykojo pasaloje už kyšulio ir mušda- 
mi varinius būgnus puolė irtis į mus. Ir iš šiaurės, nuo mėlynuojančios di- 
džiosios žemės pietinės iškyšos, pavėjui artėjo laivai, nors jūros tolyje dar 
atrodė lyg juodos dėmės. Manėm, mums galas. 

Tačiau iškilus pavojui Dionisijas vėl parodė, ką geba: atlošė didžiulę jau- 
čio galvą, suriko karo šūksmą ir padrąsino vyrus sakydamas: 

- Jau ištisą žmonių kartą šias salas engia etruskai ir sąsiaurio sargybos 
laivai tikriausiai nepripratę kautis — tik rinkti mokesčius ir plaukiojimų lei- 
dimus tikrinti. Nušluokime juos nuo jūros paviršiaus, atkeršydami ir už 
savo senolių kaulus, šioje pakrantėje boluojančius. 

Drąsindamiesi jo vyrai mušė skydus, irklininkai ėmė irti dveja sparčiau 
ir šnarpuojančiais plaučiais traukė Fokajos karo dainas. Drąsiai pasukome į 
sargybos laivus, kurie tarėsi mus užklupę. Bet juos užklupome mes: triera 
daužikliu prapyškino ir užgulusi nuskandino pirmąjį laivą, o narsiai leidę- 
sis į kovą penkiasdešimtirklis, kad turėtų kur apsisukti ir pulti, privertė kitą 
laivą trauktis ir nusiirti tolyn. 

Išgirdęs savo gentainių siaubo stūgsmą ir matydamas, kaip didžiulė trie- 
ra jau skandina antro laivo griaučius, trečiojo vadas ėmė dvejoti. Dvejoji- 
mas buvo lemtingas, nes Ladės mūšyje pasižymėjęs penkiasdešimtirklis be 
vargo nuskabė jo priešvėjinius irklus, laivas tapo nevaldomas, atsuko mums 
šoną ir mes jį smagiai pramušėme. Iškart nusigręžėme nuo to laužo ir pasi- 
sukome į ketvirtąjį sargybos laivą. Laivo vadas buvo etruskas — šitai matė- 
me iš jo šalmo ir skydo. Tikriausiai jis gerbė savo gentainių jūros papročius, 
bet, išvydęs per vandenį atšniokščiantį trieros pirmagalį ir tris eiles irklų 
taip plakant vandenį, kad jūra ošė it krioklys, pamanė, jog kvaila tęsti kovą. 
Jis pasitraukė mums iš kelio įsakydamas, kiek irklai kabina, irti laivą šalin. 

Ant laivų nuolaužų jūroje pliuškenosi daugybė žmonių, tarp jų du sun- 
kiaginkliai, peiliais mėginantys nusipjauti šarvų diržus. Pora vyrų, norėda- 
mi juos nudėti, sviedė nuo denio ietis, o apatinės eilės irklininkai liovėsi 
irkluoti, ketindami plaukiojančius nuskandinti irklais. Dionisijas keikdama- 
sis uždraudė bereik svaidyti ietis ir įsakė užkelti ant denio mūsų irkluose 
įstrigusį sunkiaginklį. Skęsdamas jis taip trūktelėjo nuo galvos šalmą, kad 
perdrėksta kakta pasruvo krauju. Ant jo šarvų dantis šiepianti Gorgonė ir 
sidabrinės žastų apyrankės rodė, jog jis nėra prastakilmis. 

Į uostą sprunkančių sargybos laivų nepersekiojome, o toliau yrėmės pa- 
krante, stengdamiesi pabėgti nuo raudonai juodų laivų, kurie vijosi mus nuo 
sąsiaurio. Ruošdamiesi kovai, jie suskleidė bures. Iš šiaurės, sustiprėjusio šiau- 
rinio vėjo nešami, išsipūtusiom burėm mums kelio užkirsti skubėjo šiaurinės 
salos pakrantės sargybos laivai. Iš tolo apsukome uostą, pakrantėse ir ant 
stogų pamatėme daugybę žmonių, o vėjas negailestingai spaudė mus prie 
kranto, nors jau vadavomės iš sūkuringų sąsiaurio vandenų. 

Nusiraminęs po mirtinos kankynės, tas irklu iš jūros išžvejotas vyras pa- 
sirodė esąs garbingas etruskas. Jis buvo ne karys - viso labo pilvotas vyras. 

Jo akys po kruvina kakta atrodė daug mačiusios, kai jis, ant denio išvėmęs 
prisirytą vandenį, atidžiai mus apžiūrinėjo. Paaiškėjo, jog jis moka graikiš- 
kai. Įspėdamas jis parodė Gorgonės galvą ant šarvų, pasisakė esąs Larsas 
Tularas ir pareikalavo, kad nukreiptume pirmagalius į uostą bei pasiduotu- 
me jo krašto teismui. Antraip tapsime iš rytų atplaukiančio laivo grobiu 
arba mūsų laivai suduš į apgaulingus Sardinijos pakrantės uolynus. 

Dionisijo vyrai tik juokėsi ir šaipėsi jį stumdydami ir reikalaudami nusi- 
mauti nuo žastų apyrankes. Tačiau Dionisijas uždraudė jiems erzinti tokį 
garbingą vyrą ir tarė: 

— Aišku, kad esi kilmingas. Todėl liepsiu nužudyti tave kalaviju ir ūmai, 
nors pats vargu ar būtum mums padovanojęs tokią gailestingą mirtį, jeigu 
tau į nagus būtume pakliuvę. Žinoma, galėčiau dovanoti tau gyvybę ir pa- 
leisti tave į sausumą, jei mus iš čia išvestum. 

Etruskas atsakė: 

— Turėjau patikėti vakare išvydęs susigaužusį ežį, o saulėteky juodų mu- 
sių įkandimų pabudintas. Bet nepatikėjau. Kartą į laivą įlipęs, verčiau bū- 
čiau su juo nuskendęs. Tačiau tokį amžių nugyvenusiam ir prie gyvenimo 
malonumų pripratusiam vyrui staiga mirti sunku. Todėl sugriebiau jūsų 
ištiestą irklą, nespėjęs pagalvoti, ką darau. 

Dionisijas viena akimi stebėjo pridurmui putojančius laivų pirmagalius bei 
skydus, kuriuos karo laivai kaip ženklą vienas kitam rodė. Jis riktelėjo takto 
mušėjams padidinti greitį, nors irklininkai jau traukė irklus traškančiais kau- 
lais ir dantis iššiepę. Takto mušėjas suriko, kad irklininkai neturės kada oro į 
plaučius trūktelėti, bet Dionisijas liepė j jam užsičiaupti ir greitinti taktą. Šitaip 
atitrūkome - mus persekiojantys laivai yrėsi ramiai ir laikėsi vienas kito, nes 
rengėsi mus supti, 0 jų greitį lėmė lėčiausiasis. Tačiau mūsų irklininkai neil- 
gai tvėrė tokį taktą, kai vos spėjo kvapstytis. Net penkiasdešimtirklis sunkiai 
spėjo su mumis ir Dionisijas garsiai pašlovino laivo, pasistatydinto Himeroje 
taip greitai ir šitokio tinkamo jūrai, tobulumą. 

Paskui jis atsiprašė etrusko už nedėmesingumą ir pasakė: 

— Tikrai nenorėjau tavęs įžeisti. Kaip supranti, turiu rūpintis savo laivu, 
bet užmušiu tave kaip galėdamas greičiau — tikrai nenoriu tavęs erzinti, 
liūdną reikalą vilkindamas. 

Išsigandęs mirties, tas garbingas vyras suprakaitavo - Gorgonės atvaiz- 
das ant krūtinės jo jau nebeguodė. Pats savo baimės gėdydamasis, jis net 
atsiprašė ir paaiškino: 

- Iš tikrųjų nesu nei jūrininkas, nei karys - tik skaičiuoti mokąs kasyklų 
prižiūrėtojas ir uosto vyresnysis. Gebu išmokyti vergus kalnakasiais ir nuo 
žemės paviršiaus aptikti rūdos gyslas kalnų gelmėse. Visai bereik lipau į 
laivą. Jus sunaikindamas norėjau garbę užsipelnyti, nors karo laive neturė- 
jau ką veikti. 

Kaire ranka jis užsidengė akis, dešiniąją pakėlė ir sava kalba sukalbėjo 
maldą. Susitvardęs liūdnai šyptelėjo mums ir tarė: 

— Jau matau užmaršties vartus ir kūjininkus abipus jų. Prie tų vartų ma- 
ža reiškia, garbinga ar gėdinga buvo mirtis. Tiesa, labai norėjau savo kūnui 
amžiną būstą įruošti. Bet jūra — platus kapas, o aš - Larsas Tularas. 

Jam taip ramiai rengiantis mirčiai niekas jau nebenorėjo jo erzinti. Mus 
tramdė ir įkandin plaukiantys putoti juodai raudonų karo laivų pirmaga- 
liai. Guviai į jį žvilgčiodamas Dionisijas pamėgino pirštu kalavijo ašmenis ir 
glostinėdamasis barzdą paklausė: 

— Be abejonės, esi narsus, bet ką manai apie mano siūlymą padėti mums 
pasprukti? Prisidėk prie mūsų ir plauk kartu į Masiliją, jei tari saviškių aky- 
se šlovės neteksiąs. 

Papurtęs galvą jis atsisakė: 

— Ne, ne, netikiu jus galėsiant pasprukti, be to, maža nutuokiu apie jūri- 
ninkystę. Verčiau pasirinksiu trumpesnį kelią anapus. Tiesą sakant, man 
jau pakyrėjo šitas dusulingas, prakaituojantis kūnas. 

Mudu su Mikonu ir net Dionisijo vairininkus jo nuoširdumas sujaudino 
ir visi vienu balsu tarėme, kad bergždžia tokį garbingą vyrą žudyti. Bet 
Dionisijas, matydamas mus supančius karo laivus, nuožmiai nusišypsojo ir 
atsakė: 

- Jūs, kvailiai, nesuprantate, ką kalbate. Jo žodžiai visa pasako. Turime 
deramą auką jūros dievams. Galbūt patys dievai jį mūsų irkluose įstrigdi- 
no, idant jį paaukoję išsigelbėtume. Nieko kita nesugalvoju. 

Kalbėdamas jis užmetė akį į dangų, į vandenį, į pakrantės kalnus. Ban- 
gos pliuškeno į mūsų laivo šoną, sūkuriavo gūsingas vėjas ir toli šiaurėje 
sukilo juodi debesys. Iškišęs galvą per denio angą takto mušėjas dar kartą 
sušuko, jog; irklininkai tokio greičio ilgiau netvers. Dionisijas riktelėjo jam 
tvardytis ir sumaurojo penkiasdešimtirkliui pakelti stiebą bei pasiruošti bu- 
rę. Netrukus jis įsakė pakelti mūsų laivo stiebą ir ištempti burę, nors dėl to 
greitis sumažėjo. Jis įsakinėjo nirčiai, bet mums visai ramiai tarė: 

— Iškėlę stiebą ir ištermpę burę nieko neprarasime. Jei teks susikauti, tegul 
nulūžta stiebas ir tenuvirsta per kraštą. 

Jis įsakė Larsui Tularui nusiimti šarvus ir kario reikmenis, nusimauti nuo 
žastų apyrankes ir žiedus nuo nykščių, liepė atnešti miltų bei druskos ir 
savomis rankomis uždėjo jam ant galvos suvytusį aukos vainiką. Nuogas 
storulis su vainiku ant galvos prakaitavo, tačiau virpančiom lūpom šypso- 
damas tikino: 

— Nebijau. Tik mano vergiškas kūnas bijo. 
ir sudėjęs delnus paklausė: 

— Ar tiki grįžimu, Larsai Tularai, ar esi įsišventinęs? 

Larsas Tularas iškėlė galvą ir niekinamai į jį žemyn pažvelgęs atsakė: 

- Jau girdžiu audros griausmą ir tavo balsas man tėra tolimas paukščio 
čiepsėjimas. Esu Larsas. Manęs nereikia nei prausti, nei įšventinti. Pažini- 
mą jau gimdamas savyje turėjau. 

Mikonas pavydžiai pakraipė galvą, ketindamas jį daugiau paklausinėti 
apie pažinimą. Bet Dionisijas ėmė nekantrauti, nusivedė Larsą Tularą į lai- 
vo paskuigalį, sugriebė už plaukų ir perrėžė aukojimo peiliu jam gerklę 
nuo ausies iki ausies, liedamas kraują į putotą mūsų laivo pėdsaką. Kartu 
jis pašaukė jūros ir dangaus dievus ir paskyrė jiems savo auką. Kraujui 
čiurkšlėmis į vandenį trykštant, jis šūktelėjo vyrams pakelti burę. Stiprėjan- 
tis šiaurės vėjas ją išpūtė ir mūsų laivas staiga ėmė taip greitai plaukti, kad 
šnarpuojantys irklininkai turėjo nebereikalingus irklus įsitraukti vidun. 

Dangus niuro. Kai kraujo sumažo ir Larso Tularo kūnas nustojo trūkčio- 
ti, Dionisijas pirštu įspraudė jam į gerklę pinigą ir nustūmė į vandenį. Jis 
dingo iš akių tarytum gilversmės prarytas. Tik suvytęs aukojimo vainikas 
liko sūpuotis ant bangų. Tuomet lynuose sušvilpė audringas šiaurės vėjas, 
pokštelėjo burė. 

Nuo persekiojančių laivų gerokai nutolome, nes, ketindami pulti, jie visi 
iki vieno irklavo. Tik dabar, stipraus vėjo daužomi vienas į kitą, jie puolė 
statyti stiebų ir kelti burių. Tačiau nė vienas mūsiškis iš džiaugsmo nešaukė 
ir Dionisijas savo auka nesididžiavo. Jis su vairininkais akylai stebėjo kelią. 
Burininkai iš visų jėgų laikė lynus, o ant suolelių švokštuojantys irklininkai 
spjaudė krauju, kai kurie vaitojo, kad plyš raumenys. 

Niauri auka niekam nepatiko, nors vėliau visi tvirtino ją buvus būtiną, 
sakydami, kad Dionisijui nieko daugiau nebelikę. Nelyg nebyliai susitarę 
pamėginome ją užmiršti ir, man atrodo, nė vienas iš gyvų likusių niekada 
nepanūdo pašaliečiams apie ją papasakoti ar pasigirti. 

Ir aš daugiau nebenoriu pasakoti apie šiurpų mūsų plaukiojimą ir kan- 
čias jūroje, nes, palyginti su jomis, visa, kas buvo nutikę anksčiau, tebuvo 
juokai. Jau nebemaniau, kad gyvi išlikom vien dėl Dionisijo jūrininkystės 
išmanumo. Po viso siaubo mane perėmė tikrumas, jog galingesnės už Dio- 
nisiją jėgos su mumis žaidė ir mūsų laivą pagal savo norą valdė. 

Stebuklingai išsilenkėme Sardinijos pakrantės uolų, kurių link šiaurės vė- 
jas mus stūmė taip negailestingai, kad etruskų karo laivai nedrįso sekti pa- 
vymui. Užslinkus tamsai nutolome nuo žemės ir atsidūrėme atviroje jūro- 
je. Stiprėjanti audra laive mėtė visa, kas nebuvo pritvirtinta, ir daugybė 
sužeistųjų tąnakt ir kitądien išleido paskutinį kvapą, taigi jūros kelią mirti- 
mi nužymėjome. Po tos nakties daugiau niekada nebematėme penkiasde- 
šimtirklio ir niekas apie jį ar jo įgulą negirdėjo. 

Visąlaik pūtė toks stiprus vėjas, kad, norėdami išsilaikyti paviršiuje, turėjo- 
me klusniai čiuožti pavėjui. Stipriausiai ir aršiausiai audrai nurimus, be palio- 
vos pūtė šiaurys, todėl nuogąstavome ne Masilijoje, Afrikos pakrantėje atsi- 
dursią. Paskui vėjas pasisuko į vakarus, tačiau tebeplūduriavome atviroje jū- 
roje, prie jokios žemės nepriartėdami. Nuo alkio ir troškulio išsekę vyrai samstė 
vandenį, kad laivas nenuskęstų, suplyšusios mūsų burės menkai didino grei- 
tų, o Dionisijas naktimis bergždžiai stebeilijo į žvaigždes ir mėnulį, bergždžiai 
ragavo jūros vandenį, bergždžiai svambalu gylį matavo. 

Mėnulis pilnėjo, vieną vakarą vėjas pagaliau nuščiuvo ir palikome svy- 
ruliuoti atviroje jūroje tarytum vandens prisisunkęs šlamštas. Laivui palio- 
vus braškėti ūmai stojusi tyla rodėsi baugesnė už bangų dundesį į žiojėjan- 
čias šonų sandūras. Sūraus vandens purslų apžilpinti, žaizdoti, apsibrozdi- 
nę išvirtuliavome ant denio ir Dionisijas šaižiu balsu įsakė išdalyti sūraus 
vandens sugadintus maisto likučius ir per lietų surinktą gėlą vandenį. Išba- 
dėję apsvaigome nuo maisto ir vandens ir pradėjome kalbėti nesąmones. 
Net Arsinoja išsitraukė savo bronzinį veidrodį, išsidažė lūpas bei skruostus, 
kad galėtų linkstančiais keliais ant denio iškryvuliuoti. 

Dionisijas stebėjosi ir žavėjosi neįtikėtina jos sunykusio kūno ištverme, 
nes kokia silpnesnė moteris tikriausiai seniai būtų nuo jūros negalių kvapą 
išleidusi. Ir jos katė atsėlino — susitaršiusi, šnypšdama ir išrietusi nugarą 
ėmė šokinėti aplūžinėjusiais trieros kraštais, todėl ją išvydę vyrai sušuko, 
jog tai išties šventas gyvūnas, jei liko gyvas. Katės pasirodymą ant denio 
laikiau geru ženklu. 

Naktų mus nusinešė jūros srovės ir stebėtojai patikino užuodžią žemę. 
Aušrojant priartėjome prie žemės ir palyginti arti pamatėme kuproto kalno 
apribus. Dionisijas iš nuostabos šūktelėjo ir tarė: 

— Prisiekiu visais jūros dievais, nė vieno neužmiršdamas - žinau ir pažįstu 
tą kalną, - dėl jo apribų negaliu klysti, nes tiek kartų jį apsakinėjant girdėjau. 
Dievai turės gardaus juoko! Atsiradome beveik ten, iš kur iškeliavome. Tas 
kalnas - Sicilijos pakrantės kalnas, pakrantė - šiaurinė Eriko žemės pakrantė, 
o už kalno dunkso Panormo uostas ir miestas. - Dar jis pridūrė: - Dabar 
tikiu, kad dievai neketino mūsų į Masiliją plukdyti. Tą mintį jie įkalė man į 
galvą, nes esu kietakaktis. Tegaliu padejuoti, kad tuo pačiu vargu dievai ga- 
lėjo mus į Masiliją leisti. Bet jie sumanesni už mane jūrininkai - visu išmo- 
ningumu nebūčiau nuovokiau nuplaukęs. Taigi jei tokia dievų valia - tegul 
Dorėjas ima vadystę į savo rankas. Aš jos atsisakau. 

Jis pasiuntė savo vyrus į pirmagalio kambarėlį pažiūrėti, ar Dorėjas tebė- 
ra gyvas, ir jeigu gyvas, jį atrišti. Tiesą sakant, mudu su Mikonu jau seniai 
buvome nukapoję virves, nes Dorėjo būklė buvo tokia apgailėtina, kad jis 
net dantimis griežti nepajėgė. 

Dorėjo laukdamas Dionisijas stengėsi tvardytis, mosavo lyngaliu ir siun- 
tė visus pajėgius vyrus prie irklų - kad apsukę didžiulį kuprotą kalną išsi- 
laipintume Panormo uoste. 

- Kas mums belieka, — tarė jis. - Neturime maisto, neturime vandens, ir 
laivas po kojomis 

Sunkiai pliuškeno bejėgiškai traukiami irklai. Dorėjui užgaišus, nuvar- 
gęs Dionisijas pasitrynė delnus ir liepė vyrams kaip ženklą iškelti pirmaga- 
lyje Larso Tularo šarvus su Gorgonės veidu, idant Panormo gyventojai, 
uoste mus pamatę, susimąstytų. 

Paskui iš po denio kyštelėjo susišiaušusi Dorėjo galva. Jo plaukai nuo 
sūraus vandens buvo pastirę, barzda sulipusi, veidas surukęs. Tarytum per 


203 


mėnesį dešimčia metų pasenęs, jis markstėsi apžilpęs it šikšnosparnis dienos 
šviesoj. Tačiau jį pamatę nė vienas neprajukome. Jis pats užlipo į denį ir, 
išstumdęs į šalis mėginusius pagelbėti, išsitiesė visu ūgiu. Paskui giliai įkvėpė 
ir taip ilgai tylėjo, kad baimė ir nerimas perėmė visą laivą. Šiek tiek apsipra- 
tęs su dienos šviesa, jis nužvelgė mus negyvomis akimis — vieną po kito - ir 
pagaliau atpažino Dionisiją. Tuomet grikštelėjo dantimis ir įsakmiai suveble- 
no - tarytum kalbą užmiršęs - atnešti jo kalaviją ir skydą. 

Visi klausiamai sužiuro į Dionisiją, bet tas tik gūžtelėjo pečiais, todėl at- 
nešiau kalaviją, atkišau jam ir prisipažinau, kad gelbėdamiesi iš jūros nelai- 
mės kartu su kitkuo kaip auką jūros dievams išmetėme į vandenį jo suga- 
dintą skydą. Jis net nesupyko, tik linktelėjo ir vos girdimai pasakė gerai 
suprantąs, kad tokia garbinga auka išgelbėjusi laivą. 

— Taigi dėkokite mano skydui už išgelbėtas gyvybes, pasigailėtini Foka- 
jos vyrai, - tęsė jis. —- Ir pats būčiau pašventęs jį jūros deivei Tetidei, kuri 
man prielanki. Kai tarėte mane tysant laivo pirmagalio kambarėlyje, aš pa- 
tyriau keistų dalykų. Bet apie tai nekalbėsiu. 

Kai jis pasisuko į Dionisiją ir pasičiupinėjo kalavijo ašmenis, jo akys bu- 
vo nupilkusios kaip druska. 

— Turėčiau tave nudėti, Dionisijau! - užriko. - Norėčiau tai padaryti, bet 
atlyžtu pagaliau matydamas tavo kvailą galvą klusniai prieš mane nulin- 
kus. Mielai prisipažįstu, kad Ladės mūšyje patirtas irklo smūgis retkarčiais 
mane kankindavo. 

Jis prapliupo juoku, niūktelėjo alkūne Dionisijui į šoną ir patvirtino: 

— Tai buvo irklo smūgis — ne kalavijo. Tikrai nesuprantu, kodėl laikiau 
gėda prisipažinti, jog tai buvo irklo smūgis. Tik jūros platybėse kaip lygus 
su deive Tetide susitikęs supratau, kad man apskritai negali nieko gėdinga 
nutikti, viskas, kas man nutinka, yra savaip dieviška. Taigi mane surišęs ir 
man ant sprando savo bjaurią koją uždėjęs, visai manęs nepažeminai. At- 
virkščiai, buvai tik įrankis, padėjęs man aiškiai savo dievišką kilmę suvokti. 
Pati Tetidė buvo paskyrusi mūsų susitikimo valandėlę ir vietą per akinamą 
jūros audrą, idant pavydūs žvilgsniai mūsų pokalbio netrikdytų. Padarei, 
kaip ji geidavo. Todėl verčiau padėkosiu tau už paslaugą, Dionisijau, nei 
bergždžiai tave žudysiu. 

Staiga jis treptelėjo koja į denį, atstatė krūtinę ir sušuko: 

— Ką čia bergždžiai pliaukšti! Jeigu netiki, tai gal patikėsi pamatęs deivę, 
savo baltom rankom saugiai mus į Eriko žemės pakrantę nešančią. Už gin- 
klų, vyrai! Lipkim į krantą ir laikydamiesi tikslo užkariaukime Panormo 
miestą. Susiskaičiuokite! 

Mikonas pamanė jį po pirmagalio kambarėlyje patirtų sukrėtimų prara- 
dus protą, bet nelauktai jo žodžiai paveikė. Jo negyvos ir pilkšvos kaip druska 
akys, - pagalvojau, - tarytum pražūtingos karo dievo akys, ir visi ligi vieno 
vyrai be dvejonių jam pakluso - rungčiomis puolė prie ginklų ir skydų, 
iečių ir lankų. Irklų taktas taip pat padažnėjo - rodės, po Dorėjo žodžių 

viršum laivo pūstelėjo karštas vėjas, todėl net Dionisijas pasidavė jo valiai — 
nieko kita jam neliko. 

Susiskaičiavę pamatėme, kad mūsų gyvi likę šimtas penkiasdešimt vyrų, 
Arsinoja ir jos katė. Iš Himeros į jūrą mūsų išplaukė trys šimtai. Apstulbę 
vyrai sušuko ir pavadino pranašišku ženklu, kad mūsų liko lygiai pusė. Bet 
Dorėjas įsakė jiems užčiaupti nelabus nasrus ir nepliaukšti apie dalykus, 
kurių neišmano. 

— Trys šimtai mūsų išplaukė, - sušuko jis, - trys šimtai tebėra ir visada 
bus trys šimtai, - nesvarbu, kiek kris negyvi. Bet jūs nežūsite, - nesibaimin- 
kit. Nuo šiol būsite Dorėjo trišimtinė, ir trys šimtai tebūnie mūsų kovos 
šūkis, nes ir po trijų šimtų metų apie mūsų kautynes sklis legendos. 

— Trys šimtai, trys šimtai! - šaukė vyrai mušdami į skydus kalavijais, kol 
Dionisijas piktai įsakė liautis bergždžiai barškėti. 

Alkio ir troškulio svaigulys trenkė mums į galvas ir, užmiršę patirtus 
vargus, puolėme į ekstazę. Nekantros pagauti daugumas bėginėjo pirmyn 
atgal laivo deniu, irklininkai užtraukę dainą paspartino irklų mostus. Van- 
duo kiauro mūsų laivo pirmagalyje kaip kadaise suputojo ir plaukiant pro 
kalno kuprą priešais vėrėsi Panormo uostas su keliais laivais bei valtimis, 
menko mūro siaučiamas miestas ir derli lyguma su laukais, miškais bei pa- 
sėliais. O už lygumos kilo skardingi ir įstabiai mėlyni Eriko žemės kalnai. 


ŠEŠTOJI KNYGA 
Dorėjas 

Netikėtas puolimas — pergalės motina. Man rodos, nė vienam Panormo 
kartaginiečiui nė į galvą nešovė, kad iš jūros į uostą vidur baltos dienos 
atsiiriąs laužas gali būti prieš mėnesį iš Himeros pasprukęs plėšikų laivas. 
Sargybinius suklaidino ir sidabrinė Gorgonės galva ant pirmagalio - jie pa- 
manė, jog tai etruskų pakrantės miesto laivas. Mat ant denio nekantriai 
bėgiodami vyrai raminamai kilnojo rankas ir šaukė bereikšmius pačių susi- 
galvotus žodžius. Todėl sargybiniai tik žiopsojo į mus apstulbę ir vario būg- 
nų nedundino. 

Ramiausiai nukorę kojas nuo apvalaus, prie kranto pritvirtinto krovini- 
nio laivo krašto, vyrai šūkčiojo persergėdami ir drausdami mums taip grei- 
tai irtis į pakrantę. Pamatę suskilinėjusius mūsų laivo šonus ir nudaužytus 
kraštus, jie prapliupo gerklingu juoku. Iš miesto į pakrantę ėmė bėgti su- 
smalsusi minia. 

Net mūsų daužikliui barkštelėjus į didelio krovininio laivo pirmagalį ir 
visu svoriu taip stumtelėjus laivą kranto link, kad šio stiebas triokštelėjo ir 
ant krašto sėdį vyrai aukštielninki suvirto ant denio, jie tebemanė, jog tai 
tik atsitiktinumas. Jų vadas bėgo mūsų link grasydamas kumščiais, šaukda- 
mas prakeiksmus ir reikalaudamas atlyginti žalą, nes nesilaikėme saugaus 
greičio. Bet Fokajos vyrai su ginklais įšoko į laivą, - pirmas Dorėjas, - išgul- 
dė visus po kojų pasipainiojusius ir per kits kitą puolė į krantą. Jie bėgo 
pargriaudami jų pasitikti skubančius žmones, korėsi atšlaitėn ir veržėsi pro 
vartus į miestą, sargybiniams nespėjus susigaudyti, kas iš tiesų atsitiko. 

Smogjiamajai grupei įveikus niekingo miesto pasipriešinimą ir išpjovus iš 
išgąsčio nustėrusius vyrus, Dionisijas su užnugario sauga užėmė pakrantėje 
stovinčius laivus tik lyngaliu pamosavęs. Pamatę, kas pirmame laive nutiko, 

prekybinių laivų įgulos nė nemėgino priešintis, tik iškėlę rankas meldė pasi- 
gailėti. Keletas mėgino bėgti, bet buvo sugrąžinti, Dionisijui įsakius juos ak- 
menimis užmėtyti. Tai buvo taikūs įvairių šalių jūrininkai —- ne kariai. 

Dionisijas atidarė didžiulę pakrantės pastoginę, kurioje Panormo gyven- 
tojai laikė krovėjus vergus, ir suvarė į ją iš laivų paimtuosius belaisvius. 
Maišus ir molio puodus nešioję vergai puolė ant kelių, sveikindami mus 
kaip išvaduotojus. Buvo ten ir keletas graikų. Dionisijas jiems įsakė paruoš- 
ti mums valgio. Jie su džiaugsmu užkūrė pakrantėje laužus ir papjovė ne- 
toliese pasigautų galvijų. Bet kol mėsa kepė, diduma mūsų kirminą ramino 
miltais su aliejumi. 


Panormą užėmėme taip ūmai ir sėkmingai, kad Fokajos vyrus pagavo 
nirtinga drąsa ir jie pažadėjo visada eiti paskui Dorėją. Aišku, vynas juos 
irgi drąsino, nes, išskerdę pajėgius kautis vyrus, jie prisigrobė mieste vy- 
no ir beregint apgirto, nors, prisimindami esą alkani, pylė į vyną daug 
vandens. 

Iš tikrųjų per visą uostą ir miestą vargu ar susidarė penkiasdešimties 
ginkluotų vyrų įgula. Prie ilgalaikės taikos pripratę Panormo gyventojai gin- 
klavimosi nelaikė būtinybe. Vyrai laivais buvo išplaukę į jūrą, mieste likę tik 
visokiausi amatininkai —- juos nebuvo sunku galabyti. Taigi lengva Dorėjo 
pergalė buvo ne stebuklas, nors Fokajos vyrai ją tarė stebuklu — mat nė 
vienas jų nebuvo net lengvai sužeistas. Todėl įkaušę jie ėmė manyti esą 
nesužeidžiami. Pavakare jie iš naujo susiskaičiavo ir sudarė tris šimtus - ir 
šitai palaikė stebuklu, nors nuo vyno visa dveja rodėsi. 

Fokajos vyrų garbei reikėtų pasakyti, kad, nuslopinę savo baimę, jie tai- 
kių miesto gyventojų beveik nekankino. Tiesa, jie vaikščiojo iš vieno namo 
į kitą, ieškodami geresnio grobio, bet jėga nieko neėmė - pirštu parodyda- 
vo, ko nori. Išvydę jūros nuėstus jų veidus, kruvinas rankas, gyventojai 
drebėdami mielai duodavo, ko tik jie panorėdavo. Jei kuris atžariai pasi- 
priešindavo, jūrininkai juokdamiesi keliaudavo į kitą namą. Taip jie džiau- 
gėsi savo pergale, valgiu, vynu bei savo, kaip Eriko žemės vietininkų, ateiti- 
mi, kurią Dorėjas jiems pažadėjo. 

Paskyręs sargybos pamainas Dorėjas įsikūrė ręstiniame miesto tarybos 
name, kuriame tik laiptai buvo akmeniniai. Brangenybių jame nebuvo - tik 
miesto įkūrimo pergamentas ir šventosios upės dievo nendrės. Apmaudo 
apimtas jis susikvietė miesto tarybą. Ilgais kartaginietiškais apsiaustais apsi- 
siautę, plaukus spalvotom juostelėm persirišę, kretantys senukai priesai- 
kaudami tikino, kad Panormas yra skurdus ir suvargęs miestas, atliekamas 
lėšas kaip mokesčius mokąs Segestai. Ruošdami puotas dievams, priiminė- 
dami valstybės svečius, kiekvienas jų į rūmus atsinešąs savo indus. 

Dorėjas niūromis paklausė, ar jie tik nemaną, kad jis, Heraklio palikuo- 
nis, nėra puotos vertas. Saižiais balsais pasitarę senukai sutartinai sušuko, 
kad jų žmonos bei tarnai jau pradėję ruošti Dorėjo garbei puotą, vergai 
šveičią retus sidabro indus. Tik kad puota būtų šauni, jiems reikia gyvybės 
bei nuosavybės apsaugos bei pažado, kad Dorėjo vyrai nelies moterų, ku- 
rios pačios to nenorės. 

Liūdnai nusišypsojęs Dorėjas pasakė: 

— Oi, senoliai, gal rūkas jums akis aptraukė, kad ligi šiol manęs neatpaži- 
note. Atpažinkit nors karštą vėją, su manimi lekiantį. Valdžią aš ne vien 
neginčytina paveldo teise ar savo vyrų ginklais paremiu. Sąjunga su jūros 
deive Tetide teikia mano karališkai valdžiai dievišką pašventinimą. Gal grai- 
kišku vardu jos nežinote, bet vienaip ar kitaip ją tikriausiai garbinate, nes 
jūros pakrantėse žvejyba ir prekyba verčiatės. 

Persigandę senukai užsidengė apsiaustų skvernais veidus ir paaiškino: 

—- Mes turime savo Baalą ir senąją Eriko deivę, o apie Kartaginos jūros 
dievus tik šnibždomis kalbėti tegalime. 

Purtydamas galvą Dorėjas patikino: 

— O aš kalbu atvirai. Esu amžinos santuokos saitais su jūros deive Tetide 
susisaistęs taip pat, kaip žemišku papročiu esu vedęs kilmingą Kartaginos 
įkūrėjų giminės moterį. Kadangi jūs neturite reikiamų žinių apie jūros die- 
vus, tai man turbūt neverta daugiau apie santuokinius sankirčius pasakoti. 

Panormo tarybos senoliai, parėję į namus, liepė paruošti gardžių valgių 
ir atsinešė į tarybos namą sidabrinių indų. Ir Dorėjas jų neplėšė, atvirkščiai — 
padovanojo jiems didelę šventą finikietišką sidabro taurę iš Dionisijo lobio, 
nors šis karštai priešinosi. 

Tačiau Dorėjas pasakė: 

— Gyvenimo esu skaudžiai pamokytas. Turbūt skaudžiausia pamoka — 
suvokimas, kad žmogaus širdis ten, kur jo lobiai. Aš pats dėl savo dieviškos 
kilmės niekada nebuvau žmogus įprasta žodžio reikšme, todėl man sunku 
šitai suprasti. Apie save galiu pasakyti, kad esu ten, kur mano kalavijas. 
Man nereikia tavo lobio, Dionisijau, bet turi pripažinti, kad tavo lobiai kartu 
su laivu jūros dugne ilsėtųsi, jei su jūros deive Tetide susijungdamas nebū- 
čiau jūsų išgelbėjęs. 

Dionisijas barningai atkirto: 

- Jau ganėtinai prisiklausiau apie Tetidę ir keliones po jūros dugną, tau 
surištam pirmagalio kambarėlyje gulint. Nepakęsiu, jei mano lobiu kaip 
savu naudosiesi. 

Dorėjas nesupyko, tik pagailiai nusišypsojęs tarė: 

— Rytoj rytą išžygiuojame Segestos link - man rodos, po jūros vargų 
niekas geriau nepažvalina kaip smagus žygis. Lobį turėsime pasiimti - lai- 
ve jo nepaliksi. Juk į uostą bet kada gali atplaukti Kartaginos karo laivai. 
Lobį gabensime šios derlingos lygumos asilais ir mulais, arkliais ir kitokiais 
darbiniais gyvuliais. Jau daviau įsakymą jų atvesti. Gyvulių varovai galės 
su mumis keliauti ir patys savo gyvuliais rūpintis, nes jūrininkai bijo arklių. 

Dabar jau Dionisijas sugriežė dantimis, bet turėjo pripažinti, kad Dorėjo 
sprendimas teisingas. Trierai nutempti ir visus sulūžimus sutaisyti prireiks 
ištisų savaičių. Per tą laiką mus gali užpulti finikiečių karo laivai. Belieka tik 
ryžtingai krašto gilumon skverbtis - juo greičiau, juo geriau. Jei gabens 10- 
bį, Fokajos vyrai nedvejodami stos sausumoje kautis - net žygio išsekinti. 

Susitvardęs Dionisijas atsakė: 

- Tebūnie, kaip nori. Rytoj rytą iškeliaujame Segestos link, kartu išsiga- 
bendami lobį. Mano širdis, be abejonės, ten, kur lobis. Bet savo trierą dar 
labiau myliu. Rodos, savo vaiką palieku Panormo uoste likimo valiai. 

Dorėjas užriko: 

— Vaikų tu tikriausiai esi palikęs kiekviename aplankytame uoste. Su- 
deginkim tavąjį ir kitus Panormo laivus, idant niekam nekiltų pagunda 
sprukti atgal. 


Vien nuo tokios minties Dionisijo veidas persikreipė ir jis visai prarado 
kantrybę. Taikydamas juodu pasakiau: 

— Ne kaip jūrų plėšikai užėmėme Panormą. Mūsų karo žygis politinis. 
Dorėjas užėmė Panormą kaip teisėtas Eriko karalius, nors tik Segestoje jį 
šuns karūna karūnuoti galėsime. Kartaginos taryba prekybinės naudos žiū- 
ri, todėl labiau mėgsta taiką nei karą. Visai dėl kitko jie mus kaip jūros 
plėšikus persekiojo. Dabar, man rodos, jie pirmiausia turės išsiaiškinti, kas 
Segestoje dedasi ir kuri pusė laimi. Kartaginos taryba niekada neskyrė Se- 
gestos karaliaus, tik kaskart paremdavo gyventojų išrinktąjį, norėdami su- 
trukdyti graikų įtaką Erike. 

Sudirgęs Dorėjas atsakė: 

— Iš tavo kalbos supratau tik tiek, kad teisingai nuvoki mus vykstant į 
Segestą šuns karūna manęs karūnuoti. Kur link tu suki? 

Pasiūliau: 

— Nutempkime trierą taisyti ir perduokime šį rūpestį Panormo tarybai. 
Tesaugo ją sidabrinis Gorgonės skydas. Finikiečių karo laivams atplaukus į 
uostą, taryba tetikina, jog; triera — naujojo Segestos karaliaus turtas. Patys 
Kartaginos laivų vadai nedrįs į Panormo ir Eriko žemės vidaus reikalus 
kištis. Jie, man rodos, turės plaukti Kartaginon patarimo klausti. Sitaip pasi- 
elgę bent jau nieko neprarasime. 

Dorėjas pasikasė galvą ir tarė: 

- Jūros reikalais tegul rūpinasi Dionisijas. Jeigu jis, Turmsai, su pasiūly- 
mu sutiks, nereikalausiu deginti laivų. Turbūt bergždžia deginti brangų 
daiktą, kurį teks iš naujo statyti. Man reikės laivų, kad Eriko naudos jūro- 
je Žiūrėtų. 

Dorėjas patikėjo Panormo reikalus senajai tarybai, pažadėdamas kada 
nors grįžti kaip Segestos karalius - bausti ar apdovanoti - kaip jam atrodys 
geriausia. 

Sutemo, danguje sušvito aptaki pilnatis, Fokajos vyrai klaidžiojo gatvė- 
mis plėšdami dainas ir skaičiuodamiesi. Bet Arsinojos niekur neradau. Sir- 
dyje suruseno Artemidės jaudulys, todėl pasileidau skersgatviais mosuo- 
damas deglu ir šaukdamas Arsinoją. 

Galų gale suradau ją mažoje Panormo Astartės šventykloje, kur deivei 
ištikimos miestietės per pilnatį susirinko aukoti, idant jūrininkai nevargtų 
jų po namus ieškodami. Sventykloje žynys priešais molinę statulą smilkė 
smilkalus. Arsinoja pasitiko mane jaudulio pagauta ir tarė: 

— Sventykla skurdi, bet žynys padėjo man išsiskalbti ir susiklostyti dra- 
bužius. Jeigu nebūčiau jūros taip nukamuota, tučtuojau imčiausi rengti ki- 
toniškas šventyklos apeigas. Panormo moterys nieko nemoka, todėl man, 
kaip žynei, dėl jų gėda. 

- Oi, Arsinoja, - sudejavau, - kokia nerimastis mane perėmė! Kodėl nepa- 
silikai laive su sargybiniais? Mėnulis didžiulis, baugus ir tavo veido jau nebe- 
pažįstu — susišukavai plaukus, pasipuošei. Verčiau pagalvok apie savo būklę. 

Arsinoja prieštaraujamai pažvelgė į mane ir pamokomai atsakė: 

- Turmsai, drauguži mano, kai mes sausumoje, visai manimi nesirūpink. 
Tikrai gebėsiu pati savimi pasirūpinti. Ir nekalbėk apie mano būklę - tame 
šiurpiame laive pati viena kenčiau pykinimą ir sielos slogutį. Tegu nela- 
bieji, nesu tokia, kurią tarp keturių sienų uždaręs austi priverstum, juolab 
kad kol kas nė tų keturių sienų neturi. Nesikišk į mano reikalus ir nekelk 
iškart vaido — juk ką tik išsigelbėjome iš jūros siaubų, į kuriuos tyčiomis 
mane nuvedei. 

Jos neteisumas mane skaudino. Jūros kelionėje gerai sutarėme, nes, lai- 
vo trankoma, ji neįstengė daug kalbėti, be to, jai reikėjo mano globos. Da- 
bar ji vėl buvo tokia kaip anksčiau ir aš gerai suvokiau, kad bergždžia jai 
prieštarauti. Tik giliai atsidūsėjau ir nutilau. Ji pažvelgė į mane, nusišypsojo 
ir šūktelėjo: 

— Matai, Turmsai, vis dėlto šio to išmokai! Nebylų tave myliu labiau nei 
aršų ir vaidingą. Eikš, išgerkime kartu žynio atneštojo deivės vyno. 

Nuo smilkalų kvapo apkvaitau, be to, buvau ganėtinai išgėręs per Dorė- 
jo puotą. Tačiau Arsinoja skubinai nusivedė mane prie deivės sosto ir įdavė 
žemą plačią taurę. Nuliejau šlakelį požemio dvasioms ir paragavau vyno 
su mira. Išdaris žynys užkalbino mane, bet Arsinoja liepė jam žiūrėti savo 
pareigų ir pasakė: 

— Dabar pats matai, kad vertėjo atrišti Dorėją ir sukelti laive maištą. Kiek 
negandų būtume išvengę, jeigu mano patarimo būtum paklausęs. Tačiau 
bergždžia gailėti žemėn susigėrusio pieno. Šiaip ar taip, Dorėjas dabar įro- 
dė mums esąs daugiau nei žmogus. 

Karštai pasakiau, kad Dorėjas įrodė tik tai, kad jo galvoje vien apgaulin- 
gi reginiai sukasi. Bet Arsinoja tikino: 

- Ar nesupranti, kaip išmintingai jis pasielgė jūroje su deive susijungęs. 
Ta Tetidė, apie kurią jis kalba, tėra tik jūrinis deivės apsireiškimas ir nė 
trupučio nemenkina būsimos mano valdžios Erike. Aš tapsiu jo vyriausia 
žyne ir aiškinsiu jo valią tiek sausumoje, tiek jūrojė. 

- Arsinoja, - perspėjau, - neįžeidinėk deivės. Prisimink savo būklę. 

Bet Arsinoja tik pagyvėjo: 

— Tai ne kliūtis. Atvirkščiai, jaučiuosi, lyg deivė mane būtų dar labiau 
pripildžiusi - mano kūną ji tiesiog pučia. Išties esu beveik tikra, kad mūsų 
kūdikis, - nesvarbu, ar tai berniukas, ar mergaitė, - dieviškos kilmės ir tu 
tebuvai įnagis. 

— Dėkui, kad išvis kalbi apie mūsų vaiką, - įgiliai atsakiau. - Vos po kelių 
savaičių tikriausiai užmirši, jog; tau prireikė tokio nereikšmingo įnagio. 

erių nuo vyno veidu, Arsinoja suėmė man skruostus, pabučiavo ir 
subarė: 

— Kaip tu pavyduliauji savo negimusiam kūdikiui! Tuštybės perimtas, 
neatimk iš jo ateities, kurią ketinu sukurti. Matai, dieviški dalykai tokie di- 
dingi, kad apie juos galvojant kartais galva sprogsta. Vis dėlto apie juos 
žinau daugiau nei tu. 

Mane apėmė kvaišulio nirštas, tėškiau taurę į grindis, pašokau. 

- Pažvelk man į akis, Arsinoja, - tariau. Mano paties balsas ausyse su- 
dundėjo. - Pažvelk man į akis, - paliepiau, - sakyk, ar pažįsti mane? 

Arsinoja pažvelgė iš apačios man į akis. 

— Aišku, kad pažįstu tave, Turmsai, - atsakė, - geriau nei kas kitas. Ko 
niršti? Deivės vynas į galvą trenkė? 

Ji nepažino manęs. Ji pažinojo tik mirtingą mano kūną. Tačiau, blyksnio 
pervertą, mane suėmė baugi pagunda pasirodyti - norėjau ją nutildyti. Dan- 
guje tvaskėjo balta pilnatis - jutau, kaip jos spinduliai per šventyklos sienas 
traukia mano kūną. Po jūros siaubo ir nuovargio, alkio ir troškulio pagaliau 
pasisotinus, vynui kraujyje gaudžiant, rodės, galvoje audra įsisiautėjo. — 
Arsinoja! - džiugiai sušukau. - Kadaise, kai susitikome, saikdinai mane pa- 
sakyti, ar esu mirtingas. Tuomet dar nepažinojau savęs. Dabar pažįstu. Pa- 
žvelk man į akis. 

Suirzusi ji vangstėsi mano žvilgsnio ir tikino: 

- Esi žmogus ir vyras, jauti alkį ir troškulį, mieguistumą, geismą ir šird- 
gėlą. Šitaip pats tada sakei, o vėliau supratau, jog tai tiesa. Be abejonės, kai 

pirmą kartą susitikome, atrodei man kaip dievas. Bet paskui sumenkai ir 
pasidarei toks, koks esi. 

Stebeilijau į ją savo ausimis netikėdamas. Nesuvokiau, kaip ji, artimiau- 
sias žmogus, tos mano būsenos nemato. 

— Aš nemirtingas, Arsinoja, - pasakiau. - Aš, Turmsas, žaibo pašventin- 
tas. Saulė ir mėnulis dėl manęs rungiasi, tačiau su jokiu žemišku dievu 
nesu susisaistęs. 

Pagailiai papurčiusi galvą Arsinoja sugriebė mano ranką ir raminamai 
tarė: 

— Koks tu naivus ir tuščiagarbis, Turmsai. Aš tave geriau pažįstu nei tu 
save. Jūra susupo tau galvą kaip Dorėjui arba pavydėdamas jam klejoji. 
Aišku, tau iš pat pradžių nepatiko, kad žinau deivės paslaptis. Bet kokia 
kaina norėtum man prilygti! Tačiau nepavyks, Turmsai. Aš už tave stipres- 
nė. Kaip moteris stipresnė už tave, nors gal niekada šito nesuprasi. 

Jai šitaip pagailiai mano ranką laikant galia mane apleido. Mane apniko 
dvejonė. Nusilpęs vėl atsisėdau, galva nusviro. Sitoks buvau Arsinojai mie- 
lesnis. Ji puolė ant kelių, glamonėjo man pečius. 

— Bereik pavydi, Turmsai, — šnibždėjo. - Žinoma, Dorėjas už tave suma- 
nesnis, nes žino, ko nori. Tu nežinai. Bet taip myliu tave, Turmsai, kad išties 
ketinau eiti iš paskos bet kur ir paprasto Žmogaus gyvenimą su tavimi nugy- 
venti. Supratusi, kad pagimdysiu tau kūdikį, oi, Turmsai, susižavėjusi mąs- 
čiau apie paprastos moters gyvenimą. Regėjau vynuogyną ir alyvmedžius, 
mažą namelį, ožkas, galvijus ir tave. Suprask, moteris trokšta saugumo. Tu 
tik dygiai šypsaisi, kai apie žemiškąjį gėrį kalbama, bet tik sėkmė ir turtas 
moteriai saugumo teikia. Trupiniu su tavimi būčiau pasitenkinusi, Turmsai, 
jei tik būtum panūdęs ko nors siekti. Tačiau tu neturi jokio tikslo. 

— Tu tik papuošalų ir gražių drabužių trokšti, - pasakiau nusiminęs. — 
Savo įgeidžius tenkinti ir vyrams galvas sukti. Ką beduočiau - tau negana, 
vis daugiau godiesi. Tu nepasotinama, Arsinoja. 

Ji atkreipė šaltą mano veidą į save, pabučiavo man skruostus ir aikštingai 
krestelėjo galvą: 

— Turbūt tu teisus. Priimk mane tokią, kokia esu, arba palik mane. Priva- 
lau galvoti apie būsimą kūdikį, ne tik apie save. Man reikia saugumo ir 
susikursiu jį pati, jei tu negali ar nenori manęs apsaugoti. 

Ji laimėjo, ir uždavė man širdį pilnaties metu Panormo deivės šventyklo- 
je, pavergė mane kaip žmogų tarp žmonių. Negalėjau jos palikti, nors vien 
jos prisilietimas kėlė kančią. 

Kitądien Dorėjas sušaukė Fokajos vyrus į žvalinantį žygį, kaip jis sakė, pa- 
dėsiantį jiems po jūros vargų atsigauti. Fokajos vyrai, nors gerai kalbos ne- 
mokėdami, paskleidė mieste jo šlovę. Jam prieš žygį aukojant triukšmas ir 
taringa pagarba. Jis visa galva už vyrus aukštesnis, nesužeidžiamas ir pa- 
našus į dievą, - vienas kitam sakė jie. 

Paaukojęs Dorėjas tarė: 

— Keliaukime. 

Svilino kaitra, tačiau jis nesigręžiodamas su visais kario reikmenimis iš- 
žygiavo iš miesto. Mes, vadinamoji trišimtinė, išžygiavome paskui - pasku- 
tinysis Dionisijas su lyngaliu rankoje. Lobį iš laivo iškraustėme ir sukrovė- 
me ant nešulinių gyvulių - jo nebuvo daug, nes nemenka jo dalis su abiem 
penkiasdešimtirkliais nugrimzdo į jūros dugną. 

Pasiekę lygumą atsigręžėme ir apstulbome pamatę daugybę Panormo 
vyrų iš paskos sekant. Pavakare, kylant į kalnų atšlaites, prie užnugario 
saugos prisijungė šimtai kaip kuris išmano apsiginklavusių piemenų ir žem- 
dirbių. Kai naktį įsirengėme stovyklą, mažos ugnelės nužibino visą kalno 
atšlaitę. Rodės, didžioji Panormo dalis užsidegė maištauti prieš Segestą. 

Kai Arsinoja atsigulė, sunkiai vilkdamas kojas, užtinusiomis akimis, prie 
manęs priėjo Mikonas ir ant perdžiūvusios žemės gretimai atsisėdęs prabilo: 

- Ar supranti, Turmsai, kokia jėga verčia šiuos žmones dėtis prie Dorėjo, 
vos kartą jį pamačius? Juk Dorėjas svetimšalis, net jų kalbos nemoka. Ir vis 
vien jie prisikrauna į kelionmaišius maisto, pasigriebia po kirvį ar žeberklą 
ir eina. 

Apmaudžiai paklausiau: 

— O tu supranti, kokia jėga verčia tave ir mane, net Dionisiją, paskui jį 
eiti, - apie jūrininkus nė nekalbu? Ar tiki jo paveldėjimo teise ir sąjunga su 
jūros deive Tetide? 

Mikonas atsakė: 

— Mus veja lemtis - nieko kita mums neliko. Bet pavargau nuo lemties, 
jaučiu savo metus, jūra jėgas palaužė. - Jis apsipylė ašaromis ir sudejavo: — 
Mano rankos ir kojos ištinusios, keliai nubrozdinti, pilvui valgis netinka, 
nuo vyno siaubingai prakaituoju. O blogiausia, kad mano širdis visai pa- 
vargo ir nuovargio nualintas jau nebetikiu nematomaisiais ir įšventinimu. 
Slaptos apeigos man tėra mikli apgaulė, net įšventinimo žodžiai man atro- 
do tik plepalai. Toks aš pavargęs. 

Pamąstęs tariau: 

- Įšventinimas man nerūpi, bet žmogui tikriausiai būdingas poreikis su 
kuo nors susisaistyti - kaip šitiems žmonėms, kurie, kankinami nepasiten- 
kinimo, saistosi su Dorėju. Šitaip patikliai avys seka paskui aviną į kirpimo 
aptvarą. 

Mikonas patikino: 

- Jie neitų paskui mane ar tave, nei paskui Dionisiją. Kodėl eina paskui 
Dorėją? Kad jis nors išmintingas būtų! Ar teisingas. Ar ką nors jiems žadė- 
tų. Bet jis juk nieko nežadėjo! Ir savo elgsena jis rodo esąs nepalyginti už 
juos kilnesnis. 

— Ko gera, perversmų laikais gyvename, - pasakiau. - Visa dabar kitaip, 
nei buvo. Dorėjas turi tikslą ir valios jį įgyvendinti. Tikriausiai tuo skiriasi 
nuo kitų ir dėl to yra panašus į dievą. Išmintingas savimi nepasitiki, suvok- 
damas visų tikslų bergždumą, nesgi niekas nevyksta taip, kaip trokštame. 

— Pavargau bijoti ir viltis, - tarė Mikonas. - Per daug geriu vyno - jis 
sugadino man širdį. Nesu išmanus gydytojas - tik savikliovą stiprindamas 
savo žiniomis giriuosi. Apie anapus neišmanau nieko — tik kartoju iš kitų 
išgirsta. Lemtis veržia mane geležiniu ratu. Visais atžvilgiais jaučiuosi esąs 
nevykėlis. 

Trečią varginančio žygio dieną prie sausumos nepratę Fokajos vyrai ėmė 
niurzgėti ir rodyti pūsles ant kojų. Dorėjas prakalbo į juos sakydamas: 

— Zygiavau pirmas ir man buvo smagu net su visais kario reikmenimis 
žygiuoti, o jūs tik ginklus nešatės. Bet matote - net nesuprakaitavau. 

Jie sakė: 

— Lengva tau kalbėti - juk nesi į mus panašus. 

Prie pirmo šaltinio jie kniūbsti krito ant žemės, laistėsi vandeniu galvas 
ir apverkė savo apmaudingą padėtį. Dorėjo žodis negelbėjo, bet Dionisijo 
lyngaliui jie pakluso ir pakilo žygiuoti toliau. 

Dorėjas kreipėsi į Dionisiją ir pripažino: 

— Nesi kvailas ir tikrai pradedi perprasti sausumos karo vadystės prie- 
dermes. Artėjame prie Segestos, o prieš mūšį atsakingas vadas turi taip 
nuvaryti vyrus, kad tie nepajėgtų pasprukti. Kelionė iš Panormo į Segestą 
ganėtina ir tarytum dievų atmatuota. Žygiuokim tiesiai prie miesto ir ri- 
kiuokimės kautynėms. 

Dionisijas niūriai tarė: 

— Žinai, ką sakai, bet mes jūrininkai, ne sausumos kautynėms apmokyti 
hoplitai. Todėl viena greta nepasklisime, o laikysimės būriu petys į petį, 
vienas kitą nugaromis dengdami. Aišku, žengsime paskui tave, jei tu eisi 

irmas. 

P Dorėjas įniršo ir pasakė pagal sausumos karo taisykles kovosiąs lemtingą 
kovą taip, kad ir būsimoms kartoms būtų ko pasimokyti. Kivirčą nutraukė 
būrelis žvėrių kailiais prisidengusių, iki juosmens raudonais, juodais ir gel- 
tonais dryžiais išsidažiusių sikanų, kurie išlindo iš miško su akmenų svai- 
dyklėmis, lankais bei ietimis. Sikanų vadas buvo su šiurpia medine kauke. 
Jis ėmė šokti priešais Dorėją, o jo vyrai padėjo po Dorėjo kojų kelių Seges- 
tos kilmingųjų galvas. Jos jau buvo apipuvusios ir bjauriai dvokė. 

Jie papasakojo, kad pas juos į miškus ir į kalnus buvo atkeliavę kerėto- 
jai, kurie išpranašavo naujo karaliaus atėjimą ir davė jiems druskos. Pra- 
našysčių padrąsinti, jie ėmę būriuotis miškuose ir puldinėti Segestos lau- 
kus. Segestos kilmingiesiems su savo arkliais ir šunimis atkakus gaudyti 
sikanų, šie prisivilioję į pasalas ir užmušę daugybę kilmingų Segestos jau- 
nikaičių. 

Tačiau po piktadarysčių jie įbūgę Segestos gyventojų keršto, todėl atsi- 
duodą Dorėjo globai. Kiek prisimeną, jų tėvų tėvai sūnums perduodavę 
legendą apie tai, jog kadaise į kraštą iš užjūrio atkeliavęs stipruolis, kuris 
dvikovoje įveikęs krašto karalių, bet atidavęs žemę pirmykščiams gyvento- 
jams, žadėdamas kada nors grįžti jos atsiimti. Vadindami Dorėją Erkle, jie 
linkėjo jam išvyti elimiliečius ir grąžinti kraštą sikanams. 

Dorėjui jų pagarba atrodė suprantamas dalykas, - kilmė teikė pamatą, — 
ir jis pamėgino išmokyti juos ištarti „Heraklis. Bet jų liežuviai neklausė. Jie 
vis tiek šaukė „Erkle, Erkle“. Dorėjas papurtė galvą, pamanęs, kad iš tokių 
barbarų džiaugsmo maža. 

Jie tikrai buvo barbarai, nes teturėjo tik kelias metalines ietis, vadas — 
kalaviją ir peilį. Didumos iečių ašmenys ir strėlių antgaliai buvo užaštrinto 
titnago. Segesta draudė geležinius ginklus jiems parduoti. Po miškus klajo- 
jantys prekijai, pagauti pardavinėjant ginklus, būdavo žiauriausiai baudžia- 
mi. Net medžius sikanai pirmiausia apdegindavo, o paskui nuversdavo, 
nes tikrų kirvių neturėjo. 

Tačiau jie turėjo kitokių gebėjimų: mokėjo atskirti požemio dvasių ak- 
menis, net per klaidą nenukirsdavo medžio, kuriame gyvena nimfa, neger- 
davo iš piktavalės nimfos šaltinio. Jų žynys iš vakaro buvo išgėręs pranaša- 
vimo gėrimo, kurį jie gamina iš nuodingų uogų, grybų bei šaknų, ir susap- 
navęs Dorėjo atėjimą, todėl jie žinoję, kur pasitikti Dorėją. Sitaip jie sakė. 

Dorėjas paklausė, ar jie nenorėtų eiti paskui jį ir atvirai susikauti su Se- 
gestos gyventojais. Jie purtė galvas, sakydami pripratę kariauti tik miškuo- 
se ir kalnuose. Į Segestos laukus jie nedrįstą eiti, nes biją arklių ir bjaurių 
skalikų. Bet mielai pažadėjo stebėti kautynes iš miško ir drąsinti Dorėją 
tuščiavidurių medžių būgnais. 

Dorėjas įdėmiai pažvelgė į juos ir nudžiugęs tarė: 

— Tai mano būsimos valstybės heilotai. Visa sutampa ir nieko geresnio 
negaliu tikėtis. Mano valdomos Segestos jaunikaičiai neaptings, o berniu- 
kas subręs tik pirmą sikaną užmušęs. Bet kol kas geriau jiems apie tai 
nesakysiu. 

Keliaujant toliau iš miškų išlįsdavo vis daugiau sikanų į mus pasižiūrėti 
ir Dorėjui sušukti: „Erkle, Erkle“. Nuo Panormo mus atsekę žemdirbiai la- 
bai stebėjosi, sakydami nežinoję, kad sikanų esama šitiek daug. Sikanai ven- 
gė Žmonių, slapstėsi miškuose, nesirodydavo net prekyvietėje - tik išdėlio- 
davo savo prekes tam tikrose vietose, o paskui pasiimdavo tai, kas būdavo 
palikta mainais. 

Priešais mus vėl driekėsi derlūs Segestos laukai su aukurais ir pamin- 
klais. Dorėjas liepė mums netrypti javų, nes jau laikė juos savais. Zmonių 
nesimatė, nes visi buvo pasitraukę į miestą. Pasiekus svetimšalio Filipo pa- 
minklą Dorėjas sustojo ir tarė: 

— Cia kausimės, idant mano tėvo dvasia po patirtos negarbės atlyžtų. 

Iš ten pamatėme ant miesto mūrų sunerimusius žmones. Dorėjas įsakė 
Fokajos vyrams mušti skydus, išreiškiant nenorą pulti miestą. Triukšmui 
nuščiuvus, jis pasiuntė prie mūrų šauklius paskelbti Segestos gyventojams 
apie savo paveldėjimo teisę ir iškviesti Segestos karalių į kovą dėl valdžios. 
Paskui aplinkui antkapį įsirengėme stovyklą ir valgėme, gėrėme bei ilsėjo- 
mės. Netyčia išsitrypė daug javų, nes, priskaičiavus iš paskos tykinančius 
sikanus, mūsų buvo berods pora tūkstančių. 

Man atrodo, ištrypti javai suerzino Segestos gyventojus labiau nei Dorė- 
jo teisės. Pamatęs, kad derlius, šiaip ar taip, prapuolė ir kovos neišvengsi, 
karalius surinko savo atletus bei kilmingus jaunikaičius, pakinkė arklius į 
karo vežimus, jau ne vieną dešimtmetį naudojamus tik lenktynėms. Seges- 
tos karalius turėjo ne didesnę valdžią negu Jonijos miestų aukų valdovai, 
vis dėlto šuns karūna jį įpareigojo vesti kariuomenę į kovą. Paskui girdėjo- 
me, kad jis nelabai šito norėjo — kinkant arklius nusiėmė šuns karūną ir 
siūlė aplinkiniams. Bet kaip tyčia tada niekas nepanoro karališkuoju ženklu 
pasipuošti. 

Jie drąsino vienas kitą pasakodami apie savo protėvių kovas su įsiveržė- 
liais ir minėdami kaulus, taip derliai jų laukus tręšiančius. Karaliaus šauk- 
liai vaikščiojo iš vieno namo į kitą kviesdami tinkamus vyrus gimtojo mies- 
to ginti, tačiau miesto prastuomenei politinis ginčas dėl šuns karūnos visai 
nerūpėjo. Man rodos, Segestos kilmingieji ir žemvaldžiai gerai žinojo, kad 
miesto liaudis jų nemyli ir tikriausiai išdrįstų kibti jiems į sprandus, jei ne- 
reikėtų stoti į atvirą kovą, o tektų tik mūrą ginti. 

Todėl jie gėrė vyną ir aukojo požemio dvasioms, kad pralinksmėtų ir 
mirtų garbingai, jei jau šitaip nuskirta. Jie pasiėme iš šventyklos šunidės 
šventąjį šunį ir atvedė kartu su kitais šunimis. Ilgokai užtruko, kol susitepė 
plaukus ir susišukavo. 

Galų gale jie pasirengė kovai, atidarė vartus ir pasiuntė pirm savęs ar- 
klių traukiamus vežimus. Karo vežimai išsirikiavo ginti vartų — tai buvo 
toks gražus reginys, kokio ši žmonių karta turbūt kautynėse nematė. Su- 
skaičiavome dvidešimt aštuonis vežimus. Tris traukė ketvertai, o kitus dve- 
jetai. Arkliai buvo stotingi, kuoduoti, jų pakinktai sidabru aptaisyti. Ne vel- 
tui Segestos gyventojai tauriais arkliais didžiavosi girdamiesi, jog; šie be vargo 
įveiktų graikų kinkinius, jei graikai sutiktų rungtis. Bet graikai nenorėjo 
elimiliečių į savo stadionus įsileisti. 

Už vežimų pasklido sunkiaginkliai ir kilmingieji, samdyti kariai bei at- 
letai. Kad neišsigąstume, Dorėjas uždraudė mums skaičiuoti skydus. Pas- 
kui sunkiaginklius ėjo šunų vedliai, o paskui šiuos - akmensvaidžiai su 
lankininkais. 

Išgirdome vadelėtojus raginant arklius. Kinkiniai viena greta pasileido į 
mus. Išvydę prunkščiančių arklių šnerves ir kabaldomis lekiančias prieki- 
nes jų kanopas, Fokajos vyrai ėmė taip baisiai drebėti, kad skydai vienas į 
kitą skimbčiojo. Priekyje atsistojęs Dorėjas įsakė jiems laikytis vyriškai ir 
taikyti ietis į arklių pilvus. Tačiau, vežimams trinkiai artinantis ir javų lauką 
guldant, Fokajos vyrai visi kaip vienas atsitraukė už antkapinio paminklo ir 
aukurų, sakydami, kad Dorėjas turįs pats sutvarkyti tuos arkliškus reikalus, 
prie kurių jie nepratę. Sitai pamačiusi, už plataus drėkinimo griovio, griau- 
dama tiltus ir iki ausų dumble murkdydamasi, apdairiai atsitraukė ir kita 
kariuomenės dalis. 

Dorėjas sviedė dvi ietis, sužeidė kraštinį keturkinkio arklį ir užmušė karį - 
pervertas ieties, tas iškrito iš vežimo ir vilkosi paskui. Aš prasviedžiau vieną 
ietį pro šalį, bet, arkliams priešais mane piestu stojus, Žengiau priekin ir 
smeigiau kitą ietį į artimiausiojo pilvą. Buvau nusprendęs: kas beatsitiktų, 
kausiuosi ne prasčiau už Dorėją - pasirodysiu esąs toks pat drąsus, nors 
toks nebuvau ir ginklu taip laviai nemokėjau naudotis. Prie šio sprendimo 
privedė mano tuštybė - jis nebuvo protu pamatuotas. Tačiau įtikinėjau sa- 
ve, kad toks būdas išmėginti save — tiek pat geras kaip bet kuris kitas. 

Taigi Dorėjas, pamatęs, kad žengdamas arklių link per porą žingsnių jį 
aplenkiau, įsiuto, puolė arklius kalaviju ir pirmasis kinkinys spardydamasis 
pargriuvo. Į antrojo kinkinio arklio akį pataikė lankininko strėlė, sužeistas 
arklys pašoko ir metėsi atgal, parversdamas vežimą ir suardydamas visą jų 
gretą. Taurūs gyvuliai buvo pratę tik prie lenktynių ir apie karą nieko ne- 
nutuokė. 

Pamatęs daugybę sužeistų ir kritusių neprilygstamų arklių, Segestos ka- 
ralius išsimušė iš pusiausvyros ir suriko vežimams grįžti atgal. Diduma kil- 
mingųjų jaunikaičių irgi puolė į ašaras, šaukdami verčiau patys žūsią nei 
žiūrėsią, kaip žalojami stotingi arkliai. Pasimetę jie šaukė, drausdami mums 
žaloti jų arklius. Kiti kinkiniai apsigręžė atgal, o parvirtusio dvikinkio karys, 
užmiršęs kautynes, puolė ant žemės, apkabino dvesiančius arklius, bučiavo 
jų snukius, akis ir verkdamas visokiais maloniais žodžiais prašė keltis. 

Kinkiniai sukiojosi dešinėn ir kairėn, kantrybės nepraradę kariai paleido 
į mus iečių, ir kinkiniai sustojo: vadelėtojai išlipo iš vežimų ir ėmė raminti 
virpančius bei prakaituojančius arklius, siųsdami mums prakeiksmus ir gra- 
sydami kumščiais. Fokajos vyrai išlindo iš už paminklo bei aukurų ir susi- 
telkė už Dorėjo - suglaudę skydus, užpakaliniai spausdami stovinčius prie- 
kyje. Iš anapus drėkinimo griovio sugrįžo ir mulvėje išsimurkdę Eriko že- 
mės maištininkai, narsiai mosuodami žeberklais bei kuokomis ir tūžmius 
karo šūksnius rėkdami. 

Segestos sunkiaginkliai pasitraukė, ir vedliai, paleidę šunis, užsiundė 
juos ant mūsų. Net prigulę rungčiomis lėkdami, nirčiai urgzdami ir dantis 
šiepdami, tie baugūs gyvūnai puolė. Buvau apsivilkęs šarvus ir užsidėjęs 
antblauzdžius, Dorėjas irgi, o Fokajos vyrai atmušinėjo šunis skydais. Do- 
rėjas tramdė šunis šūksniais ir neužmušdavo jų, tik trenkdavo į gerklę kim- 
bančiam šuniui per snukį ir tas cypdamas krisdavo žemėn. Per urzgesį ir 
triukšmą toli už nugarų girdėjosi į mišką sprunkančių sikanų baimės stūgs- 
mas. Sikanų bėgimas taip pralinksmino Dorėją, kad jis kvatojo, tapšnoda- 
mas sau per kelius. Jis juokėsi be paliovos ir, man rodos, jo juokas labiausiai 
padrąsino Fokajos vyrus. 

Paskui kraujo ištroškusių šunų būrys puolė Eriko žemės maištininkus, 
draskė plikas gerkles, plėšė šlaunis, traiškė nasrais nuogas rankas. Žemdir- 
biai apmaudingai ištvėrė nekenčiamų žvėrių puolimą, o pradrįsę juos vėz- 
dais daužyti, ėmė džiugiai šaukti. Už grynaveislio šuns užmušimą Eriko 
žemėje buvo baudžiama, o jiems ir jų žmonoms teko bejėgiškai kęsti kan- 
džiojimus, matyti draskant avis ir mirtinai gąsdinant vaikus. 

Man atrodo, šventojo Segestos šuns Krimiso niekas neketino paleisti. 
Gali būti, kad jis, išgirdęs siundymo šūksmus, nutrūko nuo kaklasaičio ar 
vedlys jį netyčia paleido. Šiaip ar taip, tas daugybę metų ramiai šunidėje 
gyvenęs romus gyvulys pražilusiu snukiu risnojo paskui kitus šunis. Įmi- 
tęs, didžiulis, jis apstulbęs žvalgėsi aplinkui, nesuprasdamas, kas dedasi. 
Gentainių urzgimas bei lojimas jį erzino, jo išpuoselėtas snukis nepaken- 
tė nuo žemės garuojančio kraujo dvoko. Dorėjas pašaukė jį ir šuo nuri- 
męs pribėgo, meiliai pauostė jo kelius ir pakėlęs galvą pažiūrėjo jam į 
veidą. 

Dorėjas glostė jo galvą, meiliai kalbino ir pažadėjo, šuns karūną gavęs, 
kasmet duoti jam į sutuoktines vis gražesnę mergelę. Sventasis šuo, po trum- 
po bėgimo lekuodamas, atsigulė prie Dorėjo kojų pailsėti. Gulėdamas jis 
piktai žiūrėjo į blykčiojančią Segestos sunkiaginklių rikiuotę, raukė snukį ir 
šiepė geltonus dantis. 

Fokajos vyrai šio ženklo nepermanė, o Segestos kilmingieji suprato ge- 
rai. Iš jų būrio pasigirdo nuostabos šūksmai ir pats karalius sušvilpė šuniui, 
kviesdamas atgal, nes suvokė su šventuoju šunimi laimę iš rankų slystant. 
Bet karaliaus švilpčiojimų ir vedlio šauksmų šuo tarsi negirdėjo - tik meiliai 
žiūrėjo į Dorėją ir laižė jo geležinį batą. 

Aš irgi pasilenkiau paglostyti šuns ir jis draugiškai lyžtelėjo man ranką. 
Bet Dorėjas piktai paliepė man palikti šunį ramybėje. Tai esąs jo grobis ir 
man nėra ko prie jo lįsti. 

Dar didesnis siaubas Segestos kilminguosius apėmė pamačius, kad pra- 
stuomenė išdrįso daigoti jų šunis. Jie suskato šaukti šunis savęsp. Bet šūks- 
niai ir kvietimai nepadėjo sutramdyti nuo kraujo troškulio įniršusių gyvū- 
nų. Pamatę, kad numylėtiniai krinta iššiepę dantis ir net dvėsdami kan- 
džioja pražūtingas kuokas, tramdytojai, paniekinę mirtį, puolė su kaklasai- 
čiais pasiimti šunų. Nenorėdamas prarasti Krimiso palankumo, Dorėjas už- 
draudė mums žudyti tuos beginklius amatininkus, tačiau Eriko maištinin- 
kai nepakluso. Jie uždaužė daugybę šunų tramdytojų, šiems nespėjus pri- 
rišti šunų grandinėmis ir parsivesti už skydų rikiuotės. Net raišuodami, 
išbadytom akim, išmuštais dantimis, tie grynaveisliai žvėrys nutrūkdavo ir 
mėgindavo kąsti tramdytojams, kad šie toliau kovotų. Tramdytojai turėjo 
apvynioti pavadėliais snukius, kad galėtų juos nusivesti. 

Dorėjas pakalbino šventąjį šunį ir įsakė jam saugoti tėvo antkapį. Tiesa, 
tai buvo ne jo tėvo, o Filipo iš Krotono paminklas, bet Dorėjas, atrodo, šitai 
užmiršo. Išsitiesęs ant žemės šuo padėjo savo žilą snukį ant priekinių lete- 
nų. Dorėjas žvilgtelėjo į Fokajos vyrus, pašaukė Dionisiją, trinktelėdamas 
kalaviju į skydą davė ženklą ir pirmas leidosi siūbuojančios Segestos sun- 
kiaginklių rikiuotės link. Zengiau gretimai neleisdamas jo pirm savęs. Pa- 
matęs, kad nebėra kas daryti, Fokajos Dionisijas užsikišo už juostos lyngalį, 
pasigriebė skydą ir kalaviją, atsistojo Dorėjui iš dešinės, ketindamas žengti 
greta jo, koja į koją prieš Segestos karius. 

Nei Dorėjas, nei Dionisijas atgal nesižvalgė. Mūsų žingsniai nejučia spar- 
tėjo, nes nė vienas nenorėjome kito praleisti į priekį: Dorėjas — dėl savo ran- 
go, Dionisijas — dėl garbės, o aš vien iš tuštybės. Dorėjas pavydžiausiai sau- 
gojo, kad mūsų pėdos neatsidurtų nė per pirštą toliau už jo kojos. Šitaip 
nejučia pradėjome bėgti. Girdėjome už nugarų Fokajos vyrų karo šūksnius, 
kojų trepsėjimą, jiems leidusis pavymui. Man rodos, tą akimirką pajudėjo 
visa mūsų padrika rikiuotė ir maištinga Eriko prastuomenė žengė paskui 
Fokajos vyrus. Iš tolo girdėjome šiurpulingą tuščiavidurių medžių kamienų 
dundesį ir numanėme paskui mus bėgant iš miško išlindusius sikanus. 

Pajudėjome tik per porą šimtų žingsnių, bet greičiau, nei galiu papasa- 
koti. Tačiau, man rodos, tai buvo ilgiausias mano gyvenimo kelias. Didys- 
tės apimtas, nepalioviau atidžiai žiūrėti į kojas. Į priekį visai nežiūrėjau, kol 
Dorėjas riktelėjo man atstatyti skydą gretimai su jo skydu ir mušinėti mūsų 
link niršiai svaidomas ietis. Ietys svarino skydą laikančią ranką, mane su- 
žeidė skydą pervėrusi ietis, bet tuomet šito nejutau. Bergždžiai mėginau 
nupurtyti ietį nuo skydo, nes skubėdamas jos neištraukiau ir šalin nenu- 
sviedžiau. Pašonėje, kaip kadaise, plykstelėjo Dorėjo kalavijas ir vienu kir- 
čiu nukirto ieties kotą, todėl suspėjau skydu prisidengti, kai susidūrėme su 
Segestos sunkiaginklių kolona. 

Kautynių eiga visada nenuspėjama. Ją nulemia paslydusi koja, prošal 
praskriejusi ietis ar akimirksnio dvejonė. Ir mūsų pergalė nebuvo iš anksto 
nulemta, kaip galėjai pamanyti, Dorėjo gautų pranašiškų ženklų ar likimo, 
neišvengiamai atvedusio mus į Segestą. Juk dažnai pavydūs dievai, ap- 
kvailinę Ž žmogų, įtikina pergale ir nustumia pražūtin kaip tik tą akimirką, 
kai jis labiausiai savo sėkme tiki. 

O esama žmonių, - ir Jonijos išminčių, - kurie tiki tik žeme ir jūra, ugni- 
mi ir oru. Tie žmonės netiki dievus į kautynių eigą kišantis. Vanduo su 
žeme susimaišo, visa užtemsta, vien purvo burbulai tykšta ir nieko nesusi- 
gaudai, iki visa nurimsta, vanduo nuskaidrėja ir purvas nusėda. Sako, jog, 
šitoks yra gyvenimas, o sėdantis purvas - mirtis. Tačiau jie nepasako nei 
kas maišo vandenį, nei kaip jis susimaišo. 

Taip pat sakoma, kad dievai gali sukurti palankias sąlygas ir skirti tinka- 
mą akimirką, bet pats žmogus ir jo pasirinkimas lemia, ar jis gebės sugriebti 
Kairą už kuodo ir pasinaudoti vienintele proga. Taip mano daugumas drą- 
sių Žmonių, ir vieniems pasiseka, o kiti nusivilia. Tačiau abejokliai mano, 
jog visa kas nutinka aklai. 

Man rodos, tai žodžių žaismas. Tais pačiais žodžiais vienas nusako vie- 
na, O kitas - kita; ginčininkai nesupranta vienas kito, nes kivirčijasi dėl skir- 
tingų dalykų. Todėl paprasčiau manyti dievus kišantis į kautynių eigą - šis 
paaiškinimas geras kaip bet kuris kitas. 

Kautynėse gerklė džiūsta, širdį spaudžia, žmogų apima aistrus kvaišu- 
lys, kuris malšina žaizdų skausmą. Skydams į Segestos sunkiaginklių sky- 
dus barkšint, Dorėjas, Dionisijas ir aš pagaliau supratome susikovę su stip- 
riausiu priešininku. Nors greitai bėgdami mėginome, bet jų rikiuotės ne- 
pralaužėme. Tik privertėme atsitraukti. 

Man rodos, kas buvo tikrose kautynėse, jų eigos gerai nežino. Daugy- 
bę jėgų atiduodi lemtingomis akimirkomis gindamas gyvybę. Priešakinės 
Segestos gretos kariai buvo vienas su kitu susikabinę kabliais. Kai juos 
užgriuvome, vyrai virsdami paskui save patraukė visą gretą ir ši nuslūgo 
tarytum jūros banga. Perbėgę per skydus puolėme kitą gretą, Fokajos vy- 
rai ėjo paskui ir tik tuomet prasidėjo tikroji kova - kalavijas prieš kalaviją, 
vyras prieš vyrą. 

Segestos vyrai buvo glebūs, tačiau, apimti niršto ir sielvarto dėl sužeistų 
arklių bei šunų, jie tapo baugūs priešininkai. Jie kovėsi dėl savo turto ir teisė- 
tos valdžios, manydami, jog, netekus visą gyvenimą turėtų lengvatų, gyven- 
ti neverta. Todėl jie be baimės puolė keršyti už savo šunų bei arklių žūtį. 

Baugesni už juos priešininkai buvo lavūs imtynių ir kumštynių atletai, 
kurių vienintelis uždavinys buvo didikų smagumui ugdyti lavumą ir kūno 
jėgą. Kai susikovėme vienas prieš vieną tokioje grūstyje, kad sunkiai bepa- 
kėlei kalaviją, jie metė šalin kalavijus bei skydus, kuriais nemokėjo naudo- 
tis, ir ėmė knežinti kaukoles geležimi apvyniotais kumščiais arba suėmę 
parversdavo priešininką ant žemės ir nulauždavo šiam sprandą. Jie pliko- 

mis rankomis įveikė daugybę Fokajos vyrų, - taigi iš kalavijų šie maža nau- 
dos turėjo, — ir šiurpiai pribaigė. 

Sunykę po jūros kančių, sausumos žygio išsekinti, ilgoms kautynėms ne- 
buvome pasirengę. Mus galėjo išgelbėti tik antpuolio netikėtumas ir sparta. 
Todėl Dorėjas mėgino pralaužti Segestos vyrų rikiuotę ir sukelti sumaištį. 
Tačiau taip lengvai kova nesibaigė. Kai atsidūrėme tūžmiai besiginančioje 
rikiuotėje, pajutau, kad jėgos greitai senka. 

Didžiule kūno jėga Dionisijas išsikovojo sau vietos. Aršus Dorėjo kalavi- 
jo lavumas net narsiausius privertė trauktis iš kelio. Bet aš akimirksniu susi- 
vokiau suklupęs ir būčiau žuvęs, jei Dorėjas nebūtų skydo kraštu trenkęs 
per gerklę jaunikaičiui, pakėlusiam man virš galvos kalaviją, ir neiškovojęs 
man vietos, — taigi suspėjau atsistoti ir duoti valią rankoms. 

Segestos sunkiaginklių rikiuotės viduryje siautėjo pakrika maišalynė ir 
abu jos sparnai mums traukiantis ėmė skliaustis. Iš mūsų užnugario siutin- 
gai rėkdami į kautynes puolė didikų kraujo ištroškę Eriko maištininkai, bet 
ką gali lengvaginklis prieš skydą ir šarvus! Akmensvaidžiais ir savo gausy- 
be jie kelis sužeidė, bet atsidūrę vyras prieš vyrą paliko bejėgiai ir Segestos 
sunkiaginkliai juos išskerdė - žemė ūmai pasidarė gliti nuo kraujo ir siau- 
bas pagavo gyvuosius. 

Segestos vyrai tarp savęs džiugiai šūkavo, šoko skydais supti mąžtančių 
mūsų karių. Jų lengvaginkliai, bent gausa mėgindami paremti sunkiagin- 
klius, nekantriai puolė į kovą. Prakaitas ir kraujas užpylė man akis, kūnas 
apmirė, ranka buvo tiek nusilpusi, kad ir pats nebesupratau, kaip pajėgiu 
ją kiloti - kirsti ir durti. 

Fokajos vyrai šaukė vienas kitam kritusiųjų vardus, kurstydami dar pik- 
tesnę savo tūžmastį, bet vis naujiems vardams per triukšmą aidint veikus 
mūsų nykimas kėlė slogutį. Apžvalgiausieji pradėjo šaukti, jog; turime laiku 
iš kovos pasitraukti, kad galėtume susitelkti iš naujo. Man rodės, kad pasi- 
traukti jau nebegalėjome. 

Dionisijas drąsinamai sušuko vyrams: 

— Fokajos vyrai, mūsų protėviai šiuose laukuose kovėsi - pažįstame šią 
kapavietę! Jauskimės kaip namie ir kaukimės kiekvienas už savo gyvybę! - 
Dvejojančius ir išsekusius jis drąsino: - Fokajos vyrai, galbūt garbė — be- 
prasmis žodis ir jūros artojui gyvybė nėra brangi, bet prisiminkite, kad dėl 
savo lobio kovojate! Mums už nugarų Eriko padugnės jau ragina asilus, 
baksnoja ietimis gyvulių šlaunis, ketindami pasigrobti mūsų lobį, nes taria 
mus pralaimėsiant! 

Iš nusilpusių vyrų gerklių išsiveržė toks apmaudus niršto stūgsmas, kad 
Segestos kariai akimirksniu nuleido kalavijus. Dorėjas žvilgtelėjo į dangų ir 
sušuko: 

- Paklausykite, paklausykite - pergalės deivės sparnai dangaus platybė- 
je šnara! 

Jis pasinaudojo trumpute kaip atodūsis ramybės valandėle - tokia kar- 

tais stoja kautynėse kaip tik prieš lemiamą kovą. Ir nežinau, gal tik kraujas 
smilkiniuose mušė, bet pasirodė, kad aiškiai girdžiu sunkių sparnų šlamesį 
viršum mūsų. Ir Fokajos vyrai jį girdėjo - ar bent paskui sakė girdėję. 

Nepaprasta ekstazė apėmė tą valandėlę Dorėją - jis tarytum įgavo dau- 
giau jėgų ir jau nieko savo kely nepasigailėjo. Greta jo, it bulius išrietęs 
sprandą, kirviu kelią skindamasis žengė Dionisijas ir Fokajos vyrų būrys 
ėjo paskui, iš siuto protą praradę, todėl nevilties įkarštyje pramušėme Se- 
gestos sunkiaginklių gretas. Paskui juos ėję lengvaginkliai iškrikai spruko 
mums iš kelio, siutindami už rikiuotės sustatytų kinkinių arklius, griauda- 
mi šunų tramdytojus, šunys pasileido ir puolė nirčiai kandžiotis, keldami 
dar didesnę sumaištį. 

Netikėto puolimo įkarštis pritrenkė Segestos karalių, todėl jis nesuskubo 
pasprukti. Dorėjas užmušė jį taip ūmai, kad tas gindamasis vos spėjo kils- 
telėti kalaviją. Suns karūna nuo jo galvos nusirito ir Dorėjas pačiupęs ją 
visiems parodė. 

Sitai nedaug reiškė, nes Segestos vyrai nelabai gerbė karalių ir šuns ka- 
rūną. Tai, kad šventasis šuo pabėgo ir atsigulė po Dorėjo kojų, juos sukrėtė 
labiau nei karaliaus žūtis ir šuns karūnos praradimas. Tačiau Fokajos vyrai 
šito nežinojo. Jie nudžiugo, ėmė pergalingai šaukti, nors supančios gretos 
už mūsų nugarų užsivėrė, o kelią į miestą užtvėrė nepramušamas kinkinių 
ir lengvaginklių debesis. 

Kaip tik tą valandėlę pasigirdo siaubo ir išgąsčio šūksmai prie miesto 
vartų. Kinkinių vadelėtojai, mėginę išsivesti brangius arklius, apsisuko ir be 
gailesčio leido arkliams kanopomis trypti sprunkančius lengvaginklius. Jie 
šaukė, jog visa prapuolė ir miestas prarastas. Lengvaginkliams apsisukus 
bėgti, kinkiniams puolus atgal į miestą, ant mūrų susirinkusi liaudis pama- 
nė, kad kova baigta. Jie užpuolė menką sargybinių būrelį, atėmė ginklus, 
užsklendė vartus ir paėmė miesto valdžią į savo rankas. 

Netekę vado ir supratę, kad mieste įsiplieskė maištas, Segestos vyrai lio- 
vėsi kautis, ketindami tarp savęs pasitarti. Tuo tarpu išretėjusi mūsų ka- 
riuomenė skynėsi kelią prie miesto vartų, o lengvaginkliai net nemėgino 
mūsų sulaikyti. Trypdami vienas kitą, jie puolė trauktis mums iš kelio. Dau- 
gelis bėgo prie mūro ir rankas keldami šaukė saviesiems, kad buvo prievar- 
ta išvaryti į mūšį, kad, liaudžiai paėmus valdžią į savo rankas, mielai prisi- 
dėsią prie sukilimo. Liaudies vadai, norėdami sustiprinti savo pajėgas mieste, 
liepė kartimis ir lynais užkelti ant mūro būrį geriausių vyrų. Segestos mū- 
rai nebuvo labai aukšti, drėbti iš molio, sustiprinti akmenimis bei rąstais. 

Miesto liaudimi vadinu turtingus prekijus ir amatininkus, turėjusius dirb- 
tuves, vergų ir mokinių. Iki tol Segestos reikalus sprendžiant jie neturėjo 
žodžio teisės - Segestą, o per ją ir visą Eriką valdė Žemės savininkai bei 
didikai. Šie retkarčiais išrinkdavo kokį saviškį šuns karūna pasipuošti. Se- 
gestos miestiečių su paskui mus atėjusiais bežemiais laukų darbininkais bei 
piemenimis niekas nesiejo. 

Prie vartų sustojome apsišluostyti žaizdų ir įkvėpti į plaučius oro. Dorė- 
jas trinktelėjo skydo kraštu į vartus ir, parodęs liaudžiai šuns karūną, parei- 
kalavo įleisti vidun. Karūna buvo tokia maža, kad ant jo galvos nesilaikė, 
nes Segestos didikų galvos buvo pailgesnės už graikų; net šunis jie augino 
tokius pailgagalvius, kad panėšėjo į juos pačius. 

Mūsų nuostabai, vartai girgždėdami atsivėrė ir mus kaip liaudies vadai 
pasitiko abu Tanakilės sūnūs, niūromis sveikindami Dorėją kaip Segestos 
karalių. Jie įleido mus vidun ir greitai uždarė vartus. Fokajos vyrų tebuvo 
likę apie keturiasdešimt. Diduma jų sužeisti šlubavo ir iškart griuvo kniūbsti 
ant žemės. Kiti nešte nešė arba vedėsi savo draugus. Liaudis džiaugsmo 
šūksmais sveikino Dorėją ir šlovino nepaprastą jo kovą. Netrukus pamatė- 
me gatve mūsų link ateinančią Tanakilę - su pastiru apdaru ir kartaginie- 
tišku galvos dangalu. Vergė jai virš galvos nešė skėtį - šitai turėjo rodyti ją 
kilus iš Kartaginos dievų. Nežinau, ar tikra buvo Tanakilės kartaginietiškos 
giminės lentelė, bet Segestoje, atrodo, niekas nesikėsino į jos skėtį. Atvirkš- 
čiai, jai artinantis, liaudis pagarbiai skyrėsi į šalis. 

Ji nulenkė galvą prieš Dorėją ir pakėlė rankas jį sveikindama. Dorėjas 
atkišo jai šuns karūną, norėdamas atsilaisvinti rankas, ir kiek kvailokai apsi- 
žvalgė, nesumodamas, ką daryti. 

Maniau, kad jis gali nuoširdžiausiai pasveikinti savo žemiškąją sutuoktinę, 
net jei jūroje buvo susisaistęs su baltalyte Tetide. Todėl suskubau pasakyti: 

— Tanakile, Tanakile, iš visos širdies sveikinu tave. Šią valandėlę mano 
akims esi gražesnė už saulę, bet prie antkapio laukia Arsinoja su gurguole 
ir turime ją išgelbėti, kad nepakliūtų į Segestos didikų nagus. 

Ir Dionisijas tarė: 

— Viskam savas metas ir visai nenorėčiau tavęs, Dorėjau, tokią didžią 
akimirką varginti. Tačiau palikome lobį prie antkapio ir labai bijau, kad pas- 
kui mus atkeliavę Eriko žemės piemenys jį pasigrobs. 

Dorėjas atitoko ir pritarė: 

- Tikrai, vos neužmiršau. Jau atsimokėjau už savo tėvo kaulus ir daviau 
ramybę jo sielai. Netikrą Filipo vardą reikia tučtuojau nukapoti nuo antka- 
pio, o vietoj jo užrašyti: „Dorėjui, Segestos karaliaus Dorėjo tėvui, lakedai- 
moniečiui, gražiausiam iš amžininkų ir trikarčiam Olimpijos žaidynių nu- 
galėtojui bei jo giminei, pradedant Herakliu“, - toliau išvardyti visus, kiek 
prisiminsiu. Paklauskite Segestos liaudies, ar neprieštaraus. 

Paaiškinome tą reikalą Tanakilės sūnums. Jie su palengvėjimu atsiduso 
ir atsakė visai neprieštaraują dėl klaidos atitaisymo. Atvirkščiai, jie sakė 
džiaugiąsi, kad Dorėjas nieko daugiau neprašąs. 

Dorėjas tarė: 

— Lobio man nereikia, o Arsinoja savimi pasirūpins. Juk ją ten vien vyrai 
supa. Bet palikau šventąjį šunį Krimisą prie tėvo antkapio laukti. Reikėtų jį 
parsivesti į miestą. Gal kas norėtų jį parvesti, nes aš pats po kovos nuilsęs ir 
tokio kelio atgal kakti nenoriu. 

Niekas iš segestiečių nepanūdo, Fokajos vyrai purtė galvas sakydami 
esą sumušti, nuo galvos iki kojų Žaizdoti, todėl vos ant kojų pastovį. 

Dorėjas atsiduso ir pasakė: 

— Karališka našta sunki. Jau Žinau būsiąs labai vienišas tarp mirtingųjų ir 
daugiau niekuo pasikliauti nebegaliu. Karalius - savo tautos tarnas, taigi ir 
savo paties pirmasis tarnas. Turbūt teks pačiam šunį parsivesti. Negaliu jo 
nelaimėje palikti - juk jis mano globai atsidavė ir kojas man laižė. 

Tanakilė apsipylė ašaromis, drausdama eiti, Fokajos vyrai įbedė į jį iš- 
pūstas akis, o Dionisijas pasakė, kad Dorėjas kvailas. Tačiau Dorėjas įsakė 
atidaryti vartus ir vienas išėjo iš miesto. Jo rankos iš nuovargio karojo, sky- 
das džiugsėjo į į antblauzdį, o kalavijo galiukas smigčiojo į žemę. Šalmo kuo- 
dą jis pametė per kautynes, jo kariška apranga buvo kruvina nuo galvos iki 
kojų. 

Rungčiomis puolėme ant mūro pažiūrėti ir išvydome po kautynių liku- 
sius gyvus Segestos kilminguosius su skydais susitelkus šone ir apstojus 
kinkinius. Lengvaginkliai buvo išsirikiavę atskirai ir karštai tarp savęs ginči- 
josi, o Eriko žemės maištininkai — atsitraukę už drėkinimo griovio. Pamiš- 
kėje, vos užmatomi, laukė kailiais apsitaisę sikanai, retkarčiais klausiamai 
sudundindami būgnus. 

O per mūšio lauką, kur kraujuose ilsėjosi lavonai, kur leisgyviai sužeis- 
tieji įvairiausiomis kalbomis prašė vandens ir šaukėsi motinos, žengė Dorė- 
jas. Praeidamas jis vardu sveikino kiekvieną kritusį Fokajos vyrą ir šlovino 
jo narsą mūšyje: 

— Nesi miręs, - kartojo rūsčiu balsu prie kiekvieno kūno. - Esi nesužei- 
džiamas, o mūsų tebėra trys šimtai ir visada trys šimtai bus. 

Jam žengiant visa nuščiuvo. Segestos vyrai žiūrėjo savo akimis netikėda- 
mi ir nė vienam jų į galvą nešovė pulti Dorėją. Kaip visad srautingo kraujo 
liejimo metu sunkūs debesys buvo užtraukę dangų, tačiau Dorėjui vaikštinė- 
jant debesys plyšo ir žilpinamai skaisti saulė nušvietė jo kruviną pavidalą. 

Fokajos vyrai šnabždėdamiesi sakė: 

- Jis iš tikrųjų dievas - ne žmogus, nors nėmaž tuo netikėjome. 

Dionisijas tarė: 

— Ne, jis ne žmogus - bent ne sveiko proto žmogus. 

Taigi Dorėjas nuėjo pro priešininko kariuomenę prie antkapio ir pašau- 
kė šventąjį šunį vardu. Tas beregint pakluso, lėtai atidribsėjo vizgindamas 
uodegą ir meiliai pažvelgė į Dorėją. Jis rūsčiai suriko, pašaukė tėvo dvasią 
ir paklausė: 

— Ar tu patenkintas, tėve Dorėjau? Ar dabar nusiraminsi ir daugiau ma- 
nęs nebekamuosi? 

Paskui buvo pasakojama, jog iš po antkapio pasigirdęs duslus atsakas: 

— Patenkintas, sūnau Dorėjau, ir palieku tave ramus. 

Aš pats balso negirdėjau ir šituo netikiu, nes Segestos gyventojai prieš 
porą dešimčių metų buvo pastatę antkapį Filipui iš Krotono ir jo kaulams, o 

Dorėjo tėvą palaidoję kartu su kitais jų laukuose kritusiais, jokios ypatingos 
pagarbos jam nerodydami. 

Antra vertus, Dorėjas tikrai galėjo girdėti tokį atsaką savyje, nes jo tėvo 
dvasia jį pašaukė į Segestą iš už jūrų marių, kankino jį naktį ir dieną. Šitai 
tvirtinu, nenorėdamas sakyti Dorėją melavus. Tiesa, jis pats nesakė atsaką 
girdėjęs, bet kitiems pasakojant neneigė. 

Mūsų gurguolės asilų ir darbinių gyvulių savininkai jau buvo linksmai 
nuginę gyvulius su nešuliais prie drėkinimo griovio, tikėdamiesi gauti di- 
delį grobį. Tačiau tiltams sugriuvus negalėjo griovio pereiti, 0 į griovį ginti 
gyvulių nedrįso, bijodami šiuos mulvėje nuskęsiant. 

Dorėjas geraširdiškai pašaukė juos ir įsakė grįžti. Arsinoja, sėdėdama ant 
asilo nugaros, jam skambiu balsu atsakė, jog tie begėdžiai jos neklausą, bet 
ketiną pagrobti ir ją, ir lobį. O Mikonas, kovos karštį pamatęs, skubinai taip 
nusigėrė, kad iš jo nebuvo jokios naudos. Arsinoja liepė įkišti jį į tuščą 
pašaro krepšį. 

Tereikėjo Dorėjui žengtelėti porą nirčių žingsnių gurguolės link ir vade- 
lėtojai pakluso: ėmė rungčiomis vyti atgal arklius bei darbinius gyvulius, 
vienu balsu tikindami nesą kalti. Visas būrys Eriko žemės vyrų, išvydę Do- 
rėją, įgavo drąsos ir atšliaužė per drėkinimo griovį, ketindami vėl paskui jį 
eiti. Pamatę šitai panūdo grįžti daugybė, tačiau jie sekė iš paskos įbūgę ir 
per pagarbų atstumą. 

Arsinojai su katės narveliu ant asilo atjojant šventasis Segestos šuo pasi- 
šiaušė ir ėmė urgzti. Dorėjui pasirodė geriausia grįžti į miestą pirmam, kad 
keistas katės kvapas šuns neerzintų. Jam pajudėjus Segestos didikai para- 
gino vienas kitą pulti ir užmušti Dorėją. Tačiau pamatę, kad Krimisas dribs- 
mas Dorėją apginti, jie pasitraukė už savo skydų. 

Paskui Dorėją traukė mūsų gurguolė, tempiama poros dešimčių darbi- 
nių gyvulių su varovais, o paskutinysis kinkavo asilas su pašaro krepšiu, į 
kurį Arsinoja gailiaširdiškai liepė įversti suriestą Mikoną. Tuo metu iš kritu- 
siųjų prisikėlė Likimnijas, kurį buvome apverkę kaip žuvusį ir kurį Dorėjas 
jau buvo vardu pasveikinęs. Arsinoja, garbstanti visus vyriškumo apraiškos 
pavidalus, įsakė asilų varovui ir Likimniją įkelti į Mikono krepšį. Bet tas 
tvirtino krepšį nuo dviejų vyrų svorio plyšiant, nors, man atrodo, jis teno- 
rėjo patausoti asilą. Jų žodžiavimasis baigėsi tuo, kad Likimnijas sugriebė 
asilo uodegą ir nusvyrinėjo iš paskos į miestą. 

Su gurguole į miestą keliavo būrys Segestos lengvaginklių, kurie priesai- 
kavo ir tikino neapkenčią didikų bei džiaugiasi liaudžiai paėmus valdžią. 
Kartu su jais ėjo keletas šunis praradusių tramdytojų. Liaudis jų nenorėjo, 
bet keli prekijai ir abu Tanakilės sūnūs tikino, kad jie sugebėsią, jei tik turė- 
sią galimybę, auginti šunis. Ligi tol šunų auginimas buvo išskirtinė didikų 
teisė. Kai nuo galvos iki kojų purvini Eriko piemenys bei žemdirbiai viltin- 
gai prisiartino prie miesto vartų, šie prieš jų nosis buvo negailestingai už- 

verti. Dorėjas supyko, tačiau Tanakilės sūnūs tvirtino, kad neturtinga ir 
triukšminga kaimo prastuomenė tik plėš ir muštynes kels mieste, kurio rei- 
kalai ir šiaip keblūs. Dorėjas sutiko nesąs tiems vyrams skolingas ir tarė: 

— Ką galiu padaryti, jei jie eina paskui mane? Aš jų nemaginau ir nieko 
jiems nežadėjau. 

Matydamas daugybę likusių gyvų savo draugų, Likimnijas vien iš 
džiaugsmo atgavo jėgas, puolė mūsų glėbesčiuoti ir vadindamas kiekvieną 
vardu kalbėjo: 

— Ar išties esi gyvas, gyvuoji, nejau ir aš esu gyvas? Niekada nebūčiau 
patikėjęs! - Dar jis pasakė: - Buvau tikrai miręs ir be kvapo gulėjau ant 
žemės, kaip sapnas lėmė, bet paskui išgirdau Dorėją mane vardu šaukiant 
ir tikinant, kad nemiriau. Tai mane paskatino pajudėti: atsisėdau, ir Arsino- 
ja mane išgelbėjo, patardama čiupti asilui už uodegos. Išsigelbėti iš kauty- 
nių lauko asilo uodegos pasilaikant turbūt negarbinga, bet man tai netaiky- 
tina, nes esu prasčiokas. 

Naktį prieš mūšį Likimnijas sapnavo blogą sapną. Ką jis sapnavo - nie- 
kam nepasakojo, bet keletas tikino jį sapne nimfą regėjus. Jis palaikė blogą 
sapną pranašyste ir įtikėjo mirsiąs. Todėl rytą atsisveikino su geriausiais 
draugais ir išdalijo jiems visą savo turtą. Jo elgesys darė slogų įspūdį, bet 
niekas nesistebėjo, nes dauguma vyrų iš anksto žino, kada mirs. 

Tikriausiai koks nors Segestos atletas spaudė jį, kol neteko nuovokos, ir 
bloškė žemėn, manydamas išleidus kvapą. Kiek pasiplepėjęs Likimnijas stai- 
ga suniuro ir ėmė priekabiauti reikalaudamas grąžinti dovanų išdalytąjį 
turtą. Jis sakė, kad būtų teisinga ir suprantama, jei atgautų daiktus, nes 
tądien nežuvo. 

Fokajos vyrams dėl bergždžio reikalo barantis ėmė vaitoti sužeistieji: 

— Kam vežėmės mokytą gydytoją, penėjome jį ir atlygį mokėjome, jei jis 
girtas knarkia kaip tik tuomet, kai mums jo labiausiai reikia? Tokį gydytoją 
tik nuplakti! 

Dėl mūsų draugystės greitosiomis išverčiau Mikoną iš pašaro krepšio ir 
pribudinau gaiviu Segestos šaltinio vandeniu. Jis pastovėjo ant kojų, nors 
menkai suvokė, kas aplink dedasi. Ir buvo toks patyręs gydytojas, kad suge- 
bėjo atlikti savo pareigą tiek pat gerai, - daugumos manymu, net geriau, - 
kaip blaivia galva. Jis veikiai ėmė smaigstyti badikliu žaizdas, norėdamas 
nustatyti jų gylį, atstatinėjo Segestos atletų išnarintus kaulus ir karšta gele- 
žimi degino šunų įkandimus. Tačiau didumai jis tik jėga bruko į burną 
pinigą ir sakė žodžius, kuriais reikia kreiptis į keltininką. Fokajos vyrams tai 
nepatiko. Jie atsisakinėjo: 

— Vis dėlto nedaryk šitaip, ne, ne, gydytojau Mikonai. Esame patvarūs 
kaip rauginta oda ir tikrai dar nemirsime, jei ligi šiol ištvėrėme. 

Mikonas irzo dėl jų abejonių ir sakė: 

— Tikriausiai manote, kad esu visai girtas, bet labai klystate. Atvirkščiai, 
pačiame kovos įkarštyje nugrimzdau į dievišką snūdulį ir pranašiški regi- 

niai man akyse tebetvyro - vienų veidus regiu juodus, o kitų it saulė skais- 
čius. Gyvenimo jėga vienus po sunkiausių sužalojimų atgaivina, o kiti ją 
vienaip ar antraip būna visiškai sunaudoję, todėl neišgyvena vien nykštį 
susižeidę. 

Dar jis papurtęs galvą paaiškino: 

— Patirtis rodo, kad kova javų laukuose sužeistiesiems pavojingesnė už 
kovą dykumose. Ir arkliai mūšyje nelaimę sužeistiesiems neša, todėl šie po 
kelių dienų traukulių tampomi miršta. 

Fokajos sužeistieji juo netikėjo. Vis dėlto vėliau daugybė jų mirė nuo 
Mikono pranašautų traukulių. Traukuliai buvo tokie šiurpūs, kad draugai, 
negalėdami žiūrėti, verčiau palikdavo juos vienus mirti. Vyrai sakė, kad 
mirties valandėlę sužeistųjų veidus iškreipdavo toks klaikus šypsulys, jog, 
rodėsi šiurpesnis už Gorgonės vypsnį. Vis dėlto Likimnijas nenumirė, nors 
daugelis jo draugų šito viltingai laukė - ypač tie, iš kurių jis reikalavo grą- 
žinti dovanas. Septyni mirusieji buvo iš tų, kuriems Mikonas siūlė įkišiąs į 
burną pinigą, ir du, kuriems nieko nesakė. Mikonas vėliau sakė tiksliai ne- 
atsimenąs, kas tą popietę prie Segestos vartų sužeistuosius tvarstant nuti- 
ko, bet manąs, kad tiems dviem jis nenorėjęs nieko pranašauti, nes tai buvo 
atšiaurūs vyrai ir tikriausiai net žaizdoti būtų peilį suvarę, jeigu jis apie 
dieviškus dalykus būtų prakalbęs. 

Apie save pasakysiu tik tiek, kad mano kelių oda buvo nuplėšta, ranka — 
perverta ieties, o virš raktikaulio į sprandą buvo įsmigusi strėlė, todėl Miko- 
nas turėjo, sprandą įpjovęs, traukti jos antgalį Bet Mikonas pasakė, kad 
mano žaizdos tėra tokios, kurios primena apie kūno mirtingumą. 

Nesiskundžiu tomis žaizdomis. Paminiu jas tik todėl, kad Dorėjas sušau- 
kė ir suskaičiavo Fokajos vyrus, dar pastovinčius ant kojų ir galinčius pa- 
kelti rankas. Jis tarė: 

— Nenorėčiau jūsų varginti, bet lygumoje lūkuriuoja Segestos didikų 
kariuomenė, skydų tvirtovę pasistačiusi. Turbūt teks eiti pro vartus kovos 
tęsti. 

Po šių žodžių Fokajos vyrai nesusiturėjo. Jie ėmė karštai šaukti, reikalau- 
dami jo pasitenkinti gautąja šuns karūna. Ir aš nustėręs tariau: 

— Palauk, Dorėjau. Iki šiol ėjau paskui tave, bet daugiau neisiu. 

Dionisijas suskaičiavo savo vyrus ir apmaudžiai pasakė: 

— Mūsų buvo trys šimtai Fokajos vyrų, o beliko tik penkiasdešimtirkliui 
vandenin įstumti. Dvasios nei irkluos, nei burę kels. Sito nesu girdėjęs ir 
išmėginti neketinu. 

Dorėjas pagaliau nusiėmė šalmą, giliai atsiduso ir sutiko: 

- Turbūt jau savo darbą atlikau, nors man neseniai atrodė, kad vien ma- 
no išvaizda karius su skydais baido. 

Tanakilės sūnūs taip pat sakė, kad kraujo jau ganėtinai pralieta ir kad 
Segestos miestui reikia sunkiaginklių, idant savo valdžios Eriko žemėje ne- 
prarastų. Todėl laikas derėtis ir geriau - pagal Kartaginos paprotį. Jie mielai 

pažadėjo šituo pasirūpinti, idant Dorėjui netektų nuobodžiais dalykais gal- 
vos kvaršinti. 

O Tanakilė tarė: 

— Mano sūnūs teisūs ir tau jau metas po vargų pailsėti. Manau, kad svar- 
biausias uždavinys, Dorėjau, dabar šventine eisena parvesti šventąjį šunį 
šunidėn, o paskui užsisklęsti su manimi pasikalbėti apie tai, kas nutiko. 

Klydinėdamas aplinkui akimis Dorėjas vos girdimai atsakė: 

— Nutolai nuo manęs, Tanakile. Man atrodo, daugybė metų praėjo nuo 
mūsų susitikimo Himeroje. Tavo veidas paseno, skruostai po paskutinio 
mūsų pasimatymo sukrito. Bet aš, aišku, pasirūpinsiu šunimi, o paskui pa- 
statydinsiu šventyklą Herakliui. Neturėsiu kada su tavimi užsisklęsti, kol 
šio svarbaus uždavinio neatliksiu. 

Tanakilė nusiminė, bet pamėgino nusišypsoti, parodydama Erike įstaty- 
tus dramblio kaulo dantis. Ji tarė: 

— Turbūt sublogau iš nerimo dėl tavęs, nes nieko apie tave negirdėjau. 
Bet tikrai atsigausiu, jei su tavimi pabūsiu. Po vargų pailsėjęs ir tu viską 
kitomis akimis regėsi. 

Tanakilės sūnūs savo ruožtu pridūrė, kad kaip tik dabar tinkamiausias 
metas pasiruošti naujos šventyklos statybai — laukai ištrypti, žemė ir šiaip 
nuniokota. Prieš statant šventyklą reikią žiūrėti pranašiškų ženklų, skai- 
čiuoti metus, o jie turį žynių, kurie moką šitai daryti. 

Dorėjas visai nusilpo, leido paslaugioms rankoms nuimti kario reikme- 
nis, apsisiautė finikietišku apsiaustu su išsiūtu mėnuliu ir žvaigždėmis, Se- 
gestos nimfa ir šventuoju šunimi. Sventinė eisena nulydėjo jį į šventyklą. 
Sventinėj eisenoj žengė dar ant kojų pasilaiką Fokajos vyrai, senukai, mo- 
terys ir vaikai, nes Segestos vyrai turėjo svarbesnių darbų. Šventasis šuo 
nepanoro eiti į šunidę - tik Uurzgė ir maldaujamai Ž žiūrėjo į Dorėją. Šis turėjo 
už kaklasaičio jėga įtempti jį šunidėn, kur šuo iškart atsitūpė ant užpakali- 
nių kojų ir užkaukė pranašaudamas nelaimę. Ir nei ėdė, nei lakė, kad ir ką 
žmonės mėgino įkišti. 

Pasitaisęs ant galvos užrištą šuns karūną, kuri buvo niekuo neypatinga — 
tik labai sena, Dorėjas, netekęs kantrybės, riktelėjo: 

— Nuo šuns kauksmo man ausys plyšta ir negeros mintys galvoje kyla. 
Jeigu jo nenutildysite, nuėjęs iškaršiu jam kailį. 

Laimė, žmonės nesuprato jo žodžių. Tačiau ir mane slėgė pikta lemiantis 
šuns kauksmas. Todėl kreipiausi į Tanakilę siūlydamas: 

— Kiek prisimenu, čia esama papročio kasmet šventąjį šunį apvesdinti su 
gražiausia mergele. Ko jis šuniškąja sutuoktine nesirūpina? 

Tanakilė atsakė: 

— Tai tik paprotys, O senųjų priedermių jau nebesilaikoma. Mergelė tik 
pasidalija su šunimi vestuvinį pyragą — šunidėje ji jau nebelieka. Bet juk 
galime Dorėjo atvykimo garbei nusiųsti naują merginą, kad šuo pasmagin- 
tas nurimtų. 

Iš Dorėjo veido abu matėme, kad delsti negalima. Tanakilė beregint šūk- 
telėjo žmonėms ir iš minios į šunidę tuoj atbėgo maža mergaitė, karštai 
apsivijo rankutėmis šuns kaklą ir ėmė šnibždėti jam į ausį. Suo žiūrėjo į ją 
apstulbęs, pamėgino nusipurtyti, bet mergaitė buvo užsispyrusi ir galų ga- 
le nurimęs šuo leidosi jos glostomas. Pavydūs Žmonės, tiesa, tikino, 
neturtėlė mergaitė šuniui kilme neprilygsta, bet Tanakilė griežtai atkirto, 
jog tądien buvę nusižengta ir kitiems seniems papročiams. Jei šventasis šuo 
Krimisas priima apskarusią mergaitę ir ja patenkintas, tai jis turbūt geriau 
žino, ko nori. 

Šunidė stovėjo prie karaliaus rūmų ir išmaningoji Tanakilė jau buvo spė- 
jusi paruošti vonią ir valgio. Rūmai buvo negyvenami, juose bjauriai dvo- 
kė, nes čia buvo saugomi šventieji Segestos ir Eriko žemės daiktai, o diduma 
jų buvo iš gyvūnų. Rūmai buvo seni ir pastatyti ne graikišku paproūu, - kaip 
kilmingųjų namai, — nes ankstesnysis karalius lankydavosi juose tik per 
šventines apeigas atlikdamas pareigas. Tačiau Dorėjui jie tiko —- gretimame 
rūme jis įkurdino Fokajos vyrus, o sužeistuosius įsakė nešti Segestos gy- 
ventojams gydyti. 

Tanakilė uoliai triūsė, kad Dorėjui būtų patogu, išmaudė ir ištepė jį alie- 
jais, neliesdama sumušimų bei žaizdų išmaigė kūną. Dorėjas dar labiau 
nusikamavo ir savomis kojomis minkštasuolio jau nepasiekė - tarnai turėjo 
jį pas mus atnešti. Jis mėgino valgyti, bet iškart išvėmė visą maistą ant grin- 
dų, atsiprašė ir tarė Tanakilei: 

— Zemiškasis valgis netinka mano kūnui, kurį dieviškoji sutuoktinė Teti- 
dė savo požemių salėse padarė nesužeidžiamą. Pati matei ir savomis ran- 
komis galėjai apčiupinėti — neturiu jokios didesnės žaizdos. Man rodos, 
ietys ir kalavijai būtų atšokę nuo mano odos, jeigu būčiau be kario reikme- 
nų kovęsis. Bet šitai nedera, nes karo vadą iš reikmenų pažįsta. 
paklausė: 

- Apie ką kalbi, kilmingasai mano sutuoktini? Ar tau galvą skauda? Vemi 
ir klejoji tikrai tik iš nuovargio. Anksčiau mano valgis tau puikiausiai tiko. 

Dorėjas graudžiai šyptelėjo, bet vėl apsivėmė, nors iš jo pilvo jau tik 
tulžis liejosi. Gėdydamasis savo bejėgiškumo jis tarė: 

- Išties nesuprantu, kas man. Pasiekęs, ko troškau, jaučiuosi blogai, nes 
jau nežinau, ko noriu. Nuimkite man nuo galvos tą prakeiktą šuns karūną! 
Ji, kaip visa kas šiame name, šunimi dvokia. Tikriausiai smarvė mane šitaip 
pykina. 

Tanakilė paprašė: 

— Pauostyk mano kvepalų - pasijusi geriau. Apsirengiau šventiniais dra- 
bužiais, norėdama tave priimti garbės nemenkinančiu papročiu, liepiau iš- 
tepti kūną aliejais ir užrišti man ant kaktos kvepalų puodelį. 

Dorėjas viltingai pauostė jos kaktą, bet suraukęs antakius atšlijo ir griež- 
tai pasakė: 


— Ir tu šunimi dvoki, Tanakile. 

Jis įsibedė akimis į tolį, susiėmė rankomis pilvą ir tęsė: 

— Rodos, vėl esu laive ir minkštasuolis po manimi sūpuojasi. Taip sūpa- 
vausi savo mylimosios glėby. Ji įšventino mane dieviškaisiais malonumais, 
valgydino mane iš perlinio dubens dievišku valgiu. Oi, Tetide, Tetide, šven- 
toji mano sutuoktine, čia, žemėje, visada tavęs ilgėsiuosi. Tikiuosi, atleisi 
man už tai, - nors šunimi dvoki, - žemiškoji sutuoktine Tanakile. 

Tanakilė piktai pažvelgė į mus - ypač į Arsinoją, kuri nudūrė akis į grin- 
dis. Puoliau Tanakilei aiškinti, kas nutiko jūroje, o Mikonas, kaip gydytojas, 
šnibždėjo į kitą ausį. Tanakilė linksėjo galvą, bet įtariai žvilgčiojo į Arsinoją, 
paskui paglostė Dorėjo skruostą ir ramiai pasakė: 

— Suprantu tave - turbūt geriausiai tave suprantu ir nesmerkiu tavo są- 
jungos su ta Tetide, nes esu nepavydulingo būdo. Man regis, bus geriausia, 
jei keletą dienų nesirodysi. Juo ilgiau karalius nesirodo, į nereikšmingus 
dalykus nesikišdamas, juo labiau jį gerbia. Parengiau tau jaunos mergelės 
drabužį iš glosnaus audinio, ir verpstę miegamajame parengiau. Galėsi die- 
vus moteriškais darbais pamaloninti, - kaip šventasis tavo protėvis Herak- 
lis, kurį laiką moteriškais drabužiais rengęsis. 

Fokajos vyrai klausėsi išsižioję, tačiau nė vienas nesijuokė. Dionisijas manė 
Dorėją parodžius tokį neprilygstamą vyriškumą, kad jis iš tikro turįs dievų 
pavydą maldyti, keletą dienų moteriškus drabužius dėvėdamas. 

Tanakilės pažadas ir Dionisijo draugiškas supratimas nuramino Dorėją, 
jo akys užsimerkė ir jis aukštielninkas griuvo ant minkštasuolio. Kai nešė- 
me jį į miegamąjį, jis užsimerkęs grabinėjosi aplinkui. Tanakilė atsisėdo ša- 
lia ant lovos, meiliai priglaudė jo galvą sau prie krūtinės ir įdavė savo krūtį. 
Pusiausnūda jis pradėjo žįsti kaip kūdikis ir beregint kietai užmigo. Nieko 
keistesnio nebuvau matęs, Fokajos vyrai irgi sakė nieko keistesnio nematę. 
Todėl jie dar tvirčiau įtikėjo dieviška Dorėjo kilme. Jų manymu, joks žemiš- 
kas vyras negalėjo elgtis taip, kaip elgėsi Dorėjas. 

Atsikratę Dorėjo ir gerdami vyną už pergalę, jie pradėjo tartis ir vienas 
kito klausinėti: 

— Ką dabar darysime? Ką mes įveikėme? Grobio negavome. Atvirkščiai, 
lobį Dorėjo karui išleidome. Miesto negalėjome plėšti, nes tai jo miestas. 
Dorėjas žadėjo padaryti mus Eriko žemės žemvaldžiais, bet patyrę, kaip 
įžūliai valstiečiai su jais elgiasi, kitus žemdirbystės vargus pamatę, mielai 
pripažįstame, kad jūra yra vienintelis laukas, kurį mokame arti. 

Dionisijas pasakė: 

— Fokajos vyrai, gyvybes ir lobį dabar išgelbėjome. Prisiminus išleistąją 
dalį, tepaguodžia mus, kaip išmintingus vyrus, mintis, kad mūsų mažiau jį 
dalysis. Tačiau čia esame svetimšaliai ir niekada nesijausime kaip namie. 
Kartagina tikriausiai tars žodį apie Eriko žemės reikalus. Taigi ką darysime? 

Šitaip jie sielvartavo ir apsakinėjo kritusiųjų nuopelnus, vardais j juos mi- 
nėdami. Visi paeiliui nuliedavo gėrimo auką už prisimintąjį velionį, ir uo- 

liausiai stengėsi prisiminti Likimnijas, kuris sakė, kad vynas jo burnoje toks 
gardus niekada nebuvo kaip tą vakarą. Todėl dar kiek pasielvartavę jie nu- 
sprendė rytdiena nesirūpinti ir nusigerti, nes nieko kita neliko. Paskui jie 
jau nebemiešė vyno vandeniu ir aš pamaniau, kad Arsinoją geriau nusives- 
ti šalin. 

Dorėjas nesirodė dvylika dienų. Per tą laiką Segestos reikalai pakrypo į 
gerąją pusę. Didikų kariuomenė netikėtai užpuolė Eriko žemės maištinin- 
kus ir, apsupusi piemenis bei žemdirbius savo kinkiniais, privertė mesti 
ginklus ir grįžti pas šeimininkus. Didikai nedaug jų išžudė, nes gerai Žžino- 
jo, kad žemei reikalingi darbininkai ir galvijų piemenys. Segestos žmonės 
sikanams nusiuntė dovanų druskos bei molio puodų, patardami jiems atsi- 
traukti į miškus. 

Liaudis su didikais sudarė atvirą santaiką, leisdama jiems su arkliais, šu- 
nimis bei atletais grįžti į miestą. Per derybas ji didikams įtikinamai įrodė, 
jog šie tik naudos gavo ir išlošė, nes liaudis ant savo sprando užsikrovė 
sunkią Eriko žemės valdymo atsakomybę. Jie galį turėtis ypatingųjų teisių 
ženklus ir, valdymo vargų atsikratę, daugiau laiko skirti arklių veislės tobu- 
linimui, šunų auginimui bei atletų rungtynėms. Bet nuo šiol jie turėsią leisti 
turtingiems pirkliams bei gabiems amatininkams vesti jų dukteris ir pavel- 
dėti žemę. Ir į svarbias miesto pareigas išrinktiems vyrams, net jei jie nekil- 
mingos giminės, bus leidžiama laikyti šunis. 

Į Segestą grįžo taika ir kritusiųjų garbei rungtynių lauke buvo surengta 
visokiausių žaidimų, kuriuose pasižymėjo Segestos atletai, todėl liaudis tu- 
rėjo į ką pasižiūrėti. Toje vietoje, kur kovėsi Fokajos vyrai, žuvusiųjų atmi- 
nimui buvo pastatytas aukuras. 

Tryliktą dieną Dorėjas vėl pasirodė, pasikabino kalaviją ant puotų me- 
nės sienos ir kreipėsi į mane draugiškai tardamas: 

— Pasižymėjai kovoje, Turmsai, ir nuo manęs nepasitraukei. Suteikei man 
džiaugsmo kartą ar du išgelbėti tau gyvybę, nors neverta apie tai prisimin- 
ti. Manau paskirti tave Eriko karaliumi, nes Arsinoją pažadėjau deivės aukš- 
čiausiąja Žyne skirti. 

Aš nėmaž nenorėjau samdyti žmonių ir už savo išteklius leistis užimti 
Eriko. Ir Arsinoja, kuri dėl savo būklės buvo atėjusi į protą, pasakė: 

— Tai neskubu. Ženklai rodo, kad man geriau tik kitąmet keliauti deivės 
apeigų Erike atnaujinti. 

Tanakilė priminė: 

— Dėl tam tikrų priežasčių norėčiau, kad tu kuo greičiau iš Segestos iške- 
liautum, Ištafra, nes esame geros draugės. Nesu tokia kvaila, kaip tari. Bet 
prieš tavo valią negaliu į Eriką tavęs išsiųsti. Tik būk savo vietoje. 

Dorėjas panūdo siųsti pasiuntinius į didžiuosius graikiškus Sicilijos mies- 
tus — Selinuntą, Gelą, Akragantą bei Sirakūzus - pranešti apie savo karalia- 
vimą. Bet Tanakilė griežtai atmetė pasiūlymą sakydama: 

— Sitaip pasielgti negali. Apie tai išgirdusi Kartaginos taryba pamanytų 
tave siekiant sąjungos su graikais. Tau kol kas geriau laikyti liežuvį už dan- 
tų, Dorėjau. Kol buvai jūroje, daug kas nutiko. Pavasarį iš Samo salos į 
Siciliją atplaukė daugybė nuo perso sprunkančių naujakurių. Regijo pa- 
tvaldys Anaksilajas, jų padedamas, užėmė Zanklę. Išgirdęs apie tai, Hime- 
ros Krinipas greitomis išleido už Anaksilajo anūkę Kidipę. Anaksilajas Zan- 
klę pavadino Mesina ir, užvaldęs abu sąsiaurio krantus, sudarė su Kartagi- 
na draugystės sutartį. Dėl santuokos Himera, o iš tikrųjų ir visa šiaurinė 
Sicilijos pakrantė, yra Kartaginos įtakoje. Mano sūnūs turės ilgokai aiškinti, 
kol privers Kartaginą pripažinti tavo teisę į šuns karūną. 

Po derliaus nuėmimo Segestos reikalų tirti per Eriką atkeliavo du Karta- 
ginos tarybos nariai. Atkeliavo du, nes Kartaginos taryba nelabai norėjo 
svarbių reikalų vienam vyrui patikėti, 0 trijų, jų manymu, buvo per daug. 
Žinoma, šie du atsigabeno tarnų, raštininkų, matininkų bei karo žinovų. 

Dorėjas paliepė Tanakilei surengti jų garbei puotą. Tanakilė atsinešė pa- 
rodyti savo giminės lentelę ir kalbėjo už Dorėją, tikindama, kad jis greitai 
išmoksiąs elimiliečių kalbos ir krašto papročių. Dorėjas nusivedė juos pa- 
žiūrėti šventojo šuns, norėdamas pasigirti, kaip tas prie jo prisirišęs. Dau- 
giau beveik neturėjo ką rodyti. 

Rūpestį dėl ilgalaikių derybų jis su džiaugsmu perdavė Segestos miesto 
tarybai, kuri geriau išmanė miesto reikalus. Galų gale Kartaginos atstovai 
padiktavo savo sprendimą, pripažindami Dorėją Segestos bei visos Eriko 
žemės karaliumi. Tačiau Panorme padarytą žalą jis turįs atlyginti, o kaip 
atlyginimo laidą kartaginiečiai jau buvo nusavinę taisyti paliktą trierą. Taip 
pat privalu Eriką laikyti Kartaginos miestu ir Kartagina pasiliekanti teisę 
naudotis piligrimų atnešamu pelnu, nes deivė žiemą praleidžianti Kartagį- 
noje ir jie kas pavasarį ją aukso laivu išsiunčią į Eriką. Sprendimus dėl karo 
ir taikos Segestos taryba privalanti pateikti Kartaginos tarybai tvirtinti ir 
negalinti savarankiškai sudarinėti prekybinių sutarčių su graikiškaisiais Si- 
cilijos miestais. Tačiau graikų amatininkams ir pirkliams, gydytojams, ar- 
chitektams bei mokslininkams maloniai leidžiama atsikelti į Segestą, jeigu 
jie įsipareigoja laikytis Segestos ir prekybinių Kartaginos įstatymų. Kartagi- 
na troško išpešti naudos iš Jonijos pabėgėlių, jų amato meistriškumas padėtų 
Segestos turtus kaupti. Sumaniausi vyrai nuolatos bėgo iš Jonijos nuo per- 
so, o Graikijos metropolijoje jiems vietos nebuvo. 

Dionisiją, kitus išlikusius ir po sužeidimų išgijusius Fokajos vyrus Dorė- 
jas turįs perduoti teisti Kartaginai pagal Kartaginos jūros statutą, nes jie 
kaltinami plėšikavimu rytinėje jūroje. 

Visa kita Dorėjas nurijo, nes Kartaginos reikalavimai tik liudijo, kad įtvir- 
tinama buvusi padėtis, bet Fokajos vyrus perduoti atsisakė. Ir vyriškai lai- 

kėsi savo, nors Tanakilė mėgino įrodyti, jog jis nesąs Dionisijui nieko sko- 
lingas, atvirkščiai — pats jūroje skriaudą patyręs. Dionisijas su savo vyrais 
paskui jį ėjęs tik aplinkybių verčiamas, visai ne iš draugystės. 

Tačiau Dorėjas tarė: 

— Kas jūroje dėjosi —- atskira kalba. Sausumoje užmegztos, krauju pa- 
šventintos bėndrystės man nedera pažeisti. 

Išgirdęs, kad derybose dėl jo iškilo keblumų, Dionisijas pats atėjo pas 
Dorėją pasikalbėti ir paaiškino: 

- Visai nenoriu kelti pavojaus tavo karaliavimui, kurį tau padėjau pa- 
siekti savo naudos nežiūrėdamas. Verčiau pasitrauksime tau iš kelio ir grį- 
šime į jūrą. Žinoma, tikiuosi, kad išsiskiriant neužmirši savo garbės nemen- 
kinančiomis dovanomis mus apdovanoti ir dosniai atlyginsi už įžeidimus, 
kuriuos mums teko šiame priešiškame mieste patirti. 

Tai išgirdęs Dorėjas nudžiugo ir tarė: 

- Teisingai kalbi. Šitaip turbūt geriausia, nors norėjau išpildyti savo pa- 
žadą ir paskirti jus vietininkais. Bet ką padarysiu, jei Kartagina nesutinka. 
Apie dovanas nieko negaliu pasakyti, nes, atvirai kalbant, būdamas kara- 
lius, esu neturtingesnis nei kare grobio dalim, o Himeroje žmonos Tanaki- 
lės kraičiu naudodamasis. Jei ne šitai, vilkėčiau skarmalais ir iš molio puodo 
valgyčiau. Ko beprašau, tie prekijai visada savo miesto įstatymais remiasi 
arba sako, jog čia nėra papročio taip elgtis. Pasistenk suprasti slogią mano 
padėtį, Dionisijau, ir sutramdyk prigimtą godumą. 

Dionisijas užsiplieskė: 

— Oi, Dorėjau, išties tau nepavydžiu, bet karalius turi karališkų prieder- 
mių. Aš privalau galvoti apie savo vyrus, jų kančias ir neturtą. 

Dorėjas mėgino pasikalbėti apie tai su liaudies vadais, tačiau šie, žinoda- 
mi nenugalimą elimiliečių priešiškumą Fokajos vyrams, atžariai atsakė: 

- Jei tau garbė neleidžia jų Kartaginai perduoti, su malonumu nusamdy- 
sime atletus, kad vieną gražią naktį juos užpultų ir nudaigotų. 

Dorėjo manymu, tai būtų garbingiau nei juos kaip jūros plėšikus Kar- 
taginai perduoti. Šitaip j jis būtų perėmęs ir jų lobį, kurio kiekvieną krepšį 
ir maišą Fokajos vyrai apžiūriai, užpakaliais užsėdę, saugojo. Bet Dorėjui 
nelabai rūpėjo žemiškos gėrybės, jis žinojo Tanakilės dėka esąs vienas 
turtingiausių Segestoje, nors nemažai Tanakilės išteklių išėjo maištui mieste 
sukelti. 

Fokajos vyrams Segestoje nebuvo smagu. Jie privalėjo sėdėti namie, o 
miesto taryba nesutiko jų išlaikymo apmokėti. Už pragyvenimą teko susi- 
mokėti patiems. Kartaginos pasiuntiniai įsakė juos dieną naktį saugoti, idant 
jie neiškrėstų tokio pokšto kaip Himeroje ir nepaspruktų. Betgi Himera bu- 
vo ant jūros kranto ir laivai buvo parengti plaukti! 

Atslenkant rudeniui jie jautėsi lyg kilpai apie kaklą veržiantis. Jie labai 
krimtosi dėl to, kad Segestos moterys visai nenori su jais draugauti. Pradė- 
jo čiupinėtis nenuplaunamą mėlyną ženklą ant nugarų, svarstydami tarp 

savęs, ką jaučia žmogus, gyvas diriamas. Kasdien pro jų namus vaikščiojo 
Kartaginos pasiuntiniai raudonrudžiais veidais, aukso gijom barzdas per- 
sirišę, ir liepdavo palydai garsiai grasinti Fokajos vyrams. Dionisijo įsaky- 
mu Fokajos vyrai tylėjo ir į įžeidimus neatsakydavo. Pašaipų jie nepaisė — 
sakė gyvenime girdėję piktesnių ir tariamų taisyklinga graikų kalba. Ta- 
čiau grėslus abiejų pasiuntinių nebylumas ir kasdienis vaikščiojimas pro 
namus juos erzino. 

Labiausiai juos kamavo dykas buvimas - su malonumu būtų net javus 
ėmę, jei tik Segestos gyventojai būtų leidę. Bet Eriko žmonės pagerbdavo 
javų nuėmimą tam tikromis slaptomis apeigomis, kurių pasakoti nenoriu. 
Jie tvirtino, kad svetimšalio ranka grūdus užnuodys. Be to, atvirame lauke 
Fokajos vyrus būtų nesunku užklupti. Juk jų tebuvo likę trisdešimt trys, - 
du iš Kipro Salamino, - ir Dionisijas. Arsinojos, manęs ir Mikono Kartagi- 
raliaus rūmuose, kaip ir Himeroje, Tanakilės svetingumu mėgaudamiesi. 

Stumdami laiką Fokajos vyrai kaip mokėdami tvirtino savo gyvenamą 
namą, dieną naktį ėjo sargybą. Jie valė ginklus, galų gale iš dyko buvimo 
ėmė atidarinėti krepšius ir maišus, šveisti sidabro indus ir šluostyti dulkes 
nuo dramblio kaulo drožinių. Dionisijas jiems uždraudė net vyną gerti, 
pastebėjęs, jog Segestos valdininkai reikalauja mokesčio už maistą, bet vel- 
tui duoda maišus vyno. Galiausiai jie jau tik lošė kauliukais ir pešėsi. 

Suprantama, kad rudeniop Dorėjui jie pakarto, nes jam trukdė. Kartagi- 
nos pasiuntiniai ėmė nekantrauti ir pareikalavo perduoti jiems Fokajos vy- 
rus iki laivybos meto pradžios, ketindami sukaustytus išsigabenti į Kartagį- 
ną. Kai kreipiausi į pasiuntinius, šie nė nemirktelėję tvirtino, kad pasakoji- 
mai apie gyvų žmonių dyrimą tėra šmeižtas. Kartaginos jūros statutas, tie- 
sa, yra griežtas, bet išmintingas. Jie esą turį Iberijoje kasyklų, kuriose nuola- 
tos trūkstą darbo jėgos. Tūžliems vergams galbūt išbadomos akys, išsukio- 
jami keliai, idant jie nepabėgtų, o daugiau nieko bloga jiems nenutinką. 

Papasakojau apie tai Dionisijui, bet jis tik glostė barzdą ir aiškino, kad 
Fokajos vyrai nenori keliauti į nuodingas Iberijos kalnų kasyklas arba iš- 
durtomis akimis sukti malūno girnų Kartaginoje, kaip pageidautų Dorėjas. 
Dorėjas atėjo su jais tris kartus atsisveikinti, suniuręs apkabino kiekvieną, 
linkėdamas geros kelionės ir patardamas skubinai iškeliauti iš miesto. Tre- 
čiąkart jis net atnešė dovanų nedidelį maišelį sidabrinių, kuriuos savavališ- 
kai paėmė iš Tanakilės lobių skrynios. Dionisijas su savo vyrais būtų tuo 
pasitenkinęs ir, jei būtų išdrįsęs, leidęsis į kelią. Tačiau jis gerai žinojo, kad, 
jiems išjudėjus iš sustiprinto namo, Segestos gyventojai jau miesto gatvėse 
ar laukuose juos užpuls ir išgalabys. 

Dionisijas jau nebepatikėdavo man savo ketinimų, nors dar tebelaikė 
mane draugu. Vieną dieną išvydau iš jų kiemo kylant tirštus dūmus ir tuč- 
tuojau nuėjau pažiūrėti, kas dedasi. Pamačiau juos iškasus liejimo duobes 
ir daužant bei žaizdre lydant gražius sidabrinius indus. Nuo papuošalų 

dėželių jie lupinėjo brangakmenius. Skaldė dramblio kaulo dirbinius. Dio- 
nisijas tarė: 

- Jei tavęs paklaus, ką darome, sakyk, jog prieš pasiduodami Kartaginos 
teismui aukojame dievams. Iš tikrųjų aukojame dievams brangią auką. Se- 
gestos pirkliai mūsų brangenybių neperka, manydami ir šiaip jas iš mūsų 
perimsią. Bet paveldo nepaliksime. Verčiau sunaikinsime lobį. 

Įtariai pažiūrėjęs į jų triūsą pamačiau juos sidabrą kapojant į gabalėlius, 
sveriant ir dalijantis. Apmaudo pagautas pasakiau: 

— Akys netveria tokio kvailo meniškų brangenybių naikinimo. Bet ma- 
tau, kad dalijatės lobį pagal metalo svorį ir, metę kauliuką, nusprendžiate, 
kam atitenka perlai ir brangakmeniai. Man rodos, pagal susitarimą aš taip 
pat turėčiau savo dalį gauti, ir Mikonas, kaip gydytojas. Dorėjas irgi susi- 
krims, negavęs kalaviju užsidirbtosios dalies. 

Dionisijas parodė žibančius dantis ir patikino: 

— Oi, Turmsai, išleidai Himeroje daugiau, nei turėjai gauti. Turbūt prisi- 
meni, kad paskolinau tau pinigų iš tavosios grobio dalies prieš piligrimišką 
kelionę į Eriką. Sugrįžęs dar daugiau pasiskolinai parsivežtosios moters įgei- 
džiams tenkinti. Dorėjas mums liko skolingas, ne mes jam. O Mikonui gy- 
dytojo dalį mielai atiduosime, jei stos su mumis prieš Kartaginos teismą. 
Gal savo išmoningumu jis vėl prisiūs nuo pečių nudirtąją odą. 

Išprakaitavę, suodinais veidais, Fokajos vyrai juokėsi ir gundė: 

- Ateikite pasiimti grobio dalies, tu, Turmsai, ir tu, Mikonai, o pirmiau- 
sia tu, Dorėjau. Tik dėl viso pikto kalavijus pasiimkite - dalijantis gali kilti 
kivirčas. 

Jų grėslus elgesys paskatino mane sakyti Dorėjui, kad jie tik dievams 
aukoja, ketindami paskui pasiduoti Kartaginos teismui. Dorėjas su paleng- 
vėjimu šūktelėjo: 

— Oho, jie tikri vyrai! Tai geriausia paslauga, kokią jie gali man padaryti, 
kad pagaliau ramiai galėčiau Segestos valstybinius reikalus sutvarkyti. 

Paaiškėjus, kad keblus reikalas išsispręs be sankirčių, miestą apėmė vi- 
suotinis džiaugsmas. Zmogus noringai tiki tuo, kuo nori tikėti. Todėl Se- 
gestos liaudis patikėjo Dionisiją ir jo vyrus susiprotėjus, kai jiems nieko kita 
neliko. Galvas pakreipę, ant vienos kojos stovėdami, liaudies vadai tą vaka- 
rą klausėsi iš Fokajos vyrų būsto sklindančio erzelio - drąsindamiesi šie po 
ilgo laiko vėl išgėrė vyno ir susiruošė puotą. Kartaginos pasiuntiniai, nepa- 
prastai nudžiugę, sakė: 

- Jau laikas. Mūsų laivas pernelyg ilgai Erike laukia. Tie jūrų plėšikai 
nuolankesni, nei manėme, jei Kartaginos jūros statutu pasikliauja. 

Paaukoję savo Baalui ir kitiems dievams padėkos auką, jie liepė nupirkti 
mieste grandinių bei virvių Fokajos vyrams į Eriką pergabenti. Kitądien jie 
vėl su savo palyda atėjo prie Fokajos vyrų namo ir sustojo lūkuriuodami. 
Dionisijas su savo vyrais išėjo pro vartus. Greičiau, nei galiu papasakoti, jie 
parvertė ant žemės, užmušė palydos vyrus ir nusitempė apstulbusius Kar- 

taginos pasiuntinius į savo namą. Segestos gyventojų jie saugojosi kliudyt. 
Tik liepė miesto sargybai į svetimus reikalus nesikišti. 

Dorėjas nepaprastai įniršo, o Segestos liaudies vadams iš baimės susuko 
pilvus. Dionisijas išėjo į gatvę, rankoje atsainiai laikydamas kirvį, ir prakal- 
bęs į juos paaiškino: 

— Pasidavėme tiems dviem šventiems Kartaginos pasiuntiniams ir nuo- 
lankiai paprašėme palydėti mus į Eriką bei savo laivą. Bet galime tik ap- 
maudžiu susidūrimu pasiskųsti, nes, mėginant su jais derėtis, palyda prasi- 
brovė prie mūsų, mynė mums kojų pirštus ir kumšėjo, trukdydama deramai 
kalbėtis. Jie taip įžūlavo, kad net ant savo kalavijų pargriuvo ir stumdyda- 
miesi vienas kitą ietimis persmeigė. Mes, beregint įsiaudrojantys vyrai, ke- 
liems jų iš netyčių per stipriai sudavėme, kadangi nesame pratę aštriais 
ginklais naudotis. Tačiau Kartaginos pasiuntiniai mums už tai jau atleido ir 
pažadėjo, kad ginklus galėsime atiduoti tik Eriko laive. Jie tikrai sumanūs 
derybininkai. Jei mano žodžiais netikite, eikšekit vidun ir patys jų pasi- 
klauskite. 

Bet Segestos liaudies vadai nepanūdo į Fokajos vyrų namą žengti, o Do- 
rėjas tvirtino, kad visa tai nebe jo reikalas, nes Dionisijas pasidavė Kartagi- 
nos pasiuntiniams. Dionisijas dar pridūrė: 

- Iš tikrųjų tik dėl jūsų priešiškumo buvome priversti viską šitaip sutvar- 
kyti. Kartaginos šventieji vyrai irgi taip mano ir nepaprastai baiminasi, kad 
persekiosite mus kelyje, nes jie privalo mus gyvus nugabenti į Kartaginos 
jūros teismą. Jei mus persekiosite, - sako, - tai jie verčiau nusižudysią. Tada 
jų kraujas kris ant jūsų galvų ir Kartagina niekada neatleis, jei dėl jūsų 
nesupratingumo šventieji pasiuntiniai mirs. 

Segestos liaudies vadų pilvams šiuos žodžius suvirškinus, Dionisijas links- 
mai nusišypsojo ir pasakė: 

— Mums, Fokajos vyrai, į Kartaginą geriau plaukti per Panormą, nes kelias 
pažįstamas, tačiau Kartaginos pasiuntiniai atkakliai laikosi Eriko, nes ten jų 
laukia laivas. Privalome jų valiai paklusti. Atveskite mums asilų ir mulų, kad 
šiems garbingiems vyrams nereikėtų tokio ilgo kelio pėsčiuoti. Mes, Fokajos 
vyrai, klusniai žingsniuosime pėsti, - kaip belaisviams dera. Ir keliavedį mums 
galite duoti, idant tikrai rastume Eriką, nes kelio nežinome. 

Pasitarę Segestos vadai suprato, kad nieko nebegali padaryti — Dionisijas 
bemat nužudys Kartaginos pasiuntinius, jeigu jis ir jo vyrai bus persekioja- 
mi. Šitokios atsakomybės jie prisiimti nedrįso. Todėl apmaudžiai tarė: 

- Imk asilus ir mulus ir nešdinkis greičiau nei atėjęs, Fokajos Dionisi- 
jau. Gero tau nelinkime, atvirkščiai, iš visos širdies linkime, kad tavo ke- 
penys kelionėje suskerdėtų ir tave kirminai sugraužtų. To paties tavo vy- 
rams linkime. 

Dionisijas pašaipiai skėstelėjo rankomis ir sušuko: 

— Oi, Segestos vyrai, Kartaginos pasiuntinių gailesį įstengiau sužadinti, 
bet jūsų priešiškumo tikrai niekas neįveiks. Tegu dievai duoda, kad jūsų 

palinkėjimai neišsipildytų, nes neliečiamieji Kartaginos vyrai pažadėjo ir 
prisiekė, kad mano oda bus nudirta ir ant Kartaginos jūros vartų pakabin- 
ta. Didesnės garbės joks Fokajos vyras negali tikėtis. 

Segestos vyrai dėjosi tikį viskuo, ką Dionisijas sako. Šventine eisena, su 
įprastais pagarbos ženklais jie nulydėjo Kartaginos pasiuntinius ir juos sky- 
dų mūru supančius Fokajos vyrus per miestą ligi vakarinių vartų. Tiesa, jie 
aiškiai matė, kad Kartaginos pasiuntiniai surišti sėdi ant mulų, jų burnos 
užkištos, tačiau dėjosi nematą. 

Mudu su Mikonu irgi palydėjome Fokajos vyrus iki vakarinių vartų, ža- 
vėdamiesi Dionisijo gudrumu. Supratęs, kad nebeturi ką prarasti, Dionisi- 
jas priešinosi dievams su negirdėtu įžūlumu, sustojo su savo vyrais prie 
vartų ir tarė: 

— Skubėdamas visai užmiršau, kad šventųjų pasiuntinių pinigų dėželės 
ir Segestos reikalų popieriai bei rašomosios lentelės liko jų būste. Skubinai 
atneškite juos, Segestos valdžios vyrai. Kartu atneškite jiems valgio, švie- 
žios mėsos bei vyno. Reikėtų dar dviejų merginų šonams pašildyti, nes 
teks turbūt ant plikos žemės miegoti. 

Sprogdami iš įniršio Segestos vyrai vienas kitą kurstė: 

— Nudaigokime juos, net jei tai būtų paskutinis mūsų darbas žemėje. 

Bet Dionisijas ir vairininku paaukštintas Likimnijas glaudė kalavijo aš- 
menis prie Kartaginos pasiuntinių sprandų ir sakė: 

— Kaip norite - jei tik atsakysite Kartaginos tarybai už tokį bedievišką 
darbą. Jei mus persekiosite, du šventieji vyrai turės nusižudyti. Jie prašė 
mūsų pagelbėti, kad jiems gyviems nereikėtų prieš tarybą žengti ir atsiskai- 
tyti už tai, ką padarėme. 

Dionisijas erzino Segestos vadus: užgrobęs pasiuntinių daiktus, apsiren- 
gė kartaginietišku šventiniu apsiaustu. Bet popieriaus ritinius ir rašymo len- 
teles paniekino, nes nemokėjo skaityti, todėl atidavė jas savo vyrams. Sie 
braižė bjaurius paveikslėlius rašomosiose lentelėse, rodė juos vienas kitam 
kvatodami, kai kurie atliko savo reikalus ir nusišluostė Kartaginos bei Se- 
gestos sąjungos popieriais. Sitai pamačius Segestos valdantiesiems pasiro- 
dė geriausia išvaikyti žmones paskelbiant, kad šventinės apeigos baigėsi. 

Kai pagaliau Dionisijas vis dėlto nusprendė leistis į kelią, vieną Segestos 
vadų iš įniršio ištiko stabas ir tas po jo akių išleido kvapą. Vadeivos veidas 
juosvai pamėlo, jis susiėmė rankomis gerklę, negalėdamas atsikvapstyti, ir 
jau nebeatsipeikėjo, nors draugai raičiojo jį po žemę, trynė rankas ir kojas. 
Fokajos vyrai šitai palaikė blogu ženklu ir suniuksėję gyvulius leidosi į Eri- 
ko kelią. 

Kelyje jie neužgaišo, nes atsipūsti sustojo tik tamsiausiu nakties metu. 
Kitos dienos pavakare jie atkeliavo į Eriko uostą, įsiveržė į pasiuntinių lau- 
kiantį karo laivą, sumėtė įgulą į jūrą ir mestelėjo ugnies į kitus laivus, sukel- 
dami sąmyšį visame uoste. Paskui išsiyrė į jūrą, išsiplukdydami ir Kartagi- 
nos pasiuntinius. Vieną jie pririšo prie pirmagalio tarano, kad atneštų jiems 

sėkmę puolant pirmą jūroje sutiktą laivą. Kitą juokais paaukojo Baalui, api- 
plėšę iš anapus Heraklio stulpų atplaukusį laivą su brangenybėmis, nes 
vėjas nunešė juos į Afrikos pakrantę prie Kartaginos. 

Ir Dionisijas daugiau nebesiveržė į Masiliją, o įvaldė jūrų plėšiko amatą, 
manydamas, jog šitaip lėmė dievai. Tačiau graikų laivų jie neplėšdavo. To- 
dėl graikiškieji Sicilijos miestai, pastebėję jį renkant laivyną, ėmė slapčia jį 
globoti. Kitąmet narsi Dionisijo veikla jūroje dar labiau pakenkė Kartaginos 
ir graikiškų Sicilijos miestų santykiams. Nors vargu ar ilgai tie santykiai 
būtų tvėrę geri. 

Pasakojau visa tai apie Fokajos Dionisiją ir jo vyrus, nes tai vyras, vertas 
prisiminti. Tuos trisdešimt tris išvardyčiau, bet jau ne visų vardus prisimenu. 

Žiemą Segestoje pažinau nerimastį. Kartais ji taip slogindavo, jog, rodėsi, 
bet kokia kita jausena būtų buvusi malonesnė. Ir nežinau, kodėl ji mane 
apniko. Jaučiausi tarytum belaisvis, neįgalįs sugriauti aplinkui išaugusių mū- 
rų. Bet, man rodos, ne išorės jėgų, o savo paties belaisvis buvau. Kažin kas 
manyje susimezgė į mazgą ir aš negalėjau to mazgo atnarplioti. 

Tolydžio jaučiau lyg kąsnį gerklėje užstrigus. Siaip jau nebuvo dėl ko, 
nes, būdamas Dorėjo draugas, mėgavausi pagarba. Ir Arsinoja, dėl savo 
būklės užgniaužusi aikštis, iš viešo gyvenimo pasitraukė. Ji storėjo, nurimo 
ir kartais, baimės akimirką, stverdavosi manęs meiliau nei kadaise. Bet su 
manimi mažai kalbėjosi, o jeigu prakalbdavo, tai apie nereikšmingus daly- 
kus. Nerimasties smelkiamą, mane kamavo mintis, kad gyvenu su svetima 
moterimi, kurios nepažįstu. Ir gimsiantis kūdikis man rodėsi svetimas. Sa- 
kytum didžiulis svoris mane prie žemės slogino, todėl tik žemiški reikalai 
man atrodė prasmingi, o manyje visa kas rodės beprasmiška. 

Aš kentėjau, bet Dorėjas, man atrodo, kentėjo dar labiau. Jis buvo pasie- 
kęs tikslą, o kito neturėjo, todėl nežinojo, ko nori. Jūros išgyvenimai sumai- 
šė jam galvą, graužaties protrūkių metu akys blykčiodavo beprotyste - ro- 
dės, visa jame tėra pilka druska. Jis buvo abejingas Tanakilei ir dažnai su ja 
šiurkščiai kalbėdavo. 

Sunų auginimu jis nesidomėjo, arklių lenktynės jį nelabai traukė. Bet jis 
pamėgino paakinti Segestos jaunikaičius graikišku papročiu lavinti kūną. 
Žymūs Segestos vyrai su pagarba žvelgė į jo pratybas rungtynių lauke, 
tačiau jam sakė maną, kad kūno alinti neverta, jei kūną lavinantys amati- 
ninkai — atletai gali pasiekti geresnių rezultatų nei bet kuris mėgėjas. 

Dorėjas vesdavo kilminguosius į įprastus medžioklės žygius, bet metė, 
kai palydovai tyčia jį vieną šernų būryje paliko ir jis vos išnešė sveiką kailį. 
Dorėjas pasiekė tik tiek, kad karui tinkami vyrai, - nesvarbu, kokio rango ir 
amato, - nustatytą dieną susirinktų į ginklo pratybas. Tiesa, jie skųsdavosi 

savo vargais ir daugumas kartkartėmis pranešdavo sergą, bet liaudis gerai 
suvokė, jog, norint išlaikyti valdžią, privalu išmokti naudotis ginklu. Dorė- 
jas įrodinėjo, jog karui pasirengęs miestas derybose gerbiamas labiau nei 
silpnas. Miestiečiai elgėsi taip, lyg nieko nebūtų nutikę, bet gerai žinojo, 
kad pavasarį jie turės atsakyti Kartaginos tarybai už pasiuntinių likimą. Tiesa, 
jie ketino viskuo tik Dionisiją kaltinti, vis dėlto kaltės jausmas juos skatino 
bėgioti iki devinto prakaito, alsinti rankas pratybose su ginklais, kuriais jie 
iš širdies dygėjosi. 

Kiek pasiplūkę jie mielai sutiko su Dorėjo pasiūlymu, kad į nuolatinę 
karių įgulą miestas nusamdytų apie tūkstantį pratybose pasižymėjusių jau- 
nikaičių, kurie patys nori ar kuriems įprasti amatai nepatinka. Sitaip jie ta- 
rėsi sutramdysią nepaklusnų jaunimą ir patys išsigelbėsią nuo pratybų su 

Dorėjas maždaug šimtinėm išskirstė jaunuolius po vyrų namus ir pats 
dažnai nakvodavo su jais, vangstydamasis santuokinio Tanakilės guolio. Jis 
mankštindavo juos, versdamas bėgioti su ginklais, žygiuoti, ir vesdavosi į 
mišką gaudyti sikanų, nors sikanai buvo pernelyg gudrūs, kad leistųsi su 
jais į kovą. Atrodė, jog Dorėjas palaiko griežtą drausmę ir kiekvienas pa- 
klūsta jo paskirtiems vyresniesiems. Tačiau vagysčių ir prievartavimų mieste 
padaugėjo. Visa nuo ankstesnių laikų skyrėsi tik tuo, kad kaltieji nebūdavo 
taip greit įkaltinami. 

Paaiškėjus, kad koks nors Dorėjo vainikuotasis apsivogė ar ką nors api- 
plėšė ir šitai galima įrodyti, Dorėjas negailestingai nuplakdavo kaltąjį, baus- 
damas žiauriau, nei būtų baudę miestiečiai. 

— Bet, - sakydavo jis, - ne už nusikaltimą baudžiu, o už tai, jog leidaisi 
sugaunamas. 

Už tai vyrai jį labai pamėgo. Jiems patiko mintis, kad jie gali krėsti mieste 
visokiausias eibes, jei tik neįklius. Todėl jie Dorėju žavėjosi labiau nei atlygį 
mokėjusia miesto taryba. 

Dorėjas stūmė dieną po dienos, tačiau kartais jį apnikdavo graužatis, jis 
ilgam užsidarydavo savo kambaryje ir net su Tanakile nesikalbėdavo. Per 
sienas girdėdavome jį šaukiant protėvį Heraklį, kviečiantis baltalytę Tetidę. 
Nusiraminęs jis kartą pasikvietė mudu su Mikonu, išgėrė su mumis vyno ir 
paaiškino: 

— Jūs nežinote, kaip sunku būti karaliumi ir atsakyti už viso miesto 
sėkmę. Ir dieviška mano kilmė padėtį sunkina, nes dėl jos jaučiuosi labai 
vienišas. 

Sukiodamas galvą jis tęsė: 

— Savo tėvo dvasią numaldžiau ir Heraklio paveldėjimo teisę įgyvendi- 
nau. Bet galvą suskausta pagalvojus, kad po mano mirties tik neblėstama 
šlovė teliks. Išties man reikia paveldėtojo, idant visa, kas nutiko, kokį išmo- 
ningą tikslą turėtų. Tačiau Tanakilė paveldėtojų nebepagimdys, o jos sūnų, 
kaip geidauja ji, visai nenoriu įsisūnyti. Jie bjaurūs ir viso labo pirkliai. 

Pritariau, kad toks keblumas tikrai kelia galvos skausmą. Bet nuraminau 
tardamas: 

— Man rodos, tu iš mūsų trijų privalai rimčiausiai apie ateitį galvoti, nes 
dievai taip tiksliai nubrėžė tau kelią, kad, manau, ir labiausiai norėdamas 
nebūtum išvengęs to, kas nutiko. Tai prasidėjo nuo avies kaulų, kurie taip 
atkakliai rodė vakarus, - ir vakaruose atsiradome, nors keliavome į rytus. Ir 
jūra mus atnešė prie kuproto kalno, nors Dionisijas kaip įmanydamas plukdė 
mus į Masiliją. Himeroje atsidūrėme tik todėl, kad sutiktum ten Tanakilę — 
turbūt prisimeni, jog balandžio plunksna parodė jos namą. Tavim dėtas dėl 
paveldėtojų nesirūpinčiau, nes šitai tau tikrai kada nors nutiks, jeigu yra 
toks tikslas. 

Nepagalvojau, kad visi šie ženklai man buvo reikšmingi tiek pat kiek 
Dorėjui. Tačiau jam dūsaujant pamaniau, jog; atėjo tinkamas metas užsi- 
minti apie Arsinojos būklę, kurios ilgiau slėpti nebegalėjau. Nesupratau, 
kaip patyrusi gydytojo Mikono akis dar nieko nepastebėjo. Pasitryniau ran- 
kas ir pasakiau: 

- Likimas dovanas nelygiai seikėja, Dorėjau. Žygyje nieko neišsikovo- 
jau. Tebesu tavo draugas ir net savo židinio neturiu. Vargšė Arsinoja nešio- 
ja mano kūdikį. Ilgiau šito slėpti nebegaliu, nes jis turi gimti tamsiausiu 
metų laiku, taigi pora mėnesių beliko. 

Įsijautęs nepamačiau, kad Dorėjo veidas niaukiasi, tik maliau liežuviu: 

— Tu, Dorėjau, apie moteriškus reikalus maža supranti, tačiau tu, Miko- 
nai, jau seniai turėjai pastebėti jos būklę. Taigi pasveikinkite mane ir pasi- 
spauskime rankas. Viską tu turi, Dorėjau, bet aš laukiu to, ko tu niekada 
neturėsi, jei tavo šeima nelauktai nepakis. 

Dorėjas apvertė koja brangų miešimo indą ir pašokęs sušuko: 

— Ar tai tiesa, Turmsai? Argi Žynė gali turėti vaiką? 

Suirzęs Mikonas mano akių taip pat vengė ir paklausė: 

— Ar tik neklysti, Turmsai? Nenorėčiau, kad tau šitai nutiktų. 

Tačiau džiugesio apimtas visiškai jų nesupratau. Norėdamas išsklaidyti 
jų dvejones suskubau atsivesti Arsinojos, ir Tanakilė nepatikliai atsekė pas 
Dorėją, nors šis, graužaties kankinamas, į ją žiūrėjo nemeiliai. 

Arsinoja stovėjo priešais mus jau suapvalėjusi. Akys svajingai švytėjo. Ji 
klusniai patvirtino mano žodžius: 

- Tai tiesa. Laukiuosi kūdikio ir jis gims liūdniausiu metų laiku. Bet pati- 
kinu jus, kad deivė mane tebegloboja. Šitai man paliudijo ženklai ir sapnai. 

Tanakilės veidas iš pavydo pajuodo. Ji piktai dėbtelėjo į Arsinoją, paskui 
į Dorėją. 

- Įtariau! — jaudriai suspigo ji. - Bet negalėjau savo akimis patikėti. Iki 
šiol mėginau visa pakreipti į gera, tačiau užtraukei gėdą mano namams. 
Deivės į šį reikalą nepainiok. Tai tavo klastos vaisius — norėjai pasirodyti už 
mane išmanesnė. 

Dorėjas sutrikęs įsibedė į Arsinoją, pakėlė ranką, tildydamas Tanakilę, ir 
pasakė: 

— Užsičiaupk, finikiečių sene, nes dar labiau mano akyse subjursi. Tai ne 
tavo namai, o mano karališkieji rūmai, kuriuos kalaviju išsikovojau. Nepa- 
vydėk Arsinojai. Verčiau kaip aš manyk jos būklę esant ženklu, tik kad 
teisingai jį suvokčiau, turiu gerai apmąstyti. 

Jis užsidengė delnu akis, ketindamas pamąstyti, jo rūškanas veidas nu- 
švito ir po ilgo laiko jis nusišypsojo sakydamas: 

— Nebijok, Arsinoja. Imu tave į savo globą. Visa susitvarkys. Kūdikis tau 
ne gėdą, o veikiau garbę atneš. Kaip manai, tai berniukas ar mergaitė? 

Arsinoja droviai atsakė, kad iš anksto šito neįmanu sužinoti. Bet pasisakė 
esanti beveik tikra, jog pagimdys sūnų. 

Tanakilė graudžiai pravirko ir sriūbaudama sušuko: 

— Laimė netvari! Aš tai geriausiai Žinau, juk nulydėjau į kapą net tris 
sutuoktinius. Vis dėlto tu, Dorėjau, turi pripažinti, kad jautei man aistrą, 
nors dabar tesu tau tik bjauri boba. 

Arsinoja užgynė Tanakilei taip apmaudingai kalbėti ir siekė ją apkabinti. 
Tačiau Tanakilė, nirčiai atstūmusi ją, tarė: 

— Neliesk manęs. Verčiau apkabink Dorėją, kuris tave globon ima. Pa- 
pliaukšėk jam per skruostus ženklų ir pranašysčių, kad tikrai suprastų. Juk 
jis nėra nuovokus vyras. 

Sitaip pavydėjo Tanakilė, nors turėjo suaugusius sūnus. Arsinoja žvilgte- 
lėjo skersom į mane, suklupo priešais Dorėją ir išbučiavo jam rankas, dėko- 
dama už supratimą. Mikonas žiūrėjo iš šalies tarytum kuoka trenktas. Pri- 
ėjau prie jo, apkabinau pečius ir paguodžiau: 

— Moterys yra moterys ir jų elgsenos vyras niekada gerai nesupras. Nors 
tu mane pasveikink. Vyrą sukrečia žinia, jog taps tėvu. 

Bet Mikonas tik stebeilijo į Arsinoją, tuščią gėrimo taurę delne spaus- 
damas. 

Perimta pavydo, Tanakilė labai pažemino Arsinoją, įžeidė jos savimeilę, 
todėl ji verkdama pribėgo prie manęs, įsikniaubė man į krūtinę ir pasakė 
nekenčianti Tanakilės. Man tvarkant Dorėjo reikalus, Arsinoja, nerimasties 
apimta, griebdavosi Dorėjo ir iš jos kalbų supratau, kad Dorėjas su ja elgiasi 
maloniai. Sitai dar labiau erzino Tanakilę. 

Apgyvendinęs vyrų namuose apie tūkstantį karių, Dorėjas pasidarė prie- 
kabus ir ėmė kištis į miesto reikalus, jau nebesitenkindamas valdančiųjų 
paaiškinimais. Jie tetroško, kad Dorėjas tik vadovautų aukojimams bei šven- 
tinėms eisenoms šuns karūna pasipuošęs ir lavindamas drausmintų triukš- 
mingą jaunimą. O Dorėjas kišosi į mokesčių rinkimą bei žemės dalijimą, 
tikindamas ganėtinai gerai išmanąs Segestos reikalus, kad galėtų dalytis 
valdžia su miesto taryba. Jis jau nepasitenkindavo paaiškinimais „taip įpras- 
ta ar „šitaip anksčiau nedarydavome“, o sakydavo: 

- Saviškus papročius sukursiu. Kaip Heraklio paveldėtojo, ankstesni pa- 
pročiai manęs nepančioja. 

Atsidūriau keblioje padėtyje, stengdamasis suderinti jo valią su miesto 

valdančiųjų valia. Sugaišau daug laiko deryboms. Tiesa, susidraugavau su 
valdančiaisiais ir, supratę mano gerą valią, jie pasiūlė man dovanų, kurio- 
mis turėjau numaldyti Dorėją. Bet jei kas Dorėjui šaudavo į galvą, numal- 
dyti negalėjai. Todėl jų dovanų nepriėmiau. 

Apie Arsinojos gimdymą maža prisimenu, nes buvau labai pasimetęs. 
Tai įvyko šalčiausią metų naktį - berniukas atėjo į pasaulį šaltai priešaušrio 
dulksnai purškiant. Mikonas palengvino gimdymo skausmus vaistais, 0 vi- 
sa kita paliko elimiliečių pribuvėjų rūpesčiui. Man sakė, jog gimdymas bu- 
vo lengvas. Vis dėlto girdėjau Arsinojos aimanas, mačiau šalto prakaito iš- 
muštą jos blyškų veidą, mačiau, kaip iki kraujo apsikramtė lūpas, ir gimdy- 
mas man neatrodė lengvas. 

Arsinoja pati žindė vaiką ir turėjo tiek daug pieno, kad perniek tekėjo. 
Šitaip ją, apgaulingai gležnutę, laimino deivė. Berniukas buvo stiprus ir 
nuo pat pradžių garsiai rėkė. Aš taip sužvalėjau, kad panūdau tučtuojau 
duoti jam vardą. Bet Dorėjas pasakė: 

— Tai neskubu. Palaukime tinkamo ženklo. 

Ir Arsinoja paprašė: 

— Neįžeisk Dorėjo, skubėdamas duoti vardą. Mums abiem ir sūneliui 
būtų naudingiau, jeigu vardą sugalvotų Dorėjas. 

Man nepatiko, kad Dorėjas kišasi į svetimus reikalus. Jis buvo pasimetęs 
ne mažiau už mane, meiliai žiūrėjo į kūdikį i ir net nuėjo į Heraklio šventyk- 
lą paaukoti padėkos aukos. Šventyklą jis buvo atėmęs iš finikiečių ugnies 
dievo - dėl jos irgi su miesto valdančiaisiais susikivirčijo. 

Pavasarėjant, lietui skaidrėjant ir siautingiems audros šuorams guldant 
Eriko žemės miškus, Dorėjas vis labiau niuro. Ir vis keistesniu žvilgsniu į 
mane stebeilijo, be to, ne kartą užklupau jį į kūdikį žiūrinų ir su Arsinoja 
kalbant. Man pasirodžius jie nutildavo ir Arsinoja, nei šį, nei tą pliaukšda- 
ma, iškart stverdavosi ko kita. Tanakilė į mus žiūrėjo piktai. Arsinoja baimi- 
nosi ją sužalosiant vaiką, bet aš vyliausi, kad Tanakilė ilgainiui jį pamils. 
Galvojau: kas gali tokiam mažam berniukui bloga linkėti? Tėviška didystė 
mane apakino - nemačiau, kas aplinkui dedasi. 

O paskui, vieną pavasario rytą, prie karaliaus rūmų atsirado į kruviną 
skudurą suvyniota šuns maita, glėbys sulaužytų strėlių ir sudaužyta molio 
plyta. Šito nebuvo kaip nuslėpti, nes prieš atidarant rūmų vartus tą baugų 
ryšulį pamatė praeiviai ir išvyniojo. Tanakilė pradėjo drebėti ir tarė: 

— Kartagina jau nebesiunčia derybininkų - savo sprendimą mums išreiš- 
kia kaip barbarams, kurie žmogiškos kalbos nesupranta. 

Dorėjas paniuro ir paprieštaravo: 

— Tai ne Kartagina. Tai tavo, žmona, ir tavo sūnų pinklės siekiant liaudį 
prieš mane nuteikti. Jau seniai tave įtariau. 

Nežinau, ar jo kaltinimas turėjo kokį nors pamatą, bet taip gerai pažinojau 
Tanakilę, jog supratau ją tikrai galint didžiausią klastą surengti, kad Dorėjo 
padėtis susvyruotų ir šis vėl į ją atsigręžtų. Tanakilė pakėlė ranką ir prisiekė: 

— Dorėjau, Dorėjau, prisimink, kad esu Kartaginos įkūrėjų giminės. Kar- 
taginos dievai ne blogesni už graikų. Patikėk manimi - nebesi toks kaip 
anksčiau. Reginiai tave valdo. Prisimink, kad aš ir tik aš padėjau tau tapti 
karaliumi, tavo vaikišką įgeidį tenkindama. Kaip gali įtarinėti mane tau blo- 
ga linkint? 

Dorėjas paspyrė šuns maitą ir užriko: 

- Likimas, dievai ir mano protėvis Heraklis, o pirmiausia mano paties 
kalavijas padėjo man tapti Eriko žemės karaliumi - visai ne tu, Tanakile! Jei 
padėjai - tebuvai dievų įrankis ir už tai nesu tau skolingas. Atvirkščiai — 
geisdama valdžios ir karalienės sosto, užkerėjai mane, kad įteisintum pri- 
gimčiai prieštaraujančią santuoką. 

Tanakilė pasižiūrėjo į jį juodomis kaip degutas akimis, niekinamai sukei- 
tė pirštus ir pasakė: 

- Jei ko ir geidžiau, Dorėjau, — tai tavęs. Pats įplieskei mano meilę, kai 
jau tebuvau nudrengtas skuduras ir savo dalia tenkinausi. Bet labai klysti, 
jei manai galįs nuspirti mane it suplyšusį maišą. 

Daugybė žmonių susirinko pasižiūrėti rietenų, ir Arsinoja su vaiku glė- 
byje pasirodė ant slenksčio. Tanakilė dūrė į ją pirštu ir su ašaromis akyse 
suriko: 

— Manęs neapgausi! Ta deivės paleistuvė — pirmapradė piktybės priežas- 
tis! Tu pamišęs, Dorėjau, jeigu ja tiki labiau nei manimi. 

Užsiplieskiau dėl Arsinojos ir sušukau: 

— Nepainiok nekaltos moters į bjaurius savo šeimos kivirčus, Tanakile! 
Mudu su Arsinoja nieko bloga tau nepadarėme. Esi barninga boba ir smaigs- 
tai kur pakliuvo. 

Tanakilė prapliupo baugiu juoku, parodė pirštu ir į mane klausdama: 

— Ar išties esi visai spangas ir nematai, kas po akių dedasi? 

Nepaprastai apmaudaudamas atkirtau: 

- Aiškiausiai matau kilmingą sutuoktinių porą kivirčijantis prie žmonių 
ir nederamu būdu vienas kitą plūstant. 

Po kivirčo mano nerimastis taip sustiprėjo, kad jaučiausi tarsi į tinklo akį 
įstrigusi žuvis. Dažną naktį Arsinoja atsėlindavo pas mane į lovą, karštai 
apkabindavo, vilgydavo ašaromis man veidą ir prašydavo, kad blogai apie 
ją negalvočiau. Kartą mėginau išklausti, ką bloga galėčiau apie ją galvoti. 
Juk ji mano sūnaus motina, lipšniai rūpinasi mūsų vaiku ir jau nebėra tokia 
tuščiagarbė kaip anksčiau. Bet ji tik dar graudžiau pravirko ir suaimanavo: 

- Esu lyg pasiklydusi, Turmsai. Aplink mane tamsus miškas, staugia Žvė- 
rys, o kur eiti - nežinau. 

Dar ji sakė: 

- Visa būtų lengva ir paprasta, jei taip labai tavęs nemylėčiau, Turmsai. 
Bet kai pamatau šitas apvalainas akis, plačias lūpas, kai lieti mane savo 
ilgais pirštais - neatsilaikau. 

Gniuždomos nerimasties apimtas atsakiau: 

— Kartais ir aš norėčiau taip beprotiškai tavęs nemylėti. Kol tavęs nesuti- 
kau, daug juokdavausi ir rytdiena nesirūpinau. Su tavimi mano rūpesčiai 
išaugo, o džiaugsmas sumenko ir jau nebemoku juoktis. Jaučiu, kad kažkas 
siaubinga nutiks. 

Ji apsivijo rankomis man juosmenį ir pabučiavo mane, leisdama nujausti 
visą jos glėbio malonumą. Tačiau tą akimirką miegantis sūnelis pravirko ir 
ji turėjo keltis jo raminti. 

Pavasarinei pilnačiai artėjant dariausi neramus, regėjau blogus sapnus, 
vaikščiodavau per miegus kada kur pabusdamas ir pirmą akimirką nesusi- 
vokdamas, kur esu. Sitaip man dar nebuvo nutikę. Pamaniau Artemidę 
mane persekiojant ir išmėginau daugybę būdų, turėjusių sutrukdyti naktį 
nejučia išeiti iš kambario. Bet niekas negelbėjo. Išeinančio iš rūmų sargybi- 
niai manęs žadinti nedrįsdavo, sakė, jog vaikštau visai įprastai, užkalbintas 
netgi piktai atkertu. Baugiausia, kad man iš paskos tykindavo Arsinojos 
katė, šmurkštelėjusi įkandin pro atidarytas duris. Pabusdavau vidur gat- 
vės, jai galva nuogą mano blauzdą bedžiojant. Kai Arsinoja pagimdė sūnų, 
katė jai nusibodo. Tikriausiai todėl tas keistas gyvūnėlis siekė mano drau- 
gystės. Man rodos, Segestoje ji, kaip ir aš, išgyveno nerimastį, nes miesto 
šunys įniršdavo vos jos kvapą užuodę. 

Vieną naktį vėl pabudau mėnuliui šviečiant į veidą i ir pamačiau stovįs 
priešais šventąją Segestos šunidę. Prie durų ant akmeninių laiptų sėdėjo ta 
vargšė mergaitė, kurią Tanakilė iš minios pakvietė šuns prižiūrėti. Parėmu- 
si pasmakrę, ji skendėjo giliose mintyse ir tarytum užburta stebeilijo į mė- 
nulį. Sešėliai buvo juodi, mėnulio šviesa sidabravo gatvę, namus, ir visa 
man rodėsi svetima. Buvau sukrėstas, kad dar kažkas, mėnulio valdomas, 
nemiega, nors tai tebuvo maža mergaitė. Kasmetinių apeigų metu ji senu 
papročiu buvo viešai sutuokta su šventuoju šunimi, iškepė vestuvinį pyra- 
gą ir pasidalijo su šunimi. Nuo tol ji gyveno netoli šunidės ir, kaip vergai 
bei tarnai, valgė iš karaliaus rūmų puodų. Ji neturėjo kur eiti, nes buvo iš 
prastuomenės ir našlaitė. 

— Ko nemiegi, mažoji mergaite? - paklausiau sėsdamasis greta ant ak- 
meninių laiptų. 

— Nesu maža mergaitė, - atsakė ji. - Man jau dešimt. Be to, esu šuns 
Krimiso sutuoktinė - šventa moteris. 

— Kuo tu vardu, šventoji moterie? - paklausiau juokomis. 

— Egesta, - išdidžiai tarė ji. - Turėtum tai žinoti, svetimšali Turmsai. Bet 
tikrasis mano vardas Hana. Todėl žmonės man pavymui mėto akmenis ir 
iš Manęs šaiposi. 

- Ko nemiegi? — paklausiau vėl. 

Ji neramiai pažvelgė į mane ir prisipažino: 

— Šuo Krimisas serga. Jis tik guli sunkiai lekuodamas ir visai nebeėda. 
Man rodos, jis pernelyg senas ir jau nebenori gyventi, kad ir kaip jį guo- 
džiu. Jei jis padvės, žmonės apkaltins mane. 

Ji parodė liesą sukandžiotą rankutę, sukūkčiojo ir pasakė: 

- Jis net nenori, kad prisiliesčiau, nors buvome tokie geri draugai. Man 
atrodo, jam skauda ausis. Jis dažnai purto galvą. Bet kai jį paliečiu - kanda. 

Mergaitė atidarė man šunidės duris ir parodė nukaršusį šventąjį šunį: 
sunkiai dvėsuodamas, jis gulėjo ant šiaudų, palei snukį stovėjo neliestas 
dubenėlis vandens. Šuo pramerkė akis ir mėnulio šviesoje jo akys blykste- 
lėjo, bet dantų iššiepti neįstengė. Lyg šešėlis pro mano kojas į šunidę įsmu- 
ko Arsinojos katė ir ėmė lankstais artintis prie šventojo šuns. Tačiau šuo į ją 
nežiūrėjo. Hana nepaprastai persigando ir norėjo nuvyti katę šalin, bet su- 
laikiau — norėjau pažiūrėti, kas nutiks. 

Katė lyžtelėjo keletą kartų iš šuns dubenėlio, pradrįso, šonu glustelėjo 
prie šuns sprando ir ėmė švelniai laižyti jam ausį. Ir šuo leidosi. 

— Tai stebuklas, - pasakiau. - Tikriausiai šventi gyvūnai vienas kitą pa- 
žįsta. Katė — toks šventas gyvūnas, kad Egipte katę įžeidęs žmogus iškart 
nužudomas. Kodėl ji šventa, nežinau. 

Mergaitė apstulbusi tarė: 

— Mano sutuoktinis serga, kenčia ir katė moka jį nuraminti, o aš ne. Ar 
tai tavo katė? 

— Ne, - atsakiau, - tai mano žmonos Arsinojos katė. 

— Nori pasakyti — Ištafros, - pataisė mergaitė. - Iš Eriko pabėgusios dei- 
vės žynės. Argi ji tavo žmona? 

- Žinoma, mano, - atkirtau. - Mudu ir sūnų turime. Tikriausiai matei jį? 

Mergaitė delnu užspaudė man lūpas, prunkštelėjo, bet surimtėjo ir pa- 
klausė: 

- Argi tai tavo sūnus? Juk Dorėjas jį ant rankų nešioja, o moteris vaikšto 
Dorėjui iš paskos, įsikibusi į jo karališką skverną. Bet ji graži, neginčiju. 

Nusijuokiau: 

— Dorėjas mano draugas, myli berniuką, nes savų paveldėtojų neturi. 
Bet ir berniukas, ir žmona - mano. 

Nustebusi mergaitė papurtė galvą, pakėlė akis į mane ir paklausė: 

- Jeigu būčiau gražesnė, ar paimtum mane ant rankų ir pasmagintum 
grauduliui apėmus? 

Jos sulysęs veidelis mane sujautrino. Palytėjau jos skruostą ir pasakiau: 

- Žinoma, paimsiu tave ant rankų ir paguosiu, jei nori. Aš irgi labai ne- 
laimingas, nors turiu žmoną ir sūnų, o gal kaip tik dėl to. 

Paėmiau ją ant rankų, ji prigludo ašarų suvilgytu skruostu man prie krū- 
tinės, apsivijo rankutėmis kaklą, giliai atsiduso ir tarė: 

— Dabar man gera. Po mamos mirties niekas manęs ant rankų nelaikė. 
Patinki man labiau nei Dorėjas ir išpurtęs Mikonas, kurį prašiau pažiūrėti 
šunį. Jis tikino gydąs Žmones, o ne šunis ir paklausė, kas jam atlygins. Taip, 
taip, - nuoširdžiai patvirtino ji. - Labai patinki, nes tu man geras. Patinki 
net labiau už gerąjį sutuoktinį, kuris guli šičia snukį ant letenų pasidėjęs ir 
leidžia katei ausį laižyti. Ką tu apie tai manai? 

— Nieko, - atsainiai atsakiau, jos laibo kūnelio artumui mano vienatvę 
maldant. 

Staiga ji karštai prisispaudė prie manęs ir paprašė: 

— Turmsai, esu stropi ir nuovoki, tveriu mušimą ir maža valgau. Jei šuo 
padvės, ar nepasiimtum manęs - kad ir tavo sūnelį prižiūrėti? 

Apstulbęs pažadėjau: 

- Galiu pasikalbėti apie tai su Arsinoja. Ar bent moki vaikus prižiūrėti? 

Ji patikino: 

— Prižiūrėjau net nelaikšį berniuką ir motinos paliktą išmaitinau ožkos 
pienu. Moku verpti ir austi, skalbti, ruošti valgį ir pranašauti iš vištos kaulų. 
Būčiau tau naudinga, tik norėčiau būti graži. 

Pažvelgiau į jos tamsų veidelį, skaisčias vaikiškas akis ir atsargiai paaiš- 
kinau: 

- Visi j jauni žmonės gali būti gražūs, jei panorsta. Turėtum išmokti grai- 
kišku papročiu maudytis, nesusitepti drabužių ir plaukus šukuotis. 

Ji atšlijo ir prisipažino: 

— Juk aš net šukų neturiu, o šis drabužis - mano vienintelis. Apeigoms 
mane išmaudė ir sušukavo, ištrynė aliejais ir aprengė, bet šventinius dra- 
bužius atėmė vos vestuvių pyragą suvalgius. Juk negaliu nuoga eiti prie 
šulinio vienintelio drabužėlio skalbti. 

Kupinas gailesčio pažadėjau: 

- Atnešiu tau rytoj šukas ir kokį nors seną savo žmonos drabužį. Ji net 
per daug jų turi. 

Tačiau užmiršau ją, nes iš ankstaus ryto Dorėjas pasiuntė savo tūkstantį 
bėgti su ginklais per miestą — neliko gatvės, kur begaline vora jaunikaičiai 
nebėgtų. Tiesa, ne visi su hoplito reikmenimis bėgo, bet kalaviją, skydą bei 
odinį galvos dangalą turėjo kiekvienas. Galų gale jie išsirikiavo aikštėje pa- 
sveikinti Dorėjo ir šis prakalbo į juos: 

— Siandien nuveikėme šitai, rytoj ką nors kita darysime, o naktį aukosi- 
me Spartos Artemidei, nes dabar pilnatis. Tik pasikliaukite manimi. 

Jis nesivargino elimiliečių kalbos mokydamasis, o šimtinių vadai jauni- 
kaičiams išvertė jo žodžius kaip supratę: 

- Šiandien bėgome gerai, - sako jis, — o rytoj dar geriau bėgsime. Mūsų 
valdovas mąsto apie auką ir jūs net nenujaučiate, kas netrukus nutiks. 

Paskui Dorėjas valdingai apžiūrėjo savo tūkstantį, liepė išeiti į priekį jau- 
nikaičiams, kurių apranga jam pasirodė taisytina ar kalaviją rūdžių dėmelė 
gadino, ir įsakė prieš visą būrį kruvinai nurykščiuoti jų nugaras. Suaimana- 
vusysis būdavo gėdinamas, o kantriai ištvėrusieji mušimą — statomi į pir- 
mąj gretą. Dorėjas pasakė: 

itaip pagerbiu Spartos deivę. Kitąnakt ji visu pilnaties gražumu pasi- 
rodys. Jos skalikai draskys laimikį. Strėlės žudys. 
. Simtinių vyresnieji paaiškino: 

— Valdovas aukos kruviną auką. Deivė jam apsireikš. Būdami jo skalikai, 

galėsime draskyti ir žudyti kaip panorėję. 

Po bėgimo su ginklais gyventojai sunerimo ir liaudies vadai nepaprastai 
įbūgo, gelbėdamiesi nuo vargingų pratybų, suteikę Dorėjui per daug ga- 
lios. Diena alsino karščiu it vidurvasarį, svilino saulė, oras net nevirptelėjo. 
Segestos šunys neramūs kaukė šunidėse, dauguma, nutrūkę nuo kaklasai- 
čių, spruko iš miesto. Iš miškų pakilę paukščių būriai lėkė mėlynų kalnų 
link. Tanakilės sūnūs atėjo pas ją pasitarti ir kartu su ja užsidarė tarp ketu- 
rių sienų. Prieš pogulį Dorėjas pasikvietė Arsinoją, liepdamas atsinešti sū- 
nų, ir pareikalavo: 

— Metas deivei apsireikšti. Ganėtinai ilgai pakenčiau atsikalbinėjimus. Įro- 
dyk tebesanti žynė ir parodyk, ką sugebi. Nuo tavęs priklausys, ar leisiuos 
rytoj karo žygin į Eriką. 

Pamėginau sulaikyti: 

- Tu kvailas ar girtas, Dorėjau? Juk nepradėsi karo su Kartagina. 

Dorėjas atsakė: 

— Aha, štai kaip! Ir tu, Turmsai, vynioji šuns maitą į kruviną skudurą, 
norėdamas mane įbauginti. Bet nei tu, nei kas kitas nesukliudys man ženg- 
ti deivės parodytu keliu. 

Arsinoja sušnibždėjo: 

— Nesijaudink, Turmsai, ir jo neerzink. Juk matai, koks jis sumišęs. Pa- 
mėginsiu jį nuraminti. Manęs jis paklausys. 

Nuo kaitros liedamas prakaitą likau už durų, klausydamasis jų ginčo 
tarytum slopaus murmesio. Kitokių garsų negirdėjau. Rodės, kaitros su- 
stingdytame mieste visa nuščiuvo ir šunys liovėsi kaukę. Saulė nusidažė 
kraujo raudoniu - tai buvo neregėta vidurdienio šviesa. 

Pagaliau durys sugirgždėjo ir pasirodė Arsinoja, glausdama prie krūti- 
nės miegantį sūnelį. Jos veidas buvo šlapias nuo ašarų. Kančios persmelkta, 
ji sušuko: 

- Turmsai, Turmsai, Dorėjas pamišęs! Jis tiki esąs dievas, tiki, kad jūros 
deivė Tetidė manyje įsikūnijo. Vos jį užmigdžiau. Dabar jis kietai įmigęs 
knarkia, o pabudęs ketina užmušti tave ir Tanakilę - nori jūsų atsikratyti. 

Savo ausimis netikėdamas pratariau: 

- Ir tu pamišusi, Arsinoja. Kliedi nuo kaitros. Tanakilė jam nepaprastai 
pakyrėjo, bet kodėl jis turėtų mane užmušti? 

Aičiodama Arsinoja užsidengė delnu akis ir prisipažino: 

— Oi, Turmsai, aš kalta, bet tik gero norėjau - nemaniau jį šitaip iš galvos 
išeisiant. Mat, šiaip ar taip, Dorėjas tiki berniuką esant savo sūnumi ir pa- 
veldėtoju. Todėl panūdo pašalinti iš kelio tave bei Tanakilę, idant galėtų 
teisėtai su manimi susituokti. Ir tai, anot jo, teisinga, nes jis tiki esąs dievas. 
Visai šito nenorėjau. Kas gali pasikliauti pamišėliu, juolab kad kare jis nie- 
kada neįveiks Kartaginos. Visai kitaip ketinau visa parengti. 

Papurčiau ją už rankos ir atkakliai pareikalavau: 

— Ką iš tikro rengei ir kodėl Dorėjui šovė į galvą, kad mūsų sūnus jo? 

— Nešauk, Turmsai, - paprašė Arsinoja, - tu papratęs kibti prie smul- 

kmenų ir imi kivirčytis dėl niekingų dalykų, kai kalbama apie tavo gyvybę. 
Pats Žinai, koks Dorėjas būna kietakaktis, jeigu jam kas į galvą šauna. Toks 
užsispyrėlis gali įsivaizduoti bet ką. Jis susigalvojo, kad berniukas į jį pana- 
šus. Juokomis nupiešiau dažais ženklą ant berniuko šlaunies, nes Dorėjas 
tvirtino, jog tikri Heraklio palikuonys turį tokį intapą. Nenorėjau, kad jis 
imtų tavęs nekęsti. Šitaip pasielgiau tik norėdama, kad Dorėjas padarytų 
berniuką savo paveldėtoju. 

Ji pamatė mano veidą, skubinai nuo manęs pasitraukė ir ėmė bauginti 
sakydama: 

- Jei mane muši, Turmsai, nueisiu ir pažadinsiu Dorėją. Tariau jį susi- 
voksiant šį reikalą paslaptyje laikyti. Bet jis trokšta atimti mane iš tavęs ir 
nuo berniuko gimimo tavęs taip neapkenčia, kad nebegali tuo pačiu oru 
kvėpuoti. 

Mano mintys gaudė it vapsvų spiečius, visos lig vienos nuodingai gelda- 
mos. Turėjau numanyti, kad tariamu Arsinojos romumu dangstoma grės- 
lesnė suktybė nei aikštingas drabužių bei papuošalų potroškis. Širdimi su- 
vokiau ją sakant tiesą ir patikėjau, kad Dorėjas ketina mane užmušti. Arsi- 
noja užvirė šiurpią košę ir aš norom nenorom privalėjau ją srėbti. Umai 
atšalęs paklausiau: 

— Turbūt geidauji, kad nuėjęs jam miegančiam perpjaučiau gerklę? Pir- 
miau papasakok, kaip jį šitaip kietai užmigdei. 

Arsinoja įsibedė į mane akis išplėtusi ir nekaltai paaiškino: 

- Laikiau jį už rankos tikindama, kad jis sapne sutiks deivę. Ką įtari, 
Turmsai? Juk pats žinai, kad Dorėjas jau nebe vyras - tuose reikaluose nie- 
kas. Jis kupinas keistų įgeidžių. 

Ji suvis išblyško, akys pajuodo ir ji prisiekė: 

— Turmsai, jei kada nors abejojai mano meile, tai dabar jau neabejok. Juk 
man naudingiau tylėti ir leisti jam tave nudėti. Atsikratyčiau tavęs, juk taip 
bjauriai su manim elgiesi. Bet tave praradusi neištverčiau. Ir Tanakilei blo- 
ga nelinkiu, nors ji visaip mane įžeidinėjo. 

Paskutiniuosius žodžius ji pasakė manydama, jog pastebėjau prie mūsų 
artėjančią Tanakilę. Bet buvau toks sutrikęs, kad nepastebėjau, kol ji mūsų 
neužkalbino sakydama: 

— Tau, Ištafra, turiu dėkoti už savo santuoką. Bet ir už savo nelaimę turiu 
dėkoti - mėginai atkąsti tokį didelį kąsnį, kad negali nuryti. Norėčiau, kad 
užspringtum, nes įtariu, jog ir jūroje savo šunybes krėtei. Antraip jis nebū- 
tų pradėjęs apie tą baltalytę Tetidę kliedėti. 

— Tanakile, - įspėjau, - nekalbėk niekų, nors ir neapkenti Arsinojos. Jūro- 
je Arsinoja dėl savo būklės blogai jautėsi, dvokė vėmalais, buvo permirkusi 
sūriu vandeniu ir savo grožiu rūpintis neįstengė. Dėl Dorėjo regėjimų ji 
nekalta. 

Mano žodžiai įžeidė Arsinojos savimeilę. 

— Ką tu apie deivės stebuklus išmanai, Turmsai, - užsiplieskė ji. - Tu, 

Tanakile, esi išmintingesnė. Patvirtinu, kad visa vyko taip, kaip reikėjo, nes 
deivė visada troško jūrinio apsireiškimo. 

Tanakilė pasižiūrėjo į mane dygiomis akimis ir patarė: 

- Jei turėtum proto, paėmęs tą žvakidę suknežintum Arsinojos galvą, 
Turmsai. Šitaip išvengtum begalės apmaudžių dalykų. Tačiau ką čia niekus 
malame. Ką ketini daryti, Turmsai? 

— Taip, ką ketini daryti, Turmsai? - reikliai paklausė Arsinoja. 

Dar labiau sutrikau: 

— O ką aš turiu daryti, kai tu privirei košės? Bet tiek to. Galiu suvaryti 
jam į gerklę kalaviją, jeigu jis ganėtinai kietai miega. Vis dėlto nenorėčiau 
šito daryti, nes buvo mano draugas. 

Arsinoja guviai paprašė: 

— Oi, padaryk šitaip, Turmsai, kartu ir šuns karūną pasiimdamas, pa- 
trauk į savo pusę karius, susitaikyk su Kartaginos taryba ir taikiai paskirk 
mane Eriko žyne. Aš daugiau nieko neprašau, ir mūsų sūnui bus gerai. 

Pagailiai papurčiusi galvą Tanakilė tarė: 

— Ta moteris beprotė - pražūtum, Turmsai, jei Dorėją kalavijo persmeig- 
ta gerkle užtiktų. Bet nesirūpink, tris vyrus į kapą nulydėjau - gebėsiu pa- 
laidoti ir ketvirtąjį. Juk mano pareiga jam šią paskutinę paslaugą padaryti, 
kol jis manęs neužmušė ir visa Eriko žemė kančiose nepaskendo. Eikite sau 
abu, prakeiktą išperą išsinešdami, ir dėkitės nieko nežiną! 

Ji išvarė mus į savo kambarį. Sėdėjome jame rankas susikryžiavę, nė 
žodžio vienas kitam nepratardami. Spoksojau į mūsų sūnų, stengdamasis 
jo veidelyje rasti ženklą, kuris paskatino Dorėją įsivaizduoti kūdikį esant į jį 
panašų. Tačiau kaip bežiūrėjau, jo lūpytės buvo maniškos, o nosis - Arsino- 
jos. Net pasiėmiau Arsinojos veidrodį ir pasižiūrėjau į savo veidą, lyginda- 
mas jį su sūnaus. 

Tą akimirką išgirdome griaudesį po žeme — niekada nebuvau girdėjęs 
tokio baugaus garso. Po mūsų kojomis sudrebėjo žemė, grindys perskilo, 
visa kambaryje kritinėjo, dundėjo griūvančios sienos. Arsinoja pasigriebė 
sūnelį į glėbį, o aš saugojau ją savo kūnu, kai puolėme į gatvę pro įkypai 
užstrigusius vartus. Įnirtusi iš baimės Arsinojos katė šmurkštelėjo pro mus. 
Vėl sudrebėjo žemė, suskeldėjo sienos. Paskui dangus pajuodo, papūtė vė- 
jas ir staiga atšalo oras. 

— Dorėjas mirė, - pasakiau, - ši žemė - jo paveldėtinė žemė ir dėl jo 
mirties dreba. Gal jis išties buvo dieviškos kilmės, nors šituo buvo sunku 
patikėti, kai dvokdavo žmogišku prakaitu ir kraujuodavo kaip žmogus. 

Arsinoja pakartojo: 

— Dorėjas mirė. - Tačiau bemat paklausė: - Ką mes dabar darysime, 
Turmsai? 

Žemės drebėjimo išgąsdinti žmonės nešė iš namų daiktus, sužvėrėję gy- 
vuliai dulkėjo gatve, bet pūstelėjus vėjui oras atvėso ir man pasirodė, kad 
pagaliau atsikračiau ilgos nerimasties. Iš karališkųjų rūmų išėjo Tanakilė. 

Kaip liūdesio ženklą ji buvo susiplėšiusi drabužį, plaukuose baltavo nuo 
lubų nubirusios aiženos. Abu jos sūnūs žengė iš paskos garsiai aimanuoda- 
mi. Bet sunerimę žmonės nelabai jų paisė. 

Mudu su Arsinoja nusekėme paskui juos į Dorėjo kambarį, kur apstul- 
bęs Mikonas, atsinešęs gydytojo dėželę, jau apžiūrinėjo Dorėjo kūną. Dorė- 
jas pajuodusiu veidu gulėjo ant minkštasuolio. Šiurpiai ištinęs liežuvis ne- 
tilpo burnoje, lūpos buvo nubertos pūslių. Mikonas pasakė: 

- Jei būtų vasara ir vapsvų metas, galėčiau prisiekti, kad jam į liežuvį 
įkando vapsva. Sitaip nutinka girtam, kuris miega išsižiojęs, arba vaikui, 
kuris su uoga į burną įsideda vapsvą. Šiaip ar taip, jo liežuvis ištino ir jį 
uždusino. 

Abu Tanakilės sūnūs vienu balsu sušuko: 

- Tai likimas ir keisčiausias sutapimas. Gerai prisimename savo tėvą be- 
veik taip pat mirus. Jo liežuvis irgi ištino ir veidas pajuodo. Bet, - iškart 
pridūrė jie, - geriau negalėjo nutikti. Išvengsime karo su Kartagina, galėsi- 
me išrinkti mūsiškį, Kartaginai tinkamą karalių šuns karūnai nešioti. Iš šir- 
dies savo motiną užjaučiame, bet vis dėlto Dorėjas buvo svetimšalis ir siekė 
įvesti naujus, bjaurius papročius. 

Jie klausiamai pasižiūrėjo į mane ir tarė: 

— Kas nors turėtų kuo greičiau nunešti žinią į vyrų namus, įsakyti jauni- 
kaičiams sudėti į krūvą ginklus ir grįžti į namus gedėti. 

Tačiau aš piktai atkirtau: 

— Tik neprašykite, kad pabūčiau žinianešiu. Į šitą reikalą kištis neketinu. 
Kai tik Dorėjo kūnas sudegs, iškeliausiu iš Segestos, nes tai ne mano miestas. 

Tanakilės sūnūs dygjai susižvalgė ir pasakė: 

- Iš tikrųjų, Turmsai, ir tu esi svetimšalis, o svetimšalių mums jau gana. 
Juo greičiau jų atsikratysime - juo geriau. 

Tanakilė, spoksodama į pajuodusį Dorėjo veidą, mirties sudarkytą, bet 
karališkai didų kūną, perspėjo: 

— Man jau visa vis tiek, bet Turmso nelieskite. 

Ji atgręžė netikėtos širdgėlos susendintą veidą į Arsinoją ir rėžė: 

— Turmsas teeinie ramybėje, bet deivės šliundrą sugrąžinsime į Eriko 
šventyklą atkentėti bausmės už pabėgimą. Ji - šventyklos vergė. Vergės 
sūnus gimsta vergu, taigi yra šventyklos nuosavybė. Tegul išromija berniu- 
ką ir tepadaro jį žyniu ar šokėju, kad iškart nubaustų šią moterį taip, kaip 
pabėgusios vergės baudžiamos. 

Aiženų prikritusiais į karūną supintais dažytais plaukais, perplėštu dra- 
bužiu, galvą piktai atkraginusi, susenusiu akmeniniu veidu, Tanakilė man 
atrodė tarytum svetimo dievo įsikūnijimas. Iš išgąsčio galvą pametusi Arsi- 
noja prisispaudė berniuką prie krūtinės ir sušuko: 

— Sito nepadarysi, Tanakile! Užtrauksiu ant tavęs deivės neapykantą! 

Tanakilė nusišypsojo nuožmia šypsena, nuginė Dorėjo akis bei lūpas ap- 
lipusias muses ir pasakė: 

— Deivės neapykanta jau užklupo mane tavo pavidalu. Netekusi Dorėjo 
nebebijau nei žemiškos, nei dieviškos neapykantos. Iš savo sutuoktinių jį 
mylėjau labiausiai. 

Ji sugniužo, trenkė kumščiu sau per burną - dramblio kaulo dantys su- 
braškėjo ir pro jos plonas lūpas prasisunkė kraujas. Ji išspjovė dantis ir kraują, 
suleido nagus į krūtinę ir draskydama ją sušuko: 

- Jūs nežinote, kaip sena moteris gali mylėti! Šitokio baisaus prakeiksmo 
niekam nelinkiu! Norėjau, kad jis verčiau mirtų, nei mane atstumtų. 

Jos baugios širdgėlos sukrėsti, sūnūs atsitraukė tolėliau. Bet aš apkabi- 
nau Arsinoją ir pasakiau: 

- Esu įsipareigojęs Arsinojai ir išsivesiu ją kartu. Ir mūsų sūnų pasiimsiu - 
jūsų įstatymų nepaisydamas. Pamėgink mane sulaikyti, Tanakile, - pama- 
tysi, kas atsitiks. 

Klioviausi žemės drebėjimo sukelta suirute mieste ir Tanakilės sūnų ne- 
ryžtingumu. Buvau pasirengęs vėl su kalaviju rankoje pagrobti Arsinoją, 
pasiruošęs verčiau mirti nei su ja ir sūnumi išsiskirti. Nutukęs, nuo vyno 
išpurtęs Mikonas sukaupė valios likučius ir ryžtingai tarė: 

— Aš irgi šiame mieste svetimšalis ir nepatiksiu valdantiesiems, jei man 
tektų nurodyti Dorėjo mirties priežastį. Dėl mūsų draugystės, Turmsai, ma- 
nausi turįs pareigą saugoti Arsinoją ir berniuką, kad nepakliūtų į piktų žy- 
nių nagus. 

Tanakilės sūnūs žvilgtelėjo į ją ir neryžtingai paklausė: 

- Spręsk, motin, ar šauksime sargybinius ir įsakysime nudėti šiuos vy- 
rus. Šitaip geriausia jų atsikratyti. Moteriai tenutiks, kaip pasakysi. 

Tanakilė įsispoksojo į Arsinoją ir rodydama į ją pirštu sušuko: 

- Pažiūrėkite į šį pernelyg dailų veidą! Pažiūrėkite į šį veidą, kuris keičia- 
si sulig kiekvienu jos įgeidžiu. Jei sugrąžinsiu ją į Eriko šventyklą, ji ir žy- 
niams akis apdums. Pernelyg gerai ją pažįstu. Tikrai, - tęsė Tanakilė, - per- 
nelyg gerai pažįstu Ištafrą ir jos kerus. Todėl žinau jai geriausią bausmę. 
Tegul keliauja su Turmsu kaip pabėgėlė ir teišsineša savo sūnų. Tegul saulė 
juodai nudegina jos baltą veidą. Tesunyksta nuo skurdo jos kūnas. Nė dra- 
bužėlio, nė papuošalėlio, nė sidabrinės monetos neišsigabensi iš mano na- 
mo, Ištafra. 

Iš suakmenėjusio Tanakilės veido Arsinoja suprato, kad piktas jos nuo- 
sprendis galutinis, ir nepriešgyniavo. Man rodos, valandėlę ji mintyse svė- 
rė, ar nepalikus manęs ir nesugrįžus į Eriką pamėginti atgauti buvusias 
šventyklos pareigas. Tačiau ji atlošė galvą ir žybtelėjusi akimis pasakė: 

— Drabužių ir papuošalų įsigysiu, o atsisakiusi Turmso - jo nebesusigrą- 
žinsiu. Tik man gali dėkoti, Tanakile, kad neguli šičia bjauriu pajuodusiu 
veidu, su Dorėjo pirštų žymėmis ant gerklės. Jei būčiau tylėjusi ir leidusi 
Dorėjui pasiekti savo, visa dabar kitaip būtų. Bet nenorėjau prarasti Turm- 
so. Ne, nedvejodama eisiu su Turmsu, net jei nuogai mane apiplėši, nes 
gali tai padaryti. Juk žinau tavo godumą. 

Man atrodė neteisinga, kad Tanakilė atima visa, ką Arsinoja brangina. 
Šokau prieštarauti, tačiau Arsinoja išdidžiai riktelėjo: 

— Nesikišk, Turmsai! Ko verti papuošalai ir auksas, jeigu už juos galima 
nusipirkti laisvę su tavimi visur kur eiti. Juk jau sakiau, kad dėl tavęs galiu 
viską jūron sumesti, jei tik tai nebūtų visai kvaila. 

Tą valandėlę tarsi išnirau iš savęs, pasižiūrėjau į visa iš šalies ir nusišyp- 
sojau. Ir nebežiūrėjau nei į Tanakilę, nei į jos sūnus, nei į Mikoną, net į 
Arsinoją su kūdikiu. Mano žvilgsnį nejučiom prikaustė menkas akmenėlis 
ant grindų ir pasilenkiau jo pakelti nesuvokdamas, ką darau. Tai buvo pa- 
prastas mažytis akmenėlis, kurį kažkas tikriausiai su apavu įnešė vidun - 
juk ne iš tuštumos jis prieš mano akis atsirado. Pakėliau jį nuo žemės nesu- 
vokdamas, kad jis reiškia dar vieno mano gyvenimo tarpsnio pabaigą ir 
naujo pradžią. Ir negaliu paaiškinti, kodėl šitaip pasielgiau. Tiesiog negalė- 
jau jo nepakelti. 

Vėl laikau jį savo delne aš, Turmsas, ir viską prisimenu. Kaip ir kiti mano 
gyvenimo akmenėliai, šis mažytis pergalės laiką, net jeigu tai, ką parašiau, 
jo nepergalėtų. Po tūkstančio metų kas nors paims akmenėlį į delną ir per- 
skaitys iš jo apie tai, kas nutiko, aiškiau, nei aš gebėjau aprašyti. 

Vėlei aš, Turmsas nemirtingasis, gniaužiu paprastą akmenėlį delne ir ste- 
biuosi, iš kur jis priešais mane Dorėjo mirties kambary kaip tik tą akimirką 
atsirado. Per žemės drebėjimą atriedėti negalėjo, nuo dažytų medinių lubų 
nukristi negalėjo. Ir, man rodos, neįmanu, kad būtų iš tuštumos nukritęs. 
Juk tuštumos, kaip manome, nėra. Tik žemiškos mūsų juslės kai ką laiko 
tuštuma, nors aplink mus yra kiti pasauliai. 

Pakėliau akmenėlį nuo grindų ir man jau buvo vis vien, kad Tanaxilė 
ėmė trypdama koja šaukti: 

— Nešdinkitės, nešdinkitės, kol neapsigalvojau! Nešdinkitės kaip stovite 
ir iš ten, kur stovite! Nei duonos trupinėlio, nei drabužio skiautelės iš mano 
namų neišsinešite. 

Tikriausiai ji troško pažeminti Arsinoją ir būtų nudžiugusi, jei Arsinoja 
būtų verkusi ir išmaldavusi. Tačiau Arsinojai išdidus nuovokumas neleido 
bereik žemintis, nes šitai vis tiek nebūtų padėję. Tanakilė negalėjo pergale 
pasidžiaugti, - jeigu šitai būtų buvusi pergalė. 

Taigi Tanakilė išvijo mus iš savo namų, vis dėlto nedrįsusi mūsų paliesti 
arba užsiundyti sargybiniais. Arsinoja nusigvelbė vaiko avikailį, o aš nusi- 
kabinau nuo sienos ne tik kalaviją bei skydą, o ir patvarų vilnonį Dorėjo 
apsiaustą. Mikonas turėjo savo gyvatlazdę ir gydytojo dėželę, o prie durų 
spėjo po pažastim pasikišti pusiau nugertą vynmaišį. Sitai padarėme grei- 
tosiomis, nesvarstydami, Tanakilei mus vejant lauk. Jos plaukai buvo išsi- 
draikę, apkritę prakaulų veidą, apmaudaus įniršio pagauta, ji griebė šluotą 
ir, mums išėjus į gatvę, iš paskos pašlavė. 

Dėl žemės drebėjimo sukeltos sumaišties niekas mūsų sprunkančių ne- 
pastebėjo, nes daugybė žmonių išsigando, kad užgrius namai, ir puolė su 


251 


daiktais į laukus. Iš tikrųjų žemės drebėjimas buvo nestiprus ir didelės ža- 
los nepadarė. Man atrodo, Eriko žemė tik atsidūsėjo iš palengvėjimo Dorė- 
jui, Heraklio paveldėtojui mirus, nes likęs gyvas jis Eriko žemėje tikrai būtų 
vien pražūtį sėjęs. 

Per vaitojančią minią skubant šiaurinių vartų link, po kojų pasipynė de- 
šimtmetė našlaitė Hana - šventojo šuns sutuoktinė, sugriebė mano apsiausto 
skverną ir ašarų nuterliotu veidu pasiskundė: 

- Šuo Krimisas padvėsė. Iš ryto dar nušliaužė į tamsų šunidės kampą. 
Kai drebėjo ir skeldėjo žemė, norėjau jį išsivesti lauk, bet jau nebekrutėjo — 
letenos buvo sustingusios. O tavo katė atsėlino pas mane ir, iš išgąsčio ke- 
lius kruvinai draskydama, puolė man į glėbį. 

Suglumusi ji užmiršo savo drovumą - susuko katę į skreitą ir laikė glėbyje, 
apsinuoginusi iki pusiaujo. Bėgant vartų link buvau ganėtino rūpesčio kly- 
kiančiu sūnumi apimtas, todėl nespėjau jos šalin nuginti. Arsinoja įsikibo man 
į parankę, šniokštuodamas Mikonas spraudėsi iš paskos, o mergaitė įsisegė į 
apsiausto skverną, - taigi iš Segestos iškeliavome negarbingai. 

Išėjęs pro vartus, sustojau apsižvalgyti ir paliepiau mergaitei katę pame- 
tus grįžti į miestą. 

— Dorėjas mirė, - pasakiau. - Kai pasklis ši žinia, mieste pratrūks nera- 
mumai. Esame svetimšaliai, pabėgėliai. Mus gali bet kas nudėti. Tu, mer- 
gaite, likis su savaisiais. 

Tačiau Hana šniurkščiojo: 

- Šuo Krimisas padvėsė. Už tai apkaltins mane. Bent jau primuš, jei ne- 
užmuš kaip aukos šuns dvasiai. Ar negalėčiau su tavimi, Turmsai, eiti? Esi 
vienintelis, kuris buvai man geras ir ant rankų laikei. 

Arsinoja tiriamai pasižiūrėjo į mergaitę, žvilgtelėjo į mane ir gaižiai tarė: 

— Be abejonės, deivė tau palanki, jei tokia mergaitė paskui bėga. Nuleisk 
žemyn apdarą, mergaite. Vyrams nepatinka, kai mergaitės neprašomos ap- 
nuogina tai, ką turi. Eime, jei tik nori. Tavo laimė, kad patikai mano katei. Ji 
protingesnė už žmones. 

Atkirtau: 

— Net nežinia, kur einame, ir gal jau šįvakar mums įpėdžiui šunis už- 
siundys. 

Bet Arsinoja tarė: 

— Man reikia tarnaitės, be to, vargui užgriuvus galėsime merginą par- 
duoti. Juk kitokio turto neturime. 

Mikonas atrišo vynmaišį, virpančiom rankom nukreipė čiurkšlę sau į ger- 
klę ir pasiūlė: 

— Nesiginčykime dėl niekų. Sužvėrėję galvijai zylioja po laukus, arkliai 
pasibaidę, asilai nuo pasaitų nutrūko. Man rodos, nebus blogiau, jei neši- 
mės ką nutvėrę iš šio nedėkingo miesto. Tu paimk mergaitę, o aš pamėgin- 
siu pagauti asilą. Arsinoja puošniu apavu apautom baltom kojom ilgo kelio 
per mišką nenužingsniuos. 

— Per mišką, - pasakiau, - tu teisus, Mikonai. Į miškus turime eiti, pas 
laukinius žvėris ir sikanus. Tai vienintelis išsigelbėjimas. 

Tą akimirką prie mūsų pririsnojo senas asilas, visas apsiputojęs, ilgas au- 
sis piktai suglaudęs. Mikonas jį mikliai pagavo, švelniai pakalbino ir šis mus 
pripažino. Užkėliau Arsinoją ant asilo, ji paėmė ant rankų sūnų, aš vedžiau 
asilą, Mikonas jį laikė už uodegos, Hana ėjo greta manęs, o paskiausiai 
aplink stulbinėdama tykino Arsinojos katė. 

Niekas mūsų nesulaikė. Skubėjome laukais kiek įkabindami, paskui pa- 
sukome į žalią mišką, kalnų link. Pernakvojome po medžiais, glausdamiesi 
vienas prie kito, kad nesušaltume. Ugnies degti nesiryžome, kol susitikome 
būrelį sikanų prie šventojo akmens. Sikanai mus priėmė ir gyvenome tarp 
jų penketą metų. Per tą laiką prapuolė Mikonas, Arsinoja pagimdė dukterį, 
Hana pasiekė mergystę. 

Dar turiu papasakoti apie Tanakilę ir kaip jai susiklostė. Dorėjui mirus, 
abu Tanakilės sūnūs įtvirtino mieste savo valdžią ir papirko Dorėjo šimti- 
nių vadus, todėl miesto valdantiesiems maža valdžios beliko. Idant visa 
būtų kaip pridera, Tanakilės sūnūs liepė sukrauti Dorėjui gražų laužą iš 
ąžuolo pliauskų. Prieš įdegdami pasakė motinai, kad jos valdžiotroška jiems 
pakyrėjusi ir kad išsiunčią ją atgal į Himerą. Tanakilė atsakė, jog po Dorėjo 
mirties gyvenimas jai maža vertas. Todėl ji verčiau norinti eiti paskui Dorė- 
ją, pasidalyti su juo mirties laužu, nes šitaip jai liekanti nors gležna viltis 
kartu su Dorėju į mirusiųjų karalystę keliauti. 

Sūnūs neprieštaravo, nors nesiryžo šito jai linkėti. Tanakilė užsiropštė 
ant laužo geriausiu drabužiu apsitaisiusi, dar kartą apkabino dvokiantį Do- 
rėjo kūną ir savo rankomis įdegė ugnį. Ji sudegė kartu su Dorėju. 

Visa tai vėliau išgirdau iš sikanų ir apie Tanakilę daugiau neturiu ką 
papasakoti, o dėl Dorėjo mirties nesielvartavau. 


SEPIINTOJI KNYGA 
Sikanai 

Taigi sutikome sikanus prie jų šventojo akmens. Savu papročiu jie pasisakė 
mūsų laukę ir iš anksto žinoję, kad ateisime. Mažatikis galėtų tarti jų jau- 
nus vyrus slapčia mus sekus. Juk sikanai pažįstamuose miškuose ir kalnuo- 
se judėdavo taip nepastebimai, kad nepratęs nė pėdsako neįžiūrėdavo, iki 
jie savo valia pasirodydavo. Todėl juos medžiojantiems Segestos kilmingie- 
siems reikėdavo šunų. : 

Tačiau sikanai išties turėjo gebėjimą žinoti, kas ir kiek artinasi. Zinodavo, 
kur kada yra jų gentainiai, netgi tai, ką vienas ar kitas vadas tą ir tą valan- 
dėlę veikia. Šituo gebėjimu jie buvo panašūs į orakulus. Pranašauti gebėjo 
ne tik žyniai, o diduma jų — vieni aiškiau, kiti - blandžiau, tik nemokėjo šio 
gebėjimo paaiškinti. Retkarčiais jie suklysdavo, bet ir orakulas suklysta — 
bent jau orakulo ekstazės žodžius galima neteisingai išaiškinti. 

Savo gebėjimo jie nelaikė nepaprastu —- manė, kad ir kiti žmonės tai su- 
geba, o gyvūnai, ypač šunys — net geriau. Panašiai regintysis nemoka ak- 
lam paaiškinti, kaip regj. 

Laukdami mūsų, jie ištepė savo šventąjį akmenį riebalais ir šoko aplink jį 
šventuosius požemio dvasių šokius. Zynys buvo pasipuošęs medine kau- 
ke, prisikabinęs šventąją uodegą, užsidėjęs ragus. Užkaitę molio puodus, 
jie kūreno ugnį, todėl vos mums pasirodžius paėmė asilą, paaukojo jį ir 
paruošė iš jo valgio. Asilą jie laikė šventu ir mus gerbė, nes pas juos atkelia- 
vome asilu gelbėdamiesi. Mėsos jiems netrūko, nes buvo nuovokūs me- 
džiotojai, bet jie tikėjo, jog su kieta asilo mėsa įgyja galios ir kantrybės. 
Pirmiausia jie panūdo asilo galvą užmauti ant karties ir slaptomis apeigo- 
mis ją pagarbinti. Jie tikėjo, kad asilo kaukolė saugo nuo žaibo. 

Ir asilas nesipriešino - klusniai leidosi paaukojamas. Šitai jie taip pat pa- 
laikė geru ženklu. 

Katės jie baiminosi ir nesugalvojo, kaip ją pavadinti, ir tikriausiai būtų 
užmušę, jei Arsinoja nebūtų pasigriebusi jos glėbin, parodydama, jog tai 
jaukus gyvūnas. Jie gerbė Arsinoją, nes ji atkeliavo asilu, sūnų ant rankų 
laikydama. Paaukojęs jų žynys sušoko džiaugsmo šokį priešais berniuką, 
parodė, kad paguldytume ant riebalais ištepto akmens, ir pašlakstė jį asilo 
krauju. Paskui visi sutartinai sušuko: „Erkle, Erkle!“ 

Mikonas odmaišyje turėjo šykščiai užsispaudęs šlakelį vyno ir, man ro- 
dos, be vyno nebūtų kelionės vargų pakėlęs — keliaudamas per mišką ir 

uolynus būtų išsekęs. Siekdamas sikanų draugystės, Mikonas pasiūlė jiems 
vyno. Sie paragavo, bet papurtė galvas, o keli vyną išspjovė. Jų žynys nusi- 
juokė ir atkišo Mikonui medžio antaugos puodelį. Išgėręs jį Mikonas pasa- 
kė, kad gėrimas vynui neprilygsta. Bet po valandėlės jo akys išsipūtė, jis 
sakėsi kūną apmirus, galvą panižus, regis kiaurai medžių kamienų ir že- 
mės gelmes. 

Sventąjį gėrimą sikanų žyniai ir vadai virdavo per slaptas apeigas iš nuo- 
dingų uogų, šaknų bei grybų, kuriuos rinkdavo įvairiu metų laiku, stebėda- 
mi mėnulio kaitą. Gerdavo jį norėdami susisiekti su požemio dvasiomis ir 
gauti jų patarimų. Man rodos, juo ir svaigindavosi, nes vyno neturėjo. Bent 
jau Mikonas jį pamėgo ir gyvendamas tarp sikanų pamažu įniko gerti. 

Sikanams tęsiant aukojimo apeigas, sunkios kelionės išvargintas, jausda- 
mas šventojo akmens artumą ir palengvėjimą, kad pasiekėme sikanus, ku- 
rie parodė nelauktą draugingumą, tarytum anapus savęs atsidūriau. Kai 
visi laukdami ženklo nutilo, iš miško glūdumos pasigirdo pelėdos ūbčioji- 
mas. Pasakiau: 

— Arsinoja, mudviejų sūnus neturi vardo. Tebūnie jo vardas Hiulsas — 
kaip pelėda ūbauja. 

Mikonas išsproginęs akis prapliupo juoktis ir mušdamas sau per kelius 
šaukti: 

— Tikrai taip, Turmsai! Kas tu toks, kad duotum jam vardą! Tegul miško 
pelėda duoda, o jo tėvo vardo minėti neverta! 

Arsinoja buvo taip nusikamavusi, kad neįstengė paprieštarauti. Kai paval- 
gėme kietos asilo mėsos, ji mėgino pažindyti berniuką, tačiau pavojingos ke- 
lionės vargai ir sukrėtimas dėl Dorėjo mirties buvo išsekinę jos krūtis. Hana 
paėmė berniuką ant rankų ir iš kalnų ožio rago išmaniai sugirdė jam šilto 
sultinio, suvystė į avikailį ir niūniuodama užmigdė. Pastebėję, kad berniukas 
užmigo, sikanai palydėjo mus slaptu takeliu į urvą už neįžengiamo dygliuo- 
to krūmyno, kur ant akmeninės aslos buvo paklotas nendrių guolis. 

Apybrėkšmiu pabudus ir susivokus, kur esame ir kas nutiko, į galvą 
pirmiausia šovė klausimas, kur dabar eisime. Iškėlęs koją iš urvo vos ne- 
užmyniau ežio, kuris, mano žingsnių išgąsdintas, susigaužė į kamuoliu- 
ką. Tą valandėlę prisiminiau jūroje paaukotąjį Larsą Tularą ir jo žodžius 
apie susigaužusį ežį. Todėl ežį palaikiau įspėjimu ir suvokiau, kad turime 
pasilikti tarp sikanų, nes šitaip saugiausia, o klajoti, kol nežinau kur eiti, 
bergždžia. 

Po šio sprendimo pajutau neapsakomą laisvę - tarytum po ilgo laiko vėl 
save atradęs. Nuėjau atsigerti iš šaltinio ir vanduo buvo palaimingas mano 
burnai. Pasijutau jaunas, stiprus ir mane užliejo gyvenimo džiaugsmas. 

Tačiau Arsinoja nedžiūgavo, rytą pamačiusi aprūkusias urvo lubas, ug- 
niakuro akmenis ir kreivus molio indus. Mikonui garsiai tebeknarkiant, ji 
apmaudingai pasakė: 

— Tai prie šito mane privedei, Turmsai, - tapau neturtėle, išguitąja ir 

dabar, nendrėms kūną badant, nežinau, ar dar tebemyliu tave, ar jau neap- 
kenčiu. 

Džiugus juokas purslojo manyje, todėl nenusiminiau, tik pasakiau: 

- Arsinoja, mylimoji mano, visada saugumo ir namų ugniakuro troškai. 
Čia tave supa tvirtos sienos. Ugniakuras visur ugniakuras - net iš kelių 
suodinų akmenų sukrautas. Netgi tarnaitę turi, ir gydytoją, kuris mūsų sū- 
nelio sveikata rūpinasi. Sikanų padedamas, netrukus išmoksiu parnešti iš 
miško maisto ir kitokio gero tau ir mudviejų sūneliui, Arsinoja. Pirmąkart 
gyvenime jaučiuosi visiškai laimingas. 

Supratusi, kad nejuokauju, ji puolė mane: draskė ir spjaudė į veidą šauk- 
dama, kad privalau išgabenti ją į graikiškus Sicilijos miestus ir suteikti jos 
garbės nemenkinantį gyvenimą. Ir nežinau, kiek truko jos tramdymas, nes 
visi to meto nemalonumai man iš atminties išdilo. Tačiau vasaros pabaigoje 
pamačiusi, kad berniukas net primityviai gyvenant ir maitinantis auga ir stip- 
rėja, ji susitaikė su likimu ir net pati ėmė manyti, jog, visa klostosi tik į gera. 

Ligi tol ji dieną naktį audiniu glaudžiai gaubstydavosi galvą. Sakėsi tai 
daranti iš liūdesio, kad sugrioviau jos gyvenimą, tačiau pats maniau ją dangs- 
tantis plaukus tik man paerzinti, nes gerai žinojo, jog jos šviesūs plaukai 
man patinka. Galų gale meilės valandėlę ji nusitraukė audinį nuo galvos ir 
parodė, kad auksiniai garbanoti jos plaukai gyvenant tarp sikanų pasidarė 
lygūs ir juodi. 
sai, kaip aš kankinuosi? Tu bian šviesius a plaukus. i su 
aplinka, kurion mane atvedei, ir mano gražieji plaukai supanašėjo su sika- 
nų gaurais — juodais ir šiurkščiais. 

Nepatikėjęs savo akimis pačiupinėjau jos plaukus. Jų sruogos tebebuvo 
šilkinės kaip anksčiau, nes slapčia nuo manęs kruopščiai juos plaudavo ir 
šukuodavo. Bet buvo juodi, juodi ir liko. 

Akimirką man šmėkštelėjo, jog tai stebuklas. Pagalvojau apie įstabų jos 
gebėjimą keistis, apie tai, kad niūrių miškų tamsis ir baugios naktys nujuo- 
dino jos nuostabius plaukus. Tačiau protas nugalėjo ir prajukęs šūktelėjau: 

- Ūi, Arsinoja, kokia tu tuščiagarbė! Žyniaujant tau, žinoma, teko šviesiai 
dažytis plaukus, nes deivės plaukai saulės spalvos. Tik gėdinaisi man prisi- 
pažinti. Dėl to šitaip gailavai savo gražmenų skrynelę praradusi! Tai tavo 
tikrieji plaukai. Myliu juos taip, kaip myliu viską tavyje — net tavo tuštybę. 
Juk tai reiškia, kad nori būti man gražesnė, nei esi. 

Arsinoja taip įniršo, kad skėlė delnu man per skruostą, ir apsipylusi ap- 
maudingom ašarom sušuko: 

— Netiki manimi net dėl tokio menko dalyko, nors susigrioviau gyveni- 
mą, tave į miškų rūstį atlydėjusi. Esi nedėkingiausias vyras pasaulyje - taip 
baisiai dygiuosi tavimi, kad nesuprantu, kaip leidausi tavo suviliojama. 

— Arsinoja, - paprašiau, - neapsimetinėk ir neįtikinėk manęs tuo, kas 
taip paprastai paaiškinama. Žinoma, būna stebuklų, neginčiju, bet kodėl 
net įnoringiausias dievas turėtų tavo šviesius plaukus nujuodinti? 

Žibančiom iš pykčio akim ji atkirto: 

— Esu deivės moteris, o deivė įnoringiausia iš visų dievų. Turėtum tai 
žinoti, Turmsai, ir ja tikėti. Tai ženklas, kaip negerai su manimi pasielgei. 
Jei pamaloninsiu deivę, gal ji vėl nušviesins man plaukus. 

— Tikrai, — pašiepiau negailestingai. - Jei kada pakliūsime į išsivysčiusį 
miestą ir turėsi ganėtinai pinigų, galėsi nusipirkti reikiamų dažų. Tikrai. 
Manęs neapgausi ir nesąmone nejtikinsi. 

Ji sugriebė laibom rankom man už pečių, kaip aistros valandėlę, įsibedė 
juodų akių tyruliais į mane ir patikino: ž 

— Turmsai, prisiekiu deive ir mudviejų sūneliu, jog tai tiesa. Zinoma, esu 
moteris ir meluoju tau smulkmenas, nes esi vyras ir ne viską supranti. Sitai 
prisipažįstu. Bet kodėl turėčiau meluoti tokį svarbų dalyką, kuris mano iš- 
orę ir visą mano gyvenimą keičia — juk tamsiaplaukė pasidariau kitokia. 
Privalai manimi patikėti. 

Ziūrėdamas jai į akis ir girdėdamas sūnumi priesaikaujant ėmiau dre- 
bėti - mane tai sukrėtė. Jeigu ji būtų tiktai deive prisiekusi, nebūčiau pati- 
kėjęs. Priesaikaudama deive ji ir anksčiau man melavo. Afroditė apgauliau- 
sia deivė, bet vis dėlto privalu ją mylėti. Tačiau Arsinojai prisiekus mudvie- 
jų sūneliu, negalėjau manyti ją meluojant. 

Mažasis Hiulsas rėpliojo urvo asla, išdykėliškai sprukdamas nuo Hanos. 
Paėmiau jį ant rankų, įdaviau žįsti riebų kaulą ir paraginau: 

— Uždėk ranką ant sūnelio galvos ir dar kartą prisiek, Arsinoja, - tuomet 
net nesuprasdamas patikėsiu. 

Nedvejodama nė akimirkos Arsinoja uždėjo dailią įdegusią ranką ant 
Hiulso viršugalvio, dygstančius jo plaukelius palytėdama, ir dar kartą pri- 
siekė. Todėl privalėjau patikėti. Juk sendamas žmogus pražyla. Kodėl ne- 
galėtų įnoringos moters plaukai iš apmaudo pajuosti? Paprastai šitaip ne- 
būna. Tačiau Arsinoja nėra paprasta moteris. 

Įtikinusi mane ji nusišypsojo, nusišluostė ašaras, apsivijo rankomis man 
kaklą, pabučiavo ir subarė: 

— Ak, Turmsai, kodėl man šitaip uždavei širdį, juk ką tik nendrių guolyje 
jautėme tokią palaimą, kad, rodės, ant debesų sūpuojamės. Jau tariausi ta- 
vęs netekusi, kai suabejojai mano žodžiais. Dabar žinau, kad ne visas esi 
mano, nors turėtum būti. 

Ji pasitaisė plaukus ir droviai paklausė: 

— Ar aš labai subjurau? 

Pažvelgiau į ją. Nuogais pečiais, odos baltumą išryškinančais juodais 
plaukais, ji man buvo gražesnė nei kadais. Buvo pasipuošusi raudonų uo- 
gų vėriniu ir mėnulio akmuo - vienintelis išsaugotas papuošalas - tviskėjo 
tarp krūtų. Į ją žiūrint širdis netilpo krūtinėje ir pasakiau: 

— Arsinoja, esi gražesnė nei kada anksčiau. Nėra į tave panašios. Kaskart, 
kai tave apkabinu, būni man nepažinta. Myliu tave. 

Arsinoja atsitiesė, svajingai nusišypsojo ir sutiko: 

— Turbūt ir aš tave myliu, nors esi nepakenčiamas. Bet mačiau vieną 
sikanų moterį pasipuošus žibančių žvėries dantų vėriniu. Manau, jei vieną 
vakarą man tokį atneštum, būčiau tau palaimingesnė, nei tikiesi. 

Pažadėjau padaryti, ką galiu, ir katė, iškėlusi uodegą, atsėlino pasitrinti 
man į blauzdą. Buvau labai laimingas. 

Nuo tol Arsinoja prisitaikė prie sikanų gyvensenos ir ėmė jų moterų pa- 
pročiu puoštis spalvotais akmenėliais, koralais, plunksnomis bei švelniais 
žvėrių kailiais. Išmoko iš sikanių antakius dažytis įkypai, o lūpas - plačiai. 
Sikanams patiko skritulėliai ant moterų skruostų ir vingiuotos juostos ant 
kūnų, tačiau tie ženklai nenusiplaudavo ir Arsinoja nesileido žaizdojama. 
Supratau, kad ji neketina gyvenimo tarp sikanų nugyventi. 

Neverta pasakoti apie sikanų medžioklės papročius ir jų žvejybą srauniose 
upėse, nes įvairių kraštų medžioklė ir žvejyba mažai skiriasi. Tik žūklės 
įrankiai kiekviename krašte kitokie: vienur geresni, kitur prastesni. Sikanus 
pažinęs supratau, kad jie tikrai nėra tokie barbarai, kaip maniau. Jie, kaip ir 
kitos tautos, turėjo savų tradicijų, slaptų apeigų bei savų įstatymų. Tik jų 
išvaizda buvo barbariška, bet manau, kad gyvendami ramiai jie tikriausiai 
būtų įsitvirtinę tam tikrose vietovėse, pradėję auginti galvijus, dirbti žemę, 
būtų pasistatę kaimų bei šventyklų. Bet ir Eriko elimiliečiai, ir nausėdijų 
įkūrėjai graikai nuo senų senovės juos persekiojo, o Kartaginos finikiečiai 
visados juos į vergiją gaudė, taigi klajodami po miškus jie išsigelbėdavo. Jie 
nepanūdo kaip sikulai paklusti kitų valiai. Jie net sakė, kad sikulai visai 
nėra čiabuviai ir atkeliavę vėliau nei sikanai. 

Jie laikė ožkas, iš žagarų ir molio statėsi trobeles, tačiau pavojui iškilus 
buvo pasirengę jas palikti. Sventų vietų jie jokiais ženklais nežymėjo, idant 
svetimšaliai negalėtų į savo pusę palenkti jų dvasių bei dievų. Slapčiau- 
sius padavimus, man rodos, jie nuo manęs slėpė, nors šiaip jau manimi 
pasikliovė. 

Nuo pat pradžių gerai su jais sutariau. Vos apsigyvenus urve, pratinantis 
prie nepatogumų, atkeliavo pas mus poros sikanų lydimas vyras, apsirengęs 
ir išsidažęs sikanų papročiu, bet kalbantis taisyklinga graikų kalba. Jis papa- 
sakojo gyvenąs tarp sikanų nuo pitagorininkų ištrėmimo, ir daugumoje sika- 
nų genčių kaip jų nariai gyvena vienas kitas graikas, elimilietis ar finikietis, 
viena ar kita dingstimi pasprukę į miškus ir susidraugavę su sikanais. 

— Bet, - pasakojo jis, - sikanai kaip šventuosius vergus atsigabena pasi- 
gautų svetimšalių. Vienus po kurio laiko paleidžia, o kitus užmuša, kai pa- 
bosta ar mėgina pabėgti. 

Jis sakė, kad sikanų gentys maža kuo tarp savęs skiriasi, tik vieni šventu 
laiko vieną gyvūną, o kiti - kitą. Jie kalba ta pačia kalbą ir laikosi tų pačių 

papročių. Taip pat jis tvirtino, kad sikanai gudresni, nei atrodo. Jie nenori 
mokytis jokios svetimos kalbos, baimindamiesi, kad, mokėdami ją kaip sa- 
vą, paklius į vergiją. Bet kartais jiems tenka susitikti su elimiliečiais, kartagi- 
niečiais bei graikais - kariaujant ar prekiaujant. Todėl jie turi šventųjų ver- 
gų, arba svetimšalių, ir gerai su jais elgiasi, jeigu šie laikosi jų papročių. 

Pitagorininkas pas mus išbuvo ilgai ir, mus globojusios genties paprašytas, 
išmokė mane sikanų kalbos. Jis taip pat sakė, kad gyvenimas tarp sikanų 
laimingas, nes sikanai nepažįsta laiko. Atvykęs pasisvečiuoti gali išbūti sa- 
vaitę, mėnesį, metus ar dešimt ir niekas tuo nesistebi, nelaiko nederamu. 
Svečias privalo išvykti neatsisveikinęs ir niekas jo nesulaiko. Be to, tarp si- 
kanų viskas bendra: sumanūs medžiotojai su neprityrusiais grobį dalijasi 
po lygiai ir moterų surinktos uogos bei šaknys po lygiai paskirstomos. Sika- 
nams įprasta, kad vargstantis ir pavojus patiriantis sumanus medžiotojas 
grobio gauna tiek, kiek silpniausias genties narys, nes jis šitaip užsipelno 
garbę ir apie jį kuriamos giesmės. Tinginių niekas nesmerkia - jie gauna 
savo dalį, sikanai mano, kad juose slypi kitokių gebėjimų, kurie kada nors 
genčiai pravers. 

Siaip jau pitagorininkas elgėsi paslaptingai ir apie save daug nepasakojo. 
Jis nepanūdo mums pasakyti nei savo, nei savo tėvo vardo, nei gimtojo 
miesto. Vis dėlto supratau, kad jis gimęs graikiškame Italijos mieste ir dar 
jaunystėje prisidėjęs prie slaptosios pitagorininkų draugijos. Tačiau baltu 
apsiaustu jis nesisiautė ir, nors nedaug, valgė mėsą. 

Kai susidraugavome, jis perspėjo Mikoną dėl šventojo sikanų gėrimo, 
sakydamas jį užtemdant protą —- tuomet žmogus labiau tikįs reginiais nei 
protu. 

— Bet, - pasakė jis, - elkis, kaip nori ir manai esant geriausia. Nesirengiu 
tavęs gelbėti. Juk esi mokytas vyras ir įsišventinęs. 

Jis styginiu instrumentu mums parodė, kad nevienodo ilgumo stygos 
skleidžia kitokį garsą, ir paaiškino, kaip šitai galima išreikšti skaičiais. Sis 
paprastas pavyzdys, jo manymu, įrodo, kad skaičiai yra visos būties pa- 
grindas ir kad visa ką galima jais išreikšti. Bet maža suprantu apie stygį- 
nius, man labiau patinka fleitos muzika. Todėl jo kalbų neėmiau domėn. 
Mokydamas žemės matavimo, jis aiškino mums stulbinamus stačiojo tri- 
kampio kraštinių santykius ir smėlyje paišydamas įrodė, kad prie statinių 
nubraižyti lygiakraščiai stačiakampiai kartu sudaro tokį pat plotą kaip ly- 
giakraštis stačiakampis, nubrėžtas prie įžambinės. Sitą jis akivaizdžiai įro- 
dė, todėl savo akimis galėjome įsitikinti, tačiau mane ši tiesa nelabai džiugi: 
no. Man tai labiau priminė apgaviko pirštų miklumą, o ne tikrą pažinimą. 

Kartą jis pasakė: | 

— Šis pasaulis, kuriame gyvename ir esame, nėra vienintelis — yra ir kitų 
pasaulių, ir jie vienas su kitu susiliečia. 

Sitai pasakęs jis nusišypsojo ir patikino: 

— Juk sakoma, jog iš viso yra šimtas aštuoniasdešimt trys pasauliai, ir jie 

išsidėstę lygiakraščio trikampio pavidalu, todėl kiekviename krašte jų yra 
po šešiasdešimt ir dar po vieną - kiekvienoje trikampio viršūnėje. 

Mikonas karštai pasakė: 

— Ne, ne, jei yra daugiau pasaulių, tai jie yra vienas kitame — taip, kaip 
žmogaus regėjimas ir klausa, lytėjimas, skonis ir uoslė yra paskiri ir vis 
dėlto viename Žmogyje. 

Pitagorininkas klausėsi apstulbęs, apmąstė jo žodžius ir iššaukiamai pa- 
klausė: 

— Kaip šitai išreikštum skaičiais? 

Mikonas gurkštelėjo šventojo gėrimo, įsistebeilijęs nusišypsojo patinu- 
siom lūpom ir atsakė: 

— Nelabai tikiu skaičiais, bet kaip tik dabar stoviu prie slenksčio ir matau 
dvi žvaigždes. Tos dvi žvaigždės — du dievai, ir vis dėlto tai vienas ir tas 
pats dievas. Bet kaip šitai pasidaro — negaliu paaiškinti. Tik matau ir Žinau, 
jog taip yra. 

Aš savo ruožtu pasakiau: 

— Be abejonės, skaičiai, jų tarpusavio santykiai bei lygiakraščiai brėžiniai 
gražūs, bet moteris, kurios veidą galima išreikšti skaičiais ir jų santykiais, 
man atrodo, ilgainiui be galo nuobodi pasidarytų. Ne taisyklingumas, o 
išimtis ir įgeidis moters veidą daro patrauklų. 

Pitagorininkas užsidengė veidą rankomis, slėpdamas ašaras. Galų gale 
jis susitvardė ir pritarė: 

- Jeigu visa išties būtų taip paprasta, akivaizdu ir gražu, kaip prieš mirtį 
mokė Pitagoras, tai gyvenimas ir išmintis būtų paprasti. Bet taip nėra. Aš 
ne nusikaltėlis ir pitagorininkai manęs neišvarė - pats iškeliavau, supratęs 
visą prieštaringumą. Gražus lygiakraštis trikampis. Dar gražesnis lygiakraštis 
keturkampis. Bet jau šis paprastas brėžinys prakeiktas, nes lygiakraščio ke- 
turkampio įstrižainės ir kraštinės santykio skaičiumi neįmanu išreikšti. Sį 
santykį gali skaičiuoti visą gyvenimą ir skaičius tas niekada nesibaigs. Prie 
tokios siaubingos tiesos privedė paprastas ir sklandus skaičių mokslas. Pita- 
gorininkus sužlugdė ne bendrijos slaptumas, kaip mano tironai, o ši šiurpi 
slapta tiesa: yra santykių, kuriuos išreiškia begalinis skaičius. 

Jis pašoko nuo plokščio akmens, perkreipęs veidą pagrasino kumščiu 
Mikonui ir sušuko: 

— Todėl vienas ir trys gali būti šventi skaičiai, o du ir keturi - jau nėra 
šventi ir pasidaro nesuprantami. Abi tavo žvaigždės - negeros žvaigždės ir 
abu tavo dievai - negeri. 

Apsvaigęs nuo šventojo sikanų gėrimo Mikonas nelabai paisė jo susijau- 
dinimo, tik čiupinėdamas paukščio kaulus pasiūlė: 

— Meskime visi iš eilės paukščio kaulus. Po visa, ką daugiau nei per ketu- 
riasdešimt metų išmokau ir patyriau, jie, man rodos, žino tiek pat, o gal 
daugiau už bet kurį iš mūsų. 

Pitagorininkas nepanūdo mesti paukščio kaulų. Jis sakėsi visą gyvenimą 
ieškojęs tik nesąlygiškos skaičių lemties. 

— Tačiau dermės ir pusiausvyros nėra, - sudejavo jis. - Tėra judesys ir 
virpesys - nebegaliu ištverti šitos minties. 

Jis pasileido į mišką nuo slogių minčių išsprogusiom akim - kaip Miko- 
nas nuo šventojo sikanų gėrimo. Apgailestaudamas Mikonas skėstelėjo ran- 
komis ir ramiai iki paskutinio lašo ištuštino antaugos puodelį. 

— Turmsai, mano drauge, - tarė jis, - dabar matau, kad skaičių išmany- 
mas žmogaus neišgelbsti. Cia, miškų tyloje, gerdamas sikanų gėrimą, trau- 
kiojau savo gyvenimo metus kaip perlus nuo siūlo, žiūrėjau atgal, norėda- 
mas suprasti, kur ir kaip suklydau. Oi, Turmsai, vėl it šešėlis stovi šalia 
Koso salos vakaro prieblandoje ir šauki mane. Bet kas esi, - aš nežinau ir tu 
nežinai, kas esu aš, Mikonas. Juo daugiau galvoju, juo geriau suprantu, 
kokia palaiminga užmarštis. Palaiminga, palaiminga užmarštis, — šiek tiek 
užsikirsdamas pakartojo jis ir apvertė medinį puodelį. - Sikanų gėrimas 
visai nenuodingas, atvirkščiai — tai puikiausias vaistas. Jie - sena tauta ir 
artimesnė požemio dvasioms, taigi žino, ką daro. Gerdamas jų gėrimą iš 
anksto mėgaujuosi gardumu užmaršties šaltinio, kurį kada nors, perplau- 
kęs upę, rasiu. 

Naktis tamsėjo, pelėda nepaliovė šaukti iš niūrių miško šešėlių. Įsiklau- 
sydamas Mikonas pakreipė galvą, pasižiūrėjo į mane blandžiomis akimis ir 
tarstelėjo: 

— Tik paklausyk, sūnus jau šaukia tave, Turmsai. Turbūt laikas ilsėtis. Bet 
patikėsiu tau vienintelę savo tiesą, kuri slaptai manyje tvinko ir dabar it 
skaudulys ima veržtis. Visai nesvarbu tiesa nei melas, jei žmogus nežino, 
kas tiesa, o kas melas. Sukramtyk šią tiesą, jei išdrįsi, vėl šliauždamas gra- 
žiosios Arsinojos apkabinti. 

Dėl mūsų draugystės paguldžiau jį, o pitagorininku daugiau nesirūpi- 
nau. Juk jis taip ilgai gyveno tarp sikanų, kad negalėjo miške paklysti. Ir 
buvau teisus, nes po poros dienų jis grįžo nurimęs ir pabuvo pas mus, kol 
pusėtinai išmokau sikanų kalbos. Jo aiškinimas apie keturkampio įstrižai- 
nės ir kraštinės santykį man liko miglotas, todėl jis mokė mane pitagorinin- 
kų sugalvotos dalybos. Galų gale suvokiau, jog yra tariamai gražiausių san- 
tykių, kurių skaičiumi neįmanu išreikšti. Manęs ši tiesa negniuždė ir dėl to 
kaip jis nesikankinau. 

Vieną labai ankstyvą rytą pitagorininkas iškeliavo sudie nepasakęs ir dau- 
giau jo nei matėme, nei apie jį girdėjome. Man rodos, jis nebuvo nei nusi- 
kaltėlis, nei politinis gimtojo miesto tremtinys, tik nuo pažinimo kančios 
pas sikanus į kalnų ramybę pabėgęs žmogus. Per jį supratau, kad žmogus 
gali kankintis dėl keisčiausių dalykų. 

Vis dažnesnių graudulio protrūkių perimtas Mikonas daug galvodavo 
skruostą ranka parėmęs. Galų gale pasakė: 

— Atėjus nepasisveikinti, iškeliauti neatsisveikinus, likti svetimu prie kiek- 
vienų namų ugniakuro - tai ne išmintis ir ne gyvenimo išmanymas, tik 
neišvengiama mąstančio žmogaus dalia šiame svetimame pasaulyje. 

Dar maždaug metus Mikonas gyveno tarp mūsų ir sikanai jam iš tolo 
nešė ligonius. Tačiau jis gydė atsainiai ir sakydavo sikanų žynius gebant 
lygiai gerai gydyti žaizdas, dėti įtvarus prie sulaužytų kaulų ir mažo būg- 
nelio dundesiu migdyti ligonius gydomuoju miegu. 

— Aš neturiu ko iš jų mokytis, o jie - iš manęs, bet man visa vis tiek, - 
sakė jis. - Gal ir verta numalšinti kūno skausmus, bet ar įmanu išgydyti 
sielos kančią, jei net įšventintasis savo širdies nenuramdo? 

Nemokėjau jo graudulio maldyti, ir Arsinoja jo nepalengvino, nors vėl 
šypsojosi Mikonui, gyvenimu džiaugdamasi. Vieną vėlyvą rytą pabudęs Mi- 
konas pažvelgė į mėlynus kalnus ir spindulingą saulės atokaitą, palytėjo Žo- 
lę, įkvėpė šilto miško sakų kvapo ir virpančia ranka paėmęs manąją pasakė: 

— Dabar man blaivumo valandėlė, Turmsai. Seniai esu gydytojas ir suvo- 
kiu sergąs, arba sikanų svaiginamasis gėrimas mane iš lėto nunuodijo. Gy- 
venu tarsi blandžioj ūkanoj ir jau neatskiriu, kas tikra, o kas ne. Bet jei 
pasauliai vienas su kitu liečiasi arba yra vienas kitame, tai gal kartkartėm 
gali gyventi dviejuose pasauliuose. 

Švelniu delnu tvirtai suspaudęs mano ranką, jis tęsė: 

— Blaivumo valandėlę suprantu, kad žmogaus protu negalima tikėti, o 
mąstymo būdai tokie pat apgaulūs kaip juslės. Esame įpratę manyti visa 
vykstant paeiliui, laiko brėžiama seka. O gal visa vyksta vienu metu, tik 
šito nesuvokiame? 

Jis nušvito įstabia šypsena, švelniai pažvelgė į mane ir paaiškino: 

— Blaivumo valandėlė tikriausiai maža tereiškia, nes matau tave, Turm- 
sai, nežemiškai didelį, o tavo kūnas per drabužius ugnimi švyti. Bet nuo 
tol, kai pradėjau mąstyti, stulbstu dėl visa ko tikslo. Todėl įsišventinau ir 
perpratau daugybę slaptų tiesų, kurios siekia anapus. Tačiau ir šis pažini- 
mas ribotas. Tik nuodingas sikanų gėrimas man atsakė į klausimą, kodėl 
atėjau į šį pasaulį ir koks gyvenimo tikslas. 

Abiem rankom suėmęs mano ranką, jis įtikinamai pasakė: 

- Tai nepaprastas pažinimas, Turmsai. Patikėsiu jį tau. Tikslo apmąsty- 
mas tėra mąstymo klaida. Mąstymas — tarsi šarvai, kurie sukausto ir pri- 
kausto prie regimojo pasaulio, tačiau neapsaugo mūsų. Tikslas tėra vaiz- 
dinys — tarytum bėgtume visas jėgas įtempę link siekinio, kurio nėra. Jo- 
kio tikslo nėra. Mąstymas mus klaidina, kurdamas tikslus. Tėra tik įgy- 
vendinimas. Kas šitai supranta, išsilaisvina iš dievų valios. 

Jis paleido mano ranką, vėl palytėjo žolę, pažvelgė į mėlynus kalnus 
ir tarė: 

- Turėčiau džiaugtis savo pažinimu, bet manęs jau niekas nedžiugina — 
tarytum būčiau pernelyg ilgą kelią bėgęs. Manęs neguodžia mintis, kad kada 
nors vėl pabusiu ir žemė bus tokia pat žalia, graži, visa man bus skanu ir 
gyvenimas džiugins. Tikriausiai turėčiau džiaugtis, kad šįryt esi toks didus ir 
gražus mano akyse, Turmsai, ir dėl to, kad pažinau tave iš pirmo žvilgsnio. 

Pagailiai pažvelgiau į jį, jo išpurtusiame veide išvydau mirtį, per odą 

buvo mano draugas ir jį pažinau, tačiau mano žvilgsnis Mikoną suerzino ir 
jis riktelėjo: 

— Ne, Turmsai, negailėk manęs. Nieko negailėk, - esame tokie, kokie 
esame. Gailestis mane žeidžia - juk buvau tau bent žinianešys. Tik atpa- 
žink mane kitąkart, kai susitiksime. To pakaks. 

Tą valandėlę jo ištinęs veidas man pasirodė bjaurus, o jo pavydas temdė 
spindulingą rytą. Šitai pajutęs jis ranka užsidengė akis, atsistojo ir nusvirdi- 
nėjo šalin. Kai pamėginau jį sulaikyti, pasakė: 

— Gerklė iš troškulio suskerdėjo. Eisiu prie šaltinio atsigerti. 

Norėjau jį palydėti, bet jis piktai atkirto ir daugiau neatsigręžė. Nuo šal- 
tinio jis negrįžo. Bergždžiai jo ieškojome, ir sikanai tankmėse bei kalnų tar- 
pekliuose ieškojo, kol suvokiau jį turėjus galvoje kitokį šaltinį. 

Nesmerkiau jo - kaip draugui, suteikiau jam laisvę rinktis: toliau gy- 
venti šį gyvenimą ar jį užbaigti kaip sunkų vergo darbą. Pasielvartavę 
paaukojome jo atminimui ir tuomet pajutau palengvėjimą, nes jo grau- 
dulys kaip debesis seniai temdė mūsų gyvenimą. Tačiau Hiulsas jo labai 
ilgėjosi, nes jis išmokė berniuką vaikščioti, girdėjo pirmuosius žodžius, 
aštriu gydytojo peiliu išpjaustinėjo iš uosio žaislų, nepaisydamas, kad pui- 
kūs ašmenys šimpa. 

Arsinoja įniršo supratusi, kas atsitiko, ir dėl visko apkaltino mane, tvir- 
tindama, jog, turėjau geriau Mikonu rūpintis. 

— Man visai vis tiek, kad jis mirė, - pasakė Arsinoja, - bet man jo reikėjo — 
galėjo bent iki gimdymo palūkėti ir pagelbėti man gydytojo išmoningumu. 
Jis gerai žinojo, kad vėl laukiuosi, ir mielai būčiau gimdžiusi pažangiu bū- 
du, neprašydama sikanų senių pagalbos. 

Nebariau Arsinojos už piktus žodžius, nes dėl nėštumo ji pasidarė įno- 
ringa, juolab kad Mikonas dėl mūsų draugystės išties galėjo dar kokį mė- 
nesį palaukti. Atėjus laikui, virbų palapinės nendrių guolyje Arsinoja leng- 
vai pagimdė dukterį ir patyrusių sikanių pagalbos jai neprisireikė, nors ga- 
lėjo sukelti ant kojų visas genties moteris ir sutrikdyti įprastus darbus. Gim- 
dyti ant kėdės su skyle, kaip siūlė sikanės, ji nesutiko ir gimdė gulėdama 
lovoje - kaip pažangios moterys. 

Iš sikanų išmokau daugybę dienų aukštuose kalnuose atsiskyręs klausytis 
savęs, iki pasijusiu toks lengvas, lyg skraidyti galėčiau. Iš jų taip pat išmo- 
kau, kaip stipriausias per vargią medžioklę gali išgelbėti silpniausią: prasi- 
durti rankos gyslą ir duoti atsigerti kraujo. Sitaip ir pats kartą padariau, 
nors sutiktų sikanų nepažinojau. Nuo tol jie laikė mane kraujo ryšiais su 
jais susisaisčius - nebūdamas jų gentainis, galėjau už juos duoti kraujo. 

Šlovinu bekraščius sikanų miškus, amžinus ąžuolus, mėlynus kalnus, srau- 
tingas upes. Tačiau visą laiką gyvendamas tarp sikanų jaučiau, jog tai ne 
mano kraštas. Nors pažinau jį, liko man svetimas, kaip svetimi liko sikanai. 

Penkerius metus gyvenau tarp sikanų ir Arsinoja buvo patenkinta gyve- 
nimu drauge - mylėjome vienas kitą, nors ji daugybę kartų grasino išeiti su 
kokiu į miškus išdrįsusiu įžengti pirkliu. Pirkliai, dėl saugumo nešdavęsi 
pušies šaką ir palikdavę prekes sikanams po akių, dažniausiai būdavo iš 
Eriko. Bet nuotykių ieškotojų atkeliaudavo ir iš graikiškų Sicilijos miestų, 
net iš Selinunto bei Akraganto, o koks nors didelio pelno viliąsis tirėnas 
atgabendavo kelis maišus druskos, paslėpęs juose geležinių peilių ir kirvių 
ašmenų. Sikanai savo ruožtu išdėstydavo po akių gyvūnų kailių bei ryš- 
kiaspalvių paukščių plunksnų, dažinio medžio žievės ryšelių, laukinių bi- 
čių medaus bei vaško, o patys pasislėpdavo. Atsiradęs pas juos padėdavau 
jiems apsipirkti - kalbėdavausi su pirkliais, nes šie per visą sunkų žygį pa- 
prastai nematydavo nė vieno sikano. 

Šitaip gaudavau žinių iš pasaulio: sužinojau, kad laikai neramūs, graikai 
vis tankiau sklinda po krašto gilumą, kur gyvena sikulai. Segestos gyvento- 
jai ėmė vis giliau su savo šunimis ir arkliais į miškus skverbtis. Ne kartą 
turėjome sprukti nuo jų į kalnus. Sikanai spendė persekiotojams kilpas, 
gąsdindavo baugiais būgnais. 

Kalbėdamasis su keliaujančiais pirkliais nepasisakydavau, kas esu. Jie ta- 
rė mane sikanu, viena ar kita dingstimi išmokusiu kalbų. Tai buvo neišsila- 
vinę vyrai ir jų pasakojimais nevertėjo tikėti. Vis dėlto iš jų išgirdau, kad 
persai po Jonijos užkariavo Graikijos jūros salas - net šventąjį Delą. Emė į 
nelaisvę salų gyventojus, didžiajam karaliui išsiuntė gražiausias mergeles, 
išromiję geriausius jaunikaičius perso tarnais padarė. Keršydami už Sardų 
Kibelės šventyklos sudeginimą, j jie plėšė ir degino šventyklas. Ir Atėnų di- 
dysis karalius neužmiršo. 

Apėmė jaudulys: mano nusikaltimas atsekė paskui mane į Sicilijos miš- 
kų glūdumą. Rankoje laikydamas Arsinojos mėnulio akmenį pašaukiau Ar- 
temidę ir pasakiau: 

— Tu, greitoji mergele, šventoji ir amžinoji, kuriai amazonės aukodavo 
dešiniąsias krūtis, dėl tavęs sudeginau Sardų Kibelės šventyklą. Neapleisk 
manęs, kitiems dievams pradėjus persekioti dėl jų šventyklų naikinimo. 

Jaudulio kamuojamas, panūdau pamaloninti dievus. Sikanai garbino po- 
žemio dvasias, taigi ir Demetrą, nes Demetra nėra vien tik grūdų varpos 
deivė, kaip mano diduma, - jos galia daugiau siekia. Mūsų duktė gimė tarp 
sikanų. Todėl maniau geriausia duoti jai Mismės vardą, prisiminęs moterį, 
kuri numalšino išsekusios Demetros troškulį, kai ši ieškojo pradingusios 
dukters. Arsinojai vardas nepatiko - ji norėjo deivę pamaloninti duodama 
mergaitei elimilietišką vardą, bet kai viską paaiškinau, nusileido. Tačiau ne- 
papasakojau, kas nutiko Mismės sūnui, kai šis prapliupo juoktis, kad deivė, 
godžiai malšindama troškulį, apsilaistė. 

Vos trys dienos praėjo nuo tada, kai šaukiausi Artemidės ir pavadinau 
dukterį Misme, ir pas mane atėjęs sikanų žynys pasakė: 

— Vyksta didžiulės kautynės, kuriose daugis žūsta. 

Jis iš įkarščio pašoko, klausydamasis apsižvalgė į visas pasaulio puses, 
paskui parodė į rytus ir tarė: 

— Toli, už jūros. 

- Iš kur Žinai? - suabejojau. 

Jis apstulbęs pasižiūrėjo į mane ir paklausė: 

- Argi negirdi kautynių triukšmo ir mirštančiųjų riksmų? Tai didelis ka- 
ras — net čia girdėti. 

Aplinkui susirinko daugiau sunerimusių sikanų pasiklausyti ir pasižiūrė- 
ti į rytus, todėl ir aš pamėginau, bet nieko negirdėjau - tik miško gaudesį. 
Jie patvirtino žynio žodžius ir nuskubėjo prie aukojimo akmenų pamalo- 
ninti požemio dvasių, idant daugybės negyvėlių sielos nejeitų į miško žvė- 
ris bei sikanų naujagimius. Sikanai nenorėjo, kad jų miškus svetimos sielos 
pasiektų, ir tikėjosi jas slaptomis apeigomis išvarysią. Jie kantriai man aiški- 
no, jog, šitokiai daugybei vyrų vienu metu žūstant, jų sielos po visą pasaulį 
pasklinda. Taigi gresia pavojus, kad, kitur neįlindusios, svetimos dvasios 
įsiskverbs į sikanų miškus. Bet kas su kuo kaunasi, jie neįstengė paaiškinti. 
Tik žinojau, kad rytuose už jūros buvo Graikijos metropolija, Atėnai, ir pa- 
maniau, kad persas, plėsdamas valdžią iš rytų į vakarus, pagaliau ėmė 
smaugti Atėnus. 

Sikanų Žynys gėrė šventąjį gėrimą ir aš, jaudulio apimtas, paprašiau to 
gėrimo, nors ir žinojau, kad jis nuodingas. Tačiau maniau su juo perimsiąs 
gebėjimą girdėti, kas dedasi toliese. Todėl godžiai rijau gaižų gėralą, nors 
žynys, išvirtusiom akim, visu kūnu trūkčiodamas, jau buvo susmukęs ant 
žemės. Bet kautynių gaudesio negirdėjau, nors visa aplinkui - medžiai ir 
akmenys - pasidarė perregima it migla, kurią panorėjęs galėjau ranka per- 
skrosti. Galiausiai nugrimzdau į žemės gelmes tarp išsikerojusių medžių 
šaknų ir apimtas ekstazės išvydau po šventuoju akmeniu tvaskant auksą ir 
sidabrą. 

Praplėšęs akis ligi ryto be perstogės vėmiau, paskui daugybę dienų jau- 
čiausi atbukęs — sunkiausių vyno pagirių nesulyginsi su sikanų šventojo 
gėrimo pagiriomis. Susilpęs jau nebetikėjau sikanų pasakojimu apie kau- 
tynes - laikiau tai tik klejonėmis. Siaip jau visa man buvo vis tiek - tuo- 
met perpratau, kodėl Mikonas kaskart, išgėręs to nuodingo gėrimo, norė- 
davo mirti. 

Tą rudenį į miškus iš Akraganto atkeliavo graikas pirklys, kurį kadaise 
buvau ant upės kranto sutikęs. Jis garbstė Atėnų vyrus, Maratono lauke 
nugalėjusius iš užjūrio atplaukusią perso kariuomenę. Jis šlovino kauty- 
nes kaip didžiausią ir garbingiausią visų laikų mūšį, nes atėniečiai savo 
jėgomis sumušė persą, nelūkuriuodami žadėtojo lakedaimoniečių pastip- 
rinimo. 

Dar jis papasakojo, kad atėniečiai, nelaukę perso puolimo, patys, vos 
keliom vyrų gretom, bėgo į mūšį ir išsklido tokiu platumu, kaip ėjo persai. 
Kautynėms pasibaigus Maratono laukas buvo taip nuklotas persų kūnų, 
kad kojos nebuvo kur pastatyti. Šitaip, - sakė jis, — atėniečiai atkeršijo už 
Jonijos bei salų nuniokojimą. 

Man jo pasakojimas pasirodė neįtikimas, prisiminus, kaip atėniečiai kar- 
tu su mumis rungčiomis spruko iš Sardų į Efesą, kur upės žiotyse jų laukė 
laivai. Kai nugenėjau pusę jo tauškalų ir pabaiga tik pusiau tetikėjau, su- 
pratau, kad persas patyrė pralaimėjimą, mėgindamas išsilaipinti Atikoje. 
Kiek išmaniau karą, persas turbūt nedaug raitininkų atsigabeno jūra, be to, 
laivais įmanu tik ribotą skaičių karių plukdyti. Vargu ar toks pralaimėjimas 
labai pakenkė didžiajam karaliui, atvirkščiai — galėjo dar labiau jį paakinti 
patogiu metu sausuma leistis į tikrą karo žygį Graikijon. 

Tačiau Akraganto pirklys pūtėsi kaip varlė: 

- Tegul susirūpina Darėjo tautos, mūvinčios kelnes ir bučiuojančios dul- 
kes po jo kojų. Turtų išlepintą Joniją jis galėjo įveikti, bet prieš stipraus 
metropolijos graiko ietį ir kalaviją barbarų arkliai bei lankai neatsilaikys. 
Net prastuomenės valdžios ištvirkinti Atėnai pajėgė įveikti persą. Lakedai- 
moniečių kovos rikiuotę pamatęs, persas tikriausiai mestų ginklą ir iš siau- 
bo pargriūtų. 

Dar jis papasakojo: 

— Tironą Hipiją, kurį atėniečiai kadaise išvijo, didysis karalius paskyrė 
karo žygio vadu, bet jis, išlipęs iš laivo Maratono pakrantėje, čiaudėda- 
mas išspjovė iš burnos dantį į pakrantės smėlį. Tuomet, girdi, užsidengęs 
galvą ir pasakęs: „Tikriausiai tiek tėvų žemės teužsitarnavau ir daugiau 
negausiu“. 

Jo pasakojimas patvirtino mano mintis, kad tai reiškia tik politinį per- 
versmą, mėginant perso ginklu Atėnų valdžią atiduoti Hipijui. Tačiau perso 
noras paversti Atiką kariuomenės telkimo vieta Graikijoje atskleidė di- 
džiojo karaliaus tikslus. Kaip ganėtinai turtingas vyras, net pats nenorė- 
damas, turi gausinti turtus, taip ir ganėtinai didelę valdžią reikia nuolat 
plėsti. Todėl anksčiau ar vėliau laisvosios Graikijos valstybės turėjo būti 
sunaikintos. Naujiena apie Maratono mūšį man sukėlė ne džiaugsmą, o 
blogą nuojautą. Man, Sardų Kibelės šventyklos padegėjui, Sicilija jau ne- 
bebuvo saugi priebėga. 

Vieną rytą, kai pasilenkiau prie šaltinio atsigerti, į vandenį nukrito karklo 
lapas, o pakėlęs galvą pamačiau šiaurės link skrendančių paukščių būrį — 
taip aukštai, kad supratau juos traukiant į užjūrį. Tariausi girdįs ausyse jų 
sparnų šnaresį ir pranašiškus rėksmus. Emiau drebėti tarytum drugio kre- 
čiamas ir suvokiau, kad šis mano gyvenimo tarpsnis baigiasi ir kad netru- 
kus iškeliausiu. 

Negėriau šaltinio vandens, nė kąsnio į burną neėmiau, tik nuo ten kur 
stovėjęs leidausi per mišką į kalno atšlaitę, ropščiausi ant pražūtingo uoly- 

no įsiklausyti į save ir laukti pranašiškų ženklų. Taip staiga iškeliavęs, kaip 
ginklą teturėjau nugaląstą peilį. Kopdamas į kalno atšlaitę užuodžiau plėš- 
rūno kvapą ir išgirdau tylų cypimą. Kiek paieškojęs atradau vilko urvą, 
apgraužtų kaulų ir prie urvo angos besivartaliojanųų mažutėlį vilkiuką. Vil- 
kas — baugus priešininkas, kai savo jauniklius gina. Vis dėlto pasislėpiau 
krūmyne, norėdamas pamatyti, kas dėsis. Bet vilkės nebuvo girdėti, vilkiu- 
kas tebekiaukčiojo ir galų gale aš, paėmęs jį ant rankų, grįžau į mišką. 

Ir Hiulsas, ir Mismė iškart susižavėjo gauruotu vilkiuku ir norėjo jį pa- 
šerti, tačiau aplinkui, išrietusi nugarą, tykino katė. Paspyręs katę paprašiau 
Hanos pamelžti ožką, kurią sikanai buvo pasivogę iš elimiliečių. Vilkiukas 
buvo nepaprastai išalkęs - godžiai žindo ožkos piene pamirkytą Hanos pirš- 
tą. Vaikai juokdamiesi plojo rankomis, ir aš juokiausi. Tą valandėlę paste- 
bėjau, į kokią gražią mergelę išaugo Hana. Jos nurudusios rankos ir kojos 
buvo grakščios, glotnios ir skaisčios, lūpos šypsojo. Plaukus puošė gėlė. Tik- 
riausiai dėl to pradėjau žiūrėti į ją kitomis akimis. 

Arsinoja pasekė mano žvilgsnį ir linktelėjusi tarė: 

- Iš čia iškeliavę pelningai ją parduosime. 

Jos žodžiai mane skaudžiai sugėlė. Visai nenorėjau parduoti Hanos ku- 
riame nors pakrantės mieste dėl kelionės išteklių, kad ir kaip gerai ji gyven- 
tų kokį turtingą pirklį smagindama. Bet sumečiau, kad geriausia nepasisa- 
kyti Arsinojai apie susižavėjimą mergina, kuri taip ištikimai kartu su mu- 
mis išgyveno sikanų miškų pavojus, tarnavo mums ir rūpinosi vaikais. 

Arsinoja taip tvirtai pasikliovė galia man bei savo grožiu, kad įsakė Ha- 
nai atskleisti drabužį ir pasirodyti iš priekio ir iš nugaros, idant savo akimis 
įsitikinčiau, kokią puikią prekę dovanai gavom. 

— Matai, išsaugojau jos odą nuo bjaurių sikanų išraitymų, - aiškino Arsi- 
noja. - Taip pat išmokiau ją graikišku papročiu išsipešioti odos plaukelius, 
todėl ji švarutėlė. Ji įprato kasdien maudytis ir šaltas vanduo užgrūdino jos 
krūtis — speneliai stirkso kieti it kaštonai. Pats pačiupinėk, Turmsai, jei neti- 
ki. Ir delnus pačiupinėk - net darbo alinami jie paliko minkštučiai. Liepiu 
jai kasvakar išsitepti tepalu, sumaišytu iš medaus, paukščių kiaušinių ir oŽ- 
kos pieno, ir pati šitaip darau. Ir grakščiai vaikščioti bei paprastų šokių ją 
išmokiau. 

Išsigandusi Hana vangstėsi mano akių, nors stengėsi nenunarinti gal- 
vos. Umai ji užsidengė veidą delnais, apsiverkė ir išbėgo iš urvo. Jos verks- 
mas išgąsdino vaikus - šie metė žaisti. Katė pasinaudojo proga ir, sugriebu- 
si dantimis vilkiuką, šmurkštelėjo lauk. Kai galų gale radau ją, buvo spėjusi 
negyvai sukandžioti bejėgį mažylį ir kaip tik jį graužė. Beprotiško įniršio 
pagautas griebiau nuo žemės akmenį ir suknežinau katės galvą. Sitai dary- 
damas suvokiau visą laiką jos slapčia neapkentęs ir šalinęsis. Užmušęs ka- 
tę, rodės, išsilaisvinau iš blogio, kuris mane nejučia kamavo. 

Apsižvalgiau, ar niekas nemato, suradau plyšį žemėje, greitosiomis įbru- 
kau katės maitą ir užkišau akmeniu. Pasilenkęs samanų pėdsakams paslėp- 

ti, žvilgtelėjau į šoną ir pamačiau Haną, tyliai atsėlinusią ir taip pat nirčiai 
draskančią žemę. 

Kaltės perimtas pažvelgiau į ją ir pasiaiškinau: 

- Įsiutęs iš netyčių užmušiau katę. 

Hana linktelėjo ir apsidairiusi sušnibždėjo: 

— Gerai. Katė - piktas gyvūnas. Prieš papjaudama pelę ilgai ją erzindavo. 
Nuolat baimindavausi, kad katė išdraskys akis vaikams, jeigu juos vienus 
paliksiu. Ji nepaprastai pavyduliavo šeimininkės dėmesio. 

Krovėme samanas ir lapus taip jaudriai, kad mudviejų rankos susilietė. 
Pasidarė gera jos patiklią mergišką ranką palytėjus. 

— Neketinu pasakoti Arsinojai, kad užmušiau katę, - tariau. 

Hana žvilgtelėjo blyksinčiomis akimis. 

— Nepasakok, - nuramino. - Katė daugybę naktų dingdavo miške. Anks- 
čiau net šeimininkė baimindavosi ją pakliuvus į plėšrūnų nagus. 

- Hana, - paklausiau, - ar supranti, kad pasidalydamas paslaptimi su 
tavimi susisaistau? 

Ji pakėlė akis, drąsiai pažvelgė į mane ir atsakė: 

— Turmsai, susisaisčiau su tavimi tą valandėlę, kai mane vaiką mėnulio 
šviesoj nuo šuns Krimiso šventyklos laiptų ant rankų paėmei. 

— Tai menka paslaptis, - pasakiau. - Tik, kaip nuvoki, bergždžio ginčo 
nenoriu. Bet tyčiomis nesu melavęs Arsinojai. 

Nuo jos akių skaistumo sušilau. Tačiau jos negeidžiau. Man nė į galvą 
nešovė, kad šiame gyvenime galėčiau kokios kitos moters - ne Arsinojos — 
trokšti. Turbūt ji šitai suprato, nes klusniai nulenkė galvą ir atsistojo taip 
ūmai, kad plaukų gėlė nukrito man po kojų. 

— Argi meluoji, Turmsai, laikydamas paslaptyje, ką žinai? - paklausė ji, 
rudais kojų pirštais judindama nukritusį gėlės žiedą. 

— Tikriausiai tai priklauso nuo paties žmogaus. Pats žinau meluosiąs Ar- 
sinojai, leisdamas jai suprasti katę savais keliais iškeliavus ir nepasisakyda- 
mas, jog įniršęs užmušiau. Bet turbūt kartais didžiausia paslauga nepasa- 
koti to, ką Žinai įskaudinsiant draugą, net jei melas nuolatos degintų širdį. 

Hana nejučia uždėjo ranką sau ant krūtinės, pasiklausė širdies ir pritarė: 

- Taip, Turmsai, melas degina širdį - jaučiu peršint. 

Įsiklausiusi į save, ji nušvito keista šypsena, palenkė galvą ir šūktelėjo: 

— Ak, kaip palaimingai peršti širdį meluojant dėl tavęs, Turmsai! 

Ji nubėgo šalin. Sugrįžome į urvą atskirai ir daugiau apie tai, kas nutiko, 
nekalbėjome. Arsinoja gailestavo katės, tačiau ji turėjo ganėtinai ruošos apie 
abu vaikus. Katės nesillgėjo - gailestavo tik iš tuštybės, nes prarado tai, ko 
nė vienas sikanas neturėjo. Todėl aš nelabai jaudinausi, o katės meilikavi- 
mo bei murkimo nepasigedau. 

Labiausiai mane kankino nerimas ir gauti ženklai, kurių kol kas neįsten- 
giau paaiškinti. Žinojau, kad greit iškeliausiu, tik nežinojau kur. Juk net 
neturėjau už ką grįžti į išsivysčiusį pasaulį, kuriame žmogus, neturintis drau- 

gų, gali už pinigus svetingumą nusipirkti. Vienintelis mano draugas buvo 
Larsas Alsiras, jei jis tebegyveno Himeroje. Bet grįžti į Himerą būtų reiškę 
neabejotiną mirtį, nes ten pažinojo ir mane, ir Arsinoją. Be to, Larsui Alsirui 
buvau skolingas ir ta sena skola mane kankino. 

Galvodamas apie savo padėtį supratau esąs toks pat neturtingas kaip 
Tanakilei iš Segestos išvijus, nes sikanų papratimu neturėjau nieko — tik 
dėvimus drabužius ir savo ginklą. Arsinoja tebeturėjo mėnulio akmenį ir 
kelis paplokščius sidabro lapelius, kuriais puošdavosi. Sikanai pinigais nesi- 
naudojo. Jei per grobikiškus Eriko žemės antpuolius prisiplėšdavo antspau- 
duoto sidabro, tai suplodavo jį ir darydavo iš jo papuošalus. Vienintelis 
mūsų turtas buvo Hana, kurios už jokius pinigus nenorėjau parduoti. 

Apniktas nevilties priekaištavau globojančiai deivei ir pasakiau: 

— Amazonės aukodavo tau krūtis, sukabindamos jas ant tavo drabužių, 
šventoji mergele. Globojai mane ir mano šeimą, todėl turėjau valgio ir dra- 
bužių kiek reikia. Bet pati apsireiškei man Efese kaip Hekatė ir pažadėjai, 
kad prireikęs niekada nepritrūksiu žemiškų turtų. Prisimink savo pažadą, 
nes dabar man reikia aukso ir sidabro. 

Po kelių dienų, artėjant pilnačiai, sapne kaip Hekatė apsireiškė Artemi- 
dė. Regėjau tris jos šiurpius veidus, ji mojo trišakiu, juodas šuo po jos ko- 
jom lojo. Pabudau išmuštas šalto prakaito, nes net prielanki Hekatė baugiai 
atrodo. Trišakis sustiprino mano sprendimą, kad turiu plaukti jūra. 

Nuramdęs siaubo drebulį taip nudžiugau, kad nebeįstengiau užmigti, ir 
leidausi klajoti po mišką. Prie aukojimo akmens sutikau kelis sikanus, ku- 
rie, žvalgydamiesi aplinkui ir klausydamiesi, tvirtino ateinant svetimšalius. 
Pasiūliau: 

— Eikime jų link, idant tikrai sutiktume. Gal jie turės druskos ir audinių. 

Stovėdami ant vienos kojos, sikanai pasvarstė ir, sutikę su mano siūly- 
mu, nusivedė mane tiesiai per mišką į svetimšalių naktigulto vietą. Pakeliui 
jie papasakojo, kad avis, kurią kažkuris sikanas buvo pavogęs iš elimiliečių 
miesto Entelos aptvaro, atsivedė keturis ėriukus. Stulbinama naujiena su- 
stiprino mano tikėjimą, kad ilgainiui gausiu ko prisireikęs. 

Ant upės kranto nakvojo druskos pirklys tirėnas, kuris, maža valtele at- 
plukdęs druską į Panormą, susimokėjo mokestį ir asilais ją atgabeno į sika- 
nų miškus. Buvo pasiėmęs tris vergus ir tarną. Saugodamiesi miško plėšrū- 
nų ir rodydami taikius ketinimus, nakčiai jie buvo įplieskę didžiulę ugnį. 
Be to, buvo papuošę asilus bei druskos maišus pušų šakomis ir, neapsako- 
mos baimės perimti, miegojo tvirtai delnuose po spygliuotą šaką spausda- 
mi. Apie sikanų miškus sklido šiurpi šlovė, nors niekas neatsiminė, kad 
sikanai būtų užmušę kokį su pušies šaka pasirodžiusį prekiją. 

Netrikdydami jų miego atsėlinome prie ugnies ir iki paryčių tylomis iš- 
sėdėjome ant žemės. Sikanai gebėjo tylėti ilgiau nei kokia kita mano pažin- 
ta tauta, nors, antra vertus, atsiradus progai, kaip ir kitos tautos, taukšdavo 
daug ir bergždžiai. 

Brėkštant ir žuvims tyliame upės vandeny pradėjus šokčioti, nekantru- 
mą sunkiai tramdžiau, nes šalia tirėnų pirklio miegojo svetimšalis, dailiai 
nuaustu vilnoniu apsiaustu užsiklojęs. Jo barzda buvo garbanota, nuo jo 
toli dvelkė brangiais aliejais. Nesupratau, ką šitoks vyras baugiuose sikanų 
miškuose su prastu pirkliu veikia. 

Jis pabudo pirmas, ėmė snūdžiai rąžytis, paskui pašoko šaukdamas ir 
nusimesdamas apsiaustą. Išvydęs prie gęstančios ugnies stingsant dryžiais 
išsidažiusius sikanus, jis dar šaižiau suriko ir siektelėjo gretimais gulinčio 
ginklo. Pirklys pabudo ir nuramino jį patikindamas, kad nėra ko bijoti. Si- 
kanai nepakęsdavo svetimšalių akių, todėl pakilo ir tyliai dingo miške — 
tarytum skradžiai žemės prasmego, savu papratimu palikdami mane vieną 
su pirkliu derėtis. Vis dėlto žinojau juos matant ir girdint visa, ką darau, 
nors pats jų neįžiūrėjau. Man atrodo, dryžiais dažytis veidus jie buvo pa- 
pratę dėl to, kad šitaip būdavo lengviau pasislėpti: pirmąkart nejudantį 
sikaną palaikiau ne žmogumi - tik medžio ar krūmo šešėliu. 

Kai svetimšalis atsikėlė trindamasis užmiegotas akis, pamačiau jį mūvint 
kelnes. Iškart supratau jį atkeliavus iš tolo ir tarnaujant persui. Tai buvo 
jaunyvas vyras — baltos odos, todėl saugodamas veidą nuo įdienojančio 
kaitrio veikiai užsidėjo plačią šiaudinę skrybėlę. Jis nustebęs paklausė: 

— Sapnavau ar išties regėjau nuo laužo nueinančius medžius? Sapne regė- 
jau svetimą dievą ir taip išsigandau, kad pabudau nuo savo paties šauksmo. 

Pasimetęs jis prakalbo graikų kalba, kurios tirėnas nesuprato. Nenorėda- 
mas pasirodyti, jog esu ne sikanas, užkalbinau jį labai darkia graikų kalba, 
įterpdamas elimilietiškų ir sikaniškų žodžių. 

- Iš kokios tolumos, svetimšali? - paklausiau. - Keistai rengiesi. Ką veiki 
mūsų miškuose? Tikriausiai nesi pirklys. Tu Žynys ar pranašas, o gal vyk- 
dai priesaką. 

— Vykdau priesaką, - skubinai atsakė jis, labai nudžiugęs, kad kalbu su- 
prantama graikų kalba. Tirėnas menkai jo kalbą suprato, nors, kaip sužino- 
jau, jį drauge pasiėmė už mokestį. Gavęs atsakymą dėjausi nekreipiąs į jį 
domės, laiką leidau plepėdamas su tirėnu, ragavau jo druską, žiūrinėjau 
audinius. Akį merkdamas jis parodė druskoje paslėpęs geležinių daiktų. 
Tikriausiai buvo papirkęs Panormo muitininkus, nes kartaginiečių mokes- 
čių rinkėjai nelabai paisė elimiliečių draudimų pardavinėti sikanams gele- 
žinius daiktus. 

Su tirėnu kalbėjausi sąmišia jūros šnekta, įmaišydamas graikų ir finikie- 
čių, taip pat tirėnų žodžių. Dėl to jis tarė mane sikanu, kuris dar vaikystėje 
buvo sugautas į vergiją, parduotas kaip irklininkas ir atsiradus progai pa- 
bėgęs į miškus. Galų gale paklausiau jo apie svetimšalį. Niekinamai papur- 
tęs galvą jis atsakė: 

— Tai tik paikas graikas, kuris laiką stumdamas keliauja iš rytų į vakarus, 
nes nori susipažinti su įvairių kraštų bei tautų papročiais. Jis supirkinėja 
nebenaudojamus daiktus. Man rodos, jis nori nusipirkti sikanų timaginių 

peilių bei medinių puodelių. Parduok jam kokį nori šlamštą, jei tik sumokė- 
si man už tarpininkavimą. Jis nemoka derėtis - ne nuodėmė jį apgauti. Tai 
lepus vyras, nežinąs kur pinigus kišti. 

Kelnėtasis įtariai klausėsi mūsų pokalbio ir, sutikęs mano žvilgsnį, skubi- 
nai paaiškino: 

— Nesu prastakilmis. Naudingesnis tau būsiu, jei išklausysi mane, o ne 
apiplėši. 

Masindamas mane kaip barbarą, jis subarškino pinigų maišelį ir nusi- 
šypsojęs pasakė: 

- Turiu mažytį odinį lizdelį, o jame - auksinių paukštelių. Bet tik kelis 
pasiėmiau, kitus palikau namuose narvelyje. 

Pabučiavau sau ranką, visai ne jam pagarbą rodydamas, o dėkodamas 
deivei, kuri, Hekate apsireiškusi, manęs nepaliko. Bet mulkiškai purtyda- 
mas galvą pasakiau: 

— Mes, sikanai, pinigų nenaudojame. 

Jis skėstelėjo rankomis ir pasiūlė: 

— Tada rinkis ką panorėjęs iš pirklio daiktų, o aš jam sumokėsiu. Jis išmano 
pinigų vertę. 

Niūriai atsakiau: 

— Nepriimu dovanų, kol nežinau, ko prašysi. Tu man įtartinas, nes mūvi 
kelnėmis. Nesu jų matęs. 

Jis paaiškino: 

— Esu iš didžiojo Persijos karaliaus tarnų. Todėl mūviu kelnėmis. Atkelia- 
vau iš Sūzų — jo miesto. Plaukiau iš Jonijos kaip buvusio Mesanos patval- 
džio Skiteso palydovas. Tačiau Mesanos gyventojai atvirai reiškia nenorą, 
kad Skitesas grįžtų - mieliau paklūsta Regijo Anaksilajui. Todėl savo pra- 
mogai ir turtindamas žinias apie pasaulio tautas keliauju po Siciliją. 

Aš tylėjau. Jis tiriamai tebežiūrėjo į mane, nusiminęs papurtė galvą ir 
liūdnai paklausė: 

— Ar išvis supranti, ką kalbu? 

Atsakiau: 

— Suprantu daugiau, nei manai. Juk Skitesas pats sau duobę išsikasė, 
kviesdamas Samo išeivius įkurti nausėdiją. Bet kokia nauda didžiajam ka- 
raliui iš Skiteso? 

Jis labai susidomėjo, pamatęs mane esant politiškai apsišvietusį vyrą, ir 
paaiškino: 

— Aš vardu Ksenodotas. Esu jonėnas ir garsaus žinių rinkėjo Hekatajo 
mokinys, bet per karą pakliuvau į didžiojo karaliaus vergjją. 

Pastebėjęs mano pasidygėjimą, jis suskubo paaiškinti: 

- Tik vadinuosi vergu. Nesuprask manęs klaidingai. Jeigu Skitesas būtų 
atgavęs Mesaną, būčiau tapęs jo patarėju. Skitesas pabėgo į Sūzus, nes di- 
dysis karalius globoja visus ištremtuosius. Didysis karalius taip pat globoja 
mokslą, o krotonietis gydytojas paskatino jo susidomėjimą Italijos bei Sicili- 

jos graikiškais miestais. Domisi ir visais kitais — tiek tais, apie kuriuos girdė- 
jo, tiek tais, kurių dar nežino, - ir rengiasi siųsti dovanų jų vadams, sužino- 
ti, kas jie per vieni ir kaip gyvena. 

Jis atidžiai pasižiūrėjo į mane ir pasiglostęs garbanotą barzdą tęsė: 

— Plėsdamas žinias apie visas tautas, didysis karalius plečia pažinimą ir 
šitaip tarnauja visai žmonijai. Jo lobyne yra varyje raižytas Hekatajo pasau- 
lio žemėlapio atgaminys, o kaupdamas žinias jis trokšta sužinoti įvairių ša- 
lių pakrančių linijas bei upių kryptis, miškus ir kalnus - nė viena smulkme- 
na nėra tokia menka, kad nenorėtų sužinoti, nes dievai jį skyrė visų tautų 
tėvu. 

— Tėviškai jis pasielgė su Jonijos miestais — ypač su Miletu, gabiausiu 
savo vaiku, - tariau šaipiai. 

Ksenodotas nepatikliai paklausė: 

- Iš kur išmokai graikiškai, tu sikane, kuris dryžiais paišaisi veidą ir kai- 
liais dangstaisi? Ką tu Žinai apie Joniją? 

Pamaniau, jog vertėtų pasigirti, ir paaiškinau: 

— Moku net skaityti ir rašyti, esu apiplaukęs daugelį šalių. Kodėl ir kaip - 
ne tavo reikalas, bet žinau daugiau, nei manai. 

Jis dar labiau susidomėjo ir tarė: 

- Jeigu taip ir tu iš tiesų Žinai bei susigaudai visame kame, tai tikriausiai 
supranti, jog net švelniausias tėvas privalo nepaklusnius vaikus jų pačių 
labui bausti. Kalbu apie Miletą. Tačiau savo draugams didysis karalius yra 
dosniausias valdovas, išmintingas ir teisingas. Jis padarė tvarką savo vals- 
tybėje, o jo patikėtiniai rūpinasi, kad nė vienoje jo valdomoje šalyje niekas 
skriaudos nepatirtų. Zodžiu, jis yra medis, kuris užaugęs apgaubs savo še- 
šėliu visą pasaulį, ir šio medžio šešėly bus gera gyventi. 

— Užmiršai dievų pavydą, Ksenodotai, - pasakiau. 

— Gyvename naujais laikais, - atsakė jis. - Istorijas apie dievus palikime 
niekakalbiams. Jonijos išminčiai viską žino geriau. Didysis karalius kaip dievą 
garbina tik ugnį. Iš ugnies visa kilo ir į ugnį grįš. Zinoma, didysis karalius 
gerbia valdomų tautų dievus, siunčia į jų šventyklas dovanų. 

— Argi vienas Jonijos išminčius nemoko, kad visa tėra judėjimas, tėkmė ir 
ugnies mirgesys? —- paklausiau. - Kiek pamenu, Herakleitas iš Efeso. Manai 
jį pasiskolinus mokymą iš perso? 

Ksenodotas pagarbiai pasižiūrėjo į mane ir pripažino: 

— Esi mokytas vyras ir daug žinai. Mielai būčiau susitikęs su minėtuoju 
Herakleitu Efese, bet girdėjau, kad jis, grieždamas apmaudą ant pasaulio, 
pasitraukė į kalnus žolių valgyti. Didysis karalius įsakė parašyti jam laišką, 
prašydamas tiksliau paaiškinti savo mokymą. Laiško Herakleitas nepriėmė, 
baugiai bliaudamas akmenimis apmėtė žinianešį, ir jo paliktų dovanų ne- 
ėmė. Didysis karalius neįsižeidė dėl Herakleito poelgio, tik pasakė, kad sens- 
tant ir vis geriau pažįstant Žmones jam pačiam norisi bliauti ir žolę ėsti. 

Nusijuokęs pasakiau: 


— Tavo pasakojimas - geriausias iš visų, kuriuos girdėjau apie didįjį kara- 
lių. Jei nebūčiau pasitraukęs į miškus ir nesidangstyčiau žvėrių kailiais, tik- 
riausiai norėčiau tapti jo draugu. 

Glostydamasis barzdą Ksenodotas tarstelėjo: 

— Suprantame vienas kitą. Užbaik sandėrį su tirėnu, o paskui noriu tavo 
svetingumu pasimėgauti, pamatyti tavo namus, susipažinti su sikanų va- 
dais ir su tavimi daugiau pasikalbėti. 

Papurtęs galvą paaiškinau: 

- Jei paliesi suodiną sikanų ugniakuro akmenį, iki gyvenimo galo galėsi 
mėgautis jo bei jo genties svetingumu. Bet matai, sikanai svetimšaliams 
rodosi tik kare ir net tada jų vadai užsideda medines kaukes, o kariai neat- 
pažįstamai išsidažo veidus. 

- Jie kariai? Kiek yra jų genčių ir šeimų? Kokių ginklų jie turi? — greito- 
siomis išbėrė Ksenodotas. 

Žinodamas, jog sikanai iš miško mane stebi, varčiau tirėno atgabentuo- 
sius audinių rietimus, spardžiau jo druskos maišus ir kalbėjau: 

— Lygumoje jie niekam tikę - juos šiurpas pagauna vos arklį ar šunį pa- 
mačius. Bet savuose miškuose jie neprilygstami kariai, ir elimiliečiai, kad ir 
ką darė, per šimtus metų jų neišdaigojo. Kaip kariai, jie panašūs į skitus, 
bet nesusisaistę, kaip skitai, su galvijų bandom. Jie pasirengę bet kurią aki- 
mirką persikelti iš vienos miškų ar kalnų vietos į kitą ir pragyvena be kai- 
mų bei dirbamos žemės. Strėlių antgalius jie atskelia iš titnago, ugnimi už- 
grūdina medinių iečių antgalius. Geležis jiems - brangiausias metalas ir, jos 
gavę, moka kalti. 

Rodydamas, apie ką kalbu, atrišau druskos maišą ir išrausiau iš jo etrus- 
kų darbo peilį bei kirvio ašmenis. Rodės, visas miškas sušlamėjo, kai pakė- 
liau parodyti. Ksenodotas apstulbęs žvalgėsi aplinkui, o tirėnas apdaužė 
savo tarnus per ausis, liepdamas jiems gultis kniūbsčiomis ir nežiūrėti, kas 
dedasi. Paskui džiugiai atrišo druskos maišus ir ištraukė slapčia atgabentus 
geležinius daiktus. Susėdę derėjomės dėl kainos, kol tirėnas nusiminė ir 
sudejavo: 

— Tariau, jog laikai pagerės ir prekiauti bus lengviau, sikanams į pagalbą 
pasitelkus kalbą mokančių vyrų, bet aiškiai matau, kad ankstesni laikai bu- 
vo geresni, o sandėrius greičiau sudarydavau sikanams visai nesirodant, 
tik išdėliotas prekes palikęs. 

Būdamas lepus vyras, Ksenodotas ėmė nekantrauti, sužvangino kapšelį 
ir paklausė: 

— Kiek tavo prekės kainuoja? Perku jas ir dovanoju sikanams, idant gau- 
tume, ko reikia. 

Jo kvailumas mane erzino, todėl, paėmęs jo kapšelį, pasiūliau: 

— Eik pasivaikščioti paupiu, pasižiūrėk su tirėnu paukščių skrydį. Ves- 
kitės ir tarnus. Sugrįžkite vidudienį - tuomet daugiau apie sikanus suži- 
nosite. 

Jis įniršo ir išvadino mane vagimi, todėl tirėnas jį nusivedė už rankos. 
Jiems dingus iš akių, sikanai išlindo iš miško - prie anų buvo prisidėję dau- 
giau sikanų su prekėmis. Pamatę geležinius daiktus, jie metė žemėn ką 
nešę ir nuskubėjo atnešti daugiau, o maniškiai sikanai iš džiaugsmo sušoko 
saulės šokį. Vidudienį prie stovyklos laužo gulėjo daugiau nei dviejų šimtų 
vyrų paliktos prekės. Iš džiaugsmo jie sunešė ir laimikio: ančių, briedį, švie- 
žios žuvies. Pirklio daiktų kol kas nė vienas nelietė, nes baiminosi, kad jų 
sunešto gero bus per maža. Pirkliui teliko už savo prekes mainais išsirinkti 
reikalingus daiktus ir keliauti į kitą prekyvietę. 

Norėdamas įrodyti, kad esu sąžiningas, atkišau saviškiams sikanams per- 
siškus auksinius iš Ksenodoto kapšelio. Tačiau jiems pinigai nerūpėjo - go- 
džiai žiūrėjo tik į geležinius daiktus. Aš išsirinkau pusmėnuliu lenktą skus- 
tuvą - man jo reikėjo, nes norėjau pasikeisti išvaizdą. Jis buvo puikios et- 
ruskų kaltos geležies ir nežalodamas odos lengvai skuto net vešlią barzdą. 

Sugrįžęs Ksenodotas pamatė plačiai ištryptą lauką ir krūvas prekių ap- 
link laužą. Jie manimi patikėjo, kai pasakiau, jog prireikus galiu iš neįžen- 
giamo miško greitai sušaukti šimtą ir net tūkstantį sikanų. Paaiškinau, kad 
niekas nežino sikanų skaičiaus — net jie patys, bet iškilus būtinybei ginti 
miškus nuo užkariautojų - kiekvienas medis sikanu virstų. 

Ksenodotas manė, kad į miškus galima nutiesti kelių, šaltinius užnuody- 
ti, o kalnuose pastatyti akmeninių sargybos bokštų, bet pripažino, jog šitai 
brangiai atsieitų ir nėra būtina, kol išsivystęs pasaulis mainais gauna miško 
dovanų. 

— Sikanai vengia tik dirbamos žemės, kaimų bei miestų, - pasakiau. — 
Pirmi karo jie net su elimiliečiais nepradės. Mažais būreliais jie pavasarį 
puldinėja sikulus ir elimiliečius, bet pasitenkina kelias ožkas pasigrobę ir 
nieko nežudo. Tačiau Segestos kariams su savo šunimis į miškus įsibrovus, 
jie žudo ką nutvėrę ir kaip įmanydami Žiauriau. Tą patį daro elimiliečiai 
sikanams, nes sikanai į vergus netinka. Visus kitus Sicilijos gyventojus jie 
laiko užgrobėjais - taip pat ir sikulus, - tęsiau atidžiai žiūrėdamas į Kseno- 
dotą. - Ir graikų jie nekenčia, nors Heraklį pasakose tebešlovina. Vadina jį 
Erkle ir atminimą jo gerbia, nors jam neaukoja. 

Leidęs jam ramiai tas mintis permąstyti, grąžinau kapšelį sakydamas: 

— Suskaičiavau tavo pinigus: Darėjo auksinių yra aštuoniasdešimt trys, 
dar yra sidabrinių graikų miestų pinigų. Vario, atrodo, nenori nešiotis — 
laikai save kilmingu net būdamas vergu. Turėkis savo pinigus. Už tiek ma- 
nęs nenupirksi. Žinių gausi iš manęs dovanai, nes manau, kad jos atneš 
naudos sikanams. Iš auksinių pinigų sikanai tik nukaltų papuošalų mote- 
rims ir teiktų jiems ne didesnės vertės nei tvaskiai plunksnai ar spalvotam 
akmenėliui. 

Valandėlę prigimtas jonėnų godumas kovojo su didžiojo karaliaus rū- 
muose įdiegtu dosnumu. Tačiau jis įveikė save, vėl atkišo man kapšelį ir 
paprašė: 

- Turėkis pinigus kaip mano atminimą ir kaip didžiojo karaliaus dovaną. 

Pasakiau priimąs pinigus tik pažangių papročių laikydamasis - nenorė- 
damas jo įžeisti, bet paprašiau kol kas kapšelį pasilaikyti - antraip turėsiu 
pinigus su sikanais dalytis. Iš tirėno paėmiau savo genčiai dalį geležinių 
daiktų, daug druskos ir margų audinių, bet leidau pirkliui dalį savo prekių 
pasilikti, idant tolesniame kelyje ir kitoms sikanų gentims užtektų. Mano 
genčiai būtų įtartina, jei mainais gaučiau prekių daugiau nei įprasta. 

Tirėnas sukrovė gautas gėrybes į podėlį, uždangstė jį medžio Žieve ir 
matomai pažymėjo vietą, žinodamas, kad joks sikanas jo prekių nelies. Me- 
džioklės laimikį jis liepė tarnams išvirti geležiniame puode, stipriai jį pasū- 
dė, paaukojo savo dievui Turnui ir, sudėjęs mėsą ant pušies šakų, uždengė. 
Jau buvo vakaras ir jis vėl nusivedė Ksenodotą bei savo tarnus pasivaikš- 
čioti paupiu, tačiau šįkart jie pasiėmė ginklus, nes pavakare romūs miško 
žvėreliai atsėlina takais prie upės atsigerti, o ten jų tyko plėšrūnai. Kaip 
pažangus žmogus, Ksenodotas nepaprastai baisinosi temstančio miško ir 
krūpčiojo nuo kiekvieno garso, tačiau tirėnas pažadėjo saugoti jį nuo piktų 
sikanų dvasių ir patikindamas parodė ant kaklo bei riešų nešiojamus talis- 
manus. Svarbiausias iš jų buvo pažaliavęs bronzinis jūrų arkliukas. 

Arkliuką pamačius man suvirpėjo širdis. Jiems nuėjus daviau sikanams 
ženklą. Kantriai laukę, jie tykiai atsėlino iš miško, godžiai suvalgė sūdytą 
valgį ir nesiginčydami pagal poreikį išsidalijo prekes. Mano genties žynys 
stebėjo svetimšalius iš miško, bet sau jis nieko neišsirinko, nes žinojo visada 
gausiąs ko prisireikęs ir nenorėjo bereik naštos užsikrauti. 

Jam pasakiau: 

— Pirklį lydintis svetimšalis keliauja iš užjūrio rytų ir sikanams linki gero. 
Jis mano draugas ir yra neliečiamas. Saugokite juodu su pirkliu tolesnėje 
kelionėje per mišką. Jis yra sumanus vyras, bet miške, žengus žingsnį šalin 
iš takelio savo reikalo atlikti, į užpakalį gali įgelti gyvatė. 

Žynys sutiko: 

— Tavo kraujas - mūsų kraujas. 

Taigi žinojau, kad nematomos akys sergės Ksenodotą, jauni genties vy- 
rai saugos nuo visokiausių pavojų, kol pirklys vaikščios po kitas sikanų gen- 
tis. Sikanai su prekėmis dingo taip pat tykiai kaip atėję, o aš tebetupėjau 
prie spragsinčių užgesusio ugniakuro anglių. Miškas tamsavo, vakaras vė- 
so, žuvims upėje pliumpsint žvilgėjo vandens ratilai. Išgirdau miško karve- 
lių burkavimą. Jie burkavo ilgai, kol galiausiai visas būrys purptelėjo visai 
viršum galvos —- sėdėjau nejudėdamas, todėl pajutau vėjelį sparnams su- 
plastėjus. 

Tai buvo lemiamas ženklas. Sotus ir laimingas suvokiau, jog; viskas bus 
gerai. Artemidė, apsireiškusi Hekate, išpildė savo pažadą, ir Afroditė pavy- 
dulingai įsigeidė parodyti taip pat manęs neatstūmusi. Prisiminiau ugninį 
savo sparnuotos globėjos kūną. Tą valandėlę man pasirodė, kad ji ranka 

paliečiama. Mano širdis liepsningai išsiplėtė ir aš ištiesiau rankas norėda- 
mas globėją apkabinti. Kaip tik tada pusiausnūda pajutau laibus pirštus ant 
nuogo peties ir suvokiau ją taip duodant ženklą, nors pati man nepasirodė, 
nes buvau nepasiruošęs. Tikriausiai didesnės palaimos nebuvau patyręs kaip 
tada, mano globėjai petį lytint. Rodės, ugnis glustelėjo. 

Vėl išgirdęs tirėno bei jo palydovų žingsnius, lūžtančių šakų traškesį, įde- 
giau ugnį ir įmečiau sikanų atneštų sakingų šakų, nes balandžių burkavi- 
mas reiškė šaltą naktį. Tai todėl iš putos gimusiosios paukščiai pavakare 
karštai burkuoja - kad šaltą naktį kito glėby, dviem širdim sutartinai pla- 
kant, dar didesnę palaimą justum. Mane apniko karštas Arsinojos ilgesys, 
bet dar karščiau užsidegiau iškeliauti. Pernelyg ilgai sikanų žemėje prabu- 
vau, jų tiesas ir miškų tiesas, klajojančio pitagorininko tiesas ir paskutinę 
nuodingą Mikono tiesą apmąstydamas. 

Net vilnoniu apsiaustu apsisiautęs, Ksenodotas drebėjo iš šalčio ir atsku- 
bėjo prie ugnies pasitrinti rankų ir kojų. Tirėnas pirmiausia pasižiūrėjo, ar 
tebėra jo geležinis puodas, nes sikanai jį laikė didžiausiu lobiu. Jie saugotų 
puodą kaip visos genties brangenybę, o pavojaus akimirką duobėj su karš- 
tom anglim, pūsdami dumples, jį išlydę, nusikaltų iečių antgalių bei aštrių 
peilių ir užgrūdintų vandenyje. Bet, kaip papratę, sikanai puodo net nelie- 
tė. Tik įtarus tirėnas matavo sikanus išsivysčiusio pasaulio matu. 

- Iš kur atkeliavai ir iš kur gabeni druską? - pasiteiravau jo stumdamas 
laiką - magėjo, kad Ksenodotas pradėtų pokalbį, bet nenorėjau pernelyg 
smalsus pasirodyti. 

Tirėnas gūžtelėjo pečiais ir atsakė: 

- Atkeliavau iš užjūrio šiaurės ir su pietų vėju grįšiu tiesiai į namus, idant 
nereikėtų plaukti palei Italijos krantus ir mokėti mokesčių graikų miestams. 
Graikai Sicilijoje patys gamina druską, bet mano druska pigesnė. 

Išsiėmiau iš kapšelio Himeroje Larso Alsiro perduotą juodo akmens jūrų 
arkliuką, parodžiau tirėnui ir paklausiau: 

— Ar atpažįsti? 

Jis sušvilpė tarytum vėją šaukdamas, iškėlė dešinę ranką, kaire palytėjo 
kaktą ir nusistebėjo: 

— Kaip į tavo rankas, sikane, šitoks šventas daiktas pakliuvo? 

Paprašytas padaviau jam arkliuką, jis pirštais glostė švelnų nugludintą 
paviršių ir galiausiai panūdo jį iš manęs nusipirkti. 

— Ne, ne, - pasakiau. — Pats gerai žinai, kad tokie daiktai neparduodami. 
Dėl juodojo jūrų arkliuko įsakau tau tiksliai papasakoti, iš kur keliauji ir iš 
kur gauni druską! 

— Ketini su manimi rungtis? - paklausė jis. 

Bet vien tokia mintis jį prajuokino. Niekas nebuvo girdėjęs sikanus per- 
plaukus jūrą. Luotus jie skobia degindami medžio kamieną, o upę per- 
plaukti jiems nendrių plaustų pakanka. 

— Gaunu druską iš didžiosios tirėnų upės žiočių, - pasakojo jis. - Mes, 
etruskai, turime dvi dideles upes, šioji piečiau teka. Druska ant pat jūros 
kranto džiovinama. Ant šiauresnės upės kranto stovi Romos miestas, kurį 
mes įkūrėme. Iš ten eina druskos kelias per etruskų žemę. 

— Sakai — ant upės kranto? — dar labiau susmalsau ir prisiminiau ant 
vandens paviršiaus nukritusį karklo lapą. 

Tirėnas paniuro ir tęsė: 

- Taip, taip, tas miestas mūsų ir mes per upę pastatėme tiltą, tačiau mies- 
te gyvena mišri tauta, prieš porą dešimčių metų išvijusi paskutinį etruskų 
karalių, kurio giminė buvo iš pažangių Tarkvinijų. Begždžiai ir nusikaltėliai 
bėga į Romą, ieškodami joje prieglobsčio. Romos papročiai storžieviški, įsta- 
tymai griežti, o visa, ko jie iš dievų išmoko, - mūsų karaliams Romą val- 
dant išmoko. 

— Kodėl jos neatsikariaujate iš užgrobėjų? - paklausiau. 

Tirėnas papurtė galvą: 

— Tu mūsų papročių nesupranti. Kiekvienas mūsų miestas pats save val- 
do. Turime karalių, tironų ir demokratiją kaip graikai. Dabar tik krašto gilu- 
mos miestus valdo lukumonai, o Romos Tarkvinijus nebuvo šventas luku- 
monas. Kas rudenį susirenka mūsų dvylikos miestų valdovai ant šventojo 
ežero kranto. Tokiame susirinkime kalbėjo romėnų išvarytasis Tarkvinijus 
ir dėl Romos buvo metami burtai. Niekas burtų nepaisė ir ją užėmė garsus 
krašto gilumos valdovas Larsas Porsena. Jis užėmė Romą, tačiau atsisakė 
jos, įbūgęs slaptų bendrijų, kurias kūrė mišrios tautos jaunikaičiai, rengda- 
miesi jį nužudyti. 

— Nemyli Romos, - tarstelėjau. 

- Esu keliaujantis druskos pirklys, o druską gaunu iš Romos pirklių, ku- 
rie valdo druskos džiovyklas upės Žiotyse, - pasakė jis. - Pirklys nejaučia 
nei meilės, nei neapykantos, jei gauna pelno. Tačiau Romos žmonės - ne 
jūrų arkliuko, o vilkės tauta. 

Man plaukai pasišiaušė prisiminus gautąjį ženklą. 

— Sakydamas „vilkės tauta“, ką turi galvoje? 

Jis prakalbo: 

— Jų legenda pasakoja, kad miestą įkūrė du broliai. Jiedu buvę dvyniai, o 
jų motina - šiauresnės upės pakrantės miesto vestalė. Mergina sakėsi pas- 
tojusi nuo karo dievo, kurį sutikusi eidama parsinešti šaltinio vandens. Mies- 
to lukumonas suguldęs naujagimius į gluosnio vytelių krepšį ir paleidęs 
paplūdusia upe. Karklinis krepšys nuplūduriavęs iki kalvos papėdės, o iš 
ten vilkė parsinešusi vaikus į savo urvą ir išmaitinusi kartu su vilkiukais. Jei 
šitaip nutiko, gal mergina išties nuo kokio dievo pastojo ir šis išgelbėjo savo 

palikuonis. Tačiau įtikimiausia, kad jų tėvas buvo svetimo kraujo, nes už- 
augę vienas brolis užmušė kitą, o šį užmušė jų įkurtojo miesto gyventojai. 
Etruskai paėmė miestą valdyti ir įvedė ten tvarką, - tęsė tirėnas. - Bet joks 
lukumonas nenorėjo tokio smurtingo miesto valdyti. Todėl jame gyveno 
tik Tarkvinijų lukumonui pavaldūs karaliai. 

Nors jo pasakojimas buvo baugus, juo patikėjau. Tuomet mano gautieji 
ženklai paaiškėjo. Karklo lapas reiškė upę, vilkiukas - Romos miestą, o paukš- 
čiai pranašiškai tiesiog į šiaurę skrido. Į šiaurę turiu su savo šeima bėgti ir 
man nėra ko baimintis mieste, kuris, savo karalių ištrėmęs, priima nusikal- 
tėlius bei atstumtuosius. 

Ksenodotas nekantriai klausėsi mūsų pokalbio ir paklausė: 

— Apie ką taip gyvai šnekučiuojatės? Ar tau jau nusibodo su manimi 
kalbėtis, tu išsilavinęs sikane? 

— Pirklys pasakoja apie savo gimtąjį miestą, nors tirėnai paprastai nešne- 
kūs, - pasakiau. -— Bet, jei nori, galime vėl graikiškai kalbėtis. 

Tirėnas išdidžiai tarė: 

— Nešnekėčiau, jei nebūtum parodęs man šventojo jūrų arkliuko. Jis se- 
novinis ir vertingesnis už mano varinį. 

Jis gailėjosi išsipasakojęs, atsigulė ir užsiklojo galvą apsiaustu. Tarnai taip 
pat sugulė. Likęs dviese su Ksenodotu prakalbau sakydamas: 

— Turiu žmoną ir du vaikus, bet gavau pranašiškų ženklų, todėl privalau 
iškeliauti iš sikanų miškų. 

Jis nuoširdžiai pasiūlė: 

— Keliauk su manimi, kai grįšiu su Skitesu į Joniją, o iš ten keliausiu į 
Sūzus. Didysis karalius tave, kaip sikanų vadą, skirs į savo palydą. Kai iš- 
moksi persų kalbos bei papročių, didysis karalius galbūt skirs tave sikanų 
karaliumi. 

Pasakiau: 

— Mano ženklai rodo į šiaurę, o ne į rytus. Šitai sakau iš anksto, kad 
bergždžiai nesiviltum. Bet jei mane globosi, kol iš Sicilijos išplauksiu, išklo- 
siu tau viską, ką Žinau apie sikanus bei Eriko žemę, o žinau nemažai. 

Jis nusistebėjo ir pavadino mane kvailu, kad nesinaudoju proga, kokia 
tik kartą gyvenime tokiems kaip aš siūloma. Bet užsispyriau ir tariau: 

- Tu jonėnas - tikras abejoklis, o pažinimas tavo abejones tik pagilino. 
Bet pranašiškais ženklais net ir abejoklis turi tikėti - bent tuo, kuo tiki Darė- 
jo priešininkai, kai jo arklys pirmas sužvengia. 

Ksenodotas tikino: 

— Nesu toks abejoklis, kaip manai. Mačiau Persijos magus, stebuklus da- 
rančius. Jie mane įtikino, kad gyvenimas - gerų ir blogų galių, jėgų ir dva- 
sių tarpusavio kova. Ormazdas - tai diena, o Arimanas - naktis ir jiedu tarp 
savęs kovos, iki visa vėl sudegs ugnyje. 

— Vėl kartoji Herakleito mokymą, tik žynių žodžiais, - atrėžiau. - Gyve- 
nimas — priešybių kova, visas vyksmas — kova, niekas nepalieka koks bu- 

vęs, net žmogus kas akimirką keičiasi ir niekas antrą kartą į tą pačią upę 
įbristi negali. Gėris ir blogis tėra žodžiai. Kas vienam gera, kitam bloga reiš- 
kia. Kaip atskirsi gera nuo bloga? 

Ksenodotas nusišypsojo jonėniška šypsena: 

- Sito irgi iš magų išmokau - tai paprasta. Kas naudinga didžiajam kara- 
liui ir jo valstybei - gera. Visa kita bloga arba prasta. 

Sutartinai nusijuokėme, bet Ksenodotas tuoj pat žvilgtelėjo į tamsų miš- 
ką ir užsidengęs delnu burną tarė: 

— Vis dėlto neneigiu, kad esama dangiškųjų ir požemio dvasių. Gerai 
žinau, jog yra bekūnių esybių, kurios žmogaus gyslose kraują sustingdo. 

Dar apie daug ką kalbėjome, jam šukuojantis barzdą, tepantis aliejais ir 
nakčiai pinantis plaukus. Jis apgailestavo negalįs geru vynu pavaišinti, nes 
vyną gabentis pernelyg sunku. 

— Tačiau tavo draugystė man svaigesnė už vyną, - pasakė jis mandagiai. — 
Esi tvirtas vyras. Žaviuosi tavo stipriais raumenimis ir dailiai nudegusia oda. 

Jis ėmė švelniom rankom glostyti man pečius, skruostus, geidavo, kad iš 
draugystės jį pabučiuočiau. Nors jis buvo patrauklus vyras ir maloniai kve- 
pėjo, neišpildžiau jo noro, nes gerai numaniau, ko siekia. 

Ksenodotui atsigodėjus susitarėme, jog jis toliau keliaus su tirėnu į kitas 
prekyvietes, idant daugiau sikanų krašto pamatęs pažymėtų žemėlapyje 
upes, šaltinius, prekyvietes bei kalnus - kiek klaidžiame miške įmanu nuo- 
tolius išmatuoti ir pasaulio šalyse susigaudyti. Tačiau apie šventuosius sika- 
nų akmenis bei medžius jam nepasakojau. 

Pažadėjau Ksenodotui, kad, tirėnui pabaigus prekes, sutiksiu su šeima jį 
toje pačioje vietoje, kur tirėnas sukrovė podėlį. Ksenodotas nusistebėjo, ko- 
dėl nenoriu iš anksto susitikimo dienos ir meto skirti. Buvo sunku jį įtikinti, 
jog vis tiek jo sugrįžimą bei kelio tarpsnius žinosiu. 

Braudamasis savo urvo link jau iš tolo girdėjau linksmus vaikų balsus, 
nes Hiulsas su Misme nemokėjo tylomis, kaip sikanų vaikai, žaisti. Sika- 
nų papročiu įėjau vidun nepasisveikinęs, atsisėdau ant žemės ir ranka 
palytėjau šiltus ugniakuro akmenis. Vaikai supuolė man ant pečių, šali- 
mais jutau nebylų tamsaus Hanos veido džiugesį. Tačiau Arsinoja buvo 
įpykusi, mušinėjo vaikus ir paklausė, kur vėl buvau, Žinios apie save ne- 
duodamas. 

— Turime pasikalbėti, Turmsai, - pasakė ji ir išsiuntė Haną su vaikais į 
mišką. 

Kai panūdau ją apkabinti, nirčiai mane atstūmusi tarė: 

— Turmsai, mano kantrybė išseko. Daugiau kentėti nebegaliu. Argi tu 
nesikankini, matydamas savo vaikus kaip laukinius augant be sau lygių 
vaikystės draugų? Greitai Hiulsas turės lankyti patyrusio mokytojo mokyk- 
lą išsivysčiusiame mieste. Man vis tiek kur eisime - kad tik galėčiau miesto 
oro įkvėpti, grįstomis gatvėmis žengti, krautuvėse apsipirkti ir šiltame van- 
denyje išsimaudyti. Nedaug iš tavęs reikalauju, Turmsai, - tokia skurdeiva 

mane pavertei. Tačiau tiek esi man skolingas, ir bent jau apie vaikų labą 
pagalvok. 

Ji kalbėjo taip ugningai, kad nespėjau nė žodžio pratarti, ir, vėl mane 
šiurkščiai atstūmusi, riktelėjo: 

— Taigi, taigi, tik šito tau iš manęs reikia - tuomet tau vis tiek, ar ant 
šiurkščių samanų, ar ant trigubo čiužinio guliu! Bet ganėtinai ilgai kenčiau 
tavo atsikalbinėjimus — daugiau manęs tikrai nepaliesi, iki nenuspręsi, kada 
iš čia iškeliausime. Verčiau padaryk šitai šiandien - ne rytoj, antraip iške- 
liausiu su pirmu pasipainiojusiu pirkliu, vaikus kartu išsigabendama. Man 
rodos, tebesu ganėtinai moteriška ir gebėsiu man saugumo suteiksiantį vy- 
rą sugundyti, nors tu kaip įmanydamas mano grožį ir sveikatą niokojai. 

Ji nutilo, norėdama atsikvėpti. Stebeilijau į ją tarytum kitom akim, jau 
nebegeisdamas jos apkabinti. Iš pykčio jos veidas suakmenėjo, balsas pasi- 
darė šaižus, juodos garbanos it gyvatės ant pečių raitėsi. Lyg piktų kerų 
perimtas, išvydau Gorgonės veidą, todėl pasimosavau ranka palei akis. 

Tardama, jog delsiu kurdamas naujas dingstis pasilikti tarp sikanų, ji 
treptelėjo koja ir įsišėlo: 

— Bailiai slapstaisi už medžių, niekingu gyvenimu tenkindamasis. Jei- 
gu būčiau patikėjusi Dorėju - dabar būčiau Segestos karalienė ir visos 
Eriko žemės deivės įsikūnijimas. Ne, ne, nesuvokiu, kaip galėjau tave 
kadaise mylėti, ir jau nesigraužiu savų džiaugsmų, apie kuriuos nenu- 
tuoki, turėjusi. 

Ji susivokė per daug pasakiusi ir lanksčiai pasitaisė: 

— Norėjau pasakyti: sutikau deivę ir ji į mane, kaip kitados, įsikūnijo. 
Deivei pamaloninus, man nėra ko žmonių šalintis. 

Dabar j jau Arsinoja vangstėsi mano žvilgsnio. Ji atlyžo, sugriebė rankom 
manąsias ir priminė: 

- Turmsai, Turmsai, neužmiršk, jog tik man turi dėkoti už išgelbėtą gy- 
vybę, kai Dorėjas rengėsi tave užmušti. 

Arsinojai kartą sumelavus, jau buvo nesunku savo mintis nuslėpti, nors 
ausyse griaudėjo ir, rodės, praplyšo juodi debesys ir akinamas suvokimas į 
širdį trenkė. 

- Jeigu deivė tau išties apsireiškė, tai jau ganėtinas ženklas. Po kelių die- 
nų iškeliaujame. Viską jau parengiau. Bet mano staigmenos džiugesį pikti 
tavo žodžiai aptemdė, Arsinoja. 

Iš pradžių ji manimi nepatikėjo, tačiau kai papasakojau apie tirėną ir 
Ksenodotą, ji apsipylė džiaugsmo ašaromis ir meiliai prie manęs prislinko, 
panūdusi iš dėkingumo apkabinti. Pirmąkart jai teko ilgai gundyti, iki ją 
apkabinau. Atlyžęs juokomis papasakojau apie Ksenodoto mėginimą ma- 
ne sugundyti. Arsinoja ilgai prošal stebeilijo juodom it tyruliai akim ir tarė: 

- Jis labai klysta manydamas daugiau džiaugsmo su vyru nei su moteri- 
mi patirsiąs. Deivės padedama galėčiau jam tai įrodyti, jei taip paikai nepa- 
vyduliautum, Turmsai. 

Ji įrodė sakanti tiesą — su tokia dilgia palaima, kad mano džiugesys buvo 
skausmingesnis nei kada anksčiau, ir aš suvokiau, jog myliu ją, ką ji bebūtų 
padariusi, ir myliu kaip tik todėl, kad ji tokia, o ne kitokia. Pagaliau, alsiai 
atmetusi rankas ir karštai atsikvėpusi man į veidą, ji suglebo nebejusdama 
nendrių guolio šiurkštumo, išpūtusi akis įsibedė į tolį ir sušnibždėjo: 

— Turmsai, oi, Turmsai, kai mylimės - tu lyg dievas ir nėra už tave įsta- 
besnio. 

Ji tingjai kilstelėjo ant alkūnės ir glostydama mano kaklą tęsė: 

— Jei gerai supratau, tas Ksenodotas saugiai nuvestų tave į didžiojo kara- 
liaus rūmus. Pamatytume didžiuosius pasaulio miestus, sikanų vardu gau- 
tum karališkų dovanų. Tikriausiai aš irgi galėčiau palenkti į tavo pusę drau- 
gų iš didžiojo karaliaus aplinkos. Kodėl verčiau renkiesi barbarišką Romą - 
juk nieko apie ją nežinai. 

Atsakiau: 

— Ką tik pati tvirtinai bet kokiu miestu pasitenkinsianti, jei tik tave iš čia 
išsigabenčiau. Atrodo, tavo apetitas auga bevalgant, Arsinoja. 

Ji apsivijo mane baltomis rankomis, akių vyzdžiai vėl išsiplėtė ir ji sukuž- 
dėjo: 

- Taip, taip, mano apetitas auga bevalgant, Turmsai. Šitai gerai žinai, o 
gal jau pavargai nuo manęs? 

Neprieštaravau, nors su liūdesiu aiškiai suvokiau, kad ji gundo tik norė- 
dama savo valiai palenkti. Jai vėl prakalbus apie Sūzus ir Persepolį, pakilau 
pasirąžyti ir išėjau iš urvo šaukdamas: 

— Hiulsai, Hiulsai! 

Berniukas bemat atrėpliojo pas mane kaip sikanas, atsistojo pasilaiky- 
damas mano kelio ir meiliai į mane pažvelgė. Skaisčioje dienos šviesoje 
įsižiūrėjau į tvirtą penkiamečio kūnelį, veidą, storą apatinę lūpą, antakius 
ir akis. Nereikėjo ieškoti nė Herakleidų intapo ant jo šlaunies, kad įsiti- 
kinčiau, jog jis ne po gimimo ant odos nupieštas. Hiulso akimis į mane 
žiūrėjo niūrios Dorėjo akys, jo smakras, lūpos bei antakiai man priminė 
žiaurų Dorėjo veidą. 

Nejaučiau berniukui neapykantos — argi galėjau neapkęsti mažo vaiko? 
Nepajaučiau neapykantos ir Arsinojai — ji buvo tokia, kokia buvo, ir nieko 
pakeisti negalėjau. Neapkenčiau tik savo kvailumo, kad anksčiau šito nesu- 
vokiau. Net Tanakilė iš pat pradžių buvo už mane įžvalgesnė, ir slaptingos 
išminties sikanai, susitikę mus prie šventojo akmens, iškart pavadino ber- 
niuką Erkle. Meilė žmogų apakina, todėl jis nenori akivaizdžiausių dalykų 
matyti. Nusistebėjau - nejau mano meilė Arsinojai ėmė blėsti, juk dar taip 
aistriai Mėgavausi ja, nejau mano akys atsivėrė? 

Tylomis grįžau su berniuku į urvą. Atsisėdau šalia Arsinojos, o ji pabu- 
čiavo savo sūnelį. Kai vėl ėmė liežuviu malti apie Sūzų malonumus bei 
didžiojo karaliaus prielankumą, pasistačiau berniuką tarp kelių, paglosčiau 
jo šiurkščius plaukelius ir apsimestinai atsainiai tariau: 

- Taigi Hiulsas yra Dorėjo sūnus. Dorėjas ketino mane užmušti, siekda- 
mas jo ir tavęs. 

Arsinoja tebetęsė mintį sakydama, jog, galvojant apie berniuko ateitį, 
didžiojo karaliaus valdomi Sūzai - geriausias prieglobstis, kol, perpratusi 
mano žodžius, pašoko užsidengdama burną. Vis dėlto ji šiek tiek manęs 
klausėsi. 

Bet jos nemušiau, kaip ji, manau, būgštavo, tik nusijuokiau ir priminiau: 

— Todėl tau anąkart buvo taip lengva mūsų sūnumi prisiekti — žinojai, 
kad jis ne mano sūnus. Verčiau būčiau tavo plaukais patikėjęs, o ne tavo 
vingriu liežuviu. 

Arsinoja nepaprastai apstulbo pamačiusi, jog nepykstu. Argi verta ne- 
apykanta nuodytis, jei nieko nebegali pakeisti? Dėl visa ko Arsinoja sargiai 
prisitraukė Hiulsą į glėbį ir skubinai prisipažino: 

— Oi, Turmsai, kodėl tu visada toks bjaurus - džiugesio valandėlę prade- 
di senus reikalus kapstyti. Zinoma, Hiulsas — Dorėjo sūnus, nors ir pati 
nebuvau šituo tikra, kol ant jo šlaunies nepamačiau Dorėjo intapo. Baisiai 
persigandau pagalvojusi, jog perširsi. Būčiau anksčiau viską paaiškinusi, 
bet pamaniau, jog kada nors jį pats tikriausiai pamatysi. Neverta niurti, kad 
šiek tiek tave apgavau. Aš moteris ir kartais turiu tau meluoti, nes įniršęs tu 
labai smarkus. 

Tylomis nusistebėjau, kažin kuris iš mudviejų įniršęs būna smarkesnis, 
ir paėmęs nugaląstą savo peilį padaviau berniukui sakydamas: 

- Imk peilį - jau dabar turi būti vyras, savo kilmės vertas. Išmokiau tave 
tiek, kiek šitokio amžiaus būdamas supranti, o paveldui paliksiu tau skydą 
ir kalaviją, nes kadaise, negandos akimirką, išmečiau tavo tėvo skydą kaip 
auką į jūrą. Visada prisimink, kad tavo gyslomis teka Heraklio ir Eriko dei- 
vės kraujas, taigi esi dieviškos kilmės. Neabejoju, kad mums iškeliavus si- 
kanai pakvies pitagorininką tavęs prideramai auklėti - man rodos, jie daug 
iš tavęs tikisi. 

Arsinoja suriko: 

- Ar proto netekai, ką čia tauški, Turmsai? Nejau ketini vienintelį savo 
sūnų pas barbarus palikti? 

Ji rovė man plaukus ir daužė kumščiais nugarą, kai urvo kampe, plokš- 
čią akmenį atkėlęs, ištraukiau paslėptą savo skydą. Berniukas išsigando Ar- 
sinojos riksmo, bet greit jį užmiršo, gavęs su metaliniu skydu ir kalaviju 
pažaisti. Tereikėjo tik pamatyti jį pirmąkart maža rankute kalavijo rankeną 
sugriebus, ir jau žinojai, jog tai Dorėjo sūnus. 

Supratusi, kad manęs nesutrikdys, Arsinoja susmuko ir apsipylė grau- 
džiomis ašaromis. Jos ašaros nebuvo melagingos, nes savy išnešiotą sūnų ji 
mylėjo karščiau nei vilkė vilkiuką. Juk ji buvo moteriškesnė už bet kurią 
mano pažintą moterį, ir šiuo atžvilgiu ji buvo moteriška. 

Jos liūdesys mane sugraudino, todėl atsisėdau šalia ir tylomis paglosčiau 
juodus plaukus. 

- Arsinoja, - tariau, - ne iš pykčio ir ne iš keršto palieku berniuką sika- 
nams. Sitaip apie mane negalvok Jei galėčiau, mielai jį pasiimčiau vien dėl 
mudviejų su Dorėju draugystės. Pykčio Dorėjui nejaučiu, nes esi tokia, ko- 
kia esi, ir jis nieko negalėjo padaryti, Arsinoja. Koks vyras, tau panorėjus, 
pajėgs atsispirti. 

Jos tuštybė pabudo ir dūsaudama ji sukluso. 

- Hiulso vieta čia, nes jis Dorėjo sūnus, taigi visos Eriko žemės paveldė- 
tojas, - paaiškinau. — Sikanai jį visada vadino Erkle ir kaskart jį pamatę 
šypsodavo. Nemanau, jog jie leistų mums išsivesti berniuką - veikiau mus 
užmuštų, nors, kaip genties narys, krauju pagirdžiau išsekusį sikaną. Bet 
niekas nedraudžia tau rinktis ir, jei nori, likti su sūnumi. 

Arsinoja persigando ir skubinai pasakė: 

- Ne, ne, už jokius pinigus ilgiau sikanų miškuose neliksiu. 

Maldydamas liūdesį drąsinau ją: 

- Pakalbėsiu apie Hiulsą su Ksenodotu. Per jį didysis karalius sužinos, 
jog sikanų miškuose auga karalius - Heraklio palikuonis. Galbūt kada 
nors tavo sūnus, didžiojo karaliaus globojamas, valdys ne tik sikanų miš- 
kus bei Eriko žemę, o visą Siciliją. Pasirūpinsiu šituo, nes didysis karalius 
netrukus visą pažintą pasaulį valdys. Taip atsitiks, man rodos, kol dar 
gyvi būsime. 

Nuo šios minties Arsinojos akys sublizgo, ji suplojo rankomis ir pritarė: 

- Tavo mintis protingesnė už Dorėjo mintį. Jis atėjo kaip svetimšalis ir 
niekas Segestoje, išskyrus Tanakilę, jo nemylėjo. 

- Jei jau savitarpy sutardami šitaip toli nuėjome, - paprašiau apsunkusia 
širdimi, - pasikalbėkime ir apie Mismę. Pamenu, kaip dygiai šypsojaisi, kai 
daviau jai Mismės vardą. Ar šypsojaisi todėl, kad skamba panašiai kaip 
Mikonas? Man rodos, jau tada nuvokiau tiesą ir tai paakino mane duoti 
mergaitei Mikoną primenant vardą. 

Arsinoja mėgino apsimesti nustebusi, bet sugriebęs už riešo ją papurčiau 
ir pasakiau: 

— Melų laikai praėjo. Mismė - Mikono duktė. Dar kelionėje iš Eriko į 
Himerą su juo miegojai. Dėl tavęs jis ėmė gerti, o tu erzinai į it katė pelę, 
norėdama savo galią pajusti, kol galų gale nuo jo pastojai. Sito Mikonas 
jau nebepakėlė: išgėrė nuodingo sikanų gėrimo ir nusiskandino liūne, nes 
neįstengė man į akis pažiūrėti. Juk šitaip nutiko, Arsinoja, prisipažink! Ar 
pašaukus Mismę parodyti Mikono skruostų apvalumą ir storas Mikono 
lūpas? 

Arsinoja įsiuto ir trenkė kumščiais sau per kelius šaukdama: 

— Bent jau mano akis ji paveldėjo! Deivė ant manęs labai užpyko, jei 
leido vargšei mergaitei paveldėti trumpą Mikono liemenį. Bet ji dar išstyps. 
Tebūnie kaip nori, Turmsai, tačiau tu pats kaltas: gerai mane pažinodamas, 
palikdavai ištisas paras vieną. Nelaimėlis Mikonas taip kankinosi iš meilės, 
kad retkarčiais privalėjau jo kančią numaldyti. Bet neketinau nuo jo pasto- 

ti. Ir dėl šito tu kaltas: kai išsivedei mane pas barbarus, sidabrinis mano 
žiedas liko Segestoje. 

Pamačiusi, kad nešaukiu ir nesikarščiuoju, ji palengvėjusia širdimi leido- 
si niekus malti: 

— Mikonas taip dažnai girdavosi savo išgyvenimais rytinėj jūroj sutik- 
tame auksiniame Astartės laive, kad mane tai pamagino įrodyti, ką dar 
vyras gali moters glėby patirti. Pats jis laikė save neprilygstamu, nes Aura 
jo glėbyje netekdavo nuovokos. Bet mergina tik tokią ydą turėjo - Miko- 
nas šiame reikale su tavimi negalėtų rungtis, Turmsai, nors kitokių sma- 
gumų mokėjo. 

— Neabejoju! - sušukau jau įsikarščiavęs. - Viską suprantu ir atleidžiu, 
bet kokią aš turiu kliaudą? Ar aš esu nevaisingas, ar kaskart kitas, mane 
aplenkęs, pripuola prie šaltinio mėnulio pilnačiai jame atsispindint? 

Arsinoja pamąstė ir įtikinamai atsakė: 

— Man rodos, išties esi nevaisingas, bet neimk į širdį. Tokiam vyrui kaip 
tu - savaip mąstančiam, vaikai nereikalingi ir diduma mūsų laikų vyrų ga- 
lėtų tau pavydėti, nes imi visa ką nesirūpindamas, kas iš to išeis. Galbūt tu 
nevaisingas nuo žaibo smūgio, apie kurį man pasakojai, o gal vaikystėje 
sirgai liga, kuri sėklides ištindo — pats nežinai, nes nieko apie vaikystę ne- 
prisimeni. Bet šitai gali būti ir deivės dovana, nes deivė visada labiau mėgo 
malonumus, 0 su pasekmėmis nenoriai taikėsi. 

Nemaniau, kad taip taikiai ir be pagiežos galėsiu su Arsinoja kalbėtis 
apie tokius keblius dalykus. Šitai geriausiai liudija, kiek daug išmokau tarp 
sikanų gyvendamas. Indui sudužus, pyktis nepadeda — verčiau surinkti 
šukes ir, kiek įmanu, sulipdyti. 

Vis dėlto įsitikinęs, jog ir Mismė ne mano duktė, pasijutau lyg nuogas ir 
jau niekas manęs nebešildė. Turėjau tenkintis vienu tikslu - pačiu savimi, o 
žmogui už šitai tikriausiai nieko nėra sunkiau. Juk lengviau pradėti vaikus, 
užkrauti tikslą ant jų pečių, o pačiam nusiplauti rankas. 

Jaučiausi toks nuogas, kad porai dienų pasitraukiau į kalnų vienatvę — 
nebe ženklų ieškodamas, tik į save įsiklausydamas. Toks nuogas, žemės, 
vandens ir dangaus atstumtas jaučiausi. Mane apniko dvejonė - nebetikė- 
jau galįs audrą prišaukti. Visa, rodės, buvo tik aklas atsitiktinumas arba 
kažkas manyje iš anksto nuspėdavo vėją, dar jam nepradėjus pūsti. Mums 
pasiekus Sicilijos pakrantę, dėl Dorėjo sudrebėjo žemė, kalnas taip spjaudė 
ugnį, kad nakties dangus nuraudo. Mirties valandėlę jo paveldėtinė žemė 
irgi sudrebėjo. Ir sūnų jis turėjo. Tik aš buvau vientulys ir nežinojau nei iš 
kur, nei kur ir kodėl einu. Buvau nevaisingas kaip akmuo, mano meilė 
veikiau buvo kančia nei laimė. 

Tokia dvejonė žeidžia skaudžiau nei peilis. Ji nepaprastai šiurpi - joks 
pažinimas jos neišgydo, o kartais ji apsėda kaip liga. Ir kaip liga gali pri- 
baigti — taip, kaip pribaigė Mikoną, bet dažniausiai nuo jos pagyjama, ji 
praeina. 


Šiaip ar taip, tu svetimšali, kuris esi aš, tave labiausiai dėl dvejonės ligos 
perspėju, nes tai sunkiausia liga, kuria sugrįžėlis suserga. Užsisklęsk vie- 
natvėje ir netikėk kitais - labiau tikėk savimi, į save įsiklausydamas, labiau 
tikėk savo suvokimu nei kitų pažinimu. 

Geriausias vaistas nuo dvejonės ligos —- kietas miegas. Tačiau apsėdus 
dvejonei miegas akių nemerkia. Taigi pasitrauk į vienatvę ir klajok iki išse- 
kimo, kol galėsi užmigti ir išgysi. Jeigu šitai negelbės, mėgaukis nemirtin- 
gumo vaistu, kol žemė akyse it migla išsklis ir, visa kiaurai permatęs, išvysi, 
kokia klaidi tikrovė. Bet nemirtingumo vaistas panašus į šventąjį sikanų 
gėrimą — jis nuodingas. Man rodos, visos tautos visais laikais jį gėrė ir gers, 
vienaip ar kitaip ruošė ir ruoš, bent jau kerėtojai ir žyniai. 

Jeigu nemirtingumo vaistas sukels tau reginius, pats suprasi, jog ne vis- 
kas yra tiesa, ir savo valia galėsi juos valdyti. Juk kiekviena pikta dvasia turi 
savo globėją. Pašauksi ją - ateis ir nusives savo žvėrį. Ji tamsi ir svetima, bet 
nepaisyk, net jeigu tau pasirodys, jog ji tave niekina. Pašaukta ji paklus ir 
nusives savo žvėrį. O jei šviesias dvasias priversi sau tarnauti — džiaukis, 
nes jos vien ta tarnyste pasitenkins, todėl tau nereikės joms atsidėkoti. 
Bet ir nuo jų priklausomas nesi, ir joms neprivalai paklusti. Jos turi tau 
paklusti, - bent jau su tavimi susisaisčiusi globėja, - net nenorėdama. 

Perspėju save tavyje, jei dar nepažinai savęs ir pažinsi tik tarp ištapytų 
kapo sienų atgulęs ir iš prasto molio puodo amžinus gyvenimo akmenėlius 
imdamas. Tuomet pažvelk į sieną, svetimšali, pažvelk į sieną, ir pamatysi, 
su kokiu džiugesiu tiesiu tau nemirtingumo kiaušinį ant trigubo čiužinio 
ilsėdamasis. Tuomet jau nebedvejosi. 

Sugrįžęs iš kalnų pasirinkau šiek tiek sikanų daiktų: jų darbo lanką bei strė- 
lių titnago antgaliais, dažytą būgną, moterų padaryto karnų audinio, medi- 
nę ietį, jų spendžiamų kilpų bei kaulinių kablių, medinį švilpuką, kuriuo jie 
vilioja gyvūnus, bei žvėrių dantų vėrinį, ketindamas per Ksenodotą pasiųs- 
ti didžiajam karaliui dovanų. Niekas nedraudė man imti ką noriu, nes tarp 
sikanų visa yra bendra ir niekas ko nereikia iš kito nesigviešia. 

Danguje sušvito delčia - rodės, pati Artemidė prielankiai mano darbus 
stebi. Tačiau delčiai sušvitus, o saulei dar nenusileidus sikanai sunerimo, ir 
pavakare aš nusivedžiau Hiulsą prie šventojo akmens. Buvau įgudęs, kaip 
sikanai, nutuokti, kada kas vyksta, ir manęs atskirai nebereikėjo kviesti. 

Prie šventojo akmens mūsų laukė dvylika seniokų. Visi ryšėjo išsišiepu- 
sias medines kaukes. Iš žvėrių uodegų mačiau, kad tai įvairių sikanų gen- 
čių Žyniai, vadai bei šventi vyrai. Manęs jie nekalbino. Tačiau vos mums 
pasirodžius ištepė riebalais akmenį, užsodino ant jo Hiulsą ir padavė sal- 
džių uogų, kad nebūtų nuobodu. 


Mostais jie man parodė, kad nusirengčiau. Kai nusirengiau, apsiautė brie- 
džio kailiu ir uždengė veidą dailiai išpjaustinėta ir nudažyta raguota kau- 
ke. Paskui kiekvienas pagal rangą gurkštelėjo iš medinio puodelio šventojo 
gėrimo. Paskutinis sriubtelėjau aš. Išgėrę jie vorele leidosi žingsniuoti ap- 
link akmenį, o aš pasekomis. Iš miško pasigirdo būgno dundesys ir medi- 
nių švilpukų švilpčiojimas. Tolydžio spartindami žingsnius pradėjome ŠO- 
kinėti, šventajam gėrimui paveikus šokis įsismarkavo, ėmėm šaukti žvėrių 
balsais. Šitai labai smagino Hiulsą. Kiekvienas mėgdžiojome žvėrį, kurio 
uodega puošėmės, o Hiulsas ėmė ūbčioti kaip pelėda. Sikanai šitai palaikė 
geru ženklu. 

Mums vis labiau įsišėlstant, miškui aplink sumiglojus, kraujui būgno 
ritmu tvinkčiojant, apstulbęs pamačiau laukinius gyvūnus iš miško kiau- 
rai mūsų rato šmurkštelint prie akmens ir vėl pasprunkant. Iš krūmyno 
traškėdamas išpuolė putotom iltim šernas, bet niekas jo negaudė ir jis 
nušlumsėjo atgal į mišką. Paskutinė atrisnojo romi briedė, sustojo, ištiesu- 
si kaklą pauostė ant akmens sėdintį Hiulsą, o paskui taip puolė miškan, 
kad žemė sudundėjo. 

Tuomet liovėmės šokę ir sikanai nuo atsineštojo žarijų indo įdegė ugnį. 

Negaliu paaiškinti, kaip jie visa suruošė. Iš būgno dundesio ir malonaus 
švilpukų ulbėjimo galėjau spręsti, jog aplinkui susirinko daugybė sikanų. 
Galbūt jie su riebalais įtrynė akmenį įvairiais žvėris masinančiais kvapais 
arba iš anksto žvėris sugaudė, o šokant paleido. Tie žvėrys galėjo būti ir 
šešėliai, kuriuos regi šventojo gėrimo išgėręs. Bet jei taip - tada neaišku, 
kaip žvėris matė, o paskui kiekvieną pamėgdžiojo Hiulsas. Tik šerno jis 
nusigando, kai tas traškėdamas išpuolė iš krūmyno. 

Kai susitelkėme apie ugnį, sikanai nukėlė Hiulsą nuo akmens, užkabino 
jam ant kaklo visokių žvėrių dantų vėrinį ir užrišo ant jo kulkšnių bei riešų 
įvairiausių spalvų odinių dirželių. Visi susipjaustė akmeniniu peiliu rankas ir 
davė Hiulsui pačiulpti. Seniokai parodė, kad ir aš, įsipjovęs ranką, duočiau 
Hiulsui kraujo. Kai šitai padariau, sikanai, linksmai juokdamiesi, ėmė šlaksty- 
ti Hiulsą srūvančiu krauju, kol berniukas juo nuo galvos iki kojų apglito. 

Paskui ūmai kiekvienas pasigriebė iš ugnies po šaką ir dingo miške. 
Mudu su genties žyniu, irgi pasiėmę po degančią šaką, nusivedėme Hiul- 
są nuo šventojo akmens. Kai sakingos šakos baigė degti, numetėme jas 
šalin. Žynys nusiėmė medinę kaukę ir nešėsi ja rankoje, ir aš nusiėmiau 
briedžio kaukę. Parvedėme Hiulsą namo ir aš paguldžiau jį, nors po vi- 
sam jis buvo įsijaudrinęs ir nenorėjo miego. Zynys uždraudė jį prausti, 
iki kraujas pats nueis. 

Maniau, kad viskas taip ir baigsis, tačiau kitą rytą dar neprašvitus žynys 
grįžo manęs ir aš tyliai išėjau su juo iš urvo. Jis vėl nusivedė mane prie 
šventojo akmens, palietė jį ir juokdamasis parodė žvėrių kanopų bei letenų 
pėdsakus žemėje - žvėrys atėję naktį švariai nulaižė akmenį, svetimšalis 
jau nebūtų jo nuo kitų akmenų atskyręs. 

Kai sutūpėme ant žemės, tariau žyniui: 

- Palieku sikanus. Skirtas laikas baigėsi. Hiulsas liks pas jus, o jo motina 
iškeliaus su manimi, Mismė iškeliaus su manimi ir mūsų vergė Hana. 

Zynys tyliai sukikeno, parodė ranka į šiaurę ir pamojavo tarytum atsi- 
sveikindamas. 

- Žinau, - pasakė. - Bijojome tave kartu išsivesiant berniuką. Todėl įšven- 
tinome jį Erkle, kuris išgelbės sikanus. Mūsų padavimas jį ateisiant prana- 
šauja taip seniai, kiek siekia atmintis. Motinos glėby jis atjojo asilu. 

Laibas ir susivėlęs, alkūne parimęs ant kelio, jis braižė lazdele žemę. 

— Aš jau senas, - kalbėjo. — Sitom akim daug regėjau. Ten, kur mano 
tėvas žvėris medžiojo, dabar laukai jaučių porom ariami. Yra sikanų, kurie, 
pasistatę pamiškėje namelius, žirnius augina. Graikai per mano gyvenimą 
paplito labiau nei kitados elimiliečiai. Jie dauginasi kaip utėlės, pavergė si- 
kanus dirbti žemę, statyti miestus. Tas, kuris pasistato trobelę, tampa trobe- 
lės vergu. Tas, kuris dirba žemę - žemės vergu tampa. Mus, sikanus, tiktai 
Erklė begali išgelbėti, tačiau kaip šitai nutiks - nežinome. 

Jis užsidengė delnu burną ir nusijuokęs pasakė: 

— Tesu kvailas žmogus ir netrukus turėsiu eiti į liūną: kojos nebelaiko, 
mano žinios genčiai naudos nebeduoda. Sikanų papročius pažeisdamas ši- 
tiek plepu todėl, kad labai džiaugiuosi. Privalėtume tave užmušti, jei bū- 
tum mėginęs pasigrobti berniuką. Bet atnešei mums Erklę ir mums paliksi. 
Todėl įšventinome tave briedžiu ir iškeliaudamas gausi ko panorėjęs. 

Pasinaudojęs proga paprašiau jo duoti man ragą šventojo sikanų gėrimo 
ir kelias užnuodytas ietis, kurias įbeda į žemę, kai Segestos kilmingieji juos 
su šunimis persekioja. Jis vėl sukikeno ir tarė: 

— Gausi, ko prašai, nes įšventinome tave briedžiu ir sikanai jau nebeturi 
nuo tavęs jokių paslapčių - tik šventuosius žodžius, kurie tau nereikalingį. 
Ar iš tikro nieko daugiau nenori? 

Prisiminiau, kaip apsvaigęs žemės gelmėse po šventuoju akmeniu regė- 
jau auksą ir sidabrą tviskant, ir supratau juos netyčiom įšventinus mane 
šventojo Artemidės briedžio ženklais. Deivė man apsireiškė kaip Hekatė ir 
visa tebuvo jos žaidimas, o sikanai - tik įrankis. 

Parodžiau pirštu į šventąjį akmenį ir pasakiau: 

— Juk po akmeniu turite paslėpę aukso ir sidabro lobį. 

Sikanas liovėsi juoktis. 

- Iš kur žinai? — paklausė. — - Šią žinią žyniai savo sūnums perduoda, o 
prie lobio jau daugybę žmonių kartų neprisiliesta. Įšventinom tave brie- 
džiu geriau, nei manėme. 

Aišku, jog sikanų vadai buvo nusprendę duoti man dalį lobio, net jei 
apie jį nebūčiau žinojęs, nes atnešiau jų trokštamą Erklę. Tačiau lobis buvo 
ne po šventuoju akmeniu - kaip aš klaidžiai galvojau. Zynys nusivedė ma- 
ne į grėsmingą ąžuolų giraitę už pusdienio kelio, kur sikanai buvo prispen- 
dę kilpų žmonėms ir prismaigstę nuodingų iečių. Ten jis parodė man urvą, 

kurio svetimas nebūtų įmanęs rasti. Drauge nukiloję akmenis, rausėme že- 
mę, kol atradome medžio žieve pridengtą saugyklą, o joje daugybę sidab- 
rinių bei auksinių indų ir talismanų. Žynys negalėjo paaiškinti, iš kur sika- 
nai kitados gavo lobį. Bet jis spėjo lobį esant karo grobiu tų laikų, kai sika- 
nai, kaip senbuviai, dar valdė visą Siciliją. Anksčiau už sikulus, anksčiau už 
graikus, net anksčiau už tirėnus į sikanų žemę buvo atplaukę jūros kara- 
liaus laivai. Tačiau iš kur laivai atplaukė, j jis negalėjo pasakyti. 

Man atrodo, tie daiktai buvo surinkti įvairiais laikais ir vieni jų buvo me- 
niški, kiti - negrabaus darbo. Vertingiausia buvo talentą svėrusi auksinė 
jaučio galva. Zynys pasiūlė rinktis iš lobio ką noriu ir atidžiai iš šalies stebė- 
jo, ar mane apims godulys. Gal jis tuomet būtų mane užmušęs, nes visą 
laiką iš rankos nepaleido ieties. Parodydamas lobį, jis tikriausiai paskutinį 
kartą mėgino, ar esu sikanų pasitikėjimo vertas, ar jie ramia širdimi gali 
mane išleisti. 

Pasitenkinau paprasta auksine taure, svėrusia apie penkiolika minų, 
maža auksine rankute, kuri nesvėrė nė minos, bet man patiko kaip talis- 
manas, bei didele įvija apyranke, kuri svėrė apie keturias minas ir kurią 
ketinau atiduoti Arsinojai, nes ji nepaprastai mėgo papuošalus. Emiau tik 
auksinius daiktus, nes juos buvo lengviausia gabenti, paslėpti, juolab kad 
auksas, daugybei graikų miestų ėmus kalti sidabrinius pinigus, pabrango 
labiau už sidabrą. 

Iš sikanų lobio pasiėmiau tik porą dešimčių minų aukso. Galėjai palaiky- 
ti mane kvailiu, nes nepasinaudojau proga paimti daugiau, bet kam turė- 
jau vargintis skambančius žvangančius daiktus gabendamas, jeigu deivė, 
Hekate apsireiškusi, įtkimai paliudijo išpildysianti savo pažadą. Zinojau, 
kad prisireikęs gausiu medžiagiško gėrio, o jei negausiu, tai reikš, kad man 
jo iš tikrųjų nereikia, kad verčiau man jo neturėti. 

Sikanas numetė ietį ir drauge vėl paslėpėme lobį. Grįžtant žynio rodo- 
mu keliu per grėsmingas tankmes, jis matė, kad nemėginu pasižymėti 
medžių, įsiminti kalnų viršūnių bei pasaulio šalių, ketindamas pats susi- 
rasti urvą. Tai jam patiko. Kai sugrįžome į pažįstamą mišką, jis pradėjo 
šokinėti, uždėjo rankas man ant pečių, iš džiaugsmo plekšnojo mane iš 
visų pusių. 

Supratęs, jog jis pasitiki manimi, paprašiau, kad mums išvykus pakviestų 
po miškus klajojantį pitagorininką pamokyti Hiulso, arba - jeigu šis jau 
būtų miręs, kokį kitą graiką mokytoją. Įkaliau jam į galvą, jog Hiulsas 
privalo išmokti skaityti ir rašyti, skaičiuoti, braižyti figūras ir jas matuoti. 
Be sikanų ir graikų, jis privaląs išmokti finikiečių ir elimiliečių kalbų, kad, 
kaip jam skirta, užaugtų geriausias tarp sikanų. Ir tirėnų kalba jam tik- 
riausiai praverstų, jei bus imlus, ir grojimas styginiu bent jau nepakenktų. 
Kūno pratybomis nereikėjo rūpintis — šitai lems sunkus miškų gyveni- 
mas. Dėl savo kilmės Hiulsas ginklu mokės naudotis laviau, nei kas jį 
galėtų išmokyti. 


Smelkė liūdesys, kad teks palikti Hiulsą tarp sikanų. Tačiau žinojau sika- 
nus sergėsiant jį kaip savo akį — geriau, nei aš gebėjau saugoti. Todėl susi- 
tvardęs pridūriau: 

— Išmokykite jį paklusti savo genčiai. Tik tas, kuris išmoks paklusti, rytoj 
gebės valdyti. Jei pamatysite jį bergždžiai žudant - tik panūdus žudyti ar- 
ba jei gviešis apžioti daugiau, nei pajėgtų nuryti - verčiau atsižadėkite Er- 
klės ir savomis rankomis jį užmuškite. 

Arsinoja džiaugėsi apyranke, tikindama, kad ji senųjų Kretos meistrų 
darbo ir kad Tyro sendaikčių rinkėjai auksu sumokėtų už ją daug daugiau, 
nei ji sveria. Nepasakojau, iš kur ją gavau, tik tarstelėjau, jog ją dovanoja 
sikanai, dėkodami už sūnų. 

Išsiskyrimo valandėlę dovana maldė Arsinojos liūdesį, ir Hiulsas nerodė 
jokio noro keliauti su mumis. Išėjome sikanų papročiu sudie nepasakę, o aš 
viską parengjau taip, kad sutikome Ksenodotą ir tirėną vos jiems atkakus 
prie podėlio upės pakrantėje. Kai jie išvargę, į šakas apsidraskę, kruvinai 
uodų sukandžiotais veidais, su nešulių nukamuotais asilais atkėblino, kita- 
me laukymės pakrašty pailsėję ir ramūs pasirodėme mes. Dėl smagumo aš 
buvau prisikabinęs briedžio uodegą, užsidėjęs raguotą kaukę. Arsinoja bu- 
vo susisupusi į puikiausius kailius, pasipuošusi sikanų vėriniais, ligi smilki- 
nių nusipiešusi antakius ir plačiai išsidažiusi lūpas. Hana siaustėsi sikaniš- 
ku karnų audiniu, galvą kankorėžių vainiku pasipuošusi. Ant rankų ji laikė 
Mismę, apgobtą avikailiu — tuo pačiu, kuris bėgant iš Segestos buvo vienin- 
telis mūsų turtas, nes Arsinoja nenorėjo nieko išmesti. 

Ksenodotas ir tirėnas iš baimės suriko, mus tarytum miško dievus išvy- 
dę, o tirėno tarnai paspruko. Ir Ksenodotas manęs iškart nepažino - net 
nusiėmus raguotąją kaukę, - nes buvau nusiskutęs barzdą ir liepęs Arsino- 
jai trumpai nurėžti plaukus - ir dėl to, kad norėjau parodyti sikanams, kaip 
sielvartauju iškeliaudamas bei atsižadėdamas Hiulso, ir dėl to, kad norėjau 
pasikeisti išvaizdą. Tik kai užkalbinau Ksenodotą su tirėnu, šiedu pakilo 
nuo žemės drebėdami ir, įtikėję mane žmogumi esant, smalsiai sužiuro į 
Arsinoją, Haną bei Mismę. 

Tirėnas tvirtino, jog esame pirmieji sikanai, su šeima pasirodę svetimša- 
liams. Ksenodotas apsidžiaugė mano atneštais sikanų daiktais. Tąnakt per- 
miegoję prie to paties laužo, iškeliavome Panormo link. 

Nevertėjo būgštauti, kad po tokios daugybės metų mane, apsimetusį si- 
kanu, Panorme atpažins. Plaukų spalvai pasikeitus, Arsinojos veidas buvo 
nepaprastai persimainęs - nemaniau, kad ir ją kas pažins, jei bus atsargį. 
Elimiliečiai nepersekiodavo beginklių sikanų, jei jie pasirodydavo dirbamo- 
se žemėse rankose pušies šakas nešdamiesi. Sitaip kartais nutikdavo. Klio- 
viausi ir Ksenodoto globa, nes, man rodos, niekas nenorėtų įžeisti didžiojo 
karaliaus tarno, kuris kaip Skiteso palydovas atkeliavo į Siciliją. 

Dėl sėkmingų tirėno sandėrių keliavome lėtai ir sunkiai, nors, kol trau- 
kėme mišku, padėjau nešti ryšulius. O Arsinoja kelyje nepavargo, kad ir 

teko žingsniuoti pėsčiomis, ir Hana nenusikamavo nešdama Mismę - tai 
ant rankų, tai, kaip sikanai, ant kupros. 

Pasiekus dirbamas žemes pamaniau, kad nešuliai menkina mano garbę 
ir, užsirišęs ant veido raguotą kaukę, sikanų papročiu dryžiais išsipaišiau 
kūną. Daugybė smalsuolių susirinko mūsų pasižiūrėti, nes niekas dar ne- 
buvo matęs kilmingų sikanų šitaip keliaujant. Sykštusis tirėnas nenorėjo 
išsinuomoti daugiau gyvulių prekėms pergabenti, tačiau smalsiausi elimi- 
liečiai paskolino asilų veltui, kad galėtų mus kiek palydėti ir pastulbinėti. 

Vakarais iki sumingant po atviru dangumi ar kokioj Eriko Žemės rąstinėj 
trobelėj pasakodavau Ksenodotui apie sikanus tiek, kiek maniau būsiant 
sikanams naudinga. Patikėjau jam ir Hiulso paslaptį bei legendą apie Erklę, 
tačiau prisaikdinau jos niekam nepasakoti ir atskleisti tik pačiam didžiajam 
karaliui bei patikimiausiems jo vakarų kraštų reikalų patarėjams. 

— Man nesvarbu, kada ir kaip didysis karalius pasinaudos šia žinia, — 
pasakiau. - Bet jam turbūt reikėtų Žinoti, jog sikanai auginasi Erklę, ir ma- 
nau sikanų tautą išliksiant tik su didžiojo karaliaus globa, šiam visomis pa- 
saulio tautomis pasirūpinus. Sikanus persekioja ir elimiliečiai, ir graikai. Di- 
dysis karalius geriausiai žinos, prieš ką nukreipti sikanus, idant šie išsiko- 
votų laisvę ir kaip tauta savo miškuose išliktų. 

Ksenodotas pripažino šios žinios svarbą ir pavadino mane geranoriškiau- 
siu iš politikų, kuriuos jis kada nors sutiko, nes niekaip nesumetė, kokią 
turiu naudą veltui jam paslaptį patikėdamas. Taip pat jis sakė mane esant 
gražiausiu iš matytų vyrų ir kad nusiskutęs barzdą nuo smakro jam dar 
labiau patinku. Sakė, jog įkypi mano antakiai jį žavi, o plačios slaptingai 
šypsančios lūpos bet ką gali iš proto išvesti. 

Jis išties prikišo nosį pernelyg, arti, norėdamas užuosti sikanų miškuose 
įsigėrusį sakų bei dūmų kvapą, ir tvirtino, jog mano akys panašios į brie- 
džio akis. Ir ne vien iš mandagumo šitai sakė. Man rodos, jis diena iš die- 
nos vis labiau manimi žavėjosi, todėl man buvo sunku jo įkyrumą tverti 
pernelyg neįžeidžiant. 

Tačiau nei savo vardo, nei kas iš tikro esu, jam nepasisakiau, nors ir galė- 
jau jo draugyste kliautis, ir Arsinoją perspėjau, kad juo per daug nepasiti- 
kėtų. Supratęs, jog pastangos bergždžios, jog net vilionių nepaisau ir neke- 
tinu jo lydėti į Sūzus, jis, kaip nuovokus vyras, nukreipė dėmesį į Arsinoją 
ir ja pasinaudojo išmaniau, nes nepasidavė jos moteriškam žavesiui. 

Jo užmačių nespėliojau. Buvau patenkintas, kad jis paliko mane ramybė- 
je ir kalbasi su Arsinoja apie Eriko deivę, jos senąjį šaltinį, garbinimo apei- 
gas, apie tai, kaip deivė pavasarį aukso laivu iš Kartaginos atplaukia vakari- 
nės jūros valdyti - taip, kaip Kipro Achrajos deivė valdo rytinę jūrą. Kseno- 
doto smalsumas buvo neišsenkamas. Todėl aš galėjau pasikalbėti su tirėnu 
ir išpešti iš jo Žinių apie Romą. Tačiau tai buvo neišsilavinęs vyras, besirūpi- 
nąs tik savo prekybos reikalais. Vis dėlto išsiaiškinau bent tiek, kad Roma 
be paliovos kivirčijasi su kaimyninėmis tautomis. Be to, turtingieji su netur- 

tėliais nirtingai tarp savęs varžosi, todėl neturtėliai retkarčiais atsisako eiti 
karinę tarnybą ir išsireikalauja nuolaidų. 

Tai manęs neišgąsdino, nes tokios aplinkybės buvo susiklosčiusios ir ki- 
tuose miestuose. Net Jonijos maištas prasidėjo tironų išvarymu ir turtingų- 
jų valdžios apribojimu liaudies labui. Segestos žmonės mielai priėmė Dorė- 
ją ir pasinaudojo juo kaip ginklu kilmingiesiems nuversti. Vidaus karai — 
šių laikų požymis ir manau, jog kaip tik dėl miestų vidaus nesantaikos bei 
tarpusavio varžymosi didžiajam karaliui buvo nesunku plėsti valdžią į va- 
karus. Dėl vidaus kivirčų imta žudyti ir tremti - ir jau niekieno gyvybė nei 
turtas nebuvo saugūs, todėl įtikėjau, kad dauguma sveikins didįjį karalių 
kaip pasaulio taikdarį ir tvarkdarį. 

Liepsningai gražus buvo laisvės šokis priešgynios mano jaunystės die- 
nomis, kai buvau laikomas svetimšaliu, žaibo nutrenktuoju ir dėl Dionės 
troškau, kad žmonės manęs nesišalintų, troškau prilygti Efeso jaunuome- 
nei. Tačiau Dionės veidą užmiršau, kai Sarduose degančioms nendrėms 
gaudžiai ore skraidžiojant, amžinus randus ant rankų deginant mane su- 
purtė drebulys, nes supratau, ką padariau. Tiesa, nusikalsdamas pelniau 
Artemidės palankumą, bet Jonijai liko kylantys dūmai, ištrypti arimai ir la- 
vonų dvokas. 

Apie visa tai mąsčiau tupėdamas prie laužo ugnies po rudeninėm Eriko 
žemės žvaigždėm, šnekučiuodamasis su pasipūtusiu tirėnu, kitoje laužo 
pusėje Ksenodotui karštai su Arsinoja kalbantis. Mismė, susupta į avikailį, 
saldžiai miegojo trimetės miegu, laužo atošvaistėj kartais susidurdavau su 
tvaskiu Hanos žvilgsniu. Braižiau šaka žemę ir supratau nugyvensiąs aud- 
ringą metą, iki didysis karalius visas šalis sulygins. 

Gimiau laikais, kai indai buvo paišomi raudonais paveikslėliais, o juodai 
išpaišytieji jau tiko tik seniokų šventiesiems aukojimams. Gimiau trierų ir 
dvejonių laikais, - mąsčiau, - bet kur gimiau ir kas buvau, iki pabudau tarp 
negyvų avių po žaibo perkirstu ąžuolu prie Efeso, - nežinojau. 

Į Panormą tarytum šventine eisena įžengėme: apie mus telkėsi smalsuoliai, 
iš namų tarškėdami visokiausiomis kalbomis išpuolė žmonės. Nuėjome tie- 
siai į uostą prie tirėno laivo ir aš, jį išvydęs, nusiminiau - laivas buvo apva- 
lus, lėtas, su mažu deniu, todėl nusistebėjau, kaip jis su sunkiu kroviniu 
atlaikė ilgą kelią jūra nuo Romos upės žiočių ligi Sicilijos. 

Kartaginos paskirti Panormo muitininkai juokdamiesi pasveikino tirėną 
ir mandagiai skėsčiojo rankomis, stebėdamiesi jo sėkmingais sandėriais. Su 
Ksenodotu jie elgėsi pagarbiai, o į Arsinoja bei raguotą medinę mano kau- 
kę tik iš tolo žvelgė, nedrįsdami čiupinėti mūsų drabužių. Vienas kitam jie 
sakė: geras ženklas, jei kilmingieji sikanai pradrįso išlįsti iš savo miškų į 

išsivysčiusį pasaulį mokytis kalbos bei tinkamų papročių. Tai skatina pre- 
kybą, taigi duoda naudos Kartaginai. 

Panormui ir visai Eriko žemei apsimokėjo sugyventi su tirėnu iš Romos, 
nes per praėjusius dvejus metus Romos valdžia, gindamasi nuo bado, ku- 
ris kilo dėl piliečių tarpusavio nesutarimų, nupirko iš Eriko nemažai grūdų. 

Eriko gyventojai vylėsi, kad grūdų sandėriai ir ateityje bus sudarinėjami. 
Panormas iš jų ypač turtėjo, nes Roma plukdėsi grūdus tirėnų bei Panormo 
laivais. Patys romėnai per jūrą neplaukdavo, bet dosniai mokėjo kailiais ir 
variu, kurių apsčiai prisigrobdavo užkariautuose kaimyniniuose miestuose. 

Dėl to mokesčių rinkėjai su tirėnu nesielgė šiurkščiai, pažiūrėjo į jo pre- 
kes pro pirštus ir nustatė nuosaikų mokestį. Tačiau tirėnas, kuris, kaip pir- 
klys, visada būdavo nepatenkintas, apmaudžiai tarė: 

- Jei, kaip senaisiais laikais, būtų leidžiama galvotai prekiauti - parduo- 
čiau sikanų prekes šičia, Panorme, ir, pigiai grūdų nusipirkęs, brangiai par- 
duočiau Romoje. Bet Romos pretoriai* nustatė ribinę grūdų kainą - kaip, 
apsiėmę prižiūrėti druskos prekybą, nustatinėja druskos kainą Romoje. 
Anksčiau galėdavau plaukti į Kumus ir ten keisti sikanų prekes į Atikos 
vazas, kurių grožiu bei dermingais paveikslėliais mes, tirėnai, taip žavimės, 
kad dedame į savo valdovų bei lukumonų kapus. Tačiau graikai, Maratone 
įveikę persą, suįžūlėjo ir Kumų tironas nusavina ten atplaukusius Romos 
grūdų laivus kaip atmokestį už karaliaus Tarkvinijaus nuosavybę, kurią Ro- 
mos prastuomenė kadaise sunaikino. Tarkvinijus gavo prieglobstį pas Ku- 
mų tironą ir ten mirė, dėl to Kumų tironas laiko save jo paveldėtoju. 

— Ne, į Kumus nedrįstu plaukti, - tęsė jis, keikdamas graikus. - Belieka 
tik laukti gero pietų vėjo ir pavojinga atvira jūra grįžti į Romos upės žiotis. 
Viena paguoda, kad Italijos krantai ilgesni už Sicilijos krantus. Jei jau šituos 
radau, tai atgal tikrai lengviau parsirasiu. 

Sitaip jis įprašinėjo muitininkus ir dar priminė: 

— Su Roma sudarėt gerų prekybinių sandėrių, be to, neužmirškite, kad 
jūroje tirėnų bei Kartaginos laivai lygūs. Todėl reikalauju tokių pačių muito 
ir uosto mokesčių lengvatų, kokias Kartaginos laivams teikiate. 

Maišas po maišo, ryšulėlis po ryšulėlio, krepšys po krepšio jis sunešiojo 
savo prekes į laivą. Muitininkai susižymėjo jas vaškuotose lentelėse, tirėnas 
sunkiai dūsaudamas susimokėjo už išsinuomotus asilus ir išvijo varovus 
tikindamas, jog niekur nėra sutikęs tokių plėšikų kaip Erike. Šitai j jis tikrai 
pamelavo, nes Eriko gyventojai leido jam laisvai prekiauti su sikanais. Jis 
pats pažeidinėjo Eriko žemės įstatymus, neteisėtai su druska gabendamas 
geležinius daiktus sikanams. 

Tai jis galiausiai ir pats suprato, nes pasisakė vis tiek norįs paaukoti vyno 
auką dievui Turnui ir pasišaukė muitininkus į vyno pirklio pastogę, labai 


* Teismo pareigūnai. 

parankiai pastatytą uoste greta vergų namų bei muitinės. Parodydami mo- 
kesčių rinkėjams savo kilmę, mudu su Ksenodotu atsisakėme tirėno kvieti- 
mo, ir tas neįsižeidė. 

Aš nė žodžio neištariau kartaginiečiams - maniau būsiant geriausia jiems 
manyti, kad aš, kaip sikanas, jų kalbos nemoku. Ir Arsinoja nulaikė liežuvį 
už dantų. Bet parėjus į namus mieste, kuriuos Panormo taryba nuomojo 
svetimšaliams ir kuriuose Ksenodoto vergai bei palydovai jį kuo nuolan- 
kiausiai sutiko, Arsinoja jau nebetylėjo, nusitraukė nuo galvos audeklą ir, 
treptelėjusi koja, sušuko: 

— Jau gana prisikentėjau pavojingoje jūroje su tavimi, Turmsai. Į dvokų 
tirėno dubenį niekados kojos nekelsiu. Net jei pati nebijočiau, privalau apie 
Mismės gyvybę galvoti. Dėl deivės, Turmsai, kam mums Roma, jei tavo 
draugas Ksenodotas pasirengęs praskinti tau kelią iki Sūzų ir, pasinaudojęs 
savo ryšiais, sukurti tau, kaip sikanų pasiuntiniui, saugią ateitį didžiojo ka- 
raliaus rūmuose. 

Gyvas grįžęs iš laukinių miškų pas palydovus, Ksenodotas tarytum atsi- 
akimis, bet taikiai pasiūlė: 

— Nepradėkime kivirčytis vos peržengę slenkstį. Iš pradžių išsimaudyki- 
me, leiskime ištepti kūnus aliejais ir ištrinti po kelionės vargų. Pavalgykime 
gardinto maisto kaip pažangūs žmonės ir atsigaivinkime vynu. Tik paskui 
tarkimės, Turmsai, kuris iki šiol nenorėjai man net vardo pasisakyti. Gerai 
jį įsiminsiu ir manau, jog tavo žmona už tave protingesnė. Nemenkink jos: 
nuovokumo. 

Numaniau, kad juodu susimokė ketindami priversti mane lydėti Kseno- 
dotą su Skitesu į Joniją, o iš ten į Sūzus, pas didįjį karalių. Taip pat kilo 
negeras įtarimas, jog Arsinoja lengvabūdiškai išplepėjo Ksenodotui tai, kas 
galėjo man pakenkti. Todėl jis taip šaipiai pakartojo mano vardą. 

Bet gyvendamas tarp sikanų buvau išmokęs nerodyti jausmų. Nieko ne- 
pasakiau, tik ramiai nusekiau paskui Ksenodotą į vonią, paruoštą jo tarnų, 
ir Arsinoja atitykino iš paskos, nes baiminosi mus dviese palikti. 

Taigi išsimaudėme trise ir šiltas vanduo bei brangių aliejų kvapas po 
kelionės vargų mus nuramino - pradėjome linksmai tarp savęs juokauti. 
Ksenodotas į mane žiūrėjo meiliau nei į Arsinoją. Bet iš mandagumo nepa- 
prastai garbstė jos grožį, sakė negalįs patikėti ją pagimdžius vaikų ir tikino, 
jog didžiojo karaliaus rūmuose yra daugybė moterų, pajėgių su Arsinoja 
rungtis. 

— Į tave žiūrėdamas, - meilikavo jis, - gailestauju, kad dievai sukūrė 
mane tokį, koks esu. Juo laimingesniu laikau Turmsą, galintį tavo nepri- 
lygstamu grožiu mėgautis. Į judu žvelgdamas tikrai netikiu, kad esate sika- 
nai — tikri tų tamsiaodžių ir kreivakojų gentainiai. 

Įbūgęs jo smalsumo šiurkščiai paklausiau: 

— Kiek sikanų savo kely sutikai, Ksenodotai? Tikri sikanai grakštūs ir dai- 

liai nuaugę. Tik pažvelk į mūsų vergę Haną. Tu matei nuo genties atsisky- 
rusias atmatas, žirnius apie apgailėtinas trobeles auginančias. 

Arsinoja atvirai tarė: 

— Juk Hana ne sikanė, o Segestoje gimusi elimilietė. Bet pritariu, jog; tarp 
sikanų buvo magijai stiprių vyrų. 

Ji ištiesė baltas rankas ir kojas šiltame vandenyje, pasišaukė tarnus ir 
paliepė ištrinkti jai plaukus. Aš irgi įsakiau išplauti galvą, ištrinti rankas ir 
kojas, bet nesusivaldžiau nepasakęs Arsinojai: 

- Ir tau, ir man būtų geriau, jei būtum gimus nebylė. 

Tą valandėlę jos pagunda man kėlė tik pasidygėjimą - negalėjau atleisti, 
kad per daug priplepėjo apie mus Ksenodotui. Valgant ir geriant vyną dar 
labiau sudirgau. Abudu taip ilgai gyvenome be vyno, kad bemat įkaušome. 
Ksenodotas išmaniai kurstė mudviejų kivirčą. 

Galų gale pašokau nuo minkštasuolio ir prisiekiau mėnuliu bei jūrų ar- 
kliuku: 


— Pranašiški ženklai man svarbiau už tavo godulį, Arsinoja. Jei nenori su 
manim keliauti - vienas plauksiu. 

Ksenodotas perspėjo: 

— Pirma išsimiegok, paskui taip pražūtingai priesaikauk 

Tačiau pakvaišęs nuo vyno ir apmaudo neatsargiai sušukau: 

— Demaratui vis tiek! Jei norėsiu - skitišką išgersiu. Keliauk su Ksenodo- 
tu, Arsinoja, jei trokšti geresnės ateities nei su manimi. Jis tikrai pelningai 
tave kokiam kilmingam persui parduos. Bet įtariu, kad už moterų namų 
grotų labiau nei prabangaus gyvenimo savo moteriškos laisvės ilgėsies. 

Arsinoja taip sviedė vyno taurę per kambarį, kad varis suskambėjo, ir 
pasakė: 

— Pats Žinai, ką paaukojau dėl tavęs, Turmsai. Dėl tavęs mano gyvybei 
grėsė pavojus. Tačiau turiu galvoti apie savo vaiką. Per penkerius metus 
pasidarei dar atšakesnis ir nesukalbamesnis - nebesuprantu, ką tavyje įžiū- 
rėjau. Ksenodotas laukia vakarų vėjo, ketindamas plaukti į Regiją ir ten 
susitikti su Skitesu. Gal jau rytoj vėjas pasisuks. Todėl turi apsispręsti, Turm- 
sai. Prisiekiu deive, aš jau apsisprendžiau. 

Įkaušusi ji priesaikavo deive verčiau atsisakysianti manęs nei drauge ke- 
liausianti į Romą. Nors jos priesaikos maža reiškė, supratau ją jau seniai 
apsisprendus. Pamačiusi, kad grasinimo neišsigandau, ji dar labiau įniršusi 
sušuko: 

— Nuo šios akimirkos vienas nuo kito laikysimės atokiai! Nė nemėgink 
daugiau į mano lovą Iįsti. Man jau pakyrėjo tavo gaižus veidas, o tavo bar- 
bariškai šiurkščios rankos mane vimdo. 

Ksenodotas mėgino užčiaupti Arsinojos burną delnu, tačiau ši įkando 
jam į pirštus, ėmė iš visos gerklės žliumbti, pykčio perimta išvėmė vyną ir 
iškart visa šlapia užmigo. Nunešiau ją į lovą ir liepiau Hanai ja pasirūpinti. 
O aš taip apmaudavau, kad nebenorėjau nė viename kambaryje miegoti. 

Kai grįžau į puotų menę, Ksenodotas atsisėdo šalia manęs, uždėjo ranką 
man ant kelio ir nusišaipė: 

— Pats išsidavei, Turmsai. Nesi sikanas. Tik graikas gali pasakyti: „Dema- 
ratui vis tiek“. Bet pasikliauk manimi. Jei esi Jonijos pabėgėlis ir baiminiesi 
didžiojo karaliaus pykčio, tai patikinu tave, kad didysis karalius bergždžiai 
nekerštauja. Tavo tarnystė bus svaresnė už praeities paklydimus. 

Jo žodžiais neabejojau, bet turėjau paklusti gautiesiems ženklams. Jie ro- 
dė šiaurę - ne rytus. Mėginau jam tai paaiškinti, bet iš aistros jį pagavo 
nirtulys. Kiek mane pagundęs jis įspėjo: 

— Pernelyg neerzink manęs, Turmsai. Jei mąstai apie Sardų šventyklos 
sudeginimą, tai dėl šito tikriausiai niekas vardu neįkaltintas. Aš tavęs ne- 
įduosiu - nebijok. Tavo žmona pasielgė išmintingai, papasakojusi man apie 
tavo baimę. Zinau ir tai, kad nusikaltai plėšikaudamas jūroje. Tu mano ran- 
kose, Turmsai. Man tereikia tik pašaukti miesto sargybinius, ir tu pražuvęs. 

Tą valandėlę neapkenčiau Arsinojos, kuri, versdama mane atsisakyti sa- 
vo sprendimo ir lydėti Ksenodotą į rytus, lengvapėdiškai atidavė mane sve- 
timon valion. Ilgai tvinkusi neapykanta išsiveržė iš manęs it išsilydęs ak- 
muo pro žemės sprogymę kalnams sujudėjus ir degino mane taip, kad visa 
man buvo vis tiek. 

Nustūmęs nuo kelio Ksenodoto ranką pasakiau: 

— Tariau tave savo draugu, bet dabar Žinau, kas esi, taigi tenutinka taip 
kaip nori. Pats nuėjęs pasišauksiu tvarkos sergėtojus ir, kaip jūrų plėšikas, 
pasiduosiu Kartaginos žynių nudiriamas. Bet tegul ir Arsinoją parduoda 
turguje kaip pabėgusią šventyklos vergę, ir Mismę kaip vergės dukterį 
tegul parduoda - manau, sukėlęs viešą sankirtį Panorme, tu labai iškilsi 
didžiojo karaliaus akyse. - Dar pridūriau: - Mano ženklai aiškūs ir neabe- 
jotini, o Efeso Artemidė su Eriko Afrodite dėl manęs rungiasi. Įžeisdamas 
mane, jas įžeisi, - įspėju tave dėl jų galios. Aš gyvenu gyvenimą, kuris 
yra manyje, ir jokia žmogiška galia neįstengs jo pakeisti. Į Sūzus tavęs 
nelydėsiu. 

Supratęs, kad mano sprendimas tvirtas, Ksenodotas mėgino mane pa- 
maloninti ir atsiprašyti už grasinimą. Jis tikėjosi, kad išsimiegojęs dar viską 
permąstysiu. Kitądien Arsinoja apsimetė nusilpusi ir visaip mėgino mano 
širdį palenkti. Bet išlikau tvirtas ir jos neliečiau. Tuomet ji pasiuntė Haną į 
deivės šventyklą nupirkti reikiamų gražinimosi medžiagų, užsidarė savo 
kambarėlyje, o paskui užlipo ant stogo įsauly džiovintis plaukų. Juos vėl 
buvo šviesiai nusidažiusi ir atrodė nepaprastai graži, kai apsiskleidusi plau- 
kais gulėjo ant stogo. Tačiau jos plaukai buvo nebe auksiniai - veikiau raus- 
vi. Už tai ji apkaltino Haną sakydama, jog ta kvailė pasitenkino prastais 
dažais, nors, mokėdama reikalauti, tikrai būtų gavusi geresnių. 

Manau, ji pasielgė beprotiškai, susigrąžindama ankstesnę išvaizdą Panor- 
me, kur nuo gretimų stogų dėbčiojo smalsuoliai. Bet ji lindo į pavojų, idant, 
kiek įmanu išgražėjusi, mane savo valiai palenktų. Ksenodotas nuvedė ma- 

ne į uostą ir parodė savo greitą laivą, kurį išsinuomojo Regijyje, palikęs 
Skitesą su tironu Anaksilaju aptarti Mesana pavadintos Zanklės reikalų. 

Paklausiau jo apie Kidipę ir išgirdau, jog, ištekėjusi už Anaksilajo, Kidipė 
jau du vaikus pagimdė, važinėja mulų kinkiniu ir laiko rūmuose prijaukin- 
tus kiškius. Ji garsėja grožiu tiek Sicilijoje, tiek graikiškuose Italijos miestuo- 
se, ojos tėvas Terilas valdo Himerą. 

Patogus Ksenodoto laivas manęs nesuviliojo. Užtat nuėjau į medinių ko- 
lonų puošiamą tirėnų šventyklą, kur druskos pirklys kaip tik meldė stip- 
raus pietų vėjo, ir paklausiau, ar jis nepasiimtų manęs į Romos žiotis. Jis 
susigundė supratęs, jog turės laive vyrą, galbūt padėsiant irkluoti ir valdy- 
ti burę, bet, kaip pirklys, savo norą nuslėpė, pareikalaudamas, kad pats 
pasiruoščiau maisto atsargų ir susimokėčiau už kelionę. Derėjomės, kol su- 
lygome nuosaikią kainą, kuri abu tenkino. Pernelyg ilgai nesiderėjau, idant 
nesužadinčiau jo priešiškumo. 

Tirėno maldos tiek pagelbėjo, kad po kelių dienų pradėjo gūsiuoti pa- 
lankus vėjas. Sitai labiausiai atitiko Ksenodoto ketinimus ir jis tarė: 

— Lauksiu iki vakaro - gal susiprotėsi, Turmsai. Bet pavakare išplauksiu į 
jūrą, nes man sakė, jog pavakarė - palankiausias metas iš Panormo į rytus 
plaukti. Reikalauju keliauti kartu, nes esu tvirtai pažadėjęs pasiimti drauge 
tavo žmoną Arsinoją, jos dukterį Mismę bei tavo tarnaitę Haną. 

Sušiurkštinau širdį, nuėjau pas Arsinoją ir pasakiau: 

— Išmušė mudviejų išsiskyrimo valanda, bet ji išmušė tavo valia - ne 
mano. Dėkoju tau už metus, kuriuos man paaukojai, nebeprimindamas šird- 
gėlos, kurią sukėlei. Prisiminsiu tik drauge patirtą gerą. Atiduosiu tau ne tik 
Ksenodoto auksinius, bet ir sikanų dovanas, sau pasilikdamas tik kelionei į 
Romą. Bet Hanos negausi. Gerai žinau, kad iš godumo pirmai progai pasi- 
taikius ją parduotum. Nenonu, kad jai kas bloga nutiktų. Mano globai ji 
atsidavė, ne tavo, pabėgusi su mumis iš Segestos. 

Apsipylusi ašaromis Arsinoja sušuko: 

— Tavo širdis akmeninė, tu užsitrauksi deivės pyktį! Aš pernelyg išdidi, 
kad priminčiau tau apie širdgėlą, kurią man sukėlei, tačiau savo išteklius, 
be abejonės, man turi atiduoti. Keli auksiniai - labai menkas atlygis už visa, 
ką per tave praradau. Be to, tu neturi jokios teisės į Haną. Aš ją užauginau, 
išmokiau, ir plaukus ji man sugadino. 

Barėmės dėl Hanos, kol ištraukiau auksinę sikanų lobio taurę ir atida- 
viau Arsinojai. Nusislėpiau nuo jos tik mažą auksinę rankutę, kuri, kaip 
talismanas, buvo vertesnė nei už ją gausimi pinigai. Arsinoja pasvėrė taurę 
rankoje ir nepatikliai žvilgtelėjusi į mane paklausė: 

— Ko iš tos mergaitės nori ir kodėl jos likimas tave taip jaudina? 

Kraujas man užvirė ir surikau: 

- Išleisiu ją už padoraus vyro, kuris jai patiks. Tiek manausi esąs jai sko- 
lingas, nes ji prižiūrėjo ir augino abu tavo vaikus. Tu pati galvojai tik apie 
save ir savo patogumus. 

Arsinoja riktelėjo: 

— Regijyje tikrai nusipirksiu sumanesnę vergę! Man tik palengvės, kai 
užsikrausi sau ant sprando tą netikėlę, kuri jau seniai į mane piktai dėbčio- 
ja. Nors ir be jos turėsi dėl ko apmaudauti. Prisimink mane, kai ateis liūd- 
nos dienos, Turmsai! 

Net įnirtusį mane Arsinojos artumas aistrino ir virpino ir neišmaniau, 
kaip be jos gyvensiu. Praleidau Panorme daugybę dienų, bet ji nenusilei- 
do, ir aš jos nepaliečiau. Ji manė, jog lengviausia mane palenkti kurstant 
aistrą, ir labai apsigavo - net išsiskyrimo valandėlę nemėginau jos apkabin- 
ti. Žinojau, kad apkabinęs vėl pasiduosiu jos valiai. Todėl tramdžiau save. 

Saulei leidžiantis palydėjau ją iš miesto į uostą ir į pakrantę, atsisveikin- 
damas pabučiavau Mismę ir patikinau Ksenodotą savo draugingumu. 

— Dėl mūsų draugystės, - paprašiau, - jei stojus netinkamam orui tektų 
užsukti į Himerą, susirask kilmingą tirėnų prekiją Larsą Alsirą. Perduok 
mano linkėjimus ir atmokėk už mane jam skolą, nes man sunku iškeliauti 
iš šalies, kurioje lieku skolingas. Jis šviesus žmogus ir suteiks tau naudingų 
žinių apie tirėnus. 

Ksenodotas pažadėjo, o Arsinoja apmaudžiai pasakė: 

— Tai šitaip atsisveikini su manimi. Nejau išties daugiau galvoji apie sko- 
lą svetimšaliui nei apie skolą man? 

Prisidengusi galvą ji įkopė lipynėmis į laivą, ir Ksenodotas su Misme ant 
rankų nusekė iš paskos. Net paskutinę akimirką tikėjausi Arsinoją pasigai- 
lėsiant ir šoksiant iš laivo į krantą, o ji savo ruožtu tikėjosi mane suriksiant, 
sulaikysiant laivą ir plauksiant kartu. Tačiau jūrininkai įtraukė lipynes į lai- 
vą, pririšo jas prie paramsčių ir išyrė laivą į vandenį. Toldami nuo kranto 
jie iškėlė burę, saulėlydis raudonai nudažė laivą ir aš įtikėjau, jog Arsinoja 
amžinai išnyko iš mano gyvenimo. Mane perėmė toks sopulingas sielvar- 
tas, kad suklupau Panormo pakrantėje ir užsidengiau delnais veidą. Už- 
plūdo neviltis ir širdyje prakeikiau manimi žaidžiančius dievus. Ir neviltis 
nenuslinko net Arsinojos godulį ir lengvabūdiškumą prisiminus, nes ne- 
gandai Segestoje užklupus ji, visa ko atsisakiusi, iškeliavo su manimi. Iki 
paskutinės akimirkos tikėjausi, kad ir dabar ji šitaip pasielgs. 

Ant peties pajutau drovius pirštus ir išgirdau Haną: 

— Finikiečiai į tave žiūri. 

Prisiminiau savo grėslią padėtį bei sikanišką apdarą, vėl užsirišau raguo- 
tą kaukę ant veido ir užsimečiau ant pečių atsisveikinant Ksenodoto dova- 
notą spalvotą vilnonį apsiaustą. Išdidžiai iškėlęs galvą nuėjau į tirėno laivą, 
kaip buvome sutarę, ir Hana ėjo paskui mane, nešdama ant galvos odinį 
menkos mūsų mantos ryšulį. 

Tirėno laivą saugojo tik šlubas vairininkas. Man įžengus į laivą, jis padė- 
kojo dievams ir pasakė: 


vs - 


aukoti ir paprašyti vėjo. 


Užslenkant tamsai iš prekyvietės pasigirdo finikietiškų instrumentų gar- 
sai ir girtų erzeliojimas — tada gerai supratau, kodėl vairininkas užsidegęs 
ėmė šokinėti, kad gali eiti aukoti kartu. Jam išėjus laive įsikūrėme - Hana ir 
aš. Pagaliau tamsumoj ištryško karštos ašaros. Verkiau dėl praradimo ir 
lemties ženklų ir apie nieką negalvojau - tik apie Arsinoją. 

Laivo tamsyje ant dvokiančio odinio ryšulio gulėdamas pajutau manęs 
link tykinant Haną. Ji palytėjo pirštais man veidą, nušluostė ašaras, pabu- 
čiavo į skruostus, paglostė plaukus ir suglumusi pravirko. Ji tebuvo jaunutė 
mergaitė, tačiau mane, liūdesio persmelktą, pagailus kito žmogaus artumas 
šildė tartum švelnus žvėrelis. Hanos nusiminimas apmaldė mano liūdesį ir 
aš nenorėjau, kad ji dėl manęs verktų. Todėl pasakiau: 

— Neverk, Hana. Mano ašaros - tik silpnumo ašaros, praeis. Tačiau aš 
beturtis, o mano ateitis neaiški. Nežinau, ar gerai padariau tave pasiimda- 
mas. Gal vertėjo tau su šeimininke iškeliauti. 

Ji atsiklaupė tamsoje ir prisiekė: 

— Mieliau būčiau į jūrą šokusi - dėkui, kad mane pasiėmei. - Lytėdama 
mano veidą ji patikino: - Darysiu ką panorėsi, dirbsiu už tave. Jei nori, gali 
tuoj pat išdeginti man ant kaktos ar juosmens vergo ženklą. 

Jos aistrus prieraišumas mane sujautrino. Paglostęs jos plaukus pasakiau: 

— Tu ne vergė, Hana. Globosiu tave kaip įmanydamas, iki susirasi patin- 
kamą vyrą. 

Ji paprieštaravo: 

— Ne, ne, Turmsai, netikiu rasianti patinkamą vyrą. Tu mane turėkis, 
maldauju, ir aš kaip galėdama tau padėsiu. 

Norėdama mane palenkti, ji neryžtingai pasiūlė: 

— Arsinoja, mano šeimininkė, paaiškino, kad geriausiai uždirbčiau parsi- 
davinėdama kokiuose nors didelio miesto viešuosiuose namuose. Jeigu pa- 
norėsi, aš ir šitaip galėsiu tau uždirbti, nors man nebūtų malonu. 

Jos pasiūlymas mane sukrėtė, todėl apkabinau ją ir paprašiau: 

— Net negalvok - niekada šito neleisiu. Juk esi skaisti ir dora mergina. 
Noriu tave globoti, o ne į pražūtį vesti. 

Ji labai nudžiugo užmaršinusi mano liūdesį ir privertė mane pavalgyti, 
išgerti vyno, ir pati jo išgėrė. Sėdėjome ant laivo krašto kojas nukorę, žiūrė- 
jome į raudonas uosto šviesas ir klausėmės finikietiškų instrumentų tarške- 
sio. Hanos artumas mane sušildė - šalia buvo esybė, su kuria bent jau kal- 
bėtis galėjau. 

Ir nežinau, kaip visa įvyko, bet tikriausiai tai atsitiko dėl vyno, muzikos 
ir patiklios jaunos merginos artumo. Galiu tik pasiteisinti, jog didžiulio liū- 
desio apimtas žmogus būna toks palūžęs, kad greičiausiai kito Žmogaus 
artumui pasiduoda ir greičiausiai puola kraujo gaudesio maršinti. Arsinoja 
manęs neprisileido, o nuo gero valgio ir dykinėjimo mano kūnas buvo lin- 
kęs į pagundą. Negaliu Hanos ir jos vilionės kaltinti - tik save turiu kaltinti. 

Nes kai sugulėme, mane pagavo aistra — pajutau jos glotnaus kūno jau- 

numą ir skaistumą. Ji nuolankiai man atsidavė ir apsivijo rankomis kaklą. 
Bet mėgaudamasis ja aiškiai jutau, kad jos laibas kūnas - ne Arsinojos kū- 
nas ir kad jis niekada neprilygs Arsinojos kūnui. 

Kai atsitraukiau nuo Hanos, ilgai tylomis gulėjome tamsoje, ko! išgirdau 
ją verkiant, nors kaip įmanydama ji stengėsi nešniurkštelėti. Palytėjau jos 
nuogą petį ir apmaudžiai pasakiau: 

— Nemaniau, kad pirmą naktį tau teks dėl manęs verkti. Dabar matai, 
koks aš. Negerai su tavimi pasielgiau ir tavo sutuoktinio džiugesį atėmiau. 
Gerai suprantu, ko verki. 

Tačiau Hana karštai prisiglaudė prie manęs ir sušnibždėjo: 

— Oi, ne dėl to verkiu - verkiu iš džiaugsmo, kad panūdai mane paliesti. 
Ir ne dėl savo prarastos brangenybės verkiu. Tau ją saugojau, nors ne vie- 
nas jos būtų troškęs. Juk nieko daugiau negaliu tau duoti. 

Karštai bučiuodama mano rankas ir pečius, ji pasakė: 

— Oi, kokią laimingą mane padarei. Sios akimirkos laukiau nuo tos mė- 
nesienos nakties, kai dar vaiką paėmei mane ant rankų. Nepaisyk, kad ver- 
kiu, nes verkiu tik dėl savo niekingumo. Argi pigus varis patenkins tave, 
kuris papratęs auksą glėbyje laikyti? 

- Apie tai negalvok, - raminau. - Palaiminga buvai mano glėby ir aš nesu 
anksčiau glėbesčiavęs skaisčios merginos. Bet aš tave nuskriaudžiau - nede- 
rėjo man šitaip elgtis. Dabar mane guodžia vien tikrumas, kad esu nevaisin- 
gas ir tau nereikia baimintis mano lengvabūdiškumo pasekmių. Turbūt žino- 
jai, Hana, kad Hiulsas buvo ne mano sūnus, o Mismė - ne mano duktė. 

Hana nieko neatsakė, todėl numaniau ją žinojus. Jos nuovokumas mane 
sužavėjo. Tikriausiai ji daug kartų norėjo mane perspėti, tačiau aš, beakis, 
nebūčiau ja patikėjęs. Galėjau įsivaizduoti, kaip Arsinoja būtų ją pergalėju- 
si dygiai sakydama: 

— Nejau pavydžia verge labiau tiki nei manimi? 

Rodės, iš tikro girdžiu Arsinojos balsą ir jaučiu jos artumą. Norėdamas 
užsimiršti vėl apkabinau Haną ir glėbesčiavau ją taip aistriai, tarsi glėbes- 
čiuočiau Arsinoją. Vienąkart klaidą padaręs, nieko neprarasi ją pakartojęs. 

Galiausiai ji šaižiai suriko, krito aukštielninka, puolė beprotiškai bučiuoti 
man veidą ir sušnibždėjo: 

- Oi, Turmsai, myliu tave, mylėjau tave nuo pirmos akimirkos ir netikiu, 
kad kas galėtų tave šitaip mylėti, nors tu nelabai mane myli. Bet mylėk 
nors truputį, tai bet kur eisiu paskui tave. Tavo miestas bus mano miestas ir 
aš neturėsiu kitų dievų - tik tave. 

Sąžinė man kuždėjo, kad negerai padariau neviltį su jauna mergina blaš- 
kydamas, tačiau mano protas šaltakraujiškai tikino, kad būtų geriau, jei tu- 
rėčiau atjaučiančią draugę, ir ne taip svarbu - mylimą ar nemylimą, jeigu ji 
pasitenkins ką gavusi. Nevertėjo svarstyti ar apgailestauti, nes viskas nuti- 
ko taip, kaip nutiko, ir aš nepajėgiau sukliudyti. 

Pagaliau ji pakilo nusiprausti, nusiprausiau ir aš. Palietęs ją pajutau, kad 
skruostai tebedega, kaklo gyslos tebetvinkčioja. Ji padėjo man užmigti, šil- 

dydama mane savo kūnu. Per miegus vėlią naktį girdėjau tirėną su savo 
vyrais parkepėstuojant į laivą ir ginčijantis dėl gultų. Rodės, jaučiu šalia 
savo globėją, kai lieknas mergiškas Hanos kūnas šildė mane ir aš savo kū- 
nu ją šildžiau. Būdraujant galvoje sukosi blandžios mintys, kad deivė, ku- 
rios įgeidžius patyriau, panūdo per Haną visai kitokį mane parodyti. Dū- 
saudamas užmigau kietu miegu ir miegojau, iki skaisčiai įdienojo 

Turbūt mano globėja pakurstė Hanos jaunystės įkarštį ir ji, pakirdusi dar 
auštant, ištykino lauk. Aš pabudau tik Arsinojai su Misme ant rankų šalia 
stovint ir sidabruotu sandalu mane spardant - iš pradžių į šoną, o paskui į 
galvą, nes vis nepabudau. 

Ją išvydęs savo akimis nepatikėjau - pamaniau sapnuojąs. Tačiau ten 
stovėjo ji, jos koja skaudžiai stuksėjo man į galvą ir neilgai teko mąstyti, 
kad jos klastą perprasčiau. Juk ir pats stebėjausi, jog pavakare kažkas ren- 
giasi išplaukti. Zinoma, Arsinoja su Ksenodotu surezgė bjaurias pinkles, 
ketindami paskutinę akimirką mane palenkti. Bet pamatę, kad nenusilei- 
džiu ir laikydamasis savo ženklų verčiau atsisakysiu Arsinojos, jie paplau- 
kiojo uosto prieigose ir žvejų valtimis grįžo į krantą išlaipinti Arsinojos. 

Vis dėlto Ksenodotas buvo toks supratingas, kad neatėjo manęs pasvei- 
kinti, o iškart su stiprėjančiu vakariu išplaukė į rytus. Įsikarščiavęs galėjau jį 
sumušti už man suteiktą kančią. Arsinoja troško, kad bent vieną naktį pasi- 
kankinčiau, ir aš gerai supratau brangiai sumokėsiąs už tai, jog ji grįžo. 

Pabudinusi mane ir spyriais išliejusi pyktį, ji apsimetė romi ir nudūrusi 
akis tarė: 

— Aš čia, Turmsai. Nejau išties tarei, kad lengva širdimi tavęs atsisakysiu? 
Manai, kad taip menkai tave myliu? Juk vieną tave gyvenime teturiu, dei- 
vei mudu susaisčius. Mažai išmanai apie meilę, nes pats per menkai myli — 
gali manęs dėl bergždžių savo ženklų atsisakyti. 

Mano drebantis kūnas, grabinėjančios rankos ir glumas sukėlė jai gailes- 
tį. Ji nusišypsojo, jos veido grožis tarytum saulė nušvietė apskretusį laivą ir 
ji tyliai tarė: 

— Dabar pašauk pietį, Turmsai, tu, kuris manaisi valdąs vėją. Pašauk nors 
kartą vėją, ganėtinai mane pažeminęs. Pašauk vėją, nes vėjas ir audra jau 
manyje. 

Hana basomis atitykino pas mus ir suakmenėjo pamačiusi Arsinoją. Jos 
veidas degė kalte, bet, laimė, Arsinoja net neįsivaizdavo, kad kas nors gali 
su ja rungtis, - o mažų mažiausiai karnų sijonu seginti basakojė. Hanos 
suakmenėjimą ji palaikė tik apstulbimu, įbruko jai į glėbį Mismę ir užriko: 

— Pamaitink vaiką, perrenk ją šitam apskretusiam laivui tinkamu drabu- 
žiu ir dink iš akių. Norime likti dviese ir pašaukti vėją. 

Nuo galvos iki kojų smelkėsi karšta liepsna, pajutau savo galią, o pažvel- 
gęs į Haną nesupratau, kaip galėjau bent valandėlę žavėtis tamsiaode mer- 
gina, jei pasaulyje gyveno Arsinoja. Deivės kerai suvirpino mane. Nubėgęs 
nirčiai pripurčiau tirėną bei jo šlubą vairininką ir išspardžiau iš laivo galvas 
besikasančius vergus. 

— Bėk su savo vyrais melsti vėjo, - pasakiau. - Audros sparnais nuskrai- 
dinsiu tavo laivą į Romą greičiau, nei kada esi nuplaukęs. Greičiau aukok 
savo auką, nes iki pusiaudienio pakelsime burę. 

Pagiringas tirėnas man pakluso, ir gerai - antraip būčiau jį jėga iš jo 
paties laivo išmetęs, kad galėčiau dviese su Arsinoja likti. Vėlei vienas kitą 
atradę su vienodu geiduliu puolėme kits kitam į glėbį. Jos kūne siautė kait- 
riausias vėjas, manyje kraujo audra šėlo. Pakvaišę ir liepsningi glėbesčiavo- 
me vienas kitą. Deivė pridengė mus auksiniais savo plaukais tarytum skrais- 
te, visa aplink nušvietė deivės šypsena - apskretęs laivas mums rodėsi auk- 
sinis deivės luotas. 

Mylavome vienas kitą karščiau nei kadaise - rodės, pati deivė įsikūnijo į 
Arsinoją, ji pratrūko šaukti vėją ir, aistros kvaišuly slaptuoju vardu pašau- 
kusi deivę, pareikalavo palankiu vėju paliudyti savo galią. 

Mane pagavo ekstazė, šventasis šokis pradėjo tampyti mano rankas ir 
kojas ir ėmiau rungčiomis su Arsinoja šaukti vėją. Tris kartus, septynis kar- 
tus, dvylika kartų pašaukiau pietį, kai stovėjome susikibę rankomis laivo 
pirmagalyje, ir nepaisydami svetimų akių, šventos tūžmasties perimti kvie- 
tėme vėją. Nežinau, kiek tai truko ir iš kokių sielos gelmių žodžiai į mano 
burną plūdo, bet mums dar nepaliovus dangus nujuodo, vėjas pasisuko ir 
juodi gauruoti debesys blykčiojančių žaibų akim užslinko ant kuproto kal- 
no. Už Panormo tamsavo Eriko žemės kalnų viršūnės ir vėjo sūkuriai nusi- 
nešė iš prekyvietės prekijų pastoges bei krepšius, išgirdome atidaromų mies- 
to vartų trenksmą, ore skraidžiojo nuo stogų nuplėštų nendrių pluoštai. 

Tik tada nutilome ir pasibučiavome atsidusdami iš pasitenkinimo. Sven- 
toji mudviejų tūžmastis nuščiuvo ir net mes patys žvalgėmės apstulbę. Pa- 
matėme tirėną ir jo vyrus vėjy plastančiais drabužiais parbėgant į laivą ir 
Kartaginos karius bei muitininkus, kurie, stovėdami ant vienos kojos, del- 
nais burnas užsidengę, nuo kranto spoksojo į mus. 

Tirėnui vos spėjus parlėkti, stiprus sūkurys stumtelėjo tolokai į krantą 
ištemptą mūsų laivo paskuigalį vandenin ir tirėnas jau net norėdamas ne- 
būtų jo sulaikęs. Jis turėjo sušukti vyrams kelti burę ir čiupti vairinius ir- 
klus, kad pavėjui nukreiptų laivą, antraip jis būtų pasisukiojęs ir apvirtęs. 
Ant kranto, įspėdami apie audrą, finikiečiai iškėlė juodo audinio skiautes ir 
parodė skydą, norėdami mus sulaikyti. Tačiau vėjas išplėšė skydą iš iškel- 
tos rankos ir nuskraidino į putojančią jūrą. Siūbuodamas ir apvaliu pirma- 
galiu taškydamas vandenį, rungčiomis su bangom nušvilpė mūsų laivas 
sulopyta bure į atvirą jūrą. 

Bangoms į laivo šoną dundant, vėjui lynuose švilpiant, Mismė iš baimės 

paleido dūdas, o Hana, iš išgąsčio galvą pametusi, susigūžė tarp nešulių. 
Tačiau Arsinoja neišsigando, išvydusi mane tokį kaip kadais ant Eriko 
kalno. Pats mačiau, kaip darniai laivas paklūsta bangoms, ir pastebėjau, 
kad tirėno vairininkas išmano savo darbą. Juokdamasis parodžiau jam 
juodo akmens jūrų arkliuką ir sumosavau, kad be rūpesčio gali labiau 
įtempti burę. 

Vis dėlto net patyręs ekstazę taip niršau ant Ksenodoto, kad geidžiau 
staiga prasiveržusią pietų audrą nunešiant jį jūron ir nuskandinsiant jo siau- 
rutį laivelį. Vėjas jį išties mušė iš kelio, nunešė į jūrą ir nuplukdė Italijos 
pakrante iki Pesto. Tik ten jis išlipo į krantą ir iškentė begalę pažeminimų 
dėl savo persiškų kelnių. Palikęs laivą taisyti, jis iškeliavo senuoju Sibaridės 
prekybos keliu į Krotoną, o iš ten - į Regiją, kur sutiko Skitesą. 

Tačiau apie Ksenodoto likimą išgirdau daug vėliau. O dabar braškan- 
čiu laivu audros sparnais lėkiau šiaurės link, kaip lėmė ženklai. Padėjęs 
tirėnui su vairininku suvaldyti vairinius irklus, nuėjau pažiūrėti, kaip jau- 
čiasi Arsinoja. Svyrinėdamas tarp ryšulių pagal laivo sūpavimą, akimis 
užkliuvau už glotnaus akmenėlio, pakrantėje prikibusio prie odinių ryšu- 
lių ir tik laive nukritusio. Nejučia pasilenkiau jo pakelti ir sugniaužiau jį 
delne. Jo pilkšvas baltumas man priminė balandį. Įsidėjau jį prie kitų ak- 
menų į odinį kapšelį. Jame laikiau ir stebuklingą auksinę rankutę bei ak- 
meninį jūrų arkliuką. 

Iškeliaudamas iš Sicilijos tik tiek teturėjau turto, nes pagalvojęs suvo- 
kiau, jog; Arsinoja, surezgusi pinkles, bent jau visus mano išteklius pasigro- 
bė. Tačiau dėl to nesijaudinau. Tvirtai klioviausi Hekate. 

Išplaukdamas iš Sicilijos nebesižvalgiau atgal, neieškojau akimis Eriko 
kalno. Tik į priekį, į šiaurę žiūrėjau. 


AŠTUNTOJI KNYGA 
Ženklai 

Nuo sūraus vandens stirksančiais plaukais, nemigos nupilkintais veidais, 
lynų nutrintais delnais pasiekėm Italijos pakrantę. Vairininkas iškart paži- 
no pakraščio ženklus, šūktelėjo iš nuostabos ir patikino, jog iki Romos upės 
žiočių teliko diena kelio. Suplojęs rankomis tirėnas prisiekė niekados taip 
greitai ir tokiam tolydžiam pietų vėjui pučiant nekeliavęs kaip mes, išsigel- 
bėję nuo pirmą parą siautusios audros. Ir krovinys nelabai sušlapęs, ir kito- 
kių nuostolių kelionėje nepatyrė. Jis pats nebūtų drįsęs per tokią audrą leis- 
tis į kelią - būtų laukęs, kol plauks grūdų laivai. Dar jis pasakė, kad papasa- 
kojus, kaip greitai atvira jūra atplaukėme iš Sicilijos iki Romos upės žiočių, 
niekas nepatikėtų. Todėl verčiau nepasakoti. 

Gerai mačiau jį ir vairininką su prietaringu bauguliu žvilgčiojant į mudu 
su Arsinoja. Įplaukiant į Romos žiotis jiedu gyvai vienas kitą tikino tikrai 
matę neregimas rankas nustūmus laivą nuo Panormo kranto į vandenį ir 
lynus savaime atsirišus. Per audrą apvalus laivas darniai, tarytum sparnus 
įgijęs, pakluso bangoms. Ir jie niekada nebuvo matę, kad kas nors, šventos 
tūžmasties apimtas, šauktų vėją - kaip darėme mudu susikibę už rankų, 
plaukams vėjy plaikstantis. 

Romos upės žiotyse sutikome įvairiausių kraštų laivų: didelių ir mažų, 
plačia upe prieš srovę ir pasroviui keliaujančių. Iš tolo mačiau gamtos su- 
kurtą Romos turtą žėrint - akinamai baltus druskos baseinus ir vergus, iki 
kelių į juos įsibridus žarstančius ir nešiojančius druską. 

Tirėnas neketino likti upės žiotyse, todėl išsinuomojo jaučių bei vergų ir, 
liepęs pritvirtinti lynus prie užriesto pirmagalio, pats su savo vergais karti- 
mis bei irklais padėjo srautinga upe tempti laivą prieš srovę. Upė buvo 
tokia plati ir vandeninga, kad net dideli jūriniai laivai galėjo plaukioti ligi 
Romos, kur galvijų turgaus pakrantėje sutikdavo nuo aukštupio atplau- 
kiančius upinius laivus. 

Tolydžio pasroviui plaukė valtys ir laivai, į laivų tašyklas iš lėto leidosi 
didžiuliai sielių ryšuliai. Iš laivų mums šūkčiojo jūros kraštų kalbomis, sieli- 
ninkai kalbėjo etruskiškai, o laivo vilkėjai - lotynų kalba bei daugybe jos 
tarmių. Tirėnas niekinamai pasakė, kad Romos kalba nėra taisyklinga ir 
kad romėnai, visus pažangių laikų žodžius pasiskolinę iš etruskų, juos taria 
kirčiuodami savu barbarišku papročiu. 

Jungo jaučių savininkas, norėdamas paskubinti kelionę ir greičiau gauti 
atlygį, be gailesčio čaižė savo vergus odiniu rimbu, badė ietimi jaučių šlau- 

nis. Ant upės kranto išvydau karklus, pro mūsų laivą purptelėjo neramus 
paukščių būrys ir vanagai nejudindami sparnų suko ratus viršum bekraš- 
čių nupjautų javų laukų bei ganyklų, - man pasirodė, kad Romą supa vien 
laukai ir sodai. Rodėsi neįtikima, kad toks turtingas miestas, gelbėdamas 
savo piliečius nuo bado, turi plukdytis grūdus net iš Sicilijos. 

Tačiau tirėnas parodė Romos piliečių sudegintų sodybų griuvėsius. Vai- 
dydamasi tarpusavyje, Romos liaudis nesigailėjo nė saviškių, per kasmeti- 
nius karus, Romai plečiant valdžią, nukentėdavo ir pasėliai. Kadaise etrus- 
kai perkasais ir kanalais nusausino pasėliams didžiulę lygumą aplink Ro- 
mą. Etruskų karaliams valdant, į Romą suplūdusią nuožmią sąmišią liaudį 
dar tramdė žąslai, bet romėnams karalių išvijus žemdirbystė ir prekyba dėl 
nepabaigiamų karų nusmuko ir jau nė vienas kaimynas neišvengė Romos 
plėšikavimo. 

Paskui savo akimis pamačiau Romos kalvas, ant jų išaugusius kaimus, 
mūrą, tiltą ir kelias šventyklas. Medinis tiltas buvo dailaus darbo ir pats 
ilgiausias iš mano matytų, nors rėmėsi į salą. Tiltą pastatė etruskai, norėda- 
mi susieti daugybę upės perskirtų miestelių. Romėnams jis buvo toks svar- 
bus, kad vyriausiąjį žynį nuo etruskų laikų vadino vyriausiuoju tilto staty- 
toju. Romėnų papročių barbariškumą, man rodos, geriausiai atskleidžia tai, 
kad tilto priežiūrą jie patikėjo vyriausiam žyniui, o juk etruskams tas var- 
das reiškė tilto statytoją tarp žmonių ir dievų. Medinis tiltas tebuvo nema- 
tomo tilto sutartinis ženklas. Tačiau viską, ko etruskai mokė romėnus, šie 
suprasdavo pažodžiui. 

Didžiulis medinis tiltas buvo garsingiausias Romos reginys ir Romos sėk- 
mės pagrindas. Jau iš tolo girdėdavosi tilto dundesys, galvijų baubimas vir- 
šum vandens, begaline vora dardėjo vežimai į miestą ir atgal. 

Uosto prižiūrėtojas parodė mums vietą tarp jūrinių ir upinių laivų grim- 
zlioje basliais sutvirtintoje pakrantėje, ir į mūsų laivą sulipo tikrintojai. Tirė- 
nas nė nemėgino siūlyti jiems dovanų ar kviesti drauge paaukoti. Jis sakė, 
jog Romos įstatymai griežti, todėl valdininkai yra nepaperkami. 

Galvijų turgaus pakrašty prie stulpo, pasiruošęs atlikti savo pareigą, styp- 
sojo budelis, kaip sutartinį ženklą pasistatęs ryšulį su dideliu kirviu. Tirėnas 
papasakojo, jog budelio ženklą romėnai perėmę iš etruskų. Budelius romė- 
nai vadiną liktoriais. Kasmet jie vietoj karaliaus išsirenką du kolegas*, o 
kiekvienas pretorius turįs po dvylika liktorių. Neginčytinais atvejais likto- 
rius sustabdąs nusikaltėlį gatvėje ir jį nurykščiuojąs, o vagies ranką kirviu 
nukertąs. Todėl uoste viešpatauja nepriekaištinga tvarka ir čia nereikia bai- 
mintis, kaip kituose uostuose, plėšikų. 

Pirmiausia tirėnas liepė kvestoriams patikrinti Arsinojos ir mano daik- 
tus. Jie užsirašė mūsų vardus ir įtikėjo mus esant Sicilijos sikanais. Kaip 


* Asmuo, kartu su kitais tvarkęs tam tikrą valdymo sritį. 

neišprusę vyrai, jie mažai išmanė apie pasaulį — tik savo miesto papročius 
pažino. Tirėnas uždraudė mums ką nors nuo jų slėpti. Jie suskaičiavo Arsi- 
nojos pinigus ir tiksliai pasvėrė auksinius mūsų daiktus. Už jų įvežimą į 
miestą turėjome sumokėti didelį mokestį, nes Romoje galiojo tik antspau- 
duotas varis. Jie paklausė, ar Hana vergė, ar laisva. Arsinoja tvirtino, jog 
vergė, o aš sakiau, kad laisva. Kvestoriai pakvietė vertėją, nes prastai supra- 
to graikų kalbą. Pati Hana nesugebėjo išsiginti. Todėl ją užrašė kaip vergę, 
o kvestoriai pamanė, jog aš sakiau ją esant laisvą tik norėdamas išvengti 
privalomo mokesčio už miestan atgabentus vergus. 

Kvestoriai geranoriškai liepė vertėjui paaiškinti, kad, jiems užrašius len- 
telėse Haną esant laisvą, ši galėtų eiti kur panorėjusi ir Romos įstatymai ją 
saugotų. Meluodamas esą vos nepraradau savo menkos nuosavybės. Sitai 
jie palaikė smagiu pokštu, kvatojo ir graibė Haną svarstydami, kiek už ją 
gautų. Arsinoją ir mane jie gerbė, nes mes turėjome aukso. Romėnai buvo 
godūs ir savo tautą skirstė į klases pagal turtą, neturtingiausieji piliečiai 
retai galėdavo balsuoti dėl miesto reikalų. Tačiau turtingieji karinėje tarny- 
boje privalėjo atlikti sunkiausias užduotis - kiekvienas pagal turtinę padėtį. 
Neturtingieji atlikdavo lengvesnes, o skurdžiams visai nereikėjo eiti kari- 
nės tarnybos, nes romėnai padugnes laikė kariuomenės našta. 

Išlipus iš laivo, tirėnas skubino mus aukoti naujutėlaitėje Turno šventyk- 
loje. Tiesa, romėnai šį dievą vadino Merkurijumi, o Romos graikai toje pa- 
čioje šventykloje jį garbino kaip Hermį - taigi manau, jog tai buvo tas pats 
dievas. Romėnai, norėdami paspartinti prekybą, pastatė jam šventyklą, ir 
jos gale, vidurinėje nišoje, stovėjo didelė ir graži, ryškiomis spalvomis išda- 
žyta degto molio dievo statula, kurią jie buvo pasidirbdinę etruskiškame 
Vejų mieste. Patys romėnai tokių gražių dievų statulų daryti nemokėjo, o 
Vejų menininkai garsėjo meistriškumu. 

Romos Merkurijaus šventykloje ūžė įvairių tautų pirkliai, vienas kito klau- 
sinėdami vario, jautenų, vilnos ir medienos kainų, kurios čia kasdien būda- 
vo vis kitokios - priklausomai nuo pasiūlos ir paklausos, jos kildavo ar kris- 
davo. Savo piliečių labui Romos kolegos nustatė tik grūdų ribinę kainą, nes 
buvo tiek įširdinę kaimynines tautas bei etruskus, kad šie romėnams grūdų 
nebeparduodavo. 

Kai paaukojome ir palikome šventykloje dovanas, tirėnas atsisveikino su 
manimi ir tarė: 

— Dėkoju tau už sėkmingą kelionę, bet, manau, geriau su tavimi nedel- 
siant išsiskirti. Galvotam prekijui nedera kištis į dieviškus dalykus ar drau- 
gauti su žmonėmis, kurie nėra tie, kas sakosi esą. Nesmalsauju, kas iš tikro 
esi. Bet ir tu, užgriuvus sunkumams, į mane nesikreipk ir neminėk mano 
vardo. 

Kai pasiūliau jam sutartą atlygį už kelionę, jis neėmė, nors tariau jį atsi- 
vedus mane į šventyklą, kad prie dievo akių susitartume. Atvirkščiai, jis 
grąžino Panorme mano sumokėtuosius rankpinigius ir pasakė: 

— Nemanau, kad paėmęs iš tavęs kelionės mokestį ką laimėčiau. Labai 
gerai prisimenu, kaip nelabos jėgos nustūmė laivą į vandenį ir kaip jūroje 
ant laivo šonų išaugo sparnai, todėl mano krovinys audroje nesušlapo. Tik 
palaimink mane, neturtėlį. Tokio atlygio man pakaks, bet šiaip manęs ne- 
prisimink. 

Laimindamas uždėjau ranką jam ant peties ir užsidengiau kaire ranka 
akis, bet kodėl padariau šventąjį judesį - negaliu paaiškinti. Tirėnas taip 
persigando, kad bėgomis skuosdamas kranto link žvilgčiojo atgal pro pirš- 
tus, norėdamas apsisaugoti. Taigi prie Romos Merkurijaus šventyklos liko- 
me su daiktais Arsinoja, Hana, Mismė ir aš. Nepažinojau miesto nei jo pa- 
pročių, net kalbos nesupratau, todėl nusprendžiau kur stoviu laukti tinka- 
mo ženklo, kur link pasukti. 

Arsinojai pakako kantrybės žvalgytis po gyvastingą sambrūzdį prie Mer- 
kurijaus šventyklos, nes daugybė vyrų žvilgčiojo į ją, o prošal praėję - dar 
atsigręždavo. Arsinoja parodė, kad visi miesto gyventojai su batais, tik ver- 
gai basomis vaikšto. Moterys Arsinojai atrodė nedailios, pernelyg nutuku- 
sios, sakė jas rengiantis bjauriai. Daugiau miesto papročių ji nespėjo įver- 
tinti, nes prie mūsų priėjo senukas su gludžia lenkta lazda. Jo apsiaustas 
buvo nešvarus, valgant nudėmėtas, akys paraudusios, žila barzda nevali. 

— Ar ko lauki, svetimšali? - paklausė jis. 

Iš lenktos lazdos numaniau jo amatą, nors jo išvaizda pasitikėjimo nekė- 
lė. Vis dėlto tai buvo pirmas mane užkalbinęs miesto gyventojas. Maloniai 
atsakiau: 

— Ką tik atkeliavau. Todėl laukiu palankaus ženklo. 

Jis labai susmalso, lenkta lazda rankoje ėmė drebėti ir paaiškino: 

— Numaniau, kad esi graikas — veikiau iš tavo Žmonos išvaizdos ir apavo 
nei iš tavo paties. Jei nori, pažiūrėsiu tau paukščius, bet galiu nusivesti tave 
pas savo bendraamžius, kurie paaukos už tave avį ir iš jos kepenų perskai- 
tys ženklus. Tačiau šitai atsieitų brangiau nei paukščiai. 

Graikiškai jis kalbėjo labai prastai. Todėl pasiūliau: 

- Kalbėkimės tavo kalba, idant geriau suprastum. 

Jis prakalbo miesto šneka, kurios garsai buvo tokie pat šiurkštūs ir stačio- 
kiški, kokius sako esant to miesto gyventojus. Papurtęs galvą tariau: 

- Nė žodžio nesuprantu - šnekėkimės senąja, taisyklinga kalba. Šiek tiek 
jos pramokau bendraudamas su tirėnais. 

Snekėdamasis su tirėnu iš tikro geriau etruskiškai išmokau - rodės, Lar- 
so Alsiro pamokos Himeroje po daugybės metų vėl atgijo. Arba - kad se- 
niai seniai mokėjau tą kalbą, o paskui užmiršau. Taip gausingai plūdo iš 
manęs svetimi žodžiai, kad tirėnas nejučia liovėsi su manimi kalbėti sąmi- 
šia jūros kraštų šneka ir kalbėjo sava kalba. 

Senukas dar labiau susmalso ir pasakė: 

— Retas graikas moka šventąją kalbą. Aš esu etruskas ir tikras auguras — 
ne koks sekėjas, tik mintinai skaičius išmokstąs. Nepaniekink manęs, nors 

akims užtemus pats turiu manytis - manęs, kaip kitados, jau niekas nebe- 
ieško. 
mačiau jį esant pusaklį - ir paklausė: 

— Kur anksčiau mačiau tavo veidą ir kodėl tavo veidas man pažįstamas? 

Toks klausimas - įprasta visų šalių klajojančių pranašautojų gudrybė, 
tačiau senukas jį ištarė taip nuoširdžiai ir, nors apskuręs, atrodė toks gar- 
bus, kad juo patikėjau. Vis dėlto nepasirodžiau įtikėjęs, jog kaip tik dabar ir 
kaip tik čion jį dievai man atsiuntė. Tik juokom pasakiau Arsinojai: 

— Paukščių žynys tvirtina pažįstąs mane iš veido. 

Arsinoją suėmė pavydas, ji prikišo savo dailų veidelį prie senuko nosies 
ir paklausė: 

— O kaip aš, ar manęs iš veido nepažįsti, jei esi tikras auguras? 

Senukas pridėjo ranką prie kaktos, įsibedė Arsinojai į akis, ėmė drebėti ir 
atsakė: 

- Žinoma, pažįstu tave ir tavo veidan žiūrint atmintis į jaunystę grįžta. 
Ar tik nesi Kalpurnija, kurią sutikau miške prie šaltinio? 

Jis susitvardė, nustebęs papurtė galvą ir paprieštaravo: 

— Ne, ne, negali būti Kalpurnija. Ji jau būtų sena, jei būtų gyva. Bet tavo 
atmainiame veide, moterie, įžvelgiu visų mane žavėjusių moterų veidus. 
Juk nesi pati deivė moters apdaru? 

Arsinoja nusijuokė ir palytėjusi senuko ranką tarė: 

— Sis senukas man patinka. Jis tikras auguras. Leisk jam pažiūrėti žen- 
klus, Turmsai. 

Tačiau auguras tik spoksojo sutrikęs į mane ir vėl prakalbo etruskiškai: 

— Kur išties mačiau tavo veidą? Rodos, mokydamasis šventuosiuose mies- 
tuose amato mačiau kažkur panašiai šypsančią statulą. 

Nusijuokiau: 

— Klysti, senuk. Niekados nesilankiau etruskų miestuose. Jei tikrai pažįsti 
mano veidą, gal sapne mane regėjai, iš anksto man duodamas ženklą. 

Senukas sukuko, jo smalsa išblėso. Jis romiai pasiūlė: 

— Tuomet, jeigu nori, padarysiu tai veltui. Bet pastarosiomis dienomis 
mažai valgiau. Zirnių sriuba sustiprintų mano kūną, šlakelis vyno pradžiu- 
gintų seno žmogaus širdį. Pasisakiau tau savo nedalią, bet nelaikyk manęs 
įkyriu elgetautoju. 

Patikinau: 

— Nesirūpink, senuk. Atsilyginsiu tau už vargą, be to, garbė man nelei- 
džia ką nors veltui imti. Esu dovanų dalytojas. 

— Dovanų dalytojas, - pakartojo jis ir užsidengė delnu burną. - Iš kur 
žinai šiuos žodžius ir kaip drįsti šitaip save vadinti? Juk tu graikas. 

Iš jo išgąsčio supratau nejučia ištaręs slaptą kažkurio etruskų dievo var- 
dą, bet nė pats nesuvokiau, kaip žodžiai iš mano burnos išsprūdo. Praju- 
kau ir uždėjęs rankas jam ant pečių nuraminau: 

- Prastai šneku tavo kalba - netinkamus žodžius parenku. Tikrai neno- 
rėjau įžeisti tavęs ir tavo tikėjimo. 

Jis paprieštaravo: 

— Ne, ne, tavo žodžiai tinkami, tik pasakyti netinkamoj vietoj. Tai šven- 
tųjų lukumonų žodžiai. Negeri laikai atėjo, vilkiški, jei svetimšalis kartoja 
šventuosius žodžius tarytum kalbantis varnas. 

Jo įžeidimas manęs neužgavo. Tik susmalsau: 

- Kas tie lukumonai? Paaiškink, idant kitąkart tinkamų žodžių netinka- 
moj vietoj netarčiau. 

- Lukumonai - šventieji p aa aidovai Bet dabar jie retai kada gimsta. 

Arsinoja nenustygdama paklausė: 

- Apie ką plepat? Eime pasižiūrėti miesto, o senelis tebūnie mums kelia- 
vedžiu. Tik kalbėkite graikiškai, kad ir aš suprasčiau. Kai pavargsiu, galėsite 
eiti paukščių Žiūrėti. 

Seno auguro draugėj mane perėmė keistas nenoras kalbėti graikiškai, 
nes kas žingsnis vis geriau mokėjau senąją krašto kalbą — rodės, žodžiai 
įeina į mane, senukui nespėjus jų ištarti. Todėl Arsinojai išversdavau tik tai, 
ką laikiau esant būtina, be to, atėjus į triukšmingas miesto vidurio gatves 
Arsinoja turėjo tiek žiūrėjimo, kad jai nelabai rūpėjo, ką kalbam. 

Iš pradžių atsidūrėme bruzdžioje miesto dalyje, kur apsistoja į miestą 
atvykstantys kaimiečiai bei galvijų pirkliai. Tačiau nakvynės namų šeimi- 
ninkai, mėginą mus prisivilioti plaukuotose rankose laikydami kaušus, man 
nepatiko, be to, nesupratau jų kalbos. Siauri skersgatviai buvo pilni šiukš- 
lių, purvini. Arsinoja saugojosi apavą bei apsiausto skvernus ir sakė iš mo- 
terų veidų matanti, kokiu amatu šios verčiasi. Išėjome į grįstą gatvę ir senu- 
kas parodė vietą, kur karaliaus duktė Tulija vežimu pervažiavo tėvo kūną, 
prieš tai sukursčiusi savo vyrą jį nužudyti ir užgrobti valdžią. Ištryškęs krau- 
jas apglito vežimo ratus bei dukters drabužius. Nuo tol vieta, kurią senukas 
vadino Subura, buvo prakeikta ir aplinkui gyveno tik prastos šlovės liaudis 
bei cirkininkai. 

Senukas parodė graikų pastatytą Heraklio aukurą ir paklausė, ar neno- 
rėtume apsistoti pas graikus. Jis papasakojo, kad graikų tremtiniai, įsikūrę 
Romoje, verčiasi amatais. Tai gydytojai, muzikantai, mokytojai, sidabraka- 
liai bei puodžiai, ir romėnai jau seniai leido graikams pasistatyti aukurą, 
nes jie tvirtino per šią vietą Heraklį vijus iš Geriono pavogtus galvijus ir 
užmušus urve gyvenusį smurtingą piemenį. Aukuras atrodė labai senas ir 
auguras papasakojo graikus tikinant, jog Romos įkūrėjai buvę po Trojos 
sugriovimo į šiuos kraštus pabėgusio Enėjo palikuonys. 

— Tetiki, kas nori, - kalbėjo jis. - Graikai - tauškūs pasakoriai ir kur bejsi- 
kurtų — tuoj savo papročiais pirmykštes tautas užkrečia. Gal neįžeisiu tavęs 
pasakydamas, jog graikai su savo papročiais - tarytum užkrečiama liga. 
Jiems patiems nieko nenutinka, tačiau kitų šventi papročiai dėl jos netenka 
prasmės. 


— Manęs neįžeidei, ir tarp graikų apsigyventi nenoriu, - atsakiau. 

Jis papasakojo, kad Romoje gyvena ir finikiečių pirklių bei amatininkų, 
atkeliavusių ir iš rytų, ir iš Kartaginos. Bet ir tarp finikiečių nenorėjau gy- 
venti. Dar senukas parodė seną figmedį, prie kurio, upei paplūdus, nauja- 
gimiai dvyniai Romulas ir Remas karkliniam krepšy buvo atplukdyti. Ten 
vilkė juos pamaitinusi, o piemenys vaikus išgelbėję ir užauginę. 

— Jų vardai iškraipyti, - pasakė senukas. — Tikrieji jų vardai - Ramonas ir 
Remonas - pagal dvi upes, paskui Ramono upė ištiesino vagą ir pergalėjo 
Remoną. Dabar romėnai vadina ja Tiberiu dėl kažkokio upėje nuskendusio 
Tiberino. 

Papurtęs galvą jis tęsė: 

— Po brolžudystės šis miestas atsirado, ir Ramoną jie nužudė, nors tikino jį 
su debesiu į dangų pakilus. Apie tėvažudystę jau pasakojau, be to, jie per 
audrą sudegino vieną savo karalių, o paskui tikino, kad žaibas jį užmušė ir 
padegė namą. Paskutinį karalių jie išvijo, nes šis pastatė akmeninių pastatų, 
o už kalvos - Girką, beveik tokio didumo kaip etruskų didžiųjų miestų cirkai. 
Karalius taip pat juos privertė etruskų papročiu išrausti po žeme kanalą, kad 
miestas būtų švarus ir turgaus aikštė sausa. Sito jie nepakentė. Bet jie turėtų 
dėkoti karaliui, jog miestas pasidarė žmoniškas. Ant kalvų neturtėliai - kaip 
kokie piemenys - tebegyvena apskritose vytelių trobelėse. 

Pasakiau: 

— Ganėtinai bloga prisiklausiau apie Romą bei romėnus ir nesuprantu 
tavęs. Kitur piliečiai savo miestą šlovina, laikydami jį iš visų geriausiu, o jo 
papročius geresniais už kitų. Nejau nieko gera nepapasakosi apie Romą? 

Jis susijaudino ir pagrūmojęs lenkta lazda paaiškino: 

— Daug gero galiu apie Romą papasakoti. Jos gyventojai taupiausi iš visų 
tautų, 0 papročiai paprasčiausi. Jų moterys padorios, o vyrai laikosi žodžio. 
Ir dievoti: kartoja aukojimą iš naujo, jei pelė prabėga pro žynio kojas. Ka- 
riauja jie labai sąžiningai: iš pradžių pasiunčia šauklius reikalaudami atly- 
gio už įžeidimus, tik paskui meta kruviną ietį per kaimyno sieną ir puola 
po trisdešimt trijų dienų. Tačiau Roma nėra mano tėvynė ir neprivalau 
apie ją gražiai kalbėti. Taip, taip, - pasakė jis. - Neprivalau gražiai kalbėti 
apie Romą. Jų taupumas - tai baisus godulys: už nesumokėtą skolą jie savo 
piliečius nuplaka ir įmeta į kalėjimą. Jų dievotumas - tai baimė. Savo kai- 
mynus jie atvirai iškviečia į karą, kad, davę jiems laiko sutelkti visas vyrų 
pajėgas, paskui iškart plyname lauke visus paklotų ir apiplėštų šalį. Vilkė 
juos išmaitino. 

Išėjome į didelėmis akmeninėmis plokštėmis grįstą gatvę. Senukas pa- 
aiškino, jog tai etruskų miesto dalis, o gatvė vadinama Vicus Tuscus, mat 
romėnai etruskus vadina tuskais. Šioje plačioje gatvėje gyveno turtingiausi 
pirkliai, gabiausi amatininkai ir senosios Romos etruskų giminės. Jie su- 
daro trečdalį kilmingųjų Romos giminių, ir trečia dalis Romos raitininkų 
yra senųjų etruskų giminių palikuonys. Zvalgydamasis aplinkui, jis tarė: 

— Mano kojos pavargo ir burna nuo ilgo kalbėjimo džiūsta. 

Paklausiau: 

— Manai, kad koks nors etruskas apgyvendintų mane ir mano šeimą, 
nors esu svetimšalis? 

Bet jis nedvejojo: bemat lenkta lazda pabeldė į dažytus vartus, pirmas 
žengė vidun ir nusivedė į medinių kolonų puošiamą kiemą, kurio vidury 
tviskuliavo lietaus baseinas, o pasieniais stovėjo šeimos dievai su aukurais. 
Kiemą supo statiniai, kuriuos nuomojo keliauninkams, o pačiame name bu- 
vo daugybė kambarių ištapytom sienom, stalų bei krėslų. Nakvynės namų 
šeimininkas, santūrus vyras, nelabai maloniai pasveikino senąjį augurą. Bet, 
atidžiai nužiūrėjęs, priėmė mus į svečius ir liepė vergams paruošti mums 
valgio. Palikome Haną su Misme kieme saugoti daiktų ir žengėme vidun 
pavalgyti. Kambaryje stovėjo du minkštasuoliai. Auguras paaiškino: 

- Etruskų paprotys leidžia moteriai viename kambaryje su vyrais valgy- 
ti, - net vienoje lovoje su savo vyru gulėti, jeigu ji nori. Graikai leidžia 
moteriai tik sėdėti tame pačiame kambaryje o romėnai tikina, kad moteriai 
vyro draugijoje valgyti gėdinga. 

Jis pats kukliai ramstė sieną laukdamas išmaldos. Bet paprašiau senuką 
pasidalyti su mumis valgiu, o vergų - atnešti į kambarį dar vieną minkšta- 
suolį. Jis tuoj pat nuėjo nusiprausti ir pats šeimininkas atnešė jam švarų 
apsiaustą, idant savo drabužiais dvigubų pagalvių nesuteptų. Valgėme gar- 
džiai paruoštą valgį, gėrėme naminį vyną. Senuko veidas nušvito, raukšlės 
išsilygino ir jo rankos paliovė drebėjusios. Jis buvo mūsų svečias, todėl kiek- 
vieną dubenį liepiau pirmiausia jam paduoti, ir senukas nebuvo godus — 
valgė prideramai, dviem pirštais. Kaip pažangus žmogus valgė ir gerda- 
mas vyną neužmiršdavo kaskart lašelio paaukoti. Gardžiausias patiekalas 
buvo kiauliena, garinta su tenykščiais prieskoniais, o pabaigai gavome švie- 
žių vaisių, o paskui dar granatų. Liepiau nunešti valgio Hanai su Misme, o 
kas liko, padovanojau patarnavusiems vergams. Senukas išgarbstė mano 
dosnumą. 

Galiausiai jis paliko besėdįs su vyno taure kairėje rankoje, dešinėje - su 
granato vaisiumi, lenktą lazdą pasidėjęs ant lovos kairėje. Mane perėmė 
keistas jausmas — rodos, tą valandėlę buvau anksčiau išgyvenęs - nepažįs- 
tamame mieste, po dažytom gegnėm puoštu stogu. Vynas apsvaigino ma- 
ne ir pasakiau: 

- Seneli, nesvarbu, kas tu esi. Pastebėjau, kaip susižvalgei su šeimininku. 
Nepažįstu jūsų papročių, bet kodėl man valgį patiekė juoduose puodeliuo- 
se, 0 mano žmonai atnešė sidabrinę lėkštę ir korintietišką vyno taurę? 

Jis atsakė: 

„ -Jei nežinai ir nesupranti, tai ir nereikia. Bet tai nėra paniekos ženklas. 
Sie indai senoviniai. 

Atbėgo šeimininkas ir tarytum norėdamas atitaisyti klaidą atkišo man 

gražiai nukaltą sidabrinę taurę vietoj juodo molinio puodelio. Tačiau nepa- 

keičiau molinio puodelio į sidabro taurę - tebelaikiau jį rankoje. Jo pavida- 
las man buvo pažįstamas. Vynas trenkė man į galvą ir tariau: 

— Nesu šventas vyras. Jūs tikriausiai suklydote. Kodėl iš aukojimo taurės 
mane girdote? 

Nieko neatsakęs auguras metė man granato vaisių, aš sugavau jį žema 
plačia taure, nepalietęs ranka. Taip gulėjau alkūnėm į minkštasuolį remda- 
masis, mano apsiaustas nuslydo - likau ligi pusės nuogas, kairėje rankoje 
juodo molio indą laikydamas. Apskritoje jo įduboje raudonavo granato vai- 
sius, kurio nepaliečiau ranka. Šitai pamatęs atėjo šeimininkas ir užkabino 
man ant kaklo vešlų žiedų vainiką. Tai buvo rudeninės laukų gėlės. 

Delnu palytėjęs sau kaktą auguras pasakė: 

— Tau apie galvą sūkuriuoja ugnis, svetimšali. 

Paprieštaravau: 

— Tavo toks amatas - matyti tai, ko nėra, bet atleidžiu tau, nes pats vynu 
vaišinu. Ar nematai ugnies ir apie mano Žmonos galvą? 

Senukas atidžiai pasižiūrėjo į Arsinoją ir papurtė galvą: 

— Ne, tai ne ugnis, o išnykstanti saulės šviesa. Tu į ją nepanašus. 

Staiga susivokiau matąs kiaurai sienų. Arsinojos veidas man pavirto dei- 
vės veidu, o senukas liko be barzdos ir atrodė kaip vyras pačiame žydėji- 
me. Mačiau primerktas nakvynės namų šeimininko akis ir raukšleles jų kam- 
pučiuose ir jis man jau nebuvo tik amatininkas, o veikiau tyrėjas. 

Prajukęs tariau: 

— Ko siekiate mane, svetimšalį, mėgindami? 

Senukas priglaudė pirštą prie lūpų ir parodė į Arsinoją, kuri saldžiai nu- 
sižiovavo ir beregint užmigo. Auguras greitosiomis pakilo, palytėjo Arsino- 
jos akies voką ir pasakė: 

- Ji miega kietai - nieko bloga jai nenutiks. O tu turi gauti ženklą, svetim- 
šali. Nebijok. Nei valgis, nei gėrimas nebuvo užnuodyti. Tik šventos žolės 
suvalgei, kad pasiruoštum. Ir pats jos suvalgiau, kad akys praskaidrėtų. Nesi 
paprastas vyras ir paprasto ženklo tau negana. Eime, lipsime į kalvą. 

Buvau laimingas, nieko bloga neįtariau ir, palikęs miegančią Arsinoją, 
nusekiau paskui augurą. Tik netyčia išėjau kiaurai sienos į kiemą, o augu- 
ras pasuko pro duris, todėl pasitikau jį kieme ir išvydau savo kūną, klusniai 
einantį jam iš paskos. Beregint grįžau į kūną, nes kalbėti gebėjau tik jo 
padedamas - nieko kvailesnio niekada nebuvau patyręs, todėl nepaprastai 
įbūgau išgėręs vyno daugiau, nei derėjo. Tačiau nesvirduliavau, ir vyno 
nuraudonintu veidu auguras nusivedė mane į aikštę, lazda parodė senato 
pastatą, priešais jį kalėjimą ir daugybę kitų įžymybių. Jis ketino vestis mane 
šventuoju keliu, bet aš netrukus pasukau į šoną ir, priėjęs prie skardingos 
nuokalnės, pamačiau apskritą šventyklą su medinėm kolonom bei nendri- 
niu stogu. Apsižvalgiau ir šūktelėjau: 

— Jaučiu netoliese šventą vietą. 

Senukas patvirtino: 

- Tai Vestos šventykla. Šešios netekėjusios mergelės ten saugo šventąją 
ugnį. Vyrui vidun įžengti nevalia. 

Įsiklausiau: : 

— Girdžiu vandens čiurlenimą. Cia kažkur yra šventasis šaltinis. 

Senukas daugiau neprieštaravo, leisdamas man eiti toliau, užkopti ak- 
menyje iškirstais laiptais ir įžengti į urvą. Urve tviskuliavo senas baseinas, į 
jį per uolos spragą sruvo vanduo. Ant baseino krašto gulėjo trys ką tik 
nuskinti vainikai - rodės, vos tik kažin kieno palikti. Vienas buvo suriestas 
iš karklo šakelės, antras - iš alyvmedžio, o trečiasis — iš vijoklinės gebenės. 

Auguras bailiai apsižvalgė ir tarė: 

— Čion įžengti draudžiama. Siame urve gyveno nimfa Egerija ir šičia su 
ja naktimis susitikdavo vienintelis Romą valdęs lukumonas. Mes, etruskai, 
nimfą Egerija vadiname Begoja. 

Įmerkiau rankas į vėsų šaltinį, apsišlaksčiau vandeniu ir paėmęs gebenės 
vainiką pasakiau: 

— Eikime toliau, lipkime į kalną. Aš pasirengęs. 

Tą akimirką urve sutemo - angą užstojo šiurkščiu audiniu susisiautusi 
moteris. Sunku pasakyti — sena ar jauna, nes buvo užsidengusi galvą ir 
veidą, net rankas — matėsi tik rusvą audinį prilaikančių pirštų galiukai. Per 
siaurą plyšelį ji tiriamai pasižiūrėjo į mane, tačiau pasitraukė iš kelio ir mū- 
sų nekalbino. 

Ir nežinau, kaip visa nutiko, bet tą akimirką, žengiant iš senojo urvo 
prieblandos į dienos šviesą, man, Turmsui, pirmą kartą širdį persmelkė tik- 
rumas, jog esu nemirtingas. Ausyse sudundėjo nemirtingumo audra, šner- 
vės užuodė nemirtingumo ledą, burnoje jutau nemirtingumo skonį, akyse 
sušvito nemirtingumo ugnis. Sitai patyręs žinojau kada nors grįšiąs ir ženg- 
siąs tom pačiom akmenų pakopom, lytėsiąs to paties šaltinio vandenį ir vėl 
save atpažinsiąs. Sukrečiantis suvokimas truko ne ilgiau kaip mirksnį — kol 
sustingusiom rankom dėjausi ant galvos gebenės vainiką. Paskui dingo. 

Mūrų vijoklių vainikas puošė mano galvą, ant kaklo kabėjo gėlių vaini- 
kas. Buvau apsišlakstęs šaltu nemirtingumo vandeniu. Suklupau, pasilen- 
kiau pabučiuoti žemės ir paprašiau: 

— Motin, duok man ženklą. Mano akys tebėra aklos. 

Pabučiavau žemę - savo kūno motiną, nujausdamas, jog kada nors atsi- 
vėrusios mano kūno akys ne vien žemę regės. Susisiausčusi moteris pasi- 
traukė man iš kelio nė žodžio netarusi, o juk kadaise susisiausčiusioji sėdė- 
jo valdovės soste po skėčiu ir aš bučiavau žemę po jos kojom. Taip buvo, 
tik nesuvokiau, ar tai nutiko sapne, ar tikrovėje, ar kuriame nors ankstes- 
niame gyvenime. 

Tą akimirką slėnį tarp kalvų apgaubė ūkana, nutrindama namų apribus 
ir užklodama aikštę. Tai buvo ne drėgnas rudens rūkas, o veikiau dūmai. 
Auguras tarė: 

— Dievai ateina. Paskubėkime. 

Jis kopė skardingu takeliu į aukštą kalną pirma manęs ir belipdamas 
užduso. Jo kojos ėmė drebėti, todėl pagelbėjau jam prilaikydamas. Vyno 
grąžintas jaunystės skaistis išblėso, veidą išvagojo raukšlės, o barzda žings- 
nis po žingsnio ilgėjo, taigi kylant kalvos atšlaite jis vis labiau įmetėjo, kol 
mano akyse paliko senas kaip ąžuolas. 

Kalvos viršūnėje buvo skaistu, tik visai žemai, kitoje kalvos pusėje, cirko 
takelį it šešėlis klojo ūkana. Kojos mane neklystamai nuvedė prie glotniai 
nudilusio akmens. Auguras paklausė: 

— Ar tebesi tarp mūrų? 

— Tarp mūrų, - pasakiau. - Dar nesu laisvas. Dar nepažįstu savęs. 

— Siaurę ar pietus renkiesi? 

- Aš nesirenku, - atsakiau. — Šiaurė mane pasirinko. 

Atsisėdau ant akmens veidu į šiaurę - man atrodo, net norėdamas ne- 
būčiau galėjęs pasisukti į pietus. Tokia stipri jėga mane valdė, nors savęs 
nejutau. 

Senukas atsisėdo man iš kairės, gludžią lenktą lazdą dešinėje rankoje 
laikydamas nustatė ir pažymėjo pasaulio šalis, ir išvardijo jas, bet nesakė, 
kokių paukščių ir kokio jų skrydžio laukia. 

- Ar tau pakaks teigiamo arba neigiamo atsakymo? - pasiteiravo jis, kaip 
dera augurui. 

— Nepakaks, - atsakiau. - Dievai atėjo. Nesu susisaistęs, tačiau jie privalo 
duoti man ženklą. 

Auguras užsidengė galvą, perėmė lazdą į kairę ranką, dešinę uždėjo man 
ant pakaušio ir ėmė laukti. Tą akimirką pūstelėjo švelnus vėjelis, sušnarin- 
damas medžių lapiją, ir žalias ąžuolo lapas nukrito ant žemės tarp mano 
kojų. Iš kažin kur, nuo kitos kalvos, nurimęs išgirdau gargždų žąsų gageni- 
mą. Prošal uostinėdamas žemę prabėgo šuo, apsuko mus ir vėl pradingo, 
tarytum pėdsaką sekti įnikęs. Rodės, dievai tarp savęs rungėsi, įrodinėda- 
mi savo buvimą, nes kalvos tylumoj pasigirdo žemėn nukritusio obuolio 
bumbtelėjimas ir driežas, slystelėjęs man per kairę koją, dingo žolėje. Man 
rodos, ir kiti septyni dievai buvo atėję, nors aiškaus ženklo nedavė. Dar 
šiek tiek palūkėjęs pašaukiau dievus, kurie apsireiškė: 

— Debesų valdove, pažįstu tave! Svelniaake, pažįstu tave! Greitakoje, pa- 
žįstu tave! Iš putos gimusioji, pažįstu tave! Požemio dvasia, pažįstu tave! 

Auguras pakartojo šventuosius, tikruosius šių penkių dievų vardus ir 
pasirodė ženklai. 

Iš upės nendryno plastėdamas pakilo būrys vandens paukščių, šiaurės 
link kaklus ištempusių, ir dingo iš akių. 

Auguras tarė: 

— Tavo ežeras. 

Aukštai skriejęs sakalas smigo žemėn ir vėl pakilo. Iš ūkanos purptelėjo 
balandžių būrys ir beregint nuskrido į šiaurės vakarus. 

Auguras tarė: 

— Tavo kalnas. 

Paskui pasirodė juodi varnai ir ėmė tingiai sukti mums virš galvų. Augu- 
ras suskaičiavo juos: 

— Devyneri metai. 

Ženklai baigėsi, o ant mano kojos užropojo juodai geltonas maitėdis. 

Auguras vėl užsidengė galvą, perėmė lazdą į dešinę ranką ir pasakė: 

— Tavo kapas. 

Taigi dievai man pavydulingai priminė mano kūno mirtingumą, mėgin- 
dami įbauginti. Nuspyriau maitėdį ir atsistojau: 

- Apreiškimas baigtas, seneli. Už ženklus tau nedėkoju, nes už tai nedė- 
kojama. Buvo penki dievai - iš jų tik žaibavaldys vyras. Buvo trys ženklai, 
du lėmė vietą, o trečiasis - mano nelaisvės laiką. Tačiau tai buvo žemės 
dievai. Jų ženklai pranašauja tik šį gyvenimą. Jie priminė man mirtį, nes 
žino, jog žmogaus dalia - tik mirtis. Patys jie gyvena ir galią rodo vien laike 
ir vietoje — tarytum per dvi siauras spragas. Jie, kaip žmogus, susisaistę su 
žeme, todėl, net būdami nemirtingi, panašūs į žmones. Aš meldžiuosi šy- 
duotiems dievams. 

Auguras įspėjo: 

- Apie juos balsiai nekalbėk. Pakaks, kad apie juos žinai. Niekas jų nepa- 
žįsta. Net dievai. 

Atsakiau: 

- Zemė jų nesaisto. Laikas ir vieta jų nesaisto. Jie daro įtaką dievams ir 
juos valdo, kaip dievai daro įtaką žmonėms ir juos valdo. 

— Nekalbėk, - vėl įspėjo auguras. - Jie yra. Tiek pakanka. 

Leidžiantis nuo kalno ūkana sklaidėsi, nušvito rudeninė saulė, mūsų au- 
sis vėl pasiekė miesto garsai bei galvijų bandų baubimas. Zingsnis po žings- 
nio nuovargis švinu svarino rankas ir kojas, ir mane ėmė purtyti šaltis. Kas- 
dienė tikrovė apsiautė mane tarytum sunkus ir ankštas drabužis. Skaidris 
niuko ir jau nebemačiau, nebejutau ir negirdėjau taip aštriai kaip kalvos 
viršūnėje. 

Grįžome į etruskų gatvę ir parėjome į nakvynės namus - ketinau atiduoti 
augurui jo dovanas. Mus pasitiko iškamuotas šeimininkas ir grąžydamas 
rankas tarė: 

- Gerai, kad grįžai, svetimšali. Mano namuose dedasi nesuprantami daly- 
kai ir apreiškimai. Nežinau, ar galėsiu apgyvendinti tave ir tavo šeimą. Jei 
žmonės ims baisėtis mano namų - nukentės mano verslas. 

Vergai šurmuliavo aplink jį šaukdami, kad daiktai kritinėjo nuo sienų ir 
šeimos dievas atgręžė nugarą į ugniakurą, virtuvėje dudeno puodai ir kati- 
lai, o iešmas pats vartėsi, iki kepsnys įkrito į ugnį. Nuskubėjau į kambarį, 
kuriame valgėme. Ant minkštasuolio krašto tarytum prasikaltusi gūžėsi Ar- 

sinoja ir graužė obuolį, o šalia jos ant krėslo bronzinėm kojom sėdėjo su- 
džiūvęs senukas, pirštu prisilaikydamas krintantį dešinės akies voką. Pro jo 
perkreiptas lūpas tįso seilės. Senukas buvo apsisiautęs balkšvu apsiaustu 
purpuro kraštais, ant nykščio mūvėjo aukso žiedą. Pamatęs mane jis pra- 
šneko prasta lotynų kalba, tarsi norėdamas kažką papasakoti, bet šeiminin- 
kas paprašė jo nesivarginti ir paaiškino: 

— Tai vienas iš miesto tėvų - tautos draugo Publijaus Valerijaus brolis 
Tercijus Valerijus. Pastarųjų metų nutikimai sukėlė jam daug skausmo: pa- 
gal savo brolio pasiūlytą ir senato patvirtintą įstatymą jis leido nužudyti 
abu savo sūnus. Jis ką tik lankėsi senate, kur žmonės erzeliuoja, - liaudies 
tribūnai patraukė į teismą volskų nugalėtoją Kajų Marcijų. Iš sielvarto se- 
nukas neteko nuovokos ir jį atnešė čia - vergai nesiryžo jo į namus nešti, 
baimindamiesi kelyje amžinai užmigsiant. Atsipeikėjęs jis išvydo savo žmo- 
ną, Nors ši jau mirusi — iš širdgėlos, kai prarado sūnus. 

Senukas prakalbo etruskiškai: 

— Kaip gyvą mačiau savo žmoną, lytėjau ją ranka ir kalbėjausi apie tai, ką 
tiktai mudu žinome. Be jokios abejonės, sutikau savo žmoną. Nežinau, ką 
tai reiškia, bet galų gale sutemo, o mano žmona pavirto priešais sėdinčia 
moterimi. 

Seimininkas pasakė: 

— Keisčiausia, kad aš irgi mačiau savo Žmoną, nors žinau ją dabar viešint 
Vejuose pas giminaičius, o nuo čia iki Vejų -— visa diena kelio. Bet savom 
akim mačiau ją vaikštinėjant po atrijų*, kilojant penatų“* statulas ir kaip 
paprastai grindis po suoleliu pirštu tikrinant, ar vergai gerai iššluostė dul- 
kes. Prisiekiu savo globėja matęs ją ir rankomis lietęs, nes pripuoliau apka- 
binti ir paklausiau: „Kada grįžai iš Vejų ir kodėl taip greitai?“ Tik tada išvy- 
dau palietęs šitą moterį, kuri iš miegų pabudusi vaikštinėjo po namą. 

Arsinoja tarė: 

- Jis meluoja, abu meluoja. Ką tik pabudau ir nieko keista nepamenu. 
Senukas tik spokso, seilės iš burnos tįsta, tačiau jis nemėgino su manimi 
sugulti, juolab kad nebepajėgtų. 

Įniršęs apkaltinau: 

— Sukvailiojusi galėtum aukštyn kojom bet kuriuos namus apversti, o gal 
miegant į tave deivė įėjo ir išties nežinai, kas nutiko. 

Tercijus Valerijus buvo toks mokytas vyras, kad suvebleno kelis žodžius 
graikiškai. Kreipęsis į jį paaiškinau: 

— Sąmonei aptemus matei apreiškimą. Po aikštėje išgyvento sukrėtimo 
tavo galvoje trūko kraujagyslė. Matau šitai iš užkritusio tavo akies voko ir 
perkreiptų lūpų. Žmona apsireiškė tau mano žmonos pavidalu, norėdama 


* Svarbiausia romėnų namo patalpa, aplink kurią buvo išdėstyti kambariai. 
** Penatai - namų dievai, podėlio ir maisto atsargų saugotojai. 

įspėti, kad pasirūpintum savimi ir nesikištum į kivirčus, kurie tik sveikatą 
tau gadina. Daugiau nieko šitai nereiškia. 

Tercijus Valerijus paklausė: 

— Ar tu gydytojas? 

— Aš ne gydytojas, - paaiškinau, - tačiau mano geriausias draugas buvo 
vienas garsiausių Koso salos gydytojų. Jis žinojo tokį Alkmajoną kadaise 
įrodžius, jog galvos sutrikimai paveikia įvairias kūno dalis. Tavo liga - kau- 
kolės viduje, apmiręs tavo veidas - negalios požymis, o ne pati negalia. 
Šitaip tvirtinama. 

Jis pamąstė ir nusprendė: 

— Aišku, kad dievai pasiuntė mane į šiuos namus, idant tave bei tavo 
žmoną sutikčiau ir širdį nusiraminčiau. Tikiu savo žmona. Jei ir kitados ja 
būčiau tikėjęs - tebebūtų gyvi abu mano sūnūs. Mane apakino garbėtroška — 
tariausi prilygsiąs savo broliui ir nenutylėjau kai kurių visiems rūpimų klau- 
simų. Dabar mano ugniakuras šaltas, senatvė bedžiaugsmė, vienam tamso- 
je palikus keršto deivės į abi ausis šnibžda. - Plačia plaštaka sugriebęs Arsi- 
nojos ranką, jis tęsė: — — Pasisvečiuokit pas mane. Tauškaliai man jau pakyrė- 
jo, mano vergai nedrausmingi, ūkvedžiai apgaudinėja, giminaičiai, pavel- 
do trokšdami, tik mano mirties telaukia. Verčiau į savo namus du dievų 
siųstus svetimšalius nei saviškius parsivesiu. 

Pasivedėjęs nuošaliau šeimininkas mane įspėjo: 

- Tai garbus vyras, turi tūkstančius jugerų* žemės. Bet jau seniai kvailas, 
ir liga tikriausiai proto nepridėjo. Abejočiau jo regėjimu, jeigu savom akim 
nebūčiau to paties matęs. Viešėdamas pas jį užsitrauksi giminaičių pyktį. 

Apmąstęs jo žodžius galiausiai pasakiau: 

— Nenoriu spėlioti, kas atsitiks, ir dėtis įbūgęs. Dėkoju tau už svetingumą - 
suskaičiuok lentelėje, kiek aš skolingas. Eisiu su tuo senuku ir mano žmona 
paguldys jį į lovą. Liepk mūsų tarnams juo pasirūpinti. Taip nusprendžiau. 

Sprogdamas iš piktumo šeimininkas išsitraukė iš užjuosčio lentelę ir pra- 
dėjo rašyti sąskaitą. Apgailestaudamas jis žvilgtelėjo į mane - jo akies kam- 
puty trūkčiojo raukšlelė, - ir tarstelėjo: 

— Turbūt ir pats numanai, svetimšali, kad mielai pasiūlyčiau tau savo 
svetingumą veltui, be jokio atlygio — net dėl tam tikrų priežasčių klūpomis 
tau patarnaučiau, deja, toks mano verslas ir mes esame Romoje. 

Jis peržvelgė mus, bet matė tik Tercijų Valerijų, stipriai, tarytum pagal- 
bos prašant, įsikibusį Arsinojos rankos. Greitai rašydamas jis šnibždėjo: 

— Galbūt dievai trokšta, kad nueitum į Tercijaus Valerijaus namus. Tik 
neužmiršk, kad vyriausias jo brolis daug kartų buvo kolega ir veto teisės 
įstatymu yra užsitraukęs patricijų neapykantą. Jo antras brolis buvo preto- 


* Ploto matas - tiek žemės, kiek jaučių pora (lot. iugum) gali suarti 
per dieną. 

rius, 0 šio sūnus Manijus — net diktatorius“, ir toks pergalingas kare, kad 
pelnė savo giminei garbingą dramblio kaulo krėslą cirke. Visą gyvenimą 
Tercijus stengėsi prilygti broliams. Vien iš garbėtroškos jis pasiuntė abu sū- 
nus prie bausmės stulpo, - jo brolis Publijus savo sūnus taip pat, - ir mėgi- 
no, kaip Publijus, suakmenėjusiu veidu į sūnų čaižymą ir žudymą žiūrėti. 
Išsiilgę jojimo varžybų bei linksmo karaliaus palydovų gyvenimo, jaunikai- 
čiai slapčia susirinko ir pasisakė už paskutinį Tarkvinijų. 

Seimininkas visą laiką malė liežuviu, o aš žiūrėjau, kaip jis rašikliu be 
paliovos brėžia etruskiškus skaičius. Galų gale jis atsidūsėdamas padavė 
man abi puses, prirašytas iš dešinės į kairę, o pritrūkus vietos, - iš apačios į 
viršų. 

— Čia tai, ką pats valgei ir gavai, - patikino jis. — Ir tai, ką tavo žmona, 
duktė bei tavo vergė valgė, ką dosniai mano vergams dovanojai, ir tai, ką 
mano tarnai neturtėliams išdalijo. Jei moki, pats susiskaičiuok. Aš pritrūkau 
skaičių. 

Emiau skaičiuoti ir pasibaisėjau: 

— Nejau visą Romą mano sąskaita pamaitinai? Šito aš nenorėjau. 

Arsinoja glostinėjo gyslotą Tercijaus Valerijaus ranką. 

— Nebūk smulkmeniškas, Turmsai, - paprašė ji ir palenkė galvą, gaudy- 
dama blandų senuko žvilgsnį. 

Tercijus Valerijus beregint pakilo, atsitiesė ir glaudžiai susisiautė purpu- 
ru apkraštuotu apsiaustu. 

— Sąskaita palik man rūpintis, - paliepė. - Tegul šeimininkas nusiunčia 
vergą vario iš mano namų parnešti. 

Mėginau paprieštarauti, bet jis užsispyrė, vadino mus savo draugais. Su- 
glumęs šeimininkas rašikliu pasikasė sprandą ir šūktelėjo: 

- Jei dar būčiau abejojęs, tai dabar neabejočiau. Mano namuose dedasi 
stebuklai. Romėnas sumoka svetimą sąskaitą?! Ne, ne, kai galva prašviesės, 
jis ims derėtis ir bėgins mano vergus pirmyn atgal iš savo namų į manuo- 
sius — pražilsiu, kol atgausiu pinigus. 

Jis prisiartino prie Valerijaus, nuolankiai atkišo lentelę ir paprašė: 

— Kilmingasai tėvo sūnau, nors vardu pasirašyk lentelėje, įrodydamas, 
kad patvirtini šią sąskaitą. 

Senukas bemat paėmė lentelę iš šeimininko ir drebančia ranka išbraižė 
vaške vardo kripes. Nė akies į šeimininką neužmetęs, paėmė po ranka Ar- 
sinoją ir paprašė: 

— Veskis mane, mylima velione žmona. Aš senas ir kojos man dreba. 
Nepriekaištauk man už išlaidumą. Taip nutiko tik šįkart ir vien iš džiaugs- 
mo, kad vėl sutikau tave tokią jauną ir gražią kaip laimingiausiomis mud- 
viejų dienomis. 


* Romos pareigūnas, kuriam, iškilus ypatingai karo grėsmei, senato liepimu 
suteikiama neribota valdžia. 

Šitai išgirdęs suabejojau skubotu savo sprendimu, bet bergždžia buvo 
gailestauti, nes Arsinoja sparčiu žingsniu jau vedėsi senioką per menę į 
kiemą, kur vergai laukė jo su neštuvais. Jie buvo iš kažkur pasiskolinę deng- 
tus neštuvus - Tercijus Valerijus, nors buvo senas, vien iš tuštybės neke- 
liaudavo dengtais neštuvais, o vaikščiodavo pėsčias, rodydamasis esąs tik 
vienas iš piliečių, nors buvo kilmingas tėvo sūnus ir senatorius. 

Net dabar jis mėgino priešintis, norėdamas verčiau vergų ramstomas žings- 
niuoti, todėl turėjome prievarta jį į dengtus neštuvus įsodinti. Neštuvuose jo 
galva nusviro, tačiau net užmerkęs akis jis troško laikyti Arsinojos ranką. Ar- 
sinoja ištikimai žingsniavo greta, nors smalsiai žvalgėsi į praeivius bei jų dra- 
bužius, į gatvėn išneštus pirklių bei amatininkų prekystalius ir magias pre- 
kes. Vis dėlto šiek tiek proto dailioje galvutėje ji dar turėjo, nes nesustojo 
pakeliui apsipirkti sergalingojo Valerijaus sąskaita. 

Kelias neprailgo. Bemat atsidūrėme senoviško Tercijaus Valerijaus namo 
kieme. Mėgdžiodamas savo brolį, jis buvo pasistatęs namą Velijos papėdė- 
je. Grandine prirakintas vartus saugojęs vergas buvo senas ir kretantis kaip 
jo ponas, grandinės žiedas seniai buvo nusizulinęs nuo varčios, todėl jis tik 
dėl tvarkos, svečiams pasirodžius, vėl įkabindavo žiedą, o paprastai šlub- 
čiodavo po kiemą ar gatve prie namų - kur kada užeidavo skaistesnį įsaulį 
paliegusiam kūnui sušildyti. 

Vergai nunešė dengtus neštuvus iki atrijaus. Arsinoja švelniai pabudino 
Tercijų Valerijų. Prie jo akių uždėjome rankas ant ugniakuro ir pasveikino- 
me namų penatus, o iš netyčių ir molinę, negrabiai išdegtą statulą — vyrą ir 
žmoną, drauge laikančius jaučių poros traukiamą arklą. Statulėlė tik tokią 
vertę turėjo, kad Tercijus Valerijus mėgo į ją Žiūrėti ir rodyti svečiams, pa- 
brėždamas kasdienio gyvenimo papročius bei savo turtų šaltinį. 

Paskubinome vergus kelti jį į lovą ir atnešti indą žarijų apytamsiam kam- 
bariui sušildyti. Jie atnešė dar ir nudriskusių gūnių bei susivėlusių avikai- 
lių, kad gerai ir šiltai senuką užklotume. Didžiuodamasis savo kuklumu, jis 
miegodavo ant šiaudinių čiužinių, vienu apklotu užsiklojęs. Iš visa ko buvo 
matyti, kad jo ūkis apleistas ir nusenusių vergų rūpesčiui paliktas. Sunkiai 
dūsaudamas jis suglebo lovoje ir nusuko galvą, bet neužmiršo įspėti vergų, 
kad šie mums, jo svečiams, visame kame paklustų. Paskui prisitraukė mu- 
du arčiau, o kai pasilenkėme, paglostė Arsinojos plaukus, ir mano galvą iš 
mandagumo paglostė. Arsinoja uždėjo delną jam ant kaktos ir paliepė mie- 
goti. Jis bemat užmigo ir mes daugiau niekuo negalėjome jam padėti. 

Kai sugrįžome į menę, įsakiau vergams iš nakvynės namų tais pačiais 
dengtais neštuvais parnešti Haną, Mismę bei mūsų daiktus. Jie išdidžiai 
žvelgė į mus ir tik purtė galvas, dėdamiesi nesuprantą. Bet kai griežtai pa- 
sakė esąs tikras etruskas ir dar gerai suprantąs etruskų kalbą, nors karalių 
išviję romėnai vangstąsi ja kalbėti. Smarkiausieji jau nebenorį leisti vaikų 
senosios kalbos mokytis. 

— Bet, - pasakė jis, - kilmingieji tebesiunčia savo jaunuolius kuriam lai- 
kui į Vejus ar Tarkvinijus įgyti išsilavinimo bei gerų papročių išmokti - kaip 
tik tie tėvai, kurių giminėje tebesilaikoma seno aukojimo papročio. 

Vergams su dengtais neštuvais išėjus, jis metė skvarbų žvilgsnį į mane, 
paskui į Arsinoją ir tarstelėjo: 

— Valerijų giminė kilusi iš dar toliau — iš Volsinijų miesto. Turiu galvoje 
didįjį Volsinijų miestą ant kalno. Ne šventąjį miestą prie ežero. 

Papurčiau galvą ir šypsodamasis pasakiau, jog nieko nežinau apie etrus- 
kų miestus. Juk buvau svetimšalis, ką tik atkeliavęs iš užjūrio, todėl Romos 
dar nepažinojau. 
ir pakėlė dešinę ranką. 

- Visai nesi svetimšalis, - tarė. - Pažįstu tave iš šypsenos. Pažįstu iš veido. 

Įpykau. 

— Liaukis niekus malęs, - nirčiai atrėžiau. - Šitai man jau pabodo. Ver- 
čiau parodyk mano žmonai namus, kurių svetingumu tavo šeimininko va- 
lia mums teks mėgautis. 

Jis nusvarino rankas tarytum staiga jėgų netekęs ir pažvelgė į mane. 

— Kaip pageidausi, - nuolankiai tarė. — Tik pasakyk man savo vardą, 
giminę, savo žmonos vardą ir iš kur jūs atkeliavote, idant žinočiau, kaip 
elgtis ir kaip į tave bei tavo žmoną kreiptis. 

Ir aš nepanūdau slėpti tikrojo savo vardo nuo ūkvedžio, kuriuo Valeri- 
jus pasitikėjo. 

„ - Esu Turmsas iš Efeso. Tikriausiai numanai, kad iš Jonijos pabėgėlių. 
Žmona vardu Arsinoja. Ji kalba tik graikiškai ir jūros kraštų kalba. 

- Turmsas, — pakartojo jis. - Tai ne graikiškas vardas. Negali būti, kad 
jonėnas mokėtų šventąją kalbą. 

— Tu atšakus ginčininke, - nejučia prajukau, - vadink mane kaip nor. 

Draugingai uždėjau ranką jam ant peties, bet nuo mano prisilietimo jis 
ėmė drebėti. 

— Romėnai Turmso vardą iškraipo į Turną, - pasakė jis. - Manau, geriau 
čia tave vadinti Turnu. Daugiau nieko neklausinėsiu, bet patarnausiu tau 
kaip mokėdamas. Atleisk už įkyrų smalsumą - tai tik iš senatvės. Dėkoju, 
kad savo ranka mane, prastą vyrą, palytėjai. 

Jis atsitiesė ir lengvai nužingsniavo pirm mūsų, rodydamas kambarius. 
Norėdamas pramokti lotyniškai, paprašiau jį su manim kalbėtis lotynų kal- 
ba, kuria šnekėjo mieste. Jis kiekvieną reikmenį ar daiktą pavadindavo lo- 
tyniškai, o paskui etruskiškai. Taigi, mokydamasis lotyniškai, nejučia šven- 
tosios kalbos mokiausi. Arsinoja taip atidžiai sekė mokymą, kad supratau ją 
norint išmokti šnekėtis su Tercijum Valerijum miesto kalba, ir įbūgau blo- 
giausia. Dėl jos turėdavau viską kartoti graikiškai, todėl senasis ūkvedys 
mus bemokydamas pramoko graikų kalbos ir tuo puikavosi. 

Tercijaus Valerijaus liga neūmėjo, nors šito labai geidavo jo giminaičiai, i]- 
gai kentę kvailiu laikomo vyro pašaipas. Juk jis jau vaikystėje buvo toks 
neišmanus, palyginti su abiem nuovokiais broliais, kad gavo tik Tercijaus — 
trečiojo sūnaus — vardą. Senate jį pravardžiavo Brutu - kvailiu. 

Tačiau jis nebuvo neišmanėlis. Tik jo išmanumas buvo kitoks nei jo bro- 
lių politinis nuovokumas, padėjęs šiems nudirbti puikių darbų Romos la- 
bui ir iškilti aukščiau kitų. Kiekvienas žmogus, net tariamas žioplys, turi 
saviškos išmonės, kuri būdinga tik jam ir kurios aplinkiniai niekada nepa- 
stebi, jei neatsiranda progos jos parodyti. Kai kuriems tokia proga pasitaiko 
tik kartą gyvenime - kaip romėnui Horacijui Vienaakiui, kuris tebuvo tik 
stipruolis kvailys, vis dėlto vienintelis liko ginti Romos tilto nuo etruskų, 
kol kiti jo užnugaryje tiltą sugriovė. Jautiškas užsispyrimas buvo jo išmonė, 
nors Larsas Porsena vis tiek užėmė miestą. 

Tokių žemės plotų ir tokių turtų, kokius turėjo Tercijus Valerijus, neiš- 
manėlis neįgis. Ir, man rodos, ne iš garbėtroškos jis atidavė sūnus į liktorių 
rankas, o veikiau iš perdėto romėniško pareigos jausmo ir sekdamas savo 
brolio, kuriuo žavėjosi, pavyzdžiu. Etruskiškos patricijų - tėvų sūnų - gimi- 
nės iš pat pradžių stengėsi būti romėniškesnės už pačius romėnus ir taip 
įveikti prigimtinį žmonių nepasitikėjimą. O juk, atrodytų, kaip tik etruskų 
giminės turėtų trokšti etruskų karaliaus grįžimo į Romą. 

Tačiau jie šito netroško. Miestą ir žmones jie mieliau valdė kaip patricijai, 
senatoriai bei valstybės tarnautojai. Tas pats dėjosi didžiuosiuose etruskų 
miestuose, kur karaliaus valdžia buvo niekingai užgrobiama. Todėl šimtas 
ar du šimtai geriausiųjų mieliau valdė per savo statytinius, nei pakluso ne- 
teisėto karaliaus valdžiai. 

Nuo Arsinojos artumo ir paprastos mano slaugos Tercijus Valerijus grei- 
tai atsigavo ir rodė mudviem didelį dėkingumą. Sąmonei nuskaidrėjus, jis 
jau nebelaikė Arsinojos savo velione žmona, nors gerai prisiminė šitaip nu- 
tikus. Tikėjo tik, jog žmonos dvasia valandėlei įėjo į Arsinojos kūną, kad 
švelniai juo pasirūpintų. Jis sakė esąs laimingas, galėjęs atsiprašyti žmonos 
už tai, kad jos nepaklausė ir paaukojo abu sūnus. 

Kai jis atkuto, liepiau išmaniam masažuotojui atsargiai išmaigyti jo vei- 
dą, todėl jo akies vokas buvo nebe taip užkritęs.Tiesa, seilės tebetįso pro 
perkreiptų lūpų kamputį, bet Arsinoja turėdavo po ranka lininį rankšluostį 
ir tarytum mieliausia duktė vis nušluostydavo jam barzdą. Ir ūkiu Arsinoja 
ėmė rūpintis, kantriai patarinėdama seniems vergams bei tarnams, todėl 
senukas valgė sveikesnį maistą, kambariai buvo šluojami kasdien, nuo pe- 
natų šluostomos dulkės ir indai visada švarūs. Nebepažinau Arsinojos, nes 
nemaniau ją esant apžiūrią. Kai nusistebėjau, Arsinoja atsakė: 

— Oi, Turmsai, kaip mažai mane pažįsti! Juk visados sakydavau, kad, 
kaip moteris, prašau tik saugumo, keturių sienų bei keleto man paval- 

džių tarnų. Šio širdingo senuko dėka dabar visa turiu ir man daugiau 
nieko nereikia. 

Bet manęs nedžiugino, kad lovoje man prisiartinus, - tiesa, ji nuolankiai 
atsiduodavo glamonėms, - ji tikrai apie kitką galvodavo. Rodos, turėjau 
būti patenkintas, nes nerimo pagauta ji keldavo aplink vien bruzdesį ir ap- 
maudą. Kai šitai pasikartojo keletą kartų, aš graudingai padejavau. Arsino- 
ja atsakė: 

— Oi, Turmsai, niekaip tau neįtinku. Juk nepalioviau tavęs mylėjusi ir 
gauni ko panorėjęs. Atleisk, kad atšalau, bet tavo proto aptemimai ir mano 
pačios kūnas jau gana mane prikankino. Baisus gyvenimas sikanų miškuo- 
se man padėjo suvokti, kad bet kokia kitokia būtis geresnė. Juk dėl baugios 
aistros tau smukau iki niekiausios barbarės. Pagaliau jaučiuosi saugi. Sau- 
gumas moteriai — didžiausia laimė. Taigi leisk man šitaip gyventi. 

Prisimindamas miesto įvykius, galiu papasakoti, jog tas pats liaudies su- 
sirinkimas, kuriame Tercijus Valerijus taip susijaudino, kad kraujagyslė jo 
galvoje trūko, taigi tas pats liaudies susirinkimas patraukė į teismą buvusį 
didvyrį Kajų Marcijų. Kadaise, vienas nusivijęs sprunkančius volskus, jis 
pro atvirus vartus įsiveržė į Koriolų miestą, padegė artimiausius namus ir 
laikė vartus atvirus, kol pasekomis atidulkėjo raitininkai. Už tai jis įgijo tei- 
sę per triumfą“ sėdėti greta karui vadovavusio konsulo, o liaudis į ji prami- 
nė garbingu Koriolano vardu. Dabar liaudis patraukė jį į teismą už žmonių 
paniekinimą ir apkaltino slapta siekus patvaldystės. Koriolanas iš tiesų la- 
bai apmaudavo ant liaudies, nes šventajame kalne plebėjai jį apiplėšė ir — 
kartu su kitomis — sudeginę jo sodybą, parodė jį esant nugalėtą, o jis iš 
puikybės neatleido už pažeminimą. Plebėjai buvo nusiraminę - išsirinko iš 
savųjų du tribūnus**, kurie turėjo teisę panaikinti bet kokį sprendimą, jei- 
gu, jų manymu, jis kenkė liaudžiai. O Koriolanas gatvėje pavarė tribūnus iš 
kelio, spjovė jiems po kojų ir pastūmė. Dėl to susilaukė rūstybės. 

Koriolanas gerai numanė, kad teismo metu jo luomo broliai nuo liaudies 
jo neapsaugos. Baimindamasis dėl savo gyvybės, jis naktį paspruko iš likto- 
rių saugomo namo, perlipo per mūrą, išsivedė arklį iš savo arklidės ir vidur 
nakties perjojo per sieną į volskų žemę. 

Mieste buvo pasakojama, kad volskai sutiko jį su didžiausia pagarba, per- 
rengė švariais drabužiais ir leido paaukoti savo miesto dievui. Romėnai tarp 
kaimyninių tautų garsėjo karo išmanymu, todėl suprantama, kad volskai iš- 
skėstom rankom priėmė romėnų karo vadą savo kariuomenės mokyti. 

Tą patį rudenį suskubta dar kartą cirke švęsti didįjį septyndienį, nes nu- 
skirtu metu jį švenčiant įvyko kažkokia klaida ir dievai, išreikšdami savo 
nepasitenkinimą, davė blogą ženklą. Senatas sutiko verčiau apmokėti bran- 


* Iškilmingas senovės Romos karvedžio nugalėtojo įžengimas į sostinę. 
** Aukščiausias renkamas pareigūnas iš plebėjų. 

gias rungtynes, nei įžeisti dievus. Tiesa, Tercijus Valerijus tulžingai tvirti- 
no, jog senatas norėjo nukreipti liaudies mintis, todėl patvirtino ženklo 
teisingumą. 

Tertijaus Valerijaus dėka gavome senato vietas ir Romos didysis cirkas 
mudviem, jo anksčiau nemačiusiems, buvo įdomus reginys. Jis garsėjo ir 
tarp kaimyninių tautų, į miestą prieš šventes iš visų kraštų plūstelėdavo 
žmonės, taip pat ir iš Vejų - nepalyginti gražesnio miesto už Romą, ir tik 
už dienos kelio. Daugybė volskų atvyko su šeimomis iš Koriolų ir pirmąją 
švenčių dieną susėdo užsisakytose vietose, bet ūmai kilo triukšmas ir žmo- 
nės, tarytum gavę ženklą, pradėjo sutartinai šaukti, kad volskai yra Romos 
priešai ir ketina per šventes užgrobti miestą. Supuvę vaisiai, atleistinių laz- 
dos bei šventosios vytys pabiro ant volskų galvų, jie dangstėsi rankomis, 
vyrai užstojo vaikus bei žmonas savo kūnais. Liktoriai nesikišo —- parimę 
ant savo kirvių, gėdingą dramą stebėjo iš šalies. 

Nuo suolelių pakilo patricijai, ir senato nariai galiausiai ėmė reikalauti 
dėl ramybės išvaryti volskus iš žiūrovų vietų ir viso miesto. Mano many- 
mu, triukšmas ir jo neprotingas malšinimas labiau žeidė dievus nei kokia 
ankstesnių švenčių klaida. Konsulai įsakė liktoriams išvaryti volskus iš cir- 
ko ir prižiūrėti, kad šie iškart eitų į nakvynės namus, susirinktų savo daik- 
tus ir iškeliautų iš miesto. Geresnės karo dingsties nė nesugalvotum. 

Romėnų cirko pramogos buvo visai kitokios nei Graikijos sporto rungty- 
nių, kuriose rungdavosi laisvieji, tačiau mažai skyrėsi nuo Segestos žaidy- 
nių, kur kumščiuodavosi ir imdavosi samdomi atletai bei vergai, o arklių 
lenktynės būdavo svarbiausia varžybų dalis. Cirką romėnai perėmė iš et- 
ruskų, bet kovos, kurių metu liedavosi kraujas, buvo praradusios pirminę 
prasmę — beliko tik kevalas: kovotojų apranga bei ginklai, kurių reikšmės 
nebežinojo nei jie patys, nei bliaunanti liaudis. Vyriausiasis žynys pagal 
Regijoje* uoliai išsaugotas taisykles nurodydavo apdarą ir ginklus, pavyz- 
džiui, „trišakis ir tinklas prieš kalaviją“, tačiau vargu ar pats besuprato jų 
sutartinę reikšmę. 

Kodėl pasakoju apie cirko pramogas, kurios iš tarnystės dievams buvo 
virtusios žudymu dėl žudymo? Vilko tauta buvo romėnai, nes didžiausių 
plojimų cirko arenoje kaskart susilaukdavo kūjus ant pečių užsimetę cha- 
runai, einą suknežinti per imtynes nutrauktų galvų. Kaudavosi vergai, ka- 
ro belaisviai bei nusikaltėliai - ne savanoriai, kaip etruskų laikais, aukoda- 
vęsi dievams. Nejaugi Romos senatas turėjo drausti jiems vienas kito žu- 
dynėmis liaudį smaginti, - juk tuomet prastuomenė užmiršta savus reika- 
lus. Sitaip, man rodos, visais laikais bus. Todėl neverta daugiau pasakoti 
apie Romos cirką, net apie arklių lenktynes, nors į jas atkeliaudavo praš- 
matnių kinkinių ir iš etruskų miestų. 


* Regija - rūmai Romos forume, vyriausiojo žynio buveinė. 

Papasakosiu tik apie Arsinojos susižavėjimą cirku ir apie tai, kaip jos akys 
tviskėjo tomis vėlyvo rudens dienomis, kaip plodavo baltomis rankomis, 
kraujui plūstelėjus į arenos smėlį arba kinkytų arklių karčiams plaikstantis 
bei šnervėms prunkščiojant, kai lėkdavo prošal. Bet net įkarščio pagauta ji 
neužmiršdavo rūpestingai pataisyti apkloto ant Valerijaus kelių ir nušluos- 
tyti nuo barzdos seilių, kai šis prapliupdavo juoktis iš kvailo artistų trupės 
spektaklio visada toj pačioj vietoj. 

Ne, apie cirko juoką ir įtampą, siaubą ir žiaurumą daugiau nepasakosiu. 
Šitai vyks visados, nors priemonės keisis. Norom nenorom to neužmirši. 
Apie cirką pasakoju tik norėdamas dar kartą atgaivinti Arsinojos veidą - vis 
dar jauną, degant įkarščiu, tamsias tvaskias akis ir rausvo aukso plaukų 
Afroditės šukuoseną, traukusią kilmingų Romos moterų akis. Romos kil- 
mingosios rengdavosi paprastai, bet turėjo tuščiagarbiškumo. Noriu prisi- 
minti Arsinojos veidą, kai ji sėdėdavo ant raudonos cirko krėslo pagalvėlės, 
nirtulingoj kelių dešimčių tūkstančių minios audroj ar įtemptoj tyloj. Mums 
už nugarų, ant aukšto Palatino kalvos skardžio — lauro krūmai ir ąžuolai. 
Tvyro sunkus suknežusių vaisių, pelkių, upės ir pralieto kraujo kvapas. Kaip 
tik šitaip noriu Arsinoją prisiminti, nes mylėjau ją. 

Tamsiausias metų dienas romėnai skirdavo žemės dievui Saturnui, jį lai- 
kė tokiu senu ir šventu, kad tedrįsdavo tik atsargiai paramstyti sutrešusias 
medines jo šventyklos kolonas. Saturnas esąs senesnis už Kapitolijaus Jupi- 
terį, kurio šventyklą buvo pastatęs pirmasis jų karalius Romulas. Patys ro- 
mėnai sako, kad jis senas kaip žemė. 

Saturną jie garbindavo daugiaudienėmis saturnalijomis, per jas kasdie- 
niai darbai sustodavo ir gyvenimas apvirsdavo aukštyn kojom. Žmonės 
keisdavosi dovanomis, nors šiaip jau romėnai nenoriai vieni kitiems ką nors 
dovanoja. Ponai tarnaudavo vergams, o vergai įsakinėdavo ponams bei sa- 
vo šeimininkams ir kaip įmanydami juos bėgindavo, šitaip gaudami atmo- 
ką už sunkiąsias metų dienas. Vergai Romoje gyveno sunkiai, nes čia vieš- 
patavo smurto baimė. Diduma romijo savo vergus, bet ne savo žmonų ir 
dukterų dorą saugodami, - kaip įprasta rytų šalyse bei Kartaginoje. Romė- 
nai taip tvirtai tikėjo savo žmonų bei dukterų padorumu, kad svetimšaliui 
vien tas tvirtumas keldavo abejonių. Romydami jie sunaikindavo vyrišką 
vergų pajėgą ir maištingumą, - kaip bulius prieš kinkant išromijamas. Ta- 
čiau per saturnalijas liedavosi vynas, ponas su vergu susikeisdavo vieto- 
mis, patricijas ir plebėjas susitikdavo kaip lygūs, gatvių kampuose vaidin- 
davo keliaujantys artistai ir jokia pašaipa nebūdavo pernelyg įžūli. 

Tos dienos apversdavo aukštyn kojom visą Romos gyvenimą - dingda- 
vo orumas, griežtumas, net taupumas - labiausiai romėnų vertinamas bruo- 
žas. Arsinoja gavo galybę dovanų, ir ne tik paprastų degto molio duonos 
kepalėlių, vaisių bei naminių gyvulių statulėlių, bet ir brangių papuošalų, 
kvepalų, veidrodėlių ir drabužių. Ji traukė dėmesį, Romoje apie ją kalbėjo, 
nors po gatves ir aikštes ji vaikščiojo dorai nudūrusi akis ir kurio nors seno 

Valerijaus namų vergo ar Hanos lydima. Ji priimdavo dovanas liūdnai šyp- 
sodamasi - tarytum parodydama, kad ją slegia slaptingas liūdesys. Tercijus 
Valerijus atsilygindavo už ją raudonu degto molio jaučiu ar avele, norėda- 
mas priminti paprastus Romos papročius. 

O Arsinoja pasakė: 

— Sios šventės man jokia naujiena. Daug siautingiau tamsiausiu metų 
laiku garbindavo Kartaginos Baalą. Ausyse tebegaudžia smarki būgnų ir 
skambalėlių muzika, kai dar buvau jauna ir lankiau šventyklos mokyklą. 
Jaunikaičiai taip įsiaudrindavo, kad nusižiūrėję į šventikus imdavo žaizdo- 
tis kūnus, o turtingi prekijai įsimanydavo dovanoti turtus, namus ir laivus 
moterims, kurios jiems įtikdavo. Romos pirmykštės šventės labai ramios, 
palyginti su mano jaunystės šventimu. 

Ji susidūrė su mano akimis ir skubinai patikino: 

— Ne, netrokštu grįžti į savo bergždžios aistros dienas. Aistra mane pa- 
stūmėjo į pražūtį - dėl tavęs praradau visa, ką buvau pasiekusi. Betgi mo- 
teris turi teisę atsidūsėdama prisiminti jaunystę, kai subrendusi ir nurimusi 
savo dalia saugiame name tenkinasi ir lova su neversliu vyru dalijasi. 

Šitaip ji man priminė, kad tesu tik svečias Tercijaus Valerijaus namuose 
ir tik jos dėka esu svečias. Bet dovanų džiugumas, švenčių šurmulys ir gat- 
vių erzelis ją paveikė, todėl nakties tamsoje ji mane prisimagino. Pajutau 
deivės aistrį jos kūne, dar kartą ji atmetė baltas rankas ir iškvėpė savo karštį 
man į burną. 

Kai gulėjome nakties tamsoje ir aš jaučiausi laimingas, ji taikingai prakal- 
busi tarė: 

— Turmsai, mylimasis, jau ne vienas mėnuo praėjo, o tu nieko nesiimi. 
Tik žvalgaisi aplinkui. Po kelių dienų Mismei sukaks ketveri metukai ir tau 
laikas suaugti į protingą vyrą. Jei apie mane ir mano ateitį negalvoji, - kaip 
niekada negalvojai, - tai nors apie savo dukterį ir jos ateitį pagalvok. Ką ji 
manys matydama tave, savo tėvą, tik veltėdžiaujantį ir išmaldaujantį? Nors 
lenktynių jojikas ar sumanus trimitininkas būtum. Betgi dabar esi niekas. 

Po jos glamonių buvau toks laimingas, kad nesupykau už tuos žodžius 
ir nepriminiau, jog Mismė iš tikro nėra mano duktė. Labai mylėjau mažylę, 
mielai žaisdavau su ja ir ji buvo prisirišusi prie manęs labiau nei prie Arsi- 
nojos, kuri paprastai tik barimui laiko turėdavo. Pasirąžiau lovoje, saldžiai 
nusižiovavau ir juokomis pasakiau: 

— Kaip meilužis, tave tikriausiai dar patenkinu, Arsinoja? Daugiau man 
nieko nė nereikia. 

Ji skėlė atgalia ranka man per veidą ir, delnu braukdama per nuogą ma- 
no krūtinę, sušnibždėjo: 

— Sito net neklausk, Turmsai. Nė vienas vyras nėra manęs taip dieviškai 
mylėjęs kaip tu. Pats puikiai žinai. 

Ji pasirėmė ant alkūnių, pūstelėjo žarijų indą, - rausvas karštis nutvieskė 
jos veidą, tamsios akys blykstelėjo, - ir pagalvojusi tarė: 

— Jeigu tai vienintelis tavo gebėjimas, Turmsai, tai bent juo pasinaudok. 
Romos papročiai atrodo griežti, o iš tikro jie mažai skiriasi nuo kitų pasau- 
lio kraštų papročių. Daug vyrų per sumaniai pasirinktą miegamąjį pakilo į 
nepaprastai aukštas pareigas, gavo dovanų išskirtines prekybos teises ar, 
tapę ūkvedžiais, po kurio laiko išvarė savo šeimininkus. Matai, nėra tokio 
kvailio, kuriam nesisektų, jei tik jis gauna ganėtinai aukštas pareigas. Atro- 
do, kad, dovanodami tarnybą, dievai duoda vyrui ganėtinai proto ją eiti. Ir 
tu nesi kvailas, Turmsai, kai nori. 

Nuo jos šaltakraujiško pasiūlymo net atsisėdau. 

— Arsinoja! - šūktelėjau. - Nejau išties, tu, - kaip tik tu, - nori, kad mie- 
gočiau su kita, siekdamas politinės ar medžiaginės naudos per jos vyrą ar 
draugus? Nejau nebemyli manęs? 

— Aišku, aš šiek tiek pavydėčiau, - suskubo patvirtinti Arsinoja. - Bet 
atleisčiau, žinodama, jog darai šitai dėl bendros mūsų ateities. Juk viską 
darytų tik tavo kūnas - ne širdis. O tai nieko nereiškia. 

Ji jaudriai paglamonėjo mane, skambiai nusijuokė ir tarė: 

- Tikrai, tavo kūnas taip gražiai nuaugęs ir šią užduotį taip gerai atlieka — 
manau, skriauda, jei jis tik vieną moterį džiugina. 

Šąlančia širdimi pasakiau: 

— Taip pat ir tavo kūnas, Arsinoja. Pati žinai. Ar šitaip siūlydama man 
grasini? 

Arsinoja užsidengė delnu burną ir nusižiovavo. 

— Visai bereik sušiurkštinai balsą, Turmsai, - papriekaištavo ji. - Pats pa- 
stebėjai, kaip pasikeičiau. Ne, ne, Tercijus Valerijus nesuprastų ir neatleistų 
taip kaip tu, pamatęs, jog esu lengvabūdė. Bet užmiršk, ką pasakiau. Kalbė- 
jau, kas šovė į galvą. Kitas vyras mano žodžius suprastų kaip pagyrimą. Tu 
visada toks siaurakaktis 

Ilgai tąnakt būdravau, O per storą sieną girdėjosi smagus gatvės erzelis, 
juokas, šauksmai. Šitai sakau apie romėnų saturnalijas. 

Tik po kelių dienų, kai mieste dar tebetvyrojo slogios švenčių pagirios ir 
mane smelkė graudulys įsigalvojus, j jog išties esu niekas, pas mane nirčiai 
įžengė Arsinoja ir aš jos nepažinau, - toks persimainęs buvo jos veidas. Jis 
buvo lyg balta akmeninė kaukė, ji pati - nebe graži, o baugi lyg Gorgonė. 

— Turmsai, — griežtai tarė ji. - Ar pastaruoju metu neįsižiūrėjai į Haną? 
Ar nieko keista nepastebėjai? 

Įdėmiai į Haną nežiūrėdavau, nors žaisdamas su Misme jausdavau jos 
artumą ir skaisčias akis. Tik keliais žodžiais su ja persimesdavau. 

— Kas atsitiko? - paklausiau apstulbęs. - Gal kiek sublogo iš veido. Ti- 
kiuosi, ji neserga? 

Arsinoja suplojo rankomis. 

- Jūs, vyrai, akli! - piktai sušuko ji. — Tiesa, ir aš buvau akla, pasikliaudama 
ta tamsiaode elimiliete. Tariausi ją gerai išauklėjusi. Siaip ar taip, ji nėščia. 

— Hana nėščia? - visai suglumau. 

sipažino. Juk netrukus jau aiškiai matysis. Ta kvaila šliundra tikriausiai ma- 
nė mane, savo šeimininkę, apgausianti ir pradėjo parsidavinėti. O gal ji dar 
kvailesnė ir iš meilės sugulė su kokiu dailiu liktorium ar imtynininku? Pri- 
siekiu požemio galiom, aš ją dar pamokysiu. 

Tik tada prisiminiau viską ir pajutau per širdį smilktelint kaltę. Juk tai aš, 
Panormo uoste maldydamas vienišumą, pasišildžiau jos skaistybe. Betgi aš 
buvau nevaisingas - Arsinoja man tai įrodė. Nuo manęs Hana negalėjo pa- 
stoti. Aš tik kelią atvėriau. Tačiau aš buvau kaltas, kad ji pasidavė vilionėms 
tokiame mieste kaip Roma. Zinoma, šito negalėjau Arsinojai prisipažinti. 

Arsinoja nurimo ir šaltai svarstydama tarė: 

— Ji mane nuvylė. Kiek už ją skaisčią būčiau gavusi! Kaip puikiai galėjau 
visa sutvarkyti! Kiek galėjau uždirbti! Net jei ji pagal Romos įstatymus bū- 
tų išsipirkusi iš vergijos! O vaikingą vergę geriausiu atveju nupirks koks 
ūkvedys kaip darbo jėgą savo naudmenoms ir kad savo bandą vėliau pa- 
gausintų, jeigu ji bus patraukli. Bet kam verkti sudužusio ąsočio? Parduosi- 
me ją nedelsę, ir viskas. Kiekvienas kąsnis, kurį ji nuo šiol praris, kiekvienas 
drabužis, kurį sunešios - tai perniek išmesti pinigai. Ką manai, Turmsai? 
Arsinojai nederėtų jos išlaikymo minėti, nes mokėjo Tercijus Valerijus - ne 
mes. Įniršusi dėl mano kvailumo, Arsinoja šaižiai suriko, papurtė mane už 
pečių ir paaiškino: 

— Kvaily, ar nori, kad tavo dukterį kekšė auklėtų? Kokių, manai, papro- 
čių ji Mismę išmokys? Kaip tau atrodo, ką Tercijus apie mus pagalvos, kad 
savo auklės neprižiūrėjome? Sočiai valgome ir leidžiame jo pinigus jokios 
naudos neduodami — bent jau tu. Ne tau apie išlaidas kalbėti, Turmsai. 
Prakeikti begėdžiai būtume, jeigu bent šiek tiek negalvotume apie Terci- 
jaus Valerijaus naudą. Bet pirmiausia merginą reikės nurykščiuoti, ir aš pa- 
ti prižiūrėsiu, kad smagi ranka ją nučaižytų. 

Ir vėl galiu pasiteisinti tik tuo, jog visa nutiko pernelyg staiga - aš nesu- 
spėjau įsikišti, ir kaltė mane sukaustė. Arsinojai išbėgus sėdėjau susiėmęs 
galvą, spoksojau į margas akmenines grindis ir iš pinklių minčių atsipeikė- 
jau tik aimanai iš kiemo atsklidus. Galvą pametęs išbėgau lauk ir pamačiau 
už riešų prie kalsto pririštą Haną bei arklidės vergą, iš širdies rykšte taip 
čaižantį jos nuogą nugarą, kad rėžiai ant glotnios odos kilo. 

Pakvaišęs iš pykčio pripuoliau, išplėšiau vergui iš rankos vytį ir taip rė- 
žiau jam per veidą, kad tas staugdamas atšoko. Arsinoja išraudusi stovėjo 
šalia ir virpėjo iš įkarščio. 

— Gana! - pasakiau. - Jei nori, parduok merginą, bet ji turi būti parduota 
padoriam vyrui, kuris ja pasirūpins. 

Kirčiams liovusis Hana susmuko, pakibdama ant riešų, bet rauda tebe- 
virpino kūną, nors mėgino ją tramdyti. Akis išvertusi Arsinoja treptelėjo 
koja ir sušuko: 

— Tu nesikišk, Turmsai! Pirmiausia mergina turi prisipažinti, kas ją iš- 
prievartavo, su keliais ji miegojo ir kur uždirbtus pinigus paslėpė. Ar nesu- 
pranti, kad tai mūsų pinigai, ir iš prievartautojo paskui galėsi pinigų reika- 
lauti, teismu grasindamas. 

Smogiau delnu Arsinojai per veidą. Pirmą kartą mušiau ją - net pats 
baisiai persigandau. Arsinoja nupilko, veidas baugiai persikreipė, tačiau, 
mano nuostabai, ji nurimo. Išsitraukiau peilį, ketindamas nupjauti dirže- 
lius, kuriais Hana buvo pririšta prie kalsto, bet Arsinoja davė ženklą vergui 
ir pasakė: 

— Bereik nepjauk odinių dirželių, už juos pinigai mokėti. Tegu vergas 
mazgus atriša. Jeigu mergina tau tokia brangi ir nieko nenori Žinoti - te- 
gu bus kaip tu nori. Teveda ją iškart virve į galvijų turgų. Pati galiu ją 
palydėti - pažiūrėsiu, kad gautų dorą šeimininką, nors ji šito neverta. Bet 
tu visada buvai jaudrus vyras, o aš turiu paklusti tavo valiai. 

Hana pakėlė veidą nuo ašarų pabrinkusiom akim. Ji buvo nusikramčiusi 
lūpas — net rykščiuojama neprasitarė, nors tikrai galėjo apkaltinti mane už 
tai, kad pirmas ją iš kelio išvedžiau. Tačiau jos žvilgsnis manęs nekaltino. Ji 
apginantį. 

Niekingą palengvėjimą pajutau širdy sutikęs jos akis ir man nė į galvą 
nešovė, jog Arsinoja pasikliauti negalima. Vis dėlto truputį ja nepasitikėjau, 
nes paklausiau: 

— Ar prisieki, kad parduodama žiūrėsi merginos naudos, net jei tuomet 
mažiau už ją gausi? 

Arsinoja pažvelgė man tiesiai į akis ir giliai atsidūsėjusi patikino: 

- Žinoma, prisiekiu. Nesvarbu už kiek - kad tik ja atsikratytume. 

Tą akimirką išpuolė namų vergas su dideliu romėnišku apsiaustu ir ap- 
gaubė Arsinojos galvą bei pečius. Arklidės vergas pastatė Haną ant kojų, 
užnėrė kilpą jai ant kaklo ir iškart išsivedė pro vartus: arklidės vergas pir- 
mas, vesdamas už virvės Haną, o iš paskos Arsinoja, glaudžiai apsiaustu 
susisiautusi. Sutrikęs pabėgėjau kelis žingsnius, sulaikiau už peties Arsino- 
ją Ir ašarų smaugiamas paprašiau: 

— Bent jau pirkėjo vardą ir gyvenamą vietą įsimink, idant žinotume, kur 
Hana pakliuvo. 

Arsinoja sustojo ir papurčiusi galvą labai švelniai atsakė: 

— Brangusis Turmsai, atleidžiu ir perprantu bjaurų tavo pasielgimą. Ta- 
rytum tau tektų užmušti kokį numylėtinį - šunį ar arklį, prie kurio esi prisi- 
rišęs. Argi tuomet geras šeimininkas nepasikliauja patikimu draugu, neno- 
rėdamas nė girdėti, kaip, kur visa nutiko ir kur užkasė maitą. Tavo širdis 
bus ramesnė, jei nežinosi, kur mergina pakliuvo, ir nuo šiol visai apie ją 
negalvok. Pasikliauk manimi, Turmsai. Aš viską puikiausiai sutvarkysiu, jei- 
gu tu toks jautrus. 

Ji švelniai palytėjo man skruostą ir nubėgo paskui vergą, rodydama šiam 

eiti pirmyn. Arsinojos žodžiai bent jau tariamos išminties turėjo. Tačiau dve- 
jonė graužė mane - jaučiausi kaltas, kad ir kaip stengiausi galvoti, jog Ha- 
na, kaip elimilietė, buvo lengvabūdė. Antraip ji tikriausiai nebūtų taip greit 
man į glėbį puolusi, nebūtų šito pradėjusi. Lengviau buvo apie tai nebegal- 
voti ir nebekalbėti. 

Arsinoja padėjo man, nes po pietų sugrįžusi iš galvijų turgaus, kurio 
pakrašty buvo pigių vergų prekyvietė, ji supratingai neminėjo, kiek gavo 
už Haną. Ir paskui nė žodžiu apie tai neužsiminė. Sitai turėjo man sukelti 
įtarimą, tačiau atvirkščiai - padėjo man greičiau visa užmiršti. Taip giliai 
buvau nugrimzdęs į kasdienį gyvenimą Tercijaus Valerijaus namuose. 

Tikriausiai toks buvo tikslas, kad dar blaškyčiausi varnų nulemtus devyne- 
rius metus tarp mūrų savęs nepažindamas, idant pamatyčiau gyvenimo ir 
nugyvenčiau reikiamą amžių. Tikriausiai todėl Arsinoja buvo skirta man 
bendrakeleive - vargu ar kuri kita moteris būtų taip ilgai išlaikiusi mane 
žemės ir kasdienybės gniaužtuose. Jos dėka Tercijus Valerijus vieną dieną 
pasivedėjo mane mielų senukų papratimu nuošaliau pasišnekėti. 

— Brangus mano sūnau Turnai, - maloniai tarė jis. - Gerai žinai, kad man 
patinki, o tavo žmonos buvimas nuskaidrina mano senatvės dienas. Tačiau 
smūgis forume, liaudžiai pakėlus triukšmą, man priminė, jog esu mirtin- 
gas, ir tu žinai, kad bet kurią dieną galiu kristi negyvas. Todėl man rūpi 
tavo ateitis. 

— Matai, brangus Turnai, - tęsė jis drebančiu balsu. - Nors ir labai tave 
myliu, leisk man, kaip senam žmogui, tarti, kad vyrui nedera šitaip gyven- 
ti, kaip tu gyveni. Turi susiimti. Ganėtinai prisižvalgei aplinkui, stengda- 
masis perprasti Romos papročius. Net kalbą išmokai geriau nei koks atkilė- 
lis sabinas ar vienas tų svetimšalių, atkeltų į Romą iš pirmykščių gyvenamų 
vietų, kad miesto gyventojų skaičių padidintų. Panorėjęs visur kur kaip 
romėnas tiktum. 

Jis papurtė galvą, nusišypsojo seniokiškom akim ir priminė: 

— Tau, kaip ir man, tai Žiaurus ir negailestingas miestas. Pats norėčiau jį 
sugrįšiant į Saturno valdžią, tačiau Romos maitintoja yra karo dievo vilkė. 
Akivaizdu, jog, šitaip lėmė dievai, ir mums belieka tik paklusti. Tai siutingas 
ir augantis miestas ir tikras vyras gali išaugti kartu su Roma. Nemanau, 
kad visi Romos nuostatai teisingi, o jos karai teisėti. Tarp mūsų, tėvų sūnų, 
ir liaudies taip pat yra praraja, kuri valstybės kūną graužia kaip pūliuojanti 
žaizda. Zemės padalijimo klausimą reikėtų išspręsti, nes kada nors jis vis 
tiek iškils — juo vėliau, juo skaudesnis. Godumas - mūsų silpnybė ir net 
dalies valdomų žemių nenorime atiduoti, iki nebūsime priversti. 

Jis vėl pakratė galvą, nusijuokė ir pasakė: 

- Atleisk man, seniui, jei nukrypsiu ir vėl imsiu malti tą pačią seną mintį, 
kuri pelnė man avigalvio šlovę tarp mano sluoksnio brolių bei giminaičių. 
Šiaip ar taip, Roma - mano ir mano giminės miestas nuo tada, kai mūsų 
protėviai prieš pusantro šimto metų pliki išėjo iš Volsinijų ateities naujojoje 
žemėje kurti. Tik kvailys klaida didžiuojasi ir iš jos spaudžia naudą. Nesidi- 
džiuoju vienintelių savo sūnų mirtimi. Tai buvo apmaudžiausias mano gy- 
venimo suklydimas, nors liaudis forume rodo pirštais į mane, o tėvai šnibž- 
da savo sūnums į ausis: „Stai tas Tercijus Valerijus, kuris atidavė vieninte- 
lius savo sūnus į liktorių rankas, norėdamas apsaugoti Romą nuo patval- 
dystės'. Aš nepuolu šaukti, jog tai buvo baisus suklydimas - tegu žmonės 
tiki melu, jei tai atneš Romai naudą ir sustiprins jaunimą prieš ateities iš- 
mėginimus. Jų sulauksime. 

Jis ėmė drebėti ir pro perkreiptas lūpas tįstelėjo seilė. Tarytum atsitikti- 
nai pro duris įbėgo Arsinoja, nušluostė lininiu rankšluosčiu senuko barzdą, 
raminamai paglostė jo retus plaukus ir piktai paklausė: 

- Tikiuosi, nevargini ir neskaudini mūsų šeimininko? 

Paėmęs Arsinojos ranką, Tercijus Valerijus iškart liovėsi drebėti ir meiliai 
pasižiūrėjęs į ją patikino: 

— Ne, dukrele, jis manęs nevargina - veikiau aš jį. Užmiršau, kad ne 
senate kalbą sakau. Turiu tau, Turnai, dalykišką pasiūlymą. Jei nori, galiu 
gauti tau Romos pilietybę geroje triboje*. Zinoma, kaip plebėjui, bet atvyk- 
damas į miestą tu turėjai pinigų sumą, prilygstančią sunkiaginklio nuosa- 
vybei. Į raitininkus nepateksi, nes raitininkams — kiti nuostatai. O sunkia- 
ginkliu galėtum tarnauti, juolab kad turi kovinės patirties, kaip tavo žmona 
pasakojo ir tavo randai liudija. Tai tavo galimybė, Turnai. Paskui viskas tik 
nuo tavęs priklausys. Jano šventyklos vartai visada atviri**. 

Suvokiau, kad gresia pavojingas karas, tėvynės išdavikui Koriolanui mo- 
kant volskus kautis romėniška rikiuote. Jis buvo toks gudrus, jog pasiuntė 
būrius plėšti Romos kaimų, liepė jiems grobti bei deginti paprastų žemdir- 
bių būstus, išsivesti jų galvijus, o patricijų naudmenų įsakė neliesti. Prasta 
liaudis, iš prigimties nepasitikinti patricijais, žinoma, pamanė patricijus slapta 
su Koriolanu mėginant atimti iš jų šventame kalne įgytas teises. Todėl šau- 
kimas į karą sukėlė neramumus ir net tribūnai, kuriuos konsulas iš veidų 
pažinojo ir vardais vadino, nenorėjo paklusti. 

Spėjau, kad paprašęs ir pats Romos pilietybę gaučiau, nes turėjau ištek- 
lių susimokėti už ginkluotę. Tercijaus Valerijaus palankių atsiliepimų šio- 
mis aplinkybėmis nereikėjo. Jis galvojo apie mano naudą, - drauge su Arsi- 
noja buvo tai apsvarstęs, bet, kaip romėnas, ir apie savo tautos naudą gal- 


* Romos miesto dalis (lot. tribus); iš pradžių jų buvo trys (visos patricinės), 
pavadinimas išliko ir tada, kai jų skaičius išaugo. 
** Jano šventyklos vartai būdavo atidaromi per karą. 

vojo. Ir vienas patyręs sunkiaginklis sustiprina kariuomenę, o ką tik iškep- 
tas pilietis, siekdamas užpelnyti mieste šlovę, kautųsi iš visų jėgų. 

Jo siūlymas buvo protingas, bet karas jau Dorėjo draugėje man buvo 
įgrisęs. Vien pagalvojus apie karą imdavo taip pykinti kaip kadaise Eriko 
mieste neskanios datulės atsikandus. Savo jausmo nemokėjau paaiškinti, 
tačiau jis buvo toks stiprus, kad atsakiau: 

— Tercijau Valerijau, neįsižeisk, bet nemanau, kad jau galiu Romos pilie- 
čiu tapti. Gal vėliau. Tačiau nieko tikra negaliu pažadėti. 

Tercijus Valerijus susižvalgė su Arsinoja. Mano nuostabai, jiedu manęs 
daugiau neįkalbinėjo. Tik Tercijus Valerijus atsargiai paklausė: 

— Ką tada ketini veikti, sūnau? Jei tik galėsiu, patarsiu - sakyk viską tiesiai. 

Tikriausiai tas ketinimas buvo manyje subrendęs, nors jį suvokiau tik 
Tercijui Valerijui paklausus. 

— Ne viena Roma pasaulyje, —- atsakiau. - Rengiuosi keliauti į etruskų 
miestus žinių kaupti. Rytuose rengiamasi dideliam karui - tikrai žinau. Jo 
bangos gali siekti Italijos žemę. Tokiai lavinai atslenkant ir Roma tėra vie- 
nas iš miestų. Žinios apie kitus kraštus visada pravers. Gal mano pažinimas 
ir politinė nuovoka kada nors išeis Romai į naudą. 

Tercijus Valerijus pritariamai palinkčiojo ir tarė: 

- Galbūt tu teisus. Tolimų šalių klausimus sprendžiant politinių patarėjų 
visada reikia. Tokią patirtį kaupiant Romos pilietybė tik kliudytų, nes kari- 
nės tarnybos pareiga tave saistytų. Galiu parašyti apie tave palankių atsilie- 
pimų ir Vejų, ir Cerės — artimiausių etruskų miestų — įtakingiems asme- 
nims. Protingiausiai padarytum susipažindamas su didžiausiais etruskų ge- 
ležies miestais - Populonija ir Vetulonija. Mes visiškai priklausomi nuo iš jų 
įvežamos geležies. Iš tikrųjų Romos ginklo galybė remiasi geležies įvežimu 
iš etruskų miestų. 

Arsinojai vėl pasilenkus nušluostyti iš įkarščio tįsčiojančių seilių, pasi- 
naudojau proga ir šypsodamas pasakiau: 

- Ganėtinai ir net per ilgai tavo svetingumu, Tercijau Valerijau, mėgau- 
juosi. Negaliu tavęs dar ir palankių atsiliepimų prašymu varginti. Manau 
keliauti vienas, niekam neįsipareigojęs — nežinau, ar palankus romėnų se- 
natoriaus atsiliepimas man išeitų į naudą, jei pamėginčiau užmegzti drau- 
giškus santykius su garbingais etruskais. Geriau bus, jei su Roma manęs 
nesaistys net palankūs tavo atsiliepimai, nors labai tavo draugystę vertinu. 

Man rodos, Tercijus Valerijus suprato, kad per būsimus įvykius noriu 
turėti laisvę rinktis: už Romą ar prieš Romą. Bet jis taip mylėjo Romą, jog 
netikėjo, kad, Romą pažinęs, kada nors prieš ją atsigręšiu. 

Jis nuoširdžiai uždėjo ranką man ant peties ir pasakė, kad neskubėčiau 
išvykti. Kaip draugui, man visada atsiras vietos prie jo ugniakuro - kada tik 
panorėsiu ir kiek panorėsiu. Jo balsas buvo šiltas, tačiau mane perliejo tik- 
rumas, jog visa tai reiškia atsisveikinimą. Kažin kodėl jiedu su Arsinoja troško 
išvaryti mane iš Romos. Mano siūlymas jiems abiem tiko. 

Jų elgesys taip įžeidė mano tuštybę, kad tvirtai nusprendžiau gyventi už 
savo lėšas ir, jei bus įmanu, kelionėse jas kaupti. Šitaip Arsinoja dar tvirčiau 
susaistė mane su žeme ir kasdienybe. Ji privertė mane išeiti į paprastus 
žmones, idant patirčiau užsipelnymo galimybę, jei reikės — net pats dirb- 
čiau, O ligi tol šito nebuvau daręs. Todėl kelionės man buvo mokslo metai, 
siekiant pažinti prigimtinius paprasto žmogaus poreikius išsivysčiusiame 
pasaulyje. 

Pasikeičiau dailų apavą į storapadžius romėniškus kelionės batus, apsi- 
vilkau paprastus marškinius ir pilką vilnonį apsiaustą. Plaukai buvo ataugę 
ir aš, nesutepęs aliejumi, suėmiau juos į mazgelį. Pamačiusi mano apdarą, 
Arsinoja juokėsi iki ašarų. Tai palengvino mudviejų išsiskyrimą, kuris jai 
taip pat kėlė graudulį. Tercijus Valerijus pasakė: 

— Tu teisus, Turnai, ant žemės stovėdamas kartais matai daugiau nei 
nuo šventyklos stogo. Kai buvau tavo metų, mano delnai buvo vienų nuos- 
paudų, rankos plačios kaip ližės. Matydamas tave šitokį gerbiu labiau nei 
anksčiau. 

Tai išgirdęs turėjau susiprasti žengiąs į naują nežinomą kelią. Aišku, He- 
katės laimė mane lydėjo, nes Hekatė padeda ir didelius, ir mažus reikalus 
tvarkant. Sustojus ant tilto pasižiūrėti į gelsvą tvinstančio Tiberio vandenį, 
prošal ėmė bėgti įbūgusių galvijų banda ir būtų mane pritrėškusi prie pa- 
ramsčių, jeigu nebūčiau suspėjęs laiku jų peršokti ir pasilaikyti tilto stulpų. 
Pikti sargybinių riksmai sukėlė dar didesnę sumaištį ir galvijų varovas, pa- 
prastas žmogelis, ėmė šauktis pagalbos, o jo paauglė duktė prapliupo verkti. 
Sokau atgal ant tilto, sugriebiau vedlio jaučio šnerves ir suspaudžiau kiek 
įmanydamas stipriau. Bergždžiai jautis mėgino atlošti galvą, paskui nusira- 
mino, tarytum supratęs, jog sutiko savo valdovą. Jam aprimus, nusiramino 
visa banda ir, man pirm visų jautį vedant, be baimės sekė iš paskos, kol per- 
ėjome tiltą ir atvedžiau bandą šalikelėn prie nuolaidžios Janikulo atšlaitės. 

Tuomet paleidau jautį ir su pasišlykštėjimu nusišluosčiau man ranką ap- 
glitusias gleives. Galvijų varovas atšlubčiojo nugarą susiėmęs, nes tilto gale 
sargybinis trenkė jam ieties kotu. Jis palaimino mane Saturno vardu. Todėl 
nusprendžiau jį esant paprastą Romos valstietį. Jo duktė šluostėsi ašaras ir 
glėbesčiavo karves. 

Galvijų varovas prisėdo ant lauko ežios trindamasis nugarą ir pasakė: 

— Ką dabar daryti, pone? Iš veido matau, kad nesi mūsiškis. Bet gyvena- 
me negerus laikus, o šeimininko įsakymu turiu nuginti puikius galvijus į 
Vejų turgų parduoti, kol atėję volskai jų neišsivarė. Mano galvijai anksčiau 
nebuvo tokie laukiniai ir aš nežinau, kaip mudu su dukteria juos sutram- 
dysime, kai man nugarą sumušė. 

Jo bejėgiškumas užgavo man širdį, ir jo duktė buvo daili mergaitė, nors 
basakojė. Paslaugiai tariau: 

— Nedaug apie galvijus išmanau, bet keliauju į Vejus ir neskubu. Mielai 
padėsiu tau tramdyti galvijus, tačiau melžti nemoku. 

Jis labai nudžiugo: 

— Tai turbūt to naujojo Merkurijaus pagalba. Keliaudamas į turgų nubė- 
gęs nusilenkiau prie jo šventyklos durų ir netrukus tas jaunas ir geras die- 
vas atsiuntė tave. 

Sutarę leidomės ginti lėtą galvijų bandą duburiuotu Vejų keliu. Pasiė- 
miau vytelę, bet netrukus pastebėjau, jog; greičiausiai einame tada, kai aš 
žingsniuoju priekyje, uždėjęs ranką ant vedlio buliaus sprando, o varovas 
su dukteria eina iš paskos, gindami kelio pakrašty stabtelinčius galvijus. 
Netrukus jau traukėme taip greitai ir lengvai, kad mergaitė uždainavo se- 
ną piemenų dainą. Pro debesų plyšius spįstelėjo saulė ir mano siela po 
išsiskyrimo liūdesio nuskaidrėjo. Pavakare tik džiaugiausi, kad kelionė su- 
lėtėjo, nes naujas apavas pritrynė pūsles ant kulnų. Nusiaviau ir užsime- 
čiau batus ant peties. Pirmą kartą pajutau, kaip palaimingai gula dulkės po 
basomis kojomis. 

Užslenkant prieblandai atradome tuščią gardą, tas aptvaras žadėjo mums 
ramius sapnus, antraip būtų tekę paeiliui budėti. Įdegėme ugnį pasišildyti, 
nes buvo pagelus ankstyvo pavasario vakaras. Tėvas su dukteria pradėjo 
melžti karves ir aš, pamatęs, kaip sunkiai tūpčioja vyras skaudama nugara, 
ėmiausi jiems padėti. Juokdamasi mergaitė mokė mane laikyti rankas ir jos 
įdegusių pirštų prisilietimas virpino kūną — ne iš geismo, tik dėl gražaus 
jauno žmogaus artumo. Nusistebėjau jos delnų švelnumu ir ji juokdamasi 
iš mano kvailumo paaiškino, kad tai nuo melžimo ir riebaus pieno. Ji papa- 
sakojo, jog etruskų kilmingosios net maudosi piene, kad oda būtų švelni. 
Bet tai, jos manymu, nusikaltimas dievams, nes pienas, sviestas ir sūris skirti 
valgyti. 

Pasakiau manąs, jog toks pats nusikaltimas melžti žemėn šiltą pieną. Mer- 
gaitė surimtėjo ir paaiškino: 

- Nelaimės įstatymai kiti. Negalėjome pasiimti indų, o karves melžti rei- 
kia. Antraip jos kentės, tešmenys perdegs ir negausime už jas šeimininko 
reikalaujamos sumos. 

Ji žvilgtelėjo į savo tėvą ir tyliai prisipažino: 

- Ir šiaip vargu ar šeimininko norimą sumą gausime. Iš daugybės kano- 
pų pėdsakų ant kelio gali pamanyti, jog visiems patricijams vienu metu ta 
pati mintis šovė. Nuogąstauju, kad Vejų galvijų pirkliai rytoj arba poryt už 
romėnų galvijus mokės, kiek patys norės. Kiek tėvas begautų, šeimininkas 
vis tiek bus nepatenkintas ir tėvą nuplaks. Žinoma, šeimininkui skaudu 
gerų galvijų netekti. 

- Jūsų šeimininkas griežtas, — tarstelėjau. 

Bet mergaitė tuoj užsistojo šeimininką ir išdidžiai pasakė: 

— Ne griežtesnis už kitus. Jis romėnas ir patricijus. 

Melžiamų karvių buvo nedaug, o puodelių jie turėjo tiek, kad galėjome 
ligi soties šilto pieno prisigerti. Uždarius gardo vartelius, galvijų varovas iš 
mėšlinų šiaudų krūvos atsirinko švariausius pluoštus ir patenkintas tarė: 

— Nesitikėjau, kad rasime tokį puikų guolį. Saldžių sapnų, pone. 

Jis nusivilko šiurkščią antpetinę ir kritęs kaip ilgas ant šiaudų ja užsiklo- 
jo. Duktė prisiglaudė prie jo ir tėvas ją taip pat užklojo. Aš stovėdamas 
delsiau, todėl mergaitė staiga atsisėdo ir stebėdamasi pasiūlė: 

— Eikš miegoti drauge. Sušildysim vienas kitą, nes bus šalta. 

Dar Jonijoje buvau išmokęs šaltomis naktimis šonas į šoną su karo drau- 
gu miegoti, bet šitai man buvo nauja ir mėšlo smarvė šleikštulį kėlė. Neno- 
rėdamas įžeisti mergaitės nusisiaučiau apsiaustą, atsiguliau šalia, užsiklo- 
jau pats ir ją vilnoniu apsiaustu užklojau. Jo skverno užteko ir tėvo šonui 
sušildyti. Mergaitė pauostė naujo apsiausto vilną, pačiupinėjo ir pasakė: 

— Turi puikų apsiaustą. 

Staiga ji atsisuko, apsivijo rankomis man kaklą, prisispaudė skruostu prie 
manojo ir sušnibždėjo: 

— Tu geras Žmogus. 

Tarytum gėdydamasi jausmų protrūkio, ji iškart veidu įsikniaubė man į 
krūtinę ir po valandėlės iš kvėpavimo supratau ją mano glėby užmigus. Jos 
kūnelis palaimingai šildė mane - kaip mažas paukštelis spurdėdamas šildo 
delną. Skruostu jutau jos vaikiško skruosto glustelėjimą ir man pasidarė 
gera. Naktinis dangus išsiniaukstė, sušvito skaisčios žvaigždės, šaltai dūsa- 
vo Vejų kalnai. Miegojau kiečiau nei daugelį metų, sapnų nesapnuodamas. 
Taip arti pirmąją kelionės dieną atsidūriau prie žemės ir žmogaus. 

Kalnams mėlstant ir dangui skaistėjant ginėme kitądien galvijų bandą 
vis stačiau kylančiu keliu, kol priešais mus ant didžiulio kalno i išaugo mūrų 
apsupti tvaskūs Vejai. Šventyklų stogai su dievų statulomis iš tolo tvieskė 
skaisčiomis spalvomis. Vis sutikdavome grįžtančius Romos kaimų pieme- 
nis. Jie įspėdinėjo, kad nebeitume toliau, sakydami Vejų galvijų pirklius 
naudojantis Romos nelaime ir net už geriausius galvijus menkai mokant. 
Apmaudaudami dėl savo sandėrių, jie siūlė mums verčiau ginti galvijus 
atgal. Gandai apie volskų puolimą galį būti perdėti. Ko gera, ilgokai truks, 
iki jie suspės parengti tikrą kariuomenę, kuri drįs pasirodyti prie Romos. 

Galvijų varovas privalėjo be dvejonių paklusti šeimininko įsakymui. 
Taigi nusiminę įginėme bandą pro didžiulius skliautinius vartus ir sargy- 
biniai parodė mums, kur juos nuvaryti. Atvirkščiai nei Roma, kur mūras 
supo daugiausia ganyklas ir pelkes, Vejai buvo visiškai užstatytas did- 
miestis ir ganyklų jame buvo nedaug. Vejuose gyveno dvigubai daugiau 
žmonių nei Romoje, jų mūrai buvo ilgesni už varganą Romos mūrą, dvi 
susikertančios gatvės plačios ir tiesios, palyginti su Romos gatvėmis. Jas 
klojo kinkinių nuvažinėtos akmeninės plokštės, o namus puošė blyškio- 
mis ir skaisčiomis spalvomis dažytos molinės skulptūros ir gražmenos. 
Sutinkami žmonės buvo kitokie nei Romoje. Pailgaveidžiai, švelnių bruo- 
žų, jie maloniai šypsojo, o jų drabužiai buvo dermingai sukirpti ir dailūs. 
Matei ten daugybę papuošalų ir puikių gėlių vainikėliais padabintų gal- 

vos dangalų. Vaikai turėjo visokiausių žaisliukų ir žaidė ramiai, nesipai- 
niodami tėvams po kojų. 

Vos pasiekus galvijų turgų, prie mūsų pribėgo būrelis jėgingų vyrų 
išmaniai apžiūrėti jaučių, pačiupinėti melžiamų karvių tešmenų ir pama- 
tuoti tarpų tarp telyčių ragų. Sitai padarę jie kaip įprasta skėstelėjo ran- 
kas, ėmė peikti karves ir pasakė, jog jos netikusios. Prasta lotynų kalba jie 
tikino, kad geriausiu atveju jos tetinka skersti ir odos esą maža vertos. 
Susižvalgę jie nubėgo ieškoti toliau ir paaiškėjo, jog į Vejus iš etruskų 
krašto gilumos atkeliavo daugybė besivaržančių galvijų prekijų, privilio- 
tų žinios, kad romėnai, iškilus karo grėsmei, pardavinėja galvijus pusvel- 
čiui. Roma garsėjo galvijais, nes per grobikiškus karus iš kaimyninių kraš- 
tų bandų atsirinkdavo geriausius veislinius bulius, o Romos patricijai ge- 
bėjo išmaniai juos kergti. 

Susivieniję Vejų galvijų pirkliai ligi tol už miestan atvarytus galvijus mo- 
kėdavo iš anksto sutartą žemą kainą ir nusipirktus galvijus dalydavosi. Ta- 
čiau dėl besivaržančių svetimų pirklių jie turėjo sulaužyti vienas kitam pri- 
siektą priesaiką, taigi puolė siūlytis pirkti, rungdamiesi ir su svetimais, ir su 
savais. Paskiausiai iš miesto išėję galvijų pardavėjai kumščiais grasydami 
prisiekė papasakoti visai Romai, kad į Vejus galvijų ginti neverta - verčiau 
juos paskersti ir mėsą bei odas pačios Romos poreikiams sunaudoti. Galvi- 
jų pirkliai pabūgo nebegausią gerų Romos galvijų. 

Nenuotuoka galvijų varovas būtų susižavėjęs pačiu pirmu pasiūlymu, 
atitinkančiu jo šeimininko reikalavimus. Tačiau aš, viską supratęs, liepiau 
jam nusiraminti ir parodžiau, kad iki saulėlydžio dar gana laiko. Ramiai 
susėdome ant žemės, užkandome duonos su sūriu, ir aš šūktelėjau prekijui 
atnešti vyno, kurį tas siūlė gražiai išpaišytuose puodeliuose. Vynas džiugi: 
no mano sielą, kely išvargę galvijai ramiai atrajojo. 

Mergaitė pažvelgė į mane šypsančiom akim ir pasakė: 

— Atnešei mums laimę, drauguži. 

Tada prisiminiau privaląs išmokti užsidirbti žmonėse duoną. Pasiūliau 
tėvui: 

- Tavo duonos ir sūrio man pakaks už tai, kad pagelbėjau laimingai gal- 
vijus atginti. Bet leisk man padėti prekiauti ir vietoj tavęs pasiderėti. Noriu 
pusės sumos, kuri bus didesnė už tavo šeimininko reikalaujamą. Turbūt tai 
teisinga ir suprantama. 

Galvijų varovas ne pirmąkart lankėsi prekyvietėje. Jis turėjo tiek įgimto 
valstietiško gudrumo, kad bemat atsakė: 

— Pats moku sudarinėti sandėrius, bet nesuprantu kitų miestų etruskų 
kalbos. Ir šiaip turbūt esi protingesnis už mane, todėl jie nedrįs tavęs mul- 
kinti. Tačiau pusė pelno - per daug. Privalau savo šeimininko naudos žiū- 
rėti. Pasitenkink ketvirtadaliu ir aš dėkingas sumušiu su tavim delnais. 

Apsimečiau dvejojąs, bet ištiesiau ranką ir patvirtinome susitarimą. Tiek 
ir norėjau, nes nebūčiau drįsęs iš padoraus žmogaus paimti daugiau nei 

ketvirtadalį pelno, išgelbėsiančio jį nuo pylos. Pakilau nuo žemės ir vyno 
pradžiugintas užtraukiau dainą. Slovinau galvijus ir lotyniškai, ir etrus- 
kiškai, net graikų kalba, kurią gerai suprato keli iš Tarkvinijų atkeliavę 
galvijų pirkliai. Šlovinant jaučiai, karvės bei telyčios akyse skaistėjo — ne- 
trukus atrodė tarytum viešpaties galvijai ir pirkliai pradėjo juos gėrėda- 
miesi čiupinėti. Galų gale iš toliausiai atkeliavęs pasiūlė didžiausią sumą, 
o kiti užsidengė galvas, dėdamiesi sutrikdyti jo puikybės. Tačiau po skver- 
nais jie juokėsi. 

Kai pasvėrėme sidabrą ir pervertinome jį Romos variu, paaiškėjo, kad 
savo liaupsėmis uždirbau už galvijus dvigubai didesnę sumą nei patrici- 
jaus reikalautoji, taigi gavau beveik tiek, kiek galvijai verti taikos metu. 
Džiaugsmo apimtas galvijų varovas be paliovos bučiavo man rankas, o jo 
duktė šokdama plojo delnais virš galvos. Geri pinigai užmaršino jų išsisky- 
rimo su mylimais galvijais liūdesį. Tėvas nedelsęs sumokėjo man sidabru 
ketvirtadalį pelno ir sušnibždėjo į ausį, jog miške paslėpė geriausią bulių. 
Volskai jį vargu ar rasią, 0 jei rasią, tai tas ragais jų kariuomenę sutrinsiąs. 
Grįžus taikai bulius pradės naujus galvijus. 

- Ir į svečius vaikščios, — baigė jis, tikriausiai turėdamas galvoje volskų 
galvijų bandas. 

Pamaniau, kad pats metas išsiskirti su galvijų varovu, iki jis ant manęs 
nesupyko ir nesiėmė iš naujo sverti sidabro. Degiau smalsumu pažinti pui- 
kų ir judrų miestą, kuris nepaprastai skyrėsi nuo anksčiau matytųjų. Jo 
oras kalno aukštybėje buvo gaivus kvėpuoti, o grįstų gatvių neteršė įpras- 
tas dvokus purvas, nes visą pliurzę nuplaudavo po gatvėmis nutiesti van- 
dens kanalai. 

Bereik įtarinėjau valstietį, nes mums atsisveikinant jis nepuolė tapšnoti 
man nugaros, atvirkščiai - žemai nusilenkė ir palytėjo ranka mano kelį. Aš 
uždėjau ranką jam ant peties ir palinkėjau sėkmės, o jo dukterį apkabinau 
ir atsisveikindamas pabučiavau, todėl jos akys suspindo. Ir tėvas už tai ne- 
supyko. 

Vejuose likau ir įsigyvenau iki vasaros. Miesto moterys buvo laisvos ir 
gatvėmis vaikštinėjo be palydovų. Atsitikdavo, kad kokia prošal ėjusi grakš- 
tuolė stabtelėdavo ir šypsodama atsigręždavo, tačiau bemat eidavo toliau. 
Kartą labai daili moteris gatvėje pametė auskarą ir ieškojome jo kartu. Per- 
simetėme keliais žodžiais ir ji juokdamasi pasiskundė, kad naujoviški aus- 
karai, kurie užsisuka ant ausų kaušelių, todėl nereikia durti skylės, yra tikra 
auksakalių išmonė stengiantis padidinti paklausą, nes jie nepaprastai leng- 
vai atsileidžia ir pasimeta. Visa nutiko laisvai ir paprastai - tarytum kitaip ir 
negalėjo nutikti, nors buvau svetimšalis. Panorėjęs tikriausiai galėjau pa- 
žintį pratęsti, tačiau ji jokios užuominos nepadarė. Vejų kilmingųjų moterų 
laisva ir paprasta elgsena mane sužavėjo. 

Gyvenau gerai aptarnaujamuose nakvynės namuose, kur niekam nekė- 
liau įkyraus smalsumo ir niekas neklausinėjo manęs, kur išeinu ir iš kur 


335 


pareinu, kaip graikų miestuose įprasta. Patarnautojų nekalbumas ir santū- 
rus mandagumas man patiko. Prisiminus triukšmingus ir plepius graikų 
miestus, rodės, pakliuvau į kitokį, kilmingesnį pasaulį. Patys nakvynės na- 
mai buvo kuklūs ir aš ten su savo apdaru tikau, tačiau juose nebuvo įprasta 
valgyti dviem pirštais - valgant būdavo naudojamasi dvidante šakute. Tar- 
nas iš pat pradžių atnešė man sidabrinę šakutę - tarytum pasaulyje nebūtų 
vagių. 

Nesistengiau užmegzti pažinčių. Man pakako gyventi tame gražiame 
mieste ir jo gaiviu oru kvėpuoti. Vaikščiodamas po gatves ir aikštes, persi- 
imdavau ramios žmonių elgsenos. Džiaugiausi tuo, ką matau, ir man ėmė 
atrodyti, kad, palyginti su Vejais, Roma - barbarų miestas. Man rodos, Ve- 
jų gyventojai manė tą patį, nors negirdėjau jų blogai apie Romą kalbant. 
Sudarę su Roma dvidešimties metų nepuolimo sutartį, jie gyveno ir elgėsi, 
tarytum Romos nebūtų. Tačiau kažin kas graudaus buvo Vejų gyventojų 
veiduose ir šypsenose. 

Pirmąjį rytą, kai tenkinausi vien Vejų oru, kuris po Romos pelkynų man 
buvo tarytum išganingas vaistas, užėjau nedidelį turgų ir atsisėdau ant nu- 
gludinto akmeninio suolelio. Mačiau žmonių šešėlius nuvaikščiotomis ak- 
meninėmis turgaus plokštėmis bėgant prošal, mačiau gražiakartį asilą su 
daržovių krepšeliais, mačiau kaimietę, ant švaraus audeklo išsidėsčiusią sū- 
rius. Sulaikęs kvapą ūmai suvokiau jau išgyvenęs tą laimės akimirką. Dažy- 
tus molinius namų išgražinimus taip pat pažinau ir tarytum sapne pakilau 
nuo akmeninio suolelio ir pasukau už pažįstamo gatvės kampo. Priešais 
mane iškilo šventykla - jos kolonas pažinau. 

Ant šventyklos stogo tviskėjo slaptingai nuostabios, sodriomis spalvomis 
nudažytos molinės statulos: Artemidė gynė savo briedį nuo Heraklio, o kiti 
dievai šypsodami būrėsi aplinkui pasižiūrėti sankirčio. Užlipau laiptais ir 
praėjęs kolonas žengiau pro vartus. Snūdus šventyklos tarnas mostelėjo 
šlakstytuvu į mane švento vandens. Suvokimas, kad anksčiau esu išgyve- 
nęs tą valandėlę, vis stiprėjo. 

Aklinos sienos galinėje nišoje nepaprastai graži ir svajingai šypsanti, stog- 
langio šviesos nušviesta stovėjo ant postamento Vejų deivė su kūdikiu glė- 
byje, o jai prie kojų kaklą tiesė žąsis. Nereikėjo nieko klausti - žinojau, kad 
jos šventasis vardas - Uni. Pažinau ją iš veido, kūdikio ir žąsies. Bet iš kur 
žinojau - negaliu paaiškinti. Ranka pakilo prie kaktos - nulenkdamas galvą 
pakėliau dešinę ranką šventam pasveikinimui. Zinojau, kad statula - šven- 
ta, o vieta, kur stoviu - šventa vieta nuo senų senovės, kai nebuvo nei 
šventyklos, nei miesto. 

Zynio nesimatė, tačiau tarnas iš apdaro tarė mane esant svetimšaliu ir 
atsistojo nuo krėslo parodyti pasieniais išdėstytų įšventinimo dovanų bei 
šventų atminų. Buvau taip susikaupęs, kad mostelėjau jam eiti šalin, neno- 
rėdamas nieko kita šventykloje matyti, vien Uni - dievišką moters švelnu- 
mo ir gerumo atvaizdą. 

Tik paskui prisiminiau, kad Eriko šventykloje per deivės sapną iš anksto 
išgyvenau šį reginį. Ir tai nebuvo joks stebuklas. Juk žmogus dažnai sapne 
patiria tai, kas nutinka vėliau, kartais visai nereikšminga. Bet stebėjausi, 
kodėl Eriko Afroditės sapne patekau į šventąjį gailiaširdystės ir motiniškos 
laimės rūmą, jeigu tai nebuvo vien deivės išdaiga. 

Vasaros pradžioje iki Vejų atsklido žinių, jog Koriolano vadovaujama 
volskų kariuomenė sutelkta ir žygiuoja Romos link - keršyti už įžeidimą 
cirke. Bet Romos būriai nėjo į atvirą lauką kautis, nors romėnai paprastai 
siekdavo kaip tik tokios kovos, kad vienu smūgiu sutriuškintų kaimyninę 
tautą. Todėl buvo manoma, jog Roma bus apsupta, kad ir kaip tai atrodė 
neįtikima. 

Sparčiu žingsniu būčiau perdien pasiekęs Romą, tačiau pirmiau iškelia- 
vau į šiaurę, norėdamas pamatyti Vejų ežerą, o iš ten per kalnus, piemenų 
takeliais, į vakarus - į Cerės miestą pajūryje. Pirmą kartą gyvenime išvy- 
dau ribuliuojantį didelio ežero skaidrį ir rausvumą pavakare. Ir nežinau, 
kas taip suvirpino širdį kalnų supamą ežerą pamačius. Bet vien nendrių 
šnaresys vėjyje ir vandens kvapas - visai kitoks nei jūros druskos - sujaut- 
rino mane ir aš pradėjau tankiai alsuoti. Pats tariausi esąs tik keliautojas, 
norįs pamatyti ko nematęs, tačiau mano širdis permanė geriau. 

Cerėje pirmąkart suvokiau tikrąją etruskų sąjungos galybę, kai anapus 
mūro, už gilaus slėnio, išvydau mirusiųjų miestą. Abipus jo šventojo kelio 
kilo didžiuliais mūrais sustiprinti kapų kauburiai, jų akmeniniuose rūsiuose 
tarp aukų ilsėjosi senieji miesto valdovai. Kauburių mūrai buvo sukrauti 
iš didžiulių akmens luitų, o kai pasisakiau atkeliavęs iš Romos, kapų sar- 
gas parodė man Tarchonų giminės kapą. Romą valdę Tarkvinijai laikė 
daugiatautį iškilėlių miestą tokiu nešvariu, kad mieliau pasilaidojo etrus- 
kų mieste - išskyrus paskutinįjį Tarkvinijų, kuris, etruskų miestų sąjun- 
gos atstumtas, mirė kaip tėvynės tremtinys graikiškuose Kumuose. 

Cerės miesto gyvenimas buvo triukšmingesnis nei kilmingųjų Vejų. Čia 
nuo ryto ligi vakaro iš daugybės amatininkų dirbtuvių sklido skambčioji- 
mas ir kaukšėjimas, gatvėmis vaikščiojo įvairiausių kraštų laivų vadai bei 
jūrininkai, smalsiai žvalgydamiesi aplinkui ir ieškodami įprastų jūrininkų 
pramogų krante. Tiesa, Cerės uostas buvo toli upės Žiotyse, tačiau garsas 
apie etruskų miestų prabangą ir linksmą gyvenimą buvo taip pasklidęs, 
kad svetimšaliai jūrininkai mielai kildavo skardingu keliu į miestą. Cerė 
buvo nelabai didelis miestas, už Vejus daug mažesnis, savo turtus sukau- 
pęs prekiaudamas ir plaukiodamas po tokias jūrų tolybes, kad čia sutikau 
laivo vadą, kuris sakėsi savo akimis matęs į pasaulio vandenyną vedantį 
sąsiaurį ir Heraklio stulpus. Tiesa, Kartaginos sargybos laivai net tirėnams 
neleisdavo plaukioti sąsiauriu. 

Mieliau nei po nerimastingą miestą vaikštinėdavau šimtmetiniu miru- 
siųjų miesto keliu, alsuodamas šventojo kalno oru, mėtų bei laurų kvapais. 
Kapų sargas paaiškino, kad šventasis kapų apskritumas — iš senų senovės, 

kai etruskai gyveno apskritose kūgiškose trobelėse. Dėl to seniausios šven- 
tyklos, - kaip Vestos šventykla Romoje, - yra apskritos. Jis pasakojo ne apie 
karalius, o apie lukumonus. Paprašiau sargo paaiškinti, ką iš tikro reiškia 
lukumonas - sargas mokėjo kalbų, kad galėtų vedžioti svetimšalius po šven- 
tąsias etruskų vietas. 

Iš svečių graikų išmoktu papročiu jis skėstelėjo rankomis ir pasakė: 

- Sunku šitai paaiškinti svetimam. Lukumonas yra tas, kuris yra. 

Nesupratau, o jis papurtė galvą ir sugalvojo: 

- Lukumonas yra šventasis karalius. 

Vis tiek nesupratau. Tada jis parodė kelis didžiulius kauburius ir pavadi- 
no juos lukumonų kapais. Bet rodydamas į paskiausiai pastatytą kapą, ku- 
rio viršūnėje žemė buvo ką tik supilta, - net žolė nebuvo sužėlusi, — jis 
mostelėjo prieštaraujamai ir paaiškino kaip barbarui: 

— Ne lukumono kapas. Tik valdovo kapas. 

Mano atkaklumas atėmė jam kantrybę, nes jis pritrūko žodžių išreikšti 
tai, ką laikė savaime suprantamu dalyku. 

— Lukumonas yra dievo skirtas valdovas, - tarė jis dirgdamas. - Jis ran- 
damas. Jis atpažįstamas. Jis - vyriausias žynys, vyriausias teisėjas, vyriau- 
sias įstatymų leidėjas. Paprastą valdovą galima nuversti, jo valdžią galima 
perimti. Lukumono niekas negali nuversti, nes valdžia yra jo. 

— Kaip jis randamas, kaip atpažįstamas? - paklausiau nesupratęs. - Ne- 
jau lukumono sūnus - ne lukumonas? 

Ištiesiau sargui sidabro gabalėlį, kad nurimtų. Tačiau jis nesugebėjo pa- 
aiškinti, kaip atpažįstamas lukumonas ir kuo jis nuo paprasto žmogaus ski- 
riasi. Tik pasakė: 

— Lukumono sūnus paprastai nebūna lukumonas, nors, žinoma, gali juo 
būti. Labai senose, dieviškiausiose giminėse karta po kartos gimdavo luku- 
monų. Bet gyvename negerus laikus. Lukumonai j jau labai retai gimsta. 

Ėjome pro didžiulį kapą, ir sargas pirštu parodė į į jį, šypsodamas moste- 
lėjo į baltą akmeninę koloną priešais kapą ir apvalią, o ne kūginę kolonos 
viršūnę. 

— Karalienės kapas, - paaiškino jis ir papasakojo, jog; Cerė - retas etruskų 
miestas, kurį valdė moteris. Garsios karalienės laikus Cerės gyventojai pri- 
simena kaip auksinius, nes jai valdant miestas buvo labiausiai praturtėjęs. 
Sargas tikino karalienę valdžius šešiasdešimt metų, bet įtariau, kad jis iš 
lankytojų graikų išmoko pagražinti. 

— Argi moteris gali valdyti miestą? - paklausiau apstulbęs. 

- Ji buvo lukumonė, - paaiškino sargas. 

— Ar gali moteris būti laikumonė? 

- Žinoma, - nekantriai pasakė jis. - Šitaip nutinka retai, bet dėl dievų 
įgeidžio lukumonu gali gimti moteris. Cerėje taip nutiko. 

Klausiausi ir nesupratau, nes klausiausi paprastom ausim ir buvau susi- 
saistęs — gyvenau paprastą Žmogaus gyvenimą tarp žmonių. Tačiau dau- 

gybę kartų vaikščiojau sunkiuoju keliu ir vis grįždavau prie slaptinga galia 
alsuojančių didžiulių kapų. 

Pačiame mieste mačiau kitokį nutikimą, kuris keistai mane sujaudino. 
Prie mūro stovėjo puodžių prekystalių eilė. Diduma jų pardavinėjo pigias 
raudonai dažytas urnas neturtėliams. Cerėje mirusiuosius ne laidodavo kaip 
Romoje, bet degindavo, o jų pelenai būdavo beriami į apvalias urnas, kar- 
tais — dermingais piešinėliais išpieštas, bronzines ir brangias, o neturtėliai 
pasitenkindavo paprastomis raudonomis urnomis. Tik dangtelį - rankenė- 
lės vietoj - puošdavo koks nors drėblus lipdinys. 

Pasitaikė apžiūrinėti neturtėlių urnas kaip tik tuo metu, kai kaimiečių 
pora pagal savo išteklius rinkosi indą mirusios dukters pelenams. Jie išsi- 
rinko urną su kaklą ištempusiu giedančiu molio gaidžiu ant dangtelio. Vos 
ją išvydę jie džiugiai nusišypsojo ir vyras iškart ištraukė iš maišelio ant- 
spauduoto vario gabalėlį. Dėl kainos jis nesiderėjo. 

Nustebęs paklausiau puodžiaus: 

— Kodėl jis nesidera? 

Pardavėjas šypsodamas papurtė galvą ir atsakė: 

— Dėl šventų dalykų derėtis neįprasta, tu svetimšali. 

— Bet juk tas indas nėra šventas - tik prastas molis, - tvirtinau. 

Vyras kantriai paaiškino: 

- Ištrauktas iš puodžiaus krosnies, jis nebūna šventas. Nėra šventas ir čia - 
ant mano stalo. Tačiau taps šventu, kai į jį subers šitų nelaimingųjų dukters 
pelenus ir uždengs dangteliu. Todėl kaina tinkama ir dėl jos nesiderama. 

Tokia prekyba nepanėšėjo į prekybą graikišku papročiu ir aš prie jos 
nebuvau pratęs. Dūriau pirštu į giedantį gaidį ant indo dangčio ir užkalbi- 
nau porą: 

— Kodėl kaip tik gaidį pasirinkote? Juk gaidys labiau tinka vestuvėms. 

Jie pažvelgė į mane apstulbę, abu parodė į gaidį ir sutartinai atsakė: 

- Juk jis gieda. 

— Ką jis gieda? - paklausiau taip pat nustebęs. 

Jie žvilgtelėjo vienas į kitą ir pamiršę liūdesį paslaptingai nusišypsojo. Vy- 
ras apkabino žmoną per juosmenį ir atsakė man kaip didžiausiam kvailiui: 

— Gaidys gieda prisikėlimą. 

Jiedu nuėjo, vyras atsargiai nusinešė puodą. Kaip trenktas palikau stovė- 
ti su ašaromis akyse. Jaudulingi keisto tikrumo ir pažinimo žodžiai per- 
smelkė man širdį. Sitai atsimenu apie Cerę. 

Nemanau, kad galėčiau geriau paaiškinti didžiulį graikų ir etruskų pa- 
saulių skirtumą nei prisimindamas, jog graikams gaidys - aistros ženklas, o 
etruskams - prisikėlimo. 

Iš Cerės ketinau grįžti jūra į Romos upės žiotis, o iš ten - į Romą, bet 
atėjo patikimų žinių, kad volskus vedęs Koriolanas vieną po kito laisvina 
romėnų užgrobtus miestus. Jis buvo užėmęs Koriolus, net romėnams svar- 
bų Lavinijų. Atrodė, kad anksčiau ar vėliau upės žiočių druskos baseinai 

atiteks volskams. Todėl verčiau leidausi tolyn į šiaurę, norėdamas pamatyti 
Tarkvinijus, kurie buvo laikomi reikšmingiausiu ir politiškai svarbiausiu et- 
ruskų sąjungos miestu. 

Keliavau žydinčią vasarą ir nežinojau, kuo labiau stebėtis: kelių saugu- 
mu ar kaimiečių svetingumu, pelkėmis, kurias išmūryti kanalai pavertė žy- 
dinčiais laukais, ar ilgaragiais galvijais ganyklose. Žemė aplink buvo turtin- 
giausia ir tarpiausia iš visų matytų. Jai nusausinti, miškus išplėšti, verčiant 
laukais ir ganyklomis, prireikė daugybės kartų išmanumo ir atkaklaus dar- 
bo. Vis dėlto Jonijoje tirėnai buvo vadinami plėšikais, o etruskai — paleistu- 
vystės naikinama žiauruolių tauta. 

Tarp didžiųjų žemės valdų darbininkų buvo nemažai žemesnio už et- 
ruskus ūgio ir tamsesnės odos žmonių bei daugybė vergų. Bet keliauda- 
mas nė karto nemačiau prižiūrėtojų mušant vergus. Darbininkai šypsoda- 
vo savo šeimininkams ir prakalbdavo į juos be baimės. Man pasakojo, kad 
pabėgusius vergus etruskai retai baudžia, nes turi paprotį kiekvieną vergą 
išmokyti vienopo darbo. Daugybė vyrų mieliau gyvena etruskų vergo nei 
savo tautos prastakilmio gyvenimą. Net stropiam amatininkui jie mielai 
leidžia išsipirkti, o buvęs šeimininkas padeda vergui gauti pilietybę, su- 
prasdamas, kad tai duos naudos jo miestui. 

Jeigu vergas pabėgdavo nuo etrusko, šis šypsodamas nukęsdavo netektį 
ir sakydavo: „Tas vyras tikriausiai nebuvo gimęs vergu“. Arba suversdavo 
kaltę pernelyg griežtam prižiūrėtojui, manydamas, jog dėl pabėgimo kaltas 
ne vergas, O prižiūrėtojas. 

Manau, kad Tarkvinijai - amžinas pasaulio miestas, todėl neverta jo ap- 
sakinėti. Ten gyveno daug graikų, nes vietiniai išsivysčiusio ir judraus miesto 
gyventojai žavėjosi svetimšalių išmanumu, domėjosi viskuo, kas nauja, — 
kaip moterys žavisi kuoduotais svetimšalių karių šalmais. Tiktai tikėjimą 
etruskai tarėsi išmaną geriau už kitas tautas. Vis dėlto Tarkvinijų gyvento- 
jai keliaudavo į graikiškuosius Kumus klausti orakulo patarimo, nors ne- 
gandai ištikus labiau kliovėsi savais žyniais. 

Tarkvinijų gyventojai buvo žingeidūs ir aš susiradau ten draugų - ren- 
giausi prastai, bet paaiškėjus, jog kariavau Jonijoje ir pažinau Sicilijos mies- 
tus, mane pradėjo kviesti į kilmingųjų puotas. Kad prilygčiau savo draugį- 
jai, turėjau nusipirkti naujų drabužių. Mielai vilkėjau puikiausio lino ir plo- 
nos vilnos etruskiškus drabužius, nešiojau žemą kūgišką kepurę. Vėl te- 
piausi plaukus, rūpestingai skutausi barzdą, o kasas laisvai pasileidau ant 
pečių. Pažvelgęs į veidrodį jau nebeatskirdavau savęs nuo tikro etrusko. 

Per puotas mielai pasakodavau ko paklaustas, taip pat apie Romą, jos 
vidaus politikos sunkumus ir ką apie juos manau. Pastebėję, kad dėl savo 
jonėniškos kilmės nesu įžeidus, jauni vyrai, kauštelėję nuo vyno, imdavo 
derglioti graikus. 

— Senovėje, — sakė jie, - dvylikos etruskų miestų sąjunga driekėsi per 
visą Italijos pusiasalį — nuo šiaurės iki pietų. Ligi pat Iberijos salose ir pa- 

krantėse buvo mūsų nausėdijų, mūsų laivai plaukiodavo po visas jūras ligi 
Graikijos, Jonijos ir Finikijos miestų. Tačiau ilgainiui iš šiaurės ėmė krausty- 
tis vis daugiau alkanų tautų. Leidome joms įsikurti mūsų žemėse, lavino- 
me jas, kai kurias sunaikinome, bet per tarpukalnes atėjūnai nepaliauja plūsti. 
Vis dėlto blogiausi graikai, jie, išplėtę savo nausėdijas iki Kumų, kaip varlės 
glaudžiai visą pakrantę nutūpė. Su Kartagina taikiai pasidalijome jūrą ir tik 
dėl prekių kokybės rungiamės. O su graikais neįmanu išmintingai susitarti. 
Atkišk jiems pirštą, ir jie nukąs visą ranką. 

Dar jie sakė: 

— Dvylikos mūsų miestų lyga — taikos lyga, ir dievai mus jungia: nors kas 
miestas turi savo dievą, kiekviename mieste visiems dvylikai tarnaujame ir 
svetimiems dievams aukojame. Tačiau šiaurėje mus spaudžia neseniai iš 
tarpukalnių išlindusios keltų gentys, o pietuose mūsų išmoningą prekybą 
žlugdo graikai. 

Gerdami vyną dalijomės savo mintimis, bet aš prakalbdavau tik paklaus- 
tas — šiaip jau laikydavau liežuvį už dantų. Šitaip susiradau draugų, nes 
šiuo atžvilgiu etruskai nesiskyrė nuo kitų tautų - šnekiam vyrui ir čia reikė- 
jo supratingo klausytojo. Toks supratingas pasirodžiau, kad kartą pakilęs 
nuo minkštasuolio pastebėjau pinigų maišelį svariai išsipūtus nuo sidabro. 
Kaip tai nutiko - negaliu suvokti, nes mano kapšelis visąlaik kabėjo po marš- 
kiniais ant kaklo. Bet numaniau, kad jautrus šeimininkas panūdo mane 
apdovanoti, nes palaikė mane neturtingu, kai pasipasakojau esąs iš Jonijos 
pabėgėlių. 

Kaip tik Tarkvinijuose išgirdau apie Dionisijo likimą jūroje iškeliavus iš 
Segestos. Buvo kalbama Dionisiją valdant visą jūrų plėšikų laivyną ir radus 
prieglobstį bei slaptą uostą kažkokioje negyvenamoje jūros saloje, kurios 
bergždžiai ieško Kartaginos bei etruskų karo laivai. Manyta jį veikiant iš- 
vien su Akraganto ir Sirakūzų tironais, siekiant sutrikdyti Kartaginos bei 
etruskų jūrininkystę, nes žinota Dionisiją niekada nepuldinėjant graikų lai- 
vų. Dėl jo Kartaginos ir etruskų jūros miestų prekiniai laivai turėjo plaukio- 
ti karo laivų saugomomis vilkstinėmis. Niekas neprisiminė, kad šitaip kada 
nors būtų Tirėnų jūroje nutikę. Jo plėšikavimas kėlė dar didesnį apmaudą 
graikų atžvilgiu. 

Tarkvinijai buvo dailininkų miestas, kaip Vejai - skulptorių. Buvo ten ne 
tik sienų tapytojų bei medinių karstų piešėjų, o ir kapų piešėjų gildija, labai 
gerbiama, negausus jos narių būrys meistriškumą perimdavo iš tėvų ir vers- 
davosi juo kaip šventu amatu. 

Tarkvinijų mirusiųjų miestas buvo anapus slėnio, ant aukšto kalvos kriau- 
šio, nuo kurio atsiveria neaprėpiamas reginys į vakarus: per daržus ir pasė- 
lius, alyvmedžių giraites ir sodus ligi jūros ir toli į jūrą. Kapų kauburiai ne 
tokie didžiuliai kaip Cerės valdovų kapų, tačiau pilkavo kiek akis siekė. 
Kapus užveria geležinės ar bronzinės durys. Prie jų stovi aukuras, nuo du- 

rų statūs laiptai leidžiasi gilyn į minkštame akmenyje iškirstus rūsius. Jau 
ne vieną šimtmetį jų sienos tapomos šventaisiais piešiniais. 

Po šventąjį lauką klajojant, mūrų supami judrių Tarkvinijų namai ana- 
pus slėnio mirguliuodavo ryškiu mėliu, tamsia žaluma, sodriu raudoniu ir 
suodžių juodumu, nes medinius namus čia taip pat puošė degtu moliu, 
dažė raiškiais dažais. Pamatęs, kad ką tik pastatyto kapo laikinos medinės 
durys atviros, ir išgirdęs iš gilios ertmės sklindant balsus, šūktelėjau žemyn 
klausdamas, ar negalėtų svetimšalis nusileisti švento dailininko darbo pa- 
žiūrėti. Dailininkas atsiliepė nusikeikdamas taip šiurkščiai, kaip per visą ke- 
lionę net piemenų keikiantis negirdėjau. Vis dėlto po valandėlės atbėgo 
aukštyn jo mokinys su nerūkstančiu deglu pašviesti man kelio. 

Remdamasis sienos atsargiai lipau grublėtais laiptais ir nustebęs išvydau 
kriauklės apribus minkštame sienos akmenyje - rodės, deivė davė man 
slaptą ženklą, kad einu teisingu keliu. Dievai mano kely apsireikšdavo ta- 
rytum žaisdami, nors nelabai jų ženklų paisiau. Galbūt mano širdis visąlaik 
keliavo piligrimišką kelią, nors pats to nesuvokiau - žvalgiausi smalsiomis 
žemiškomis akimis, nes buvau su žeme susisaistęs. 

Mokinys pašvietė kelią deglu ir netrukus atsidūriau akmenyje iškirsta- 
me rūsyje, kur prie sienų abiem velioniams buvo ištašyti akmeniniai suole- 
liai. Dailininkas buvo pradėjęs tapyti nuo lubų. Plačią vidurio siją puošė 
įvairiaspalviai vainikai ir keistokai suderinti dailūs širdies pavidalo lapeliai. 
Lubų skliautus margino raudoni, mėlyni ir juodi kvadratai - kaip įprastai 
gyvenamuose Tarkvinijų kambariuose. Dešiniosios sienos piešinys buvo ką 
tik baigtas. Jame alkūnėm pagalvėlių ir čiužinių remdamiesi minkštasuoly- 
je gulėjo kapo savininkai - vyras su žmona, - šventiniais drabužiais pasi- 
puošę, vainikuoti, amžinai jauni, ir rankas iškėlę žvelgė vienas kitam į akis. 
Apačioje amžinose bangose šokčiojo delfinai. 

Nepaprastas šviežio tapinio gyvenimo džiaugsmas taip mane perėmė, 
kad įsistebeilijau į amžinus žaidinius ant sienos žaidžiančius imtynininkus, 
šokėjas bei disko metiką. Mokinys deglu skaisčiai apšvietė tapinius. Akme- 
niniame kambaryje degė daugybė deglų, nuo laibakojės smilkyklės kilo ma- 
lonūs dūmai, goždami slogų rūsio akmens ir dažų kvapą. Leidęs man kiek 
pasižiūrėti, dailininkas vėl bjauriai nusikeikė, ir graikų kalba, - tikriausiai 
manydamas, kad aš, svetimšalis, nesuprantu. 

— Turbūt pakenčiama, svety, - tarstelėjo jis. - Yra ir prastesnių kapų pie- 
šinių, argi ne? Tačiau kaip tik dabar kaunuosi su bjauriu arkliu, kurio nepa- 
vyksta padaryti kaip noriu. Įkvėpimas blėsta, ąsotis tuščias, dažų dulkės 
šlykščiai graužia gerklę. 

Įsižiūrėjau į jį. Buvo nesenas - maždaug mano amžiaus. Rodės, seniai 
seniai pažįstu jo raudoną veidą, apvalainas akis ir patinusias lūpas. Kai jis 
atsigręžė į mane, pajutau rūgštų dvelktelėjimą, tačiau jo iškvėpis nekėlė 
šleikštulio. Jis godžiai žvilgtelėjo į šiaudais pridengtą molinę mano gertuvę 
ir linksmai pakėlęs keturkampišką delną apvaliais pirštų galais šūktelėjo: 

— Dievai atsiuntė tave kaip tik laiku, svetimšali. Fuflunsas liepė. Dabar tu 
kalbėk. Aš vardu Arunsas - Velturų giminės, kuri mane globoja, garbei. 

Pabučiavau sau ranką, rodydamas pagarbų draugiškumą, ir juokdama- 
sis pasakiau: 

- Tegul pirmiausia kalba talpi gertuvė, kuri turėjo mane alsinančioj kait- 
roj atgaivinti. Be abejonės, Fuflunsas atsiuntė mane pas tave, nors mes, 
graikai, vadiname jį Dionisu. 

Jis ištraukė gertuvę iš krepšio man nespėjus net dirželio nuo kaklo nusi- 
imti ir iškart užsivertė tiesiai sau į burną, kamštį nusviedęs į kertę - tary- 
tum parodydamas, jog daugiau tos molinės gertuvės man neprisireiks. Nė 
lašelio nenuliedamas jis nepaprastai mikliai nukreipė raudoną vyną tiesiai į 
burną, su palengvėjimu atsidusęs nusišluostė atgalia ranka lūpas ir pasiūlė: 

— Sėskis, svetimšali. Matai, šįryt Velturai buvo ant manęs dėl tam tikrų 
priežasčių supykę ir apkaltino mane vilkinant darbą. Argi kilmingasis me- 
nininko vargus supras? Jie liepė užpilti man ant galvos vandens, įkelti į 
vežėčias ir tik ąsotį Velkunijos šaltinio vandens teįdėjo. Pašaipiai pasakė, 
kad jis turėtų pažadinti įkvėpimą arklį nupiešti, nes įkvėpė nimfą išburti 
amžiną Tarkvinijų sėkmę. 

Atsisėdau ant akmeninio suolelio. Jis dūsaudamas prisėdo šalia ir nusi- 
šluostė nuo kaktos gaižų pagirių prakaitą. Išsiėmiau iš savo užkandžių krep- 
šio siaurą sidabrinę taurę, kurią nešiojausi, idant prireikus parodyčiau ne- 
sąs prastakilmis, prisipyliau ją sklidinai, nuliejau šlakelį, išgėriau ir pasiū- 
liau jam. Jis prapliupo juoktis, nusispjovė ant grindų ir pasakė: 

— Neapsimetinėk, drauguži. Iš veido, iš akių žmogų pažinsi - ne iš dra- 
bužių ar aukojimo papročių. Sodrus tavo vynas geriau nei sidabrinė taurė 
apie tave liudija. Aš pats esu taip susidraugavęs su Fuflunsu, kad net jam 
paaukotą lašelį laikau bergždžiu laistymu. 

Pasiūliau mokiniui, tačiau skaisčiaakis jaunikaitis šypsodamas papurtė 
galvą ir, mudviem sėdint, pagarbiai liko stovėti. Supratau, kad Arunsas, 
nors susivėlusiais plaukais ir dažų suteptais drabužiais, nėra prastakilmis. 

— Ar tu graikas? —- pasmalsavo jis neklausdamas mano vardo. - Pas 
mus Tarkvinijuose yra graikų, ir Cerėje jie žiedžia gana dailius ąsočius. 
Bet būtų geriau, jei jie šventųjų tapinių netapytų, nors mes savo piešinius 
su jų lyginame taip nuoširdžiai, kad ištuštintus indus vienas kitam į gal- 
vas daužome. : 

Jis mostelėjo berniukui. Sis atnešė platų ritinį. Arunsas išvyniojo jį ir ati- 
džiai įsižiūrėjo į nubraižytus ir nuspalvintus šokėjus bei imtynininkus, mu- 
zikantus bei arklius. Jis tarytum rodė man piešinių pavyzdžius, bet iš akių 
ir raukomos kaktos supratau, kad jo mintys nepaliauja suktis apie nebaigtą 
darbą. 

- Jie, žinoma, pravers, — išsiblaškęs pasakė jis, įbedęs akis į tolį sugrabi- 
nėjo sidabrinę taurę ir nejučia maktelėjo ją iki dugno. - Kad iškart žinočiau 
reikiamas spalvas, mokinys galėtų iš anksto išraižyti sienoje tapinių apri- 

bus. Bet pavyzdys praverčia, jei nesupančioja, o išlaisvina ir padeda žaisti 
savais vaizdiniais. 

Jis įbruko nesusuktą ritinį man į glėbį, pakilo ir žengė su metaliniu rai- 
žikliu rankoje priešingos sienos link. Jis tapė jaunikaitį, už kaklo sulaikantį 
lenktynių žirgą, ir didžioji tapinio dalis - žirgo užpakalis, priekinės kojos ir 
stovintis jaunikaitis - buvo baigta. Trūko tik žirgo galvos, kaklo ir jaunikai- 
čio rankų. Atsargiai žengtelėjęs arčiau pamačiau, kad ir jų apribai išbraižyti 
minkštame akmenyje. Tik meistras buvo nepatenkintas. Jis ėjo artyn ir vėl 
atsitolindavo, braižė metaliniu raižikliu orą, ir staiga supratau, jog priešais 
save jis kaip gyvą regi stotingą, priekinę kanopą keliantį ir ugningai galvą 
lošiantį grynaveislį žirgą. Jis iškart ėmė braižyti ant sienos naujus apribus. 
Arklio galva pakilo išraiškiau, kaklas agniau išsirietė - jis įgijo gyvasties. Ir 
tai nutiko vos per valandėlę. Mokinys pripuolęs padavė šerių teptuką ir 
dažų puodelius. Tarytum niršto apimtas Arunsas nerimastingom rankom 
dažė arklio galvą - nelabai paisydamas išgremžtų apribų, bet vis raiškiau 
pataisydamas galvą. 

Rimdamas jis sumaišė rusvus dažus ir net neišraižęs apribų greitai nuta- 
pė arklio kaklą laikančias jaunikaičio rankas. Galiausiai juodais dažais ligi 
trumpos mėlynų marškinių rankovės brėžtelėjo rankos liniją, kartu ir rau- 
menį padidindamas. 

— Na štai, - tarstelėjo jis patenkintas. - Tiek Velturams šiandien užteks. 
Ar gali paprastas žmogus suprasti, kad gimiau, augau, mokiausi, braižiau, 
maišiau spalvas, irzau visą gyvenimą tik dėl šių kelių akimirksnių? Tu, sve- 
timšali, matei, jog tai truko tik kelis mirksnius. Tikriausiai pamanei: jis labai 
gabus, tas Arunsas. Bet tai ne meistriškumas —- meistrų yra ganėtinai, ir net 
per daug. Mano arklys bus amžinas, nors šitaip ligi šiol niekas nėra piešęs. 
Tai skirtumas, kurio Velturai nesupranta. Tai ne vien spalvos ir meistrišku- 
mas. Tai kančia ir ekstazė, kai prisiartini prie mirties, idant visu gražumu 
išreikštum gyvenimo žaismę ir įgeidį. 

Jaunikaitis raminamai tarė: 

- Velturai, be abejo, šitai gerai supranta. Yra tik vienas Arunsas — daili- 
ninkas. Ir jie ant tavęs nepyksta. Jie tik gero tau nori. 

Tačiau Arunsas taip greit nenurimo. 

- Prisiekiu šyduotais dievais, - prisiekė jis, todėl mokinys krūptelėjo. — 
Nuimkite nuo manęs šią naštą. Juk aš turiu praryti vandenyną tulžies, kad 
per kelias akimirkas ištrėkščiau lašą džiaugsmo, kai ir pats savo darbu bū- 
nu patenkintas. 

Skubinai pripyliau sidabro taurę ir atkišau jam. Jis prajuko perpratęs ir 
tarė: 

— Tu teisus, kelios taurės vyno tikrai atskiedžia tulžį. Bet kaip, jei ne su 
vynu, man save išlaisvinti? Mano darbas nėra toks lengvas, kaip žmonėms 
atrodo. Šitas blaivus jaunikaitis, mano amžių pasiekęs, viską supras, jeigu 
taps toks, kokį trokštu jį matyti. 


Jis uždėjo ranką jaunikaičiui ant peties. Pasiūliau grįžti į miestą ir drauge 
pavalgyti. Tačiau Arunsas papurtęs galvą paaiškino: 

— Ne, privalau likti čia iki saulėlydžio, kartais net ilgiau užsibūnu - juk 
čia, kalno gelmėje, nėra nei nakties, nei dienos. Liksiu bent jau dėl to, kad 
įikčiau Velturams. Bet iš tikrųjų turiu daug ką apmąstyti, svetimšali. 

Jis parodė tuščią galinę sieną ir aš, į jį žiūrėdamas, permaniau, kaip stai- 
ga sužibdami ir vėl apsitraukdami migla tapiniai iškyla ir keičiasi jo galvoje. 

- Turiu nutapyti tai, ko anksčiau niekas netapė, - pasakė jis. - Pats šito 
noriu ir dar nedrįstu niekam prisipažinti, ką ketinu tapyti. Velturai šito nu- 
sipelnė. Dėl jų tai padarysiu - net jei krisčiau negyvas. 

Užmiršęs mane jis murmėjo toliau: 

- Juk lankiausi Volsinijuose, kai į šventyklos koloną kalė pirmą vinį. Juk 
lukumonai man leidžia pamatyti tai, ko paprasti žmonės nemato, iki šydas 
nenukrenta. Jie manimi tiki. Turiu būti toks, kad jų nenuvilčiau. Turiu iš- 
drįsti tai padaryti. Nesibaiminti savo paties silpnumo. Jeigu pasiseks - nie- 
kada daugiau nebebijosiu. Aš pasirengęs net mirti. Aš, Arunsas. 

Jis vėl prisiminė mane ir mano sidabrinę taurę. 

- Atleisk, svetimšali, - paprašė. - Tavo veidas tebėra glotnus, nors mudu 
tikriausiai vienų metų. Pats matai pabrinkusias mano lūpas, nuvargusias 
akis, raukšles ant kaktos, nepasitenkinimo raukšleles prie lūpų. Bet tik savi- 
mi esu nepatenkintas. Visa kita man gerai. Tik pats save graužiu siekdamas 
to, ko anksčiau nesu daręs. Dievai su manimi ir su tavimi, svetimšali. Atne- 
šei man laimę - nupiešiau žirgą, kaip norėjau, todėl galiu būti patenkintas. 

Supratau jo žodžius kaip atsisveikinimą ir nebenorėjau daugiau trikdyti 
jo minčių - jis įsispoksojo į tuščią sieną ir ėmė metaliniu raižikliu nerimas- 
tingai braižyti ore. Tikriausiai jam pasidarė nesmagu, kad taip staiga mane 
išvaro, nes pridūrė: 

— Matai, svetimšali, nesusipratėliams pakanka įprastos linijos ir spalvos. 
Todėl pasaulyje tokia daugybė meistrų, kuriems sekasi, ir gyvenimas jiems 
lengvas. Tikras menininkas gali tik pats su savimi rungtis. Ne, jokio varžo- 
vo šiame pasaulyje aš neturiu - tik pats su savimi rungiuosi aš, Arunsas iš 
Tarkvinijų. Jei linki man gero, drauguži, tai palik molinę gertuvę prisimini- 
mui. Jaučiu jos dar pusę pliuškant. Nuvarginsi dailų petį, dienos kaitroj į 
miestą ją nešdamasis. 

Mielai palikau molinę gertuvę tam nepaprastam vyrui, nes jam jos rei- 
kėjo labiau negu man. Jis tarė: 

— Dar susitiksime. 

Į kapą leisdamasis bereik nepaisiau deivės ženklo ant akmeninės sienos. 
Toks buvo tikslas, kad sutikčiau tą vyrą ir išvysčiau piešinį, kurį jis tąkart 
sumanė. Dėl jo paties sutikau jį, idant laimė jį aplankytų: kad jam pasisek- 
tų, kad jis iš baisiausios nevilties ištrūktų. Šito jis nusipelnė. Jau tuosyk iš 
veido ir akių jį pažinau. Jis, Arunsas, buvo iš tų, kurie sugrįžta. 

Daugel savaičių nesutikau Arunso, o leistis į kapą nenorėjau, bijodamas 
sutrukdyti jo darbą, nors kelis kartus praėjau pro šimtus kauburių, alsuo- 
damas jų ramybe, didingo reginio tvindoma širdimi. Sutikau jį per vynuo- 
gių derliaus nuėmimą mėnesėtoj gatvėje, sugėrovų ramstomą - dar nieka- 
da nebuvau matęs taip nusitašiusio žmogaus. Tačiau jis mane iškart paži- 
no, sustojęs apkabino, pakštelėjo šlapiomis lūpomis į skruostą ir sušuko: 

— Čia tu, svetimšali! Norėjau tave pamatyti. Bet gyvenau blaivias dienas, 
mąstydamas ir kurdamas įkaitusia galva, o tuomet aš nenoriu žmonių ma- 
tyti — net tokių kaip tu. Dabar jau po viskam. Prieš imantis darbo reikia 
švariai praskalauti galvą. Eikš, brolau, pasigerkime iki žemės graibymo - 
noriu išplauti iš galvos bergždžias mintis ir galų gale išvemti visą žemiško 
kūno purvą, idant galėčiau dieviškų dalykų imtis. 

Daugmaž taip jis kalbėjo, nors labai švebeldžiuodamas. Galų gale pa- 
klausė: 

— Ko klydinėji blaivus gatvėje vidur nakties, svetimšali? 

— Esu Turnas iš Romos, Jonijos pabėgėlis, - pamaniau, kad triukšmin- 
giems jo draugams reikėtų pasisakyti, o Arunsui tariau: - Per pilnatį deivė 
mane kamuoja ir iš lovos kelia. 

— Prisidėk prie mūsų, - pasiūlė jis. - Kiek tik nori parodysiu gyvų deivių — 
iš priekio ir iš užpakalio. 

Jis prievarta paėmė mane už parankės ir nusikabinęs nuo ausies vynme- 
džio vainiką uždėjo man ant galvos. Nuėjau su juo bei draugais į Velturų 
jam įrengtus namus. Iš miegų pabudinta jo žmona pasitiko mus žiovauda- 
ma, tačiau mūsų neišvijo, kaip galėjai tarti. Atvirkščiai - atidarė mums du- 
ris ir uždegė lempas, atnešė vaisių, miežainių ir ąsotį sūdytų žuvų, net mė- 
gino sušukuoti šlapius Arunso plaukus. 

Būdamas blaivus ir prašalietis, raudau įsiveržęs vidur nakties į atsitikti- 
nio pažįstamo namus, pasisakiau vardą ir atsiprašiau Arunso žmonos. 

— Nesu matęs į tave panašios Žmonos, - mandagiai pasakiau. — Kokia 
kita moteris būtų įniršusi ant savo vyro, aptalžiusi ausis, užpylusi ant gal- 
vos auseklį vandens ir plūsdama išvijusi jo draugus - nors ir per vyno 
derliaus šventę. 

Ji atsiduso ir paaiškino: 

— Nepažįsti mano vyro, Turnai. Aš pažįstu, nes pragyvenome kartu dau- 
giau kaip dvidešimt metų. Patikinu, jog; tai buvo nelengvi metai. Bet ilgai- 
niui vis geriau jį supratau, nors silpnesnė moteris seniai būtų susikrovusi 
daiktus ir išėjusi. Aš jam reikalinga. Jau buvau susirūpinusi, nes daugel 
savaičių jis nė lašo negėrė, tik mąstė ir dūsavo, vaikščiojo pirmyn atgal, 
daužė vaškuotas lenteles ir draskė brangų pripaišytą popierių - įbūgau, 
kad jam pasimaišė protas. Dabar aš rami. Sitaip visuomet nutinka, kai tapi- 
niai jo galvoje pradeda aiškėti. Tai gali trukti porą dienų ar savaitę, bet 

išsiblaivęs jis apsivilks darbo drabužį ir, brangias akimirkas taupydamas, 
dar prieš saulėtekį nubėgs į kapą. Jis nėra tūžlus ir manęs nemuša, tačiau 
nepaprastai išlaidus — vaišina draugus skolon ir niekam neleidžia už jį su- 
mokėti. Bet tai nesvarbu, nes Velturai jį globoja ir įruošęs kapą jis gaus 
naujų drabužių bei puikiausių dovanų. 

Kol mudu kalbėjomės, Arunsas išsvirduliavo į kiemą ir atsinešė šieno 
kaugėj pasislėptą didelį vyno ąsotį. Atėjęs nulaužė spaudą, tačiau nepajėgė 
ištraukti kamščio. Zmona jam padėjo: mikliai atkimšo ąsotį, iškrapštė vašką 
ir supylė vyną į didelį miešimo indą - sprendžiant iš lipdinių, korintiečių 
darbo. Kambaryje pamačiau ir dailiausią Atikos vazą raudonais paveikslė- 
liais, bet viena jos ąselė buvo nudaužta. 

Miešdama vyną vandeniu žmona neįžeidinėjo Arunso ir jo draugų. At- 
virkščiai, atnešė geriausius indus ir sau taurę prisipylė. 

— Sitaip geriausia, - pasakė ji užgerdama mane ir šypsodama patyrusios 
moters šypsena. — Laikas pamokė, jog pačiai apgirtus visa lengviau iškęsti. 
Tuomet maža rūpi sudužę indai, prišnerkštos grindys ir tai, kad svečiai 
išėjo su visom varčiom. 

Ji atkišo man taurę. Ištuštinęs ją pamačiau, jog tai naujoviška Atikos 
keramika, o dugne buvo paveikslėlis — ožiakojis satyras tempėsi paskui sa- 
ve besispyriojančią nimfą. Paveikslėlis liko mano atminty kaip tos nakties 
simbolis, nes netrukus name pasirodė dvi iš miegų pažadintos šokėjos ir 
mes išėjome į kiemą bei sodą, nepaisydami kaimynų ramybės, nes įkaušu- 
sios šokėjos ankštame kambaryje neišsiteko. 

Romoje man pasakojo, jog net aistriausi etruskų šokiai yra šventi ir jų 
papročiu šokami tik dievus džiuginant. Tai buvo netiesa, nes plevenančiais 
drabužiais kiek pašokusios šventuosius šokius, - kad apsiblaususios Arun- 
so akys juos įsimintų, - abi moterys nusirengė iki pusės ir, džiugindamos 
mus savo grožiu, šoko vien iš smagumo. Kažin ar joms bereikėjo vyno eks- 
tazei sukelti, nes vienas svečias pasirodė esąs gabus fleitininkas, aš niekada 
nebuvau nei rytuose, nei vakaruose girdėjęs tokių jaudulingų fleitos garsų. 
Jie suūžina kraują greičiau nei vynas. 

Galiausiai abi dailios ir aistrios moterys ėmė šokti mėnesėtoj žolėj tik su 
perlų vėriniais, kuriuos vienas svečias nerūpestingai užmetė joms ant kak- 
lų. Paskui sužinojau, jog; tai jaunasis Velturas, nors, taikydamasis prie drau- 
gijos, buvo apsirengęs kukliai. Tačiau pigūs drabužiai nenuslėpė kilnių jo 
veido bruožų, aukštai iškeltos galvos, apvalainų akių i ir išpuoselėtų rankų. 

Ir mane jis užkalbino, išgėrė su manimi ir p 

— Neniekink šitų girtuoklių, Turnai. Kiekvienas į jų — savos srities meist- 
ras, tik aš esu jauniausias ir niekingiausias. Tiesa, neblogai jodinėju ir kala- 
viju moku naudotis, bet nesu jokios srities meistras. 

Jis abejingai parodė į šokėjas - jau brandžias moteris - ir paaiškino: 

— Tikriausiai supranti, kad ir jos yra savos srities meistrės. Tik po kasdie- 
nių dešimties ar dvidešimties metų pratybų žmogus geba kūnu išreikšti 
dievus. 

Atsakiau: 

— Vertinu tai, ką matau, ir savo draugiją, tu kilmingasai. 

Ir jis nesusikrimto supratęs, kad permaniau jį esant kilmingą. Toks jau- 
nas ir tuščiagarbis jis buvo, nors Velturų giminės, betgi jokiam Velturui 
nederėjo tuščiai didžiuotis, kad jis Velturas. Tokios senos giminės jis buvo, 
jog, man rodos, nejučia pažino mane, ir visai nesistebėjo, kad pakliuvau į 
draugiją. Sitai daug vėliau supratau. 

Arunsui taip puikiai sutariant su visu pasauliu bei savimi, nutaikiau pro- 
gą ir paklausiau: 

— Kodėl nudažei arklį mėlynai, meistre? 

Apdujusiomis akimis glumiai spoksodamas į mane, Arunsas atsakė: 

— Nes regiu jį mėlyną. 

— Bet, - paprieštaravau, - aš niekada nemačiau mėlyno arklio. 

Arunsas nesupyko, tik pagailiai papurtęs galvą tarė: 

— Tuomet man tavęs gaila, drauguži. 

Daugiau apie tai nekalbėjome, tačiau jo žodžiai man buvo pamoka. Pas- 
kui ir mano akims arklys, kitokių spalvų supamas, regėdavos mėlynas. 

Kitądien labai negalavau ir mano kūnas išsivalė taip, kaip sakė Arun- 
sas. Girdėjau Arunsą nuėjus į upę išsimaudyti ir pasipuošus ten galvą 
ąžuolo lapų vainiku — parodant, kad gyvenime nė lašelio vyno nenuris ir 
kad jo valia tvirta kaip ąžuolas. Sitaip jis ir anksčiau daug kartų darė, 
idant draugai bergždžiai jo neviliotų gerti, nes jau buvo susipylęs ir net 
perpylęs savo saiką. 

Nė savaitė nepraėjo, kai jo mokinys uždusęs atbėgo ieškoti manęs į ma- 
no būstą ir įraudusiu veidu sušuko: 

— Turnai, darbas baigtas, meistras siuntė tavęs, idant tu pirmas jį pama- 
tytum - tai atlygis už atneštą sėkmę. 

Mane pagavo tokia smalsa, kad pasiskolinau arklį ir risčia pasileidau šlai- 
tais į mirusiųjų miestą, persigandusiam mokiniui sėdint ant sturplio ir lai- 
kantis man už juosmens. Tik išvydęs lauko platybę ir pajutęs neapsakomą 
kapų kūgių ramybę susigėdau savo nekantros ir sutramdęs arklį ėmiau joti 
žingine. Tuo metu praplyšo rudeniniai debesys ir šilta saulė spįstelėjo tie- 
siai man į veidą. Po bergždžios skubos spinduliai gailinga palaima užliejo 
visą mano esybę. 

— Dievai žiūri į mus, - sušnibždėjo už nugaros skaisčiaakis jaunikaitis, 
rankomis dar tvirčiau suspausdamas man juosmenį. Mane perėmė keistas 
tikrumas, kad jis - dievų žinianešys. 

Nusileidus į kapą, priešais mane skaisčiom spalvom nutapyta driekėsi 
visa galinė siena, alsuojanti tykia derme, liūdnu džiugesiu ir grožiu. Arun- 
sas neatsigręžė manęs pasveikinti — tik spoksojo į savo darbą, o aš nė žode- 
liu nenorėjau trikdyti dieviškos atsidavimo valandėlės. 

Prie pat lubų krito šydo klostės. Vidury, viršum visa ko žemiška, dūlavo 
dievų minkštasuolis su daugiasluoksniais čiužiniais. Ant dvigubų pagalvių 

kilo du balti vainikuoti kūgiai. Kojūgaly kabėjo du apsiaustai. Gerokai že- 
miau, dievų lovos dešinėje, ant žemiško minkštasuolio gulėjo puotaujanti 
sutuoktinių pora, O už jų, sveikindami dievus, rankas kėlė jaunikaičiai. Kai- 
rėje stovėjo miešimo indas ir ranką kelianti moteris. Atidžiau įsižiūrėjęs pa- 
mačiau dailininką paskleidus šydo klostes iki abiejų šoninių sienų, todėl 
ankstesnieji Arunso tapiniai jungėsi į vieną bendrą, dievų lovos siejamą 
paveikslą. 

— Dievų puota, - sušnibždėjau, šventojo virpulio perimtas - mano širdis 
permanė piešinį, nors žemiško proto jam paaiškinti nepakako. 

— Arba lukumono mirtis, - atsakė Arunsas. 

Saulės skaisčiu nušvito suvokimas - per akimirką perpratau, ką jis galvo- 
ja ir kodėl aš turėjau tapinio gimimą paliudyti. Tačiau nuovokos akimirks- 
nis praėjo. Grįžau į žemę, į kasdienybę, į kalno gelmę. 

- Tu teisus, Arunsai, - pasakiau. — Sitaip dar niekas neišdrįso tapyti. Pa- 
tys dievai vedžiojo tavo teptuką ir spalvas tau rinko. Kitaip negali paaiškin- 
ti, kaip žemėje pasiekei nepasiekiama. 

Droviai palytėjau jo petį. Kai atsisuko, apkabinau. Jis priglaudė dažais 
ištepliotą sunkią apžėlusią galvą man prie kaklo ir prapliupo verkti. Jo tvir- 
tą kūną virpino palengvėjimo rauda, paskui atsitiesė, nešvaria atgalia ran- 
ka nusišluostė akis, dar labiau išsitepdamas veidą, ir paprašė: 

- Atleisk, Turnai, kad pravirkau, bet dieną naktį dirbau, o jėgų netekęs 
miegodavau ant akmeninio suolelio, iki nuo kapo šalčio pabusdavau. Ma- 
žai valgiau. Dažai buvo man duona. Mažai gėriau. Linija buvo man gėri- 
mas. Ir net pats nesuprantu, kaip man pavyko ir ar išties pavyko. Bet 
nujaučiu, jog su šiuo tapiniu baigsis ištisa era, net jeigu ji tebesitęs. Galbūt 
šiuo tapiniu baigsis mano gyvenimas — net jei jis tęsis dešimtmetį ar du. 
Dėl to verkiu. 

Tą valandėlę jo akimis mačiau ir jo širdimi jutau lukumono mirtį, ir su- 
vokiau, kad aušta nauji laikai - bjauresni, nedoresni, žemiškesni už šiuos, 
šyduotųjų dievų tebeskaistinamus. Globėjiškas dvasias ir gražius žemiškus 
dievus, kaip persivalgiusio žmogaus košmare, pakeis iš požemio pragar- 
mių iškilusios pabaisos ir žiaurios šmėklos. 

Daugiau apie Arunsą ir tapymą pasakoti neverta. Prieš iškeliaudamas jo 
gerajai žmonai nusiunčiau brangią dovaną, tačiau jam pačiam nieko nenu- 
siunčiau, nes jokia dovana negalėjau atsilyginti už tai, ką jis man parodė. 

Kaipgi galėjau dovanoti brangias dovanas aš, iš Romos iškeliavęs kaip 
galvijų piemuo? Vieną dieną užmiestyje ėjau pro spalvingo audinio pasto- 
gę, kur kilmingi jaunikaičiai drybsodami lošė kauliukais. Tarp jų buvo Lar- 
sas Arntas Velturas. Jis pašaukė mane, tiesdamas baltą ranką: 

— Eikš čion, Turnai. Sėskis kur nors, leisk pripilti taurę ir imk saujon kau- 
liukus. 

Jo draugai nustebę žiūrėjo į mane, nes vilkėjau pigiais keliautojo drabu- 
žiais ir avėjau storapadžiais batais. Mačiau jų akyse pašaipą, tačiau nė vie- 


349 


nas jų nedrįso prieštarauti Larsui Velturui. Mačiau jų stotingus arklius, pri- 
rištus prie medžių ir žemę kapstančius, ir numaniau juos esant kilmingais 
Tarkvinijų raitininkų vyresniaisiais, kaip ir Larsas Arntas. Nesidrovėjau jų. 
Atsisėdau priešais Larsą Arntą ant žemės, užsiklojau skvernais kelius ir pa- 
sakiau: 

— Mažai esu lošęs kauliukais, bet su tavimi visada pasirengęs lošti. 

Kiti jaunikaičiai apstulbę šūktelėjo, tačiau Larsas Arntas juos nutildė, su- 
bėrė kauliukus į taurę ir atkišo ją man. 

— Lošiam iš viso? - lyg tarp kitko paklausė jis. 

- Man vis tiek, - atsakiau nerūpestingai, manydamas, kad jis turi galvoje 
auksinį pinigą ar visą miną sidabro, nes čia buvo susirinkę kilmingi jauni- 
kaičiai 


— Oho! — šūktelėjo jaunikaičiai. Keletas sumušė delnais klausdami: - Ar 
atsakai už savo žodį? 

- Tylos! - riktelėjo Larsas Velturas. - Šis vyras atsako. Aš pats laiduoju, 
jei niekas kitas už jį nelaiduoja. 

Mečiau kauliukus. Paskui buvo jo eilė. Jis metė ir išlošė. Šitaip pralošiau 
tris kartus — greičiau, nei iš vyno taurės spėjau gurkštelėti. 

— Trys, - pastebėjo Larsas Velturas ir nerūpestingai numetė į šoną tris 
gražiai išraižytus dramblio kaulo kubelius. - Nori atsikvėpti, drauguži Tur- 
nai, ar toliau lošime? 

Zvilgtelėjau į dangų ir pagalvojau, kad trys minos - dideli pinigai. Vien 
lūpomis pašaukiau Hekatę, primindamas jos pažadą. Pakreipęs galvą pa- 
mačiau netoliese įsaulin ant akmens pasišildyti šmurkštelint driežą. Deivė 
čia pasirodė kaip Hekatė. 

— Loškime toliau, — pasiūliau, ištuštinau taurę ir vėl mečiau kauliuką, iš 
anksto palaimingo džiugesio perimtas. Pasilenkiau perskaityti, nes etruskai 
kauliuko šonus žymėdavo ne taškais, o rašmenimis. Perskaitęs skaičių, pa- 
mačiau išlošęs. Larsui Velturui daugiau nevertėjo mėginti, bet jis vis dėlto 
metė ir pralošė. Sitaip išlošiau tris kartus paeiliui. Kilmingieji jaunikaičiai, 
užmiršę pašaipą ir sulaikę iš įtampos kvapą, buvo palinkę prie riedančių 
kauliukų. Jie nesusilaikė nešūktelėję, o vienas tarė: 

- Šitaip nesu matęs lošiant. Net rankos jam nedreba, iš įkarščio net ne- 
kvėpteli. 

Tai buvo tiesa, nes tiek pat žvalgiausi į purpčiojančius žvirblius ir rude- 
nišku dangaus mėliu džiaugiausi, kiek paisiau lošimo. Arnto Velturo pra- 
kaulų veidą užliejo švelnus raudonis, jo akys suspindo, nors jam nerūpėjo, 
laimės ar praloš. Jis mėgo žaidimo įtampą. 

— Ar jau atsikvėpsime? — paklausė jis, kai atsilošiau ir jis atidėjo atgal 
trečiąjį dramblio kaulo kubelį. 

Liepiau pripilti taurę, išgėriau su juo ir pasiūliau: 

— Meskime dar kartą, bet tik vieną - pažiūrėsime, katras laimės. Paskui 
aš eisiu. 

Man atrodė, jog nedera per ilgai išpuikusių jaunikaičių draugėje užsibū- 
ti. Maniau, pakaks, kad šitaip pasisveikinau su Larsu Arntu, kuris buvo 
mano draugas. 

— Kaip nori, - atsakė jis ir metė pirmas, - taip jį jaudino lošimas. Jis tuoj 
pat atsiprašė ir tarstelėjo: - Nesėkmingas metimas, bet jo nusipelniau. 

Įveikiau jį tik vienu tašku, ir gerai - tai apmalšino jo pralaimėjimo kartė- 
lį. Pakilau eiti ir kilmingieji jaunuoliai pagarbiai pasitraukė iš kelio. 

— Neužmiršk išlošęs, - šūktelėjo Larsas Velturas ir metė man dramblio 
kaulo kubelį. 

Sugavau jį juokdamasis ir pasakiau, kad man nerūpėjo išlošti - didesnį 
džiaugsmą teikė susitikimas su juo ir įtampus kauliukų mėtymas drauge. 
Jaunikaičiai išsižioję žiūrėjo į mane, o Larsas Velturas nusišypsojo gražia 
plonų lūpų šypsena ir tarė: 

— Pasiųsiu vergą nunešti išlošį į tavo būstą šįvakar arba rytojaus rytą. 
Primink man, jei užmiršiu. 

Bet jis neužmiršo, - tais žodžiais tik norėjo atsiprašyti už savo draugus, 
kurie iš pradžių dėl mano pigaus apdaro taip išdidžiai su manimi elgėsi, 
nors jis mane kaip draugą kvietė. Viską geriau perpratau, kai tą patį vakarą 
gražiai apsirengęs jo iždininkas atnešė į prastą mano būstą talentą sidabro — 
dvylika antspauduotų luistų - ir paprašė grąžinti dramblio kaulo kubelį. 
Tik tada supratau, jog, sakydamas „iš viso“, jis turėjo galvoje visą talentą. 

Už talentą sidabro galėjai be rūpesčių pasistatydinti, išpuošti ir gražiau- 
siai įrengti namą, užsodinti sodą ir nusipirkti vergų namams prižiūrėti. Nu- 
sprendžiau Tarkvinijuose kauliukais daugiau nebelošti ir net įkalbinėjamas 
savo sprendimo laikiausi. 

Taigi grįžau į Romą turtingas, kai volskai buvo žiemai įsikūrę prie jos. 
Turtais nesigirdamas, neatsisakiau pirminio ketinimo verstis paprasčiausiu 
savo rankų darbu. Hekatės dovaną, žinoma, tebeturėjau, vis dėlto grįžda- 
mas nusisamdžiau paprastu jūrininku į laivą, gabenant grūdus iš Tarkvini- 
jų uosto į Romą. Etruskai vėl ėmė pardavinėti grūdus Romai, nes per Ko- 
riolaną miestui grėsė badas. Jie pamatė, jog Romos senatas vis tiek gabena- 
si grūdus iš Sicilijos, ir pamanė, kad verčiau patiems gauti pelną iš grūdų 
prekybos nei atiduoti jį Panormo pirkliams. 

Rūškaną vėlyvo rudens dieną vėl atsiradau Romos galvijų turgaus kran- 
tinėje, tačiau šįkart palei Tiberį žengiau lyno įrėžtu pečiu, sunkų grūdų 
laivą tempdamas. Prastame ožkenos krepšyje nešiausi gerą glėbį puikaus 
sidabro ir, kaip neturtingam jūrininkui, man tikriausiai būtų pavykę nu- 
slėpti jį nuo mokesčių rinkėjų. Bet pamaniau, verčiau parodysiu jiems si- 
dabrą, kad užrašytų valstybės popieriuose. Romoje galėjau turėti naudos, 
jei iškiltų aikštėn, jog pats susikroviau turtą. Nebenorėjau, kad mane tartų 
tik Tercijaus Valerijaus išlaikytiniu. 

Mano sidabras sukėlė laivo vado ir jūrininkų nuostabą. Juokdamiesi ir 
rėkaudami jie prisiekė, kad tikrai būtų mane užmušę ir išmetę į jūrą, jei 

būtų numanę gabenantis lobį. Tačiau sąskaitininkas nesiderėdamas sumo- 
kėjo man atlygį variu ir aš apžiūriai susibėriau monetas į savo kapšelį. Tau- 
pus vyras Romoje buvo gerbiamas. 

Su maišu sidabro ant nugaros, suskarusiais drabužiais, apžėlęs, lyno kru- 
vinai nutrintu pečiu, vėl sliūkinau ankštomis Romos gatvelėmis ir kvėpa- 
vau nuodingu Romos pelkių oru. Prie Merkurijaus šventyklos išvydau tą 
patį pusaklį augurą su gludžia lenkta lazda ir nevalia barzda, laukiantį ko- 
kio lengvatikio svetimšalio, tikintis nuvesti jį Romos įžymybių pasižiūrėti 
bei išpranašauti jam gerą gyvenimą. Sypsodamas pasveikinau jį, tačiau jis 
tik žvilgtelėjo į mane trumparegėmis akimis ir tikriausiai mano veido nebe- 
prisiminė, nes neatsakęs atsuko nugarą. Jau pažįstama man buvo Roma, 
mano kojos pažino duburiuotas akmenines gatvės plytas, pažįstamai bau- 
bė galvijai turguje. Graudulys kaitino kūną bėgant į Tercijaus Valerijaus 
namus Velijos papėdėje. 

Vartai buvo atviri, bet žengiant vidun vartus saugojęs vergas staiga už- 
movė grandinės žiedą ant smaigo, ėmė rėkti ir bedžioti mane lazda. Tik 
užkalbintas vardu jis mane atpažino ir susigėdęs pasakė, kad Tercijus Vale- 
rijus senato susirinkime, o šeimininkė namie. 

Ūgtelėjusi, garbiniuotais plaukais ir putliais skruosteliais, puolė kieme 
manęs pasitikti Mismė ir apkabino kelius. Pakėliau ją ant rankų ir pabuča- 
vau, tačiau jos akimis į mane žvelgė Mikono akys. Pauosčiusi mano drabu- 
žius, ji suraukė nosytę ir tarė: 

— Tu smirdi, - ir ožiuodamasi ištrūko iš mano rankų. 

Tai atvedė mane į protą. Apdairiai įėjau vidun, tikėdamasis sutikti ūkve- 
dį, kad galėčiau išsimaudyti ir švariai persirengti prieš susitikdamas Arsi- 
noją. Tačiau Arsinoja jau bėgo manęs pasitikti, sustojo, įsibedė piktai surau- 
kusi baltą kaktą ir šūktelėjo: 

— Ar čia tu, Turmsai? Tai šitoks sugrįžti! Reikėjo numanyti. 

Mano džiaugsmas užblėso. Nusimečiau nuo peties maišą ir iškračiau po 
jos kojom taip, kad sidabro luistai suskambėjo. Arsinoja pasilenkusi pasvė- 
rė vieną luistelį rankoje ir įsispoksojo į mane, netikėdama savo akimis. At- 
kišau jai Vejuose pirktus naujos mados auskarus bei segę, kuriuos nukalė 
gabiausias Tarkvinijų auksakalys. 

Arsinoja suėmė šiltais delnais papuošalus laikančią mano ranką ir nusi- 
šypsojo. Nepaisydama nešvarių drabužių, ji apkabino mane, išbučiavo ma- 
no apžėlusį veidą ir šūktelėjo: 

- Oi, Turmsai, Turmsai, kad žinotum, kaip ilgėjausi tavęs ir kaip mes čia 
prisikentėjome, volskams grasinant. O tu be rūpesčio praklajojai pavasarį ir 
ilgiausią vasarą ligi rudens niūkanų. Kaip galėjai? 

Abejingai priminiau, kad pasitaikius progai siųsdavau žinelę apie save. 
Kartu išgirsdavau ją gerai gyvenant ir esant sveiką, taigi dėl jos nesirūpi- 
nau. Jutau jos rankų šilumą ir glosnius pečius. Argi galėjau atsispirti? Juk 
tai buvo Arsinoja. Ko ji betroško ir ką bedarė - mano aistros neatvėsino ir 

aš nusistebėjau šitaip ilgai be jos išgyvenęs. Iš mano akių ji pamatė nugalė- 
jusi, giliai atsiduso ir tyliai sušnibždėjo: 

— Ne, ne, Turmsai, pirmiausia turi išsimaudyti, pavalgyti ir švarius dra- 
bužius apsivilkti. 

Bet jau buvau nebe graikas ir drabužiai man nerūpėjo. Mano apsiaustas 
liko ant atrijaus grindų, marškiniai - ant Arsinojos kambario slenksčio, o 
nunešiotus batus nusispyriau po jos lova. Tai buvo Arsinoja, jos oda gludo 
prie manosios, glamonėmis ji atsakė į mano glamones, alsavimu atsiliepė į 
mano karštą alsavimą. Deivė šypsojosi jos įnoringu veidu, jos tamsėjančio- 
mis akimis — gundanti, magį, neužmirštama. 

Šitokią noriu prisiminti Arsinoją. 

Žiemą pragyvenau Romoje tarp liaudies, taip pat prastos šlovės Suburoje, 
mokydamasis pažinti žmones. Kelionė mane išmokė tuščiai nesididžiuoti 
savo draugija ir nebendrauti su žmonėmis tikintis garbės, kurią jų draugija 
gali suteikti. Ieškojau žmonių, kurie man būtų artimi. Jų radau ir tarp pra- 
stakilmių, ir tarp kilmingųjų, ir tarp batsiuvių, ir tarp atletų. 

Suburos viešuosiuose namuose teko lošti kauliukais su Populonijos gele- 
žies laivo sąskaitininku. Tą žiemą Romos kalviams reikėjo daug geležies. 
Pralošęs pinigus, jis, kasas draskydamasis, lengvabūdiškai pasiūlė už vieną 
metimą kelionę savo laivu ligi Populonijos. Tąkart taip pat išlošiau ir jis 
patikino laikysiąsis žodžio, nes gerai žinojo, kad skolos neatidavęs nebega- 
lės į linksmąją Suburą grįžti. Išsiblaivęs jis suprato ką padaręs ir pasakė: 

— Prisidariau nemalonumų, bet turbūt nusipelniau jų už savo lengva- 
būdiškumą. Turi bent jau apsitaisyti etruskiškais drabužiais ir kaip išma- 
nai etrusku dėtis. Nugabensiu tave į Populoniją, kaip žadėjau, bet toliau 
pats žiūrėkis. Geležies rūdos kasyklų prižiūrėtojai dabar svetimšalių ne- 
pakenčia. 

Nuraminau jį ir įrodžiau gebąs sklandžiai etruskų kalba šnekėti, nors ligi 
tol apsimetinėjau prastai ją mokąs. Ir išloštuosius pinigus grąžinau jam, 
taigi jis galėjo vynu ir merginų draugija pasiguosti. Kitądien nuėjau pasvei- 
kinti jo į laivą, apsirengęs gražiu etruskišku drabužiu, puošniu vėriniu pa- 
dabintą smailiagalę kepurę užsidėjęs. Jis buvo pagiringas, bet nepaprastai 
pradžiugo pamatęs, kad aš ne iš kelmo spirtas, pasakė mane nesiskiriant 
nuo etruskų ir dar kartą patikino ištesėsiąs pažadą. Tačiau jūroje siautė 
audros, be to, jo laivo vadas norėjo sulaukti Romos krovinio Populonijai. 
Senatas buvo pažadėjęs už geležį duoti jautenų, bet kaip paprastai delsė, 
dėl kainos derėdamasis. 

Ligi pavasario truko, kol iškeliavome ir išplaukėme iš Romos upės žiočių 
šiaurės link, vos dvi dienos prieš volskams užeinant. Apie juos jau liudijo 

dūmų stulpai pakrantėje, vis dėlto suspėjome nuplaukti upe žemyn, papū- 
tė palankus vėjas ir pasprukome. Tirėnų pakrantėje nebuvo ko baimintis, 
nes ją saugojo greiti Cerės ir Tarkvinijų karo laivai. 

Kaip visad pavasarį, vėjas buvo nepastovus, tačiau delfinai linksmai šok- 
čiojo apie apvalų pirmagalį ir būriais lydėjo laivą. Vangstydamiesi jūros 
pavojų, naktimis išlipdavome į krantą kokioj saugioj įlankėlėj - kelyje jų 
pakako. Diduma pažymėtų priebėgų matydavosi jau iš tolo, todėl laivo va- 
das su vairininkais žinodavo kur sukti. Net dykrose naktimis degdavo sig- 
nalinės ugnys - jas kurstė vyrai, visą gyvenimą praplaukioję jūra, artimiau- 
sias uostas ar prekyvietė jiems buvo pastatę namelius ir teikė pragyveni- 
mą. Todėl prekiniai tirėnų laivai saugiai plaukiojo šalies pakrante iš pietų į 
šiaurę. 

Praplaukę Vetuloniją ir garsiąją etruskų rūdos salą kairėje, pasiekėme 
Populonijos jūrinius ženklus ir į uostą mus palydėjo sargybos valtys, sau- 
gančios, kad prekės nebūtų iškraunamos, o keleiviai - išlaipinami nepri- 
plaukus uosto. Aplenkėme daugybę krovinio ligi kraštų vandenin gramz- 
dinamų plokščiadugnių laivelių, kurie burėmis bei irklais skubinai plaukė 
iškrauti rūdos. Už galingų iškrovimo tiltų palei krantą kūpsojo niaurūs 
raudoni rūdos kauburiai, o tolėliau iš geležies lydymo duburių kilo dūmų 
stulpai. 

Pritvirtinus laivagalį ir nutiesus į krantą tiltelius, mūsų laivą apsupo nuo 
galvos iki kojų geležimi apsitaisę sargybiniai. Dar nebuvau matęs tokio niū- 
raus reginio - lygių sargybinių šarvų nepuošė nė menkiausias pagražini- 
mais ar ženklelis. Jų skydai taip pat buvo lygūs, o apvalūs šalmai siekė 
glotnias pečių šarvų plokšteles. Akims ir burnai šalme buvo iškirstos ketur- 
kampės skylės, todėl sargybiniai panėšėjo ne į žmones ar karius, o į nuož- 
mias pabaisas ar kietašarvius gyvūnus. Ir jų ietys bei kalavijai buvo be jokių 
puošmenų. Sis šaltakraujiško tikslingumo reginys buvo baugesnis nei ant 
šalmo plevenantys juodi arklio karčiai ar dantis iššiepusi pabaisa ant did- 
vyrio skydo. 

Į laivą tuoj sulipo beginkliai tikrintojai paprastais apsiaustais, ir laivo va- 
das parodė plaukimo lentelę su įvairiuose uostuose uždėtais antspaudais, 
žyminčiais nuplauktą kelią. Sąskaitininkas pateikė krovinio sąrašą, o paskui 
kiekvieną vyrą tikrintojai kvietė pasiaiškinti. 

Pirmiausia kiekvienas privalėjo atkišti rankas ir tikrintojai žiūrėjo, ar per 
ilgą laiką delnai lynų bei irklų nutrinti. Tik paskui pažvelgdavo vyrui į akis 
ir nelabai paisydavo, ar jis iberas, sardas, ar kokios pakrantės genties žve- 
jys, jei suprasdavo, jog tai paprastas jūrininkas, uoste teieškąs saiko vyno ir 
pigios moters guolio. 

Kaip keleivis, likau paskutinis. Pamatęs taip griežtai tikrinant, apsidžiau- 
giau nemėginęs kaip jūrininkas į į Populoniją plaukti. Buvau apsitaisęs gra- 
žiu Tarkvinijų apdaru ir susipynęs kasas. Sąskaitininkas atrodė pasimetęs. 

Mano nuostabai, tikrintojas tik pažvelgė man į veidą, paskui žvilgtelėjo į 

savo draugus. Tie trys griežti vyrai spoksojo man į veidą. Jauniausias pakė- 
lė ranką prie lūpų, tačiau vyresnysis, suraukęs antakius, griežtai pažvelgė į 
jį, paėmė paprastą vaškuotą lentelę, įspaudė joje miesto Gorgonės galvą ir 
atkišęs ją man tarė: 

— Pats įrašyk savo vardą, svetimšali. Galėsi laisvai vaikščioti mūsų mieste. 

Jo akys supratingai blykstelėjo, pamaniau jį iš anksto žinojus mane at- 
vyksiant, bet nesupratau, kodėl miestas leidžia man išlipti į krantą. Įbūgau, 
kad jie nori įvilioti mane į spąstus ir vėliau nubausti už nepageidautiną 
smalsumą. Todėl pamaniau, kad verčiau tuoj pat pasisakyti savo ketini- 
mus, ir paaiškinau: 

— Mielai nukeliaučiau ir į rūdos salą apžiūrėti garsiųjų rūdynų, ir į kraš- 
to gilumą pažiūrėti pirmykščio miško, kur degate anglį rūdai į geležį per- 
dirbti. 

Tikrintojas kilstelėjo įkypus antakius ir nekantriai priminė: 

— Tavo lentelę žymi Gorgonė. Įrašyk joje tik vardą, kuriuo nori vadintis. 

Apstulbęs Žiojausi aiškinti: „Esu Turnas iš Romos“, tačiau tikrintojas per- 
traukė mane rankos mostu ir pasakė: 

— Nieko neklausiau ir niekada nesakyk, kad teiravausi tavo vardo, gimi- 
nės ar gyvenamos vietos. 

Toks elgesys stebino. Sąskaitininko burna išsižiojo, jis įsispoksojo į mane 
kitokiom akim. Nesupratau, kodėl su manimi buvo taip maloniai elgiamasi 
mieste, saugomame nuo svetimšalių taip budriai kaip Kartaginos karo uos- 
tas ar jūros žemėlapiai. 

Populonijos miestas buvo toks pats kaip jo sargybiniai: niūrus, grėslus, 
nenukrypstantis nuo tikslo. Jo gyventojai dirbamą darbą laikė garbe, ir dū- 
mai, kylantys iš lydymo duburių, buvo išsuodinę dažytus namų viršulan- 
gių pagražinimus. Miesto ženklas buvo Gorgonė, o Setlansas su savo kūji- 
ninkais — jo dievas, todėl šventykloje Setlansas stovėjo viduryje, o Tinas ir 
Uni - šoninėse patalpose. Šitaip Populonijos gyventojai gerbė geležies die- 
vą. Girdėjau, kad mieste gyvena geležies valdovų giminių, turtingesnių už 
turtingiausias kitų etruskų miestų gimines, tačiau jos pavydulingai slėpė 
savo turtus, rengėsi ir valgė prastai, o savo sūnus iš pradžių siųsdavo į salą 
kasti rūdos, paskui į alsų lydyklų karštį ir tik tada leisdavo jiems sužinoti 
prekybos paslaptis. Dukteris geležies giminės tekindavo už vyrų tarpusa- 
vyje arba už lygių Vetulonijos giminių vyrų, sakydami, kad geležis ieško 
geležies, nesitenkindama moliu ar vilna. 

Tik vasarą grakščiuose ir erdviuose užmiesčio namuose tarp upelių ir 
atgaivingų pievų geležies rūdos šulai leisdavo sau atsikvėpti ir pasimėgauti 
malonumais. Niekindami degtą molį, jie kaupė puikiausius įvairių pasaulio 
kraštų auksinius, sidabrinius ir dramblio kaulo meno dirbinius - sidabriniai 
ir auksiniai šeimos indai galėjo sverti talentą ir daugiau. Tačiau svetimiems 
jie savo lobių nerodė, o aukso žiedus nešiojo ant smiliaus, kad nepamirštų, 
jog turtą lengva prarasti. 

Tuščiu rūdos laivu netrukdomas nuplaukiau į Elbos salą, pamačiau rū- 
dos kasyklas, neliestus rūdos telkinius ir savo akimis įsitikinau, jog tokių 
beribių rūdos išteklių bei tokios grynos geležies rūdos niekur kitur pasauly- 
je nėra. Rūdą kasančių vergų, nusikaltėlių bei keltų karo belaisvių dalia 
buvo aa Ass tačiau jie gyveno sausuose būstuose ir gaudavo sočiai 
no, kad ne iš pagailos, o tik norint paskubinti darbą, nes rūdai kasti reikia 
daug jėgų - alkanas vergas jų neturės. 

Labiau nei rūda mano smalsumą sužadino žaibo šventykla, kai apie ją 
išgirdau. Ji stovėjo ant aukščiausios kalvos prie rūdos telkinių, o ją supo 
pažaliavusios tuščiavidurės dvylika etruskų sąjungos miestų įkūnijančios 
bronzinės statulos su skiriamaisiais ženklais. Statulos buvo tokios senos, kad 
kelioms žaibas buvo nuskėlęs galvas ir išlydęs kojų pirštus. Jų niekas nieka- 
da netaisė. Sitaip jose išliko miestų didžiausių nelaimių, nederliaus metų, 
karų bei antkryčių istorija. 

Kaip tik čia, kur siausdavo audringiausios perkūnijos ir skaisčiausiai blyk- 
čiodavo žaibai, išmaniausias žaibų aiškintojas skaitydavo ženklus etruskų 
miestams bei kraštams. Dėl to ant nulyginto akmens buvo pritvirtintas bron- 
zinis skydas su pažymėtom dvylika pasaulio šalių, dvylika dangaus juostų, 
dvylika gera ir bloga lemiančių dievų su savo ženklais, kuriuos tik žyniai 
mokėjo perskaityti. Sioje šventykloje būsimi žaibo žyniai gaudavo visutėles 
slaptąsias žinias bei įšventinimą po dešimties metų mokslo pas savų miestų 
senolius. Tačiau už mokslą, papročių pažinimą bei daugybę atmintinų iš- 
pranašautų nutikimų čia buvo labiau vertinamas prigimtinis gebėjimas bei 
nuovokumas. Akivaizdžių įgimtų gabumų aiškinti žaibus turinčiam jauni- 
kaičiui, jeigu jo nuvokimai pasitvirtindavo, nereikėdavo dešimt metų mo- 
kytis - sukakęs aštuoniolika, jis būdavo įšventinamas žaibo šventykloje. Zai- 
bo žyniai gerai suprato, jog taisyklių iškalimas ir išmanus atmintinų nutiki- 
mų tyrimas tėra tik branduolys, sektinas pavyzdys, griaučiai, kuriems įšven- 
tintasis po dieviškojo suvokimo privalo įpūsti dvasios. 

Per daugybę metų šioje šventykloje ne vienas būsimas žynys nuo žaibo 
smūgio krito be dvasios, ne vienas, žaibo pašventintas, liko gyvas. Tuomet 
kitokio įšventinimo nebereikėdavo - likęs gyvas būdavo laikomas šventes- 
niu už kitus žaibo žynius. Tokį įšventinimą vos į salą atvykęs jaunystėje 
gavo ir šios šventyklos žynys ir sėkmingai pražyniavo viename krašto gilu- 
mos mieste ilgiau kaip penkiasdešimt metų, kol po pirmtako mirties, kaip 
seniausias žaibo žynys, tapo vyriausiuoju šventyklos mokytoju. 

Apie paprasto įšventinimo slaptąsias apeigas buvo draudžiama pasa- 
koti — juolab svetimšaliui. Vis dėlto sužinojau, kad įšventinant būsimasis 
žynys turėdavo iškęsti nematomo rimbo kirčius per rankas ir kojas, visa jo 
oda pašiurpdavo, o nuo pirštų galiukų lėkdavo kibirkštys. Tarp šventų daiktų 
šventykloje buvo brangių gintarų ir minkštutėlių lūšies kailių, atgabentų 
didžiuoju prekybos keliu iš sniegingų šiaurės kalnų arba jūra atplukdytų iš 
Masilijos. 

Vienam žmogui toje paprastutėje šventykloje nepranašaudavo. Žaibai 
duodavo ženklus ištisoms tautoms bei miestams, įspėdavo apie būsimas 
nelaimes ar lemdavo gerus bei vaisingus metus. Tačiau senasis šventyklos 
žynys, iš pradžių liepęs trumpai nukirptiems įšventinamiesiems aprodyti 
man vietos įžymybes bei papasakoti apie vario statulas, pats priėmė mane ir 
pasižiūrėjo man į akis, dviem giliausiom raukšlėm tarp antakių rėžiantis — 
tokių raukšlių jokio Žmogaus kaktoje nebuvau matęs. Jis kalbėjo nedaug, 
bet pavaišino mane pelenuose kepta duona, davė atsigerti vandens ir pa- 
siūlė, kai kils audra, užlipti, - jei išdrįsiu, - į šventyklą. 

Neilgai laukus nuo rytinių žemyno kalnų jūros link ėmė slinkti juodi 
debesys. Taip skubinai puoliau kopti kalvą aprietusiu keliu, kad susižei- 
džiau į akmenį kelį, o dygliuoti krūmai kruvinai apdraskė rankas ir blauz- 
das. Nuo kalvos mačiau suputojusią jūrą, toli žemyne, viršum Populonijos 
bei Vetulonijos, jau plyksčiojo žaibai. 

Pamatęs mane taip veikiai atbėgus į kalną, šventyklos senolis nusišyp- 
sojo slaptingai gražia išminčiaus šypsena ir tarstelėjęs, kad kol kas nėra 
ko skubėti, nusivedė mane į šventyklą. Netrukus išgirdome į stogą barbe- 
nant liūtį, moliniais laštakais ir per visus dvylikos kampinių liūtų nasrus 
šniokščiant vandenį. Įsiklausėme į dundesį. Mėlyni blyksniai kartkartėm 
nušviesdavo šventyklą bei juodai dažytą žaibovaldžio veidą ir baltus akių 
obuolius. 
lietaus apykaklę, lietaus kepurę ir išsivedė mane į liūtį. Viršum mūsų juo- 
davo dangus. Senukas įsakė man nuogam basomis atsistoti ant bronzinio 
skydo, pritvirtinto vidur akmens, ir atsisukti veidu į šiaurę. Jis atsistojo 
man už nugaros. Lietus merkė mane, o salos rūdos telkinius priešais 
smaigstė daugybė kryžiškų bei šakotų žaibų. Staiga viskas nušvito ir šiau- 
rinį dangų nuskaistinęs žaibas smagiai trenkė nuo vieno debesies į kitą, 
brėždamas prieš mano apžilpusias akis ratą. Žemės jis nepalytėjo. Tą aki- 
mirką griausmas užgulė man ausis. Senolis iš už nugaros uždėjo man ant 
pečių rankas ir tarė: 

— Dievas pasakė. 

Drebėdamas iš šalčio ir susijaudinimo nusekiau paskui jį į šventyklą. Jis 
pats nušluostė man kūną ir padavė storą vilnonį apsiaustą. Tačiau nieko 
nepasakė ir nepranašavo, tik meiliai ir jaudriai — tarsi tėvas į sūnų - žvelgė 
į mane. 

Ir aš nieko neklausiau, bet kažkas mane paskatino atsiverti - papasako- 
jau jam, kaip jaunystėje atsipeikėjau po ąžuolu prie Efeso, avino ragais riti- 
nėjamas. Papasakojau, kad tada teprisiminiau tik savo vardą - Turmsas. 
Žaibas buvo nuplėšęs drabužius, todėl buvau nuogas ir avino mėlynai su- 
badytas. Be nuovokos apsitaisiau Efeso mergelių aplink Afroditės šaltinį 
apkabinėtom vilnos gijom, o paskui, piemenų akmenimis bei lazdomis ve- 
jamas, gavau prieglobstį Efeso Artemidės šventykloje. 

- Todėl esu mėnulio deivei skolingas už gyvybę, - pasakiau ir papasako- 
jau, kaip išminčius Herakleitas sumokėjo už mano apsivalymo aukas ir, 
pasiėmęs mane į savo namus, mokė, nes mėgo nepaprastus dalykus ir nie- 
kino prastuomenės prietarus. - Mat graikai tiki aukščiausiąjį dievą tren- 
kiant žaibu tik į didžiausius nusikaltėlius, - paaiškinau. - Todėl žmonės 
norėjo užmėtyti mane akmenimis. Tikriausiai jie buvo teisūs, nes vien ne- 
laimę Efesui ir visai Jonijai atnešiau. 

Tam senukui išpažinau slapčiausią savo nusikaltimą - Kibelės šventyk- 
los sudeginimą per karo žygį į Sardus - jis buvo neatleistinas ir sukėlė ne- 
numaldomą didžiojo karaliaus neapykantą Atėnams. Viską papasakojęs nu- 
lenkiau priešais jį galvą, laukdamas nuosprendžio. Jis uždėjo savo globėjiš- 
ką ranką man ant galvos ir pasakė: 

— Padarei, ką turėjai padaryti. Nėra ko tamsiosios deivės baimintis, gra- 
žusis žemės svety. Mes, etruskai, nelaikome nusikaltėliu žmogaus, kuns, 
trenkus žaibui, liko gyvas ir sveikas, - atvirkščiai. Pats ką tik regėjai ženklą. 
Tavo pasakojimas patvirtina nuojautą, kuri perėmė mane vos tavo veidą 
pamačius. 

ZŽmogiškas smalsumas paskatino mane paklausti: 

— Ką tu nujautei? 

Jis nusišypsojo gražia ilgesinga šypsena, papurtė žilą galvą ir tarė: 

— Negaliu šito tau pasakyti, iki pats savęs neatrasi. Ligi tol būsi svetimša- 
lis žemėje. Jei bus sunku, jei prarasi viltį - žinok, gerosios dvasios globoja 
tave, 0 nuo šiol ir žemiškieji mūsų tautos valdovai. 

Tą akimirką atsivėrė mano širdis, bet ir vėl aklinai užsidarė, nes nebuvau 
nugyvenęs lemto amžiaus. Senuko veido skaistis pradingo. Temačiau jo 
pavargusias akis, žilą barzdą ir retus plaukus. Lietui liovusis ir debesims 
nuslinkus jūros link, jis nuvedė mane prie šventyklos laiptų ir nuoširdžiai 
savo dievo vardu palaimino. Pro debesis suspindo saulė, nusigiedrijo, že- 
mė sužibo. 

Nepaaiškinamas įgeidis nuvedė mane iš Populonijos į šiaurę, į kitos di- 
delės etruskų upės žiotis, ir aš sraunios upės pakrante nukeliavau iki Fieso- 
los miesto. Šis neaprėpiamus pasėlius ir nesuskaičiuojamas galvijų bandas 
valdąs miestas, keltų gentims pamažu pietyn slenkant, buvo virtęs miestu 
tvirtove. Jo pirkliai gerai pelnėsi prekiaudami su keltais, tačiau šie buvo 
neramūs ir dažnai pagal savo dievų duotus ženklus kaitaliojo gyvenamą- 
sias vietas. Fiesola buvo išleidusi turtus neįveikiamiems didžiulių akmens 
luitų mūrams statyti ir jos gyventojai veikiau jautėsi karo stovykloje nei 
taikiame mieste gyveną. Fiesolos pirklių gudrumas mainikaujant su keltais 
etruskams buvo tapęs priežodžiu, todėl kalbant apie pelną paprastai būda- 
vo sakoma: „Ar tik nesi iš Fiesolos?" 

Gražiuose Fiesolos namuose bei soduose būdavo švenčiamos siutingos 
šventės ir mėgaujamasi prabanga. Miestas garsėjo valgių ruošimo menu, o 
bendravimas su keltais, kurie dažnai atkeliaudavo į miestą mokytis etruskų 

papročių, padarė gyventojus kalbesnius ir įtaresnius už kitų kraštų etrus- 
kus. Buvo sakoma, kad fiesoliečiai labiau tikį skriestuvu bei liniuote nei se- 
naisiais dievais, nes nepaliaujami ginčai su keltais dėl sienos ir žemės mata- 
vimas keldavo jiems daug rūpesčių. 

Fiesoloje sutikti keltai buvo įžeidūs, vaidingi, o įkaušę - grasūs. Bet jų 
žaliaakės raudonplaukės moterys buvo dailios ir net etruskių oda nebuvo 
taip skaisčiai balta kaip jų. Fiesolos etruskai mielai tuokėsi su keltų moteri- 
mis arba, savo ŽMmonų apmaudui, pirkdavosi jas kaip verges. Keltės vergės 
nesitenkindavo savo padėtimi ir buvo niršios. Meilės meno jos neišmanė, 
tačiau išmanymą atstojo nepaprastas jaudrumas. Iš mano pažintų moterų 
jos greičiausiai atsiliepdavo į glamones. 

Gyvenau kaip paprastas žmogus tarp žmonių. Buvau vyras pačiame Žy- 
dėjime. Gražus miestas su sodais ir spalvotom molio statulom puoštais na- 
mais man patiko. Ir moterys man čia patiko. Vergės pirkti nereikėjo, nes 
moterys veikiau pačios bėgdavo paskui mane, o ne aš paskui jas. Užside- 
gusios pavydu ir noru nurungti keltes, etruskės tapo geidulingos. Ir neken- 
tėjau sąžinės graužimo priimdamas tai, ką jos man dosniai siūlė, nes net 
dailiausios moterys tikino, kad vyrai jų visai nesuprantą ir labiau mylį kel- 
tes verges. Įžeistos jos norėdavo įsitikinti, jog tebėra patrauklios, geidžia- 
mos ir po linksmų puotų noriai puldavo į svetimšalio glėbį. 

Mėgaudamasis gyvenimo malonumais nelabai graužiausi dėl Arsinojos, 
nes mano pramogos tebuvo juslių tenkinimas ir draugingas potraukis vyro 
ir moters, panūdusių vienas kitam džiaugsmo suteikti. Ir sutiktos moterys 
neprašė manęs dovanų už draugystę. Jei kurią širdžiai pradžiugus ir 
džiaugsmo sotį pajutęs apdovanodavau, tai ji kitądien atskubėdavo su ly- 
gios vertės ar brangesne dovana. Šitaip gavau etruskiškos kepurės vėrinį, 
kurio įvairiaspalviai akmenėliai žibėjo kaip žiedų vainikėliai, o lapeliai bu- 
vo balto sidabro. Net aukso žiedą gavau, nors neturėjau teisės jo nešioti, 
nieko apie savo kilmę nežinodamas. Juodaakė siaurų antakių moteris, po 
drauge praleistos nakties išėmusi iš brangenybių dėželės, užmovė jį man 
ant nykščio ir liūdnai šypsodama pasakė, jog; tokio dailaus augumo vyras 
turįs didesnę teisę nešioti aukso žiedą nei pirklys, kurio kūnas nuopelnin- 
gas tik tiek, kad gimė geroje šeimoje. 

Siapus Fiesolos mūro, šiauriniame miesto pakraštyje, buvo nedidelis cir- 
kas. Fiesolos gyventojai galingą mūrą veikiausiai statėsi norėdami apsau- 
goti ir mėgstamą cirką, nors tai neatitiko papročių. Miesto tėvai buvo įtiki- 
nę žynius, jog dėl karo grėsmės mūras turįs driektis ligi šlaito. Todėl Žyniai 
liepė šventuoju plūgu išarti vagą taip, kad cirkas liktų šiapus naujojo mūro. 

Rugsėjo mėnesį, tuo metu, kai dvylikos etruskų miestų atstovai susirin- 
ko Volsinijuose įkalti kasmetinės vinies į seną medinę laiko šventyklos ko- 
loną, Fiesolos cirke buvo švenčiamos tridienės miesto šventės. Barbarų pa- 
sienio miestas, kuriam nuolat grėsė pavojus, mėgo senąsias žiaurias pra- 
mogas ir imtynininkai galėjo ant pirštų rištis aštrius it peiliai metalinius 

nagus, nors kiti etruskų miestai šio papročio buvo atsisakę. Imtynininkai 
sužaizdodavo vienas kitą, todėl plūsdavo krauju, iki charunas išėjęs sukne- 
žindavo pralaimėjusiojo galvą. Iš tolo atkeliavę keltų vadai garsiai reikšda- 
vo pasitenkinimą, o Fiesolos gyventojai veidmainingai sakydavo tik dievo 
garbei laikąsi senųjų papročių. 

Čia pirmąkart pamačiau senovinę šventąją cirko kovą, - vyras su mai- 
šu ant galvos mediniu vėzdu gynėsi nuo nirčiai įerzinto šuns. Ant šuns 
pasaitėlio buvo medinė rankena, kurią vyras aklai pačiupdavo. Tačiau ji 
buvo slidžiai sutepta, o šuns nasrai su baugiais dantimis kėsinosi į pliką 
ranką. 

Mano draugė Fiesoloje - ta siaurų antakių ir švelnios odos moteris — 
sėdėjo šalia rudeniško dangaus gobiamam cirke ir aiškino man, kas dedasi, 
kai vyras šuns perkąsta gerkle, plūsdamas krauju, krito ant žemės, bejėgiš- 
kai numesdamas vėzdą. 

— Maišą ant galvos užsimovęs žmogus aklai kovoja su likimu, - sakė ji. — 
Žmogaus protas — vėzdas - vienintelis jo ginklas. Išgelbėti tegali dievai — 
rankena ant nirtingo likimo kaklasaičio. Ji apgauli ir slidi. Tik atsitiktinai 
sugriebi, nors žinai ją esant. Graibstant rankeną reikia parodyti drąsos prieš 
aštrius likimo dantis, bet tik ją sugriebęs Žmogus įveikia likimą. 

Tai, kad vyras su maišu ant galvos griuvo į arenos smėlį, Fiesolos gyven- 
tojai palaikė blogu ženklu, nes dažniausiai šioje kovoje vyras sugriebia šunį 
ir jį nugali. O keltai, mosuodami spalvingais apsiaustais, niršiai rodė palan- 
kumą šuniui. 

— Vynuogės nuskintos, obuoliai prinoko, - pasakiau. - Laikas man iške- 
liauti. 

Ji pažvelgė į mane juodomis tvaskiomis akimis. Siaurus antakius buvo 
nusibrėžusi ligi smilkinių, jos lūpos buvo plonos, dailios. 

— Taip, - pritarė, - Turmsai, mano drauge, verčiau keliauk, kol pernelyg 
neįsimylėjau tavęs. Tačiau baiminuosi niekados tavęs neužmiršianti. 

Taip ji sakė, nes šitaip sakoma skiriantis, bet galbūt ji sakė tiesą - daugy- 
bę kartų buvome susitikę. Girdėjau volskus apsupus Romą, todėl nepano- 
rau grįžti jūra. Po Fiesolos džiaugsmų ir malonumų norėjau sustiprinti kū- 
ną ir kartu etruskų kraštą geriau pažinti. Dėl Arsinojos nesirūpinau, nes 
netikėjau volskus galint užimti Romą. Bendra nelaimė tikrai turėjo numal- 
šinti patricijų ir plebėjų tarpusavio kivirčus, todėl jie petys į petį gins gimtą- 
jį miestą. Juk po etruskų karaliaus Larso Porsenos joks priešas net nemėgi- 
no užimti Romos. Grūdų, maisto ir ginklų mieste buvo pakankamai, o tam- 
si volskų tauta negalės visus metus supti tokio miesto kaip Roma. Žiemą jie 
turės grįžti į gimtuosius kraštus. 

Iškeliavau žiemai artinantis didžiulės upės pakrante šiaurinių kalnų link, 
ketindamas nuo Tiberio ištakų parkeliauti ligi Romos. Pasukau į amžinai 
šaltą Arecijaus miestą kalnuose, bet nedelsęs traukiau toliau Tiberio link ir, 
nors pliaupė rudeniniai lietūs, radau šį siaurą upelį tarp niūrių kalnų. Iš tų 

kalnų piemenys, susimokėję mokestį vilna ir lajumi, vasarą gindavo avių 
bandas į lygumas. 

Akmenys nudrengė apavą, kojų pirštai suskirdo ir tik žemutėse avių pie- 
menų trobelėse gaudavau pasislėpti nuo aštraus naktų šalčio. Kaukė pir- 
mosios pūgos, kai pirmykščiais miškais atkeliavau į turtingą Peruzijos miestą. 
Ten turėjau likti šalčiausiam žiemos metui. Peruzijos ženklas buvo grifas. 
Mieste buvo degami puodai su lipdiniais, audžiama patvariausia savotiškai 
marginta vilna - vos akį metęs atskirdavai Peruzijos audinį nuo kitų kraštų 
audinių. 

Šiltiems vėjams pradėjus tirpdyti bekraščių kalnų keterų sniegą, paplū- 
do putotas Tiberis, ir aš iškeliavau. Aplinkui mėlynavo vien kalvos - rodės, 
lygios žemės išvis nėra, o palei upę šešėliavo pavasario šilumoje palaimin- 
gai kvepiantys pušynai. Didžiuliu lanku apriečiau etruskų krašto vidurį, 
kad grįžčiau ten, iš kur buvau iškeliavęs. Daugel kančių patyriau, ir lauki- 
niai miškai čia prilygo sikanų miškams. Ant kalvų staugdavo vilkai, šaižiai 
kiauksėdavo lapės, kai nakvodavau kokio medkirčio, sielininko arba ožkų 
piemens trobelėje. Visą etruskų žemę apėjau - tarytum kažkokia keista bai- 
mė laikė mane jų šventuosiuose miestuose, kad negrįžčiau į Romą. 

Kelio galą nukeliavau kaip sielininkas didžiulių rąstų plaustu, kurį me- 
dienos pirklys pavasario ištvindytais Tiberio vandenimis plukdė į Romą. 
Rąstai buvo tokie ilgi, tiesūs ir stori, kad galėjo tikti šventyklos kolonoms. 
Vėliau išgirdau, jog senatas juos panaudojo raitininkų šventyklos statybai. 
Prieš porą dešimtmečių tuometinis Romos pretorius davė šventą pažadą 
pastatyti Kastoro ir Polukso šventyklą už tai, kad raitininkai kautynėse prie 
Regilo ežero išgelbėjo kariuomenę. Tik senatas kaip paprastai delsė tesėti 


net kalaviju nemostelėjus, senatas prisiminė padėką dievams. 

Artėdami su sieliais prie Romos tilto, pamatėme nuvirtusį medinį volskų 
apsiausties bokštą. Ir griovimo pėdsakų buvo matyti, nors apdegusius griu- 
vėsius gailestingai gožė žolė. Abiejose upės pusėse skubinai buvo statomos 
naujos arklidės bei galvijų aptvarai, jaučių poros laukuose romiai tempė 
arklus, be paliovos visur čirškė paukščiai. 

Iškeliavau iš Romos ankstyvą pavasarį. Ankstyvą pavasarį į Romą gyį- 
žau. Tačiau Romos pavasario nešlovinu, nes, pagaliau po ištisų metų suti- 
kęs Arsinoją, pamačiau ją senokai laukiantis kūdikio ir ji, mane vėl išvydu- 
si, nenudžiugo. 


DEVINTOJI KNYGA 
Lukumonai 

Vėl įžengęs į patricijaus Tercijaus Valerijaus kiemą pamačiau, kad sutrešu- 
sios varčios pataisytos, vartai nudažyti. Įžengęs į atrijų namų nepažinau — 
visa tviskėjo švara, stovėjo nematyti brangūs krėslai bei kiti baldai. Baseine 
šoko naujutėlaitė bronzinė gražuolė, vien permatoma skraiste susisiautusi, 
o Tercijaus Valerijaus mėgstama degto molio jaučių pora su arklu buvo 
nugrūsta į tamsesnį kampą. Žiūrėjau, į visa tai norėdamas atsitokėti, nes 
manęs pasitikti atskubanti Arsinoja buvo nėščia. Užėmė kvapą lyg po ūmaus 
gniuždomo smūgio. 

Man ilgai tylint Arsinoja suirzo, ėmė čiupinėtis matronos apdaro skver- 
nus ir įsibedusi į grindis pasakė: 

— Oi, Turmsai, nugąsdinai mane, šitaip staiga pasirodęs. Tikrai dar ne- 
laukiau tavęs. Žinoma, privalau tau daug ką paaiškinti, bet dabar jaudulio 
neištverčiau. Todėl būtų geriau, jei iš pradžių susitiktum su mylimu Terci- 
jum Valerijum, o mudu pasikalbėtume vėliau. 

Ji nuskubėjo į savo kambarį, ėmė raudoti ir šaukti tarnaites. Išgąsdintas 
jos verksmo bei šauksmų, iš savo kambario išpuolė Tercijus Valerijus - laz- 
dą iškėlęs, susiglėbtų vaškuotų senato lentelių nesuturėdamas. Pažinęs ma- 
ne, jis nuleido lazdą, sumišo, nors buvo senas žmogus, ir galų gale tyliai 
ištarė: 

— Ar čia tu, Turnai? Nemaniau, kad dar grįši. Gavome įtikimų žinių, jog 
per audrą nuskendai. Arsinoja sutiko tą jūrininką, kai sunerimusi visus apie 
tave klausinėjo, nes nieko apie tave nebuvo girdėti. Vyras, ant ugniakuro 
ranką uždėjęs, prisiekė laivą nuskendus. Patys gyvenome sunkų metą volskų 
apsupty, todėl to vyro pasakojimu nesuabejojau. Taip įtikimai jis sakė savo 
akimis matęs tave skęstantį, jūros vandens prisisriaubus. 

Slopiai tariau, jog volskams apsupus miestą negalėjau apie save žinios 
atsiųsti. Tokį kartėlį pajutau supratęs, kad naujienos apie mane niekam ne- 
rūpėjo, kad verčiau niekada nebūčiau grįžęs. 

Tercijus Valerijus bemat patikino: 

— Ne, ne, nesuprask klaidingai, Turnai. Visada esi mano namuose lau- 
kiamas. Iš širdies džiaugiuosi, jog; esi gyvas ir sveikas. Bet juridiškai tai nie- 
ko nekeičia. Arsinoja tvirtino, kad niekada vienas kito nesupratote ir kad ji 
tik dėl susiklosčiusių aplinkybių privalėjo su tavimi gyventi, nes neturėjo 
kito globėjo, o taip karštai troško grįžti į gimtąjį miestą, iš kurio žiaurus 

likimas ją dar vaiką išvijo. Taigi apie ką aš čia? Nejaučiu tau pykčio, ir Arsi- 
noja nejaučia. Juridiškai nesate susituokę — bent jau nesate pagal Romos 
įstatymus įsipareigoję. Arsinojos deivei mane, senį, vėl vyru pavertus, ma- 
niau turįs teisę — net jaučiau pareigą — dėl jos būklės pagal įstatymą vesti. 
Nors miestą užgriuvo sunkumai, dabar esu atjaunėjęs dešimt, o gal ir dvi- 
dešimt metų. Ar tau neatrodau jaunesnis, Turnai? 

Kitados išmintingas, senukas pradėjo staipytis, trepenti iškėlęs galvą kaip 
gaidys, ir raukšlės pakaklėj-karuliavo kaip gaidžio pakabučiai. Barzdą buvo 
nusiskutęs, oO purpuru apkraštuotą senatoriaus apsiaustą laikė suėmęs išdi- 
džiai kaip tuščiagarbis jaunikaitis. Ir nežinojau, verkti ar juoktis - toks pasi- 
gailėtinas jis buvo. 

Aš tylėjau, todėl Tercijus Valerijus irzliai tęsė: 

- Žinoma, buvo sunku, nes turėjome iš pradžių įrodyti, kad ji kilusi iš 
patricijų ir yra Romos pilietė. Ji tikriausiai pati pasakojo, kaip nenuspėjami 
likimo įnoriai ją, bejėgę našlaitę, į svetimą kraštą nudangino. Tačiau jos 
didvyriškumas apsiausties metu ir tarp Romos moterų pelnyta šlovė padė- 
jo sutvarkyti reikalą. Zmonų įtikinti senato nariai suprato, jog, tiktai tikra 
romėnė gali be jokio atlygio dėl miesto šitaip aukotis ir į pavojų pulti. Tai 
senatas patvirtino kaip jos kilmės įrodymą, pripažino ją piliete, o galų gale 
ir kilusia iš patricijų. Būta ir kitokių įrodymų, nors jie juridiškai buvo nepa- 
kankami. Antraip nebūtume galėję susituokti, nes įstatymas patricijų ir ple- 
bėjų santuokas draudžia. 

Jis pasižiūrėjo į mane, pastukseno lazda į grindis ir pridūrė: 

— Remiantis mūsų juridine santuoka, nutraukiami visi ankstesnieji pasi- 
žadėjimai ar įsipareigojimai, kuriuos minėtam asmeniui galbūt prievarta 
arba prieš savo valią teko duoti. Nuo šiol Romos įstatymas saugo minėto 
asmens šlovę, garbę bei turtą. 

Lazda pašauktas, tuoj pat įžengė prabangiais drabužiais apsitaisęs nau- 
jas ūkvedys ponui patarnauti. Tercijus Valerijus jam liepė atnešti duonos ir 
vyno, kad galėtų mane pasveikinti ir vėl patvirtinti mudviejų draugystę. 
Tik iš išsiblaškymo uždėjau ant ugniakuro ranką, o gal nuo to, ką išgirdau, 
mane krėtė šaltis. Jo patyrusi akis pastebėjo mano judesį, — vis dėlto jis 
labiau nesukvailėjo, - o papročius jis gerbė. 

Išgėrę ir susilaužę tarp savęs duoną, atsisėdome į naujus krėslus vienas 
priešais kitą ir vynas staiga trenkė seniui į galvą, jo skruostai ir smilkiniai 
paraudo. 

- Iš širdies džiaugiuosi, - pagyrė jis, - kad protingai viską įvertinai, Tur- 
nai. Tu supratingas vyras. Arsinoja prisipažino, jog tyčia išsiuntė tave į ke- 
lionę, norėdama atsikratyti, nes pamilo mane. Juk esi nevaisingas ir ji nie- 
kada nebūtų su tavimi pajutusi motinystės laimės. Arsinoja niekuo dėta, 
kad tas žiaurus graikas, naudodamasis jos bejėgiškumu, ją prievartaudavo 
ir šitaip atsirado Mismė. Tačiau ji pati nekalta, jos širdyje nėra nė vienos 
piktos minties. Manau, ji verta pagarbos, kad pasiliko mergaitę, nors dėl to 

beširdžio graiko piktybės Mismė jai sukelia niūrių prisiminimų. Daug iš- 
kentėjo Arsinoja. Gerai suprantu, jog; tavo pasirodymas jai irgi visokių liūd- 
nų prisiminimų sukėlė. Ji verkia dėl savo nelaimių, bet, man atrodo, greitai 
nusiramins. Tokios būklės moterys labai jautrios. 

Jis ėmė kvailai kikenti ir, judindamas tarp kelių lazdą, aiškino: 

- Širdyje esu tik senas žemdirbys, pripratęs kergti galvijus, todėl per 
didelis moterų drovumas mane erzina. Bet juslesnės skaistuolės už Arsino- 
ją turbūt nesu tarp Romos moterų sutikęs. Ir vis dėlto ji didvyrė, Turnai. Su 
deivės pagalba ji narsiausiai iš Romos moterų veikė, kad Koriolanas nu- 
trauktų apsupt ir su savo volskais išeitų iš kur atėjęs. 

Jis suniuro, stipriai suspaudė lazdą ir prisiminė: | 

— Išeidami volskai plėšė, degino ir patricijų sodybas, jau nebetikėdami 
Koriolanu, todėl patyriau daug ūkio nuostolių. - Perkreipta burna niurz- 
giai paskaičiavęs nuostolius, jis vėl pradžiugo: - Bet žemė išliko ir Koriola- 
no atsikratėme. Volskai juo jau nebetiki, nes be kovos nutraukė apgulą, 
nors tie su dideliu vargu pastatė apsiausties bokštus bei mūrdaužius var- 
tams pramušti. - Jis toliau seniokiškai plepėjo: - Romos moterys tiki Arsi- 
nojos deive ir garbina ją kaip moterų laimę Venerą. Pats šventai prisiekiau, 
kad Arsinojos deivei bus pastatyta šventykla, ir nepaliausiu teikęs šio pa- 
siūlymo senatui. Jei jis tam nepritars — už savo išteklius pastatysiu nors 
mažą šventyklą. 

- Žinau Arsinojos deivę, - pasakiau nekantriai. - Neabejoju, kad Romos 
moterys paaukos savo plaukų smeigtukus ir antpetines seges šventyklai 
statyti. Tokios deivės joms trūko. 

— Puiki mintis, - susižavėjo Tercijus Valerijus. - Tu geriausiai mane su- 
pranti, mylimas Turnai. Arsinoja net išpranašavo, kad tos deivės Veneros 
palikuonys kada nors iš Romos valdys pasaulį. - Nukrypęs nuo reikalo, jis 
ėmė karštai aiškinti: - Ar žinai, Turnai, kad Romos įkūrėjai kilę iš Trojos? 
Roma senesnė nei etruskų galybė. Etruskų karaliai tik laikinai buvo valdžią 
užgrobę. Graikai šitai įtikimai įrodė. 

— Taip, taip, be abejonės, - tariau, nes man atgriso. - Sicilijos elimiliečiai 
taip pat yra trojėnų palikuonys, per Romą Heraklis ginė pasivogtus galvi- 
jus ir čia susikovė. Aš tikrai geriau už tave, Tercijau, pažįstu graikus. Ver- 
čiau savo reikalą toliau dėstyk 

Rausiantis atmintyje, Tercijaus Valerijaus lūpa nukabo. 

— Berods nuo bulių pradėjau, - pasakė jis, - taip, ir Arsinojos drovumo. 
Senatą palenkiau į savo pusę, bet sunkiau buvo įveikti giminaičių abejones, 
jie netikėjo, kol patys pamatė mane vėl vyru tapus. Siuo atžvilgiu mes, 
romėnai, nesame pernelyg drovūs. Juk įtartinas vyras ant tilto ar pakrantės 
turi apsinuoginęs įrodyti, kad nėra pabėgęs vergas ar išromytas. Tačiau aš, 
norėdamas įrodyti tą reikalą, turėjau iš pradžių įveikti Arsinojos drovumą. 
Ji jau subrendusi moteris, o drovi it pirmąkart atsiduodanti mergaitė. 

— Be abejonės, - tulžingai atsakiau, - be abejonės, be abejonės. 

Tercijus Valerijus įniko į prisiminimus: 

— Mano broliai, mano brolio sūnus bei senato atstovas galėjo savomis 
akimis įsitikinti, jog sugebu, kaip ir kiti, atlikti sutuoktinio priedermes, ir 
niekas jau neabejojo, kad Arsinoja nuo manęs pastojo. Giminaičiai nebesi- 
priešino, o brolio sūnus Manijus net paskubino santuokos tvirtinimą - taip 
stipriai Arsinojos kuklumas paveikė jo širdį. Dabar viskas gerai ir man be- 
lieka tik šlovinti velionę žmoną, kuri, per mano proto aptemimą Arsinojos 
pavidalu apsireiškusi, davė man ženklą. 

Tą akimirką į kambarį delsiais žingsniais įslinko Arsinoja, nuo verksmo 
užtinusias akis į grindis įbedusi. Ji pasilenkė pabučiuoti Tercijaus Valerijaus 
į kaktą ir lininiu rankšluosčiu nušluostė jo smakrą bei karulius pasmakrėje. 

- Tikiuosi, nevargini savęs liūdnais dalykais, mylimas Tercijau, - švelniai 
tarė ji ir metė į mane smerkiamą žvilgsnį. 

Tercijaus galva nustojo kretėti. Jis kaip senatorius atsitiesė krėsle. 

— Nemalonius dalykus geriausia išsiaiškinti nedelsiant, - pamokomai pa- 
sakė jis ir pasisuko į mane. — Viskas gerai, mudviem beliko tik tam tikrus 
ūkinius reikalus aptarti. Atvykus į miestą, judviejų turtas per klaidą buvo 
tavo vardu užrašytas, Turnai, bet netikiu, kad šitaip padarei iš apžvalgaus 
gudrumo. Tik nežinojai mūsų miesto papročių ir tikriausiai norėjai apsau- 
goti menkus Arsinojos išteklius, nes, kiek girdėjau, daugelyje kitų šalių mo- 
teris negali savo vardu turto turėti. Savo vardu užsirašei ir mažne talentą 
sidabro, kurį iš ankstesnės kelionės Arsinojos prašymu pargabenai. Iš pri- 
gimto išdidumo ji norėjo atsinešti į mano namus kraitį - lyg aš nebūčiau 
ganėtinai turtingas. 

Jis paglostė Arsinojos ranką. Arsinojos garbei reikia pasakyti, kad ji ne- 
pakėlė mano žvilgsnio, tik vėl nuleido savo gražias akis. 

— Kaip garbingas vyras, Turnai, - atkakliai tęsė Tercijus Valerijus, - tur- 
būt tučtuojau norėtum teisiškai užrašyti Arsinojai tuos išteklius, kaip aš su- 
situokęs užrašiau jai kai kurias naudmenas su vergais. 

Mano tylėjimą supratęs kaip dvejonę, jis suniuro ir tarstelėjo: 

— Niekas negali tavęs priversti, bet labai bijau, kad dėl savo praeities teise- 
nos neišvengsi. Tavo paties labui nenorime šio reikalo kelti į viešumą, ar ne 
taip, brangioji? — Jis klausiamai žvilgtelėjo į Arsinoją ir ta guviai linktelėjo. 

Žiūrėjau į mylimos Arsinojos veidą, jos tvaskančias akis, glotnias baltas 
rankas. 

- Jau rytoj, - pasakiau, - nueisiu sutvarkyti šito reikalo, kad jokia painia- 
va nekiltų. Tik džiaugiuosi galėdamas kaip ligi šiol patarnauti Arsinojai. 
Talentas sidabro ir gera krūva auksinių pinigų bei daiktų - nemažas kraitis, 
nors esi Romos senatorius, Tercijau. Tegul jis dar labiau išgarsina Arsinoją 
tarp kilmingų Romos moterų, nors verčiausias kraitis jūsų santuokai, žino- 
ma, yra jos drovumas ir nepriekaištingį įpročiai. 

Arsinoja nenuraudo, tik linkčiojo pritariamai, balta ranka abejingai glos- 
tydama retus kvaištelėjusio senio plaukus. 

Kodėl neįniršau už šiuos baisius melus? Kodėl neatvėriau Tercijui Vale- 
rijui akių, kad pamatytų, kokia iš tikro yra Arsinoja? O svarbiausia, kodėl 
netrūktelėjau Arsinojos savo glėbin ir neišsivedžiau? Ji tikriausiai būtų su 
manimi ėjusi, nes mano prisilietimui negalėdavo atsispirti. Sitai žinojau — 
buvau tai patyręs ir Erike, ir Segestoje. 

Todėl, kad tai būtų buvę beprasmiška. Arsinoja žinojo ko nori. Jei ji mie- 
liau pasirinko turtą, saugumą ir aukštą padėtį Romoje su maloniu senuku, 
o ne mane, tai ar vertėjo jos ramybę drumsti? Ąsotis buvo sudužęs, vynas 
bergždžiai pasiliejęs. Tikriausiai būčiau ąsotį sulipdęs, bet ar vertėjo ją ir 
save dar kankinti? Tercijus Valerijus veikiau būtų ja, o ne manimi patikė- 
jęs - šitai supratau ir iš patirties žinojau. Jei seniokas jautėsi laimingas, tai 
kam bergždžiom dvejonėm temdyti jo džiaugsmą? Jis tikrai turėjo proto 
širdies gilumoje suabejoti Arsinojos pasakom. Tačiau vargšelis norėjo tikėti 
ir įtikėjo, - toks jau žmogaus būdas. 

Man dosniai ir be derybų sutikus perduoti visą turtą Arsinojai, Tercijus 
Valerijus sumišo ir pažvelgė į Arsinoją tarytum patarimo prašydamas. Arsi- 
noja guviai linktelėjo ir Tercijus Valerijus, įveikęs prigimtinį šykštumą, kil- 
niai tarė: 

— Esi padorus vyras, Turnai, ir už paslaugą nusipelnei atlygio. Juk išplė- 
šei Arsinoją iš negailestingo graiko nagų ir laimingai atlydėjai į gimtąjį miestą, 
iš kurio ją pagrobė kūdikystėje, todėl ji turėjo iš naujo mokytis motinos 
kalbos. Arsinojai leidus, sumaniau padovanoti tau paprastą sodybą su pen- 
kiolika jugerų žemės, reikiamais padargais bei dviem vergais. Ji aname kran- 
te, tolokai už miesto, - puolė aiškinti jis. - Atskirai nuo kitų mano naudme- 
nų ir prie etruskų krašto ribos, todėl ją padovanojęs didelio nuostolio nepa- 
tirsiu. Dėl to nebūgštauk. Pats ją gavau kaip užstatą plebėjui kare Žuvus. 
Vergai - sena, bet patikima sutuoktinių pora. Pastatą volskai sudegino, bet 
kiauliatvarčiai statomi. Vergų pora gyvena laikinoje palapinėje. 

Zinant jo šykštumą, pasiūlymas, be abejonės, atrodė kilnus. Tačiau pa- 
mąstęs suvokiau jį norint skubinai išsiųsti mane iš savo namų. Siek tiek 
proto jis vis dėlto turėjo, nors Arsinoja jį buvo užkerėjusi. O pradėjęs dirbti 
penkioliką jugerų žemės, turėčiau prašytis Romos pilietybės. Šito vangs- 
čiausi, todėl galų gale pasakiau: 

— Priimu tavo dovaną, idant tau netektų gėdytis, kilnusis Tercijau Valeri- 
jau. Mažą sodybėlę mielai pasilaikysiu kaip Arsinojos prisiminimą. Bet že- 
mės turbūt nesiimsiu dirbti. Pasitenkinsiu pajamom iš jos ir liksiu gyventi 
mieste. Manau, kad pragyvensiu mokydamas vaikus graikų kalbos, prana- 
šaudamas iš delno arba šokdamas per šventus cirko vaidinimus. 

Arsinoja piktai krestelėjo galvą, ir Tercijus Valerijus dėl manęs susigėdo, 
tačiau raminamai palytėjęs Arsinojos ranką pasakė: 

- Mylimas Turnai, džiaugiuosi, kad nesigėdini prastos savo kilmės, o 
prisipažįsti esąs valkata ir pasitenkinsi likęs tuo, kas esi, pilietybės nesiek- 
damas. Man rodos, Subura tau labai tinkama vieta - girdėjau ir anksčiau 

tave ten smagiai saviškoje draugijoje leidus laiką, nors nepanūdai apie tai 
pasisakyti, kol mano svetingumu mėgavaisi. 

Arsinoja nuraudo ir karštai šūktelėjo: 

- Jau pasirodei, Turmsai! Iš tikrųjų tarp smukusių moterų tau geriausia 
ir man tavęs nereikia - verčiau visai būtum į Romą negrįžęs. Zinai, kad aš 
tave palaikiau ir mano draugėje tu gėdinaisi savo nedorų įpročių. Bet krisk 
į purvą, jei nori! Visą gyvenimą tavęs už sprando nenulaikysiu. Privalau 
galvoti apie save ir būsimo sūnaus ateitį. 

Įraudęs Tercijus Valerijus susijaudino ir ėmė linkčioti. Trepsėdama koja 
ir žybčiodama akimis, Arsinoja sušuko: ž 

— Eik pas savo šliundras - juo greičiau, juo geriau! Siuose namuose tokių 
nusmukėlių nepakęsiu! Jei pamatysiu cirke suklumpant ar pametus šokio 
lazdelę, tai, prisiekiu deive, parodysiu nykščiu žemyn ir paraginsiu kitus 
padaryti tą patį, idant Roma padugnių atsikratytų. 

— Na jau, na jau, - sutrikęs ramino Tercijus Valerijus, tačiau man savi- 
meilę palaimingai paglostė, kad Arsinoja, pasirinkusi geresnę dalią, tebepa- 
vyduliavo manęs. 

Galų gale ji vėl apsipylė ašarom, užsidengė delnu akis ir išbėgo iš kam- 
bario. 

Paskui mudu su Tercijum Valerijum dalykiškai susitarėme kitądien susi- 
tikti forume, valstybės iždininko priimamajame. Aš perrašysiu savo turtą 
Arsinojai, o tada Tercijus Valerijus perrašys naudmenas man už pusę vari- 
nio. Kartu galėsiu nueiti pas žemės apskaitininką ir nusisamdyti valstybės 
matininką, kad patikrintų, ar teisingai išdėstyti riboženkliai. 

Išėjau iš jo namų ir rūpestingai nusivaliau jų dulkes nuo padų. Plukdy- 
damas sielius neužsidirbau nė svaro vario, todėl, norėdamas susimokėti 
matininkui, turėjau užstatyti aukso žiedą, kurį atkeliavęs į miestą tuščiagar- 
biškai užsimoviau ant nykščio. Tačiau Romoje jo nebegalėjau mūvėti, nes 
pastebėjau, kaip piktai patricijus Tercijus Valerijus į jį žvilgčiojo. 

Išsinuomojau kambarį Suburoje ties ta vieta, kur Tulija vežimu pervažia- 
vo savo tėvo kūną. Vieta man labai tiko, nes, pažinęs kilmingus etruskų 
miestus, apie Romą jau gerai negalvojau. 

Visa įvyko taip, kaip buvome sutarę, ir aš apžiūrėjau penkiolika piktžo- 
lėm apžėlusių jugerų anapus Janikulo kalvos, prie etruskų žemės ribos. Pra- 
žilę ir bedančiai vergai labai manęs bijojo. Drebėdami iš baimės, jie aprodė 
man paršavedę kiauliatvartyje, kelias ožkas ir telyčią. Kaip didžiausią bran- 
genybę senukas iš suodinos palapinės atnešė jauteną, kurią buvo pats iš- 
rauginęs ir paslėpęs nuo volskų, nes susiprato prieš jiems užeinant paskersti 
kinkomą jautį ir nudirti. 

Aš, žinoma, galėjau susigalvoti, jog žemė blogai prižiūrima, ir užmušti 
tuos niekam tikusius vergus, kurie tik nuostolį nešė, kad ir kaip vienas per 
kitą tikino mažai valgą. Romėnai šaltakraujiškai nužudydavo pasenusius 
vergus — kaip gailiaširdiškai nužudomas atidirbęs kinkomas galvijas. Bet 

man širdis neleido. Atvirkščiai - pardaviau kepurės papuošalą, kad nupirk- 
čiau jiems naują jaučių porą, ir nusamdžiau į pagalbą piemenį, kurio tėvus 
nužudė volskai ir kuris buvo man dėkingas, nes jam, našlaičiui, nereikėjo 
dėl duonos kąsnio parsiduoti vergijon. Vėliau pastačiau nedidelį namelį ir 
etruskų papročiu papuošiau jį dažytais molio gražiniais. Bet sąžiningai pa- 
sakysiu, jog buvau prastas šeimininkas, nes mano žemė nešė daugiau nuos- 
tolių nei pajamų. 

Suburoje ir forume nesunku buvo viską sužinoti ir susidaryti nuomonę 
apie neprilygstamą Arsinojos žygdarbį per volskų apsiaustį. Iš visa ko su- 
pratau, jog ji išsiuntė mane į kelionę, idant galėtų netrukdoma išsikovoti 
padėtį tarp Romos moterų. Ant Tercijaus Valerijaus ji iš pat pradžių užme- 
tė tinklą, nors tuomet jis gal ir pats šito nesuprato ir savo potraukį laikė tik 
tėvišku draugingumu. 

Volskams apsiautus Romą, liaudis griežtai atsisakė susidėti su patricijais. 
Forume nesiliovė neramumai ir senatas net nedrįso, kaip anksčiau negan- 
dai užgriuvus, skirti diktatorių. Per neramumus Arsinojai atsirado proga 
pasireikšti ir ji ugningai prisidėjo prie siuvimo draugijos: joje Romos mote- 
rys, nepaisydamos sluoksnių skirtumų, drauge ausdavo šiltus marškinius 
tiems nesavanaudžiams piliečiams, kuriems tėvynės gerovė buvo svarbiau 
už vidaus kivirčus ir kurie šaltomis rudens dienomis bei naktimis drebėda- 
vo ant mūrų. 

Arsinoja su kilmingomis patricijų moterimis nešiojo iš Tercijaus Valeri- 
jaus virtuvės karštą sriubą bei šiltos duonos krepšius. Iš patriotiškų moterų 
būrio labiausiai išsiskyrė ryžtingoji Koriolano motina Veturija bei etruskė 
Koriolano sutuoktinė Volumnija, kurią šis buvo vedęs dėl kraičio ir kuri 
nelabai jam rūpėjo, nors buvo pagimdžiusi jam du sūnus. Nepraustabur- 
niai šmaikštuoliai juokavo, jog Koriolanas pabėgo iš Romos, norėdamas at- 
sikratyti nepakenčiamos žmonos. 

Tos dvi moterys - senoji motina ir pažemintoji sutuoktinė - savo elgesiu 
norėjo parodyti širdimi palaikančios Romą. Jos aukojo pinigus kariuome- 
nei ir dosniai vaišindavo vakarais į jų namus dirbti susirinkusias moteris — 
ir kilmingas, ir prastakilmes. Iš smalsumo net konsulo Spurijaus Naucijaus 
sutuoktinė bei daugybė senatorių Žmonų atėjo į namą, pastatytą už Vo- 
lumnijos lėšas, parodydamos, jog nekaltina Veturijos ir Volumnijos dėl Ko- 
riolano elgesio. Iš tikrųjų patricijai nepaprastai užjautė Koriolaną, be to, juos 
graužė sąžinė, kad nesugebėjo jo apginti nuo liaudies. 

Arsinoja prisidėjo prie tos draugijos ir buvo mielai priimta. Liaudžiai my- 
giant senatą siųsti taikos pasiuntinius į Koriolano karo stovyklą, po bergž- 
džio Regijos šventikų mėginimo jį įkalbėti su dievų pagalba Arsinoja kil- 
mingoje siuvimo draugijoje pasiūlė Romos moterų pasiuntinėms įtikinti Ko- 
riolaną. Vargu ar jis atsilaikysiąs prieš senos motinos ašaras, kaltinamą žmo- 
nos žvilgsnį ir mažamečius sūnus, - spėjo Arsinoja. 

Moterys būgštavo, kad sulaukėję volskai apiplėš ir užmuš arba dar blo- 

giau su jomis kelyje pasielgs. Bet Arsinojos drąsa ir užsidegimas jas įkvėpė 
ir pora dešimčių kilmingų moterų išėjo, Arsinojai pirm visų vedant sverdi- 
nėjančią Veturiją ir šniurkščiojančiai Volumnijai verkiančius sūnus iš pas- 
kos tempiantis. Senatas buvo griežtai uždraudęs tokią beprotišką užmačią, 
nes į Koriolano nagus dovanai ir be vargo pakliūtų geriausi įkaitai. Tačiau 
kariai pažino Arsinoją, prisiminė jos karštą sriubą, tai, kaip mokė ant mūro 
lotyniškai ją, palaimingai šypsančią ir aiškinančią, kodėl taip prastai kalba 
gimtąja kalba. Jie mielai atidarė jai ir jos palydai vartus, senatui nespėjus 
susirinkti ir konsului raito pasiuntinio su draudimu pasiųsti. 

Sustirusius ir alkanus volskus taip nustebino kilmingos moterys, jog dėko- 
dami jie priėmė moterų dalijamą mėsą bei duoną ir šventine eisena palydėjo 
jas į karo stovyklą, prie Koriolano palapinės, saugodami, kad niekas jų ne- 
įžeistų. Priešais palapinę plėvojo didžiulis laužas ir moterys susitelkė aplink jį 
pasišildyti, nes Koriolanas iki vėlyvo vakaro nepriėmė savo motinos ir sūnų. 

Prie laužo Arsinoja patikliai išpasakojo moterims kai kurias savo deivės 
paslaptis ir laidavo, jog, nelikus kitos išeities, - jeigu motinos ašaros ir žmo- 
nos švelnumas nepadės, - ji pati su deivės pagalba palenksianti Koriolaną. 
Ji pagražino Volumnijos veidą, išdažė lūpas bei antakius, kad ta vyrui pasi- 
rodytų dailesnė, bet, man rodos, ji šitai padarė tik Volumnijos pasitikėjimo 
siekdama, nes gerai matė, jog išdažytas Volumnijos veidas nepagražėjo. 

išgirdęs moterų kikenimą prie laužo, Koriolanas galų gale susmalso ir 
įsileido jas į savo palapinę. Veturija apsiverkė, apmaudingai prakeikė sūnų 
ir pasisakė apgailestaujanti, kad paleido į pasaulį tėvynės išdaviką. Jei būtų 
iš anksto žinojusi, kas nutiks, verčiau būtų savomis rankomis lopšyje jį pa- 
smaugusi nei pamačiusi jį, stotingą ir dailų, narsiausią iš Romos vyrų, su 
volskų karo ženklais ant krūtinės. 

Volumnija stumtelėjo į priekį vargšelius sūnus ir paklausė, ar Koriolanas 
norėtų sunaikinti savo sūnų gimtinę. Ji priminė, kokie laimingi jiedu buvo 
sūnus tverdami ir kokį gražų namą Koriolanas už jos pinigus pasistatė. 
Dabar tas namas bus apiplėštas, jų santuokinis guolis išniekintas, o perga- 
lingi volskai parduos sūnus į vergiją. 

Koriolanas - dailiai nuaugęs ir visa galva aukštesnis už kitus romėnus — 
kantriai klausėsi, žvilgčiodamas į Arsinoją, kuri nulenkusi galvą droviai ty- 
lėjo. Bet, kiek Arsinoją pažinojau, ji tikrai pasirūpino, kad Koriolanas paste- 
bėtų jos dailią auksinių garbanų šukuoseną bei baltą sprandą. Nenusteb- 
čiau, jei ji tarytum nejučia, jaudulio apimta, būtų praskleidusi apsiaustą. 

Galų gale Koriolanas pasakė atpažįstąs motiną: jį augindama Veturija 
buvo tokia pat šiurkšti, beširdė ir taip pat nemokėjo mylėti. Volumniją jis 
paguodė patikindamas, jog, miestą užėmę, volskai tikrai jos nelies, nes ir 
volskai turį akis. Sūnus jis pažadėjo iš volskų išpirkti. Jis esą leidęs mote- 
rims išlieti širdį, bet jeigu šios negalinčios nieko išmintingo pasakyti, priva- 
ląs siųsti jas atgal į miestą, nes, būdamas didelės kariuomenės vadas, turįs 
svarbesnių darbų, nei klausytis moterų bliovimo ir pikto vainojimo. 

Kalbėdamas Koriolanas smalsiai žvilgčiojo į Arsinoją, ir kitos moterys iš- 
stūmė ją į priekį, nors ji apsimetė labai susidrovėjusi. Moterys pasiūlė jai 
pašaukti deivę, idant ši apšviestų Koriolaną. Arsinoja atsakė deivę turinti 
palapinėje dviese su Koriolanu kviesti, jeigu šis jos, silpnos moters, nebijąs. 
Ji pasirengusi nusimesti apsiaustą įrodydama, jog neturi po drabužiais pa- 
sislėpusi peilio. Koriolanas maloniai tarė, kad tą ji galėsianti padaryti, kai 
liks su juo dviese, ir pavarė moteris bei asmens sargybinius. 

Daugiau apie Koriolano ir Arsinojos pokalbį Romoje niekas nežinojo, bet 
Arsinoja išbuvo Koriolano palapinėje iki brėkšmos ir prietaringos moterys 
tvirtino palapinę švytėjus nežemiška šviesa. Kitos sakė, kad palapinę nu- 
švietė mėnulis. Siaip ar taip, Arsinoja galų gale išėjo iš palapinės nusikama- 
vusi nuo Koriolano įkalbinėjimo, pakvietė moteris pašlovinti deivę Venerą 
bei jos galią ir susmuko ant jų rankų. Koriolanas daugiau nesirodė, bet 
paslaugiai pasiuntė sargybinius palydėti moteris į miestą ir dengtus neštu- 
vus Arsinojai. Jau tą pačią dieną jis liepė apsiaustį nutraukti. Volskai pradė- 
jo griauti stovyklą ir telktis išeiti, net nesudeginę pasistatytų bokštų. 

Nesiryžtu sakyti, kad apsiaustis buvo nutraukta Arsinojos ir jos deivės 
dėka. Iš to, ką girdėjau, supratau, jog volskų kariuomenė neįstengė ar net 
neketino pulti Romos mūrų. Ruduo buvo vėlyvas, o jokia Lacijaus tauta 
nepakentė kariauti žiemą. Jeigu patricijai ir plebėjai būtų vieni kitais pasiti- 
kėję, tikriausiai būtų plyname lauke volskus sumušę. Koriolanas buvo nuo- 
vokus karo vadas, todėl prieš žiemą ir be moterų įsikišimo būtų paleidęs 
kariuomenę. Volskų pasitikėjimą jis, žinoma, prarado, nes buvo tvirtai juos 
įtikinęs, kad patricijai prie jo prisijungs ir atiduos miestą. Vargu ar jis ko 
kita troško, siausdamas miestą. 

Vertai ar nevertai, bet po šio įvykio Veturija ir Volumnija užsipelnė šlovę 
ir mielai dalijosi ja su Arsinoja, nors ši droviai priešgyniavo tikindama, kad 
kaip tik jos ir jų žodžiai subrandino Koriolano ketinimą, o ji, Arsinoja, su 
deivės pagalba tik nuėmė derlių. Kaip miesto gelbėtojos, jos gavo senato 
padėką. Nuo tol Arsinoja Romoje išgarsėjo, ir jos deivė bei slaptas pažini- 
mas buvo gerbiamas. 

Kiek pažinojau Arsinoją, tariau ją pasinaudojus ir Tercijaus Valerijaus 
liga, kad pultų jam į glėbį ir galų gale jį užvaldytų. Gali būti, jog ji slapčia 
kaip vaistą suvalgydino Tercijui nuodų, kuriuos finikiečiai ruošia iš Iberijos 
musių. Tie nuodai tokie veiksmingi, kad gali padaryti vyru net sukukusį 
senuką, o juk Tercijus Valerijus didžiąją amžiaus dalį gyveno sveiką kaimo 
gyvenimą. 

Tokį aiškų paveikslą susikūriau to, kas nutiko, nes pažinojau Arsinoją. 
Daug mėnesių jos nemačiau - net pro Tercijaus Valerijaus namus nenorė- 
jau praeiti. Dėl savo būklės Arsinoja buvo užsidariusi namuose. Per patį 
vasaros karštymetį prasidėjo jos gimdymas. Papirktas vergas atnešdavo man 
apie tai žinių ir ilgas valandas aš siaubingai kankinausi, vaikščiodamas pir- 
myn atgal po apgailėtiną savo kambarį, kruvinai nusigniaužęs delnus, nes 

negalėjau būti šalia ir jai pagelbėti. Juk mylėjau Arsinoją ir niekas negalėjo 
mano meilės jai užblėsinti. 

Mudviem išsiskyrus, mano meilė subrendo ir man ji buvo nebe moteris, 
kurios kūno geidulys ir glamonės pančioja, o artimas žmogus. Prisiminiau, 
kaip liūdniausiomis akimirkomis ji mane prajuokindavo. Kaip ištisas valan- 
das sėdėdavau ir žiūrėdavau į ją, mikliai besigražinančią ir dažančią veidą, 
linksmai čiauškančią ir niekus malančią apie žmones bei reikalus. Nelinkė- 
jau jai bloga, kad ir ką ji buvo padariusi, - supratau ją, jos melus ir saugu- 
mo troškimą. 

Jos gimdymas išties buvo sunkus ir truko visą parą, nes kūdikis svėrė 
dešimt svarų. Berniukui pagaliau atėjus į pasaulį, prapliupo kruša vidur 
kaitros, smaigstė žaibai ir trenkė į senąją Romos ribų dievo šventyklą ant 
Kapitolijaus kalvos, kur tas nepasitraukė Jupiteriui iš kelio. Bet ne dėl mano 
kaltės kilo audra, nors jaudriai nerimastavau dėl Arsinojos. Kruša išguldė 
javus, ganyklose išdaužė avis, tačiau audros debesys sėjo ledus ir žaibus tik 
šioje Tiberio pusėje, todėl nedideli mano laukeliai nenukentėjo ir lietus jiems 
išėjo į naudą. 

Išvydęs skausmuose gimusį sūnų bliaunant ir pajutęs jo sunkį ant ran- 
kų, Tercijus Valerijus iš džiaugsmo pakvaišo ir įvairiose šventyklose paau- 
kojo jaučių, avių bei kiaulių, tarytum tai būtų didžiausias valstybinis įvykis. 
Dalį mėsos jis išdalijo liaudžiai, dalį nusiuntė į savo sodybas ir paliepė skirti 
vergams laisvadienį, nes šie dėl audros ir krušos vis tiek negalėjo į laukus 
eiti. Jis nepalaikė blogu ženklu žaibo trinkio į Termino šventyklą, o atvirkš- 
čiai, - tikino, kad jo sūnus nutolins Romos ribas, o šio palikuonys taip išplės 
Romą, kad jai ribų nebereikės. Tikriausiai Arsinoja buvo užsiminusi savo 
protėvius giminiavusis su deive Venera. 

Kaip pavyzdinga romėnė motina, Arsinoja pati žindė godų sūnų ir vie- 
šumoje nesirodė, iki nesusigrąžino ankstesnio sudėjimo bei grožio. Rudenį 
pamačiau ją sėdinčią cirke garbingoje vietoje, tuoj už vestalių, greta Mani- 
jaus Valerijaus dramblio kaulo krėslo. Tik iš tolo mačiau ją, nes pats sėdė- 
jau priešingoje arenos pusėje, toli už svetimšalių, tarp svetimtaučių amati- 
ninkų. Ji tebebuvo graži kaip deivė ir galvą ant balto kaklo laikė išdidžiau 
nei kadais. Iš tolo daugiau į ją žiūrėjau nei į tai, kas arenoje dėjosi. 

Neieškojau progos ir nesiveržiau su ja pasikalbėti, nenorėdamas trikdyti 
jos ramybės. Ilgai truko ir berniukas jau buvo sukakęs metus, kai vėl suti- 
kau Arsinoją. 

Buvo vėlyva vasara: miestas nurimęs, dauguma uoliai plušėjo laukuose, o 
likusieji mieste laikėsi šešėlyje ir išbruzdėdavo tik vakarui atslinkus. Siauro- 
se Suburos gatvelėse sklido purvo, sutrešusių vaisių ir raugintos odos tvai- 

kas. Laimė šypsojosi Romai, nes volskai, iš pradžių susidėję su ekvais ir 
puolę Romą, su sąjungininkais susikivirčijo ir kariavo apmaudingą tarpu- 
savio karą, eikvodami savo bei ekvų jėgas, taigi Roma nieko nesibaimino. 

Tik iš draugiškumo tą valandėlę mokiau jauną cirko šokėją etruskų vai- 
nikų šokio judesių bei žingsnių, kai netikėtai į mano kambarį Suburoje įžengė 
Arsinoja. Aš niekuo dėtas, kad mergina buvo neapsirengusi - tvyrojo karš- 
tis, o ir šiaip šokėjai geriausia lavintis nuogai, idant savo kūną pažintų. Vis 
dėlto sustingau iš nuostabos ir skradžiai žemės panūdau prasmegti pama- 
tęs, kaip Arsinoja iš pradžių pasižiūrėjo į mane, o paskui į vargšę merginą, 
nenutuokiančią, ką bloga padarė. Nekalta mergina net nesusivokė užsimesti 
ant pečių apsiausto ir tebestovėjo koją pakėlusi, iškėlusi delnus - taip, kaip 
tą valandėlę ją mokiau. 

Arsinoja atrodė nepasikeitusi, tik brandesnė ir gražesnė nei anksčiau. Ji 
dygiai pasakė: 

- Atleisk, Turmsai, tikrai nenorėjau tavo pramogų trukdyti, bet turiu su 
tavimi pasikalbėti, o tik šiandien galiu tai padaryti. 

Drebančiom rankom surinkau pigius merginos drabužius, įbrukau jai į 
glėbį, išstūmiau lauk ir uždariau girgždančias medines duris. Arsinoja ne- 
prašyta atsisėdo į paprastą krėslą, apsižvalgė, liūdnai atsiduso ir papurčiusi 
galvą pasiskundė: 

- Sielojuosi dėl tavęs, Turmsai. Tiesa, girdėjau tave pakliuvus į nedorin- 
gą draugiją, bet ne visais girdais tikėjau. Stengiausi apie tave tik gera galvo- 
ti. Bet savo akimis įsitikinau, todėl man liūdna. 

Kartėlis ėmė graužti gerklę žiūrint į ją, sėdinčią taip ramiai, lyg nieko 
nebūtų nutikę. 

— Gyvenu nedorą gyvenimą, pakliuvau į blogą draugiją, - pritariau. — 
Mokiau graikų kalbos kvailus berniūkščius ir išmokiau Hiponakto eilių: „Vy- 
ro gyvenime tėra dvi laimingos dienos: viena, kai veda, o kita, kai žmoną į 
kapą palydi“. Hiponaktas gyveno Efese, todėl tas eilutes giliai įsidėjau į 
širdį. Tačiau tėvams toks mokymas nepatiko. Netekau mokinių. 

Arsinoja dėjosi nesupratusi, tik tyliai atsidususi tarė: 

- Jos blauzdos per storos ir klubai per platūs. Ir mažo ūgio, - pridūrė. 

— Bet turi prigimtų gabumų šokti, - įsižeidžiau dėl savo globotinės. - Tik 
todėl jai padedu. 

— Oi, Turmsai, Turmsai, - atsiduso Arsinoja. - Tariau tave bent šiek tiek 
priekabiau vertinant moteris. Taurią vynuogę valgęs ropės negraužia. Bet- 
gi tu visada buvai kitoks. Ir anksčiau baisėdavausi prastu tavo skoniu. 

Ji abejingai nusigobė galvą. Virpančia širdimi išvydau ją neseniai susi- 
tvarkius plaukus pas graiką kirpėją. Veidą buvo rūpestingai išsidažiusi ir aš 
nusistebėjau, kaip viliūgiškai ji susiklostė paprastą romėnišką apsiaustą. 

- Ak, kaip tavo kambaryje karšta, - sudejavo ji, nusimesdama apsiaus- 
tą — išvydau jos nuogas rankas ir baltus pečius. Tamsios jos akys žvelgė 
rimtai, lūpos buvo pravertos. Bet neketinau pasiduoti pagundai. 

— Nė nesitikėk. Verčiau pasakyk, kaip drįsai pas mane į Suburą ateiti. 
Nejau dėl savo garbės nesibaimini? Tikiuosi, neužmiršai senatoriaus žmo- 
na esanti? 

— Ak šitaip, - liūdnai tarė ji ir metė į mane priekaištingą žvilgsnį. - O kas 
kaltas? Ištisiems metams mane bejėgę Tercijui Valerijui palikai. Pakyrėjau 
tau, todėl tyčia, norėdamas atsikratyti, į geidulingo senio glėbį įstūmei. 

- Bet, Arsinoja, - sušukau sudėdamas delnus, - kaip gali šitaip baisiai 
viską iškreipti ir meluoti! Kaip drįsti į akis mane kaltinti tuo, ką pati klasčiai 
surezgei ir gudriai privertei įvykdyti? 

Jos akių kampučiuose sužvilgo ašaros ir ji žiūrėjo į mane drėgnom tvas- 
kiom akim. 

— Oi, Turmsai, - sudejavo ji drebančiu balsu. - Koks apmaudus ir netei- 
singas gali man būti. Po ilgo laiko mudviem pagaliau susitikus, vėl keli 
vaidą! Turėjau pažinti tave ir neklysti apie tave gerai galvodama, - verkšle- 
no ji, žvilgčiodama į mane iš po mėlynai dažytų blakstienų. 

Karštai alsavau, gniaužiau kumščius ramindamasis ir tylėjau. 

Dabar jau Arsinoja maldingai suglaudė delnus ir paklausė: 

— Ko tyli, Turmsai? Kodėl tu man toks šiurkštus, tarytum už kažką ap- 
maudą giežtum? Sakyk, paaiškink, jei gali. 

Troškau prisipažinti, kad visa mano esybė ją pamačius iš džiaugsmo nu- 
sigiedrijo, kad širdis džiugiai suvirpėjo, permanius ją dėl manęs šukuoseną 
pasidarius ir taip dailiai išsidažius veidą. Bet privalėjau sušiurkštinti širdį ir 
nebepasiduoti jos galiai. Todėl linkstančiais keliais ant lovos krašto prisėdęs 
paklausiau: 

— Ko nori iš manęs, Arsinoja? 

Ji skambiai nusijuokė, jau nebeapsimetinėdama pasirąžė krėsle, kad pa- 
matyčiau jos nuogas blauzdas, ir patvirtino: 

— Žinoma, kai ko iš tavęs noriu, Turmsai. Supratai. Antraip nebūčiau at- 
ėjusi. Bet aš laiminga tave matydama ir širdis keistai krūtinėje šokinėja, į 
tavo plačias lūpas ir apvalainas akis žiūrint. 

— Nė negalvok, Arsinoja, - ramiai paprašiau, akimis ieškodamas peilio 
pirštui nusipjauti, jeigu tas prieš mano valią siektų palytėti jos odą. Išties 
šitai būčiau padaręs, nes ją palietęs vėl būčiau pražuvęs. Laimė, mano valia 
buvo už ranką stipresnė. 

— Puikiai žinai, Turmsai, jog karštai tave mylėjau, - tyliai tikino Arsino- 
ja. - Širdy slapčia turbūt dar tebepuoselėju meilę tau, kad ir kaip tai nedora 
Tercijaus Valerijaus ir mano sūnaus atžvilgiu. Bet sutramdykime jausmus 
ir likime draugais. Sitaip geriausia. Mano amžių nugyvenusi vystančio gro- 
žio moteris trokšta saugumo. Pavargau aukotis ir dėl tavo šiurpių įgeidžių 
visa ko atsisakyti. Turi dabar savo laisvę, Turmsai, o aš turiu supratingą 
vyrą, kuris iš manęs per daug nereikalauja. 

Tylėjau, o ji apsičiupinėjo liemenį ir liūdnai pasakė: 

— Labai pasenau, rankos pastorėjo, klubai platėja, kad ir ką darau. Klai- 

kus gimdymas išdraskė man raumenis, todėl ant šonų ir šlaunų baltuoja 
randai. Andainykštis mano grožis visam laikui sužalotas. Nori pažiūrėti? 

Ji jau naiviai kėlė drabužį, bet suskubau sulaikyti ir užsidengiau ranka 
akis. Tyliai atsidususi ji tarė: 

— Turbūt esu neapsakomai bjauri, jei nenori į mane net pažvelgti, Turm- 
sai. Žinoma, mergina jauna, o glotnus vaisius atgaivingai gardus, bet pati- 
kėk, mano drauge, iš vėjavaikiškos jaunystės naudos maža. Tik nemalonu- 
mų prisidarysi, nes ir pats jau vysti. Nedoras gyvenimas tau prie lūpų išrai- 
žė raukšleles ir paakius išvagojo. 

- Tai juoko raukšlės, nes daug juokdavausi, - tvirtinau karštai. - Iš juoko 
mano lūpos išsitempė iki ausų. Bet greičiau sakyk, ko iš manęs nori. Tikrai 
netrokštu, kad tavo garbė nukentėtų prastos šlovės namuose ir nedoroj 
draugijoj užtrukus. 

Ji pakilo, palikdama apsiaustą ant krėslo, ir priėjusi prie durų ėmė abe- 
jingai pirmyn ir atgal traukyti sklendę. 

- Turbūt leisi duris užsklęsti, kad galėtume ramiai pasikalbėti, - tarstelė- 
jo ji ir spoksodama į siaurą langelį praėjo prošal, idant pasigėrėčau ja iš 
šono ir iš nugaros. Tačiau pastebėjusi mane išlikus tvirtą, - nors širdį sopė- 
jo, - ji vėl atsisėdo, uždėjo ranką man ant kelio ir vylingai tarė: 

— Visada buvai savimeilis, Turmsai. Bet tikriausiai supranti, kad bent jau 
prieš žmones turi tam tikrų priedermių Mismei. Mergaitei netrukus sukaks 
septyneri. Pats laikas išeiti iš Tercijaus Valerijaus namų. Nors Tercijus Vale- 
rijus geras žmogus, bet dirgsta jai nuolat po kojų trainiojantis. Ir man Mis- 
mė nemaloniai primena liūdnus išgyvenimus. 

— Ak, štai kaip, - pasakiau. - Anksčiau nežinojau, kad esi Romos patricijų 
giminėje gimusi. 

— Ne viską tau pasakojau apie nelaimingą savo vaikystę, - įžūliai tikino 
Arsinoja. —- Juridiškai Mismė yra nesantuokinis vaikas, o tai kenkia mano 
naujajai padėčiai. Jei būčiau susipratusi jos tėvą padaryti patricijum, gal 
būčiau išleidusi ją į Vestos mergeles ir šitaip aprūpinusi jos ateitį. Bet visko 
iškart negali numatyti. Gerai supranti, kad nemažai paplušėjau savo kilmę 
įrodinėdama. Sūnus dabar pripildė mūsų namus ir Tercijus Valerijus tesu- 
geba tik apie savo sūnų galvoti. Dėl mano garbės nors kartą pagalvok apie 
priedermes man, pasiimk savo dukterį ir ja pasirūpink. 

- Savo dukterį? - paklausiau apstulbęs. 

Arsinoja suirzo, nes šitai jai buvo nemalonu prisiminti, ir riktelėjo: 

- Žinoma, Mismė yra kaip ir tavo duktė, bent jau geriausio tavo draugo 
duktė! Jei apie mane negalvoji, tai pagalvok apie Mikoną. Juk neleisi jo 
dukters pamesti. 

— Net nekalbėk apie tai, - pasakiau. - Mielai paimsiu Mismę, bet ne dėl 
tavęs. Myliu mergaitę ir jos ilgėjausi. O jei jau prakalbome apie tavo sūnų, 
tai atleisk už žmogišką smalsumą: po to, ką išgirdau ir supratau, tavo deivę 
prisiminęs, atskaičiavau devynis mėnesius, ir akivaizdu, kad jis - Koriolano 
sūnus. 

Arsinoja užsiėmė minkštu delnu burną ir neramiai apsižvalgė. Tačiau 
buvome dviese. Ji nurimo ir nusišypsojo. 

— Nuo tavęs, aišku, nieko nenuslėpsi, Turmsai, tu geriausiai mane pažįs- 
O, — — prisipažino ji. - Šiaip ar taip, berniukas yra kilmingiausių Romos patri- 
cijų kraujo, 0 jo tėvas - narsiausias Romos vyras. Už tai manausi esanti 
skolinga Tercijui Valerijui. Ne, savo sūnaus jam nėra ko gėdytis, nors ber- 
niuko tėvas išdidėlis, todėl gyvena kaip tremtinys ir, bijodamas liaudies 
apmaudo, niekados negrįš į Romą. Bet dėl mano pačios ramybės šitaip tur- 
būt geriausia. 

Nuoširdus jos prisipažinimas sutirpdė mano širdies ledą. Pradėjom gy- 
vai kaip kadaise šnekučiuotis. Ji mane prajuokino ir vėl supratau, kodėl 
pamilau ir tebemylėjau ją - žemėje kitos tokios moters nebuvo. Ji visaip 
smagino mane ir jai pačiai buvo smagu, nes aš vienintelis pasaulyje ją su- 
pratau ir ji žinojo galinti manimi pasikliauti. Tačiau jos nepaliečiau. Links- 
mai plepėdami nepajutom, kaip bėga laikas, kol ji krūptelėjo pastebėjus 
kambarį sutemus, staiga susisupo apsiaustu ir padorių romėnių papročiu 
apsigobė galvą. 

— Turiu eiti, - pasakė. - Netrukus atvesiu tau Mismę ir tikiu, kad pasirū- 
pinsi ja kaip tikra dukteria. 

Atrodo, Arsinojai nerūpėjo, jog Mismė augs Suburoje. Ji buvo nusivylusi 
Misme, nes ši paveldėjo apskritus Mikono skruostus ir trtumpoką liemenį, 
buvo nerangi ir nemokėjo jai įtikti. Todėl atsikračius mergaitės Arsinojai 
palengvėjo. 

Tačiau aš negalėjau nė pagalvoti, kad Mismė augs Suburoje tarp ištvir- 
kėlių ir cirkininkų. Nuvedžiau ją į mažą savo sodybėlę seniems vergams 
prižiūrėti ir pats dažniau lankiausi, nes norėjau pamokyti Mismę skaityti, 
rašyti, užauginti ją laisvą ir savimi pasitikinčią. Neturėjau išteklių nusam- 
dyti jai mokytojo, juolab kad Romoje tai buvo neįprasta. Cia mergaitės bu- 
vo niekinamos, todėl kūdikystėje jas kartais pamesdavo, o mokydavo tik 
verpti ir austi, ruošti paprastą Romos valgį ir sunkius ūkio darbus dirbti. 
Net senatorių dukterys tokiu lavinimu tenkindavosi. 

Bereik savo dukterį Arsinoja niekino, nes Mismė buvo greitos nuovokos. 
Ištrūkusi iš niūraus namo ir nepaliaujamų barnių į kaimo gyvenimo džiu- 
gesį bei laisvę, ji greitai tobulėjo, mylėjo gyvulėlius, su malonumu prižiūrė- 
jo galvijus, išdrįsdavo net ant arklio užlipti ir per ganyklas pasileisti. Norė- 
damas prisidurti, savo sodyboje šėriau porą senato arklių, nes tuo metu 
senatas išlaikydavo raitininkų arklius, o žiemai išdalydavo juos aplinkinėms 
miesto sodyboms. Skirtą dieną, patricijų jaunikaičiams susirinkus į vilko 
dievo ganyklas bei pelkę raitininkų pratyboms, arklius reikėdavo nuvesti į 
Romą. Sitaip galėdavau nujoti į Romą, o iš ten parjoti atgal. Aš pats neturė- 
jau išteklių arklį laikyti. Tokiai prabangai penkiolikos jugerų nepakako. 

Per porą metų Mismės oda parausvėjo, pasidarė glotni, ji išstypo, rankos 
ir kojos pagrakštėjo, ji tapo rangesnė, nors zujojo aplink it geibi telyčaitė. 

Iškeliaudamas ilgam palikdavau ją patikimų senų vergų priežiūrai, bet kas- 
kart vis labiau džiaugdavausi sugrįžęs ir pamatęs jos šviesias akeles džiu- 
giai nusigiedrijant. Ji tuoj apsivydavo rankom man kaklą, pabučiuodavo ir 
aš neišdrįsau pasisakyti nesąs tikrasis tėvas. Stiebdamasi ji mano akims vis 
gražesnė darėsi: jos antakiai buvo siauručiai, mieli, lūpos - lyg; rožių lape- 
liai. Suaugus į mergelę, jos akys vis labiau priminė nerimastingas Mikono 
akis, ji išmoko šaipytis iš kitų ir savęs. Tokia užaugo Mismė. 

Nenoriu pasakoti apie Romos sankirčius su kaimynais bei nepaliaujamus 
grobikiškus karus. Zemės padalijimo klausimą teko svarstyti viešai, tačiau 
Arsinojos dėka Tercijus Valerijus buvo seniai atsisakęs savo ketinimų. Susi- 
laukęs palikuonio, jis nagais ir dantimis įsikibo žemės ir atgavo savo sluoks- 
nio brolių pasitikėjimą. Jo jau nebelaikė kvailiu, o prireikus nuraminti liau- 
dį, jį stumdavo į priekį. Prisimindama ankstesnę Tercijaus nuomonę, liau- 
dis juo pasitikėjo. Taigi Tercijus Valerijus turėjo politinės įtakos, o patricijai, 
senatoriai, net jo giminaičiai vis labiau žavėjosi Arsinoja, dariusia senukui 
tokį gerą poveikį. 

O jis ir nebuvo kvailys. Tiesa, namuose jis suteikė Arsinojai būtiną nau- 
jųjų laikų prabangą ir kantriai tvėrė jos išlaidavimą, bet pats nemetė anks- 
tesniųjų paprasto gyvenimo įpročių: savo kambaryje miegojo ant kieto čiu- 
žinio, netukindamas kūno tenkinosi prastu valgiu bei daržovėmis, kėlėsi 
gaidžiams užgiedojus, kasdien nupėsčiuodavo ilgą kelią patikrinti naud- 
menų ir gulėsi vos tamsai užslinkus. Gimus sūnui, jis su Arsinoja elgėsi 
švelniai, tėviškai ir nebegėrė stiprinamųjų Arsinojos vaistų, ne veltui bai- 
mindamasis ilgainiui juos pakenksiant sveikatai. Todėl išliko sveikas, stip- 
rus, ir galva jau nebedrebėjo senate kalbas sakant. Šitą silpnumą jis sau tik 
namuose leisdavo. 

Visa tai sužinojau, iš šalies stebėdamas Tercijaus Valerijaus gyvenimą, ir 
labai pralinksmėdavau, atsitiktinai pamatęs Arsinoją ir įžiūrėjęs jos veido 
rūgštumą, - atrodė, jog stulbinamas Tercijaus Valerijaus gyvybingumas įstū- 
mė ją į pačios išsikastą duobę. Sakytum Arsinoja vien iš apmaudo ir nuobo- 
džio seno greičiau nei įstangusis Tercijus. 

Iki Romos atsklido žinia apie didžiojo karaliaus Darėjo mirtį. Naujiena 
sukrėtė pasaulį. Graikai džiūgavo ir prie Heraklio aukuro atšventė padėkos 
šventę, manydami, kad Graikijos metropolijai grėsęs pavojus praėjo, nes 
buvo tikri, jog dėl sosto paveldėjimo tokioje didelėje valstybėje kils maištų 
bei neramumų ir sosto įpėdiniui nebe Graikija rūpės. Tačiau Darėjas iš už- 
grobtų kraštų buvo sukūręs tokią tvirtą valstybę ir įvedęs tokią gerą tvarką, 
kad nieko nenutiko. Atvirkščiai, jo sūnus Kserksas, jau nebejaunas vyras, - 
taip ilgai Darėjas valdė, - nedelsdamas išsiuntė į Atėnus ir kitus Graikijos 

metropolijos miestus pasiuntinius, kaip nuolankumo ženklo reikalaudamas 
žemės bei vandens. Sįkart atėniečiai pasiuntinių mesti į šulinį nedrįso, o 
elgėsi su jais pagarbiai. Keli miestai, kuriuos baugino Persijos valdomos Tra- 
kijos artumas, davė žemės ir vandens, manydami, jog toks menkas palan- 
kumo parodymas jų nėmaž neįpareigoja. 

Visa tai vyko toli, bet panašiai kaip į vandenį įmesto akmens raibuliai 
pamažu sklinda ir sudūžta tik į tvenkinio krantus, taip pasaulio įvykiai pa- 
liesdavo Romą. Juk Persijos valstybė rytuose rėpė skitų stepes ir Trakiją ligi 
Egipto bei Indijos upių, todėl didysis karalius ne bereik visą pasaulį laikė 
žaidimų aikštynu, o savo paties priederme - visoms šalims suteikti taiką ir 
saugumą, taigi amžiams baigti karus. Apie šitai pagalvojus, Romos kivirčai 
bei vangus jos plėtimasis į kaimynines sritis atrodė niekingesnis už pieme- 
nų ginčą ganykloje. O vidinė patricijų ir plebėjų kova - tiek vieniems, tiek 
kitiems saviškai puikuojantis romėniškumu, - man teprilygo varlių kurki- 
mui maurais užėjusioje baloje. 

Sutikau savo draugą Ksenodotą, ką tik kartaginiečių laivu atvykusį į Ro- 
mą ir žengiantį iš Merkurijaus šventyklos paaukojus už pasisekusią kelio- 
nę. Jis buvo nusivilkęs persiškus drabužius ir dailiai apsirengęs naujausiu 
jonėnų papročiu. Plaukai kvepėjo iš tolo, avėjo sidabru puoštą apavą. Ir 
garbanotą barzdą buvo nusiskutęs. Tačiau bemat pažinau jį iš veido ir akių 
ir puoliau pasveikinti. Pažinęs mane, jis karštai apkabino ir sušuko: 

— Sėkmė mane lydi, nes pirmiausia ketinau tavęs, Turmsai iš Efeso, ieš- 
koti. Noriu, kad patartum man šiame svetimame mieste, ir apie kitką akis į 
akį su tavimi turiu pasikalbėti. 

Kai nesilavindavau cirko arenoje, nemokiau kokio atsitiktinio mokinio, 
nesudarinėdavau sandėrių dėl galvijų ir nepranašaudavau Suburos mergį- 
noms, buvau papratęs, kaip ir ne vienas, slampinėti prie Merkurijaus šven- 
tyklos ir žvalgytis į svetimšalius bei pirklius. Cia pajusdavau tolimų miestų 
ir už Romą didesnio pasaulio dvelksmą, galėdavau gauti naudingą patari- 
mą dėl sandėrio, padėti turtingiems svetimšaliams, nes mokėjau kalbų. Bet 
Ksenodotui apie tai nepasakojau. Leidau jam tarti mudviejų susitikimą die- 
vų stebuklu. 

Apgyvendinau jį su tarnais bei daiktais etruskų nakvynės namuose, 
ko draugystė man buvo naudinga. Paskui aprodžiau jam tai, ką Romoje 
vertėjo pamatyti, tačiau jį, vos atvykusį iš Kartaginos, nelabai sųžavėjo 
medinės Romos šventyklos bei dažytos molinės etruskų dailininkų statu- 
los. Jo domesį labiau sužadino Romos valdymas, paveikiai užkertąs kelią 
patvaldystei ir ginąs liaudies teises nuo didikų. Mano nupasakota Romos 
kariuomenės tvarka bei drausmė Ksenodotą pakerėjo. Jį apstulbino tai, 
kad valstybė nemoka kariams atlygio, o šie patys savimi ir ginklais pasi- 
rūpina, — tik raitininkai neperka arklių, - ir mano, jog piliečių teisė bei 
priedermė kariauti dėl savo gimtojo miesto, niekada negaunant nė men- 

kiausios grobio dalies. Karo grobį išparduodavo, o pinigai pereidavo į vals- 
tybės iždą, ir Romoje buvo taip baisimasi patvaldystės sugrįžimo, kad ka- 
ro vadu išrinktas konsulas, išdalijęs grobį kariuomenei, iškart buvo įtartas 
siekiąs patvaldystės. 

Savo kambario Suburoje Ksenodotui rodyti nenorėjau, todėl pasisakiau 
kukliai gyvenąs mažame namelyje prie Romos. O jis nepanūdo apie savo 
reikalus nakvynės namuose kalbėti, nors ten valgėme ir vyną gėrėme. Kitą- 
dien aš nusivedžiau jį per tiltą į kitą Tiberio krantą, pasižvalgėme po apy- 
linkes, apžiūrėjome galvijus ir patraukėme į mano užmiesčio namą. Jis man- 
dagiai pasakė, kad ėjimas pėsčiomis jam į naudą ir kad kaimo oru malonu 
kvėpuoti, tačiau žingsniuodamas suprakaitavo ir iš visa ko galėjai matyti, 
jog per praėjusius metus jis retai savo kojomis vaikščiojo. Ir nutukęs buvo, 
o jo ankstesnioji ugninga smalsa virtusi šaltakraujišku vertinimu. 

Pats jis tvirtino Sūzuose pasiekęs aukštą padėtį - tapęs vakarų pasaulio 
reikalų patarėju. Naujojo didžiojo karaliaus Kserkso palankumą jis pelnė 
dar prieš Darėjo mirtį. Per neišvengiamus pertvarkymus ir valdinių keiti- 
mus jis, dar palyginti jaunas, bet sukaupęs žinių, gavo užduotį stebėti va- 
karų pasaulį, kurio nesiekia tikroji didžiojo karaliaus įtaka. 

— Kartaginoje mes, aišku, turime Persų namus bei didįjį pasiuntinį, — 
pasakė jis. - Iš ten keliauju, bet nesu jo valdinys, nors veikiu su juo išvien. 
Didžiojo karaliaus ir Kartaginos poreikiai ne kertasi, o sutampa. Kartaginos 
taryba Žino negalėsianti prekiauti, jei didysis karalius uždarys jiems rytinės 
jūros uostus. Kaip dukterinis Tyro miestas, Kartagina iš tikrųjų turėtų pa- 
klusti didžiajam karaliui. Kalbu apie nustatytos tvarkos reikalavimų laiky- 
mąsi — žemės ir vandens siuntimą didžiajam karaliui. Kartaginos pirkliai 
taip didžiuojasi savo nepriklausomybe bei vakarinės jūros prekybos valdo- 
vų padėtimi, kad ligi šiol to nepadarė. Tačiau jie sutiko padaryti daug svar- 
besnį dalyką. Dėl jo aš pats iškeliavau iš Sūzų, leisdamasis į ilgos kelionės 
pavojus bei nepatogumus. 

Mudviem žingsniuojant jis paminėjo turįs Sūzuose namus, šimtą jais be- 
sirūpinančių vergų, o Persepolyje — kuklų vasaros namelį, kurio sodams ir 
fontanams prižiūrėti pakako maždaug penkiasdešimt vergų. Žmonų jis ne- 
turėjo, nes norėjo išvengti moterų keliamo apmaudo. Didysis karalius Kserk- 
sas laikė tai jo dorybe. Iš to supratau, kaip ir kodėl jis pasiekė naujojo di- 
džiojo karaliaus palankumo, nors pats jis buvo toks santūrus, kad nepasi- 
gyrė. O aš nenorėjau pasirodyti turtingesnis, nei esu. Netoli mano sodybos 
tryško gražus šaltinis, o aplink augo mano paties rankomis pasodinti dailūs 
medeliai. Buvau liepęs nunešti prie šaltinio minkštasuolius su šiaudiniais 
čiužiniais, o krūmus apkabinėti šventosiomis vilnos gijomis. Šaltinio van- 
duo atstojo šaldymo dubenį, ir Mismė patiekė mums paprastų kaimo val- 
gių: duonos, sūrio, virtų daržovių bei duburyje troškintą paršelį, kurį iš 
ryto buvau paaukojęs Hiekatei. Švarias linines minkštasuolių pagalves Mis- 
mė iškimšo kvapniom žolėm. Vaišinau iš sunkių etruskiškų molio indų, o 

paplokščios gėrimo taurės buvo išpaišytos gabaus Atėnų dailininko. Nepa- 
norau sidabro indais pasipuikuoti, nors jų turėjau. 

Žygis pėsčiomis sužadino didelį Ksenodoto apetitą. Jis noriai valgė ir dar 
įsidėdavo, todėl Mismei iškart patiko. Sena vergė, labai baiminusis dėl vai- 
šių prastumo, apsiverkė iš džiaugsmo, kai Ksenodotas pasikvietė ją ir pats 
padėkojo už puikų valgį. Matydamas, kaip gražiai išprusęs pasaulio žmo- 
gus elgiasi, kaip geba palenkti savo pusėn paprastų žmonių širdis bei su- 
teikti jiems džiaugsmo, geriau permaniau jo aukštą padėtį ir pajutau pa- 
garbą persų papročiams. 

Padėkojęs virėjai ir Mismei už valgį, jis kreipėsi į mane tardamas: 

- Nemanyk, kad taip elgdamasis apsimetinėju, mano drauge Turmsai. 
Tavo paprastas valgis buvo gardus gausybės prieskonių išdegintai mano 
burnai, o tavo šaltiny atvėsintas kaimo vynas išlaikė žemės skonį, todėl 
gerdamas jį skanauju ir perprantu žemę, kurios atšlaitėse užaugo ir sunoko 
vynuogės, - skanauju molį bei akmenį. Ir rozmarinu pagardintas tavo par- 
šelis buvo puikus. 

Papasakojau, jog, tai etruskų patiekalas ir jį išmokau ruošti Fiesoloje. Nė 
pats nesusivokiau, kaip lazdele ant žemės nubraižiau žemėlapį, parodžiau, 
kur yra didieji etruskų miestai, ir papasakojau apie jų turtus, jūros pajėgas, 
Populonijos bei Vetulonijos geležies lydyklas. Ksenodotas atidžiai klausėsi 
viską įsidėmėdamas ir paklausdamas ko nesupratęs, todėl laikas bėgo greit 
ir Mismė pakeitė mūsų našlaičių vainikus rožių vainikais. 

Svaigiam rožių kvapui apie galvas tvyrant, Ksenodotas apžiūriai apsi- 
žvalgė, surimtėjo ir tarė: 

— Mudu draugai, Turmsai. Negundysiu ir neviliosiu tavęs. Tik pasakyk: 
tu širdimi už graikus ar prieš juos, tuomet aš arba tylėsiu, arba atvirai viską 
išklosiu, tavimi pasikliaudamas. 

Efese gavau prieglobstį, mane išauklėjo Herakleitas ir trejus metus ka- 
riavau Jonijoje. Ejau paskui Dorėją, liejau kraują ir žaizdojau kūną dėl 
graikų. Tačiau gerai širdimi pasvėręs supratau nuo graikų bei jų papročių 
atitolęs ir jau nebemylįs jų. Graikai plepūs, mėgsta viską išpūsti, įtarūs ir 
dievoti, kivirčnūs ir nepatikimi, klastingi ir gudrūs, išdidę aplankius sėk- 
mei ir verksniai negandai užgriuvus. Ne, graikai man nepatiko ir nesijau- 
čiau esąs jiems skolingas. Jų miestai riejosi tarpusavyje, jie nepakentė iš- 
manių vyrų, 0 verčiau juos ištremdavo. Tiktai tironų prievarta didžiuo- 
siuose vakarų miestuose žabojo jų nepaklusnumą. Juo geriau pažinau et- 
ruskus, po jų miestus keliaudamas, juo labiau tolau nuo graikų. Nebuvau 
romėnas, bet ir mano graikiškumas buvo kitoks. Buvau svetimšalis žemė- 
je, net savo kilmės nežinąs. 

Paaiškinau: 

— Graikai daug kuo žavūs, tačiau mano širdžiai jie atsipykę, ir bent jau 
šioje žemėje jie įsiveržėliai, alkūnėm skinąsi sau vietą. Graikiškumas ir grai- 
kiška dvasia visa aplink ardo ir gadina tai, kas ligi šiol buvo. 

Nesuprantu, kas sukėlė tokį mano gaižulį, bet suvoktas jis užnuodijo 
sielą, rūgštimi degino pilvą. Galbūt taip nutiko dėl Efese patirtų jaunystės 
pažeminimų. Galbūt pernelyg ilgai buvau prisirišęs prie Dorėjo, todėl jau 
nebesižavėjau jo graikiškumu. Net skitai sako, kad graikai geriau tinka į 
vergus bei tarnus nei būti laisvaisiais. 

Linktelėjęs galvą, Ksenodotas tarė: 

— Pats esu jonėnas, nors, tiesą sakant, pasiilgstu persiško apdaro ir per- 
siškos išminties. Persas laikosi žodžio ir neapgaudinėja draugų, o mes, grai- 
kai, esame pripratę net dievus dviprasmiškais pažadais mulkinti. Iš tiesų 
niekada juoda nebūna visai juoda, o balta - visai balta, tad, tarnaudamas 
didžiojo karaliaus reikalui, tikiu tarnaująs ir savo tautos labui. Patys paty- 
rėm ir matėm, kad laisvi graikai - žiauriausi žvėrys. Besirungiantys miestai, 
net piliečiai ėda vienas kitą, nenumaldomo pavydo kankinami. Graikijos 
metropolija, ypač Atėnai - viso pasaulio neramumų židinys. Kraštas nela- 
boj vietoj - jūros supamas ir prekybinių kelių sankryžoj, todėl nepasitenki- 
nimo ir maišto kibirkštys žyra po pasaulį. Graikiški Sicilijos miestai išstūmė 
finikiečių bei tirėnų prekijus ir grasina Eriko žemei. Tikriausiai žinai, kad 
naujasis Sirakūzų tironas Gelonas užėmė Himerą ir ištrėmė Terilą, sulau- 
žęs visas ankstesnes įtakos sričių sutartis. Iki Mesanos ir Regijo užvaldymo 
liko tik žingsnis. Tuomet tirėnų bei Kartaginos laivai nebegalės plaukioti 
sąsiau1iu. Laimė, Anaksilajas užsispyręs, nes gerai supranta, kad, paklusęs 
Gelono reikalavimams ir uždaręs sąsiaurį visiems, išskyrus graikus, praras 
valdžią. 

- Tai man negirdėta, - pasakiau susmalsęs. - Tupiu Romoje kaip už- 
maurėjusioje baloje. 

Ksenodotas paaiškino: 

— Kartaginoje kilo netikėtų neramumų dėl graikų įžūlumo, nes jie nesi- 
laiko sutarčių ir mėgina sutrukdyti Kartaginos prekybą Sicilijoje. Sirakūzai 
bei Akragantas yra pernelyg galingi, kad vienas kitą įveiktų kitaip nei pra- 
žūtingame kare. Dėl to jų tironai susijungė ir pasidalijo graikiškus Sicilijos 
miestus. Žiaurusis Gelonas ir klastingasis Teronas dabar dviese valdo visą 
graikiškąją Siciliją. Sunerimęs Anaksilajas prašė Kartaginos pagalbos ir pa- 
žadėjo netgi savo žmoną bei vaikus atiduoti įkaitais, laiduodamas, jog tvir- 
tai laikysis savo. Jis sumanus politikas ir supranta, kad laisvė visų tautų 
laivams plaukioti sąsiauriu lemia sumanią prekybą. 

- Be to, jis turtėja rinkdamas laivų krovinių mokesčius, - tarstelėjau. - Jo 
elgesys labai graikiškas, jei jis prašo mirtino priešo pagalbos, kovodamas su 
savo gentainiais. 

Ksenodotas paraudo ir įsispoksojo į savo išpuoselėtas rankas bei raudo- 
nai dažytus nagus. 

— Be abejonės, persas taip pat yra mirtinas Graikijos priešas, - pritarė 
jis. - Bet nelaikau savęs gentainių išdaviku. Geriausia, ką turi graikai ir 
jonėnai, - tai kultūra: dailė, poezija, išmintis ir menas gyventi. Tačiau grai- 

kų politika - kaip vėžys pasaulio kepenyse. Persija vykdo taikos ir tvarkos 
politiką. Pats didysis karalius nuoširdžiausiai gerbia graikų kultūrą. Grai- 
kijos valstybei žlugus, pažangioji graikiška dvasia, ramiai skleisdamasi, 
atnaujins pasaulį. 

Jis pastebėjo, kad taip kaip jis ta mintimi nesižaviu, greitai pagriebė laz- 
delę ir pradėjo braižyti smėlyje žemėlapį, rodydamas, kiek jau pasirengta 
karo žygiui. 

— Didysis karalius sužlugdys Graikiją sausumoje, - aiškino jis. - Todėl jis 
įsteigė Persijos atramos taškus Trakijoje. Tesalijos miestai jo pasiuntiniams 
davė žemės ir vandens. Finikijos ir Jonijos sąjungos laivynas lydės pakran- 
te neregėtai didelę kariuomenę, laiduodamas jos aprūpinimą bei ryšius. 
Per Bosporą tiesiamas laivų tiltas bus it tvirta žemė. Pagalvojus apie gali- 
mas audras, Trakijoje per pusiasalį išraustas kanalas, kad laivynui nereikė- 
tų atvira jūra kyšulio apiplaukti. Devyneri metai besirengiant praėjo. Ap- 
skaičiuotas kiekvienas iš Azijos Europos link žygiuojančios kariuomenės 
žingsnis ir dienos kelias. Tiesa, Atėnai karštai įtikinėja visą graikiškąjį pa- 
saulį nepasiduoti ir savo kasyklų sidabrą paaukojo naujoviškoms trieroms 
statyti. Bet iš tikro Atėnai apimti nevilties ir pasidavimo nuotaikos, nors 
stengiasi rodytis narsūs. - Ksenodotas nusišypsojo plonomis lūpomis ir pri- 
dūrė: — Net Delfų orakulas abejoja ir teikia dviprasmiškus atsakymus 

Atidžiai pasižiūrėjęs man į akis, jis tęsė: 

— Pirmiausia didysis karalius ketina užimti Graikijos metropoliją. Pats 
žinai, kad tarp savęs besikivirčijantys Graikijos miestai neturtingi, palyginti 
su galingais graikiškais miestais vakaruose. Atėnų ir Spartos pasiuntiniai 
kaip tik keliauja per savo gentainių miestus Sicilijoje ir Italijoje melsdami 
pagalbos, nes kitą vasarą išmuš Graikijos likimo valanda. Mes ginkluoja- 
mės taip smarkiai, kad net puolimo laiko nuslėpti negalime. Didžiajam ka- 
raliui naudinga įvelti didžiuosius Sicilijos miestus į karą vakaruose. Kaip tik 
sudarėme sutartį, jog; Kartagina kitą vasarą nusamdys ir į šiaurinį Sicilijos 
krantą nugabens kuo stipriausią kariuomenę, kuri pirmiausia išlaisvins Hi- 
merą iš Sirakūzų tironijos. Bet, norint jūra pergabenti ganėtinai didelę ka- 
riuomenę, Kartaginai būtina tirėnų laivyno parama. Būtų puiku, jei ir et- 
ruskų miestai pasiųstų kariauti pajėgių būrių, nes kartaginiečiai gabesni pir- 
kliai nei kariai. Etruskams rudenį susirinkus spręsti sąjungos reikalų, Karta- 
ginos taryba, primindama savo draugystę, šito etruskų paprašys. 

Jis suglaudė abiejų rankų pirštų galiukus ir pasakė: 

— Dėl to atkeliavau į Romą. Sis savarankiškas ir savotiškas miestas - gera 
etruskų žemės stebėjimo vieta. Aš pats negaliu ir neturiu teisės dalyvauti 
derybose. Bus kalbama tik apie tai, ką laimėtų Kartagina bei tirėnai, pasi- 
priešinę graikų įtakai. Etruskai neturi sužinoti, jog karinį Kartaginos pasi- 
rengimą apmokės didysis karalius. Svarbiausia, kad įtakingi etruskų mies- 
tų asmenys suprastų, jog metas tinkamas graikus vakaruose sužlugdyti. 
Tokios progos pergalės deivė, man rodos, antrą kartą jiems nepasiūlys. 

Iškėliau iš šaltinio indą vyno ir pripyliau taures. Kalvų viršūnės nurau- 
do, ant atšlaičių leidosi sutemos. Vakarui vėstant vyno ir rožių kvapas 
stiprėjo. 

— Ksenodotai, - paprašiau, - būk atviras. Toks rūpestingas pasirengimas 
ir tokia didžiulė kariuomenė - ne vien tik Graikijos metropolijai užkariauti. 
Kūju uodo netraiško. 

Jis dirgliai nusijuokė, prieblandoje įsibedė man į akis ir patvirtino: 

- Žinoma, Graikijai tapus atramine Persijos žeme, antras žingsnis — nu- 
gabenti kariuomenę į Italiją. Jeigu Kartagina ir tirėnai gebės suduoti gniuž- 
domą smūgį Sicilijai ir įvelti į kovą Sirakūzų bei Akraganto laivynus, perso 
laivyno kariuomenei nugabenti į vakarus pakaks. Anksčiau ar vėliau tai 
įvyks. Didysis karalius neužmirš savo sąjungininkų. Tikriausiai žinai, kad iš 
draugiškų miestų jis reikalauja tik žemės ir vandens. Pakaks jo papročiu 
išimti vieną akmenį iš mūro, pripažįstant Persijos viešpatavimą. 

Buvo keista, kad aš, jaunystėje visa širdimi prisidėjęs prie Jonijos maišto 
ir kovojęs su persu, dabar be abejonių rinkausi verčiau perso viešpatavimą 
pasaulyje nei visa naikinantį graikiškumą. Sį sprendimą buvau subrandi- 
nęs širdyje ir atmerktomis akimis pasirinkau kelią, žemiško proto dar kartą 
pastūmėtas susikauti su aklom likimo jėgom. Tyčia užsirišau ant galvos maišą 
ir pasigriebiau vėzdą. 

Ksenodotui pasakiau: 

— Turiu draugų etruskų miestuose ir mielai nukeliausiu pasikalbėti, prieš 
jų valdovams susirenkant kalti naujos metų vinies į medinę Volsinijų šven- 
tyklos koloną. Zaviuosi etruskais, gerbiu juos bei jų dievus. Dėl savo atei- 
ties, - jeigu nori likti jūros valdovais, - jie privalo paremti Kartaginos karo 
žygį. 

Ksenodotas suplojo rankomis ir šūktelėjo: 

— Nesigailėsi taip apsisprendęs, Turmsai! Dėl savęs nebijok. Rinkau apie 
tave žinias Efese. Didysis karalius nejaučia tau pykčio už Kibelės šventyk- 
los sudeginimą. Atvirkščiai, tavo nusikaltimas labai naudingas jo politikai, 
nes įpareigoja jį kariauti neišvengiamą karą su Atėnais. O kad tai tavo dar- 
bas - ištrinta ir užmiršta. 

Niūriai burbtelėjau: | 

— Mano nusikaltimas - mano paties ir dievų reikalas. Zmonių už tai neat- 
siprašinėsiu. 

Perpratęs mano išdidumą, jis lanksčiai nukreipė kalbą į kitus dalykus: 
papasakojo, kaip pietų audra tuomet nunešė jį į Pestą, ir apie įžeidinėji- 
mus, kuriuos teko dėl persiškų kelnių iškęsti. Tačiau jis pasijuokė iš prisimi- 
nimų ir pasakė: 

— Man rodos, Kumai laikysis apdairaus nešališkumo ir, savo naudos žiū- 
rėdami, veikiau liks etruskų draugai nei priešai. Ir Pestas dėl savo padėties 
bei prekybos turbūt nedrįs su Sirakūzais susidėti. Vienintelis klaustukas — 
Roma, išaugusi į karinę valstybę. 

Niekinamai tariau: 

— Roma neturi laivyno ir yra ganėtinai užsiėmusi kaimynų žemių plėši- 
mu. Senatas nemato toliau Romos riboženklių. 

Papurtęs galvą, Ksenodotas paaiškino: 

— Didžioji politika sudėtingesnė, nei manai, Turmsai, o graikai gudrūs. 
Roma galėtų įvelti į karą etruskus kaip tik tada, kai šie ruoštų kariuomenę į 
Siciliją. Man rodos, etruskai nemėgsta kariauti. Jei kuriam jų miestui grėstų 
pavojus, jie nesuteiktų pagalbos Kartaginai. 

Išdidžiai pasakiau: 

— Nesirūpink dėl to, Ksenodotai. Roma sudariusi dvidešimties metų ne- 
puolimo sutartį su Vejais, o Cerė bei Tarkvinijai - pernelyg galingi miestai, 
kad Roma drįstų juos erzinti. Tiesa, graikų ir etruskų varžybos Romai pa- 
tinka, be to, jie pasisavino graikų mitus. Tačiau iš tikrųjų jie niekina grai- 
kus, laikydami juos tauškaliais ir niekingais fleitininkais. Daug blogiau tai, 
kad etruskai išties net dėl savo įtakos srities nenori kovoti. Siaurėje juos 
spaudžia keltai, pietuose - graikai, bet jie verčiau atsisako vieno krašto po 
kito, nei kruviniems karams jėgas eikvoja. 

Prisiminiau ką matęs ir papasakojau: 

- Jų kilmingi jaunikaičiai - lavūs raitininkai, puikiai kaunasi kalavijais, 
bet raitininkų kariuomenėje tarnauja veikiau savo pramogai nei karui reng- 
damiesi. Jų karo laivai siauri ir silpni, palyginti su graikų trieromis. Jie mie- 
liau dirba ir svajoja, švenčia dievų šventes, žiūri šventuosius šokius bei žai- 
dinius, nei kariauja. Sunku bus prikalbinti juos savanoriais tolimam žygiui į 
Siciliją. Piliečius jie gali priversti tik savus miestus ginti. 

Ksenodotas pasakė: 

- Perpratai aplinkybes geriau už mane ir Žinai, ką daryti. Jei tau reikia 
persiško aukso - gausi pakankamai. Vėliau tau bus užmokėta už kiekvieną 
tirėnų karo laivą bei kiekvieną etruskų karį, kuris eis į Kartaginos žygį už- 
kariauti Himeros — kad ir kaip jis baigtųsi. Didžiajam karaliui svarbiausia, 
kad Kartagina savo karo žygiu supančiotų vakarinių graikų pajėgas. 

- Nenoriu persiško aukso, - atsakiau. — Visko turiu ganėtinai. Išmintin- 
giau būtų šiuose kraštuose persiško aukso neleisti. Etruskai yra įtarūs ir 
įžeidūs. Pakaks jiems įrodyti, kad viskas tik dėl jų jūros miestų ateities. 

Ksenodotas nustebęs papurtė galvą ir tarė: 

— Tu kvailas ir neapsišvietęs politiškai, Turmsai. Karui pirmiausia reikia 
aukso, antra - aukso, trečia - aukso. Visa kita įvyks savaime. Bet elkis, kaip 
išmanai. Galbūt didžiojo karaliaus palankumas kada nors tau pravers la- 
biau nei auksas. 

-— Aš nesiekiu didžiojo karaliaus palankumo, - atsainiai paprieštaravau. — 
Ir galvoju kitaip negu tu. Ne auksas karus nulemia, o drausmė ir kario 
patirtis. Alkanas ir sulysęs kare įveikia turtingą ir tuklų. 
 Ksenodotas prapliupo juoku ir šūktelėjo: 

— Be abejonės, esu tuklus ir eidamas prakaituoju, tačiau turiu sukaupęs 

patirties ir tariuosi esąs sumanesnis nei tuomet, kai mikliom kojom po sika- 
nų miškus bėgiojau ir ant plikos žemės miegojau. Visada galiu nusisamdyti 
drausmingų karių, kad mane nuo liesų graikų apgintų. Tik kvailys pats 
griebiasi kalavijo. Išmintingas kitus priverčia kariauti ir iš saugios tolios vie- 
telės žiūri, kuo kova baigsis. 

Jo pašaipūs žodžiai paskatino mane tvirtai nuspręsti, jog pats lydėsiu 
etruskus į Himerą ir kalaviju kartu su jais kausiuosi, nors kraujo praliejimu 
dygėjausi. Tiek maniau būsiąs jiems skolingas, jei įkalbėsiu leistis į tolimą 
karą. Vis dėlto nepasisakiau ką manąs Ksenodotui, nes jam tai būtų sukėlę 
juoką. 

Tebešypsodamas jis nusiėmė nuo kaklo sunkią grandinę, užkabino ją 
man ir paprašė: 

— Bent šitą paimk kaip mano ir mano draugystės prisiminimą. Ji iš vieno- 
do svorio luistelių ir juose nėra persiško antspaudo. Prisireikęs galėsi po 
luistelį nusikabinti. 

Grandinė svarino man kaklą kaip apkaustai, bet negalėjau jos grąžinti 
neįžeisdamas Ksenodoto. Nujaučiau įsivėlęs į reikalą, kurio neturėjau im- 
tis, bet taip ilgai gyvenau beprasmį gyvenimą, kad įsimaniau nuveikti reikš- 
mingų darbų. 

Užslinko vakaras, sužibo žvaigždės, Mismė apkamšė mudu mūsų avių 
vilnos apklotais, o senas vergas atnešė žarijų indus rankoms ir kojoms pasi- 
šildyti. Neužmigome ligi nakties ir aš papasakojau Ksenodotui apie Arsino- 
ją. Pasakojant mane smelkė ilgesys, - prisiminiau Arsinoją tokią, kokia ji 
buvo smagiausiomis valandėlėmis. Tačiau Ksenodotas nesidomėjo moteri- 
mis, nors mandagiai tikino, jog Arsinoja - įstabiausia iš jo sutiktų moterų. 

Ksenodotas liko Romoje, o aš iškeliavau į Tarkvinijus susitikti su Larsu Arntu 
Velturu. Nors jis dar buvo jaunas, iškart permanė reikalo svarbą ir galimy- 
bes sustiprinti silpstančią etruskų galybę jūroje bei sutriuškinti juos stel- 
biančius graikus. Jis pasakė: 

— Didžiuosiuose krašto lygumos miestuose yra jaunų ir tuščiagarbių vy- 
rų, kurių senybė netenkina. Yra tvermingų piemenų bei žemdirbių, kurie 
leisis į pavojų, įsimanę vienu žygiu užpelnyti daugiau nei per visą gyveni- 
mą kitiems tarnaudami. Didžiosios mūsų salos vargu ar galės duoti laivų, 
nes jų ir vyrų reikia saloms bei kasykloms saugoti. Tačiau Populonijos ir 
Vetulonijos geležies giminės permanys savo naudą, ir iš Tarkvinijų galime 
gauti bent dešimt karo laivų. 

Jis nusivedė mane pas savo tėvą Arunsą Velturą, kuris taip gerbė papro- 
čius, kad draudė vadinti jį lukumonu, o Tarkvinijus atidavė valdyti tarybai. 
Kilnesnio vyro dar nebuvau sutikęs. Nors jis ėjo aukštas pareigas, mane 

priėmė maloniai ir prielankiai. Rodydamas žemėlapyje paaiškinau jam di- 
džiojo karaliaus karo žygio užmačias ir pakartojau Ksenodoto žodžius, jog 
tokios puikios progos sutriuškinti graikus gali niekada nebepasitaikyti. 

Jis klausėsi atidžiai, - pailgaveidis, nenusakomo amžiaus, - ir galų gale 
tarė: 

— Manau, dievai nenorėtų, kad vienas žmogus ar viena tauta valdytų 
visą pasaulį. Tautos palaiko viena kitos pusiausvyrą - kyla ir žengia pir- 
myn, tarpusavyje rungdamosi. Visos tautos lygios ir žmonių kančios visur 
vienodos - etruskų, graikų, mišriakraujų ar juodaodžių. Bangomis tautos 
kyla ir vėl slūgsta. Kiekvienai tautai ir miestui nuskirtas metas išaugti, su- 
žydėti ir nuvysti. Etruskų miestai nėra geresni ir svarbesni už graikų mies- 
tus, nors apie dievus mes turbūt žinome daugiau negu kitos tautos. Dešimt 
metų papildomai žmogus gali iš dievų išsipirkti, šimtą metų — tauta ar mies- 
tas, bet daugiau niekas negauna. 

Jo prasmingi žodžiai padarė man gilų įspūdį, tačiau Larsą Arntą apėmė 
nekantra ir jis subarė: 

— Tėve, tu jau senas ir taip kaip mes, jaunieji, naujų laikų nepermanai. 
Graikų įtakos jūroje bei sausumoje klausimas mums yra gyvybės ar mirties 
klausimas. Nė viena tauta šalia graikų negali ramiai gyventi ir kaip lygi 
prekiauti. Kartaginos ir mūsų dievai kiti, kitokie papročiai, jų oda raudon- 
rudė, vis dėlto su Kartagina galime ramiai sugyventi ir dėl visko protingai 
susiderėti. Graikai atneša įkarštį, nerimą, godulį, puikybę, laiko savo tautą 
už kitas išmanesne. Jei Kartagina mano esanti priversta kariauti, privalome 
ją paremti — ryžtingai ir visomis pajėgomis. Gerai ar blogai, taikiai ar karin- 
gai tai padarysime - savo kailiu atkentėsime, jei Kartagina pralaimės. 

Atsidusęs jo tėvas tarė: 

— Tebesi labai jaunas, sūnau Arntai. Kas kalavijo griebiasi - pats Žūsta 
nuo kalavijo. Zmonių dievams nebeaukojame. 

Arntas sugniaužė laibus pirštus, sukando dantis, bet nulenkė galvą prieš 
tėvą. Senasis etruskas nusišypsojo malonia liūdna šypsena ir pasakė: 

- Tai politinis klausimas ir jį turi spręsti taryba. Jeigu manai, kad tai svar- 
bu, tai rugsėjį turėsi vietoj manęs į Volsinijus keliauti. Ko man kištis į tai, 
kas vis vien įvyks ir ko negaliu sukliudyti. 

Taip paprastai Larsas Arunsas paaukštino savo sūnų laikinuoju Tarkvi- 
nijų valdovu. Juk jo kapas jau buvo įruoštas, amžinaisiais dailininko Arun- 
so tapiniais išgražintas, ir jis nenorėjo iš dievų išsipirkti dešimt papildomų 
metų, valdovui daugiau vargų nei džiaugsmų teiksiančių. Juos išsipirktų 
kitų, ne savo labui, jie senam Žmogui našta. 

Mūsų pokalbiui taip nelauktai pakrypus, Larsas Arunsas pakilo, švelniai 
uždėjo man ant pečių rankas ir pasveikino: 

— Aš laimingas tave pamatęs, Turmsai. Prisimink mane, savo šalin par- 
keliavęs. 

Larsą Arntą jo žodžiai apstulbino ne mažiau kaip mane, tokius žodžius 

kadaise Himeroje man perdavė Larsas Alsiras ir aš palaikiau juos tik seno- 
viniu pasveikinimu, reiškiančiu ypatingą prielankumą. Tik vėliau supratau, 
jog senasis Larsas Arunsas Velturas pažino mane ir tuokart palaikė mane 
dievų žinianešiu. Dėl to jis verčiau sūnaus labui atsisakė valdžios, nei kišosi 
į keblų reikalą. 

Dėl Ksenodoto man daugiau nebereikėjo stengtis, nes Larsas Arntas per- 
ėmė tą užduotį, pats vyko ir savo draugus į tolimus etruskų miestus dirvos 
ruošti siuntė. Kartaginos pasiuntiniams atplaukus ir per Tarkvinijus keliau- 
jant į sąjungos susirinkimą Volsinijuose, jų pagalbos prašymas jau buvo 
aptartas ir nuspręsta padėti. Aš pats pamaniau verčiau nekaksiąs į šventąjį 
etruskų miestą ir Tarkvinijuose lauksiąs sąjungos sprendimo. 

Dvylika tų švenčių dienų buvo skiriama dievams, septynios - vidaus 
politikai aptarti, trys - užsienio politikos klausimams svarstyti. Ginčas dėl 
pagalbos Kartaginai kare su Sicilijos graikais kilo kaip senųjų ir jaunųjų 
sankirtis, ir abu lukumonai atsisakė balsuoti, nes lukumonai - taikos valdo- 
vai. Buvo nuspręsta, jog kiekvienas sąjungos miestas pats gali nutarti, ar 
teikti pagalbą Kartaginai ir ar visa tai vyks miesto vardu, ar savanorius tel- 
kiant. Abu šventieji lakumonai tuoj pat pareiškė, kad jų miestai - Volateros 
ir Volsinijai - neleis net savanorių savose valdose telkti. Bet tai buvo krašto 
gilumos miestai, o šiuokart svaresnis buvo jūros miestų žodis. 

Po susirinkimo Kartaginos pasiuntiniai iš įvairių miestų atstovų bei val- 
dovų surinko įsipareigojimus teikti pagalbą. Vejai pažadėjo du tūkstančius 
sunkiaginklių, Tarkvinijai - savo raitininkus bei dvidešimt karo laivų, Po- 
pulonija su Vetulonija - po dešimt karo laivų, o kiekvienas krašto gilumos 
miestas —- mažiausiai po penkis šimtus ginkluotų vyrų. Tai buvo mažiausia 
privaloma kiekvieno miesto parama, tačiau jaunieji tikėjosi peržiem liaudį 
sugundyti, taigi iš tikro pastiprinimas turėjo būti daug gausesnis. Iš visa ko 
galėjai spręsti, jog ši užmačia bus didžiausias etruskų jūros Žygis po ano, 
įvykusio viena žmonių karta anksčiau, kai jų laivynas prie Sardinijos kran- 
tų sutriuškino dvigubai gausesnį Fokajos laivyną ir nutraukė graikų plūs- 
mą į didžiąsias salas. Nugalėjus Fokajos vyrus, buvo nesunku surasti išlai- 
pintą graikų kariuomenę ir apginti rūdynus. 

Sprendimai buvo slapti, bet visuose etruskų pakrantės miestuose gyveno 
graikų amatininkų bei išsilavinusių pirklių, o didžiuosiuose vakarų miestuo- 
se buvo politikų, renkančių prekybos ir jūrininkystės žinias. Diduma kilmin- 
gųjų etruskų palaikė draugiškus santykius su jais ir patys keliaudavo po grai- 
kiškus miestus. Jie žavėjosi graikų kultūra labiau nei savąja, ir, išdavę savo 
draugams graikams apie gresiantį pavojų, darė ką įmanydami, kad sutruk- 
dytų ginklavimąsi. Netgi samdėsi iš krašto gilumos atvykstančius savano- 
rius, idant šie neitų į karą, o žiemą etruskų jūrų miestuose kilo tyčinių gaisrų 
bei jūrininkų neramumų, skatinusių netvarką ir trukdžiusių rengtis karui. 

Tačiau šitai įvyko vėliau. Pargabenau iš Tarkvinijų į Romą Ksenodotui 
tik gerų naujienų ir buvau tikras, jog etruskai, nepaisydami vyresniųjų dve- 

jonių, ryžtingiausiai parems Kartaginą. Iš Arnto buvau gavęs slaptų įsipa- 
reigojimų nuorašą. Ksenodotas nepaprastai apsidžiaugė jį pamatęs ir pasa- 
kė, jog tai pranoksta didžiausias jo viltis. 

— Ir viskas veltui! - šūktelėjo jis. - Kur aš dabar dėsiu taip sunkiai atsiga- 
bentas auksines jaučių galvas? 

Jis atsivežė senoviniu Kretos pavyzdžiu išlietų, po talentą sveriančių jau- 
čių galvų, kurios Kartaginoje turėjo mokestinę vertę, tik buvo paslėpęs jas 
prie Romos upės žiočių, idant tokie dideli turtai nesukeltų senato įtarimų. 
Juokomis pasiūliau jam vežtis jaučių galvas ten, iš kur atsigabeno, ir pasa- 
kiau, jog; šis karas —- pačių etruskų karas, niekas jų nepapirko ir neprivertė. 
Dėl etruskų didysis karalius rytuose įvėlė Graikijos metropoliją į karą, todėl 
ji nebegalėjo siųsti pagalbos Sicilijos tironų miestams. 

Bet Ksenodotas tvirtino, jog didžiojo karaliaus iždininkas Sūzuose jo ne- 
supras. Jei parplukdys ir grąžins jaučių galvas, jis, Ksenodotas, sukels įtari- 
mą, o jo žinios bus palaikytos bevertėmis. Didysis karalius pamanys jį kur 
nors uoste veltėdžiavus, be to, karaliui garbė neleis atgal pasiimti dovanai 
siųstų auksinių jaučių galvų. 

- Sitas turtas dabar man tik našta, - tikino jis. - Jį pergabenti sunku, dėl 
šio lobio bereik baiminsiuosi būti apiplėštas. Nenumaniau, kad visa taip 
sklandžiai susiklostys. Atvirkščiai, tikėjausi tave sugrįšiant ir pradėsiant de- 
rėtis, o kiekvieną į karą įsijungsiantį miestą reikalausiant besaikių pašalpų 
sunkiesiems ginklams bei karo laivams statyti. Nežinau ką daryti. 

Supratau, jog jam nenaudinga atgal į Sūzus sunkiai gabenti aukso lobį. 
Todėl pasiūliau nupirkti porą laivų geležies iš Populonijos ir nusamdyti 
Sicilijos pakrantes pažįstantį žmogų, kad slapta nugabentų ginklų sikanams. 
Tiesa, Hiulsas tebuvo paauglys ir aš per tuos metus nieko apie jį negirdė- 
jau. Tačiau geležis sustiprintų jo padėtį tarp sikanų, o, kaip Dorėjo sūnus, 
jis geriausiai žinos, kam geležis tinka. Sikanai galėtų būti Kartaginos ka- 
riuomenės vedliai ar sutrukdyti Sicilijos graikams veržtis į Akragantą. 

Kelias jaučių galvas jis galįs visiškai slaptai nusiųsti į Tarkvinijus Larsui 
Arntui - nuovokiam jaunuoliui, kuris už jas pastatys porą naujoviškų karo 
laivų. Atėnų trierų brėžinius jis nesunkiai nusipirktų Kumuose, nes pagy- 
rūnai atėniečiai nelaiko naujų ir stiprių trierų paslaptyje, atvirkščiai - jomis 
giriasi. 

Šitaip tarėme ir padarėme, bet vieną aukso galvą jis vis tiek panūdo pa- 
dovanoti man - jei ne už kitką, tai bent už nenumatytas išlaidas. Ksenodo- 
tas nusiuntė patikimą išdarį parnešti jos iš slaptavietės prie upės Žiočių ir, 
suvynioję ją jautenon, drauge užkasėme prie mano sodybos šaltinio, idant 
jis žinotų kur, jeigu aš žūčiau. Visą naktį gėrę už etruskų bei didžiojo kara- 
liaus sėkmę, išsiskyrėme kaip draugai. Kitądien Ksenodotas savo laivu iš 
upės žiočių išplaukė į Kartaginą, o iš ten po audringos kelionės vėlų rudenį 
pasiekė Efesą ir sausuma - Sūzus. Jis turėjo plaukti pro Siciliją ir Kartaginą, 
nes Sirakūzų Gelonas, aplenkęs Kartaginą, puolė ir užėmė Mesaną, jos tiro- 

nu paskyręs savo tarną ir puikų karį, vardu Kadmas. Sirakūzai uždarė 5ą- 
siaurį, ir Anaksilajui paliko tik Regijas. 

Kartaginos taryba karo vadu išninko Hamilką ir karo metui skyrė jį patval- 
džiu. Jis buvo garsaus jūrininko Hanono sūnus - to paties, kurio laivai ištyri- 
nėjo pasaulio vandenyną anapus Heraklio stulpų iki dumblių jūros, pietuose 
pasiekė žemę, kur į jūrą įteka ugnies upės ir vanduo verda, o į šiaurę nuplau- 
kė toliausiai už Alavo salų*, kur jūra užšąla. Hamilkas buvo tuščiagarbis, bet 
gabus vadas ir žiemai nusamdė karių visose Kartaginos nausėdijose ligi pat 
Iberijos, todėl Kartaginos kariuomenėje buvo visokiausių tautų ir odos spal- 
vų žmonių. Tačiau kiekviena tauta buvo pripratusi kautis saviškai, naudojosi 
kitokiais ginklais, taisėsi odiniais arba kauliniais šarvais, o įvairiausios kalbos 
bei valgymo papročiai keldavo didelę painiavą. 

Graikų ginkluotė buvo vienopa, jie buvo papratę kautis atviru lauku ju- 
dančia rikiuote, o jų sunkiaginkliai saugojosi metaliniais šarvais bei skydais. 
Žiemą Gelonas ir Teronas rungčiomis ir Sirakūzuose, ir Akragante statydi- 
nosi naujas trieras. Mūsų žiniomis, Sirakūzai pavasarį per jūros pratybas jų 
turėjo apie šimtą. Tačiau didysis karalius pasiekė savo tikslą - nė vienas 
karo laivas, nė vienas vyras neišplaukė iš graikiškų Sicilijos ar Italijos mies- 
tų padėti metropolijai, nors išsigandę Atėnai ir Sparta be paliovos prašė 
gentainių pagalbos. 

Minėjau etruskų jūros miestuose kilusius neramumus, 0 didžiausia siaig- 
mena buvo, kai pavasarį Romos senatas šaltakraujiškai sulaužė nepuolimo 
sutartį su Vejais, liepęs nusviesti kruviną ietį į jų žemę. Kaip priežasųį Ro- 
mos pasiuntiniai nurodė tam tikrus ribos pažeidimus, bet tai tebuvo dings- 
tis, nes tarp piemenų kas pavasarį kildavo sankirčių dėl ganyklų ir jie kaip 
anksčiau būtų galėję susitarti ir susiderėti. Romai užpuolus Vejus, į karą 
įsivėlė šių žadėtieji būriai, o volskus įveikusi Roma buvo tokia stipri, kad 
sugebėjo sutelkti dvi kariaunas, - antroji grėsliai klajojo Cerės bei Tarkvini- 
jų paribiu. Taip slaptingai ir gudriai graikai susitarė su konsulais bei įtakin- 
gais senato nariais, jog iki atviro karo paskelbimo niekas apie tai nenutuo- 
kė. Sitai buvo didžiausia nelaimė, sukliudžiusi etruskų ketinimus - norom 
nenorom Sicilijos žygio karių skaičius neapsakomai sumažėjo. Siųsti miesto 
raitininkų užjūrin Tarkvinijų taryba nesiryžo, o ką jau kalbėti apie Cerę. 

Visa tai vargu ar galėjau sutrukdyti, - net iš anksto apie tai išgirdęs, - ir 
nebūčiau nupirkęs taikos net už auksines jaučių galvas, nes Romos senatas 
buvo nepaperkamas. Dėl netikėtai Romos sukeltos karo grėsmės etruskų 
kariai vėlavo išplaukti: Tarkvinijų uoste sutelktas laivynas turėjo laukti Ži- 
nių apie kovos veiksmus Vejų krašte. Šįkart romėnai tyčiomis, nesilaikyda- 
mi savo papročio, vangstėsi lemiamų kautynių — vien plėšė Vejų Žemes, 
užgaišindami krašto kariuomenę. Tik tada, kai šitai paaiškėjo ir permanė- 


* Alavo salomis buvo vadinamos Silio salos (gal ir Kornvalis). 

me, jog graikai sukurstė Romą kariauti vien siekdami supančioti etruskus, 
išplaukėme susitikti su Kartaginos laivynu prie Sicilijos krantų. Turėjome 
keturiasdešimt lengvų karo laivų, dvi trieras, krovininiuose laivuose porą 
tūkstančių karių —- diduma jų buvo sunkiaginkliai, įgudę kautis kalavijais, 
skydais bei ietimis graikišku papročiu. Tačiau raitininkų visai neturėjome, 
ir Larsas Arntas negalėjo drauge keliauti. Dėl romėnų grėsmės Tarkvinijų 
raitininkai privalėjo saugoti paribį. 

Vėlyvą vasarą mūsų laivai priartėjo prie Sicilijos krantų, o Kartaginos 
laivynas buvo taip gerai visa kuo pasirūpinęs, kad graikų netrukdomi galė- 
jome sukti Himeron ir tempti laivus į krantą. Hamilkas pirmiausia užėmė 
Himeros uostą bei upės žiotis kariuomenei išlaipinti ir apsiautė miestą, kad 
nereikėtų varyti amžinai nepatenkintos samdinių kariuomenės į vargų Žy- 
gį per Eriko žemę, sikanų kalnus bei miškus. Tai buvo puikus Kartaginos 
laivyno veiksmas, žinant, jog karo laivai turėjo saugoti ir daugybę iš Karta- 
ginos atplaukiančių lėtų krovininių laivų. Tačiau, kiek papuldinėję, Akra- 
ganto bei Sirakūzų karo laivai nebesirodė. 

Mums atkeliavus, Hamilkas pusei savo karo laivų liepė žvalgyti pakran- 
tę ligi Mesanos sąsiaurio, o kitai pusei - saugoti jūros kelią į Kartagina pro 
Panormą ir Eriką. Ką dar jis galėjo nuveikti? Juk jam reikėjo būtinai viską 
žinoti apie priešo laivyną ir kartu rūpintis savo kariuomene, nes samdomą 
Kartaginos kariauną sudarė daugiau kaip trisdešimt tūkstančių vyrų ir jų 
karo stovykla be galo be krašto driekėsi Himeros apylinkėmis. Paskui ka- 
riuomenę atsekė antra tiek klajojančių žŽmogystų: vergų, moterų, žynių, 
pranašautojų, prekeivių, išdarių, šokėjų, muzikantų ir kitokių netikšų, besi- 
varžančių dėl samdytos kariuomenės dienpinigių. 

Tolėliau miške buvo įsikūrę apie tūkstantis sikanų. Pagal susitarimą prie 
Hamilko prisidėję Segestos vyrai labai stebėjosi, iš kur sikanai gavo pui- 
kaus metalo skydų bei geležinių ginklų. Tačiau šįkart jiems tai neatrodė 
bloga, nes prie jų prisijungę sikanai taip pat ketino kovoti su graikais. 

Palikau etruskų vadus tartis su Hamilku bei jo vyresniaisiais dėl kariuo- 
menės išdėstymo ir nubėgau tiesiai į sikanų stovyklą. Pakeliui su grauduliu 
pasižvalgiau į pažįstamus Himeros mūrus. Kartaginos karo žinovai jau bu- 
vo per ieties svydį nuo mūrų pastatę apsiausties bokštus bei mūrdaužius. 
Paskui mano širdis sutirpo: išvydau pirmuosius kailiais apsitaisiusius sika- 
nus, juodom, raudonom ir baltom juostom nudažytus jų veidus bei rankas. 
Jie nepaprastai apstulbo užšnekinti gimtąja kalba ir bemat nusivedė mane 
prie savo aukojimo akmens. Apie jį, medinėmis kaukėmis prisidengę vei- 
dus, telkėsi įvairių genčių vadai. Tarp jų pamačiau stotingą berniuką su 
mano skydu rankoje - net su vilko kauke jį pažinau ir puoliau apkabinti. 

Hiulsas dar nė trylikos neturėjo. Jaunystė jį darė įtarų ir įžeidų dėl savo 
garbės. Jis piktai išsiveržė iš mano glėbio, o sikanų vadai šūktelėjo įniršę, 
kad taip nepagarbiai palytėjau jų Erklę. Tačiau supratęs, kas esu, Hiulsas 
nusiėmė medinę kaukę, įsakė atnešti man mėsos bei taukų ir padėkojo už 

ginklus, kuriuos jam atsiunčiau ir kurie slaptais keliais atkeliavo nuo pa- 
krantės sikanams. 

Jis paaiškino: 

— Kartaginos Hamilkas - didis karys, turi atsigabenęs Baalą bei kitų die- 
vų. Pirmąkart mes, sikanai, būriu eisime iš miškų jo kovoje su graikais pa- 
remti. Bet tarnaujame tik saviems dievams, nesame įsipareigoję nei karta- 
giniečiams, nei elimiliečiams. Karas išeis į naudą mano tautai - išmoksime 
kariauti tikrą karą, be to, norime iš grobio praturtėti. Tačiau po karo grįšime 
į savo miškus ir kalnus — nesimaišysime su kartaginiečiais, nesibičiuliausi- 
me su elimiliečiais. 

— Tu Erklė, - pasakiau. - Privalai spręsti už savo tautą. Kas beatsitiktų — 
galvok tik apie savo tautos labą. Nebruku tau savo patarimų. Ne aš, o tu 
karalius. 

Supratęs, kad neketinu jo globoti ir nereikalauju niekaip atsilyginti už 
pasiųstus ginklus, Hiulsas visai atlyžo, padėjo skydą ant žemės ir atsisėdo 
sukryžiavęs kojas. Jis liepė dešimčiai sikanų vorele bėgti pro mus ir ištirpti 
miško šešėliuose. Patenkintas parodė, kaip taikliai jo vyrai svaido ietis, bet 
manė, kad, mūšio lauke prispirti, jie mes šalin skydus, nes dar nėra įgudę 
jais dangstytis ir laiko juos nepatogjiais bei sunkiais. 

Sikanus pamačius mano širdis sušilo ir aš su jų žyniais išgėriau šlakelį 
nuodingojo gėrimo, taigi dar kartą regėjau kiaurai medžių kamienų bei 
akmenų. Tačiau šventųjų šokių kartu nešokau, nors turėjau teisę užsirišti 
briedžio ragų kaukę. Pernakvojau kaip kadais su jais ant plikos žemės, bet 
jau buvau išlepęs, pripratęs prie patogumų, todėl gavau baisią slogą. Pas- 
kui nakvodavau į krantą ištemptuose etruskų laivuose. 

Per Hamilko ir etruskų vadų derybas buvau reikalingas kaip vertėjas 
bei tarpininkas. Hamilko gautomis žiniomis, Himeroje Sirakūzų kariuo- 
menės telkėsi daugiau, nei buvo matyti ant mūrų, todėl jis mūrų pulti 
neketino. Antra vertus, pagrindinės Sirakūzų bei Akraganto pajėgos jau 
skubėjo Himeros link ir tik kelios sikulų gentys buvo išdrįsusios sukilti ir 
atskalomis bei akmenimis, ridinamais į kalnų tarpeklius, trukdyti graikų 
žygį. Iš keršto graikai padeginėjo sikulų kaimus, daigojo jų galvijus, ka- 
pojo vaismedžius. Tikslių žinių Hamilkas dar nebuvo gavęs, tik spėjo, jog, 
graikų yra perpus mažiau negu jo karių. Tačiau graikai turėjo daugiau 
sunkiaginklių bei raitininkų. 

Reikėjo nuspręsti, ar iš pradžių užimsime Himerą, o paskui, atsigręžę 
prieš pagrindines graikų pajėgas, pasitiksime juos patogioje vietoje, ar lai- 
kysime Himerą ir leisime graikams pulti, kada jie panorės. Labiausiai trikdė 
tai, jog Kartaginos laivynas prie sąsiaurio nesusidūrė su Sirakūzų laivais. 
Graikų trieros pradingo jūroje, ir Hamilkas baisiai baiminosi juos mėgin- 
siant staiga užkirsti tiekimo kelią. Šito jis sakė bijąs labiau nei kovos su ne- 
gausiom graikų sausumos pajėgom, nes samdoma kariuomenė turi gauti 
ganėtinai mėsos bei vyno, kad galėtų kautis. 

Jis taip gerbė etruskų karius, jog paprašė mūsų per kovą laikytis rikiuo- 
tės viduryje. Tai mums buvo didžiulė garbė, tačiau man sukėlė įtarimą, 


samdyta kariauna. Jis leido mums suprasti, jog, atgabenę per mažai karių, 
sulaužėme rudenį duotą įsipareigojimą. Esą, jei jis būtų šitai žinojęs — ne- 
būtų liepęs laivynui kelyje mūsų saugoti, o pats ryžtingai ėmęsis karo veiks- 
mų. Pernelyg daug laiko veltui prabėgo mūsų belaukiant. Mes turėję pa- 
galvoti, kiek Kartaginai kiekviena velta diena kainuoja. 

Pamato priekaištauti būta - mūsų pastiprinimas turbūt labiau sugaišino 
Hamilką, nei davė naudos. Bet kas nutiko - nutiko, ir jau nieko negalėjai 
pakeisti. Savo ruožtu persakiau etruskų vadų žodžius, kad labai stebimės 
purpurine Hamilko palapine, dramblio kaulo minkštasuoliu ir jam patar- 
naujančių vergų daugybe, sidabro bei aukso indais ir dievų statulomis, — 
juos atgabenti Himeron prireikė daugybės krovininių laivų. Aš pats pasisa- 
kiau stulbstąs dėl stovykloje esančių dykūnų gaujos ir pastebėjęs, jog; Kar- 
taginos būriai su didesne įstanga savo buitinius patogumus tvarko, nei ren- 
gia stovyklą ir apsiausčiai ruošiasi. 

Hamilkas pašaukė Baalą bei kitus dievus, paprašė jų kantrybės ir pa- 
aiškino: 

— Aš pririštas prie šio kranto ir uosto. Mielai žygiuočiau pasitikti graikų ir 
stočiau į kovą paties pasirinktame plyname lauke, bet negaliu palikti laivų. 
Himeros mūrai aukšti, o mano negrai bei libiai nepratę kasti duobių. Ap- 
siausties bokštus bei mūrdaužius pastačiau, bet negaliu pernelyg varginti 
savo būrių. Puldami netektume daug žmonių, ir mus apimtų širdgėla. Ge- 
riau bus, jei mano kariuomenė, soti ir linksmai nusiteikusi, Kartaginos die- 
vais kliausis, nei murzina vargins nugaras griovius rausdama ir į žemę stul- 
pus kaldama. 

Pasakiau, jog romėnai, turį paprotį vos sustoję išsikasti apie savo stovyk- 
lą apkasus ir apsistatyti kalstais, vargų nepaiso. Tačiau Hamilkas atkirto: 

— Aš kariauju Kartaginos papročiu. Manausi geriau suprantąs savo ka- 
riuomenę nei tu, svetimšali. 

Jis taip pat pasakė, kad jo stovykloje yra Kartaginos tarybos atstovų, ku- 
rių nurodymų jis privaląs laikytis, nors pats esąs patvaldys. Sie vargu ar 
pakęstų, jei jis verstų karius teptis naujus drabužius ir terlioti Kartaginos 
pirktus brangius ginklus. Jis patikino dykūnams valios neduodąs ir pasiūlė 
mums pažiūrėti į kruvinus bausmės stulpus bei nukirstas galvas keliose 
stovyklos vietose. 

Hamilkas buvo gerai išsiauklėjęs ir dailus vyras pačiame žydėjime, bal- 
tesnės odos nei paprastai esti finikiečiai, nes jo motina buvo graikė iš Sira- 
kūzų. Kaip Hanono sūnus, jis buvo šventos giminės ir samdyta kariuome- 
nė tvirtai tikėjo, jog naktimis, likęs savo palapinėje vienas, jis susitinkąs su 
Kartaginos dievais ir gaunąs jų patarimų. 

Kalbindamas žiaurius ir kivirčnius samdytos kariuomenės vyrus, kuriems 
buvo pakyrėję dykinėti ir jie tik dėl griežtos drausmės nekibo vienas į kitą, 

supratau, kad jie nori pulti Himerą. Jie troško grobio ir buvo pasirengę leis- 
tis į pavojų, idant vienąkart graikų mieste galėtų ligi soties plėšti ir prievar- 
tauti. Daugis mosuodami skydais bėgo prie mūro ir įžeidinėjo graikus, ne- 
bijodami iečių ir strėlių. Todėl ėmiau įtarinėti Hamilką prie Himeros mūrų 
delsiant dėl politinių priežasčių. Ir man pačiam buvo nemaloni mintis, kad 
kraugeriai barbarai užgrobs pažįstamą miestą. Tiesa, girdėjau, jog Himeros 
gyventojai, ištrėmę netikėlį Terilą ir perdavę miestą Gelonui, apiplėšė fini- 
kiečių bei tirėnų namus ir nužudė mano draugą Larsą Alsirą. Tačiau visa 
tai maniau nutikus veikiau dėl bevalio Terilo nei dėl Himeros gyventojų 
kaltės. Jie nežinojo, ką daro, ir aš nepanūdau jiems keršyti. 

Delsimo priežastis paaiškėjo per Hamilko surengtą puotą - prašmatniau- 
sią, kokioj kada buvau. Net nemėginsiu išvardyti daugybės patiekalų, mira 
ir našlaitėm kvepiančių vynų. Bet kai sužvalėjome ir pajutome palaimingą 
darną su Hamilku, Kartaginos tarybos nariais, juodaodžiais bei raudonru- 
džiais vadais, staiga buvo atitraukta purpurinė palapinės galūgalio užuolai- 
da su mėnuliais bei žvaigždėmis ir pas mus žengė Regijo Anaksilajo su- 
tuoktinė Kidipė, už rankų vesdamasi du mažus sūnelius. Kiti du rimtų akių 
vyresnieji laikėsi įsitvėrę jos apsiausto skvernų. 

Brandos sulaukusi Kidipė atrodė gražesnė nei kada anksčiau. Plaukai, 
suraityti kaip Afroditės, buvo apibarstyti aukso dulkėmis, kaklą, rankas bei 
kojas puošė sunkūs barbariški auksiniai papuošalai su brangakmeniais; akys 
toli viena nuo kitos, nosis tiesi, lūpos gundomai šypsojo. Ji buvo pagim- 
džiusi keturis sūnus, tačiau liemuo liko lieknas. Šitai parodydama finikietiš- 
ką drabužį ji buvo tvirtai susijuosusi auksiniu diržu. Išvydę Kidipę iš nuo- 
stabos šūktelėjome ir rungčiomis stojomės nuo minkštasuolių kelti jos gar- 
bei taurės. Hamilkas mėgavosi mūsų nuostaba ir šypsodamas pasakė: 

— Mūsų įkaitė Kidipė su savo vaikais atlydėjo mus iš Kartaginos Himeros 
naudos per karą žiūrėti. Terilą palikome Kartaginoje - jis politikoje nenu- 
tuokia, o ir apie Himerą tik apsiputojęs geba kalbėti. Turbūt geriausia per- 
duoti Himerą Anaksilajo priežiūrai, kol kuris nors berniukas užaugs tiek, 
kad galėtų valdyti Himerą. 

Iš Hamilko veido išraiškos supratau jį nepaprastai susižavėjus Kidipe. 
Kas būtų nesusižavėjęs ta dailia ir valdžiotroška moterimi, kuri dar jaunys- 
tėje, šaltakraujiškai naudodamasi vyrų aistromis, savo įgeidžius tenkinda- 
vo. Ji skambiu balsu pasiūlė toliau puotauti, lėtai žengė nuo vieno minkšta- 
suolio prie kito ir pati pildė taures, valandėlei prisėsdama ant kurios nors 
lovos ir užkalbindama vardu žymų Kartaginos asmenį ar svarbesnį vadą. 
Nejučia užmiršę savo kalbas sekėme ją akimis, o ji maloniai leido mums 
grožėtis savo veidu ir iš priekio, ir iš šono, ir stoto buvo gražaus, iš kurios 
pusės bepažvelgtum. Ji žiūrėjo, kad jos dailūs sūneliai pagarbiai sveikintų 
karo vadus, ir stūminėjo juos priekin, primindama vyrams, kad Sirakūzų 
godūnas Gelonas atėmė iš bejėgių berniukų abu jų paveldėtinius miestus — 
Mesaną ir Himerą. 

Tarytum netyčia ji prisėdo ant mano lovos krašto ir ėmė kalbinti etrus- 
kus sakydama: 

— Prastai kalbu jūsų kalba, jūs neprilygstamieji kariai, tačiau, būdami iš- 
prusę žmonės, tikriausiai suprantate graikiškai. Gimiau ir užaugau Hime- 
roje, šioje upėje dar mergelė maudydavausi. Todėl man šiurpą kelia min- 
tis, kad Himeros namai dūmais nueis, o jos turtai bus sunaikinti. Jau gana 
nuostolių dėl Sirakūzų karių plėšimo bei grobstymo. Ką mano vyras ir sū- 
nūs darys ant smilkstančių griuvėsių? Įveikit ateinančią graikų kariuome- 
nę, ir Himera nesipriešindama kris jums į glėbį. Kam jums kęsti skaudų 
pralaimėjimą puolus mūrus, kurių tvirtumą aš geriausiai žinau. 

Hamilkas patvirtino jos žodžius: 

— Regijo Anaksilajas prašė mūsų pagalbos ir perdavė savo žmoną bei 
vaikus kaip įkaitus, pasiryžęs dėl Kartaginos ir savo reikalų kovoti ligi pas- 
kutinio vyro. Todėl mūsų pareiga ir apie ją bei šiuos augančius berniukus 
pagalvoti. Jokios naudos sugriovę Himera neturėsime - tik turtingą preky- 
bos miestą prarasime. 

Pasirėmęs ant alkūnės karštai tariau: 

— Ir man Himeros bei jos gyventojų gaila, tačiau karą pradėjus reikia 
laikytis žiaurių jo įstatymų. Beprotis tas karo vadas, kuris tyčiomis tarp dviejų 
ugnių stoja. Jeigu išeitume čia į atvirą kovą su graikais, Himeros įgula lem- 
tingą akimirką mus iš nugaros pultų. 

Kidipė užsidengė balta ranka burną, pagręžusi galvą pasižiūrėjo man į 
akis, apsimesdama, jog tik šią akimirką mane atpažino ir džiugjai šūktelėjo: 

- Ar čia tu, Turmsai? Kaip džiaugiuosi vėl tavo veidą matydama. Išgerki- 
me drauge taurę vyno ir nebetaukšk niekų. 

Ji neleido man daugiau kalbėti, priglausdama man prie lūpų auksinės 
taurės kraštą ir įpildama stipraus vyno į burną. Kol aš springdamas rijau, ji 
kitiems paaiškino: 

— Nepamanykit nieko bloga, šis gražus vyras —- pirmoji mano meilė ir 
kartą, dar būdama paika mergelė, jį pabučiavau. Todėl jaučiu jam silpnybę 
ir su juo vyną geriant kyla daug jaunystės prisiminimų. 

Mėginau prieštarauti, bet ji liepė savo sūnums mane apkabinti ir pabu- 
čiuoti į skruostus, ir pati apsivijo rankomis man kaklą taip glaudžiai, kad 
virpulys kūnu perbėgo. Hamilkui šitai nepatiko. Jo veidas suniuro, jis ėmė 
kramtyti lūpas, sugniaužė pirštus ir nirčiai pasakė: 

— Užkrausime Himeros vartus žabiniais bei rąstais ir, jei prireiks, padeg- 
sime, kad įgula neužpultų mūsų iš nugaros. Viską kuo geriausiai apgalvo- 
jau, ir Kartaginos dievai man nuolat duoda gerų ženklų. Tik aš turiu teisę 
spręsti ir nepakęsiu, kad kas mano sprendimus peiktų, nors šiaip gerus 
sąjungininkų patarimus išklausysiu. 

Jam pasisakius norint girdėti tik patinkamą kalbą, lioviausi bergždžiai 
plepėjęs ir tik į Kidipę žiūrėjau bei jos sūnumis gėrėjausi. Ji pačiupinėjo 
baltais pirštais mano kasas, nudūrė akis ir tyliai tarė: 

— Gryna tiesa, Turmsai, puikiai prisimenu, kaip tavo lūpos bučiavo ma- 
nąsias, kaip tavo ranka mano odą lytėjo. Tikrai nebuvau tau abejinga, nors 
vien iš mergiško užsispyrimo ir niršdama dėl savo silpnumo šitaip apsime- 
tinėjau. Šitiek metų sulaukusi, būdama keturių vaikų, motina galiu ramiai 
prisipažinti niekados neįstengusi tavęs užmiršti. Vieną mėnesėtą nakt net 
pasirodei prie mano lovos - pabudau šaukdama, bet tai buvo tik sapnas. 

Man laikant Kidipės ranką savojoje ir toliau iš jos taurės gurkšnojant, 
Hamilkas jau nebesusiturėjo: pašoko nuo garbės minkštasuolio ir dreban- 
čiu iš įsiūčio balsu pasakė, jog Kidipė jau gana apie save pripasakojusi. Jai 
nederėtų užmiršti, jog tėra tik įkaitė, tik moteris, kad su sūnumis privalanti 
grįžti eunuchų globon. Be abejonės, Kidipė tyčiomis kurstė jo pavydą, no- 
rėdama sustiprinti savo įtaką jam, nes pergalingai nužvelgė visus ir išsive- 
dė savo sūnus, paslapčia linksėdama kiekvienam kalbintam vyrui. 

Mane buvo apnikusi bloga nuojauta, ir Hamilko karo stovyklos gyvenimas 
man nepatiko. Etruskų vadai leido dienas mokydami karius petys į petį 
kautis rikiuote. Mes tenkinomės gyvenimu karo laivuose - dusinomės ankš- 
tumoje utėlėti, bet su kartaginiečiais nesimaišėme. 

Samdyta kariuomenė susirinkdavo pasijuokti ir pasivaipyti, žiūrėdami, 
kaip su visa ginkluote alsinamės ir bėgiojame iki devinto prakaito. Vis dėlto 
jų vadų garbėtroška taip pat pabudo ir jie įsakė savo būriams susirinkti. 
Pamatėme libius, kurie kabliais sukabindavo žmogaus didumo skydus ir 
šitaip sudarydavo skydų sieną. Kiti susikabindavo sunerdami ant juosmens 
geležinius lankus, kad gretos būtų nepramušamos. 

Paskui Hamilko siųsti žvalgai putotais arkliais parlėkė į stovyklą ir persi- 
gandę sušuko, jog artinasi graikai, — jau esą tik už dienos kelio. Graikų 
nesuskaitoma galybė, o jų skydai bei šarvai įsaulyje žilpinamai blykčioja it 
jūros bangos, kai per kalvas garma. Zvalgai sukėlė Hamilko stovykloje to- 
kią baisią paniką, kad dykūnai puolė į krantą ir, painiodamiesi vieni ki- 
tiems po kojų, susigrūdo į krovininius laivus. Daugis buvo sutrypti negyvai 
ir dažnas spėjo nuskęsti, iki Hamilkas rimbais bei vėzdais sumaištį numal- 
dė. Jis rūsčiai nubaudė didžiausius ramybės drumstėjus bei daugybę sam- 
dytų karių, pasidavusių panikai. 

Iš sikanų gavome tikslių žinių apie jungtinę Sirakūzų ir Akraganto ka- 
riuomenę - sunkiaginklius, svaidyklininkus bei raitininkų skaičių, nes sika- 
nai, išsidažę krūmų spalvom, mokėjo pasislėpti, o mišku suragėjusiais pa- 
dais tykindavo greičiau negu raitininkai. Ne graikų gausa baugino, o gera 
jų kariuomenės tvarka ir vienopa ginkluotė. Paaiškėjo, jog iš tikrųjų Hamil- 
ko kariuomenė bent trigubai persveria graikų. Hamilkas buvo įsitikinęs per- 
gale, liepė visoje stovykloje priešais dievų statulas įdegti didžiulius laužus 
ir su žyniais jas apėjo, aukodamas avinus ir drąsindamas kariauną. 

Graikų buvo mažiau, bet jie ryžtingai siekė tikslo. Sustoję per dienos 
kelią nuo Himeros, jie liepė išžvalgyti mūsų stovyklą ir, pasinaudoję egip- 
tietiškais balandžiais, susisiekė su Himeros gynėjais. Tarėme, jog, išvydę 
mūsų daugybę, jie iš atsargumo delsia pulti, ir Hamilkas rengėsi su savo 
būriais išžygiuoti prieš juos. Tačiau netrukus paaiškėjo, ko jie lūkuriuoja. 
Priešaušryje visą jūrą užplūdo jungtinis Sirakūzų ir Akraganto laivynas — 
du šimtai naujoviškų greitų trierų, kurių negaišino krovininiai laivai. Laivy- 
nas plaukė iš vakarų - nuo Panormo, visai ne iš rytų, ne nuo sąsiaurio, 
kurio saugoti Hamilkas buvo pasiuntęs pusę savo laivų. Todėl iš pradžių 
savo akimis nepatikėjome ir tarėme, kad laivai Kartaginos, iki įžiūrėjome, 
jog tai trieros, ir pamatėme graikų skiriamuosius skydus bei karo ženklus. 

Nepermanėme, kas nutiko. Tik paskui paaiškėjo, jog Sirakūzų laivynas 
ryžosi palikti Mesaną bei savo miesto vandenis nesaugomus ir Akraganto 
prieigose susijungė su patvaldžio Terono laivynu. Iš ten jie nedelsdami nu- 
plaukė į Kartaginos vandenis, sumušė prie Eriko jūros kelią saugojusius 
karo laivus, taranais nugramzdino krovininius laivus ir tučtuojau judėjo 
toliau, nebepaisydami į Eriko uostą atplaukusių išsigelbėjusių Kartaginos 
laivų. Netoli Panormo prie jų prisijungė jūrų plėšiko Dionisijo laivynas. Jį 
paliko skandinti Kartaginos krovininių laivų, nes Dionisijas šitai geriausiai 
mokėjo. Spėriai atsiyrę graikai užtvėrė prie Himeros jūrą, o sunkūs Hamil- 
ko karo laivai, nieko bloga nenujausdami, saugojo Mesanos sąsiaurį ir tenai 
laukė priešo. 

Karo laivams atitvėrus jūrą, gavome žinią, jog graikų sausumos pajė- 
gos taip pat pajudėjo ir sparčiai žygiuoja Himeros link. Hamilkas bemat 
ėmėsi būtinų veiksmų ir daugybę kartų, - tiek jūra, tiek sausuma, - siun- 
tė pavojaus ženklus sąsiaurį saugantiems karo laivams. Bet graikai taip 
išmaniai buvo atitvėrę kelius, kad ženklus nunešė tik du sikanai, ir Ha- 
milko laivų vadai iš pradžių jais nepatikėjo - įsakymus grįžti palaikė grai- 
kų karine gudrybe. Tik pakrantės žvejams patvirtinus neįtikėtiną žinią, 
kad graikų laivynas nelauktai apsiautė visą Siciliją, jie pakluso įsakymui. 
Tačiau buvo per vėlu. 

Nes kitą rytą graikų kariuomenė išsirikiavo kovai prie Himeros, vienu 
sparnu remdamasi į upę, kitu - į mišką ir skardžius. Raitininkus jie keistai 
sustatė viduryje, ketindami ties šia vieta pralaužti Hamilko rikiuotę ir dar 
mūšiui nesibaigus susisiekti su Himera. Miške sugaudė niūrūs sikanų būg- 
nai ir mūsų stovykla nors kartą pakilo priešaušryje. Būriai tvarkingai nužy- 
giavo į vadų nurodytas vietas. 

Pamatęs, kaip išsirikiavo graikų raitininkai, Hamilkas paskutinę akimir- 
ką pakeitė rikiuotės išdėstymą, abiejų sparnų karius patraukdamas remti 
vidurį. Cia telkėsi susikabinę sunkiaginkliai iberai bei libiai, nes Hamilkas 
neketino leisti staiga pralaužti rikiuotę perpus. Apmaudavome, kad jis nepa- 
sikliauja mumis, etruskais, ir piktinomės, jog prasidėjus mūšiui susikabinę 
barbarų būriai už nugarų stums mus pirmyn, tolindami nuo laivų. Tačiau 

per šiurpų ilgų kartaginietiškų trimitų bei metalinių barškučių gaudesį, ne- 
paliaujamą žynių žvangučių čerškėjimą nieko neįstengėme galvoti. O grai- 
kai nelaukė, kol pulsime, ir, pasiuntę pirm savęs raitininkus, visom gretom 
ryžtingai pasileido mūsų link. 

Pamatęs, jog kautynės prasidėjo, Hamilkas įsakė padegti prie Himeros 
vartų sukrautus rąstų lūžgalius, kad per vartus neišsiveržtų Himeros įgula. 
Paskutinę akimirką įkypai į žemę prismaigstę kalstų ir baslių, svaidyklėmis 
ėmėme svaidyti į raitininkus akmenis. Tačiau kanopos mus vis tiek trypė ir 
atskubėjęs negausus Kartaginos raitininkų būrys mūsų neapsaugojo - tik 
dar didesnę sumaištį sukėlė, gausybei graikų raitininkų stumiant jį į mūsų 

tas. 
S Per pirmą puolimą žuvo ar buvo sunkiai sužeisti daugiau kaip pusė et- 
ruskų - rodės, graikai tyčiomis iš pat pradžių siekė pralaužti labiausiai pa- 
tyrusią Hamilko savanorių kariuomenės dalį. Turėjome kaudamiesi trauk- 
tis į abu šonus ir, praleidę raitininkus, vėl susirikiuoti išretėjusiom gretom. 
Ir negaliu pasakyti, ar tai įvyko vadų įsakymu, ar savaime, tačiau, ištrūkę iš 
po arklių kanopų, atgavome savitvardą ir susitelkėme ties viduriu. 

Susikabinusios gretos pasitiko jau lėčiau puolančius raitininkus, atrėmu- 
sios į žemę ietis ir nukreipusios jų antgalius į arklių pilvus, dėl to graikų 
raitininkai patyrė didelių nuostolių i ir daugumas jų gavo kautis kaip pėsti- 
ninkai. Kilmingi Sirakūzų i ir Akraganto jaunikaičiai, žydinčioje jaunystėje 
kritę nuo barbarų iečių, strėlių bei mėtyklėm sviestų akmenų, be abejonės, 
pelnė šioje kovoje neblėstamą šlovę, o tironai Gelonas ir Teronas patenkinti 
trynė rankas, kad lengvai apgenėjo kilmingųjų giminių medžius. 

Paskui raitininkus mūsų link garmėjo sunkiaginklių gretos. Ši kova bu- 
vo apylygė, nors aštrūs etruskų kalavijai geriau taikė. Tačiau buvome pri- 
versti trauktis ir tie, kurie nekrito, gyvi liko veikiau per stebuklą, o ne dėl 
savo lavumo. Diduma mūsiškių į namus nebegrįžo. Linkstančiais keliais, 
skydų svarinamomis bejėgėmis rankomis, kraujui iš perpjautų gyslų trykš- 
tant, etruskai pašaukdavo šypsančius savo dievus ir krisdavo į šviesiųjų 
globėjų glėbį. 

Mums už nugarų Himeros mūrus temdė juodi prievartėje sukrautų lau- 
žų dūmai, o žiūrint iš tolo rodėsi, kad visas miestas liepsnose skendi. Pra- 
laužę mūsų vidurį, graikų sunkiaginkliams išvarčius susikabinusius barba- 
rus, raitininkų likučiai nulėkė miesto link, o graikų sunkiaginkliai plėtė pleištą 
mūsų gretose, todėl Hamilko kariuomenė pasidalijo į dvi dalis. Tai beveik 
nulėmė kautynes, tačiau pamiškėn prasiveržusio kairiojo graikų sparno tvar- 
ka visai pašlijo, iš miško ūmai išpuolus sikanams. Sikanai smogė veikiai ir, 
netekę tik kelių saviškių, kaipmat pasitraukė į mišką. Segestos būriai pra- 
trūko pergalės šauksmu ir puolė daužyti graikus, todėl Akraganto lengva- 
ginklių būriai spruko atgal prie skardžių. 

Vėliau nėmaž nebegalėjai mūšio eigos permanyti - visa nirtingai siautė- 
jo nuo ankstyvo ryto ligi vėlaus vakaro, nė vienai pusei nenusileidžiant ir 

neketinant pasiduoti. Aš su paskutiniais gyvais etruskais buvau nustum- 
tas į dešinįjį sparną prie miško ir galėjome sustoti atsikvėpti, kai pailsėję 
Eriko žemės būriai lėkė prošal duoti atsakomojo smūgio. Per siaubingą 
puolimo maišalynę Hamilkas, pasiuntęs bėgūną, garbingai atleido mus 
nuo kovos. Svirduliuodami iš nuovargio, nuo galvos iki kojų apsipylę krau- 
ju ir prakaitu, išduobtais skydais bei atšipusiais kalavijais, nuėjome už 
atsargos būrių pailsėti. 

Pasistatydinęs didelį aukurą ant stovyklos kalnelio, Hamilkas nuo jo ste- 
bėjo kovą. Degančiomis akimis jis iškėlė rankas, pasveikino mus dėkoda- 
mas už didvyrišką kovą ir įsakė vergams numesti mums aukso grandinių, 
bet nė vienas nesivarginome jų nuo žemės kelti. Taip sielvartavome dėl 
kritusių ir po graikų kojom likusių savo draugų bei perniek pralieto etrus- 
kų kraujo. 

Atsarginiams būriams smogus atsakomuosius smūgius ir kairiajam spar- 
nui įsirėmus į stovyklą, Hamilkas vėl surikiavo gretas, tačiau vidurį pralau- 
žę graikų būriai prasiskynė kelią iki Himeros mūrų ir ėmė nešioti į šalis prie 
pietinių vartų liepsnojančius rąstus, nors daugis sudegė arba skaudžiai ap- 
svilo šitai darydami. Himeros įgula atidarė vartus ir graikai susigrūdo į mies- 
tą. Bet jų raitininkų likučiai dar kartą netikėtai puolė Hamilko stovyklą, 
mėtydami smilkstančius nuodėgulius į palapines ir keldami nepaprastą dy- 
kūnų sąmyšį. Raitininkų buvo nedaug ir didelės žalos stovyklai jie negalėjo 
padaryti, todėl, sukėlę ganėtiną erzelį, atsitraukė pro vartus į miestą. 

Numalšinę troškulį, susitvarstę žaizdas, prisiplėšę iš stovyklos prekijų 
valgio, nuėjome į pakrantę prie mūsų laivų, tikėdamiesi ten rasti likusių 
gyvų etruskų. Broliai šaukė brolius, draugai - draugus, laivų vadai — vairi- 
ninkus, o irklininkai savo poras, tačiau niekas į šauksmus neatsiliepė. Susi- 
skaičiavome, kad visi kartu tilptume į du karo laivus, bet iš to nebūtų buvę 
jokios naudos, nes graikų trieros tvėrė kelią į jūrą. Šitokių didelių nuostolių 
patyrėme! Tai liudija, jog Himeros mūšyje išsaugojome etruskų karinę šlo- 
vę. Tačiau tą niūrią valandėlę Himeros krante dažnas mūsų galvojo, jog 
verčiau būtume išsaugoję ir pasveikinę draugus, o ne šlovę. 

Kai saulė jau slinko vakarop, per dūmus ir maišalynę pamatėme grai- 
kus upės ir jūros link stumiant kairįjį Kartaginos kariuomenės sparną, o 
Himeros įgulą veržiantis pro apanglėjusius vartus ir puolant iš nugaros 
pergalingą dešinįjį Hamilko kariaunos sparną. Stovykloje plėšikai, griebę 
budelius bei baudėjus, juos išskerdė ir pradėjo šaltakraujiškai plėšikauti. 
Mano supratimu, tai buvo tikriausias pralaimėjimo požymis. Veltui Ha- 
milkas įsakė gaudžius trimitus pūsti ir karo ženklus statyti, ketindamas 
sušaukti prie jų atsitraukiančius būrius ir vėl juos surikiuoti. Barbarai kaip 
be galvų puolė savo stovyklon viską griaudami, užmušinėdami vadus, 
mėginusius juos ginklu sulaikyti. Dalis jų ir dykūnų lėkė pakrantėn - į 
krovininius laivus, tardamiesi paspruksią į jūrą. Kelis laivus jie įstūmė į 
vandenį ir išyrė, bet graikų triera, iškart įsibėgėjusi, pirmagalio daužikliu 

pramušė jų šonus ir, palikusi juos skęsti, atsitraukė į jūrą. Lūžtančių laivų 
braškesys ir neviltingi skęstančių šauksmai padėjo barbarams suprasti, kad 
laivais gelbėtis neverta. 

Pasitarėme tarpusavyje. Etruskai nusprendė likti prie savo laivų, ginti 
juos ir, jei pavyks, tamsoje pasprukti jūron. Aš patariau jiems eiti su mani- 
mi į mišką, pas sikanus. Tikėjau, kad sikanai saugiais kalnų takeliais nuves 
mus į miškus. Tačiau tirėnai, kaip jūros miestų piliečiai, nepanūdo palikti 
laivų. 

Apsukęs miestą leidausi vienas per stovyklą į sikanų užimtą mišką. Die- 
vai mane saugojo baugioje stovyklos maišalynėje, graikams ir barbarams 
kaunantis dėl grobio. Tai jau buvo ne kova, o visų karas su visais. Visišką 
pralaimėjimą suvokę, barbarų būriai panūdo dar kartą pavalgyti, išgerti ir 
patriukšmauti, žudyti, plėšti ir prievartauti, o paskui žūti ar nakties tamsyje 
su grobiu iškeliauti į kalnus ir miškus. Todėl jie žiauriai puolė dykūnus, 
išpjovė Kartaginos tarybos narius, grobė jų drabužius, plėšė palapines ir 
griovėsi žemėn skausmingai klykiančias moteris. Juos mėgino nurungti pir- 
miau stovyklos plėšti atskubėję graikai bei Himeros įgula, todėl jau nebega- 
lėjai atskirti draugo nuo priešo. 

Pripažindamas pralaimėjimą, Hamilkas užsidengė galvą ir nusileido nuo 
kalvos. Graikai asmens sargybiniai skynė jam kelią prie palapinės. Ten jis 
pats kūju sudaužė Baalo statulą ir sumetė druzgus į aukojimo ugnį, idant 
jo dievas priešui neatitektų. Sitai savo akimis mačiau, tačiau sukrėstas jis 
manęs jau nebepažino. Jo akys buvo niršios, o pro lūpas tarytum nuodų 
prisirijus veržėsi putos. Perrėkdamas triukšmą, jis įsakė asmens sargybi- 
niams atvesti iš palapinės Kidipę su sūnumis ir juos nužudyti. Tada sam- 
dyti kariai graikai, kurių diduma buvo iš Regijo, jo atsižadėjo, atsuko jam 
nugarą ir puolė plėšti stovyklos, įsimanę per visuotinę maišalynę pasiimti 
savo dalį. Bet apie dešimt vyrų nuėjo į palapinę. Jėga Kidipės jiems tempti 
nereikėjo, nes ši išbėgo pirm jų, tūžmiai rėžė peiliu Hamilkui per gerklę ir 
įstūmė jį į laužą, kuris akimirksniu surijo jo gyvastį ir kūną. Asmens sargy- 
biniai apsupo Kidipę ir, skydais saugodami ją bei jos sūnus, ėmė šaukti 
gentainiams graikams, kad pasiduotų ir padėtų Kidipei pasiduoti Gelonui. 

Sitokios puikios politinės nuovokos buvo Kidipė ir taip greitai ji apsi- 
sprendė. Sirakūzų tironas Gelonas gražiai priėmė ją savo stovykloje ir, ne- 
paprastai džiaugdamasis pergale, rodė jai veidmainingą pagarbą, manyda- 
mas, jog dailusis grobis privers Regijo Anaksilają dėl savo žmonos ir ketu- 
rių sūnų atsimesti nuo Kartaginos. Anaksilajas buvo spėrus kaip ir jo su- 
tuoktinė: gavęs žinią apie baisų Hamilko sutriuškinimą prie Himeros, su- 
skubo pasiųsti greitąją valtį, pranešdamas atsimetąs nuo Kartaginos ir pri- 
sijungiąs prie Sirakūzų, net nesusižinojęs Kidipės ir savo sūnų likimo. Už 
šitai Kidipė paskiau jam nenorėjo atleisti. 

Tokią pat lanksčią politinę nuotuoką ir graikišką supratingumą parodė 
jaunasis sikanų Erklė. Pamatęs, jog Hamilko gretos per vidurį pralaužtos, 

kairysis sparnas sugriuvo į jūrą, o stovykla skendi liepsnose, jis nedelsda- 
mas nusiuntė savo mokytoją graiką su žalia šakele pas Akraganto patvaldį 
Teroną ir, nelaukęs atsakymo, įsakė sikanams pulti iš miško prakeiktus prie- 
šus - Segestos ir Eriko žemės elimiliečius, kurie tuo metu pergalingai stū- 
mė atgal Akraganto būrius. Tas smūgis į nugarą kautynių nenulėmė - tai 
veikiau buvo paskutinis niekingos kovos kirtis. Kaip ir tėvas, Hiulsas, apie 
save negalvodamas, geriausių sikanų supamas, pirmas puolė į didžiausią 
maišatį, o paskui didžiavosi kalavijo sužalota ranka bei keliu. Sitaip sikanai 
atkeršijo už kankinamą persekiojimą. 

Paskui jie išsklido po miškus bei pakrantės kalnus, vydamiesi pakrante 
atsitraukiančius Kartaginos karius, ir užmušinėjo, plėšė katrą sugavę. Nei į 
stovyklą, nei į Himerą Hiulsas sikanų neleido, o tamsai užslenkant uždrau- 
dė jiems kautis, manydamas, kad per mūšį tie išpjovė ganėtinai elimiliečių, 
ir matydamas, jog Akraganto graikai viską puikiai užbaigs. Patvaldys Tero- 
nas už pagalbą jam jautė tokį dėkingumą, kad pasiuntė auksinį skydą, auk- 
sinę grandinę bei auksinį Akraganto erelį šalmui papuošti. Hiulsas priėmė 
dovanas, tik Akraganto erelio statulėlę grąžino, parodydamas, jog; sikanai 
neįsipareigoja Teronui, o nori išsaugoti laisvę. Teronas maloningai atleido 
už įžeidimą, nes tik Hiulsui turėjo dėkoti už tai, kad Akragantas išliko ly- 
gus Sirakūzams. Gelonas būtų bemat nuvertęs galingiausią varžovą, jei Te- 
ronas Himeroje būtų patyręs didelių nuostolių. 

Be abejonės, gabus politikas privalo galvoti apie savo tautą, savo miestą, 
užmiršdamas paprastų žmonių tarpusavio santykius lemiančias sąžinės bei 
garbės nuostatas. Tačiau Hiulso elgesys man pernelyg priminė Dorėją, ku- 
ris, šuns karūna pasipuošęs, išsižadėjo Dionisijo bei jo vyrų. Pamatęs, kas 
nutiko, jau nebenorėjau pas sikanus glaustis, o sugrįžau į pakrantę pas et- 
ruskus — su jais likimo saistyti. Kauksme, traškesy tarp liepsnojančių pala- 
pinių, rodės, nematomi sparnai šlavė man kelią ir niekas manęs nepuolė. 
Išvydęs aplink siaučiančius baisumus ir permanęs, koks žvėris Žmogus Žmo- 
gui, apie savo gyvastį veik negalvojau. Žengiau kaip miegeivis, iš nuovar- 
gio praregėjęs — mačiau pažeme tarp karių tamsias bekūnes būtybes bėgio- 
jančias ir lyg šunis kraujo balas lakančias bei nuo kūnų atsiskiriančias žmo- 
nių dvasias - vienų skaisčias, kitų blandžias. 

Manęs niekas nelietė, nors galiausiai nusvarinau skydą ir apnuoginau krū- 
tinę — taip baisiai prislėgtas buvau. Netrukdomas pasiekiau etruskų laivus. 
Graikų būriai jau buvo įsiveržę į uostą bei krantą ir mėtė ugnį į Kartaginos 
krovininius laivus, todėl paskutiniai gynėjai, užspeisti medinėmis tvirtovė- 
mis virtusiuose laivuose, sudegė gyvi. Sirakūzų Gelonui taip rūpėjo sunai- 
kinti laivus, kad pats atjojo į pakrantę, blizgiais šarvais apsitaisiusių sargybi- 
nių negrų lydimas, ir šūksmais kurstė graikus, žadėdamas piniginius atly- 
gius bei garbės grandines už kiekvieną sudegintą ar užgrobtą laivą. 

Degantys laivai pakrantę nušvietė kaip dieną, o nuo liepsnojančios sto- 
vyklos kilo juodų dūmų stulpai - apsiniaukęs dangus nuraudo kaip per 

saulėlydį, nors jau buvo pusiaunaktis. Aplink Himerą driekėsi lavonų lau- 
kas ir liepsnų atošvaistėje išvydome Himeros link iš visų pusių lekiant juo- 
dus varnų šešėlius. Pergale įsitikinę graikai ginklus metusių vyrų jau nebe- 
žudė, o varė juos į rąstinius aptvarus, kuriuos Hamilkas buvo pastatęs be- 
laisviams graikams, ketindamas juos vergijon parduoti. 

Pakrantėje niūksojo Kartaginos krovininių bei karo laivų eilės, o paskiau- 
siai atplaukę etruskų laivai buvo nutempti toli į krantą, todėl juos grobda- 
mi bei padeginėdami graikai užtruko ilgai. Pasitarėme tarp savęs, ar mesti 
ginklus, tačiau vergystė mūsų neviliojo, juolab kad graikai ir anksčiau nesi- 
gailėdavo per karą ar jūroje nelaisvėn paimtų tirėnų. Nusprendę savo gy- 
vybes brangiai parduoti, užėmėme du greičiausius laivus, įstūmėme juos į 
vandenį ir, luomus bei rangus užmiršę, čiupome irklus. Paliktų laivų skiria- 
muosius skydus bei karo ženklus nukapojome ir sumetėme į jūrą, idant jie 
neatitektų graikams. Pamatęs du jūron sprunkančius laivus, tironas Gelo- 
nas ėmė taip nirčiai keiktis, kad perrėkė degančių laivų traškesį. Jis įsakė 
savo vyrams mojuoti deglais duodant ženklą supančioms Sirakūzų trie- 
roms, tačiau kelių šviesulių tarp liepsnojančių laivų iš jūros negalėjai įžiūrė- 
ti. O ugnies nušviesti mūsų laivų apribai jūroje ryškiai tamsavo. 

Vieni kitiems sakėme: 

— Šiąnakt etrusko dvasia nieko verta ir dievams jūra nerūpi. Atkeršyki- 
me už draugų mirtį - nuskandinkime nors vieną graikų trierą, parodyda- 
mi, jog jūra kol kas ne graikų, o tirėnų. 

Ryžtas mus išgelbėjo, nes Sirakūzų trieros mūsų puolimo nesitikėjo, o 
rengėsi smarkiai įsibėgėjusios mus sprunkančius nuskandinti. Jie yrėsi, duo- 
dami vieni kitiems šviesos ženklus, o mes.kiek įmanydami didinome abie- 
jų lengvųjų laivų greitį. Veik tą pačią akimirką mūsų laivų taranai smogė į 
trieros šoną — storos ąžuolinės lentos subraškėjo ir galingas laivas pasviro. 
Po trinkio graikai sukrito į jūrą ir net mes, susimušdami galvas, skridome 
nuo suolelių. Tačiau mūsų puolimas buvo toks stulbinamas, kad graikai iš 
pradžių nesuprato, kas atsitiko. Vadas per trimitą sušuko užplaukęs ant 
seklumos ir įspėjo kitus laivus apie povandenines uolas. 

Ir laimė, nes vėl čiupę irklus greitai nusiyrėme nuo laivo, - per jo šone 
pradaužtas spragas kliokė vanduo, - smogėme į kitos trieros šoną, sulaužy- 
dami tiek jos, tiek savo laivo irklus, ir nučiuožėme į tirštą jūros tamsą, patys 
gerai nesuvokę, kaip visa nutiko. Pakrantėj siaučiantys gaisrai akino graikų 
kada prieš mūsų apžilpusias akis stojo juoda nakties siena. Palaikėme tai 
ženklu, jog etruskų dievams vis dėlto rūpi jūra, dėkojome visi savo globė- 
joms ir yrėmės į jūrą taip greitai, kad irklai linko, nebenorėdami daugiau 
Sirakūzų laivų skandinti. 

Nemanėme, jog, norint susisiekti su Mesanos sąsiaurį saugančiais Karta- 
ginos karo laivais ir nugabenti jiems žinią apie pralaimėjimą bei pakrantėje 
paliktų laivų sunaikinimą, į rytus teks plaukti pernakt. Supratome, kad vis- 

kas žlugo ir beliko tik jūros pavojus įveikus parplukdyti į tirėnų uostus 
paskutinius etruskų karinės šlovės trupinius. Bet turiu pasakyti, jog; sąsiau- 
rį saugančio laivyno vadas, įsitikinęs visišku Kartaginos kariuomenės pra- 
laimėjimu ir Hamilko išnykimu, paėmė vadystę į savo rankas, nes gerai 
suprato, jog nepalyginti svarbiau išsaugoti Kartaginos karo laivus nei išgel- 
bėti samdytos kariuomenės likučius. Todėl jis neplaukė Himeron nelygioj 
kovoj su Sirakūzų ir Akraganto jungtiniu laivynu kautis, o griebėsi graikiš- 
kos gudrybės. Jis įsakė irtis iš sąsiaurio ir, tarytum ieškodamas prieglobsčio, 
priartėjo prie Regijo uosto. Anaksilajas jau aukojo padėkos aukas Poseido- 
nui, rengdamasis užgrobti Kartaginos laivus ir šitaip įrodyti prielankumą 
Gelonui, tačiau Kartaginos laivynas pakeitė savo ketinimus - atsiyręs su- 
daužė Anaksilajo trieras ir padegė uostą su visom atsargom. 

Iš čia kartaginietis nuplaukė prie Sirakūzų, ten nuskandino būrį krovini- 
nių laivų ir visa triuškindamas bei naikindamas keliavo Akraganto link, 
graikų karo laivams Himeros prieigose stebintis, kur dingo Kartaginos lai- 
vynas. Sitaip sumanus jūrų vadas, palikęs likimo valiai sausumos pajėgų 
likučius, išsaugojo Kartaginos valdžią jūroje. Kartaginos nuostoliai Hime- 
ros mūšy buvo tokie dideli, kad tik apie penki tūkstančiai vyrų liko gyvi, iš 
jų dalis - dykūnai. Kartaginos taryba dėl to nesigraužė, nes Kartagina neva 
sausumoje nekariavo, be to, kritusiems kariams nereikėjo mokėti atlygio. 

Keistas Hamilko išnykimas vidur kovos, - graikai niekada jo kūno nera- 
do, - įtikino Kartaginą, jog jis, būdamas Kartaginos dievų bičiulis ir šventos 
giminės, pakilo tiesiai į dangų. Stengdamasi, kad įvairių kraštų nausėdijos 
pralaimėjimą užmirštų, Kartaginos taryba paskelbė Hamilką nemirtingu ir 
visuose miestuose pastatė jam paminklų bei aukurų. Sako, Kartaginoje jo 
aukuras ir didžiulė statula stovi seniausios Baalo šventyklos aikštėje. 

Tačiau visa tai nutiko vėliau. Tebesiyrėme jūra, o ryte užėjo vėjas. Aud- 
roti lietaus debesys lėkė paskui mus, stumdami Italijos pakrantės link, to- 
dėl galų gale turėjome išsilaipinti Kumuose pasitaisyti sugadintų laivų ir 
pasimti maisto. Kumų tironas Demadotas priėmė mus maloniai, tačiau, 
išgirdęs apie Himeros mūšį bei visišką Kartaginos pralaimėjimą, pradėjo 
gyvai pasakoti apie praeitį ir pasakė: 

— Pagal testamentą ir įstatymiškai esu paskutinio Romos valdovo Tark- 
vinijaus paveldėtojas, o dar neatgavau jo turto. Etruskų niekada nelai- 
kiau priešais. Mano palankumą geriausiai liudija tai, kad pasiūliau prie- 
globstį Larsui Tarchonai ir savo nykščiu užmerkiau jam akis. Tačiau aš 
privalau galvoti apie priedermes miestui bei šeimai. Todėl manau pasilai- 
kyti abu karo laivus kaip užstatą, iki išaiškės karaliaus Tarkvinijaus paliki- 
mo reikalai. 

Tokiomis kliautimis jis kitados buvo sulaikęs Romos grūdų laivus ir se- 
natvėje tikriausiai naujų nebeišgalvojo. Kumuose užsibuvę veikiau kaip be- 
laisviai nei kaip svečiai, išgirdome Pestą nerimstant. Ten triukšmaujanti žmo- 
nių minia apiplėšė kartaginiečių prekijų krautuves bei tirėnų sandėlius. Mies- 

to patvaldys nusikaltėlių nenubaudė, o įsakė suimti kartaginiečius bei et- 
ruskus, sakydamas kitaip negalįs jų saugumo užtikrinti. 

Tačiau mūsų laukė dar baugesnės naujienos. Į graikiškus vakarų mies- 
tus per jūrą ant pergalės deivės sparnų atlėkė žinia, kad Atėnų laivynas 
Salamino sąsiauryje sumušė persus. Pats didysis karalius turėjo galvotrūk- 
čiais grįžti į Aziją, idant graikai neužkirstų kelio, sunaikinę jo laivų tiltą per 
Bosporą. Tiesa, galinga perso kariuomenė apiplėšė ir padegė Atėnus, išvar- 
tė dievų statulas, tačiau patyrė didelių nuostolių Termopilų perėjoje, o žie- 
ma Graikijoje jai buvo sunki, nes Atėnų laivai valdė jūros kelius su Azija. 
Bado ir šalčio išsekinta persų kariuomenė kažin ar galėjo tikėtis pavasarį 
nugalėti Spartos vadovaujamas Graikijos sausumos pajėgas, juk vos trys 
šimtai lakedaimoniečių sulaikė ją Termopiluose, kol Atėnai į saugias salas 
išgabeno savo gyventojus. 

Tiesa, žinojau graikų įprotį išpūsti laimėjimus, tačiau ši naujiena tuo pat 
metu atėjo ir iš kitų kraštų, todėl ja patikėjau. Taigi paaiškėjo, kad etruskų 
karo žygis į Himerą buvo beprasmis, nors aš mėginau guostis galvodamas, 
jog jie ne veltui liejo kraują ir žuvo, o kad sukliudytų vakarų graikų mies- 
tams pagelbėti metropolijai. 

Iš tikrųjų Sirakūzų tironas Gelonas taip baiminosi dėl savo padėties, kad 
per patikimą Žmogų išsiuntė savo turtus saugoti Delfams, kurių Žyniai keti- 
no pasiduoti persui, ir įgaliojo pasiuntinius pasiūlyti didžiajam karaliui Si- 
rakūzų žemės bei vandens, kai tik šis nugalės Graikijoje. Savo atsimetimu 
jis tikėjosi išsaugoti Sicilijoje valdžią su didžiojo karaliaus globa net tuomet, 
jei Kartagina nugalėtų prie Himeros, taigi šiam gabiam, nors žiauriam vals- 
tybės veikėjui politinės toliaregystės netrūko. Buvo pasakojama, jog, be- 
veik šešiasdešimt sulaukęs, jis, suėmęs už ragų, pajėgdavo nulenkti jaučio 
galvą sau ligi kelių. Sirakūzų liaudis žavėjosi jo paprastumu ir pakentė sa- 
vivalę, nes kreipė ją labiau į kilminguosius bei turtinguosius negu į liaudį. 
Tačiau asmens sargybinius jis rinkdavosi iš juodaodžių vergų, meluoda- 
mas, jog paklūstąs kažkokiai pranašystei. Ne be reikalo jis nepasitikėjo grai- 
kais bei savo piliečiais ir nenorėjo jų imti į asmens sargybinius. 

Kumų tironas Demadotas, nuobodžiai pliauškiąs apie Romos karaliaus 
Tarkvinijaus palikimą, buvo gudrus vyras. Iš tikrųjų jis tūpčiojo kaip lapė, 
žvilgčiodamas tai į šiaurę, tai į pietus ir gerai suprasdamas anksčiau ar vė- 
liau turėsiąs atsisakyti gerų prekybinių santykių su etruskais ir paklusti grai- 
kiškų Sicilijos miestų reikalavimui išstumti kartaginiečius bei tirėnus iš rin- 
kos, jūros bei prekyviečių. 

Išgirdęs apie keblią mūsų padėtį, Larsas Arntas Velturas iš Tarkvinijų 
pasiuntė Demadotui griežtą žinią, pranešdamas atšauksiąs iš Kumų Tark- 
vinijų pirklius, nutrauksiąs prekybą su Kumais ir nusavinsiąs graikų sandė- 
lius Tarkvinijuose, jeigu abu karo laivai su įgulomis nebus veikiai grąžinti. 
Savo ruožtu Gelonas iš-Sirakūzų per žinianešį perdavė palaikysiąs priešiš- 
ku veiksmu, jei Demadotas paleis karo laivus, kurie neprašomi įsivėlė į Si- 
cilijos vidaus reikalus. | 


Demadotas dūsavo, aikčiojo ir susiėmęs galvą suvaitojo: 

— Kas jus atnešė į Kumų uostą? Silpna mano širdis tokių kivirčų nepa- 
kels, ir pilvą raižys. 

Priminėme, jog sena etruskų jūros miestų ir Kumų draugystė paskatino 
mus ieškoti priebėgos jo uoste. Jis atsakė: 

— Taip, taip, be abejonės. Tačiau Sirakūzų Gelonas - didis ir bjaurus vy- 
ras. Aš pražūsiu ir Kumų prekyba pražus, jeigu jis įsižeidęs ant manęs su- 
pyks. 

Pamąstęs jis sugalvojo, ką daryti, ir tarė: 

- Juk turime visame krašte garsų orakulą ir Herofilę, kuri eina šias parei- 
gas nuo neatmenamų laikų, kai Kumai dar nebuvo miestas. Jos lūpomis 
kalba dievai ir aš manau, kad net Gelonas neužginčys jos sprendimo. 

Jis pats nenorėjo eiti į sibilės urvą, aimanuodamas, jog kelionė varginga 
ir bjaurūs urvo garai skaudina galvą. Su mumis jis siuntė savo patarėją, o 
mes, ištraukę burtus, leidomės į kelią trise. Demadotas įdavė patarėjui val- 
gio ir dirgliai pasakė: 

— Nunešk senei ir pareikalauk, kad vienąkart, bergždžiai nepliauškusi, 
tartų „taip“ arba „ne“. 

Sibilės urvas niūksojo ant kalno ties bedugnės kraštu, o į jį vedantį ožkų 
takelį prašytojų kojos per šimtmečius buvo gludžiai nuvaikščiojusios. Pa- 
vojingiausiose vietose kyšojo akmens laipteliai, bet ir jie buvo išdubę. Sven- 
tykla buvo paprasta, lietaus ir vėjų košiama. Nuplikusias medines jos kolo- 
nas pakeisdavo tik tuomet, kai visiškai sutrešdavo. Tačiau mums pasakojo, 
kad urve po šventykla paslėpti lobiai, nors žynių išvaizda tuo neįtikino. 
Ant galvų jie ryšėjo paprastas vilnones juosteles, o pečius siautėsi šiurkš- 
čiais rusvais apsiaustais. 

Sieros garai urve dusino ir kvaišino, nes iš rūpesčio savo likimu ir grau- 
žaties dėl kritusiųjų Himeros lauke buvom nemigę. Emėm kosėti ir ašaro- 
ti, todėl aukštame soste sėdinčią Herofilę matėme tarytum per valktį. Ur- 
ve buvo dusinamai karšta, nes dėl senystės Herofilė ugniakure amžinai 
kūreno ugnį. Ji buvo seniai nuplikusi, tačiau iš tuštybės nešiojo smailiaga- 
lę kepurėlę. Jai patarnavo perbalusi mergina išdrikusiais plaukais ir, išvy- 
dęs jos akyse tūžlų Delfų pitijos žvilgsnį, iškart numaniau, jog Herofilė 
rengia ją savo vieton. Herofilės akys pilkavo kaip akmuo. Man rodos, ji 
buvo visiškai akla. 

Mums pasirodžius mergina puolė nerimastingai bėginėti ir prisikišusi 
rėkti, šokčioti it pamišėlė. Keistu dusliu, metaliniu balsu Herofilė ją nutildė. 
Nemaniau, kad sena moteris gali tokiu balsu kalbėti. Demadoto pasiunti- 
nys nulenkė prieš ją galvą ir pradėjo klostyti mūsų reikalą. Tačiau Herofilė 
nutildė jį pasakydama: 

— Ką čia plepi? Zinau, kas tie vyrai, ir regėjau juos atvykstant į Kumus, 
kai varnai pakilo nuo kalno ir būriu per jūrą nuskrido ten, iš kur šitie atke- 

liavo. Man nepatinka, kad į mano būstą įsiveržė šitiek numirėlių išplėstom 
akim, išbrinkusiais liežuviais. Išsiveskite juos. 

Ji ėmė švokšti ir piktai sumosavo rankomis. Pasitarę abu etruskai išėjo 
lauk ir gręžiodamiesi kvietė mirusiųjų dvasias. Sibilė nurimo ir tarė: 

- Jau galiu atsikvėpti. Bet iš kur tas skaistis aplink ir neregimos audros 
griausmas? - 

Mergina kažką darė urvo kampe. Zengtelėjusi į priekį, ji palytėjo Herofi- 
lės ranką ir uždėjo man ant galvos sudžiūvusių lauro lapų vainiką. Herofilė 
sukikeno, įsibedė nereginčiomis akimis į mane ir pasveikino: 

— Tu, dievų numylėtini! Tavo akyse įžvelgiu mėnulio žydrį, tačiau tavo 
veidas tviska saule. Pati nupinčiau tau karklų ir mirtų vainiką. Bet pasiten- 
kink laurais, nes nieko kita nėra. 

Demadoto pasiuntinys pamanė ją klejojant ir vėl puolė nekantriai savo 
reikalo aiškinti, nes urvo garai graužė jam gerklę, akys ašarojo ir aš pats 
jaučiau bjaurų sieros skonį. Nelaukdama jo kalbos pabaigos, Herofilė pa- 
skelbė ištarmę: 

— Ką reiškia du laivai, kai tūkstantis jų susidaužia prie Kumų. Tepalei- 
džia Demadotas ramiai šiuos vyrus ir tegrąžina jiems laivus. Ne laivai, o 
skiriamieji skydų ženklai karus lemia. 

Jos balsas sustiprėjo tarytum per trimitą šaukiant, kai pakartojo: 

— Laivai Demadotui nereikalingi, tesirūpina skydų ženklais. Tai dievo 
žodis. - Dusdama ji pridūrė: - Eik sau, kvailas žmogau, - palik mane dvie- 
se su dievų žinianešiu. 

Užsirašęs ištarmę į vaškuotą lentelę, Demadoto patarėjas mėgino po ranka 
išsivesti mane iš urvo. Tačiau mergina puolė jį, apdraskė ilgais nagais jam 
veidą ir apsivijo rankomis man kaklą. Ji buvo nevalyva, bet jos oda ir dra- 
bužiai taip stipriai kvepėjo lauro lapais ir aštriom žolėm, kad nepasidygė- 
jau. Pasakiau valandėlei liksiąs urve, nes šitaip tikriausiai lemta, ir Dema- 
doto pasiuntinys, kosėdamas ir apsiausto skvernu užsidengęs burną, išėjo. 
Tuomet Herofilė atsikėlė nuo savo aukšto sosto, atidarė medinį langelį ur- 
vo sienoje ir atgaivus oras bemat ištraukė nuodingus garus. Per olos kiau- 
rymę išvydau jūros mėlį ir dangų. 

Sibilė priėjo prie manęs, apčiupinėjo, palytėjo skruostus, plaukus ir jaud- 
riai ištarė: 

— Tėvo sūnau, pažįstu tave! Ko nepabučiuoji savo motinos? 

Pasilenkiau, delnu paliečiau urvo žemę ir pabučiavau delną, parodyda- 
mas, jog žemę laikau savo motina. Ir, rodės, staiga visa mano esybė išsiplė- 
tė, aš sušvitau skaisčiu. Priėjusi arčiau mergina apčiupinėjo mano kelius, 
pečius ir pasitrynė man į šoną. Tuomet mano galia tarytum išsklido, pažas- 
tys taip suprakaitavo, kad prakaito lašai tekėjo per šonus. Herofilė trenkė 
merginai antausį, nustūmė ją nuo manęs ir pasakė: 

— Savo motiną pažįsti. Ko nepasveikini tėvo? 

Papurčiau galvą nesuprasdamas ir atsakiau: 

— Savo tėvo niekada nemačiau ir savo kilmės nežinau. 

Herofilė prakalbo dievo balsu: 

— Sūnau, atpažinsi save palietęs apvalų tėvo kapo kolonos kupolą. Regiu 
tavo ežerą, tavo kalną ir tavo miestą. Ieškok ir rasi. Ir per uždarytus vartus 
kada nors sugrįši. Tuomet prisimink mane. - Ir staiga pridūrė: - Atsigręžk. 

Atsigręžiau, bet nieko nemačiau, nors skersvėjo įpliekstos ugniakuro lieps- 
nos nušvietė blandžius urvo kampus. Vėl papurčiau galvą. Herofilė labai 
apstulbo, priglaudė delną man prie kaktos ir tarė: 

— Dar sykį pažvelk. Ar nematai jos - deivės? Didesnė ir dailesnė už mir- 
tinguosius, ji žiūri ir tiesia į tave rankas. Jai ant galvos mūrų karūna. Ji ne 
tik mėnulio, bet ir šaltinio deivė. Putos ir briedžio, kipariso ir mirtos deivė. 

Vėl pasižiūrėjau, bet deivės su mūrų karūna nemačiau. Tačiau priešais 
ėmė ryškėti kitokie apribai. Ant akmeninės urvo sienos išaugo tvirto, prie- 
kin, - nelyg laivo pirmagalys, - besiveržiančio žmogaus pavidalas. Baltas 
apsiaustas jį glaudžiai gobė, veidas baugiai sutvarstytas raiščiais. Vis aiš- 
kiau jį regėjau. Nebylus, sustingęs pavidalas sviro priekin. Lino raiščiais 
apvyniotas veidas buvo atgręžtas į šiaurę. Jis tarsi laukė ar rodė. 

Herofilę apėmė nerimastis, ji atitraukė delną man nuo kaktos, ėmė smar- 
kiai drebėti ir paklausė: 

— Ką išvydai, kad šitaip apmirei? 

Atsakiau: 

- Jis nejuda. Lino raiščiais susitvarstęs veidą. Jis nepajudinamai, lyg laivo 
pirmagalys, pasisukęs į šiaurę. 

Tuo metu išgirdau nežemišką griausmą, mane apžilpino šviesa ir aš be 
nuovokos susmukau ant žemės. Peikėdamasis, rodės, sklendžiau erdvėj juo- 
dam žvaigždėtam dangui viršum manęs žibant, žemei apačioje tvyrant, 
griausmui tolydžio tylant. Tik atmerkęs akis supratau gulįs ant urvo akme- 
nų. Herofilė klūpėdama trynė man rankas, o mergina vyne mirkytu audi- 
niu vilgė man kaktą bei smilkinius. 

Supratusi, kad atsigodau, senoji Herofilė drebančiu balsu pasakė: 

— Tavo atėjimas išpranašautas, tu būsi atpažintas. Neprisirišk širdimi prie 
žemės. Tik savęs ieškok, idant atpažintum save, tu nemirtingasai. 

Dar pavalgiau su ja duonos, išgėriau vyno ir ji graudžiu balsu, kaip mo- 
tina sūnui, pasipasakojo man apie savo silpnumą. Dar ji papasakojo man 
apie savo sapnus ir parodė ritinį, kuriame buvo paprastais žodžiais ir eilė- 
mis surašiusi savo regėjimus. Beje, ji pranašavo, kad Graikijoje gims kara- 
lius, kuris pergalės Persiją, užkariaus visas rytų šalis ir mirs kaip dievas, vos 
trisdešimt sukakęs. Man atrodo, jos pranašystės siekė vėlesnius laikus, nes 
nieko panašaus mano laikais nenutiko. Atvirkščiai, Graikija po pergalių pa- 
ti save žlugdė, Atėnams ir Spartai aršiai tarpusavy kariaujant. Bet dar keis- 
tesnius dalykus ji dieviškuose sapnuose regėjo. Tik jai trūko žodžių tiems 
reginiams atpasakoti. Taigi ji tikino mačiusi metalines pabaisas, kurios, svirp- 
damos kaip skėriai, būriais rausė žemę ir spjaudė ugnį, ir begalę Ikarų, 

tarytum gervių pulkai debesyse sklandančių. Ten, kur jie praskrisdavo, iš 
žemės išsiverždavo ugnikalniai. 

Pagaliau žengiant iš urvo, žemėn spįstelėjęs saulės spindulys sublizgino 
mažytį akmenėlį. Pakėliau jį nuo žemės. Akmenėlis buvo balkšvas, perma- 
tomas, nugludęs. Įsidėjau jį kapšelin prie kitų savo gyvenimo akmenėlių ir 
pirmąkart protu suvokiau, kad nejučia pakeltas akmuo reiškia vieno mano 
gyvenimo tarpsnio pabaigą, o kito pradžią. 

Sunerimę mano draugai laukė manęs stebėdamiesi, ko taip ilgai užtru- 
kau Herofilės urve. Pas juos sugrįžau pusiausnūda, ir jie sakė, kad parei- 
nant į miestą kalbėjau nesąmones. Mane kamavo toks klaikus galvos skaus- 
mas, jog akys užtino. 

Savaip išsiaiškinęs orakulo ištarmę Demadotas leido mums išplaukti iš 
Kumų. Tačiau mūsų abiejų laivų skiriamuosius skydus jis liepė nuimti ir, 
neišsiuntęs jų Gelonui, rūpestingai padėjo į savo lobyną. Patys dėl jų jau 
nesukome galvos - mums terūpėjo tik iš priešiško miesto ištrūkti. 

Kiaurus, be skiriamųjų ženklų laivus Tarkvinijų uoste palikome sargybi- 
niams. Išlipus į krantą Žmonės su mumis nesisveikino, tik atgręžę užsideng- 
davo galvas. Skersgatviai priešais mus tuštėjo. Tokį didelį Kūdesį atnešėme 
į etruskų kraštą. Tylomis išsiskirstėme Tarkvinijų uoste, o Populonijos bei 
Vetulonijos kariai nusisamdė į krovininius laivus, kad galėtų grįžti į gim- 
tuosius miestus. Krašto gilumos gyventojai į savus kraštus iškeliavo užsi- 
dengę galvas. Ligi gyvenimo galo jie liko tylūnai. Aš su dešimt išlikusių 
Tarkvinijų vyrų nuėjau į miestą. Larsas Arntas mus priėmė nepaprastai 
susikrimtęs, bet nė žodeliu neapkaltino, tik išklausė mūsų pasakojimo ir 
išdalijo vyrams dovanas. Siems išėjus, jis paprašė manęs pasilikti ir tarė: 

— Net narsuolis bergždžiai su likimu kovoja. Ne dievai valdo likimą, — 
turiu galvoje dievus, kurių šventuosius vardus bei skaičių žinome ir ku- 
riems aukojame. Nepažįstami šyduotieji dievai viską valdo - gal ir likimą. 

Paprašiau: 

— Kaltink, įžeidinėk mane, trenk - tuomet man palengvės. 

Larsas Arntas nusišypsojo miela liūdna šypsena ir paaiškino: 

— Tu nekaltas, Turmsai. Tesi žinianešys. Tačiau atsidūriau keblioje padė- 
tyje. Mūsų keturių šimtų giminių vyresnieji išsiskyrė į dvi puses, o bičiuliai 
graikai dabar apmaudingai kaltina mane, kad bereik jų gentainius įširdi- 
jom. Svetimų kraštų prekės pabrango ir tik padidinta kaina galime nusi- 
pirkti Atikos vazų, kurias savo papročiu dedame į garsiausiųjų žmonių ka- 
pus. Kas galėjo numatyti, kad graikai didįjį karalių pergalės. Bet netikiu, 
jog mūsų žygis į Siciliją Kartaginos paremti graikams būtų vienintelė dingstis 
mūsų prekybai sugriauti. Ir anksčiau jie mūsų nekentė, pavydėdami sėk- 

mingos prekybos, ir mūsų laivų nepriimdavo. Po pragaišties kaltinti leng- 
va. Ir nemanau, kad ką nors laimėtume prieš graikus. Jie dar skaudžiau 
mus tryps, visai pasipūtę dėl neregėtos negirdėtos pergalės. 

Palytėjęs delnu mano petį, jis tęsė: 

- Pernelyg daug mūsiškių žavisi graikų kultūra, persiėmę graikiškos dve- 
jonės ir šaipos dvasios. Tik krašto gilumos miestai tebėra šventi. Jūrų mies- 
tai neteko šventumo, apnuodyti. Todėl neužsibūk Tarkvinijuose, Turmsai. 
Netrukus tave akmenimis užmėtys už tai, kad, būdamas svetimšalis, įsiki- 
šai į etruskų reikalus. 

Praskleidžiau apsiaustą ir parodžiau vos sugijusios žaizdos randą ant 
šono bei pūsles ant delnų. 

— Dėl etruskų reikalo leidausi į pavojų, - pasakiau apmaudžiai. - Aš ne- 
kaltas, kad turiu laimės ir grįžau gyvas. 

Larsas Arntas suirzo ir sukdamas akis tarė: 

— Man tu nesi svetimšalis, Turmsai. Žinau ir pažįstu tave - kaip mano 
tėvas tave iškart pažino. Bet dėl politinių priežasčių negaliu kelti triukšmo. 
Taip pat nenorėčiau, kad nesusipratėliai tave akmenimis užmėtytų. 

Priesaikaudamas draugystę, jis išvijo mane iš miesto. Ilgai truko, kol pa- 
čių graikų darbai išblėsino Tarkvinijų palankumą graikams. Tik netekę sa- 
vo laivų bei pajamų iš graikiškų miestų, pamatę, jog, graikai spjauna į tirė- 
nų jūros miestų išduodamas kelionių lenteles, Tarkvinijų prekijai bei kil- 
mingjeji suniuro ir suprato, kad laikai pasikeitė. Bet neatsimokėjo tuo pačiu 
mieste įsikūrusiems graikams ir juos pakentė. Dėl to patyrė nuostolių ir 
negandų, nes graikai graikiškumą vertino labiau nei draugystės įstatymus 
ir išduodavo ką sužinoję savo gentainiams. Tik nuovokiausieji ir išmintin- 
giausieji etruskai suprato, kas iš tikro nutiko. Kiti tik dejavo sakydami: 

— Rodos, nematomi gniaužtai mums gerkles spaudžia. Mūsų prekyba 
žlunga. Kitų šalių prekės nuolat brangsta, o mūsų pinga. Juo veikliau anks- 
čiau žmogus prekiaudavo, siųsdamas laivus į jūrą, juo geriau jam sekdavo- 
si. O dabar visa atvirkščiai. Juo labiau stengiamės - juo labiau skurstame. 

Pats būdamas neapsakomai turtingas, Larsas Arntas nepagalvojo, jog ir 
aš nuskurdau. Auksinę Ksenodoto grandinę buvau seniai sulaužęs Kumuo- 
se, nes mes, likę gyvieji, visa kuo tarp savęs dalijomės. Tarkvinijuose turė- 
jau parduoti apgadintą savo kalaviją bei skydą. Žiemos vėjams ūžaujant 
pėsčias leidausi per Cerę į Romą, nes sulysęs ir karščiuodamas negalėjau į 
krovininį laivą samdytis, kad užsidirbčiau kelionę į Romos upės Žiotis ir 
upe aukštyn. 

Karas tarp Romos ir etruskų Žiemą paliovė, todėl nepasipainiojau plėši- 
kaujantiems būriams po kojų. Mačiau ištryptus laukus bei iškapotus vais- 
medžius, suodinus sudegintų kaimo trobelių ugniakurus bei paskerstų kar- 
vių kaulus, švariai vilkų ir lapių apgraužtus. Kadaise judrūs laukai tuštavo, 
piemenys buvo nuginę bandas į krašto gilumą. Tokia hūdna buvo mano 
kelionė. 


Pagaliau stovėdamas ant Janikulo kalvos ir žvelgdamas į gelsvą giliava- 
gę upę, tiltą, Romos mūrą bei šventyklas anapus upės, pamačiau niokojimą 
siekiant Romos žemes bei Tiberio pakrantę. Tačiau vidur dykros atradau 
savo sodybą nenuniokotą, ir rudablauzdė Mismė atbėgo manęs pasitikti 
džiugesio nuskaistintom akim. 

— Baugius laikus gyvenome, - pasakojo ji. - Net nesuspėjom pabėgti į 
Romą, kaip liepei. Tačiau per ribą įsibrovę Vejų vyrai netrukus mūsų kie- 
me įkalė šventuosius kuolus ir niekas daugiau mūsų netrikdė, nepersekio- 
jo, net galvijų nevogė. Nuėmėme gausų derlių ir paslėpėme. Dabar pratur- 
tėsime, nes grūdų kainos Romoje pakilo. Tikriausiai nupirksi man naują 
drabužį ir batus už tai, kad taip gerai viskuo pasirūpinau. 

Supratau mano namą išlikus Larso Arnto rūpesčiu. Tačiau, gero man trokš- 
damas, jis padarė bloga. Vos ant Romos tilto užėjus mane suėmė, perdavė 
liktoriams ir uždarė į Mamerto kalėjimo požemio vienutę. Vanduo ant ka- 
meros grindų naktimis užšaldavo, supuvę šiaudai buvo mano gultas, teko 
kautis su žiurkėm dėl kąsnio valgio, kurį turėjau pats pirktis. Mano karštinė 
sustiprėjo, todėl klejojau tik kartkartėm atsipeikėdamas ir tariausi mirsiąs. 

Dėl ligos manęs netardė ir nebaudė. Ir šiaip valdininkai laikė mane men- 
ku Žmogeliu, o mano suėmimas buvo tik politinis veiksmas, norint parody- 
ti liaudžiai nenusisekusio karo atpirkimo ožį. Mano byla niekam nerūpėjo 
ir konsulai nelabai paisė, ar aš gyvas, ar miręs kalėjimo vienutėj. 

Vis dėlto nenuminau. Karštis nukrito ir vieną rytą pabudau šviesios gal- 
vos ir aiškių minčių, tačiau buvau toks silpnas, kad vargiai galėjau ranką 
pakelti. Supratęs mane pasveikus, kalėjimo sargas vergas įleido pas mane 
Mismę, kuri kasdien sukardavo ilgą kelią iš sodybos į miestą ir grįždavo 
atgal, bergždžiai šalusi prie kalėjimo vartų ir kaulijusi įleidžiama vidun. Jos 
nešamas valgis gelbėjo man gyvybę per trukią karštinę, nes kalėjimo sar- 
gas pasakojo mane skaidrio valandėlėmis valgius ir gėrus, nors aš pats šito 
neprisiminiau. Vis dėlto valgiau nedaug - supratau tai iš sulysusių rankų 
bei kojų ir visiškai sunykusių raumenų. 

Mane išvydusi Mismė apsipylė ašaromis, parklupo ant supuvusių šiau- 
dų ir savo rankom pavalgydino, kišdama kiekvieną kąsnį į į burną ir pri- 
versdama išgerti šlakelį vyno. N uovoka grįžo, todėl pirmiausia įspėjau ją, 
kad nebeateitų daugiau į kalėjimą manęs lankyti, nes valdininkai galį su- 
imti ir ją, nors ji dar tėra vaikas. Įbūgusiomis akimis spoksodama į mane, 
Mismė atsakė: 

— Manau, kad jau nebesu vaikas. Suprantu daugybę dalykų, kurių anks- 
čiau nesupratau. 

Išdidumas neleido man pranešti Arsinojai apie savo padėtį ir nenorėjau 
jai keblumų sukelti. Be Mismės sakymo supratau, jog esu kaltinamas tėvynės 
išdavimu. Geriausias įrodymas - vidur nuniokotų sodybų neliesta manoji. 
Dėl ko daugiau Vejų kariai neplėšė ir nedegino mano menkų naudmenų, jei 
ne už mano paslaugas? Mano padėtis būtų tik pablogėjusi, jei per tardymą 

paaiškėtų, jog su etruskais leidausi į Sicilijos karo žygį. Jei būčiau buvęs Ro- 
mos pilietis, tikriausiai mane net sergantį būtų be tardymo nurykščiavę ir 
nubaudę mirtimi. Tačiau Romos pilietybės niekada neprašiau. Atvirkščiai, kad 
jos išvengčiau, įstojau į romėnų niekinamą mokytojų gildiją. 

Labiau nei savimi rūpinausi Misme - kad jai nieko bloga dėl manęs ne- 
nutiktų. Zinojau, kad mano sodybą bei galvijus nusavins valstybė, o aš ge- 
riausiu atveju būsiu ištremtas iš Romos. Tiesa, turėjau žemėn užkastą auk- 
sinę jaučio galvą — didžiulį turtą, tačiau iš jos man nedaug naudos būtų 
buvę. Jei būčiau mėginęs papirkti kokį valdininką, jis būtų šituo pasinaudo- 
jęs - šitiekos aukso turėjimas ir slėpimas būtų tapęs dar svaresniu įrodymu 
mano nenaudai. 

Ilgai dvejojęs tariau: 

— Brangi Misme, daugiau nebegrįžk į sodybą, o pasistenk prisiglausti 
savo motinos namuose. Esi jos duktė ir ji gali tave pagloboti. Bet apie mane 
nieko nepasakok. Tik pasakyk, kad aš nežinia kur dingau ir kad neturi iš ko 
gyventi. 

Mismė atkirto: 

— Arsinojos pagalbos niekados neprašysiu, nenoriu jos net motina vadin- 
ti. Verčiau nusisamdysiu už piemenę arba parsiduosiu į vergiją. 

Anksčiau nebuvau pastebėjęs ją taip smarkiai ant Arsinojos apmaudau- 
jant. Pasakiau: 

— Vis dėlto ji tavo motina, tave į pasaulį paleido. 

Su kartėlio ašarom akyse Mismė sušuko: 

— Ji negera, bjauri, vaikystėje mane niekino, nes jai buvau negraži. Bet 
atleisčiau jai, jeigu nebūtų atėmusi iš manęs Hanos, kuri man buvo už mo- 
tiną mielesnė ir vienintelė draugė. ž 

Susijaudinau prisiminęs, kaip Arsinoja pasielgė su Hana. Sviesią valan- 
dėlę atmintin grįžo visos praeities smulkmenos. Supratau, jog Hanos liki- 
mas paslaptingesnis, nei kitados maniau. Paklausiau, ar Mismė buvo paste- 
bėjusi ką nors keista Hanos esybėj ir elgesy. 

Mismė prisiekė ir tarė: 

- Tiesa, buvau dar vaikas, kai ta baisybė nutiko, bet tikrai būčiau Žžinojusi 
ir supratusi, kad ji lengvabūdė ir guli su vyrais. Juk miegojau su ja vienoje 
lovoje, visados būdavome kartu ir ji neišleisdavo manęs iš akių. Kaip tik ji 
įspėjo mane dėl motinos ir pasakė, jog nesi man tikras tėvas. Daugiau šito 
nuo manęs neslėpk. Ji papasakojo, kaip Arsinoja kankino tikrąjį mano tėvą, 
ir tas liūne nusiskandino. Jis buvo graikas gydytojas ir tavo draugas, ar ne? 
Tačiau tu, kaip tik tu, Turmsai, buvai vienintelis vyras, kurį Hana mylėjo. 
Dėl jos ir aš tave myliu, nors šito nenusipelnei. 

— Ne, nenorėjau šitaip pasakyti, - stabtelėjo ji, - juk buvai man geras, už 
tikrą tėvą geresnis. Bet kaip galėjai, kaip galėjai palikti Haną, kai ši tavo 
kūdikio laukėsi? 

— Dėl dievų! - sušukau. - Ką kalbi, nelaimingoji? 

Kaktą man išmušė prakaitas. Nereikėjo nė kaltinamo Mismės žvilgsnio — 
suvokiau, jog ji sako tiesą. Juk mano nevaisingumo įrodymas tebuvo nieki- 
nami Arsinojos žodžiai. 

Mismė užvirė ir dygiai tarė: 

— Juk ne nuo dievo ji pastojo? Tu buvai vienintelis ją palietęs vyras. Šitai 
ji man šnibždomis įbūgusi prisiekė, bet dar vaikas buvau ir ne viską supra- 
tau. Dabar suprantu ir spėju, kad Arsinoja tai žinojo. Todėl pardavė Haną į 
pačią blogiausią vietą. 

Ji pažvelgė nustebusi man į veidą ir nepatikliai paklausė: 

— Nejau tikrai apie tai nežinojai? Maniau, niekinai Haną ir krateisi savo 
poelgio pasekmių. Visi vyrai vienodi bailiai. Bent jau šitą man motina 
įkalė. Tiesa, ji nepasakė, kam Haną pardavė, bet išklausiau iš arklidės ver- 
go - Arsinoja dar nebuvo jo iš namų išvariusi, šluodama prieš tave visus 
Hanos pėdsakus. Romoje tada lankėsi finikietis vergų pirklys, kuris galvi- 
jų turgaus pakrašty rinkosi volskų merginas, ketindamas jas laivu gabenti 
į Tyro viešuosius namus. Jam Arsinoja pardavė Haną, ir šis laikė sandėrį 
vertu. Su Hana jis nusipirko negimusį kūdikį ir tikino, kad, Hanai pagim- 
džius berniuką, šis bus apipjaustytas ir išsiųstas kaip išdaris į vieną di- 
džiųjų Persijos miestų. Mergaitė nuo pat pradžių bus ruošiama tokiam 
pačiam kaip motinos amatui. Taip apmaudavau ir tiek ašarų išverkiau dėl 
Hanos - tariau tave viską žinojus ir daugybę metų širdyje negalėjau tau 
atleisti. 

Ašaros sruvo jos skruostais ir palytėjusi mano ranką ji paprašė: 

- Oi, mylimas įtėvi Turmsai, atleisk, kad taip blogai apie tave galvojau. 
Turėjau šitai paslaptyje laikyti! Tačiau ji skaudžiai graužė mane, kai ėmiau 
suprasti. Vis dėlto džiaugiuosi, kad Hanai bloga nelinkėjai, nors Arsinoja 
tave nuo jos nugrėsė. Oi, kaip norėjau, kad paimtum Haną man už motiną, 
norėjau turėti mažą broliuką arba sesutę. 

Daugiau nebeištvėriau. Siaubas virto niršia neapykanta ir aš, pašaukęs 
visus požemio dievus, prakeikiau Arsinoją gyvą ir mirusią - iš keršto, nes ji 
taip šiurpiai nusikalto man ir nekaltai Hanai. Keikiausi taip baugiai, kad 
Mismė dengėsi delnais ausis, iki mano pyktis virto skausmu supratus, kad 
Hana tikriausiai jau mirusi, o mano vaikas amžinai pradingęs. Beviltiška jo 
ieškoti. Finikijos viešieji namai savo paslaptis saugojo, ir kartą į juos pakliu- 
vęs niekados neištrūkdavo. Šitai Arsinoja puikiai žinojo. 

Galų gale susitvardžiau supratęs, kad tik skausmą keliu Mismei, taip grau- 
džiai dejuodamas ir save kaltindamas. Pagalvojęs tariau: 

— Gal bus geriau, jei neieškosi prieglobsčio tos moters namuose. Tikriau- 
siai kažin ką iškęstum, kad tik nuo jos nepriklausytum. 

Bejėgiškumo kankinamas supratau nebegalėsiąs Mismės globoti. Turė- 
jau pasikliauti jos pačios nuovoka ir gudrumu. Pasakiau jai apie auksinę 
jaučio galvą ir nupasakojau vietą prie šaltinio, kur ją užkasiau. Perspėjau, 
kad nemėgintų galvos Romoje parduoti. Ištikus nelaimei išmintingiausia 

suskaldyti ją į gabalėlius ir išleisti kokiame etruskų mieste. Galiausiai pabu- 
čiavau, paglosčiau, apkabinau Mismę ir pasakiau: 

— Aš turiu dvasią globėją ir manau, jog tu taip pat ją turi ir ji saugos tave, 
gera ir mylima mergaite. Dėl manęs nesirūpink. Tik savęs žiūrėk, tai su- 
teiksi man didžiausio džiaugsmo. 

Išsiskyrėme, jai šventai pažadėjus daugiau į pavojų nesileisti ir nekelti 
įtarimų. Kitąnakt regėjau aiškų sapną. Per sapną į požemio vienutę pas 
mane atėjo sukukusi moteris, kuri dengėsi galvą rusvo apsiausto skvernu 
ir žiūrėjo į mane pro pirštus. Sapne pažinau ją ir ja patikėjau, tačiau pabu- 
dęs nepermaniau, kas ji buvo. Bet prisiminus sapną mane apimdavo nesu- 
vokiamas pasitikėjimas. 

Pagaliau gavau nusiprausti ir švarų drabužį, buvau nuvestas į teisingu- 
mo rūmus ištardyti ir nubausti. Buvau paklaustas, kodėl Vejų plėšikai pa- 
statė saugos kuolus mano kieme ir nesugriovė namo. Atsakiau nieko apie 
tai nežinojęs, nes buvau su etruskais Sicilijoje, bet manąs, jog mano nuosa- 
vybės nelietė dėl gerų ryšių su įvairių miestų etruskais. 

Buvo šaltas rytas ir konsulas su kvestoriais po krėslais laikė žarijų indus. 
Jie plėsčiojo skvernais ir kilnojo nuo grindų kojas, vargiai tramdydami žio- 
vulį. Liaudies nesusirinko tiek, kad būtų panūdę jai mane parodyti. Rem- 
damiesi mano prisipažinimu, jie kaltino mane tėvynės išdavimu per karą, 
tik tarėsi tarpusavyje, ar gali nuteisti mane mirtimi, kadangi nesu Romos 
pilietis. Jie priėjo prie tokios išvados, kad įstatymiškai mane reikia prilyginti 
Romos piliečiams, nes turiu penkiolika jugerų žemės šiapus Romos ribo- 
ženklių, taigi būčiau galėjęs gauti Romos pilietybę, jei jos būčiau prašęs. 
Tačiau nuteisti numetimu nuo skardžio ar kabliu įmurkdyti upėn jie nega- 
lėjo, nes nebuvau pilietis. Todėl paprasčiausiai nuteisė mane nurykščiuoti 
ir nukirsti galvą, nors, kaip tėvynės išdavikas, jų manymu, padorios mirties 
nenusipelniau. Bausmės vykdymą jie atidėjo tokiai dienai, kai susirinks daug 
žmonių, idant šie liautųsi trukdyti senatą savo reikalavimais. 

Manęs laukė neabejotina mirtis, nes Romos įstatymas po bausmės pa- 
skelbimo neteikdavo malonės, o kreiptis į liaudį negalėjau, nes nebuvau 
pilietis. Tačiau nejutau baimės ir netikėjau mirsiąs — tokia viltimi persiė- 
miau tą guodžiamą sapną susapnavęs. Be to, prisiminiau Herofilės žodžius, 
kad grįšiu pro uždarytus vartus. Galvojau, jog mirtis — tik laikinas stabtelė- 
jimas klajojant, kad atrasčiau save ir grįžčiau gyventi tikslingesnio gyveni- 
mo nei ligi tol. Nuo šių minčių man palengvėjo, todėl vėl įstengiau nepai- 
sydamas savo apgailėtinos padėties juoktis. Apie Haną nebenorėjau galvo- 
ti, nes negalėjau jai padėti. Sirdy užgniaužiau kaltę. 

Mano ramumas ir džiaugsminga viltis stulbino kalėjimo sargą vergą - jis 
pasidarė man prielankus ir mudu kalbėjomės daugybę dienų. Vieną vaka- 
rą jis pirštais parodė man šventą ženklą ir paliko duris neužsklęstas. Galė- 
jau sprukti iš kalėjimo, tačiau įtariau klastą, be to, pabėgdamas nenorėjau 
prisipažinti esąs kaltas. Jeigu būčiau bėgęs, sargybiniai tikriausiai būtų aikš- 

tėje mane užmušę. Ir deramų drabužių neturėjau, paskelbus nuosprendį, 
mano ranka buvo grandine sukaustyta. 

Po nuosprendžio mano byla buvo pagarsinta, ir Arsinoja atsitiktinai apie 
jį išgirdo. Ir Mismė, sulaužiusi pažadą, nuėjo pasikalbėti su motina, kai su- 
žinojo, jog bet kurią dieną mane gali pririšti prie kalsto aikštėje ir viešai 
nukirsti galvą. Todėl vieną gražią dieną į kalėjimą, kito senatoriaus žmonos 
lydima, su krepšiu išmaldos nusikaltėliams bei suimtiesiems pasirodė Arsi- 
noja. Kalėjimo sargui atidarius duris, ji apsimetė manęs nepažinusi, o savo 
bendrei pasakė: 

— Atrodo, šitas vyras graikas. Tu eik toliau, o aš jį pavalgydinsiu. Juk su 
grandine ant rankos jis neįstengs pats sriubos samsčioti. 

Krepšyje ji turėjo molinį ąsotį tokios pačios jautienos, kiaulienos ir avie- 
nos sriubos, kuri ją išgarsino volskams siaučiant Romą. Ji suklupo ant kelių 
prie mano šiaudų guolio, paleisdama apsiaustą į purvą, ėmė mane valgy- 
dinti ir prisikišusi sušnibždėjo: 

— Oi, Turmsai, ką prisidarei ir kodėl išdavei Romą, juk čia tik gera paty- 
rei. Neišmanau, kuo tau padėti ir kaip tau gyvybę išgelbėti. Tercijus Valeri- 
jus tik guli lovoje ir gargaliuoja nebeįstengdamas kalbėti. Vakar jį ištiko dar 
vienas smūgis. 

Neperpratusi mano veido išraiškos, ji švelniai uždėjo delną man ant nuo- 
gos krūtinės kaip kadaise ir toliau šnibždėjo: 

— Oi, koks tu nevalus ir liesas kaip benamis šuo - galiu tavo šonkaulius 
suskaičiuoti. Klausiau juristo patarimo. Jis sakė, kad, būdamas Romos pilie- 
tis, galėtum kreiptis į liaudį. Koks nors liaudies tribūnas galėtų atšaukti baus- 
mę ir išlaisvinti tave, kad paerzintų senatą. Sako, ir dovanas tie įžūlūs kurs- 
tytojai priima. Tačiau nuteistasis už tėvynės išdavimą negali prašyti piliety- 
bės, juolab kad ir tavo sodyba atiteko valstybei. Oi, Turmsai, esi toks pat 
nepakenčiamas kaip anksčiau. Jei apie save negalvojai, tai reikėjo pagalvoti 
bent apie mano vargšę dukrelę Mismę, kurią tavo globon atidaviau nieko 
bloga nenujausdama. Per tave ji neteko turto ir namų. Kaip manai - kas 
ves už tėvynės išdavimą nuteisto Žmogaus dukterį? Per tave ji į cirką arba į 
gatvę paklius. 

Pagaliau įsiterpęs pasakiau: 

— Patrauk ranką, Arsinoja, nes galiu nesusivaldyti ir užmušti tave, nors 
mano ranka sukaustyta. Greitai man nukirs galvą ir tau nebereikės manęs 
bijoti. Nors kartą pasakyk tiesą, Arsinoja. Savo mirties akivaizdoje reikalau- 
ju tavęs pasakyti: ar žinojai, kad Hana laukėsi mano kūdikio, kai taip žiau- 
riai ją rykščiavai ir pardavei į vergiją? 

Arsinoja įmerkė samtį į ąsotį, dirgliai pasitrynė rankas ir paprašė: 

- Oi, Turmsai, nekalbėk apie senus ir liūdnus dalykus, kol dar gyvi vie- 
nas kitam į akis žvelgti galime. Ganėtinai įskaudinai mane dėl tos bjaurios 
merginos. Ji tikriausiai buvo mišriakraujė, jei paliko tokia tamsiaodė. Bet jei 
reikalauji - žinoma, nesugebėjai manęs apgauti. Aš juk moteris. Panormo 

uoste iškart supratau, kas nutiko pirmą naktį, kai palikau tave vieną. Terei- 
kėjo pamatyti šuniškas merginos akis - nors ji tarėsi, kad niekas nieko ne- 
pastebėjo. Dėl deivės, ji juk tavo pėdsakus bučiuodavo! Iš pradžių mane tai 
smagino, betgi gali įsivaizduoti, ką jaučiau supratus, kad ji laukiasi nuo 
tavęs kūdikio. Kaip galėjai mane taip įskaudinti, Turmsai! Nekaltink ma- 
nęs. Aš buvau taip įžeista, jog nepanorau tavo išperos savo namuose maty- 
ti, ir išgabenau merginą. 

Net po devynerių metų Arsinoja kaito iš niršto, veidas užsiplieskė rau- 
doniu ir ji užriko: 

— Dėl tos kiaulystės džiaugiuosi, kad tave pririš prie kalsto. Smagiai pasi- 
juoksiu, kai tau nugarą rykščiuos. Tikrai ateisiu pažiūrėti, kaip tau galvą 
kirs. Dar ir šiandien galėčiau tave savo rankom pasmaugti už tai, kad taip 
bjauriai išdavei mane ir mano meilę. 

Įniršusi ji visai neapsimetinėjo ir negalvojo, kaip pati su manimi kadaise 
pasielgė. Ne, Arsinoja, tikrai nuoširdžiai kalbėjo, tvirtai tikėdama, kad aš 
dėl Hanos likimo kaltas, o ne ji. Labiausiai ją, kaip moterį, piktino tai, jog 
likimo ar deivės įgeidžiu nuo manęs ne ji, o niekinga vergė pastojo. O aš 
jaučiausi tik pamalonintas, suprasdamas, kad toks buvo dievų tikslas. Iš 
Arsinojos palikuonių nieko gera nesitikėjau. Net Misme nelabai klioviausi. 

Arsinoja iš įniršio sukūkčiojo, bet atlyžo, ėmė glostyti man kelį ir prisipa- 
žino: 

- Šitokio amžiaus sulaukusi, kartais apgailestauju dėl savo darbų ir labai 
bijau, kad Hanos ir to dar tada negimusio vaiko lemurai mane senatvėje 
kankins. Bet galų gale tokios istorijos tėra tik plepalai, o tai ne pirmas ir ne 
paskutinis kartas, kai šeimininkas akimirkos įgeidžiu vergei vaiką užtaiso. 
Tuomet dar beprotiškai tave mylėjau, Turmsai. Pavyduliavau ir mano savi- 
meilę giliai žeidė, kad drįsai paliesti tokią niekingą esybę, nors mane pažino- 
jai. Tokie tie vyrai, bet maniau tave esant kitokį. Matyt, net geriausias ir pro- 
tingiausias retkarčiais įsimano žirnių sriubos po saldžiausių vynuogių pasrėbti. 
Todėl atleidžiu tau, Turmsai, nors tuomet negalėjau atleisti. 

Ji pasilenkė prie manęs. Jos veidas dvelktelėjo narcizais, pastebėjau ją 
raudonai išsidažius lūpas ir patamsinus akių vokus. Jos balsas prislopo ir ji 
sušnibždėjo: 

— Oi, Turmsai, kaip ilgėjausi tavęs ir kaip dažnai naktimis ateidavai, kai 
viena sau būdraudavau, iškaršusiam seniui kitame kambaryje knarkiant. 
Betgi turėjau apie savo ateitį galvoti. Juk tai, kas nutiko Hanai, man taip 
prikišamai parodė tavo lengvabūdiškumą, kad nebegalėjau tavimi kliautis. 
O teturėjau tik blėstantį grožį. Tokią prekę reikia laiku brangiai parduoti. 

Negalėjau susilaikyti matydamas jos tvaskias akis, įnoringas dailias lū- 
pas, nosį ir skruostus. Pasakiau: 

— Arsinoja, tebesi graži, o mano akims gražiausia Žemėj. 

Arsinoja panūdo atsiskleisti savo apsiaustą, - pakėlė veidą, pasičiupinėjo 
pasmakrę. Susijaudinusi tarė: 

— Oi, Turmsai, kaip maloningai tu meluoji. Juk tai netiesa. Aš pasenau, 
netrukus sukaksiu penkiasdešimt. Kad prašai, pasakysiu tiesą: aš bemaž 
dešimt metų už tave vyresnė, nors deivė išlaikė mane ne pagal metus jau- 
ną. Bet mėnulio tarpsniams pasibaigus ir deivė nebegali padėti. Kas vakarą 
aš turiu susimaišyti pieno, kiaušinį, miežinių miltų bei narcizų svogūnėlių 
ir nakčiai įtrinti tuo mišiniu veidą, idant rytą galėčiau į save veidrody pa- 
žvelgti. Mano kaklas raukšlėtas, o pagurklis riebėja, kad ir kiek jį plekšnoju. 
Pats matai. 

Tačiau ji ištiesė kaklą, kad nematyčiau. Kiek pažinojau Arsinoją, pasisa- 
kydama amžių ji nekaltai nusukdavo kelerius metus, bet mielai leidau jai 
šitai ir nenustebau, kai prisipažino esanti tiek daug vyresnė už mane. Tik 
stebėjausi, kad jos deivė leido jai šitaip ilgai ir taip gražiai žydėti. 

— Ne, Arsinoja, - tikinau. - Tavo grožis niekados nenuvys. Jis amžinas 
kaip tavo deivė. 

Arsinoja taip įsijautė, kad smiliumi pakėlė viršutinę lūpą ir parodė ant 
priekinių dantų tviskant auksą. 

— Jau nebeturiu savo dantų, - sudejavo. - Julijų nešiodama daugybės 
dantų netekau. Juk jis buvo toks didelis ir stiprus, kad iščiulpė kūno jėgas, 
atėmė dantis, subjaurojo mane per nėštumą. Bet dantistas etruskas padarė 
man iš aukso bei dramblio kaulo naujus priekinius dantis ir taip puikiai 
pritvirtino juos prie likusiųjų, jog; jie stipresni už buvusiuosius. Dramblio 
kaulo dantis jis skaisčiai nubaltino ir kartą per metus, kai pradeda gelsti, 
juos baltina. Nemanau, kad juos pastebėsi, jei nesijuoksiu labai išsižiojus. 
Jau tiek nesijuokiu, kaip su tavimi gyvendama, Turmsai. 

Sutikau, kad jos dantys yra nepalyginti puikesni nei kitados Tanakilės 
turėtieji, tie pagal jos amžių buvo pernelyg balti ir styrojo kaip iltys. 

- Julijus? — paklausiau paskui. - Argi gali tavo sūnus būti Julijus? Juk 
Julijai - sena lotynų patricijų giminė. 

Arsinoja išsisuko. 

— Aš pati iš vienos Julijų giminės atšakos, - patikino. - Kai Tercijus Vale- 
rijus vedė mane, šitai buvo paliudyta, idant mūsų sūnus gimtų patricijum. 
Julijų nedaug, jie nuskurdę, bet kildina save iš Askanijaus, Trojos Enėjo 
sūnaus, įkūrusio Alba Longą. Šernas — giminės ženklas ir kiekvienais me- 
tais jie privalo pamaloninti šventąjį Artemidės briedį, kurį Askanijus nety- 
čia užmušė. Per Enėją jie gali kildinti save iš Afroditės. Taigi mano sūnus 
turi deivės kraujo, ir vilkų dievas Mamertas į šią giminę kraujo įmaišė. To- 
dėl daviau savo sūnui Julijaus vardą. Tercijus Valerijus puikiai suprato, kai 
viską paaiškinau. -— Įsijautusi Arsinoja rimtai tęsė: - Matai, kiti du mano 
vaikai niekam tikę. Hiulsas - tik barbarų karalius, o iš Mismės, man rodos, 
nieko nebus. Bet dėl tam tikrų pranašysčių daug tikiuosi iš Julijaus. Dėl to, 
vargšeliui Tercijui mirus, netekėsiu už Manijaus Valerijaus, kaip ketinau. Jo 
žmona tebėra gyva ir labai sveikai atrodo. Valerijai ištrėmė karalių, drau- 
gauja su liaudimi, todėl jų giminė neaiški. Bet yra toks mielas Julijus, kuris 

tapo mūsų šeimos draugu. Ištekėjusi už jo, visai išmesiu iš galvos Valerijus, 
o mano sūnus bus tik Julijus. Iš Valerijaus jis perims turtą, iš Julijaus —- pa- 
vardę bei kilmę, nes mudu su Julijum tikrai esame giminės. Man sakė vy- 
riausioji vestalė, ji prisimena karalių laikus ir geriausiai žino seniausias gi- 
mines. 

Jai taip karštai pasakojant apie savo sūnų Julijų aš, vėl prisiminęs Haną, 
visai nudūriau nosį. Arsinoja greit pastebėjo mano nusiminimą, persigan- 
do ir suskubo ištarti: 

- Taip, taip, aišku, nedorai pasielgiau pardavusi Haną, bet norėjau, kad 
ji kuo toliau nuo Romos atsidurtų, ir vienas Finikijos pirklys ją nusipirko. — 
Ji pažvelgė į mane skaisčiomis akimis ir prisiekė: - Prisiekiu deive ir Hiulsu, 
ir Misme, ir savo plaukais, Turmsai, laivas su vergais ir kroviniu nuskendo 
prie Kumų per siaubingą audrą ir niekas neišsigelbėjo. Sužinojau šitai. To- 
dėl man šovė į galvą pasakyti delsiam Tercijui Valerijui, kad girdėjau tave 
kelionėje nuskendus. Hana iš tikro nuskendo, jokių kančių nepatyrusi. Ne- 
sirūpink ja ir negimusiu savo kūdikiu, kuris su ja nuskendo. Neturi dėl ko 
manęs neapkęsti. 

Supratau, jog ji meluoja. Juk pažinojau ją, Arsinoją. 

— O Julijus? — paklausiau apmaudžiai. - Kodėl nemini Kajaus Marcijaus 
Koriolano? Kodėl neprisieki šiuo sūnumi? 

Arsinoja prieštaraudama atstatė delnus ir baugščiai atkirto: 

— Ne, ne, jis čia niekuo dėtas, nes gimė vėliau. Negaliu juo prisiekti. Bet 
teisingai atspėjai. Visas jo vardas Kajus Julijus, nors nenorėjau tau šito sa- 
kyti. Tiek maniausi esanti skolinga jo tikrajam tėvui. 

- Žiūrėk, kad nenupliktum, Arsinoja, savo plaukais prisiekusi, - įspėjau. 

Bet daugiau nebenorėjau jos erzinti, nes supratau ją prisiekus iš pagailos 
man - idant nebegalvočiau apie Haną ir savo kaltę. Iš gerumo ji melagingai 
prisiekė, pasirengusi net savo plaukus dėl manęs paaukoti, nes širdy tebe- 
mylėjo mane. O gal ketino įsigyti aukso plaukų peruką? Jos jausmų per- 
mainų vyrui neįmanu suvokti. 

— Tebūnie, Arsinoja, - pasakiau galų gale. - Taigi Hana nuskendo. Aš 
kaltas — ne tu. Nebijok piktų lemurų. Atleidžiu tau. Atleisk ir tu man, kad 
buvau negeras ir negalėjau aprūpinti tau gyvenimo. Dėl mūsų meilės, būk 
visada tokia graži ir švytinti, kaip šiandien ir metų metais buvai. Visada, 
amžinai, Arsinoja. 

Jos veidas nuskaisto, plaukai sutvisko auksu, ji suspindo deivės šviesa — 
rodės, saulė nušvietė tamsų kalėjimo rūsį. Užuodžiau rožių ir krokų kvapą. 
Jos oda išsilygino, raustelėjo kaip obuolys, paskui nubalo kaip sniegas. Dre- 
bėdamas ir silpdamas pažinau joje deivę ir nudžiugau supratęs, kad jos 
širdis nebuvo pikta. Nors žiauri, įnoringa, savanaudė, net melagė - ji tebu- 
vo iš putos gimusiosios atspindys žemėje. Į mane tvoskė aistros, gerumo ir 
meilės karštis - kūnas į ją bežiūrint svilo. Tačiau netiesiau į ją rankos. Tie 
laikai buvo praėję, buvau iš jos išsilaisvinęs. 

Ji pasičiupinėjo krūtinę ir šūktelėjo: 

— Ką pasakei, ką padarei man, Turmsai! Visa įkaitau, širdis daužosi, jau- 
nystės ugnis gyslom sruvena. Jaučiu, kaip jaunėju ir spinduliuoju. Deivė į 
mane grįžo. 

Jai kilo mintis ir delnu palietusi kaktą ji pasakė: 

— Romos įstatymas ir teisė tavęs neišgelbės, vis dėlto deivės dėka suma- 
niau, kaip išgelbėti tau gyvybę. Tuomet liksime vienas kitam neskolingį, 
nors daugiau niekados gyvi nebesusitiksime. 

Atsisveikindama ji pasilenkė palytėti mano lūpų savosiomis. Po sukrėti- 
mo jos lūpos buvo vėsios, o skruostai karšti it jaunos mergelės. Šitai paju- 
tau, kai atsisveikindamas paglosčiau jai veidą ir tvinkčiojantį kaklą. Tai bu- 
vo paskutinis kartas - daugiau niekad nebesusitikome mudu - ji, Arsinoja, 
ir aš, Turmsas. Tačiau mano širdis ją tokią prisimenant suliepsnoja. 

Po mudviejų susitikimo ėmiau rimtai galvoti apie mirtį ir kas rytą lauk- 
davau minios triukšmo aikštėje, su kirviais bei rykščių ryšuliu manęs atei- 
nančių liktorių - idant liaudis turėtų dingstį ne vien apie sankirčius su se- 
natu galvoti. Arsinojos pažadu nelabai klioviausi. Maniau ją norėjus tik pa- 
guosti mane ir nesuvokiau, kaip ji galėtų padėti man, nuteistam pagal įsta- 
tymą, bergždžiai nekeldama pavojaus savo garbei ir padėčiai. 

Vis dėlto po kelių dienų atsivėrė durys ir pasirodė sapne regėtoji mote- 
ris, ji buvo užsidengusi galvą rusvo apsiausto skvernu ir žiūrėjo į mane pro 
pirštus, todėl jos veido nemačiau. Tik tuomet, kai sargas vergas užsklendė 
duris ir, ilgokai žvelgusi į mane, ji atsidengė suvytusį veidą, pažinau ją 
vyriausiąją vestalę esant. Daugybę kartų buvau matęs ją cirke ant Vestos 
mergelių garbės suolo. 

Ji prakalbo į mane ir tarė: 

— Tu žmogus, kurio ieškau, - pažįstu tave iš veido. 

Blankokai prisiminiau ją, bet skaidrų akimirksnį sugriuvo drėgnos pože- 
mio vienutės sienos ir išvydau ją sėdinčią aukštame krėsle po skėčiu - kaip 
kažkur kadaise. Atsiklaupiau prieš ją ir nulenkiau galvą. Ji nusišypsojo plo- 
nomis senos, sukritusiais skruostais moters lūpomis, palytėjo ranka nešva- 
rius mano plaukus ir paklausė: 

- Ar neprisimeni manęs, Turmsai? Susitikome pirmą tavo atvykimo į Ro- 
mą dieną, nors nuo tol devyneri metai praėjo. Pats susiradai šventąjį urvą ir 
šaltinį, apsišlakstei vandeniu veidą ir iš kelių vainikų pasirinkai gebenės vai- 
niką. Tokio įrodymo man pakako. Bet iš veido tave jau tada pažinau. 

Dar ji pasakė: 

— Vykdau dievų užduotį. Saugau slapčiausią paveldą ir rūpinuosi, kad 
išsaugotosios pranašystės negandos valandą būtų teisingai išaiškintos. To- 
dėl neatsisakiau šių pareigų, trisdešimt metų šventąją ugnį saugojusi — tar- 
nausiu ligi mirties. Romėnai negali pažeminti ir užmušti tavęs, Turmsai. 
Romą ištiktų baisi nelaimė. Dėl Romos turi būti išlaisvintas. Ir dėl savęs 
paties, nes Roma - tavo miestas. 

Atsakiau: 

— Nedaug džiaugsmo Romoj patyriau. Gyvenimas man apkarto. Nebi- 
jau mirties. 

Papurčiusi galvą, ji subarė: 

— Brangus mano sūnau - tu, kuris turėjai ateiti. Tavo kelionė dar nesibai- 
gė. Dar negali ilsėtis ir užmiršti. - Juodžiausiom akim ji pažvelgė į mane ir 
patvirtino: - Palaiminga, palaiminga užmarštis. Tačiau žmogumi Žemėj ne 
vien dėl savęs gimei. Galėjai laisvai ligi šiol klajoti, bet jau nugyvenai skirtą 
laiką. Todėl pasipuošk ąžuolo lapų vainiku. Praėjo devyneri metai. Turi eiti 
į šiaurę. Taip liepta. Paklusk ženklams. 

— Nurykščiuojamas ir po kirviu turėsiu eiti, - pasišaipiau. - Ką tu gali 
padaryti, senele? 

Ji atsitiesė, iškėlė galvą. 

— Dabar vasaris, - pasakė. - Pavasario ir vilkų dievo šokėjai liko be varinių 
skydų - tarytum nematomos rankos juos atėmė. Ir dvylika laukų brolių susi- 
rūpino dėl regėtų pelių ir varnų. Jie tvirtina, kad kruša neišguldė tavo laukų. 
Tavo laukai lietaus ir saulės gavo kiek reikia. Tavo galvijai nesirgo. Tavo avys 
atsivedė dvynukų. Tavo dievas Romai svetimas, Turmsai, tačiau davė ganė- 
tinai įspėjamų ženklų apie tave. Romėnai gerbia įstatymus, bet labiau bijo 
svetimų dievų ir jų kišimosi į Romos reikalus. Savo dievus jie moka pamalo- 
ninti, o svetimų - ne, nes nežino, kokie yra tikrieji žodžiai ir aukos. 

— Kilmingo senatoriaus žmona papasakojo man apie tave, - tęsė ji. - Iš 
pradžių nesupratau, apie ką ji kalba, ir abejojau. Ji aukoja moters laimės 
šventykloje, įšventindama garbingas moteris nedorom slaptosiom apeigom. 
Tačiau jos deivė įspėjo mane - kurčią ir aklą. Greit viską sužinojau. Vyriau- 
siasis tilto statytojas išvyniojo ritinį ir suradome vietą, kur rašoma apie ta- 
ve. Senatas turėjo paklusti, nes seniausios giminės žino, ką tai reiškia. Nuo- 
sprendis tau atšauktas, Turmsai. Tavęs net nerykščiuos. Bet iš Romos pri- 
valai iškeliauti. Eik į šiaurę. Tu jau reikalingas. Tavo ežeras laukia tavęs, 
tavo kalnas tavęs laukia. 

Ji stipriai pabeldė į duris. Sargas vergas atitraukė skląstį ir įnešė kibirą 
vandens. Atėjo kalvis ir nukirto man nuo rankos grandinę. Senoji vestalė 
paliepė man nusivilkti nešvarius drabužius ir pati mane nuprausė. Ir plau- 
kus ištrinko, sutepė aliejumi ir supynė kasas. Visa ji darė švelniai ir pagar- 
biai, bet tvirtom įgudusiom rankom. Sargas atkišo jai krepšį ir ji, išėmusi 
puikiausios vilnos marškinius, mane jais apvilko. Tačiau pečius apsiautė 
šiurkščiu rusvu apsiaustu - tokiu kaip jos. Galiausiai ant galvos uždėjo nu- 
vytusių ąžuolo lapų vainiką su gėlėm. 

— Tu pasirengęs iškeliauti, - tarė. - Bet prisimink - visa vyksta slapta, liau- 
džiai nežinant. Tie, kuriems šitai buvo patikėta, prisiekė tylėti. Taigi bėk, 
šventasis briedi. Laukų broliai tavęs laukia - jie palydės tave iki Romos 
riboženklių anapus upės. Jie apsaugos tave nuo nesupratingos liaudies, 
jei kas nors tave atpažintų. Matai, dėl tavęs pirmąkart respublikos laikais 

konsulas jau paskelbtą nuosprendį pavadino niekiniu. Tačiau liaudis šito 
nežino. 

Ji išvedė mane už rankos iš drėgno kalėjimo rūsio ir sargas vergas atida- 
rė mums vartus, pagerbdamas šventą moterį. Mums žengiant į aikštę pa- 
mačiau tirštą ūkaną užklojus forumą, todėl laukiantys laukų broliai su pil- 
kais apsiaustais bei varpų vainikais atrodė it vaiduokliai. 

Vestalė tarė: 

- Pats matai. Tave saugodami dievai ūkana visą miestą užklojo. 

Ji stumtelėjo mane už peties ir aš neatsigręžiau su ja atsisveikinti. Nujau- 
čiau, jog tokiai kaip ji atsisveikinimų ir padėkų nereikia. Ukana buvo šven- 
ta, slopino žingsnius ir vežimo ratų dardesį. Laukų broliai apsupo mane. 
Atsargiai paėmę mane išsekusį už pažastų, padėjo šlitinėjančiam žengti, 
nes po ligos tebebuvau labai silpnas. 

Tilto sargybiniai atgręžė nugaras, pamatę mus it šešėlius žengiančius per 
ūkaną. Paskutinį kartą ėjau Romos tiltu, uodžiau galvijų mėšlo smarvę, sto- 
ros, daugybės ratų nuvažinėtos lentos girgždėjo po mano kojom. Bet rūkas 
buvo toks tvarus ir tirštas, kad neįžiūrėjau Tiberio vandens, tik girdėjau 
čiurlenant jį pro tilto kolonas tykiai ir švelniai — tarsi atsisveikinant. 

Kai panūdęs dar kartą pažiūrėti į mažą savo namelį pasukau iš kelio, 
laukų broliai, apgręžę mane, pusbalsiu pasakė: 

— Pasirūpinsime tavo laukais. Pasirūpinsime senais vergais. Pasirūpinsi- 
me tavo galvijais. Nesuk iš kelio. 

Prie šiaurinio riboženklio jie pasitiesė apsiaustus ir susėdo ratu aplink 
mane ant rūko sudrėkintos žemės. Ukana ėmė sklaidytis, papūtė vėjas. Jie 
iškilmingai laužė pelenuose keptą miežinę duoną ir nuo vyriausio ligi jau- 
niausio ėmė po gabalėlį ir valgė. Vyriausias įpylė raudono vyno į molinį 
indą. Jis ėjo iš rankų į rankas, kiekvienam siurbtelint po gurkšnelį. Bet man 
jie nesiūlė. 

Stiprėjantis šiaurys išdraskė ūkaną į skutelius ir nunešė, švariai nušluo- 
damas dangų. Kai viršum mūsų maloniai sušvito saulė, jie pakilo, užkabino 
man ant peties odinį kelionmaišį ir visi drauge atsargiai stumtelėjo mane 
per ribą į etruskų žemę. Širdimi jaučiau juos elgiantis teisingai. Šiaurės vė- 
jas linksmai pūtė man į veidą, mano gyslose kraujas sušilo, tačiau žemės, 
kurią mynė mano kojos, nepažinojau. 

Ejau į šiaurę. Niekada nesijaučiau toks laisvas. Ankstesniojo gyvenimo bu- 
vau atsikratęs it nešvaraus drabužio. Po ligos tapau lengvas ir nesvarus — 
rodės, kojos sparnuotos ir jau neliečia žemės dulkių. Saulėkaita svaigino gal- 
vą. Prasikalančios žolės žaluma ilsino akis. Šypsojau keliaudamas. Pavasaris 
lydėjo mane: čiulbančiais paukščiais, tvinstančiais upeliais, šiltais spinduliais. 

Pasukdavau iš kelio, žingsniavau piemenų takeliais, ilsinau kojas prie 
šaltinių, piemenų dūdelių garsai sklido nuo vienos kalvos į kitą. Bet kur 
besukęs - į šiaurę ėjau. Mane lydėjo džiugūs paukščių būriai. O vieną ankstų 
rytą pabudino laukinių ančių kryksmas dangaus žydrynėj. 

Lūkesio džiuguliu plėvojo karšta mano širdis. Nieko negalvojau. Nieko 
netroškau. Nuvokiau, jog; keliauju pilnaties link atrasti savęs. Bergždžiai 
būčiau spėliojęs. Žinojau rasiąs, pažinsiąs, kai ateis laikas. Mane vedė slap- 
tingas suvokimas - taip, kaip paukščių būriai viršum mano galvos lėkė šiau- 
rės link. 

Neskubėjau. Ilsėjausi piemenų nameliuose bei apskritose neturtingų žem- 
dirbių trobelėse. Dažnai užsnūsdavau šiltam kalnų atšlaičių įsauly. Vanduo 
buvo atgaivus mano burnoje. Duona palaiminga. Atgavau jėgas. Tarytum 
atjaunėjau. Mano kūnas išsivalė nuo mirtinų nuodų - darbų, minčių, kan- 
kinamos proto nerimasties. Buvau laisvas. Laimingas. Palaimingai vienišas 
keliavau. 

Paskui iškilo kalvos. Viršum jų lėkė debesų šešėliai. Po daugybės savai- 
čių išvydau derlius slėnio laukus, vynuogynų atšlaites, sidabrines alyvme- 
džių giraites ir senus figmedžius. Kalno viršūnėje kilo miestas su žole apžė- 
lusiais mūrais, skliautiniais vartais bei ryškiaspalviais pastatais. Zemė virp- 
čiodama pakluso mano kojoms ir mano kojos, žemę pažinusios, virpčiojo. 

Neužėjau į miestą. Kaitraus ilgesio genamas pasukau iš kelio ir neieško- 
damas takelio ėmiau brautis per tankumynus tiesiai į prieito kalno viršūnę. 
Purptelėjo pasibaidę paukščiai. Puolė pirm manęs į kalno viršūnę. Prie ur- 
vo gulėjusi lapė nunėrė į kalno viršūnę. Užuodžiau plėšrūno smarvę. Pas- 
kui braškindamas krūmynus atsistojo didus briedis, iškėlė ragus ir lengvai 
nuliuoksėjo atšlaite aukštyn. Man iš po kojų ritosi akmenys, apsiaustas per- 
plyšo, gniaužė kvapą, tačiau visom keturiom kopiau kalnan, jausdamas ar- 
tėjąs prie šventenybės. Kas akimirksnį vis stipriau ir stipriau tas jausmas 
smelkė mane, kol pasijutau esąs didesnis už save. Buvau ta Žemė, tas dan- 
gus, oras ir kalnas. Buvau kažkas daugiau. 

Pamačiau kapų angas, šventąsias jų kolonas, akmentašių bei dailininin- 
kų pastoges. Pamačiau šventuosius laiptus, bet nesustojau. Praėjęs kapus, 
lipau į pačią kalno viršūnę. Sugrumėjo perkūnija. Giedras dangus gaubė 
mane, 0 perkūnija grumėjo taip, kaip grumės kada nors, kai iškopsiu laip- 
tais iš kapo kito žmogaus pavidalu, laikydamas rankose juodą puodą su šio 
gyvenimo akmenėliais. Net jei tai, ką parašiau, išnyks, net jei atmintis išsi- 
sklaidys, imdamas vieną akmenį po kito prisiminsiu ir išgyvensiu šio gyve- 
nimo tarpsnius. Perkūnija, perkūnija tuomet grumės giedrame danguje vir- 
šum mano kalno viršūnės. 

Siaurėje išvydau savo ežerą. Jis dūlavo tolumoje mėlynų kalnų supa- 
mas, didelis ir gražus. Rodės, girdžiu nendres šnarant, uodžiu pakrančių 
kvapą, geriu palaimingą vandenį. Audrai suūžus pažvelgiau į vakarus, ana- 
pus kapų. Ten kilo melsvas deivės kalno kaukaras. Pažinau jį. Tik paskui 

leidau sau pažvelgti į laiptus su dažytom kolonom, šventąjį kelią per lygu- 
mą, į atšlaitę anapus laukų. Ten buvo mano miestas. Pažinau jį. Si kalvom 
kauburiuojanti, nuostabių melsvuojančių atšlaičių žemė buvo mano ir ma- 
no tėvo žemė. Padais, širdimi pažinau ją vos peržengęs ribą, debesų šešė- 
liams slenkant nuo vienos kalvos prie kitos. 

Palaimingo svaigulio apimtas puoliau ant kelių ir pabučavau mane pa- 
gimdžiusią žemę. Bučiavau žemę - savo motiną, dėkodamas, kad po ilgos 
kelionės pagaliau parsiradau namo. 

Danguje šėlo bekūnės šviesos esybės, kai nusileidau atšlaite, pažvelgiau 
į aukojimo šulinio juodumą ir žengiau kapų link. Nedvejojau. Uždėjau del- 
ną ant apskritos kapo kolonos viršūnės, puošiamos baikščių, stotingų brie- 
džių, ir sušnibždėjau trūkčiojamu balsu: 

— Tėve, tėve, tavo sūnus grįžo. 

Susmukau ant šiltos žemės prie tėvo kapo ir mane perėmė dar nepatir- 
tas ramybės ir saugumo jausmas. Mačiau už dailaus deivės kalno besilei- 
džiančią saulę. Toli, anapus slėnio, saulėlydis raudonai nuspalvino kalvas ir 
uždegė dažytas dievų statulas ant miesto šventyklų stogų. Naktį mane pa- 
budino griaustinio dundesys. Vėjas suūžė, debesys prapliupo šiltu lietumi, 
aplink pažiro skaistūs žaibai. Dundesys užgulė man ausis, kai nuo žaibo 
smūgio į kalno viršūnę sudrebėjo žemė. Užuodžiau žaibą ir įskilusį akme- 
nį. Rankos kojos sutrūkčiojo. Mane pagavo senasis šokis. Siltame lietuje 
džiaugsmingai iškėliau rankas ir ėmiau šokti žaibo šokį - kaip kadaise Del- 
fų kelyje mano kūnas audros šokį šoko. 

Skaisčiai švietė saulė, kai, sustiręs iš šalčio, pabudau, pakilau pasitrinti 
rankų kojų ir pamačiau persigandusius akmentašius bei dailininkus metus 
darbą ir ateinant pasižiūrėti manęs. Man sujudėjus, jie atsitraukė, o kapų 
sargas sulaikė mane šventos lazdos mostu. Tuomet kalno atšlaitę aprietu- 
siu keliu nusileido apsiaustu vilkįs vainikuotas žaibo žynys. Sargas puolė jo 
pasitikti ir garsiai sušuko radęs prie karaliaus Larso Porsenos kapo kietai 
įmigusį svetimšalį rusvu apsiaustu. Sargui atėjus, ant žemės gulėjusi briedė 
esą pašokusi ir pasprukusi, o nuo deivės kalno per slėnį atskriejęs baltų 
kaip sniegas balandžių būrys ir apsupęs miegantįjį. Paskui atėjo darbinin- 
kai ir jį išbudino. 

Zynys tarė: 

— Naktį mačiau skaisčius žaibus ir atėjau pažiūrėti, kas atsitiko ant šven- 
tojo kalno. 

Jis žengė į mane ir atidžiai pažvelgė, raukšlėms tarp antakių rėžiantis. 
Staiga užsidengė kaire ranka akis ir pakėlė dešiniąją, sveikindamas mane 
kaip dievą. 

— Pažįstu tavo veidą, - pasakė ir ėmė drebėti. - Iš statulų ir piešinių 
pažįstu tave. Kas tu ir ko nori? L 

- Ieškojau ir radau, - atsakiau. - Sirdis beldėsi, iki atsivėriau. Aš, Turm- 
sas, grįžau namo. Esu savo tėvo sūnus. 

Senas nugairinto veido vyras, stovįs tarp akmentašių, metė įrankius, su- 
klupo ant žemės, apsiverkė ir sušuko: 

— Cia jis - pažįstu jį. Jis grįžo gyvas, mūsų karalius - dailus kaip pačiame 
žydėjime. 

Jis panūdo apkabinti man kelius, tačiau aš griežtai sudraudžiau: 

— Ne, ne, tu klysti. Aš ne karalius. 

„ Keli darbininkai pasileido į miestą išplatinti žinios apie mano parėjimą. 
Zynys tarė: 

— Mačiau žaibus. Apie tavo parėjimą įšventintieji jau devynerius metus 
kalba. Daugis manė, jog niekada nebeparsirasi namo. Niekas nedrįso kištis 
į dievų reikalus ir tavęs parvesti. Mūsų auguras pasveikino tave vos į Romą 
atėjusį, perskaitė tau ženklus ir išpasakojo juos įšventintiesiems. Iš vyriau- 
siojo salos žaibų Žynio gavome žinią, kad grįžti. Zaibas nubrėžė tau apskri- 
timą, džiaugdamasis tavo parėjimu. Pasakyk, ar tu tikras lukumonas? 

— Nežinau, - atsakiau. - Tik žinau, kad grįžau į namus. 

- Taip, taip, - patvirtino jis. - Siaip ar taip, esi Larso Porsenos sūnus. Prie 
tėvo kapo permiegojai naktį. Dėl tavo veido neįmanu suklysti. Jei nesi lu- 
kumonas, tai bent jau kilmingos giminės esi. 

Mačiau, kaip slėny artojai paliko arklus, jaučius, žemdirbiai metė kaup- 
tukus. Vienas po kito jie žengė į šventąjį kelią ir kilo mūsų link. 

— Nieko man nereikia, - patikinau. - Tik tėvynės. Tik vietos gyvenimui 
nubaigti. Nereikalauju paveldo, nesiekiu valdžios. Nuolankiausias iš nuo- 
lankiausių būsiu savo namus pasiekęs. Pažinau kalvas, pažinau kalną, eže- 
rą, savo tėvo kapą. Tiek man pakanka. O, papasakokit man apie tėvą. 

— Tavo miestas — Kluzijus, - išsisuko žynys. - Tavo miestas - juodų puo- 
dų ir amžinų žmonių veidų miestas. Nuo seno mūsų puodžiai ir akmenrai- 
žiai amžina žmonių veidus iš degto molio, minkšto akmens ir alebastro. 
Todėl nesunku tave atpažinti. Pamatysi savo tėvo statulą. Cion, į kapą, jis 
amžiams atgulė su aukos taure ant sarkofago. Mieste taip pat yra jo statula. 

— Papasakok man apie tėvą, - vėl paprašiau nusiminęs. - Ligi šiol nieko 
apie savo kilmę nežinojau. 

Jis papasakojo: 

— Larsas Porsena buvo narsiausias iš krašto gilumos valdovų. Lukumonu 
savęs nepripažino. Karaliumi jį pavadinome tik po mirties. Net Romą jis 
užkariavo, bet romėnams jų išvyto valdovo neskyrė, nes šie nenorėjo. Jis 
išmokė romėnus tokio valdymo būdo, kokio po jo mirties savuose miestuo- 
se laikomės. Turime du valdovus, dviejų šimtų Žmonių tarybą, metams 
renkame valdininkus. Ir liaudies balso klausome. Valdžiotroškos po Porse- 
nos sužlugdavo. Nusprendėme: jei tikro lukumono nerasime - nereikia 
mums ir patvaldžio. 

— Gyvastingas, neramus tavo tėvas buvo jaunystėje, - pasakojo žaibo 
žynys. —- Dar jaunystėje dalyvavo etruskų karo žygyje į Kumus. Kai pralai- 
mėjome, paklausė: „Ką graikai turi, ko neturime mes?" Todėl keliavo po 
graikiškus miestus, mokydamasis jų papročių. 

Toli, ant kalno pro skliautinius miesto vartus plūstelėjo baltai apsirengę 
žmonės. Nudegusiais veidais žemdirbiai priėjo prie mūsų ir nukorę stiprias 
rankas sustojo per pagarbų atstumą pasižiūrėti į mane. „Lukumonas, - šnibž- 
dėjosi jie, - luakumonas parėjo . 

Zynys įsakmiai jiems paaiškino: 

- Tai tik iš svetimų šalių sugrįžęs Larso Porsenos sūnus. Jis net nežino, 
ką reiškia lukumonas. N etrukdykite mūsų bergždžiais šnibždesiais. 

Žemdirbiai vis tiek niurnėjo ir iš lūpų į lūpas ėjo žodžiai: 

- Jis atnešė atgaivingą lietų. Jis parkeliavo su pilnėjančiu mėnuliu palai- 
minimo dieną. 

Jie laužė sulapojusias medžių šakeles, mojo jomis ir sveikino mane džiu- 
giai šaukdami: 

— Lukumonas, lukumonas! 

Zaibo žynys neteko kantrybės ir tarė: 

— Keli žmonėse nerimą. Negerai. Jei ir esi lukumonas, tave reikia pir- 
miausia apklausti ir atpažinti. Tai gali nutikti tik rudenį, per šventąjį miestų 
susirinkimą Volsinijų ežero pakrantėje. Ligi tol būtų geriau, kad tavęs nie- 
kas nematytų ir negirdėtų. 

Tačiau žmonės iš miesto jau bėgo dusdami į kalną. Buvo skubinai apsi- 
taisę geriausiais drabužiais. Balsų klegesys virto audros gaudesiu, susijau- 
dinusiems žmonėms pasakojantis ir ginčijantis, kas nutiko. Girdėjau sakant, 
kad nukritau su žaibu iš dangaus. Kiti sakė, jog atkeliavau ant briedės. Vis 
džiaugsmingiau sklido šauksmas: „Lukumonas, lukumonas!“ Bet artyn nė 
vienas nedrįso žengti, nė vienas net mano drabužio skverno nepalietė. 

Paskui atėjo augurai su apsiaustais bei lazdom ir Žyniai, pagal rangą ir 
amžių nešdamiesi bronzinius arba degto molio kepenų lipdinius su dievų 
juostom bei vardais. Žmonių minia skyrėsi jiems iš kelio ir jie, atidžiai žiū- 
rėdami, žengė į mane. Dangus apsitraukė debesimis ir mus uždengė šešė- 
lis, nors skaistus deivės kalno kaukaras anapus slėnio tebešvytėjo saulėje. 

Zyniai pakliuvo į keblią padėtį - šitai supratau vėliau. Tiesa, vyriausieji iš 
jų buvo įšventintieji ir žinojo mane pareisiant, tačiau ir jie ginčijosi, ar aš iš 
tikro esu lukumonas, ar tik Larso Porsenos sūnus - ir tik dėl to mano mies- 
tas ir žmonės džiaugiasi. Vien ženklų ir pranašysčių nepakako norint įro- 
dyti mane esant lukumoną, - reikėjo kad pats save pripažinčiau ir kad ma- 
ne pripažintų. Šitai galėjo padaryti tik du gyvi likę lukumonai. Naujaisiais 
laikais išsilavinę žmonės, - ypač jūros miestuose, - abejojo lukumonų buvi- 
mu. Tai buvo graikiškas užkratas. Svilinantis dvejonės vėjas pūtė iš Jonijos 
per jūras marias. 

Man rodos, žyniai ketino nusivesti mane nuošaliau ir pasikalbėti, tačiau 
minia jiems sutrukdė. Džiūgaujantys, kvatojantys žmonės nešė į šventąjį 
kalną dievo neštuvus. Jaunikaičiai ir mergelės, pasipuošę galvas mirtomis, 
našlaitėmis bei gebenės lapais, buvo juos pasigrobę iš šventyklos. Muzikan- 
tai pūtė fleitas, šventieji šokėjai lingavo barškučius, tarškino kitokius instru- 

mentus. Nieko nepaisydami, jie puolė prie manęs ir pagriebę įsodino į neš- 
tuvus - į dievo sostą su dviguba pagalve. 

Kol jie vienas per kitą kėlėsi neštuvus ant pečių, aš atsigodau, įniršau ir 
atsistojęs nuo sosto pastūmiau juos į šalis. Fleitos ir barškučiai nutilo. Jauni- 
kaičiai persigandę stebeilijo į mane ir trynėsi rankas tarytum skaudžiai už- 
gauti, nors tik stumtelėjau juos į šoną. Savom kojom nuėjau prie šventųjų 
laiptų. Savom kojom nusileidau tais laiptais. Pro debesis iškart spįstelėjo 
saulė, nušviesdama šventuosius laiptus. Saulės spinduliams mano plaukuose 
sutviskus žmonės pratrūko maldingai šaukti: „Lukumonas, lukumonas!“ 
Nebe juokdamiesi ir džiūgaudami, o su šventa pagarba. 

Zynių palyda sekė man iš paskos. Jiems įkandin ėjo žmonės - nurimę ir 
pagarbūs, jie nebesistumdė. Taigi savom kojom nulipau laiptais, savom ko- 
jom perėjau slėnį, savom kojom kilau atšlaitę aprietusiu keliu, žengiau pro 
skliautinius vartus į miestą. Visąlaik virš manęs spindulingai švietė saulė, 
šiltas vėjas švelniai glostė man veidą. 

Gražią tykios vienatvės vasarą nugyvenau miesto tėvų man įruoštame 
name. Nebylūs tarnai negirdimai rūpinosi manimi. Tyriau save. Klausiausi 
savęs. Įšventintieji Žyniai papasakojo man tai, ką privalėjau Žinoti. Tačiau 
jie sakė: 

— Pažinimas yra tavyje, jei esi luakumonas. Ne mumyse. 

Buvo pavydžių ir barningų vyrų, kurie įtarinėjo mane, kaip tėvo sūnų, 
siekiant patvaldystės arba baiminosi, kad neteisybės laikais bus apiplėšti jų 
laukai. Tačiau, baimindamiesi žmonių, jie nedrįso manęs įžeisti, nors tik- 
riausiai būtų nužudę kaip tuos, kurie po Larso Porsenos mirties siekė kara- 
liaus valdžios. Mano tėvas netikėtai žuvo šerno parverstas - iltimis sudras- 
kytas, smarkiai nukraujavo. Sveikas ir gyvastingas, jis žuvo pačiame žydė- 
jime, nė penkiasdešimt nesulaukęs. Tačiau jo šlovė neišblėso ir, manau, 
neišblės, kol Žemėj gyvuos etruskų tauta. 

Ta karšta vasara, apgraibom ieškant slaptų savo paties durų, mano gy- 
venime buvo laimingiausia. Derli, nuostabi tai buvo vasara visam Kluzijaus 
kraštui. Svietė saulė, pūtė šilti vėjai, lijo gaivingi lietūs. Niekas neatsiminė, 
kad laukai kada būtų derėję geriau, o vynas buvęs saldesnis ir gardesnis. 
Galvijai nešė naudą. Nesiautė ligos. Mieste niekas nesmurtavo. Kaimynai, 
pamiršę senus kivirčus, netraukė teisman vienas kito. Atnešiau laimę į Klu- 
zijų po sunkių ir prietaringų metų. 

Įšventintieji papasakojo apie mano gimimą - gimiau uždengtu veidu ir 
su marškinėliais. Ir kitokių ženklų buvo, o senoliai mano tėvui stačiai išpra- 
našavo, jog užsiauginsiąs lukumoną. Tačiau jis pasakė: 

— Net įkalbinėjamas pats neprisipažinau esąs lukumonas. Kad būtum 
žmogus, gana būti protingam, drąsiam ir teisingam. Pasigailėk kenčiančio, 
paremk silpną, trenk įžūlėliui per skruostą, sudraskyk godūno pinigų kap- 
šelį, atiduok dirbamą žemę artojui, saugok nuo plėšikų ir valdžiotroškų sa- 
vo tautą. Toks aš būsiu valdovas. Dėl to nereikia lukumonu būt. Jeigu sū- 


423 


nus tikru lukumonu gimė - pats turės atrasti save ir savo miestą. Taip se- 
niau darė lukumonai. Vien dėl kilmės tikru lukumonu nebūsi. Tik keturias- 
dešimt sulaukęs lukumonas gali pripažinti save ir tik tada jį pripažįsta. To- 
dėl turiu atsisakyti savo sūnaus. 

Kai man sukako septyneri, tėvas nugabeno mane į Sibaridę - pažan- 
giausią graikų miestą Italijoje — ir atidavė auginti patikimam draugui, griežtai 
uždraudęs pasakoti man apie mano kilmę. Sitai padaryti tikriausiai jam 
buvo nelengva, juk buvau vienintelis jo sūnus. Mano motina mirė, kai bu- 
vau trejų, o antrą kartą vesti jis nepanūdo. Vis dėlto tarėsi dėl savo tautos 
privaląs mane paaukoti, nes nenorėjo, kad užaugčiau neteisėtu luikumonu. 

Veikiausiai jis ketino iš tolo stebėti, kaip augu, ir globoti mane, bet staiga 
įsiplieskė karas su Krotonu ir Sibaridė buvo sugriauta kaip joks miestas ligi 
tol Iš keturių šimtų Sibaridės šeimų laivais į Joniją bei Miletą išplaukė tik 
moterys ir vaikai. Mano tėvo draugas tikriausiai manė privaląs išsiųsti ma- 
ne su jais, nes nebegalėjo manęs sausuma į Etruriją nugabenti ir nenorėjo, 
kad krotoniečiai parduotų mane į vergiją. Jis pats likosi kautis ir žūti už 
savo miestą - kaip ir visi keturių šimtų Sibaridės šeimų vyrai, nors buvo 
sakoma juos išlepus nuo malonumų ir prabangos. 

Larso Porsenos draugas nemanė galįs net didžiausios nelaimės valandą 
tėvui duotą priesaiką sulaužyti ir išduoti mano kilmę tiems, kurie plukdė 
mane į Joniją. Jie turėjo savų rūpesčių dėl to, ką prarado. Miletui kiek paliū- 
dėjus dėl Sibaridės sugriovimo, išsigelbėję sibaridiečiai tapo pasigailėtinais 
pabėgėliais, stumdomais iš vienos vietos į kitą. 

Mano tėvui taip keistai ir netikėtai pačiame žydėjime žuvus, daugis įti- 
kėjo jį buvus lukumonu, nors jis tai esą slėpė. Kiti tikino, kad jis negalįs būti 
lukumonu dėl to, jog kariavo, ir laikė jo mirtį bausme už tai, kad kišosi į 
Romos politiką. Šernas lotynams - šventas gyvūnas, dar senesnis ir šven- 
tesnis už Romos vilkę. 

Įšventintieji įspėjo mane ir pasakė: 

— Dauguma valdovų - net didžiųjų giminių senoliai - ėmė vartoti šį var- 
dą kaip valdžios titulą, nors jie nesisako esą tikri lukumonai. Šitai galiu 
atleisti ir leisti, tačiau nieko nėra blogiau už neteisėtą lukumoną, apsime- 
tantį tikru. Toks žmogus gali susidėti su tamsiausiom jėgom ir jų padeda- 
mas suklaidinti tyrėjus. Bet dievai atskleis tiesą, nors jis darytų stebuklus ir 
gebėtų apgauti tautą. 

Pas mane atėjo tėvo seserys, tačiau jos neapkabino manęs, o jų vaikai 
žiūrėjo į mane išplėtę akis. Jos tikino mielai su manimi pasidalinsiančios 
tėvo palikimą bei karuose laimėtus lobius, neprašydamos mano kilmės liu- 
dijimų. Man pasisakius, kad atkeliavau ne paveldo ieškoti, jos išėjo paleng- 
vėjusiom širdim. Joms būtų buvę sunku priversti kilminguosius sutuokti- 
nius pasidalyti paveldą, nors etruskų moterys valdo savo turtą ir paveldi 
kaip lygios su vyrais - taip savarankiškai, kad savo gimine besipuikuojąs 
vyras, sakydamas tėvo vardą, visada pamini ir motinos. Taigi mano tikrasis 

vardas buvo Larsas Turmsas Larchna Porsena, nes mano motina buvo iš 
senosios Larchnų giminės. 

Pasakojo ją buvus labai gražią, bet iūdną moterį - seniausiųjų giminių 
etruskai yra liūdno būdo. Mano tėvas buvo iš jaunesnės ir audringesnės 
giminės. Tik užpelnęs šlovę kare ir išsikovojęs lobių jis galėjo pasipiršti, 
nors man pasakojo, kad motina dar vaikystėje, upės pakrantėje žaisdama 
su mergaitėmis, metė jam obuolį. 

Mano giminaičiai, su kuriais mane saistė kraujo ryšiai, paliko man sveti- 
mi. Jie manęs nešmeižė, bet ir negyrė labiau negu kiti. Buvo nešališki, laukė 
tyrėjų sprendimo. 

Pats galvojau: visą gyvenimą gaudavau ko prisireikęs - mažai ar daug, 
bet visada pagal poreikius. Kam man prisirišti prie laukų, namų ir daiktų? 
Turtas žmogų ne išlaisvina, o sukausto. Tą, kuris šio to turi, nuolat graužia 
netekties baimė. Neturtėlis lygiai pavydulingai saugo savo vienutėlę avį, 
kaip turtuolis geležinėse skryniose užrakina brangenybes ir per naktis ne- 
miega, baimindamasis prarasti lobį. 

Vasarą Kluzijaus jaunikaičiai uoliai rengėsi šventosioms rudens žaidy- 
nėms. Iš jų būdavo išrenkamas stipriausias ir gražiausias kautis už Kluzijų 
senovinėse žaidynėse, kurios kasmet lemdavo pirmojo miesto vardą. Iš- 
rinktasis būdavo vainikuojamas, gaudavo šventąjį apvalų miesto skydą bei 
šventąjį kalaviją, kad įgustų jais naudotis. Tačiau įšventintieji sakė, jog ko- 
va jau ištisus šimtmečius neturi politinės reikšmės. Nugalėtojas gauna iš- 
laisvintąją mergelę, o miestas - metams garbingą vietą derybose. 

Nelabai klausiausi jų pasakojimų apie senovinius papročius bei miesto 
aukojimus. Turėjau ganėtinai rūpesčio - stengiausi pažinti save ne tik kaip 
žmogų, o daugiau kaip žmogų. Gyvenau vėsiuose ramiuose kambariuose, 
gražių daiktų ir statulų supamas. Miegojau ant minkštų čiužinių. Gėriau 
vyną, valgiau gardžiai paruoštus valgius. Mano džiaugsmui ir patogumui 
nieko netrūko. Bet man pačiam kažin ko trūko. Be paliovos beldžiausi į 
savo širdies duris. 

Kartais plykstelėdavo, kartais akimirksnį liepsnodavo suvokimas ir bū- 
davau laimingas. Paskui vėl pajusdavau kūno svorį, rankas ir kojas. Malo- 
nūs kvapai siaustė mane namuose, dieną naktį rūksnojo laibakojės smil- 
kyklės. Vis tiek užuosdavau savo kūną dvokiant mirtimi. Mane kaip našta 
ėmė slėgti visa, kas tebuvo tik mano kūnas - tik žmogus. Pilnaties naktimis 
man sapnuose pasirodydavo šventoji mergelė - žiauri, nirtulinga, blyškiu 
grėsliu veidu. Ir iš putos gimusioji ateidavo į mano sapnus, gundydama 
auksiniais plaukais ir sniego baltumo kūnu prisirišti prie žemės ir pasiten- 
kinti žmogiškąja dalia. | 

Vis dėlto tai buvo laimingiausia mano gyvenimo vasara ieškant tikrojo 
savęs, — to, kuris buvo daugiau nei žemė ir žmogaus kūnas. Rudeniop ma- 
ne apniko slogus liūdesys ir jau nebeįstengiau džiaugtis. Mėnuliui užtemus 
iškeliavau su miesto atstovais prie šventojo Volsinijų ežero. Tačiau savom 

kojom jau nebegalėjau vaikščioti, negalėjau joti arkliu ar asilu. Mane vežė 
baltų jaučių traukiamu dengtu vežimu. Jaučių kaktas puošė raudoni kar- 
čiai, sunkios užuolaidos slėpė mane nuo žmonių akių. 

Tuo pačiu vežimu, taip pat šventųjų užuolaidų nuo žmonių akių den- 
giami, iš Atmainingojo šventyklos netrukus į mano miestą bus atgabenti 
du balti akmeniniai kūgiai. Mirties prakaitui išmušus kaktą, vėl ilsėsiuosi 
dievų lovoje ir valgysiu dievų valgį. Todėl aš, Turmsas, skubu rašyti - už- 
baigti tai, ko nenoriu atiduoti užmarščiai. 


PASKUTINIOJI KNYGA 
Dievų valgis 

Skaisčiausias ir mėlyniausias ežeras buvo šventasis mūsų tautų ežeras tarp 
didingų kalnų. Kai pirmąkart jį pamačiau, tykų vandens paviršių klojo ru- 
dens tamsis. Mačiau šventyklas. Mačiau šventąjį akmenų ratą. Mačiau ar- 
klo vagą, iš kurios atartas Tagetas skelbė savo išmintį. Mačiau nimfos Bego- 
jos šaltinį. Galbūt jie buvo apsireiškę ir kitur. Tarkvinijuose man parodė 
Tageto įdubą. Romoje buvo Egerijos urvas ir šaltinis. Tačiau paveldas skel- 
bė, jog ir šios Volsinijų vietos šventos. 

Man švenčiausia buvo Atmainingojo - Vertumno - akmeninių kolonų 
šventykla, kurios vidurinioji niša buvo tuščia. Ją saugojo daili bronzinė Chi- 
mera - liūtas, gyvatė ir erelis viename kūne - žemiškasis, požemio jėgų ir 
dangiškasis Atmainingojo įsikūnijimas. Neįveikiama ji saugojo tuščią Ver- 
tumno nišą. Graikai tikino, jog vienas jų didvyris, jodamas ant sparnuoto 
žirgo, įveikė ir užmušė Chimerą. Mano jaunystėje kaip šio įvykio liudijimą 
Korinte rodydavo Pegaso šaltinį. O mano tautai Chimera tebėra šventas 
atmainaus, kaitaus pavidalo įsikūnijimas. Sitos graikai dar neužmušė. 

Į rudens šventes iš visų miestų susirinko daugybė žmonių, nors į šventą 
vietą pakliuvo ir šventose trobelėse gyveno tik miestų atstovai su savo pa- 
lydom. Nešvenitas miestas —- galingieji ir turtingieji Volsinijai - stovėjo ant 
kalno, per pusdienį kelio nuo ežero. Miestas garsėjo dirbiniais bei prekė- 
mis, 0 turtėjo iš rudens švenčių. Tačiau šventuosiuose Volsinijuose ant eže- 
ro kranto prekyba per šventes buvo draudžiama. 

Pirmą švenčių rytą mane uždengta galva palydėjo į derybų rūmus, kur 
buvo susirinkę dvylikos miestų atstovai. Iš jų tik du buvo tikri lukumonai, 
penki vadinosi lukumonais, vienas buvo liaudies išrinktas karalius, kiti ke- 
turi —- savų miestų tarybų atstovai, kurių valdymo laiką ribojo įstatymai. 
Laikinas buvo ir Kluzijaus atstovas. Tarp jų buvo ir senų, ir jaunų, - kaip 
savo tėvą pakeitęs Larsas Arntas Velturas iš Tarkvinijų, - bet visi siaustėsi 
šventaisiais savo miestų apsiaustais ir smalsiai žiūrėjo į mane. Garbingų 
vietų nebuvo. Visi sėdėjo ar stovėjo kaip panorėję, vieni kitiems išskirtinės 
pagarbos nerodydami. 

Nusidengiau galvą, suvokęs, jog; tai pirmas ir paprasčiausias išmėgini- 
mas. Kai vedžiau akimis nuo vieno vyro prie kito, kiekvienas davė man 
ženklą: kas pirštais, kas akį merkdamas, kas šypsodamas, o kas apsimesda- 
mas rimtas. Jie buvo išsivertę apsiaustus, kad neatspėčiau iš miestų ženk! 

Vis dėlto iškart nedvejodamas pažinau abu tikruosius lukumonus. Negaliu 
paaiškinti, kaip pažinau, tačiau visiškas tikrumas perėmė mane, todėl šis 
vaikiškas žaidimas mane linksmino. 

Nulenkiau galvą iš pradžių prieš Volsinijų senuką, paskui pasveikinau 
tamsiaveidį amžinai šaltų Volaterų lukumoną. Tai buvo stotingas, nė pen- 
kiasdešimt neturįs vyras. Gal pažinau jį iš akių, o gal iš raukšlių tarp anta- 
kių. Jis atrodė griežtas ir rimtas, o šypsantis Volsinijų senukas - malonus. 
Kitus tik galvos linktelėjimu pasveikinau. 

Abu lukumonai susižvalgė ir žengė į priekį. Senukas pasakė: 

— Pažįstu tave, Larsai Turmsai. 

Kitų miestų atstovai iškart puolė karštai ginčytis, keli tarė, jog tai dar ne 
įrodymas. Aš galėjęs susižinoti apie abiejų lukumonų išvaizdą, o gal Kluzi- 
jaus atstovas slaptais ženklais, kaip esą buvom susitarę, parodęs juos man. 
Jie manęs visai nepaisė - elgėsi taip, lyg manęs nė nebūtų. Tačiau senasis 
lukumonas uždėjo man ant peties ranką. Neapsakomas jo gerumas, švel- 
numas, gailiaširdystė šiltai gobė mane, kai maloniai šypsodamas tarė: 

— Vaikščiok šiomis dienomis kur nori ir kaip nori - po šventas ir nešven- 
tas vietas. Stebėk aukojimą, jei nori. Žiūrėk žaidynes. Jokių durų prieš tave 
neuždarys. Jokių durų nevers tavęs atidaryti. 

Volaterų lukumonas ranka maloniai palytėjo manąją. Tvirtumas, jėga, 
saugumas įsismelkė į mane iš jo rankos. 

— Pasiruošk, jei nori, Larsai Turmsai, - pasakė jis. - Niekas tavęs neverčia 
ruoštis. Argi tikram lukumonui to reikia? Tačiau pasiruošęs greičiau perma- 
nysi ir patirsi tai, ko anksčiau nepatyrei. 

— Ką turiu daryti, tėve? Kaip turiu pasiruošti, broli? - paklausiau. 

— Kaip nori, Turmsai. Vienas kylaį į kalno vienatvę, kitas ieško savęs žmo- 
nių erzelynėj. Kelių daug, bet į vieną tikslą j jie veda. Šiomis dienomis gali 
nemiegoti ir pasninkauti. Nemiga bet kuriam Žmogui parodo tai, ko jis pa- 
prastai nemato. Taip pat gali prisigerti iki žemės graibymo ir vėl gerti pabu- 
dęs ir išsivėmęs. Gali mylėti moteris ir tenkinti savo jusles iki išsekimo. Ir 
tada sapnuosi pranašiškus sapnus, reginius regėsi. Sitiek metų sulaukęs gai- 
liuosi tuo keliu nėjęs. Dabar vėlu. Greit man septyniasdešimt, sūnau, bet iš 
dievų išsipirkti dar dešimt besveikačių metų aš nebenoriu. 

Volaterų lukumonas pasakė: 

- Juslių tenkinimas sukelia palaimingiausią nuovargį. Juslės padeda mums 
ištverti šį gyvenimą, net jaustis už jį dėkingiems. Vis dėlto prisimink, Turm- 
sai, kad ir alkis, ir troškulys, ir susilaikymas teiks malonumo, jei juos kęsi 
tol, kol apniks reginiai. Nesakau, jog tai tauresnis malonumas už svaigini- 
mąsi ar juslių tenkinimą. Kiekvienam savas kelias. Negaliu patarti, kuriuo 
tau eiti. Tegaliu atpasakoti savąjį. 

Senukas parodė į Volaterų lukomoną lazdyno šakele ir tarė: 

- Jis gimė piemeniu ir kalnų vienatvėje regėjo reginius. Bet, kaip luku- 
*onas, jis gali būti už mane vyresnis. 

Daugiau jie man nieko nepatarė, nors iš akių bei visos esybės švytėjimo 
pajutau širdyje juos mane pripažinus. Jiems, lukumonams ir save pripaži- 
nusiems, nieko nereikėjo — tik pamatyti, jog aš, Turmsas, esu tas, kas esu. 
Bet savo papročiu jie turėjo mane išmėginti, kad pats atrasčiau save ir pri- 
pažinčiau. Sitai lukumonui sunkiausia. 

Tądien mačiau juos įkalant naują vario vinį į laiko nupilkintą medinę 
likimo šventyklos koloną. Joje tvyksčiojo galvelė prie galvelės, seniausiųjų 
vinių galvelės buvo negrabiai nukaltos, pažaliavusios. Kolonoje dar buvo 
ganėtinai vietos. Dievai dar davė laiko etruskų tautoms bei miestams. 

Tris dienas jie tarėsi dėl užsienio politikos reikalų ir Vejų karo su Roma. 
Cerė su Tarkvinijais pažadėjo ginklais bei kariais paremti Vejus. Apie grai- 
kus taip pat buvo kalbama, ir Larsas Arntas mėgino, Populonijos bei Vetu- 
lonijos paremtas, tikinti, jog karas su graikais, - anksčiau ar vėliau, - neiš- 
vengiamas. Tačiau jam nebuvo pritarta. Tikrieji lakumonai nesikišo į po- 
kalbius apie karą, nes lukumonas pritaria tik savo miesto gynimui didžiau- 
sios nelaimės valandą. Tada jis nieko nebegali. Kitiems ginčijantis Volsinijų 
senukas sušnibždėjo man į ausį: 

— Tegul kariauja su Roma. Romos jie vis tiek nenugalės. Turbūt Žinai, 
kad Roma - tavo tėvo miestas ir slaptingiausios pranašystės saisto jį su 
tavuoju miestu. Jei Roma žlugtų - žlugtų ir Kluzijus. 

Papurtęs galvą atsakiau: 

— Daugybės dalykų nežinau, o Kluzijaus įšventintieji man apie tai nepa- 
sakojo. 

Apkabinęs man kaklą, jis sušnibždėjo: 

— Koks stiprus ir dailus esi, Turmsai. Džiaugiuosi gyvas tave pamatęs. 
Vien tavo artumas sušildo mano senatvę. Netikėk įšventintaisiais. Jie minti- 
nai išmoksta tai, ką privalo žinoti - užkalbėjimus bei aukojimus. Daugiau 
jie nieko neišmano. Gal dar nereikėtų tau atskleisti tokių slaptingų dalykų, 
bet vėliau iš išsiblaškymo galiu užmiršti tau pasakyti, ką turėtum apie savo 
miestą žinoti. Tavo tėvas užkariavo Romą ir laikėsi ten porą metų, tvarky- 
damas miesto reikalus. Būtų miestą grąžinęs Larsui Tarchonai arba šio sū- 
nui, tačiau romėnai jam sakė verčiau patys save valdysią nei pakęsią netei- 
sėto karaliaus savivalę. Net mėgino jį nužudyti. Sventajame Egerijos urve 
jis susitiko su vyriausiąja vestale. Si perskaitė ir išaiškino jam pranašystes. 
Tavo tėvas jomis patikėjo ir savo valia atsisakė Romos, bet dėl pranašysčių 
susaistė jos likimą su Kluzijaus likimu. Jei Kluzijui kada nors grės išorės 
pavojus, Roma privalės jį gelbėti. Šitai įrašyta šventosiose Romos knygose 
ir patvirtinta per dievų puotą. Larsas Porsena tai laikė svaresniu dalyku už 
valstybinę sutartį, kurią pati save valdanti tauta gali sulaužyti. Dėl romėnų 
savimonės nevertėjo šito kelti į viešumą. Tačiau senosios giminės šitai žino 
ir perduoda iš kartos į kartą. 

— Privalai šitai žinoti, - tęsė jis. - Kluzijus niekada negalės kariauti su 
Roma ir turės stoti už Romą, įkiršintiems kaimyniniams miestams panūdus 

ją sunaikinti. Jie gali bausti ir užimti Romą. Romai reikia bausmės, kad su- 
augtų. Bet jei etruskai grasins Romai visišku sugriovimu, dėl savo ateities 
Kluzijus turės kautis už Romą, o ne su Roma. Tai toks įpareigojantis ir šven- 
tas dalykas, kad net dievai nusileido žemėn jo patvirtinti. Buvo susitarta tik 
dėl vienintelio šitai primenančio ženklo - jokia vieša prekyba Romoje ne- 
gali vykti iš pradžių nepaskelbus: tai Porsenos žemė, tai Porsenos gėrybė. 
Juk Roma su savo žemėmis, namais bei turtais tapo Larso Porsenos, kai šis 
ją užėmė. 

Prisiminiau pats nusistebėjęs keistu būdu, kurio privalėjo laikytis Romos 
aukcionatoriai, idant jų prekyba būtų teisėta. Kartu supratau, kodėl mane 
kojos nuvedė tiesiai į šventąjį urvą, kodėl pažinau jį ir apsišlaksčiau veidą 
šaltinio vandeniu. Ejau savo tėvo pėdom. Ir vyriausioji vestalė iškart paži- 
no mane kaip Larso Porsenos sūnų. 

Septynias dienas miestų atstovai tarėsi dėl vidaus politikos reikalų, spren- 
dė ginčų dėl sienų klausimus. Diena iš dienos lengvėjau. Įsimaišydavau į 
minią. Vaikščiojau po šventas ir nešventas vietas. Juokiausi ir šaukiau kartu 
su visais, paprastas žaidynes žiūrėdamas. Bet jie mane atpažindavo, staiga 
per didžiausią grūstį aplink mane likdavo tuščia, žmonės baikščiai žvalgy- 
davosi į mane. Todėl mieliau siekiau vienatvės ir skaidrio. Būdraudavau 
kalno viršūnėje, žvelgdamas į žvaigždes. Nejutau nei alkio, nei troškulio. 
Spinduliavau džiugesį ir joks rūpestis manęs neslėgė. Vien katro nors luku- 
mono žvilgsnis, prisilietimas ar malonus žodis nuvydavo šešėlius ir mano 
širdis vėl nuskaistėdavo. 

Paskui prasidėjo aukojimai ir su jais susijusios senovinės žaidynės. Au- 
kojama būdavo šventyklose, o šventosios kovos vykdavo akmenų rate. Lu- 
kumonai bei miestų atstovai susėsdavo ant dvylikos šventųjų akmenų, - 
bet su pagalvėlėmis - ir visi, kuriuos leisdavo į šventąją vietą, tirštai susi- 
grūsdavo už jų nugarų. Paprasti žmonės žiūrėdavo nuo kalno atšlaičių bei 
namų stogų - nešventas Volsinijų miestas ištuštėdavo, o visa aplink mar- 
guodavo nuo žmonių. Triukšmas ir pritarimo šūksmai — kaip cirke - čia 
buvo draudžiami ir kovos vykdavo mirtinoje tyloje. 

Aš dalyvavau žaibo aukojime ir man buvo leista padėti auką ant akme- 
ninio dievo stalo. Nusikirpau kuokštą plaukų, pasigavau mažyčių žuvelių, 
išsikasiau svogūnų. Įprastas maldas perskaitė Volsinijų žaibo žynys, nes jų 
nemokėjau. Paskui jis paskelbė per metus salos šventykloje kiekvienam 
miestui duotus ženklus. Tik Vejams nepalankioje pusėje sutvyksėję grėslūs 
raudoni žaibai. Kitiems miestams jie didesnių nelaimių nelėmė. 

Dievo Turmso dieną turėjau išsirinkti iš didžiulės avių bandos aukotiną 
avelę. Visos avelės buvo gražios, švarios ir be kliaudų. Mano pasirinktoji 
klusniai nusekė prie aukuro ir nesipriešino akmeniniam žynio peiliui pjau- 
nant kaklą. Kai į aukos puodelius ištekėjo kraujas, žynys perskrodė avies 
pilvą ir išėmė kepenis. Spalva buvo gera ir kepenys be ydos, tik dvigubai 
didesnės negu paprastai. Kepenų ženklų haruspikas neaiškino, tačiau jis 

bei kiti žyniai nuo tol į mane žiūrėjo kitokiom akim, pagarbiai traukdavosi 
man iš kelio nulenkdami galvas ir sveikindami mane taip, kaip sveikinami 
dievai. Supratau, kad, remdamiesi savo mokslu, jie pripažino mane luku- 
monu. 

Kitą dieną senasis Volsinijų lukumonas kažin kokia dingstimi pasikvietė 
mane į savo namus. Zengdamas pro dvylika kolonų vidun, išvydau vyrą, 
kuris sukukęs įtampiai lūkuriavo ant kieto krėslo ir sustingusiomis akimis 
nelyg aklas spoksojo į tolį. Išgirdęs mano žingsnius, karštai paklausė: 

— Ar čia tu, dovanų dalytojau? Uždėk man ant akių delnus, gydytojau. 

Patikinau nesąs gydytojas, tik atsitiktinis svečias. Tačiau aklasis nepati- 
kėjo. Jis įkyriai prašinėjo, kol iš pagailos uždengiau delnais jam akis. Jis 
stipriai suėmė mano riešus ir ilgai spaudė delnus sau prie akių. Rodės, kaž- 
kas liejosi iš manęs į jį, aš kas akimirką silpau, man ėmė svaigti galva. Ati- 
traukiau rankas. Jis užsimerkęs giliai atsiduso ir padėkojo. 

Lukumono kambaryje ant minkštasuolio gulėjo mirtinai išblyškusi mer- 
gaitė — dar visai vaikas, ištiesusi rankas prie žarijų indo. Ji liūdnai ir nepa- 
tikliai pasižiūrėjo į mane. Kai paklausiau apie lukumoną, ji atsakė šį tuoj 
pareisiant ir paprašė tuo tarpu prisėsti ant lovos krašto. 

— Sergi? — tariau. 

Ji nusimetė apklotą ir parodė abi kojas. Pamačiau sunykusias blauzdas — 
jos panėšėjo į šakaliukus, nors šiaip ji buvo blyški, bet daili mergaitė. Ji papa- 
sakojo, jog septynerių ją subadė ir sutrypė bulius. Zaizdos ir sumušimai sugį- 
jo, tačiau nuo tol ji nevaikščiojanti. Nesidrovėdama mergaitė parodė ragų 
randus ant pečių. Po valandėlės ji nepaprastai baikščiai sušnibždėjo: 

— Tu geras ir gražus, dovanų dalytojau. Patrink man kojas. Tau įžengus į 
kambarį, ėmė labai mausti. 

Nemokėjau išmaniai šito daryti, nors jaunystėje, žinoma, gerai atgaivin- 
davau per pratybas įskaudusį kūną. Ir po mūšio paprastai draugas draugui 
trindavo iš nuovargio sustingusius raumenis. Stengiausi švelniai trinti mer- 
gaitės blauzdas, tačiau paliesta ji kaskart suvaitodavo iš skausmo. Paklau- 
siau, gal liautis, bet ji paprieštaravo: 

— Ne, ne, man neskauda. 

Man dar labiau ėmė svaigti galva. 

Pagaliau parėjo sukukęs senasis lukumonas ir nustebo: 

— Ką darai, Turmsai? Kam kankini vargšę ligotą mergaitę? 

Išsigyniau: 

- Ji pati prašė. 

— Nejau kiekvienam prašančiam padedi? - riktelėjo jis. - Duodi visiems, 
kas paprašo? Juk yra gerų ir blogų prašytojų. Kaltų ir nekaltų kankinių. 
Nejau nesusivoki jų atskirti? 

Pagalvojęs atsakiau: 

— Ne dėl savo kaltės šita vargšė mergaitė kenčia. O pamatęs kenčiantį 
nesvarstau, geras jis ar blogas, kaltas ar nekaltas -— padedu, jei galiu, kiek- 

vienam. Juk saulė vienodai šildo blogus ir gerus. Nemanau esąs supratin- 
gesnis už saulę. 

Jis šnirpštelėjo lyg ketindamas paprieštarauti. Paskui atsisėdo, trinktelėjo 
į varinį skydą ir paprašęs atnešti vyno tarė: 

— Tu išbalęs kaip drobė. Tau silpna? 

Man svaigo galva, rankos kojos iš silpnumo drebėjo, tačiau mandagiai 
atsakiau, jog; esu sveikas. Man buvo didelė garbė jo namuose viešėti. Neno- 
rėjau skundais savo džiugesio blėsinti. 

Išgėrėme vyno ir aš sužvalėjau. Jis visąlaik atidžiai žvelgė į lovoje gulin- 
čią mergaitę, ir ši spoksojo į jį akis išpūtusi, tarytum kažko laukdama. Įėjęs 
tamsiaveidis Volaterų lukumonas santūriai mus pasveikino. Senukas pats 
įpylė jam vyno į juodą molinę taurę. Siam keliant taurę, senukas staiga 
parodė į mergaitę ir lyg tarp kitko paliepė: 

— Kelkis, vaike, ir eik. 

Neapsakomai nustebau pamatęs, kad mergaitės akys nušvito, ji ėmė at- 
sargiai judinti kojas ir nuleido jas ant grindų, pasirėmė rankomis lovos ir 
svyrinėdama atsistojo. Puoliau jos prilaikyti, baimindamasis, kad parpuls, 
bet senukas tylomis suturėjo mane už rankos ir visi trys palikom bežiūrį į 
mergaitę. Ši smarkiai svyrinėjo, bet žengė porą žingsnių, ranka remdamasi 
dažytos medinės sienos. 

Juokdamasi pro ašaras, ji sušuko: 

— Aš galiu vaikščioti, galiu vaikščioti! 

Tiesdama į mane rankas, ji jau nebesiramstydama atšlitinėjo, suklupo 
prie manęs ir ėmė bučiuoti kelius. 

- Lukumone, - maldingai šnibždėjo, — lukumone! 
sunykusius jos blauzdų raumenis ir purtydamas galvą "— 

— Tai stebuklas. 

Senasis lukumonas geraširdiškai nusijuokė ir pasakė: 

— Tu šitai padarei, galia ėjo iš tavęs, lukumone. 

Sumosavau abiem rankom: 

— Ne, ne, nesišaipyk iš manęs! 

Senukas linktelėjo Volaterų lukumonui. Šis nuėjo prie durų ir pakvietė: 

- Ateik parodyti akių, tu, kuris tiki. 

Delnais akis užsidengęs įžengė prieškambary sėdėjęs vyras. Jis vis trau- 
kė delnus nuo akių, žvalgėsi aplinkui ir vėl dengėsi akis. 

— Aš matau, - pagaliau ištarė. Su nuolankia pagarba jis nusilenkė man ir 
iškėlė ranką dieviškam pasveikinimui. - Tu šitai padarei, lukumone! - šūk- 
telėjo. - Aš matau. Matau tave ir šviesą apie tavo galvą. 

Senasis lukumonas paaiškino: 

- Sitas vyras ketverius metus nematė. Jis gynė savo laivą nuo jūros plėši- 
kų. Paskui tarytum didžiulė barzdota esybė užšoko ant jo. Barzda temdė 
akis. Jam atrodė, kad skaudžiai gavo per galvą. Vėliau apako. 

Vyras karštai sulinksėjo ir pritarė: 

— Taip, taip, galvos man nesužeidė, akių nesužeidė, ir laivas išsigelbėjo, 
bet buvau aklas, iki palytėjai man akis, gelbėtojau. 

Apsižvalgiau aplink visai suglumęs, kiek kauštelėjęs nuo vyno. 

— Saipotės iš manęs, - apkaltinau. - Aš nieko nepadariau. 

Abu lukumonai vienu balsu sušuko: 

— Valdžia ir galia bus tavyje ir tavo, jei tik panorėsi! Turi sau prisipažinti 
lukumonu gimęs. Mes šituo neabejojame. , 

Man buvo sunku susivokti. Zvelgiau į susižavėjusį mergaitės veidą. Zvel- 
giau į akis, kurios ką tik nematė. 

— Ne, ne, - vėl paprieštaravau. - Man tokios valdžios nereikia, tokios 
galios netrokštu. Tesu žmogus. 

Senasis lukumonas paakino abu išgijusius: 

— Eikite ir paaukokite padėkos auką dievams. Ką padarysite kitiems - tas 
jums patiems nutiks. 

Jis atsainiai ištiesė ranką ir palaimino juos. Jiedu išėjo - mergina sverdi- 
nėjo savom kojom, praregėjusiojo paremiama. Tuomet lukumonas kreipėsi 
į mane: 

— Gimei žmogaus kūnu, - pasakė jis. - Todėl esi žmogus. Bet esi ir luku- 
monas - turi išdrįsti tai sau pripažinti. Išmušė valanda. Nebebijok. Nemaiš- 
tauk ir nebėk nuo savęs. Tavo klajonės baigėsi. 

Jaunesnysis luikumonas tarė: 

— Zaizdos užsitraukia ir kraujas nustoja tekėjęs, kai palieti žaizdą, tu, 
kuris grįžai ir vėl grįši. Prisipažink tai sau. 

Senukas patikino: 

— Lukumonas gali net mirusįjį prikelti valandėlei ar dienai, jeigu tiki savim 
ir jaučia savo galią. Bet šitai trumpina jo paties gyvenimą ir sukelia baisią 
mirusiojo nerimastį, kai dvasia turi grįžti į mirtimi dvokiantį kūną. Šito neda- 
ryk. Panūdęs gali dvasias išsikviesti ir sukurti joms pavidalą —- tuomet jos 
galės kalbėti ir tau atsakyti. Tačiau dvasioms šitai teiks kančių. Nedaryk ši- 
taip, jei nebūtina. Nekankink dvasių, idant jos tavęs nekankintų. 

Jie abu švytėjo tokiu tvariu pasitikėjimu, tikrumu ir pažinimu, kad klau- 
siausi jų lyg sapnuodamas ir negalėjau jiems širdy paprieštarauti. Prisimi- 
niau pagelbėdavęs Mikonui tvarstyti žaizdas. Mano sutvarstytos žaizdos 
gydavo greitai, kraujas paliaudavo tekėjęs iš perkirstos gyslos, kai užspaus- 
davau ją pirštu. Mikonas kuo greičiausiai pasiimdavo sužeistuosius ir man 
niekada nė į galvą nešovė, jog padedu užgydyti žaizdas. Laikiau tai tik 
Mikono išmaningumu. 

Permanęs, kad svyruoju ant tikrumo ir abejonės slenksčio, senasis luku- 
monas paklausė: 

— Nesupranti, ką reiškia kurti pavidalus? 

Jis paėmė medžio gabalėlį. Pakišo man po akių ir tarė: 

— Ziūrėk. 

Paskui numetė gabalėlį ant grindų ir pasakė: 

— Matai, jis tapo varle. 

Pašokęs nuo grindų, medžio gabalėlis pavirto varle - ji porą kartų stryk- 
telėjo persigandusi, o paskui nebejudėdama ramiai įsispoksojo į mane ap- 
valiomis išsprogusiomis akimis. 

— Paimk ir pačiupinėk, - kvatodamas pasiūlė senasis lukumonas, paste- 
bėjęs, kaip nepatikliai žiūriu į jo sukurtą gyvą padarą. Susigėdau, bet paė- 
miau varlę į delną ir pajutau, jog ji šalta ir gliti. Tai buvo gyva varlė - krūp- 
čiojo delne. 

- Paleisk ją, - paprašė senukas. 

Paleidau varlę ant grindų. Šleptelėjusi ji akyse atvirto sausu medžiu. Vo- 
laterų lukumonas pakėlė tą medžio gabalėlį ir rodydamas man pasakė: 

- Šaukiu ne požemio, o žemės dvasias. Pažiūrėk, kaip veršiukas užaugs į 
bulių. 

Ir numetė medžio gabalėlį ant grindų. Dar šlapias veršelis virtuliuoda- 
mas atsistojo ant laibų kojų. Paskui ėmė pūstis. Ant galvos kalėsi gražūs 
smailūs ragai. Galų gale jis užaugo per visą kambarį ir pro ankštas duris jau 
nebūtų išsibrovęs. Baugus tai buvo bulius. 

Lukumonas spragtelėjo pirštais, tarytum baigęs žaidimą. Bulius išnyko 
ir ant akmeninių grindų vėl liko tik pilko medžio gabalėlis. 

— Ir tu gali šitai padaryti, jei nori, - pasakė senasis lukumonas. - Išdrįsk. 
Pasakyk, ko norėtum, ir tas rasis. 

Lyg sapne pasilenkiau pakelti medžio gabalėlio, pavarčiau jį. Tai buvo 
paprastas, glotnus, laiko nupilkintas medis. 

— Nešauksiu nei požemio, nei žemės — tik dangaus dvasias šauksiu. Ba- 
landis - mano paukštis, - lėtai ištariau, spoksodamas į medžio gabalėlį del- 
ne. Ir akimirksniu pajutau plunksnas, švelnaus paukščio šilumą ir tankius 
širdies tvinksnius. Baltas kaip sniegas balandis purptelėjo iš mano delno, 
apskriejo kambarį ir plastėdamas sparnais vėl lengvas kaip pūkas nutūpė 
ant delno, - pajutau malonias paukščio kojeles. 

Volaterų lukumonas siekė paglostyti balandį ir tarė: 

— Kokį gražų paukštį sukūrei! Tai deivės paukštis. Baltas kaip sniegas. 

Senukas paklausė: 

— Ar dabar tiki, Turmsai? 

Paukštis dingo, o mano rankoje vėl paliko tik pilkas medžio gabalėlis. 

Tikriausiai buvau nepaprastai apstulbęs, nes jiedu prapliupo juoktis ir 
pasakė: 

— Turmsai, ar dabar supranti, kodėl lukumonas turi atrasti ir pripažinti 
save tik keturiasdešimt sulaukęs? Jeigu būdamas vaikas susigalvotum šitai, 
imtum žaisti — visokiausiais pavidalais gąsdintum žmones, rungčiomis su 
Atmaininguoju kurdamas nematytus padarus. Šitai erzintų dievus. Neka- 
muok dievų, tuomet ir jie tavęs nekamuos. Jeigu tave su blogom užma- 
čiom užpuolė priešas, gali nusviesti jam po kojų šakelę ir paversti ją gyva- 

te. Šitai leidžiama. Jei esi vienišas, nusiminęs, gali susikurti mielą gyvulėlį, 
kad ilsėtųsi lovos kojūgaly ar tave kūneliu šildytų. Bet šitai daryk tik vienas 
būdamas ir kitiems jo nerodyk. Jis tikrai grįš, kai pašauksi. 

Aš apkvaišau. Mano širdis spinduliavo galią. Visu kūnu keistai pajutau 
savo galią. 

- O žmogų? - paklausiau. - Ar galėčiau susikurti draugą? 

Jiedu susižvalgė ir papurtę galvas atsakė: 

— Ne, Turmsai, ne, žmogaus negali susikurti. Tik išnykstamą pavidalą 
gali valandėlei sukurti ir įvilioti į jį dvasią, kad atsakytų į klausimus. Yra 
gerų ir piktų dvasių. Piktoji gali įlėkti pirmiau ir tave suklaidinti. Ne viską 
žinai, Turmsai, ne viską esi patyręs. Visada prisimink, kad gimei žmogaus 
kūnu. Tai pančioja tave ir riboja pažinimą. Pajusk savo kalėjimo sienas. Tik 
mirtis jas sugriaus ir būsi laisvas, kol atgimsi. Kitais laikais, kitoje vietoje. 
Tačiau poilsis bus palaimingas. 

Daugiau jie tądien manęs nevargino, palikę ramybėje permąstyti to, ką 
išmokau. Kitą rytą jiedu vėl pasikvietė mane, parodė nuo kraujo pastirą 
drabužį ir pasakė: 

— Pačiupinėk, užsimerk ir pasakyk, ką matai. 

Užmerkiau akis paėmęs drabužį ir klaiki širdgėla perėmė mane. Miglo- 
tai, nelyg sapne visa regėdamas pasakojau: 

— Tai seno Žmogaus drabužis. Jis dulkinas ir persigėręs prakaito. Senu- 
kas iš kažin kur grįžta į namus. Jis linksmas, žengia žvaliai Iš krūmyno 
išpuola įniršęs piemuo, trenkia akmeniu. Senasis susmunka ant kelių, iške- 
lia rankas, prašo pasigailėti. Piemuo dar kartą trenkia. Baugščiai žvalgyda- 
masis jis apiplėšia negyvėlį. Tada viską uždengia rūkas. 

Prakaitas žliaugė man iš pažastų, delnai sudrėko. Atmerkiau akis ir nu- 
mečiau šiurpų drabužį. 

— Ar pažįsti piemenį? — paklausė jie. 

Liūdesio smelkiamas, permąsčiau tai, ką regėjau. 

— Buvo karšta diena, - pasakiau dvejodamas. - Jis tik su strėnjuoste. Oda 
juodai nudegusi. Veidas nedraugingas, ant blauzdos didelis randas. 

Jiedu linktelėjo ir tarė: 

— Dėl jo daugiau nesikankink. Teisėjai neturėjo svarių įrodymų prieš 
piemenį. Parodėme vietą, kur jis buvo pasislėpęs grobį. Piemenį įmetė į 
nelabą šaltinį su karklo krežiu ant galvos už tai, kad nepasigailėjo bejėgio. 
Džiaugiamės, kad patvirtinai jo kaltę. Mums šitai nepatinka. Galima labai 
suklysti. Bet kartais turime tai daryti. Neišaiškinta žmogžudystė vėl kurs- 
to žudyti. 

Sklaidydami mano širdgėlą, jie įdavė man į abi rankas vienodas, vieno- 
pais lipdiniais papuoštas juodas taures. Net neužsimerkęs pakėliau kairę 
ranką su taure ir tariau: 

— Sita šventa. Ana nešventa. 

Jie pasakė: 

— Turmsai, tu lukumonas. Ar jau pripažįsti, ar jau tiki savimi? 

Bet dar nebuvau atsipeikėjęs. Senasis lukumonas paaiškino: 

— Gali iš daiktų skaityti praeių. Tuomet juo mažiau galvoji, juo aiškiau 
regi. Ir dėl šito geriau lakumonui keturiasdešimt sulaukus pripažinti save 
ir savo gebėjimus. Antraip jis be perstogės čiupinėtų daiktus ir lavintų tokį 
niekingą gebėjimą. Tai menka. Neverta lukumonui šitaip save varginti, jei- 
gu nėra būtino reikalo. Diduma paprastų žmonių tai geba. 

Pritariau dvejodamas: 

— Sikanai Sicilijoje žinodavo ir girdėdavo, kas dedasi kitur - net kitame 
pasaulio krašte. 

Jie atsakė: 

— Gali išeiti iš savo kūno ir matyti tai, kas dedasi kitur, net apsireikšti 
kokiu pavidalu ir keisti įvykių eigą. Bet nesielk šitaip. Neišeik iš kūno, ku- 
riuo gimei. Tai pavojinga - kūnas lieka nesaugus, jei iš jo išeini. Ir įvykius 
tik tariamai pakeistum. Vis tiek viskas nutinka taip, kaip turi nutikti. Juk 
gauname pranašiškų ženklų. Zaibai, paukščiai ir aukojamos avies kepenys 
pasako tiek, kiek mums gana žinoti. 

Jie iškėlė rankas sveikindami mane kaip dievą ir patvirtino: 

— Taip, Turmsai, tu lukumonas. Tau daug leidžiama, bet ne viskas tau 
naudinga. Išmok pasirinkti, išmok atskirti, išmok apsiriboti. Bereik nevar- 
gink savęs ir neerzink dievų. Tavo tautai, tavo miestui pakaks vien tavo 
buvimo. Gana, kad nemirtingasis gimė tarp jų kaip žmogus. 

Nuo šių žodžių mano kūnas ėmė drebėti. Vėl pakėliau rankas priešta- 
raudamas ir sušukau: 

— Ne, ne, argi galiu būti nemirtingas - aš, Turmsas? 

Su didžiule pagarba jie sutartinai patikino: 

— Taip, lukumone Turmsai. Būsi nemirtingas, jei išdrįsi šitai sau prisipa- 
žinti. Perplėšk pagaliau akis dengjiančią skraistę ir pripažink, jog tai tiesa. 

Jie sakė: kiekvienas žmogus turi nemirtingumo sėklą. Tačiau didžiajai 
daliai žmonių gana susisaistyti su žeme. Sėkla lieka bevaisė, niekada nesu- 
dygsta. Gaila žmogaus, bet tegul jis daro tai, kas jį tenkina. Neverta brukti 
nemirtingumo tam, kuriam jo nereikia ir kuris net nežino, kam išvis reikia 
nemirtingumo. Neverta nemirtingumu varginti žmogaus, kuris, vos diene- 
lę be darbo prastūmęs, pasijunta bergždžiai gyvenąs ir nežino, ką likęs vie- 
nas veiktų. O, žmonės! 

Ir dar jie pasakė: 

—- Mūsų žinios ribotos, nes gimėme žmogaus kūnu. Manome, jog žmo- 
gų nuo gyvulio skiria nemirtingumo sėkla. Bet nesame tuo tikri. Visa, kas 
gyva - jo, Atmainingojo, pavidalai. Mes net neskiriame gyva nuo negyva. 
Skaidrio valandėlę galėsi pajusti, kaip kietas akmuo po tavo ranka spindu- 
liuoja. Ne, per menkos mūsų žinios, nors žemėje lukumonais gimėme. 

Paskui jie įspėjo mane: 

- Pripažinęs save lukumonu, gyvensi jau ne sau, 0 savo tautos bei mies- 

to labui. Tu dovanų dalytojas. Tačiau ne dėl tavęs ir tavo galios laukai ban- 
guos ir žemė derlių duos. Tu tik padėsi. Neleisk savęs kankinti. Daryk ne 
tai, kas patinka Žmonėms, o tik tai, kas jiems naudinga. Nekaustyk savęs 
niekybėmis. Kausto įstatymai ir papročiai, teisėjai, žyniai, pranašai bei vieti- 
ninkai. Verčiau užsisklęsk vienatvėje. Bergždžiai nedrausk sau to, kas tau 
patinka ir tave smagina. Ganėtinai sunku gimti kūno kalėjime. Gyvenk kuo 
maloniau tame kalėjime, sau nekenkdamas ir kitiems žalos nedarydamas. 
Neįžeidinėk dievų, idant jie tavęs neįžeistų. Tu - vyriausias savo tautos 
žynys, vyriausias įstatymų leidėjas, vyriausias teisėjas, nes esi luikumonas. 
Bet juo mažiau tavęs žmonėms reikės — juo geriau. Tautos ir miestai turi 
išmokti gyventi be lukumonų. Negeri laikai ateina. Ziaurūs laikai. Tu grįši, 
o tavo tauta, skirtam laikui pasibaigus, niekados nebegrįš. 

Jie pagailiai mokė mane, iš patirties gerai žinodami, kokią gniuždomą 
naštą man užkrauna. Senasis Volsinijų lukumonas tėviškai apkabino man 
kaklą ir tarė: 

— Dvejonė - baisiausia pagunda. Silpnumo valandėlę kiekvienas esame 
ją patyrę. Visa vyksta bangomis. Bus dienų, kai galia iškils aukščiausiai, 
tviskėsi džiugesiu ir pasitikėjimu, savimi neabejodamas. Tokios dienos pa- 
laimingos. Tačiau banga nuslūgs ir tavo galia nusės ant dugno. Už palai- 
mos dienas privalėsi atsimokėti liūdesiu ir neviltimi, kai visa aplink tave 
sutems, apniks abejonės. Tuomet nurimk, nusižemink, paklusk ir lauk Juo 
silpnesnis būsi, juo didesnė bus pagunda. 

Volaterų lukumonas pasakė: 

— Tavo galia gali augti ar silpti mėnuliui mainantis. Ją gali lemti metų 
laikai. Arba oras. Siuo atžvilgiu mes visi kitokie. Galbūt orai mus valdo, o 
ne mes orus, nors gebame prišaukti vėją ir kelti audras. Apnikus silpnu- 
mui, kartą nuėjau prie kalno skardžio. Pagunda kuždėjo: jei esi tikras luku- 
monas - šok žemyn. Lengvai nuskriesi, net nesusižalojęs. Įrodyk esąs tik- 
ras lukumonas. Jeigu juo nesi - nieko tokio, kad nusisuksi sprandą. Taip 
kužda pagunda. Pasakoju šitai tau įspėdamas apie silpnumo valandėles. 
Nurimk ir pralauk jas. Susikurk sau mielą gyvulėlį ir pasišauk paguodai. Jis 
ateis, kai pašauksi. Tiek galios net didžiausio silpnumo valandėlę savyje 
turėsi. 

Pažvelgiau jam į niūrias akis ir susmalsęs paklausiau: 

- Ar šokai nuo skardžio? Papasakok. 

Jis papurtė galvą: 

— Nenoriu. Man labai gėda. 

Senasis lukumonas tyliai sukikeno ir tarė: 

— Pažvelk į randus ant jo kelių. Nedaug sveikų kaulų jis turėjo, kai Vola- 
terų Žmonės atnešė jį nuo skardžio papėdės. Iš randų matyti, kad jis nusi- 
leido ant uolos plyšyje išaugusio krūmo. Jis sušvelnino smūgį. Paskui jis 
nupuolė ant pušies viršūnės ir kritinėjo nuo šakos ant šakos, o jo kaulai 
treškėjo pakaitom su lūžtančiom šakom. Jei nebūtų lukumonas, vargu ar 

bepavaikščiotų. Jo nugara liko sukaustyta, tačiau luošiu jo nepavadinsi. Lu- 
kumonas niekada nesusižaloja tiek, kad liktų luošys, nors jam kartais pri- 
menama apie mirtingumą, idant jis neužmirštų žmogumi gimęs. 

Ir tai buvo tiesa. Buvau patyręs karo pavojus bei jūros siaubą, o niekada 
sunkiai nesusižaizdojau ir nesusižalojau. Mirtino pavojaus akimirką lyg ne- 
matomi sparnai apglėbdavo mane. Volaterų lukumonas nudūrė akis ir su- 
sigėdęs prisipažino: 

- Skausmo krisdamas nejutau. Lyg gailestinga, nors baudžianti, ranka 
mane vis stipriai papurtydavo. Tik tada, kai žmonių pakeltas atsipeikėjau, 
nusmelkė skausmai. Labai kartus man buvo žmogiškasis mirtingumas, bet 
tai buvo teisinga ir gera pamoka. 

Jo pasakojimas mane nepaprastai sukrėtė — iš silpnumo, rodės, kaulai 
man linksta. 

— Pasigailėkite, neužkraukite man tos naštos, - paprašiau. - Tesu tik Turm- 
sas. Nejau net nenorėdamas privalau pripažinti save luakumonu ir savimi 
įtikėti? 

Jie atsakė: 

— Tu Turmsas ir tikras lukumonas. Privalai sau šitai prisipažinti. Nebega- 
li savęs išsižadėti. — Vis dėlto paguodė: - Suprantame tave, patys esame 
patyrę šiurpiausią žmogaus kankynę - dvejonę ir savo netobulumo kančią. 
Dvyliktos dienos vakarą galėsi dalytis su mumis dievų valgiu - kaip mes, 
atradę ir pripažinę save. Trise kol kas juo dalysimės, tačiau žemiškosios 
mirties dieną, Turmsai, turėsi vienas su dievais susitikti. 

Dvyliktą dieną senuoju papročiu įvyko šventoji kova dėl pirmojo miesto 
vardo. Buvo skaisti rudens diena, šilti saulės spinduliai nušvietė senąjį eže- 
rą ir mėlynuojančius kalnus. Dvylika miestų lukumonų bei atstovų susėdo 
ant dvylikos šventojo rato akmenų. Aš stovėjau minioje už Kluzijaus atsto- 
vo, nes viešai dar nebuvau pripažintas luikumonu ir dar nebuvau apgaub- 
tas šventuoju apsiaustu. Žmonės dėjosi manęs nepaisą. Visi grūdosi, tačiau 
apie mane liko erdvu ir niekas nekliudė manęs ir mano drabužių nelietė. 

Pirmiausia atėjo vyriausias auguras su gludžia lenkta lazda. Jam iš pas- 
kos atsekė dvylika miestų jaunikaičių. Jie buvo nuogi - tik su purpuriniais 
antkakčiais. Kiekvienas turėjo po apskritą skydą ir šventąjį kalaviją. Zengė 
susirikiavę burtų lemta tvarka, nes nė vienas etruskų miestas nebuvo pra- 
našesnis už kitą. Įėję į akmenų ratą, jie sustojo lūkuriuodami priešais savo 
miesto atstovus. 

Iš dengtų neštuvų auguras išlaipino mergelę ir privedė prie rato vidury 
stovinčios šventosios akmeninės lovos. Mergelė taip pat buvo nuoga, tik 
akys tvirtai užrištos šventa vilnone juosta. Tai buvo dailiai nuaugusi, skaisti 

mergina. Auguras atmazgė vilnonę juostą, parodydamas jos veidą. Nurau- 
dusi mergaitė baugščiai apsižvalgė ir nejučia prisidengė savo nuogumą. 
Žiūrėdami į ją jaunikaičiai atsitiesė, jų akys sublizgo noru kautis. Sukrėstas 
iki širdies gelmių, aš pažinau Mismės veidą, nors iš pradžių nepatikėjau 
savo akimis. 

Tiesa, žinojau, kad įprasta kasmet auka išrinkti gražiausią ir kilmingiau- 
sią etruskų mergelę ir kad mergelei tai didžiausia garbė. Bet kur jie rado 
Mismę ir kodėl kaip tik Mismė buvo išrinkta auka, - nesupratau. Jos dro- 
vus judesys ir persigandęs veidas sukėlė man įtarimą, jog ji aukojasi ne 
savo noru. 

Pagal paprotį įsiviešpatavo mirtina tyla. Girdėjau tik sunkų minios alsa- 
vimą, mačiau visus jaunikaičius ūmai išpučiant krūtines. Tačiau prievartinė 
auka negarbinga. Todėl auguras mostais ramino Mismę, kol mergina, įtikė- 
jusi savo jaunystės ir kūno grožiu, išdidžiai iškėlė galvą, netrikdoma jauni- 
kaičių žvilgsnių, ir leido augurui vilnone juostele surišti rankas. 

Aš nesusiturėjau — nevilties perimtas dirgliai krustelėjau. Sutikau abiejų 
lukumonų tiriamus žvilgsnius, pamačiau kitų miestų atstovus sužiūrant į 
mane taip smalsiai kaip į Mismę. Iškart supratau, jog; tai irgi mano išmėgį- 
nimas. Jie tarė Mismę mano dukteria ir norėjo pamatyti, ar aš pasirengęs 
paaukoti savo dukterį dėl šventų etruskų papročių, paliudydamas esąs tik- 
ras lukumonas. 

Nelabai supratau, kas bus, bet žinojau, kad šventoji akmeninė lova rato 
vidury — tai aukuras ir kad jaunikaičiai turės kautis kalavijais bei skydais. 
Išsigelbsti tik tas, kuris sužeistas išeina iš akmenų rato. Auguras lazda galė- 
jo apsaugoti nuo mirtino smūgio tą, kuris krisdavo ant žemės sunkiai su- 
žeistas, bet vis dėlto nepaleisdavo iš rankos kalavijo. 

Išlikau ramus ir staiga sutikau Mismės žvilgsnį. Mismė nusišypsojo man 
skaisčiom akim ir jos kerinčios akys tviskėjo tokia neįveikiama pagunda, 
kad išvydau jose Arsinojos blyksnį. Ji nebuvo tokia graži kaip Arsinoja, jos 
grakštus kūnas dar tebebuvo mergiškas ir nesubrendęs. Tačiau jos krūtys 
panėšėjo į laukinius obuolius, plaukų garbanos buvo gražiai sušukuotos, 
blauzdos dailios, klubai magiai apvalūs ir ji jau visai nesidrovėjo. Atvirkš- 
čiai, iš viliūgiško jos akių blykstelėjimo suvokiau, kad ji gerai supranta, ko- 
kius jausmus kelia tiems dvylikai jaunikaičių. 

Ne, dėl Mismės man nevertėjo rūpintis. Ji buvo tikra motinos duktė ir 
žinojo, kokį žaidimą pradėjo. Visiškai nusiraminau. Nesvarbu, kaip etrus- 
kai ją sugavo - ji savo noru sutiko pasiaukoti. Pamatęs, į kokią gražią mer- 
gelę ji per trumpa laiką užaugo, ėmiau ja didžiuotis. Zvalgiausi aplink iškė- 
lęs galvą ir staiga sutikau ant šventojo Tarkvinijų akmens sėdinčio Larso 
Arnto žvilgsnį. Larsas Arntas stebeilijo į Mismę toks pat pakerėtas kaip jau- 
nikaičiai. Ir ūmai pažvelgė į mane primerktom akim, tarsi kažko klausda- 
mas. Nejučia linktelėjau jam. 

Larsas Arntas iš lėto išdidžiai atsistojo, nusisiautė apsiaustą ir užmetė jį 

ant pečių akmenų rate su kalaviju bei skydu stovinčiam Tarkvinijų jauni- 
kaičiui. Paskui per galvą nusivilko marškinius, nusiėmė nuo kaklo grandi- 
nę, apyrankes, numetė juos ant žemės ir galų gale nusimovė nuo nykščio 
auksinį žiedą. Nedvejodamas jis paėmė iš jaunikaičio šventąjį savo miesto 
skydą bei kalaviją, pats atsistojo jo vieton ir mostelėjo jam sėstis ant švento- 
jo akmens. Jaunikaičiui tai buvo tokia didelė garbė, kad jo nusivylimas išsi- 
sklaidė. 

Auguras apsižvalgė tarsi klausdamas, ar niekas neprieštarauja dėl pasi- 
keitimo. Paskui palietė lazda Larsą Arntą, šitaip išreikšdamas pritarimą. Lar- 
sas Arntas buvo lieknesnis už kitus jaunikaičius ir jo oda nebuvo tiek saulės 
nudeginta, o balta kaip moters. Tačiau jis buvo raumeningas ir dailus, am- 
žiumi ne vyresnis už kitus kovotojus. Iš nekantros prasižiojęs, jis žiūrėjo į 
Mismę, o Mismė susmalsusi ir apstulbusi žvelgė jam į akis. Iš gyvastingo 
Mismės veido galėjai aiškiai matyti, jog jos savimeilė paglostyta, kad galin- 
giausio etruskų miesto laikinasis valdovas iš susižavėjimo, panūdęs ją iš- 
laisvinti ir laimėti, kelia pavojų savo gyvybei. 

Aš neištvėręs nusišypsojau ir su neapsakomu palengvėjimu pagalvojau, 
jog visa tėra dievų pašaipa rodant man, koks aklas gali būti įžvalgiausias 
žmogus ir kaip bergždžia ką nors šiame pasaulyje vertinti. Skaičiau Larso 
Arnto mintis lyg išvyniotą ritinį. Mismė jį, be abejonės, žavėjo, bet kartu jis 
suvokė, ką gali išlošti, po šventosios kovos likęs gyvas. Jis pralaimėjo dery- 
bose dėl užsienio politikos. Jo garbė Tarkvinijuose buvo sumenkusi dėl ne- 
nusisekusio Himeros karo žygio. Senasis Arunsas tebebuvo gyvas, jo garbė 
nė trupučio nenukentėjo, tačiau nebuvo aišku, ar po jo mirties Antas bus 
išrinktas Tarkvinijų valdovu, nors pats Arunsas ir skyrė savo sūnų laiki- 
nuoju valdovu. Ryžtinga Larso Arnto politika buvo toliaregiška ir meto įvy- 
kių nulemta, bet ji nepatiko seniesiems bei graikų šalininkams. 

Likęs gyvas per šventąją kovą, jis pelnytų Tarkvinijams pirmumą ir gar- 
bingą vietą tarp etruskų miestų. Senais, užmirštais laikais miestų valdovai 
patys žengdavo į šventąjį ratą kautis dėl miesto pirmumo. Šiandien buvo 
negirdėta, kad jaunas laikinasis valdovas dėl miesto keltų savo gyvybei pa- 
vojų Žaidynėse. Jei jis laimėtų, Tarkvinijų pirmumas nebūtų tik bergždžias 
laimėjimas ar garbė - pergalė būtų palaikyta dievų ženklu. Kartu jis laimė- 
tų gyvo lukumono dukterį, kuri taip pat yra Larso Porsenos vaikaitė, o 
visuotinis lukumono atradimo triukšmas bei Larso Porsenos neblėstama 
šlovė padėtų jam atkreipti į save dėmesį. 

Dievai šypsojosi ir aš su dievais šypsojausi, nes visa tai buvo melas. Juk 
Mismė nebuvo man tikra duktė. Tik visi taip manė. Šitai suvokęs, kartu 
supratau, kad žmonių pasaulyje maža reiškia, kas tiesa, o kas melas. Vis- 
ką lemia tai, kuo žmogus tiki. Dievai yra anapus tiesos ir melo, anapus to, 
kas teisinga ir neteisinga. Širdyje nusprendžiau pripažinti Mismę dukte- 
ria ir uždrausti jai pasakoti, kad nesu jai tikras tėvas. Gana, jog mes abu 
tai žinome. Kitiems tai neturi rūpėti. Ir iš visos širdies troškau Larsą Arntą 

nugalėsiant, nes kilmingesnio ir išmintingesnio sutuoktinio Mismė nebū- 
tų susiradusi. Tiesa, nežinojau, ar gali Arsinojos duktė suteikti laimės ko- 
kiam vyrui ir apskritai etruskams. Bet kas man - širdyje pripažinau Mis- 
mę savo dukteria. Tuomet tik geriausias iš etruskų jai prilygsta. Dievai 
šypsodami taip lėmė. Piktdžiugaudamas pagalvojau Arsinoją labai kly- 
dus dėl Mismės. 

Auguras pagal paprotį uždėjo juodą odinę apykaklę ant nuogų Mismės 
pečių ir pasodino ją vilnone juostele surištom rankom ant akmeninės lo- 
vos. Paskui jis lenkta lazda davė ženklą ir kovotojai puolė vienas kitą taip 
niršiai ir žaibiškai, kad pirmos grumtynės virto blykčiojančia maišalyne. Grei- 
čiau, nei akys spėjo sužiūrėti, krito du jaunikaičiai, paplūdę krauju, paleis- 
dami iš rankų kalavijus. Pirmųjų grumtynių spartis buvo būtinas, kad su- 
mažėtų kovotojų. 

Man rodos, kovotojai būtų pasielgę protingiausiai, pirmiau visi kartu puo- 
lę Larsą Arntą ir išstūmę iš rato, jeigu būtų nedrįsę dėl kilmės jo užmušti. 
Jaunikaičiai kovėsi tik dėl garbės ir norėdami gražiai pasiaukoti, o jis kovėsi 
dėl savo ateities, Tarkvinijų pirmumo, net dėl etruskų tautų išlaisvinimo, 
nes manė, kad tik jo politika išvaduos etruskų miestus iš žlugdančio graikų 
spaudimo. Bet jo priešininkai šito negalėjo nutuokti. 

Iš pradžių pagal paprotį puolė šeši prieš šešis — šeši jūros miestai prieš 
šešis krašto gilumos miestus, ir du sunkiai sužeisti bemat iškrito iš žaidy- 
nių. Kovotojai buvo iš anksto susitarę, jog per pirmą puolimą nė vienas 
nesmeigs kaimynui į nugarą ar šoną. Atokvėpio valandėlę jie sustoję pa- 
mąstė, paskui puolė penki prieš penkis - žybčiojo kalavijai, daužėsi skydai. 
Girdėjome skausmo aimanas, ir netrukus, sukukinę nugaras ir šniokštuo- 
dami iš įtampos, liko tik keturi sveiki jaunikaičiai. Vienas nuvirtuliavo ana- 
pus rato, du iššliaužė, palikdami kruvinas drūžes, vienam kartu su pirštais 
nukirto kalaviją, vienas aukštielninkas gargaliuodamas leido iš perpjautos 
gerklės paskutinį kvapą, o vieną lazda saugojo auguras, nors tas suklupęs 
dar mėgino prieštariai kelti kalaviją. 

Nepaisydami iškritusių iš žaidynių, tie keturi greitosiomis vienas kitą įver- 
tino. Mismė įsitempusi žiūrėjo į juos ir garsiai alsavo. Vienas iš jų buvo 
Larsas Arntas, ir aš tvirtai sukryžiavau rankas, trokšdamas jį išsilaikysiant, 
bent jau išliksiant gyvą. Valandėlę jie stovėjo rato pakraščiuose, atsisukę 
vienas į kitą. Paskui ūmiausias neteko kantrybės i ir puolė iškėlęs skydą ar- 
čiausio priešininko link. Šis skydu išmušė jo skydą į orą ir kirto kalaviju į 
pilvą. Trečiasis kovotojas suvokė, jog išmušė palanki valandėlė ir pašokęs 
smogė kalaviją į besiginančio apnuogintą nugarą - ne užmušti norėdamas, 
o tik ganėtinai sunkiai sužeisti, idant tas nebepajėgtų kautis. 

Visa vyko nepermanomai greit ir dešimt narsiausių bei gražiausių etrus- 
kų jaunikaičių jau buvo iškritę iš kovos - sužeisti arba negyvi, vienas jų liko 
be pirštų. Liūdesio persmelktas pagalvojau, kaip visi jie tikėjosi ir troško 
pergalės, nepaliaujamose pratybose tobulindami kūną bei lavumą. Per po- 

rą akimirksnių visa prapuolė, viltis žlugo. Liko tik Larsas Arntas ir už Vejus 
besikaunąs jaunikaitis. Turėjo prasidėti tikroji kova. Lėmė nebe atsitiktinu- 
mas ir laimė, o įgudimas, ištvermė ir savitvarda. 

Iš skubos nebūtų buvę naudos. Sitai jiedu suprato, rato pakraščiais ty- 
kindami vienas prie kito. Abu spėjo mesti žvilgsnį į Mismę, kuri spoksojo 
į juos blizgančiom iš įtampos akim. Paskui išgirdau, kad Vejų kovotojas 
dalyvavo pagrobiant Mismę ir jodamas ant arklio laikė ją glėbyje. Jis susi- 
žavėjo Misme ir nusprendė verčiau žūti nei pralaimėti kovą. Tačiau jau- 
nasis Larsas Arntas buvo išėjęs karčius valstybės valdymo mokslus ir ge- 
rai žinojo, jog kantrybė ir užsispyrimas labiausiai išsekina pačio stipriau- 
sio priešininko ištvermę. Jis šaltakraujiškai laukė, net pasidėjęs savo sky- 
dą pasiraivė. 

Vejų kovotojas neištvėrė - puolė į priekį, skydai sudunksėjo, kalavijams 
susikirtus pažiro skaisčios kibirkštys. Tačiau jiedu buvo vienodo svorio, vie- 
nodai lavūs. Nė vienas neįstengė kito nustumti atgal. Žaibiškai kirtę po 
kokių dešimt stiprių kirčių, jie vienas nuo kito pasitraukė atsikvėpti. Krau- 
jas sruvo Larso Arnto šlaunimi, tačiau, augurui rengiantis kelti lazdą, jis 
karštai papurtė galvą. Vejų kovotojas nusisuko nuo jo. Tą akimirką Larsas 
Arntas puolė nulenkęs galvą ir smogė jam į papilvę. Jaunikaitis susmuko 
ant vieno kelio, bet tebelaikė skydą iškėlęs ir ėmė mosuoti kalaviju taip 
smarkiai ir išmaniai, kad Larsas Arntas gavo atsitraukti. Vejų jaunikaitis 
buvo sunkiai sužeistas į kirkšnį ir nebepajėgė atsistoti. Klūpodamas jis nir- 
čiai atmušė auguro lazdą ir nusitaikė į Larsą Arntą. 

Norint nenorint Larsas Arntas turėjo vėl pulti. Jis suprato, jog nuolatinės 
pratybos padarė Vejų jaunikaitį ištvermingesnį, todėl kovą reikia baigti anks- 
čiau, nei nusvirs rankos. Larsas Arntas puolė, skydu visaip dangstydamasis 
kojas. Vejų jaunikaitis atmušė jo smūgį ir klūpodamas ant vieno kelio aki- 
mirkai metė kalaviją, pasėmė saują smėlio ir ūmai žėrė Larsui Arntui į akis. 
Jis greit pasigriebė kalaviją, parodydamas, jog numetė jį ne pasiduodamas, 
užsimojo į nuogą Larso Arnto krūtinę lemtingam smūgiui ir griuvo iš įstan- 
gos kniūbsčias ant žemės. Larsas Arntas suspėjo aklai atmušti kalaviją, to- 
dėl ginklas, slysdamas nuo krūtinkaulio, tik nepavojingai sužeidė jam šo- 
ną, nors tuo metu jis skydą laikančia ranka šluostėsi iš akių smėlį. Jaunikai- 
čiui parpuolus kniūbsčiam, Larsas Arntas galėjo skydo briauna smogti jam 
per sprandą arba kirsti per kalaviją gniaužiančius pirštus. Tačiau Larsas 
Arntas tik uždėjo koją ant kalaviją laikančios jaunikaičio rankos ir skydu 
prispaudė priešininko galvą prie žemės. Sitai buvo kilnus poelgis, nes jam 
ką tik grėsė mirtis ir išsigelbėjo jis vien sėkmingai smogęs. 

Vejų jaunikaitis buvo narsus ir pamėgino dar sykį atsistoti. Tik tada jis 
įūkėjo pralaimėjęs ir iš jo gerklės išsiveržė neviltingas gargimas. Jis numetė 
kalaviją ir Larsas Arntas, pagriebęs jį, šveitė anapus rato, nepanūdęs žvilg- 
telėti, kur tas nulėkė. Jis kilniaširdiškai ištiesė ranką savo priešininkui ir 
padėjo atsistoti, nors tebebuvo apspangęs nuo smėlio ir išsiterliojęs veidą. 

Paskui Larsas Arntas pasielgė taip, kaip dar niekas nebuvo padaręs. Te- 
bešniokštuodamas iš įstangos, išmuštas prakaito, jis apsižvalgė lyg kažko 
ieškodamas, paskui žengė prie auguro, įdavė jam savo skydą ir nusiautė 
platų jo apsiaustą, todėl vyriausiasis auguras paliko kvailai stypsoti vien su 
marškiniais, nedengiančiais nuogų laibų jo blauzdų. Pasikišęs po pažastim 
auguro apsiaustą, Larsas Arntas žengė Mismės link, perkirto kalaviju jos 
riešus rišusią šventą vilnos juostelę, pasilenkęs pagarbiai palytėjo lūpomis 
jos lūpas, atsigulė ant akmeninės lovos, apglėbdamas Mismę, ir užsiklojo 
auguro apsiaustu, prisidengdamas nuo minios akių. 

Tai buvo toks stulbinamas dalykas, jog net švenčiausias paprotys nesu- 
tramdė minios jausmų. Visi ėmė klegėti, o nustėrusio auguro bejėgiškumas 
bei liesos blauzdos mus taip prajuokino, kad kvatojom nepaliaudami, ir 
dar labiau plyšoti ėmėm, kai Mismė iškišo iš po apsiausto nuogą koją ir 
lankstydama pirštus pamosavo ja mums. Abu lukumonai taip juokėsi, kad 
ašaros pasipylė iš akių, daugis raitėsi mušdami delnais per kelius, net Vejų 
jaunikaitis leipo juokais, šlubčiodamas iš rato ir abiem rankom spausdamas 
kirkšnį, kraujui per pirštus trykštant. 

Sitaip su palengvėjimu juokėmės iš nelaukto Larso Arnto drovumo, ir 
manau, jog niekas dėl to nepriekaištavo. Atvirkščiai, paskui visi sakė - ge- 
rai, kad šitaip nutiko, - tokiam kilmingam jaunikaičiui kaip Larsas Arntas 
bei Larso Porsenos vaikaitei nederėjo prie visų akių aukoti. Man rodos, ir 
Mismė su Arntu iš palengvėjimo juokėsi glėbesčiuodamiesi po auguro ap- 
siaustu, aukojimą atidėję patogesniam metui. 

Juoko audrai pagaliau ščiūvant, Larsas Arntas numetė apsiaustą. Jiedu 
atsistojo laikydamiesi už rankų, iškėlę galvas ir žiūrėdami vienas kitam į 
akis, tarytum visą pasaulį užmiršę. Tai buvo daili pora. Įniršęs auguras pa- 
sigriebė apsiaustą, apsisiautė pečius ir stuktelėjo jiedviem per galvas lazda 
stipriau, nei derėjo, skelbdamas juodu vyru ir žmona, o Tarkvinijus visiems 
metams pirmuoju etruskų miestu. Larso Arnto žaizdų kraujo ant Mismės 
kūno santuokai patvirtinti pakako. Larsas Arntas nuėmė juodą odinę apy- 
kaklę nuo Mismės kaklo ir apvertė ją balta puse į viršų, senu papročiu pa- 
rodydamas, kad gyvenimas įveikė mirtį. Susiėmę už rankų, jie žengė iš 
rato, ir Mismei nuogumui prisidengti buvo numestas vestuvinis apsiaustas, 
o ant galvos uždėtas mirtų vainikas. Larsas Arntas užsivilko marškinius, o 
aš puoliau Mismės kaip dukters apkabinti. 

- Kaip gali mane šitaip gąsdinti? - subariau. 

Tačiau Mismė aikštingai atkragino galvą, garsiai nusijuokė ir paklausė: 

— Ar dabar tiki, jog gebėsiu savimi pasirūpinti, Turmsai? 

Zvilgčiodamas į Larsą Arntą, sušnibždėjau jai į ausį, kad nuo šiol jai ge- 
riau vadinti mane savo tėvu, rodyti man deramą pagarbą ir prisiminti esant 
Larso Porsenos vaikaite. O ji papasakojo, jog laukų broliai mėgino apsau- 
goti ją bei mano sodybą Janikulo atšlaitėje, tačiau įniršusi liaudis sudegino 
pastatus, išsiginė galvijus ir ištrypė pasėlius, kai išgirdo mane iš Mamerto 

kalėjimo pabėgus. Ji ir senukai pasislėpė ir išliko gyvi. Tą patį vakarą ji 
išsikasė jaučio galvą ir, nulaužusi jos ragus, davė vieną ragą senukams, o 
kitą jaunikaičiui, kuris iš piemens išaugo į ūkvedį, idant šis Mismės vardu 
gautų abiem senukams atleistinių lazdas. 

Bet vos tik ji užkasė jaučio galvą, per ribą atjojo gaisrą matę Vejų sargy- 
biniai ir pasigrobė Mismę. Su Misme jie elgėsi pagarbiai, nors jojant ant 
arklio Vejų jaunikaitis labai stipriai spaudė ją glėbyje. 

— Man tai ne naujiena, todėl neišsigandau, - patikino Mismė. - Juk 
mūsų ūkvedys manimi žavėjosi ir vis siekdavo mane apkabinti ir pabu- 
čiuoti, dėl to ėmiau labiau pasitikėti savimi ir lioviausi manyti esanti bjau- 
ri. Su juo elgiausi griežtai, ir gerai, kad šitaip nutiko. Jis labai kankinosi 
dėl manęs, o aš niekada nebūčiau sutikusi už jo tekėti. Už auksinį ragą jis 
gaus prideramą žmoną ir nusipirks žemės. Ir mano išlaisvintais vergais 
žadėjo pasirūpinti. 

— Bet kodėl niekad man nepasakojai apie gražų ir puikų etruskų gyveni- 
mą? - tęsė ji, kaltinamai žvelgdama. - Būčiau anksčiau jų sunkią kalbą iš- 
mokusi. Nejau ketinai mane visam laikui Romoje palikti, Turmsai? Nemy- 
liu Romos. Tarp etruskų patyriau tik tai, kas gera ir gražu — tiek Vejuose, 
tiek čia, Volsinijuose, nors iš pradžių maniau, kad mane įkalins ar parduos 
į vergiją. Tačiau dailios jų moterys išmokė mane maudytis, prižiūrėti odą, 
raitytis plaukus, vadino mane gražia ir išaiškino, kokia neprilygstama gar- 
bė man būti išrinkta šventųjų žaidynių mergele. 

Ji suniuro ir apgailestaudama prisipažino: 

— Maniau, jog šitaip nutiko dėl to, kad jie laikė mane gražia. Bet gal 
išrinko mane dėl tavęs, tėve, tau pagarbą rodydami. Visko apie tave prisi- 
klausiau. 

Larsas Arntas suskubo šypsančiais dievais prisiekti, jog Mismė yra gra- 
žiausia iš jo sutiktų mergelių. Ir savo gyvybei kėlė pavojų iškart suvokęs, 
kad Mismė gimė dėl jo, o jis dėl Mismės ir kad gyvenimas be Mismės ne- 
vertas gyventi. Zinoma, jis tikėjo tuo, ką sako, bet, man rodos, netikėtas 
apžilpimas, deivei užtraukus akis auksine ūkana, tebuvo tik viena iš prie- 
žasčių pulti į kovą. Juk jokia žmogaus poelgio paskata nėra vienalytė - dings- 
čių daugybė, jų susideda visas ryšelis, nors pats žmogus šito nesuvokia ar 
sau neprisipažįsta. 

Vis dėlto džiaugiausi dėl Mismės, ir dėl Larso Arnto džiaugiausi, nes jį 
pažinojau ir jis, mano manymu, nusipelnė visokeriopos žmogiškos laimės, 
jei Arsinojos duktė gali suteikti vyrui laimės daugiau nei širdgėlos. Vis dėl- 
to Mismė prisiekė būsianti už motiną išmintingesnė ir liksianti vyrui ištiki- 
ma, nes visoje etruskų žemėje nėra dailesnio ir mielesnio vyro. Tvirtai ja 
tikėti negalėjau, nes jai atrodė, jog dėl šito reikia prisiekti. Tai, mano many- 
mu, reiškė, kad ji pati pradėjo širdimi jausti esanti tikra Arsinojos duktė. 
Pažvelgęs Mismei į akis, supratau, jog santuokinis Larso Arnto gyvenimas 
nebus nuobodus. 

Viešpatavo visiška tyla. Saulėlydžiui raudonai dažant tamsų ežero paviršių 
bei mėlynuojančias kalnų viršūnes anapus jo, žyniai pastatė šventąją dievų 
palapinę. Prie jos moterys suko girnas, rengdamosi iš šviežių grūdų kepti 
dievų pyragėlius. Užmetus tinklus buvo prigaudyta raudonakių dievų žu- 
vų. Buvo paaukoti ir pašvęsti dievams veršelis, ėriukas bei paršelis. Po atvi- 
ru dangum kaito puodai. Pasitarę Žyniai pakartojo šventuosius žodžius, 
idant pyragai būtų iškepti, mėsa iščirškinta, valgiai paruošti pagal senuo- 
sius papročius. Daugybę metų niekas nerengė dievų puotos. 

Saulei nusileidus pajutau ežero vėsą, tebetvyrančią žemės šilumą bei vys- 
tančių augalų kvapą, gardžių valgių, kepamų pyragų ir prieskonių kvaps- 
nius. Pagaliau atėjo abu lukumonai. Jie siautėsi pečius šventais apsiaustais. 
Jiems įkandin įnešė šventuosius dievų indus. 

— Ar tu apsivalęs? - paklausė jie. 

— Apsivalęs, - patikinau. - Burna švari. Ausys švarios. Visos mano kūno 
ertmės švarios. Plaukai ištrinkti. Rankos ir kojos numazgotos. Kūnas švariai 
nušveistas. Šiuos balčiausios vilnos marškinius pirmąkart vilkiu. 

Šypsodami jie sakė: 

- Siąnakt tu puotos šeimininkas, Turmsai. Tu dovanų dalytojas. Gali pa- 
sikviesti du dievus drauge papuotauti. Ką norėtum pasikviesti? 

Nedvejojau. 

- Deivę privalau pasikviesti, - pasakiau. - Mūrais karūnuotąją. Šventuo- 
ju vardu Turanė. 

Senasis lukumonas apsimetė nustebęs ir gudraudamas tarė: 

-— Pats pasakojai, kaip deivė Artemidė tave globojo ir kaip Hekatė tavo 
žemišku labu rūpinosi. Daug esi skolingas ir iš putos gimusiajai, kuri, pasak 
tavęs, Erike garbinama ir kaip Afroditė, ir kaip Astartė. 

Atsakiau: 

— Tai ta pati deivė, nors ji kiekvienoje vietoje ir kiekvienai tautai kitokiu 
pavidalu apsireiškia. Jos tikrasis vardas Turanė, o jos ženklas mėnulis. Sitai 
permaniau. Ją renkuosi. Ją kviečiu. 

— O kitas svečias? Ką dar renkiesi? 

Karštai tariau: 

— Patį Atmainingąjį kviečiu - Vertumną. Anksčiau jo nepažinojau. Nesu- 
pratau. Panūdau pagaliau jį pažinti. Dėl jo jūrų arkliukas buvo šventas nuo 
senų senovės - dar prieš faliskus, prieš etruskus, prieš graikus. Jo ženklas — 
saulė. Jo atvaizdas - Chimera. 

Šypsenos jų veiduose išblėso, jiedu susižvalgė ir sargiai paklausė: 

— Ar žinai pats, ko nori ir ką drįsti kviesti? 

Svento džiugesio apimtas sušukau: 

— Jį renkuosi, jį kviečiuosi - Vertumną. 

Tuomet jie atitraukė šventąsias palapinės užuolaidas. Skaisčioje nerūks- 

tančių deglų šviesoje išvydau aukštą dievų minkštasuolį su keliagubais čiu- 
žiniais bei dviem šventais balto akmens kūgiais ant dvigubų pagalvių. Mums 
visiems buvo paruošti trys žemi minkštasuoliai. Stovėjo žemi staleliai. Krės- 
lai. Miešimo inde atmieštas vynas. Pamačiau varpų ryšulėlius. Zemės vai- 
sius. Vainikus. 

Lukumonai pasakė: 

— Vainikuok juos - savo dangiškuosius svečius. 

Pasirinkau gebenės vainiką ir papuošiau vieną baltą kūgį sakydamas: 

- Tau, deive Turane, nuo manęs, žmogaus. 

Lengvabūdiškas džiugulys pagavo mane, paėmiau erškėtrožių vainiką 
ir vainikavau kitą kūgį tardamas: 

- Tau, Vertumnai, vainikas pagal įgeidį. Imk erškėtrožių, dieve, nuo ma- 
nęs, nemirtingojo. 

Tą valandėlę pagaliau prisipažinau esąs nemirtingas. Kodėl, kaip tai nu- 
tiko ir kodėl pasirinkau erškėtrožių vainiką - negaliu paaiškinti. Tačiau ma- 
no dvejonė sklaidėsi it ūkana ir mano širdies dangus suspindo nemirtingu- 
mo skaisčiu. 

Atsigulėme ant minkštasuolių. Mūsų kaklus papuošė vešlūs rudens gėlių, 
uogų bei lapų vainikai. Fleitininkai ėmė švelniai pūsti dvišakes fleitas, su- 
skambo styginiai ir šventais drabužiais apsitaisiusios šokėjos bei šokėjai pra- 
dėjo prie palapinės šokti dievų šokius. Nešė valgius juoduose senoviniuose 
dubenyse. Valgėme su senoviniais titnago peiliais, nors davė mums ir po 
dvidantę auksinę šakutę. Abiem šventiems akmeniniams kūgiams buvo pa- 
tiekti atskiri dubenys ir vėl išnešti. Abiem buvo padėti titnago peiliai, auksi- 
nės šakutės. Valgėme jūros vėžiagyvius, moliuskus ir aliejuje įmirkusias sar- 
dines. Valgėme keptas raudonakes ežero žuvis be kaulų. Valgėme virtą ir 
keptą, su rūgščiais ir saldžiais padažais veršieną, ėrieną bei paršieną. 

Fleitos ir styginiai skambėjo vis garsiau. Sokėjai sušoko žemės šokį, jūros 
šokį, dangaus šokį. Šoko deivės mergelės šokį, taip pat meilės šokį, šunų 
bei jaučių šokius ir arklių šokį. Malonių kvapų debesys nuo laibakojų smil- 
kyklių supo mus. Vynas sušildė kūną ir trenkė į galvą. Tačiau juo toliau, 
juo labiau -mane ėmė neviltis, žvelgiant į tuos du nejudančius akmeninius 
kūgius aukštoje dievų lovoje. 

Senasis lukumonas gulėjo minkštasuolyje man iš dešinės. Pastebėjęs mano 
žvilgsnį, jis juokdamasis paguodė: 

- Pakentėk, Turmsai. Naktis ilga. Galbūt dievai ruošiasi - taip, kaip mes 
ruošėmės juos sutikti. Galbūt amžinose dievų menėse dabar bėginėjama ir 
skubinama, nešiojami šventiniai drabužiai, tepamasi aliejais ir pinami plau- 
kai. Ką Žinai. 

— Nesišaipyk iš manęs, - pasakiau karščiuodamasis. 

Jis ištiesė savo suvytusią ranką ir įspėdamas palytėjo man petį. 

— Tai geriausia tavo gyvenimo naktis, Turmsai, - tarė. - Bet ir tauta turi 
gauti savo dalį. Ji turi pamatyti tavo vainikuotus akmeninius kūgius. Turi 
pamatyti mus valgančius ir geriančius vyną. Turi pamatyti šventuosius šo- 

kius ir pasidžiaugti muzika. Tik paskui liksime trise, bus užtrauktos užuo- 
laidos, ir tavo svečiai pasirodys. 

Tamsoje, po žvaigždėtu dangum pasižiūrėti į apšviestą palapinę buvo 
susirinkę tūkstančiai nebylių žmonių. Tirštai susitelkusių žmonių alsavimą 
galėjai pajusti, tačiau nesigirdėjo nė garselio. Žmonės saugojosi sukrebždė- 
ti, nedrįsdami nė kojų pajudinti. : 

Puodus nukaitė. Vienas paskui kitą išėjo tarnai. Sokėjai dingo. Muzika 
nutilo. Įsitvyrojo tyla. Palapinės palubėje, prieblandos gaubiami, aukštoj l0- 
voj dūlavo du balti kūgiai su dievų vainikais. Paskutinis tarnas atnešė ant 
mano stalelio uždengtą dubenį. Abu lukumonai pakilo lovose ir įtampiai 
įsistebeilijo į mane. Tarnas nukėlė dangtį ir aš užuodžiau svaigius priesko- 
nius, pamačiau riebiame padaže plūduriuojančius mėsos gabalėlius, įmer- 
kiau šakutę ir įsidėjau mėsos gabalėlį burnon. Jis nebuvo bjaurus, - paska- 
navau, nors negalėjau sukramtyti ir nuryti. Turėjau išspjauti mėsą. 

Tuo metu sušnarėjo nuleidžiamos užuolaidos. Tarnas išbėgo iš palapi- 
nės, palikęs ant mano žemo stalelio garuojantį nudengtą indą. Nusišluos- 
čiau atgalia ranka lūpas. Paskalavau burną vynu ir išspjoviau jį. Abu luku- 
monai laukiamai į mane žiūrėjo. 

— Ko nevalgai, Turmsai? - paklausė jie. 

Papurčiau galvą. 

— Negaliu, - atsakiau. 

Jie linktelėjo ir patvirtino: 

— Taip, taip, ir mes negalime. Tai dievų valgis. 

Pamaišiau auksine šakute riebiame padaže plaukiojančią mėsą. Neatro- 
dė negardi. Ir iš indo kylą garai nebuvo bjaurūs. 

— Kas čia? - paklausiau. 

— Tai ežys, - atsakė jie. - Ežys — seniausias iš gyvūnų. Atslinkus žiemai, 
jis susigaužia ir užmiega, laiką užmiršęs. Pavasarį vėl iš miego pabunda. 
Dėl to ežys - dievų valgis. 

Senasis lukumonas paėmė pirštais virtą luptą kiaušinį ir parodė jį mums. 

— Kiaušinis —- visa ko pradžia, — tarė. - Kiaušinis - gimties ženklas. Ne- 
mirtingumo ženklas. | 

Jis įdėjo luptą kiaušinį į plokščią aukojimo taurę. Mudu su jaunesniuoju 
lukumonu taip pat nusilupome kiaušinius ir įsidėjome į aukojimo taures. 
Volaterų lukumonas pakilo, paėmė gerai užkimštą molinį ąsotį, atkimšo, 
titnago peiliu iškrapštė vašką ir pripylė mūsų aukojimo taures stipraus Žo- 
lių vyno. 

— Metas, - pasakė. - Dievai ateina. Išgerkime nemirtingumo gėrimo, idant 
mūsų akys ištvertų jų šviesą. 

Ištuštinau, kaip ir jiedu, aukojimo taurę. Gėrimas nudegino gerklę. Pas- 
kui, nusižiūrėjęs į juos, suvalgiau nusiluptą kiaušinį. Senasis lukumonas 
tyliai tarė: 

- Išgėrei su mumis nemirtingumo gėrimo, Turmsai. Suvalgei nemirtin- 
gumo kiaušinį, Turmsai. Dabar tylėk. Dievai ateina. 

Virpulingos baimės perimti, visi trys įsibedėme į baltus akmeninius kū- 
gius. Bežiūrint jie pradėjo augti. Skaisčios nerūkstančių deglų liepsnos, ro- 
dės, ėmė gesti. Akmeniniai kūgiai sušvito skaisčiau už liepsnas. Paskui jie 
išnyko ir aš išvydau ją - deivę, dailesnę už visas žemiškas moteris, pasiro- 
dant ir gražiai gulantis į minkštasuolį. Ji nusišypsojo, idant nebijotume. Jos 
apvalainos akys spinduliavo skaisčiu. Tačiau plaukų sruogos raitėsi kaip 
tikros, galvą puošė baugi mūrų karūna. 

Paskui pasirodė jis, Atmainingasis. Iš pradžių jis su mumis žaidė. Pažinom 
jį kaip šaltą vėją, ir gelsvos prigesusios deglų liepsnos smarkiai suplastėjo. 
Paskui pažinom jį kaip vandenį ir lyg skęsdami gaudėm kvapą neregimam 
vandeniui per burną ir šnerves plūstant į plaučius. Ugnimi jis palytėjo odą ir 
kūną, todėl tarėmės gyvi sudegsią. Tačiau nė pėdsako neliko, o jis mus atvė- 
sino — oda atšalo tarsi mėtų tepalu patepus. Paskui didžiulio jūrų arkliuko 
pavidalu jis sūpavosi virš mūsų. Pagaliau deivei Turanei nusibodo ir ji mos- 
telėjo dieviška ranka savęsp. Vertumnas nurimo ir akinamai švytėdamas at- 
sigulė šalia deivės į minkštasuolį, mūsų draugijoje elgdamasis kaip žmogus. 

Nereikėjo kilti jų vaišinti: ežiena puode seko, valgis vis slūgo, kol puodas 
ištuštėjo. Bet kaip jie valgė - negaliu paaiškinti. Ir vynas miešimo inde se- 
ko, kol išnyko paskutinis šlakelis ir dugnas išdžiūvo. Jie nebuvo alkani, nes 
dievai nejaučia nei alkio, nei troškulio kaip žmonės - tai tik mitai. Tačiau, 
svečiuodamiesi pas mus ir apsireikšdami mums suvokiamais pavidalais, jie 
maloningai valgė šventą valgį, gėrė šventą vyną. 

Man rodos, žemiškas valgis jiems buvo gardus ir žemiškas vynas trenkė 
į galvą - taip, kaip per puotas nutinka, nes deivė įnoringai nusišypsojo ir 
apvalainomis akimis viliūgiškai pažvelgė į mane, abejingai apsivydama Ver- 
tumno kaklą. Jis, Atmainingasis, atidžiai žiūrėjo į mane - lyg mėgindamas 
mano ištvermę. 

— Oi jūs lukumonai, - staiga tarė jis, - gal ir esate nemirtingi, bet nesate 
amžini. - Jo balsas skambėjo kaip metalas, gaudė kaip audra. Vis dėlto ja- 
me buvo girdėti pavydo gaidelė. 

Deivė Turanė raminamai paglostė jo saule švytinčius plaukus ir uždrau- 
dė jam kelti vaidą. 

— Nebijokite jo, - pasakė ji balsu, kuris suskambėjo lyg sidabro varpeliai, 
suulbo lyg balandžiai. - Vertumnas - nerimastingas dievas. Bet supraskite 
jį. Mes, kiti dievai, apsireiškiame visokiausiais pavidalais ir ilsimės švento- 
siose savo statulose, o jis išliekamo pavidalo neturi. Nepaliaujama kaita — 
plėtra ir traukimasis, įšilimas ir atšalimas, audra ir ramybė - jį erzina. 

Vertumno apribai suvirpūojo, sutvisko, tačiau Turanė bemat uždėjo abi 
rankas jam ant pečių, pabučiavo dailiomis lūpomis jo lūpas bei akis ir tarė: 

— Tai gražiausias ir tobuliausias pavidalas, kokį kada mačiau. Išlaikyk, 
išsaugok jį ir nedirgink manęs vėl staiga atsimainydamas. 

Vertumno savimeilę, žinoma, paglostė tviskančios deivės susižavėjimas, 
noIs jis gerai suprato dėl savo atmainumo esąs aukščiausias dievas, nes iš 

savęs sukūrė visa, kas žemėje esti ir gyva, o kiti dievai tik saviškai, pagal 
įnorius keičia tai, ką jis sukūrė. Šitai matydamas permaniau dievų tuštybę, 
jų tarpusavio kovą ir tai, kodėl juos galima įprašyti ir papirkti pažadais bei 
aukom. 

Tam aiškiam suvokimui staiga sušvitus pajutau, kaip laibi ugniniai pirš- 
tai lengvai spusteli man petį - tarytum įspėdami. Pasisukau ir apstulbęs 
išvydau sparnuotą savo globėjos pavidalą švytint ant mano minkštasuolio 
krašto. Antrą kartą gyvenime ji man apsireiškė ir aš iškart suvokiau turįs 
būti atsargesnis nei kada anksčiau. Ją išvydęs, supratau širdimi jos ilgėjęsis 
labiau už visa kita žemėje. Pajutau jos gyvastingą artumą - rodės, išsilydęs 
metalas nuvilnijo kūnu. 

Apsižvalgęs pamačiau anų dviejų lukumonų globėjų švytinčius pavida- 
lus spindulingais sparnais. Globėjos smalsiai žvelgė viena į kitą tarsi lygin- 
damosi tarp savęs, jų sparnai virpčiojo. Tačiau manoji globėja man buvo 
gražiausia. Ir artimiausia - tvyksčiojantis deivės grožis man buvo nemielas. 

Vertumnas mostelėjo ranka ir apkaltino: 

— Oi jūs lukumonai, esat apžiūrūs šeimininkai, jei kviečiatės asmens sar- 
gybines. Ko bijote? 

Ir deivė Turanė pasakė: 

— Zeidžiate mane kaip deivę ir skaudinate, mieliau tysodami minkšta- 
suoliuose su savo globėjomis nei šalia manęs. Patys mane pasikvietėte - ne 
aš jus. Bent jau tu, Turmsai, pavaryk nedelsęs savo globėją. Galbūt atsigul- 
siu valandėlei šalimais ir palytėsiu ranka tau kaklą. 

Mano globėjos sparnai iš pykčio suvirpo - supratau ją įniršus. Ji buvo 
labai ūmi. Deivė Turanė įsižiūrėjo apvalainomis akimis į ją kaip moteris į 
moterį ir tarė: 

— Be abejonės, graži ta tavo sparnuotoji. Bet turbūt matai, kad ji negali 
su manimi rungtis. Aš deivė ir amžina kaip žemė. O ji tėra, kaip ir tu, 
nemirtinga. 
kiau, kad ji man už deivę artimesnė, ir bemat atsakiau: 

— Negaliu jos šalin pavaryti, ji atėjo nekviesta. - Suvokimas kaip žaibas 
trenkė man į galvą ir mano balsas sudrebėjo: - Gal kas aukštesnis už jus ją 
pasiuntė. 

Daugiau nieko nepasakiau, nes tą akimirką prieš mano akis vidur pala- 
pinės išaugo už žmones ir dievus didesnis nejudrus pavidalas. Šalta šviesa 
gaubė jį, raiščiai dengė jo veidą. Tai buvo jis - tas, kurio net dievai nepažįs- 
ta, tas, kurio vardų ir skaičiaus nežino niekas - nei žmonės, nei žemiškieji 
dievai. Jo sustingusį pavidalą išvydę, abu žemiškieji dievai ant lovos it šešė- 
liai nupilko, o mano globėja uždengė mane savo sparnais tarytum parody- 
dama, jog mudu - ji ir aš - esame viena. Po jos sparnais tebuvau vien 
skaisti šviesa. 

Paskui pajutau burnoje metalo skonį, - tarsi miręs, - ausyse sudundėjo 
audra, užuodžiau ledo kvapą, ugnies švytėjimas apžilpino mane. Atsigodau 

iš nuoalpio ant žemo savo minkštasuolio. Deglai buvo užgesę. Vynas išsilais- 
tęs. Grūdų varpos išbyrėjusios. Medines palapinės grindis dergė suknežinti 
vaisiai. Balti akmeniniai kūgiai aukštoje dievų lovoje ant dvigubų pagalvių 
kūpsojo kaip pamėklės — supratau, kad juos per palapinės plyšius apšviečia 
paryčių brėkšma. Jų vainikai buvo nuvytę ir lyg ugnies apdeginti. Ir aš jau- 
čiausi lyg nuvytęs ir apdegęs - tarsi per vieną naktį daugybės gyvenimo 
metų netekęs. Rankos ir kojos buvo nutirpusios, stirau iš šalčio. 

Man atrodo, visi trys kartu pabudome ir pasijutom lyg tarp akmeninių 
kapo sienų, ant akmens lovos pakirdę. Tokios kietos man buvo purios minkš- 
tasuolio pagalvės. Toks šiurpiai svarus, sunkus it švinas buvo mano kūnas. 
Taip rėžė akis pilkiausia apniukusio ryto šviesa. Atsisėdome rankomis susi- 
ėmę galvas. Galiausiai pažvelgėme į vienas kitą. 

— Ar aš sapnavau? - paklausiau. 

Senasis Volsinijų laikumonas papurtė galvą ir paprieštaravo: 

— Ne, nesapnavai. Jei tai buvo sapnas - visi trys sapnavome tą patį sapną. 

Volaterų lukumonas tarė: 

— Matėme šyduotą dievą. Nejau tebesame gyvi? 

— Tai reiškia laikų permainą, - spėjo senasis likumonas. - Ankstesnieji 
laikai baigiasi, prasidės nauji. Anksčiau šyduotasis per dievų puotą neapsi- 
reikšdavo. Bet, būdami lukumonai, žinojome ir jautėme jį. Galbūt esame 
paskutinieji lukumonai. Todėl jis atėjo. 

Volaterų lukumonas praskleidė užuolaidą ir pažvelgė laukan. 

— Dangus apsiniaukęs, - pasakė. - Rytas šaltas. 

Netrukus tarnai atnešė mums garuojančio gėrimo - karšto pieno su me- 
dumi. Godžiai išgėriau ir gėrimas sušildė mano kūną, todėl pasijutau ge- 
riau. Jie atnešė vandens - galėjome nusiprausti veidus, rankas ir kojas. Pa- 
stebėjau susitepęs marškinius, ir kraujas iš nosies buvo nutekėjęs. Pilvą de- 
gino tarsi pražūtingų nuodų suvalgius. 

Vis dėlto atsigavau ir nuo karšto gėrimo kraujas ėmė sruventi gyslomis. 
Pasitryniau šildydamas rankas ir blauzdas. Senasis lukumonas priėjo prie 
manęs ir tarė: 

— Dalijaisi su mumis dievų valgį, Turmsai, gėrei nemirtingumo vyno. Tu 
pasikeitei. Netrukus matysi, kad visa pasikeitė. Ar jau pažįsti ir pripažįsti 
save, Turmsai, Porsenos ir Larchnos sūnau? 

- Taip, - tyliai atsakiau. - Žemė - mano motina. Dangus - mano tėvas. 
Saulė - sesuo. Mėnuo - brolis. Pripažįstu save. Nebebėgsiu daugiau. Gi- 
miau lukumonu tarp žmonių. Aš, Turmsas, esu nemirtingas. Prisipažįstu 
grįžęs. Ir vėl grįšiąs. Bet kodėl - nežinau. 

Jis pasiūlė: 

— Nusivilk nešvarius marškinius - kaip kitados it sunešiotą drabužį nusi- 
vilkai žemišką kūną. Išeik iš dievų palapinės toks pat nuogas, kaip gimei 
žmogaus kūnu žemėje. Pabučiuok savo motiną. Pažvelk į tėvą. Sveikiname 
tave, lukumone, tu nemirtingasai. 

Jie atskleidė palapinės užuolaidas. Po pilku apsiniaukusiu dangum išvy- 

dau nebylią tūkstantinę minią. Vėjas papūtė man į veidą, palapinės užuo- 
laidos supleveno. Nusivilkau marškinius ir žengiau iš palapinės. Suklupau 
pabučiuoti žemės. Paskui atsistojau, pakėliau rankas ir veidą į dangų. De- 
besys perplyšo. Virš manęs akinamai sušvito šilta saulė. Jei dar būčiau savi- 
mi abejojęs —- jau nebeabejočiau. Mano tėvas - dangus - pripažino mane 
savo sūnum. Sesuo saulė apglėbė švelniais spinduliais. Įvyko stebuklas. 

Garsiau nei audra sugaudė Žmonių minia: 

— Lukumonas, lukumonas! 

Priešais mane sulingavo žalių šakelių miškas. Modami drabužiais žmo- 
nės be paliovos šaukė. Abu lukumonai - mano vedliai - išėjo iš palapinės ir 
apsiautė man pečius šventuoju lukumono apsiaustu. Kartu maloninga ra- 
mybė ir džiugulys mane apsiautė ir pamalonino širdį. Jau nebebuvau bergž- 
džias. Nebebuvau nuogas. Jau nebešalau. 

Daugiau nebeturiu ką pasakoti. Vieną po kito imu į ranką prabėgusio gy- 
venimo akmenėlius ir metu atgal į paprastą juodą indą priešais deivės sta- 
tulą. Per juos pažinsiu ir prisiminsiu save sugrįžęs - kai lyg svetimšalis nu- 
sileisiu į kapą akmeniniais laiptais ir suimsiu juos į saują. Gal pigus puodas 
bus sudužęs. Gal šimtmečių dulkės bus nuklojusios mano kapo grindis. 
Gal dailiai iškalinėtas akmeninis sarkofagas bus išnykęs, mano kūnas išskli- 
dęs ir susimaišęs su žemės dulkėm. Tačiau paprasti akmenėliai išliks. 

Dovanos ir brangenybės pradingsta. Sarkofagai išlaužiami. Ateina plėši- 
kai ir medžiotojai. Kiekvienai tautai skirtas tam tikras laikas. Tautai išmirus, 
kalbai užsimiršus, niekas kapų nebesaugo. Dailios graikiškos vazos su lip- 
diniais ir mano dailininkų sukurtos statulos dings. Tačiau akmeninių sienų 
tapiniai išliks. Jų neįmanu pavogti. Paprasti akmenėliai išliks. Kas mokės 
juos skaityti! 

Todėl žinau, kad atpažinsiu save, pasilenkęs prie šimtmečių dulkėse gu- 
linčių glotnių akmenėlių. Užkopsiu siaurais laiptais į žemės šviesą. Išvysiu 
deivės kalno kaukarą anapus slėnio priešais savo kapą. Atpžinsiu save, pri- 
siminsiu save. Ir tuomet, tuomet suūš audra. 

Situo tikiu aš, Turmsas nemirtingasis. Tai, ką parašiau, išnyks, rašalas 
nusitrins, nendrinis popierius supus ir kalbų, kuriomis rašiau, jau niekas 
nemokės perskaityti, bet rašydamas su kiekvienu gyvenimo akmenėliu sais- 
čiau tai, ką noriu prisiminti. Iš akmenėlių pažinsiu save grįžęs. 

Rankos man dreba, gerklė gargia. Dešimt metų praėjo, pagaliau išmušė 
mirties valanda - išsilaisvinsiu iš žemiško kūno. O mano tauta gerai gyvuo- 
ja, galvijai dauginasi, laukai derlūs, motinos gimdo sveikus vaikus. Mokiau 
juos teisingai gyventi man išėjus. 

Jei jie ateidavo manęs klausti ženklų, sakydavau: 

— Ženklus spėja augurai, haruspikai ir žaibų žyniai. Tikėkite jais. Netruk- 
dykite manęs niekingais dalykais. 

Įstatymus leisti liepiau tarybai, liaudžiai — juos tvirtinti, teisėjai galėjo 
teisti, o valdininkai vykdyti teisingus nuosprendžius. Tik įspėjau: 

— Įstatymas turi saugoti silpnuosius nuo stiprių. Stiprių saugoti nereikia. 

Šitaip pasakęs pagalvojau apie Haną, kuri mane mylėjo, ir apie savo vai- 
ką, kurį ji dar negimus; išsinešė. Jiedu buvo silpni. Aš neįstengiau jų T 


Tačiau nė pėdsako jų neatsekiau. 

Paaiškėjus, jog paieškos bergždžios, mane ėmė svilinti kaltė ir pradėjau 
melstis: 

- Tu, aukščiausiasis iš dievų, tu, kurs dengjesi veidą, tu, kurs sustingęs. Tik 
tu turi galią ištrinti mano nusikaltimą. Tu gali grąžinti laiką. Tu gali iš jūros 
dugno mirusius prikelti. Atleisk už mano piktadarystę ir duok man ramy- 
bę. — Prisiekiau: - Nieko sau neprašau. Likusį gyvenimą tik dėl savo tautos 
gyvensiu. Net jei šio kūno kalėjimas mane išvargins - pažadu išsipirkti iš 
žemės dievų papildomų dešimt metų savo tautos labui. Tik pasigailėk ma- 
nęs, padaryk, kad Hanai ir vaikui dėl mano bailumo nieko bloga nenutiktų. 

Neaukojau. Kaip aukoti šyduotiesiems dievams, kurių vardų ir skaičiaus 
niekas nežino? Tik meldžiausi. Aš, lakumonas, per kurį tautai liejosi palaima, 
pats sau negalėjau padėti. Todėl maža man buvo džiaugsmo iš mano galios. 

Vis rečiau liepdavau nudažyti rankas bei veidą raudonai ir nešti viešpa- 
ties neštuvais šventyklon. Jei pamatydavau alkaną vaiką ar verkiančią mo- 
terį - kruša išmušdavo laukus, trenkdavo žemėn žaibai, sugriaudėdavo de- 
besys. Tauta permanė mano valią. Tačiau tai man nepadėjo užmiršti kaltės. 

Tuomet įvyko stebuklas. Savo tautoj kaip lukumonas buvau nugyve- 
nęs daug metų, kai pas mane atėjo du paprasti keliauninkai. Ne dėl žen- 
klų jie nedelsę atėjo. Išvydau sveiką gyvą Haną - pažinau iškart, nors ji, 
kaip ir jos vyras, klusniai nulenkė prieš mane galvą. Hana buvo subren- 
dusi į gražią kaimo moterį. Bet jos akys buvo liūdnos, kai pakėlusi veidą 
pažvelgė į mane. 

Jos vyro veidas buvo doras, nuoširdus. Manęs įbūgę, jie tvirtai laikėsi už 
rankų. Ilgą kelią buvo dėl manęs nukeliavę. 

Jie pasakė: 

— Lukumone Turmsai, mes neturtingi, bet privalėjom ateiti tavęs didelės 
dovanos prašyti. 

Hana pasipasakojo naktį netoli Pesto šokusi į jūrą iš finikiečio vergų lai- 
vo. Ji troško verčiau nuskęsti nei paklusti Arsinojos lemtam likimui. Tačiau 
švelnios bangos nunešė į krantą ir ji sutiko širdingą piemenį, kuris ėmėsi ją 
globoti ir paslėpė, nors buvo pabėgusi vergė. 

— Kai gimė tavo sūnus, - pasakojo Hana, - kartu ganėme galvijus ir jis 
rūpinosi berniuku manęs neįžeidinėdamas. Buvo geraširdis, todėl prisiri- 
šau prie jo ir galiausiai supratau pamilusi. Jis niekados man nepratarė blo- 
go žodžio, buvo nuolaidus ir manęs neišnaudojo. Sūnus mums atnešė lai- 

mę: saugioje vietoje turime nedidelį namelį, žemės, vynuogyną ir galvijų. 
Bet daugiau vaikų nesusilaukėme - tik tavo sūnų turime, Turmsai. 

Vyras, nuolankiai žvelgdamas man į veidą, tarė: 

— Tavo sūnus mano, kad esu jo tėvas, jam gera su mumis, jis myli žemę, 
kurią dirbame. Berniukas išmoko groti fleita ir, prisiklausęs dainų, pats kuria 
naujas. Jis nė musės nenuskriaustų. Bet liūdėjome nežinodami ką daryti. Išsi- 
žadėti jo negalėjome. Kai berniukui sukako penkiolika - nebeištvėrėme. Pri- 
valėjome ateiti pas tave. Apsispręsk: pasiimsi sūnų ar leisi jį mums pasilikti? 

Hana pasakė: 

— Tu lukumonas. Geriau už mus žinai, kas atneš berniukui laimę. 

Virpančia širdimi, apsilpęs nuo sukrėtimo paklausiau: 

- Kur jūsų sūnus? 

Išėjęs kartu su jais, pamačiau turgaus pakrašty fleita grojantį garbanotą 
jaunikaiųį. Taip gražiai jis grojo, kad aplink telkėsi žmonės. Jo oda buvo 
rudai nudegusi, akys didelės, svajingos. Berniukas krūptelėjo, kai žmonės 
supratingai pasitraukė man iš kelio. Jis nepatikliai įsispoksojo į mane, įbū- 
gęs, kad įžeidžiau jo tėvus. Buvo basas, vilkėjo kaimietišką austinį drabužį. 
Dailus, dailus jis buvo. Jie buvo neišskiriami, laimingi ir patenkinti savo 
dalia. Mano maldos išklausytos. Nejau galėjau juos išskirti? Arsinojos pik- 
tybė Hanai atnešė laimę. Aš būčiau suteikęs jai daugiau I liūdesio nei laimės. 
grįžau į savo namų vienatvę. Padėkojau Hanai ir vyrui už apsilankymą, 
daviau jiems deramų dovanų ir pripažinau berniuką jų sūnumi. Neturėjau 
į jį teisės. Paprašiau jų ko prisireikus drąsiai kreiptis į mane. Tačiau jie nie- 
kada nesikreipė. Siunčiau jiems nebrangių dovanų, kol jie, traukdamiesi 
nuo graikų, išsikėlė gyventi kitur, nepalikę žinios. Hana viską suprato. Si- 
taip buvo geriausia. Ir jai, ir berniukui. 

Nepermanoma malonė išvadavo mane iš kaltės. Nuo tol gyvenau tautos 
labui. Mano tautai pakako, kad gyvenu joje kaip lukumonas. 

Jei sudreba Žemė, jei aukos gyvulio kepenys nesveikos, jei potvynis lau- 
kus sunaikina, miestą ištinka nelaimė, jie žino, kas kaltas ir ką daryti. Buvo 
pažeistas teisingumas, perkelti ribiniai akmenys, su vergu žiauriai pasielg- 
ta, apiplėšta našlė arba vaikas bereik iš bado pravirko prie išdidėlio kaimy- 
no durų. Galėjau ramiai mirti. Jie viską permanė. Vis dėlto daugiau gera 
nei bloga mano tauta patyrė, kai aš kaip lukumonas dėl jų gyvenau. 

Kariauti jiems neleidau. Juolab su Roma, - nors Roma tapo baisia ramy- 
bės drumstėja, bet, pasak pranašystės, ji kada nors turėjo išgelbėti Kluzijų 
nuo pražūties. Tik Mismės barimas mane nusilpnino - aiškiai joje įžvelgiau 
Arsinoją - ir leidau savanoriams vykti į karą. Tai nutiko šešeriems metams 
po Himeros mūšio praėjus - taip ilgai jūros miestuose užtruko naujų karo 
laivų statyba bei tarpusavio sankirčių ramdymas. Tačiau žemė po kojom 
susvyravo, ir visa griuvo. Prisiminęs Herofilės pranašystę, Demadotas pa- 
siuntė prieš mūsų karo laivus graikų miestų sąjungos laivyną su anais nu- 
kapotais ir uoliai išsaugotais skiriamaisiais laivų ženklais. Jūroje prie Kumų 

mūsų laivynas patyrė patį skaudžiausią iš visų tirėnų pralaimėjimų. Jūra 
jau nebe mūsų. Mūsų jūros salose graikai kuria nausėdijas. Nebe laivus, o 
akmeninius mūrus ėmėm statyti savo miestams saugoti. Jų statybai išleido- 
me daugybės kartų kauptus turtus, nes graikai sužlugdė mūsų prekybą. 

Išgirdęs apie mūsų tautų pralaimėjimą jūros mūšyje prie Kumų, nesiro- 
džiau žmonėms, kol nepasižymėjau sau kapo vietos. Kaip lukumonas žlu- 
gau, leidęs savanoriams vykti į karą. Dėl ankstesnio pažado ir dėl šio nusi- 
kaltimo išsipirkau iš dievų dešimt papildomų metų — savo tautos, ne savo 
labui. Dešimt metų nesirodžiau žmonėms. Tai buvo ilgi metai, tačiau mano 
tauta gyveno gerai, o aš leidau laiką rašydamas. Pagaliau tie metai praėjo. 

Dar tebegyvuoja etruskų tautos, tebeklesti krašto gilumos miestai, tebesi- 
rungja tarpusavy Vejų puodžiai, Tarkvinijų dailininkai bei mano miestų skulp- 
toriai, amžindami statulose žmones bei dievus. Mano statula guli baigta kal- 
no gilumoj ant alebastro sarkofago: amžinam minkštasuoly, su aukos taure 
rankoje, gėlių vainiku ant kaklo. Tačiau nenoriu jos matyti, nenoriu savo vei- 
do matyti. Verčiau mano kūnas ilsėtųsi akmeninėje lovoje tarp sienų tapinių 
bei tautos dovanų. Bet negalėjau uždrausti dirbdinti savo statulą. Negalėjau 
įžeisti skulptorių, nes jų menas išsaugo žmogų tokį, koks jis gyveno. Ir žmo- 
gaus džiugulį, ir šventę, derliaus nuėmimą, vyno spaudimą, ir vienišą meš- 
keriotoją mano ežero pakrantėje jų menas išsaugos, kaip išsaugos dievų šven- 
tes bei žaidimus. Tckia mano tauta, toks mano miestas. Jo nebebus, o jis tebe- 
gyvuos savo menininkų darbuose, jų iškalinėtuose žmonių veiduose. Aš di- 
džiuojuosi savo tauta, didžiuojuosi savo miestu - aš, Turmsas nemirtingasis. 

Tačiau mane išvargino kūno kalėjimas ir išaušusi diena — skaisti mano išsi- 
laisvinimo diena. Sventajame kalne priešais kapus stovi dievų palapinė. Ant 
dvigubų dievų lovos pagalvių boluoja akmeniniai kūgiai. Kvepia rudeniu... 
Šviežiais miltais ir vynu. Pulkuojasi vandens paukščiai. Moterys dainuoda- 
mos suka girnas, rengdamosi kepti dievams pyragėlius iš šviežių miltų. 

Dar šitai turėsiu ištverti. Raudonai nudažytais delnais, rankom bei veidu, 
su šventuoju lukumono apsiaustu, gebenės vainiku ant galvos, nuneš mane 
viešpaties neštuvais į mirties patalą dievų palapinėje. Mirties prakaitui išmu- 
šus kaktą, juodam mirties apsiaustui akyse plaikstantis, turėsiu žiūrėti dievų 
šokius ir dalytis dievų valgiu savo tautos akyse. Tik tuomet bus užtrauktos 
užuolaidos. Vienas likęs susitiksiu su dievais ir gersiu nemirtingumo vyną. 

Paskutinį kartą ragauju gyvenimą —- su pelenuose keptu miežainiu, su 
atgaivingu vandeniu mieštu vynu. Teateina dievai. Bet labiau nei jų ilgiuo- 
si savo globėjos. Svytinti, ugninė, ji išskleis savo sparnus virš manęs ir nu- 
bučiuos man gyvastį nuo lūpų. Tą akimirką ji pagaliau sušnibždės man į 
ausį savo vardą ir aš ją pažinsiu. 

Todėl žinau mirsiąs laimingas, liepsningas it jaunikaitis, gavęs pagaliau 
ją apkabinti ir ją pažinęs. Jos stiprūs sparnai nuneš mane į amžinatvę. Tuo- 
met gulsiu poilsio paskendęs užmaršty - palaimingoj, palaimingoj užmarš- 
ty. Simtmečiui ar tūkstantmečiams - vis tiek. Kada nors grįšiu aš, Turmsas 
nemirtingasis. 

